Коллектив авторов

Цветная Триодь (на цсл., гражданский шрифт)

Неделя святыя Пасхи

Последование Светлой Пасхальной Заутрени

О часе утреннем параекклисиарх взем благословение у настоятеля, исходит и ударяет в великое, и клеплет довольно. И вшед во храм, вжигает свещи вся, и кандила: устрояет же сосуды два со углием горящим, и влагает в них фимиама много благовоннаго, и поставляет един сосуд среди церкве, другий же во святом алтаре, я́ко да исполнится церковь вся благовония. Таже настоятель вшед во святый алтарь со иереи и диаконы, облачатся в весь светлейший сан. И раздает свещи братии, и вземлет Честный Крест: кадило же вземлет диакон. Иерей же святое Евангелие, ин иерей образ Воскресения Христова: и ставятся лицем на запад. И затворят врата церковная, яже к западу. Исходит настоятель со иереи в притвор, северными дверьми, предыдущим пред ним диаконом со двема свещами, и оба лика поюще

стихиру, глас 6:

Воскресе́ние Твое́, Христе́ Спа́се, / А́нгели пою́т на небесе́х, / и нас на земли́ сподо́би / чи́стым се́рдцем / Тебе́ сла́вити.

Таже ударяют во вся кампаны и тяжкая, и клеплют довольно. И вшедше в притвор, станут со Евангелием, и со образом, лицем на запад, якоже указася прежде. Таже настоятель вземлет у диакона кадило в правую руку, Крест же в левую, и кадит образы, и клиросы, и братию по обычаю. Диакону же предносящу пред ним свещу горящу. Братия же вси стоят держаще свещи своя, со вниманием молящеся в себе, и благодаряще нас ради пострадавшаго и воскресшаго Христа Бога нашего. По скончании же каждения, приходит настоятель пред великия врата церкве, и покадит диакона, предстояшаго ему со свещею. Тогда взем кадило диакон от руку настоятеля, и покадит самого настоятеля. И па́ки восприим настоятель кадило, став пред церковными дверьми, зря на восток, и назнаменает великия врата церкве, [затвореная суща], кадилом крестообразно, трижды, держа в левой руце Честный Крест, и светильником стоящим со обою страну.

И велегласно возгласит:

Сла́ва Святе́й, и Единосу́щней, и Животворя́щей, и Нераздели́мей Тро́ице, всегда́, ны́не и при́сно, и во ве́ки веко́в.

И нам отвещающим: Ами́нь.

Начинает настоятель, с прочими служители, велегласно настоящий тропарь, во глас 5:

Христо́с воскре́се из ме́ртвых, / сме́ртию смерть попра́в / и су́щим во гробе́х живо́т дарова́в.

И мы тойжде поем подобне, со сладкопением. Поется же сей тропарь трижды от настоятеля, и трижды от нас.

Таже настоятель глаголет стихи:

Первый стих: Да воскре́снет Бог, и расточа́тся врази́ Его́, / и да бежа́т от Лица́ Его́ ненави́дящии Его́.

И на кийждо стих мы поем тропарь: Христо́с воскре́се: весь по единожды.

Вторый стих: Я́ко исчеза́ет дым, да исче́знут, / я́ко та́ет воск от лица́ огня́.

Третий стих: Та́ко да поги́бнут гре́шницы от Лица́ Бо́жия, / а пра́ведницы да возвеселя́тся.

Четвертый стих: Сей день, его́же сотвори́ Госпо́дь, / возра́дуемся и возвесели́мся в онь.

Слава: Христо́с воскре́се:

И ныне: Христо́с воскре́се:

Таже настоятель поет вышшим гласом: Христо́с воскре́се из ме́ртвых, / сме́ртию смерть попра́в. И отверзает врата.

Входит настоятель с Честным Крестом, предыдущим ему со двема лампадами, и братиям поющим: И су́щим во гробе́х живо́т дарова́в. Таже ударяют во вся кампаны и клеплют довольно, три звоны.

Вшед же настоятель со иереи во святый алтарь. И диакон глаголет ектению великую: Ми́ром Го́споду помо́лимся. Возглас: Я́ко подоба́ет Тебе́ вся́кая сла́ва:

КАНОН

И начинает предстоятель канон, творение господина Иоанна Дамаскина. Глас 1. Ирмос: Воскресе́ния день: Ирмосы на 4: и тропари на 12, с припевы: Христо́с воскре́се из ме́ртвых. И па́ки последи кийждо лик ирмос. Последи же на сходе Катавасия, ирмос тойже: Воскресе́ния день: И по нем Xристос воскре́се: весь трижды. Творит же начало канона на куюждо песнь всегда предстоятель, десной или левой стране случившейся начати. И кадит в начале канона святыя иконы и оба лики, и братию по чину. И по коейждо песни бывает ектениа малая вне олтаря, якоже рехом, во святый сей день. Возглас внутрь олтаря от иереа. По 1-й песни поет десная страна. По 3-й же поет левая. Сице поем и по прочих песнех.

Песнь 1.

Ирмос: Воскресе́ния день, / просвети́мся, лю́дие. / Па́сха, Госпо́дня Па́сха: / от сме́рти бо к жи́зни, / и от земли́ к небеси́, / Христо́с Бог нас преведе́, / побе́дную пою́щия.

Припев: Христо́с воскре́се из ме́ртвых.

Очи́стим чу́вствия, и у́зрим / непристу́пным све́том / Воскресе́ния, Христа́ / блиста́ющася, / и ра́дуйтеся, реку́ща, / я́сно да услы́шим, / побе́дную пою́ще.

Небеса́ у́бо досто́йно да веселя́тся, / земля́ же да ра́дуется, / да пра́зднует же мiр, / ви́димый же весь и неви́димый: / Христо́с бо воста́, / весе́лие ве́чное.

Катавасия: Воскресе́ния день: И тропарь: Xристос воскре́се: трижды.

Таже ектениа, и возглас: Я́ко Твоя́ держа́ва, и Твое́ есть Ца́рство, и си́ла, и сла́ва Отца́, и Сы́на, и Свята́го Ду́ха, ны́не и при́сно, и во ве́ки веко́в.

Песнь 3.

Ирмос: Прииди́те, пи́во пие́м но́вое, / не от ка́мене непло́дна чудоде́емое, / но нетле́ния исто́чник / из гро́ба одожди́вша Христа́, / в Не́мже утвержда́емся.

Припев: Христо́с воскре́се из ме́ртвых.

Ны́не вся испо́лнишася све́та, / не́бо же и земля́, и преиспо́дняя: / да пра́зднует у́бо вся тварь / воста́ние Христо́во, / в не́мже утвержда́ется.

Вчера́ спогребо́хся Тебе́ Христе́, / совостаю́ днесь / воскре́сшу Тебе́, / сраспина́хся Тебе́ вчера́, / Сам мя спросла́ви Спа́се во Ца́рствии Твое́м.

Катавасия: Прииди́те, пи́во пие́м но́вое: И тропарь: Xристос воскре́се: трижды.

Таже ектениа, и возглас: Я́ко Ты еси́ Бог наш, и Тебе́ сла́ву возсыла́ем, Отцу́, и Сы́ну, и Свято́му Ду́ху, ны́не и при́сно, и во ве́ки веко́в.

Ипакои, глас 4: Предвари́вшия у́тро я́же о Мари́и, / и обре́тшия ка́мень отвале́н от гро́ба, / слы́шаху от А́нгела: во све́те присносу́щнем Су́щаго, / с ме́ртвыми что и́щете, я́ко челове́ка? / Ви́дите гро́бныя пелены́, тецы́те и мiру пропове́дите, / я́ко воста́ Госпо́дь, умертви́вый смерть, / я́ко есть Сын Бо́га, спаса́ющаго род челове́ческий.

И чтение в Григории Богослове, егоже начало: На стра́жи мое́й ста́ну: По чтении же па́ки вжигают свещи братия.

Песнь 4.

Ирмос: На Боже́ственней стра́жи / богоглаго́ливый Авваку́м / да ста́нет с на́ми, и пока́жет / светоно́сна А́нгела, / я́сно глаго́люща: / днесь спасе́ние мiру, / я́ко воскре́се Христо́с, / я́ко всеси́лен.

Припев: Христо́с воскре́се из ме́ртвых.

Му́жеский у́бо пол, / я́ко разве́рзый де́вственную утро́бу, / яви́ся Христо́с: / я́ко челове́к же, / А́гнец нарече́ся: / непоро́чен же, / я́ко невку́сен скве́рны, / на́ша Па́сха, / и я́ко Бог и́стинен / соверше́н рече́ся.

Я́ко единоле́тный а́гнец, / благослове́нный нам вене́ц Христо́с, / во́лею за всех закла́н бысть, / Па́сха чисти́тельная, / и па́ки из гро́ба кра́сное / пра́вды нам возсия́ Со́лнце.

Богооте́ц у́бо Дави́д / пред се́нным ковче́гом скака́ше игра́я, / лю́дие же Бо́жии святи́и, / образо́в сбытие́ зря́ще, / весели́мся Боже́ственне, / я́ко воскре́се Христо́с, / я́ко Всеси́лен.

Катавасия: На Боже́ственней стра́жи: И тропарь: Xристос воскре́се: трижды.

Ектениа, и возглас: Я́ко Благ и Человеколю́бец Бог еси́, и Тебе́ сла́ву возсыла́ем, Отцу́, и Сы́ну, и Свято́му Ду́ху, ны́не и при́сно, и во ве́ки веко́в.

Песнь 5.

Ирмос: У́тренюем у́треннюю глубоку́, / и вме́сто мν́ра песнь принесе́м Влады́це, / и Христа́ у́зрим / пра́вды Со́лнце, / всем жизнь возсия́юща.

Припев: Христо́с воскре́се из ме́ртвых.

Безме́рное Твое́ благоутро́бие, / а́довыми у́зами содержи́мии зря́ще, / к све́ту идя́ху Христе́, / весе́лыми нога́ми, / Па́сху хва́ляще ве́чную.

Присту́пим свещено́снии, / исходя́щу Христу́ из гро́ба, я́ко жениху́, / и спра́зднуем любопра́зднственными чи́нми / Па́сху Бо́жию спаси́тельную.

Катавасия: У́тренюем у́треннюю глубоку́: И тропарь: Xристос воскре́се: трижды.

Ектениа, и возглас: Я́ко святи́ся и просла́вися пречестно́е и великоле́пое и́мя Твое́, Отца́, и Сы́на, и Свята́го Ду́ха, ны́не и при́сно, и во ве́ки веко́в.

Песнь 6.

Ирмос: Снизше́л еси́ в преиспо́дняя земли́, / и сокруши́л еси́ вереи́ ве́чныя, / содержа́щия свя́занныя, Христе́, / и тридне́вен, я́ко от ки́та Ио́на, / воскре́сл еси́ от гро́ба.

Припев: Христо́с воскре́се из ме́ртвых.

Сохрани́в це́ла зна́мения Христе́, / воскре́сл еси́ от гро́ба, / ключи́ Де́вы не вреди́вый в рождестве́ Твое́м, / и отве́рзл еси́ нам ра́йския две́ри.

Спа́се мой, / живо́е же и неже́ртвенное заколе́ние, / я́ко Бог Сам Себе́ / во́лею приве́л Отцу́, / совоскреси́л еси́ всеро́днаго Ада́ма, / воскре́с от гро́ба.

Катавасия: Снизше́л еси́ в преиспо́дняя земли́: И тропарь: Xристос воскре́се: трижды.

Ектениа, и возглас: Ты бо еси́ Царь ми́ра, и Спас душ на́ших, и Тебе́ сла́ву возсыла́ем, Отцу́, и Сы́ну, и Свято́му Ду́ху, ны́не и при́сно, и во ве́ки веко́в.

Таже кондак, глас 8: А́ще и во гроб снизше́л еси́, Безсме́ртне, / но а́дову разруши́л еси́ си́лу, / и воскре́сл еси́, я́ко победитель, Христе́ Бо́же, / жена́м мνроно́сицам веща́вый: ра́дуйтеся, / и Твои́м апо́столом ми́р да́руяй, / па́дшим подая́й воскресе́ние.

Икос: Е́же пре́жде со́лнца Со́лнце заше́дшее иногда́ во гроб, / предвари́ша ко у́тру, и́щущия я́ко дне мνроно́сицы де́вы, / и друга́ ко друзе́й вопия́ху: / о други́ни! Прииди́те, воня́ми пома́жем те́ло живоно́сное и погребе́ное, / плоть воскреси́вшаго па́дшаго Ада́ма, лежа́щую во гро́бе. / И́дем, потщи́мся я́коже волсви́, и поклони́мся, / и принесе́м мν́ра я́ко да́ры, не в пелена́х, но в плащани́це обви́тому, / и пла́чим, и возопии́м: о Влады́ко, воста́ни, / па́дшим подая́й воскресе́ние.

Синаксарий, во святую и великую Неделю Пасхи.

Стихи:

Христо́с сшед к борьбе́ а́дове Еди́н.

Мно́гия взем побе́ды коры́сти, взы́де.

Во святу́ю и вели́кую Неде́лю Па́схи са́мое живоно́сное Воскресе́ние пра́зднуем Го́спода Бо́га и Спа́са на́шего Иису́са Христа́, е́же у́бо и Па́сху имену́ем, я́же евре́йскою бесе́дою преведе́ние толку́ется. Той бо есть день, во́ньже Бог в нача́ле мiр от небытия́ приведе́. В той день изра́ильтеския лю́ди, сквозе́ Чермно́е мо́ре прове́д, от фарао́новых исхища́ет рук. В той па́ки, с небесе́ соше́д, во утро́бу Де́вы всели́ся, и ны́не из а́довых сокро́вищ челове́ческое естество́ все исхити́в, на небеса́ возведе́ и к дре́внему достоя́нию приведе́ нетле́ния. Оба́че, соше́д во ад, не всех воскреси́, но ели́цы ве́ровати Ему́ изво́лиша, ду́ши же я́же от ве́ка святы́х ну́ждею держи́мыя от а́да свободи́, и всем даде́ на небеса́ взы́ти. Сего́ ра́ди, ра́дующеся, преесте́ственне со све́тлостию Воскресе́ние пра́зднуем, ра́дость образу́юще, е́юже естество́ на́ше милосе́рдия ра́ди ми́лости Бо́жия обогати́ся; та́кожде и вражды́ разруше́ние, и е́же с Бо́гом соедине́ние и с саме́ми А́нгелы показу́юще, обы́чное содева́ем целова́ние. Госпо́дне же Воскресе́ние бысть си́це: во́ином стрегу́щим гроб, о полу́нощи трус быва́ет, соше́д бо А́нгел, ка́мень отваля́ет от две́рей гро́ба, cтра́жие же ужаса́ющеся бе́гают. И прихожде́ние зде жена́м быва́ет в суббо́ту по́зде, я́коже от полсуббо́тныя но́щи. И пе́рвее у́бо Воскресе́ние Бо́жии Ма́тери познава́емо быва́ет пря́мо седя́щей гро́ба с Магдали́нею, я́коже глаго́лет Матфе́й. Но да не сомни́ло бы ся Воскресе́ние, за е́же к Ма́тери присвое́ния, евангели́сти глаго́лют: пе́рвее явля́ется Магдали́ни Мари́и, она́ же и на ка́мени А́нгела ви́де, и прини́кши па́ки су́щия внутрь зрит, и́же у́бо и Госпо́дне Воскресе́ние возвеща́ют: воста́ бо, глаго́лют, несть зде, се ме́сто, иде́же положи́ша Его́. Тече́т у́бо сия́ слы́шавши и к тепле́йшим от учени́к прихо́дит, к Петру́ и Иоа́нну, и Воскресе́ние сим благовеству́ет. Возвраща́ющися же ей с друго́ю Мари́ею, сре́те я́ Христо́с, глаго́ля: ра́дуйтеся. Подоба́ше бо пе́рвее слы́шавшему ро́ду: в печа́лех роди́ши ча́да, тому́ пре́жде и ра́дость внуши́ти. Сия́ же любо́вию побежда́емыя приступа́ют и пречи́стыма нога́ма Его́ каса́ются, опа́снейше разуме́ти хотя́ше. Апо́стола же ко гро́бу притеко́ста, Иоа́нн у́бо прини́к то́чию во гроб, оты́де. Петр же внутрь вхо́дит и испы́тнейше зрит, плащани́це же каса́ется и сударе́ви. Па́ки же Магдали́на прихо́дит ко гро́бу о у́трени со други́ми жена́ми, ви́денная уве́рити хотя́щи опа́сне. У вне́шних же стоя́щи рыда́ше, внутрь же гро́ба прини́кши, зрит два А́нгела блиста́ющася све́тлостию, и а́ки претя́ща ей, и глаго́люща: же́но, что пла́чеши и кого́ и́щеши? Иису́са и́щете Назаряни́на распя́таго, воста́, несть зде. И а́бие воста́ша пристра́шни, ви́девше Го́спода. Те́мже она́, обра́щшися вспять, ви́дит Христа́ стоя́ща, вертогра́даря же Его́ бы́ти мня́щи (зане́ в вертогра́де гроб бысть), глаго́лет: го́споди, а́ще ты еси́ взял Его́, рцы ми, где еси́ положи́л Его́ и аз возму́ Его́. Па́ки же Спас, ко А́нгелом помаа́в, глаго́лет к Магдали́ни: Мари́е. Она́ же сла́дкий и обы́чный Христо́в ощути́вши глас, прикосну́тися Ему́ хотя́ше. Он же глаго́лет: не прикаса́йся Мне, не у́бо взыдо́х ко Отцу́ Моему́, я́коже ты помышля́еши, еще́ челове́ка Мя бы́ти непщу́ющи, иди́ же к бра́тии Мое́й и рцы им, ели́ка же ви́дела еси́ и слы́шала. И сие́ у́бо Магдали́на де́лает. Свита́ющу же дню па́ки у гро́ба с про́чими быва́ет. Су́щии же со Иоа́нною и Саломи́ею, возсия́вшу со́лнцу приидо́ша. И про́сто рещи́, разли́чно е́же на гроб жен прихожде́ние бысть, в ни́хже бе и Богоро́дица, Та бо есть, ю́же Иоси́еву глаго́лет Мари́ю Ева́нгелие. Ио́сифов же бе сын сей Иоси́й. В неизве́стном у́бо есть, в кий час воскре́се Госпо́дь: не́цыи у́бо в пе́рвое куроглаше́ние глаго́лют, друзи́и же егда́ трус бысть, и разли́чно друзи́и. Сим же та́ко бы́вшим, се не́ции от кустоди́и доше́дше, возвести́ша архиере́ем соде́явшаяся. Они́ же сре́брениками их умзди́вше, повину́ют рещи́, я́ко ученицы́ Его́, прише́дше но́щию, украдо́ша Его́. В ве́чер настоя́щаго дне, ученико́м во еди́но собра́ным стра́ха ра́ди иуде́йскаго и две́рем тве́рдо заключе́ным, вхо́дит к ним Иису́с, я́ко в нетле́ннем телеси́ бе, и мир обы́чно сим благовеству́ет. Они́ же, Сего́ ви́девше, премно́го возра́довашася, и дунове́нием соверше́ннейшее Всесвята́го Ду́ха де́йство прие́млют. Ка́ко же тридне́вное Воскресе́ние Госпо́дне? Веждь си́це: ве́чер четвертка́ и день пятка́, та́ко бо нощеде́нство евре́е исчита́ют, день еди́н. Пятка́ па́ки нощь и суббо́та вся, друго́е нощеде́нство, се день вторы́й. Па́ки суббо́тная нощь и неде́ли день, от ча́сти бо нача́ла все прие́млется, тре́тие нощеде́нство, се день тре́тий. Или́ си́це: в тре́тий час пятка́ ра́спят бысть Христо́с. Та́же от шеста́го часа́ до девя́таго тма бысть, сие́ нощь ми разуме́й, се от тре́тияго да́же до девя́таго еди́но нощеде́нство. Та́же па́ки по тьме, день и нощь пятка́, се два нощеде́нства. День суббо́ты и нощь ея́ па́ки, се три нощеде́нства, по Евангели́сту глаго́лющему: свита́ющу во еди́ну от суббо́т. А́ще ли в тре́тий обеща́в облагоде́тельствова нас Спас, скоре́йше соде́ла благоде́йство. И та́ко благода́ть, и сла́ва Ему́ во ве́ки веко́в. Ами́нь.

Таже глаголем: Воскресе́ние Христо́во ви́девше, / поклони́мся Свято́му Го́споду Иису́су, / еди́ному безгре́шному, / Кресту́ Твоему́ покланя́емся, Христе́, / и свято́е Воскресе́ние Твое́ пое́м и сла́вим: / Ты бо еси́ Бог наш, / ра́зве Тебе́ ино́го не зна́ем, / и́мя Твое́ имену́ем. / Прииди́те вси ве́рнии, / поклони́мся Свято́му Христо́ву Воскресе́нию: / се бо прии́де Кресто́м ра́дость всему́ мiру. / Всегда́ благословя́ще Го́спода, / пое́м Воскресе́ние Его́: / распя́тие бо претерпе́в, / сме́ртию смерть разруши́. Трижды.

Воскре́с Иису́с от гро́ба, / я́коже прорече́, / даде́ нам живо́т ве́чный / и ве́лию ми́лость. Трижды.

Песнь 7.

Ирмос: О́троки от пе́щи изба́вивый, / быв Челове́к, / стра́ждет я́ко сме́ртен, / и стра́стию сме́ртное, / в нетле́ния облачи́т благоле́пие, / Еди́н благослове́н / отце́в Бог, и препросла́влен.

Припев: Христо́с воскре́се из ме́ртвых.

Жены́ с мν́ры богому́дрыя в след Тебе́ теча́ху: / Его́же, я́ко ме́ртва, со слеза́ми иска́ху, / поклони́шася ра́дующияся Живо́му Бо́гу, / и Па́сху та́йную / Твои́м, Христе́, ученико́м благовести́ша.

Сме́рти пра́зднуем умерщвле́ние, / а́дово разруше́ние, / ино́го жития́ ве́чнаго нача́ло, / и игра́юще пое́м Вино́внаго, / Еди́наго благослове́ннаго / отце́в Бо́га, и препросла́вленнаго.

Я́ко вои́стинну свяще́нная, / и всепра́зднственная сия́ спаси́тельная нощь, / и светоза́рная, / светоно́снаго дне, / воста́ния су́щи провозве́стница: / в не́йже безле́тный Свет из гро́ба пло́тски всем возсия́.

Катавасия: О́троки от пе́щи изба́вивый: И тропарь: Xристос воскре́се: трижды.

Ектениа, и возглас: Бу́ди держа́ва Ца́рствия Твоего́ благослове́нна и препросла́вленна, Отца́, и Сы́на, и Свята́го Ду́ха, ны́не и при́сно, и во ве́ки веко́в.

Песнь 8.

Ирмос: Сей нарече́нный и святы́й день, / Еди́н суббо́т Царь и Госпо́дь, / пра́здников пра́здник / и торжество́ есть торже́ств, / во́ньже благослови́м Христа́ во ве́ки.

Припев: Христо́с воскре́се из ме́ртвых.

Прииди́те, но́ваго виногра́да рожде́ния, / Боже́ственнаго весе́лия, / в наро́читом дни Воскресе́ния, / Ца́рствия Христо́ва приобщи́мся, / пою́ще Его́ / я́ко Бо́га во ве́ки.

Возведи́ о́крест о́чи твои́, Сио́не, и виждь: / се бо приидо́ша к тебе́, / я́ко богосве́тлая свети́ла, / от за́пада, и се́вера, и мо́ря, / и восто́ка ча́да твоя́, / в тебе́ благословя́щая Христа́ во ве́ки.

Припев: Пресвята́я Тро́ице, Бо́же наш, сла́ва Тебе́.

Троичен: О́тче Вседержи́телю, и Сло́ве, и Ду́ше, / треми́ соединя́емое во Ипоста́сех Естество́, / Пресу́щественне и Пребоже́ственне, / в Тя крести́хомся, / и Тя благослови́м во вся ве́ки.

Катавасия: Сей нарече́нный и святы́й день: И тропарь: Xристос воскре́се: трижды.

Таже ектениа, и возглас: Я́ко благослови́ся и́мя Твое́, и просла́вися Ца́рство Твое́, Отца́, и Сы́на, и Свята́го Ду́ха, ны́не и при́сно, и во ве́ки веко́в.

Песнь 9.

Диакон: Вели́чит душа́ моя́ / воскре́сшаго тридне́вно от гро́ба / Христа́ Жизнодавца.

Таже первый лик поет ирмос: Свети́ся, свети́ся, / но́вый Иерусали́ме: / сла́ва бо Госпо́дня / на тебе́ возсия́. / Лику́й ны́не / и весели́ся, Сио́не. / Ты же, Чи́стая, красу́йся, Богоро́дице, / о воста́нии Рождества́ Твоего́.

И вторый лик поет тойже припев и ирмос.

Таже первый лик поет вторый припев: Вели́чит душа́ моя́ / во́лею страда́вша, и погребе́на, / и воскре́сшаго тридне́вно от гро́ба. И ирмос: Свети́ся, свети́ся:

И вторый лик поет тойже припев и ирмос.

Таже первый лик поет третий припев: Христо́с но́вая Па́сха, / Же́ртва жива́я, / А́гнец Бо́жий, / взе́мляй грехи́ міра.

О Боже́ственнаго, о любе́знаго, / о сладча́йшаго Твоего́ гла́са! / С на́ми бо нело́жно / обеща́лся еси́ бы́ти, / до сконча́ния ве́ка Христе́: / Его́же, ве́рнии, / утвержде́ние наде́жди иму́ще, ра́дуемся.

И вторый лик поет тойже припев и стих.

Таже первый лик поет четвертый припев: А́нгел вопия́ше Благода́тней: / Чи́стая Де́во, ра́дуйся! / И па́ки реку́: ра́дуйся! / Твой Сын воскре́се / тридне́вен от гро́ба, / и ме́ртвыя воздви́гнувый: / лю́дие, весели́теся. И тропарь: О Боже́ственнаго, о любе́знаго:

И вторый лик поет тойже припев и стих.

И первый лик: Возбуди́л еси́ усну́в ме́ртвыя от ве́ка, / ца́рски рыка́вый я́ко от Иу́ды лев. И тропарь: О Боже́ственнаго, о любе́знаго:

И вторый лик: Магдали́на Мари́я притече́ ко гро́бу, / и Христа́ ви́девши, / я́ко вертогра́даря вопроша́ше. И тропарь: О Боже́ственнаго, о любе́знаго:

Первый лик: А́нгел облиста́яй жена́м вопия́ше: / преста́ните от слез, я́ко Христо́с воскре́се.

О Па́сха ве́лия и свяще́ннейшая, Христе́! / О му́дросте, и Сло́ве Бо́жий, и си́ло! / Подава́й нам и́стее Тебе́ причаща́тися, / в невече́рнем дни Ца́рствия Твоего́.

Вторый лик: Христо́с воскре́се, смерть попра́вый, / и ме́ртвыя воздви́гнувый, / лю́дие весели́теся. И тропарь: О Па́сха ве́лия и свяще́ннейшая:

Первый лик: Днесь вся́ка тварь весели́тся и ра́дуется: / я́ко Христо́с воскре́се, и ад плени́ся. И тропарь: О Па́сха ве́лия и свяще́ннейшая:

Вторый лик: Днесь Влады́ка плени́ а́да, / воздви́гнувый ю́зники, я́же от ве́ка имя́ше лю́те одержи́мыя. И тропарь: О Па́сха ве́лия и свяще́ннейшая:

Первый лик: Вели́чит душа́ моя́ / Триипоста́снаго и Неразде́льнаго Божества́ держа́ву. И тропарь: О Па́сха ве́лия и свяще́ннейшая:

Вторый лик: Ра́дуйся, Де́во, ра́дуйся, / ра́дуйся, Благослове́нная, / ра́дуйся, Препросла́вленная! / Твой бо Сын воскре́се тридне́вен от гро́ба. И тропарь: О Па́сха ве́лия и свяще́ннейшая:

Последи же первый лик поет па́ки первый припев: Вели́чит душа́ моя́ / воскре́сшаго тридне́вно от гро́ба / Христа́ Жизнодавца.

И ирмос: Свети́ся, свети́ся, / но́вый Иерусали́ме: / сла́ва бо Госпо́дня / на тебе́ возсия́. / Лику́й ны́не / и весели́ся, Сио́не. / Ты же, Чи́стая, красу́йся, Богоро́дице, / о воста́нии Рождества́ Твоего́.

И вторый лик поет па́ки вторый припев: Вели́чит душа́ моя́ / во́лею страда́вша, и погребе́на, / и воскре́сшаго тридне́вно от гро́ба. И ирмос: Свети́ся, свети́ся:

Таже оба лика, сошедшеся вкупе, поют ирмос: Свети́ся, свети́ся: и тропарь: Христо́с воскре́се: трижды.

Ектениа, и возглас: Я́ко Тя хва́лят вся Си́лы Небе́сныя, Отца́, и Сы́на, и Свята́го Ду́ха, и Тебе́ сла́ву возсылают, ны́не и при́сно, и во ве́ки веко́в.

Ексапостиларий. Самогласен:

Пло́тию усну́в, / я́ко мертв, / Царю́ и Го́споди, / тридне́вен воскре́сл еси́, / Ада́ма воздви́г от тли, / и упраздни́в смерть: / Па́сха нетле́ния, / міра спасе́ние. Трижды.

На хвалитех, Всякое дыхание: на глас 1. Поставим стихи 4, и поем стихиры воскресны, глас 1:

Стих: Хвали́те Его́ на си́лах Его́, / хвали́те Его́ по мно́жеству вели́чествия Его́.

Пое́м Твою́, Христе́, спаси́тельную страсть, / и сла́вим Твое́ Воскресе́ние.

Стих: Хвали́те Его́ во гла́се тру́бнем, / хвали́те Его́ во псалти́ри и гу́слех.

Крест претерпе́вый, и смерть упраздни́вый, / и воскресы́й из ме́ртвых, / умири́ на́шу жизнь, Го́споди, / я́ко Еди́н Всеси́лен.

Стих: Хвали́те Его́ в тимпа́не и ли́це, / хвали́те Его́ во стру́нах и орга́не.

А́да плени́вый и челове́ка воскреси́вый, / Воскресе́нием Твои́м, Христе́, / сподо́би ны чи́стым се́рдцем, / Тебе́ пе́ти и сла́вити.

Стих: Хвали́те Его́ в кимва́лех доброгла́сных, хвали́те Его́ в кимва́лех восклица́ния, / вся́кое дыха́ние да хва́лит Го́спода.

Боголе́пное Твое́ снизхожде́ние сла́вяще, / пое́м Тя, Христе́: / роди́лся еси́ от Де́вы, / и неразлуче́н был еси́ от Отца́: / пострада́л еси́ я́ко челове́к, / и во́лею претерпе́л еси́ Крест, / воскре́сл еси́ от гро́ба я́ко от черто́га произше́д, / да спасе́ши мiр, / Го́споди, сла́ва Тебе́.

Таже совокупльшеся оба лика, поют стихиры Пасхи. Глас 5.

Стих: Да воскре́снет Бог, / и расточа́тся врази́ Его́.

Па́сха / свяще́нная нам днесь показа́ся; / Па́сха но́ва свята́я; / Па́сха та́инственная; / Па́сха всечестна́я. / Па́сха Христо́с Изба́витель; / Па́сха непоро́чная; / Па́сха вели́кая; / Па́сха ве́рных. / Па́сха две́ри ра́йския нам отверза́ющая. / Па́сха всех освяща́ющая ве́рных.

Стих: Я́ко исчеза́ет дым, / да исче́знут.

Прииди́те / от виде́ния жены́ благове́стницы, / и Сио́ну рцы́те: / приими́ / от нас ра́дости благове́щения, Воскресе́ния Христо́ва: / красу́йся, лику́й / и ра́дуйся, Иерусали́ме, / Царя́ Христа́ узре́в из гро́ба, / я́ко жениха́ происходя́ща.

Стих: Та́ко да поги́бнут гре́шницы от Лица́ Бо́жия, / а пра́ведницы да возвеселя́тся.

Мνроно́сицы жены́, / у́тру глубоку́, / предста́вша гро́бу Живода́вца, / обрето́ша А́нгела / на ка́мени седя́ща, / и той провеща́в им, / си́це глаго́лаше: / что и́щете Жива́го с ме́ртвыми; / что пла́чете Нетле́ннаго во тли? / Ше́дше, пропове́дите ученико́м Его́.

Стих: Сей день, его́же сотвори Госпо́дь, / возра́дуемся и возвесели́мся в онь.

Па́сха кра́сная, / Па́сха, Госпо́дня Па́сха! / Па́сха всечестна́я / нам возсия́. Па́сха, / ра́достию друг дру́га обы́мем. / О Па́сха! / Избавле́ние ско́рби, / и́бо из гро́ба днесь, / я́ко от черто́га / возсия́в Христо́с, / жены́ ра́дости испо́лни, глаго́ля: / пропове́дите апо́столом.

Слава, и ныне, глас 5: Воскресе́ния день, / и просвети́мся торжество́м, / и друг дру́га обы́мем. / Рцем бра́тие, / и ненави́дящим нас, / прости́м вся Воскресе́нием, / и та́ко возопии́м: / Христо́с воскре́се из ме́ртвых, / сме́ртию смерть попра́в, / и су́щим во гробе́х живо́т дарова́в.

Таже настоящий тропарь, во глас 5:

Христо́с воскре́се из ме́ртвых, / сме́ртию смерть попра́в / и су́щим во гробе́х живо́т дарова́в. Трижды.

И поем сие многажды, дондеже целуют братия друг друга.

Целование же настоятеля с прочими иереи и диаконы во святом алтари бывает сице: Глаголет приходяй: Христо́с воскре́се, оному же отвещавшу: Вои́стину воскре́се. Посем взем настоятель Честный Крест и станет вне пред святыми царскими дверьми. Такожде и вси священницы, елико их есть, и диакони, вземше кийждо их святое Евангелие, и честные иконы, по чину своему: и станут вси рядом, от десныя страны настоятеля. И приходят прежде честнейшии церковницы и старцы, един по единому, и мало преклоняются пред настоятелем и целуют кийждо их Честный Крест и святое Евангелие, егоже держит иерей, и прочии образы. Таже и самого настоятеля во уста целуют, глаголюще: Христо́с воскре́се. Оному же отвещавшу: Вои́стину воскре́се. По томуже образу и иереев целуют, и сами между собою по чину своему. И ставятся от иереев по десной стране рядом. Таже по них и міряне такожде целование творят. Работницы же монастырстии в томже чину да станут и друг друга целующе. Бывает же посреди во всех велие молчание. По целовании же чтется Огласительное слово Златоустаго от настоятеля или екклисиарха: не седим же на сицевом чтении, но стояще слушаем вси.

Иже во святых отца нашего Иоанна, Архиепископа Константинопольскаго, Златоустаго, слово Огласительное во святый и светоносный день преславнаго и спасительнаго Христа Бога нашего Воскресения.

А́ще кто благочести́в и боголюби́в, да наслади́тся сего́ до́браго и све́тлаго торжества́. А́ще кто раб благоразу́мный, да вни́дет ра́дуяся в ра́дость Го́спода своего́. А́ще кто потруди́ся постя́ся, да восприи́мет ны́не дина́рий. А́ще кто от пе́рваго часа́ де́лал есть, да прии́мет днесь пра́ведный долг. А́ще кто по тре́тием часе́ прии́де, благодаря́ да пра́зднует. А́ще кто по шесто́м часе́ дости́же, ничто́же да сумни́тся, и́бо ничи́мже отщетева́ется. А́ще кто лиши́ся и девя́таго часа́, да присту́пит, ничто́же сумня́ся, ничто́же боя́ся. А́ще кто то́чию дости́же, и во единонадеся́тый час, да не устраши́тся замедле́ния: любочести́в бо Сый Влады́ка, прие́млет после́дняго я́коже и пе́рваго: упокоева́ет в единонадеся́тый час прише́дшаго, я́коже де́лавшаго от пе́рваго часа́. И после́дняго ми́лует, и пе́рвому угожда́ет, и о́ному дае́т, и сему́ да́рствует, и дела́ прие́млет, и наме́рение целу́ет, и дея́ние почита́ет, и предложе́ние хва́лит. Те́мже у́бо вни́дите вси в ра́дость Го́спода своего́: и пе́рвии и втори́и, мзду приими́те. Бога́тии и убо́зии, друг со дру́гом лику́йте. Возде́ржницы и лени́вии, день почти́те. Пости́вшиися и непости́вшиися, возвесели́теся днесь. Трапе́за испо́лнена, наслади́теся вси. Теле́ц упита́нный, никто́же да изы́дет а́лчай, вси наслади́теся пи́ра ве́ры: вси восприими́те бога́тство бла́гости. Никто́же да рыда́ет убо́жества, яви́ся бо о́бщее Ца́рство. Никто́же да пла́чет прегреше́ний, проще́ние бо от гро́ба возсия́. Никто́же да убои́тся сме́рти, свободи́ бо нас Спа́сова смерть. Угаси́ ю́, И́же от нея́ держи́мый. Плени́ а́да, Соше́дый во ад. Огорчи́ его́ вкуси́вша пло́ти Его́. И сие́ предприе́мый Иса́иа возопи́: ад, глаго́лет, огорчи́ся, срет Тя до́ле. Огорчи́ся, и́бо упраздни́ся. Огорчи́ся, и́бо пору́ган бысть. Огорчи́ся, и́бо умертви́ся. Огорчи́ся, и́бо низложи́ся. Огорчи́ся, и́бо связа́ся. Прия́т те́ло, и Бо́гу прирази́ся. Прия́т зе́млю, и сре́те Не́бо. Прия́т е́же ви́дяше, и впаде́ во е́же не ви́дяше. Где твое́, сме́рте, жа́ло; где твоя́, а́де, побе́да? Воскре́се Христо́с, и ты низве́рглся еси́. Воскре́се Христо́с, и падо́ша де́мони. Воскре́се Христо́с, и ра́дуются А́нгели. Воскре́се Христо́с, и жизнь жи́тельствует. Воскре́се Христо́с, и ме́ртвый ни еди́н во гро́бе. Христо́с бо воста́в от ме́ртвых, Нача́ток усо́пших бысть. Тому́ сла́ва и держа́ва, во ве́ки веко́в. Ами́нь.

Таже глаголется тропарь святаго. Глас 8:

Уст твои́х, я́коже све́тлость огня́ / возсия́вши, благода́ть вселе́нную просвети́: / не сребролю́бия мірови сокро́вища сниска́, / высоту́ нам смиреному́дрия показа́, / но твои́ми словесы́ наказу́я, о́тче Иоа́нне Златоу́сте, / моли́ Сло́ва, Христа́ Бо́га, спасти́ся душа́м на́шим.

Посем диакон глаголет ектении: Поми́луй нас, Бо́же: и Испо́лним у́треннюю моли́тву на́шу Го́сподеви.

И по возгласе, диакон: Прему́дрость. Мы же: Благослови́. Настоятель: Сый благослове́н Христо́с Бог наш, всегда́, ны́не и при́сно, и во ве́ки веко́в. И мы: Ами́нь. Утверди́, Бо́же, святу́ю правосла́вную ве́ру, правосла́вных христиа́н во ве́к ве́ка. Посем настоятель, держа Крест, вместо: Слава Тебе, Христе Боже: поет: Христо́с воскре́се из ме́ртвых, / сме́ртию смерть попра́в. И мы поем: И су́щим во гробе́х живо́т дарова́в. И абие настоятель глаголет отпуст: Христо́с воскресы́й из ме́ртвых, сме́ртию смерть попра́вый и су́щим во гробе́х живо́т дарова́вый: и́стинный Бог наш, моли́твами Пречи́стыя Своея́ Ма́тере и всех святы́х, поми́лует и спасе́т нас, я́ко Благ и Человеколю́бец. Таже, Крест возвышая, глаголет: Христо́с воскре́се. Трижды. Мы же отвещаем: Вои́стинну воскре́се. Трижды. Таже поем конечное: Христо́с воскре́се: трижды, весь тропарь. И по нем пением кончим: И нам дарова́ живо́т ве́чный, покланя́емся Его́ тридне́вному Воскресе́нию. Посем многолетны, и целуем Честный Крест, держимый в руку настоятеля.

И час первый. Глаголем: Христо́с воскре́се: трижды. И прочее, якоже ниже указ есть о часех светлыя седмицы. Лития же в сий день не бывает.

Последование Часов святыя Пасхи и всея Светлыя седмицы

Подобает ведати, я́ко от сего дне святыя и великия Недели Пасхи даже до субботы, часы сице поются.

Наченшу иерею: Благослове́н Бог наш всегда́, ны́не и при́сно и во ве́ки веко́в.

Лик: Ами́нь.

И тропарь, глас 5: Христо́с воскре́се из ме́ртвых, / сме́ртию смерть попра́в / и су́щим во гробе́х живо́т дарова́в. Трижды.

Таже глаголем:

Воскресе́ние Христо́во ви́девше, / поклони́мся Свято́му Го́споду Иису́су, / еди́ному безгре́шному, / Кресту́ Твоему́ покланя́емся, Христе́, / и свято́е Воскресе́ние Твое́ пое́м и сла́вим: / Ты бо еси́ Бог наш, / ра́зве Тебе́ ино́го не зна́ем, / и́мя Твое́ имену́ем. / Прииди́те вси ве́рнии, / поклони́мся Свято́му Христо́ву Воскресе́нию: / се бо прии́де Кресто́м ра́дость всему́ мiру. / Всегда́ благословя́ще Го́спода, / пое́м Воскресе́ние Его́: / распя́тие бо претерпе́в, / сме́ртию смерть разруши́. Трижды.

Таже ипакои, глас 4, единощи:

Предвари́вшия у́тро, я́же о Мари́и, / и обре́тшия ка́мень отвале́н от гро́ба, / слы́шаху от А́нгела: во све́те присносу́щнем Су́щаго / с ме́ртвыми что и́щете, я́ко челове́ка? / Ви́дите гро́бныя пелены́, тецы́те и мiру пропове́дите, / я́ко воста́ Госпо́дь, умертви́вый смерть, / я́ко есть Сын Бо́га, спаса́ющаго род челове́ческий.

Таже кондак, глас 8, единощи:

А́ще и во гроб снизше́л еси́, Безсме́ртне, / но а́дову разруши́л еси́ си́лу / и воскре́сл еси́, я́ко Победи́тель, Христе́ Бо́же, / жена́м мνроно́сицам веща́вый: ра́дуйтеся! / И Твои́м апо́столом мир да́руяй, / па́дшим подая́й воскресе́ние.

Таже и сей тропарь единощи:

Во гро́бе пло́тски, во а́де же с душе́ю я́ко Бог, / в раи́ же с разбо́йником, и на Престо́ле был еси́ Христе́, со Отце́м и Ду́хом, / вся исполня́яй, неопи́санный.

Слава: Я́ко Живоно́сец, я́ко рая́ красне́йший, / вои́стину и черто́га вся́каго ца́рскаго показа́ся светле́йший, Христе́, гроб Твой, / исто́чник на́шего воскресе́ния.

И ныне, Богородичен: Вы́шняго освяще́нное Боже́ственное селе́ние, ра́дуйся, / Тобо́ю бо даде́ся ра́дость, Богоро́дице, зову́щим: / благослове́нна Ты в жена́х еси́, Всенепоро́чная Влады́чице.

Таже Го́споди, поми́луй, 40.

Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.

Честне́йшую Херуви́м / и сла́внейшую без сравне́ния Серафи́м, / без истле́ния Бо́га Сло́ва ро́ждшую, / су́щую Богоро́дицу, Тя велича́ем.

И́менем Госпо́дним благослови́, о́тче.

Иерей: Моли́твами святы́х оте́ц на́ших, Го́споди Иису́се Христе́, Бо́же наш, поми́луй нас.

Мы же речем: Ами́нь. И па́ки глаголем подобне: Христо́с воскре́се: трижды. Сла́ва, и ны́не: Го́споди, поми́луй, трижды. Благослови́. И отпуст перваго часа.

Сим же образом поется за третий, за шестый, пред литургиею. Такожде и пред вечернею, за девятый час: и за повечерие единожды. Такожде и за полунощницу. Аще ли не будет когда по нужде литургии: вместо изобразительных, глаголем сице: Христо́с воскре́се: трижды. Воскресе́ние Христо́во: единожды. Посем: Предвари́вшия у́тро: Сла́ва: кондак: А́ще и во гроб: И ны́не: Единоро́дный Сы́не: Посем блаженна от канона, песнь 3-я и 6-я. Иерей: Прему́дрость. Чтец надписание Апостола, и самое чтение. Посем иерей Евангелие. Таже, Помяни́ нас Го́споди: Лик Небе́сный: И посем: Ве́рую во Еди́наго Бо́га: Осла́би, оста́ви: И по О́тче наш: кондак: А́ще и во гроб: Сла́ва и ны́не: Богородичен: Вы́шняго освяще́нное: Го́споди поми́луй, 40. Таже Еди́н свят, еди́н Госпо́дь Иису́с Христо́с, во сла́ву Бо́га Отца́. Ами́нь. И посем вместо, Буди имя Господне: Христо́с воскре́се: трижды. Таже, псалом 33: Благословлю́ Го́спода на вся́кое вре́мя: конец: не лиша́тся вся́каго бла́га. И посем отпуст. И исходим в трапезу.

Последование молебна на святую Пасху

Подобает ведати, како поется молебен на святую Пасху.

Иерей глаголет: Благослове́н Бог наш: И мы: Ами́нь. Таже иерей: Христо́с воскре́се: трижды. Таже, Христо́с воскре́се, трижды, на лики, якоже предызъявися в начале Утрени. По Сла́ва и ны́не: иерей глаголет: Христо́с воскре́се из ме́ртвых, / сме́ртию смерть попра́в. Мы же: И су́щим во гробе́х живо́т дарова́в. Таже, Сла́ва, и ны́не: Ипакои: Предвари́вшия у́тро:

Аще ли хощеши приложити канон коего святаго. И глаголи прежде тропарь святаго, единожды. Сла́ва, и ны́не: Предвари́вшия у́тро: Посем канон Пасхи, со ирмосом на 6. Припев: Христо́с воскре́се: И святаго, аще будет, на 4. Катавасия. По 3-й, и 6-й песни: Спаси́ от бед: По 6-й песни, кондак и икос Пасхи.

Прокимен, глас 8: Сей день, его́же сотвори́ Госпо́дь, / возра́дуемся и возвесели́мся в онь.

Стих: Испове́дайтеся Го́сподеви, я́ко благ, я́ко в век милость Его́.

Таже святаго прокимен.

Евангелие Луки, зачало 114.

Во вре́мя о́но, воскре́с Иису́с от ме́ртвых, ста посреде́ учени́к Свои́х, и глаго́ла им: мир вам. Убоя́вшеся же и пристра́шни бы́вше, мня́ху дух ви́дяще. И рече́ им: что смуще́ни есте́; и почто́ помышле́ния вхо́дят в сердца́ ва́ша? Ви́дите ру́це Мои́, и но́зе Мои́, я́ко Сам Аз есмь. Осяжи́те Мя и ви́дите, я́ко дух пло́ти и ко́сти не и́мать, я́коже Мене́ ви́дите иму́ща. И сие́ рек, показа́ им ру́це и но́зе. Еще́ же не ве́рующим им от ра́дости и чудя́щимся, рече́ им: и́мате ли что сне́дно зде? Они́ же да́ша Ему́ ры́бы печены́ часть, и от пчел сот. И взем, пред ни́ми яде́. Рече́ же им: сия́ суть словеса́, я́же глаго́лах к вам, еще́ сый с ва́ми, я́ко подоба́ет сконча́тися всем напи́санным в зако́не Моисе́ове, и проро́цех и псалме́х о Мне. Тогда́ отве́рзе им ум, разуме́ти Писа́ния. И рече́ им: я́ко та́ко пи́сано есть, и та́ко подоба́ше пострада́ти Христу́, и воскре́снути от ме́ртвых в тре́тий день, и пропове́датися во и́мя Его́ покая́нию и отпуще́нию грехо́в, во всех язы́цех, наче́нше от Иерусали́ма. Вы же есте́ свиде́телие сим. И се Аз послю́ обетова́ние Отца́ Моего́ на вы: вы же седи́те во гра́де Иерусали́мсте, до́ндеже облече́теся си́лою свы́ше. Изве́д же их вон до Вифа́нии, и воздви́г ру́це Свои́, и благослови́ их. И бысть егда́ благословля́ше их, отступи́ от них, и возноша́шеся на не́бо. И ти́и поклони́шася Ему́, и возврати́шася во Иерусали́м с ра́достию вели́кою: И бя́ху вы́ну в це́ркви, хва́ляще и благословя́ще Бо́га. Ами́нь.

Потом Евангелие святаго.

По 9-й песни, за Достойно есть: ирмос: Свети́ся, свети́ся: Таже, Христо́с воскре́се: трижды. Посем ипакои: Предвари́вшия у́тро: Сла́ва: тропарь святаго: И ны́не: кондак: А́ще и во гроб: Таже ектениа: Поми́луй нас Бо́же: Посем иерей глаголет: Прему́дрость. Мы же, Христо́с воскре́се: трижды. Таже иерей, вместо, Слава Тебе Христе Боже: Христо́с воскре́се из ме́ртвых, / сме́ртию смерть попра́в. И мы: И су́щим во гробе́х живо́т дарова́в. И отпуст со Крестом глаголет сице: Христо́с воскресы́й из ме́ртвых: и прочая, я́ко предписася в конце Утрени. Посем возглашает: Христо́с воскре́се. трижды. Мы же отвещаем: Вои́стинну воскре́се. трижды. И па́ки поем: Христо́с воскре́се: трижды. Таже, Го́споди поми́луй, трижды, с пением.

Последование Литургии на святую Пасху

Бывает порану.

Наченшу диакону: Благослови́ влады́ко.

Настоятелю же возгласившу: Благослове́но Ца́рство Отца́, и Сы́на, и Свята́го Ду́ха, ны́не и при́сно, и во ве́ки веко́в.

И мы: Ами́нь. Настоятель поет с прочими служители во святом олтаре: Христо́с воскре́се из ме́ртвых, / сме́ртию смерть попра́в, / и су́щим во гробе́х живо́т дарова́в. Трижды. И лики тойжде, трижды.

Настоятель глаголет припевы:

Первый стих: Да воскре́снет Бог, и расточа́тся врази́ Его́, / и да бежа́т от Лица́ Его́ ненави́дящии Его́.

И на кийждо стих мы поем тропарь: Христо́с воскре́се: весь по единожды.

Вторый стих: Я́ко исчеза́ет дым, да исче́знут, / я́ко та́ет воск от лица́ огня́.

Третий стих: Та́ко да поги́бнут гре́шницы от Лица́ Бо́жия, / а пра́ведницы да возвеселя́тся.

Четвертый стих: Сей день, его́же сотвори́ Госпо́дь, / возра́дуемся и возвесели́мся в онь.

Слава: Христо́с воскре́се:

И ныне: Христо́с воскре́се:

Таже настоятель поет вышшим гласом: Христо́с воскре́се из ме́ртвых, / сме́ртию смерть попра́в.

Мы же: И су́щим во гробе́х живо́т дарова́в.

Посем глаголет диакон ектению великую. По ектении же и по возгласе:

Антифон первый, псалом 65, глас 2.

Стих 1: Воскли́кните / Го́сподеви вся земля́.

Припев: Моли́твами Богоро́дицы, Спа́се спаси́ нас.

И другий лик тойжде стих: Воскли́кните Го́сподеви вся земля́, / по́йте же и́мени Его́, дади́те сла́ву хвале́ Его́.

Припев: Моли́твами Богоро́дицы, Спа́се спаси́ нас.

Стих 2: Рцы́те Бо́гу: коль стра́шна дела́ Твоя́, / во мно́жестве си́лы Твоея́ со́лжут Тебе́ врази́ Твои́.

Припев: Моли́твами Богоро́дицы, Спа́се спаси́ нас.

Стих 3: Вся земля́ да покло́нится Тебе́, / и пое́т Тебе́, да пое́т же и́мени Твоему́ Вы́шний.

Припев: Моли́твами Богоро́дицы, Спа́се спаси́ нас.

Слава, и ныне:

Купно оба лика вышшим гласом: Моли́твами Богоро́дицы, Спа́се спаси́ нас.

Таже, ектениа малая.

Антифон вторый, псалом 66, глас тойже.

Стих 1: Бо́же уще́дри ны / и благослови́ ны.

Припев: Спаси́ ны, Сы́не Бо́жий, воскресы́й из ме́ртвых, пою́щия Ти: Аллилу́иа. Единожды.

Другая страна, тойже стих: Бо́же, уще́дри ны, и благослови́ ны, / просвети́ лице́ Твое́ на ны, и поми́луй ны.

Припев: Спаси́ ны, Сы́не Бо́жий, воскресы́й из ме́ртвых, пою́щия Ти: Аллилу́иа.

Стих 2: Да позна́ем на земли́ путь Твой, / во всех язы́цех спасе́ние Твое́.

Припев: Спаси́ ны, Сы́не Бо́жий, воскресы́й из ме́ртвых, пою́щия Ти: Аллилу́иа.

Стих 3: Да испове́дятся Тебе́ лю́дие Бо́же, / да испове́дятся Тебе́ лю́дие вси.

Припев: Спаси́ ны, Сы́не Бо́жий, воскресы́й из ме́ртвых, пою́щия Ти: Аллилу́иа.

Слава, и ныне:

Вкупе два лика: Единоро́дный Сы́не и Сло́ве Бо́жий, безсме́ртен Сый, и изво́ливый спасе́ния на́шего ра́ди воплоти́тися от Святы́я Богоро́дицы и Присноде́вы Мари́и, непрело́жно вочелове́чивыйся, распны́йся же Христе́ Бо́же, сме́ртию сме́рть попра́вый, Еди́н Сый Святы́я Тро́ицы, спрославля́емый Отцу́ и Свято́му Ду́ху, спаси́ нас.

Таже, ектениа.

Антифон 3-й, псалом 67, глас 5.

Стих 1: Да воскре́снет Бог, / и расточа́тся врази́ Его́.

Тропарь: Христо́с воскре́се из ме́ртвых, / сме́ртию смерть попра́в / и су́щим во гробе́х живо́т дарова́в.

Другая страна, той же стих: Да воскре́снет Бог, и расточа́тся врази́ Его́, / и да бежа́т от лица́ Его́ ненави́дящии Его́.

Тропарь: Христо́с воскре́се:

Стих 2: Я́ко исчеза́ет дым, да исче́знут, / я́ко та́ет воск от лица́ огня́.

Тропарь: Христо́с воскре́се:

Стих 3: Та́ко да поги́бнут гре́шницы от лица́ Бо́жия, / а пра́ведницы да возвеселя́тся, да возра́дуются пред Бо́гом.

Тропарь: Христо́с воскре́се:

И бывает вход. И возглашает диакон, аще есть, аще же ни, иерей: Прему́дрость, про́сти.

Мы же входное: В це́рквах благослови́те Бо́га, Го́спода от исто́чник Изра́илевых.

И поем тропарь, глас 5: Христо́с воскре́се из ме́ртвых, / сме́ртию смерть попра́в / и су́щим во гробе́х живо́т дарова́в.

Ипакои, глас 4: Предвари́вшия у́тро, я́же о Мари́и, / и обре́тшия ка́мень отвале́н от гро́ба, / слы́шаху от А́нгела: во све́те присносу́щнем Су́щаго / с ме́ртвыми что и́щете, я́ко челове́ка? / Ви́дите гро́бныя пелены́, тецы́те и мiру пропове́дите, / я́ко воста́ Госпо́дь, умертви́вый смерть, / я́ко есть Сын Бо́га, спаса́ющаго род челове́ческий.

Слава, и ныне: кондак, глас 8:

А́ще и во гроб снизше́л еси́, Безсме́ртне, / но а́дову разруши́л еси́ си́лу / и воскре́сл еси́, я́ко Победи́тель, Христе́ Бо́же, / жена́м мνроно́сицам веща́вый: ра́дуйтеся! / И Твои́м апо́столом мир да́руяй, / па́дшим подая́й воскресе́ние.

Вместо же Трисвятаго: Ели́цы во Христа́ крести́стеся, / во Христа́ облеко́стеся: аллилу́иа.

Подобает ведати, я́ко сие начало Литургии, и антифоны, и Ели́цы во Христа́ крести́стеся: поем во всю седмицу Светлую, даже до Недели новыя: такожде и причастный.

Прокимен, глас 8: Сей день его́же сотвори́ Госпо́дь, / возра́дуемся и возвесели́мся в онь.

Стих: Испове́дайтеся Го́сподеви, я́ко благ, я́ко в век ми́лость Его́.

Деяний святых Апостол чтение, зачало 1 (Деян 1:1–8).

Пе́рвое у́бо сло́во сотвори́х о всех, о Фео́филе, я́же нача́т Иису́с твори́ти же и учи́ти. Да́же до дне, во́ньже, запове́дав Апо́столом Ду́хом Святы́м, и́хже избра́, вознесе́ся. Пред ни́миже и поста́ви Себе́ жи́ва по страда́нии Свое́м, во мно́зех [и́стинных] зна́мениих, де́ньми четы́редесятьми явля́яся им, и глаго́ля я́же о Ца́рствии Бо́жии: С ни́миже и яды́й, повеле́ им от Иерусали́ма не отлуча́тися, но жда́ти обетова́ния О́тча, е́же слы́шасте от Мене́: я́ко Иоанн у́бо крести́л есть водо́ю, вы же и́мате крести́тися Ду́хом Святы́м, не по мно́зех сих днех. Они́ же у́бо соше́дшеся, вопроша́ху Его́, глаго́люще: Го́споди, а́ще в ле́то сие́ устроя́еши ца́рствие Изра́илево? Рече́ же к ним: несть ва́ше разуме́ти времена́ и ле́та, я́же Оте́ц положи́ во Свое́й вла́сти: Но прии́мете си́лу, наше́дшу Свято́му Ду́ху на вы, и бу́дете Ми свиде́тели во Иерусали́ме же и во всей Иуде́и и Самари́и, и да́же до после́дних земли́.

Аллилуиа, глас 4:

Стих: Ты воскре́с уще́дриши Сио́на.

Стих: Госпо́дь с Небесе́ на зе́млю призре́.

Евангелие от Иоанна, зачало 1 (Ин 1:1–17).

В нача́ле бе Сло́во, и Сло́во бе к Бо́гу, и Бог бе Сло́во. Сей бе искони́ к Бо́гу. Вся Тем бы́ша, и без Него́ ничто́же бысть, е́же бысть. В Том живо́т бе, и живо́т бе свет челове́ком. И свет во тьме све́тится, и тьма его́ не объят. Бысть челове́к по́слан от Бо́га, и́мя ему́ Иоа́нн. Сей прии́де во свиде́тельство, да свиде́тельствует о Све́те, да вси ве́ру и́мут Ему́. Не бе той свет, но да свиде́тельствует о Све́те. Бе Свет и́стинный, И́же просвеща́ет вся́каго челове́ка гряду́щаго в мiр. В мiре бе, и мiр Тем бысть, и мiр Его́ не позна́. Во своя́ прии́де, и свои́ Его́ не прия́ша. Ели́цы же прия́ша Его́, даде́ им о́бласть ча́дом Бо́жиим бы́ти, ве́рующим во и́мя Его́. И́же не от кро́ве, ни от по́хоти плотски́я, ни от по́хоти му́жеския, но от Бо́га роди́шася. И Сло́во плоть бысть, и всели́ся в ны, и ви́дехом сла́ву Его́, сла́ву я́ко Единоро́днаго от Отца́, испо́лнь благода́ти и и́стины. Иоа́нн свиде́тельствует о Нем и воззва́, глаго́ля: Сей бе, Его́же рех, И́же по мне Гряды́й, пре́до мно́ю бысть, я́ко пе́рвее мене́ бе. И от исполне́ния Его́ мы вси прия́хом, и благода́ть воз благода́ть: Я́ко зако́н Моисе́ом дан бысть, благода́ть же и и́стина Иису́с Христо́м бысть.

Времене же приспевшу чтения святаго Евангелиа, начальный диакон, хотяй Евангелие чести, глаголет: Благослови́ влады́ко благовести́теля: Таже настоятель глаголет: Бог моли́твами свята́го сла́внаго: и прочая, якоже указася в литургиарии. И исходит диакон, и на обычном месте прямо царских врат, на восток лицем станет, настоятелю прежде возгласившу пред престолом: Прему́дрость про́сти услы́шим свята́го Ева́нгелиа. Тожде и вси иереи, елицы суть служащии, по сих же и диакони глаголют, на различных местех ставше, от святаго престола, и до западных врат церковных, един по единому. Посреди же всех стоит архидиакон, и чтут вси по настоятели, един по единому по статиям, якоже настоятель расположит. И предначинает настоятель: От Иоа́нна свята́го Ева́нгелиа чте́ние. Прочии тожде. Настоятель: Во́нмем. Прочии тожде. Настоятель стоя пред престолом на восток лицем, чтет: В нача́ле бе Сло́во: и прочая. Прочии тожде. И на всяком возгласе, или статии Евангелиа, ударяют в церкви по единощи в кандию. Параекклисиарх же вне церкве в великое било, и в великий кампан: на последнем же возгласе ударяют во вся кампаны, и в великое било, и бывает по чину Божественная Литургиа Златоустаго.

Вместо же Достойно: поем:

А́нгел вопия́ше Благода́тней: / Чи́стая Де́во, ра́дуйся! / И па́ки реку́: ра́дуйся! / Твой Сын воскре́се / тридне́вен от гро́ба, / и ме́ртвыя воздви́гнувый: / лю́дие, весели́теся.

Таже ирмос, глас 1: Свети́ся, свети́ся, / но́вый Иерусали́ме: / сла́ва бо Госпо́дня / на тебе́ возсия́. / Лику́й ны́не / и весели́ся, Сио́не. / Ты же, Чи́стая, красу́йся, Богоро́дице, / о воста́нии Рождества́ Твоего́.

Причастный: Те́ло Христо́во приими́те, исто́чника безсме́ртнаго вкуси́те. / Аллилу́иа. Трижды.

Егда же настоятель глаголет: Со стра́хом Бо́жиим и ве́рою приступи́те. Мы вместо, Благословен грядый во имя Господне: поем: Христо́с воскре́се: единожды. Настоятель глаголет: Спаси́ Бо́же лю́ди Твоя́: И мы: Христо́с воскре́се: единожды. Егда же изглаголет иерей: Всегда́ ны́не и при́сно: И мы: Христо́с воскре́се: единожды. Посем ектениа. Вместо же, Буди имя Господне: и вместо псалма, Благословлю Господа: поем: Христо́с воскре́се: дванадесять, и множае: дондеже анафора от игумена раздастся. Таже настоятель, Благослове́ние Госпо́дне на вас: Лик: Ами́нь. Посем настоятель вместо, Слава Тебе Христе Боже: поет: Христо́с воскре́се из ме́ртвых, / сме́ртию смерть попра́в. И лик: И су́щим во гробе́х живо́т дарова́в. Посем настоятель глаголет отпуст со Крестом по обычаю, якоже указася на Утрени.

Да будет же вестно и се, я́ко врат царских олтаря, великих же и от стран малых, по всем церквам во всю Светлую седмицу не затворяем и во время причащения.

Последование молитв на благословение артоса, брашна мяс, сыра, яиц, куличей и пасох

Молитва на благословение артоса во святую Неделю Пасхи.

Принесен бывает артос, сиесть хлеб на сие приуготовленный, и на нем крест написанный обычно, к иерею в олтарь, по совершении Божественныя Литургии и по заамвонней молитве, рекшу диакону: Го́споду помо́лимся.

И клиру: Го́споди, поми́луй.

Чтет над ним иерей молитву сию:

Бо́же всеси́льный и Го́споди Вседержи́телю, и́же рабо́м Твои́м Моисе́ом во исхо́де Изра́илеве от Еги́пта, и в освобожде́нии люде́й Твои́х от го́рькия рабо́ты фарао́новы, а́гнца закла́ти повеле́л еси́, прообразу́я на кресте́ закла́ннаго во́лею нас де́ля А́гнца, взе́млющаго всего́ мiра грехи́, возлю́бленнаго Сы́на Твоего́, Го́спода на́шего Иису́са Христа́. Ты и ны́не, смире́нно мо́лим Тя, при́зри на хлеб сей, и благослови́, и освяти́ его́. И́бо и мы, раби́ Твои́, в честь и сла́ву, и в воспомина́ние сла́внаго воскресе́ния того́жде Сы́на Твоего́ Го́спода на́шего Иису́са Христа́, И́мже от ве́чныя рабо́ты вра́жия и от а́довых нереши́мых уз разреше́ние, свобо́ду и преведе́ние улучи́хом, пред Твои́м вели́чеством ны́не во всесве́тлый сей, пресла́вный и спаси́тельный день Па́схи, сей прино́сим: нас же сего́ принося́щих, и того́ лобза́ющих, и от него́ вкуша́ющих, Твоему́ небе́сному благослове́нию прича́стники бы́ти сотвори́ и вся́кую боле́знь и неду́г от нас Твое́ю си́лою отжени́, здра́вие всем подава́я. Ты бо еси́ исто́чник благослове́ния и цельба́м пода́тель, и Тебе́ сла́ву возсыла́ем Безнача́льному Отцу́, со Единоро́дным Твои́м Сы́ном, и Пресвяты́м и Благи́м и Животворя́щим Твои́м Ду́хом, ны́не и при́сно и во ве́ки веко́в.

Лик: Ами́нь.

Абие же кропит артос священною водою, глаголя:

Благословля́ется и освяща́ется а́ртос сей, окропле́нием воды́ сея́ свяще́нныя, во и́мя Отца́ и Сы́на и Свята́го Ду́ха. Ами́нь. Трижды.

И посем исходит, и полагает его на аналогии, людие же приемлюще антидор, лобзают артос.

Молитва во еже благословити брашна мяс, во святую и великую Неделю Пасхи.

Ведомо же буди и се, я́ко мяс православнии христиане к церкви не приносят, но в дом ко иерею.

Творит иерей: Благослове́н Бог наш: Христо́с воскре́се: трижды. Таже: Го́споду помо́лимся. Го́споди поми́луй.

При́зри Го́споди Иису́се Христе́ Бо́же наш, на бра́шна мяс, и освяти́ я́, я́коже освяти́л еси́ овна́, его́же Тебе́ приведе́ ве́рный Авраа́м, и а́гнца, его́же Тебе́ А́вель во всепло́дие принесе́: подо́бне и тельца́ упита́ннаго, его́же жре́ти повеле́л еси́ сы́нови Твоему́ заблу́ждшему, и па́ки к Тебе́ возвра́щшемуся: да я́коже той сподо́бися Твоея́ бла́гости наслади́тися, си́це и освяще́нных от Тебе́, и благослове́нных наслади́мся в пи́щу всех нас. Ты бо еси́ и́стинная пи́ща, и пода́тель благи́х, и Тебе́ сла́ву возсыла́ем со Безнача́льным Твои́м Отце́м, и Пресвяты́м, и Благи́м, и Животворя́щим Твои́м Ду́хом, ны́не и при́сно, и во ве́ки веко́в. Ами́нь.

Молитва во еже благословити сыр и яица.

Яица же и сыр принесенныя поставляются в притворе, в церковь же отнюд не подобает вносити.

Священник же изшед глаголет: Го́споду помо́лимся.

Влады́ко Го́споди Бо́же наш, зижди́телю и соде́телю всех, благослови́ млеко́ огусте́вшее, с ни́мже и я́ица, и нас соблюди́ во бла́гости Твое́й, я́ко да причаща́ющеся их, Твои́х незави́стно пода́тельных даро́в испо́лнимся, и неизглаго́ланныя Твоея́ бла́гости: я́ко Твоя́ держа́ва, и Твое́ есть Ца́рство, и си́ла, и сла́ва, Отца́, и Сы́на, и Свята́го Ду́ха, ны́не и при́сно, и во ве́ки веко́в. Ами́нь.

Вестно же буди: я́ко сицевый, мяс и набелу, принос, несть пасха, ниже агнец, якоже нецыи глаголют, и приемлют, и ему со всяким говением якоже некоей святыни причащаются, но простое приношение. Не аки бо сие в жертву Богу приноситися имать, но токмо да начинающим по посте мясо и сыр ясти, от иереа предложенными молитвами в снедь благословено будет: Пасха бо Сам Христос есть и Агнец вземляй грехи міра, на олтари в безкровной Жертве, в пречистых Тайнах, честнаго Тела, и животворящия Крове Своея, от иереа Богу и Отцу приносимый, и Тому достойно причащающиися истинную ядят Пасху. И сего ради оныя приносы, я́ко не суть пасха, во олтарь или в церковь не достоит вносити, но вне церкве, или в притворе, молитвою благословити, по третиему правилу святых апостол глаголющих: Аще кто епископ, или пресвитер, кроме вчинения Господня о жертве, иная некая ко олтарю принесет, мед или млеко, или вместо вина сикеру, сиесть оловину, или медовину, или птицы, или кая животная, или сочива, разве гроздия в лете, и елеа на свещники, и фимиама во время Литургии, да извержется. И по шестому собору, иже в Трулле, в правиле 99-м, глаголющу: И сему во Арменстей стране бывати уведехом, я́ко нецыи внутрь во святых олтарех уды мяс варяще, части приносят священником, жидовски разделяюще. Темже Церковь непорочну храняще, узаконихом, я́ко не подобает ниединому же священнику различных мяс частей от приносящих приимати, но теми довольни да будут, яже приносящему возмнятся. Сицевому приношению бываему вне церкви: аще же кто сего не сотворит, да отлучится.

Последование артоса, в день святыя Пасхи

По отпусте Божественныя Литургии, вземшу иерею образ Воскресения Христова, диакону же приимшу от инаго артос царскими враты, аще во олтаре будет. [В неких же обителех на аналогии, во храме на сие устроенном, купно со образом Воскресения Господня поставляется, и ко анафоре идуще целуют первее праздник, таже артос.]

И диакон вземлет его из места, с панагиаром, и в руках несет, предыдущей лампаде, или двема. Настоятель же и братия вся по чину своему исходят со артосом, [сиесть хлебом, просфорою всецелою на се со Крестом на ней изображенным уготованною] из церкве в трапезу, вместо псалма, Вознесу Тя Боже мой: Христо́с воскре́се: поюще. Параекклисиарху же, и прочей братии во вся звоны ударяющим.

И вшедше в трапезу поставляют праздник и артос на местех их. И глаголет настоятель: Христо́с воскре́се: трижды. И О́тче наш: Сла́ва и ны́не: Го́споди поми́луй, трижды. Благослови́. Настоятель: Христе́ Бо́же, благослови́ я́стие: И прочее. Мы же: Ами́нь. Седаем кийждо на месте своем, со всяким безмолвием и благоговеинством. И бывает утешение велие на вся. И чтение по обычаю. По обычной трапезе востающе братия, поставляют артос на трапезе, поюще: Христо́с воскре́се: трижды. И Го́споди поми́луй, трижды. Благослови́. Таже келарь прием обычное прощение от настоятеля и братии: Благослови́те мя отцы́ святи́и, и прости́те мя гре́шнаго. Мы же речем: Бог да прости́т и благослови́т. Таже снем камилавхий, возгласит, вместо, Велико имя Святыя Троицы: Христо́с воскре́се, единожды. Нам же отвещающим: Вои́стинну воскре́се: Тойжде назнаменав крестообразно артосом, глаголет: Покланя́емся Его́ тридне́вному воскресе́нию: полагает и́ на панагиаре. Потом приносит келарь артос с панагиаром к настоятелю, и целует артос и вся по нем братия, поюще песнь 9-ю. Ирмос: Свети́ся свети́ся: И прочая, оба тропаря тоя песни. И па́ки ирмос: Свети́ся, свети́ся: По целовании же просфоры от всех, возвратився келарь, поставляет ю пред настоятелем, и речет стих: Моли́твами святы́х оте́ц на́ших, Го́споди Иису́се Христе́ Бо́же наш, поми́луй нас. И мы: Ами́нь. И поем: Христо́с воскре́се: трижды. Сла́ва: ипакои глаголем: Предвари́вшия у́тро: И ны́не: кондак: А́ще и во гроб: Го́споди поми́луй, трижды. Благослови́. Настоятель: Благослове́н Бог ми́луяй, и пита́яй нас от Свои́х бога́тых даро́в, Свое́ю благода́тию и человеколю́бием, всегда́, ны́не и при́сно, и во ве́ки веко́в. И мы: Ами́нь. Таже настоятель: Бог да прости́т и поми́лует послужи́вших нам. И абие исходит из трапезы в церковь, и братия вся по чину своему, предыдущу иерею со иконою Воскресения Христова, и диакону со артосом, и клириком поющим: Христо́с воскре́се: Тогда параекклисиарх и прочая братия ударяют во вся звоны. Вшедшу же настоятелю и братии в церковь, иерей и диакон поставляют на своих им местех икону и артос: мы же поем: И нам дарова́ живо́т ве́чный: И идем в келлии своя.

Сице же возследуется целование о просфоре, яже есть артос, чрез всю седмицу святыя Светлыя Недели, даже до субботы.

Подобает ведати, я́ко аще случится брату коему отыти ко Господу в сию святую седмицу Пасхи: и о сем зри всего последования сих дней о усопших в Требнике.

Службы Светлой седмицы

В понедельник Светлой седмицы

Последование Великой Вечерни во святую и великую Неделю Пасхи вечера

Часы Пасхи.

По 9-м часе, во светильничном, облачится настоятель во всю священную одежду. И став пред святою трапезою с кадильницею, знаменует крестовидно, и возглашает глаголя:

Благослове́н Бог наш всегда́, ны́не и при́сно и во ве́ки веко́в.

И нам отвещающим: Ами́нь.

И той начинает: Христо́с воскре́се из ме́ртвых, / сме́ртию смерть попра́в / и су́щим во гробе́х живо́т дарова́в. Трижды. И мы тойжде отвещаем трижды.

Настоятель глаголет преждереченныя стихи:

Первый стих: Да воскре́снет Бог, и расточа́тся врази́ Его́, / и да бежа́т от Лица́ Его́ ненави́дящии Его́.

И на кийждо стих мы поем тропарь: Христо́с воскре́се: весь по единожды.

Вторый стих: Я́ко исчеза́ет дым, да исче́знут, / я́ко та́ет воск от лица́ огня́.

Третий стих: Та́ко да поги́бнут гре́шницы от Лица́ Бо́жия, / а пра́ведницы да возвеселя́тся.

Четвертый стих: Сей день, его́же сотвори́ Госпо́дь, / возра́дуемся и возвесели́мся в онь.

Слава: Христо́с воскре́се:

И ныне: Христо́с воскре́се:

Таже настоятель поет: Христо́с воскре́се из ме́ртвых, / сме́ртию смерть попра́в.

Мы же: И су́щим во гробе́х живо́т дарова́в.

Таже ектениа великая от диакона: Ми́ром Го́споду помо́лимся.

Подобает ведати, я́ко по внегда начати иерею, кадит святую трапезу по обычаю и весь олтарь, вечер, на Го́споди воззва́х: на Утрени, в начале канона исходит и кадит храм и лики и братию по обыкновенному чину.

Посем, Го́споди воззва́х: поем во глас 2. Поставим стихов 6. И поем стихиры воскресны 3, глас 2.

Стих: А́ще беззако́ния на́зриши, Го́споди, Го́споди, кто постои́т? Я́ко у Тебе́ очище́ние есть.

Пре́жде век от Отца́ ро́ждшемуся Бо́жию Сло́ву, / вопло́щшемуся от Де́вы Мари́и, / прииди́те, поклони́мся. / Крест бо претерпе́в, / погребе́нию предаде́ся, я́ко Сам восхоте́, / и воскре́се из ме́ртвых, / спасе́ мя заблужда́ющаго челове́ка.

Стих: И́мене ра́ди Твоего́ потерпе́х Тя, Го́споди, потерпе́ душа́ моя́ в сло́во Твое́, упова́ душа́ моя́ на Го́спода.

Христо́с Спас наш, / е́же на ны рукописа́ние пригвозди́в на Кресте́ загла́ди, / и сме́ртную держа́ву упраздни́, / поклоня́емся Его́ тридне́вному Воскресе́нию.

Стих: От стра́жи у́тренния до но́щи, от стра́жи у́тренния да упова́ет Изра́иль на Го́спода.

Со Арха́нгелы воспои́м Христо́во Воскресе́ние, / Той бо есть Изба́витель и Спас душ на́ших, / и в сла́ве стра́шней и кре́пцей си́ле, / па́ки гряде́т суди́ти мiру, его́же созда́.

И восточны (Анатолиевы) 3.

Стих: Я́ко у Го́спода ми́лость, и мно́гое у Него́ избавле́ние, и Той изба́вит Изра́иля от всех беззако́ний eго́.

Тебе́ Распе́ншагося и Погребе́ннаго, / А́нгел пропове́да Влады́ку, и глаго́лаше жена́м: / прииди́те ви́дите, иде́же лежа́ше Госпо́дь, / воскре́се бо, я́коже рече́, я́ко Всеси́лен. / Те́мже Тебе́ поклоня́емся, Еди́ному Безсме́ртному, / Жизнода́вче Христе́, поми́луй нас.

Стих: Хвали́те Го́спода вси язы́цы, похвали́те Его́ вси лю́дие.

Кресто́м Твои́м упраздни́л еси́, / ю́же от дре́ва кля́тву, / погребе́нием Твои́м умертви́л еси́ сме́рти держа́ву, / воста́нием же Твои́м просвети́л еси́ род челове́ческий. / Сего́ ра́ди вопие́м Ти: / Благоде́телю Христе́ Бо́же наш, сла́ва Тебе́.

Стих: Я́ко утверди́ся ми́лость Его́ на нас, и и́стина Госпо́дня пребыва́ет во век.

Отверзо́шася Тебе́, Го́споди, / стра́хом врата́ сме́ртная, / вра́тницы же а́довы ви́девше Тя, убоя́шася, / врата́ бо ме́дная сокруши́л еси́, / и вереи́ желе́зныя стерл еси́, / и изве́л еси́ нас от тмы и се́ни сме́ртныя, / и у́зы на́ша растерза́л еси́.

Слава: Спаси́тельную песнь пою́ще, от уст возсле́м. / Прииди́те вси в дому́ Госпо́днем припаде́м, глаго́люще: / на дре́ве Распны́йся, и из ме́ртвых Воскресы́й, / и Сый в не́дрех О́тчих, / очи́сти грехи́ на́ша.

И ныне, Богородичен: Пре́йде сень зако́нная, / благода́ти прише́дши, / я́коже бо купина́ не сгара́ше опаля́ема, / та́ко Де́ва родила́ еси́ / и Де́ва пребыла́ еси́. / Вме́сто столпа́ о́гненнаго, / пра́ведное возсия́ Со́лнце, / вме́сто Моисе́я, Христо́с, / Спасе́ние душ на́ших.

Вход со Евангелием.

Све́те ти́хий святы́я сла́вы Безсме́ртнаго Отца́ Небе́снаго, Свята́го, Блаже́ннаго, Иису́се Христе́. Прише́дше на за́пад со́лнца, ви́девше свет вече́рний, пое́м Отца́, Сы́на и Свята́го Ду́ха, Бо́га. Досто́ин еси́ во вся времена́ пет бы́ти гла́сы преподобными. Сы́не Бо́жий, живо́т дая́й, те́мже мiр Тя сла́вит.

Таже, прокимен великий, глас 7: Кто Бог ве́лий, я́ко Бог наш? / Ты еси́ Бог творя́й чудеса́.

Стих 1: Сказа́л еси́ в лю́дех си́лу Твою́.

Стих 2: И рех: ны́не нача́х, сия́ изме́на десни́цы Вы́шняго.

Стих 3: Помяну́х дела́ Госпо́дня, я́ко помяну́ от нач́ала чудеса́ Твоя́.

И па́ки: Кто Бог ве́лий, я́ко Бог наш? / Ты еси́ Бог творя́й чудеса́.

По прокимне же возглашает диакон: И о сподо́битися нам слы́шанию свята́го Ева́нгелиа, Го́спода Бо́га мо́лим.

Лик: Го́споди поми́луй. Трижды.

Посем чтет Евангелие настоятель во олтари.

Евангелие от Иоанна, зачало 65 (Ин. 20:19–25).

Су́щу по́зде в день той во еди́ну от суббо́т, и две́рем затворе́нным, иде́же бя́ху ученицы́ Его́ со́брани, стра́ха ра́ди иуде́йска, прии́де Иису́с и ста посреде́, и глаго́ла им: мир вам. И сие́ рек, показа́ им ру́це и но́зе, и ре́бра Своя́. Возра́довашася у́бо ученицы́, ви́девше Го́спода. Рече́ же им Иису́с па́ки: мир вам. Я́коже посла́ Мя Оте́ц, и Аз посыла́ю вы. И сие́ рек, ду́ну и глаго́ла им: приими́те Дух Свят. И́мже отпустите́ грехи́, отпу́стятся им, и и́мже держите́, держа́тся. Фома́ же, еди́н от обоюна́десяте, глаго́лемый Близне́ц, не бе ту с ни́ми, егда́ прии́де Иису́с. Глаго́лаху же ему́ друзи́и ученицы: ви́дехом Го́спода. Он же рече́ им: а́ще не ви́жу на руку́ Его́ я́звы гвозди́нныя, и вложу́ пе́рста моего́ в я́звы гвозди́нныя, и вложу́ ру́ку мою́ в ре́бра Его́, не иму́ ве́ры.

Лик: Сла́ва Тебе́, Го́споди, сла́ва Тебе́.

Посем ектениа: Рцем вси: и Сподо́би, Го́споди, в ве́чер сей: Таже: Испо́лним вече́рнюю моли́тву:

И по возгласе поем стихиру воскресну, глас 2:

Воскресе́ние Твое́, Христе́ Спа́се, / всю просвети́ вселе́нную, / и призва́л еси́ Твое́ созда́ние, / Всеси́льне Го́споди, сла́ва Тебе́.

Таже стихиры Пасхи, глас 5.

Стих: Да воскре́снет Бог, / и расточа́тся врази́ Его́.

Па́сха / свяще́нная нам днесь показа́ся; / Па́сха но́ва свята́я; / Па́сха та́инственная; / Па́сха всечестна́я. / Па́сха Христо́с Изба́витель; / Па́сха непоро́чная; / Па́сха вели́кая; / Па́сха ве́рных. / Па́сха две́ри ра́йския нам отверза́ющая. / Па́сха всех освяща́ющая ве́рных.

Стих: Я́ко исчеза́ет дым, / да исче́знут.

Прииди́те / от виде́ния жены́ благове́стницы, / и Сио́ну рцы́те: / приими́ / от нас ра́дости благове́щения, Воскресе́ния Христо́ва: / красу́йся, лику́й / и ра́дуйся, Иерусали́ме, / Царя́ Христа́ узре́в из гро́ба, / я́ко жениха́ происходя́ща.

Стих: Та́ко да поги́бнут гре́шницы от Лица́ Бо́жия, / а пра́ведницы да возвеселя́тся.

Мνроно́сицы жены́, / у́тру глубоку́, / предста́вша гро́бу Живода́вца, / обрето́ша А́нгела / на ка́мени седя́ща, / и той провеща́в им, / си́це глаго́лаше: / что и́щете Жива́го с ме́ртвыми; / что пла́чете Нетле́ннаго во тли? / Ше́дше, пропове́дите ученико́м Его́.

Стих: Сей день, его́же сотвори Госпо́дь, / возра́дуемся и возвесели́мся в онь.

Па́сха кра́сная, / Па́сха, Госпо́дня Па́сха! / Па́сха всечестна́я / нам возсия́. Па́сха, / ра́достию друг дру́га обы́мем. / О Па́сха! / Избавле́ние ско́рби, / и́бо из гро́ба днесь, / я́ко от черто́га / возсия́в Христо́с, / жены́ ра́дости испо́лни, глаго́ля: / пропове́дите апо́столом.

Слава, и ныне, глас 5: Воскресе́ния день, / и просвети́мся торжество́м, / и друг дру́га обы́мем. / Рцем бра́тие, / и ненави́дящим нас, / прости́м вся Воскресе́нием, / и та́ко возопии́м: / Христо́с воскре́се из ме́ртвых, / сме́ртию смерть попра́в, / и су́щим во гробе́х живо́т дарова́в.

Христо́с воскре́се: трижды, кроме конца стихиры.

Таже диакон: Прему́дрость. Мы же: Благослови́. Настоятель: Сый благослове́н Христо́с Бог наш: И мы: Утверди́, Бо́же, святу́ю правосла́вную ве́ру, правосла́вных христиа́н во ве́к ве́ка. Таже настоятель, вместо: Слава Тебе Христе Боже: Христо́с воскре́се из ме́ртвых, / сме́ртию смерть попра́в. И мы: И су́щим во гробе́х живо́т дарова́в. И абие глаголет отпуст со Крестом: Христо́с воскресы́й из ме́ртвых: И прочее, якоже изъявися в конец Утрени.

И целуем святыя иконы. И входим в трапезу, и глаголем: Христо́с воскре́се: трижды. Сла́ва, и ны́не: Настоятель: Христе́ Бо́же благослови́: По востании же от трапезы, глаголем: Христо́с воскре́се: трижды. Сла́ва, и ны́не: Настоятель: С на́ми Бог Своею благодатию:

И тако творим во всю седмицу Светлую Вечерни последование.

Последование Утрени в понедельник Светлой седмицы

Прежде начала, вжигает кандила и свещи параекклисиарх. Таже клеплет в великий кампан, и в прочия. И собравшимся нам во храм, иерей полагает обычный поклон настоятелю, и отходит во святый олтарь, и взем кадильницу стоит пред святою Трапезою, кроме убо священническия одежды, епитрахилий точию возложь сверх мантии, кадит крестообразно, глаголя:

Сла́ва Святе́й, и Единосу́щней, и Животворя́щей, и Нераздели́мей Тро́ице, всегда́, ны́не и при́сно и во ве́ки веко́в.

И нам отвещающим: Ами́нь.

Начинает настоятель, с прочими служители, велегласно настоящий тропарь, во глас 5:

Христо́с воскре́се из ме́ртвых, / сме́ртию смерть попра́в / и су́щим во гробе́х живо́т дарова́в.

И мы тойжде поем подобне, со сладкопением. Поется же сей тропарь трижды от настоятеля, и трижды от нас.

Настоятель глаголет стихи:

Первый стих: Да воскре́снет Бог, и расточа́тся врази́ Его́, / и да бежа́т от Лица́ Его́ ненави́дящии Его́.

И на кийждо стих мы поем тропарь: Христо́с воскре́се: весь по единожды.

Вторый стих: Я́ко исчеза́ет дым, да исче́знут, / я́ко та́ет воск от лица́ огня́.

Третий стих: Та́ко да поги́бнут гре́шницы от Лица́ Бо́жия, / а пра́ведницы да возвеселя́тся.

Четвертый стих: Сей день, его́же сотвори́ Госпо́дь, / возра́дуемся и возвесели́мся в онь.

Слава: Христо́с воскре́се:

И ныне: Христо́с воскре́се:

Таже настоятель поет: Христо́с воскре́се из ме́ртвых, / сме́ртию смерть попра́в.

Мы же: И су́щим во гробе́х живо́т дарова́в.

В мірских же храмех облачится иерей в ризы. Таже ектениа великая. И по возгласе абие поем канон.

КАНОН

Глас 1. Ирмос: Воскресе́ния день: по дважды, тропари же на 10, с припевы: Христо́с воскре́се: В Сла́ва, и ны́не: глаголем Богородичны господина Феофана, и господина Иосифа. Катавасия оба лика вкупе: Воскресе́ния день: И последи: Христо́с воскре́се: трижды. И глаголем сие во всю седмицу вкупе с ирмосы на 14.

Песнь 1.

Ирмос: Воскресе́ния день, / просвети́мся, лю́дие. / Па́сха, Госпо́дня Па́сха, / от сме́рти бо к жи́зни, / и от земли́ к небеси́, / Христо́с Бог нас преведе́, / побе́дную пою́щия.

Припев: Христо́с воскре́се из ме́ртвых.

Очи́стим чу́вствия, и у́зрим / непристу́пным све́том / Воскресе́ния, Христа́ блиста́ющася, / и ра́дуйтеся, реку́ща, / я́сно да услы́шим, / побе́дную пою́ще.

Небеса́ у́бо досто́йно да веселя́тся, / земля́ же да ра́дуется, / да пра́зднует же мiр, / ви́димый же весь и неви́димый: / Христо́с бо воста́, / весе́лие ве́чное.

Иный канон Богородичен, подобен. Егоже краестрочие на первых тропарех: Феофа́нус. Глас тойже.

Слава: Умерщвле́ния преде́л сломи́ла еси́, / ве́чную жизнь ро́ждшая Христа́, из гро́ба возсия́вшаго днесь, / Де́во Всенепоро́чная, и мiр просвети́вшаго.

И ныне: Воскре́сшаго ви́девши Сы́на Твоего́ и Бо́га, / ра́дуйся со апо́столы Богоблагода́тная Чи́стая, / и е́же ра́дуйся пе́рвее, я́ко всех ра́дости вина́, / восприя́ла еси́, Богома́ти Всенепоро́чная.

Катавасия оба лика вкупе: Воскресе́ния день: И последи: Христо́с воскре́се: трижды.

Песнь 3.

Ирмос: Прииди́те, пи́во пие́м но́вое, / не от ка́мене непло́дна чудоде́емое, / но нетле́ния исто́чник / из гро́ба одожди́вша Христа́, / в Не́мже утвержда́емся.

Припев: Христо́с воскре́се из ме́ртвых.

Ны́не вся испо́лнишася све́та, / не́бо же и земля́, и преиспо́дняя: / да пра́зднует у́бо вся тварь / воста́ние Христо́во, / в не́мже утвержда́ется.

Вчера́ спогребо́хся Тебе́ Христе́, / совостаю́ днесь / воскре́сшу Тебе́, / сраспина́хся Тебе́ вчера́, / Сам мя спросла́ви Спа́се во Ца́рствии Твое́м.

Слава: На нетле́нную жизнь / прихожду́ днесь бла́гостию ро́ждшагося из Тебе́, Чи́стая, / и всем конце́м свет облиста́вшаго.

И ныне: Бо́га, Его́же родила́ еси́ пло́тию, из ме́ртвых, / я́коже рече́, воста́вша ви́девши, Чи́стая, лику́й, / и Сего́ я́ко Бо́га Пречи́стая возвелича́й.

Катавасия: Прииди́те, пи́во пие́м но́вое: И тропарь: Христо́с воскре́се: трижды.

Таже ектениа.

Ипакои, глас 4: Предвари́вшия у́тро я́же о Мари́и, / и обре́тшия ка́мень отвале́н от гро́ба, / слы́шаху от А́нгела: во све́те присносу́щнем Су́щаго, / с ме́ртвыми что и́щете, я́ко челове́ка? / Ви́дите гро́бныя пелены́, тецы́те и мiру пропове́дите, / я́ко воста́ Госпо́дь, умертви́вый смерть, / я́ко есть Сын Бо́га, спаса́ющаго род челове́ческий.

И чтение на 1-ю́ книгу: В нача́ле бе Сло́во: от Иоанна, толкование Златоустаго, [от сего бо дне начинаем сию книгу, и даже до Всех святых совершаем].

Песнь 4.

Ирмос: На Боже́ственней стра́жи / богоглаго́ливый Авваку́м / да ста́нет с на́ми и пока́жет / светоно́сна А́нгела / я́сно глаго́люща: / днесь спасе́ние мiру, / я́ко воскре́се Христо́с, / я́ко всеси́лен.

Припев: Христо́с воскре́се из ме́ртвых.

Му́жеский у́бо пол, / я́ко разве́рзый де́вственную утро́бу, / яви́ся Христо́с, / я́ко челове́к же, / А́гнец нарече́ся, / непоро́чен же, / я́ко невку́сен скве́рны, / на́ша Па́сха, / и я́ко Бог и́стинен / соверше́н рече́ся.

Я́ко единоле́тный а́гнец, / благослове́нный нам вене́ц Христо́с, / во́лею за всех закла́н бысть, / Па́сха чисти́тельная, / и па́ки из гро́ба кра́сное / пра́вды нам возсия́ Со́лнце.

Богооте́ц у́бо Дави́д / пред се́нным ковче́гом скака́ше игра́я, / лю́дие же Бо́жии святи́и, / образо́в сбытие́ зря́ще, / весели́мся Боже́ственне, / я́ко воскре́се Христо́с, / я́ко Всеси́лен.

Слава: Созда́вый Ада́ма, Твоего́ пра́отца, Чи́стая, / зи́ждется от Тебе́, и сме́ртное жили́ще разори́ Свое́ю сме́ртию днесь, / и озари́ вся / боже́ственными блиста́ньми Воскресе́ния.

И ныне: Его́же родила́ еси́ Христа́, / прекра́сно из ме́ртвых возсия́вша, Чи́стая зря́щи, / до́брая и непоро́чная в жена́х и кра́сная, / днесь во спасе́ние всех, со апо́столы ра́дующися, / Того́ прославля́й.

Катавасия: На Боже́ственней стра́жи: И тропарь: Христо́с воскре́се: трижды.

Песнь 5.

Ирмос: У́тренюем у́треннюю глубоку́, / и вме́сто мν́ра песнь принесе́м Влады́це, / и Христа́ у́зрим / пра́вды Со́лнце, / всем жизнь возсия́юща.

Припев: Христо́с воскре́се из ме́ртвых.

Безме́рное Твое́ благоутро́бие, / а́довыми у́зами содержи́мии зря́ще, / к све́ту идя́ху Христе́, / весе́лыми нога́ми, / Па́сху хва́ляще ве́чную.

Присту́пим свещено́снии, / исходя́щу Христу́ из гро́ба, я́ко жениху́, / и спра́зднуем любопра́зднственными чи́нми / Па́сху Бо́жию спаси́тельную.

Слава: Просвеща́ется боже́ственными луча́ми и живоно́сными / воскресе́ния Сы́на Твоего́, Богома́ти Пречи́стая, / и ра́дости исполня́ется / благочести́вых собра́ние.

И ныне: Не разве́рзл еси́ врата́ де́вства в воплоще́нии, / гро́ба не разруши́л еси́ печа́тей, Царю́ созда́ния, / отону́дуже воскре́сшаго Тя зря́щи / Ма́ти, ра́довашеся.

Катавасия: У́тренюем у́треннюю глубоку́: И тропарь: Христо́с воскре́се: трижды.

Песнь 6.

Ирмос: Снизше́л еси́ в преиспо́дняя земли́, / и сокруши́л еси́ вереи́ ве́чныя, / содержа́щия свя́занныя, Христе́, / и тридне́вен, я́ко от ки́та Ио́на, / воскре́сл еси́ от гро́ба.

Припев: Христо́с воскре́се из ме́ртвых.

Сохрани́в це́ла зна́мения Христе́, / воскре́сл еси́ от гро́ба, / ключи́ Де́вы не вреди́вый в рождестве́ Твое́м, / и отве́рзл еси́ нам ра́йския две́ри.

Спа́се мой, / живо́е же и неже́ртвенное заколе́ние, / я́ко Бог Сам Себе́ / во́лею приве́л Отцу́, / совоскреси́л еси́ всеро́днаго Ада́ма, / воскре́с от гро́ба.

Слава: Возведе́ся дре́вле держи́мое сме́ртию и тле́нием, / воплоти́вшимся от Твоего́ пречи́стаго чре́ва, / к нетле́нней и присносу́щней жи́зни, / Богоро́дице Де́во.

И ныне: Сни́де в преиспо́дняя земли́, / в ложесна́ Твоя́, Чи́стая, сше́дый, / и всели́выйся и воплоти́выйся па́че ума́, / и воздви́же с Собо́ю Ада́ма, / воскре́с от гро́ба.

Катавасия: Снизше́л еси́ в преиспо́дняя земли́: И тропарь: Христо́с воскре́се: трижды.

Ектениа.

Таже кондак, глас 8: А́ще и во гроб снизше́л еси́, Безсме́ртне, / но а́дову разруши́л еси́ си́лу, / и воскре́сл еси́, я́ко победитель, Христе́ Бо́же, / жена́м мνроно́сицам веща́вый: ра́дуйтеся, / и Твои́м апо́столом мир да́руяй, / па́дшим подая́й воскресе́ние.

Икос: Е́же пре́жде со́лнца Со́лнце заше́дшее иногда́ во гроб, / предвари́ша ко у́тру, и́щущия я́ко дне мνроно́сицы де́вы, / и друга́ ко друзе́й вопия́ху: / о други́ни! Прииди́те, воня́ми пома́жем те́ло живоно́сное и погребе́ное, / плоть воскреси́вшаго па́дшаго Ада́ма, лежа́щую во гро́бе. / И́дем, потщи́мся я́коже волсви́, и поклони́мся, / и принесе́м мν́ра я́ко да́ры, не в пелена́х, но в плащани́це обви́тому, / и пла́чим, и возопии́м: о Влады́ко, воста́ни, / па́дшим подая́й воскресе́ние.

И чтение.

Таже глаголем:

Воскресе́ние Христо́во ви́девше, / поклони́мся Свято́му Го́споду Иису́су, / еди́ному безгре́шному, / Кресту́ Твоему́ покланя́емся, Христе́, / и свято́е Воскресе́ние Твое́ пое́м и сла́вим: / Ты бо еси́ Бог наш, / ра́зве Тебе́ ино́го не зна́ем, / и́мя Твое́ имену́ем. / Прииди́те вси ве́рнии, / поклони́мся Свято́му Христо́ву Воскресе́нию: / се бо прии́де Кресто́м ра́дость всему́ мiру. / Всегда́ благословя́ще Го́спода, / пое́м Воскресе́ние Его́: / распя́тие бо претерпе́в, / сме́ртию смерть разруши́. Трижды.

Воскре́с Иису́с от гро́ба, / я́коже прорече́, / даде́ нам живо́т ве́чный / и ве́лию ми́лость. Трижды.

Песнь 7.

Ирмос: О́троки от пе́щи изба́вивый, / быв Челове́к, / стра́ждет я́ко сме́ртен, / и стра́стию сме́ртное, / в нетле́ния облачи́т благоле́пие, / Еди́н благослове́н / отце́в Бог, и препросла́влен.

Припев: Христо́с воскре́се из ме́ртвых.

Жены́ с мν́ры богому́дрыя в след Тебе́ теча́ху, / Его́же, я́ко ме́ртва, со слеза́ми иска́ху, / поклони́шася ра́дующияся Живо́му Бо́гу, / и Па́сху та́йную / Твои́м, Христе́, ученико́м благовести́ша.

Сме́рти пра́зднуем умерщвле́ние, / а́дово разруше́ние, / ино́го жития́ ве́чнаго нача́ло, / и игра́юще пое́м Вино́внаго, / Еди́наго благослове́ннаго / отце́в Бо́га, и препросла́вленнаго.

Я́ко вои́стинну свяще́нная, / и всепра́зднственная сия́ спаси́тельная нощь, / и светоза́рная, / светоно́снаго дне, / воста́ния су́щи провозве́стница, / в не́йже безле́тный Свет из гро́ба пло́тски всем возсия́.

Слава: Умертви́в Сын Твой смерть, Всенепоро́чная, / днесь всем сме́ртным пребыва́ющий живо́т во ве́ки веко́в дарова́, / Еди́н благослове́нный, / отце́в Бог и Препросла́вленный.

И ныне: Всем ца́рствуяй созда́нием, / быв челове́к, / всели́ся в Твою́, Богоблагода́тная, утро́бу, / и распя́тие претерпе́в и смерть, / воскре́се боголе́пно, / совозста́вив нас, я́ко всеси́лен.

Катавасия: О́троки от пе́щи изба́вивый: И тропарь: Христо́с воскре́се: трижды.

Песнь 8.

Ирмос: Сей нарече́нный и святы́й день, / Еди́н суббо́т Царь и Госпо́дь, / пра́здников пра́здник / и торжество́ есть торже́ств, / во́ньже благослови́м Христа́ во ве́ки.

Припев: Христо́с воскре́се из ме́ртвых.

Прииди́те, но́ваго виногра́да рожде́ния, / Боже́ственнаго весе́лия, / в наро́читом дни Воскресе́ния, / Ца́рствия Христо́ва приобщи́мся, / пою́ще Его́ / я́ко Бо́га во ве́ки.

Припев: Христо́с воскре́се из ме́ртвых.

Возведи́ о́крест о́чи твои́, Сио́не, и виждь: / се бо приидо́ша к тебе́, / я́ко богосве́тлая свети́ла, / от за́пада, и се́вера, и мо́ря, / и восто́ка ча́да твоя́, / в тебе́ благословя́щая Христа́ во ве́ки.

Припев: Пресвята́я Тро́ице, Бо́же наш, сла́ва Тебе́.

Троичен: О́тче Вседержи́телю, и Сло́ве, и Ду́ше, / треми́ соединя́емое во Ипоста́сех Естество́, / Пресу́щественне и Пребоже́ственне, / в Тя крести́хомся, / и Тя благослови́м во вся ве́ки.

Припев: Благослови́м Отца́ и Сы́на и Свята́го Ду́ха, Го́спода.

Прии́де Тобо́ю в мiр Госпо́дь, / Де́во Богоро́дице, / и чре́во а́дово расто́рг, / сме́ртным нам воскресе́ние дарова́, / те́мже благослови́м Его́ во ве́ки.

И ныне: Всю низложи́в сме́рти держа́ву / Сын Твой, Де́во, Свои́м воскресе́нием, / я́ко Бог кре́пкий совознесе́ нас и обожи́, / те́мже воспева́ем Его́ во ве́ки.

Катавасия: Сей нарече́нный и святы́й день: И тропарь: Христо́с воскре́се: трижды.

Песнь 9.

Диакон: Вели́чит душа́ моя́ / Воскре́сшаго тридне́вно от гро́ба, / Христа́ Жизнодавца.

И первый лик ирмос: Свети́ся, свети́ся, / но́вый Иерусали́ме, / сла́ва бо Госпо́дня / на тебе́ возсия́. / Лику́й ны́не / и весели́ся, Сио́не. / Ты же, Чи́стая, красу́йся, Богоро́дице, / о воста́нии Рождества́ Твоего́.

Таже вторый лик поет вторый припев: Вели́чит душа́ моя́ / во́лею страда́вша, и погребе́на, / и Воскре́сшаго тридне́вно от гро́ба.

И ирмос: Свети́ся, свети́ся:

Таже первый лик поет: Христо́с но́вая Па́сха, / Же́ртва жива́я, / А́гнец Бо́жий, / взе́мляй грехи́ мiра.

О, Боже́ственнаго, о любе́знаго, / о сладча́йшаго Твоего́ гла́са! / С на́ми бо нело́жно / обеща́лся еси́ бы́ти, / до сконча́ния ве́ка Христе́: / Его́же, ве́рнии, / утвержде́ние наде́жди иму́ще, ра́дуемся.

И вторый лик поет тойже припев и тропарь.

Таже первый лик поет припев: А́нгел вопия́ше Благода́тней: / Чи́стая Де́во, ра́дуйся! / И па́ки реку́: ра́дуйся! / Твой Сын воскре́се / тридне́вен от гро́ба, / и ме́ртвыя воздви́гнувый: / лю́дие, весели́теся. И тропарь: О, Боже́ственнаго, о любе́знаго:

И вторый лик поет тойже припев и тропарь.

Таже первый лик: Возбуди́л еси́ усну́в ме́ртвыя от ве́ка, / ца́рски рыка́вый я́ко от Иу́ды лев. И тропарь: О, Боже́ственнаго, о любе́знаго:

Вторый лик: Магдали́на Мари́я притече́ ко гро́бу, / и Христа́ ви́девши, / я́ко вертогра́даря вопроша́ше.

О, Па́сха ве́лия и свяще́ннейшая, Христе́! / О му́дросте, и Сло́ве Бо́жий, и си́ло! / Подава́й нам и́стее Тебе́ причаща́тися, / в невече́рнем дни Ца́рствия Твоего́.

Таже первый лик: А́нгел облиста́яй жена́м вопия́ше: / преста́ните от слез, я́ко Христо́с воскре́се. И тропарь: О, Па́сха ве́лия и свяще́ннейшая:

Вторый лик: Христо́с воскре́се, смерть попра́вый, / и ме́ртвыя воздви́гнувый, / лю́дие весели́теся. И тропарь: О, Па́сха ве́лия и свяще́ннейшая:

Первый лик: Днесь вся́ка тварь весели́тся и ра́дуется, / я́ко Христо́с воскре́се, и ад плени́ся. И тропарь: О, Па́сха ве́лия и свяще́ннейшая:

Вторый лик: Днесь Влады́ка плени́ а́да, / воздви́гнувый ю́зники, я́же от ве́ка имя́ше лю́те одержи́мыя. И тропарь: О, Па́сха ве́лия и свяще́ннейшая:

Первый лик: Вели́чит душа́ моя́ / Триипоста́снаго и Неразде́льнаго Божества́ держа́ву.

Согла́сно Де́во, Тебе́ блажи́м ве́рнии: / ра́дуйся, Две́ре Госпо́дня, / ра́дуйся, Гра́де одушевле́нный, / ра́дуйся, Ея́же ра́ди нам ны́не возсия́ свет, / из Тебе́ Рожде́ннаго из ме́ртвых Воскресе́ния.

Вторый лик: Ра́дуйся, Де́во, ра́дуйся, / ра́дуйся, Благослове́нная, / ра́дуйся, Препросла́вленная! / Твой бо Сын воскре́се тридне́вен от гро́ба.

Весели́ся и ра́дуйся боже́ственная Две́ре Све́та, / заше́дый бо Иису́с во гроб возсия́, / просия́в со́лнца светле́е, / и ве́рныя вся озари́в, / Богора́дованная Влады́чице.

Таже оба лика, сошедшеся вкупе, поют припев: Вели́чит душа́ моя́ / Воскре́сшаго тридне́вно от гро́ба, / Христа́ Жизнодавца.

И ирмос: Свети́ся, свети́ся, / но́вый Иерусали́ме, / сла́ва бо Госпо́дня / на тебе́ возсия́. / Лику́й ны́не / и весели́ся, Сио́не. / Ты же, Чи́стая, красу́йся, Богоро́дице, / о воста́нии Рождества́ Твоего́.

И тропарь: Христо́с воскре́се: трижды. И ектениа.

Ексапостиларий. Самогласен:

Пло́тию усну́в, / я́ко мертв, / Царю́ и Го́споди, / тридне́вен воскре́сл еси́, / Ада́ма воздви́г от тли, / и упраздни́в смерть, / Па́сха нетле́ния, / мiра спасе́ние. Трижды.

На хвалитех, Всякое дыхание:

Поставим стихи 4, и поем стихиры воскресны, глас 2:

Стих: Хвали́те Его́ на си́лах Его́, / хвали́те Его́ по мно́жеству вели́чествия Его́.

Вся́кое дыха́ние и вся тварь / Тя сла́вит, Го́споди, / я́ко Кресто́м смерть упраздни́л еси́, / да пока́жеши лю́дем, е́же из ме́ртвых Твое́ Воскресе́ние, / я́ко Еди́н Человеколю́бец.

Стих: Хвали́те Его́ во гла́се тру́бнем, / хвали́те Его́ во псалти́ри и гу́слех.

Да реку́т иуде́е, / ка́ко во́ини погуби́ша стрегу́щии Царя́? / Почто́ бо ка́мень не сохрани́ Ка́мене жи́зни? / Или́ Погребе́ннаго да дадя́т, / или́ Воскре́сшему да покло́нятся, / глаго́люще с на́ми: / сла́ва мно́жеству щедро́т Твои́х, Спа́се наш, сла́ва Тебе́.

Стих: Хвали́те Его́ в тимпа́не и ли́це, / хвали́те Его́ во стру́нах и орга́не.

Ра́дуйтеся лю́дие и весели́теся, / А́нгел седя́й на ка́мени гро́бнем, / той нам благовести́, рек: / Христо́с воскре́се из ме́ртвых, Спас мiра, / и испо́лни вся́ческая благоуха́ния, / ра́дуйтеся лю́дие и весели́теся.

Стих: Хвали́те Его́ в кимва́лех доброгла́сных, хвали́те Его́ в кимва́лех восклица́ния, / вся́кое дыха́ние да хва́лит Го́спода.

А́нгел у́бо е́же ра́дуйся, / пре́жде Твоего́ зача́тия, Го́споди, Благода́тней принесе́, / А́нгел же ка́мень сла́внаго Твоего́ гро́ба / в Твое́ Воскресе́ние отвали́. / Ов у́бо в печа́ли ме́сто, / весе́лия о́бразы возвеща́я, / сей же в сме́рти ме́сто, / Влады́ку Жизнода́вца пропове́дуя нам, / те́мже вопие́м Ти: / Благоде́телю всех, Го́споди, сла́ва Тебе́.

И стихиры Пасхи с припевы их, глас 5.

Стих: Да воскре́снет Бог, / и расточа́тся врази́ Его́.

Па́сха / свяще́нная нам днесь показа́ся; / Па́сха но́ва свята́я; / Па́сха та́инственная; / Па́сха всечестна́я. / Па́сха Христо́с Изба́витель; / Па́сха непоро́чная; / Па́сха вели́кая; / Па́сха ве́рных. / Па́сха две́ри ра́йския нам отверза́ющая. / Па́сха всех освяща́ющая ве́рных.

Стих: Я́ко исчеза́ет дым, / да исче́знут.

Прииди́те / от виде́ния жены́ благове́стницы, / и Сио́ну рцы́те: / приими́ / от нас ра́дости благове́щения, Воскресе́ния Христо́ва: / красу́йся, лику́й / и ра́дуйся, Иерусали́ме, / Царя́ Христа́ узре́в из гро́ба, / я́ко жениха́ происходя́ща.

Стих: Та́ко да поги́бнут гре́шницы от Лица́ Бо́жия, / а пра́ведницы да возвеселя́тся.

Мνроно́сицы жены́, / у́тру глубоку́, / предста́вша гро́бу Живода́вца, / обрето́ша А́нгела / на ка́мени седя́ща, / и той провеща́в им, / си́це глаго́лаше: / что и́щете Жива́го с ме́ртвыми; / что пла́чете Нетле́ннаго во тли? / Ше́дше, пропове́дите ученико́м Его́.

Стих: Сей день, его́же сотвори Госпо́дь, / возра́дуемся и возвесели́мся в онь.

Па́сха кра́сная, / Па́сха, Госпо́дня Па́сха! / Па́сха всечестна́я / нам возсия́. Па́сха, / ра́достию друг дру́га обы́мем. / О Па́сха! / Избавле́ние ско́рби, / и́бо из гро́ба днесь, / я́ко от черто́га / возсия́в Христо́с, / жены́ ра́дости испо́лни, глаго́ля: / пропове́дите апо́столом.

Слава, и ныне, глас 5: Воскресе́ния день, / и просвети́мся торжество́м, / и друг дру́га обы́мем. / Рцем бра́тие, / и ненави́дящим нас, / прости́м вся Воскресе́нием, / и та́ко возопии́м: / Христо́с воскре́се из ме́ртвых, / сме́ртию смерть попра́в, / и су́щим во гробе́х живо́т дарова́в.

Таже настоящий тропарь, во глас 5:

Христо́с воскре́се из ме́ртвых, / сме́ртию смерть попра́в / и су́щим во гробе́х живо́т дарова́в. Трижды.

И ектении, и отпуст.

Часы Пасхи.

Сице же бывает служба Утрени во всю седмицу Светлую. Творим же и литию вне обители.

Подобает ведати, я́ко творим исхождение днесь вне монастыря, предносяще хоругви. В руках же держаще святое Евангелие, честный Крест, и иконы Воскресения Христова, Пречистыя Богородицы. Поем канон Пасхи с Богородичны, на 8. И Катавасия, ирмос тойже. По 6-й песни, последи Евангелиа глаголем: Воскресе́ние Христо́во ви́девше: трижды. Таже, стихира: Воскре́с Иису́с от гро́ба: трижды. Таже, 7-я, 8-я и 9-я песни. И прочее молебна.

Последование Литургии в понедельник Светлой седмицы

Наченшу диакону: Благослови́ влады́ко.

Настоятелю же возгласившу: Благослове́но Ца́рство Отца́, и Сы́на, и Свята́го Ду́ха, ны́не и при́сно, и во ве́ки веко́в.

И мы: Ами́нь. Настоятель поет с прочими служители во святом олтаре: Христо́с воскре́се из ме́ртвых, / сме́ртию смерть попра́в, / и су́щим во гробе́х живо́т дарова́в. Трижды. И лики тойжде, трижды.

Настоятель глаголет припевы:

Первый стих: Да воскре́снет Бог, и расточа́тся врази́ Его́, / и да бежа́т от Лица́ Его́ ненави́дящии Его́.

И на кийждо стих мы поем тропарь: Христо́с воскре́се: весь по единожды.

Вторый стих: Я́ко исчеза́ет дым, да исче́знут, / я́ко та́ет воск от лица́ огня́.

Третий стих: Та́ко да поги́бнут гре́шницы от Лица́ Бо́жия, / а пра́ведницы да возвеселя́тся.

Четвертый стих: Сей день, его́же сотвори́ Госпо́дь, / возра́дуемся и возвесели́мся в онь.

Слава: Христо́с воскре́се:

И ныне: Христо́с воскре́се:

Таже настоятель поет вышшим гласом: Христо́с воскре́се из ме́ртвых, / сме́ртию смерть попра́в.

Мы же: И су́щим во гробе́х живо́т дарова́в.

Посем глаголет диакон ектению великую. По ектении же и по возгласе:

Антифон первый, псалом 65, глас 2.

Стих 1: Воскли́кните / Го́сподеви вся земля́.

Припев: Моли́твами Богоро́дицы, Спа́се спаси́ нас.

И другий лик тойжде стих: Воскли́кните Го́сподеви вся земля́, / по́йте же и́мени Его́, дади́те сла́ву хвале́ Его́.

Припев: Моли́твами Богоро́дицы, Спа́се спаси́ нас.

Стих 2: Рцы́те Бо́гу: коль стра́шна дела́ Твоя́, / во мно́жестве си́лы Твоея́ со́лжут Тебе́ врази́ Твои́.

Припев: Моли́твами Богоро́дицы, Спа́се спаси́ нас.

Стих 3: Вся земля́ да покло́нится Тебе́, / и пое́т Тебе́, да пое́т же и́мени Твоему́ Вы́шний.

Припев: Моли́твами Богоро́дицы, Спа́се спаси́ нас.

Слава, и ныне:

Купно оба лика вышшим гласом: Моли́твами Богоро́дицы, Спа́се спаси́ нас.

Таже, ектениа малая.

Антифон вторый, псалом 66, глас тойже.

Стих 1: Бо́же уще́дри ны / и благослови́ ны.

Припев: Спаси́ ны, Сы́не Бо́жий, воскресы́й из ме́ртвых, пою́щия Ти: Аллилу́иа. Единожды.

Другая страна, тойже стих: Бо́же, уще́дри ны, и благослови́ ны, / просвети́ лице́ Твое́ на ны, и поми́луй ны.

Припев: Спаси́ ны, Сы́не Бо́жий, воскресы́й из ме́ртвых, пою́щия Ти: Аллилу́иа.

Стих 2: Да позна́ем на земли́ путь Твой, / во всех язы́цех спасе́ние Твое́.

Припев: Спаси́ ны, Сы́не Бо́жий, воскресы́й из ме́ртвых, пою́щия Ти: Аллилу́иа.

Стих 3: Да испове́дятся Тебе́ лю́дие Бо́же, / да испове́дятся Тебе́ лю́дие вси.

Припев: Спаси́ ны, Сы́не Бо́жий, воскресы́й из ме́ртвых, пою́щия Ти: Аллилу́иа.

Слава, и ныне:

Вкупе два лика: Единоро́дный Сы́не и Сло́ве Бо́жий, безсме́ртен Сый, и изво́ливый спасе́ния на́шего ра́ди воплоти́тися от Святы́я Богоро́дицы и Присноде́вы Мари́и, непрело́жно вочелове́чивыйся, распны́йся же Христе́ Бо́же, сме́ртию сме́рть попра́вый, Еди́н Сый Святы́я Тро́ицы, спрославля́емый Отцу́ и Свято́му Ду́ху, спаси́ нас.

Таже, ектениа.

Антифон 3-й, псалом 67, глас 5.

Стих 1: Да воскре́снет Бог, / и расточа́тся врази́ Его́.

Тропарь: Христо́с воскре́се из ме́ртвых, / сме́ртию смерть попра́в / и су́щим во гробе́х живо́т дарова́в.

Другая страна, той же стих: Да воскре́снет Бог, и расточа́тся врази́ Его́, / и да бежа́т от лица́ Его́ ненави́дящии Его́.

Тропарь: Христо́с воскре́се:

Стих 2: Я́ко исчеза́ет дым, да исче́знут, / я́ко та́ет воск от лица́ огня́.

Тропарь: Христо́с воскре́се:

Стих 3: Та́ко да поги́бнут гре́шницы от лица́ Бо́жия, / а пра́ведницы да возвеселя́тся, да возра́дуются пред Бо́гом.

Тропарь: Христо́с воскре́се:

И бывает вход. И возглашает диакон, аще есть, аще же ни, иерей: Прему́дрость, про́сти.

Мы же входное: В це́рквах благослови́те Бо́га, Го́спода от исто́чник Изра́илевых.

И поем тропарь, глас 5: Христо́с воскре́се из ме́ртвых, / сме́ртию смерть попра́в / и су́щим во гробе́х живо́т дарова́в.

Ипакои, глас 4: Предвари́вшия у́тро, я́же о Мари́и, / и обре́тшия ка́мень отвале́н от гро́ба, / слы́шаху от А́нгела: во све́те присносу́щнем Су́щаго / с ме́ртвыми что и́щете, я́ко челове́ка? / Ви́дите гро́бныя пелены́, тецы́те и мiру пропове́дите, / я́ко воста́ Госпо́дь, умертви́вый смерть, / я́ко есть Сын Бо́га, спаса́ющаго род челове́ческий.

Слава, и ныне: кондак, глас 8:

А́ще и во гроб снизше́л еси́, Безсме́ртне, / но а́дову разруши́л еси́ си́лу / и воскре́сл еси́, я́ко Победи́тель, Христе́ Бо́же, / жена́м мνроно́сицам веща́вый: ра́дуйтеся! / И Твои́м апо́столом мир да́руяй, / па́дшим подая́й воскресе́ние.

Вместо же Трисвятаго: Ели́цы во Христа́ крести́стеся, / во Христа́ облеко́стеся: аллилу́иа.

Прокимен Апостола, глас 8: Во всю зе́млю изы́де веща́ние их, / и в концы́ вселе́нныя глаго́лы их.

Стих: Небеса́ пове́дают сла́ву Бо́жию, творе́ние же руку́ Его́ возвеща́ет твердь.

Деяний святых Апостол чтение, зачало 2 (Деян 1:12–17; 21–26).

Во дни о́ны, возврати́шася апо́столи во Иерусали́м от горы́ нарица́емыя Елео́н, я́же есть близ Иерусали́ма, суббо́ты иму́щия путь. И егда́ внидо́ша, взыдо́ша на го́рницу, иде́же бя́ху пребыва́юще, Петр же и Иа́ков, и Иоа́нн, и Андре́й, Фили́пп и Фома́, Варфоломе́й и Матфе́й, Иа́ков Алфе́ов и Си́мон Зило́т, и Иу́да Иа́ковль. Си́и вси бя́ху терпя́ще единоду́шно в моли́тве и моле́нии, с жена́ми и Мари́ею Ма́терию Иису́совою, и с бра́тиею Его́. И во дни ты́я воста́в Петр посреде́ учени́к, рече́, бе же име́н наро́да вку́пе я́ко сто и два́десять: му́жие бра́тие, подоба́ше сконча́тися Писа́нию сему́, е́же предрече́ Дух Святы́й усты́ Дави́довыми о Иу́де, бы́вшем вожди́ е́мшим Иису́са, я́ко причте́н бе с на́ми и прия́л бя́ше жре́бий слу́жбы сея́. Подоба́ет у́бо от сходи́вшихся с на́ми муже́й во вся́ко ле́то, в не́же вни́де и изы́де в нас Госпо́дь Иису́с, наче́н от креще́ния Иоа́ннова да́же до дне, во́ньже вознесе́ся (на не́бо) от нас, свиде́телю воскресе́ния Его́ бы́ти с на́ми еди́ному от сих. И поста́виша два, Ио́сифа нарица́емаго Варса́ву, и́же нарече́н бысть Иу́ст, и Матфи́а. И помоли́вшеся ре́ша: Ты, Го́споди, Сердцеве́дче всех, покажи́, его́же избра́л еси́ от сею́ двою́ еди́наго, прия́ти жре́бий служе́ния сего́ и апо́стольства, из него́же испаде́ Иу́да, ити́ в ме́сто свое́. И да́ша жре́бия и́ма, и паде́ жре́бий на Матфи́а, и причте́н бысть ко единона́десяти апо́столом.

Аллилуиа, глас 1: Испове́дят небеса́ чудеса́ Твоя́, Го́споди.

Стих: Бог прославля́емь в сове́те святы́х.

Евангелие от Иоанна, зачало 2 (Ин 1:18–28).

Бо́га никто́же ви́де нигде́же: Единоро́дный Сын, сый в ло́не О́тчи, Той испове́да. И сие́ есть свиде́тельство Иоа́нново, егда́ посла́ша жи́дове от Иерусали́ма иере́ев и леви́тов, да вопро́сят его́: ты кто еси́? И испове́да и не отве́ржеся: и испове́да, я́ко несмь аз Христо́с. И вопроси́ша его́: что у́бо? Илиа́ ли еси́ ты? И глаго́ла: несмь. Проро́к ли еси́? И отвеща́: ни. Ре́ша же ему́: кто еси́? Да отве́т да́мы посла́вшим ны. Что глаго́леши о тебе́ само́м? Рече́: аз глас вопию́щаго в пусты́ни, испра́вите путь Госпо́день, я́коже рече́ Иса́иа проро́к. И по́сланнии бе́ху от фарисе́й. И вопроси́ша его́ и ре́ша ему́: что у́бо креща́еши, а́ще ты не́си Христо́с, ни Илиа́, ни проро́к? Отвеща́ им Иоа́нн, глаго́ля: аз креща́ю водо́ю, посреде́ же вас стои́т, Его́же вы не ве́сте. Той есть Гряды́й по мне, И́же предо мно́ю бысть, Ему́же несмь аз досто́ин, да отрешу́ реме́нь сапогу́ Его́. Сия́ в Вифава́ре бы́ша об он пол Иорда́на, иде́же бе Иоа́нн крестя́.

И бывает по чину Божественная Литургиа Златоустаго.

Вместо же Достойно: поем:

А́нгел вопия́ше Благода́тней: / Чи́стая Де́во, ра́дуйся! / И па́ки реку́: ра́дуйся! / Твой Сын воскре́се / тридне́вен от гро́ба, / и ме́ртвыя воздви́гнувый: / лю́дие, весели́теся.

Таже ирмос, глас 1: Свети́ся, свети́ся, / но́вый Иерусали́ме: / сла́ва бо Госпо́дня / на тебе́ возсия́. / Лику́й ны́не / и весели́ся, Сио́не. / Ты же, Чи́стая, красу́йся, Богоро́дице, / о воста́нии Рождества́ Твоего́.

Причастный: Те́ло Христо́во приими́те, исто́чника безсме́ртнаго вкуси́те. Аллилу́иа. Трижды.

Егда же настоятель глаголет: Со стра́хом Бо́жиим и ве́рою приступи́те. Мы вместо, Благословен грядый во имя Господне: поем: Христо́с воскре́се: единожды. Настоятель глаголет: Спаси́ Бо́же лю́ди Твоя́: И мы: Христо́с воскре́се: единожды. Егда же изглаголет иерей: Всегда́ ны́не и при́сно: И мы: Христо́с воскре́се: единожды. Посем ектениа. Вместо же, Буди имя Господне: и вместо псалма, Благословлю Господа: поем: Христо́с воскре́се: дванадесять, и множае: дондеже анафора от игумена раздастся. Таже настоятель, Благослове́ние Госпо́дне на вас: Лик: Ами́нь. Посем настоятель вместо, Слава Тебе Христе Боже: поет: Христо́с воскре́се из ме́ртвых, / сме́ртию смерть попра́в. И лик: И су́щим во гробе́х живо́т дарова́в. Посем настоятель глаголет отпуст со Крестом по обычаю.

На трапезе бывает утешение великое братии.

Во вторник Светлой седмицы

Последование Великой Вечерни в понедельник Светлой седмицы вечера

Часы Пасхи.

По 9-м часе, во светильничном, облачится настоятель во всю священную одежду. И став пред святою трапезою с кадильницею, знаменует крестовидно, и возглашает глаголя:

Благослове́н Бог наш всегда́, ны́не и при́сно и во ве́ки веко́в.

И нам отвещающим: Ами́нь.

И той начинает: Христо́с воскре́се из ме́ртвых, / сме́ртию смерть попра́в / и су́щим во гробе́х живо́т дарова́в. Трижды. И мы тойжде отвещаем трижды.

Настоятель глаголет преждереченныя стихи:

Первый стих: Да воскре́снет Бог, и расточа́тся врази́ Его́, / и да бежа́т от Лица́ Его́ ненави́дящии Его́.

И на кийждо стих мы поем тропарь: Христо́с воскре́се: весь по единожды.

Вторый стих: Я́ко исчеза́ет дым, да исче́знут, / я́ко та́ет воск от лица́ огня́.

Третий стих: Та́ко да поги́бнут гре́шницы от Лица́ Бо́жия, / а пра́ведницы да возвеселя́тся.

Четвертый стих: Сей день, его́же сотвори́ Госпо́дь, / возра́дуемся и возвесели́мся в онь.

Слава: Христо́с воскре́се:

И ныне: Христо́с воскре́се:

Таже настоятель поет: Христо́с воскре́се из ме́ртвых, / сме́ртию смерть попра́в.

Мы же: И су́щим во гробе́х живо́т дарова́в.

Таже ектениа великая от диакона: Ми́ром Го́споду помо́лимся.

Подобает ведати, я́ко по внегда начати иерею, кадит святую трапезу по обычаю и весь олтарь, вечер, на Го́споди воззва́х: на Утрени, в начале канона исходит и кадит храм и лики и братию по обыкновенному чину.

Посем, Го́споди воззва́х: поем во глас 3. Поставим стихов 6. И поем стихиры воскресны, глас 3.

Стих: А́ще беззако́ния на́зриши, Го́споди, Го́споди, кто постои́т? Я́ко у Тебе́ очище́ние есть.

Твои́м Кресто́м, Христе́ Спа́се, / сме́рти держа́ва разруши́ся, / и диа́воля пре́лесть упраздни́ся, / род же челове́ческий, ве́рою спаса́емый, / песнь Тебе́ всегда́ прино́сит.

Стих: И́мене ра́ди Твоего́ потерпе́х Тя, Го́споди, потерпе́ душа́ моя́ в сло́во Твое́, упова́ душа́ моя́ на Го́спода.

Просвети́шася вся́ческая / Воскресе́нием Твои́м, Го́споди, / и рай па́ки отве́рзеся, / вся же тварь восхваля́ющи Тя, / песнь Тебе́ всегда́ прино́сит.

Стих: От стра́жи у́тренния до но́щи, от стра́жи у́тренния да упова́ет Изра́иль на Го́спода.

Сла́влю Отца́ и Сы́на си́лу, / и Свята́го Ду́ха пою́ власть, / неразде́льное, несозда́нное Божество́, / Тро́ицу Единосу́щную, / ца́рствующую в век ве́ка.

И восточны (Анатолиевы) 3, глас тойже.

Стих: Я́ко у Го́спода ми́лость, и мно́гое у Него́ избавле́ние, и Той изба́вит Изра́иля от всех беззако́ний eго́.

Кресту́ Твоему́ честно́му покланя́емся, Христе́, / и Воскресе́ние Твое́ пое́м и сла́вим. / Ра́ною бо Твое́ю мы вси исцеле́хом.

Стих: Хвали́те Го́спода вси язы́цы, похвали́те Его́ вси лю́дие.

Пое́м Спа́са от Де́вы вопло́щшагося. / Нас бо ра́ди распя́тся, / и в тре́тий день воскре́се, / да́руя нам ве́лию ми́лость.

Стих: Я́ко утверди́ся ми́лость Его́ на нас, и и́стина Госпо́дня пребыва́ет во век.

Су́щим во а́де сшед Христо́с благовести́: / дерза́йте, глаго́ля, ны́не победи́х, / Аз есмь Воскресе́ние, Аз вы возведу́, / разруши́в сме́ртная врата́.

Слава: Недосто́йно стоя́ще в пречи́стом дому́ Твое́м, / вече́рнюю песнь возсыла́ем, / из глубины́ взыва́юще, Христе́ Бо́же: / просвети́вый мiр тридне́вным воскресе́нием Твои́м, / изми́ лю́ди Твоя́ от руки́ враго́в Твои́х, Человеколю́бче.

И ныне, Богородичен: Ка́ко не диви́мся / Богому́жному Рождеству́ Твоему́, Пречестна́я? / Искуше́ния бо му́жескаго не прие́мши, Всенепоро́чная, / родила́ бо еси́ без Отца́ Сы́на пло́тию. / Пре́жде век от Отца́ рожде́ннаго без ма́тере, / ника́коже претерпе́вшаго измене́ния, / или́ смеше́ния, или́ разделе́ния, / но обою́ существу́ / сво́йство це́ло сохра́ншаго. / Те́мже, Ма́ти Де́во Влады́чице, / Того́ моли́ спасти́ся душа́м, / правосла́вно Богоро́дицу испове́дающих Тя.

Вход с кадильницею.

Све́те ти́хий святы́я сла́вы Безсме́ртнаго Отца́ Небе́снаго, Свята́го, Блаже́ннаго, Иису́се Христе́. Прише́дше на за́пад со́лнца, ви́девше свет вече́рний, пое́м Отца́, Сы́на и Свята́го Ду́ха, Бо́га. Досто́ин еси́ во вся времена́ пет бы́ти гла́сы преподобными. Сы́не Бо́жий, живо́т дая́й, те́мже мiр Тя сла́вит.

Прокимен, глас 7: Бог наш на небеси́ и на земли́, / вся ели́ка восхоте́, сотвори́.

Стих: Во исхо́де Изра́илеве от Еги́пта, до́му Иа́ковля из люде́й ва́рвар, бысть Иуде́а святы́ня Его́.

Стих: Мо́ре ви́де и побеже́, Иорда́н возврати́ся вспять.

Стих: Что ти есть мо́ре, я́ко побе́гло еси́? И тебе́ Иорда́не, я́ко возврати́лся еси́ вспять?

И па́ки: Бог наш на небеси́ и на земли́, вся ели́ка восхоте́, сотвори́.

Иерей: Рцем вси: и прочее ектении: Сподо́би, Го́споди: Таже: Испо́лним вече́рнюю моли́тву: И по возгласе:

На стиховне стихира воскресна, глас 3:

Стра́стию Твое́ю, Христе́, / омрачи́вый со́лнце / и све́том Твоего́ Воскресе́ния, / просвети́вый вся́ческая, / приими́ на́шу вече́рнюю песнь, Человеколю́бче.

Таже стихиры Пасхи, глас 5.

Стих: Да воскре́снет Бог, / и расточа́тся врази́ Его́.

Па́сха / свяще́нная нам днесь показа́ся; / Па́сха но́ва свята́я; / Па́сха та́инственная; / Па́сха всечестна́я. / Па́сха Христо́с Изба́витель; / Па́сха непоро́чная; / Па́сха вели́кая; / Па́сха ве́рных. / Па́сха две́ри ра́йския нам отверза́ющая. / Па́сха всех освяща́ющая ве́рных.

Стих: Я́ко исчеза́ет дым, / да исче́знут.

Прииди́те / от виде́ния жены́ благове́стницы, / и Сио́ну рцы́те: / приими́ / от нас ра́дости благове́щения, Воскресе́ния Христо́ва: / красу́йся, лику́й / и ра́дуйся, Иерусали́ме, / Царя́ Христа́ узре́в из гро́ба, / я́ко жениха́ происходя́ща.

Стих: Та́ко да поги́бнут гре́шницы от Лица́ Бо́жия, / а пра́ведницы да возвеселя́тся.

Мνроно́сицы жены́, / у́тру глубоку́, / предста́вша гро́бу Живода́вца, / обрето́ша А́нгела / на ка́мени седя́ща, / и той провеща́в им, / си́це глаго́лаше: / что и́щете Жива́го с ме́ртвыми; / что пла́чете Нетле́ннаго во тли? / Ше́дше, пропове́дите ученико́м Его́.

Стих: Сей день, его́же сотвори Госпо́дь, / возра́дуемся и возвесели́мся в онь.

Па́сха кра́сная, / Па́сха, Госпо́дня Па́сха! / Па́сха всечестна́я / нам возсия́. Па́сха, / ра́достию друг дру́га обы́мем. / О Па́сха! / Избавле́ние ско́рби, / и́бо из гро́ба днесь, / я́ко от черто́га / возсия́в Христо́с, / жены́ ра́дости испо́лни, глаго́ля: / пропове́дите апо́столом.

Слава, и ныне, глас 5: Воскресе́ния день, / и просвети́мся торжество́м, / и друг дру́га обы́мем. / Рцем бра́тие, / и ненави́дящим нас, / прости́м вся Воскресе́нием, / и та́ко возопии́м: / Христо́с воскре́се из ме́ртвых, / сме́ртию смерть попра́в, / и су́щим во гробе́х живо́т дарова́в.

Христо́с воскре́се: трижды, кроме конца стихиры.

Таже диакон: Прему́дрость. Мы же: Благослови́. Настоятель: Сый благослове́н Христо́с Бог наш: И мы: Утверди́, Бо́же, святу́ю правосла́вную ве́ру, правосла́вных христиа́н во ве́к ве́ка. Таже настоятель, вместо: Слава Тебе Христе Боже: Христо́с воскре́се из ме́ртвых, / сме́ртию смерть попра́в. И мы: И су́щим во гробе́х живо́т дарова́в. И абие глаголет отпуст со Крестом: Христо́с воскресы́й из ме́ртвых: И прочее, якоже изъявися в конец Утрени.

И целуем святыя иконы. И входим в трапезу, и глаголем: Христо́с воскре́се: трижды. Сла́ва, и ны́не: Настоятель: Христе́ Бо́же благослови́: По востании же от трапезы, глаголем: Христо́с воскре́се: трижды. Сла́ва, и ны́не: Настоятель: С на́ми Бог Своею благодатию:

Последование Утрени во вторник Светлой седмицы

Прежде начала, вжигает кандила и свещи параекклисиарх. Таже клеплет в великий кампан, и в прочия. И собравшимся нам во храм, иерей полагает обычный поклон настоятелю, и отходит во святый олтарь, и взем кадильницу стоит пред святою Трапезою, кроме убо священническия одежды, епитрахилий точию возложь сверх мантии, кадит крестообразно, глаголя:

Сла́ва Святе́й, и Единосу́щней, и Животворя́щей, и Нераздели́мей Тро́ице, всегда́, ны́не и при́сно и во ве́ки веко́в.

И нам отвещающим: Ами́нь.

Начинает настоятель, с прочими служители, велегласно настоящий тропарь, во глас 5:

Христо́с воскре́се из ме́ртвых, / сме́ртию смерть попра́в / и су́щим во гробе́х живо́т дарова́в.

И мы тойжде поем подобне, со сладкопением. Поется же сей тропарь трижды от настоятеля, и трижды от нас.

Настоятель глаголет стихи:

Первый стих: Да воскре́снет Бог, и расточа́тся врази́ Его́, / и да бежа́т от Лица́ Его́ ненави́дящии Его́.

И на кийждо стих мы поем тропарь: Христо́с воскре́се: весь по единожды.

Вторый стих: Я́ко исчеза́ет дым, да исче́знут, / я́ко та́ет воск от лица́ огня́.

Третий стих: Та́ко да поги́бнут гре́шницы от Лица́ Бо́жия, / а пра́ведницы да возвеселя́тся.

Четвертый стих: Сей день, его́же сотвори́ Госпо́дь, / возра́дуемся и возвесели́мся в онь.

Слава: Христо́с воскре́се:

И ныне: Христо́с воскре́се:

Таже настоятель поет: Христо́с воскре́се из ме́ртвых, / сме́ртию смерть попра́в.

Мы же: И су́щим во гробе́х живо́т дарова́в.

В мірских же храмех облачится иерей в ризы. Таже ектениа великая. И по возгласе абие поем канон.

КАНОН

Глас 1. Ирмос: Воскресе́ния день: по дважды, тропари же на 10, с припевы: Христо́с воскре́се: В Сла́ва, и ны́не: глаголем Богородичны господина Феофана, и господина Иосифа. Катавасия оба лика вкупе: Воскресе́ния день: И последи: Христо́с воскре́се: трижды. И глаголем сие вкупе с ирмосы на 14.

Песнь 1.

Ирмос: Воскресе́ния день, / просвети́мся, лю́дие. / Па́сха, Госпо́дня Па́сха, / от сме́рти бо к жи́зни, / и от земли́ к небеси́, / Христо́с Бог нас преведе́, / побе́дную пою́щия.

Припев: Христо́с воскре́се из ме́ртвых.

Очи́стим чу́вствия, и у́зрим / непристу́пным све́том / Воскресе́ния, Христа́ блиста́ющася, / и ра́дуйтеся, реку́ща, / я́сно да услы́шим, / побе́дную пою́ще.

Небеса́ у́бо досто́йно да веселя́тся, / земля́ же да ра́дуется, / да пра́зднует же мiр, / ви́димый же весь и неви́димый: / Христо́с бо воста́, / весе́лие ве́чное.

Иный канон Богородичен, подобен. Егоже краестрочие на первых тропарех: Феофа́нус. Глас тойже.

Слава: Умерщвле́ния преде́л сломи́ла еси́, / ве́чную жизнь ро́ждшая Христа́, из гро́ба возсия́вшаго днесь, / Де́во Всенепоро́чная, и мiр просвети́вшаго.

И ныне: Воскре́сшаго ви́девши Сы́на Твоего́ и Бо́га, / ра́дуйся со апо́столы Богоблагода́тная Чи́стая, / и е́же ра́дуйся пе́рвее, я́ко всех ра́дости вина́, / восприя́ла еси́, Богома́ти Всенепоро́чная.

Катавасия оба лика вкупе: Воскресе́ния день: И последи: Христо́с воскре́се: трижды.

Песнь 3.

Ирмос: Прииди́те, пи́во пие́м но́вое, / не от ка́мене непло́дна чудоде́емое, / но нетле́ния исто́чник / из гро́ба одожди́вша Христа́, / в Не́мже утвержда́емся.

Припев: Христо́с воскре́се из ме́ртвых.

Ны́не вся испо́лнишася све́та, / не́бо же и земля́, и преиспо́дняя: / да пра́зднует у́бо вся тварь / воста́ние Христо́во, / в не́мже утвержда́ется.

Вчера́ спогребо́хся Тебе́ Христе́, / совостаю́ днесь / воскре́сшу Тебе́, / сраспина́хся Тебе́ вчера́, / Сам мя спросла́ви Спа́се во Ца́рствии Твое́м.

Слава: На нетле́нную жизнь / прихожду́ днесь бла́гостию ро́ждшагося из Тебе́, Чи́стая, / и всем конце́м свет облиста́вшаго.

И ныне: Бо́га, Его́же родила́ еси́ пло́тию, из ме́ртвых, / я́коже рече́, воста́вша ви́девши, Чи́стая, лику́й, / и Сего́ я́ко Бо́га Пречи́стая возвелича́й.

Катавасия: Прииди́те, пи́во пие́м но́вое: И тропарь: Христо́с воскре́се: трижды.

Таже ектениа.

Ипакои, глас 4: Предвари́вшия у́тро я́же о Мари́и, / и обре́тшия ка́мень отвале́н от гро́ба, / слы́шаху от А́нгела: во све́те присносу́щнем Су́щаго, / с ме́ртвыми что и́щете, я́ко челове́ка? / Ви́дите гро́бныя пелены́, тецы́те и мiру пропове́дите, / я́ко воста́ Госпо́дь, умертви́вый смерть, / я́ко есть Сын Бо́га, спаса́ющаго род челове́ческий.

И чтение.

Песнь 4.

Ирмос: На Боже́ственней стра́жи / богоглаго́ливый Авваку́м / да ста́нет с на́ми и пока́жет / светоно́сна А́нгела / я́сно глаго́люща: / днесь спасе́ние мiру, / я́ко воскре́се Христо́с, / я́ко всеси́лен.

Припев: Христо́с воскре́се из ме́ртвых.

Му́жеский у́бо пол, / я́ко разве́рзый де́вственную утро́бу, / яви́ся Христо́с, / я́ко челове́к же, / А́гнец нарече́ся, / непоро́чен же, / я́ко невку́сен скве́рны, / на́ша Па́сха, / и я́ко Бог и́стинен / соверше́н рече́ся.

Я́ко единоле́тный а́гнец, / благослове́нный нам вене́ц Христо́с, / во́лею за всех закла́н бысть, / Па́сха чисти́тельная, / и па́ки из гро́ба кра́сное / пра́вды нам возсия́ Со́лнце.

Богооте́ц у́бо Дави́д / пред се́нным ковче́гом скака́ше игра́я, / лю́дие же Бо́жии святи́и, / образо́в сбытие́ зря́ще, / весели́мся Боже́ственне, / я́ко воскре́се Христо́с, / я́ко Всеси́лен.

Слава: Созда́вый Ада́ма, Твоего́ пра́отца, Чи́стая, / зи́ждется от Тебе́, и сме́ртное жили́ще разори́ Свое́ю сме́ртию днесь, / и озари́ вся / боже́ственными блиста́ньми Воскресе́ния.

И ныне: Его́же родила́ еси́ Христа́, / прекра́сно из ме́ртвых возсия́вша, Чи́стая зря́щи, / до́брая и непоро́чная в жена́х и кра́сная, / днесь во спасе́ние всех, со апо́столы ра́дующися, / Того́ прославля́й.

Катавасия: На Боже́ственней стра́жи: И тропарь: Христо́с воскре́се: трижды.

Песнь 5.

Ирмос: У́тренюем у́треннюю глубоку́, / и вме́сто мν́ра песнь принесе́м Влады́це, / и Христа́ у́зрим / пра́вды Со́лнце, / всем жизнь возсия́юща.

Припев: Христо́с воскре́се из ме́ртвых.

Безме́рное Твое́ благоутро́бие, / а́довыми у́зами содержи́мии зря́ще, / к све́ту идя́ху Христе́, / весе́лыми нога́ми, / Па́сху хва́ляще ве́чную.

Присту́пим свещено́снии, / исходя́щу Христу́ из гро́ба, я́ко жениху́, / и спра́зднуем любопра́зднственными чи́нми / Па́сху Бо́жию спаси́тельную.

Слава: Просвеща́ется боже́ственными луча́ми и живоно́сными / воскресе́ния Сы́на Твоего́, Богома́ти Пречи́стая, / и ра́дости исполня́ется / благочести́вых собра́ние.

И ныне: Не разве́рзл еси́ врата́ де́вства в воплоще́нии, / гро́ба не разруши́л еси́ печа́тей, Царю́ созда́ния, / отону́дуже воскре́сшаго Тя зря́щи / Ма́ти, ра́довашеся.

Катавасия: У́тренюем у́треннюю глубоку́: И тропарь: Христо́с воскре́се: трижды.

Песнь 6.

Ирмос: Снизше́л еси́ в преиспо́дняя земли́, / и сокруши́л еси́ вереи́ ве́чныя, / содержа́щия свя́занныя, Христе́, / и тридне́вен, я́ко от ки́та Ио́на, / воскре́сл еси́ от гро́ба.

Припев: Христо́с воскре́се из ме́ртвых.

Сохрани́в це́ла зна́мения Христе́, / воскре́сл еси́ от гро́ба, / ключи́ Де́вы не вреди́вый в рождестве́ Твое́м, / и отве́рзл еси́ нам ра́йския две́ри.

Спа́се мой, / живо́е же и неже́ртвенное заколе́ние, / я́ко Бог Сам Себе́ / во́лею приве́л Отцу́, / совоскреси́л еси́ всеро́днаго Ада́ма, / воскре́с от гро́ба.

Слава: Возведе́ся дре́вле держи́мое сме́ртию и тле́нием, / воплоти́вшимся от Твоего́ пречи́стаго чре́ва, / к нетле́нней и присносу́щней жи́зни, / Богоро́дице Де́во.

И ныне: Сни́де в преиспо́дняя земли́, / в ложесна́ Твоя́, Чи́стая, сше́дый, / и всели́выйся и воплоти́выйся па́че ума́, / и воздви́же с Собо́ю Ада́ма, / воскре́с от гро́ба.

Катавасия: Снизше́л еси́ в преиспо́дняя земли́: И тропарь: Христо́с воскре́се: трижды.

Ектениа.

Таже кондак, глас 8: А́ще и во гроб снизше́л еси́, Безсме́ртне, / но а́дову разруши́л еси́ си́лу, / и воскре́сл еси́, я́ко победитель, Христе́ Бо́же, / жена́м мνроно́сицам веща́вый: ра́дуйтеся, / и Твои́м апо́столом мир да́руяй, / па́дшим подая́й воскресе́ние.

Икос: Е́же пре́жде со́лнца Со́лнце заше́дшее иногда́ во гроб, / предвари́ша ко у́тру, и́щущия я́ко дне мνроно́сицы де́вы, / и друга́ ко друзе́й вопия́ху: / о други́ни! Прииди́те, воня́ми пома́жем те́ло живоно́сное и погребе́ное, / плоть воскреси́вшаго па́дшаго Ада́ма, лежа́щую во гро́бе. / И́дем, потщи́мся я́коже волсви́, и поклони́мся, / и принесе́м мν́ра я́ко да́ры, не в пелена́х, но в плащани́це обви́тому, / и пла́чим, и возопии́м: о Влады́ко, воста́ни, / па́дшим подая́й воскресе́ние.

И чтение.

Таже глаголем:

Воскресе́ние Христо́во ви́девше, / поклони́мся Свято́му Го́споду Иису́су, / еди́ному безгре́шному, / Кресту́ Твоему́ покланя́емся, Христе́, / и свято́е Воскресе́ние Твое́ пое́м и сла́вим: / Ты бо еси́ Бог наш, / ра́зве Тебе́ ино́го не зна́ем, / и́мя Твое́ имену́ем. / Прииди́те вси ве́рнии, / поклони́мся Свято́му Христо́ву Воскресе́нию: / се бо прии́де Кресто́м ра́дость всему́ мiру. / Всегда́ благословя́ще Го́спода, / пое́м Воскресе́ние Его́: / распя́тие бо претерпе́в, / сме́ртию смерть разруши́. Трижды.

Воскре́с Иису́с от гро́ба, / я́коже прорече́, / даде́ нам живо́т ве́чный / и ве́лию ми́лость. Трижды.

Песнь 7.

Ирмос: О́троки от пе́щи изба́вивый, / быв Челове́к, / стра́ждет я́ко сме́ртен, / и стра́стию сме́ртное, / в нетле́ния облачи́т благоле́пие, / Еди́н благослове́н / отце́в Бог, и препросла́влен.

Припев: Христо́с воскре́се из ме́ртвых.

Жены́ с мν́ры богому́дрыя в след Тебе́ теча́ху, / Его́же, я́ко ме́ртва, со слеза́ми иска́ху, / поклони́шася ра́дующияся Живо́му Бо́гу, / и Па́сху та́йную / Твои́м, Христе́, ученико́м благовести́ша.

Сме́рти пра́зднуем умерщвле́ние, / а́дово разруше́ние, / ино́го жития́ ве́чнаго нача́ло, / и игра́юще пое́м Вино́внаго, / Еди́наго благослове́ннаго / отце́в Бо́га, и препросла́вленнаго.

Я́ко вои́стинну свяще́нная, / и всепра́зднственная сия́ спаси́тельная нощь, / и светоза́рная, / светоно́снаго дне, / воста́ния су́щи провозве́стница, / в не́йже безле́тный Свет из гро́ба пло́тски всем возсия́.

Слава: Умертви́в Сын Твой смерть, Всенепоро́чная, / днесь всем сме́ртным пребыва́ющий живо́т во ве́ки веко́в дарова́, / Еди́н благослове́нный, / отце́в Бог и Препросла́вленный.

И ныне: Всем ца́рствуяй созда́нием, / быв челове́к, / всели́ся в Твою́, Богоблагода́тная, утро́бу, / и распя́тие претерпе́в и смерть, / воскре́се боголе́пно, / совозста́вив нас, я́ко всеси́лен.

Катавасия: О́троки от пе́щи изба́вивый: И тропарь: Христо́с воскре́се: трижды.

Песнь 8.

Ирмос: Сей нарече́нный и святы́й день, / Еди́н суббо́т Царь и Госпо́дь, / пра́здников пра́здник / и торжество́ есть торже́ств, / во́ньже благослови́м Христа́ во ве́ки.

Припев: Христо́с воскре́се из ме́ртвых.

Прииди́те, но́ваго виногра́да рожде́ния, / Боже́ственнаго весе́лия, / в наро́читом дни Воскресе́ния, / Ца́рствия Христо́ва приобщи́мся, / пою́ще Его́ / я́ко Бо́га во ве́ки.

Припев: Христо́с воскре́се из ме́ртвых.

Возведи́ о́крест о́чи твои́, Сио́не, и виждь: / се бо приидо́ша к тебе́, / я́ко богосве́тлая свети́ла, / от за́пада, и се́вера, и мо́ря, / и восто́ка ча́да твоя́, / в тебе́ благословя́щая Христа́ во ве́ки.

Припев: Пресвята́я Тро́ице, Бо́же наш, сла́ва Тебе́.

Троичен: О́тче Вседержи́телю, и Сло́ве, и Ду́ше, / треми́ соединя́емое во Ипоста́сех Естество́, / Пресу́щественне и Пребоже́ственне, / в Тя крести́хомся, / и Тя благослови́м во вся ве́ки.

Припев: Благослови́м Отца́ и Сы́на и Свята́го Ду́ха, Го́спода.

Прии́де Тобо́ю в мiр Госпо́дь, / Де́во Богоро́дице, / и чре́во а́дово расто́рг, / сме́ртным нам воскресе́ние дарова́, / те́мже благослови́м Его́ во ве́ки.

И ныне: Всю низложи́в сме́рти держа́ву / Сын Твой, Де́во, Свои́м воскресе́нием, / я́ко Бог кре́пкий совознесе́ нас и обожи́, / те́мже воспева́ем Его́ во ве́ки.

Катавасия: Сей нарече́нный и святы́й день: И тропарь: Христо́с воскре́се: трижды.

Песнь 9.

Диакон: Вели́чит душа́ моя́ / Воскре́сшаго тридне́вно от гро́ба, / Христа́ Жизнодавца.

И первый лик ирмос: Свети́ся, свети́ся, / но́вый Иерусали́ме, / сла́ва бо Госпо́дня / на тебе́ возсия́. / Лику́й ны́не / и весели́ся, Сио́не. / Ты же, Чи́стая, красу́йся, Богоро́дице, / о воста́нии Рождества́ Твоего́.

Таже вторый лик поет вторый припев: Вели́чит душа́ моя́ / во́лею страда́вша, и погребе́на, / и Воскре́сшаго тридне́вно от гро́ба.

И ирмос: Свети́ся, свети́ся:

Таже первый лик поет: Христо́с но́вая Па́сха, / Же́ртва жива́я, / А́гнец Бо́жий, / взе́мляй грехи́ міра.

О, Боже́ственнаго, о любе́знаго, / о сладча́йшаго Твоего́ гла́са! / С на́ми бо нело́жно / обеща́лся еси́ бы́ти, / до сконча́ния ве́ка Христе́: / Его́же, ве́рнии, / утвержде́ние наде́жди иму́ще, ра́дуемся.

И вторый лик поет тойже припев и тропарь.

Таже первый лик поет припев: А́нгел вопия́ше Благода́тней: / Чи́стая Де́во, ра́дуйся! / И па́ки реку́: ра́дуйся! / Твой Сын воскре́се / тридне́вен от гро́ба, / и ме́ртвыя воздви́гнувый: / лю́дие, весели́теся. И тропарь: О, Боже́ственнаго, о любе́знаго:

И вторый лик поет тойже припев и тропарь.

Таже первый лик: Возбуди́л еси́ усну́в ме́ртвыя от ве́ка, / ца́рски рыка́вый я́ко от Иу́ды лев. И тропарь: О, Боже́ственнаго, о любе́знаго:

Вторый лик: Магдали́на Мари́я притече́ ко гро́бу, / и Христа́ ви́девши, / я́ко вертогра́даря вопроша́ше.

О, Па́сха ве́лия и свяще́ннейшая, Христе́! / О му́дросте, и Сло́ве Бо́жий, и си́ло! / Подава́й нам и́стее Тебе́ причаща́тися, / в невече́рнем дни Ца́рствия Твоего́.

Таже первый лик: А́нгел облиста́яй жена́м вопия́ше: / преста́ните от слез, я́ко Христо́с воскре́се. И тропарь: О, Па́сха ве́лия и свяще́ннейшая:

Вторый лик: Христо́с воскре́се, смерть попра́вый, / и ме́ртвыя воздви́гнувый, / лю́дие весели́теся. И тропарь: О, Па́сха ве́лия и свяще́ннейшая:

Первый лик: Днесь вся́ка тварь весели́тся и ра́дуется, / я́ко Христо́с воскре́се, и ад плени́ся. И тропарь: О, Па́сха ве́лия и свяще́ннейшая:

Вторый лик: Днесь Влады́ка плени́ а́да, / воздви́гнувый ю́зники, я́же от ве́ка имя́ше лю́те одержи́мыя. И тропарь: О, Па́сха ве́лия и свяще́ннейшая:

Первый лик: Вели́чит душа́ моя́ / Триипоста́снаго и Неразде́льнаго Божества́ держа́ву.

Согла́сно Де́во, Тебе́ блажи́м ве́рнии: / ра́дуйся, Две́ре Госпо́дня, / ра́дуйся, Гра́де одушевле́нный, / ра́дуйся, Ея́же ра́ди нам ны́не возсия́ свет, / из Тебе́ Рожде́ннаго из ме́ртвых Воскресе́ния.

Вторый лик: Ра́дуйся, Де́во, ра́дуйся, / ра́дуйся, Благослове́нная, / ра́дуйся, Препросла́вленная! / Твой бо Сын воскре́се тридне́вен от гро́ба.

Весели́ся и ра́дуйся боже́ственная Две́ре Све́та, / заше́дый бо Иису́с во гроб возсия́, / просия́в со́лнца светле́е, / и ве́рныя вся озари́в, / Богора́дованная Влады́чице.

Таже оба лика, сошедшеся вкупе, поют припев: Вели́чит душа́ моя́ / Воскре́сшаго тридне́вно от гро́ба, / Христа́ Жизнодавца.

И ирмос: Свети́ся, свети́ся, / но́вый Иерусали́ме, / сла́ва бо Госпо́дня / на тебе́ возсия́. / Лику́й ны́не / и весели́ся, Сио́не. / Ты же, Чи́стая, красу́йся, Богоро́дице, / о воста́нии Рождества́ Твоего́.

И тропарь: Христо́с воскре́се: трижды. И ектениа.

Ексапостиларий. Самогласен:

Пло́тию усну́в, / я́ко мертв, / Царю́ и Го́споди, / тридне́вен воскре́сл еси́, / Ада́ма воздви́г от тли, / и упраздни́в смерть, / Па́сха нетле́ния, / міра спасе́ние. Трижды.

На хвалитех, поставим стихи 4, и поем стихиры воскресны, глас 3:

Стих: Хвали́те Его́ на си́лах Его́, / хвали́те Его́ по мно́жеству вели́чествия Его́.

Прииди́те вси язы́цы, / уразуме́йте стра́шныя та́йны си́лу: / Христо́с бо Спас наш, Е́же в нача́ле Сло́во, / распя́тся нас ра́ди, и во́лею погребе́ся, / и воскре́се из ме́ртвых, е́же спасти́ вся́ческая: / Тому́ поклони́мся.

Стих: Хвали́те Его́ во гла́се тру́бнем, / хвали́те Его́ во псалти́ри и гу́слех.

Пове́даша вся чудеса́ / стра́жие Твои́, Го́споди, / но собо́р суеты́ испо́лни мздо́ю десни́цу их, / скры́ти мня́ше воскресе́ние Твое́, / е́же мiр сла́вит: поми́луй нас.

Стих: Хвали́те Его́ в тимпа́не и ли́це, / хвали́те Его́ во стру́нах и орга́не.

Ра́дости вся испо́лнишася / воскресе́ния иску́с прии́мша: / Мари́я бо Магдали́на ко гро́бу прии́де, / обре́те а́нгела на ка́мени седя́ща, / ри́зами блиста́ющася и глаго́люща: / что и́щете жива́го с ме́ртвыми? / Несть зде, но воста́, я́коже рече́, / предваря́я вы в Галиле́и.

Стих: Хвали́те Его́ в кимва́лех доброгла́сных, хвали́те Его́ в кимва́лех восклица́ния, / вся́кое дыха́ние да хва́лит Го́спода.

Во све́те Твое́м, Влады́ко, / у́зрим свет, Человеколю́бче: / воскре́сл бо еси́ из ме́ртвых, / Спасе́ние ро́ду челове́ческому да́руя: / да Тя вся тварь славосло́вит Еди́наго Безгре́шнаго, / поми́луй нас.

И стихиры Пасхи с припевы их, глас 5.

Стих: Да воскре́снет Бог, / и расточа́тся врази́ Его́.

Па́сха / свяще́нная нам днесь показа́ся; / Па́сха но́ва свята́я; / Па́сха та́инственная; / Па́сха всечестна́я. / Па́сха Христо́с Изба́витель; / Па́сха непоро́чная; / Па́сха вели́кая; / Па́сха ве́рных. / Па́сха две́ри ра́йския нам отверза́ющая. / Па́сха всех освяща́ющая ве́рных.

Стих: Я́ко исчеза́ет дым, / да исче́знут.

Прииди́те / от виде́ния жены́ благове́стницы, / и Сио́ну рцы́те: / приими́ / от нас ра́дости благове́щения, Воскресе́ния Христо́ва: / красу́йся, лику́й / и ра́дуйся, Иерусали́ме, / Царя́ Христа́ узре́в из гро́ба, / я́ко жениха́ происходя́ща.

Стих: Та́ко да поги́бнут гре́шницы от Лица́ Бо́жия, / а пра́ведницы да возвеселя́тся.

Мνроно́сицы жены́, / у́тру глубоку́, / предста́вша гро́бу Живода́вца, / обрето́ша А́нгела / на ка́мени седя́ща, / и той провеща́в им, / си́це глаго́лаше: / что и́щете Жива́го с ме́ртвыми; / что пла́чете Нетле́ннаго во тли? / Ше́дше, пропове́дите ученико́м Его́.

Стих: Сей день, его́же сотвори Госпо́дь, / возра́дуемся и возвесели́мся в онь.

Па́сха кра́сная, / Па́сха, Госпо́дня Па́сха! / Па́сха всечестна́я / нам возсия́. Па́сха, / ра́достию друг дру́га обы́мем. / О Па́сха! / Избавле́ние ско́рби, / и́бо из гро́ба днесь, / я́ко от черто́га / возсия́в Христо́с, / жены́ ра́дости испо́лни, глаго́ля: / пропове́дите апо́столом.

Слава, и ныне, глас 5: Воскресе́ния день, / и просвети́мся торжество́м, / и друг дру́га обы́мем. / Рцем бра́тие, / и ненави́дящим нас, / прости́м вся Воскресе́нием, / и та́ко возопии́м: / Христо́с воскре́се из ме́ртвых, / сме́ртию смерть попра́в, / и су́щим во гробе́х живо́т дарова́в.

Таже настоящий тропарь, во глас 5:

Христо́с воскре́се из ме́ртвых, / сме́ртию смерть попра́в / и су́щим во гробе́х живо́т дарова́в. Трижды.

И ектении, и отпуст.

Часы Пасхи.

Последование Литургии во вторник Светлой седмицы

Наченшу диакону: Благослови́ влады́ко.

Настоятелю же возгласившу: Благослове́но Ца́рство Отца́, и Сы́на, и Свята́го Ду́ха, ны́не и при́сно, и во ве́ки веко́в.

И мы: Ами́нь. Настоятель поет с прочими служители во святом олтаре: Христо́с воскре́се из ме́ртвых, / сме́ртию смерть попра́в, / и су́щим во гробе́х живо́т дарова́в. Трижды. И лики тойжде, трижды.

Настоятель глаголет припевы:

Первый стих: Да воскре́снет Бог, и расточа́тся врази́ Его́, / и да бежа́т от Лица́ Его́ ненави́дящии Его́.

И на кийждо стих мы поем тропарь: Христо́с воскре́се: весь по единожды.

Вторый стих: Я́ко исчеза́ет дым, да исче́знут, / я́ко та́ет воск от лица́ огня́.

Третий стих: Та́ко да поги́бнут гре́шницы от Лица́ Бо́жия, / а пра́ведницы да возвеселя́тся.

Четвертый стих: Сей день, его́же сотвори́ Госпо́дь, / возра́дуемся и возвесели́мся в онь.

Слава: Христо́с воскре́се:

И ныне: Христо́с воскре́се:

Таже настоятель поет вышшим гласом: Христо́с воскре́се из ме́ртвых, / сме́ртию смерть попра́в.

Мы же: И су́щим во гробе́х живо́т дарова́в.

Посем глаголет диакон ектению великую. По ектении же и по возгласе:

Антифон первый, псалом 65, глас 2.

Стих 1: Воскли́кните / Го́сподеви вся земля́.

Припев: Моли́твами Богоро́дицы, Спа́се спаси́ нас.

И другий лик тойжде стих: Воскли́кните Го́сподеви вся земля́, / по́йте же и́мени Его́, дади́те сла́ву хвале́ Его́.

Припев: Моли́твами Богоро́дицы, Спа́се спаси́ нас.

Стих 2: Рцы́те Бо́гу: коль стра́шна дела́ Твоя́, / во мно́жестве си́лы Твоея́ со́лжут Тебе́ врази́ Твои́.

Припев: Моли́твами Богоро́дицы, Спа́се спаси́ нас.

Стих 3: Вся земля́ да покло́нится Тебе́, / и пое́т Тебе́, да пое́т же и́мени Твоему́ Вы́шний.

Припев: Моли́твами Богоро́дицы, Спа́се спаси́ нас.

Слава, и ныне:

Купно оба лика вышшим гласом: Моли́твами Богоро́дицы, Спа́се спаси́ нас.

Таже, ектениа малая.

Антифон вторый, псалом 66, глас тойже.

Стих 1: Бо́же уще́дри ны / и благослови́ ны.

Припев: Спаси́ ны, Сы́не Бо́жий, воскресы́й из ме́ртвых, пою́щия Ти: Аллилу́иа. Единожды.

Другая страна, тойже стих: Бо́же, уще́дри ны, и благослови́ ны, / просвети́ лице́ Твое́ на ны, и поми́луй ны.

Припев: Спаси́ ны, Сы́не Бо́жий, воскресы́й из ме́ртвых, пою́щия Ти: Аллилу́иа.

Стих 2: Да позна́ем на земли́ путь Твой, / во всех язы́цех спасе́ние Твое́.

Припев: Спаси́ ны, Сы́не Бо́жий, воскресы́й из ме́ртвых, пою́щия Ти: Аллилу́иа.

Стих 3: Да испове́дятся Тебе́ лю́дие Бо́же, / да испове́дятся Тебе́ лю́дие вси.

Припев: Спаси́ ны, Сы́не Бо́жий, воскресы́й из ме́ртвых, пою́щия Ти: Аллилу́иа.

Слава, и ныне:

Вкупе два лика: Единоро́дный Сы́не и Сло́ве Бо́жий, безсме́ртен Сый, и изво́ливый спасе́ния на́шего ра́ди воплоти́тися от Святы́я Богоро́дицы и Присноде́вы Мари́и, непрело́жно вочелове́чивыйся, распны́йся же Христе́ Бо́же, сме́ртию сме́рть попра́вый, Еди́н Сый Святы́я Тро́ицы, спрославля́емый Отцу́ и Свято́му Ду́ху, спаси́ нас.

Таже, ектениа.

Антифон 3-й, псалом 67, глас 5.

Стих 1: Да воскре́снет Бог, / и расточа́тся врази́ Его́.

Тропарь: Христо́с воскре́се из ме́ртвых, / сме́ртию смерть попра́в / и су́щим во гробе́х живо́т дарова́в.

Другая страна, той же стих: Да воскре́снет Бог, и расточа́тся врази́ Его́, / и да бежа́т от лица́ Его́ ненави́дящии Его́.

Тропарь: Христо́с воскре́се:

Стих 2: Я́ко исчеза́ет дым, да исче́знут, / я́ко та́ет воск от лица́ огня́.

Тропарь: Христо́с воскре́се:

Стих 3: Та́ко да поги́бнут гре́шницы от лица́ Бо́жия, / а пра́ведницы да возвеселя́тся, да возра́дуются пред Бо́гом.

Тропарь: Христо́с воскре́се:

И бывает вход. И возглашает диакон, аще есть, аще же ни, иерей: Прему́дрость, про́сти.

Мы же входное: В це́рквах благослови́те Бо́га, Го́спода от исто́чник Изра́илевых.

И поем тропарь, глас 5: Христо́с воскре́се из ме́ртвых, / сме́ртию смерть попра́в / и су́щим во гробе́х живо́т дарова́в.

Ипакои, глас 4: Предвари́вшия у́тро, я́же о Мари́и, / и обре́тшия ка́мень отвале́н от гро́ба, / слы́шаху от А́нгела: во све́те присносу́щнем Су́щаго / с ме́ртвыми что и́щете, я́ко челове́ка? / Ви́дите гро́бныя пелены́, тецы́те и мiру пропове́дите, / я́ко воста́ Госпо́дь, умертви́вый смерть, / я́ко есть Сын Бо́га, спаса́ющаго род челове́ческий.

Слава, и ныне: кондак, глас 8:

А́ще и во гроб снизше́л еси́, Безсме́ртне, / но а́дову разруши́л еси́ си́лу / и воскре́сл еси́, я́ко Победи́тель, Христе́ Бо́же, / жена́м мνроно́сицам веща́вый: ра́дуйтеся! / И Твои́м апо́столом мир да́руяй, / па́дшим подая́й воскресе́ние.

Вместо же Трисвятаго: Ели́цы во Христа́ крести́стеся, / во Христа́ облеко́стеся: аллилу́иа.

Прокимен, глас 3, песнь Богородицы: Вели́чит душа́ Моя́ Го́спода, / и возра́довася дух Мой о Бо́зе, Спа́се Мое́м.

Стих: Я́ко призре́ на смире́ние рабы́ Своея́: се бо от ны́не ублажа́т Мя вси ро́ди.

Деяний святых Апостол чтение, зачало 4 (Деян 2:14–21).

Во дни о́ны, став Петр со единона́десятьми, воздви́же глас свой и рече́ им: му́жие Иуде́йстии и живу́щии во Иерусали́ме вси, сие́ вам разу́мно да бу́дет, и внуши́те глаго́лы моя́, не бо, я́коже вы непщу́ете, си́и пия́ни суть, есть бо час тре́тий дне, но сие́ есть рече́нное проро́ком Ио́илем: и бу́дет в после́дния дни, глаго́лет Госпо́дь, излию́ от Ду́ха Моего́ на вся́ку плоть, и прореку́т сы́нове ва́ши и дще́ри ва́ша, и ю́ноши ва́ши виде́ния у́зрят, и ста́рцы ва́ши со́ния ви́дят, и́бо на рабы́ Моя́ и на рабы́ни Моя́ во дни о́ны излию́ от Ду́ха Моего́, и прореку́т, и дам чудеса́ на небеси́ горе́ и зна́мения на земли́ ни́зу, кровь и огнь и куре́ние ды́ма. Со́лнце преложи́тся во тьму, и луна́ в кровь, пре́жде да́же не приити́ дню Госпо́дню вели́кому и просвеще́нному. И бу́дет, всяк, и́же а́ще призове́т и́мя Госпо́дне, спасе́тся.

Аллилуиа, глас 8: Воскресни́, Го́споди, в поко́й Твой, Ты и киво́т святы́ни Твоея́.

Стих: Кля́тся Госпо́дь Дави́ду и́стиною и не отве́ржется ея́.

Евангелие от Луки, зачало 113 (Лк 24:12–35).

Во вре́мя о́но, Петр воста́в тече́ ко гро́бу и прини́к ви́де ри́зы еди́ны лежа́щя, и оты́де, в себе́ дивя́ся бы́вшему. И се два от них бе́ста иду́ща в то́йже день в весь отстоя́щу ста́дий шестьдеся́т от Иерусали́ма, е́йже и́мя Еммау́с, и та бесе́доваста к себе́ о всех сих приклю́чшихся. И бысть бесе́дующема и́ма и совопроща́ющемася, и Сам Иису́с прибли́жися идя́ше с ни́ма, о́чи же ею́ держа́стеся, да Его́ не позна́ета. Рече́ же к ни́ма: что суть словеса́ сия́, о ни́хже стяза́етася к себе́ иду́ща, и еста́ дря́хла? Отвеща́в же еди́н, ему́же и́мя Клео́па, рече́ к Нему́: Ты ли еди́н пришле́ц еси́ во Иерусали́м, и не уве́де бы́вших в нем во дни сия́? И рече́ и́ма: ки́их? О́на же ре́ста Ему́: я́же о Иису́се Назаряни́не, И́же бысть муж проро́к, си́лен де́лом и сло́вом пред Бо́гом и все́ми людьми́, ка́ко преда́ша Его́ архиере́и и кня́зи на́ши на осужде́ние сме́рти и распя́ша Его́. Мы же наде́яхомся, я́ко Сей есть хотя́ изба́вити Изра́иля, но и над все́ми си́ми, тре́тий сей день и́мать днесь, отне́лиже сия́ бы́ша. Но и жены́ не́кия от нас ужаси́ша ны, бы́вшия ра́но у гро́ба, и не обре́тше телесе́ Его́, приидо́ша, глаго́люще, и явле́ние А́нгел ви́девше, и́же глаго́лют Его́ жи́ва. И идо́ша не́цыи от нас ко гро́бу и обрето́ша та́ко, я́коже и жены́ ре́ша, Самого́ же не ви́деша. И Той рече́ к нима: о несмы́сленная и ко́сная се́рдцем, е́же ве́ровати о всех, я́же глаго́лаша проро́цы. Не сия́ ли подоба́ше пострада́ти Христу́ и вни́ти в сла́ву Свою́? И наче́н от Моисе́а и от всех проро́к, сказа́ше и́ма от всех Писа́ний я́же о Нем. И прибли́жишася в весь, в ню́же идя́ста, и Той творя́шеся далеча́йше ити́. И ну́ждаста Его́, глаго́люще: обля́зи с на́ма, я́ко к ве́черу есть, и преклони́лся есть день. И вни́де с ни́ма облещи́. И бысть я́ко возлеже́ с ни́ма, и прии́м хлеб благослови́, и преломи́в дая́ше и́ма. О́нема же отверзо́стеся о́чи, и позна́ста Его́, и Той неви́димь бысть и́ма. И реко́ста к себе́: не се́рдце ли на́ю горя́ бе в на́ю, егда́ глаго́лаше на́ма на пути́ и я́ко ска́зоваше на́ма Писа́ния? И воста́вша в той час, возврати́стася во Иерусали́м и обрето́ста совоку́плены единагона́десяте и и́же бя́ху с ни́ми, глаго́лющих, я́ко вои́стинну воста́ Госпо́дь и яви́ся Си́мону. И та пове́даста, я́же бы́ша на пути́, и я́ко позна́ся и́ма в преломле́нии хле́ба.

И бывает по чину Божественная Литургиа Златоустаго.

Вместо же Достойно: поем:

А́нгел вопия́ше Благода́тней: / Чи́стая Де́во, ра́дуйся! / И па́ки реку́: ра́дуйся! / Твой Сын воскре́се / тридне́вен от гро́ба, / и ме́ртвыя воздви́гнувый: / лю́дие, весели́теся.

Таже ирмос, глас 1: Свети́ся, свети́ся, / но́вый Иерусали́ме: / сла́ва бо Госпо́дня / на тебе́ возсия́. / Лику́й ны́не / и весели́ся, Сио́не. / Ты же, Чи́стая, красу́йся, Богоро́дице, / о воста́нии Рождества́ Твоего́.

Причастный: Те́ло Христо́во приими́те, исто́чника безсме́ртнаго вкуси́те. Аллилу́иа. Трижды.

Егда же настоятель глаголет: Со стра́хом Бо́жиим и ве́рою приступи́те. Мы вместо, Благословен грядый во имя Господне: поем: Христо́с воскре́се: единожды. Настоятель глаголет: Спаси́ Бо́же лю́ди Твоя́: И мы: Христо́с воскре́се: единожды. Егда же изглаголет иерей: Всегда́ ны́не и при́сно: И мы: Христо́с воскре́се: единожды. Посем ектениа. Вместо же, Буди имя Господне: и вместо псалма, Благословлю Господа: поем: Христо́с воскре́се: дванадесять, и множае: дондеже анафора от игумена раздастся. Таже настоятель, Благослове́ние Госпо́дне на вас: Лик: Ами́нь. Посем настоятель вместо, Слава Тебе Христе Боже: поет: Христо́с воскре́се из ме́ртвых, / сме́ртию смерть попра́в. И лик: И су́щим во гробе́х живо́т дарова́в. Посем настоятель глаголет отпуст со Крестом по обычаю.

В среду Светлой седмицы

Последование Великой Вечерни во вторник Светлой седмицы вечера

Часы Пасхи.

По 9-м часе, во светильничном, облачится настоятель во всю священную одежду. И став пред святою трапезою с кадильницею, знаменует крестовидно, и возглашает глаголя:

Благослове́н Бог наш всегда́, ны́не и при́сно и во ве́ки веко́в.

И нам отвещающим: Ами́нь.

И той начинает: Христо́с воскре́се из ме́ртвых, / сме́ртию смерть попра́в / и су́щим во гробе́х живо́т дарова́в. Трижды. И мы тойжде отвещаем трижды.

Настоятель глаголет преждереченныя стихи:

Первый стих: Да воскре́снет Бог, и расточа́тся врази́ Его́, / и да бежа́т от Лица́ Его́ ненави́дящии Его́.

И на кийждо стих мы поем тропарь: Христо́с воскре́се: весь по единожды.

Вторый стих: Я́ко исчеза́ет дым, да исче́знут, / я́ко та́ет воск от лица́ огня́.

Третий стих: Та́ко да поги́бнут гре́шницы от Лица́ Бо́жия, / а пра́ведницы да возвеселя́тся.

Четвертый стих: Сей день, его́же сотвори́ Госпо́дь, / возра́дуемся и возвесели́мся в онь.

Слава: Христо́с воскре́се:

И ныне: Христо́с воскре́се:

Таже настоятель поет: Христо́с воскре́се из ме́ртвых, / сме́ртию смерть попра́в.

Мы же: И су́щим во гробе́х живо́т дарова́в.

Таже ектениа великая от диакона: Ми́ром Го́споду помо́лимся.

Подобает ведати, я́ко по внегда начати иерею, кадит святую трапезу по обычаю и весь олтарь, вечер, на Го́споди воззва́х: на Утрени, в начале канона исходит и кадит храм и лики и братию по обыкновенному чину.

Посем, Го́споди воззва́х: поставим стихов 6. И поем стихиры воскресны, глас 4.

Стих: А́ще беззако́ния на́зриши, Го́споди, Го́споди, кто постои́т? Я́ко у Тебе́ очище́ние есть.

Животворя́щему Твоему́ Кресту́, / непреста́нно кла́няющеся, Христе́ Бо́же, / тридне́вное Воскресе́ние Твое́ сла́вим: / тем бо обнови́л еси́ истле́вшее челове́ческое естество́, Всеси́льне, / и и́же на Небеса́ восхо́д обнови́л еси́ нам, / я́ко Еди́н Благ и Человеколю́бец.

Стих: И́мене ра́ди Твоего́ потерпе́х Тя, Го́споди, потерпе́ душа́ моя́ в сло́во Твое́, упова́ душа́ моя́ на Го́спода.

Дре́ва преслуша́ния запреще́ние / разреши́л еси́, Спа́се, / на дре́ве кре́стнем во́лею пригвозди́вся, / и во ад соше́д, Си́льне, / сме́ртныя у́зы, я́ко Бог, растерзал еси́. / Те́мже кла́няемся е́же из ме́ртвых Твоему́ Воскресе́нию, / ра́достию вопию́ще: / Всеси́льне Го́споди, сла́ва Тебе́.

Стих: От стра́жи у́тренния до но́щи, от стра́жи у́тренния да упова́ет Изра́иль на Го́спода.

Врата́ а́дова сокруши́л еси́, Го́споди, / и Твое́ю сме́ртию сме́ртное ца́рство разруши́л еси́: / род же челове́ческий от истле́ния свободи́л еси́, / живо́т и нетле́ние мiру дарова́в, / и ве́лию ми́лость.

И восточны (Анатолиевы) 3, глас тойже.

Стих: Я́ко у Го́спода ми́лость, и мно́гое у Него́ избавле́ние, и Той изба́вит Изра́иля от всех беззако́ний eго́.

Прииди́те, воспои́м лю́дие, / Спа́сово тридне́вное воста́ние, / и́мже изба́вихомся а́довых нереши́мых уз; / и нетле́ние и жизнь вси восприя́хом зову́ще: / Распны́йся, и Погребы́йся, и Воскресы́й, / спаси́ ны Воскресе́нием Твои́м, / Еди́не Человеколю́бче.

Стих: Хвали́те Го́спода вси язы́цы, похвали́те Его́ вси лю́дие.

А́нгели и челове́цы, Спа́се, / Твое́ пою́т тридне́вное Воста́ние, / и́мже озари́шася вселе́нныя концы́, / и рабо́ты вра́жия вси изба́вихомся, зову́ще: / Животво́рче Всеси́льне Спа́се, / спаси́ ны Воскресе́нием Твои́м, / Еди́не Человеколю́бче.

Стих: Я́ко утверди́ся ми́лость Его́ на нас, и и́стина Госпо́дня пребыва́ет во век.

Врата́ ме́дная стерл еси́, / и вереи́ сокруши́л еси́, Христе́ Бо́же, / и род челове́ческий па́дший воскреси́л еси́. / Сего́ ра́ди согла́сно вопие́м: / Воскресы́й из ме́ртвых, Го́споди, сла́ва Тебе́.

Слава: Го́споди, е́же от Отца́ Твое́ Рождество́ / безле́тно есть и присносу́щно: / е́же от Де́вы воплоще́ние, / неизрече́нно челове́ком и несказа́нно: / и е́же во ад соше́ствие стра́шно диа́волу и а́нгелом Его́: / смерть бо попра́в, тридне́вен воскре́сл еси́, / нетле́ние подава́я челове́ком, / и ве́лию ми́лость.

И ныне, Богородичен: И́же Тебе́ ра́ди богооте́ц проро́к Дави́д / пе́сненно о Тебе́ провозгласи́, / вели́чия Тебе́ Сотво́ршему: / предста́ Цари́ца одесну́ю Тебе́. / Тя бо Ма́терь, Хода́таицу Живота́ показа́, / без отца́ из Тебе́ вочелове́читися Благоволи́вый Бог, / да Свой па́ки обнови́т о́браз, истле́вший страстьми́, / и заблу́ждшее горохи́щное обре́т овча́, / на ра́мо восприи́м, к Отцу́ принесе́т, / и Своему́ хоте́нию, с Небе́сными совокупи́т Си́лами, / и спасе́т, Богоро́дице, мiр, / Христо́с име́яй ве́лию и бога́тую ми́лость.

Вход с кадильницею.

Све́те ти́хий святы́я сла́вы Безсме́ртнаго Отца́ Небе́снаго, Свята́го, Блаже́ннаго, Иису́се Христе́. Прише́дше на за́пад со́лнца, ви́девше свет вече́рний, пое́м Отца́, Сы́на и Свята́го Ду́ха, Бо́га. Досто́ин еси́ во вся времена́ пет бы́ти гла́сы преподобными. Сы́не Бо́жий, живо́т дая́й, те́мже мiр Тя сла́вит.

Прокимен, глас 8: Гла́сом мои́м ко Го́споду воззва́х, / гла́сом мои́м к Бо́гу, и внят ми.

Стих: В день ско́рби моея́ Бо́га взыска́х.

Стих: Отве́ржеся уте́шитися душа́ моя́.

Стих: Бо́же, во святе́м путь Твой.

И па́ки: Гла́сом мои́м ко Го́споду воззва́х, / гла́сом мои́м к Бо́гу, и внят ми.

Иерей: Рцем вси: и прочее ектении: Сподо́би, Го́споди: Таже: Испо́лним вече́рнюю моли́тву: И по возгласе:

На стиховне стихира воскресна, глас 4:

Го́споди, восше́д на Крест, / пра́деднюю на́шу кля́тву потреби́л еси́, / и соше́д во ад, / ве́чныя у́зники свободи́л еси́, / нетле́ние да́руя челове́ческому ро́ду, / сего́ ра́ди пою́ще сла́вим / Животворя́щее и Спаси́тельное Твое́ Воста́ние.

Таже стихиры Пасхи, глас 5.

Стих: Да воскре́снет Бог, / и расточа́тся врази́ Его́.

Па́сха / свяще́нная нам днесь показа́ся; / Па́сха но́ва свята́я; / Па́сха та́инственная; / Па́сха всечестна́я. / Па́сха Христо́с Изба́витель; / Па́сха непоро́чная; / Па́сха вели́кая; / Па́сха ве́рных. / Па́сха две́ри ра́йския нам отверза́ющая. / Па́сха всех освяща́ющая ве́рных.

Стих: Я́ко исчеза́ет дым, / да исче́знут.

Прииди́те / от виде́ния жены́ благове́стницы, / и Сио́ну рцы́те: / приими́ / от нас ра́дости благове́щения, Воскресе́ния Христо́ва: / красу́йся, лику́й / и ра́дуйся, Иерусали́ме, / Царя́ Христа́ узре́в из гро́ба, / я́ко жениха́ происходя́ща.

Стих: Та́ко да поги́бнут гре́шницы от Лица́ Бо́жия, / а пра́ведницы да возвеселя́тся.

Мνроно́сицы жены́, / у́тру глубоку́, / предста́вша гро́бу Живода́вца, / обрето́ша А́нгела / на ка́мени седя́ща, / и той провеща́в им, / си́це глаго́лаше: / что и́щете Жива́го с ме́ртвыми; / что пла́чете Нетле́ннаго во тли? / Ше́дше, пропове́дите ученико́м Его́.

Стих: Сей день, его́же сотвори Госпо́дь, / возра́дуемся и возвесели́мся в онь.

Па́сха кра́сная, / Па́сха, Госпо́дня Па́сха! / Па́сха всечестна́я / нам возсия́. Па́сха, / ра́достию друг дру́га обы́мем. / О Па́сха! / Избавле́ние ско́рби, / и́бо из гро́ба днесь, / я́ко от черто́га / возсия́в Христо́с, / жены́ ра́дости испо́лни, глаго́ля: / пропове́дите апо́столом.

Слава, и ныне, глас 5: Воскресе́ния день, / и просвети́мся торжество́м, / и друг дру́га обы́мем. / Рцем бра́тие, / и ненави́дящим нас, / прости́м вся Воскресе́нием, / и та́ко возопии́м: / Христо́с воскре́се из ме́ртвых, / сме́ртию смерть попра́в, / и су́щим во гробе́х живо́т дарова́в.

Христо́с воскре́се: трижды, кроме конца стихиры.

Таже диакон: Прему́дрость. Мы же: Благослови́. Настоятель: Сый благослове́н Христо́с Бог наш: И мы: Утверди́, Бо́же, святу́ю правосла́вную ве́ру, правосла́вных христиа́н во ве́к ве́ка. Таже настоятель, вместо: Слава Тебе Христе Боже: Христо́с воскре́се из ме́ртвых, / сме́ртию смерть попра́в. И мы: И су́щим во гробе́х живо́т дарова́в. И абие глаголет отпуст со Крестом: Христо́с воскресы́й из ме́ртвых: И прочее, якоже изъявися в конец Утрени.

И целуем святыя иконы. И входим в трапезу, и глаголем: Христо́с воскре́се: трижды. Сла́ва, и ны́не: Настоятель: Христе́ Бо́же благослови́: По востании же от трапезы, глаголем: Христо́с воскре́се: трижды. Сла́ва, и ны́не: Настоятель: С на́ми Бог Своею благодатию:

Последование Утрени в среду Светлой седмицы

Прежде начала, вжигает кандила и свещи параекклисиарх. Таже клеплет в великий кампан, и в прочия. И собравшимся нам во храм, иерей полагает обычный поклон настоятелю, и отходит во святый олтарь, и взем кадильницу стоит пред святою Трапезою, кроме убо священническия одежды, епитрахилий точию возложь сверх мантии, кадит крестообразно, глаголя:

Сла́ва Святе́й, и Единосу́щней, и Животворя́щей, и Нераздели́мей Тро́ице, всегда́, ны́не и при́сно и во ве́ки веко́в.

И нам отвещающим: Ами́нь.

Начинает настоятель, с прочими служители, велегласно настоящий тропарь, во глас 5:

Христо́с воскре́се из ме́ртвых, / сме́ртию смерть попра́в / и су́щим во гробе́х живо́т дарова́в.

И мы тойжде поем подобне, со сладкопением. Поется же сей тропарь трижды от настоятеля, и трижды от нас.

Настоятель глаголет стихи:

Первый стих: Да воскре́снет Бог, и расточа́тся врази́ Его́, / и да бежа́т от Лица́ Его́ ненави́дящии Его́.

И на кийждо стих мы поем тропарь: Христо́с воскре́се: весь по единожды.

Вторый стих: Я́ко исчеза́ет дым, да исче́знут, / я́ко та́ет воск от лица́ огня́.

Третий стих: Та́ко да поги́бнут гре́шницы от Лица́ Бо́жия, / а пра́ведницы да возвеселя́тся.

Четвертый стих: Сей день, его́же сотвори́ Госпо́дь, / возра́дуемся и возвесели́мся в онь.

Слава: Христо́с воскре́се:

И ныне: Христо́с воскре́се:

Таже настоятель поет: Христо́с воскре́се из ме́ртвых, / сме́ртию смерть попра́в.

Мы же: И су́щим во гробе́х живо́т дарова́в.

В мірских же храмех облачится иерей в ризы. Таже ектениа великая. И по возгласе абие поем канон.

КАНОН

Глас 1. Ирмос: Воскресе́ния день: по дважды, тропари же на 10, с припевы: Христо́с воскре́се: В Сла́ва, и ны́не: глаголем Богородичны господина Феофана, и господина Иосифа. Катавасия оба лика вкупе: Воскресе́ния день: И последи: Христо́с воскре́се: трижды. И глаголем сие вкупе с ирмосы на 14.

Песнь 1.

Ирмос: Воскресе́ния день, / просвети́мся, лю́дие. / Па́сха, Госпо́дня Па́сха, / от сме́рти бо к жи́зни, / и от земли́ к небеси́, / Христо́с Бог нас преведе́, / побе́дную пою́щия.

Припев: Христо́с воскре́се из ме́ртвых.

Очи́стим чу́вствия, и у́зрим / непристу́пным све́том / Воскресе́ния, Христа́ блиста́ющася, / и ра́дуйтеся, реку́ща, / я́сно да услы́шим, / побе́дную пою́ще.

Небеса́ у́бо досто́йно да веселя́тся, / земля́ же да ра́дуется, / да пра́зднует же мiр, / ви́димый же весь и неви́димый: / Христо́с бо воста́, / весе́лие ве́чное.

Иный канон Богородичен, подобен. Егоже краестрочие на первых тропарех: Феофа́нус. Глас тойже.

Слава: Умерщвле́ния преде́л сломи́ла еси́, / ве́чную жизнь ро́ждшая Христа́, из гро́ба возсия́вшаго днесь, / Де́во Всенепоро́чная, и мiр просвети́вшаго.

И ныне: Воскре́сшаго ви́девши Сы́на Твоего́ и Бо́га, / ра́дуйся со апо́столы Богоблагода́тная Чи́стая, / и е́же ра́дуйся пе́рвее, я́ко всех ра́дости вина́, / восприя́ла еси́, Богома́ти Всенепоро́чная.

Катавасия оба лика вкупе: Воскресе́ния день: И последи: Христо́с воскре́се: трижды.

Песнь 3.

Ирмос: Прииди́те, пи́во пие́м но́вое, / не от ка́мене непло́дна чудоде́емое, / но нетле́ния исто́чник / из гро́ба одожди́вша Христа́, / в Не́мже утвержда́емся.

Припев: Христо́с воскре́се из ме́ртвых.

Ны́не вся испо́лнишася све́та, / не́бо же и земля́, и преиспо́дняя: / да пра́зднует у́бо вся тварь / воста́ние Христо́во, / в не́мже утвержда́ется.

Вчера́ спогребо́хся Тебе́ Христе́, / совостаю́ днесь / воскре́сшу Тебе́, / сраспина́хся Тебе́ вчера́, / Сам мя спросла́ви Спа́се во Ца́рствии Твое́м.

Слава: На нетле́нную жизнь / прихожду́ днесь бла́гостию ро́ждшагося из Тебе́, Чи́стая, / и всем конце́м свет облиста́вшаго.

И ныне: Бо́га, Его́же родила́ еси́ пло́тию, из ме́ртвых, / я́коже рече́, воста́вша ви́девши, Чи́стая, лику́й, / и Сего́ я́ко Бо́га Пречи́стая возвелича́й.

Катавасия: Прииди́те, пи́во пие́м но́вое: И тропарь: Христо́с воскре́се: трижды.

Таже ектениа.

Ипакои, глас 4: Предвари́вшия у́тро я́же о Мари́и, / и обре́тшия ка́мень отвале́н от гро́ба, / слы́шаху от А́нгела: во све́те присносу́щнем Су́щаго, / с ме́ртвыми что и́щете, я́ко челове́ка? / Ви́дите гро́бныя пелены́, тецы́те и мiру пропове́дите, / я́ко воста́ Госпо́дь, умертви́вый смерть, / я́ко есть Сын Бо́га, спаса́ющаго род челове́ческий.

И чтение.

Песнь 4.

Ирмос: На Боже́ственней стра́жи / богоглаго́ливый Авваку́м / да ста́нет с на́ми и пока́жет / светоно́сна А́нгела / я́сно глаго́люща: / днесь спасе́ние мiру, / я́ко воскре́се Христо́с, / я́ко всеси́лен.

Припев: Христо́с воскре́се из ме́ртвых.

Му́жеский у́бо пол, / я́ко разве́рзый де́вственную утро́бу, / яви́ся Христо́с, / я́ко челове́к же, / А́гнец нарече́ся, / непоро́чен же, / я́ко невку́сен скве́рны, / на́ша Па́сха, / и я́ко Бог и́стинен / соверше́н рече́ся.

Я́ко единоле́тный а́гнец, / благослове́нный нам вене́ц Христо́с, / во́лею за всех закла́н бысть, / Па́сха чисти́тельная, / и па́ки из гро́ба кра́сное / пра́вды нам возсия́ Со́лнце.

Богооте́ц у́бо Дави́д / пред се́нным ковче́гом скака́ше игра́я, / лю́дие же Бо́жии святи́и, / образо́в сбытие́ зря́ще, / весели́мся Боже́ственне, / я́ко воскре́се Христо́с, / я́ко Всеси́лен.

Слава: Созда́вый Ада́ма, Твоего́ пра́отца, Чи́стая, / зи́ждется от Тебе́, и сме́ртное жили́ще разори́ Свое́ю сме́ртию днесь, / и озари́ вся / боже́ственными блиста́ньми Воскресе́ния.

И ныне: Его́же родила́ еси́ Христа́, / прекра́сно из ме́ртвых возсия́вша, Чи́стая зря́щи, / до́брая и непоро́чная в жена́х и кра́сная, / днесь во спасе́ние всех, со апо́столы ра́дующися, / Того́ прославля́й.

Катавасия: На Боже́ственней стра́жи: И тропарь: Христо́с воскре́се: трижды.

Песнь 5.

Ирмос: У́тренюем у́треннюю глубоку́, / и вме́сто мν́ра песнь принесе́м Влады́це, / и Христа́ у́зрим / пра́вды Со́лнце, / всем жизнь возсия́юща.

Припев: Христо́с воскре́се из ме́ртвых.

Безме́рное Твое́ благоутро́бие, / а́довыми у́зами содержи́мии зря́ще, / к све́ту идя́ху Христе́, / весе́лыми нога́ми, / Па́сху хва́ляще ве́чную.

Присту́пим свещено́снии, / исходя́щу Христу́ из гро́ба, я́ко жениху́, / и спра́зднуем любопра́зднственными чи́нми / Па́сху Бо́жию спаси́тельную.

Слава: Просвеща́ется боже́ственными луча́ми и живоно́сными / воскресе́ния Сы́на Твоего́, Богома́ти Пречи́стая, / и ра́дости исполня́ется / благочести́вых собра́ние.

И ныне: Не разве́рзл еси́ врата́ де́вства в воплоще́нии, / гро́ба не разруши́л еси́ печа́тей, Царю́ созда́ния, / отону́дуже воскре́сшаго Тя зря́щи / Ма́ти, ра́довашеся.

Катавасия: У́тренюем у́треннюю глубоку́: И тропарь: Христо́с воскре́се: трижды.

Песнь 6.

Ирмос: Снизше́л еси́ в преиспо́дняя земли́, / и сокруши́л еси́ вереи́ ве́чныя, / содержа́щия свя́занныя, Христе́, / и тридне́вен, я́ко от ки́та Ио́на, / воскре́сл еси́ от гро́ба.

Припев: Христо́с воскре́се из ме́ртвых.

Сохрани́в це́ла зна́мения Христе́, / воскре́сл еси́ от гро́ба, / ключи́ Де́вы не вреди́вый в рождестве́ Твое́м, / и отве́рзл еси́ нам ра́йския две́ри.

Спа́се мой, / живо́е же и неже́ртвенное заколе́ние, / я́ко Бог Сам Себе́ / во́лею приве́л Отцу́, / совоскреси́л еси́ всеро́днаго Ада́ма, / воскре́с от гро́ба.

Слава: Возведе́ся дре́вле держи́мое сме́ртию и тле́нием, / воплоти́вшимся от Твоего́ пречи́стаго чре́ва, / к нетле́нней и присносу́щней жи́зни, / Богоро́дице Де́во.

И ныне: Сни́де в преиспо́дняя земли́, / в ложесна́ Твоя́, Чи́стая, сше́дый, / и всели́выйся и воплоти́выйся па́че ума́, / и воздви́же с Собо́ю Ада́ма, / воскре́с от гро́ба.

Катавасия: Снизше́л еси́ в преиспо́дняя земли́: И тропарь: Христо́с воскре́се: трижды.

Ектениа.

Таже кондак, глас 8: А́ще и во гроб снизше́л еси́, Безсме́ртне, / но а́дову разруши́л еси́ си́лу, / и воскре́сл еси́, я́ко победитель, Христе́ Бо́же, / жена́м мνроно́сицам веща́вый: ра́дуйтеся, / и Твои́м апо́столом мир да́руяй, / па́дшим подая́й воскресе́ние.

Икос: Е́же пре́жде со́лнца Со́лнце заше́дшее иногда́ во гроб, / предвари́ша ко у́тру, и́щущия я́ко дне мνроно́сицы де́вы, / и друга́ ко друзе́й вопия́ху: / о други́ни! Прииди́те, воня́ми пома́жем те́ло живоно́сное и погребе́ное, / плоть воскреси́вшаго па́дшаго Ада́ма, лежа́щую во гро́бе. / И́дем, потщи́мся я́коже волсви́, и поклони́мся, / и принесе́м мν́ра я́ко да́ры, не в пелена́х, но в плащани́це обви́тому, / и пла́чим, и возопии́м: о Влады́ко, воста́ни, / па́дшим подая́й воскресе́ние.

И чтение.

Таже глаголем:

Воскресе́ние Христо́во ви́девше, / поклони́мся Свято́му Го́споду Иису́су, / еди́ному безгре́шному, / Кресту́ Твоему́ покланя́емся, Христе́, / и свято́е Воскресе́ние Твое́ пое́м и сла́вим: / Ты бо еси́ Бог наш, / ра́зве Тебе́ ино́го не зна́ем, / и́мя Твое́ имену́ем. / Прииди́те вси ве́рнии, / поклони́мся Свято́му Христо́ву Воскресе́нию: / се бо прии́де Кресто́м ра́дость всему́ мiру. / Всегда́ благословя́ще Го́спода, / пое́м Воскресе́ние Его́: / распя́тие бо претерпе́в, / сме́ртию смерть разруши́. Трижды.

Воскре́с Иису́с от гро́ба, / я́коже прорече́, / даде́ нам живо́т ве́чный / и ве́лию ми́лость. Трижды.

Песнь 7.

Ирмос: О́троки от пе́щи изба́вивый, / быв Челове́к, / стра́ждет я́ко сме́ртен, / и стра́стию сме́ртное, / в нетле́ния облачи́т благоле́пие, / Еди́н благослове́н / отце́в Бог, и препросла́влен.

Припев: Христо́с воскре́се из ме́ртвых.

Жены́ с мν́ры богому́дрыя в след Тебе́ теча́ху, / Его́же, я́ко ме́ртва, со слеза́ми иска́ху, / поклони́шася ра́дующияся Живо́му Бо́гу, / и Па́сху та́йную / Твои́м, Христе́, ученико́м благовести́ша.

Сме́рти пра́зднуем умерщвле́ние, / а́дово разруше́ние, / ино́го жития́ ве́чнаго нача́ло, / и игра́юще пое́м Вино́внаго, / Еди́наго благослове́ннаго / отце́в Бо́га, и препросла́вленнаго.

Я́ко вои́стинну свяще́нная, / и всепра́зднственная сия́ спаси́тельная нощь, / и светоза́рная, / светоно́снаго дне, / воста́ния су́щи провозве́стница, / в не́йже безле́тный Свет из гро́ба пло́тски всем возсия́.

Слава: Умертви́в Сын Твой смерть, Всенепоро́чная, / днесь всем сме́ртным пребыва́ющий живо́т во ве́ки веко́в дарова́, / Еди́н благослове́нный, / отце́в Бог и Препросла́вленный.

И ныне: Всем ца́рствуяй созда́нием, / быв челове́к, / всели́ся в Твою́, Богоблагода́тная, утро́бу, / и распя́тие претерпе́в и смерть, / воскре́се боголе́пно, / совозста́вив нас, я́ко всеси́лен.

Катавасия: О́троки от пе́щи изба́вивый: И тропарь: Христо́с воскре́се: трижды.

Песнь 8.

Ирмос: Сей нарече́нный и святы́й день, / Еди́н суббо́т Царь и Госпо́дь, / пра́здников пра́здник / и торжество́ есть торже́ств, / во́ньже благослови́м Христа́ во ве́ки.

Припев: Христо́с воскре́се из ме́ртвых.

Прииди́те, но́ваго виногра́да рожде́ния, / Боже́ственнаго весе́лия, / в наро́читом дни Воскресе́ния, / Ца́рствия Христо́ва приобщи́мся, / пою́ще Его́ / я́ко Бо́га во ве́ки.

Припев: Христо́с воскре́се из ме́ртвых.

Возведи́ о́крест о́чи твои́, Сио́не, и виждь: / се бо приидо́ша к тебе́, / я́ко богосве́тлая свети́ла, / от за́пада, и се́вера, и мо́ря, / и восто́ка ча́да твоя́, / в тебе́ благословя́щая Христа́ во ве́ки.

Припев: Пресвята́я Тро́ице, Бо́же наш, сла́ва Тебе́.

Троичен: О́тче Вседержи́телю, и Сло́ве, и Ду́ше, / треми́ соединя́емое во Ипоста́сех Естество́, / Пресу́щественне и Пребоже́ственне, / в Тя крести́хомся, / и Тя благослови́м во вся ве́ки.

Припев: Благослови́м Отца́ и Сы́на и Свята́го Ду́ха, Го́спода.

Прии́де Тобо́ю в мiр Госпо́дь, / Де́во Богоро́дице, / и чре́во а́дово расто́рг, / сме́ртным нам воскресе́ние дарова́, / те́мже благослови́м Его́ во ве́ки.

И ныне: Всю низложи́в сме́рти держа́ву / Сын Твой, Де́во, Свои́м воскресе́нием, / я́ко Бог кре́пкий совознесе́ нас и обожи́, / те́мже воспева́ем Его́ во ве́ки.

Катавасия: Сей нарече́нный и святы́й день: И тропарь: Христо́с воскре́се: трижды.

Песнь 9.

Диакон: Вели́чит душа́ моя́ / Воскре́сшаго тридне́вно от гро́ба, / Христа́ Жизнодавца.

И первый лик ирмос: Свети́ся, свети́ся, / но́вый Иерусали́ме, / сла́ва бо Госпо́дня / на тебе́ возсия́. / Лику́й ны́не / и весели́ся, Сио́не. / Ты же, Чи́стая, красу́йся, Богоро́дице, / о воста́нии Рождества́ Твоего́.

Таже вторый лик поет вторый припев: Вели́чит душа́ моя́ / во́лею страда́вша, и погребе́на, / и Воскре́сшаго тридне́вно от гро́ба.

И ирмос: Свети́ся, свети́ся:

Таже первый лик поет: Христо́с но́вая Па́сха, / Же́ртва жива́я, / А́гнец Бо́жий, / взе́мляй грехи́ міра.

О, Боже́ственнаго, о любе́знаго, / о сладча́йшаго Твоего́ гла́са! / С на́ми бо нело́жно / обеща́лся еси́ бы́ти, / до сконча́ния ве́ка Христе́: / Его́же, ве́рнии, / утвержде́ние наде́жди иму́ще, ра́дуемся.

И вторый лик поет тойже припев и тропарь.

Таже первый лик поет припев: А́нгел вопия́ше Благода́тней: / Чи́стая Де́во, ра́дуйся! / И па́ки реку́: ра́дуйся! / Твой Сын воскре́се / тридне́вен от гро́ба, / и ме́ртвыя воздви́гнувый: / лю́дие, весели́теся. И тропарь: О, Боже́ственнаго, о любе́знаго:

И вторый лик поет тойже припев и тропарь.

Таже первый лик: Возбуди́л еси́ усну́в ме́ртвыя от ве́ка, / ца́рски рыка́вый я́ко от Иу́ды лев. И тропарь: О, Боже́ственнаго, о любе́знаго:

Вторый лик: Магдали́на Мари́я притече́ ко гро́бу, / и Христа́ ви́девши, / я́ко вертогра́даря вопроша́ше.

О, Па́сха ве́лия и свяще́ннейшая, Христе́! / О му́дросте, и Сло́ве Бо́жий, и си́ло! / Подава́й нам и́стее Тебе́ причаща́тися, / в невече́рнем дни Ца́рствия Твоего́.

Таже первый лик: А́нгел облиста́яй жена́м вопия́ше: / преста́ните от слез, я́ко Христо́с воскре́се. И тропарь: О, Па́сха ве́лия и свяще́ннейшая:

Вторый лик: Христо́с воскре́се, смерть попра́вый, / и ме́ртвыя воздви́гнувый, / лю́дие весели́теся. И тропарь: О, Па́сха ве́лия и свяще́ннейшая:

Первый лик: Днесь вся́ка тварь весели́тся и ра́дуется, / я́ко Христо́с воскре́се, и ад плени́ся. И тропарь: О, Па́сха ве́лия и свяще́ннейшая:

Вторый лик: Днесь Влады́ка плени́ а́да, / воздви́гнувый ю́зники, я́же от ве́ка имя́ше лю́те одержи́мыя. И тропарь: О, Па́сха ве́лия и свяще́ннейшая:

Первый лик: Вели́чит душа́ моя́ / Триипоста́снаго и Неразде́льнаго Божества́ держа́ву.

Согла́сно Де́во, Тебе́ блажи́м ве́рнии: / ра́дуйся, Две́ре Госпо́дня, / ра́дуйся, Гра́де одушевле́нный, / ра́дуйся, Ея́же ра́ди нам ны́не возсия́ свет, / из Тебе́ Рожде́ннаго из ме́ртвых Воскресе́ния.

Вторый лик: Ра́дуйся, Де́во, ра́дуйся, / ра́дуйся, Благослове́нная, / ра́дуйся, Препросла́вленная! / Твой бо Сын воскре́се тридне́вен от гро́ба.

Весели́ся и ра́дуйся боже́ственная Две́ре Све́та, / заше́дый бо Иису́с во гроб возсия́, / просия́в со́лнца светле́е, / и ве́рныя вся озари́в, / Богора́дованная Влады́чице.

Таже оба лика, сошедшеся вкупе, поют припев: Вели́чит душа́ моя́ / Воскре́сшаго тридне́вно от гро́ба, / Христа́ Жизнодавца.

И ирмос: Свети́ся, свети́ся, / но́вый Иерусали́ме, / сла́ва бо Госпо́дня / на тебе́ возсия́. / Лику́й ны́не / и весели́ся, Сио́не. / Ты же, Чи́стая, красу́йся, Богоро́дице, / о воста́нии Рождества́ Твоего́.

И тропарь: Христо́с воскре́се: трижды. И ектениа.

Ексапостиларий. Самогласен:

Пло́тию усну́в, / я́ко мертв, / Царю́ и Го́споди, / тридне́вен воскре́сл еси́, / Ада́ма воздви́г от тли, / и упраздни́в смерть, / Па́сха нетле́ния, / міра спасе́ние. Трижды.

На хвалитех, поставим стихи 4, и поем стихиры воскресны, глас 4:

Стих: Хвали́те Его́ на си́лах Его́, / хвали́те Его́ по мно́жеству вели́чествия Его́.

Крест претерпе́вый и смерть, / и воскресы́й из ме́ртвых, Всеси́льне Го́споди, / сла́вим Твое́ Воскресе́ние.

Стих: Хвали́те Его́ во гла́се тру́бнем, / хвали́те Его́ во псалти́ри и гу́слех.

Кресто́м Твои́м, Христе́, / от дре́вния кля́твы свободи́л еси́ нас, / и сме́ртию Твое́ю / естество́ на́ше му́чащаго диа́вола упраздни́л еси́: / воста́нием же Твои́м ра́дости вся испо́лнил еси́. / Те́мже вопие́м Ти: / воскресы́й из ме́ртвых, Го́споди, сла́ва Тебе́.

Стих: Хвали́те Его́ в тимпа́не и ли́це, / хвали́те Его́ во стру́нах и орга́не.

Твои́м Кресто́м, Христе́ Спа́се, / наста́ви нас на и́стину Твою́, / и изба́ви нас от се́тей вра́жиих, / воскресы́й из ме́ртвых, / возста́ви ны па́дшияся грехо́м, / просте́р ру́ку Твою́, Человеколю́бче Го́споди, / моли́твами святы́х Твои́х.

Стих: Хвали́те Его́ в кимва́лех доброгла́сных, хвали́те Его́ в кимва́лех восклица́ния, / вся́кое дыха́ние да хва́лит Го́спода.

Оте́ческих Твои́х недр не разлучи́вся, / Единоро́дный Сло́ве Бо́жий, / прише́л еси́ на зе́млю за человеколю́бие, / Челове́к быв непрело́жен, / и крест и смерть претерпе́л еси́ пло́тию, / безстра́стный Божество́м: / воскре́с же из ме́ртвых, / безсме́ртие по́дал еси́ ро́ду челове́ческому, / я́ко Еди́н Всеси́лен.

И стихиры Пасхи с припевы их, глас 5.

Стих: Да воскре́снет Бог, / и расточа́тся врази́ Его́.

Па́сха / свяще́нная нам днесь показа́ся; / Па́сха но́ва свята́я; / Па́сха та́инственная; / Па́сха всечестна́я. / Па́сха Христо́с Изба́витель; / Па́сха непоро́чная; / Па́сха вели́кая; / Па́сха ве́рных. / Па́сха две́ри ра́йския нам отверза́ющая. / Па́сха всех освяща́ющая ве́рных.

Стих: Я́ко исчеза́ет дым, / да исче́знут.

Прииди́те / от виде́ния жены́ благове́стницы, / и Сио́ну рцы́те: / приими́ / от нас ра́дости благове́щения, Воскресе́ния Христо́ва: / красу́йся, лику́й / и ра́дуйся, Иерусали́ме, / Царя́ Христа́ узре́в из гро́ба, / я́ко жениха́ происходя́ща.

Стих: Та́ко да поги́бнут гре́шницы от Лица́ Бо́жия, / а пра́ведницы да возвеселя́тся.

Мνроно́сицы жены́, / у́тру глубоку́, / предста́вша гро́бу Живода́вца, / обрето́ша А́нгела / на ка́мени седя́ща, / и той провеща́в им, / си́це глаго́лаше: / что и́щете Жива́го с ме́ртвыми; / что пла́чете Нетле́ннаго во тли? / Ше́дше, пропове́дите ученико́м Его́.

Стих: Сей день, его́же сотвори Госпо́дь, / возра́дуемся и возвесели́мся в онь.

Па́сха кра́сная, / Па́сха, Госпо́дня Па́сха! / Па́сха всечестна́я / нам возсия́. Па́сха, / ра́достию друг дру́га обы́мем. / О Па́сха! / Избавле́ние ско́рби, / и́бо из гро́ба днесь, / я́ко от черто́га / возсия́в Христо́с, / жены́ ра́дости испо́лни, глаго́ля: / пропове́дите апо́столом.

Слава, и ныне, глас 5: Воскресе́ния день, / и просвети́мся торжество́м, / и друг дру́га обы́мем. / Рцем бра́тие, / и ненави́дящим нас, / прости́м вся Воскресе́нием, / и та́ко возопии́м: / Христо́с воскре́се из ме́ртвых, / сме́ртию смерть попра́в, / и су́щим во гробе́х живо́т дарова́в.

Таже настоящий тропарь, во глас 5:

Христо́с воскре́се из ме́ртвых, / сме́ртию смерть попра́в / и су́щим во гробе́х живо́т дарова́в. Трижды.

И ектении, и отпуст. И лития вне обители.

Часы Пасхи.

Последование Литургии в среду Светлой седмицы

Наченшу диакону: Благослови́ влады́ко.

Настоятелю же возгласившу: Благослове́но Ца́рство Отца́, и Сы́на, и Свята́го Ду́ха, ны́не и при́сно, и во ве́ки веко́в.

И мы: Ами́нь. Настоятель поет с прочими служители во святом олтаре: Христо́с воскре́се из ме́ртвых, / сме́ртию смерть попра́в, / и су́щим во гробе́х живо́т дарова́в. Трижды. И лики тойжде, трижды.

Настоятель глаголет припевы:

Первый стих: Да воскре́снет Бог, и расточа́тся врази́ Его́, / и да бежа́т от Лица́ Его́ ненави́дящии Его́.

И на кийждо стих мы поем тропарь: Христо́с воскре́се: весь по единожды.

Вторый стих: Я́ко исчеза́ет дым, да исче́знут, / я́ко та́ет воск от лица́ огня́.

Третий стих: Та́ко да поги́бнут гре́шницы от Лица́ Бо́жия, / а пра́ведницы да возвеселя́тся.

Четвертый стих: Сей день, его́же сотвори́ Госпо́дь, / возра́дуемся и возвесели́мся в онь.

Слава: Христо́с воскре́се:

И ныне: Христо́с воскре́се:

Таже настоятель поет вышшим гласом: Христо́с воскре́се из ме́ртвых, / сме́ртию смерть попра́в.

Мы же: И су́щим во гробе́х живо́т дарова́в.

Посем глаголет диакон ектению великую. По ектении же и по возгласе:

Антифон первый, псалом 65, глас 2.

Стих 1: Воскли́кните / Го́сподеви вся земля́.

Припев: Моли́твами Богоро́дицы, Спа́се спаси́ нас.

И другий лик тойжде стих: Воскли́кните Го́сподеви вся земля́, / по́йте же и́мени Его́, дади́те сла́ву хвале́ Его́.

Припев: Моли́твами Богоро́дицы, Спа́се спаси́ нас.

Стих 2: Рцы́те Бо́гу: коль стра́шна дела́ Твоя́, / во мно́жестве си́лы Твоея́ со́лжут Тебе́ врази́ Твои́.

Припев: Моли́твами Богоро́дицы, Спа́се спаси́ нас.

Стих 3: Вся земля́ да покло́нится Тебе́, / и пое́т Тебе́, да пое́т же и́мени Твоему́ Вы́шний.

Припев: Моли́твами Богоро́дицы, Спа́се спаси́ нас.

Слава, и ныне:

Купно оба лика вышшим гласом: Моли́твами Богоро́дицы, Спа́се спаси́ нас.

Таже, ектениа малая.

Антифон вторый, псалом 66, глас тойже.

Стих 1: Бо́же уще́дри ны / и благослови́ ны.

Припев: Спаси́ ны, Сы́не Бо́жий, воскресы́й из ме́ртвых, пою́щия Ти: Аллилу́иа. Единожды.

Другая страна, тойже стих: Бо́же, уще́дри ны, и благослови́ ны, / просвети́ лице́ Твое́ на ны, и поми́луй ны.

Припев: Спаси́ ны, Сы́не Бо́жий, воскресы́й из ме́ртвых, пою́щия Ти: Аллилу́иа.

Стих 2: Да позна́ем на земли́ путь Твой, / во всех язы́цех спасе́ние Твое́.

Припев: Спаси́ ны, Сы́не Бо́жий, воскресы́й из ме́ртвых, пою́щия Ти: Аллилу́иа.

Стих 3: Да испове́дятся Тебе́ лю́дие Бо́же, / да испове́дятся Тебе́ лю́дие вси.

Припев: Спаси́ ны, Сы́не Бо́жий, воскресы́й из ме́ртвых, пою́щия Ти: Аллилу́иа.

Слава, и ныне:

Вкупе два лика: Единоро́дный Сы́не и Сло́ве Бо́жий, безсме́ртен Сый, и изво́ливый спасе́ния на́шего ра́ди воплоти́тися от Святы́я Богоро́дицы и Присноде́вы Мари́и, непрело́жно вочелове́чивыйся, распны́йся же Христе́ Бо́же, сме́ртию сме́рть попра́вый, Еди́н Сый Святы́я Тро́ицы, спрославля́емый Отцу́ и Свято́му Ду́ху, спаси́ нас.

Таже, ектениа.

Антифон 3-й, псалом 67, глас 5.

Стих 1: Да воскре́снет Бог, / и расточа́тся врази́ Его́.

Тропарь: Христо́с воскре́се из ме́ртвых, / сме́ртию смерть попра́в / и су́щим во гробе́х живо́т дарова́в.

Другая страна, той же стих: Да воскре́снет Бог, и расточа́тся врази́ Его́, / и да бежа́т от лица́ Его́ ненави́дящии Его́.

Тропарь: Христо́с воскре́се:

Стих 2: Я́ко исчеза́ет дым, да исче́знут, / я́ко та́ет воск от лица́ огня́.

Тропарь: Христо́с воскре́се:

Стих 3: Та́ко да поги́бнут гре́шницы от лица́ Бо́жия, / а пра́ведницы да возвеселя́тся, да возра́дуются пред Бо́гом.

Тропарь: Христо́с воскре́се:

И бывает вход. И возглашает диакон, аще есть, аще же ни, иерей: Прему́дрость, про́сти.

Мы же входное: В це́рквах благослови́те Бо́га, Го́спода от исто́чник Изра́илевых.

И поем тропарь, глас 5: Христо́с воскре́се из ме́ртвых, / сме́ртию смерть попра́в / и су́щим во гробе́х живо́т дарова́в.

Ипакои, глас 4: Предвари́вшия у́тро, я́же о Мари́и, / и обре́тшия ка́мень отвале́н от гро́ба, / слы́шаху от А́нгела: во све́те присносу́щнем Су́щаго / с ме́ртвыми что и́щете, я́ко челове́ка? / Ви́дите гро́бныя пелены́, тецы́те и мiру пропове́дите, / я́ко воста́ Госпо́дь, умертви́вый смерть, / я́ко есть Сын Бо́га, спаса́ющаго род челове́ческий.

Слава, и ныне: кондак, глас 8:

А́ще и во гроб снизше́л еси́, Безсме́ртне, / но а́дову разруши́л еси́ си́лу / и воскре́сл еси́, я́ко Победи́тель, Христе́ Бо́же, / жена́м мνроно́сицам веща́вый: ра́дуйтеся! / И Твои́м апо́столом мир да́руяй, / па́дшим подая́й воскресе́ние.

Вместо же Трисвятаго: Ели́цы во Христа́ крести́стеся, / во Христа́ облеко́стеся: аллилу́иа.

Прокимен, глас 6: Помяну́ и́мя Твое́ / во вся́ком ро́де и ро́де.

Стих: Слы́ши, Дщи, и виждь, и приклони́ у́хо Твое́.

Деяний святых Апостол чтение, зачало 5 (Деян 2:22–36).

Во дни о́ны, рече́ Петр к лю́дем: му́жие Изра́ильстии, послу́шайте слове́с сих: Иису́са Назоре́а, Му́жа от Бо́га изве́ствованна в вас си́лами и чудесы́ и зна́мении, я́же сотвори́ Тем Бог посреде́ вас, я́коже и са́ми ве́сте, Сего́ нарекова́нным сове́том и проразуме́нием Бо́жиим пре́дана прие́мше, рука́ми беззако́нных пригво́ждьше уби́сте: Его́же Бог воскреси́, разреши́в боле́зни сме́ртныя, я́коже не бя́ше мо́щно держа́ну бы́ти Ему́ от нея́. Дави́д бо глаго́лет о Нем: предзре́х Го́спода пре́до мно́ю вы́ну, я́ко одесну́ю мене́ есть, да не подви́жуся: сего́ ра́ди возвесели́ся се́рдце мое́, и возра́довася язы́к мой: еще́ же и плоть моя́ всели́тся на упова́нии, я́ко не оста́виши души́ моея́ во а́де, ниже́ да́си преподо́бному Твоему́ ви́дети истле́ния: сказа́л ми еси́ пути́ живота́: испо́лниши мя весе́лия с лице́м Твои́м. Му́жие бра́тие, досто́ит рещи́ с дерзнове́нием к вам о патриа́рсе Дави́де, я́ко и у́мре и погребе́н бысть, и гроб его́ есть в нас да́же до дне сего́: проро́к у́бо сый и ве́дый, я́ко кля́твою кля́тся ему́ Бог от плода́ чресл его́ по пло́ти воздви́гнути Христа́ и посади́ти Его́ на престо́ле его́, предви́дев глаго́ла о воскресе́нии Христо́ве, я́ко не оста́вися душа́ Его́ во а́де, ни плоть Его́ ви́де истле́ния. Сего́ Иису́са воскреси́ Бог, ему́же вси мы есмы́ свиде́тели. Десни́цею у́бо Бо́жиею вознесе́ся, и обетова́ние Свята́го Ду́ха прие́м от Отца́, излия́ сие́, е́же вы ны́не ви́дите и слы́шите. Не бо Дави́д взы́де на небеса́, глаго́лет бо сам: рече́ Госпо́дь Го́сподеви моему́: седи́ одесну́ю Мене́, до́ндеже положу́ враги́ Твоя́ подно́жие ног Твои́х. Тве́рдо у́бо да разуме́ет весь дом Изра́илев, я́ко и Го́спода и Христа́ его́ Бог сотвори́л есть, Сего́ Иису́са, Его́же вы распя́сте.

Аллилуиа, глас 2: Вели́чит душа́ Моя́ Го́спода, и возра́довася дух Мой о Бо́зе, Спа́се Мое́м.

Стих: Яко призре́ на смире́ние рабы́ Своея́: се бо от ны́не ублажа́т Мя вси ро́ди.

Евангелие от Иоанна, зачало 4 (Ин 1:35–51).

Во вре́мя о́но, стоя́ше Иоа́нн, и от учени́к его́ два. И узре́в Иису́са гряду́ща, глаго́ла: се А́гнец Бо́жий. И слы́шаста его́ о́ба ученика́ глаго́люща, и по Иису́се идо́ста. Обра́щься же Иису́с и ви́дев я́ по Себе́ иду́ща, глаго́ла и́ма: чесо́ и́щета? О́на же ре́ста Ему́: Равви́, е́же глаго́лется сказа́емо учи́телю, где живе́ши? И глаго́ла и́ма: прииди́та и ви́дита. Приидо́ста же и ви́деста, где живя́ше, и у Него́ пребы́ста день той. Бе же час я́ко деся́тый. Бе же Андре́й, брат Си́мона Петра́, еди́н от обою́ слы́шавшею от Иоа́нна и по Нем ше́дшею. Обре́те сей пре́жде бра́та своего́ Си́мона и глаго́ла ему́: обрето́хом Месси́ю, е́же есть сказа́емо Христо́с. И приведе́ его́ ко Иису́сови. Воззре́в же нань Иису́с рече́: ты еси́ Си́мон сын Ио́нин, ты нарече́шися Ки́фа, е́же сказа́ется Петр. Во у́трий же восхоте́ изы́ти в Галиле́ю, и обре́те Фили́ппа и глаго́ла ему́: гряди́ по Мне. Бе же Фили́пп от Вифсаи́ды, от гра́да Андре́ова и Петро́ва. Обре́те Фили́пп Нафана́ила и глаго́ла ему́: Его́же писа́ Моисе́й в зако́не и проро́цы, обрето́хом Иису́са сы́на Ио́сифова, и́же от Назаре́та. И глаго́ла ему́ Нафана́ил: от Назаре́та мо́жет ли что добро́ бы́ти? Глаго́ла ему́ Фили́пп: прииди́ и виждь. Ви́де же Иису́с Нафана́ила гряду́ща к Себе́ и глаго́ла о нем: се вои́стинну Изра́ильтянин, в не́мже льсти несть. Глаго́ла Ему́ Нафана́ил: ка́ко мя зна́еши? Отвеща́ Иису́с и рече́ ему́: пре́жде да́же не возгласи́ тебе́ Фили́пп, су́ща под смоко́вницею ви́дех тя. Отвеща́ Нафана́ил и глаго́ла Ему́: Равви́, Ты еси́ Сын Бо́жий, Ты еси́ Царь Изра́илев. Отвеща́ Иису́с и рече́ ему́: зане́ рех ти, я́ко ви́дех тя под смоко́вницею, ве́руеши, бо́льша сих у́зриши. И глаго́ла ему́: ами́нь, ами́нь глаго́лю вам, отсе́ле у́зрите не́бо отве́рсто и А́нгелы Бо́жия восходя́щя и нисходя́щя над Сы́на Челове́ческаго.

И бывает по чину Божественная Литургиа Златоустаго.

Вместо же Достойно: поем:

А́нгел вопия́ше Благода́тней: / Чи́стая Де́во, ра́дуйся! / И па́ки реку́: ра́дуйся! / Твой Сын воскре́се / тридне́вен от гро́ба, / и ме́ртвыя воздви́гнувый: / лю́дие, весели́теся.

Таже ирмос, глас 1: Свети́ся, свети́ся, / но́вый Иерусали́ме: / сла́ва бо Госпо́дня / на тебе́ возсия́. / Лику́й ны́не / и весели́ся, Сио́не. / Ты же, Чи́стая, красу́йся, Богоро́дице, / о воста́нии Рождества́ Твоего́.

Причастный: Те́ло Христо́во приими́те, исто́чника безсме́ртнаго вкуси́те. Аллилу́иа. Трижды.

Егда же настоятель глаголет: Со стра́хом Бо́жиим и ве́рою приступи́те. Мы вместо, Благословен грядый во имя Господне: поем: Христо́с воскре́се: единожды. Настоятель глаголет: Спаси́ Бо́же лю́ди Твоя́: И мы: Христо́с воскре́се: единожды. Егда же изглаголет иерей: Всегда́ ны́не и при́сно: И мы: Христо́с воскре́се: единожды. Посем ектениа. Вместо же, Буди имя Господне: и вместо псалма, Благословлю Господа: поем: Христо́с воскре́се: дванадесять, и множае: дондеже анафора от игумена раздастся. Таже настоятель, Благослове́ние Госпо́дне на вас: Лик: Ами́нь. Посем настоятель вместо, Слава Тебе Христе Боже: поет: Христо́с воскре́се из ме́ртвых, / сме́ртию смерть попра́в. И лик: И су́щим во гробе́х живо́т дарова́в. Посем настоятель глаголет отпуст со Крестом по обычаю.

В четверток Светлой седмицы

Последование Великой Вечерни в среду Светлой седмицы вечера

Часы Пасхи.

По 9-м часе, во светильничном, облачится настоятель во всю священную одежду. И став пред святою трапезою с кадильницею, знаменует крестовидно, и возглашает глаголя:

Благослове́н Бог наш всегда́, ны́не и при́сно и во ве́ки веко́в.

И нам отвещающим: Ами́нь.

И той начинает: Христо́с воскре́се из ме́ртвых, / сме́ртию смерть попра́в / и су́щим во гробе́х живо́т дарова́в. Трижды. И мы тойжде отвещаем трижды.

Настоятель глаголет преждереченныя стихи:

Первый стих: Да воскре́снет Бог, и расточа́тся врази́ Его́, / и да бежа́т от Лица́ Его́ ненави́дящии Его́.

И на кийждо стих мы поем тропарь: Христо́с воскре́се: весь по единожды.

Вторый стих: Я́ко исчеза́ет дым, да исче́знут, / я́ко та́ет воск от лица́ огня́.

Третий стих: Та́ко да поги́бнут гре́шницы от Лица́ Бо́жия, / а пра́ведницы да возвеселя́тся.

Четвертый стих: Сей день, его́же сотвори́ Госпо́дь, / возра́дуемся и возвесели́мся в онь.

Слава: Христо́с воскре́се:

И ныне: Христо́с воскре́се:

Таже настоятель поет: Христо́с воскре́се из ме́ртвых, / сме́ртию смерть попра́в.

Мы же: И су́щим во гробе́х живо́т дарова́в.

Таже ектениа великая от диакона: Ми́ром Го́споду помо́лимся.

Подобает ведати, я́ко по внегда начати иерею, кадит святую трапезу по обычаю и весь олтарь, вечер, на Го́споди воззва́х: на Утрени, в начале канона исходит и кадит храм и лики и братию по обыкновенному чину.

Посем, Го́споди воззва́х: поставим стихов 6. И поем стихиры воскресны, глас 5.

Стих: А́ще беззако́ния на́зриши, Го́споди, Го́споди, кто постои́т? Я́ко у Тебе́ очище́ние есть.

Честны́м Твои́м Кресто́м, Христе́, / диа́вола посрами́л еси́, / и Воскресе́нием Твои́м жа́ло грехо́вное притупи́л еси́, / и спасл еси́ ны от врат сме́ртных: / сла́вим Тя, Единоро́дне.

Стих: И́мене ра́ди Твоего́ потерпе́х Тя, Го́споди, потерпе́ душа́ моя́ в сло́во Твое́, упова́ душа́ моя́ на Го́спода.

Воскресе́ние дая́й ро́ду челове́ческому, / я́ко овча́ на заколе́ние веде́ся, / устраши́шася сего́ кня́зи а́дстии, / и взя́шася врата́ плаче́вная. / Вни́де бо Царь сла́вы Христо́с, / глаго́ля су́щим во у́зах, изыди́те: / и су́щим во тьме, откры́йтеся.

Стих: От стра́жи у́тренния до но́щи, от стра́жи у́тренния да упова́ет Изра́иль на Го́спода.

Ве́лие чу́до, / неви́димых Соде́тель, за человеколю́бие пло́тию пострада́в, / воскре́се Безсме́ртный. / Прииди́те оте́чествия язы́к, Тому́ поклони́мся: / благоутро́бием бо Его́ от пре́лести изба́вльшеся, / в Трие́х Ипоста́сех Еди́наго Бо́га пе́ти навыко́хом.

И восточны (Анатолиевы) 3, глас тойже.

Стих: Я́ко у Го́спода ми́лость, и мно́гое у Него́ избавле́ние, и Той изба́вит Изра́иля от всех беззако́ний eго́.

Вече́рнее поклоне́ние / прино́сим Тебе́, Невече́рнему Све́ту, / на коне́ц веко́в, я́ко в зерца́ле пло́тию возсия́вшему мiрови, / и да́же до а́да низше́дшему, / и та́мо су́щую тьму разруши́вшему, / и свет Воскресе́ния язы́ком показа́вшему: / Светода́вче Го́споди, сла́ва Тебе́.

Стих: Хвали́те Го́спода вси язы́цы, похвали́те Его́ вси лю́дие.

Нача́льника спасе́ния на́шего, / Христа́ славосло́вим: / Тому́ бо из ме́ртвых воскре́сшу, / мiр от пре́лести спасе́н бысть. / Ра́дуется лик А́нгельский, / бе́гает де́монов пре́лесть, / Ада́м пады́й воста́, / диа́вол упраздни́ся.

Стих: Я́ко утверди́ся ми́лость Его́ на нас, и и́стина Госпо́дня пребыва́ет во век.

И́же от кустоди́и науче́ни быва́ху от беззако́нник, / покры́йте Христо́во Воста́ние, / и приими́те сре́бреники, и рцы́те / я́ко нам спя́щим, из гро́ба укра́ден бысть Ме́ртвый. / Кто ви́де, кто слы́ша, мертвеца́ укра́дена когда́, / па́че же пома́зана и на́га, / оста́вльша и во гро́бе погреба́льная Своя́? / Не прельща́йтеся иуде́е, / навы́кните рече́нием проро́ческим, и уразуме́йте, / я́ко Той есть вои́стинну Изба́витель мiра, и Всеси́льный.

Слава: Го́споди, ад плени́вый, / и смерть попра́вый, Спа́се наш, / просвети́вый мiр Кресто́м честны́м, / поми́луй нас.

И ныне, Богородичен: В Чермне́м мо́ри, / Неискусобра́чныя Неве́сты о́браз написа́ся иногда́: / та́мо Моисе́й, раздели́тель воды́: / зде же Гаврии́л, служи́тель чудесе́. / Тогда́ глубину́ ше́ствова немо́кренно Изра́иль; / ны́не же Христа́ роди́ безсе́менно Де́ва. / Мо́ре по проше́ствии Изра́илеве пребы́сть непрохо́дно; / Непоро́чная по Рождестве́ Эмману́илеве пребы́сть Нетле́нна. / Сый, и пре́жде Сый, / явле́йся, я́ко Челове́к, / Бо́же поми́луй нас.

Вход с кадильницею.

Све́те ти́хий святы́я сла́вы Безсме́ртнаго Отца́ Небе́снаго, Свята́го, Блаже́ннаго, Иису́се Христе́. Прише́дше на за́пад со́лнца, ви́девше свет вече́рний, пое́м Отца́, Сы́на и Свята́го Ду́ха, Бо́га. Досто́ин еси́ во вся времена́ пет бы́ти гла́сы преподобными. Сы́не Бо́жий, живо́т дая́й, те́мже мiр Тя сла́вит.

Прокимен, глас 7: Внуши́, Бо́же, моли́тву мою́, / и не пре́зри моле́ния моего́.

Стих: Вонми́ ми и услы́ши мя.

Стих: Я́ко уклони́ша на мя беззако́ние.

Стих: Аз к Бо́гу воззва́х, и Госпо́дь услы́ша мя. Ве́чер и зау́тра, и полу́дне.

И па́ки: Внуши́, Бо́же, моли́тву мою́, и не пре́зри моле́ния моего́.

Иерей: Рцем вси: и прочее ектении: Сподо́би, Го́споди: Таже: Испо́лним вече́рнюю моли́тву: И по возгласе:

На стиховне стихира воскресна, глас 5:

Тебе́, Воплоще́ннаго Спа́са Христа́, / и Небе́с неразлучи́вшася, / во гла́сех пе́ний велича́ем, / я́ко Крест и смерть прия́л еси́ за род наш, / я́ко Человеколю́бец Госпо́дь, / испрове́ргий а́дова врата́, / тридне́вно воскре́сл еси́, / спаса́я ду́ши на́ша.

Таже стихиры Пасхи, глас 5.

Стих: Да воскре́снет Бог, / и расточа́тся врази́ Его́.

Па́сха / свяще́нная нам днесь показа́ся; / Па́сха но́ва свята́я; / Па́сха та́инственная; / Па́сха всечестна́я. / Па́сха Христо́с Изба́витель; / Па́сха непоро́чная; / Па́сха вели́кая; / Па́сха ве́рных. / Па́сха две́ри ра́йския нам отверза́ющая. / Па́сха всех освяща́ющая ве́рных.

Стих: Я́ко исчеза́ет дым, / да исче́знут.

Прииди́те / от виде́ния жены́ благове́стницы, / и Сио́ну рцы́те: / приими́ / от нас ра́дости благове́щения, Воскресе́ния Христо́ва: / красу́йся, лику́й / и ра́дуйся, Иерусали́ме, / Царя́ Христа́ узре́в из гро́ба, / я́ко жениха́ происходя́ща.

Стих: Та́ко да поги́бнут гре́шницы от Лица́ Бо́жия, / а пра́ведницы да возвеселя́тся.

Мνроно́сицы жены́, / у́тру глубоку́, / предста́вша гро́бу Живода́вца, / обрето́ша А́нгела / на ка́мени седя́ща, / и той провеща́в им, / си́це глаго́лаше: / что и́щете Жива́го с ме́ртвыми; / что пла́чете Нетле́ннаго во тли? / Ше́дше, пропове́дите ученико́м Его́.

Стих: Сей день, его́же сотвори Госпо́дь, / возра́дуемся и возвесели́мся в онь.

Па́сха кра́сная, / Па́сха, Госпо́дня Па́сха! / Па́сха всечестна́я / нам возсия́. Па́сха, / ра́достию друг дру́га обы́мем. / О Па́сха! / Избавле́ние ско́рби, / и́бо из гро́ба днесь, / я́ко от черто́га / возсия́в Христо́с, / жены́ ра́дости испо́лни, глаго́ля: / пропове́дите апо́столом.

Слава, и ныне, глас 5: Воскресе́ния день, / и просвети́мся торжество́м, / и друг дру́га обы́мем. / Рцем бра́тие, / и ненави́дящим нас, / прости́м вся Воскресе́нием, / и та́ко возопии́м: / Христо́с воскре́се из ме́ртвых, / сме́ртию смерть попра́в, / и су́щим во гробе́х живо́т дарова́в.

Христо́с воскре́се: трижды, кроме конца стихиры.

Таже диакон: Прему́дрость. Мы же: Благослови́. Настоятель: Сый благослове́н Христо́с Бог наш: И мы: Утверди́, Бо́же, святу́ю правосла́вную ве́ру, правосла́вных христиа́н во ве́к ве́ка. Таже настоятель, вместо: Слава Тебе Христе Боже: Христо́с воскре́се из ме́ртвых, / сме́ртию смерть попра́в. И мы: И су́щим во гробе́х живо́т дарова́в. И абие глаголет отпуст со Крестом: Христо́с воскресы́й из ме́ртвых: И прочее, якоже изъявися в конец Утрени.

И целуем святыя иконы. И входим в трапезу, и глаголем: Христо́с воскре́се: трижды. Сла́ва, и ны́не: Настоятель: Христе́ Бо́же благослови́: По востании же от трапезы, глаголем: Христо́с воскре́се: трижды. Сла́ва, и ны́не: Настоятель: С на́ми Бог Своею благодатию:

Последование Утрени в четверток Светлой седмицы

Прежде начала, вжигает кандила и свещи параекклисиарх. Таже клеплет в великий кампан, и в прочия. И собравшимся нам во храм, иерей полагает обычный поклон настоятелю, и отходит во святый олтарь, и взем кадильницу стоит пред святою Трапезою, кроме убо священническия одежды, епитрахилий точию возложь сверх мантии, кадит крестообразно, глаголя:

Сла́ва Святе́й, и Единосу́щней, и Животворя́щей, и Нераздели́мей Тро́ице, всегда́, ны́не и при́сно и во ве́ки веко́в.

И нам отвещающим: Ами́нь.

Начинает настоятель, с прочими служители, велегласно настоящий тропарь, во глас 5:

Христо́с воскре́се из ме́ртвых, / сме́ртию смерть попра́в / и су́щим во гробе́х живо́т дарова́в.

И мы тойжде поем подобне, со сладкопением. Поется же сей тропарь трижды от настоятеля, и трижды от нас.

Настоятель глаголет стихи:

Первый стих: Да воскре́снет Бог, и расточа́тся врази́ Его́, / и да бежа́т от Лица́ Его́ ненави́дящии Его́.

И на кийждо стих мы поем тропарь: Христо́с воскре́се: весь по единожды.

Вторый стих: Я́ко исчеза́ет дым, да исче́знут, / я́ко та́ет воск от лица́ огня́.

Третий стих: Та́ко да поги́бнут гре́шницы от Лица́ Бо́жия, / а пра́ведницы да возвеселя́тся.

Четвертый стих: Сей день, его́же сотвори́ Госпо́дь, / возра́дуемся и возвесели́мся в онь.

Слава: Христо́с воскре́се:

И ныне: Христо́с воскре́се:

Таже настоятель поет: Христо́с воскре́се из ме́ртвых, / сме́ртию смерть попра́в.

Мы же: И су́щим во гробе́х живо́т дарова́в.

В мірских же храмех облачится иерей в ризы. Таже ектениа великая. И по возгласе абие поем канон.

КАНОН

Глас 1. Ирмос: Воскресе́ния день: по дважды, тропари же на 10, с припевы: Христо́с воскре́се: В Сла́ва, и ны́не: глаголем Богородичны господина Феофана, и господина Иосифа. Катавасия оба лика вкупе: Воскресе́ния день: И последи: Христо́с воскре́се: трижды. И глаголем сие вкупе с ирмосы на 14.

Песнь 1.

Ирмос: Воскресе́ния день, / просвети́мся, лю́дие. / Па́сха, Госпо́дня Па́сха, / от сме́рти бо к жи́зни, / и от земли́ к небеси́, / Христо́с Бог нас преведе́, / побе́дную пою́щия.

Припев: Христо́с воскре́се из ме́ртвых.

Очи́стим чу́вствия, и у́зрим / непристу́пным све́том / Воскресе́ния, Христа́ блиста́ющася, / и ра́дуйтеся, реку́ща, / я́сно да услы́шим, / побе́дную пою́ще.

Небеса́ у́бо досто́йно да веселя́тся, / земля́ же да ра́дуется, / да пра́зднует же мiр, / ви́димый же весь и неви́димый: / Христо́с бо воста́, / весе́лие ве́чное.

Иный канон Богородичен, подобен. Егоже краестрочие на первых тропарех: Феофа́нус. Глас тойже.

Слава: Умерщвле́ния преде́л сломи́ла еси́, / ве́чную жизнь ро́ждшая Христа́, из гро́ба возсия́вшаго днесь, / Де́во Всенепоро́чная, и мiр просвети́вшаго.

И ныне: Воскре́сшаго ви́девши Сы́на Твоего́ и Бо́га, / ра́дуйся со апо́столы Богоблагода́тная Чи́стая, / и е́же ра́дуйся пе́рвее, я́ко всех ра́дости вина́, / восприя́ла еси́, Богома́ти Всенепоро́чная.

Катавасия оба лика вкупе: Воскресе́ния день: И последи: Христо́с воскре́се: трижды.

Песнь 3.

Ирмос: Прииди́те, пи́во пие́м но́вое, / не от ка́мене непло́дна чудоде́емое, / но нетле́ния исто́чник / из гро́ба одожди́вша Христа́, / в Не́мже утвержда́емся.

Припев: Христо́с воскре́се из ме́ртвых.

Ны́не вся испо́лнишася све́та, / не́бо же и земля́, и преиспо́дняя: / да пра́зднует у́бо вся тварь / воста́ние Христо́во, / в не́мже утвержда́ется.

Вчера́ спогребо́хся Тебе́ Христе́, / совостаю́ днесь / воскре́сшу Тебе́, / сраспина́хся Тебе́ вчера́, / Сам мя спросла́ви Спа́се во Ца́рствии Твое́м.

Слава: На нетле́нную жизнь / прихожду́ днесь бла́гостию ро́ждшагося из Тебе́, Чи́стая, / и всем конце́м свет облиста́вшаго.

И ныне: Бо́га, Его́же родила́ еси́ пло́тию, из ме́ртвых, / я́коже рече́, воста́вша ви́девши, Чи́стая, лику́й, / и Сего́ я́ко Бо́га Пречи́стая возвелича́й.

Катавасия: Прииди́те, пи́во пие́м но́вое: И тропарь: Христо́с воскре́се: трижды.

Таже ектениа.

Ипакои, глас 4: Предвари́вшия у́тро я́же о Мари́и, / и обре́тшия ка́мень отвале́н от гро́ба, / слы́шаху от А́нгела: во све́те присносу́щнем Су́щаго, / с ме́ртвыми что и́щете, я́ко челове́ка? / Ви́дите гро́бныя пелены́, тецы́те и мiру пропове́дите, / я́ко воста́ Госпо́дь, умертви́вый смерть, / я́ко есть Сын Бо́га, спаса́ющаго род челове́ческий.

И чтение.

Песнь 4.

Ирмос: На Боже́ственней стра́жи / богоглаго́ливый Авваку́м / да ста́нет с на́ми и пока́жет / светоно́сна А́нгела / я́сно глаго́люща: / днесь спасе́ние мiру, / я́ко воскре́се Христо́с, / я́ко всеси́лен.

Припев: Христо́с воскре́се из ме́ртвых.

Му́жеский у́бо пол, / я́ко разве́рзый де́вственную утро́бу, / яви́ся Христо́с, / я́ко челове́к же, / А́гнец нарече́ся, / непоро́чен же, / я́ко невку́сен скве́рны, / на́ша Па́сха, / и я́ко Бог и́стинен / соверше́н рече́ся.

Я́ко единоле́тный а́гнец, / благослове́нный нам вене́ц Христо́с, / во́лею за всех закла́н бысть, / Па́сха чисти́тельная, / и па́ки из гро́ба кра́сное / пра́вды нам возсия́ Со́лнце.

Богооте́ц у́бо Дави́д / пред се́нным ковче́гом скака́ше игра́я, / лю́дие же Бо́жии святи́и, / образо́в сбытие́ зря́ще, / весели́мся Боже́ственне, / я́ко воскре́се Христо́с, / я́ко Всеси́лен.

Слава: Созда́вый Ада́ма, Твоего́ пра́отца, Чи́стая, / зи́ждется от Тебе́, и сме́ртное жили́ще разори́ Свое́ю сме́ртию днесь, / и озари́ вся / боже́ственными блиста́ньми Воскресе́ния.

И ныне: Его́же родила́ еси́ Христа́, / прекра́сно из ме́ртвых возсия́вша, Чи́стая зря́щи, / до́брая и непоро́чная в жена́х и кра́сная, / днесь во спасе́ние всех, со апо́столы ра́дующися, / Того́ прославля́й.

Катавасия: На Боже́ственней стра́жи: И тропарь: Христо́с воскре́се: трижды.

Песнь 5.

Ирмос: У́тренюем у́треннюю глубоку́, / и вме́сто мν́ра песнь принесе́м Влады́це, / и Христа́ у́зрим / пра́вды Со́лнце, / всем жизнь возсия́юща.

Припев: Христо́с воскре́се из ме́ртвых.

Безме́рное Твое́ благоутро́бие, / а́довыми у́зами содержи́мии зря́ще, / к све́ту идя́ху Христе́, / весе́лыми нога́ми, / Па́сху хва́ляще ве́чную.

Присту́пим свещено́снии, / исходя́щу Христу́ из гро́ба, я́ко жениху́, / и спра́зднуем любопра́зднственными чи́нми / Па́сху Бо́жию спаси́тельную.

Слава: Просвеща́ется боже́ственными луча́ми и живоно́сными / воскресе́ния Сы́на Твоего́, Богома́ти Пречи́стая, / и ра́дости исполня́ется / благочести́вых собра́ние.

И ныне: Не разве́рзл еси́ врата́ де́вства в воплоще́нии, / гро́ба не разруши́л еси́ печа́тей, Царю́ созда́ния, / отону́дуже воскре́сшаго Тя зря́щи / Ма́ти, ра́довашеся.

Катавасия: У́тренюем у́треннюю глубоку́: И тропарь: Христо́с воскре́се: трижды.

Песнь 6.

Ирмос: Снизше́л еси́ в преиспо́дняя земли́, / и сокруши́л еси́ вереи́ ве́чныя, / содержа́щия свя́занныя, Христе́, / и тридне́вен, я́ко от ки́та Ио́на, / воскре́сл еси́ от гро́ба.

Припев: Христо́с воскре́се из ме́ртвых.

Сохрани́в це́ла зна́мения Христе́, / воскре́сл еси́ от гро́ба, / ключи́ Де́вы не вреди́вый в рождестве́ Твое́м, / и отве́рзл еси́ нам ра́йския две́ри.

Спа́се мой, / живо́е же и неже́ртвенное заколе́ние, / я́ко Бог Сам Себе́ / во́лею приве́л Отцу́, / совоскреси́л еси́ всеро́днаго Ада́ма, / воскре́с от гро́ба.

Слава: Возведе́ся дре́вле держи́мое сме́ртию и тле́нием, / воплоти́вшимся от Твоего́ пречи́стаго чре́ва, / к нетле́нней и присносу́щней жи́зни, / Богоро́дице Де́во.

И ныне: Сни́де в преиспо́дняя земли́, / в ложесна́ Твоя́, Чи́стая, сше́дый, / и всели́выйся и воплоти́выйся па́че ума́, / и воздви́же с Собо́ю Ада́ма, / воскре́с от гро́ба.

Катавасия: Снизше́л еси́ в преиспо́дняя земли́: И тропарь: Христо́с воскре́се: трижды.

Ектениа.

Таже кондак, глас 8: А́ще и во гроб снизше́л еси́, Безсме́ртне, / но а́дову разруши́л еси́ си́лу, / и воскре́сл еси́, я́ко победитель, Христе́ Бо́же, / жена́м мνроно́сицам веща́вый: ра́дуйтеся, / и Твои́м апо́столом мир да́руяй, / па́дшим подая́й воскресе́ние.

Икос: Е́же пре́жде со́лнца Со́лнце заше́дшее иногда́ во гроб, / предвари́ша ко у́тру, и́щущия я́ко дне мνроно́сицы де́вы, / и друга́ ко друзе́й вопия́ху: / о други́ни! Прииди́те, воня́ми пома́жем те́ло живоно́сное и погребе́ное, / плоть воскреси́вшаго па́дшаго Ада́ма, лежа́щую во гро́бе. / И́дем, потщи́мся я́коже волсви́, и поклони́мся, / и принесе́м мν́ра я́ко да́ры, не в пелена́х, но в плащани́це обви́тому, / и пла́чим, и возопии́м: о Влады́ко, воста́ни, / па́дшим подая́й воскресе́ние.

И чтение.

Таже глаголем:

Воскресе́ние Христо́во ви́девше, / поклони́мся Свято́му Го́споду Иису́су, / еди́ному безгре́шному, / Кресту́ Твоему́ покланя́емся, Христе́, / и свято́е Воскресе́ние Твое́ пое́м и сла́вим: / Ты бо еси́ Бог наш, / ра́зве Тебе́ ино́го не зна́ем, / и́мя Твое́ имену́ем. / Прииди́те вси ве́рнии, / поклони́мся Свято́му Христо́ву Воскресе́нию: / се бо прии́де Кресто́м ра́дость всему́ мiру. / Всегда́ благословя́ще Го́спода, / пое́м Воскресе́ние Его́: / распя́тие бо претерпе́в, / сме́ртию смерть разруши́. Трижды.

Воскре́с Иису́с от гро́ба, / я́коже прорече́, / даде́ нам живо́т ве́чный / и ве́лию ми́лость. Трижды.

Песнь 7.

Ирмос: О́троки от пе́щи изба́вивый, / быв Челове́к, / стра́ждет я́ко сме́ртен, / и стра́стию сме́ртное, / в нетле́ния облачи́т благоле́пие, / Еди́н благослове́н / отце́в Бог, и препросла́влен.

Припев: Христо́с воскре́се из ме́ртвых.

Жены́ с мν́ры богому́дрыя в след Тебе́ теча́ху, / Его́же, я́ко ме́ртва, со слеза́ми иска́ху, / поклони́шася ра́дующияся Живо́му Бо́гу, / и Па́сху та́йную / Твои́м, Христе́, ученико́м благовести́ша.

Сме́рти пра́зднуем умерщвле́ние, / а́дово разруше́ние, / ино́го жития́ ве́чнаго нача́ло, / и игра́юще пое́м Вино́внаго, / Еди́наго благослове́ннаго / отце́в Бо́га, и препросла́вленнаго.

Я́ко вои́стинну свяще́нная, / и всепра́зднственная сия́ спаси́тельная нощь, / и светоза́рная, / светоно́снаго дне, / воста́ния су́щи провозве́стница, / в не́йже безле́тный Свет из гро́ба пло́тски всем возсия́.

Слава: Умертви́в Сын Твой смерть, Всенепоро́чная, / днесь всем сме́ртным пребыва́ющий живо́т во ве́ки веко́в дарова́, / Еди́н благослове́нный, / отце́в Бог и Препросла́вленный.

И ныне: Всем ца́рствуяй созда́нием, / быв челове́к, / всели́ся в Твою́, Богоблагода́тная, утро́бу, / и распя́тие претерпе́в и смерть, / воскре́се боголе́пно, / совозста́вив нас, я́ко всеси́лен.

Катавасия: О́троки от пе́щи изба́вивый: И тропарь: Христо́с воскре́се: трижды.

Песнь 8.

Ирмос: Сей нарече́нный и святы́й день, / Еди́н суббо́т Царь и Госпо́дь, / пра́здников пра́здник / и торжество́ есть торже́ств, / во́ньже благослови́м Христа́ во ве́ки.

Припев: Христо́с воскре́се из ме́ртвых.

Прииди́те, но́ваго виногра́да рожде́ния, / Боже́ственнаго весе́лия, / в наро́читом дни Воскресе́ния, / Ца́рствия Христо́ва приобщи́мся, / пою́ще Его́ / я́ко Бо́га во ве́ки.

Припев: Христо́с воскре́се из ме́ртвых.

Возведи́ о́крест о́чи твои́, Сио́не, и виждь: / се бо приидо́ша к тебе́, / я́ко богосве́тлая свети́ла, / от за́пада, и се́вера, и мо́ря, / и восто́ка ча́да твоя́, / в тебе́ благословя́щая Христа́ во ве́ки.

Припев: Пресвята́я Тро́ице, Бо́же наш, сла́ва Тебе́.

Троичен: О́тче Вседержи́телю, и Сло́ве, и Ду́ше, / треми́ соединя́емое во Ипоста́сех Естество́, / Пресу́щественне и Пребоже́ственне, / в Тя крести́хомся, / и Тя благослови́м во вся ве́ки.

Припев: Благослови́м Отца́ и Сы́на и Свята́го Ду́ха, Го́спода.

Прии́де Тобо́ю в мiр Госпо́дь, / Де́во Богоро́дице, / и чре́во а́дово расто́рг, / сме́ртным нам воскресе́ние дарова́, / те́мже благослови́м Его́ во ве́ки.

И ныне: Всю низложи́в сме́рти держа́ву / Сын Твой, Де́во, Свои́м воскресе́нием, / я́ко Бог кре́пкий совознесе́ нас и обожи́, / те́мже воспева́ем Его́ во ве́ки.

Катавасия: Сей нарече́нный и святы́й день: И тропарь: Христо́с воскре́се: трижды.

Песнь 9.

Диакон: Вели́чит душа́ моя́ / Воскре́сшаго тридне́вно от гро́ба, / Христа́ Жизнодавца.

И первый лик ирмос: Свети́ся, свети́ся, / но́вый Иерусали́ме, / сла́ва бо Госпо́дня / на тебе́ возсия́. / Лику́й ны́не / и весели́ся, Сио́не. / Ты же, Чи́стая, красу́йся, Богоро́дице, / о воста́нии Рождества́ Твоего́.

Таже вторый лик поет вторый припев: Вели́чит душа́ моя́ / во́лею страда́вша, и погребе́на, / и Воскре́сшаго тридне́вно от гро́ба.

И ирмос: Свети́ся, свети́ся:

Таже первый лик поет: Христо́с но́вая Па́сха, / Же́ртва жива́я, / А́гнец Бо́жий, / взе́мляй грехи́ міра.

О, Боже́ственнаго, о любе́знаго, / о сладча́йшаго Твоего́ гла́са! / С на́ми бо нело́жно / обеща́лся еси́ бы́ти, / до сконча́ния ве́ка Христе́: / Его́же, ве́рнии, / утвержде́ние наде́жди иму́ще, ра́дуемся.

И вторый лик поет тойже припев и тропарь.

Таже первый лик поет припев: А́нгел вопия́ше Благода́тней: / Чи́стая Де́во, ра́дуйся! / И па́ки реку́: ра́дуйся! / Твой Сын воскре́се / тридне́вен от гро́ба, / и ме́ртвыя воздви́гнувый: / лю́дие, весели́теся. И тропарь: О, Боже́ственнаго, о любе́знаго:

И вторый лик поет тойже припев и тропарь.

Таже первый лик: Возбуди́л еси́ усну́в ме́ртвыя от ве́ка, / ца́рски рыка́вый я́ко от Иу́ды лев. И тропарь: О, Боже́ственнаго, о любе́знаго:

Вторый лик: Магдали́на Мари́я притече́ ко гро́бу, / и Христа́ ви́девши, / я́ко вертогра́даря вопроша́ше.

О, Па́сха ве́лия и свяще́ннейшая, Христе́! / О му́дросте, и Сло́ве Бо́жий, и си́ло! / Подава́й нам и́стее Тебе́ причаща́тися, / в невече́рнем дни Ца́рствия Твоего́.

Таже первый лик: А́нгел облиста́яй жена́м вопия́ше: / преста́ните от слез, я́ко Христо́с воскре́се. И тропарь: О, Па́сха ве́лия и свяще́ннейшая:

Вторый лик: Христо́с воскре́се, смерть попра́вый, / и ме́ртвыя воздви́гнувый, / лю́дие весели́теся. И тропарь: О, Па́сха ве́лия и свяще́ннейшая:

Первый лик: Днесь вся́ка тварь весели́тся и ра́дуется, / я́ко Христо́с воскре́се, и ад плени́ся. И тропарь: О, Па́сха ве́лия и свяще́ннейшая:

Вторый лик: Днесь Влады́ка плени́ а́да, / воздви́гнувый ю́зники, я́же от ве́ка имя́ше лю́те одержи́мыя. И тропарь: О, Па́сха ве́лия и свяще́ннейшая:

Первый лик: Вели́чит душа́ моя́ / Триипоста́снаго и Неразде́льнаго Божества́ держа́ву.

Согла́сно Де́во, Тебе́ блажи́м ве́рнии: / ра́дуйся, Две́ре Госпо́дня, / ра́дуйся, Гра́де одушевле́нный, / ра́дуйся, Ея́же ра́ди нам ны́не возсия́ свет, / из Тебе́ Рожде́ннаго из ме́ртвых Воскресе́ния.

Вторый лик: Ра́дуйся, Де́во, ра́дуйся, / ра́дуйся, Благослове́нная, / ра́дуйся, Препросла́вленная! / Твой бо Сын воскре́се тридне́вен от гро́ба.

Весели́ся и ра́дуйся боже́ственная Две́ре Све́та, / заше́дый бо Иису́с во гроб возсия́, / просия́в со́лнца светле́е, / и ве́рныя вся озари́в, / Богора́дованная Влады́чице.

Таже оба лика, сошедшеся вкупе, поют припев: Вели́чит душа́ моя́ / Воскре́сшаго тридне́вно от гро́ба, / Христа́ Жизнодавца.

И ирмос: Свети́ся, свети́ся, / но́вый Иерусали́ме, / сла́ва бо Госпо́дня / на тебе́ возсия́. / Лику́й ны́не / и весели́ся, Сио́не. / Ты же, Чи́стая, красу́йся, Богоро́дице, / о воста́нии Рождества́ Твоего́.

И тропарь: Христо́с воскре́се: трижды. И ектениа.

Ексапостиларий. Самогласен:

Пло́тию усну́в, / я́ко мертв, / Царю́ и Го́споди, / тридне́вен воскре́сл еси́, / Ада́ма воздви́г от тли, / и упраздни́в смерть, / Па́сха нетле́ния, / міра спасе́ние. Трижды.

На хвалитех, поставим стихи 4, и поем стихиры воскресны, глас 5:

Стих: Хвали́те Его́ на си́лах Его́, / хвали́те Его́ по мно́жеству вели́чествия Его́.

Го́споди, запеча́тану гро́бу от беззако́нников, / проше́л еси́ из гро́ба, / я́коже роди́лся еси́ от Богоро́дицы: / не уразуме́ша, ка́ко воплоти́лся еси́, безпло́тнии Твои́ а́нгели: / не чу́вствоваша, когда́ воскре́сл еси́, стрегу́щии Тя во́ини. / Обоя́ бо запечатле́стася испыту́ющим, / яви́шася же чудеса́ кла́няющимся ве́рою та́инству: / е́же воспева́ющим, / возда́ждь нам ра́дость и ве́лию ми́лость.

Стих: Хвали́те Его́ во гла́се тру́бнем, / хвали́те Его́ во псалти́ри и гу́слех.

Го́споди, вереи́ ве́чныя сокруши́в, / и у́зы растерза́в, от гро́ба воскре́сл еси́, / оста́вль Твоя́ погреба́льная, / во свиде́тельство и́стиннаго тридне́внаго Твоего́ погребе́ния: / и предвари́л еси́ в Галиле́и, в пеще́ре стрего́мый. / Ве́лия Твоя́ ми́лость, Непостижи́ме Спа́се, / поми́луй и спаси́ нас.

Стих: Хвали́те Его́ в тимпа́не и ли́це, / хвали́те Его́ во стру́нах и орга́не.

Го́споди, жены́ теко́ша на гроб, / ви́дети Тя, Христа́, нас ра́ди пострада́вшаго, / и прише́дша, обрето́ша а́нгела на ка́мени седя́ща, / стра́хом отва́льшемся, / и к ним возопи́, глаго́ля: / воскре́се Госпо́дь, рцы́те ученико́м, / я́ко воскре́се от ме́ртвых, / спаса́яй ду́ши на́ша.

Стих: Хвали́те Его́ в кимва́лех доброгла́сных, хвали́те Его́ в кимва́лех восклица́ния, / вся́кое дыха́ние да хва́лит Го́спода.

Го́споди, я́коже изше́л еси́ от запеча́таннаго гро́ба, / та́ко вшел еси́ и две́рем заключе́ным ко ученико́м Твои́м, / показу́я им теле́сная страда́ния, / я́же подъя́л еси́, Спа́се Долготерпели́вый: / я́ко от се́мене Дави́дова я́звы претерпе́л еси́, / я́ко Сын же Бо́жий, мiр свободи́л еси́. / Ве́лия Твоя́ ми́лость, Непостижи́ме Спа́се, / поми́луй и спаси́ нас.

И стихиры Пасхи с припевы их, глас 5.

Стих: Да воскре́снет Бог, / и расточа́тся врази́ Его́.

Па́сха / свяще́нная нам днесь показа́ся; / Па́сха но́ва свята́я; / Па́сха та́инственная; / Па́сха всечестна́я. / Па́сха Христо́с Изба́витель; / Па́сха непоро́чная; / Па́сха вели́кая; / Па́сха ве́рных. / Па́сха две́ри ра́йския нам отверза́ющая. / Па́сха всех освяща́ющая ве́рных.

Стих: Я́ко исчеза́ет дым, / да исче́знут.

Прииди́те / от виде́ния жены́ благове́стницы, / и Сио́ну рцы́те: / приими́ / от нас ра́дости благове́щения, Воскресе́ния Христо́ва: / красу́йся, лику́й / и ра́дуйся, Иерусали́ме, / Царя́ Христа́ узре́в из гро́ба, / я́ко жениха́ происходя́ща.

Стих: Та́ко да поги́бнут гре́шницы от Лица́ Бо́жия, / а пра́ведницы да возвеселя́тся.

Мνроно́сицы жены́, / у́тру глубоку́, / предста́вша гро́бу Живода́вца, / обрето́ша А́нгела / на ка́мени седя́ща, / и той провеща́в им, / си́це глаго́лаше: / что и́щете Жива́го с ме́ртвыми; / что пла́чете Нетле́ннаго во тли? / Ше́дше, пропове́дите ученико́м Его́.

Стих: Сей день, его́же сотвори Госпо́дь, / возра́дуемся и возвесели́мся в онь.

Па́сха кра́сная, / Па́сха, Госпо́дня Па́сха! / Па́сха всечестна́я / нам возсия́. Па́сха, / ра́достию друг дру́га обы́мем. / О Па́сха! / Избавле́ние ско́рби, / и́бо из гро́ба днесь, / я́ко от черто́га / возсия́в Христо́с, / жены́ ра́дости испо́лни, глаго́ля: / пропове́дите апо́столом.

Слава, и ныне, глас 5: Воскресе́ния день, / и просвети́мся торжество́м, / и друг дру́га обы́мем. / Рцем бра́тие, / и ненави́дящим нас, / прости́м вся Воскресе́нием, / и та́ко возопии́м: / Христо́с воскре́се из ме́ртвых, / сме́ртию смерть попра́в, / и су́щим во гробе́х живо́т дарова́в.

Таже настоящий тропарь, во глас 5:

Христо́с воскре́се из ме́ртвых, / сме́ртию смерть попра́в / и су́щим во гробе́х живо́т дарова́в. Трижды.

И ектении, и отпуст. И лития вне обители.

Часы Пасхи.

Последование Литургии в четверток Светлой седмицы

Наченшу диакону: Благослови́ влады́ко.

Настоятелю же возгласившу: Благослове́но Ца́рство Отца́, и Сы́на, и Свята́го Ду́ха, ны́не и при́сно, и во ве́ки веко́в.

И мы: Ами́нь. Настоятель поет с прочими служители во святом олтаре: Христо́с воскре́се из ме́ртвых, / сме́ртию смерть попра́в, / и су́щим во гробе́х живо́т дарова́в. Трижды. И лики тойжде, трижды.

Настоятель глаголет припевы:

Первый стих: Да воскре́снет Бог, и расточа́тся врази́ Его́, / и да бежа́т от Лица́ Его́ ненави́дящии Его́.

И на кийждо стих мы поем тропарь: Христо́с воскре́се: весь по единожды.

Вторый стих: Я́ко исчеза́ет дым, да исче́знут, / я́ко та́ет воск от лица́ огня́.

Третий стих: Та́ко да поги́бнут гре́шницы от Лица́ Бо́жия, / а пра́ведницы да возвеселя́тся.

Четвертый стих: Сей день, его́же сотвори́ Госпо́дь, / возра́дуемся и возвесели́мся в онь.

Слава: Христо́с воскре́се:

И ныне: Христо́с воскре́се:

Таже настоятель поет вышшим гласом: Христо́с воскре́се из ме́ртвых, / сме́ртию смерть попра́в.

Мы же: И су́щим во гробе́х живо́т дарова́в.

Посем глаголет диакон ектению великую. По ектении же и по возгласе:

Антифон первый, псалом 65, глас 2.

Стих 1: Воскли́кните / Го́сподеви вся земля́.

Припев: Моли́твами Богоро́дицы, Спа́се спаси́ нас.

И другий лик тойжде стих: Воскли́кните Го́сподеви вся земля́, / по́йте же и́мени Его́, дади́те сла́ву хвале́ Его́.

Припев: Моли́твами Богоро́дицы, Спа́се спаси́ нас.

Стих 2: Рцы́те Бо́гу: коль стра́шна дела́ Твоя́, / во мно́жестве си́лы Твоея́ со́лжут Тебе́ врази́ Твои́.

Припев: Моли́твами Богоро́дицы, Спа́се спаси́ нас.

Стих 3: Вся земля́ да покло́нится Тебе́, / и пое́т Тебе́, да пое́т же и́мени Твоему́ Вы́шний.

Припев: Моли́твами Богоро́дицы, Спа́се спаси́ нас.

Слава, и ныне:

Купно оба лика вышшим гласом: Моли́твами Богоро́дицы, Спа́се спаси́ нас.

Таже, ектениа малая.

Антифон вторый, псалом 66, глас тойже.

Стих 1: Бо́же уще́дри ны / и благослови́ ны.

Припев: Спаси́ ны, Сы́не Бо́жий, воскресы́й из ме́ртвых, пою́щия Ти: Аллилу́иа. Единожды.

Другая страна, тойже стих: Бо́же, уще́дри ны, и благослови́ ны, / просвети́ лице́ Твое́ на ны, и поми́луй ны.

Припев: Спаси́ ны, Сы́не Бо́жий, воскресы́й из ме́ртвых, пою́щия Ти: Аллилу́иа.

Стих 2: Да позна́ем на земли́ путь Твой, / во всех язы́цех спасе́ние Твое́.

Припев: Спаси́ ны, Сы́не Бо́жий, воскресы́й из ме́ртвых, пою́щия Ти: Аллилу́иа.

Стих 3: Да испове́дятся Тебе́ лю́дие Бо́же, / да испове́дятся Тебе́ лю́дие вси.

Припев: Спаси́ ны, Сы́не Бо́жий, воскресы́й из ме́ртвых, пою́щия Ти: Аллилу́иа.

Слава, и ныне:

Вкупе два лика: Единоро́дный Сы́не и Сло́ве Бо́жий, безсме́ртен Сый, и изво́ливый спасе́ния на́шего ра́ди воплоти́тися от Святы́я Богоро́дицы и Присноде́вы Мари́и, непрело́жно вочелове́чивыйся, распны́йся же Христе́ Бо́же, сме́ртию сме́рть попра́вый, Еди́н Сый Святы́я Тро́ицы, спрославля́емый Отцу́ и Свято́му Ду́ху, спаси́ нас.

Таже, ектениа.

Антифон 3-й, псалом 67, глас 5.

Стих 1: Да воскре́снет Бог, / и расточа́тся врази́ Его́.

Тропарь: Христо́с воскре́се из ме́ртвых, / сме́ртию смерть попра́в / и су́щим во гробе́х живо́т дарова́в.

Другая страна, той же стих: Да воскре́снет Бог, и расточа́тся врази́ Его́, / и да бежа́т от лица́ Его́ ненави́дящии Его́.

Тропарь: Христо́с воскре́се:

Стих 2: Я́ко исчеза́ет дым, да исче́знут, / я́ко та́ет воск от лица́ огня́.

Тропарь: Христо́с воскре́се:

Стих 3: Та́ко да поги́бнут гре́шницы от лица́ Бо́жия, / а пра́ведницы да возвеселя́тся, да возра́дуются пред Бо́гом.

Тропарь: Христо́с воскре́се:

И бывает вход. И возглашает диакон, аще есть, аще же ни, иерей: Прему́дрость, про́сти.

Мы же входное: В це́рквах благослови́те Бо́га, Го́спода от исто́чник Изра́илевых.

И поем тропарь, глас 5: Христо́с воскре́се из ме́ртвых, / сме́ртию смерть попра́в / и су́щим во гробе́х живо́т дарова́в.

Ипакои, глас 4: Предвари́вшия у́тро, я́же о Мари́и, / и обре́тшия ка́мень отвале́н от гро́ба, / слы́шаху от А́нгела: во све́те присносу́щнем Су́щаго / с ме́ртвыми что и́щете, я́ко челове́ка? / Ви́дите гро́бныя пелены́, тецы́те и мiру пропове́дите, / я́ко воста́ Госпо́дь, умертви́вый смерть, / я́ко есть Сын Бо́га, спаса́ющаго род челове́ческий.

Слава, и ныне: кондак, глас 8:

А́ще и во гроб снизше́л еси́, Безсме́ртне, / но а́дову разруши́л еси́ си́лу / и воскре́сл еси́, я́ко Победи́тель, Христе́ Бо́же, / жена́м мνроно́сицам веща́вый: ра́дуйтеся! / И Твои́м апо́столом мир да́руяй, / па́дшим подая́й воскресе́ние.

Вместо же Трисвятаго: Ели́цы во Христа́ крести́стеся, / во Христа́ облеко́стеся: аллилу́иа.

Прокимен, глас 3: По́йте Бо́гу на́шему, по́йте, / по́йте Царе́ви на́шему, по́йте.

Стих: Вси язы́цы восплещи́те рука́ми, воскли́кните Бо́гу гла́сом ра́дования.

Деяний святых Апостол чтение, зачало 6 (Деян 2:38–43).

Во дни о́ны, рече́ Петр к лю́дем: пока́йтеся, и да крести́тся ки́йждо вас во и́мя Иису́са Христа́ во оставле́ние грехо́в, и прии́мете дар Свята́го Ду́ха. Вам бо есть обетова́ние и ча́дом ва́шим и всем да́льним, ели́ки а́ще призове́т Госпо́дь Бог наш. И ины́ми словесы́ мно́жайшими засвиде́тельствоваше и моля́ше я́, глаго́ля: спаси́теся от ро́да стропти́ваго сего́. И́же у́бо любе́зно прия́ша сло́во его́, крести́шася, и приложи́шася в день той душ я́ко три ты́сящи. Бя́ху же терпя́ще во уче́нии Апо́стол и во обще́нии и в преломле́нии хле́ба и в моли́твах. Бысть же на вся́кой души́ страх: мно́га бо чудеса́ и зна́мения Апо́столы бы́ша во Иерусали́ме.

Аллилуиа, глас 4: Наляцы́ и успева́й, и ца́рствуй и́стины ра́ди и кро́тости, и пра́вды.

Стих: Возлюби́л еси́ пра́вду, и возненави́дел еси́ беззако́ние.

Евангелие от Иоанна, зачало 8 (Ин 3:1–15).

Во вре́мя о́но, челове́к не́кий бе от фарисе́й, Никоди́м и́мя ему́, князь жидо́вский. Сей прии́де ко Иису́су но́щию и рече́ Ему́: Равви́, вем, я́ко от Бо́га прише́л еси́ учи́тель, никто́же бо мо́жет зна́мений сих твори́ти, и́хже Ты твори́ши, а́ще не бу́дет Бог с ним. Отвеща́ Иису́с и рече́ ему́: ами́нь, ами́нь глаго́лю тебе́: а́ще кто не роди́тся свы́ше, не мо́жет ви́дети Ца́рствия Бо́жия. Глаго́ла к Нему́ Никоди́м: ка́ко мо́жет челове́к роди́тися стар сый? Еда́ мо́жет второ́е вни́ти во утро́бу ма́тере своея́ и роди́тися? Отвеща́ Иису́с: ами́нь, ами́нь глаго́лю тебе́, а́ще кто не роди́тся водо́ю и Ду́хом, не мо́жет вни́ти во Ца́рствие Бо́жие. Рожде́нное от пло́ти плоть есть, и рожде́нное от Ду́ха дух есть. Не диви́ся, я́ко рех ти, подоба́ет вам роди́тися свы́ше. Дух, иде́же хо́щет, ды́шет, и глас его́ слы́шиши, но не ве́си, отку́ду прихо́дит и ка́мо и́дет, та́ко есть всяк челове́к рожде́нный от Ду́ха. Отвеща́ Никоди́м и рече́ Ему́: ка́ко мо́гут сия́ бы́ти? Отвеща́ Иису́с и рече́ ему́: ты еси́ учи́тель Изра́илев, и сих ли не ве́си? Ами́нь, ами́нь глаго́лю тебе́, я́ко, е́же ве́мы, глаго́лем, и е́же ви́дехом, свиде́тельствуем, и свиде́тельства На́шего не прие́млете. А́ще земна́я реко́х вам, и не ве́руете, ка́ко, а́ще реку́ вам небе́сная, ве́руете? И никто́же взы́де на не́бо, то́кмо сше́дый с небесе́ Сын Челове́ческий, сый на небеси́. И я́коже Моисе́й вознесе́ змию́ в пусты́ни, та́ко подоба́ет вознести́ся Сы́ну Челове́ческому, да всяк ве́руяй в Онь не поги́бнет, но и́мать живо́т ве́чный.

И бывает по чину Божественная Литургиа Златоустаго.

Вместо же Достойно: поем:

А́нгел вопия́ше Благода́тней: / Чи́стая Де́во, ра́дуйся! / И па́ки реку́: ра́дуйся! / Твой Сын воскре́се / тридне́вен от гро́ба, / и ме́ртвыя воздви́гнувый: / лю́дие, весели́теся.

Таже ирмос, глас 1: Свети́ся, свети́ся, / но́вый Иерусали́ме: / сла́ва бо Госпо́дня / на тебе́ возсия́. / Лику́й ны́не / и весели́ся, Сио́не. / Ты же, Чи́стая, красу́йся, Богоро́дице, / о воста́нии Рождества́ Твоего́.

Причастный: Те́ло Христо́во приими́те, исто́чника безсме́ртнаго вкуси́те. Аллилу́иа. Трижды.

Егда же настоятель глаголет: Со стра́хом Бо́жиим и ве́рою приступи́те. Мы вместо, Благословен грядый во имя Господне: поем: Христо́с воскре́се: единожды. Настоятель глаголет: Спаси́ Бо́же лю́ди Твоя́: И мы: Христо́с воскре́се: единожды. Егда же изглаголет иерей: Всегда́ ны́не и при́сно: И мы: Христо́с воскре́се: единожды. Посем ектениа. Вместо же, Буди имя Господне: и вместо псалма, Благословлю Господа: поем: Христо́с воскре́се: дванадесять, и множае: дондеже анафора от игумена раздастся. Таже настоятель, Благослове́ние Госпо́дне на вас: Лик: Ами́нь. Посем настоятель вместо, Слава Тебе Христе Боже: поет: Христо́с воскре́се из ме́ртвых, / сме́ртию смерть попра́в. И лик: И су́щим во гробе́х живо́т дарова́в. Посем настоятель глаголет отпуст со Крестом по обычаю.

В пяток Светлой седмицы [1]

Последование Великой Вечерни в четверток Светлой седмицы вечера

Часы Пасхи.

По 9-м часе, во светильничном, облачится настоятель во всю священную одежду. И став пред святою трапезою с кадильницею, знаменует крестовидно, и возглашает глаголя:

Благослове́н Бог наш всегда́, ны́не и при́сно и во ве́ки веко́в.

И нам отвещающим: Ами́нь.

И той начинает: Христо́с воскре́се из ме́ртвых, / сме́ртию смерть попра́в / и су́щим во гробе́х живо́т дарова́в. Трижды. И мы тойжде отвещаем трижды.

Настоятель глаголет преждереченныя стихи:

Первый стих: Да воскре́снет Бог, и расточа́тся врази́ Его́, / и да бежа́т от Лица́ Его́ ненави́дящии Его́.

И на кийждо стих мы поем тропарь: Христо́с воскре́се: весь по единожды.

Вторый стих: Я́ко исчеза́ет дым, да исче́знут, / я́ко та́ет воск от лица́ огня́.

Третий стих: Та́ко да поги́бнут гре́шницы от Лица́ Бо́жия, / а пра́ведницы да возвеселя́тся.

Четвертый стих: Сей день, его́же сотвори́ Госпо́дь, / возра́дуемся и возвесели́мся в онь.

Слава: Христо́с воскре́се:

И ныне: Христо́с воскре́се:

Таже настоятель поет: Христо́с воскре́се из ме́ртвых, / сме́ртию смерть попра́в.

Мы же: И су́щим во гробе́х живо́т дарова́в.

Таже ектениа великая от диакона: Ми́ром Го́споду помо́лимся.

Подобает ведати, я́ко по внегда начати иерею, кадит святую трапезу по обычаю и весь олтарь, вечер, на Го́споди воззва́х: на Утрени, в начале канона исходит и кадит храм и лики и братию по обыкновенному чину.

На, Го́споди воззва́х: поставим стихов 10. И поем стихиры воскресны осмогласника 6, глас 6.

Стих: Изведи́ из темни́цы ду́шу мою́, / испове́датися И́мене Твоему́.

Побе́ду име́я, Христе́, ю́же на а́да, / на Крест возше́л еси́: / да во тьме сме́рти седя́щия воскреси́ши с Собо́ю, / И́же в ме́ртвых Свобо́дь, / Источа́яй живо́т от Своего́ све́та, / Всеси́льне Спа́се, поми́луй нас.

Стих: Мене́ ждут пра́ведницы, / до́ндеже возда́си мне.

Днесь Христо́с смерть попра́в, / я́коже рече́, воскре́се, / и ра́дование мiрови дарова́, / да вси взыва́юще, песнь та́ко рцем: / Исто́чниче жи́зни, Непристу́пный Све́те, / Всеси́льне Спа́се, поми́луй нас.

Стих: Из глубины́ воззва́х к Тебе́, Го́споди, / Го́споди, услы́ши глас мой.

Тебе́, Го́споди, Су́щаго по всей тва́ри, / гре́шнии ка́мо бежи́м? / На Небеси́ Сам живе́ши, / во а́де попра́л еси́ смерть. / Во глубины́ морски́я? / Та́мо рука́ Твоя́, Влады́ко. / К Тебе́ прибега́ем, / Тебе́ припа́дающе мо́лимся: / Воскресы́й из ме́ртвых, поми́луй нас.

Ины стихиры восточны (Анатолиевы), глас тойже.

Стих: Да бу́дут у́ши Твои́ / вне́млюще гла́су моле́ния моего́.

Кресто́м Твои́м, Христе́, хва́лимся, / и воскресе́ние Твое́ пое́м и сла́вим: / Ты бо еси́ Бог наш, / ра́зве Тебе́ ина́го не ве́мы.

Стих: А́ще беззако́ния на́зриши, Го́споди, Го́споди, кто постои́т; / я́ко у Тебе́ очище́ние есть.

Вы́ну благословя́ще Го́спода, / пое́м воскресе́ние Его́: / Крест бо Претерпе́в, / сме́ртию смерть погуби́.

Стих: И́мене ра́ди Твоего́ потерпе́х Тя, Го́споди, потерпе́ душа́ моя́ в сло́во Твое́, / упова́ душа́ моя́ на Го́спода.

Сла́ва си́ле Твое́й, Го́споди, / я́ко упраздни́л еси́ держа́ву иму́щаго сме́рти: / обнови́л еси́ нас Кресто́м Твои́м, / да́руя нам живо́т и нетле́ние.

Таже стихиры Живоприемнаго Источника, глас тойже. Подобен: Все возложше:

Стих: От стра́жи у́тренния до но́щи, от стра́жи у́тренния, / да упова́ет Изра́иль на Го́спода.

Стра́нная и пресла́вная небе́с Влады́ка / на Тебе́ соверша́ше изнача́ла, Всенепоро́чная; / и́бо свы́ше я́вственно ука́ну, / я́коже дождь во утро́бе Твое́й, Богоневе́сто, / исто́чник Тя показу́я все благо́е вре́ющий, / оби́лие же исцеле́ний, / благодея́ния источа́ющий всем незави́стно, / тре́бующим кре́пости душ, и здра́вия телесе́, / водо́ю благода́ти.

Стих: Я́ко у Го́спода ми́лость, и мно́гое у Него́ избавле́ние, и Той изба́вит Изра́иля от всех беззако́ний eго́.

Ма́нну Тя небе́сную, / и рая́ Де́во исто́чник боже́ственный / имену́ю, Влады́чице, прии́скренне; / земли́ бо тече́ ток, / и благода́ть исто́чника Твоего́ четвероча́стие ея́ покрыва́ющая, / стра́нными чудесы́ всегда́, / и всем проси́мая быва́ет вода́ пие́мая. / Те́мже веселя́щеся христоимени́тии, притека́ем ве́рно, / святы́ню че́рплюще всегда́ сладкото́чную.

Стих: Хвали́те Го́спода вси язы́цы, похвали́те Его́ вси лю́дие.

Струи́ исцеле́ний источа́еши, Де́во, / ве́рно притека́ющим исто́чнику Твоему́ всегда́, Богоневе́сто; / ту́не бо излива́еши, / оби́льно и бога́тно неду́гующим исцеле́ния; / слепы́я ви́дящия явля́еши я́сно, / приступа́ющия к Тебе́; / хро́мыя мно́гия испра́вила еси́, / и разсла́бленныя стягну́ла еси́, / умерщвле́на же оживи́ла еси́ возлия́нием трегу́бым, / наводне́нных и злоды́шущих стра́сти исцели́ла еси́.

Стих: Я́ко утверди́ся ми́лость Его́ на нас, и и́стина Госпо́дня пребыва́ет во век.

И повторяем первую стихиру: Стра́нная и пресла́вная небе́с, Влады́ка, / на Тебе́ соверша́ше изнача́ла, Всенепоро́чная; / и́бо свы́ше я́вственно ука́ну, / я́коже дождь во утро́бе Твое́й, Богоневе́сто, / исто́чник Тя показу́я все благо́е вре́ющий, / оби́лие же исцеле́ний, / благодея́ния источа́ющий всем незави́стно, / тре́бующим кре́пости душ, и здра́вия телесе́, / водо́ю благода́ти.

Слава, глас 6: Кто возглаго́лет си́лы твоя́, Исто́чниче, / и́же неистоща́емыми чудесы́ изоби́луяй, / мно́гая и па́че естества́ содева́еши исцеле́ньми? / О́ле вели́чий, я́же всем излива́еши! / Не то́кмо бо боле́зни неудо́бныя отгна́ла еси́ / притека́ющих с любо́вию, / но и душе́вныя стра́сти измыва́еши очища́ющи, Всенескве́рная, / всем подаю́щи ве́лию ми́лость.

И ныне, Богородичен: Кто Тебе́ не ублажи́т, Пресвята́я Де́во? / Кто ли не воспое́т Твоего́ Пречи́стаго Рождества́? / Безле́тно бо от Отца́ Возсия́вый Сын Единоро́дный, / То́йже от Тебе́, Чи́стыя, про́йде, / неизрече́нно вопло́щься, / естество́м Бог сый, / и естество́м быв Челове́к нас ра́ди, / не во двою́ лицу́ Разделя́емый, / но во Двою́ Естеству́ несли́тно Познава́емый. / Того́ моли́, Чи́стая, Всеблаже́нная, / поми́ловатися душа́м на́шим.

Вход с кадильницею.

Све́те ти́хий святы́я сла́вы Безсме́ртнаго Отца́ Небе́снаго, Свята́го, Блаже́ннаго, Иису́се Христе́. Прише́дше на за́пад со́лнца, ви́девше свет вече́рний, пое́м Отца́, Сы́на и Свята́го Ду́ха, Бо́га. Досто́ин еси́ во вся времена́ пет бы́ти гла́сы преподобными. Сы́не Бо́жий, живо́т дая́й, те́мже мiр Тя сла́вит.

Прокимен, глас 7: Возлюблю́ Тя, Го́споди, кре́посте моя́, / Госпо́дь утверже́ние мое́.

Стих: Бог мой, помо́щник мой, и упова́ю на Него́.

Стих: Хваля́ призову́ Го́спода, и от враг мои́х спасу́ся.

Стих: Услы́ша от хра́ма свята́го Своего́ глас мой.

И па́ки: Возлюблю́ Тя, Го́споди, кре́посте моя́, / Госпо́дь утверже́ние мое́.

Иерей: Рцем вси: и прочее ектении: Сподо́би, Го́споди: Таже: Испо́лним вече́рнюю моли́тву: И по возгласе:

На стиховне стихира воскресна, глас 6, осмогласника:

Воскресе́ние Твое́, Христе́ Спа́се, / А́нгели пою́т на Небесе́х, / и нас на земли́ сподо́би, / чи́стым се́рдцем / Тебе́ сла́вити.

Таже, настоящия стихиры Богородицы, глас 5. Подобен:

Ра́дуйся, Живоно́сный Исто́чниче, / по моря́м разлива́яй чудеса́, на всю вселе́нную. / Океа́не у́мный, / Ни́ловы струи́ превосходя́й излива́нием благода́ти. / Силоа́ме вторы́й, во́ду источа́яй, / а́ки от ка́мене пресла́вную, / Иорда́ново же прие́мый де́йство. / Ма́нно спаси́тельная же, я́сно быва́емая, / ко и́щущаго тре́бованию, бога́тая вои́стинну и незави́стная, / Христо́ва Ма́ти Отрокови́це, / излива́ющая мiрови ве́лию ми́лость.

Стих: Освяти́л есть селе́ние / Свое́ Вы́шний.

Пе́сньми чу́дными ве́рнии, / небе́сный о́блак воспои́м, / ка́плю небе́сную Живода́вца Христа́, / на зе́млю нетле́нно одожди́вшую, / жи́ву ска́чущую, и источа́ющую безсме́ртная; / во́ду боже́ственную, Амвроси́ю, не́ктара, / никогда́же по питии́ истлева́юща, / жа́жду же та́ющую ду́ши отгоня́юща. / От него́же пию́щим разу́мно, / то́ки боже́ственныя предлага́ются от у́мнаго чре́ва, / точа́ща всем благода́ть незави́стную.

Стих: Ре́чная устремле́ния / веселя́т град Бо́жий.

Ра́дуйся, живоприе́мный исто́чниче, / ве́чно источа́я благода́ти, / лия́ние исцеле́ний, вся́кую неду́гов кре́пость, / немощну́ю и злу́ю отгоня́ющее, / слепы́х воззре́ние, и прокаже́нных боже́ственное очище́ние, / точа́щее неду́гов вся́кое врачевство́, / всем притека́ющим ве́рно к хра́му Твоему́; / вели́кая о́бщая цельба́, / безме́здная вои́стинну и гото́вая, / Ма́ти Христа́ Сло́ва, / источа́ющаго мiрови ве́лию ми́лость.

Слава, глас 5: Востру́бим празднолю́бцы в пе́снех, / воспле́щем в вода́х, и возлику́им ра́дующеся, / ве́чными то́ками живоно́снаго исто́чника; / ца́рие и кня́зи да стека́ются, / и исто́чника благода́ти да че́рплют незави́стно; / цари́ бо спасе́, / на одре́ же содержи́мыя прикоснове́нием возста́ви. / Па́стырие же и вси дождено́сный о́блак, / спаси́тельную во́ду сше́дшеся почерпе́м. / И́же в неду́зех свобожде́ние; / и́же в беда́х, кре́пость; / прохлажде́ние, и́же в жа́жде; / слепи́и о́чи, глуси́и благослы́шание, / злостра́ждущии исцеле́ние; / и́же в сме́ртех, живоно́сную; / вси повсю́ду ве́рным источа́ющую во́ды спасе́ния, / воспле́щуще си́це воззове́м: / присноживы́я то́ки излива́ющая от исто́чника, Чи́стая, / не преста́й, Де́во, всегда́ моля́щися / о рабе́х Твои́х.

И ныне, глас тойже: Воскресе́ния день, / и просвети́мся торжество́м, / и друг дру́га обы́мем. / Рцем бра́тие, / и ненави́дящим нас, / прости́м вся Воскресе́нием, / и та́ко возопии́м: / Христо́с воскре́се из ме́ртвых, / сме́ртию смерть попра́в, / и су́щим во гробе́х живо́т дарова́в.

Христо́с воскре́се: трижды, кроме конца стихиры.

Таже диакон: Прему́дрость. Мы же: Благослови́. Настоятель: Сый благослове́н Христо́с Бог наш: И мы: Утверди́, Бо́же, святу́ю правосла́вную ве́ру, правосла́вных христиа́н во ве́к ве́ка. Таже настоятель, вместо: Слава Тебе Христе Боже: Христо́с воскре́се из ме́ртвых, / сме́ртию смерть попра́в. И мы: И су́щим во гробе́х живо́т дарова́в. И абие глаголет отпуст со Крестом: Христо́с воскресы́й из ме́ртвых: И прочее, якоже изъявися в конец Утрени.

И целуем святыя иконы. И входим в трапезу, и глаголем: Христо́с воскре́се: трижды. Сла́ва, и ны́не: Настоятель: Христе́ Бо́же благослови́: По востании же от трапезы, глаголем: Христо́с воскре́се: трижды. Сла́ва, и ны́не: Настоятель: С на́ми Бог Своею благодатию:

Последование Утрени в пяток Светлой седмицы

Прежде начала, вжигает кандила и свещи параекклисиарх. Таже клеплет в великий кампан, и в прочия. И собравшимся нам во храм, иерей полагает обычный поклон настоятелю, и отходит во святый олтарь, и взем кадильницу стоит пред святою Трапезою, кроме убо священническия одежды, епитрахилий точию возложь сверх мантии, кадит крестообразно, глаголя:

Сла́ва Святе́й, и Единосу́щней, и Животворя́щей, и Нераздели́мей Тро́ице, всегда́, ны́не и при́сно и во ве́ки веко́в.

И нам отвещающим: Ами́нь.

Начинает настоятель, с прочими служители, велегласно настоящий тропарь, во глас 5:

Христо́с воскре́се из ме́ртвых, / сме́ртию смерть попра́в / и су́щим во гробе́х живо́т дарова́в.

И мы тойжде поем подобне, со сладкопением. Поется же сей тропарь трижды от настоятеля, и трижды от нас.

Настоятель глаголет стихи:

Первый стих: Да воскре́снет Бог, и расточа́тся врази́ Его́, / и да бежа́т от Лица́ Его́ ненави́дящии Его́.

И на кийждо стих мы поем тропарь: Христо́с воскре́се: весь по единожды.

Вторый стих: Я́ко исчеза́ет дым, да исче́знут, / я́ко та́ет воск от лица́ огня́.

Третий стих: Та́ко да поги́бнут гре́шницы от Лица́ Бо́жия, / а пра́ведницы да возвеселя́тся.

Четвертый стих: Сей день, его́же сотвори́ Госпо́дь, / возра́дуемся и возвесели́мся в онь.

Слава: Христо́с воскре́се:

И ныне: Христо́с воскре́се:

Таже настоятель поет: Христо́с воскре́се из ме́ртвых, / сме́ртию смерть попра́в.

Мы же: И су́щим во гробе́х живо́т дарова́в.

Таже ектениа великая. И по возгласе абие поем канон.

КАНОН

Глас 1. Канона два: Пасце со ирмосы на 8, и Богородицы на 6.

Песнь 1.

Ирмос: Воскресе́ния день, / просвети́мся, лю́дие. / Па́сха, Госпо́дня Па́сха, / от сме́рти бо к жи́зни, / и от земли́ к небеси́, / Христо́с Бог нас преведе́, / побе́дную пою́щия.

Припев: Христо́с воскре́се из ме́ртвых.

Очи́стим чу́вствия, и у́зрим / непристу́пным све́том / Воскресе́ния, Христа́ блиста́ющася, / и ра́дуйтеся, реку́ща, / я́сно да услы́шим, / побе́дную пою́ще.

Небеса́ у́бо досто́йно да веселя́тся, / земля́ же да ра́дуется, / да пра́зднует же мiр, / ви́димый же весь и неви́димый: / Христо́с бо воста́, / весе́лие ве́чное.

И канон Богородицы, егоже краестрочие: Никифору Каллисту ту Ксанфопулу.

Припев: Пресвята́я Богоро́дице, спаси́ нас.

[Ν] Ны́не источи́ ми, Де́во Богоро́дице исто́чниче, / благода́ть даю́щи Сло́ва, / я́ко да воспою́ Тя, исто́чник, / вре́ющий {1} живо́т и благода́ть ве́рным; / Ты бо ипоста́сное Сло́во источи́ла еси́.

[Ι] Врачевство́ па́че естества́, / храм Твой, Честна́я, / явля́ется всем, Отрокови́це, / от сме́рти бо я́вныя / притека́ющия ве́рныя я́ве возставля́ет, / и всем незави́стную то́чит сла́дость.

Сла́ва Отцу́ и Сы́ну и Свято́му Ду́ху.

[Κ] Излива́еши с небесе́ неистощи́мо / благода́ти вои́стинну еди́на: / слепе́юща бо твори́ши взира́ти к све́ту, бла́том но́вым, / возгласи́вши свы́ше па́че смы́сла Лео́нови.

И ны́не и при́сно и во ве́ки веко́в. Ами́нь.

[Η] О́бщее любоче́стие челове́чества Честна́я, / ра́дуйся Мари́е, ра́дуйся; / всех бо Творе́ц на Тя, я́коже ка́пля сни́де я́вственно, / исто́чник Тя безсме́ртен показа́в Богоневе́стная.

Катавасия оба лика вкупе: Воскресе́ния день: И последи: Христо́с воскре́се: трижды.

Песнь 3.

Ирмос: Прииди́те, пи́во пие́м но́вое, / не от ка́мене непло́дна чудоде́емое, / но нетле́ния исто́чник / из гро́ба одожди́вша Христа́, / в Не́мже утвержда́емся.

Припев: Христо́с воскре́се из ме́ртвых.

Ны́не вся испо́лнишася све́та, / не́бо же и земля́, и преиспо́дняя: / да пра́зднует у́бо вся тварь / воста́ние Христо́во, / в не́мже утвержда́ется.

Вчера́ спогребо́хся Тебе́ Христе́, / совостаю́ днесь / воскре́сшу Тебе́, / сраспина́хся Тебе́ вчера́, / Сам мя спросла́ви Спа́се во Ца́рствии Твое́м.

Богородицы подобны:

Припев: Пресвята́я Богоро́дице, спаси́ нас.

[Φ] Све́тлый Тя святы́й храм / Влады́ки всех, Отрокови́це вем, / и нетле́ния Исто́чник, / во́ду излива́ющ Христа́, / от Него́же напая́емся.

[Ο] От Твоея́ благода́ти, Влады́чице исто́чниче, / Самоде́ржцу дае́ши исхо́дов происхожде́ние содержи́мо лю́те, / ка́мене подстоя́ние стра́шное, / водо́ю разреши́вшееся.

Сла́ва Отцу́ и Сы́ну и Свято́му Ду́ху.

[Ρ] Тече́т благода́ть незави́стная / от Тебе́, Богоро́дице Де́во, оби́льно точа́щая, / хроми́и ска́чут о Тебе́, / прокаже́нных очища́ется мно́жество, / и де́мони угнета́ются.

И ны́не и при́сно и во ве́ки веко́в. Ами́нь.

[Ο] Всем дае́ши исцеле́ние ве́рным, / царе́м, простце́м, ни́щим, / князе́м, убо́гим, бога́тым о́бще, / во́ду излива́яй Исто́чниче / разли́чное исцеле́ние.

Катавасия: Прииди́те, пи́во пие́м но́вое: И тропарь: Христо́с воскре́се: трижды.

Таже ектениа.

Таже кондак Пасце, глас 8: А́ще и во гроб снизше́л еси́, Безсме́ртне, / но а́дову разруши́л еси́ си́лу, / и воскре́сл еси́, я́ко победитель, Христе́ Бо́же, / жена́м мνроно́сицам веща́вый: ра́дуйтеся, / и Твои́м апо́столом мир да́руяй, / па́дшим подая́й воскресе́ние.

Икос: Е́же пре́жде со́лнца Со́лнце заше́дшее иногда́ во гроб, / предвари́ша ко у́тру, и́щущия я́ко дне мνроно́сицы де́вы, / и друга́ ко друзе́й вопия́ху: / о други́ни! Прииди́те, воня́ми пома́жем те́ло живоно́сное и погребе́ное, / плоть воскреси́вшаго па́дшаго Ада́ма, лежа́щую во гро́бе. / И́дем, потщи́мся я́коже волсви́, и поклони́мся, / и принесе́м мν́ра я́ко да́ры, не в пелена́х, но в плащани́це обви́тому, / и пла́чим, и возопии́м: о Влады́ко, воста́ни, / па́дшим подая́й воскресе́ние.

Седален, глас 8. Подобный: Прему́дрости Сло́ва:

Приснотеку́щий Исто́чник, и живо́тный, / источа́яй струя́ боже́ственный ток, / согла́сно восхва́лим благода́ти прося́ще; / на ки́йждо бо день источа́ет исцеле́ния, / я́ко рек тече́ния показу́яй мале́йшая. / Те́мже по до́лгу приступа́юще с любо́вию, / ве́рно почерпе́м от Исто́чника / неисчерпа́емое здра́вие, вои́стинну безсме́ртное, / ороша́ющее ве́рно благочести́вых сердца́; / устна́ми возопии́м, / Ты еси́ ве́рных утеше́ние.

Песнь 4.

Ирмос: На Боже́ственней стра́жи / богоглаго́ливый Авваку́м / да ста́нет с на́ми и пока́жет / светоно́сна А́нгела / я́сно глаго́люща: / днесь спасе́ние мiру, / я́ко воскре́се Христо́с, / я́ко всеси́лен.

Припев: Христо́с воскре́се из ме́ртвых.

Му́жеский у́бо пол, / я́ко разве́рзый де́вственную утро́бу, / яви́ся Христо́с, / я́ко челове́к же, / А́гнец нарече́ся, / непоро́чен же, / я́ко невку́сен скве́рны, / на́ша Па́сха, / и я́ко Бог и́стинен / соверше́н рече́ся.

Я́ко единоле́тный а́гнец, / благослове́нный нам вене́ц Христо́с, / во́лею за всех закла́н бысть, / Па́сха чисти́тельная, / и па́ки из гро́ба кра́сное / пра́вды нам возсия́ Со́лнце.

Богооте́ц у́бо Дави́д / пред се́нным ковче́гом скака́ше игра́я, / лю́дие же Бо́жии святи́и, / образо́в сбытие́ зря́ще, / весели́мся Боже́ственне, / я́ко воскре́се Христо́с, / я́ко Всеси́лен.

Богородицы подобны:

Припев: Пресвята́я Богоро́дице, спаси́ нас.

[Υ] Па́че песка́ вои́стинну, и ка́плий дожде́вных, / бы́ша Богоро́дице мно́жества, исто́чника дел Твои́х, / непреста́нно теку́щая на всю зе́млю бога́тно, / и вся́каго боля́ща лю́те / ско́ро исцеля́ющая.

[Κ] На стесне́нный жены́ от карки́на {2} сосе́ц, / вода́ возлива́ется, Де́во, / исто́чника Твоего́, Влады́чице, / и а́бие преста́ша стра́сти смертоно́сныя струе́ю, / и карки́н про́сто изы́ти позна́.

Сла́ва Отцу́ и Сы́ну и Свято́му Ду́ху.

[Α] Недомы́слимое в Тебе́, / и па́че естества́ соде́янное / есть я́вственно, Богоро́дице, / вода́ бо быва́ет исто́чника Твоего́ исцеле́ние, / неду́гом смертоно́сным проти́вное, / его́же естество́ я́ве / никогда́же ве́дяше.

И ны́не и при́сно и во ве́ки веко́в. Ами́нь.

[Λ] При́сно умерщвля́ет мя враг / сла́стными прило́ги, / Влады́чице исто́чниче Богоро́дице, не пре́зри, / предвари́ ско́рая по́моще; / сего́ же се́тей мя изба́ви, / да воспою́ Тя, при́сно многопе́тую.

Катавасия: На Боже́ственней стра́жи: И тропарь: Христо́с воскре́се: трижды.

Песнь 5.

Ирмос: У́тренюем у́треннюю глубоку́, / и вме́сто мν́ра песнь принесе́м Влады́це, / и Христа́ у́зрим / пра́вды Со́лнце, / всем жизнь возсия́юща.

Припев: Христо́с воскре́се из ме́ртвых.

Безме́рное Твое́ благоутро́бие, / а́довыми у́зами содержи́мии зря́ще, / к све́ту идя́ху Христе́, / весе́лыми нога́ми, / Па́сху хва́ляще ве́чную.

Присту́пим свещено́снии, / исходя́щу Христу́ из гро́ба, я́ко жениху́, / и спра́зднуем любопра́зднственными чи́нми / Па́сху Бо́жию спаси́тельную.

Богородицы подобны:

Припев: Пресвята́я Богоро́дице, спаси́ нас.

[Λ] Глаго́ланная Де́во Отрокови́це, / исто́чника Твоего́ вои́стинну чудеса́, / ужаса́ют челове́ков помышле́ние; / па́че бо естества́ суть, / вся ве́рныя освяща́ющая.

[Ι] Повествова́ руно́, ма́нна / и Силоа́м, и ка́мень точа́щь, / Соломо́нов притво́р, благода́ть Твою́, / Иорда́нския во́ды, и исто́чник самаряны́ни.

Сла́ва Отцу́ и Сы́ну и Свято́му Ду́ху.

[Σ] Ка́пли Твоя́, Отрокови́це Де́во, / я́же исто́чника, и ме́ртваго оживи́ша, / па́че сло́ва соде́янное и смы́сла; / вся бо Твоя́, Всечи́стая, / сло́во побежда́ют челове́ческое.

И ны́не и при́сно и во ве́ки веко́в. Ами́нь.

[Τ] Стра́сти моя́, Отрокови́це, исцели́, / кровотече́ния исто́чник изсуша́ющи, / и лю́тое пла́мене возжже́ние, и здра́вия преложе́ние, / исхо́дов сою́з, и чревотече́ние.

Катавасия: У́тренюем у́треннюю глубоку́: И тропарь: Христо́с воскре́се: трижды.

Песнь 6.

Ирмос: Снизше́л еси́ в преиспо́дняя земли́, / и сокруши́л еси́ вереи́ ве́чныя, / содержа́щия свя́занныя, Христе́, / и тридне́вен, я́ко от ки́та Ио́на, / воскре́сл еси́ от гро́ба.

Припев: Христо́с воскре́се из ме́ртвых.

Сохрани́в це́ла зна́мения Христе́, / воскре́сл еси́ от гро́ба, / ключи́ Де́вы не вреди́вый в рождестве́ Твое́м, / и отве́рзл еси́ нам ра́йския две́ри.

Спа́се мой, / живо́е же и неже́ртвенное заколе́ние, / я́ко Бог Сам Себе́ / во́лею приве́л Отцу́, / совоскреси́л еси́ всеро́днаго Ада́ма, / воскре́с от гро́ба.

Богородицы подобны:

Припев: Пресвята́я Богоро́дице, спаси́ нас.

[Ο] Словеса́ Сло́ва, я́ко вои́стинну исто́чника, / воспева́ем Тя, Чи́стая, / прему́дрости бо глубину́, / я́ко па́че сло́ва ражда́еши, / пове́сивша на возду́се тече́ния, / и зе́млю на воде́.

[Υ] Подшла́ еси́ ле́ствиц несе́ние, / отъе́млющее сокруше́ние и́же та́мо живопи́сцов, / о всесвяты́й исто́чниче! спаса́яй лю́ди / от тру́са до́му па́дшия.

Сла́ва Отцу́ и Сы́ну и Свято́му Ду́ху.

[Τ] Утро́бы неродя́щия непло́дством пре́жде, / разреша́еши я́ве, / исто́чника Твоего́ струя́ми, / и́бо я́ко роди́вшая Влады́ку всех, / и рожде́ния подае́ши.

И ны́не и при́сно и во ве́ки веко́в. Ами́нь.

[Ο] Ни сло́во, ни ум, ниже́ язы́к / Твое́ возмо́гут, Чи́стая, Рождество́ похвали́ти, / но немощству́ют в Тебе́, / и облича́ется филосо́фов че́стность, / и ри́торов красота́.

Катавасия: Снизше́л еси́ в преиспо́дняя земли́: И тропарь: Христо́с воскре́се: трижды.

Ектениа.

Кондак, глас 8. Подобен: Взбра́нной:

От неистощи́мыя Ты, исто́чниче богоблагода́тный, / подае́ши ми, точа́щи во́ды Твоея́ благода́ти, / приснотеку́щий па́че сло́ва, / я́ко бо Сло́во ро́ждшая па́че смы́сла, / молю́ Ти ся, ороси́ мя благода́тию, да зову́ Ти: / ра́дуйся, водо́ спаси́тельная.

Икос: Нескве́рная Богоро́дице, ро́ждшая Сло́во О́тчее, / пре́жде век нетле́нно ро́ждшееся, / разшири́ моя́ уста́, Чи́стая, / спривнося́щи мя к Твоему́ похвале́нию, / я́ко да восхвалю́ Тя, зовы́й исто́чнику Твоему́ сия́: / ра́дуйся, исто́чниче ра́дости непреста́емыя; / ра́дуйся, то́че добро́ты неизрече́нныя. / Ра́дуйся, неду́гов разли́чных разреше́ние; ра́дуйся страсте́й вся́ких потопле́ние. / Ра́дуйся струе́ светови́днейшая, здра́вы творя́щая ве́рныя; / ра́дуйся водо́ благода́тнейшая неду́гующим многоразли́чно. / Ра́дуйся ча́ше ма́нны живото́чныя; / ра́дуйся ба́не и не́ктарю богоизлия́нный. / Ра́дуйся водо́, прему́дрости неве́дение отъе́млющая; / ра́дуйся растворе́ние се́рдца, пи́щу боже́ственную излива́ющее. / Ра́дуйся приста́нище неможе́ния источа́ющая; / ра́дуйся пла́мень неду́гования угаша́ющая. / Ра́дуйся водо́ спаси́тельная.

Синаксарь на Пресвятую Госпожу Владычицу Богородицу, Живоприемный Источник.

В пято́к Све́тлыя седми́цы, пра́зднуем обновле́ние хра́ма Пресвяты́я и Госпожи́ на́шея Богоро́дицы, имену́емаго живоно́снаго исто́чника. Еще́ же па́мять твори́м изря́дных и па́че естества́ чуде́с бы́вших, во о́ном хра́ме от Богома́тере. Сей у́бо храм пе́рвее основа́ся от царя́ Льва Вели́каго, и́же и Маке́лл именова́ся. Сей поне́же бя́ше благ и смире́н челове́к, за до́брое свое́ наме́рение и ми́лостивное, е́же имя́ше, пре́жде не́же бы́ти царю́, обрета́яйся во о́ном ме́сте, обре́те еди́наго челове́ка слепа́го, не ви́дяща ка́мо ити́, и взем его́ за ру́ку, ведя́ше. Дости́гшима же обои́ма та́мо близ, иде́же бя́ше сей исто́чник, возжада́ слепы́й, и моля́ше Льва, да ороси́т его́; и́же идя́ во вну́треннее о́ное ле́са, иде́же бя́ше древе́с и насажде́ний разли́чных испо́лнено, иска́ше воды́, и не обрета́яй исто́чника, обраща́шеся а́ки отягча́емь. И слы́шит глас свы́ше глаго́лющь: о Льве! не уныва́й, зане́ вода́, ея́же и́щеши, близ тебе́ есть, и обрати́ся обрести́ ю́. И Лев у́бо обраща́яйся, и ища́й мно́го, не обре́те ея́. И па́ки слы́шит ра́вный пе́рвому глас, и глаго́лет ему́: царю́ Льве, вни́ди во вну́треннюю часть загуще́ннаго сего́ ле́са, и возми́ свои́ма рука́ма от сея́ му́тныя воды́, и исцели́ жа́жду слепа́го, и пома́жи и помраче́нныя его́ о́чи; и а́бие позна́еши, ка́я есмь, и от мно́гаго вре́мене живу́ на сем ме́сте. Лев у́бо сотвори́ я́коже глас повеле́ ему́, и а́бие воззре́ слепы́й. И по Богома́тере прорече́нию, по ма́ле вре́мени бысть царь Лев: и созда́ та́мо у исто́чника храм пе́рвый, бога́тою руко́ю, я́коже зри́тся днесь. И поне́же быва́ху чудеса́ множа́йшая на вся́кий день, по мно́гих ле́тех Иустиниа́н вели́кий самоде́ржец гре́ческий, поне́же пострада́ зело́ от не́мощи водотру́дия, и обре́те та́мо исцеле́ние свое́, хотя́ да́ти воздая́ние Ма́тери Бо́жией, па́ки созда́ о́ный пе́рвый храм, и сотвори́ и велича́йший и красне́йший, и́же от мно́гих тру́сов внегда́ разсе́деся, последи́ царь Васи́лий Македо́нский, и сын его́ Лев Му́дрый, па́ки созда́ша и испра́виша и́. Во вре́мя их сей исто́чник мно́га чудеса́ де́йствова: и вод задержа́ния, и пти́сы, и ины́я тмочи́сленныя стра́сти исцели́: карки́нския стра́сти, и кровотече́ния мно́гих родо́в, и́миже стражда́ху царе́вны и ины́я жены́, и разли́чныя огне́вицы, и ины́я боле́зни, и я́звы неисце́льныя, и непло́дныя разреши́; я́ко и цари́ца Зои́ непло́ды су́щи прия́т дар от сего́ исто́чника, сы́на Константи́на Порфироге́нита. Воскреси́ же и ме́ртваго, и́же бе от Фессали́и, и приходя́ ко свято́му исто́чнику у́мре на пути́. Егда́ же хотя́ше умре́ти, запове́да кора́блеником взя́ти его́ та́мо во храм исто́чника, и возлия́ти на него́ три ка́ди от о́ныя воды́, и тогда́ погребсти́ его́. Е́же творя́ще кора́бленицы, и возлива́юще на него́ во́ду, а́бие воскре́се ме́ртвый. По мно́гом же вре́мени, хотя́ па́сти вели́кий храм о́ный, яви́ся Богоро́дица, и держа́ше его́, до́ндеже изы́де вон все мно́жество люде́й, и никто́же вреди́ся. Та́яжде свята́я вода́ пива́ема, мно́гия бесну́емыя исцели́, и от темни́цы челове́ки свя́занныя разреши́. Исцели́ же и царя́ Льва от каменозая́тия, и жены́ его́ Феофа́ны угаси́ зе́льнейшую огне́вицу. И бра́та его́ Стефа́на разреши́ от пти́сныя не́мощи. Дарова́ же и слух Иоа́нну патриа́рху Иерусали́мскому. Исцели́ еще́ и си́льную огне́вицу Патри́киа Тара́сиа, и ма́тере его́ Магистри́ссы, и сы́на Стилиа́нова исцели́ от водозадержа́ния. И не́кую жену́ и́менем Схи́зину свободи́ от чревоболе́ния. И царя́ Рома́на исцели́, от разреше́ния и связа́ния чре́ва та́яжде вода́, подо́бне и жену́ его́. Призва́нием же то́кмо исцели́ Всесвята́я мона́ха Пе́перин, и ученика́ его́ в Халде́и. Подо́бне и мона́ха Матфе́а, и Меле́тиа, и́хже оболга́ша царю́, свободи́ от гне́ва; Патри́киа же и Протоспафа́риа, и ины́я тмочи́сленныя кто испове́дати мо́жет? Несть же пра́ведно не воспомина́ти и исцеле́ния Исхи́ова; ниже́ кий язы́к мо́жет пове́дати, ели́ка чудеса́ та́яжде вода́ де́йствова, и да́же до днесь де́йствует, па́че ка́плей дожде́вных, и па́че звезд небе́сных, и листо́в мно́жества, я́же в на́ша времена́ ви́дехом. Еще́ исцели́ и ины́я смертоно́сныя боле́зни, прока́зы, свербо́ты па́че естества́, и опухле́ния же́нская, и душе́вныя стра́сти мно́гия исцели́, и разли́чныя очны́я боле́зни. Еще́ же исцели́ вара́гга Иоа́нна от воднотрудова́ния, и друга́го вара́гга исцели́ от злых язв, и священномона́ха Ма́рка от о́спы, и каменозая́тия мона́ха Заха́рию. И ина́я мно́жайшая чудеса́, я́же не возмо́жно есть исчи́слити, я́же де́йствова и де́йствует непреста́нно. Твоея́ Ма́тере моли́твами, Христе́ Бо́же наш поми́луй нас. Ами́нь.

Таже глаголем:

Воскресе́ние Христо́во ви́девше, / поклони́мся Свято́му Го́споду Иису́су, / еди́ному безгре́шному, / Кресту́ Твоему́ покланя́емся, Христе́, / и свято́е Воскресе́ние Твое́ пое́м и сла́вим: / Ты бо еси́ Бог наш, / ра́зве Тебе́ ино́го не зна́ем, / и́мя Твое́ имену́ем. / Прииди́те вси ве́рнии, / поклони́мся Свято́му Христо́ву Воскресе́нию: / се бо прии́де Кресто́м ра́дость всему́ мiру. / Всегда́ благословя́ще Го́спода, / пое́м Воскресе́ние Его́: / распя́тие бо претерпе́в, / сме́ртию смерть разруши́. Трижды.

Воскре́с Иису́с от гро́ба, / я́коже прорече́, / даде́ нам живо́т ве́чный / и ве́лию ми́лость. Трижды.

Песнь 7.

Ирмос: О́троки от пе́щи изба́вивый, / быв Челове́к, / стра́ждет я́ко сме́ртен, / и стра́стию сме́ртное, / в нетле́ния облачи́т благоле́пие, / Еди́н благослове́н / отце́в Бог, и препросла́влен.

Припев: Христо́с воскре́се из ме́ртвых.

Жены́ с мν́ры богому́дрыя в след Тебе́ теча́ху, / Его́же, я́ко ме́ртва, со слеза́ми иска́ху, / поклони́шася ра́дующияся Живо́му Бо́гу, / и Па́сху та́йную / Твои́м, Христе́, ученико́м благовести́ша.

Сме́рти пра́зднуем умерщвле́ние, / а́дово разруше́ние, / ино́го жития́ ве́чнаго нача́ло, / и игра́юще пое́м Вино́внаго, / Еди́наго благослове́ннаго / отце́в Бо́га, и препросла́вленнаго.

Я́ко вои́стинну свяще́нная, / и всепра́зднственная сия́ спаси́тельная нощь, / и светоза́рная, / светоно́снаго дне, / воста́ния су́щи провозве́стница, / в не́йже безле́тный Свет из гро́ба пло́тски всем возсия́.

Богородицы подобны:

Припев: Пресвята́я Богоро́дице, спаси́ нас.

[Υ] Почерпи́те неду́гующии исцеле́ния; / Всечи́стая бо то́чит от боже́ственнаго исто́чника сла́дость и́стинную, / пото́к сла́дости вои́стинну вре́ющий, / те́мже и ве́рою то́ки незави́стныя / поче́рпем вси.

[Ξ] Удивля́ют слы́шащия, Влады́чице, / стра́нная Твоя́ чудеса́, вся ве́рныя: / немы́я бо и глухи́я, я́ко благоглаго́ливыя / показу́ет вода́ Твоя́, / стра́ждущия же лю́те врачу́ет, / и исцеле́ние да́рует.

Сла́ва Отцу́ и Сы́ну и Свято́му Ду́ху.

[Α] Возво́диши от пе́щи скорбе́й, / ороша́ющи вода́ми от стра́ннаго исто́чника, / приступа́ющия к Тебе́, Чи́стая: / карки́нския бо ра́ны свобожда́ется челове́к, / прокаже́нна же исцеля́еши, / и распале́ние угаси́ла еси́.

И ны́не и при́сно и во ве́ки веко́в. Ами́нь.

[Ν] Ю́ноши и отрокови́цы Влады́чицу, / и вси челове́цы ве́рою от души́ восхва́лим све́тло; / сокруше́ния бо гное́виц, и вре́ды лука́вых, / и ото́ки, и разсла́бленнаго исцели́.

Катавасия: О́троки от пе́щи изба́вивый: И тропарь: Христо́с воскре́се: трижды.

Песнь 8.

Ирмос: Сей нарече́нный и святы́й день, / Еди́н суббо́т Царь и Госпо́дь, / пра́здников пра́здник / и торжество́ есть торже́ств, / во́ньже благослови́м Христа́ во ве́ки.

Припев: Христо́с воскре́се из ме́ртвых.

Прииди́те, но́ваго виногра́да рожде́ния, / Боже́ственнаго весе́лия, / в наро́читом дни Воскресе́ния, / Ца́рствия Христо́ва приобщи́мся, / пою́ще Его́ / я́ко Бо́га во ве́ки.

Припев: Христо́с воскре́се из ме́ртвых.

Возведи́ о́крест о́чи твои́, Сио́не, и виждь: / се бо приидо́ша к тебе́, / я́ко богосве́тлая свети́ла, / от за́пада, и се́вера, и мо́ря, / и восто́ка ча́да твоя́, / в тебе́ благословя́щая Христа́ во ве́ки.

Припев: Пресвята́я Тро́ице, Бо́же наш, сла́ва Тебе́.

Троичен: О́тче Вседержи́телю, и Сло́ве, и Ду́ше, / треми́ соединя́емое во Ипоста́сех Естество́, / Пресу́щественне и Пребоже́ственне, / в Тя крести́хомся, / и Тя благослови́м во вся ве́ки.

Богородицы подобны:

Припев: Пресвята́я Богоро́дице, спаси́ нас.

[Θ] Боже́ственную исто́чник и честну́ю во́ду / излива́ет Твой Де́во; / водны́х бо тече́ние вспяща́ет зело́, / призыва́нием боже́ственным благода́ти. / Те́мже тя почита́ем, исто́чниче, во ве́ки.

[Ο] Вси честну́ю живото́чную во́ду / воспои́м му́дренне: / злодыха́ния бо ток по страна́м уставля́ет, / и свобо́дное твори́т происхожде́ние. / О́ле Твои́х чуде́с, / Чи́стая Богороди́тельнице!

Припев: Благослови́м Отца́ и Сы́на и Свята́го Ду́ха, Го́спода.

[Π] Ка́я, Всепе́тая, восхва́лят уста́ / Рождества́ Твоего́ стра́нное? / Но и ум кий бы чуде́с исто́чник изсле́довал, / и сло́во изглаго́лало? / Несть естеству́ кре́пость, Твои́м чуди́тися.

И ны́не и при́сно и во ве́ки веко́в. Ами́нь.

[Ο] Вся о Тебе́ сме́рти держа́ва / разори́ся внеза́пу, о Цари́це и Госпоже́, / и́бо Царя́ Безсме́ртнаго, живо́т Ты источи́ла еси́, / во́ду, ма́нну, Христа́ во ве́ки.

Катавасия: Сей нарече́нный и святы́й день: И тропарь: Христо́с воскре́се: трижды.

Песнь 9.

Диакон: Вели́чит душа́ моя́ / Воскре́сшаго тридне́вно от гро́ба, / Христа́ Жизнодавца.

И первый лик ирмос: Свети́ся, свети́ся, / но́вый Иерусали́ме, / сла́ва бо Госпо́дня / на тебе́ возсия́. / Лику́й ны́не / и весели́ся, Сио́не. / Ты же, Чи́стая, красу́йся, Богоро́дице, / о воста́нии Рождества́ Твоего́.

Таже вторый лик поет вторый припев: Вели́чит душа́ моя́ / во́лею страда́вша, и погребе́на, / и Воскре́сшаго тридне́вно от гро́ба.

И ирмос: Свети́ся, свети́ся:

Таже первый лик поет: Христо́с но́вая Па́сха, / Же́ртва жива́я, / А́гнец Бо́жий, / взе́мляй грехи́ міра.

О, Боже́ственнаго, о любе́знаго, / о сладча́йшаго Твоего́ гла́са! / С на́ми бо нело́жно / обеща́лся еси́ бы́ти, / до сконча́ния ве́ка Христе́: / Его́же, ве́рнии, / утвержде́ние наде́жди иму́ще, ра́дуемся.

И вторый лик поет тойже припев и тропарь.

Таже первый лик поет припев: А́нгел вопия́ше Благода́тней: / Чи́стая Де́во, ра́дуйся! / И па́ки реку́: ра́дуйся! / Твой Сын воскре́се / тридне́вен от гро́ба, / и ме́ртвыя воздви́гнувый: / лю́дие, весели́теся. И тропарь: О, Боже́ственнаго, о любе́знаго:

И вторый лик поет тойже припев и тропарь.

Таже первый лик: Возбуди́л еси́ усну́в ме́ртвыя от ве́ка, / ца́рски рыка́вый я́ко от Иу́ды лев. И тропарь: О, Боже́ственнаго, о любе́знаго:

Вторый лик: Магдали́на Мари́я притече́ ко гро́бу, / и Христа́ ви́девши, / я́ко вертогра́даря вопроша́ше.

О, Па́сха ве́лия и свяще́ннейшая, Христе́! / О му́дросте, и Сло́ве Бо́жий, и си́ло! / Подава́й нам и́стее Тебе́ причаща́тися, / в невече́рнем дни Ца́рствия Твоего́.

Таже первый лик: А́нгел облиста́яй жена́м вопия́ше: / преста́ните от слез, я́ко Христо́с воскре́се. И тропарь: О, Па́сха ве́лия и свяще́ннейшая:

Вторый лик: Христо́с воскре́се, смерть попра́вый, / и ме́ртвыя воздви́гнувый, / лю́дие весели́теся. И тропарь: О, Па́сха ве́лия и свяще́ннейшая:

Богородицы подобны:

Первый лик: Ра́дуйся, Де́во, ра́дуйся, / ра́дуйся, Благослове́нная, / ра́дуйся, Препросла́вленная! / Твой бо Сын воскре́се тридне́вен от гро́ба.

[Υ] Во́ды вся превосхо́дит, Отрокови́це Чи́стая, / исто́чника Твоего́ вода́, / я́ве да́рующая свобожде́ние неду́гов лю́тых, / и душа́м вся́кое здра́вие, / я́ко па́че естества́ излива́емая.

Вторый лик: Ра́дуйся, Де́во, ра́дуйся, / ра́дуйся, Благослове́нная, / ра́дуйся, Препросла́вленная! / Твой бо Сын воскре́се тридне́вен от гро́ба.

[Υ] Во́ды вся превосхо́дит, Отрокови́це Чи́стая, / исто́чника Твоего́ вода́, / я́ве да́рующая свобожде́ние неду́гов лю́тых, / и душа́м вся́кое здра́вие, / я́ко па́че естества́ излива́емая.

Таже первый лик: Ра́дуйся, Де́во, ра́дуйся, / ра́дуйся, Благослове́нная, / ра́дуйся, Препросла́вленная! / Твой бо Сын воскре́се тридне́вен от гро́ба.

[Λ] Реши́тель неду́гов но́вый се Силоа́м, / исто́чника Твоего́, Де́во, зрим вси: / о́чи бо прие́млет огня́, / вси же здра́вие при́сно к животу́ прие́млем.

Вторый лик: Ра́дуйся, Де́во, ра́дуйся, / ра́дуйся, Благослове́нная, / ра́дуйся, Препросла́вленная! / Твой бо Сын воскре́се тридне́вен от гро́ба.

[Ο] Здра́вия и́щущии притецы́те ко исто́чнику; / Отрокови́ца бо Де́ва жи́тельствует при воде́. / Лику́й и весели́ся ве́рных мно́жество / си́це, я́коже подоба́ет, / и́же бо прии́дет к хра́му, / воздая́ние проше́ний прие́млет.

Таже первый лик: Ра́дуйся, Де́во, ра́дуйся, / ра́дуйся, Благослове́нная, / ра́дуйся, Препросла́вленная! / Твой бо Сын воскре́се тридне́вен от гро́ба.

[Υ] Возвы́сися исто́чника Твоего́ вода́ вы́ше небе́с, / и земли́ бе́здны то́ки претече́; / сия́ есть пи́ща души́, питие́ ве́рных, / мед из ка́мене, и ма́нны раздая́ние.

Вторый лик: Ра́дуйся, Де́во, ра́дуйся, / ра́дуйся, Благослове́нная, / ра́дуйся, Препросла́вленная! / Твой бо Сын воскре́се тридне́вен от гро́ба.

[Ε] Весели́ши Де́во царя́ преесте́ственне, / источа́ющи благода́ть от исто́чника присносу́щную, / сему́ подава́ющи на враги́ кре́пость, побе́ды при́сно, / здра́вие и мир, и проше́ний исполне́ние.

Таже оба лика, сошедшеся вкупе, поют припев: Вели́чит душа́ моя́ / Воскре́сшаго тридне́вно от гро́ба, / Христа́ Жизнодавца.

И ирмос: Свети́ся, свети́ся, / но́вый Иерусали́ме, / сла́ва бо Госпо́дня / на тебе́ возсия́. / Лику́й ны́не / и весели́ся, Сио́не. / Ты же, Чи́стая, красу́йся, Богоро́дице, / о воста́нии Рождества́ Твоего́.

И тропарь: Христо́с воскре́се: трижды. И ектениа.

Ексапостиларий. Самогласен:

Пло́тию усну́в, / я́ко мертв, / Царю́ и Го́споди, / тридне́вен воскре́сл еси́, / Ада́ма воздви́г от тли, / и упраздни́в смерть, / Па́сха нетле́ния, / міра спасе́ние. Трижды.

На хвалитех, Всякое дыхание: поставим стихов 8, и поем стихиры воскресны осмогласника 4, глас 6:

Стих: Сотвори́ти отмще́ние во язы́цех, обличе́ния в лю́дех.

Крест Твой, Го́споди, / жизнь и воскресе́ние лю́дем Твои́м есть, / и наде́ющеся нань, / Тебе́ воскре́сшаго Бо́га на́шего пое́м: поми́луй нас.

Стих: Связа́ти цари́ их пу́ты, и сла́вныя их ручны́ми око́вы желе́зными.

Погребе́ние Твое́, Влады́ко, / рай отве́рзе ро́ду челове́ческому: / и от истле́ния изба́вльшеся, / Тебе́ воскре́сшаго Бо́га на́шего пое́м: поми́луй нас.

Стих: Сотвори́ти в них суд напи́сан: / сла́ва сия́ бу́дет всем преподо́бным Его́.

Со Отце́м и Ду́хом Христа́ воспои́м, / воскре́сшаго из ме́ртвых, / и к Нему́ вопии́м: / Ты Живо́т еси́ наш и Воскресе́ние, поми́луй нас.

Стих: Хвали́те Бо́га во святы́х Его́, / хвали́те Его́ в утверже́нии си́лы Его́.

Тридне́вен воскре́сл еси́, Христе, от гро́ба / я́коже пи́сано есть, / совоздви́гнувый пра́отца на́шего. / Те́мже Тя и сла́вит род челове́ческий, / и воспева́ет Твое́ воскресе́ние.

И Богородицы стихиры, глас 2. Подобен: До́ме Евфра́фов:

Стих: Хвали́те Его́ на си́лах Его́, / хвали́те Его́ по мно́жеству вели́чествия Его́.

Вода́ исто́чника, спаси́тельная есть / всем немощству́ющим; / присту́пим ве́рою, благода́ть почерпе́м.

Стих: Хвали́те Его́ во гла́се тру́бнем, / хвали́те Его́ во псалти́ри и гу́слех.

Кла́дязь живото́чный исто́чника безсме́ртнаго, / приступа́ющим любо́вию, исцеле́ний подае́т / излия́ние неисчерпа́емое.

Стих: Хвали́те Его́ в тимпа́не и ли́це, / хвали́те Его́ во стру́нах и орга́не.

Укрепля́ет ду́ши вода́ Де́выя, / и́же в скве́рнах страсте́й, / притеце́м ко Отрокови́це, и сия́ измы́ем.

Стих: Хвали́те Его́ в кимва́лех доброгла́сных, хвали́те Его́ в кимва́лех восклица́ния, / вся́кое дыха́ние да хва́лит Го́спода.

Ру́чка свяще́нная, и ма́нна незави́стная / из пречи́стыя утро́бы, излива́ет Влады́ку, / потре́бу вся́ческую поче́рпем.

И стихиры Пасхи с припевы их, глас 5.

Стих: Да воскре́снет Бог, / и расточа́тся врази́ Его́.

Па́сха / свяще́нная нам днесь показа́ся; / Па́сха но́ва свята́я; / Па́сха та́инственная; / Па́сха всечестна́я. / Па́сха Христо́с Изба́витель; / Па́сха непоро́чная; / Па́сха вели́кая; / Па́сха ве́рных. / Па́сха две́ри ра́йския нам отверза́ющая. / Па́сха всех освяща́ющая ве́рных.

Стих: Я́ко исчеза́ет дым, / да исче́знут.

Прииди́те / от виде́ния жены́ благове́стницы, / и Сио́ну рцы́те: / приими́ / от нас ра́дости благове́щения, Воскресе́ния Христо́ва: / красу́йся, лику́й / и ра́дуйся, Иерусали́ме, / Царя́ Христа́ узре́в из гро́ба, / я́ко жениха́ происходя́ща.

Стих: Та́ко да поги́бнут гре́шницы от Лица́ Бо́жия, / а пра́ведницы да возвеселя́тся.

Мνроно́сицы жены́, / у́тру глубоку́, / предста́вша гро́бу Живода́вца, / обрето́ша А́нгела / на ка́мени седя́ща, / и той провеща́в им, / си́це глаго́лаше: / что и́щете Жива́го с ме́ртвыми; / что пла́чете Нетле́ннаго во тли? / Ше́дше, пропове́дите ученико́м Его́.

Стих: Сей день, его́же сотвори Госпо́дь, / возра́дуемся и возвесели́мся в онь.

Па́сха кра́сная, / Па́сха, Госпо́дня Па́сха! / Па́сха всечестна́я / нам возсия́. Па́сха, / ра́достию друг дру́га обы́мем. / О Па́сха! / Избавле́ние ско́рби, / и́бо из гро́ба днесь, / я́ко от черто́га / возсия́в Христо́с, / жены́ ра́дости испо́лни, глаго́ля: / пропове́дите апо́столом.

Слава, и ныне, глас 5: Воскресе́ния день, / и просвети́мся торжество́м, / и друг дру́га обы́мем. / Рцем бра́тие, / и ненави́дящим нас, / прости́м вся Воскресе́нием, / и та́ко возопии́м: / Христо́с воскре́се из ме́ртвых, / сме́ртию смерть попра́в, / и су́щим во гробе́х живо́т дарова́в.

Таже настоящий тропарь, во глас 5:

Христо́с воскре́се из ме́ртвых, / сме́ртию смерть попра́в / и су́щим во гробе́х живо́т дарова́в. Трижды.

И ектении, и отпуст. И лития вне обители.

Часы Пасхи.

Подобает ведати, я́ко творим исхождение днесь вне монастыря, предносяще хоругви. В руках же держаще святое Евангелие, честный Крест, и иконы Воскресе́ния Христо́ва, Пречи́стыя Богоро́дицы. Поем канон Пасхи с Богородичны, на 8. И Катавасия, ирмос тойже. По 6-й песни, последи Евангелиа глаголем: Воскресе́ние Христо́во ви́девше: трижды. Таже, стихира: Воскрес Иису́с от гро́ба: трижды. Таже, 7-я, 8-я и 9-я песни. И прочее молебна.

Последование Литургии в пяток Светлой седмицы

Наченшу диакону: Благослови́ влады́ко.

Настоятелю же возгласившу: Благослове́но Ца́рство Отца́, и Сы́на, и Свята́го Ду́ха, ны́не и при́сно, и во ве́ки веко́в.

И мы: Ами́нь. Настоятель поет с прочими служители во святом олтаре: Христо́с воскре́се из ме́ртвых, / сме́ртию смерть попра́в, / и су́щим во гробе́х живо́т дарова́в. Трижды. И лики тойжде, трижды.

Настоятель глаголет припевы:

Первый стих: Да воскре́снет Бог, и расточа́тся врази́ Его́, / и да бежа́т от Лица́ Его́ ненави́дящии Его́.

И на кийждо стих мы поем тропарь: Христо́с воскре́се: весь по единожды.

Вторый стих: Я́ко исчеза́ет дым, да исче́знут, / я́ко та́ет воск от лица́ огня́.

Третий стих: Та́ко да поги́бнут гре́шницы от Лица́ Бо́жия, / а пра́ведницы да возвеселя́тся.

Четвертый стих: Сей день, его́же сотвори́ Госпо́дь, / возра́дуемся и возвесели́мся в онь.

Слава: Христо́с воскре́се:

И ныне: Христо́с воскре́се:

Таже настоятель поет вышшим гласом: Христо́с воскре́се из ме́ртвых, / сме́ртию смерть попра́в.

Мы же: И су́щим во гробе́х живо́т дарова́в.

Посем глаголет диакон ектению великую. По ектении же и по возгласе:

Антифон первый, псалом 65, глас 2.

Стих 1: Воскли́кните / Го́сподеви вся земля́.

Припев: Моли́твами Богоро́дицы, Спа́се спаси́ нас.

И другий лик тойжде стих: Воскли́кните Го́сподеви вся земля́, / по́йте же и́мени Его́, дади́те сла́ву хвале́ Его́.

Припев: Моли́твами Богоро́дицы, Спа́се спаси́ нас.

Стих 2: Рцы́те Бо́гу: коль стра́шна дела́ Твоя́, / во мно́жестве си́лы Твоея́ со́лжут Тебе́ врази́ Твои́.

Припев: Моли́твами Богоро́дицы, Спа́се спаси́ нас.

Стих 3: Вся земля́ да покло́нится Тебе́, / и пое́т Тебе́, да пое́т же и́мени Твоему́ Вы́шний.

Припев: Моли́твами Богоро́дицы, Спа́се спаси́ нас.

Слава, и ныне:

Купно оба лика вышшим гласом: Моли́твами Богоро́дицы, Спа́се спаси́ нас.

Таже, ектениа малая.

Антифон вторый, псалом 66, глас тойже.

Стих 1: Бо́же уще́дри ны / и благослови́ ны.

Припев: Спаси́ ны, Сы́не Бо́жий, воскресы́й из ме́ртвых, пою́щия Ти: Аллилу́иа. Единожды.

Другая страна, тойже стих: Бо́же, уще́дри ны, и благослови́ ны, / просвети́ лице́ Твое́ на ны, и поми́луй ны.

Припев: Спаси́ ны, Сы́не Бо́жий, воскресы́й из ме́ртвых, пою́щия Ти: Аллилу́иа.

Стих 2: Да позна́ем на земли́ путь Твой, / во всех язы́цех спасе́ние Твое́.

Припев: Спаси́ ны, Сы́не Бо́жий, воскресы́й из ме́ртвых, пою́щия Ти: Аллилу́иа.

Стих 3: Да испове́дятся Тебе́ лю́дие Бо́же, / да испове́дятся Тебе́ лю́дие вси.

Припев: Спаси́ ны, Сы́не Бо́жий, воскресы́й из ме́ртвых, пою́щия Ти: Аллилу́иа.

Слава, и ныне:

Вкупе два лика: Единоро́дный Сы́не и Сло́ве Бо́жий, безсме́ртен Сый, и изво́ливый спасе́ния на́шего ра́ди воплоти́тися от Святы́я Богоро́дицы и Присноде́вы Мари́и, непрело́жно вочелове́чивыйся, распны́йся же Христе́ Бо́же, сме́ртию сме́рть попра́вый, Еди́н Сый Святы́я Тро́ицы, спрославля́емый Отцу́ и Свято́му Ду́ху, спаси́ нас.

Таже, ектениа.

Антифон 3-й, псалом 67, глас 5.

Стих 1: Да воскре́снет Бог, / и расточа́тся врази́ Его́.

Тропарь: Христо́с воскре́се из ме́ртвых, / сме́ртию смерть попра́в / и су́щим во гробе́х живо́т дарова́в.

Другая страна, той же стих: Да воскре́снет Бог, и расточа́тся врази́ Его́, / и да бежа́т от лица́ Его́ ненави́дящии Его́.

Тропарь: Христо́с воскре́се:

Стих 2: Я́ко исчеза́ет дым, да исче́знут, / я́ко та́ет воск от лица́ огня́.

Тропарь: Христо́с воскре́се:

Стих 3: Та́ко да поги́бнут гре́шницы от лица́ Бо́жия, / а пра́ведницы да возвеселя́тся, да возра́дуются пред Бо́гом.

Тропарь: Христо́с воскре́се:

И бывает вход. И возглашает диакон, аще есть, аще же ни, иерей: Прему́дрость, про́сти.

Мы же входное: В це́рквах благослови́те Бо́га, Го́спода от исто́чник Изра́илевых.

И поем тропарь, глас 5: Христо́с воскре́се из ме́ртвых, / сме́ртию смерть попра́в / и су́щим во гробе́х живо́т дарова́в.

Ипакои, глас 4: Предвари́вшия у́тро, я́же о Мари́и, / и обре́тшия ка́мень отвале́н от гро́ба, / слы́шаху от А́нгела: во све́те присносу́щнем Су́щаго / с ме́ртвыми что и́щете, я́ко челове́ка? / Ви́дите гро́бныя пелены́, тецы́те и мiру пропове́дите, / я́ко воста́ Госпо́дь, умертви́вый смерть, / я́ко есть Сын Бо́га, спаса́ющаго род челове́ческий.

Слава, кондак Богородицы, глас 8. Подобен: Взбра́нной:

От неистощи́мыя Ты, исто́чниче богоблагода́тный, / подае́ши ми, точа́щи во́ды Твоея́ благода́ти, / приснотеку́щий па́че сло́ва, / я́ко бо Сло́во ро́ждшая па́че смы́сла, / молю́ Ти ся, ороси́ мя благода́тию, да зову́ Ти: / ра́дуйся, водо́ спаси́тельная.

И ныне, кондак Пасце, глас 8:

А́ще и во гроб снизше́л еси́, Безсме́ртне, / но а́дову разруши́л еси́ си́лу, / и воскре́сл еси́, я́ко Победи́тель, Христе́ Бо́же, / жена́м мνроно́сицам веща́вый: ра́дуйтеся! / И Твои́м апо́столом мир да́руяй, / па́дшим подая́й воскресе́ние.

Вместо же Трисвятаго: Ели́цы во Христа́ крести́стеся, / во Христа́ облеко́стеся: аллилу́иа.

Прокимен, глас 8: Во всю зе́млю изы́де веща́ние их, / и в концы́ вселе́нныя глаго́лы их.

Стих: Небеса́ пове́дают сла́ву Бо́жию, творе́ние же руку́ Его́ возвеща́ет твердь.

И прокимен, глас 3, песнь Богородицы: Вели́чит душа́ Моя́ Го́спода, и возра́довася дух Мой о Бо́зе, Спа́се Мое́м.

Деяний святых Апостол чтение, зачало 7 (Деян 3:1–8).

Во дни о́ны, вку́пе Петр и Иоа́нн восхожда́ста во святи́лище на моли́тву в час девя́тый. И не́кий муж, хром от чре́ва ма́тере своея́ сый, носи́мь быва́ше, его́же полага́ху по вся дни пред две́рьми церко́вными, реко́мыми Кра́сными, проси́ти ми́лостыни от входя́щих в це́рковь. И́же ви́дев Петра́ и Иоа́нна хотя́щия вни́ти в це́рковь, проша́ше ми́лостыни. Воззре́в же Петр нань со Иоа́нном, рече́: воззри́ на ны. Он же прилежа́ше и́ма, мня не́что от нею́ прия́ти. Рече́ же Петр: сребра́ и зла́та несть у мене́, но е́же и́мам, сие́ ти даю́, во и́мя Иису́са Христа́ Назоре́а воста́ни и ходи́. И емь его́ за десну́ю ру́ку воздви́же, а́бие же утверди́стеся его́ плесне́ и гле́зне, и вскочи́в ста и хожда́ше, и вни́де с ни́ма в це́рковь, ходя́ и скачя́ и хваля́ Бо́га.

И Богородицы,

Послание к филипписием чтение, зачало 240 (Флп. 2:5–11).

Бра́тие, сие́ да му́дрствуется в вас, е́же и во Христе́ Иису́се, И́же во о́бразе Бо́жии сый, не восхище́нием непщева́ бы́ти ра́вен Бо́гу. Но Себе́ ума́лил, зрак раба́ прии́м, в подо́бии челове́честем быв, и о́бразом обре́теся я́коже челове́к. Смири́л Себе́, послушли́в быв да́же до сме́рти, сме́рти же кре́стныя. Те́мже и Бог Его́ превознесе́ и дарова́ Ему́ и́мя, е́же па́че вся́каго и́мене, да о и́мени Иису́сове вся́ко коле́но поклони́тся небе́сных и земны́х и преиспо́дних, и всяк язы́к испове́сть, я́ко Госпо́дь Иису́с Христо́с в сла́ву Бо́га Отца́.

Аллилуиа, глас 1: Испове́дят небеса́ чудеса́ Твоя́, Го́споди.

Стих: Бог прославля́емь в сове́те святы́х.

Стих: Слы́ши, Дщи, и виждь, и приклони́ у́хо Твое́.

Евангелие от Иоанна, зачало 7 (Ин 2:12–22).

Во вре́мя о́но, сни́де Иису́с в Капернау́м Сам и Ма́ти Его́, и бра́тия Его́ и ученицы́ Его́, и ту не мно́ги дни пребы́ша. И близ бе Па́сха иуде́йска, и взы́де во Иерусали́м Иису́с и обре́те в це́ркви продаю́щия о́вцы и волы́ и го́луби, и пе́няжники седя́щия. И сотвори́ бичь от ве́рвий, вся изгна́ из це́ркве, о́вцы и волы́, и торжнико́м разсы́па пе́нязи и дски́ опрове́рже. И продаю́щим го́луби рече́: возьми́те сия́ отсю́ду и не твори́те до́му Отца́ Моего́ до́му ку́пленаго. Помяну́ша же ученицы́ Его́, я́ко пи́сано есть: жа́лость до́му Твоего́ снесть Мя. Отвеща́ша же иуде́е и ре́ша Ему́: ко́е зна́мение явля́еши нам, я́ко сия́ твори́ши? Отвеща́ Иису́с и рече́ им: разорите́ це́рковь сию́, и тре́ми де́ньми воздви́гну ю́. Ре́ша же иуде́е: четы́редесять и шестию́ лет создана́ бысть це́рковь сия́, и Ты ли тре́ми де́ньми воздви́гнеши ю́? Он же глаго́лаше о це́ркви те́ла Своего́. Егда́ у́бо воста́ от ме́ртвых, помяну́ша ученицы́ Его́, я́ко се глаго́лаше, и ве́роваша Писа́нию и словеси́, е́же рече́ Иису́с.

И Богородицы,

Евангелие от Луки, зачало 54 (Лк 10:38–42, 11:27–28).

Во вре́мя о́но, вни́де Иису́с в весь не́кую, жена́ же не́кая и́менем Ма́рфа прия́т Его́ в дом свой. И сестра́ ей бе нарица́емая Мари́а, я́же и се́дши при ногу́ Иису́сову, слы́шаше сло́во Его́. Ма́рфа же мо́лвяше о мно́зе слу́жбе, ста́вши же рече́: Го́споди, не бреже́ши ли, я́ко сестра́ моя́ еди́ну мя оста́ви служи́ти; рцы у́бо ей, да ми помо́жет. Отвеща́в же Иису́с, рече́ ей: Ма́рфо, Ма́рфо, пече́шися и мо́лвиши о мно́зе. Еди́но же есть на потре́бу. Мари́а же благу́ю часть избра́, я́же не оты́мется от нея́. Бысть же егда́ глаго́лаше сия́, воздви́гши не́кая жена́ глас от наро́да, рече́ Ему́: блаже́но чре́во носи́вшее Тя, и сосца́, я́же еси́ ссал. Он же рече́: те́мже у́бо блаже́ни слы́шащии сло́во Бо́жие, и храня́ще е́.

И бывает по чину Божественная Литургиа Златоустаго.

Вместо же Достойно: поем:

А́нгел вопия́ше Благода́тней: / Чи́стая Де́во, ра́дуйся! / И па́ки реку́: ра́дуйся! / Твой Сын воскре́се / тридне́вен от гро́ба, / и ме́ртвыя воздви́гнувый: / лю́дие, весели́теся.

Таже ирмос, глас 1: Свети́ся, свети́ся, / но́вый Иерусали́ме: / сла́ва бо Госпо́дня / на тебе́ возсия́. / Лику́й ны́не / и весели́ся, Сио́не. / Ты же, Чи́стая, красу́йся, Богоро́дице, / о воста́нии Рождества́ Твоего́.

Причастный: Те́ло Христо́во приими́те, исто́чника безсме́ртнаго вкуси́те.

И Богородице: Ча́шу спасе́ния прииму́, / и и́мя Госпо́дне призову́. / Аллилу́иа, трижды.

Егда же настоятель глаголет: Со стра́хом Бо́жиим и ве́рою приступи́те. Мы вместо, Благословен грядый во имя Господне: поем: Христо́с воскре́се: единожды. Настоятель глаголет: Спаси́ Бо́же лю́ди Твоя́: И мы: Христо́с воскре́се: единожды. Егда же изглаголет иерей: Всегда́ ны́не и при́сно: И мы: Христо́с воскре́се: единожды. Посем ектениа. Вместо же, Буди имя Господне: и вместо псалма, Благословлю Господа: поем: Христо́с воскре́се: дванадесять, и множае: дондеже анафора от игумена раздастся. Таже настоятель, Благослове́ние Госпо́дне на вас: Лик: Ами́нь. Посем настоятель вместо, Слава Тебе Христе Боже: поет: Христо́с воскре́се из ме́ртвых, / сме́ртию смерть попра́в. И лик: И су́щим во гробе́х живо́т дарова́в. Посем настоятель глаголет отпуст со Крестом по обычаю.

В субботу Светлой седмицы

Последование Великой Вечерни в пяток Светлой седмицы вечера

Часы Пасхи.

По 9-м часе, во светильничном, облачится настоятель во всю священную одежду. И став пред святою трапезою с кадильницею, знаменует крестовидно, и возглашает глаголя:

Благослове́н Бог наш всегда́, ны́не и при́сно и во ве́ки веко́в.

И нам отвещающим: Ами́нь.

И той начинает: Христо́с воскре́се из ме́ртвых, / сме́ртию смерть попра́в / и су́щим во гробе́х живо́т дарова́в. Трижды. И мы тойжде отвещаем трижды.

Настоятель глаголет преждереченныя стихи:

Первый стих: Да воскре́снет Бог, и расточа́тся врази́ Его́, / и да бежа́т от Лица́ Его́ ненави́дящии Его́.

И на кийждо стих мы поем тропарь: Христо́с воскре́се: весь по единожды.

Вторый стих: Я́ко исчеза́ет дым, да исче́знут, / я́ко та́ет воск от лица́ огня́.

Третий стих: Та́ко да поги́бнут гре́шницы от Лица́ Бо́жия, / а пра́ведницы да возвеселя́тся.

Четвертый стих: Сей день, его́же сотвори́ Госпо́дь, / возра́дуемся и возвесели́мся в онь.

Слава: Христо́с воскре́се:

И ныне: Христо́с воскре́се:

Таже настоятель поет: Христо́с воскре́се из ме́ртвых, / сме́ртию смерть попра́в.

Мы же: И су́щим во гробе́х живо́т дарова́в.

Таже ектениа великая от диакона: Ми́ром Го́споду помо́лимся.

Подобает ведати, я́ко по внегда начати иерею, кадит святую трапезу по обычаю и весь олтарь, вечер, на Го́споди воззва́х: на Утрени, в начале канона исходит и кадит храм и лики и братию по обыкновенному чину.

На, Го́споди воззва́х: поставим стихов 6. И поем стихиры воскресны, глас 8.

Стих: А́ще беззако́ния на́зриши, Го́споди, Го́споди, кто постои́т? Я́ко у Тебе́ очище́ние есть.

Вече́рнюю песнь, / и слове́сную слу́жбу, / Тебе́, Христе́, прино́сим, / я́ко благоволи́л еси́ поми́ловати нас Воскресе́нием.

Стих: И́мене ра́ди Твоего́ потерпе́х Тя, Го́споди, потерпе́ душа́ моя́ в сло́во Твое́, упова́ душа́ моя́ на Го́спода.

Го́споди, Го́споди, / не отве́ржи нас от Твоего́ лица́, / но благоволи́ поми́ловати нас Воскресе́нием.

Стих: От стра́жи у́тренния до но́щи, от стра́жи у́тренния да упова́ет Изра́иль на Го́спода.

Ра́дуйся, Сио́не Святы́й, / ма́ти церкве́й, Бо́жие жили́ще, / Ты бо прия́л еси́ пе́рвый, / оставле́ние грехо́в, Воскресе́нием.

И восточны 3, глас тойже.

Стих: Я́ко у Го́спода ми́лость, и мно́гое у Него́ избавле́ние, и Той изба́вит Изра́иля от всех беззако́ний eго́.

Е́же от Бо́га Отца́ Сло́во, / пре́жде век Ро́ждшееся, / в после́дняя же времена́, / То́ежде от Неискусобра́чныя вопло́щшееся во́лею, / распя́тие сме́ртное претерпе́: / и дре́вле умерщвле́ннаго челове́ка спасе́ / Свои́м Воскресе́нием.

Стих: Хвали́те Го́спода вси язы́цы, похвали́те Его́ вси лю́дие.

Е́же из ме́ртвых Твое́ Воскресе́ние славосло́вим Христе́, / и́мже свободи́л еси́ Ада́мский род от а́дова мучи́тельства: / и дарова́л еси́ мiрови я́ко Бог жизнь ве́чную / и ве́лию ми́лость.

Стих: Я́ко утверди́ся ми́лость Его́ на нас, и и́стина Госпо́дня пребыва́ет во век.

Сла́ва Тебе́, Христе́ Спа́се, / Сы́не Бо́жий Единоро́дный, / пригвозди́выйся на Кресте́, / и воскресы́й из гро́ба тридне́вен.

Слава: Тебе́ сла́вим, Го́споди, / во́лею нас ра́ди Крест претерпе́вшаго, / и Тебе́ покланя́емcя, Всеси́льне Спа́се, / не отве́ржи нас от Лица́ Твоего́, / но услы́ши и спаси́ ны / Воскресе́нием Твои́м, Человеколю́бче.

И ныне, Богородичен: Царь Небе́сный / за человеколю́бие на земли́ яви́ся, / и с челове́ки поживе́: / от Де́вы бо Чи́стыя плоть прие́мый, / и из Нея́ проше́дый с восприя́тием. / Еди́н есть Сын, сугу́б естество́м, / но не Ипоста́сию. / Те́мже соверше́нна Того́ Бо́га / и соверше́нна Челове́ка вои́стину пропове́дающе, / испове́дуем Христа́ Бо́га на́шего: / Его́же моли́, Ма́ти Безневе́стная, / поми́ловатися душа́м на́шим.

Вход с кадильницею.

Све́те ти́хий святы́я сла́вы Безсме́ртнаго Отца́ Небе́снаго, Свята́го, Блаже́ннаго, Иису́се Христе́. Прише́дше на за́пад со́лнца, ви́девше свет вече́рний, пое́м Отца́, Сы́на и Свята́го Ду́ха, Бо́га. Досто́ин еси́ во вся времена́ пет бы́ти гла́сы преподобными. Сы́не Бо́жий, живо́т дая́й, те́мже мiр Тя сла́вит.

Прокимен, глас 8: Дал еси́ достоя́ние / боя́щимся Тебе́, Го́споди.

Стих: От коне́ц земли́ к Тебе́ воззва́х.

Стих: Покры́юся в кро́ве крил Твои́х.

Стих: Та́ко воспою́ и́мени Твоему́ во ве́ки.

И па́ки: Дал еси́ достоя́ние / боя́щимся Тебе́, Го́споди.

Иерей: Рцем вси: и прочее ектении: Сподо́би, Го́споди: Таже: Испо́лним вече́рнюю моли́тву: И по возгласе:

На стиховне стихира воскресна, глас 8:

Возше́л еси́ на Крест, Иису́се, / снизше́дый с Небесе́, / прише́л еси́ на смерть, Животе́ Безсме́ртный, / к су́щим во тьме Свет и́стинный, / к па́дшим всех Воскресе́ние, / просвеще́ние и Спа́се наш, сла́ва Тебе́.

Таже стихиры Пасхи, глас 5.

Стих: Да воскре́снет Бог, / и расточа́тся врази́ Его́.

Па́сха / свяще́нная нам днесь показа́ся; / Па́сха но́ва свята́я; / Па́сха та́инственная; / Па́сха всечестна́я. / Па́сха Христо́с Изба́витель; / Па́сха непоро́чная; / Па́сха вели́кая; / Па́сха ве́рных. / Па́сха две́ри ра́йския нам отверза́ющая. / Па́сха всех освяща́ющая ве́рных.

Стих: Я́ко исчеза́ет дым, / да исче́знут.

Прииди́те / от виде́ния жены́ благове́стницы, / и Сио́ну рцы́те: / приими́ / от нас ра́дости благове́щения, Воскресе́ния Христо́ва: / красу́йся, лику́й / и ра́дуйся, Иерусали́ме, / Царя́ Христа́ узре́в из гро́ба, / я́ко жениха́ происходя́ща.

Стих: Та́ко да поги́бнут гре́шницы от Лица́ Бо́жия, / а пра́ведницы да возвеселя́тся.

Мνроно́сицы жены́, / у́тру глубоку́, / предста́вша гро́бу Живода́вца, / обрето́ша А́нгела / на ка́мени седя́ща, / и той провеща́в им, / си́це глаго́лаше: / что и́щете Жива́го с ме́ртвыми; / что пла́чете Нетле́ннаго во тли? / Ше́дше, пропове́дите ученико́м Его́.

Стих: Сей день, его́же сотвори Госпо́дь, / возра́дуемся и возвесели́мся в онь.

Па́сха кра́сная, / Па́сха, Госпо́дня Па́сха! / Па́сха всечестна́я / нам возсия́. Па́сха, / ра́достию друг дру́га обы́мем. / О Па́сха! / Избавле́ние ско́рби, / и́бо из гро́ба днесь, / я́ко от черто́га / возсия́в Христо́с, / жены́ ра́дости испо́лни, глаго́ля: / пропове́дите апо́столом.

Слава, и ныне, глас 5: Воскресе́ния день, / и просвети́мся торжество́м, / и друг дру́га обы́мем. / Рцем бра́тие, / и ненави́дящим нас, / прости́м вся Воскресе́нием, / и та́ко возопии́м: / Христо́с воскре́се из ме́ртвых, / сме́ртию смерть попра́в, / и су́щим во гробе́х живо́т дарова́в.

Христо́с воскре́се: трижды, кроме конца стихиры.

Таже диакон: Прему́дрость. Мы же: Благослови́. Настоятель: Сый благослове́н Христо́с Бог наш: И мы: Утверди́, Бо́же, святу́ю правосла́вную ве́ру, правосла́вных христиа́н во ве́к ве́ка. Таже настоятель, вместо: Слава Тебе Христе Боже: Христо́с воскре́се из ме́ртвых, / сме́ртию смерть попра́в. И мы: И су́щим во гробе́х живо́т дарова́в. И абие глаголет отпуст со Крестом: Христо́с воскресы́й из ме́ртвых: И прочее, якоже изъявися в конец Утрени.

И целуем святыя иконы. И входим в трапезу, и глаголем: Христо́с воскре́се: трижды. Сла́ва, и ны́не: Настоятель: Христе́ Бо́же благослови́: По востании же от трапезы, глаголем: Христо́с воскре́се: трижды. Сла́ва, и ны́не: Настоятель: С на́ми Бог Своею благодатию:

Последование Утрени в субботу Светлой седмицы

Прежде начала, вжигает кандила и свещи параекклисиарх. Таже клеплет в великий кампан, и в прочия. И собравшимся нам во храм, иерей полагает обычный поклон настоятелю, и отходит во святый олтарь, и взем кадильницу стоит пред святою Трапезою, кроме убо священническия одежды, епитрахилий точию возложь сверх мантии, кадит крестообразно, глаголя:

Сла́ва Святе́й, и Единосу́щней, и Животворя́щей, и Нераздели́мей Тро́ице, всегда́, ны́не и при́сно и во ве́ки веко́в.

И нам отвещающим: Ами́нь.

Начинает настоятель, с прочими служители, велегласно настоящий тропарь, во глас 5:

Христо́с воскре́се из ме́ртвых, / сме́ртию смерть попра́в / и су́щим во гробе́х живо́т дарова́в.

И мы тойжде поем подобне, со сладкопением. Поется же сей тропарь трижды от настоятеля, и трижды от нас.

Настоятель глаголет стихи:

Первый стих: Да воскре́снет Бог, и расточа́тся врази́ Его́, / и да бежа́т от Лица́ Его́ ненави́дящии Его́.

И на кийждо стих мы поем тропарь: Христо́с воскре́се: весь по единожды.

Вторый стих: Я́ко исчеза́ет дым, да исче́знут, / я́ко та́ет воск от лица́ огня́.

Третий стих: Та́ко да поги́бнут гре́шницы от Лица́ Бо́жия, / а пра́ведницы да возвеселя́тся.

Четвертый стих: Сей день, его́же сотвори́ Госпо́дь, / возра́дуемся и возвесели́мся в онь.

Слава: Христо́с воскре́се:

И ныне: Христо́с воскре́се:

Таже настоятель поет: Христо́с воскре́се из ме́ртвых, / сме́ртию смерть попра́в.

Мы же: И су́щим во гробе́х живо́т дарова́в.

В мірских же храмех облачится иерей в ризы. Таже ектениа великая. И по возгласе абие поем канон.

КАНОН

Глас 1. Ирмос: Воскресе́ния день: по дважды, тропари же на 10, с припевы: Христо́с воскре́се: В Сла́ва, и ны́не: глаголем Богородичны господина Феофана, и господина Иосифа. Катавасия оба лика вкупе: Воскресе́ния день: И последи: Христо́с воскре́се: трижды. И глаголем сие вкупе с ирмосы на 14.

Песнь 1.

Ирмос: Воскресе́ния день, / просвети́мся, лю́дие. / Па́сха, Госпо́дня Па́сха, / от сме́рти бо к жи́зни, / и от земли́ к небеси́, / Христо́с Бог нас преведе́, / побе́дную пою́щия.

Припев: Христо́с воскре́се из ме́ртвых.

Очи́стим чу́вствия, и у́зрим / непристу́пным све́том / Воскресе́ния, Христа́ блиста́ющася, / и ра́дуйтеся, реку́ща, / я́сно да услы́шим, / побе́дную пою́ще.

Небеса́ у́бо досто́йно да веселя́тся, / земля́ же да ра́дуется, / да пра́зднует же мiр, / ви́димый же весь и неви́димый: / Христо́с бо воста́, / весе́лие ве́чное.

Иный канон Богородичен, подобен. Егоже краестрочие на первых тропарех: Феофа́нус. Глас тойже.

Слава: Умерщвле́ния преде́л сломи́ла еси́, / ве́чную жизнь ро́ждшая Христа́, из гро́ба возсия́вшаго днесь, / Де́во Всенепоро́чная, и мiр просвети́вшаго.

И ныне: Воскре́сшаго ви́девши Сы́на Твоего́ и Бо́га, / ра́дуйся со апо́столы Богоблагода́тная Чи́стая, / и е́же ра́дуйся пе́рвее, я́ко всех ра́дости вина́, / восприя́ла еси́, Богома́ти Всенепоро́чная.

Катавасия оба лика вкупе: Воскресе́ния день: И последи: Христо́с воскре́се: трижды.

Песнь 3.

Ирмос: Прииди́те, пи́во пие́м но́вое, / не от ка́мене непло́дна чудоде́емое, / но нетле́ния исто́чник / из гро́ба одожди́вша Христа́, / в Не́мже утвержда́емся.

Припев: Христо́с воскре́се из ме́ртвых.

Ны́не вся испо́лнишася све́та, / не́бо же и земля́, и преиспо́дняя: / да пра́зднует у́бо вся тварь / воста́ние Христо́во, / в не́мже утвержда́ется.

Вчера́ спогребо́хся Тебе́ Христе́, / совостаю́ днесь / воскре́сшу Тебе́, / сраспина́хся Тебе́ вчера́, / Сам мя спросла́ви Спа́се во Ца́рствии Твое́м.

Слава: На нетле́нную жизнь / прихожду́ днесь бла́гостию ро́ждшагося из Тебе́, Чи́стая, / и всем конце́м свет облиста́вшаго.

И ныне: Бо́га, Его́же родила́ еси́ пло́тию, из ме́ртвых, / я́коже рече́, воста́вша ви́девши, Чи́стая, лику́й, / и Сего́ я́ко Бо́га Пречи́стая возвелича́й.

Катавасия: Прииди́те, пи́во пие́м но́вое: И тропарь: Христо́с воскре́се: трижды.

Таже ектениа.

Ипакои, глас 4: Предвари́вшия у́тро я́же о Мари́и, / и обре́тшия ка́мень отвале́н от гро́ба, / слы́шаху от А́нгела: во све́те присносу́щнем Су́щаго, / с ме́ртвыми что и́щете, я́ко челове́ка? / Ви́дите гро́бныя пелены́, тецы́те и мiру пропове́дите, / я́ко воста́ Госпо́дь, умертви́вый смерть, / я́ко есть Сын Бо́га, спаса́ющаго род челове́ческий.

И чтение.

Песнь 4.

Ирмос: На Боже́ственней стра́жи / богоглаго́ливый Авваку́м / да ста́нет с на́ми и пока́жет / светоно́сна А́нгела / я́сно глаго́люща: / днесь спасе́ние мiру, / я́ко воскре́се Христо́с, / я́ко всеси́лен.

Припев: Христо́с воскре́се из ме́ртвых.

Му́жеский у́бо пол, / я́ко разве́рзый де́вственную утро́бу, / яви́ся Христо́с, / я́ко челове́к же, / А́гнец нарече́ся, / непоро́чен же, / я́ко невку́сен скве́рны, / на́ша Па́сха, / и я́ко Бог и́стинен / соверше́н рече́ся.

Я́ко единоле́тный а́гнец, / благослове́нный нам вене́ц Христо́с, / во́лею за всех закла́н бысть, / Па́сха чисти́тельная, / и па́ки из гро́ба кра́сное / пра́вды нам возсия́ Со́лнце.

Богооте́ц у́бо Дави́д / пред се́нным ковче́гом скака́ше игра́я, / лю́дие же Бо́жии святи́и, / образо́в сбытие́ зря́ще, / весели́мся Боже́ственне, / я́ко воскре́се Христо́с, / я́ко Всеси́лен.

Слава: Созда́вый Ада́ма, Твоего́ пра́отца, Чи́стая, / зи́ждется от Тебе́, и сме́ртное жили́ще разори́ Свое́ю сме́ртию днесь, / и озари́ вся / боже́ственными блиста́ньми Воскресе́ния.

И ныне: Его́же родила́ еси́ Христа́, / прекра́сно из ме́ртвых возсия́вша, Чи́стая зря́щи, / до́брая и непоро́чная в жена́х и кра́сная, / днесь во спасе́ние всех, со апо́столы ра́дующися, / Того́ прославля́й.

Катавасия: На Боже́ственней стра́жи: И тропарь: Христо́с воскре́се: трижды.

Песнь 5.

Ирмос: У́тренюем у́треннюю глубоку́, / и вме́сто мν́ра песнь принесе́м Влады́це, / и Христа́ у́зрим / пра́вды Со́лнце, / всем жизнь возсия́юща.

Припев: Христо́с воскре́се из ме́ртвых.

Безме́рное Твое́ благоутро́бие, / а́довыми у́зами содержи́мии зря́ще, / к све́ту идя́ху Христе́, / весе́лыми нога́ми, / Па́сху хва́ляще ве́чную.

Присту́пим свещено́снии, / исходя́щу Христу́ из гро́ба, я́ко жениху́, / и спра́зднуем любопра́зднственными чи́нми / Па́сху Бо́жию спаси́тельную.

Слава: Просвеща́ется боже́ственными луча́ми и живоно́сными / воскресе́ния Сы́на Твоего́, Богома́ти Пречи́стая, / и ра́дости исполня́ется / благочести́вых собра́ние.

И ныне: Не разве́рзл еси́ врата́ де́вства в воплоще́нии, / гро́ба не разруши́л еси́ печа́тей, Царю́ созда́ния, / отону́дуже воскре́сшаго Тя зря́щи / Ма́ти, ра́довашеся.

Катавасия: У́тренюем у́треннюю глубоку́: И тропарь: Христо́с воскре́се: трижды.

Песнь 6.

Ирмос: Снизше́л еси́ в преиспо́дняя земли́, / и сокруши́л еси́ вереи́ ве́чныя, / содержа́щия свя́занныя, Христе́, / и тридне́вен, я́ко от ки́та Ио́на, / воскре́сл еси́ от гро́ба.

Припев: Христо́с воскре́се из ме́ртвых.

Сохрани́в це́ла зна́мения Христе́, / воскре́сл еси́ от гро́ба, / ключи́ Де́вы не вреди́вый в рождестве́ Твое́м, / и отве́рзл еси́ нам ра́йския две́ри.

Спа́се мой, / живо́е же и неже́ртвенное заколе́ние, / я́ко Бог Сам Себе́ / во́лею приве́л Отцу́, / совоскреси́л еси́ всеро́днаго Ада́ма, / воскре́с от гро́ба.

Слава: Возведе́ся дре́вле держи́мое сме́ртию и тле́нием, / воплоти́вшимся от Твоего́ пречи́стаго чре́ва, / к нетле́нней и присносу́щней жи́зни, / Богоро́дице Де́во.

И ныне: Сни́де в преиспо́дняя земли́, / в ложесна́ Твоя́, Чи́стая, сше́дый, / и всели́выйся и воплоти́выйся па́че ума́, / и воздви́же с Собо́ю Ада́ма, / воскре́с от гро́ба.

Катавасия: Снизше́л еси́ в преиспо́дняя земли́: И тропарь: Христо́с воскре́се: трижды.

Ектениа.

Таже кондак, глас 8: А́ще и во гроб снизше́л еси́, Безсме́ртне, / но а́дову разруши́л еси́ си́лу, / и воскре́сл еси́, я́ко победитель, Христе́ Бо́же, / жена́м мνроно́сицам веща́вый: ра́дуйтеся, / и Твои́м апо́столом мир да́руяй, / па́дшим подая́й воскресе́ние.

Икос: Е́же пре́жде со́лнца Со́лнце заше́дшее иногда́ во гроб, / предвари́ша ко у́тру, и́щущия я́ко дне мνроно́сицы де́вы, / и друга́ ко друзе́й вопия́ху: / о други́ни! Прииди́те, воня́ми пома́жем те́ло живоно́сное и погребе́ное, / плоть воскреси́вшаго па́дшаго Ада́ма, лежа́щую во гро́бе. / И́дем, потщи́мся я́коже волсви́, и поклони́мся, / и принесе́м мν́ра я́ко да́ры, не в пелена́х, но в плащани́це обви́тому, / и пла́чим, и возопии́м: о Влады́ко, воста́ни, / па́дшим подая́й воскресе́ние.

И чтение.

Таже глаголем:

Воскресе́ние Христо́во ви́девше, / поклони́мся Свято́му Го́споду Иису́су, / еди́ному безгре́шному, / Кресту́ Твоему́ покланя́емся, Христе́, / и свято́е Воскресе́ние Твое́ пое́м и сла́вим: / Ты бо еси́ Бог наш, / ра́зве Тебе́ ино́го не зна́ем, / и́мя Твое́ имену́ем. / Прииди́те вси ве́рнии, / поклони́мся Свято́му Христо́ву Воскресе́нию: / се бо прии́де Кресто́м ра́дость всему́ мiру. / Всегда́ благословя́ще Го́спода, / пое́м Воскресе́ние Его́: / распя́тие бо претерпе́в, / сме́ртию смерть разруши́. Трижды.

Воскре́с Иису́с от гро́ба, / я́коже прорече́, / даде́ нам живо́т ве́чный / и ве́лию ми́лость. Трижды.

Песнь 7.

Ирмос: О́троки от пе́щи изба́вивый, / быв Челове́к, / стра́ждет я́ко сме́ртен, / и стра́стию сме́ртное, / в нетле́ния облачи́т благоле́пие, / Еди́н благослове́н / отце́в Бог, и препросла́влен.

Припев: Христо́с воскре́се из ме́ртвых.

Жены́ с мν́ры богому́дрыя в след Тебе́ теча́ху, / Его́же, я́ко ме́ртва, со слеза́ми иска́ху, / поклони́шася ра́дующияся Живо́му Бо́гу, / и Па́сху та́йную / Твои́м, Христе́, ученико́м благовести́ша.

Сме́рти пра́зднуем умерщвле́ние, / а́дово разруше́ние, / ино́го жития́ ве́чнаго нача́ло, / и игра́юще пое́м Вино́внаго, / Еди́наго благослове́ннаго / отце́в Бо́га, и препросла́вленнаго.

Я́ко вои́стинну свяще́нная, / и всепра́зднственная сия́ спаси́тельная нощь, / и светоза́рная, / светоно́снаго дне, / воста́ния су́щи провозве́стница, / в не́йже безле́тный Свет из гро́ба пло́тски всем возсия́.

Слава: Умертви́в Сын Твой смерть, Всенепоро́чная, / днесь всем сме́ртным пребыва́ющий живо́т во ве́ки веко́в дарова́, / Еди́н благослове́нный, / отце́в Бог и Препросла́вленный.

И ныне: Всем ца́рствуяй созда́нием, / быв челове́к, / всели́ся в Твою́, Богоблагода́тная, утро́бу, / и распя́тие претерпе́в и смерть, / воскре́се боголе́пно, / совозста́вив нас, я́ко всеси́лен.

Катавасия: О́троки от пе́щи изба́вивый: И тропарь: Христо́с воскре́се: трижды.

Песнь 8.

Ирмос: Сей нарече́нный и святы́й день, / Еди́н суббо́т Царь и Госпо́дь, / пра́здников пра́здник / и торжество́ есть торже́ств, / во́ньже благослови́м Христа́ во ве́ки.

Припев: Христо́с воскре́се из ме́ртвых.

Прииди́те, но́ваго виногра́да рожде́ния, / Боже́ственнаго весе́лия, / в наро́читом дни Воскресе́ния, / Ца́рствия Христо́ва приобщи́мся, / пою́ще Его́ / я́ко Бо́га во ве́ки.

Припев: Христо́с воскре́се из ме́ртвых.

Возведи́ о́крест о́чи твои́, Сио́не, и виждь: / се бо приидо́ша к тебе́, / я́ко богосве́тлая свети́ла, / от за́пада, и се́вера, и мо́ря, / и восто́ка ча́да твоя́, / в тебе́ благословя́щая Христа́ во ве́ки.

Припев: Пресвята́я Тро́ице, Бо́же наш, сла́ва Тебе́.

Троичен: О́тче Вседержи́телю, и Сло́ве, и Ду́ше, / треми́ соединя́емое во Ипоста́сех Естество́, / Пресу́щественне и Пребоже́ственне, / в Тя крести́хомся, / и Тя благослови́м во вся ве́ки.

Припев: Благослови́м Отца́ и Сы́на и Свята́го Ду́ха, Го́спода.

Прии́де Тобо́ю в мiр Госпо́дь, / Де́во Богоро́дице, / и чре́во а́дово расто́рг, / сме́ртным нам воскресе́ние дарова́, / те́мже благослови́м Его́ во ве́ки.

И ныне: Всю низложи́в сме́рти держа́ву / Сын Твой, Де́во, Свои́м воскресе́нием, / я́ко Бог кре́пкий совознесе́ нас и обожи́, / те́мже воспева́ем Его́ во ве́ки.

Катавасия: Сей нарече́нный и святы́й день: И тропарь: Христо́с воскре́се: трижды.

Песнь 9.

Диакон: Вели́чит душа́ моя́ / Воскре́сшаго тридне́вно от гро́ба, / Христа́ Жизнодавца.

И первый лик ирмос: Свети́ся, свети́ся, / но́вый Иерусали́ме, / сла́ва бо Госпо́дня / на тебе́ возсия́. / Лику́й ны́не / и весели́ся, Сио́не. / Ты же, Чи́стая, красу́йся, Богоро́дице, / о воста́нии Рождества́ Твоего́.

Таже вторый лик поет вторый припев: Вели́чит душа́ моя́ / во́лею страда́вша, и погребе́на, / и Воскре́сшаго тридне́вно от гро́ба.

И ирмос: Свети́ся, свети́ся:

Таже первый лик поет: Христо́с но́вая Па́сха, / Же́ртва жива́я, / А́гнец Бо́жий, / взе́мляй грехи́ міра.

О, Боже́ственнаго, о любе́знаго, / о сладча́йшаго Твоего́ гла́са! / С на́ми бо нело́жно / обеща́лся еси́ бы́ти, / до сконча́ния ве́ка Христе́: / Его́же, ве́рнии, / утвержде́ние наде́жди иму́ще, ра́дуемся.

И вторый лик поет тойже припев и тропарь.

Таже первый лик поет припев: А́нгел вопия́ше Благода́тней: / Чи́стая Де́во, ра́дуйся! / И па́ки реку́: ра́дуйся! / Твой Сын воскре́се / тридне́вен от гро́ба, / и ме́ртвыя воздви́гнувый: / лю́дие, весели́теся. И тропарь: О, Боже́ственнаго, о любе́знаго:

И вторый лик поет тойже припев и тропарь.

Таже первый лик: Возбуди́л еси́ усну́в ме́ртвыя от ве́ка, / ца́рски рыка́вый я́ко от Иу́ды лев. И тропарь: О, Боже́ственнаго, о любе́знаго:

Вторый лик: Магдали́на Мари́я притече́ ко гро́бу, / и Христа́ ви́девши, / я́ко вертогра́даря вопроша́ше.

О, Па́сха ве́лия и свяще́ннейшая, Христе́! / О му́дросте, и Сло́ве Бо́жий, и си́ло! / Подава́й нам и́стее Тебе́ причаща́тися, / в невече́рнем дни Ца́рствия Твоего́.

Таже первый лик: А́нгел облиста́яй жена́м вопия́ше: / преста́ните от слез, я́ко Христо́с воскре́се. И тропарь: О, Па́сха ве́лия и свяще́ннейшая:

Вторый лик: Христо́с воскре́се, смерть попра́вый, / и ме́ртвыя воздви́гнувый, / лю́дие весели́теся. И тропарь: О, Па́сха ве́лия и свяще́ннейшая:

Первый лик: Днесь вся́ка тварь весели́тся и ра́дуется, / я́ко Христо́с воскре́се, и ад плени́ся. И тропарь: О, Па́сха ве́лия и свяще́ннейшая:

Вторый лик: Днесь Влады́ка плени́ а́да, / воздви́гнувый ю́зники, я́же от ве́ка имя́ше лю́те одержи́мыя. И тропарь: О, Па́сха ве́лия и свяще́ннейшая:

Первый лик: Вели́чит душа́ моя́ / Триипоста́снаго и Неразде́льнаго Божества́ держа́ву.

Согла́сно Де́во, Тебе́ блажи́м ве́рнии: / ра́дуйся, Две́ре Госпо́дня, / ра́дуйся, Гра́де одушевле́нный, / ра́дуйся, Ея́же ра́ди нам ны́не возсия́ свет, / из Тебе́ Рожде́ннаго из ме́ртвых Воскресе́ния.

Вторый лик: Ра́дуйся, Де́во, ра́дуйся, / ра́дуйся, Благослове́нная, / ра́дуйся, Препросла́вленная! / Твой бо Сын воскре́се тридне́вен от гро́ба.

Весели́ся и ра́дуйся боже́ственная Две́ре Све́та, / заше́дый бо Иису́с во гроб возсия́, / просия́в со́лнца светле́е, / и ве́рныя вся озари́в, / Богора́дованная Влады́чице.

Таже оба лика, сошедшеся вкупе, поют припев: Вели́чит душа́ моя́ / Воскре́сшаго тридне́вно от гро́ба, / Христа́ Жизнодавца.

И ирмос: Свети́ся, свети́ся, / но́вый Иерусали́ме, / сла́ва бо Госпо́дня / на тебе́ возсия́. / Лику́й ны́не / и весели́ся, Сио́не. / Ты же, Чи́стая, красу́йся, Богоро́дице, / о воста́нии Рождества́ Твоего́.

И тропарь: Христо́с воскре́се: трижды. И ектениа.

Ексапостиларий. Самогласен:

Пло́тию усну́в, / я́ко мертв, / Царю́ и Го́споди, / тридне́вен воскре́сл еси́, / Ада́ма воздви́г от тли, / и упраздни́в смерть, / Па́сха нетле́ния, / міра спасе́ние. Трижды.

На хвалитех стихиры воскресны на 4, глас 8:

Стих: Хвали́те Его́ на си́лах Его́, / хвали́те Его́ по мно́жеству вели́чествия Его́.

Го́споди, а́ще и суди́лищу предста́л еси́ от Пила́та суди́мый, / но не отступи́л еси́ от престо́ла со Отце́м седя́: / и воскре́с из ме́ртвых, / мiр свободи́л еси́ от рабо́ты чужда́го, / я́ко Щедр и Человеколю́бец.

Стих: Хвали́те Его́ во гла́се тру́бнем, / хвали́те Его́ во псалти́ри и гу́слех.

Го́споди, а́ще и я́ко ме́ртва / во гро́бе иуде́и положи́ша, / но я́ко Царя́ спя́ща во́ини Тя стрежа́ху, / и я́ко живота́ сокро́вище, печа́тию печа́таша, / но воскре́сл еси́, / и по́дал еси́ нетле́ние душа́м на́шим.

Стих: Хвали́те Его́ в тимпа́не и ли́це, / хвали́те Его́ во стру́нах и орга́не.

Го́споди, ору́жие на диа́вола / Крест Твой дал еси́ нам: / трепе́щет бо и трясе́тся, не терпя́ взира́ти на си́лу Его́: / я́ко ме́ртвыя возставля́ет, и смерть упраздни́. / Сего́ ра́ди покланя́емся / погребе́нию Твоему́ и воста́нию.

Стих: Хвали́те Его́ в кимва́лех доброгла́сных, хвали́те Его́ в кимва́лех восклица́ния, / вся́кое дыха́ние да хва́лит Го́спода.

А́нгел Твой, Го́споди, / Воскресе́ние пропове́давый, / стра́жи у́бо устраши́, / жена́м же возгласи́, глаго́ля: / что и́щете Жива́го с ме́ртвыми? / Воскре́се Бог сый, / и вселе́нней жизнь дарова́.

И стихиры Пасхи с припевы их, глас 5.

Стих: Да воскре́снет Бог, / и расточа́тся врази́ Его́.

Па́сха / свяще́нная нам днесь показа́ся; / Па́сха но́ва свята́я; / Па́сха та́инственная; / Па́сха всечестна́я. / Па́сха Христо́с Изба́витель; / Па́сха непоро́чная; / Па́сха вели́кая; / Па́сха ве́рных. / Па́сха две́ри ра́йския нам отверза́ющая. / Па́сха всех освяща́ющая ве́рных.

Стих: Я́ко исчеза́ет дым, / да исче́знут.

Прииди́те / от виде́ния жены́ благове́стницы, / и Сио́ну рцы́те: / приими́ / от нас ра́дости благове́щения, Воскресе́ния Христо́ва: / красу́йся, лику́й / и ра́дуйся, Иерусали́ме, / Царя́ Христа́ узре́в из гро́ба, / я́ко жениха́ происходя́ща.

Стих: Та́ко да поги́бнут гре́шницы от Лица́ Бо́жия, / а пра́ведницы да возвеселя́тся.

Мνроно́сицы жены́, / у́тру глубоку́, / предста́вша гро́бу Живода́вца, / обрето́ша А́нгела / на ка́мени седя́ща, / и той провеща́в им, / си́це глаго́лаше: / что и́щете Жива́го с ме́ртвыми; / что пла́чете Нетле́ннаго во тли? / Ше́дше, пропове́дите ученико́м Его́.

Стих: Сей день, его́же сотвори Госпо́дь, / возра́дуемся и возвесели́мся в онь.

Па́сха кра́сная, / Па́сха, Госпо́дня Па́сха! / Па́сха всечестна́я / нам возсия́. Па́сха, / ра́достию друг дру́га обы́мем. / О Па́сха! / Избавле́ние ско́рби, / и́бо из гро́ба днесь, / я́ко от черто́га / возсия́в Христо́с, / жены́ ра́дости испо́лни, глаго́ля: / пропове́дите апо́столом.

Слава, и ныне, глас 5: Воскресе́ния день, / и просвети́мся торжество́м, / и друг дру́га обы́мем. / Рцем бра́тие, / и ненави́дящим нас, / прости́м вся Воскресе́нием, / и та́ко возопии́м: / Христо́с воскре́се из ме́ртвых, / сме́ртию смерть попра́в, / и су́щим во гробе́х живо́т дарова́в.

Таже настоящий тропарь, во глас 5:

Христо́с воскре́се из ме́ртвых, / сме́ртию смерть попра́в / и су́щим во гробе́х живо́т дарова́в. Трижды.

И ектении, и отпуст.

Часы Пасхи.

Последование Литургии в субботу Светлой седмицы

Наченшу диакону: Благослови́ влады́ко.

Настоятелю же возгласившу: Благослове́но Ца́рство Отца́, и Сы́на, и Свята́го Ду́ха, ны́не и при́сно, и во ве́ки веко́в.

И мы: Ами́нь. Настоятель поет с прочими служители во святом олтаре: Христо́с воскре́се из ме́ртвых, / сме́ртию смерть попра́в, / и су́щим во гробе́х живо́т дарова́в. Трижды. И лики тойжде, трижды.

Настоятель глаголет припевы:

Первый стих: Да воскре́снет Бог, и расточа́тся врази́ Его́, / и да бежа́т от Лица́ Его́ ненави́дящии Его́.

И на кийждо стих мы поем тропарь: Христо́с воскре́се: весь по единожды.

Вторый стих: Я́ко исчеза́ет дым, да исче́знут, / я́ко та́ет воск от лица́ огня́.

Третий стих: Та́ко да поги́бнут гре́шницы от Лица́ Бо́жия, / а пра́ведницы да возвеселя́тся.

Четвертый стих: Сей день, его́же сотвори́ Госпо́дь, / возра́дуемся и возвесели́мся в онь.

Слава: Христо́с воскре́се:

И ныне: Христо́с воскре́се:

Таже настоятель поет вышшим гласом: Христо́с воскре́се из ме́ртвых, / сме́ртию смерть попра́в.

Мы же: И су́щим во гробе́х живо́т дарова́в.

Посем глаголет диакон ектению великую. По ектении же и по возгласе:

Антифон первый, псалом 65, глас 2.

Стих 1: Воскли́кните / Го́сподеви вся земля́.

Припев: Моли́твами Богоро́дицы, Спа́се спаси́ нас.

И другий лик тойжде стих: Воскли́кните Го́сподеви вся земля́, / по́йте же и́мени Его́, дади́те сла́ву хвале́ Его́.

Припев: Моли́твами Богоро́дицы, Спа́се спаси́ нас.

Стих 2: Рцы́те Бо́гу: коль стра́шна дела́ Твоя́, / во мно́жестве си́лы Твоея́ со́лжут Тебе́ врази́ Твои́.

Припев: Моли́твами Богоро́дицы, Спа́се спаси́ нас.

Стих 3: Вся земля́ да покло́нится Тебе́, / и пое́т Тебе́, да пое́т же и́мени Твоему́ Вы́шний.

Припев: Моли́твами Богоро́дицы, Спа́се спаси́ нас.

Слава, и ныне:

Купно оба лика вышшим гласом: Моли́твами Богоро́дицы, Спа́се спаси́ нас.

Таже, ектениа малая.

Антифон вторый, псалом 66, глас тойже.

Стих 1: Бо́же уще́дри ны / и благослови́ ны.

Припев: Спаси́ ны, Сы́не Бо́жий, воскресы́й из ме́ртвых, пою́щия Ти: Аллилу́иа. Единожды.

Другая страна, тойже стих: Бо́же, уще́дри ны, и благослови́ ны, / просвети́ лице́ Твое́ на ны, и поми́луй ны.

Припев: Спаси́ ны, Сы́не Бо́жий, воскресы́й из ме́ртвых, пою́щия Ти: Аллилу́иа.

Стих 2: Да позна́ем на земли́ путь Твой, / во всех язы́цех спасе́ние Твое́.

Припев: Спаси́ ны, Сы́не Бо́жий, воскресы́й из ме́ртвых, пою́щия Ти: Аллилу́иа.

Стих 3: Да испове́дятся Тебе́ лю́дие Бо́же, / да испове́дятся Тебе́ лю́дие вси.

Припев: Спаси́ ны, Сы́не Бо́жий, воскресы́й из ме́ртвых, пою́щия Ти: Аллилу́иа.

Слава, и ныне:

Вкупе два лика: Единоро́дный Сы́не и Сло́ве Бо́жий, безсме́ртен Сый, и изво́ливый спасе́ния на́шего ра́ди воплоти́тися от Святы́я Богоро́дицы и Присноде́вы Мари́и, непрело́жно вочелове́чивыйся, распны́йся же Христе́ Бо́же, сме́ртию сме́рть попра́вый, Еди́н Сый Святы́я Тро́ицы, спрославля́емый Отцу́ и Свято́му Ду́ху, спаси́ нас.

Таже, ектениа.

Антифон 3-й, псалом 67, глас 5.

Стих 1: Да воскре́снет Бог, / и расточа́тся врази́ Его́.

Тропарь: Христо́с воскре́се из ме́ртвых, / сме́ртию смерть попра́в / и су́щим во гробе́х живо́т дарова́в.

Другая страна, той же стих: Да воскре́снет Бог, и расточа́тся врази́ Его́, / и да бежа́т от лица́ Его́ ненави́дящии Его́.

Тропарь: Христо́с воскре́се:

Стих 2: Я́ко исчеза́ет дым, да исче́знут, / я́ко та́ет воск от лица́ огня́.

Тропарь: Христо́с воскре́се:

Стих 3: Та́ко да поги́бнут гре́шницы от лица́ Бо́жия, / а пра́ведницы да возвеселя́тся, да возра́дуются пред Бо́гом.

Тропарь: Христо́с воскре́се:

И бывает вход. И возглашает диакон, аще есть, аще же ни, иерей: Прему́дрость, про́сти.

Мы же входное: В це́рквах благослови́те Бо́га, Го́спода от исто́чник Изра́илевых.

И поем тропарь, глас 5: Христо́с воскре́се из ме́ртвых, / сме́ртию смерть попра́в / и су́щим во гробе́х живо́т дарова́в.

Ипакои, глас 4: Предвари́вшия у́тро, я́же о Мари́и, / и обре́тшия ка́мень отвале́н от гро́ба, / слы́шаху от А́нгела: во све́те присносу́щнем Су́щаго / с ме́ртвыми что и́щете, я́ко челове́ка? / Ви́дите гро́бныя пелены́, тецы́те и мiру пропове́дите, / я́ко воста́ Госпо́дь, умертви́вый смерть, / я́ко есть Сын Бо́га, спаса́ющаго род челове́ческий.

Слава, и ныне: кондак, глас 8:

А́ще и во гроб снизше́л еси́, Безсме́ртне, / но а́дову разруши́л еси́ си́лу / и воскре́сл еси́, я́ко Победи́тель, Христе́ Бо́же, / жена́м мνроно́сицам веща́вый: ра́дуйтеся! / И Твои́м апо́столом мир да́руяй, / па́дшим подая́й воскресе́ние.

Вместо же Трисвятаго: Ели́цы во Христа́ крести́стеся, / во Христа́ облеко́стеся: аллилу́иа.

Прокимен, глас 3: Госпо́дь просвеще́ние мое́ и Спаси́тель мой, / кого́ убою́ся?

Стих: Госпо́дь защи́титель живота́ моего́, от кого́ устрашу́ся?

Деяний святых Апостол чтение, зачало 8 (Деян 3:11–16).

Во дни о́ны, держа́щуся исцеле́вшему хромо́му Петра́ и Иоа́нна, притеко́ша к ним вси лю́дие в притво́р, нарица́емый Соломо́нов, ужа́сни. Ви́дев же Петр отвещава́ше к лю́дем: му́жие Изра́ильтяне, что чудите́ся о сем, или́ на ны что взира́ете, я́ко свое́ю ли си́лою или́ благоче́стием сотвори́хом его́ ходи́ти? Бог Авраа́мов и Исаа́ков и Иа́ковль, Бог оте́ц на́ших, просла́ви О́трока Своего́ Иису́са, Его́же вы преда́сте, и отверго́стеся Его́ пред лице́м Пила́товым, су́ждьшу О́ному пусти́ти. Вы же Свята́го и Пра́веднаго отверго́стеся, и испроси́сте му́жа уби́йцу да́ти вам, Нача́льника же жи́зни уби́сте, Его́же Бог воскреси́ от ме́ртвых, ему́же мы свиде́тели есмы́. И о ве́ре и́мене Его́, сего́, его́же ви́дите и зна́ете, утверди́ и́мя Его́, и ве́ра, я́же Его́ ра́ди, даде́ ему́ всю це́лость сию́ пред все́ми ва́ми.

Аллилуиа, глас 5: Госпо́дь воцари́ся, в ле́поту облече́ся.

Стих: И́бо утверди́ вселе́нную, я́же не подви́жится.

Евангелие от Иоанна, зачало 11 (Ин 3:22–33).

Во вре́мя о́но, прии́де Иису́с и ученицы́ Его́ в жидо́вскую зе́млю, и ту живя́ше с ни́ми и креща́ше. Бе же Иоа́нн крестя́ во Ено́не близ Сали́ма, я́ко во́ды мно́ги бя́ху ту, и прихожда́ху и креща́хуся. Не у бо бе всажде́н в темни́цу Иоа́нн. Бысть же стяза́ние от учени́к Иоа́нновых со иуде́и о очище́нии. И приидо́ша ко Иоа́нну и реко́ша ему́: равви́, И́же бе с тобо́ю об он пол Иорда́на, Ему́же ты свиде́тельствовал еси́, се Сей креща́ет, и вси гряду́т к Нему́. Отвеща́ Иоа́нн и рече́: не мо́жет челове́к приима́ти ничесо́же, а́ще не бу́дет дано́ ему́ с небесе́. Вы са́ми мне свиде́тельствуете, я́ко рех: несмь аз Христо́с, но я́ко по́слан есмь пред Ним. Име́яй неве́сту жени́х есть, а друг женихо́в, стоя́ и послу́шая его́, ра́достию ра́дуется за глас женихо́в, сия́ у́бо ра́дость моя́ испо́лнися. О́ному подоба́ет расти́, мне же ма́литися. Гряды́й свы́ше над все́ми есть, сый от земли́ от земли́ есть и от земли́ глаго́лет, Гряды́й с небесе́ над все́ми есть. И е́же ви́де и слы́ша, сие́ свиде́тельствует, и свиде́тельства Его́ никто́же прие́млет. Прие́мый Его́ свиде́тельство ве́рова, я́ко Бог и́стинен есть.

И бывает по чину Божественная Литургиа Златоустаго.

Вместо же Достойно: поем:

А́нгел вопия́ше Благода́тней: / Чи́стая Де́во, ра́дуйся! / И па́ки реку́: ра́дуйся! / Твой Сын воскре́се / тридне́вен от гро́ба, / и ме́ртвыя воздви́гнувый: / лю́дие, весели́теся.

Таже ирмос, глас 1: Свети́ся, свети́ся, / но́вый Иерусали́ме: / сла́ва бо Госпо́дня / на тебе́ возсия́. / Лику́й ны́не / и весели́ся, Сио́не. / Ты же, Чи́стая, красу́йся, Богоро́дице, / о воста́нии Рождества́ Твоего́.

Причастный: Те́ло Христо́во приими́те, исто́чника безсме́ртнаго вкуси́те. Аллилу́иа. Трижды.

Егда же настоятель глаголет: Со стра́хом Бо́жиим и ве́рою приступи́те. Мы вместо, Благословен грядый во имя Господне: поем: Христо́с воскре́се: единожды. Настоятель глаголет: Спаси́ Бо́же лю́ди Твоя́: И мы: Христо́с воскре́се: единожды. Егда же изглаголет иерей: Всегда́ ны́не и при́сно: И мы: Христо́с воскре́се: единожды. Посем ектениа. Вместо же, Буди имя Господне: и вместо псалма, Благословлю Господа: поем: Христо́с воскре́се: дванадесять, и множае: дондеже анафора от игумена раздастся. Таже настоятель, Благослове́ние Госпо́дне на вас: Лик: Ами́нь. Посем настоятель вместо, Слава Тебе Христе Боже: поет: Христо́с воскре́се из ме́ртвых, / сме́ртию смерть попра́в. И лик: И су́щим во гробе́х живо́т дарова́в. Посем настоятель глаголет отпуст со Крестом по обычаю.

По заамвонной молитве, диaкон глаголет:

Го́споду помо́лимся. Лик: Го́споди поми́луй.

Иерeй глаголет молитву сию над артосом:

Го́споди Иису́се Христе́, Бо́же нaш, Хле́бе а́нгельский, Хле́бе живота́ ве́чнаго, сошéдый с Небесе́, напитáвый нaс во всесве́тлыя сия́ дни пи́щею духо́вною Твои́х Боже́ственных благодея́ний, триднéвнаго рáди и спаси́тельнаго воскресе́ния, при́зри и ны́не, смирéнно мо́лим Тя, на мольбы́ и благодаре́ния на́ша. И я́коже благослови́л еси́ пять хле́бов в пусты́не, и ны́не благослови́ хлеб сeй, я́ко да вси вкушáющии от него́, телéснаго и душéвнаго благословéния и здрáвия сподо́бятся благодáтию и щедро́тами Твоего́ человеколю́бия. Ты бо еси́ освящéние нáше, и Тебе́ слáву возсылáем со безначáльным Твои́м Отцо́м, и всесвяты́м, и благи́м, и животворя́щим Твои́м Ду́хом, ны́не и при́сно и во ве́ки веко́в.

Лик: Ами́нь.

Раздробив же артос обычно, раздает всем верующим вместо антидора.

Неделя вторая по Пасхе, Антипасха [2]

В субботу вечера, на Малей вечерне

В субботу вечера клеплет параекклисиарх, и собравшеся в притвор, благословившу иерею, глаголем: Христо́с воскре́се: трижды. И обычный 9-й час трипсалмный, якоже на всяк день.

И глаголем тропарь воскресный, глас 8.

С высоты́ снизше́л еси́, Благоутро́бне, / погребе́ние прия́л еси́ тридне́вное, / да нас свободи́ши страсте́й, / Животе́ и Воскресе́ние на́ше, Го́споди, сла́ва Тебе́!

И кондак, глас тойже:

А́ще и во гроб снизше́л еси́, Безсме́ртне, / но а́дову разруши́л еси́ си́лу, / и воскре́сл еси́, я́ко победитель, Христе́ Бо́же, / жена́м мνроно́сицам веща́вый: ра́дуйтеся, / и Твои́м апо́столом мир да́руяй, / па́дшим подая́й воскресе́ние.

На малей вечерни, благословившу иерею, глаголем: Христо́с воскре́се: трижды. Таже псалом: Благослови́ душе моя́ Го́спода:

На Господи воззвах: стихиры на 4. Глас 1. Подобен: Небе́сных чино́в:

Терпи́т Христо́с человеколю́бно и осяза́ния, / я́коже и Крест пре́жде сего́, / и непра́ведное убие́ние, / из гро́ба тридне́вно воскресы́й, / печа́ти не разруши́, / и две́рем заключе́нным, / ученико́м предста́в я́ко всеси́лен. Дважды.

Фомино́ неве́рствие, / міроспаси́тельное Богочелове́ка Сло́ва, / е́же из а́дских преиспо́дних воста́ние уверя́ет, / я́звы рук и ног де́рзостнее осяза́вшее / ко увере́нию мірско́му, / десни́цею любопы́тною.

Собра́нным стра́хом, и́же от стра́сти Твоея́, апо́столом Сло́ве, / и две́рем заключе́нным / внеза́пу совше́л еси́ посреде́ их, мир да́руя, / и Фоме́ протяза́я осяза́ти / честны́я ребр Твои́х я́звы.

Слава, и ныне, глас 2:

По воста́нии Твое́м Го́споди, / собра́нным ученико́м Твои́м, и две́рем заключе́нным, / посреде́ стал еси́, мир подая́ им. / Уве́рився же и Фома́, виде́нием руку́ и ребр Твои́х, / Го́спода и Бо́га Тя испове́да, / спаса́ющаго упова́ющия на Тя Человеколю́бче.

Вход: Све́те ти́хий святы́я сла́вы Безсме́ртнаго Отца́ Небе́снаго, Свята́го, Блаже́ннаго, Иису́се Христе́. Прише́дше на за́пад со́лнца, ви́девше свет вече́рний, пое́м Отца́, Сы́на и Свята́го Ду́ха, Бо́га. Досто́ин еси́ во вся времена́ пет бы́ти гла́сы преподобными. Сы́не Бо́жий, живо́т дая́й, те́мже мiр Тя сла́вит.

Прокимен: Госпо́дь воцари́ся:

На стиховне стихиры, глас 2. Подобен: До́ме Евфра́фов:

Устна́ми чи́стыми / по́йте со а́нгелы челове́цы / Воскре́сшаго тридне́вно из гро́ба, / и мiр совоздви́гшаго.

Стих: Похвали́ Иерусали́ме Го́спода, хвали́ Бо́га твоего́ Сио́не.

Яви́лся еси́ свяще́нным Твои́м Спа́се апо́столом, / две́рем заключе́нным, / те́ми обновля́я нам / Боже́ственный Твой Дух.

Стих: Я́ко укрепи́ вереи́ врат твои́х, и благослови́ сы́ны твоя́ в тебе́.

Ны́не Тя Всецарю́, / ви́девше не очи́ма, / но серде́чною любо́вию, / Бо́га ве́ровавше, / в пе́ниих велича́ем.

Слава, и ныне, глас и подобен тойжде:

Дае́ши, о Изба́вителю, / мир лю́дем Твои́м, / и долго́в разреше́ние, / моли́твами Всечи́стыя, / и еди́ныя Богома́тере.

Таже: Ны́не отпуща́еши: Трисвятое. По О́тче наш:

Тропарь, глас 7: Запеча́тану гро́бу, / Живо́т от гро́ба возсия́л еси́, Христе́ Бо́же, / и две́рем заключе́нным, / ученико́м предста́л еси́, / всех Воскресе́ние, / дух пра́вый те́ми обновля́я нам, / по вели́цей Твое́й ми́лости.

Подобает ведати: Аще ли где несть бдения в Неделю: в субботу вечера на Повечерии по Трисвятом кондак Триоди праздника: Сла́ва, и ны́не: Пасхи: А́ще и во гроб: Сице же глаголем и до отдания Пасхи.

В субботу вечера, на Велицей вечерне

Повнегда благословити иерею, Христо́с воскре́се: трижды. И абие поем предначинательный псалом: Благослови́ душе́ моя́ Го́спода: с пением, якоже есть обычай: И по исполнении сего, стихословим: Блаже́н муж: Кафисму 1-ю всю. Го́споди воззва́х: поем во глас 1, поставим стихов, 10. И поем стихиры самогласны, новыя Недели.

Глас 1. Иоанна монаха:

Две́рем заключе́нным, / ученико́м собра́нным, / вшел еси́ внеза́пу всеси́льне Иису́се Бо́же наш, / и став посреде́ их / ми́р дав, испо́лнил еси́ Свята́го Ду́ха: / жда́ти же повеле́л еси́, / и ника́коже разлуча́тися от Иерусали́ма, / до́ндеже облеку́тся е́же с высоты́ си́лою. / Те́мже вопие́м Ти: / просвеще́ние и Воскресе́ние и ми́ре наш, сла́ва Тебе́. Дважды.

По днех осми́х воста́ния Твоего́ Го́споди, / яви́лся еси́ ученико́м Твои́м / на ме́сте, иде́же бя́ху со́брани, / и возгласи́в им: мир вам, / неве́рующему ученику́ ру́це показа́л еси́, / и пречи́стое ребро́. / Он же ве́ровав вопия́ше Тебе́: / Госпо́дь мой и Бог мой, сла́ва Тебе́. Дважды.

Фома́, глаго́лемый Близне́ц, не бе с ни́ми, / егда́ вшел еси́, Христе́, заключе́нным две́рем: / те́мже и не ве́роваше рече́нным ему́, / от неве́рия в ве́ру известву́я. / Не несподо́бил же еси́ Бла́же, / показа́ти ему́ пречи́стое ребро́ Твое́, / и руку́ и ногу́ я́звы: / он же осяза́в и ви́дев, / испове́да Тебе́ бы́ти Бо́га не на́га, / и Челове́ка не про́ста, и вопия́ше: / Госпо́дь мой и Бог мой, сла́ва Тебе́. Дважды.

Ученико́м сомня́щимся, / во осмы́й день предста́ Спас, иде́же бя́ху со́брани, / и мир дав, Фоме́ возопи́: / прииди́ апо́столе, / осяжи́ дла́ни, в ни́хже гво́здия вонзо́ша. / О до́брое неве́рие Фомино́, / ве́рных сердца́ в позна́ние приведе́, / и со стра́хом возопи́: Госпо́дь мой и Бог мой, сла́ва Тебе́. Дважды.

Глас 2:

По воста́нии Твое́м Го́споди, / собра́нным ученико́м Твои́м, и две́рем заключе́нным, / посреде стал еси́, мир подая́ им. / Ве́ровав же и Фома́ зре́нием руку́ и ребр Твои́х, / Го́спода и Бо́га Тя испове́да, / спаса́ющаго упова́ющия на Тя Человеколю́бче. Единожды.

Две́рем заключе́нным, / предста́в Иису́с ученико́м, / безстра́шие и мир дая́ше, / та́же глаго́лет Фоме́: / почто́ Мне не ве́руеши, я́ко воскресо́х из ме́ртвых? / Принеси́ се́мо ру́ку твою́, / и вложи́ в ре́бра Моя́, и виждь. / Тебе́ бо неве́рующу, / вси навыко́ша стра́сти и Воскресе́ние Мое́ зва́ти с тобо́ю: / Госпо́дь мой и Бог мой, сла́ва Тебе́. Единожды.

Слава, и ныне, глас 6. Иоанна монаха:

Две́рем заключе́нным, / прише́л еси́ Христе́ ко ученико́м, / тогда́ Фома́ смотри́тельно не обре́теся с ни́ми. / Глаго́лаше бо: не иму́ ве́ры, / а́ще не уви́жду и аз Влады́ки. / Уви́жду ребро́, отону́дуже изы́де кровь, вода́, креще́ние. / Уви́жду я́зву, от нея́же исцеле́ вели́кий струп челове́ческий. / Уви́жду, ка́ко не бе, я́коже дух, но плоть и ко́сти. / Смерть попра́вый, и Фому́ уве́ривый, / Го́споди сла́ва Тебе́.

Вхо́д: Све́те ти́хий святы́я сла́вы Безсме́ртнаго Отца́ Небе́снаго, Свята́го, Блаже́ннаго, Иису́се Христе́. Прише́дше на за́пад со́лнца, ви́девше свет вече́рний, пое́м Отца́, Сы́на и Свята́го Ду́ха, Бо́га. Досто́ин еси́ во вся времена́ пет бы́ти гла́сы преподобными. Сы́не Бо́жий, живо́т дая́й, те́мже мiр Тя сла́вит.

Прокимен дне: Госпо́дь воцари́ся:

На литии стихиры. Глас 4:

Го́споди, нестерпи́мым Твоего́ Божества́ блиста́нием, / две́рем прише́л еси́ заключе́нным су́щим, / и став посреде́ ученико́в. / Ребро́ обнажи́л еси́, / и язв Твое́ю руку́ и ногу́ стру́пы явля́я: / печа́ль же и скорбь разреша́я, / я́ве возгласи́л еси́: / и́мже о́бразом во Мне ви́дите, о дру́зи, пло́ти прия́тие, / не ду́ха ношу́ естество́. / Сомня́щемуся же ученику́, / повелева́л еси́ осяза́ти тре́петно, рек: / испыта́в вся, гряди́, про́чее не сумни́ся. / Он же ощуща́я руко́ю Твое́ сугу́бое существо́, / со стра́хом вопия́ше ве́рно, ве́рою влеко́мь: / Госпо́дь мой и Бог мой, сла́ва Тебе́.

Глас 8: Прикосни́ся Фомо́ ребру́ руко́ю, глаго́лет Христо́с, / и о́бразы гвозде́й прииди́ осяжи́, / ве́рою испыта́й, и бу́ди Ми ве́рен, / и не бу́ди неве́рен. / Фома́ же пе́рстом я́ко прикосну́ся Влады́це, вельми́ возопи́: / Ты Бог мой и Госпо́дь, благоутро́бне сла́ва Тебе́.

Слава, и ныне, глас 8. Анатолиа:

Две́рем заключе́нным, / ученико́м собра́нным, / предста́ Спас, иде́же бя́ху со́брани, / и став посреде́ их, глаго́лет Фоме́: / прииди́ осяжи́, и виждь о́бразы гвозде́й, / простри́ ру́ку твою́, и косни́ся ребру́ Моему́, / и не бу́ди неве́рен, но ве́рою пропове́ждь, / е́же из ме́ртвых Мое́ Воскресе́ние.

На стиховне стихиры самогласны, глас 4:

О пресла́внаго чудесе́! / Неве́рие ве́ру изве́стную роди́. / Рек бо Фома́: а́ще не ви́жду, не иму́ ве́ры. / Осяза́в же ре́бра, богосло́вит воплоти́вшагося, / Того́жде Сы́на Бо́жия позна́, / я́ко пострада́вша пло́тию, / пропове́да воскре́сшаго Бо́га, / и возопи́ све́тлым гла́сом: / Госпо́дь мой и Бог мой, сла́ва Тебе́.

Стих: Похвали́ Иерусали́ме Го́спода хвали́ Бо́га твоего́ Сио́не.

О пресла́внаго чудесе́! / Огню́ се́но косну́вшееся спасе́ся / вложи́в бо Фома́ во о́гненная ре́бра ру́ку / Иису́са Христа́ Бо́га, / не опали́ся осяза́нием. / Души́ бо злове́рство преложи́ на благове́рие, / те́пле возопи́ от глубины́ душе́вныя: / Влады́ка Ты еси́ и Бог мой, / из ме́ртвых воскресы́й, сла́ва Тебе́.

Стих: Я́ко укрепи́ вереи́ врат твои́х, и благослови́ сы́ны твоя́ в тебе́.

О пресла́внаго чудесе́! / Иоа́нн на пе́рси Сло́ва возлеже́, / Фома́ же ре́бра осяза́ти сподо́бися: / но ов у́бо отону́ду стра́шно / богосло́вия глубо́кое извлече́ смотре́ние: / ов же сподо́бися тайнонаучи́ти нас. / Представля́ет бо показа́ния я́сно / воста́ния Его́, вопия́: / Госпо́дь мой и Бог мой, сла́ва Тебе́.

Слава и ныне, глас 5: Человеколю́бче, ве́лие и безприкла́дное мно́жество щедро́т Твои́х: / я́ко долготерпе́л еси́, от иуде́й зауша́емь, / от апо́стола осяза́емь, / и от отмета́ющихся Тебе́ многоиспыту́емь, / ка́ко воплоти́лся еси́? / Ка́ко распя́лся еси́ безгре́шне? / Но вразуми́ ны я́ко Фому́ вопи́ти Тебе́: / Госпо́дь мой и Бог мой, сла́ва Тебе́.

Таже: Ны́не отпуща́еши: Трисвятое. И по О́тче наш:

Тропарь праздника, глас 7: Запеча́тану гро́бу, / Живо́т от гро́ба возсия́л еси́, Христе́ Бо́же, / и две́рем заключе́нным, / ученико́м предста́л еси́, / всех Воскресе́ние, / дух пра́вый те́ми обновля́я нам, / по вели́цей Твое́й ми́лости. Трижды.

И благословение хлебов. И чтение Деяний святых апостол. Чтутся же Деяния от начала: или беседы Златоустаго от начала.

Подобает ведати: Аще несть бдения, по Ны́не отпуща́еши: и по О́тче наш: Тропарь: Запеча́тану гро́бу: И отпуст. Во утрии же поем Полунощницу воскресную, на нейже поем канон Троичный, Октоиха 1-го гласа, певаемый по Полунощнице. По каноне же Досто́йно есть: Троичное. И прочее. Трисвятое. По О́тче наш: Тропарь: Запеча́тану гро́бу: Го́споди поми́луй, 40. Сла́ва и ны́не: Честне́йшую херувим: Стих: Бо́же уще́дри ны: И молитва: Всемогу́щая и животворя́щая: И отпуст.

На утрени

По скончании же чтения, глаголем шестопсалмие. И по исполнении сих ектениа великая. И Бог Госпо́дь: поем во глас 7.

Тропарь праздника, глас 7: Запеча́тану гро́бу, / Живо́т от гро́ба возсия́л еси́, Христе́ Бо́же, / и две́рем заключе́нным, / ученико́м предста́л еси́, / всех Воскресе́ние, / дух пра́вый те́ми обновля́я нам, / по вели́цей Твое́й ми́лости. Трижды.

По 1-м стихословии седален, глас 1. Подобен: Ка́мени запеча́тану:

Стра́ха ра́ди иуде́йска, сокрове́нным ученико́м, / и в Сио́не собра́нным, / вшел еси́ к ним Бла́же, / и стал еси́ посреде́ их, две́рем заключе́нным / радостотворя́й и показа́л еси́ им ру́це, / и пречи́стых Твои́х ребр я́звы, / глаго́ля неве́рующему ученику́: / принеси́ ру́ку твою́ и испыта́й, / я́ко Сам Аз есмь, тебе́ ра́ди пострада́вый.

Сла́ва, и ны́не: тойже. И чтение праздника.

По 2-м стихословии, седален, глас 1. Подобен: Гроб Твой Спа́се:

Предста́л еси́ животе́, / две́рем заключе́нным, Христе́, ученико́м, / и ре́бра показа́в и ру́це Твои́ и но́зе Твои́, / е́же от гро́ба Твое́ воста́ние предуверя́я: / но Фома́ не обре́теся, те́мже глаго́лаше: / а́ще не узрю́ Его́, не ве́рую словесе́м ва́шим.

Сла́ва, и ны́не: тойже. И чтение праздника.

Величание: Велича́ем Тя, живода́вче Христе́, / нас ра́ди во ад сше́дшаго / и с Собо́ю вся воскреси́вшаго.

Псалом избранный

1ликГоспо́дь воцари́ся, в ле́поту облече́ся. / 2Облече́ся Госпо́дь в си́лу и препоя́сася. / 1И́бо утверди́ вселе́нную, я́же не подви́жится. / 2Кто возглаго́лет си́лы Госпо́дни, слы́шаны сотвори́т вся хвалы́ Его́? / 1Да испове́дятся Го́сподеви ми́лости Его́, и чудеса Его́ сыново́м челове́ческим. / 2И изве́л еси́ ны от тмы и се́ни сме́ртныя. / 1Я́ко сокруши́ врата́ ме́дная, и вереи́ желе́зныя сломи́. / 2И изба́ви я́ от растле́ний их, и у́зы их растерза́. / 1Я́ко услы́ша убо́гия Госпо́дь. / 2И окова́нныя Своя́ не уничижи́. / 1Воста́ я́ко спя Госпо́дь, и порази́ враги́ Своя́. / 2Я́ко о́чи Госпо́дни на упова́ющия на ми́лость Его́. / 1Услы́шати воздыха́ние окова́нных. / 2Разреши́ти сы́ны умерщвле́нных. / 1Да воскре́снет Бог, и расточа́тся врази́ Его́, и да бежа́т от лица́ Его́. / 2Сей день, его́же сотвори́ Госпо́дь, возра́дуемся и возвесели́мся в онь. / 1Воскресени́, Го́споди Бо́же мой, да вознесе́тся рука́ Твоя́, не забу́ди убо́гих Твои́х до конца́. / 2Го́споди Бо́же мой, в век испове́мся Тебе́.

Таже полиелей. И седален, глас 1. Подобен: Гроб Твой Спа́се:

Ви́дя Моя́ ре́бра, и я́звы гвозде́й, Фомо́, / что не ве́руеши Моему́ Воскресе́нию? / Госпо́дь глаго́лаше, воскре́с от гро́ба, / явля́яся апо́столом неизрече́нно. / Близне́ц же ве́ровав, вопия́ше Созда́телю: / Бог мой еси́ и Госпо́дь.

Сла́ва, и ны́не: тойже. И чтение праздника.

Посем степенна, 1-й антифон 4-го гласа:

От ю́ности моея́ / мно́зи бо́рют мя стра́сти, / но Сам мя заступи́, / и спаси́, Спа́се мой.

Ненави́дящии Сио́на, / посрами́теся от Го́спода, / я́ко трава́ бо огне́м / бу́дете изсо́хше.

Слава: Святы́м Ду́хом / вся́ка душа́ живи́тся, / и чистото́ю возвыша́ется, / светле́ется Тро́ическим Еди́нством священнота́йне.

И ныне, тойже.

Прокимен, глас 4: Похвали́, Иерусали́ме, Го́спода, / хвали́ Бо́га твоего́, Сио́не.

Стих: Я́ко укрепи́ вереи́ врат твои́х.

Таже другий прокимен: Вся́кое дыха́ние / да хва́лит Го́спода.

Стих: Хвали́те Бо́га во святы́х Его́, хвали́те Его́ в утверже́нии си́лы Его́.

Евангелие от Матфеа, зачало 116, утреннее воскресно, 1 (Мф. 28, 16–20).

Во вре́мя о́но, единиина́десять ученицы́ идо́ша в Галиле́ю, в го́ру, а́може повеле́ им Иису́с: И ви́девше Его́, поклони́шася Ему́: о́ви же усумне́шася. И присту́пль Иису́с, рече́ им, глаго́ля: даде́ся Ми вся́ка власть на небеси́ и на земли́: Ше́дше научи́те вся язы́ки, крестя́ще их во и́мя Отца́, и Сы́на, и Свята́го Ду́ха, уча́ще их блюсти́ вся, ели́ка запове́дах вам. И се, Аз с ва́ми есмь во вся дни, до сконча́ния ве́ка. Ами́нь.

Таже: Воскресе́ние Христо́во ви́девше: трижды. Псалом 50. И целование Евангелиа.

Слава: Моли́твами апо́столов, / Ми́лостиве, очи́сти / мно́жества согреше́ний на́ших.

И ныне: Моли́твами Богоро́дицы, / Ми́лостиве, очи́сти / мно́жества согреше́ний на́ших.

Таже, глас 6: Поми́луй мя, Бо́же, / по вели́цей ми́лости Твое́й / и по мно́жеству щедро́т Твои́х / очи́сти беззако́ние мое́.

Посем стихира: Воскре́с Иису́с от гро́ба, / я́коже прорече́, / даде́ нам живо́т ве́чный / и ве́лию ми́лость.

Таже, Спаси́ Бо́же лю́ди Твоя́:

КАНОН

Канон праздника, творение Иоанна монаха. Глас 1. Ирмос по дважды, тропари же на 12. От днесь начинаем глаголати: Пои́м Го́сподеви: во всю Пятдесятницу.

Песнь 1.

Ирмос: Пои́м вси лю́дие, / от го́рькия рабо́ты фарао́ни Изра́иля изме́ншему, / и во глубине́ морсте́й нога́ми немо́крыми наста́вльшему, / песнь побе́дную: я́ко просла́вися.

Припев: Слава Тебе, Боже наш, слава Тебе.

Днесь весна́ душа́м, / зане́ Христо́с от гро́ба я́коже со́лнце возсия́в тридне́вный, / мра́чную бу́рю отгна́ греха́ на́шего. / Того́ воспои́м, я́ко просла́вися.

Цари́ца време́н, светоно́сному дню, / дней же царю́ я́вственнейши даронося́, / кра́сит избра́нныя лю́ди церко́вныя, / непреста́нно поя́ воскре́сшаго Христа́.

Врата́ смерти, Христе́, / ниже́ гро́бныя печа́ти, ниже́ ключи́ двере́й Тебе́ проти́вишася: / но воскре́с предста́л еси́ друго́м Твои́м, Влады́ко, / мир да́руяй, всяк ум преиму́щ.

Катавасия оба лика вкупе: Воскресе́ния день, / просвети́мся, лю́дие. / Па́сха, Госпо́дня Па́сха, / от сме́рти бо к жи́зни, / и от земли́ к небеси́, / Христо́с Бог нас преведе́, / побе́дную пою́щия.

Песнь 3.

Ирмос: Утверди́ мене́ Христе́, / на недви́жимом ка́мени за́поведей Твои́х, / и просвети́ мя све́том лица́ Твоего́: / несть бо свят па́че Тебе́, Человеколю́бче.

Припев: Слава Тебе, Боже наш, слава Тебе.

Но́выя вме́сто ве́тхих, / вме́сто же тле́нных нетле́нныя, / Кресто́м Твои́м, Христе́, соверши́в нас, / во обновле́нии жи́зни жи́тельствовати досто́йно повеле́л еси́.

Во гро́бе заключе́н опи́санною пло́тию Твое́ю, / неопи́санный, Христе́, воскре́сл еси́: / две́рем же заключе́нным, / предста́л еси́ Твои́м ученико́м Всеси́льне.

Я́звы Твоя́, Христе́, / я́же во́лею претерпе́л еси́ за нас, / ученико́м Твои́м сохрани́в, свиде́тельство показа́л еси́ / Твоего́ сла́внаго Воскресе́ния.

Катавасия: Прииди́те, пи́во пие́м но́вое, / не от ка́мене непло́дна чудоде́емое, / но нетле́ния исто́чник / из гро́ба одожди́вша Христа́, / в Не́мже утвержда́емся.

Ипакои, глас 6: Я́ко посреде́ ученико́в Твои́х прише́л еси́, Спа́се, мир дая́ им: / прииди́ и к нам и спаси́ нас.

И чтение в Богослове, егоже начало: Обновле́нием чти́тися:

Песнь 4.

Ирмос: Ве́лия та́йна Твоего́, Христе́, смотре́ния: / сию́ бо свы́ше прови́дя богозри́тельно Авваку́м, / изше́л еси́, вопия́ше Тебе́, / во спасе́ние люде́й Твои́х, Человеколю́бче.

Припев: Слава Тебе, Боже наш, слава Тебе.

Же́лчи у́бо вкуси́, дре́внее вкуше́ние исцеля́я, / ны́не же с со́том ме́да, просвеще́ние подая́ Христо́с пра́отцу, / и Свое́ сла́дкое прича́стие.

Ра́дуешися испыта́емь: / те́мже, Человеколю́бче, на сие́ повелева́еши Фоме́, / простира́я неве́рующу ре́бра, / мірови уверя́я Твое́, Христе́, тридне́вное воста́ние.

Бога́тство поче́рп / от сокро́вища некра́домаго Боже́ственнаго, Благоде́телю, / копие́м прободе́ннаго Твоего́ ребра́, / прему́дрости и ра́зума наполня́ет мiр Близне́ц.

Твой всеблаже́нный хва́лится язы́к, о Бли́знче! / Пе́рвый бо благоче́стно пропове́дует / Жизнода́вца Иису́са, Бо́га же и Го́спода, / от осяза́ния испо́лнься благода́ти.

Катавасия: На Боже́ственней стра́жи / богоглаго́ливый Авваку́м / да ста́нет с на́ми и пока́жет / светоно́сна А́нгела / я́сно глаго́люща: / днесь спасе́ние мiру, / я́ко воскре́се Христо́с, / я́ко всеси́лен.

Песнь 5.

Ирмос: От но́щи у́тренююще пое́м Тя Христе́, / Отцу́ собезнача́льна, и Спа́са душ на́ших: / мир мірови пода́ждь Человеколю́бче.

Припев: Слава Тебе, Боже наш, слава Тебе.

Предста́в друго́м скорбя́щим Спас, / прише́ствием всю отъе́млет скорбь, / и игра́ти воздвиза́ет Свои́м Воскресе́нием.

О вои́стинну похваля́емаго Фомы́ стра́шнаго начина́ния! / Де́рзостно бо осяза́ ре́бра, / Боже́ственным огне́м блиста́ющая.

Неве́рие Фомино́, ве́ры роди́тельное нам показа́л еси́: / Ты бо вся прему́дростию Твое́ю / промышля́еши поле́зно, Христе́, я́ко Человеколю́бец.

Катавасия: У́тренюем у́треннюю глубоку́, / и вме́сто мν́ра песнь принесе́м Влады́це, / и Христа́ у́зрим / пра́вды Со́лнце, / всем жизнь возсия́юща.

Песнь 6.

Ирмос: Проро́ка спасл еси́ от ки́та, Человеколю́бче, / и мене́ из глубины́ прегреше́ний возведи́, молю́ся.

Припев: Слава Тебе, Боже наш, слава Тебе.

Фомы́ не оста́вил еси́, Влады́ко, / погружа́ема глубино́ю неве́рия, / дла́ни просте́р на испыта́ние.

Спас наш глаго́лаше: / осяза́вше Мя ви́дите ко́сти плоть нося́ща, / Аз не премени́хся.

Ре́бра осяза́, и ве́ровав позна́ Фома́, / не сый в пе́рвом вхо́де Твое́м, Спа́се наш.

Катавасия: Снизше́л еси́ в преиспо́дняя земли́, / и сокруши́л еси́ вереи́ ве́чныя, / содержа́щия свя́занныя, Христе́, / и тридне́вен, я́ко от ки́та Ио́на, / воскре́сл еси́ от гро́ба.

Кондак, глас 8: Любопы́тною десни́цею / жизнопода́тельная Твоя́ ре́бра Фома́ испыта́, Христе́ Бо́же, / созаключе́нным бо две́рем я́ко вшел еси́, / с про́чими апо́столы вопия́ше Тебе́: / Госпо́дь еси́ и Бог мой.

Икос: Кто сохрани́ учени́чу длань тогда́ неопали́му, / егда́ ко о́гненным ре́бром приступи́ Госпо́дним? / Кто даде́ ей де́рзость, и возмо́же осяза́ти / пла́менную кость, вся́ко неосяжи́мую? / А́ще бо не бы ребро́ си́лу по́дало бре́нней десни́це, / ка́ко можа́ше осяза́ти, / страда́ньми поколеба́вшая я́же вы́ше, и я́же ни́зу? / Сия́ благода́ть Фоме́ даде́ся, е́же сия́ осяза́ти, / Христо́ви же вопи́ти: Госпо́дь еси́ и Бог мой.

Синаксарь.

Песнь 7.

Ирмос: О́бразу служи́ти мусики́йскому согла́сию созыва́ющу лю́ди, / от пе́сней Сио́нских пою́ще оте́чески о́троцы Дави́довы, / мучи́телево разори́ша злочести́вое веле́ние, / и пла́мень в ро́су преложи́ша, песнь воспева́юще: / превозноси́мый отце́в и наш Бо́же, благослове́н еси́.

Припев: Слава Тебе, Боже наш, слава Тебе.

Я́ко пе́рвый есть дней и госпо́дственный светоно́сный сий, / во́ньже ра́доватися досто́йно но́вым и боже́ственным лю́дем с тре́петом: / прино́сит бо и ве́ка о́браз, / я́ко осми́ца соверша́я бу́дущаго, / превозноси́мый отце́в и наш Бо́же, благослове́н еси́.

Еди́н дерзну́вый, неве́рною же ве́рою / облагоде́тельствовавый нас Фома́ Близне́ц, / реши́т у́бо мра́чное неве́дение всех конце́в, ве́рным неве́рствием, / себе́ же вене́ц плете́т я́ве глаго́ля. / Ты еси́ Госпо́дь превозноси́мый, отце́в и наш Бо́же, благослове́н еси́.

Не всу́е усумне́вся Фома́ о воста́нии Твое́м, не низложи́ся: / но несумне́тельное тща́шеся показа́ти сие́, Христе́, всем язы́ком. / Отону́дуже неве́рием уве́рив, всех научи́ глаго́лати: / Ты еси́ Госпо́дь превозноси́мый, отце́в и наш Бо́же, благослове́н еси́.

Со стра́хом ру́ку Фома́ в ре́бра Твоя́ живоно́сная, Христе́, вложи́в, / тре́петен ощути́ де́йство,Спа́се, сугу́бое / двема́ естество́ма в Тебе́ соединя́емыма неслия́нно, / и ве́рою взыва́ше, глаго́ля: / Ты еси́ Госпо́дь превозноси́мый, отце́в и наш Бо́же, благослове́н еси́.

Катавасия: О́троки от пе́щи изба́вивый, / быв Челове́к, / стра́ждет я́ко сме́ртен, / и стра́стию сме́ртное, / в нетле́ния облачи́т благоле́пие, / Еди́н благослове́н / отце́в Бог и препросла́влен.

Песнь 8.

Ирмос: В пла́мени о́гненне горя́щия пе́щи сохра́ншаго де́ти, / и во зра́це а́нгела снизше́дшаго к ним, / по́йте Го́спода, и превозноси́те Его́ во ве́ки.

Припев: Слава Тебе, Боже наш, слава Тебе.

Возжеле́вый Твое́ ра́достное виде́ние, / пре́жде не ве́роваше Фома́: / сподо́блься же того́, Бо́га и Го́спода Тя нарица́ше, Влады́ко, / Его́же превозно́сим во вся ве́ки.

Претерпе́вшаго Фомино́ неве́рие, и показа́вшаго ре́бра, / и того́ дла́нию осяза́нна бы́вша, / по́йте Го́спода, и превозноси́те Его́ во вся ве́ки.

Твое́ неудо́бное сокро́вище, утае́ное нам отве́рзе Фома́: / богосло́вив бо язы́ком богоно́сным, / по́йте Го́спода, глаго́лаше, / и превозноси́те Его́ во вся ве́ки.

Катавасия: Сей нарече́нный и святы́й день, / Еди́н суббо́т Царь и Госпо́дь, / пра́здников пра́здник / и торжество́ есть торже́ств, / во́ньже благослови́м Христа́ во ве́ки.

На 9-й песни, Честне́йшую: не поем: но ирмос кийждо лик.

Песнь 9.

Ирмос: Тебе́ све́тлую свещу́, и Ма́терь Бо́жию, / пречу́дную сла́ву, и вы́шшую всех тварей, / пе́сньми велича́ем.

Припев: Слава Тебе, Боже наш, слава Тебе.

Твой све́тлый день и пресве́тлый, Христе́, всесве́тлую благода́ть, / во́ньже кра́сный добро́тою ученико́м Твои́м предста́л еси́, / в пе́снех велича́ем.

Тебе́, бре́нною дла́нию осяза́ема в ре́бра, / и не опали́вша сию́, огне́м невеще́ственнаго Боже́ственнаго существа́, / в пе́снех велича́ем.

Тя, я́ко Бо́га, из гро́ба воскре́сша Христа́, / не очи́ма ви́девше, но серде́чною любо́вию ве́ровавше, / пе́сньми велича́ем.

Катавасия: Свети́ся, свети́ся, / но́вый Иерусали́ме, / сла́ва бо Госпо́дня / на тебе́ возсия́. / Лику́й ны́не / и весели́ся, Сио́не. / Ты же, Чи́стая, красу́йся, Богоро́дице, / о воста́нии Рождества́ Твоего́.

И поклон. Таже, Свят Госпо́дь Бог наш: на глас 1, трижды.

Ексапостиларий, глас 1. Подобен: Не́бо звезда́ми:

Мои́х удо́в руко́ю твое́ю испыта́вый я́звы, / не неве́руй Ми, Фомо́, / уя́звленному тебе́ ра́ди: / со ученики́ единому́дрствуй, / и живу́щаго пропове́дуй Бо́га. Дважды.

Слава, и ныне: Днесь весна́ благоуха́ет, / и но́вая тварь лику́ет. / Днесь взима́ются ключи́ двере́й, / и неве́рия Фомы́ дру́га вопию́ща: / Госпо́дь и Бог мой.

На хвалитех стихиры, на 4, глас 1. Подобен: Прехва́льнии му́ченицы:

По е́же из гро́ба Твое́м стра́шном, Жизнода́вче, воста́нии, / я́коже печа́тей не разруши́л еси́, Христе́, гро́бных, / та́ко заключе́нным две́рем вшел еси́ к пресла́вным апо́столом Твои́м, / радостотворя́ их, и Пра́вый Твой Дух подая́ им, / за безме́рную Твою́ ми́лость.

Фома́ и́же и Близне́ц не бе прише́л, / егда́ Ты ученико́м яви́лся еси́, Го́споди. / Те́мже не ве́рова Твоему́ Воскресе́нию, / и ви́девшим Тя вопия́ше: / а́ще не вложу́ пе́рста в ре́бра Его́ и гвозде́й я́звы, / не ве́рую, я́ко воста́л есть.

Я́коже хо́щеши, осяжи́, Христо́с Фоме́ вопия́ше: / вложи́ ру́ку, и позна́й Мя ко́сти иму́ща и земно́е те́ло, / и не бу́ди неве́рен, ра́вно же со ине́ми уве́рися. / Он же возопи́: / Бог мой и Госпо́дь Ты еси́, / сла́ва воста́нию Твоему́.

Слава, глас 6: По днех осми́х воста́ния Твоего́, Иису́се Царю́, / единоро́дный Сло́ве О́тчий / яви́лся еси́ ученико́м Твои́м, заключе́нным две́рем, / мир Твой подая́, / и неве́рующему ученику́ зна́мения показа́л еси́: / прииди́ и осяжи́ ру́це и но́зе, и нетле́нная Моя́ ре́бра. / Он же ве́ровав, вопия́ше Тебе́: / Госпо́дь мой и Бог мой, сла́ва Тебе́.

И ныне: Преблагослове́на еси́, Богоро́дице Де́во, / Вопло́щшим бо ся из Тебе́ ад плени́ся, / Ада́м воззва́ся, / кля́тва потреби́ся, / Е́ва свободи́ся, / смерть умертви́ся, и мы ожи́хом. / Тем воспева́юще вопие́м: / благослове́н Христо́с Бог, / благоволи́вый та́ко, сла́ва Тебе́.

Славословие великое. И тропарь праздника. Ектении, и отпуст. Начинаются же от днесь литии, сиречь исхождения в притвор. Такожде и оглашения преподобнаго отца нашего Феодора Студита, в нихже поем:

Сла́ва, и ны́не, стихиру евангельскую, глас 1:

На го́ру ученико́м иду́щим, за земно́е Вознесе́ние, / предста́ Госпо́дь: и поклони́вшеся Ему́, / и да́нныя вла́сти везде́ научи́вшеся, / в поднебе́сную посыла́хуся, / пропове́дати е́же из ме́ртвых Воскресе́ние, / и е́же на небеса́ возше́ствие. / И́мже и во ве́ки спребыва́ти нело́жный обеща́ся Христо́с Бог, / и Спас душ на́ших.

Внемли, я́ко литии в притворе прежде перваго часа бывают и оглашения Студитова. И час 1. И прочее обычное. И совершенный отпуст.

Ведомо буди, я́ко воследование случившихся святых во всех Неделях святыя Пятдесятницы поем в Повечериях.

Литургиа бывает порану труда ради бденнаго. Часы поются трипсалмнии по Уставу в притворе, на нихже глаголем тропарь и кондак праздника.

Ведомо буди, я́ко от Недели новыя и до отдания праздника Пасхи, начало Литургии сице бывает:

По еже рещи диакону: Благослови́ влады́ко: И иерею: Благослове́но Ца́рство: Поет иерей: Христо́с воскре́се: трижды, весь тропарь кроме стихов: Да воскре́снет Бог: Таже, ектениа, и прочая Литургии. Вместо же Достойно: поем:

А́нгел вопия́ше Благода́тней: / Чи́стая Де́во, ра́дуйся! / И па́ки реку́: ра́дуйся! / Твой Сын воскре́се / тридне́вен от гро́ба, / и ме́ртвыя воздви́гнувый: / лю́дие, весели́теся.

Таже ирмос, глас 1: Свети́ся, свети́ся, / но́вый Иерусали́ме: / сла́ва бо Госпо́дня / на тебе́ возсия́. / Лику́й ны́не / и весели́ся, Сио́не. / Ты же, Чи́стая, красу́йся, Богоро́дице, / о воста́нии Рождества́ Твоего́.

Егда же речет иерей: Со стра́хом Бо́жиим: И мы: Благослове́н гряды́й во и́мя Госпо́дне, Бог Госпо́дь и яви́ся нам. Иерей: Спаси́ Бо́же лю́ди Твоя́: И мы вместо тропаря: Ви́дехом свет и́стинный: поем: Христо́с воскре́се: единожды, и до отдания Пасхи. Бывает же и прочее Литургии по обычаю. Во отпусте же егда речет: Сла́ва Тебе́ Христе́ Бо́же, упова́ние на́ше, сла́ва Тебе́. И мы: Христо́с воскре́се: трижды. Таже отпуст Литургии по обычаю.

На литургии

Начинаем изобразительная, и поем во блаженнах, от канона праздника, песнь 3 и 6.

По входе тропарь, глас 7:

Запеча́тану гро́бу, / Живо́т от гро́ба возсия́л еси́, Христе́ Бо́же, / и две́рем заключе́нным, / ученико́м предста́л еси́, / всех Воскресе́ние, / дух пра́вый те́ми обновля́я нам, / по вели́цей Твое́й ми́лости.

Сла́ва, и ны́не, кондак, глас 8:

Любопы́тною десни́цею / жизнопода́тельная Твоя́ ре́бра Фома́ испыта́, Христе́ Бо́же, / созаключе́нным бо две́рем я́ко вшел еси́, / с про́чими апо́столы вопия́ше Тебе́: / Госпо́дь еси́ и Бог мой.

Прокимен Апостола, глас 3: Ве́лий Госпо́дь наш, и ве́лия кре́пость Его́, / и ра́зума Его́ несть числа́.

Стих: Хвали́те Го́спода я́ко благ псало́м: Бо́гови на́шему да услади́тся хвале́ние.

Деяний святых Апостол чтение, зачало 14 (Деян. 5:12–20).

Во дни о́ны, рука́ми апо́стольскими бы́ша зна́мения и чудеса́ в лю́дех мно́га: и бя́ху единоду́шно вси в притво́ре Соломо́ни. От про́чих же никто́же сме́яше прилепля́тися им, но велича́ху их лю́дие. Па́че же прилага́хуся ве́рующии Го́сподеви, мно́жество муже́й же и жен. Я́ко и на сто́гны износи́ти неду́жныя и полага́ти на посте́лех и на одре́х, да гряду́щу Петру́, поне́ сень его́ осени́т не́коего от них. Схожда́ше же ся и мно́жество от окре́стных градо́в во Иерусали́м, принося́ще неду́жныя и стра́ждущия от дух нечи́стых, и́же исцелева́хуся вси. Воста́в же архиере́й, и вси и́же с ним, су́щая е́ресь саддуке́йская, испо́лнишася за́висти. И возложи́ша ру́ки своя́ на апо́столы, и посла́ша их в соблюде́ние о́бщее. А́нгел же Госпо́день но́щию отве́рзе две́ри темни́цы, изве́д же их, рече́: Иди́те и ста́вше глаго́лите в це́ркви лю́дем вся глаго́лы жи́зни сея́.

Аллилуиа, глас 8: Прииди́те возра́дуемся Го́сподеви, воскликнем Бо́гу Спаси́телю на́шему.

Стих: Я́ко Бог ве́лий Госпо́дь, и Царь ве́лий по всей земли́.

Евангелие от Иоанна, зачало 65 (Ин. 20, 19–31).

Су́щу по́зде в день той, во еди́ну от суббо́т, и две́рем затворе́нным, иде́же бя́ху ученицы́ Его́ со́брани, стра́ха ра́ди иуде́йска, прии́де Иису́с и ста посреде́, и глаго́ла им: мир вам. И сие́ рек, показа́ им ру́це и но́зе и ре́бра Своя́. Возра́довашася же ученицы́, ви́девше Го́спода. Рече́ же им Иису́с па́ки: мир вам. Я́коже посла́ Мя Оте́ц, и Аз посыла́ю вы. И сие́ рек, ду́ну и глаго́ла им: приими́те Дух Свят. И́мже отпустите́ грехи́, отпу́стятся им: и и́мже держите́, держа́тся. Фома́ же, еди́н от обоюна́десяте, глаго́лемый Близне́ц, не бе ту с ни́ми, егда́ прии́де Иису́с. Глаго́лаху же ему́ друзи́и ученицы́: ви́дехом Го́спода. Он же рече́ им: а́ще не ви́жу на руку́ Его́ я́звы гвозди́нныя, и вложу́ пе́рста моего́ в я́звы гвозди́нныя, и вложу́ ру́ку мою́ в ре́бра Его́, не иму́ ве́ры. И по днех осми́х па́ки бя́ху внутрь ученицы́ Его́, и Фома́ с ни́ми. Прии́де Иису́с две́рем затворе́нным, и ста посреде́ их и рече́: мир вам. Пото́м глаго́ла Фоме́: принеси́ перст твой се́мо, и виждь ру́це Мои́, и принеси́ ру́ку твою́, и вложи́ в ре́бра Моя́, и не бу́ди неве́рен, но ве́рен. И отвеща́ Фома́ и рече́ Ему́: Госпо́дь мой и Бог мой. Глаго́ла ему́ Иису́с: я́ко ви́дев Мя, ве́рова: блаже́ни не ви́девшии и ве́ровавше. Мно́га же и и́на зна́мения сотвори́ Иису́с пред ученики́ Свои́ми, я́же не суть пи́сана в кни́гах сих. Сия́ же пи́сана бы́ша, да ве́руете, я́ко Иису́с есть Христо́с Сын Бо́жий, и да ве́рующе живота́ и́мате во и́мя Его́.

Вместо же Достойно: поем:

А́нгел вопия́ше Благода́тней: / Чи́стая Де́во, ра́дуйся! / И па́ки реку́: ра́дуйся! / Твой Сын воскре́се / тридне́вен от гро́ба, / и ме́ртвыя воздви́гнувый: / лю́дие, весели́теся.

Таже ирмос, глас 1: Свети́ся, свети́ся, / но́вый Иерусали́ме, / сла́ва бо Госпо́дня / на тебе́ возсия́. / Лику́й ны́не / и весели́ся, Сио́не. / Ты же, Чи́стая, красу́йся, Богоро́дице, / о воста́нии Рождества́ Твоего́.

Причастный: Похвали́ Иерусали́ме Го́спода, / хвали́ Бо́га твоего́ Сио́не. Аллилуиа. Трижды.

На трапезе бывает утешение братии велие. И воставше, от трапезы, глаголем преждеписанная вся в субботу Светлой седмицы.

Службы второй седмицы по Пасхе

В понедельник второй седмицы по Пасхе

Последование Вечерни в Неделю Антипасхи вечера

Благослови́вшу иере́ю, глаго́лем: Христо́с воскре́се: три́жды. Та́же, Трисвято́е. По О́тче на́ш: Го́споди поми́луй, 12. Сла́ва, и ны́не: Прииди́те поклони́мся: три́жды. И глаго́лем 9-й ча́с обы́чный трипса́лмный: тропа́рь и конда́к пра́здника. Та́же пое́м вече́рню без кафи́смы. Го́споди воззва́х: пое́м во гла́с 1.

Стихи́ры на 6. пра́здника 3, гла́с 1. Подо́бен: Прехва́льнии му́ченицы:

По е́же из гро́ба Твое́м стра́шном Жизнода́вче воста́нии я́коже печа́тей не разруши́л еси́ Христе́, гро́бных, та́ко заключе́нным две́рем вше́д еси́ к пресла́вным апо́столом Твои́м, радостотворя́ и́х, и Пра́вый Тво́й Ду́х подая́ и́м, за безме́рную Твою́ ми́лость.

Фома́ и́же и Близне́ц не бе́ прише́л, егда́ Ты́ ученико́м яви́лся еси́ Го́споди. Те́мже не ве́рова Твоему́ Воскресе́нию и ви́девшим Тя́ вопия́ше: а́ще не вложу́ пе́рста в ре́бра Его́, и гвозде́й я́звы, не ве́рую я́ко воста́л е́сть.

Я́коже хо́щеши осяжи́, Христо́с Фоме́ вопия́ше: вложи́ ру́ку, и позна́й Мя́ ко́сти иму́ща, и земно́е те́ло, и не бу́ди неве́рен, ра́вно же со ине́ми уве́рися. Он же возопи́: Бо́г мо́й и Госпо́дь Ты́ еси́, сла́ва воста́нию Твоему́.

И свята́го Мине́и подо́бны 3. Сла́ва: свята́го.

А́ще ли ни́: Сла́ва, и ны́не: пра́здника, гла́с 1:

Две́рем заключе́нным, ученико́м собра́нным, вше́л еси́ внеза́пу всеси́льне Иису́се Бо́же на́ш: и ста́в посреде́ и́х, ми́р да́в, испо́лнил еси́ Свята́го Ду́ха: жда́ти же повеле́л еси́, и ника́коже разлуча́тися от Иерусали́ма, до́ндеже облеку́тся, е́же с высоты́ си́лою. Те́мже вопие́м Ти́: просвеще́ние, и воскресе́ние, и ми́ре на́ш, сла́ва Тебе́.

Вхо́д: Све́те ти́хий святы́я сла́вы Безсме́ртнаго Отца́ Небе́снаго, Свята́го, Блаже́ннаго, Иису́се Христе́. Прише́дше на за́пад со́лнца, ви́девше свет вече́рний, пое́м Отца́, Сы́на и Свята́го Ду́ха, Бо́га. Досто́ин еси́ во вся времена́ пет бы́ти гла́сы преподобными. Сы́не Бо́жий, живо́т дая́й, те́мже мiр Тя сла́вит.

Проки́мен вели́кий, гла́с 7: Кто́ бо́г ве́лий, я́ко Бо́г на́ш? Ты́ еси́ Бо́г творя́й чудеса́.

Сти́х: Сказа́л еси́ в лю́дех си́лу Твою́.

Сти́х: И ре́х: ны́не нача́х, сия́ изме́на десни́цы Вы́шняго.

Сти́х: Помяну́х дела́ Госпо́дня.

И па́ки: Кто́ бо́г ве́лий, я́ко Бо́г на́ш? Ты́ еси́ Бо́г творя́й чудеса́.

Та́же ектениа́: Рце́м вси́: и Сподо́би Го́споди в ве́чер се́й: и ектениа́: Испо́лним вече́рнюю моли́тву на́шу Го́сподеви.

На стихо́вне стихи́ра воскре́сна Осмогла́сника, гла́с 1:

Вече́рния на́ша моли́твы приими́ Святы́й Го́споди, и пода́ждь на́м оставле́ние грехо́в: я́ко еди́н еси́ явле́й в мiре Воскресе́ние.

Сти́х: К тебе́ возведо́х о́чи мои́ живу́щему на небеси́: се́ я́ко о́чи ра́б в руку́ госпо́дий свои́х, я́ко о́чи рабы́ни в руку́ госпожи́ своея́: та́ко о́чи на́ши ко Го́споду Бо́гу на́шему, до́ндеже уще́дрит ны.́

Умили́тельный: Я́ко пучи́на ве́лия прегреше́ний мои́х Спа́се, и лю́те погружа́юся согреше́ньми мои́ми, да́ждь ми́ ру́ку я́ко Петро́ви, спаси́ мя Бо́же, и поми́луй мя́.

Сти́х: Поми́луй на́с Го́споди, поми́луй на́с: я́ко по мно́гу испо́лнихомся уничиже́ния, наипа́че напо́лнися душа́ на́ша поноше́ния гобзу́ющих и уничиже́ния го́рдых.

Му́ченичен: Моли́твами Го́споди, все́х святы́х, и Богоро́дицы, Тво́й ми́р да́ждь на́м, и поми́луй ны́, я́ко еди́н Ще́др.

Сла́ва, и ны́не, гла́с 1: По дне́х осми́х воста́ния Твоего́ Го́споди, яви́лся еси́ ученико́м Твои́м на ме́сте, иде́же бя́ху со́брани, и возгласи́в и́м: ми́р ва́м, неве́рующему ученику́ ру́це показа́л еси́, и пречи́стое ребро́. Он же ве́ровав вопия́ше Тебе́: Госпо́дь мо́й и Бо́г мо́й, сла́ва Тебе́.

Та́же: Ны́не отпуща́еши: Трисвято́е.

По Трисвято́м, тропа́рь пра́здника. А́ще ли тропа́рь свята́го, рцы́ его́ пре́жде. Пото́м,

Сла́ва, и ны́не: Запеча́тану гро́бу, / Живо́т от гро́ба возсия́л еси́, Христе́ Бо́же, / и две́рем заключе́нным, / ученико́м предста́л еси́, / всех Воскресе́ние, / дух пра́вый те́ми обновля́я нам, / по вели́цей Твое́й ми́лости.

Ектения и отпу́ст.

Си́це у́бо быва́ет после́дование Вече́рням во вся́ Неде́ли святы́я Пятидесятницы.

От дне́сь глаго́лем Повече́рие ма́лое. И пое́м кано́н моле́бный Пресвяты́я Богоро́дицы, во Окто́ихе. И трипе́снцы Трио́ди дне́, творе́ние господи́на Ио́сифа. Иде́же глаго́лем трипе́сно, Богоро́дицы пе́снь кано́на оставля́ется. По Досто́йно: и по О́тче на́ш: глаго́лем конда́к пра́здника, во всю́ Пятдеся́тницу. В Литурги́ах же пое́тся на блаже́ннах, от кано́на пра́здника Неде́ли, пе́снь рядова́я на ки́йждо де́нь, со ирмосо́м на 6, си́це: В понеде́льник, 1. Во вто́рник, 4. В сре́ду, 5. В четверто́к, 7. В пято́к, 8. В суббо́ту, 9.

Последование Утрени в понедельник второй седмицы по Пасхе

Повнегда́ сотвори́ти иере́ю нача́ло, Сла́ва святе́й: Глаго́лем: Христо́с воскре́се, три́жды, ти́хим гла́сом. [3]

И а́бие по Христо́с воскре́се: Сла́ва в вы́шних Бо́гу, и на земли́ ми́р: И обы́чное шестопса́лмие. Ектениа́ вели́кая. Та́же, Бо́г Госпо́дь: во гла́с 7. Тропа́рь пра́зднику:

Запеча́тану гро́бу, / Живо́т от гро́ба возсия́л еси́, Христе́ Бо́же, / и две́рем заключе́нным, / ученико́м предста́л еси́, / всех Воскресе́ние, / дух пра́вый те́ми обновля́я нам, / по вели́цей Твое́й ми́лости. Трижды.

Се́й тропа́рь глаго́лется чрез всю́ седми́цу. И стихосло́вим кафи́смы две́, а тре́тия рядова́я на Вече́рни: И та́ко пое́м Псалти́рь до 21 септе́мвриа.

По 1-м стихосло́вии седа́лен воскре́сен, гла́с 1:

Гро́б Тво́й Спа́се, во́ини стрегу́щии, ме́ртви от облиста́ния я́вльшагося а́нгела бы́ша, пропове́дающа жена́м воскресе́ние: Тебе́ сла́вим тли́ потреби́теля, Тебе́ припа́даем воскре́сшему из гро́ба, и еди́ному Бо́гу на́шему.

Сти́х: Го́споди, да не я́ростию Твое́ю обличи́ши мене́, ниже́ гне́вом Твои́м нака́жеши мене́.

Умили́тельный: В беззако́ниих зача́т е́смь а́з блу́дный, не сме́ю воззре́ти на высоту́ небе́сную, но дерза́я на человеколю́бие Твое́ зову́: Бо́же очи́сти мя́ гре́шнаго, и спаси́ мя.

Сти́х: Ди́вен Бо́г во святы́х Свои́х, Бо́г Изра́илев.

Му́ченичен: Страда́ния похвало́ю, и венце́в досто́инством, сла́внии страстоте́рпцы оде́яшася Тобо́ю Го́споди: терпе́нием бо ра́н беззако́нныя победи́ша, и си́лою Боже́ственною с небесе́ побе́ду прия́ша. Те́х моли́твами свободи́ от неви́димаго врага́ Спа́се, и спаси́ мя.

Сла́ва, и ны́не, Богоро́дичен: Чу́до чуде́с Благода́тная, в Тебе́ зря́щи тва́рь ра́дуется: зачала́ бо еси́ безсе́менно, и родила́ еси́ неизрече́нно, Его́же чинонача́лия а́нгелов ви́дети не мо́гут: Того́ я́ко Бо́га моли́ о душа́х на́ших.

Та́же чте́ние в толкова́нии Иоа́нна Ева́нглиа.

По 2-м стихосло́вии седа́лен, гла́с 1. Подо́бен: Гро́б Тво́й:

Прикосну́выйся руко́ю ре́бром нестерпи́мым Близне́ц Фома́, не опали́ся прикоснове́нием, но пребы́сть я́звы осяза́я изве́стнее, и веща́я на́с ра́ди прободе́нному: Ты́ мо́й Госпо́дь и Бо́г мо́й еси́, а́ще и стра́сть претерпе́л еси́.

Сла́ва, и ны́не: то́йже.

И чте́ние.

Та́же, Воскресе́ние Христо́во ви́девше: еди́ножды, и Псало́м 50.

Канон праздника.

Си́це бо твори́м до Вознесе́ния Госпо́дня, ниже́ Го́сподеви пое́м: глаго́лем, но глаго́лем я́коже написа́ся во Ирмоло́гиах. Нача́ло же твори́м от ирмосо́в, и́хже и повторя́ем, пою́ще и тропари́ на 6. И свята́го Мине́и на 4. По 3-й пе́сни конда́к, и седа́лен свята́го. Сла́ва, и ны́не: седа́лен пра́зднику. По 6-й пе́сни конда́к пра́зднику, и и́кос. И стихосло́вим Честне́йшую. По 9-й пе́сни ексапостила́рий пра́зднику, два́жды. Сла́ва: свята́го, а́ще е́сть. И ны́не: пра́здника, други́й свети́лен.

На хвали́тех поста́вим стихи́ры 3 Осмогла́сника, на 4. Гла́с 1:

Пое́м Твою́ Христе́ спаси́тельную стра́сть, и сла́вим Твое́ Воскресе́ние. Два́жды.

Умили́тельный: Ины́й тебе́ мiр душе́ ожида́ет, и Судия́ хо́щет твоя́ обличи́ти та́йная и лю́тая. Не пребу́ди у́бо в зде́шних, но предвари́ вопию́щи Судии́: Бо́же, очи́сти мя́, и спаси́ мя.

Му́ченичен: Страстоте́рпцы Христо́вы, прииди́те лю́дие, вси́ почти́м пе́сньми и пе́нии духо́вными, свети́ла міра, и пропове́дники ве́ры, исто́чник приснотеку́щий, из него́же истека́ют ве́рным исцеле́ния. Те́х моли́твами, Христе́ Бо́же на́ш, ми́р да́руй мірови, и душа́м на́шим ве́лию ми́лость.

Сла́ва, и ны́не, гла́с 1: Фома́ глаго́лемый Близне́ц не бе́ с ни́ми, егда́ вше́л еси́ Христе́ заключе́нным, две́рем, те́мже и не ве́роваше рече́нным ему́, от неве́рия в ве́ру известву́я: не несподо́бил же еси́ бла́же, показа́ти ему́ пречи́стое ребро́ Твое́, и руку́ и ногу́ я́звы. Он же осяза́в и ви́дев, испове́да Тя́ бы́ти Бо́га не на́га, и Челове́ка не про́ста, и вопия́ше: Госпо́дь мо́й и Бо́г мо́й, сла́ва Тебе́!

Та́же: Сла́ва Тебе́ показа́вшему на́м све́т: И ектениа́: Испо́лним у́треннюю моли́тву на́шу:

На стихо́вне стихи́ры гла́с 2. Подо́бен: До́ме Евфра́фов:

Устна́ми чи́стыми по́йте, со а́нгелы челове́цы, Воскре́сшаго тридне́вно из гро́ба, и мiр совоздви́гшаго.

Сти́х: Похвали́ Иерусали́ме Го́спода, хвали́ Бо́га твоего́ Сио́не.

Яви́лся еси́ свяще́нным Твои́м Спа́се апо́столом, две́рем заключе́нным, те́ми обновля́я на́м Боже́ственный Ду́х Тво́й.

Сти́х: Я́ко укрепи́ вереи́ вра́т твои́х, и благослови́ сы́ны твоя́ в тебе́.

Ны́не Тя́ Всецарю́, ви́девше не очи́ма, но серде́чною любо́вию Бо́га ве́ровавше, в пе́ниих велича́ем.

Сла́ва: свята́го, а́ще е́сть.

И ны́не, гла́с 1: Ученико́м сомня́щимся, во осмы́й де́нь предста́ Спа́с, иде́же бя́ху со́брани, и ми́р да́в, Фоме́ возопи́: прииди́ апо́столе, осяжи́ дла́ни, в ни́хже гво́здия вонзо́ша. О до́брое неве́рие Фомино́, ве́рных сердца́ в позна́ние приведе́, и со стра́хом возопи́: Госпо́дь мо́й и Бо́г мо́й, сла́ва Тебе́!

Тропа́рь пра́здника: Запеча́тану гро́бу, / Живо́т от гро́ба возсия́л еси́, Христе́ Бо́же, / и две́рем заключе́нным, / ученико́м предста́л еси́, / всех Воскресе́ние, / дух пра́вый те́ми обновля́я нам, / по вели́цей Твое́й ми́лости.

Та́же ектениа́: Поми́луй на́с Бо́же: Посе́м иере́й: Сы́й благослове́н Христо́с Бо́г на́ш: Ли́к: Утверди́ Бо́же: И а́бие совокупля́ем ча́с пе́рвый трипса́лмный, по обы́чаю. Тропа́рь и конда́к пра́здника, и свята́го. А́ще же свята́го на 4, конда́к глаго́лется пра́здника непреме́нно: а свята́го конда́к не глаго́лется. И быва́ет соверше́нный отпу́ст. И обы́чная лити́а в притво́ре.

Начина́ем же от дне́сь и междоча́сия часо́в, по после́довавшему уста́ву. Подоба́ет же ве́дати, я́коже написа́ся зде́ восле́дование в Неде́лю ве́чера во свети́льничном, и в понеде́льник во Утрени: си́це да быва́ет во все́х седми́цах до Вознесе́ния Госпо́дня, изменя́емым стихи́рам Осмогла́сника, и седа́льном по обы́чаю.

Последование Литургии в понедельник второй седмицы по Пасхе

Блаже́нна Трио́ди, пе́снь 1 пра́здника, на 6. И от сего́ дне́ во всю́ Пятдеся́тницу. По вхо́де тропа́рь пра́здника: Запеча́тану гро́бу: и хра́ма Богоро́дицы, и хра́ма свята́го. Посе́м настоя́щаго свята́го, а́ще е́сть. Та́же конда́к хра́ма свята́го. Сла́ва: свята́го: И ны́не: пра́здника: Любопы́тною десни́цею: Хра́ма же Христо́ва, и Богоро́дицы конда́к, во всю́ Пятдеся́тницу не глаго́лем.

Проки́мен апо́стола, гла́с 3: Ве́лий Госпо́дь на́ш, и ве́лия кре́пость Его́, и ра́зума Его́ не́сть числа́.

Сти́х: Хвали́те Го́спода я́ко благ псало́м: Бо́гови на́шему да услади́тся хвале́ние.

Деяний святых Апостол чтение, зачало 9 (Деян. 3:19–26).

Во дни о́ны, рече́ Петр к лю́дем: пока́йтеся и обрати́теся, да очи́ститеся от грех ва́ших, я́ко да прии́дут времена́ прохла́дна от лица́ Госпо́дня, и по́слет пронарече́ннаго вам Христа́ Иису́са, Его́же подоба́ет небеси́ у́бо прия́ти да́же до лет устрое́ния всех, я́же глаго́ла Бог усты́ всех святы́х Свои́х проро́к от ве́ка. Моисе́й у́бо ко отце́м рече́: я́ко Проро́ка вам воздви́гнет Госпо́дь Бог ваш от бра́тии ва́шея, я́ко мене́, Того́ послу́шайте по всему́, ели́ка а́ще рече́т к вам. Бу́дет же, вся́ка душа́, я́же а́ще не послу́шает Проро́ка о́наго, потреби́тся от люде́й. И вси же проро́цы от Саму́ила и и́же по сих, ели́цы глаго́лаша, та́кожде предвозвести́ша дни сия́. Вы есте́ сы́нове проро́к и заве́та, его́же завеща́ Бог ко отце́м ва́шим, глаго́ля ко Авраа́му: и о се́мени твое́м возблагословя́тся вся оте́чествия земна́я. Вам пе́рвее Бог, воздви́гий О́трока Своего́ Иису́са, посла́ Его́ благословя́ща вас, во е́же отврати́тися вам кому́ждо от злоб ва́ших.

Аллилуиа, глас 8. Прииди́те возра́дуемся Го́сподеви, воскликнем Бо́гу Спаси́телю на́шему.

Стих: Я́ко Бог ве́лий Госпо́дь, и Царь ве́лий по всей земли́.

Ева́нгелие от Иоа́нна, зача́ло 6 (Ин. 2:1–11).

Во вре́мя о́но, брак бысть в Ка́не Галиле́йстей, и бе Ма́ти Иису́сова ту. Зван же бысть Иису́с и ученицы́ Его́ на брак. И недоста́вшу вину́, глаго́ла Ма́ти Иису́сова к Нему́: вина́ не и́мут. Глаго́ла Ей Иису́с: что есть Мне и Тебе́, Же́но? Не у прии́де час Мой. Глаго́ла Ма́ти Его́ слуга́м: е́же а́ще глаго́лет вам, сотвори́те. Бе́ху же ту водоно́сы ка́менни шесть, лежа́ще по очище́нию иуде́йску, вместя́щия по двема́ или́ трие́м ме́рам. Глаго́ла им Иису́с: напо́лните водоно́сы воды́. И напо́лниша их до верха́. И глаго́ла им: почерпи́те ны́не и принеси́те архитрикли́нови. И принесо́ша. Я́коже вкуси́ архитрикли́н вина́ бы́вшаго от воды́, и не ве́дяше, отку́ду есть, слуги́ же ве́дяху поче́рпшии во́ду, пригласи́ жениха́ архитрикли́н. И глаго́ла ему́: всяк челове́к пре́жде до́брое вино́ полага́ет, и егда́ упию́тся, тогда́ ху́ждшее, ты же соблю́л еси́ до́брое вино́ досе́ле. Се сотвори́ нача́ток зна́мением Иису́с в Ка́не Галиле́йстей и яви́ сла́ву Свою́, и ве́роваша в Него́ ученицы́ Его́.

Причастный: Похвали́ Иерусали́ме Го́спода, / хвали́ Бо́га твоего́ Сио́не. / Аллилуиа, трижды.

И во всю́ седми́цу та́ко твори́м, и во всю́ Пятдеся́тницу во вся́ неде́ли. И про́чее после́дование Литурги́и. И отпу́ст.

Во вторник второй седмицы по Пасхе

Последование Вечерни в понедельник второй седмицы по Пасхе вечера

На Го́споди воззва́х: поста́вим стихо́в 6, и пое́м стихи́ры подо́бны, гла́с 4. Подо́бен: Я́ко до́бля:

Воскре́с из гро́ба, заключе́нным две́рем, предста́л еси́ друго́м Твои́м всеси́льне, и Фоме́ неве́ровавшу, гвозде́й показа́л еси́ я́звы, и ребра́ е́же от копия́ прободе́ние, утвержда́я и уверя́я того́ Сло́ве, я́ко ты́ са́м еси́, за милосе́рдие претерпе́вый спаси́тельныя стра́сти.

За мно́гое снизхожде́ние, и милосе́рдие безме́рное, мое́ зря́ истоща́ние не усумни́ся, но уве́рися бли́знче, Госпо́дь рече́: я́ко Са́м е́смь Аз пострада́вый, и тридне́вен из гро́ба воскресы́й, и а́дова сокро́вища истощи́вый, и оживи́вый от ве́ка уме́ршия.

Удиви́вся я́ко узре́ Фома́ возопи́, егда́ ви́де Тя́ всеси́льне: Ты́ еси́ Бо́г мо́й и Госпо́дь, ве́рую Человеколю́бче, я́ко Са́м еси́ пострада́вый, и стра́сти исцеля́яй ду́ш на́ших. Кла́няюся Твое́й держа́ве, и мірови возвеща́ю стра́шное Твое́ и всеси́льное воста́ние.

И Мине́и 3.

Сла́ва, и ны́не: гла́с 1: Ученико́м сомня́щимся, во осмы́й де́нь предста́ Спа́с, иде́же бя́ху со́брани, и ми́р да́в, Фоме́ возопи́: прииди́ апо́столе, осяжи́ дла́ни, в ни́хже гво́здия вонзо́ша. О до́брое неве́рие Фомино́, ве́рных сердца́ в позна́ние приведе́ и со стра́хом возопи́: Госпо́дь мо́й и Бо́г мо́й, сла́ва тебе́!

Вхо́д: Све́те ти́хий святы́я сла́вы Безсме́ртнаго Отца́ Небе́снаго, Свята́го, Блаже́ннаго, Иису́се Христе́. Прише́дше на за́пад со́лнца, ви́девше свет вече́рний, пое́м Отца́, Сы́на и Свята́го Ду́ха, Бо́га. Досто́ин еси́ во вся времена́ пет бы́ти гла́сы преподобными. Сы́не Бо́жий, живо́т дая́й, те́мже мiр Тя сла́вит.

На стихо́вне стихи́ры, гла́с 1:

Обыди́те лю́дие Cио́н, и обыми́те его́, и дади́те сла́ву в не́м Воскре́сшему из ме́ртвых: я́ко То́й е́сть Бо́г на́ш, избавле́й на́с от беззако́ний на́ших.

Сти́х: К тебе́ возведо́х о́чи мои́ живу́щему на небеси́: се́ я́ко о́чи ра́б в руку́ госпо́дий свои́х, я́ко о́чи рабы́ни в руку́ госпожи́ своея́: та́ко о́чи на́ши ко Го́споду Бо́гу на́шему, до́ндеже уще́дрит ны.́

Я́ко помышле́нии лука́выми, и де́лы осуди́хся Спа́се, мы́сль мне́ да́руй обраще́ния Бо́же, да зову́: спаси́ мя благоде́телю Благи́й, и поми́луй мя́.

Сти́х: Поми́луй на́с Го́споди, поми́луй на́с: я́ко по мно́гу испо́лнихомся уничиже́ния, наипа́че напо́лнися душа́ на́ша поноше́ния гобзу́ющих и уничиже́ния го́рдых.

Му́ченичен: Е́же на суди́щи ва́ше испове́дание святи́и, де́монов оплева́ си́лу, и от пре́лести челове́ки свободи́. Те́мже и глава́м усека́емым, взыва́сте: да бу́дет, Го́споди, же́ртва ду́ш на́ших благоприя́тна пред Тобо́ю, я́ко Тебе́ возлюби́вше неради́хом о вре́менной жи́зни, Человеколю́бче.

Сла́ва, и ны́не, гла́с 2: По воста́нии Твое́м Го́споди, собра́нным ученико́м Твои́м, и две́рем заключе́нным, посреде́ ста́л еси́, ми́р подая́ и́м: ве́ровав же и Фома́, зре́нием руку́ и ре́бр Твои́х, Го́спода и Бо́га Тя́ испове́да, спаса́ющаго упова́ющия на Тя́, Человеколю́бче.

Та́же: Ны́не отпуща́еши: Трисвято́е.

Тропа́рь пра́здника: Запеча́тану гро́бу, / Живо́т от гро́ба возсия́л еси́, Христе́ Бо́же, / и две́рем заключе́нным, / ученико́м предста́л еси́, / всех Воскресе́ние, / дух пра́вый те́ми обновля́я нам, / по вели́цей Твое́й ми́лости.

Ектения и отпу́ст.

Последование Утрени во вторник второй седмицы по Пасхе

На Бо́г Госпо́дь: тропа́рь пра́здника:

Запеча́тану гро́бу, / Живо́т от гро́ба возсия́л еси́, Христе́ Бо́же, / и две́рем заключе́нным, / ученико́м предста́л еси́, / всех Воскресе́ние, / дух пра́вый те́ми обновля́я нам, / по вели́цей Твое́й ми́лости. Трижды.

По 1-м стихосло́вии, седа́лен, гла́с 1. Подо́бен: Ка́мени запеча́тану:

Жены́ ко гро́бу приидо́ша ура́ншия, и а́нгельское явле́ние ви́девшия трепета́ху: гро́б облиста́ жи́знь, чу́до удивля́ше я́. Сего́ ра́ди ше́дшия, ученико́м пропове́даху воста́ние: а́д плени́ Христо́с, я́ко еди́н кре́пок и си́лен, и истле́вшия вся́ совоздви́же, осужде́ния стра́х разруши́в Кресто́м.

Сти́х: Го́споди да не я́ростию Твое́ю обличи́ши мене́, ниже́ гне́вом Твои́м нака́жеши мене́.

А́ще пра́ведник едва́ спаса́ется, а́з гре́шный где́ явлю́ся, тяготы́ и ва́ра дневна́го не поне́сший? Но с нае́мники единонадеся́таго часа́ причти́ мя Бо́же, и спаси́ мя.

Сти́х: Ди́вен Бо́г во святы́х Свои́х, Бо́г Изра́илев.

Му́ченичен: Я́ко до́брии во́ини единому́дренно ве́ровавше, преще́ния мучи́телей не убоя́вшеся святи́и, приидо́сте усе́рдно ко Христу́, взе́мше честны́й кре́ст, и сконча́вше тече́ние, с небесе́ побе́ду прия́сте. Сла́ва укре́пльшему вы́: сла́ва венча́вшему вы́: сла́ва де́йствующему ва́ми все́м исцеле́ния.

Сла́ва, и ны́не, Богоро́дичен: Неруши́мую сте́ну иму́ще ве́рнии Богоро́дицу Мари́ю, прииди́те поклони́мся, и припаде́м Ей: дерзнове́ние бо и́мать к Ро́ждшемуся из Нея́, и моли́ти, и спаса́ти от гне́ва и сме́рти ду́ши на́ша.

По 2-м стихосло́вии седа́лен, гла́с 5. Подо́бен: Собезнача́льное Сло́во:

Апо́стола вси́ и ученика́ Христо́ва восхва́лим пе́сньми в па́мять его́: боголе́пно бо на́ша помышле́ния, то́й я́звы гвозде́й осяза́в, изве́стну ве́ру изыска́в, утверди́ в мiре, и мо́лит Спа́са, поми́ловатися душа́м на́шим.

Сла́ва и ны́не: то́йже.

Та́же, Воскресе́ние Христо́во ви́девше: еди́ножды, и Псало́м 50.

Кано́н пра́здника со ирмосы́ на 8: и Мине́и на 4. По 3-й пе́сни, седа́лен Мине́и, конда́к и ексапостила́рий пра́здника.

На хвали́тех, стихи́ры на 4, гла́с 1:

Кре́ст претерпе́вый, и сме́рть упраздни́вый, и воскресы́й из ме́ртвых, умири́ на́шу жи́знь Го́споди, я́ко еди́н всеси́лен. Два́жды.

Не пренебрези́ мене́ Спа́се мо́й, ле́ностию грехо́вною содержи́ма: воздви́гни мое́ помышле́ние к покая́нию, и Твоего́ виногра́да де́лателя иску́сна покажи́ мя, да́руя ми́ единонадеся́таго часа́ мзду́, и ве́лию ми́лость.

Му́ченичен: Си́и во́ини Царя́ вели́каго, сопроти́вишася повеле́нием мучи́телей до́блественно, небрего́ша о му́ках, и пре́лесть всю́ попра́вше, досто́йно венча́ни бы́вше, про́сят у Спа́са ми́ра, и ве́лия ми́лости.

Сла́ва, и ны́не, гла́с 2: Две́рем заключе́нным, предста́в Спа́с ученико́м, безстра́шие и ми́р дая́ше. Та́же глаго́лет Фоме́: что́ Мне́ не ве́руеши, я́ко воскресо́х из ме́ртвых? Принеси́ се́мо ру́ку твою́, и вложи́ в ре́бра Моя́, и ви́ждь. Тебе́ бо неве́рующу, вси́ навыко́ша стра́сти и Воскресе́ние Мое́ зва́ти с тобо́ю: Госпо́дь мо́й и Бо́г мо́й, сла́ва Тебе́.

На стихо́вне стихи́ры пра́здника, гла́с 2. Подо́бен: До́ме Евфра́фов:

Воспои́м ве́рнии, непреста́нно со а́нгелы, Христа́ воскре́сшаго, тридне́вна из гро́ба, и мiр совоздви́гшаго.

Сти́х: Во всю́ зе́млю изы́де веща́ние и́х, и в концы́ вселе́нныя глаго́лы и́х.

Фома́ Твоя́ ре́бра, Благоутро́бне, осяза́в, к ве́ре взы́де: и мы́ те́м Тя́ Бо́га про́чее позна́хом.

Сти́х: Небеса́ пове́дают сла́ву Бо́жию, творе́ние же руку́ Его́ возвеща́ет тве́рдь.

Подае́ши о Изба́вителю, ми́р лю́дем Твои́м воскре́с из гро́ба, и мiр совоздви́гнувый от а́да, Всеси́льне.

Сла́ва, и ны́не: гла́с 6. Иоа́нна мона́ха:

Две́рем заключе́нным, прише́л еси́ Христе́ ко ученико́м, тогда́ Фома́ смотри́тельно не обре́теся с ни́ми. Глаго́лаше бо: не иму́ ве́ры, а́ще не уви́жду и а́з Влады́ки. Уви́жду ребро́, отону́дуже изы́де кро́вь, вода́, креще́ние: уви́жду я́зву, от нея́же исцеле́ вели́кий стру́п челове́ческий: уви́жду, ка́ко не бе́ я́коже ду́х, но пло́ть и ко́сти. Сме́рть попра́вый, и Фому́ уве́ривый, Го́споди сла́ва Тебе́.

Та́же, Бла́го е́сть испове́датися Го́сподеви: Ча́с 1-й. И отпу́ст.

В среду второй седмицы по Пасхе

Последование Вечерни во вторник второй седмицы по Пасхе вечера

На Го́споди воззва́х: поста́вим стихо́в 6, и пое́м стихи́ры, гла́с 1. Подо́бен: Прехва́льнии му́ченицы:

Осяжи́, глаго́лет Фоме́, из ме́ртвых тридне́вен воскресы́й Человеколю́бец, и ви́ждь руку́ мое́ю и ногу́ я́звы, и ре́бр прободе́ние: и позна́й Мя́ Бо́га непреме́нна, земны́м смеше́нием по существу́ воображе́нна и стра́сть в не́м прие́мша.

Недоумева́шеся Близне́ц, я́звы зря́ ножны́я, и ручна́я вонзе́ния, и бя́ше ужаса́емь стра́шным чу́дом: и руко́ю пречи́стое ребро́ и осяза́я и ви́дя, из ни́хже показа́ несумне́нное язы́ком, е́же из гро́ба тридне́вное воста́ние.

Прие́млю превели́кое ра́дование, Твое́ Спа́се мо́й воста́ние известву́емое ви́дя: от ни́хже сподо́бися де́рзостным ве́щем Фома́ прикосну́тися. Те́мже тя́ про́ста пропове́дуем Бо́га и Челове́ка, де́йства два́ нося́ща су́щественна, от ни́хже сложи́лся еси́.

И мине́и, 3.

Сла́ва, и ны́не, гла́с 4: Го́споди, нестерпи́мым Твоего́ Божества́ блиста́нием, две́рем прише́л еси́ су́щим заключе́нным, и ста́в посреде́ ученико́в, ребро́ обнажи́л еси́, и я́зв Твое́ю руку́ и ногу́ стру́пы явля́я, печа́ль же и ско́рбь разреша́я, я́ве возгласи́л еси́: и́мже о́бразом во Мне́ ви́дите, о дру́зи, пло́ти прия́тие, не ду́ха ношу́ естество́. Сомня́щему же ся ученику́ повелева́л еси́ осяза́ти тре́петно, ре́к: испыта́в вся́, гряди́ про́чее не сумни́ся. Он же ощуща́я руко́ю Твое́ сугу́бое существо́, со стра́хом вопия́ше ве́рно, ве́рою влеко́мь: Госпо́дь мо́й и Бо́г мо́й сла́ва Тебе́.

Вхо́д: Све́те ти́хий святы́я сла́вы Безсме́ртнаго Отца́ Небе́снаго, Свята́го, Блаже́ннаго, Иису́се Христе́. Прише́дше на за́пад со́лнца, ви́девше свет вече́рний, пое́м Отца́, Сы́на и Свята́го Ду́ха, Бо́га. Досто́ин еси́ во вся времена́ пет бы́ти гла́сы преподобными. Сы́не Бо́жий, живо́т дая́й, те́мже мiр Тя сла́вит.

На стихо́вне стихи́ра кре́стна, гла́с 1:

Кре́ст водрузи́ся на ло́бнем, и процвете́ на́м безсме́ртие от исто́чника приснотеку́щаго ребра́ Спа́сова.

Сти́х: К тебе́ возведо́х о́чи мои́ живу́щему на небеси́: се́ я́ко о́чи ра́б в руку́ госпо́дий свои́х, я́ко о́чи рабы́ни в руку́ госпожи́ своея́: та́ко о́чи на́ши ко Го́споду Бо́гу на́шему, до́ндеже уще́дрит ны.́

Прииди́те лю́дие воспои́м, и поклони́мся Христу́, сла́вяще Его́ е́же из ме́ртвых Воскресе́ние, я́ко То́й е́сть Бо́г на́ш, от пре́лести вра́жия мiр избавле́й.

Сти́х: Поми́луй на́с Го́споди, поми́луй на́с: я́ко по мно́гу испо́лнихомся уничиже́ния, наипа́че напо́лнися душа́ на́ша поноше́ния гобзу́ющих и уничиже́ния го́рдых.

Му́ченичен: О до́брыя ку́пли ва́шея святи́и! я́ко кро́ви да́сте, и небеса́ насле́довасте, и привре́менно искуси́вшеся, ве́чно веселите́ся. Вои́стинну добра́ ва́ша ку́пля: тле́нная бо оста́вльше, нетле́нная восприя́сте, и со а́нгелы лику́юще, пое́те непреста́нно Тро́ицу Единосу́щную.

Сла́ва, и ны́не, гла́с 8: Прикосни́ся Фомо́ руко́ю ре́бром, глаго́лет Христо́с, и я́звы гвозде́й прииди́ осяжи́: ве́рою испыта́й, и бу́ди Ми́ ве́рен, и не бу́ди неве́рен. Фома́ же пе́рстом я́ко прикосну́ся Влады́це, вельми́ возопи́: Ты́ мо́й Бо́г и Госпо́дь, благоутро́бне сла́ва Тебе́.

Та́же: Ны́не отпуща́еши: Трисвято́е.

Тропа́рь пра́здника: Запеча́тану гро́бу, / Живо́т от гро́ба возсия́л еси́, Христе́ Бо́же, / и две́рем заключе́нным, / ученико́м предста́л еси́, / всех Воскресе́ние, / дух пра́вый те́ми обновля́я нам, / по вели́цей Твое́й ми́лости.

Ектения и отпу́ст.

Ве́стно бу́ди, я́ко в сре́ды и пятки́ предваря́ют стихи́ры Кре́стныя, та́кожде и седа́льны воскре́сны: зане́же Госпо́дь на́ш пе́рвее распя́ся, посе́м же воскре́се из ме́ртвых.

Последование Утрени в среду второй седмицы по Пасхе

На Бо́г Госпо́дь: тропа́рь пра́здника:

Запеча́тану гро́бу, / Живо́т от гро́ба возсия́л еси́, Христе́ Бо́же, / и две́рем заключе́нным, / ученико́м предста́л еси́, / всех Воскресе́ние, / дух пра́вый те́ми обновля́я нам, / по вели́цей Твое́й ми́лости. Трижды.

По 1-м стихосло́вии, седа́лен кре́стный, гла́с 1:

Распе́ншуся Тебе́ Христе́, поги́бе мучи́тельство, попра́на бы́сть си́ла вра́жия: ниже́ бо а́нгел, ни челове́к, но са́м Го́споди спа́сл еси́ ны́, сла́ва Тебе́.

Сти́х: Возноси́те Го́спода Бо́га на́шего, и покланя́йтеся подно́жию но́гу Его́, я́ко свя́то е́сть.

Исаа́к на хо́лм возведе́н бы́сть, Ио́на во глубину́ низведе́ся, и о́ба стра́сть Твою́ Спа́се образова́ста. Ов у́бо у́зы и заколе́ние: о́в же погребе́ние, и жи́знь пресла́внаго воста́ния Твоего́. Го́споди сла́ва Тебе́.

Сти́х: Ди́вен Бо́г во святы́х Свои́х, Бо́г Изра́илев.

Боле́зньми святы́х, и́миже о Тебе́ пострада́ша, умоле́н бу́ди Го́споди, и вся́ на́ша боле́зни исцели́, Человеколю́бче, мо́лимся.

Сла́ва, и ны́не: Крестобогоро́дичен: Твое́ предста́тельство иму́ще Пречи́стая, и Твои́ми моли́твами лю́тых избавля́еми, Кресто́м Сы́на Твоего́ везде́ соблюда́еми, по до́лгу Тя́ вси́ благоче́стно велича́ем.

По 2-м стихосло́вии, седа́лен, гла́с 1. Подо́бен: Гро́б Тво́й Спа́се:

Прикосну́выйся руко́ю ре́бром нестерпи́мым Близне́ц Фома́, не опали́ся прикосну́тием: но пребы́сть я́звы осяза́я изве́стнее, и веща́я на́с ра́ди прободе́нному: Ты́ мо́й Госпо́дь, Ты́ и Бо́г мо́й еси́, а́ще и стра́сть претерпе́л еси́.

Сла́ва, и ны́не: то́йже.

Та́же, Воскресе́ние Христо́во ви́девше: еди́ножды, и Псало́м 50.

Кано́н пра́здника со ирмосы́ на 8: и Мине́и на 4. По 3-й пе́сни, седа́лен Мине́и, кондак и ексапостила́рий пра́здника.

На хвали́тех настоя́щия стихи́ры Кре́стныя, на 4, гла́с 1:

Тебе́ на Дре́ве пригво́ждьшагося, и живо́т на́м пода́вшаго, я́ко Спа́са и Влады́ку пое́м непреста́нно. Два́жды.

А́да плени́вый, и челове́ка воскреси́вый, Воскресе́нием Твои́м Христе́, сподо́би на́с чи́стым се́рдцем Тебе́ пе́ти и сла́вити.

Му́ченичен: Ва́с всехва́льнии му́ченицы, ни ско́рби, ни теснота́, ни гла́д, ни гоне́ние, ниже́ ра́ны, ни я́рость звере́й, ни ме́чь, ниже́ о́гнь претя́щий, разлучи́ти от Бо́га возмого́ша: любо́вию же па́че к Нему́, я́ко в чужди́х подви́гшеся телесе́х, естество́ забы́сте, сме́рть презре́вше: те́мже и по достоя́нию трудо́в ва́ших мзду́ прия́сте, Небе́снаго Ца́рствия насле́дницы бы́сте. Иму́ще дерзнове́ние к Человеколю́бцу Бо́гу, мірови ми́р испроси́те, и душа́м на́шим ве́лию ми́лость.

Сла́ва и ны́не, гла́с 8: Две́рем заключе́нным, ученико́м собра́нным, предста́ Спа́с, иде́же бя́ху со́брани, и ста́в посреде́ и́х, глаго́лет Фоме́: прииди́, осяжи́, и ви́ждь о́бразы гвозде́й. Простри́ ру́ку твою́, и косни́ся ребру́ Моему́, и не бу́ди неве́рен, но ве́рою пропове́ждь е́же из ме́ртвых Мое́ Воскресе́ние.

На стихо́вне стихи́ры, гла́с 2. Подо́бен: До́ме Евфра́фов:

О чудесе́ но́ваго! О пресла́внаго о́браза! Ка́ко трава́ не опали́ся, рука́ апо́столова огне́м Божества́?

Сти́х: Во всю́ зе́млю изы́де веща́ние и́х, и в концы́ вселе́нныя глаго́лы и́х.

Потщи́мся и мы́ ру́ки освяти́ти, страсте́й упражне́нием, и та́ко Влады́чним ре́бром прико́снемся.

Сти́х: Небеса́ пове́дают сла́ву Бо́жию, творе́ние же руку́ Его́ возвеща́ет тве́рдь.

Обнови́ душе́, вся́ твоя́ чу́вства к боже́ственному зре́нию: Христо́с бо си́це хо́щет соверша́тися обновле́нием.

Сла́ва, и ны́не, Богоро́дичен, подо́бен:

Ви́ждь ми́ у́мно, премене́ние міра, и украси́ я́же вну́трь, доброде́тельми я́ко ли́ствием душе́, и украси́шися.

Та́же, Бла́го е́сть испове́датися Го́сподеви: Ча́с 1-й. И отпу́ст.

В четверток второй седмицы по Пасхе

Последование Вечерни в среду второй седмицы по Пасхе вечера

На Го́споди воззва́х: поста́вим стихо́в 6. И пое́м стихи́ры подо́бны, гла́с 2. Подо́бен: Егда́ от Дре́ва:

Не́др не оста́вль Оте́ческих, яви́лся еси́ на земли́ плотоно́сец, за благоутро́бие Христе́, стра́сть же и сме́рть прии́м, воскре́сл еси́ тридне́вен: две́рем заключе́нным вну́трь вше́л еси́, я́ко всеси́лен. Те́мже ребро́ Твое́ Боже́ственное ра́дуяся Фома́ осяза́в, Го́спода и Зижди́теля Тя́ просла́ви.

Гвоздьми́ пригвозди́лся еси́ на Кресте́, копие́м в ре́бра прободе́н еси́, же́лчи вкуси́л еси́ Христе́, сме́рть претерпе́л еси́, во гро́бе положе́н бы́в я́ко ме́ртв, я́ко Бо́г же сокруши́л еси́ у́зы а́довы, и совоскреси́л еси́ я́же от ве́ка ме́ртвыя. Те́мже печа́ти не разруши́в, Твои́м ученико́м яви́лся еси́, Твое́ Воскресе́ние уверя́я.

Па́сха настоя́щий пра́здник: Па́сха та́йная: Па́сха Боже́ственная: Па́сха спаси́тельная: Па́сха к безсме́ртной жи́зни преводя́щая на́с: Па́сха вся́кую ско́рбь отъе́млющая от среды́: Па́сха весе́лую благода́ть даю́щая ученико́м. Те́мже Фома́ вопия́ше: Госпо́дь Бо́г мо́й еси́, плени́вый а́дова ца́рствия.

И Мине́и, 3.

Сла́ва и ны́не, гла́с 4: О пресла́внаго чудесе́! Неве́рие ве́ру изве́стную роди́: ре́кл бо Фома́: а́ще не ви́жду, не иму́ ве́ры. Осяза́в же ре́бра, богосло́вит воплоти́вшагося, того́жде Сы́на Бо́жия позна́, я́ко пострада́вша пло́тию: пропове́да воскре́сшаго бо́га, и возопи́ све́тлым гла́сом: Госпо́дь мо́й и Бо́г мо́й, сла́ва Тебе́.

Вхо́д: Све́те ти́хий святы́я сла́вы Безсме́ртнаго Отца́ Небе́снаго, Свята́го, Блаже́ннаго, Иису́се Христе́. Прише́дше на за́пад со́лнца, ви́девше свет вече́рний, пое́м Отца́, Сы́на и Свята́го Ду́ха, Бо́га. Досто́ин еси́ во вся времена́ пет бы́ти гла́сы преподобными. Сы́не Бо́жий, живо́т дая́й, те́мже мiр Тя сла́вит.

На стихо́вне, стихи́ра воскре́сная, гла́с 1:

Стра́стию Твое́ю Христе́, от страсте́й свободи́хомся, и Воскресе́нием Твои́м из истле́ния изба́вихомся: Го́споди сла́ва Тебе́.

Сти́х: К тебе́ возведо́х о́чи мои́ живу́щему на небеси́: се́ я́ко о́чи ра́б в руку́ госпо́дий свои́х, я́ко о́чи рабы́ни в руку́ госпожи́ своея́: та́ко о́чи на́ши ко Го́споду Бо́гу на́шему, до́ндеже уще́дрит ны.́

Апо́стольская всесли́чная цевни́ца, Святы́м Ду́хом дви́жимая, безсту́дных бесо́в тре́бища упраздни́ла е́сть: и еди́наго Го́спода пропове́давши, язы́ки изба́ви от пре́лести и́дольския, и поклоня́тися научи́ Тро́ице Единосу́щней.

Сти́х: Поми́луй на́с Го́споди, поми́луй на́с: я́ко по мно́гу испо́лнихомся уничиже́ния, наипа́че напо́лнися душа́ на́ша поноше́ния гобзу́ющих и уничиже́ния го́рдых.

Му́ченичен: Всехва́льнии му́ченицы, ва́с ни земля́ потаи́ла е́сть, но не́бо прия́т: отверзо́шася ва́м ра́йская врата́, и вну́трь бы́вше дре́ва живо́тнаго наслажда́етеся: Христо́ви моли́теся, дарова́ти душа́м на́шим ми́р и ве́лию ми́лость.

Сла́ва, и ны́не, гла́с 4: О пресла́внаго чудесе́! Огню́ трава́ косну́вшаяся спасе́ся: вложи́в бо Фома́ во о́гненная ре́бра ру́ку Иису́са Христа́ Бо́га, не опали́ся осяза́нием. Души́ бо злове́рство преложи́ на благове́рие, те́пле возопи́ от глубины́ душе́вныя: Влады́ка ты́ мо́й еси́ и Бо́г, из ме́ртвых воскресы́й, сла́ва Тебе́.

Та́же: Ны́не отпуща́еши: Трисвято́е.

Тропа́рь пра́здника: Запеча́тану гро́бу, / Живо́т от гро́ба возсия́л еси́, Христе́ Бо́же, / и две́рем заключе́нным, / ученико́м предста́л еси́, / всех Воскресе́ние, / дух пра́вый те́ми обновля́я нам, / по вели́цей Твое́й ми́лости.

Ектения и отпу́ст.

Последование Утрени в четверток второй седмицы по Пасхе

На Бо́г Госпо́дь: тропа́рь пра́здника:

Запеча́тану гро́бу, / Живо́т от гро́ба возсия́л еси́, Христе́ Бо́же, / и две́рем заключе́нным, / ученико́м предста́л еси́, / всех Воскресе́ние, / дух пра́вый те́ми обновля́я нам, / по вели́цей Твое́й ми́лости. Трижды.

По 1-м стихосло́вии, седа́лен, гла́с 1. Подо́бен: Ка́мени запеча́тану:

На Кресте́ пригвозди́лся еси́ Животе́ все́х, и в ме́ртвых вмени́лся еси́, безсме́ртный Го́споди: воскре́сл еси́ тридне́вен Спа́се, совоздви́г Ада́ма от тле́ния. Сего́ ра́ди си́лы небе́сныя вопия́ху Тебе́ жизнода́вче: сла́ва Боже́ственной стра́сти Твое́й Христе́: сла́ва Воскресе́нию Твоему́: сла́ва снизхожде́нию Твоему́, еди́не Человеколю́бче.

Сти́х: Небеса́ пове́дают сла́ву Бо́жию, творе́ние же руку́ Его́ возвеща́ет тве́рдь.

Прему́дрии вселе́нныя ловцы́, от Бо́га прие́мше ми́лостивное, моли́теся и ны́не о на́с вопию́щих: Го́споди, спаси́ лю́ди Твоя́, и гра́д Тво́й, и от содержа́щих лю́тых свободи́ апо́столми ду́ши на́ша.

Сти́х: Ди́вен Бо́г во святы́х Свои́х, Бо́г Изра́илев.

Му́ченичен: Подо́бен: Гро́б:

Му́ченики Христо́вы мо́лим вси́, ти́и бо о на́шем спасе́нии про́сят, и вси́ присту́пим к ни́м с ве́рою. Си́и источа́ют исцеле́ний благода́ть, си́и полки́ отгоня́ют де́монския, я́ко храни́телие ве́ры.

Сла́ва, и ны́не, Богоро́дичен: Проро́цы Тя́ я́вственно предвозвести́ша Отрокови́це Ма́терь Бо́жию, и апо́столи боже́ственнии в мiре пропове́даша, мы́ ве́ровахом. Те́мже вси́ благочестному́дренно почита́юще воспева́ем Тя́, и Богоро́дицу госпо́дьственно при́сно имену́ем.

По 2-м стихосло́вии, седа́лен, гла́с 1. Подо́бен: Гро́б Тво́й Спа́се:

Ви́дев Моя́ ре́бра, не неве́руй Ми́ бо́лее, Сло́во Фоме́ неве́рующему вопия́ше, пе́рстом Мя́ осяжи́, и руко́ю испыта́й: и уве́дев Мои́х я́зв зна́мения, мірови пропове́ждь живоно́сное Мое́ сие́ е́же из гро́ба Воскресе́ние.

Сла́ва, и ны́не, то́йже.

Та́же, Воскресе́ние Христо́во ви́девше: еди́ножды, и Псало́м 50.

Кано́н пра́здника со ирмосы́ на 8: и Мине́и на 4. По 3-й пе́сни, седа́лен Мине́и, кондак и ексапостила́рий пра́здника.

На хвали́тех стихи́ры, на 4, гла́с 1.

Воскре́сна: Боголе́пное твое́ снизхожде́ние сла́вяще, пое́м тя́ Христе́, роди́лся еси́ от де́вы, и неразлуче́н бы́л еси́ от Отца́, пострада́л еси́ я́ко челове́к, и во́лею претерпе́л еси́ кре́ст, воскре́сл еси́ от гро́ба, я́ко от черто́га произше́д, да спасе́ши мiр, Го́споди сла́ва Тебе́. Два́жды.

Петра́ и Па́вла, согла́сно восхва́лим, Луку́, Матфе́а, Ма́рка, Иоа́нна, Андре́а, Фому́, Варфоломе́а, Си́мона Канани́та, Иа́кова, Фили́ппа: и все́ собра́ние ученико́в досто́йно да благопохва́лим.

Му́ченичен: Ра́дуйтеся му́ченицы о Го́споде, я́ко по́двигом до́брым подвиза́стеся, сопроти́вистеся царе́м, и мучи́тели победи́сте, огня́ и меча́ не убоя́стеся, звере́м ди́виим снеда́ющим телеса́ ва́ша, Христу́ со а́нгелы пе́ние возсыла́юще, я́же от небе́с венцы́ прия́сте, проси́те ми́р мірови дарова́ти, и душа́м на́шим ве́лию ми́лость.

Сла́ва, и ны́не, гла́с 4: О пресла́внаго чудесе́! Иоа́нн на пе́рси Сло́ва возлеже́, Фома́ же ре́бра осяза́ти сподо́бися. Но о́в у́бо отону́ду стра́шно, богосло́вия глубо́кое извлече́ смотре́ние: о́в же сподо́бися тайноучи́ти на́с, представля́ет показа́ние я́сно воста́ния Его́, вопия́: Госпо́дь мо́й и Бо́г мо́й, сла́ва Тебе́.

На стихо́вне стихи́ры, гла́с 2. Подо́бен: До́ме Евфра́фов:

Печа́ль страсте́й, и помышле́ний бу́ря, дале́че да отжене́тся, и та́ко процвете́т весна́ ве́ры.

Сти́х: Во всю́ зе́млю изы́де веща́ние и́х, и в концы́ вселе́нныя глаго́лы и́х.

Яви́лся еси́ Спа́се, свяще́нным Твои́м апо́столом, две́рем заключе́нным, те́ми обновля́я на́м Боже́ственный Ду́х дне́сь.

Сти́х: Небеса́ пове́дают сла́ву Бо́жию, творе́ние же руку́ Его́ возвеща́ет тве́рдь.

Ны́не Тя́ Всецарю́, ви́девше не очи́ма, но серде́чною любо́вию, Бо́га ве́ровавше пе́сньми велича́ем.

Сла́ва, и ны́не, гла́с 6: По дне́х осми́х воста́ния Твоего́, Иису́се Царю́, единоро́дный Сло́ве О́тчий, яви́лся еси́ ученико́м Твои́м, заключе́нным две́рем, ми́р Тво́й подая́. И неве́рующему ученику́ зна́мения показа́л еси́: прииди́, и осяжи́ ру́це и но́зе, и нетле́нная Моя́ ре́бра. Он же ве́ровав, вопия́ше Тебе́: Госпо́дь мо́й и Бо́г мо́й, сла́ва Тебе́.

Та́же, Бла́го е́сть испове́датися Го́сподеви: Ча́с 1-й. И отпу́ст.

В пяток второй седмицы по Пасхе

Последование Вечерни в четверток второй седмицы по Пасхе вечера

На Го́споди воззва́х: поста́вим стихо́в 6. И пое́м стихи́ры подо́бны, гла́с 1. Подо́бен: Небе́сных чино́в:

Пра́вды оде́ждею обложе́ни бе́лою па́че сне́га, в настоя́щий Па́схи де́нь возвесели́мся, во́ньже Христо́с я́ко пра́вды Со́лнце, от ме́ртвых возсия́в, все́х на́с нетле́нием уясни́.

Ца́рь и Госпо́дь, пра́здников пра́здник ны́нешний е́сть де́нь, его́же вои́стинну сотвори́ Госпо́дь: во́нь, я́коже пое́т Дави́д, та́инственно возвесели́мся лю́дие, две́рем бо заключе́нным, ученико́м ми́р дарова́.

Фомино́ неве́рие, міроспаси́тельное Богочелове́ка Сло́ва, е́же от а́довы темни́цы воста́ние уверя́ет, я́звы ру́к и но́г де́рзостнее осяза́вшее, ко увере́нию мірско́му, десни́цею любопы́тною.

И Мине́и, 3.

Сла́ва, и ны́не, гла́с 2: Две́рем заключе́нным, предста́в Иису́с ученико́м, безстра́шие и ми́р дая́ше. Та́же глаго́лет Фоме́: почто́ Ми́ не ве́руеши, я́ко воскресо́х из ме́ртвых? Принеси́ се́мо ру́ку твою́, и вложи́ в ре́бра Моя́, и ви́ждь: тебе́ бо неве́рующу, вси́ навыко́ша стра́сти и Воскресе́ние Мое́ зва́ти с тобо́ю: Госпо́дь мо́й и Бо́г мо́й, сла́ва Тебе́.

Вхо́д: Све́те ти́хий святы́я сла́вы Безсме́ртнаго Отца́ Небе́снаго, Свята́го, Блаже́ннаго, Иису́се Христе́. Прише́дше на за́пад со́лнца, ви́девше свет вече́рний, пое́м Отца́, Сы́на и Свята́го Ду́ха, Бо́га. Досто́ин еси́ во вся времена́ пет бы́ти гла́сы преподобными. Сы́не Бо́жий, живо́т дая́й, те́мже мiр Тя сла́вит.

На стихо́вне стихи́ры, гла́с 1.

Кре́стная: Неразруши́мая стена́ на́м е́сть честны́й Кре́ст Спа́сов: на́нь бо наде́ющеся, спаса́емся, вси́.

Сти́х: К тебе́ возведо́х о́чи мои́ живу́щему на небеси́: се́ я́ко о́чи ра́б в руку́ госпо́дий свои́х, я́ко о́чи рабы́ни в руку́ госпожи́ своея́: та́ко о́чи на́ши ко Го́споду Бо́гу на́шему, до́ндеже уще́дрит ны.́

Воскре́сна: Вече́рния на́шя моли́твы приими́ Святы́й Го́споди, и пода́ждь на́м оставле́ние грехо́в, я́ко еди́н еси́ явле́й в мiре Воскресе́ние.

Сти́х: Поми́луй на́с Го́споди, поми́луй на́с: я́ко по мно́гу испо́лнихомся уничиже́ния, наипа́че напо́лнися душа́ на́ша поноше́ния гобзу́ющих и уничиже́ния го́рдых.

Му́ченичен: Моли́твами Го́споди все́х святы́х и Богоро́дицы, Тво́й ми́р да́ждь на́м, и поми́луй на́с, я́ко еди́н Ще́др.

Сла́ва и ны́не, гла́с 8: Прикосни́ся Фомо́ ребру́ руко́ю, глаго́лет Христо́с, и о́бразы гвозде́й прииди́ осяжи́, ве́рою испыта́й, и бу́ди Ми́ ве́рен, и не бу́ди неве́рен. Фома́ же пе́рстом я́ко прикосну́ся Влады́це, вельми́ возопи́: Ты́ мо́й Бо́г и Госпо́дь, благоутро́бне, сла́ва Тебе́.

Та́же: Ны́не отпуща́еши: Трисвято́е.

Тропа́рь пра́здника: Запеча́тану гро́бу, / Живо́т от гро́ба возсия́л еси́, Христе́ Бо́же, / и две́рем заключе́нным, / ученико́м предста́л еси́, / всех Воскресе́ние, / дух пра́вый те́ми обновля́я нам, / по вели́цей Твое́й ми́лости.

Ектения и отпу́ст.

Последование Утрени в пяток второй седмицы по Пасхе

На Бо́г Госпо́дь: тропа́рь:

Запеча́тану гро́бу, / Живо́т от гро́ба возсия́л еси́, Христе́ Бо́же, / и две́рем заключе́нным, / ученико́м предста́л еси́, / всех Воскресе́ние, / дух пра́вый те́ми обновля́я нам, / по вели́цей Твое́й ми́лости. Трижды.

По 1-м стихосло́вии седа́лен, гла́с 1. Подо́бен: Ка́мени запеча́тану:

Креста́ Твоего́ дре́ву покланя́емся Человеколю́бче, я́ко на не́м пригвозди́лся еси́ Животе́ все́х. Ра́й отве́рзл еси́ Спа́се, ве́рою прише́дшему к Тебе́ разбо́йнику, и сла́дости сподо́бися, испове́дая Тя́: помяни́ мя Го́споди. Приими́ я́коже о́наго, и на́с зову́щих: согреши́хом вси́, благоутро́бием Твои́м не пре́зри на́с.

Сти́х: Возноси́те Го́спода Бо́га на́шего, и покланя́йтеся подно́жию но́гу Его́, я́ко свя́то е́сть.

Воскре́сна: Гро́б Тво́й, Спа́се, во́ини стрегу́щии, ме́ртви от облиста́ния я́вльшагося а́нгела бы́ша, пропове́дающаго жена́м Воскресе́ние. Тебе́ сла́вим тли́ потреби́теля, Тебе́ припа́даем воскре́сшему из гро́ба, и еди́ному Бо́гу на́шему.

Сти́х: Ди́вен Бо́г во святы́х Свои́х Бо́г Изра́илев.

Му́ченичен: Страда́ния похвало́ю, и вене́чною по́честию, сла́внии страстоте́рпцы оде́яшася Тобо́ю Го́споди. Терпе́нием бо ра́н беззако́нных победи́ша, си́лою же Бо́жиею от небе́с побе́ду прия́ша. Те́х моли́твами, Христе́ Бо́же, да́руй на́м ве́лию Твою́ ми́лость.

Сла́ва, и ны́не: крестобогоро́дичен. Подо́бен: Гро́б тво́й:

Нескве́рная А́гница, А́гнца и Па́стыря ви́сима ме́ртва на Дре́ве ви́дящи, рыда́ющи веща́ше, ма́терски крича́щи: ка́ко претерплю́ Твое́ е́же па́че сло́ва, Сы́не Мо́й, снизхожде́ние, и во́льная страда́ния, Бо́же Преблаги́й?

По 2-м стихосло́вии седа́лен, гла́с 1. Подо́бен: Гро́б тво́й:

Блаже́н еси́ ты́, я́звы осяза́вый лу́чшаго ребра́: сие́ велича́йшее чу́до Ада́ма исцели́вшее, и на́м ве́ровавшим неги́блемое блаже́нство исхода́таившее, саме́ми рече́ньми честны́х апо́столов, Его́ Воскресе́ние.

Сла́ва, и ны́не: то́йже.

Та́же, Воскресе́ние Христо́во ви́девше: еди́ножды, и Псало́м 50.

Кано́н пра́здника со ирмосы́ на 8: и Мине́и на 4. По 3-й пе́сни, седа́лен Мине́и, кондак и ексапостила́рий пра́здника.

На хвали́тех стихи́ры на 4, гла́с 1.

Кре́стная: Кресто́м Твои́м Христе́, еди́но ста́до бы́сть а́нгел и челове́к, и еди́на Це́рковь, не́бо и земля́ весели́тся, Го́споди сла́ва Тебе́. Два́жды.

Воскре́сна: Пое́м Твою́, Христе́, спаси́тельную стра́сть, и сла́вим Твое́ Воскресе́ние.

Му́ченичен: Страстоте́рпцы Христо́вы, прииди́те лю́дие вси́ почти́м пе́сньми и пе́нии духо́вными, свети́ла міра, и пропове́дники ве́ры, исто́чник приснотеку́щий, из него́же истека́ют ве́рным исцеле́ния. Те́х моли́твами Христе́ Бо́же на́ш, ми́р да́руй мірови, и душа́м на́шим ве́лию ми́лость.

Сла́ва, и ны́не: гла́с 8. Анато́лиа: Две́рем заключе́нным, ученико́м собра́нным, предста́ Спа́с, иде́же бя́ху со́брани, и ста́в посреде́ и́х, глаго́лет Фоме́: прииди́ осяжи́, и ви́ждь о́бразы гвозде́й, простри́ ру́ку твою́, и косни́ся ребру́ Моему́, и не бу́ди неве́рен, но ве́рою пропове́ждь, е́же из ме́ртвых Мое́ Воскресе́ние.

На стихо́вне стихи́ры пра́здника, гла́с 4. Подо́бен: Я́ко до́бля:

Распе́нся, ра́й челове́ком отве́рзл еси́, и ме́ртвыя совоздви́гл еси́ Животе́ на́ш, и воскре́сл еси́, и сме́рть плени́в си́лою Твое́ю, и совокупи́в небе́сным вои́стинну земна́я, испо́лнил еси́ весе́лия безчи́сленнаго, Бо́жий Сло́ве, ли́к апо́стольский, си́м ми́р веща́вый.

Сти́х: Во всю́ зе́млю изы́де веща́ние и́х, и в концы́ вселе́нныя глаго́лы и́х.

Тле́ние испрове́ржеся, нетле́ние процвете́, сою́з вре́менный разреши́ся: небеса́ да веселя́тся, земля́ и подзе́мная: воскре́се бо Христо́с, плени́ся сме́рть, весе́лый яви́ся де́нь, заключе́нным две́рем, вну́трь вше́л еси́ Жизнода́вче и Го́споди.

Сти́х: Небеса́ пове́дают сла́ву Бо́жию, творе́ние же руку́ Его́ возвеща́ет тве́рдь.

В де́нь, его́же сотвори́ Госпо́дь дне́сь, возра́дуемся веселя́щеся, Жизнода́вец воста́л е́сть, а́д плене́н бы́сть, апо́стольский ли́к ра́дость слы́шит: осяза́л е́сть ре́бра Влады́чня неве́ровавый Фома́, и осяза́в, сугу́бое существо́ пропове́да.

Сла́ва, и ны́не, гла́с 8: Прикосни́ся Фомо́ ребру́ руко́ю, глаго́лет Христо́с, и о́бразы гвозде́й прииди́ осяжи́, ве́рою испыту́й, и бу́ди Ми́ ве́рен, и не бу́ди неве́рен. Фома́ же пе́рстом я́ко прикосну́ся Влады́це, вельми́ возопи́: Ты́ мо́й Бо́г и Госпо́дь, Благоутро́бне, сла́ва Тебе́.

Та́же, Бла́го е́сть испове́датися Го́сподеви: Ча́с 1-й. И отпу́ст.

В субботу второй седмицы по Пасхе

Последование Вечерни в пяток второй седмицы по Пасхе вечера

Обы́чная кафи́сма.

На Го́споди воззва́х: стихи́ры самогла́сны, гла́с 1:

Две́рем заключе́нным, ученико́м собра́нным, вше́л еси́ внеза́пу всеси́льне Иису́се Бо́же на́ш: и ста́в посреде́ и́х, ми́р да́в, испо́лнил еси́ Свята́го Ду́ха: жда́ти же повеле́л еси́, и ника́коже разлуча́тися от Иерусали́ма, до́ндеже облеку́тся е́же с высоты́ си́лою. Те́мже вопие́м Ти́: просвеще́ние, и Воскресе́ние и ми́ре на́ш, сла́ва Тебе́.

По дне́х осми́х воста́ния Твоего́ Го́споди, яви́лся еси́ ученико́м Твои́м на ме́сте, иде́же бя́ху со́брани, и возгласи́в и́м: ми́р ва́м, неве́рующему ученику́ ру́це показа́л еси́, и пречи́стое ребро́. Он же ве́ровав вопия́ше Тебе́: Госпо́дь мо́й и Бо́г мо́й, сла́ва Тебе́.

Фома́ глаго́лемый Близне́ц, не бе́ с ни́ми, егда́ вше́л еси́ Христе́ заключе́нным две́рем. Те́мже и не ве́роваше рече́нным ему́, от неве́рия в ве́ру известву́я: не несподо́бил же еси́ Бла́же, показа́ти ему́ пречи́стое ребро́ Твое́, и руку́ и ногу́ я́звы. Он же осяза́в и ви́дев, испове́да Тебе́ бы́ти Бо́га не на́га, и Челове́ка не про́ста, и вопия́ше: Госпо́дь мо́й и Бо́г мо́й, сла́ва Тебе́.

Та́же мине́и, 3.

Сла́ва, гла́с 6: Две́рем заключе́нным, прише́л еси́ Христе́ ко ученико́м, тогда́ Фома́ смотри́тельно не обре́теся с ни́ми. Глаго́лаше бо: не иму́ ве́ры, а́ще не уви́жду и а́з Влады́ки. Уви́жду ребро́, отону́дуже изы́де кро́вь, вода́, креще́ние: уви́жду я́зву, от нея́же исцеле́ вели́кий стру́п челове́ческий: уви́жду, ка́ко не бе́ я́коже ду́х, но пло́ть и ко́сти. Сме́рть попра́вый, и Фому́ уве́ривый, Го́споди сла́ва Тебе́.

И ны́не, Богоро́дичен, гла́с 1: Всемірную сла́ву от челове́к прозя́бшую, и Влады́ку ро́ждшую, небе́сную две́рь воспои́м Мари́ю Де́ву, безпло́тных пе́снь и ве́рных удобре́ние. Сия́ бо яви́ся не́бо, и хра́м Божества́: сия́ прегражде́ние вражды́ разруши́вши, ми́р введе́, и ца́рствие отве́рзе. Сию́ у́бо иму́ще ве́ры утвержде́ние, побо́рника и́мамы из Нея́ ро́ждшагося Го́спода. Дерза́йте у́бо, дерза́йте лю́дие Бо́жии, и́бо То́й победи́т враги́ я́ко Всеси́лен.

Вхо́д: Све́те ти́хий святы́я сла́вы Безсме́ртнаго Отца́ Небе́снаго, Свята́го, Блаже́ннаго, Иису́се Христе́. Прише́дше на за́пад со́лнца, ви́девше свет вече́рний, пое́м Отца́, Сы́на и Свята́го Ду́ха, Бо́га. Досто́ин еси́ во вся времена́ пет бы́ти гла́сы преподобными. Сы́не Бо́жий, живо́т дая́й, те́мже мiр Тя сла́вит.

Проки́мен дне́.

На стихо́вне стихи́ры воскре́сныя, гла́с 1:

Вече́рния на́ша моли́твы, приими́ Святы́й Го́споди, и пода́ждь на́м оставле́ние грехо́в, я́ко еди́н еси́ явле́й в мiре Воскре́сение.

Сти́х: Госпо́дь воцари́ся, в ле́поту облече́ся.

Обыди́те лю́дие Сио́н, и объими́те его́, и дади́те сла́ву в не́м, Воскре́сшему из ме́ртвых: я́ко То́й е́сть Бо́г на́ш, избавле́й на́с от беззако́ний на́ших.

Сти́х: И́бо утверди́ вселе́нную, я́же не подви́жится.

Прииди́те лю́дие воспои́м, и поклони́мся Христу́, сла́вяще Его́ из ме́ртвых Воскресе́ние, я́ко То́й е́сть Бо́г на́ш, от пре́лести вра́жия ми́р избавле́й.

Сти́х: До́му Твоему́ подоба́ет святы́ня Го́споди, в долготу́ дни́й.

Стра́стию Твое́ю Христе́, от страсте́й свободи́хомся, и Воскресе́нием Твои́м из истле́ния изба́вихомся, Го́споди сла́ва Тебе́.

Сла́ва, и ны́не, гла́с 5: Человеколю́бче, ве́лие и безприкла́дное мно́жество щедро́т Твои́х, я́ко долготерпе́л еси́, от иуде́й зауша́емь, от апо́стола осяза́емь, и от отмета́ющихся Тебе́ многоиспыту́емь. Ка́ко воплоти́лся еси́: ка́ко распя́лся еси́ безгре́шне? Но вразуми́ на́с, я́ко Фому́, вопи́ти Тебе́: Госпо́дь мо́й, и Бо́г мо́й, сла́ва Тебе́.

Та́же: Ны́не отпуща́еши: Трисвято́е.

Тропа́рь пра́здника: Запеча́тану гро́бу, / Живо́т от гро́ба возсия́л еси́, Христе́ Бо́же, / и две́рем заключе́нным, / ученико́м предста́л еси́, / всех Воскресе́ние, / дух пра́вый те́ми обновля́я нам, / по вели́цей Твое́й ми́лости.

Ектения и отпу́ст.

Изве́стно же бу́ди, я́ко кано́ны о усо́пших Окто́иха настоя́щаго гла́са, по вся́ суббо́ты в Пятдеся́тнице до́лжни су́ть пе́тися, в пятка́х ве́чера, на Повече́риах.

Последование Утрени в субботу второй седмицы по Пасхе

На Бо́г Госпо́дь: тропа́рь пра́здника:

Запеча́тану гро́бу, / Живо́т от гро́ба возсия́л еси́, Христе́ Бо́же, / и две́рем заключе́нным, / ученико́м предста́л еси́, / всех Воскресе́ние, / дух пра́вый те́ми обновля́я нам, / по вели́цей Твое́й ми́лости. Трижды.

По 1-м стихосло́вии седа́лен, гла́с 1:

Гро́б Тво́й Спа́се во́ини стрегу́щии, ме́ртви от облиста́ния я́вльшагося а́нгела бы́ша, пропове́дающаго жена́м Воскресе́ние. Тебе́ сла́вим тли́ потреби́теля, Тебе́ припа́даем воскре́сшему из гро́ба, и еди́ному Бо́гу на́шему.

Гла́с то́йже. Подо́бен: Ка́мени запеча́тану:

Жены́ ко гро́бу приидо́ша ура́ншия, и а́нгельское явле́ние ви́девшия трепета́ху: гро́б облиста́ жи́знь, чу́до удивля́ше я́. Сего́ ра́ди ше́дшия ученико́м пропове́даху воста́ние: а́да плени́ Христо́с, я́ко еди́н кре́пок и си́лен, и истле́вшия совоздви́же вся́, осужде́ния стра́х разруши́в си́лою Креста́.

Сла́ва, и ны́не, Богоро́дичен: Гаврии́лу веща́вшу Тебе́ Де́во, ра́дуйся, со гла́сом воплоща́шеся все́х Влады́ка в Тебе́ святе́м киво́те, я́коже рече́ пра́ведный Дави́д: яви́лася еси́ ши́ршая небе́с, поноси́вши Зижди́теля Твоего́. Сла́ва все́льшемуся в Тя́, сла́ва проше́дшему из Тебе́, сла́ва свободи́вшему на́с Рождество́м Твои́м.

По 2-м стихосло́вии седа́лен, гла́с 1. Подо́бен: Ка́мени запеча́тану:

Стра́ха ра́ди иуде́йска, сокрове́нным ученико́м, и в Сио́не со́бранным, вше́л еси́ к ни́м Бла́же, и ста́л еси́ посреде́ и́х, две́рем заключе́нным, радостотворя́й: и показа́л еси́ и́м ру́це, и пречи́стых Твои́х ре́бр я́звы, глаго́ля неве́рующему ученику́: принеси́ ру́ку твою́ и испыта́й, я́ко Са́м Аз е́смь, тебе́ ра́ди пострада́вый.

Сла́ва, и ны́не: то́йже.

И чте́ние.

Та́же, Воскресе́ние Христо́во ви́девше: еди́ножды, и Псало́м 50.

Кано́н пра́здника со ирмосы́, на 6: и свята́го, его́же е́сть хра́м, на 4: и Мине́и, на 4. По 3-й пе́сни конда́к, и седа́лен Мине́и. Сла́ва и ны́не: пра́здника. По 6-й пе́сни конда́к пра́зднику, и и́кос. По 9-й пе́сни ексапостила́рий пра́зднику.

На хвали́тех стихи́ры воскре́сны, на 4, гла́с 1:

Пое́м Твою́ Христе́ спаси́тельную стра́сть, и сла́вим Твое́ Воскресе́ние.

Кре́ст претерпе́вый, и сме́рть упраздни́вый, и воскресы́й из ме́ртвых, умири́ на́шу жи́знь Го́споди, я́ко еди́н всеси́лен.

А́да плени́вый, и челове́ка воскреси́вый Воскресе́нием Твои́м Христе́, сподо́би ны́ чи́стым се́рдцем Тебе́ пе́ти и сла́вити.

Боголе́пное Твое́ снисхожде́ние сла́вяще, пое́м Тя́ Христе́: роди́лся еси́ от Де́вы, и неразлуче́н бы́л еси́ от Отца́: пострада́л еси́ я́ко Челове́к, и во́лею претерпе́л еси́ Кре́ст. Воскре́сл еси́ от гро́ба, я́ко от черто́га произше́д, да спасе́ши мiр: Го́споди сла́ва Тебе́.

Сла́ва, и ны́не, гла́с 6: По дне́х осми́х воста́ния Твоего́, Иису́се Царю́, единоро́дный Сло́ве О́тчий, яви́лся еси́ ученико́м Твои́м, заключе́нным две́рем, ми́р Тво́й подая́, и неве́рующему ученику́ зна́мения показа́л еси́: прииди́, осяжи́ ру́це и но́зе, и нетле́нныя Моя́ ре́бра. Он же ве́ровав, вопия́ше Тебе́: Госпо́дь мо́й, и Бо́г мо́й, сла́ва Тебе́.

На стихо́вне стихи́ры пра́зднику, гла́с 1. Подо́бен: Прехва́льнии му́ченицы:

По е́же из гро́ба Твое́м стра́шном Жизнода́вче воста́нии, я́коже печа́тей не разруши́л еси́ Христе́ гро́бных, та́ко заключе́нным две́рем, вше́л еси́ к пресла́вным апо́столом Твои́м, радостотворя́ и́м, и пра́вый Тво́й Ду́х подая́ и́м, за безме́рную Твою́ ми́лость.

Сти́х: Во всю́ зе́млю изы́де веща́ние и́х, и в концы́ вселе́нныя глаго́лы и́х.

Фома́ и́же и Близне́ц не бе́ прише́л, егда́ Ты́ ученико́м яви́лся еси́ Го́споди: те́мже не ве́рова Твоему́ Воскресе́нию, и ви́девшим Тя́ вопия́ше: а́ще не вложу́ пе́рста в ре́бра Его́ и гвозде́й я́звы, не ве́рую, я́ко воста́л е́сть.

Сти́х: Небеса́ пове́дают сла́ву Бо́жию, творе́ние же руку́ Его́ возвеща́ет тве́рдь.

Я́коже хо́щеши осяжи́, Христо́с Фоме́ вопия́ше, вложи́ ру́ку, и позна́й Мя́ ко́сти иму́ща, и земно́е те́ло, и не бу́ди неве́рен, ра́вно же со ины́ми уве́рися. Он же возопи́: Бо́г мо́й и Госпо́дь Ты́ еси́, сла́ва воста́нию Твоему́.

Сла́ва, и ны́не, гла́с то́йже: Ученико́м сомня́щимся, во осмы́й де́нь предста́ Спа́с, иде́же бя́ху со́брани, и ми́р да́в, Фоме́ возопи́: прииди́ апо́столе, осяжи́ дла́ни, в ни́хже гво́здия вонзо́ша. О до́брое неве́рие Фомино́, ве́рных сердца́ в позна́ние приведе́! И со стра́хом возопи́: Госпо́дь мо́й и Бо́г мо́й, сла́ва Тебе́.

И про́чее у́трени. Тропа́рь: Запеча́тану гро́бу: Ектениа́, и ча́с пе́рвый, и отпу́ст, и обы́чная лити́а в притво́ре.

Последование Литургии в субботу второй седмицы по Пасхе

Изобрази́тельная, и от кано́на пра́здника, пе́снь 9, на 6.

Проки́мен, гла́с 3: Ве́лий Госпо́дь на́ш, и ве́лия кре́пость Его́, и ра́зума Его́ не́сть числа́.

Сти́х: Хвалите Господа, я́ко благ псалом, Богови нашему да усладится хваление.

Деяний святых Апостол чтение, зача́ло 15 (5:21–33).

Во дни о́ны, слы́шавше апо́столи внидо́ша по у́тренице в це́рковь и уча́ху. Прише́д же архиере́й и и́же с ним, созва́ша собо́р и вся ста́рцы от сыно́в Изра́илевых и посла́ша во узи́лище, привести́ их. Слуги́ же ше́дше не обрето́ша их в темни́це, возвра́щше же ся возвести́ша, глаго́люще, я́ко темни́цу у́бо обрето́хом заключе́ну со вся́ким утвержде́нием и блюсти́тели стоя́щия пред две́рьми, отве́рзше же, внутрь ни еди́наго обрето́хом. Я́коже слы́шаша словеса́ сия́ архиере́й же и воево́да церко́вный и первосвяще́нницы, недоумева́хуся о них, что у́бо бу́дет сие́. Прише́д же не́кто возвести́ им, глаго́ля, я́ко се му́жие, и́хже всади́сте в темни́цу, суть в це́ркви стоя́ще и уча́ще лю́ди. Тогда́ шед воево́да со слуга́ми, приведе́ их не с ну́ждею, боя́хуся бо люде́й, да не ка́мением побию́т их: приве́дше же их, поста́виша на со́нмищи, и вопроси́ их архиере́й, глаго́ля: не запреще́нием ли запрети́хом вам не учи́ти о и́мени сем? И се испо́лнисте Иерусали́м уче́нием ва́шим и хо́щете навести́ на ны кровь Челове́ка Сего́. Отвеща́в же Петр и Апо́столи ре́ша: повинова́тися подоба́ет Бо́гови па́че, не́жели челове́ком: Бог оте́ц на́ших воздви́же Иису́са, Его́же вы уби́сте, пове́сивше на дре́ве. Сего́ Бог Нача́льника и Спа́са возвы́си десни́цею Свое́ю, да́ти покая́ние Изра́илеви и оставле́ние грехо́в. И мы есмы́ Того́ свиде́тели глаго́л сих, и Дух же Святы́й, Его́же даде́ Бог повину́ющимся Ему́. Они́ же слы́шавше распыха́хуся и совеща́ша уби́ти их.

Аллилу́иа, гла́с 8: Приидите, возрадуемся Господеви, воскликнем Богу, Спасителю нашему.

Сти́х: Яко Бог велий Господь, и Царь велий по всей земли.

Ева́нглие от Иоа́нна, зача́ло 19 (6:14–27).

Во вре́мя о́но, ви́девше челове́цы зна́мение, е́же сотвори́ Иису́с, глаго́лаху, я́ко Сей есть вои́стинну Проро́к Гряды́й в мир. Иису́с же разуме́в, я́ко хотя́т приити́, да восхи́тят Его́ и сотворя́т Его́ царя́, оты́де па́ки в го́ру еди́н. Я́ко по́зде бысть, снидо́ша ученицы́ Его́ на мо́ре, и влезо́ша в кора́бль, и идя́ху на он пол мо́ря в Капернау́м. И тма а́бие бысть, и не у бе прише́л к ним Иису́с. Мо́ре же, ве́тру ве́лию дыха́ющу, воздвиза́шеся. Гре́бше же я́ко ста́дий два́десять и пять, или́ три́десять, узре́ша Иису́са ходя́ща по мо́рю и близ корабля́ бы́вша, и убоя́шася. Он же глаго́ла им: Аз есмь, не бо́йтеся. Хотя́ху у́бо прия́ти Его́ в кора́бль, и а́бие кора́бль бысть на земли́, в ню́же идя́ху. Во у́трий же наро́д, и́же стоя́ше об он пол мо́ря, ви́дев, я́ко корабля́ ино́го не бе ту, то́кмо еди́н той, во́ньже внидо́ша ученицы́ Его́, и я́ко не вни́де со ученики́ Свои́ми Иису́с в кора́бль, но еди́ни ученицы́ Его́ идо́ша, и и́ни приидо́ша корабли́ от Тивериа́ды близ ме́ста, иде́же ядо́ша хле́бы, хвалу́ возда́вше Го́сподеви. Егда́ же ви́деша наро́ди, я́ко Иису́са не бысть ту, ни учени́к Его́, влезо́ша са́ми в корабли́ и приидо́ша в Капернау́м, и́щуще Иису́са, и обрето́ша Его́ об он пол мо́ря, ре́ша Ему́: Равви́, когда́ зде бысть? Отвеща́ им Иису́с и рече́: ами́нь, ами́нь глаго́лю вам, и́щете Мене́, не я́ко ви́десте зна́мение, но я́ко я́ли есте́ хле́бы и насы́тистеся. Де́лайте не бра́шно ги́блющее, но бра́шно пребыва́ющее в животе́ ве́чнем, е́же Сын Челове́ческий вам даст, Сего́ бо Оте́ц зна́мена Бог.

Причастный: Похвали́ Иерусали́ме Го́спода, / хвали́ Бо́га твоего́ Сио́не. / Аллилуиа, трижды.

По сему́ же воображе́нию пое́м по вся́ суббо́ты до вознесе́ния Христо́ва.

Неделя третья по Пасхе, святых жен мνроно́сиц, и Иосифа Праведного

В субботу вечера, на Малей вечерне [4]

Стихиры воскресны, 3. Глас 2:

Пре́жде век от Отца́ Ро́ждшемуся Бо́жию Сло́ву, / Вопло́щшемуся от Де́вы Мари́и, / прииди́те, поклони́мся: / крест бо претерпе́в, / погребе́нию предаде́ся, я́ко Сам восхоте́: / и воскре́се из ме́ртвых, / спасе́ мя заблужда́ющаго челове́ка.

Христо́с Спас наш, / е́же на ны рукописа́ние пригвозди́в на Кресте́ загла́ди, / и сме́ртную держа́ву упраздни́: / поклоня́емся Его́ Тридне́вному Воскресе́нию.

Со Арха́нгелы воспои́м Христо́во Воскресе́ние: / Той бо есть Изба́витель и Спас душ на́ших, / и в сла́ве стра́шней и кре́пцей си́ле, / па́ки гряде́т суди́ти мiру, его́же созда́.

И восточен (анатолиев) 1, глас тойже:

Тебе́ Распе́ншагося и Погребе́ннаго, / А́нгел пропове́да Влады́ку, и глаго́лаше жена́м: / прииди́те ви́дите, иде́же лежа́ше Госпо́дь: / воскре́се бо, я́коже рече́, я́ко Всеси́лен. / Те́мже Тебе́ поклоня́емся, Еди́ному Безсме́ртному: / Жизнода́вче Христе́, поми́луй нас.

Слава, глас 2: Почто́ мν́ра со слеза́ми, о учени́цы растворя́ете, / ка́мень отвали́ся, гроб истощи́ся: / ви́дите тлю живото́м попра́нную, / печа́ти свиде́тельствующя я́вственно, / спя́щия лю́те стра́жники непокори́вых, / сме́ртное спасе́ся пло́тию Бо́жиею, ад рыда́ет. / Те́кша ра́достию рцы́те апо́столом: / умертви́вый смерть Христо́с, перворожде́н из ме́ртвых, / вас предваря́ет в Галиле́и.

И ныне, догматик, глас тойже:

О преве́лия та́инства! / Зря чудеса́, пропове́дую Божество́: / Емману́ил бо естества́ у́бо врата́ отве́рзе я́ко Человеколю́бец: / де́вства же заключе́ния не разруши́ я́ко Бог, / но си́це от утро́бы про́йде, я́коже слу́хом вни́де: / та́ко воплоти́ся, я́коже зача́тся. / Безстра́стно вни́де, несказа́нно изы́де, по проро́ку глаго́лющему: / сия́ врата́ заключе́на бу́дут, никто́же про́йдет и́ми, / то́кмо еди́н Госпо́дь Бог Изра́илев, / име́яй ве́лию ми́лость.

Вхо́д: Све́те ти́хий святы́я сла́вы Безсме́ртнаго Отца́ Небе́снаго, Свята́го, Блаже́ннаго, Иису́се Христе́. Прише́дше на за́пад со́лнца, ви́девше свет вече́рний, пое́м Отца́, Сы́на и Свята́го Ду́ха, Бо́га. Досто́ин еси́ во вся времена́ пет бы́ти гла́сы преподобными. Сы́не Бо́жий, живо́т дая́й, те́мже мiр Тя сла́вит.

Прокимен: Госпо́дь воцари́ся:

На стиховне стихира воскресна, и Богородицы, глас 2. Подобен: Егда́ от Дре́ва:

Стих: Помяну́ и́мя Твое́ во вся́ком ро́де и ро́де.

Всех скорбя́щих ра́досте, и оби́димых предста́тельнице, / и убо́гих пита́тельнице, стра́нных же утеше́ние, / и же́зле слепы́х, немощны́х посеще́ние, / тружда́ющихся покро́ве и засту́пнице, и си́рых помо́щнице, / Ма́ти Бо́га Вы́шняго Ты еси́ Пречи́стая: / потщи́ся, мо́лимся, спасти́ся рабо́м Твои́м.

Стих: Слы́ши Дщи и виждь, и приклони́ у́хо Твое́.

Вся́кое беззако́ние неща́дно, / вся́кий грех невозде́ржно окая́нный соде́лах, / вся́каго осужде́ния досто́ин есмь: / вины́ покая́ния мне пода́ждь Де́во, / я́ко да не осужде́н та́мо явлю́ся. / Тя бо напису́ю моли́твенницу, / Тя призыва́ю предста́тельницу, / да мя не посрами́ши Богоневе́стная.

Стих: Лицу́ Твоему́ помо́лятся бога́тии лю́дстии.

Ино́го прибе́жища Чи́стая, к Творцу́ и Влады́це мы не и́мамы, / ра́зве Тебе́ Богоневе́сто, / да не отри́неши нас те́плым Твои́м предста́тельством, / ниже́ посрами́ши любо́вию притека́ющих под кров Твой, / Ма́ти Бо́га на́шего: / потщи́ся, и Твою́ по́мощь даждь, / и ны́нешняго гне́ва нас спаси́.

Слава, и ныне, глас 2: Мνроно́сицы ра́но бы́вша, / и гроб Твой со тща́нием дости́гша, / иска́ху Тебе́ Христе́, во е́же пома́зати пречи́стое те́ло Твое́. / И а́нгеловыми глаго́лы огласи́вшеся, / радостотво́рныя о́бразы апо́столом пропове́даху, / я́ко воскре́се Нача́льник спасе́ния на́шего, плени́вый смерть, / мірови же да́руяй живо́т ве́чный / и ве́лию ми́лость.

По Трисвятом тропарь, глас 2:

Благообра́зный Ио́сиф, / с Дре́ва снем Пречи́стое Те́ло Твое́, / плащани́цею чи́стою обви́в, и благоуха́ньми, / во гро́бе но́ве, закры́в, положи́, / но тридне́вен воскре́сл еси́, Го́споди, / подая́й мірови ве́лию ми́лость.

И отпуст.

В субботу вечера, на Велицей вечерне

Христо́с воскре́се: я́ко обычно. Таже псалом предначинательный: Благослови́ душе́ моя́ Го́спода: И кафисма 1 Псалтира.

На Го́споди воззва́х: поставим стихов 10, и поем: Стихиры воскресны, 3, глас 2.

Стих: Изведи́ из темни́цы ду́шу мою́, / испове́датися И́мене Твоему́.

Пре́жде век от Отца́ ро́ждшемуся Бо́жию Сло́ву, / вопло́щшемуся от Де́вы Мари́и, / прииди́те поклони́мся: / Крест бо претерпе́в, / погребе́нию предаде́ся, я́ко Сам восхоте́: / и воскре́с из ме́ртвых, / спасе́ мя заблужда́ющаго челове́ка.

Стих: Мене́ ждут пра́ведницы, / до́ндеже возда́си мне.

Христо́с Спас наш, / е́же на ны рукописа́ние пригвозди́в на Кресте́ загла́ди, / и сме́ртную держа́ву упраздни́: / покланя́емся Его́ тридне́вному Воскресе́нию.

Стих: Из глубины́ воззва́х к Тебе́, Го́споди, / Го́споди, услы́ши глас мой.

Со арха́нгелы воспои́м Христо́во Воскресе́ние: / Той бо есть Изба́витель и Спас душ на́ших, / и в сла́ве стра́шной, и кре́пцей си́ле, / па́ки гряде́т суди́ти мiру, его́же созда́.

И восточны (анатолиевы) 4. Глас тойже.

Стих: Да бу́дут у́ши Твои́ / вне́млюще гла́су моле́ния моего́.

Тебе́ распе́ншагося и погребе́ннаго, / А́нгел пропове́да Влады́ку, и глаго́лаше жена́м: / прииди́те ви́дите, иде́же лежа́ше Госпо́дь: / воскре́се бо, я́коже рече́, я́ко всеси́лен. / Те́мже Тебе́ покланя́емся еди́ному безсме́ртному, / Жизнода́вче Христе́, поми́луй нас.

Стих: А́ще беззако́ния на́зриши, Го́споди, Го́споди, кто постои́т; / я́ко у Тебе́ очище́ние есть.

Кресто́м Твои́м упраздни́л еси́, ю́же от дре́ва кля́тву, / погребе́нием Твои́м умертви́л еси́ сме́рти держа́ву: / воста́нием же Твои́м просвети́л еси́ род челове́ческий. / Сего́ ра́ди вопие́м Ти: / благоде́телю Христе́ Бо́же наш, сла́ва Тебе́.

Стих: И́мене ра́ди Твоего́ потерпе́х Тя, Го́споди, потерпе́ душа́ моя́ в сло́во Твое́, / упова́ душа́ моя́ на Го́спода.

Отверзо́шася Тебе́ Го́споди, стра́хом врата́ сме́ртная, / вра́тницы же а́довы ви́девше Тя, убоя́шася: / врата́ бо ме́дная сокруши́л еси́, / и вереи́ желе́зныя стерл еси́, / и изве́л еси́ нас от тьмы и се́ни сме́ртныя, / и у́зы на́ша растерза́л еси́.

Стих: От стра́жи у́тренния до но́щи, от стра́жи у́тренния, / да упова́ет Изра́иль на Го́спода.

Спаси́тельную песнь пою́ще, от уст возсле́м: / прииди́те вси, в дому́ Госпо́днем припаде́м, глаго́люще: / на Дре́ве распны́йся, и из ме́ртвых воскресы́й, / и сый в не́дрех О́тчих, / очи́сти грехи́ на́ша.

Таже стихиры мνроносицам самогласны 3, глас 2. Анатолиа.

Стих: Я́ко у Го́спода ми́лость, и мно́гое у Него́ избавле́ние, / и Той изба́вит Изра́иля от всех беззако́ний его́.

Мνроно́сицы жены́, у́тру глубоку́, / арома́ты взе́мша, Госпо́дня гро́ба достиго́ша, / я́же не наде́яхуся обре́тша / помышля́ху благогове́юще ка́менному отвале́нию, / и друга́ ко друзе́й глаго́лаху: / где суть печа́ти гро́ба; / где есть Пила́това кустоди́а, и опа́сное утверже́ние? / Бысть же возвести́тель не разумева́ющим жена́м, / блиста́яйся А́нгел, и глаго́ляй к ним: / что с рыда́нием и́щете жива́го и оживотвори́вшаго род челове́ческий? / Воста́ Христо́с Бог наш из ме́ртвых я́ко всеси́лен, / подая́й всем нам нетле́ние и жизнь, / просвеще́ние и ве́лию ми́лость.

Стих: Хвали́те Го́спода вси язы́цы, / похвали́те Его́ вси лю́дие.

Почто́ мν́ра со слеза́ми, о учени́цы растворя́ете, / ка́мень отвали́ся, гроб истощи́ся: / ви́дите тлю живото́м попра́нную, / печа́ти свиде́тельствующя я́вственно, / спя́щия лю́те стра́жники непокори́вых, / сме́ртное спасе́ся пло́тию Бо́жиею, ад рыда́ет. / Те́кша ра́достию рцы́те апо́столом: / умертви́вый смерть Христо́с, перворожде́н из ме́ртвых, / вас предваря́ет в Галиле́и.

Стих: Я́ко утвердися милость Его́ на нас, / и истина Госпо́дня пребывает во век.

Мνроно́сицы ра́но бы́вша, / и гроб Твой со тща́нием дости́гша, / иска́ху Тебе́ Христе́, во е́же пома́зати пречи́стое те́ло Твое́. / И а́нгеловыми глаго́лы огласи́вшеся, / радостотво́рныя о́бразы апо́столом пропове́даху, / я́ко воскре́се Нача́льник спасе́ния на́шего, плени́вый смерть, / мірови же да́руяй живо́т ве́чный / и ве́лию ми́лость.

Слава, глас 6. Космы монаха: Мνроно́сицы жены́, гро́ба Твоего́ дости́гша, / и печа́ти гро́бныя ви́девша, / не обре́тша же пречи́стаго те́ла Твоего́, / рыда́юща со тща́нием приидо́ша, глаго́люща: / кто укра́де на́ше упова́ние; / кто взят ме́ртва на́га смν́рною пома́зана, / Ма́тери еди́но утеше́ние? / О ка́ко ме́ртвыя оживи́вый умертви́ся; / ад плени́вый, ка́ко погребе́ся? / Но воскресни́ Спа́се самовла́стно, / я́коже рекл еси́, / тридне́вен, спаса́яй ду́ши на́ша.

И ныне, Богородичен, глас 2: Пре́йде сень зако́нная, / благода́ти прише́дши: / я́коже бо купина́ не сгара́ше опаля́ема, / та́ко Де́во родила́ еси́, / и Де́ва пребыла́ еси́. / Вме́сто столпа́ о́гненнаго, пра́ведное возсия́ Со́лнце: / вме́сто Моисе́я, Христо́с, / спасе́ние душ на́ших.

Вхо́д: Све́те ти́хий святы́я сла́вы Безсме́ртнаго Отца́ Небе́снаго, Свята́го, Блаже́ннаго, Иису́се Христе́. Прише́дше на за́пад со́лнца, ви́девше свет вече́рний, пое́м Отца́, Сы́на и Свята́го Ду́ха, Бо́га. Досто́ин еси́ во вся времена́ пет бы́ти гла́сы преподобными. Сы́не Бо́жий, живо́т дая́й, те́мже мiр Тя сла́вит.

Прокимен: Госпо́дь воцари́ся:

На литии стихиры самогласны, глас 1:

Мνроно́сицы жены́, ко гро́бу что приидо́сте; / что и́щете жива́го в ме́ртвых? / Воскре́се Госпо́дь, дерза́йте, вопие́т А́нгел.

Со стра́хом приидо́ша жены́ на гроб, / арома́ты те́ло Твое́ пома́зати тща́щияся: / и сие́ не обре́тше, / недоумева́хуся друга́ ко друзе́й, не ве́дуще Воскресе́ния. / Но предста́ им А́нгел, и рече́: / воскре́се Христо́с, / да́руяй нам ве́лию ми́лость.

Приидо́ша на гроб Магдали́на, / и друга́я Мари́я и́щуще Го́спода, / и А́нгела ви́деша я́ко мо́лнию / седя́ща на ка́мени, и глаго́люща им: / что и́щете жива́го с ме́ртвыми; / воскре́се, я́коже рече́: / в Галиле́и Его́ обря́щете. / К Нему́ же возопии́м: / воскресы́й из ме́ртвых, Го́споди сла́ва Тебе́.

Слава, глас 6: Проси́ Ио́сиф те́ло Иису́сово, / и положи́ е́ в но́вом свое́м гро́бе: / подоба́ше бо Ему́ из гро́ба, / я́ко от черто́га проити́. / Сокруши́вый держа́ву сме́рти, / и отве́рзый врата́ ра́йская челове́ком, / Го́споди сла́ва Тебе́.

И ныне, Богородичен, глас тойже: Творе́ц и Изба́витель мой, Пречи́стая, / Христо́с Госпо́дь из Твои́х ложе́сн проше́д, / в мя оболки́йся, / пе́рвыя кля́твы Ада́ма свободи́. / Те́мже Ти, Всечи́стая, / я́ко Бо́жии Ма́тери же и Де́ве, / вои́стинну вопие́м немо́лчно: / ра́дуйся а́нгельски, ра́дуйся, Влады́чице, / предста́тельство и покро́ве, / и спасе́ние душ на́ших.

На стиховне стихира воскресна, глас 2:

Воскресе́ние Твое́, Христе́ Спа́се, / всю просвети́ вселе́нную, / и призва́л еси́ Твое́ созда́ние, / Всеси́льне Го́споди, сла́ва Тебе́.

Таже стихиры Пасхи с припевы их. Глас 5.

Стих: Да воскре́снет Бог, / и расточа́тся врази́ Его́.

Па́сха / свяще́нная нам днесь показа́ся; / Па́сха но́ва свята́я; / Па́сха та́инственная; / Па́сха всечестна́я. / Па́сха Христо́с Изба́витель; / Па́сха непоро́чная; / Па́сха вели́кая; / Па́сха ве́рных. / Па́сха две́ри ра́йския нам отверза́ющая. / Па́сха всех освяща́ющая ве́рных.

Стих: Я́ко исчеза́ет дым, / да исче́знут.

Прииди́те / от виде́ния жены́ благове́стницы, / и Сио́ну рцы́те: / приими́ / от нас ра́дости благове́щения, Воскресе́ния Христо́ва: / красу́йся, лику́й / и ра́дуйся, Иерусали́ме, / Царя́ Христа́ узре́в из гро́ба, / я́ко жениха́ происходя́ща.

Стих: Та́ко да поги́бнут гре́шницы от Лица́ Бо́жия, / а пра́ведницы да возвеселя́тся.

Мνроно́сицы жены́, / у́тру глубоку́, / предста́вша гро́бу Живода́вца, / обрето́ша А́нгела / на ка́мени седя́ща, / и той провеща́в им, / си́це глаго́лаше: / что и́щете Жива́го с ме́ртвыми; / что пла́чете Нетле́ннаго во тли? / Ше́дше, пропове́дите ученико́м Его́.

Стих: Сей день, его́же сотвори Госпо́дь, / возра́дуемся и возвесели́мся в онь.

Па́сха кра́сная, / Па́сха, Госпо́дня Па́сха! / Па́сха всечестна́я / нам возсия́. Па́сха, / ра́достию друг дру́га обы́мем. / О Па́сха! / Избавле́ние ско́рби, / и́бо из гро́ба днесь, / я́ко от черто́га / возсия́в Христо́с, / жены́ ра́дости испо́лни, глаго́ля: / пропове́дите апо́столом.

Слава, глас 5: Тебе́, оде́ющагося све́том я́ко ри́зою, / снем Ио́сиф с Дре́ва с Никоди́мом, / и ви́дев ме́ртва на́га непогребе́нна, / благосе́рдный плач восприи́м, / рыда́я глаго́лаше: / увы мне, сладча́йший Иису́се! / Его́же вма́ле со́лнце на Кресте́ ви́сима узре́вше, / мра́ком облага́шеся, / и земля́ стра́хом колеба́шеся, / и раздира́шеся церко́вная заве́са: / но се ны́не ви́жду Тя, / мене́ ра́ди во́лею подъе́мша смерть. / Ка́ко погребу́ Тя Бо́же мой; / или́ ка́ко плащани́цею обвию́; / ко́има ли рука́ма прикосну́ся нетле́нному Твоему́ те́лу; / или́ ки́я пе́сни воспою́ Твоему́ исхо́ду, Ще́дре; / велича́ю стра́сти Твоя́, / песносло́влю и погребе́ние Твое́, со Воскресе́нием, зовы́й: / Го́споди, сла́ва Тебе́.

И ныне, глас 5: Воскресе́ния день, / и просвети́мся торжество́м, / и друг дру́га обы́мем. / Рцем бра́тие, / и ненави́дящим нас, / прости́м вся Воскресе́нием, / и та́ко возопии́м: / Христо́с воскре́се из ме́ртвых, / сме́ртию смерть попра́в, / и су́щим во гробе́х живо́т дарова́в.

Тропарь, во глас 5: Христо́с воскре́се из ме́ртвых, / сме́ртию смерть попра́в / и су́щим во гробе́х живо́т дарова́в. Единожды.

Таже, Ны́не отпуща́еши: На благословении хлебов тропарь Богоро́дице Де́во: трижды. И обычное чтение Деяний.

Аще ли случится не быти бдению: поются на Го́споди воззва́х: стихиры воскресны, 4. И мνроносиц с литийными, на 6. Вход. Прокимен. На стиховне стихиры Пасхи. Сла́ва, и ны́не, глас 5, Тебе́ одеющагося светом: На Полунощнице канон Троичен поется по обычаю.

Ведомо же буди, я́ко от Недели святаго Фомы, не бывает хлеболомление по благословении хлебов, за краткость нощи.

На утрени

На Бог Господь: тропарь, глас 2.

Егда́ снизше́л еси́ к сме́рти, Животе́ Безсме́ртный, / тогда́ ад умертви́л еси́ блиста́нием Божества́; / егда́ же и уме́ршия от преиспо́дних воскреси́л еси́, / вся Си́лы Небе́сныя взыва́ху: / Жизнода́вче, Христе́ Бо́же наш, сла́ва Тебе́. Дважды.

Слава: Благообра́зный Ио́сиф, / с Дре́ва снем Пречи́стое Те́ло Твое́, / плащани́цею чи́стою обви́в, и благоуха́ньми, / во гро́бе но́ве, закры́в, положи́, / но тридне́вен воскре́сл еси́, Го́споди, / подая́й мірови ве́лию ми́лость.

И ныне: Мνроно́сицам жена́м, при гро́бе предста́в А́нгел, вопия́ше: / мν́ра ме́ртвым суть прили́чна, / Христо́с же истле́ния яви́ся чуждь. / Но возопи́йте: воскре́се Госпо́дь, / подая́й мірови ве́лию ми́лость.

По 1-м стихословии седальны, глас 2:

Ка́мень гро́бный запеча́тати не возбрани́в, / ка́мень ве́ры воскресы́й по́дал еси́ всем: / Го́споди сла́ва Тебе́.

Стих: Воскресни́ Го́споди Бо́же мой, да вознесе́тся рука́ Твоя́, / не забу́ди убо́гих Твои́х до конца́.

Не́дро пречи́стое в вы́шних не истощи́вый, / погребе́ние и Воскресе́ние о всех прия́л еси́: / Го́споди сла́ва Тебе́.

Слава, и ныне, Богородичен: Вся па́че смы́сла, / вся пресла́вная Твоя́, Богоро́дице, та́инства, / чистоте́ запеча́танней, и де́вству храни́му, / Ма́ти позна́лася еси́ нело́жна, / Бо́га ро́ждши и́стиннаго: / Того́ моли́, спасти́ся душа́м на́шим.

По 2-м стихословии седальны, глас 2:

Мνроно́сицы у́тро прише́дшия, / и гроб тощ ви́девшия, апо́столом глаго́лаху: / тле́ние низложи́ держа́вный, / и су́щия во а́де исхити́ уз: / пропове́дите дерзнове́нием, я́ко воскре́се Христо́с Бог, / да́руяй мірови ве́лию ми́лость.

Стих: Испове́мся Тебе́ Го́споди всем се́рдцем мои́м, / пове́м вся чудеса́ Твоя́.

Мν́ры погребе́ния Твоего́ жены́ нося́ща, / тай ко гро́бу приидо́ша ура́нше, / иуде́йския боя́щеся де́рзости, / и во́инов предзря́ще утвержде́ние. / Но естество́ немощно́е му́жество победи́, / я́ко наме́рение ми́лостивное Бо́гу угоди́. / Прили́чно у́бо взыва́ху: / воскресни́ Го́споди, помози́ нам, / и изба́ви нас сла́вы ра́ди и́мене Твоего́.

Слава, и ныне, Богородичен: Препросла́вленна еси́ Богоро́дице Де́во, пое́м Тя: / Кресто́м бо Сы́на Твоего́ низложи́ся ад / и смерть умертви́ся: / умерщвле́ннии воста́хом и живота́ сподо́бихомся, / рай восприя́хом дре́внее наслажде́ние. / Тем благодаря́ще славосло́вим, / я́ко держа́внаго Христа́ Бо́га на́шего, / и еди́наго Многоми́лостиваго.

И чтение во Евангелии толковом по чину своему.

По Непорочнах тропари: А́нгельский собо́р:

И абие ипакои, глас 2: По стра́сти ше́дша во гроб жены́, / во е́же пома́зати те́ло Твое́, Христе́ Бо́же, / ви́деша а́нгелы во гро́бе, и ужасо́шася: / глас бо слы́шаху от них, я́ко воскре́се Госпо́дь, / да́руя мiрови ве́лию ми́лость.

И чтение.

И абие степенны, глас 2, по дважды.

Антифон 1:

На не́бо о́чи пуща́ю моего́ се́рдца, к Тебе́, Спа́се, / спаси́ мя Твои́м осия́нием.

Поми́луй нас согреша́ющих Тебе́ мно́го, / на вся́кий час, о Христе́ мой, / и даждь о́браз пре́жде конца́ пока́ятися Тебе́.

Слава: Свято́му Ду́ху, Е́же ца́рствовати подоба́ет, / освяща́ти, подвиза́ти тварь: / Бог бо есть, Единосу́щен Отцу́ и Сло́ву.

И ныне, тойже.

Антифон 2:

А́ще не Госпо́дь бы был в нас, / кто дово́лен цел сохране́н бы́ти от врага́, / ку́пно и человекоуби́йцы?

Зубо́м их не преда́ждь, Спа́се, Твоего́ раба́: / и́бо льво́вым о́бразом на мя подвиза́ются врази́ мои́.

Слава: Свято́му Ду́ху живонача́лие и честь: / вся бо созда́нная, / я́ко Бог сый си́лою, / соблюда́ет во Отце́, Сы́ном же.

И ныне, тойже.

Антифон 3:

Наде́ющиися на Го́спода, уподо́бишася горе́ святе́й: / и́же ника́коже дви́жутся прило́ги вра́жиими.

В беззако́нии рук свои́х да не про́струт боже́ственне живу́щии: / не оставля́ет бо Христо́с жезла́ на жре́бии Свое́м.

Слава: Святы́м Ду́хом то́чится вся́ка прему́дрость: / отсю́ду благода́ть апо́столом, / и страда́льчествы венча́ются му́ченицы, и проро́цы зрят.

И ныне, тойже.

Прокимен, глас 2: Воста́ни, Го́споди, Бо́же мой, повеле́нием, и́мже запове́дал еси́, / и сонм люде́й обы́дет Тя.

Стих: Го́споди Бо́же мой, на Тя упова́х, спаси́ мя.

Таже другий прокимен: Вся́кое дыха́ние / да хва́лит Го́спода.

Стих: Хвали́те Бо́га во святы́х Его́, хвали́те Его́ в утверже́нии си́лы Его́.

Евангелие утреннее воскресное 3, от Марка, зачало 71 (Мк. 16, 9–20).

Во вре́мя о́но воскре́с Иису́с зау́тра, в пе́рвую суббо́ту, яви́ся пре́жде Мари́и Магдали́ни, из нея́же изгна́ седмь бесо́в. Она́ же ше́дши возвести́ с Ним бы́вшим, пла́чущимся и рыда́ющим. И они́ слы́шавше, я́ко жив есть, и ви́ден бысть от нея́, не я́ша ве́ры. По сих же двема́ от них гряду́щема яви́ся ине́м о́бразом, иду́щема на село́. И та ше́дша возвести́ста про́чим: и ни те́ма ве́ры я́ша. Последи́ же возлежа́щим им единомуна́десяте яви́ся, и поноси́ неве́рствию их и жестосе́рдию, я́ко ви́девшим Его́ воста́вша не я́ша ве́ры. И рече́ им: ше́дше в мiр весь, пропове́дите Ева́нгелие всей тва́ри. И́же ве́ру име́т и крести́тся, спасе́н бу́дет, а и́же не име́т ве́ры, осужде́н бу́дет. Зна́мения же ве́ровавшим сия́ после́дуют: и́менем Мои́м бе́сы иждену́т; язы́ки возглаго́лют но́вы; зми́я возму́т; а́ще и что сме́ртно испию́т, не вреди́т их; на неду́жныя ру́ки возложа́т, и здра́ви бу́дут. Госпо́дь же у́бо, по глаго́лании Его́ к ним, вознесе́ся на не́бо, и се́де одесну́ю Бо́га. Они́ же изше́дше пропове́даша всю́ду, Го́споду поспе́шствующу и сло́во утвержа́ющу после́дствующими зна́меньми. Ами́нь.

Таже: Воскресе́ние Христо́во ви́девше: трижды. Псалом 50. И целование Евангелиа.

Слава: Моли́твами апо́столов, / Ми́лостиве, очи́сти / мно́жества согреше́ний на́ших.

И ныне: Моли́твами Богоро́дицы, / Ми́лостиве, очи́сти / мно́жества согреше́ний на́ших.

Таже, глас 6: Поми́луй мя, Бо́же, / по вели́цей ми́лости Твое́й / и по мно́жеству щедро́т Твои́х / очи́сти беззако́ние мое́.

Посем стихира: Воскре́с Иису́с от гро́ба, / я́коже прорече́, / даде́ нам живо́т ве́чный / и ве́лию ми́лость.

Таже, Спаси́ Бо́же лю́ди Твоя́:

КАНОН

Канон Пасхи, глас 1, со ирмосом, и с Богородичны его, на 6. Таже настоящия Недели, Триоди канон на 8, глас 2: Творение господина Андреа Критскаго. Катавасия: Воскресе́ния день:

Песнь 1.

Ирмос: Воскресе́ния день, / просвети́мся, лю́дие. / Па́сха, Госпо́дня Па́сха: / от сме́рти бо к жи́зни, / и от земли́ к небеси́, / Христо́с Бог нас преведе́, / побе́дную пою́щия.

Припев: Христо́с воскре́се из ме́ртвых.

Очи́стим чу́вствия, и у́зрим / непристу́пным све́том / Воскресе́ния, Христа́ / блиста́ющася, / и ра́дуйтеся, реку́ща, / я́сно да услы́шим, / побе́дную пою́ще.

Небеса́ у́бо досто́йно да веселя́тся, / земля́ же да ра́дуется, / да пра́зднует же мiр, / ви́димый же весь и неви́димый: / Христо́с бо воста́, / весе́лие ве́чное.

Иный канон Богородичен, подобен. Егоже краестрочие на первых тропарех: Феофа́нус. Глас тойже.

Припев: Пресвята́я Богоро́дице, спаси́ нас.

Умерщвле́ния преде́л сломи́ла еси́, / ве́чную жизнь ро́ждшая Христа́, / из гро́ба возсия́вшаго днесь, / Де́во Всенепоро́чная, / и мiр просвети́вшаго.

Воскре́сшаго ви́девши Сы́на Твоего́ и Бо́га, / ра́дуйся со апо́столы Богоблагода́тная Чи́стая: / и е́же ра́дуйся пе́рвее, / я́ко всех ра́дости вина́, восприя́ла еси́, / Богома́ти Всенепоро́чная.

Иный канон мνроносиц, в немже поставим стихов 8. Песнь 1. Глас 2.

Ирмос: Моисе́йскую песнь восприи́мши, возопи́й душе́: / Помо́щник и Покрови́тель бысть мне во спасе́ние, / Сей мой Бог, и просла́влю Его́.

Припев: Слава Тебе, Боже наш, слава Тебе.

Распя́лся еси́ пло́тию, безстра́стный естество́м О́тчим: / прободе́н был еси́ в ре́бра, источи́вый мірови кровь и во́ду: / Ты Бог наш, и прославля́ем Тя.

Крест Твой почита́ю, и погребе́ние сла́влю Бла́же, / и пою́, и покланя́юся воста́нию Твоему́, и взыва́ю: / Ты Бог наш, и прославля́ем Тя.

А́ще и вкуси́л еси́ же́лчи, сла́досте церко́вная, / но источи́л еси́ нам нетле́ние от ребр Твои́х: / Ты Бог наш, и прославля́ем Тя.

Вмени́лся еси́, Спа́се, с ме́ртвыми, ме́ртвыя воздви́гнувый, / вкуси́л еси́ тли: / истле́ния бо вся́ко не позна́л еси́: / Ты Бог наш, и прославля́ем Тя.

Да весели́тся Сио́н, да ра́дуется и не́бо, / воскре́се Христо́с, ме́ртвыя воздви́гнувый, песносло́вящия: / Ты Бог наш, и прославля́ем Тя.

Плащани́цами обви́в Ио́сиф те́ло Твое́, Христе́, / во гро́бе но́ве положи́ Тя, спасе́ние: / Ты же ме́ртвыя, я́ко Бог, воскреси́л еси́.

Предвари́вшия у́тро жены́, ви́деша Христа́, / и боже́ственным вопия́ху ученико́м: / вои́стинну Христо́с воскре́се, / прииди́те с на́ми воспо́йте Его́.

Слава: Всесвята́я Тро́ице, еди́но Божество́, безнача́льная Еди́нице, / О́тче и Сы́не и Боже́ственный Ду́ше, спаса́й мiр: / Ты Бог наш, и прославля́ем Тя.

И ныне, Богородичен: Дре́внюю кля́тву разреши́вши, Чи́стая, во утро́бе Твое́й / возрасти́ла еси́ нам благослове́ние, Младе́нца роди́вши: / Сей бо Бог, а́ще и плоть но́сит.

Песнь 3.

Ирмос: Прииди́те, пи́во пие́м но́вое, / не от ка́мене непло́дна чудоде́емое, / но нетле́ния исто́чник / из гро́ба одожди́вша Христа́, / в Не́мже утвержда́емся.

Припев: Христо́с воскре́се из ме́ртвых.

Ны́не вся испо́лнишася све́та, / не́бо же и земля́, и преиспо́дняя: / да пра́зднует у́бо вся тварь / воста́ние Христо́во, / в не́мже утвержда́ется.

Вчера́ спогребо́хся Тебе́ Христе́, / совостаю́ днесь / воскре́сшу Тебе́, / сраспина́хся Тебе́ вчера́, / Сам мя спросла́ви Спа́се во Ца́рствии Твое́м.

Припев: Пресвята́я Богоро́дице, спаси́ нас.

На нетле́нную жизнь прихожду́ днесь / бла́гостию ро́ждшагося из Тебе́, Чи́стая, / и всем конце́м свет облиста́вшаго.

Бо́га, Его́же родила́ еси́ пло́тию, / из ме́ртвых, я́коже рече́, / воста́вша ви́девши, Чи́стая, лику́й, / и Сего́ я́ко Бо́га Пречи́стая возвелича́й.

Ин. Ирмос: Непло́дствовавший мой ум, / плодоно́сен Бо́же покажи́ ми, / де́лателю до́брых, насади́телю благи́х, / благоутро́бием Твои́м.

Припев: Слава Тебе, Боже наш, слава Тебе.

Дла́ни на Кресте́ просте́рл еси́ Иису́се, / язы́ки вся от пре́лести собра́в, / к позна́нию Твоему́ созва́л еси́ Спа́се.

Иуде́йстии лю́дие Пила́ту вопию́т: / отпусти́ нам злоде́йственнаго разбо́йника, / возми́, возми́, распни́ Безгре́шнаго.

Распе́ншуся Тебе́, Христе́, помрачи́ся свет, земля́ потрясе́ся, / и из гробо́в ме́ртвии воста́ша мно́зи, стра́хом держа́вы Твоея́.

Предстоя́щи Кресту́ А́гница Твоя́, Иису́се, пла́чем вопия́ше: / ка́мо и́деши, Сы́не; / ка́мо гряде́ши, А́гнче, за всех закла́выйся?

Покланя́юся Твоему́ Кресту́, воспева́ю и погребе́ние, / почита́ю стра́сти, и гво́здия руку́, и копие́, Иису́се, / и Воскресе́ние Твое́.

Воскре́сл еси́, Иису́се, плене́н бысть враг, / Ада́м изба́вися, и Е́ва с ним от уз и тли, Воскресе́нием Твои́м.

Воскре́сшу Тебе́, Христе́, / сокруши́шася вереи́ и врата́ а́дова, / и сме́ртныя у́зы разруши́шася, а́бие стра́хом держа́вы Твоея́.

Богоприе́мче Ио́сифе, гряди́, ста́ни с на́ми, / воскре́се, зовы́й, Иису́с Изба́витель, / воздви́гнувый Ада́ма благоутро́бием Свои́м.

Да ра́дуется с на́ми ученико́в двоенадеся́тица, / с мνроно́сицами жена́ми и Ио́сифом, / и со други́ми ученики́ и учени́цами Христо́выми.

Слава: Со Отце́м и Сы́ну и Ду́ху Пра́вому, / еди́ному Естеству́ покланя́юся и воспева́ю, / Ли́цы разделя́я, и Существо́м соединя́я.

И ныне, Богородичен: Блаже́нна еси́, Чи́стая, из ко́рене Иессе́ова су́щая, / из него́же жезл и цвет Христа́, по пло́ти нас ра́ди возрасти́вшая.

Таже кондак, глас 8:

А́ще и во гроб снизше́л еси́, Безсме́ртне, / но а́дову разруши́л еси́ си́лу, / и воскре́сл еси́, я́ко победитель, Христе́ Бо́же, / жена́м мνроно́сицам веща́вый: ра́дуйтеся, / и Твои́м апо́столом мир да́руяй, / па́дшим подая́й воскресе́ние.

Икос: Е́же пре́жде со́лнца Со́лнце заше́дшее иногда́ во гроб, / предвари́ша ко у́тру, и́щущия я́ко дне мνроно́сицы де́вы, / и друга́ ко друзе́й вопия́ху: / о други́ни! Прииди́те, воня́ми пома́жем те́ло живоно́сное и погребе́ное, / плоть воскреси́вшаго па́дшаго Ада́ма, лежа́щую во гро́бе. / И́дем, потщи́мся я́коже волсви́, и поклони́мся, / и принесе́м мν́ра я́ко да́ры, не в пелена́х, но в плащани́це обви́тому, / и пла́чим, и возопии́м: о Влады́ко, воста́ни, / па́дшим подая́й воскресе́ние.

И седален глас 2. Подобен: Вы́шних ища́:

Мν́ра те́пле гро́бу прино́сят жены́, Спа́се, / А́нгела све́тлостию ду́ши веселя́ху, / и Бо́га Тя всех пропове́даху, и ученико́м вопия́ху: / вои́стинну воскре́се из гро́ба всех Жизнь.

Слава и ныне, глас тойже:

Ученико́в Твои́х лик с мνроно́сицами жена́ми ра́дуется согла́сно: / о́бщий бо пра́здник с ни́ми пра́зднуют, / в сла́ву и честь Твоего́ Воскресе́ния. / И те́ми вопие́м Ти, Человеколю́бче Го́споди: / лю́дем Твои́м пода́ждь ве́лию ми́лость.

Песнь 4.

Ирмос: На Боже́ственней стра́жи / богоглаго́ливый Авваку́м / да ста́нет с на́ми, и пока́жет / светоно́сна А́нгела, / я́сно глаго́люща: / днесь спасе́ние мiру, / я́ко воскре́се Христо́с, / я́ко всеси́лен.

Припев: Христо́с воскре́се из ме́ртвых.

Му́жеский у́бо пол, / я́ко разве́рзый де́вственную утро́бу, / яви́ся Христо́с: / я́ко челове́к же, / А́гнец нарече́ся: / непоро́чен же, / я́ко невку́сен скве́рны, / на́ша Па́сха, / и я́ко Бог и́стинен / соверше́н рече́ся.

Я́ко единоле́тный а́гнец, / благослове́нный нам вене́ц Христо́с, / во́лею за всех закла́н бысть, / Па́сха чисти́тельная, / и па́ки из гро́ба кра́сное / пра́вды нам возсия́ Со́лнце.

Богооте́ц у́бо Дави́д / пред се́нным ковче́гом скака́ше игра́я, / лю́дие же Бо́жии святи́и, / образо́в сбытие́ зря́ще, / весели́мся Боже́ственне, / я́ко воскре́се Христо́с, / я́ко Всеси́лен.

Припев: Пресвята́я Богоро́дице, спаси́ нас.

Созда́вый Ада́ма, Твоего́ пра́отца, Чи́стая, / зи́ждется от Тебе́, / и сме́ртное жили́ще разори́ Свое́ю сме́ртию днесь, / и озари́ вся / боже́ственными блиста́ньми воскресе́ния.

Его́же родила́ еси́ Христа́, / прекра́сно из ме́ртвых возсия́вша, Чи́стая, зря́щи, / до́брая и непоро́чная в жена́х и кра́сная, / днесь во спасе́ние всех, / со апо́столы ра́дующися, Того́ прославля́й.

Ин. Ирмос: Е́же от Де́вы Твое́ рождество́ проро́к предзря́, / воспропове́даше вопия́: / слух Твой услы́шах, и убоя́хся, / я́ко от ю́га и из горы́ святы́я приосене́нныя / прише́л еси́ Христе́.

Припев: Слава Тебе, Боже наш, слава Тебе.

Кресто́м плени́л еси́ а́дово чре́во, / и совоздви́гл еси́ ме́ртвыя, / и сме́рти разруши́л еси́ мучи́тельство: / те́мже и́же от Ада́ма покланя́ющиися, / пое́м погребе́ние Твое́ и воста́ние Христе́.

Благоволи́вый, Спа́се наш, / за благоутро́бие ми́лости пригвозди́тися на Кресте́, / и от пра́отчия изба́вити ны кля́твы, / разреши́ у́зы мно́гих мои́х согреше́ний: / мо́жеши бо, ели́ка хо́щеши, твори́ти.

На Кресте́ пригвозди́вый мою́ дре́внюю кля́тву, / и источи́вый мне, Спа́се, благослове́ние кро́вию от ребр Твои́х, / разреши́ у́зы мно́гих мои́х согреше́ний: / мо́жеши бо, ели́ка хо́щеши, твори́ти.

Ад Спа́се, срет Тя в преиспо́дних, огорчи́ся / помышля́я, я́ко я́же дре́вле пожре́ти возмоги́й, / ны́не нево́лею отда́в, истязу́ется в до́льних, / и пленя́емь и обнажа́емь быва́ет ме́ртвых.

А́ще и ка́мень запеча́тася с кустоди́ею, о беззако́ннии врази́, / но воскре́се Госпо́дь, я́коже прорече́, / разреша́я у́зы мно́гих мои́х согреше́ний: / мо́жет бо, ели́ка хо́щет, твори́ти.

Воскресы́й из гро́ба, и плени́вый а́да, и оживи́вый ме́ртвыя, / и нетле́ние источи́вый мне Твои́м воста́нием, / разреши́ у́зы мно́гих мои́х согреше́ний: / мо́жеши бо, ели́ка хо́щеши, твори́ти.

Вои́стинну постыди́теся беззако́ннии, / Христо́с бо воскре́се, и совоздви́же ме́ртвыя, зовы́й: / дерза́йте, аз победи́х мiр. / Ве́руйте у́бо Ему́, или́ умолчи́те лестцы́, / отмета́ющиися Воскресе́ния Его́.

Мνроно́сицам, е́же ра́дуйтеся, / воскресы́й от гро́ба, возгласи́в Бла́же, / и апо́столом пропове́дайте воста́ние Мое́, / разреши́ у́зы мно́гих мои́х согреше́ний: / мо́жеши бо, ели́ка хо́щеши, твори́ти.

Ио́сифа благообра́знаго, / ревни́теля благоче́стия, сове́тника и ученика́, / с мνроно́сицами почти́м, и апо́столами, зову́ще с ни́ми, / и ве́рно воспева́юще Спа́сово Воскресе́ние све́тло.

Слава: Пресу́щнаго Божества́ неразде́льную сла́ву, кто возмо́жет изрещи́? / Еди́но бо Естество́м су́щи Тро́ица пое́тся безнача́льная, / сра́сленная я́ко Еди́ница, / в Тро́ице пева́емая Ипоста́сьми просты́ми.

И ныне, Богородичен: Во чре́во Твое́ все́льшагося безму́жно ро́ждшая, Ма́ти Де́во Чи́стая, / непреста́нно моли́, я́ко Богоро́дица, / разреши́ти у́зы мно́гих мои́х согреше́ний: / мо́жеши бо, ели́ка хо́щеши, помощи́.

Песнь 5.

Ирмос: У́тренюем у́треннюю глубоку́, / и вме́сто мν́ра песнь принесе́м Влады́це, / и Христа́ у́зрим / пра́вды Со́лнце, / всем жизнь возсия́юща.

Припев: Христо́с воскре́се из ме́ртвых.

Безме́рное Твое́ благоутро́бие, / а́довыми у́зами содержи́мии зря́ще, / к све́ту идя́ху, Христе́, / весе́лыми нога́ми, / Па́сху хва́ляще ве́чную.

Присту́пим свещено́снии, / исходя́щу Христу́ из гро́ба, я́ко жениху́, / и спра́зднуем любопра́зднственными чи́нми / Па́сху Бо́жию спаси́тельную.

Припев: Пресвята́я Богоро́дице, спаси́ нас.

Просвеща́ется боже́ственными луча́ми и живоно́сными / воскресе́ния Сы́на Твоего́, / Богома́ти Пречи́стая, / и ра́дости исполня́ется благочести́вых собра́ние.

Не разве́рзл еси́ врата́ де́вства в воплоще́нии, / гро́ба не разруши́л еси́ печа́тей, Царю́ созда́ния: / отону́дуже воскре́сшаго Тя зря́щи, Ма́ти, ра́довашеся.

Ин. Ирмос: Мглу души́ моея́, Спа́се мой, разгна́в / све́том за́поведей Твои́х озари́ мя, / я́ко еди́н Царь ми́ра.

Припев: Слава Тебе, Боже наш, слава Тебе.

Ты пе́рвую оде́жду мою́, / ю́же ми истка́, увы́ мне, се́ятель греха́, / совле́кл еси́, Спа́се мой, обле́кся в мя.

Ли́ствие смоко́вное сши мне грех мой, увы мне, / не сохра́ншему, Спа́се мой, пречи́стую за́поведь Твою́, / змии́ным сове́том.

Уязви́вшуюся ду́шу мою́ разбо́йническими помышле́ньми мои́ми, / предста́вый и́же от Мари́и, и еле́й возлия́в, исцели́ Христо́с.

У Креста́ предстоя́щи Пречи́стая Богоро́дица, ма́терски взыва́ше: / оста́вил Мя еси́ еди́ну, о Сы́не Мой и Бо́же!

Ты злонача́льнаго зми́я / ору́жием Креста́ Твоего́ низложи́в, / Твои́м воста́нием, сокруши́л еси́ жа́ло сме́рти, Иису́се.

Где твое́, сме́рте, жа́ло; / где твоя́, а́де, побе́да? / Ада́м да свопие́т: / сокруши́лся еси́ оживле́нием воздви́гшаго ме́ртвыя.

Мνроно́сицы жены́ гро́ба Твоего́ дости́гшия, оживи́вшаго до́льных, / глас слы́шаху глаго́лющий: воскре́се Христо́с.

Благочести́вых мνроно́сиц па́мять соверша́юще, / и всех учени́к Твои́х, в све́тлом Твое́м воста́нии, / воспева́ем Тя, Христе́.

Благообра́знаго вси почти́м досто́йно, / и́же те́ло Госпо́дне от Дре́ва сня, и погребе́ ве́рно.

Слава: Тебе́, Бо́гу и Отцу́, и Сы́ну, и Ду́ху покланя́юся, трем Ипоста́сем, / и еди́но три ве́рую, Существо́м еди́нем.

И ныне, Богородичен: Тя, безсе́менным Рождество́м роди́вшую па́че естества́ / обнови́вшаго естество́, Христа́ еди́наго Влады́ку воспева́ем, ве́рнии.

Песнь 6.

Ирмос: Снизше́л еси́ в преиспо́дняя земли́, / и сокруши́л еси́ вереи́ ве́чныя, / содержа́щия свя́занныя, Христе́, / и тридне́вен, я́ко от ки́та Ио́на, / воскре́сл еси́ от гро́ба.

Припев: Христо́с воскре́се из ме́ртвых.

Сохрани́в це́ла зна́мения Христе́, / воскре́сл еси́ от гро́ба, / ключи́ Де́вы не вреди́вый в рождестве́ Твое́м, / и отве́рзл еси́ нам ра́йския две́ри.

Спа́се мой, / живо́е же и неже́ртвенное заколе́ние, / я́ко Бог Сам Себе́ / во́лею приве́л Отцу́, / совоскреси́л еси́ всеро́днаго Ада́ма, / воскре́с от гро́ба.

Припев: Пресвята́я Богоро́дице, спаси́ нас.

Возведе́ся дре́вле держи́мое сме́ртию и тле́нием, / воплоти́вшимся от Твоего́ пречи́стаго чре́ва, / к нетле́нней и присносу́щней жи́зни, / Богоро́дице Де́во.

Сни́де в преиспо́дняя земли́, / в ложесна́ Твоя́, Чи́стая, сше́дый, / и всели́выйся и воплоти́выйся па́че ума́, / и воздви́же с Собо́ю Ада́ма, / воскре́с от гро́ба.

Ин. Ирмос: Во глубине́ грехо́вней содержи́мь есмь Спа́се, / и в пучи́не жите́йстей обурева́емь: / но я́коже Ио́ну от зве́ря, / и мене́ от страсте́й возведи́, и спаси́ мя.

Припев: Слава Тебе, Боже наш, слава Тебе.

Мертв есть ад, дерза́йте земноро́днии, / Христо́с бо на Дре́ве ви́сяй, / ве́рже ору́жие нань, и лежи́т мертв: / я́же бо имя́ше, плени́ся обнажи́вся.

Плени́ся ад, дерза́йте ме́ртвии, и гро́би отверзо́шася, / воста́ните от а́да, вопие́т вам Христо́с, / вся прише́дый изба́вити от сме́рти и тли.

Ме́ртвыя я́коже возмо́г поже́рл еси́ иногда́, ны́не истязу́емь / а́де, отда́ждь Ми, вопие́т тебе́ Жизнода́вец и Бог, / вся прише́дый изба́вити от несы́таго твоего́ чре́ва.

Жены́ мνроно́сицы, что тщите́ся про́чее; / что же живо́му мν́ра прино́сите, / воскре́се Христо́с, я́коже предрече́. / Да преста́нут ва́ша сле́зы, преше́дшия на ра́дость.

Плащани́цею Тя, Христе́, обви́в Ио́сиф благообра́зный, во гро́бе положи́: / мνропома́зав же разоре́нный Твоего́ телесе́ храм, / привали́ ка́мень вели́кий ко гро́бу.

Госпо́дь воскре́се плени́вый врага́, / и у́зники исто́ргнув, возведе́ вся, / и первозда́ннаго Ада́ма, того́ возставля́я, / я́ко Благоутро́бен и Человеколю́бец Бог.

Слава: Тро́ицу во Еди́нстве воспои́м ве́рнии, / с Сы́ном Отца́ сла́вяще, и Ду́ха единосу́щна Сы́ну, и су́ща во Отце́ / собезнача́льнаго и присносу́щнаго Бо́га.

И ныне, Богородичен: Во чре́ве невозде́ланно зачала́ еси́, Чи́стая, нетле́ния грозд, я́ко лоза́: / из нея́же безсме́ртия то́ки, / я́коже вино́ нам источа́ют ве́чную жизнь.

Кондак, глас 2: Ра́доватися мνроно́сицам повеле́л еси́, / плачь прама́тере Е́вы утоли́л еси́ / воскресе́нием Твои́м, Христе́ Бо́же, / апо́столом же Твои́м пропове́дати повеле́л еси́: / Спас воскре́се от гро́ба.

Икос: На гроб Твой, Спа́се, мνроно́сицы иду́щия, / к себе́ недоумева́хуся умо́м, и веща́ху: / кто нам ка́мень отвали́т гро́бный? / И воззре́вша ви́дят, я́ко ка́мень отвале́н бе, / зра́ку же а́нгелову со одея́нием дивля́хуся: / содержи́ми же бя́ху тре́петом, и бежа́ти помышля́ху. / И к ним ю́ноша возопи́: / не бо́йтеся вы, Его́же и́щете, воста́, / прииди́те, ви́дите ме́сто, иде́же лежа́ше те́ло Иису́сово, / и ско́ро ше́дшия возвести́те ученико́м: / Спас воскре́се от гро́ба.

Синаксарь Минеи. Таже Триоди.

Песнь 7.

Ирмос: О́троки от пе́щи изба́вивый, / быв Челове́к, / стра́ждет я́ко сме́ртен, / и стра́стию сме́ртное, / в нетле́ния облачи́т благоле́пие, / Еди́н благослове́н / отце́в Бог, и препросла́влен.

Припев: Христо́с воскре́се из ме́ртвых.

Жены́ с мν́ры богому́дрыя в след Тебе́ теча́ху: / Его́же, я́ко ме́ртва, со слеза́ми иска́ху, / поклони́шася ра́дующияся Живо́му Бо́гу, / и Па́сху та́йную / Твои́м, Христе́, ученико́м благовести́ша.

Сме́рти пра́зднуем умерщвле́ние, / а́дово разруше́ние, / ино́го жития́ ве́чнаго нача́ло, / и игра́юще пое́м Вино́внаго, / Еди́наго благослове́ннаго / отце́в Бо́га, и препросла́вленнаго.

Я́ко вои́стинну свяще́нная, / и всепра́зднственная сия́ спаси́тельная нощь, / и светоза́рная, / светоно́снаго дне, / воста́ния су́щи провозве́стница: / в не́йже безле́тный Свет из гро́ба пло́тски всем возсия́.

Припев: Пресвята́я Богоро́дице, спаси́ нас.

Умертви́в Сын Твой смерть, Всенепоро́чная, днесь, / всем сме́ртным пребыва́ющий живо́т / во ве́ки веко́в дарова́, / еди́н благослове́нный / отце́в Бог и препросла́вленный.

Всем ца́рствуяй созда́нием, быв челове́к, / всели́ся в Твою́, Богоблагода́тная, утро́бу, / и распя́тие претерпе́в и смерть, / воскре́се боголе́пно, / совозста́вив нас я́ко всеси́лен.

Ин. Ирмос: Херуви́мы подража́юще о́троцы в пещи́ ликовствова́ху, вопию́ще: / благослове́н еси́ Бо́же, / я́ко и́стиною и судо́м наве́л еси́ сия́ вся, грех ра́ди на́ших: / препе́тый и препросла́вленный во вся ве́ки.

Припев: Слава Тебе, Боже наш, слава Тебе.

Ты, я́ко Человеколю́бец, хотя́й вся спасти́ от пре́лести, я́же созда́л еси́, / претерпе́л еси́ пригвозди́тися на Кресте́: / да погребе́нный о́браз страстьми́, сей пло́тию Твое́ю обнови́ши, Спа́се, / и ад низложи́в, воскреси́л еси́ и уме́ршия с Собо́ю.

На Кресте́ возвыша́емь, вся призва́л еси́ / к Себе́ Ще́дре, я́коже обеща́л еси́ Бла́же: / я́ко вои́стинну вся сия́ грехо́в ра́ди на́ших пострада́ти благоволи́л еси́. / Те́мже и разбо́йнику ра́йская врата́ отве́рзл еси́, Спа́се.

Ты храм теле́сный воздви́гл еси́ разоре́нный, / тридне́вно из гро́ба, я́коже обеща́л еси́ Бла́же: / да вои́стинну ска́жеши сла́ву Твою́, / ю́же нам источа́еши ве́рою, / у́зы разреши́в, и́хже держа́ше дре́вле ад свя́занных.

О иуде́йское безу́мие! О неи́стовство беззако́нных! / Что неве́рное ви́девше, не ве́ровасте Христу́; / я́ко немощны́я, не сло́вом ли воздви́же? / Или я́ко весь мiр Той не спасе́ ли, / да уверя́ют вас поне́ во́ини, или́ воскре́сшие из ме́ртвых.

Омертве́вшии стра́жие ны́не да глаго́лют, / ка́ко укра́ден бысть, Его́же не ви́деша неразу́мнии всегда́? / А́ще бо воскре́сша не ви́деша, ни ощути́ша, / ка́ко укра́дена Сего́ разуме́ти можа́ху когда́? / Да уве́рит вы поне́ ка́мень сей, и погреба́льная Христо́ва.

Что я́ко ме́ртва блюде́те; / что печа́ти на ка́мени положи́сте евре́е, стра́хом боя́щеся краде́ния? / Се вои́стинну гроб запечатле́ся: / ка́ко у́бо воскре́се, а́ще не бы Бог был Христо́с? / Да уверя́ют вы воскре́сшии, и ви́дени бы́вшии мно́гими.

Слава: Со Отце́м сла́вим Сы́на, и Ду́ха Свята́го, / вопию́ще непреста́нным гла́сом: / Тро́ице, еди́нственное Существо́, поми́луй, спаси́ вся, / в трие́х Ли́цех Еди́нице, уще́дри ны, / препросла́вленный Бо́же, во ве́ки.

И ныне, Богородичен: Во чре́ве Твое́м, Пречи́стая, ка́ко вмести́ла еси́ Младе́нца, / Его́же трепе́щут си́лы а́нгельския я́ко Бо́га? / Ра́зве я́коже восхоте́, я́коже весть всели́ся, / вся спасти́ хотя́й от Ада́ма земноро́дныя, / разреши́вый Ада́ма кля́твы о́ныя, сне́дию го́рькою.

Песнь 8.

Ирмос: Сей нарече́нный и святы́й день, / Еди́н суббо́т Царь и Госпо́дь, / пра́здников пра́здник / и торжество́ есть торже́ств, / во́ньже благослови́м Христа́ во ве́ки.

Припев: Христо́с воскре́се из ме́ртвых.

Прииди́те, но́ваго виногра́да рожде́ния, / Боже́ственнаго весе́лия, / в наро́читом дни Воскресе́ния, / Ца́рствия Христо́ва приобщи́мся, / пою́ще Его́, / я́ко Бо́га, во ве́ки.

Возведи́ о́крест о́чи твои́, Сио́не, и виждь: / се бо приидо́ша к тебе́, / я́ко богосве́тлая свети́ла, / от за́пада, и се́вера, и мо́ря, / и восто́ка ча́да твоя́, / в тебе́ благословя́щая Христа́ во ве́ки.

Припев: Пресвята́я Тро́ице, Бо́же наш, сла́ва Тебе́.

Троичен: О́тче Вседержи́телю, и Сло́ве, и Ду́ше, / треми́ соединя́емое во Ипоста́сех Естество́, / Пресу́щественне и Пребоже́ственне, / в Тя крести́хомся, / и Тя благослови́м во вся ве́ки.

Припев: Пресвята́я Богоро́дице, спаси́ нас.

Прии́де Тобо́ю в мiр Госпо́дь, Де́во Богоро́дице, / и чре́во а́дово расто́рг, / сме́ртным нам воскресе́ние дарова́: / Те́мже благослови́м Его́ во ве́ки.

Всю низложи́в сме́рти держа́ву Сын Твой, Де́во, / Свои́м воскресе́нием, / я́ко Бог кре́пкий совознесе́ нас и обожи́: / те́мже воспева́ем Его́ во ве́ки.

Ин. Ирмос: В купине́ Моисе́ю Де́вы чу́до, / на Сина́йстей горе́, прообрази́вшаго иногда́ / по́йте, благослови́те / и превозноси́те во вся ве́ки.

Припев: Слава Тебе, Боже наш, слава Тебе.

Со́лнечныя зари́ спря́тахуся стра́хом Христо́вых страда́ний, / и востая́ху ме́ртвии, и го́ры прекланя́хуся, / и колеба́шеся земля́, и ад обнажа́шеся.

В пещи́ су́щии иногда́ треблаже́ннии о́троцы / возвыша́юще ру́ки, прообража́ху, Бла́же, пречестны́й Крест Твой, / и́мже низложи́л еси́, Христе́, вра́жию си́лу.

О иуде́е слепи́и преле́стницы и престу́пницы, / Христо́ву Воскресе́нию неве́рующии, я́ко ло́жному: / что неве́рное ви́дите, я́ко воскре́се Христо́с, ме́ртвыя воздви́гий?

О иуде́е врази́, а́ще и нам не ве́руете, / ва́ша во́ины вы вопроси́те, что пострада́ша они́? / Кто отвали́вый рука́ми ка́мень от гро́ба?

Кто изсуши́вый смоко́вницу; / кто же суху́ю исцели́вый ру́ку; / кто насы́тивый иногда́ мно́жества в пусты́ни, / а́ще не Христо́с Бог, ме́ртвыя воздви́гнувый?

Кто просвети́вый слепцы́, и прокаже́нныя очи́стивый, и хромы́я испра́вивый, / и пешеше́ствовавый мо́ре немо́кренно я́ко су́шу, / а́ще не Христо́с Бог, ме́ртвыя воздви́гнувый?

Кто воздви́гнувый ме́ртва четверодне́вна из гро́ба, вдови́ча сы́на? / Кто стягну́вый я́ко Бог, разсла́блена на одре́, / а́ще не Христо́с Бог, ме́ртвыя воздви́гнувый?

Зове́т ка́мень са́мый, печа́ти вопию́т, я́же вы положи́вше, / поста́висте стра́жу храня́щую гроб: / вои́стинну воскре́се Христо́с, и живе́т во ве́ки.

Вои́стинну воскре́се Христо́с, / плене́н бысть ад, умертви́ся змий, / изба́вися Ада́м, потрясо́шася до́льнии: / что не ве́руете про́чее, врази́ и престу́пницы?

Благослови́м Отца́, и Сы́на, и Свята́го Ду́ха Го́спода.

Со Отце́м Сы́на, и Ду́ха Свята́го / Святу́ю Тро́ицу в Божестве́ еди́ном прославля́ем, вопию́ще: / Свят, Свят, Свят еси́ во ве́ки.

И ныне, Богородичен: Во чре́ве Твое́м, Чи́стая, присноживо́тный хлеб, / смеше́ный несме́сно, смеше́нием на́шим, / родила́ еси́ непрело́жно еди́наго Христа́ Бо́га во двою́ существу́.

Хва́лим, благослови́м, покланя́емся Го́сподеви, пою́ще и превознося́ще во вся ве́ки.

Катавасия: Сей нарече́нный и святы́й день:

Честне́йшую: не поем до отдания Пасхи во вся Недели.

Песнь 9.

Ирмос: Свети́ся, свети́ся, / но́вый Иерусали́ме: / сла́ва бо Госпо́дня / на тебе́ возсия́. / Лику́й ны́не / и весели́ся, Сио́не. / Ты же, Чи́стая, красу́йся, Богоро́дице, / о воста́нии Рождества́ Твоего́.

Припев: Христо́с воскре́се из ме́ртвых.

О Боже́ственнаго, о любе́знаго, / о сладча́йшаго Твоего́ гла́са! / С на́ми бо нело́жно / обеща́лся еси́ бы́ти, / до сконча́ния ве́ка, Христе́: / Его́же, ве́рнии, / утвержде́ние наде́жди иму́ще, ра́дуемся.

О Па́сха ве́лия и свяще́ннейшая, Христе́! / О му́дросте, и Сло́ве Бо́жий, и си́ло! / Подава́й нам и́стее Тебе́ причаща́тися, / в невече́рнем дни Ца́рствия Твоего́.

Припев: Пресвята́я Богоро́дице, спаси́ нас.

Согла́сно, Де́во, Тебе́ блажи́м ве́рнии: / ра́дуйся, две́ре Госпо́дня: / ра́дуйся, гра́де одушевле́нный: / ра́дуйся, Ея́же ра́ди нам ны́не возсия́ свет, / из Тебе́ Рожде́ннаго из ме́ртвых Воскресе́ния.

Весели́ся и ра́дуйся боже́ственная две́ре Све́та: / заше́дый бо Иису́с во гроб возсия́, / просия́в со́лнца светле́е, / и ве́рныя вся озари́в, / Богора́дованная Влады́чице.

Ин. Ирмос: Преесте́ственно пло́тию заче́ншую во чре́ве, / от Отца́ безле́тно предвозсия́вшее Сло́во, / в пе́снех немо́лчных / велича́ем ве́рнии.

Припев: Слава Тебе, Боже наш, слава Тебе.

И́же на Кресте́ разбо́йника, позна́вша Тя Бо́га, / насле́дника соде́лал еси́ мы́сленному раю́, / е́же помяни́ мя, вопию́ща, Всеси́льне Спа́се.

Зауше́н нас ра́ди, / и оплева́н был еси́, Иису́се, от беззако́нников, / скрижа́ли зако́на начерта́вый в Сина́и, уго́днику Моисе́ю.

О́цта и же́лчи, Спа́се, напое́н был еси́ нас ра́ди, / да́вый нам те́ло и честну́ю кровь, / в снедь же и питие́ ве́чныя Твоея́ жи́зни.

В животво́рная ре́бра копие́м прободе́н быв, Христе́, / пречи́стую Твою́ кровь, и честну́ю во́ду / источи́л еси́ мірови, я́ко присноживо́тный исто́чник.

Вмени́лся еси́ в ме́ртвых, оживле́й ме́ртвыя: / во гро́бе положе́н еси́, истощи́вый гро́бы: / плени́л еси́ ад, воскреси́в Ада́ма.

Воскре́сл еси́, Иису́се, / свя́зан бысть враг, плени́ся ад, испраздни́шася гро́би, / воста́ша до́льнии, покланя́ющеся Тебе́, Христе́.

Кто укра́дый ме́ртваго, па́че же и на́га? / Что льстите́ся евре́е? / Христо́с воскре́се, и разруша́ются а́довы у́зы и вереи́.

Сла́ва Тебе́, Христе́ Спа́се, источи́вый жизнь, / и свет возсия́вый су́щим во тьме неве́дения, / и всю зе́млю просвети́вый воста́нием Твои́м.

Благообра́зный сове́тник Ио́сиф, / да пое́тся с мνроно́сицами, и боже́ственными ученики́, / я́ко пропове́дник сый и сей, воста́ния Христо́ва.

Ио́сифа чу́днаго да восхва́лим ве́рнии, / ку́пно с Никоди́мом, и мνроно́сицами ве́рными, / вопию́щия: Госпо́дь воскре́се вои́стинну.

Слава: Безнача́лен еси́ О́тче, / несозда́нен еси́ Сы́не, / сопресто́лен и Ду́ше Святы́й, / еди́но [Сия́ три] Естество́м, и три Ли́цы, / еди́не Бо́же и́стинный.

И ныне, Богородичен: Да весели́тся Иессе́й, да ликовству́ет и Дави́д: / се бо Де́ва Богора́сленный жезл прозябе́, / цвет присноживо́тный Христа́.

Вместо Достойно: ирмос, Катавасия: Свети́ся, свети́ся:

Таже, Свят Госпо́дь Бог наш. На глас 2.

Ексапостиларий. Самогласен:

Пло́тию усну́в, / я́ко мертв, / Царю́ и Го́споди, / тридне́вен воскре́сл еси́, / Ада́ма воздви́г от тли, / и упраздни́в смерть: / Па́сха нетле́ния, / міра спасе́ние. Единожды.

Слава, мνроносицам: Жены́ услы́шите глас ра́дования: / мучи́теля а́да попра́вый, от тли мiр воздви́же, / тецы́те, друго́м рцы́те Мои́м благове́стия: / хощу́ бо созда́ние Свое́ ра́достию озари́ти, / отону́дуже прии́де печа́ль.

И ныне, тойже.

На хвалитех, Вся́кое дыха́ние: поставим стихов 8. И поем стихиры воскресны 4, глас 2.

Стих: Сотвори́ти в них суд напи́сан: / сла́ва сия́ бу́дет всем преподо́бным Его́.

Вся́кое дыха́ние и вся тварь, / Тя сла́вит, Го́споди, / я́ко Кресто́м смерть упраздни́л еси́, / да пока́жеши лю́дем, е́же из ме́ртвых Твое́ Воскресе́ние, / я́ко еди́н Человеколю́бец.

Стих: Хвали́те Бо́га во святы́х Его́, / хвали́те Его́ в утверже́нии си́лы Его́.

Да реку́т иуде́и, ка́ко во́ини погуби́ша стрегу́щии Царя́? / Почто́ бо ка́мень не сохрани́ Ка́мене жи́зни? / Или́ погребе́ннаго да дадя́т, / или́ Воскре́сшему да покло́нятся, глаго́люще с на́ми: / сла́ва мно́жеству щедро́т Твои́х, / Спа́се наш, сла́ва Тебе́.

Стих: Хвали́те Его́ на си́лах Его́, / хвали́те Его́ по мно́жеству вели́чествия Его́.

Ра́дуйтеся, лю́дие, и весели́теся, / А́нгел седя́й на ка́мени гро́бнем, / той нам благовести́, рек: / Христо́с воскре́се из ме́ртвых, Спас міра, / и испо́лни вся́ческая благоуха́ния: / ра́дуйтеся, лю́дие, и весели́теся.

Стих: Хвали́те Его́ во гла́се тру́бнем, / хвали́те Его́ во псалти́ри и гу́слех.

А́нгел у́бо, е́же ра́дуйся, / пре́жде Твоего́ зача́тия, Го́споди, Благода́тней принесе́; / А́нгел же ка́мень сла́внаго Твоего́ гро́ба в Твое́м Воскресе́нии отвали́. / Ов у́бо в печа́ли ме́сто, весе́лия о́бразы возвеща́я: / сей же вме́сто сме́рти, Влады́ку Жизнода́вца пропове́дуя нам. / Те́мже вопие́м Ти: / Благоде́телю всех, Го́споди, сла́ва Тебе́.

Стих: Хвали́те Его́ в тимпа́не и ли́це, / хвали́те Его́ во стру́нах и орга́не.

И восточны (анатолиевы) 4:

Возлия́ша мν́ра со слеза́ми на гроб Твой жены́, / и испо́лнишася ра́дости уста́ их, / внегда́ глаго́лати: воскре́се Госпо́дь.

Стих: Хвали́те Его́ в кимва́лех доброгла́сных, хвали́те Его́ в кимва́лех восклица́ния, / вся́кое дыха́ние да хва́лит Го́спода.

Да похва́лят язы́цы и лю́дие Христа́ Бо́га на́шего, / во́лею нас ра́ди Крест претерпе́вшаго, / и во а́де тридне́вновавшаго, / и да покло́нятся Его́ из ме́ртвых Воскресе́нию, / и́мже просвети́шася всего́ міра концы́.

Стих: Воскресни́ Го́споди Бо́же мой, да вознесе́тся рука́ Твоя́, / не забу́ди убо́гих Твои́х до конца́.

Ра́спят и погребе́н был еси́, Христе́, я́коже изво́лил еси́, / испрове́ргл еси́ смерть, и воскре́сл еси́ во сла́ве, / я́ко Бог и Влады́ка, / да́руя мірови жизнь ве́чную, / и ве́лию ми́лость.

Стих: Испове́мся Тебе́ Го́споди всем се́рдцем мои́м, / пове́м вся чудеса́ Твоя́.

[Сия же запевы по вся воскресения.]

О вои́стинну беззако́ннии, / печа́тавше ка́мень, бо́льших нас чуде́с сподо́бисте! / И́мут ра́зум стра́жие, / днесь про́йде из гро́ба, и глаго́лаху: / рцы́те, я́ко нам спя́щим, / приидо́ша ученицы́, и украдо́ша Его́. / И кто кра́дет мертвеца́, па́че же и на́га; / Сам воскре́се самовла́стно, я́ко Бог, / оста́вль во гро́бе и погреба́тельная Своя́. / Прииди́те, ви́дите, иуде́е, / ка́ко не расто́рже печа́ти, смерть попра́вый / и ро́ду челове́ческому безконе́чную жизнь да́руяй, / и ве́лию ми́лость.

Слава, глас 2. Стихира евангельская:

С мν́ры прише́дшим я́же с Мари́ею жена́м, / и недоумева́ющимся, / ка́ко бу́дет им улучи́ти жела́ние, / яви́ся ка́мень взят, / и Боже́ственный ю́ноша утоля́я мяте́ж душ их, / воста́ бо, глаго́лет, Иису́с Госпо́дь. / Те́мже пропове́дите пропове́дником Его́, / ученико́м в Галиле́ю тещи́, / и ви́дети Его́ воскре́сша из ме́ртвых, / я́ко Жизнода́вца и Го́спода.

И ныне: Преблагослове́на еси́, Богоро́дице Де́во, / Вопло́щшим бо ся из Тебе́ ад плени́ся, / Ада́м воззва́ся, / кля́тва потреби́ся, / Е́ва свободи́ся, / смерть умертви́ся, и мы ожи́хом. / Тем воспева́юще вопие́м: / благослове́н Христо́с Бог, / благоволи́вый та́ко, сла́ва Тебе́.

Славословие великое. Тропарь воскресен. Ектении, и отпуст. И обычное исхождение в притвор. И поучение Студитово. И час 1-й. И совершенный отпуст. На часех тропарь воскресен. Сла́ва: Благообра́зный Ио́сиф: И ны́не: Богородичен часов. По Трисвятом кондак: Ра́доватися мνроно́сицам: Такожде бывает и на прочих часех.

На литургии

Блаженна гласа, на 4, глас 2:

Помяни́ Благоутро́бне и нас, / я́коже помяну́л еси́ разбо́йника во Ца́рствии Небе́снем.

Дре́во изгна́ Ада́ма, / Крест введе́ разбо́йника в Ца́рство Небе́сное.

Гроб подъя́т Тя Спа́се, гро́бы истощи́вшаго, / и ме́ртвым живо́т дарова́вшаго, я́ко Бо́га.

Апо́столи сла́внии Христо́вы, / Того́ моли́те приле́жно, да от бед спасе́т ны.

И от канона дне, песнь 6, на 4.

По входе тропарь, глас 2.

Егда́ снизше́л еси́ к сме́рти, Животе́ Безсме́ртный, / тогда́ ад умертви́л еси́ блиста́нием Божества́; / егда́ же и уме́ршия от преиспо́дних воскреси́л еси́, / вся Си́лы Небе́сныя взыва́ху: / Жизнода́вче, Христе́ Бо́же наш, сла́ва Тебе́.

Другий, глас тойже.

Благообра́зный Ио́сиф, / с Дре́ва снем Пречи́стое Те́ло Твое́, / плащани́цею чи́стою обви́в, и благоуха́ньми, / во гро́бе но́ве, закры́в, положи́, / но тридне́вен воскре́сл еси́, Го́споди, / подая́й мірови ве́лию ми́лость.

Слава, кондак Триоди, глас 2:

Ра́доватися мνроно́сицам повеле́л еси́, / плачь прама́тере Е́вы утоли́л еси́ / воскресе́нием Твои́м, Христе́ Бо́же, / апо́столом же Твои́м пропове́дати повеле́л еси́: / Спас воскре́се от гро́ба.

И ныне, кондак Пасхи, глас 8:

А́ще и во гроб снизше́л еси́, Безсме́ртне, / но а́дову разруши́л еси́ си́лу, / и воскре́сл еси́, я́ко победитель, Христе́ Бо́же, / жена́м мνроно́сицам веща́вый: ра́дуйтеся, / и Твои́м апо́столом мир да́руяй, / па́дшим подая́й воскресе́ние.

Прокимен, глас 6: Спаси́ Го́споди лю́ди Твоя́, / и благослови́ достоя́ние Твое́.

Стих: К Тебе́ Го́споди воззову́, Бо́же мой, да не премолчи́ши от мене́.

Деяний святых Апостол чтение, зачало 16 (Деян. 6:1–7).

Во дни о́ны, умно́жившимся ученико́м, бысть ропта́ние е́ллином ко евре́ем, я́ко презира́еми быва́ху во вседне́внем служе́нии вдови́цы их. Призва́вше же двана́десять мно́жество учени́к, ре́ша: не уго́дно есть нам, оста́вльшим сло́во Бо́жие, служи́ти трапе́зам. Усмотри́те у́бо, бра́тие, му́жи от вас свиде́телствованы седмь, испо́лнены Ду́ха Свя́та и прему́дрости, и́хже поста́вим над слу́жбою се́ю. Мы же в моли́тве и служе́нии сло́ва пребу́дем. И уго́дно бысть сло́во сие́ пред всем наро́дом. И избра́ша Стефа́на, му́жа испо́лнена ве́ры и Ду́ха Свя́та, и Фили́ппа, и Про́хора и Никано́ра, и Ти́мона, и Парме́на, и Никола́а прише́льца Антиохи́йскаго. И́же поста́виша пред апо́столы, и помоли́вшеся положи́ша на ня ру́ки. И сло́во Бо́жие растя́ше, и мно́жашеся число́ учени́к во Иерусали́ме зело́: мног же наро́д свяще́нников послу́шаху ве́ры.

Аллилуиа, глас 8: Благоволи́л еси́ Го́споди зе́млю Твою́, возврати́л еси́ плен Иа́ковль.

Стих: Ми́лость и и́стина срето́стеся, пра́вда и мир облобыза́стася.

Евангелие от Марка, зачало 69 (Мк. 15:43 – 16:8).

Во вре́мя о́но прии́де Ио́сиф, и́же от Аримафе́а, благообра́зен сове́тник, и́же и той бе ча́я Ца́рствия Бо́жия, дерзну́в вни́де к Пила́ту, и проси́ те́ло Иису́сово. Пила́т же диви́ся, а́ще уже́ у́мре, и призва́в со́тника, вопроси́ его́: а́ще уже́ у́мре? И уве́дев от со́тника, даде́ те́ло Ио́сифови. И купи́в плащани́цу, и снемь Его́, обви́т плащани́цею, и положи́ Его́ во гроб, и́же бе изсе́чен от ка́мене: и привали́ ка́мень над две́ри гро́ба. Мари́я же Магдали́на, и Мари́я Иоси́ева зря́сте, где Его́ полага́ху. И мину́вши суббо́те, Мари́я Магдали́на и Мари́я Иа́ковля и Саломи́а, купи́ша арома́ты, да прише́дша пома́жут Иису́са. И зело́ зау́тра во еди́ну от суббо́т приидо́ша на гроб, возсия́вшу со́лнцу, и глаго́лаху к себе́: кто отвали́т нам ка́мень от две́рий гро́ба? [И воззре́вша ви́деша, я́ко отвале́н бе ка́мень:] бе бо ве́лий зело́. И вле́зше во гроб, ви́деша ю́ношу седя́ща в десны́х, оде́яна во оде́жду белу́, и ужасо́шася. Он же глаго́ла им: не ужаса́йтеся. Иису́са и́щете Назаряни́на распя́таго: воста́, несть зде; се, ме́сто, иде́же положи́ша Его́. Но иди́те, рцы́те ученико́м Его́ и Петро́ви, я́ко варя́ет вы в Галиле́и: та́мо Его́ ви́дите, я́коже рече́ вам. И изше́дше бежа́ша от гро́ба: имя́ше же их тре́пет и у́жас. И ни кому́же ничто́же ре́ша, боя́ху бо ся.

Вместо же Достойно: поем:

А́нгел вопия́ше Благода́тней: / Чи́стая Де́во, ра́дуйся! / И па́ки реку́: ра́дуйся! / Твой Сын воскре́се / тридне́вен от гро́ба, / и ме́ртвыя воздви́гнувый: / лю́дие, весели́теся.

Таже ирмос, глас 1: Свети́ся, свети́ся, / но́вый Иерусали́ме, / сла́ва бо Госпо́дня / на тебе́ возсия́. / Лику́й ны́не / и весели́ся, Сио́не. / Ты же, Чи́стая, красу́йся, Богоро́дице, / о воста́нии Рождества́ Твоего́.

Причастный: Те́ло Христо́во приими́те, исто́чника безсме́ртнаго вкуси́те.

Другий: Хвали́те Го́спода с Небе́с, хвали́те Его́ в вы́шних. / Аллилуиа. Трижды.

Службы третьей седмицы по Пасхе

В понедельник третьей седмицы по Пасхе

Последование Вечерни в Неделю мνроносиц вечера

На Го́споди воззва́х: поста́вим стихо́в 6, и пое́м стихи́ры пра́здника 3.

Стихи́ры пра́здника, глас 5. Подо́бен: Ра́дуйся по́стником:

Гвоздьми́ пригвозди́вся, кля́тву ю́же на дре́ве, Дре́вом потреби́л еси́: положи́в же Ся во гро́бе, я́же от ве́ка ме́ртвыя Боже́ственною си́лою воскреси́л еси́, Твою́ си́лу велегла́сно сла́вим: Па́сха Боже́ственная Иису́се Всеси́льне, Животе́ наш, О́тчее сия́ние. Те́мже небе́сная с земны́ми ра́дуются, побе́дныя пе́сни Тебе́ победотво́рче Сло́ве пою́ще, Христе́ Вседержи́телю, подаю́щему мірови ве́лию ми́лость.

У́бо с ме́ртвыми Живо́т, под земле́ю же невече́рнее Со́лнце, еще́ и ны́не е́сть, мνроно́сиц лик рыда́я вопия́ше: прииди́те теце́м тща́тельно, и у́зрим у гро́ба свята́го. Вну́трь же сего́ блиста́ющася а́нгела узре́вше, недоуме́ющеся ужаса́хуся: и́же преложи́в их рыда́ние, возопи́: Жизнода́вец воскре́се, не ужаса́йтеся любоче́стнии, Той ца́рствует, да́руяй мірови ве́лию ми́лость.

Ра́но же́нский лик, пре́жде со́лнца, су́щаго взыска́ше со́лнца, во гроб заше́дшаго тогда́, светоза́рный же тем провозглаша́ше а́нгел: возсия́ Свет, озаря́яй во тме́ спя́щия, светоза́рным ученико́м возвести́те: пла́чь в ра́дость преложи́те, Па́сху же ра́достную и мνроспаси́тельную, несумне́нным се́рдцем пле́щуще лику́йте: Христо́с воскре́се, да́руяй мірови ве́лию ми́лость.

И Мине́и 3.

Сла́ва и ны́не, глас 1: Мνроно́сицы жены́ ко гро́бу что́ приидо́сте? Что́ и́щете жива́го в ме́ртвых? Воскре́се Госпо́дь, дерза́йте, вопие́т а́нгел.

Вхо́д: Све́те ти́хий святы́я сла́вы Безсме́ртнаго Отца́ Небе́снаго, Свята́го, Блаже́ннаго, Иису́се Христе́. Прише́дше на за́пад со́лнца, ви́девше свет вече́рний, пое́м Отца́, Сы́на и Свята́го Ду́ха, Бо́га. Досто́ин еси́ во вся времена́ пет бы́ти гла́сы преподобными. Сы́не Бо́жий, живо́т дая́й, те́мже мiр Тя сла́вит.

На стихо́вне стихи́ра воскре́сна, глас 2:

Пре́жде век от Отца́ ро́ждшемуся Бо́жию Сло́ву, вопло́щшемуся от Де́вы Мари́и, прииди́те поклони́мся: Кре́ст бо претерпе́в, погребе́нию предаде́ся, я́ко Сам восхоте́: и воскре́с из ме́ртвых, спасе́ мя заблужда́ющаго челове́ка.

Стих: К тебе́ возведо́х о́чи мои́ живу́щему на небеси́: се́ я́ко о́чи ра́б в руку́ госпо́дий свои́х, я́ко о́чи рабы́ни в руку́ госпожи́ своея́: та́ко о́чи на́ши ко Го́споду Бо́гу на́шему, до́ндеже уще́дрит ны.́

Согреши́х к Тебе́ Спа́се, я́ко блу́дный сын, приими́ мя О́тче ка́ющася, и поми́луй мя́ Бо́же.

Стих: Поми́луй на́с Го́споди, поми́луй на́с: я́ко по мно́гу испо́лнихомся уничиже́ния, наипа́че напо́лнися душа́ на́ша поноше́ния гобзу́ющих и уничиже́ния го́рдых.

Му́ченичен: Земна́го наслажде́ния не возлюби́вшии страстоте́рпцы, небе́сных благи́х сподо́бишася, и а́нгелом согра́ждане бы́ша: Го́споди, моли́твами их, поми́луй и спаси́ нас.

Сла́ва, и ны́не, глас 1: Со стра́хом приидо́ша жены́ на гроб, арома́ты те́ло Твое́ пома́зати тща́щияся, и сие́ не обре́тше, недоумева́хуся друга́ ко друзе́й, не ве́дуще Воскресе́ния. Но предста́ им а́нгел, и рече́: воскре́се Христо́с, да́руяй нам ве́лию ми́лость.

Та́же: Ны́не отпуща́еши: Трисвято́е.

Тропарь: Благообра́зный Ио́сиф, / с Дре́ва снем Пречи́стое Те́ло Твое́, / плащани́цею чи́стою обви́в, и благоуха́ньми, / во гро́бе но́ве, закры́в, положи́, / но тридне́вен воскре́сл еси́, Го́споди, / подая́й мірови ве́лию ми́лость.

Слава: Егда́ снизше́л еси́ к сме́рти, Животе́ Безсме́ртный, / тогда́ ад умертви́л еси́ блиста́нием Божества́; / егда́ же и уме́ршия от преиспо́дних воскреси́л еси́, / вся Си́лы Небе́сныя взыва́ху: / Жизнода́вче, Христе́ Бо́же наш, сла́ва Тебе́.

И ны́не: Мνроно́сицам жена́м, при гро́бе предста́в А́нгел, вопия́ше: / мν́ра ме́ртвым суть прили́чна, / Христо́с же истле́ния яви́ся чуждь. / Но возопи́йте: воскре́се Госпо́дь, / подая́й мірови ве́лию ми́лость.

А́ще ли и́мать святы́й тропа́рь, глаго́лем пре́жде тропа́рь: Благообра́зный Ио́сиф: Сла́ва: свята́го: И ны́не: Мνроно́сицам женам: [5]

И ектениа́, и отпу́ст. Слу́жба же свята́го Мине́и случи́вшагося в сию́ Неде́лю, пое́тся на Повече́рии. По Трисвято́м конда́к еди́н Трио́ди пра́зднику. Си́це глаго́лем да́же и до Неде́ли всех святы́х.

Последование Утрени в понедельник третьей седмицы по Пасхе

Нача́ло обы́чное, я́коже указа́ся в понеде́льник вторы́я седми́цы по Па́сце.

На Бог Господь: тропарь, глас 2.

Благообра́зный Ио́сиф, / с Дре́ва снем Пречи́стое Те́ло Твое́, / плащани́цею чи́стою обви́в, и благоуха́ньми, / во гро́бе но́ве, закры́в, положи́, / но тридне́вен воскре́сл еси́, Го́споди, / подая́й мірови ве́лию ми́лость. Дважды.

Слава: Егда́ снизше́л еси́ к сме́рти, Животе́ Безсме́ртный, / тогда́ ад умертви́л еси́ блиста́нием Божества́; / егда́ же и уме́ршия от преиспо́дних воскреси́л еси́, / вся Си́лы Небе́сныя взыва́ху: / Жизнода́вче, Христе́ Бо́же наш, сла́ва Тебе́.

И ныне: Мνроно́сицам жена́м, при гро́бе предста́в А́нгел, вопия́ше: / мν́ра ме́ртвым суть прили́чна, / Христо́с же истле́ния яви́ся чуждь. / Но возопи́йте: воскре́се Госпо́дь, / подая́й мірови ве́лию ми́лость.

Си́це же глаго́лются тропари́ сия́ чрез всю́ седми́цу. А́ще е́сть тропа́рь свята́го, глаго́лем тропа́рь пре́жде: Благообра́зный Ио́сиф: еди́ножды. И тропа́рь: Егда́ снизше́л еси́: еди́ножды. Сла́ва: свята́го: И ны́не: Мνроно́сицам жена́м:

По 1-м стихосло́вии седа́лен, глас 2:

Ка́мень гро́бный запеча́тати не возбрани́в, ка́мень ве́ры воскресы́й по́дал еси́ всем, Го́споди, сла́ва Тебе́.

Стих: Го́споди, да не я́ростию Твое́ю обличи́ши мене́, ниже́ гне́вом Твои́м нака́жеши мене́.

Я́ко во́лны морски́я воста́ша на мя́ беззако́ния моя́, и я́ко кора́бль в пучи́не, аз еди́н погружа́юся согреше́ньми мно́гими: но в ти́хое приста́нище наста́ви мя́ Го́споди, покая́нием, и спаси́ мя.

Стих: Ди́вен Бог во святы́х Свои́х, Бог Изра́илев.

Му́ченичен: Тебе́ оде́ющаго не́бо о́блаки, иму́ще святи́и одея́ние, в мiре му́ки от беззако́нных претерпе́ша, пре́лесть и́дольскую упраздни́ша. Тех моли́твами и нас свободи́ от неви́димаго врага́ Спа́се, и спаси́ ны.

Сла́ва, и ны́не, Богоро́дичен: Благоутро́бия су́щи исто́чник, ми́лости сподо́би нас Богоро́дице, при́зри на лю́ди согреши́вшия, яви́ я́ко при́сно си́лу Твою́: на Тя́ бо упова́юще, ра́дуйся, вопие́м Ти́, я́коже иногда́ Гаврии́л безпло́тных архистрати́г.

И чте́ние.

По 2-м стихосло́вии, седа́лен, глас 2. Подо́бен: Вы́шних ищя́:

Мν́ра те́пле гро́бу прино́сят жены́ Спа́се, а́нгела све́тлостию ду́ши веселя́ху, и Бо́га Тя́ всех пропове́даху, и ученико́м вопия́ху: вои́стинну воскре́се из гро́ба всех Живо́т.

Сла́ва, и ны́не: то́йже.

И чте́ние.

Та́же, Воскресе́ние Христо́во: еди́ножды, и Псало́м 50.

Кано́н пра́здника со ирмосы́ на 8, и Мине́и на 4. По 3-й пе́сни, седа́лен свята́го. По 6-й пе́сни конда́к пра́зднику: Ра́доватися мνроно́сицам: И и́кос. И чтем Про́лог.

Ексапостила́рии пра́здника: Сла́ва, свята́го: И ны́не: пра́здника.

На хвали́тех стихи́ры на 4, глас 2:

Вся́кое дыха́ние и вся́ тва́рь, Тя́ сла́вит Го́споди, я́ко Кресто́м сме́рть упраздни́л еси́, да пока́жеши лю́дем, е́же из ме́ртвых Твое́ Воскресе́ние, я́ко еди́н Человеколю́бец. Два́жды.

Соде́янных мно́ю лю́тых помышля́я безме́стная, к Твои́м прибега́ю щедро́там, мытаря́ подража́я, и блудни́цу слези́вшую, и блу́днаго сы́на. Те́мже и припа́даю Ти́ Ми́лостиве, пре́жде да́же не осу́диши мя́, пощади́ мя Бо́же, и поми́луй мя́.

За Христа́ пострада́вше да́же до сме́рти, о страстоте́рпцы му́ченицы! Ду́ши у́бо и́мате на небесе́х в руце́ Бо́жии, и по всему́ мiру почита́ются ва́шя мо́щи, свяще́нницы и ца́рие кла́няются, и лю́дие вси́ веселя́тся, и мы́ обы́чно вопие́м: сон честны́й пред Го́сподем сме́рть преподо́бных Его́.

Сла́ва, и ны́не, глас 2: Приидо́ша на гроб Магдали́на, и друга́я Мари́а, и́щуще Го́спода, и а́нгела ви́деша я́ко мо́лнию седя́ща на ка́мени, и глаго́люща им: что́ и́щете жива́го с ме́ртвыми? Воскре́се, я́коже рече́, в Галиле́и Его́ обря́щете. К Нему́ же возопии́м: воскресы́й из ме́ртвых, Го́споди, сла́ва Тебе́.

На стихо́вне стихи́ры пра́здника, глас 6: Подо́бен: Тридне́вен:

Начни́те лю́дие псало́мски, воспо́йте Христа́ с ра́достию: Па́сха ве́лия возсия́ нам, воскресы́й из гро́ба Христо́с Жизнода́вец, и Изба́витель всего́ созда́ния.

Стих: Благоволи́л еси́ Го́споди зе́млю Твою́, возврати́л еси́ плен Иа́ковль.

Ра́доватися мνроно́сицам рек, Е́вино осужде́ние разруши́в, и ра́дость ученико́м воскре́с посыла́еши, пропове́дати е́же из гро́ба тридне́вное Твое́ Воскресе́ние.

Стих: Ми́лость и и́стина срето́стеся, пра́вда и мир облобыза́стася.

Па́сху честну́ю и святу́ю, Христо́с нам озари́, прииди́те вси́ просвети́мся душа́ми: се́ бо ны́не де́нь возсия́, в сий ра́дуйтеся и весели́теся.

Сла́ва и ны́не, глас 2: Возлия́ша мν́ра со слеза́ми, на гроб Твой жены́, и испо́лнишася ра́дости уста́ их, внегда́ глаго́лати: воскре́се Госпо́дь.

Та́же, Бла́го е́сть испове́датися Го́сподеви: И тропа́рь. Ча́с 1-й. И отпу́ст.

Последование Литургии в понедельник третьей седмицы по Пасхе

На литурги́и, на блаже́ннах, пе́снь 1-я пра́здника, на 6.

По вхо́де тропари́: Благообра́зный Ио́сиф: Егда́ снизше́л еси́ к сме́рти: Мνроно́сицам жена́м: И хра́ма свята́го: И тропа́рь свята́го, а́ще е́сть. А́ще ли бу́дет и друга́го свята́го тропа́рь, то́ рцы́ его́: та́же конда́к хра́ма. Сла́ва: свята́го. А́ще ли бу́дет и друга́го свята́го конда́к, та́кожде рцы́ его́: И ны́не: конда́к пра́здника: Ра́доватися мνроно́сицам:

Та́кожде глаго́лем тропари́, по вся́ дни́ сея́ святы́я седми́цы, кроме́ свята́го полиеле́йнаго. Си́це быва́ет слу́жба ве́чер, и на Утрени, по вся́ дни́ сея́ седми́цы.

Во вторник третьей седмицы по Пасхе

Последование Вечерни в понедельник третьей седмицы по Пасхе вечера

На Го́споди воззва́х: поста́вим стихо́в 6. И пое́м настоя́щия стихи́ры пра́здника 3. Глас 2. Подо́бен: Егда́ от Дре́ва:

Егда́ мνроно́сицы Тя́ Христе́, зело́ ра́но взыска́ху всех Живота́, мν́ры и арома́ты иму́щия идя́ху, и любо́вию пла́чущия, слы́шаху от гро́ба ю́ношу глаго́люща: преста́ните пла́чуще, оба́че ва́шему спасе́нию ра́дующеся возопи́йте всем: я́ко воста́ Госпо́дь.

Ве́мы, о благообра́зный Ио́сифе! тебе́ я́ко херуви́мскую колесни́цу, Царя́ Христа́ на ра́му свое́ю поне́сша, и со креста́ сне́мша, ублажа́ем ру́це твои́, и о́чи боже́ственнии: почита́ем дла́ни твоя́, и́миже Со́лнца Сло́ва и Бо́га, на гроб нося́ положи́л еси́. Те́мже и па́мять твою́ любо́вию почита́ем.

Яви́ся торжество́ нам боголе́пных мνроно́сиц, и Ио́сифа честна́го, я́коже други́й рай, исто́чник подая́й жи́зни: благода́тныя во́ды источа́яй мірови, излива́ет воста́ния Христо́ва струи́ те́пле. Мно́жества ве́рных пра́зднуют и взыва́ют: сла́ва да́вшему Свое́ Воскресе́ние конце́м.

И мине́и 3.

Сла́ва, и ны́не, глас 2: Мνроно́сицы ра́но бы́вшя, и гроб Твой со тща́нием дости́гшя, иска́ху Тебе́ Христе́, во е́же пома́зати пречи́стое те́ло Твое́, и а́нгеловыми глаго́лы огласи́вшеся, радостотво́рныя о́бразы апо́столом пропове́даху: я́ко воскре́се Нача́льник спасе́ния на́шего, плени́вый сме́рть, мірови же да́руяй живо́т ве́чный, и ве́лию ми́лость.

Вхо́д: Све́те ти́хий святы́я сла́вы Безсме́ртнаго Отца́ Небе́снаго, Свята́го, Блаже́ннаго, Иису́се Христе́. Прише́дше на за́пад со́лнца, ви́девше свет вече́рний, пое́м Отца́, Сы́на и Свята́го Ду́ха, Бо́га. Досто́ин еси́ во вся времена́ пет бы́ти гла́сы преподобными. Сы́не Бо́жий, живо́т дая́й, те́мже мiр Тя сла́вит.

На стихо́вне стихи́ры, глас 2.

Воскре́сна: Христо́с Спас наш, е́же на ны́ рукописа́ние пригвозди́в на Кресте́ загла́ди, и сме́ртную держа́ву упраздни́: покланя́емся Его́ тридне́вному Воскресе́нию.

Стих: К тебе́ возведо́х о́чи мои́ живу́щему на небеси́: се́ я́ко о́чи ра́б в руку́ госпо́дий свои́х, я́ко о́чи рабы́ни в руку́ госпожи́ своея́: та́ко о́чи на́ши ко Го́споду Бо́гу на́шему, до́ндеже уще́дрит ны.́

Умили́телен: Вопию́ Ти Христе́ Спа́се, мытаре́вым гла́сом: очи́сти мя́ я́коже о́наго, и поми́луй мя́ Бо́же.

Стих: Поми́луй на́с Го́споди, поми́луй на́с: я́ко по мно́гу испо́лнихомся уничиже́ния, наипа́че напо́лнися душа́ на́ша поноше́ния гобзу́ющих и уничиже́ния го́рдых.

Му́ченичен: Святы́м му́чеником моля́щимся о нас, и Христа́ пою́щим, вся́ка пре́лесть преста́, и челове́ческий род ве́рою спаса́ется.

Сла́ва, и ны́не: Почто́ мν́ра со слеза́ми, о учени́цы растворя́ете, ка́мень отвали́ся, гроб истощи́ся: ви́дите тлю́ живото́м попра́нную. Печа́ти свиде́тельствующя я́вственне, спя́щия лю́те стра́жники непокори́вых, сме́ртное спасе́ся пло́тию Бо́жиею, ад рыда́ет, те́кше ра́достию рцы́те апо́столом: умертви́вый Христо́с сме́рть, перворожде́н из ме́ртвых, вас предваря́ет в Галиле́и.

Та́же: Ны́не отпуща́еши: Трисвято́е.

Тропарь: Благообра́зный Ио́сиф, / с Дре́ва снем Пречи́стое Те́ло Твое́, / плащани́цею чи́стою обви́в, и благоуха́ньми, / во гро́бе но́ве, закры́в, положи́, / но тридне́вен воскре́сл еси́, Го́споди, / подая́й мірови ве́лию ми́лость.

Слава: Егда́ снизше́л еси́ к сме́рти, Животе́ Безсме́ртный, / тогда́ ад умертви́л еси́ блиста́нием Божества́; / егда́ же и уме́ршия от преиспо́дних воскреси́л еси́, / вся Си́лы Небе́сныя взыва́ху: / Жизнода́вче, Христе́ Бо́же наш, сла́ва Тебе́.

И ны́не: Мνроно́сицам жена́м, при гро́бе предста́в А́нгел, вопия́ше: / мν́ра ме́ртвым суть прили́чна, / Христо́с же истле́ния яви́ся чуждь. / Но возопи́йте: воскре́се Госпо́дь, / подая́й мірови ве́лию ми́лость.

Ектения и отпу́ст.

Последование Утрени во вторник третьей седмицы по Пасхе

На Бог Господь: тропарь, глас 2.

Благообра́зный Ио́сиф, / с Дре́ва снем Пречи́стое Те́ло Твое́, / плащани́цею чи́стою обви́в, и благоуха́ньми, / во гро́бе но́ве, закры́в, положи́, / но тридне́вен воскре́сл еси́, Го́споди, / подая́й мірови ве́лию ми́лость. Дважды.

Слава: Егда́ снизше́л еси́ к сме́рти, Животе́ Безсме́ртный, / тогда́ ад умертви́л еси́ блиста́нием Божества́; / егда́ же и уме́ршия от преиспо́дних воскреси́л еси́, / вся Си́лы Небе́сныя взыва́ху: / Жизнода́вче, Христе́ Бо́же наш, сла́ва Тебе́.

И ныне: Мνроно́сицам жена́м, при гро́бе предста́в А́нгел, вопия́ше: / мν́ра ме́ртвым суть прили́чна, / Христо́с же истле́ния яви́ся чуждь. / Но возопи́йте: воскре́се Госпо́дь, / подая́й мірови ве́лию ми́лость.

А́ще е́сть тропа́рь свята́го, глаго́лем тропа́рь пре́жде: Благообра́зный Ио́сиф: еди́ножды. И тропа́рь: Егда́ снизше́л еси́: еди́ножды. Сла́ва: свята́го: И ны́не: Мνроно́сицам жена́м:

По 1-м стихосло́вии седа́льны, глас 2:

Не́дро пречи́стое в вы́шних не истощи́вый, погребе́ние и Воскресе́ние от всех прия́л еси́: Го́споди сла́ва Тебе́.

Стих: Го́споди, да не я́ростию Твое́ю обличи́ши мене́, ниже́ гне́вом Твои́м нака́жеши мене.

Аз е́смь дре́во непло́дное, Го́споди, умиле́ния плода́ не нося́ отню́д, и посече́ния бою́ся, и огня́ о́наго устраша́юся неугаси́маго. Те́мже Тя́ молю́: пре́жде о́ныя ну́жди обрати́, и спаси́ мя.

Стих: Ди́вен Бог во святы́х Свои́х, Бог Изра́илев.

Му́ченичен: Просвети́вый святы́я Твоя́ па́че зла́та, и просла́вивый преподо́бныя Твоя́ я́ко Благ, те́ми умоле́н быва́я Христе́ Бо́же, жи́знь на́шу умири́, я́ко Человеколю́бец, и моли́тву испра́ви я́ко кади́ло, еди́не во святы́х почива́яй.

Сла́ва, и ны́не, Богоро́дичен: Зако́нов утаи́вшися естества́, Боже́ственному рождеству́ де́вство совокупи́ла еси́: еди́на бо родила́ еси́ пре́жде тебе́ ро́ждшагося безле́тно. Те́мже Тя́ Богоро́дице велича́ем.

По 2-м стихосло́вии, седа́лен пра́здника, глас 2: Подо́бен: Вы́шних ищя́:

Мνроно́сицы у́тро прише́дшия и гроб то́щь ви́девшия, апо́столом глаго́лаху: тле́ние низложи́ держа́вный, и су́щих во а́де восхити́ уз: пропове́дите дерзнове́нием, я́ко воскре́се Христо́с Бог, да́руя мірови ве́лию ми́лость.

Сла́ва, и ны́не: то́йже.

Та́же, Воскресе́ние Христо́во: еди́ножды, и Псало́м 50.

Кано́н пра́здника со ирмосы́ на 8, и Мине́и на 4. Конда́к и ексапостила́рий пра́здника.

На хвали́тех, поста́вим стихи́ 4, и пое́м настоя́щия стихи́ры Осмогла́сника, глас 2:

Да реку́т иуде́е, ка́ко во́ини погуби́ша стрегу́щии Царя́? Почто́ бо ка́мень не сохрани́ Ка́мене жи́зни? Или́ погребе́ннаго да дадя́т, или́ Воскре́сшему да покло́нятся, глаго́люще с на́ми: сла́ва мно́жеству щедро́т Твои́х, Спа́се наш, сла́ва Тебе́. Два́жды.

Беззако́ния моя́ пре́зри Го́споди, от Де́вы рожде́йся, и се́рдце мое́ очи́сти, храм то́ творя́ Свята́го Твоего́ Ду́ха: да мя́ не уничижи́ши от Твоего́ лица́, безме́рную име́яй ми́лость.

Му́ченичен: Кре́ст Христо́в восприе́мше святи́и му́ченицы, ору́жие непобеди́мое, всю́ диа́волю кре́пость упраздни́ша, и прии́мше венцы́ небе́сныя, стена́ нам бы́ша, о нас моля́щеся.

Сла́ва, и ны́не, глас 2: Мνроно́сицы жены́, у́тру глубоку́, арома́ты взе́мшя, Госпо́дня гро́ба достиго́ша, я́же не наде́яхуся обре́тшя, помышля́ху благогове́юще ка́менному отвале́нию, и дру́га ко друзе́й глаго́лаху: где́ су́ть печа́ти гро́ба? где́ е́сть Пила́това кустоди́а, и опа́сное утвержде́ние? Бы́сть же возвести́тель не ве́дущим жена́м, блиста́яйся а́нгел, и глаго́ляй к ним: что́ с рыда́нием и́щете жива́го, и оживотвори́вшаго род челове́ческий? Воста́ Христо́с Бог наш из ме́ртвых я́ко всеси́лен, подая́й всем нам нетле́ние и жи́знь, просвеще́ние и ве́лию ми́лость.

На стихо́вне стихи́ры пра́здника, глас 2: Подо́бен: Егда́ от Дре́ва:

Свет трисо́лнечный на земли́ дне́сь я́сно блиста́ет, и мрак взе́млет страсте́й, явля́ется Воскресе́ние Христо́во, соблюда́ющее ве́рныя: апо́стольстии лику́ют чи́ни любо́вию, Ио́сиф весели́тся, и мνроно́сиц честны́х па́мять све́тлая венча́ет ве́рно тех восхваля́ющия, и Боже́ственное воста́ние сла́вящия.

Стих: Благоволи́л еси́ Го́споди зе́млю Твою́, возврати́л еси́ плен Иа́ковль.

Взем на ра́мо Ио́сифе, в десни́це О́тчей Сы́на седя́щаго, мν́ро неистощи́мое с мν́ры погре́бл еси́, мірови воскресе́ние предложи́л еси́ гро́бу, одева́ющагося све́том я́ко ри́зою, ка́мением спокрыва́еши неизрече́нно. Те́мже Его́ пое́м пе́сньми, светоно́сная страда́ния и Воскресе́ние.

Стих: Ми́лость и и́стина срето́стеся, пра́вда и мир облобыза́стася.

Удивля́ется а́нгелов мно́жество, и тебе́ Ио́сифе зря́ще Христа́ погреба́юща, мiр ублажа́ет тя́, ве́рнии чуди́мся: честно́е же Воскресе́ние чту́ще боже́ственно, и с мνроно́сицами тя́ те́пле почита́ем. Те́мже и вопие́м непреста́нно: моли́ся с ни́ми спасти́ся и нам бед же и скорбе́й.

Сла́ва, и ны́не, глас 1: Со стра́хом приидо́ша жены́ на гроб, арома́ты те́ло Твое́ пома́зати тща́щияся, и сие́ не обре́тше, недоумева́хуся дру́га ко друзе́й, не ве́дуще Воскресе́ния. Но предста́ им а́нгел, и рече́: воскре́се Христо́с, да́руяй нам ве́лию ми́лость.

Та́же, Бла́го е́сть испове́датися Го́сподеви: И тропа́рь. Ча́с 1-й. И отпу́ст.

В среду третьей седмицы по Пасхе

Последование Вечерни во вторник третьей седмицы по Пасхе вечера

На Го́споди воззва́х: стихи́ры пра́здника 3, глас 2. Подо́бен: Егда́ от Дре́ва:

Ра́дуются учени́цы Христо́вы, от а́нгела глаго́лы слы́шашя, отону́дуже Воскресе́ние нас ра́ди в ме́ртвых вмени́вшагося навыка́ют. А́ще и пре́жде мνроно́сицы гро́бу предста́ша, и рыда́юще о Христе́, ка́мень узре́вше внеза́пу отвале́н, его́же недоумева́хуся преложе́нию.

Непреста́ющую и боже́ственную ра́дость подаю́щя, боже́ственным и свяще́нным ученико́м яви́шася, учени́цы мνроно́сицы Христо́вы, испо́лнивша повеле́ние Боже́ственнаго а́нгела. Его́же ужасо́шася белоно́сныя оде́жды, глаго́люща: плене́н бы́сть ад всеспаси́тельным Воскресе́нием нас ра́ди уме́ршаго Царя́.

Струи́ от сле́знаго исто́чника, рыда́ние испусти́вшя, боже́ственныя Христо́вы учени́цы, глаго́лы ра́достныя приноша́ют ны́не самови́дцем благода́ти, возвеща́юще сим Сло́ва воста́ние, и я́же из гро́ба ра́дость. Те́мже вме́сто печа́ли слы́шаху глас пресла́вно, сим е́же ра́дуйтеся повелева́ющ.

И мине́и 3.

Сла́ва, и ны́не, глас 6: Мνроно́сицы жены́, гро́ба Твоего́ дости́гшя, и печа́ти гро́бныя ви́девшя, не обре́тшя же пречи́стаго те́ла Твоего́, рыда́ющя со тща́нием приидо́ша, глаго́лющя: кто́ укра́де на́шу наде́жду? Кто́ взят ме́ртва на́га смν́рною пома́зана, Ма́тери еди́но утеше́ние? О ка́ко ме́ртвыя оживи́вый умертви́ся! А́да плени́вый, ка́ко погребе́ся! Но воскресни́ Спа́се самовла́стно, я́коже ре́кл еси́, тридне́вен, спаса́яй ду́ши на́ша.

Вхо́д: Све́те ти́хий святы́я сла́вы Безсме́ртнаго Отца́ Небе́снаго, Свята́го, Блаже́ннаго, Иису́се Христе́. Прише́дше на за́пад со́лнца, ви́девше свет вече́рний, пое́м Отца́, Сы́на и Свята́го Ду́ха, Бо́га. Досто́ин еси́ во вся времена́ пет бы́ти гла́сы преподобными. Сы́не Бо́жий, живо́т дая́й, те́мже мiр Тя сла́вит.

На стихо́вне стихи́ры воскре́сны, глас 2:

Спаси́ мя Христе́ Спа́се си́лою Кре́стною, спасы́й Петра́ в мо́ри, и поми́луй мя́ Бо́же.

Стих: К тебе́ возведо́х о́чи мои́ живу́щему на небеси́: се́ я́ко о́чи ра́б в руку́ госпо́дий свои́х, я́ко о́чи рабы́ни в руку́ госпожи́ своея́: та́ко о́чи на́ши ко Го́споду Бо́гу на́шему, до́ндеже уще́дрит ны.́

Со арха́нгелы воспои́м Христо́во Воскресе́ние: Той бо е́сть Изба́витель и Спас душ на́ших, и в сла́ве стра́шней и кре́пцей си́ле, па́ки гряде́т суди́ти мiру, его́же созда́.

Стих: Поми́луй на́с Го́споди, поми́луй на́с: я́ко по мно́гу испо́лнихомся уничиже́ния, наипа́че напо́лнися душа́ на́ша поноше́ния гобзу́ющих и уничиже́ния го́рдых.

Му́ченичен: Ли́цы му́ченичестии сопроти́вишася мучи́телем, глаго́люще: мы́ во́инствуем Царю́ сил, а́ще и огню́ и му́кам преда́сте нас, не отмета́емся Тро́ическия си́лы.

Сла́ва, и ны́не, глас 6: Проси́ Ио́сиф те́ло Иису́сово, и положи́ е́ в но́вом свое́м гро́бе: подоба́ше бо Ему́ из гро́ба, я́ко от черто́га проити́. Сокруши́вый держа́ву сме́рти, и отве́рзый врата́ ра́йская челове́ком, сла́ва Тебе́.

Та́же: Ны́не отпуща́еши: Трисвято́е.

Тропарь: Благообра́зный Ио́сиф, / с Дре́ва снем Пречи́стое Те́ло Твое́, / плащани́цею чи́стою обви́в, и благоуха́ньми, / во гро́бе но́ве, закры́в, положи́, / но тридне́вен воскре́сл еси́, Го́споди, / подая́й мірови ве́лию ми́лость.

Слава: Егда́ снизше́л еси́ к сме́рти, Животе́ Безсме́ртный, / тогда́ ад умертви́л еси́ блиста́нием Божества́; / егда́ же и уме́ршия от преиспо́дних воскреси́л еси́, / вся Си́лы Небе́сныя взыва́ху: / Жизнода́вче, Христе́ Бо́же наш, сла́ва Тебе́.

И ны́не: Мνроно́сицам жена́м, при гро́бе предста́в А́нгел, вопия́ше: / мν́ра ме́ртвым суть прили́чна, / Христо́с же истле́ния яви́ся чуждь. / Но возопи́йте: воскре́се Госпо́дь, / подая́й мірови ве́лию ми́лость.

Ектения и отпу́ст.

Последование Утрени в среду третьей седмицы по Пасхе

На Бог Господь: тропарь, глас 2.

Благообра́зный Ио́сиф, / с Дре́ва снем Пречи́стое Те́ло Твое́, / плащани́цею чи́стою обви́в, и благоуха́ньми, / во гро́бе но́ве, закры́в, положи́, / но тридне́вен воскре́сл еси́, Го́споди, / подая́й мірови ве́лию ми́лость. Дважды.

Слава: Егда́ снизше́л еси́ к сме́рти, Животе́ Безсме́ртный, / тогда́ ад умертви́л еси́ блиста́нием Божества́; / егда́ же и уме́ршия от преиспо́дних воскреси́л еси́, / вся Си́лы Небе́сныя взыва́ху: / Жизнода́вче, Христе́ Бо́же наш, сла́ва Тебе́.

И ныне: Мνроно́сицам жена́м, при гро́бе предста́в А́нгел, вопия́ше: / мν́ра ме́ртвым суть прили́чна, / Христо́с же истле́ния яви́ся чуждь. / Но возопи́йте: воскре́се Госпо́дь, / подая́й мірови ве́лию ми́лость.

А́ще е́сть тропа́рь свята́го, глаго́лем тропа́рь пре́жде: Благообра́зный Ио́сиф: еди́ножды. И тропа́рь: Егда́ снизше́л еси́: еди́ножды. Сла́ва: свята́го: И ны́не: Мνроно́сицам жена́м:

По 1-м стихосло́вии, седа́лен, глас 2:

Спасе́ние соде́лал еси́ посреде́ земли́ Христе́ Бо́же, на кресте́ пречи́стеи ру́це Твои́ просте́рл еси́, собира́я вся́ язы́ки зову́щия: Го́споди сла́ва Тебе́.

Стих: Воскресни́ Го́споди Бо́же мой, да вознесе́тся рука́ Твоя́, / не забу́ди убо́гих Твои́х до конца́.

Воскре́с из гро́ба, и у́зы растерза́л еси́ а́да, разруши́л еси́ осужде́ние сме́рти Го́споди, вся́ от сете́й врага́ изба́вивый: яви́вый же Себе́ апо́столом Твои́м, посла́л еси́ я́ на про́поведь, и те́ми мир Твой по́дал еси́ всей вселе́нней, еди́не Многоми́лостиве.

Стих: Ди́вен Бог во святы́х Свои́х, Бог Изра́илев.

Му́ченичен: Страстоте́рпцы Госпо́дни, блаже́нна земля́ напи́вшаяся кровьми́ ва́шими, и свя́та селе́ния прие́мшая телеса́ ва́ша: в по́двизе бо врага́ победи́сте, и Христа́ со дерзнове́нием пропове́дасте. Того́ я́ко Бла́га моли́те, спасти́ся, мо́лимся душа́м на́шим.

Сла́ва и ны́не, Крестобогоро́дичен: Предстоя́щи Кресту́ Твоему́ безсе́менно Ро́ждшая Тя́, и не терпя́щи ви́дети непра́ведно стра́ждуща, рыда́ше с пла́чем, и вопия́ше Тебе́: ка́ко стра́ждеши естество́м безстра́стный, сладча́йший Сы́не? Воспева́ю Твою́ кра́йнюю благосты́ню.

По 2-м стихосло́вии, седа́лен, глас 2: Подо́бен: Благоутро́бия:

Ко гро́бу Твоему́ Спа́се, честны́я мνроно́сицы прише́дша, Влады́ку пома́завшия мν́ры, я́ко Челове́ка Тя́ мня́ху: а́нгел же им ра́дость возвести́, воскре́се Госпо́дь. Тем и пропове́дите апо́столом, из гро́ба вои́стинну стра́шное Его́ Воскресе́ние.

Сла́ва, и ны́не: то́йже.

Та́же, Воскресе́ние Христо́во: еди́ножды, и Псало́м 50.

Кано́н пра́здника со ирмосы́ на 8, и Мине́и на 4. Конда́к и ексапостила́рий пра́здника.

На хвали́тех поста́вим стихи́ 4, и пое́м настоя́щия стихи́ры, глас 2.

Во́лею обнища́в нището́ю Ада́млею Христе́ Бо́же, прише́л еси́ на зе́млю от Де́вы вопло́щся, и Кре́ст восприя́л еси́, да нас свободи́ши от рабо́ты вра́жия: Го́споди сла́ва Тебе́. Два́жды.

Ра́дуйтеся лю́дие и весели́теся, а́нгел седя́й на ка́мени гро́бнем, той нам благовести́, рек: Христо́с воскре́се из ме́ртвых, Спас міра, и испо́лни вся́ческая благоуха́ния: ра́дуйтеся лю́дие и весели́теся.

Му́ченичен: Святы́х Твои́х мно́жества мо́лят Тя́ Христе́, поми́луй нас я́ко Человеколю́бец.

Сла́ва, и ны́не, глас 1: Со стра́хом приидо́ша жены́ на гроб, арома́ты те́ло Твое́ пома́зати тща́щеся, и сие́ не обре́тше, недоумева́хуся друга́ ко друзе́й, не ве́дуще Воскресе́ния, но предста́ им а́нгел, и рече́: воскре́се Христо́с, да́руяй нам ве́лию ми́лость.

На стихо́вне стихи́ры, глас 2. Подо́бен: Егда́ от Дре́ва:

У́бо в ме́ртвых ли Изба́витель? Рыда́ньми мνроно́сицы вопия́ху, Христо́вы учени́цы. Со́лнце же преве́лие да́же и до дне́сь под земле́ю ли, или́ воскре́се, я́коже рече́? И си́це пла́чущим, от гро́ба а́нгел Боже́ственную вои́стинну ра́дость рече́: Христо́с воскре́се, тецы́те, пропове́дите всем, Его́ из гро́ба Боже́ственное Воскресе́ние.

Стих: Благоволи́л еси́ Го́споди зе́млю Твою́, возврати́л еси́ плен Иа́ковль.

Мν́ра угото́ваша честна́я, еще́ тме́ су́щей во еди́ну от суббо́т, приидо́ша на гроб Твой мνроно́сицы Христе́, е́же пома́зати пречи́стое и Боже́ственное Твое́ те́ло. Те́мже Воскресе́ние уве́девшя Твое́, потща́хуся возвести́ти и таи́нником: и́хже предсре́т из гро́ба, ра́дуйтеся, возопи́л еси́ человеколю́бнейше.

Стих: Ми́лость и и́стина срето́стеся, пра́вда и мир облобыза́стася.

Вы́шняго Бо́га на земли́ погребе́на, я́ко ме́ртва пома́зати тща́тся Его́ учени́цы, арома́ты честны́ми: и во гро́бе седя́ща но́ва ю́ношу, ви́девша в блиста́ющем зра́це, ужасо́шася. Те́мже Сло́ва из гро́ба воста́ние тридне́вное уве́девша, и апо́столом возвеща́ху.

Сла́ва, и ны́не, глас 5: Тебе́ оде́ющагося све́том я́ко ри́зою снем Ио́сиф с Дре́ва с Никоди́мом, и ви́дев ме́ртва на́га непогребе́на, благосе́рдный пла́чь восприи́м, рыда́я глаго́лаше: увы́ мне́ сладча́йший Иису́се, Его́же вма́ле со́лнце на Кресте́ ви́сима узре́вшее мра́ком облага́шеся, и земля́ стра́хом колеба́шеся, и раздира́шеся церко́вная заве́са: но се́ ны́не ви́жу Тя́, мене́ ра́ди во́лею подъе́мша сме́рть. Ка́ко погребу́ Тя Бо́же мой, или́ како́ю плащани́цею обвию́? Ко́има ли рука́ма прикосну́ся нетле́нному Твоему́ те́лу? Или́ ки́я пе́сни воспою́ Твоему́ исхо́ду Ще́дре, велича́ю стра́сти Твоя́, песносло́влю и погребе́ние Твое́ со Воскресе́нием, зовы́й: Го́споди сла́ва Тебе́.

Та́же, Бла́го е́сть испове́датися Го́сподеви: И тропа́рь. Ча́с 1-й. И отпу́ст.

В четверток третьей седмицы по Пасхе

Последование Вечерни в среду третьей седмицы по Пасхе вечера

На Го́споди воззва́х: поста́вим стихо́в 6: пра́здника 3, и Мине́и 3.

Стихи́ры пра́здника, глас 2. Подо́бен: Егда́ от дре́ва:

Глаго́лы услы́шавша ра́дости, от ю́нош приседя́щих гро́бу Сло́ва, тече́ние показа́ша тщали́вейшаго устремле́ния: и чин оста́вльше пре́жняго мνроноше́ния, я́ко благове́стницы яви́шася, воста́ние от преиспо́дних а́да благовеству́юще таи́нником, о нас вочелове́чшагося.

У́тро предвари́вшя глубо́кое, стра́хом мνроно́сицы жены́ гро́бу предста́ша, мν́ра принося́ще Жизнода́вцу Христу́, в ме́ртвых вменя́юще, ад умертви́вшаго. Но боже́ственный а́нгел предста́ тем вопия́: что́ Живоно́снаго и Жива́го с ме́ртвыми и́щете? Иди́те воста́ние пропове́дающе.

Несе́ши на ра́му херуви́мскую почива́ющаго, блаже́нне Ио́сифе, я́ко ино́е носи́ло на ра́му твое́ю, воплоще́нна пре́жде, и ны́не умерщвле́нна, и́же оживотвори́ нас умерщвле́нных: Его́же Воскресе́ние зря́, ра́дуешися с честны́ми мνроно́сицами, а́ще и предрыда́сте сего́ умерщвле́ние.

Сла́ва и ны́не, глас 1: Приидо́ша на гроб Магдали́на и друга́я Мари́а, и́щуще Го́спода, и а́нгела ви́деша я́ко мо́лнию седя́ща на ка́мени, и глаго́люща им: что́ и́щете жива́го с ме́ртвыми? Воскре́се, я́коже рече́, в Галиле́и Его́ обря́щете. К Нему́же возопии́м: воскресы́й из ме́ртвых, Го́споди сла́ва тебе́.

Вхо́д: Све́те ти́хий святы́я сла́вы Безсме́ртнаго Отца́ Небе́снаго, Свята́го, Блаже́ннаго, Иису́се Христе́. Прише́дше на за́пад со́лнца, ви́девше свет вече́рний, пое́м Отца́, Сы́на и Свята́го Ду́ха, Бо́га. Досто́ин еси́ во вся времена́ пет бы́ти гла́сы преподобными. Сы́не Бо́жий, живо́т дая́й, те́мже мiр Тя сла́вит.

На стихо́вне стихи́ра воскре́сна, глас 2:

Воскресе́ние Твое́ Христе́ Спа́се, всю́ просвети́ вселе́нную и призва́л еси́ Твое́ созда́ние: всеси́льне Го́споди сла́ва Тебе́.

Стих: К тебе́ возведо́х о́чи мои́ живу́щему на небеси́: се́ я́ко о́чи ра́б в руку́ госпо́дий свои́х, я́ко о́чи рабы́ни в руку́ госпожи́ своея́: та́ко о́чи на́ши ко Го́споду Бо́гу на́шему, до́ндеже уще́дрит ны.́

Апо́столом: Возвели́чил еси́ Спа́се во вселе́нней, верхо́вных апо́стол имена́: навыко́ша небе́сным неизрече́нным, да́ша су́щим на земли́ исцеле́ния, и се́ни их са́мыя стра́сти уврачева́ху. И́же от ры́барей чудотворя́ше, и и́же от иуде́й, богосло́вяше благода́ти уче́ния: и́миже Благоутро́бне, да́ждь нам вели́кую Твою́ ми́лость.

Стих: Поми́луй на́с Го́споди, поми́луй на́с: я́ко по мно́гу испо́лнихомся уничиже́ния, наипа́че напо́лнися душа́ на́ша поноше́ния гобзу́ющих и уничиже́ния го́рдых.

Му́ченичен: Ве́лия сла́ва, ю́же стяжа́сте святи́и ве́рою: не то́кмо бо внегда́ пострада́ти, врага́ победи́сте, но и по сме́рти ду́хи прогоня́ете, неду́жныя исцеля́ете, душ и теле́с вра́чеве, моли́теся ко Го́споду, поми́ловатися душа́м на́шим.

Сла́ва, и ны́не, глас 2: Возлия́ша мν́ра со слеза́ми на гроб Твой жены́, и испо́лнишася ра́дости уста́ их, внегда́ глаго́лати: воскре́се Госпо́дь.

Та́же: Ны́не отпуща́еши: Трисвято́е.

Тропарь: Благообра́зный Ио́сиф, / с Дре́ва снем Пречи́стое Те́ло Твое́, / плащани́цею чи́стою обви́в, и благоуха́ньми, / во гро́бе но́ве, закры́в, положи́, / но тридне́вен воскре́сл еси́, Го́споди, / подая́й мірови ве́лию ми́лость.

Слава: Егда́ снизше́л еси́ к сме́рти, Животе́ Безсме́ртный, / тогда́ ад умертви́л еси́ блиста́нием Божества́; / егда́ же и уме́ршия от преиспо́дних воскреси́л еси́, / вся Си́лы Небе́сныя взыва́ху: / Жизнода́вче, Христе́ Бо́же наш, сла́ва Тебе́.

И ны́не: Мνроно́сицам жена́м, при гро́бе предста́в А́нгел, вопия́ше: / мν́ра ме́ртвым суть прили́чна, / Христо́с же истле́ния яви́ся чуждь. / Но возопи́йте: воскре́се Госпо́дь, / подая́й мірови ве́лию ми́лость.

Ектения и отпу́ст.

Последование Утрени в четверток третьей седмицы по Пасхе

На Бог Господь: тропарь, глас 2.

Благообра́зный Ио́сиф, / с Дре́ва снем Пречи́стое Те́ло Твое́, / плащани́цею чи́стою обви́в, и благоуха́ньми, / во гро́бе но́ве, закры́в, положи́, / но тридне́вен воскре́сл еси́, Го́споди, / подая́й мірови ве́лию ми́лость. Дважды.

Слава: Егда́ снизше́л еси́ к сме́рти, Животе́ Безсме́ртный, / тогда́ ад умертви́л еси́ блиста́нием Божества́; / егда́ же и уме́ршия от преиспо́дних воскреси́л еси́, / вся Си́лы Небе́сныя взыва́ху: / Жизнода́вче, Христе́ Бо́же наш, сла́ва Тебе́.

И ныне: Мνроно́сицам жена́м, при гро́бе предста́в А́нгел, вопия́ше: / мν́ра ме́ртвым суть прили́чна, / Христо́с же истле́ния яви́ся чуждь. / Но возопи́йте: воскре́се Госпо́дь, / подая́й мірови ве́лию ми́лость.

А́ще е́сть тропа́рь свята́го, глаго́лем тропа́рь пре́жде: Благообра́зный Ио́сиф: еди́ножды. И тропа́рь: Егда́ снизше́л еси́: еди́ножды. Сла́ва: свята́го: И ны́не: Мνроно́сицам жена́м:

По 1-м стихосло́вии седа́лен, глас 2. Подо́бен: Преблагослове́нна:

Мν́ра погребе́ния Твоего́ жены́ нося́щя, тай ко гро́бу приидо́ша ура́нше, иуде́йския боя́щеся де́рзости, и во́инов предзря́ще утвержде́ние: но естество́ немощно́е му́жество победи́, я́ко наме́рение ми́лостивное Бо́гу угоди́. Прили́чно у́бо взыва́ху: воскресни́ Го́споди, помози́ нам, и изба́ви нас сла́вы ра́ди и́мене Твоего́.

Стих: Во всю́ зе́млю изы́де веща́ние и́х, и в концы́ вселе́нныя глаго́лы и́х.

Умудри́вый па́че ри́тор ловцы́, и посла́вый я́коже пропове́дники по всей земли́, неизглаго́ланным человеколю́бием Твои́м Христе́ Бо́же, те́ми утверди́ Це́рковь Твою́, и ве́рным низпосли́ благослове́ние Твое́, еди́не Ми́лостиве и Человеколю́бче.

Стих: Ди́вен Бог во святы́х Свои́х, Бог Изра́илев.

Му́ченичен: Апо́столи, му́ченицы и проро́цы, святи́телие, преподо́бнии и пра́веднии, до́бре по́двиг соверши́вшии, и ве́ру соблю́дшии, дерзнове́ние иму́ще ко Спа́су, о нас Того́ моли́те спасти́ся, мо́лимся, душа́м на́шим.

Сла́ва, и ны́не, Богоро́дичен: Боже́ственнаго бы́хом о́бщницы естества́, Тобо́ю Богоро́дице Присноде́во: Бо́га бо нам воплоти́вшагося родила́ еси́. Те́мже по до́лгу тя́ вси́ благоче́стно велича́ем.

По 2-м стихосло́вии, седа́лен, глас 2: Подо́бен: Вы́шних ищя́:

Мν́ра Спа́се жены́ принося́ще, иска́ху тща́нием пома́зати Тя́ Человеколю́бче, от гро́ба же а́нгел к ним вопия́ше: воста́ Жизнода́вец и Госпо́дь, попра́в ад и сме́рть.

Сла́ва, и ны́не: то́йже.

Та́же, Воскресе́ние Христо́во: еди́ножды, и Псало́м 50.

Кано́н пра́здника со ирмосы́ на 8, и Мине́и на 4. Конда́к и ексапостила́рий пра́здника.

На хвали́тех поста́вим стихи́ 4, и пое́м настоя́щия стихи́ры, глас 2:

А́нгел у́бо е́же ра́дуйся, пре́жде Твоего́ зача́тия Го́споди, благода́тней принесе́: а́нгел же ка́мень сла́внаго Твоего́ гро́ба в Твое́ Воскресе́ние отвали́: ов у́бо в печа́ли ме́сто, весе́лия о́бразы возвеща́я: сей же в сме́рти ме́сто, Влады́ку Жизнода́вца пропове́дуя нам, те́мже вопие́м Ти́: Благоде́телю всех, Го́споди сла́ва Тебе́. Два́жды.

От непра́ведных дея́ний всегда́ бори́ми, и к Тебе́ прибега́юще вои́стинну Су́щему Бо́гу, глас Твои́х учени́к прино́сим Ти́, глаго́люще: спаси́ ны Наста́вниче, погиба́ем. Покажи́ и ны́не враго́м на́шим, мо́лимся, я́ко покрыва́еши лю́ди, и спаса́еши от бед, моли́твами апо́стол, презря́ грехи́, за мно́гую благосты́ню Го́споди.

Му́ченичен: Вся́кий град и страна́ почита́ют мо́щи ва́ша, о страстоте́рпцы му́ченицы! Вы́ бо зако́нно пострада́вше, вене́ц небе́сный прия́сте, и сего́ ра́ди свяще́нников есте́ похвала́, царе́й побе́да, Церкве́й благоле́пие.

Сла́ва, и ны́не, глас 2: Мνроно́сицы жены́, у́тру глубоку́, арома́ты взе́мшя, Госпо́дня гро́ба достиго́ша, я́же не наде́яхуся обре́тшя, помышля́ху благогове́юще ка́менному отвале́нию, и друга́ ко друзе́й глаго́лаху: где́ су́ть печа́ти гро́ба? Где́ е́сть Пила́това кустоди́а, и опа́сное утвержде́ние? Бы́сть же возвести́тель неве́дущим жена́м, блиста́яйся а́нгел, и глаго́ляй к ним: что́ с рыда́нием и́щете жива́го, и оживотвори́вшаго род челове́ческий? Воста́ Христо́с Бог наш из ме́ртвых, я́ко всеси́лен, подая́й всем нам нетле́ние и жи́знь, просвеще́ние и ве́лию ми́лость.

На стихо́вне стихи́ры, глас 2. Подо́бен: Егда́ от Дре́ва:

Егда́ воскре́сл еси́ я́ко Бог, тогда́ ра́доватися дал еси́ Сло́ве, мνроно́сицам рек: не у́ взыдо́х ко Отцу́ Моему́, и про́чее не прикаса́йтеся Мне́, иди́те то́кмо рцы́те друго́м Мои́м: се́ предваря́ет вас. Те́мже по сих ви́ден был еси́, и дунове́нием сим дал еси́ Спа́се Ду́ха Свята́го.

Стих: Благоволи́л еси́ Го́споди зе́млю Твою́, возврати́л еси́ плен Иа́ковль.

Рече́нием мνроно́сиц жен, от ме́ртвых пропове́дающим Христо́во Воскресе́ние, таи́нницы не ве́ровавше, потща́шася гроб ви́дети: и синдо́н и суда́рь зри́тся во гро́бе, Сам же иско́мый не ви́дится. Те́мже Воскресе́ние позна́вше, пропове́дницы зря́тся в мiре, сие́ и язы́ком возвеща́юще.

Стих: Ми́лость и и́стина срето́стеся, пра́вда и мир облобыза́стася.

Яви́ся свет непристу́пный нам, сия́я от гро́ба кра́сный Христо́с Госпо́дь. Ад плени́ся, сатана́ исчезе́: ра́дуются міра концы́, лику́ет тва́рь, пое́т пра́зднующи Це́рковь Христо́ва па́мять Ио́сифа всему́драго, и мνроно́сиц с ним жен почита́ет торжество́.

Сла́ва, и ны́не, глас 2: Почто́ мν́ра со слеза́ми, о учени́цы, растворя́ете? Ка́мень отвали́ся, гроб истощи́ся: ви́дите тлю́ живото́м попра́ную, печа́ти свиде́тельствующя я́вственно, спя́щия лю́те стра́жники непокори́вых, сме́ртное спасе́ся пло́тию Бо́жиею, ад рыда́ет. Те́кша ра́достию рцы́те апо́столом: умертви́вый Христо́с сме́рть, перворожде́н из ме́ртвых, вас предваря́ет в Галиле́и.

Та́же, Бла́го е́сть испове́датися Го́сподеви: И тропа́рь. Ча́с 1-й. И отпу́ст.

В пяток третьей седмицы по Пасхе

Последование Вечерни в четверток третьей седмицы по Пасхе вечера

На Го́споди воззва́х: поста́вим стихо́в 6: и пое́м стихи́ры пра́здника 3, и Мине́и 3.

Стихи́ры пра́здника, глас 8. Подо́бен: О пресла́внаго чудесе́!:

Христа́ я́вльшагося стопа́м после́дующе честни́и, и Тому́ служа́ще, нра́вом усе́рдным мνроно́сицы пра́востию, ниже́ уме́рша Сего́ оста́висте: но ше́дше мν́ра со слеза́ми принесо́сте, ми́лостивно дви́жущеся. Те́мже ва́шу па́мять всесвяще́нную торжеству́ем.

Боже́ственных жен сосло́вие, ви́дети жела́юще Жи́знь умерщвле́нную во гро́бе, но́щию прии́де, и а́нгела слы́ша, я́коже прорече́ Христо́с: воста́, тща́нием Сего́ ученико́м рцы́те, и уны́ние от души́ отри́ните, вме́сто пла́ча ра́дость неизглаго́ланную восприе́мше.

Дне́сь ве́рнии лику́им в па́мяти ва́шей мνроно́сицы, сла́вяще вас просла́вившаго преблага́го Го́спода: Его́же моли́те непреста́нно всечестни́и, ве́чнующую сла́ву получи́ти нам, и све́тлость святы́х, иму́ще к Нему́ дерзнове́ние всегда́, богоблаже́ннии.

Сла́ва, и ны́не, глас 2: Мνроно́сицы ра́но бы́вшя, и гроб Твой со тща́нием дости́гшя, иска́ху Тебе́ Христе́ во е́же пома́зати пречи́стое те́ло Твое́. И а́нгеловыми глаго́лы огласи́вшеся, радостотво́рныя о́бразы апо́столом пропове́даху: я́ко воскре́сл е́сть Нача́льник спасе́ния на́шего, плени́вый сме́рть, мірови же да́руяй живо́т ве́чный, и ве́лию ми́лость.

Вхо́д: Све́те ти́хий святы́я сла́вы Безсме́ртнаго Отца́ Небе́снаго, Свята́го, Блаже́ннаго, Иису́се Христе́. Прише́дше на за́пад со́лнца, ви́девше свет вече́рний, пое́м Отца́, Сы́на и Свята́го Ду́ха, Бо́га. Досто́ин еси́ во вся времена́ пет бы́ти гла́сы преподобными. Сы́не Бо́жий, живо́т дая́й, те́мже мiр Тя сла́вит.

На стихо́вне стихи́ры, глас 2:

Кре́стная: Да ра́спнется, вопия́ху, и́же Твои́х дарова́ний при́сно наслажда́ющиися, и злоде́я вме́сто Благоде́теля проси́ша прия́ти, пра́ведных уби́йцы: молча́л же еси́ Христе́, терпя́ их суровство́, пострада́ти хотя́ и спасти́ нас, я́ко Человеколю́бец.

Стих: К тебе́ возведо́х о́чи мои́ живу́щему на небеси́: се́ я́ко о́чи ра́б в руку́ госпо́дий свои́х, я́ко о́чи рабы́ни в руку́ госпожи́ своея́: та́ко о́чи на́ши ко Го́споду Бо́гу на́шему, до́ндеже уще́дрит ны.́

Воскре́сен: Пре́жде век от Отца́ ро́ждшемуся Бо́жию Сло́ву, вопло́щшемуся от Де́вы Мари́и, прииди́те поклони́мся: Кре́ст бо претерпе́в, погребе́нию предаде́ся, я́ко Сам восхоте́: и воскре́с из ме́ртвых, спасе́ мя заблужда́ющаго челове́ка.

Стих: Поми́луй на́с Го́споди, поми́луй на́с: я́ко по мно́гу испо́лнихомся уничиже́ния, наипа́че напо́лнися душа́ на́ша поноше́ния гобзу́ющих и уничиже́ния го́рдых.

Земны́я сла́дости не возлю́бльше страстоте́рпцы, небе́сных благ сподо́бишася, и а́нгелом согра́ждане бы́ша: Го́споди, моли́твами их поми́луй, и спаси́ нас.

Сла́ва, и ны́не, глас 6: Проси́ Ио́сиф те́ло Иису́сово, и положи́ е́ в но́вом свое́м гро́бе: подоба́ше бо Ему́ из гро́ба, я́ко от черто́га проити́. Сокруши́вый держа́ву сме́рти, и отве́рзый врата́ ра́йская челове́ком, Го́споди сла́ва Тебе́.

Та́же: Ны́не отпуща́еши: Трисвято́е.

Тропарь: Благообра́зный Ио́сиф, / с Дре́ва снем Пречи́стое Те́ло Твое́, / плащани́цею чи́стою обви́в, и благоуха́ньми, / во гро́бе но́ве, закры́в, положи́, / но тридне́вен воскре́сл еси́, Го́споди, / подая́й мірови ве́лию ми́лость.

Слава: Егда́ снизше́л еси́ к сме́рти, Животе́ Безсме́ртный, / тогда́ ад умертви́л еси́ блиста́нием Божества́; / егда́ же и уме́ршия от преиспо́дних воскреси́л еси́, / вся Си́лы Небе́сныя взыва́ху: / Жизнода́вче, Христе́ Бо́же наш, сла́ва Тебе́.

И ны́не: Мνроно́сицам жена́м, при гро́бе предста́в А́нгел, вопия́ше: / мν́ра ме́ртвым суть прили́чна, / Христо́с же истле́ния яви́ся чуждь. / Но возопи́йте: воскре́се Госпо́дь, / подая́й мірови ве́лию ми́лость.

Ектения и отпу́ст.

Последование Утрени в пяток третьей седмицы по Пасхе

На Бог Господь: тропарь, глас 2.

Благообра́зный Ио́сиф, / с Дре́ва снем Пречи́стое Те́ло Твое́, / плащани́цею чи́стою обви́в, и благоуха́ньми, / во гро́бе но́ве, закры́в, положи́, / но тридне́вен воскре́сл еси́, Го́споди, / подая́й мірови ве́лию ми́лость. Дважды.

Слава: Егда́ снизше́л еси́ к сме́рти, Животе́ Безсме́ртный, / тогда́ ад умертви́л еси́ блиста́нием Божества́; / егда́ же и уме́ршия от преиспо́дних воскреси́л еси́, / вся Си́лы Небе́сныя взыва́ху: / Жизнода́вче, Христе́ Бо́же наш, сла́ва Тебе́.

И ныне: Мνроно́сицам жена́м, при гро́бе предста́в А́нгел, вопия́ше: / мν́ра ме́ртвым суть прили́чна, / Христо́с же истле́ния яви́ся чуждь. / Но возопи́йте: воскре́се Госпо́дь, / подая́й мірови ве́лию ми́лость.

А́ще е́сть тропа́рь свята́го, глаго́лем тропа́рь пре́жде: Благообра́зный Ио́сиф: еди́ножды. И тропа́рь: Егда́ снизше́л еси́: еди́ножды. Сла́ва: свята́го: И ны́не: Мνроно́сицам жена́м:

По 1-й кафи́сме седа́лен, глас 2:

Пречи́стому о́бразу Твоему́ покланя́емся Благи́й, прося́ще проще́ния прегреше́ний на́ших Христе́ Бо́же: во́лею бо благоволи́л еси́ пло́тию взы́ти на Кре́ст, да изба́виши, я́же созда́л еси́, от рабо́ты вра́жия. Тем благода́рственно вопие́м Ти́: ра́дости испо́лнил еси́ вся́ Спа́се наш, прише́дый спасти́ мiр.

Стих: Испове́мся Тебе́ Го́споди всем се́рдцем мои́м, / пове́м вся чудеса́ Твоя́.

Ка́мень гро́бный запеча́тати не возбрани́в, ка́мень ве́ры воскресы́й по́дал еси́ всем, Го́споди сла́ва Тебе́.

Стих: Ди́вен Бог во святы́х Свои́х, Бог Изра́илев.

Му́ченичен: Егда́ во страда́льчествех подвиза́шася Госпо́дни му́ченицы, тогда́ де́рзость помрача́шеся нечести́вых ве́рою. Егда́ же ле́сть и́долов боже́ственно упраздни́ша, тогда́ венцы́ побе́ды восприя́ша свы́ше, и мо́лятся о душа́х на́ших.

Сла́ва, и ны́не, Крестобогоро́дичен: Де́ва и Ма́ти Твоя́ Христе́, на Дре́ве ви́дящи Тя́ ме́ртва просте́рта, пла́чущи го́рько, Сы́не Мой, глаго́лаше: что́ стра́шное сие́ та́инство, всем да́руяй жи́знь ве́чную, во́лею на Кресте́ ка́ко стра́ждеши сме́рть поно́сную?

По 2-м стихосло́вии седа́лен, глас 2. Подо́бен: Вы́шних ищя́:

Мν́ра те́пле гро́бу прино́сят жены́ Спа́се, а́нгела све́тлостию ду́ши веселя́ху, и Бо́га Тя́ всех пропове́даху, и ученико́м вопия́ху: вои́стинну воскре́се из гро́ба всех Живо́т.

Сла́ва, и ны́не: то́йже.

Та́же, Воскресе́ние Христо́во: еди́ножды, и Псало́м 50.

Кано́н пра́здника со ирмосы́ на 8, и Мине́и на 4. Конда́к и ексапостила́рий пра́здника.

На хвали́тех поста́вим стихи́ 4, и пое́м настоя́щия стихи́ры, глас 2:

Креста́ Твоего́ дре́ву покланя́емся Христе́ Бо́же, дре́во живота́ показа́л еси́ нам ве́рующим в Тя́: и тем упраздни́в держа́ву иму́щаго сме́рти, оживотвори́л еси́ ны умерщвле́нныя грехо́м. Те́мже вопие́м Тебе́: Благоде́телю всех Го́споди, сла́ва Тебе́. Два́жды.

Вся́кое дыха́ние, и вся́ тва́рь Тя́ сла́вит Го́споди, я́ко Кресто́м сме́рть упраздни́л еси́, да пока́жеши лю́дем, е́же из ме́ртвых Твое́ Воскресе́ние, я́ко еди́н Человеколю́бец.

Му́ченичен: За Христа́ пострада́вше да́же до сме́рти, о страстоте́рпцы му́ченицы, ду́ши у́бо и́мате на небесе́х в руце́ Бо́жией, и по всему́ мiру почита́ются мо́щи ва́ша: свяще́нницы и ца́рие кла́няются, и лю́дие вси́ веселя́тся, и мы́ обы́чно вопие́м: сон честны́й пред Го́сподем сме́рть преподо́бных Его́.

Сла́ва, и ны́не, глас 1: Мνроно́сицы жены́ ко гро́бу что́ приидо́сте? Что́ и́щете жива́го в ме́ртвых? Воскре́се Госпо́дь, дерза́йте, вопие́т а́нгел.

На стихо́вне стихи́ры пра́здника, глас 2. Подо́бен: Егда́ от Дре́ва:

Ра́дуются учени́цы Христо́вы, от а́нгела глаго́лы слы́шавшя: отону́дуже Воскресе́ние нас ра́ди в ме́ртвых вмени́вшагося навыка́ют. А́ще и пре́жде мνроно́сицы гро́бу предста́ша, и рыда́юще о Христе́, ка́мень узре́вше внеза́пу отвале́н, его́же недоумева́хуся преложе́нию.

Стих: Благоволи́л еси́ Го́споди зе́млю Твою́, возврати́л еси́ плен Иа́ковль.

Непрестаю́щую и боже́ственную ра́дость подаю́щя, боже́ственным и свяще́нным ученико́м яви́шася учени́цы мνроно́сицы Христо́вы, испо́лнившя повеле́ние Боже́ственнаго а́нгела, его́же ужасо́шася белоно́сныя оде́жды, глаго́лющя: плене́н бы́сть ад всеспаси́тельным Воскресе́нием нас ра́ди уме́ршаго Царя́.

Стих: Ми́лость и и́стина срето́стеся, пра́вда и мир облобыза́стася.

Струи́ от сле́знаго исто́чника, рыда́ние испусти́вшя, боже́ственныя Христо́вы учени́цы, глаго́лы ра́достныя приноша́ют ны́не самови́дцем благода́ти, возвеща́юще сим Сло́ва воста́ние, и я́же из гро́ба ра́дость. Те́мже вме́сто печа́ли ше́дшя слы́шаху глас, пресла́вно сим, е́же ра́дуйтеся, повелева́ющ.

Сла́ва, и ны́не, глас 1: Со стра́хом приидо́ша жены́ на гроб, арома́ты те́ло Твое́ пома́зати тща́щияся, и сие́ не обре́тше, недоумева́хуся друга́ ко друзе́й, не ве́дуще Воскресе́ния: но предста́ им а́нгел, и рече́: воскре́се Христо́с, да́руяй нам ве́лию ми́лость.

Та́же, Бла́го е́сть испове́датися Го́сподеви: И тропа́рь. Ча́с 1-й. И отпу́ст.

В субботу третьей седмицы по Пасхе

Последование Вечерни в пяток третьей седмицы по Пасхе вечера

Обы́чная кафи́сма. На Го́споди воззва́х: стихи́ры самогла́сны мνроно́сиц. Глас 2:

Мνроно́сицы жены́, у́тру глубоку́, арома́ты взе́мшя, Госпо́дня гро́ба достиго́ша. Я́же не наде́яхуся обре́тшя, помышля́ху благогове́ющя ка́менному отвале́нию, и друга́ ко друзе́й глаго́лаху: где́ су́ть печа́ти гро́ба? Где́ е́сть Пила́това кустоди́а, и опа́сное утвержде́ние? Бы́сть же возвести́тель неразумева́ющим жена́м, блиста́яйся а́нгел, и глаго́ляй к ним: что́ с рыда́нием и́щете жива́го, и оживотвори́вшаго род челове́ческий? Воста́ Христо́с Бог наш из ме́ртвых я́ко всеси́лен, подая́й всем нам нетле́ние и жи́знь, просвеще́ние и ве́лию ми́лость.

Почто́ мν́ра со слеза́ми, о учени́цы, растворя́ете? Ка́мень отвали́ся, гроб истощи́ся: ви́дите тлю́ живото́м попра́ную, печа́ти свиде́тельствующя я́вственно, спя́щия лю́те стра́жники непокори́вых, сме́ртное спасе́ся пло́тию Бо́жиею, ад рыда́ет, те́кше ра́достию рцы́те апо́столом: умертви́вый Христо́с сме́рть, перворожде́н из ме́ртвых, вас предваря́ет в Галиле́и.

Мνроно́сицы ра́но бы́вшя, и гроб Твой со тща́нием дости́гшя, иска́ху Тебе́ Христе́, во е́же пома́зати пречи́стое те́ло Твое́. И а́нгеловыми глаго́лы огласи́вшеся, радостотво́рныя о́бразы апо́столом пропове́даху: я́ко воскре́сл е́сть Нача́льник спасе́ния на́шего, плени́вый сме́рть, мірови же да́руяй живо́т ве́чный, и ве́лию ми́лость.

И Мине́и, 3.

Сла́ва, глас 6: Мνроно́сицы жены́, гро́ба Твоего́ дости́гшя, и печа́ти гро́бныя ви́девшя, не обре́тшя же пречи́стаго те́ла Твоего́, рыда́ющя со тща́нием приидо́ша, глаго́лющя: кто́ укра́де на́ше упова́ние? Кто́ взят ме́ртва на́га смν́рною пома́занна, Ма́тери еди́но утеше́ние? О ка́ко ме́ртвыя оживи́вый умертви́ся? А́да плени́вый, ка́ко погребе́ся? Но воскресни́ Спа́се самовла́стно, я́коже ре́кл еси́, тридне́вен, спаса́я ду́ши на́ша.

И ны́не, Богоро́дичен, глас 2: Пре́йде се́нь зако́нная, / благодати прише́дши: / я́коже бо купина́ не сгара́ше опаля́ема, / та́ко Де́ва родила́ еси́ / и Де́ва пребыла́ еси́. / Вме́сто столпа́ о́гненнаго / пра́ведное возсия́ Со́лнце, / вме́сто Моисе́я – Христо́с, / спасе́ние душ на́ших.

Вхо́д: Све́те ти́хий святы́я сла́вы Безсме́ртнаго Отца́ Небе́снаго, Свята́го, Блаже́ннаго, Иису́се Христе́. Прише́дше на за́пад со́лнца, ви́девше свет вече́рний, пое́м Отца́, Сы́на и Свята́го Ду́ха, Бо́га. Досто́ин еси́ во вся времена́ пет бы́ти гла́сы преподобными. Сы́не Бо́жий, живо́т дая́й, те́мже мiр Тя сла́вит.

На стихо́вне настоя́щия стихи́ры воскре́сны. Глас 2:

Пре́жде век от Отца́ ро́ждшемуся Бо́жию Сло́ву, вопло́щшемуся от Де́вы Мари́и, прииди́те поклони́мся: Кре́ст бо претерпе́в, погребе́нию предаде́ся, я́ко Сам восхоте́: и воскре́с из ме́ртвых, спасе́ мя заблужда́ющаго челове́ка.

Стих: Госпо́дь воцари́ся, в ле́поту облече́ся.

Христо́с Спас наш, е́же на ны́ рукописа́ние пригвозди́в на Кресте́ загла́ди, и сме́ртную держа́ву упраздни́: покланя́емся Его́ тридне́вному Воскресе́нию.

Стих: И́бо утверди́ вселе́нную, я́же не подви́жится.

Со арха́нгелы воспои́м Христо́во Воскресе́ние: Той бо е́сть Изба́витель и Спас душ на́ших, и в сла́ве стра́шней и кре́пцей си́ле, па́ки гряде́т суди́ти мiру, его́же созда́.

Стих: До́му Твоему́ подоба́ет святы́ня Го́споди, в долготу́ дни́й.

Воскресе́ние Твое́ Христе́ Спа́се, всю́ просвети́ вселе́нную и призва́л еси́ Твое́ созда́ние: всеси́льне Го́споди сла́ва Тебе́.

Сла́ва, и ны́не, глас 5: Тебе́ оде́ющагося све́том я́ко ри́зою снем Ио́сиф с Дре́ва с Никоди́мом, и ви́дев ме́ртва на́га непогребе́на, благосе́рдный пла́чь восприи́м, рыда́я глаго́лаше: увы́ мне́ сладча́йший Иису́се, Его́же вма́ле со́лнце на Кресте́ ви́сима узре́вшее мра́ком облага́шеся, и земля́ стра́хом колеба́шеся, и раздира́шеся церко́вная заве́са: но се́ ны́не ви́жу Тя́, мене́ ра́ди во́лею подъе́мша сме́рть. Ка́ко погребу́ Тя Бо́же мой, или́ како́ю плащани́цею обвию́? Ко́има ли рука́ма прикосну́ся нетле́нному Твоему́ те́лу? Или́ ки́я пе́сни воспою́ Твоему́ исхо́ду ще́дре, велича́ю стра́сти Твоя́, песносло́влю и погребе́ние Твое́ со Воскресе́нием, зовы́й: Го́споди сла́ва Тебе́.

Та́же: Ны́не отпуща́еши: Трисвято́е.

Тропарь: Благообра́зный Ио́сиф, / с Дре́ва снем Пречи́стое Те́ло Твое́, / плащани́цею чи́стою обви́в, и благоуха́ньми, / во гро́бе но́ве, закры́в, положи́, / но тридне́вен воскре́сл еси́, Го́споди, / подая́й мірови ве́лию ми́лость.

Слава: Егда́ снизше́л еси́ к сме́рти, Животе́ Безсме́ртный, / тогда́ ад умертви́л еси́ блиста́нием Божества́; / егда́ же и уме́ршия от преиспо́дних воскреси́л еси́, / вся Си́лы Небе́сныя взыва́ху: / Жизнода́вче, Христе́ Бо́же наш, сла́ва Тебе́.

И ны́не: Мνроно́сицам жена́м, при гро́бе предста́в А́нгел, вопия́ше: / мν́ра ме́ртвым суть прили́чна, / Христо́с же истле́ния яви́ся чуждь. / Но возопи́йте: воскре́се Госпо́дь, / подая́й мірови ве́лию ми́лость.

Ектения и отпу́ст.

Си́це слу́жба быва́ет и во всех пятка́х Пятдеся́тницы.

Последование Утрени в субботу третьей седмицы по Пасхе

На Бог Господь: тропарь, глас 2.

Благообра́зный Ио́сиф, / с Дре́ва снем Пречи́стое Те́ло Твое́, / плащани́цею чи́стою обви́в, и благоуха́ньми, / во гро́бе но́ве, закры́в, положи́, / но тридне́вен воскре́сл еси́, Го́споди, / подая́й мірови ве́лию ми́лость. Дважды.

Слава: Егда́ снизше́л еси́ к сме́рти, Животе́ Безсме́ртный, / тогда́ ад умертви́л еси́ блиста́нием Божества́; / егда́ же и уме́ршия от преиспо́дних воскреси́л еси́, / вся Си́лы Небе́сныя взыва́ху: / Жизнода́вче, Христе́ Бо́же наш, сла́ва Тебе́.

И ныне: Мνроно́сицам жена́м, при гро́бе предста́в А́нгел, вопия́ше: / мν́ра ме́ртвым суть прили́чна, / Христо́с же истле́ния яви́ся чуждь. / Но возопи́йте: воскре́се Госпо́дь, / подая́й мірови ве́лию ми́лость.

А́ще е́сть тропа́рь свята́го, глаго́лем тропа́рь пре́жде: Благообра́зный Ио́сиф: еди́ножды. И тропа́рь: Егда́ снизше́л еси́: еди́ножды. Сла́ва: свята́го: И ны́не: Мνроно́сицам жена́м:

По 1-м стихосло́вии, седа́лен, глас 2:

Ка́мень гро́бный запеча́тати не возбрани́в, ка́мень ве́ры воскресы́й, по́дал еси́ всем, Го́споди сла́ва Тебе́.

Стих: Воскресни́ Го́споди Бо́же мой, да вознесе́тся рука́ Твоя́, / не забу́ди убо́гих Твои́х до конца́.

Не́дро пречи́стое в вы́шних не истощи́вый, погребе́ние и Воскресе́ние за всех прия́л еси́: Го́споди сла́ва Тебе́.

Сла́ва, и ны́не, Богоро́дичен: Вся́ па́че смы́сла, вся́ пресла́вная Твоя́, Богоро́дице, та́инства, чистоте́ запеча́танной, и де́вству храни́му, Ма́ти позна́лася еси́ нело́жна, Бо́га ро́ждши и́стиннаго. Того́ моли́, спасти́ся душа́м на́шим.

По 2-м стихосло́вии, седа́лен, глас 2. Подо́бен: Мνроно́сицам жена́м:

Ученико́в Твои́х лик, с мνроно́сицами жена́ми, ра́дуется согла́сно: о́бщий бо пра́здник с ни́ми пра́зднуем, в сла́ву и че́сть Твоего́ Воскресе́ния, и те́ми вопие́м Ти́: Человеколю́бче Го́споди, лю́дем Твои́м пода́ждь ве́лию ми́лость.

Сла́ва, и ны́не: то́йже.

Та́же, Воскресе́ние Христо́во: еди́ножды, и Псало́м 50.

Кано́н пра́здника со ирмосы́ на 6, и свята́го хра́ма на 4 и Мине́и свята́го на 4. Конда́к и ексапостила́рий пра́здника.

На хвали́тех поста́вим стихи́ 4, и пое́м настоя́щия стихи́ры, глас 2:

Вся́кое дыха́ние и вся́ тва́рь, Тя́ сла́вит Го́споди, я́ко Кресто́м сме́рть упраздни́л еси́, да пока́жеши лю́дем, е́же из ме́ртвых Твое́ Воскресе́ние, я́ко еди́н Человеколю́бец.

Да реку́т иуде́е, ка́ко во́ини погуби́ша стрегу́щии Царя́? Почто́ бо ка́мень не сохрани́ Ка́мене жи́зни? Или́ погребе́ннаго да дадя́т, или́ Воскре́сшему да покло́нятся, глаго́люще с на́ми: сла́ва мно́жеству щедро́т Твои́х, Спа́се наш, сла́ва Тебе́.

Ра́дуйтеся лю́дие и весели́теся, а́нгел седя́й на ка́мени гро́бнем, той нам благовести́, рек: Христо́с воскре́се из ме́ртвых, Спас міра, и испо́лни вся́ческая благоуха́ния: ра́дуйтеся лю́дие и весели́теся.

А́нгел у́бо е́же ра́дуйся, пре́жде Твоего́ зача́тия Го́споди, Благода́тней принесе́: а́нгел же ка́мень сла́внаго Твоего́ гро́ба в Твое́ Воскресе́ние отвали́: ов у́бо в печа́ли ме́сто, весе́лия о́бразы возвеща́я: сей же в сме́рти ме́сто, Влады́ку Жизнода́вца пропове́дуя нам, те́мже вопие́м Ти́: Благоде́телю всех, Го́споди сла́ва Тебе́.

Сла́ва, и ны́не, глас 1: Приидо́ша на гроб Магдали́на, и друга́я Мари́а, и́щуще Го́спода и а́нгела ви́деша, я́ко мо́лнию седя́ща на ка́мени, и глаго́люща им: что́ и́щете жива́го с ме́ртвыми? Воскре́се, я́коже рече́, в Галиле́и Его́ обря́щете. К Нему́ же возопие́м: воскресы́й из ме́ртвых, Го́споди сла́ва Тебе́.

На стихо́вне стихи́ры пра́здника, глас 2. Самоподо́бны:

Егда́ от Дре́ва Тя́ ме́ртва, Аримафе́й снят всех Живота́, смν́рною и плащани́цею Тя́ Христе́ обви́в, и любо́вию подвиза́шеся, се́рдцем и устна́ми те́ло нетле́нное Твое́ облобыза́ти. Оба́че одержи́мь стра́хом, ра́дуяся вопия́ше Ти́: сла́ва снизхожде́нию Твоему́, Человеколю́бче.

Стих: Благоволи́л еси́ Го́споди зе́млю Твою́, возврати́л еси́ плен Иа́ковль.

Егда́ во гро́бе но́ве за всех положи́лся еси́, Изба́вителю всех, ад всесмехли́вый ви́дев Тя́ ужасе́ся, вереи́ сокруши́шася, сломи́шася врата́, гро́би отверзо́шася, ме́ртвии воста́ша. Тогда́ Ада́м благода́рственно ра́дуяся вопия́ше Тебе́: сла́ва снизхожде́нию Твоему́, Человеколю́бче.

Стих: Ми́лость и и́стина срето́стеся, пра́вда и мир облобыза́стася.

Егда́ си́лы зря́ху Тя́ Христе́, я́ко преле́стника от беззако́нных оклевета́ема, ужаса́хуся неизглаго́ланному долготерпе́нию Твоему́, и ка́мень гро́ба рука́ми запеча́танный, и́миже Твоя́ нетле́нная ре́бра прободо́ша. Оба́че на́шему спасе́нию ра́дующеся вопия́ху Ти́: сла́ва снизхожде́нию Твоему́, Человеколю́бче.

Сла́ва, и ны́не, глас 6: Проси́ Ио́сиф те́ло Иису́сово, и положи́ е́ в но́вом свое́м гро́бе: подоба́ше бо Ему́ из гро́ба я́ко от черто́га проити́. Сокруши́вый держа́ву сме́рти, и отве́рзый врата́ ра́йская челове́ком, Го́споди сла́ва Тебе́.

Та́же, Бла́го е́сть испове́датися Го́сподеви: И тропа́рь. Ча́с 1-й. И отпу́ст.

Последование Литургии в субботу третьей седмицы по Пасхе

Блаже́нна, пе́снь 9-я на 6. От канона праздника, песнь 9:

Проки́мен и Аллилу́иа пра́здника.

Прокимен, глас 6: Спаси́ Го́споди лю́ди Твоя́, / и благослови́ достоя́ние Твое́.

Стих: К Тебе́ Го́споди воззову́, Бо́же мой, да не премолчи́ши от мене́.

Дея́ний святы́х Апо́стол чте́ние, зача́ло 22 (Деян. 9:19Б–31):

Во дни о́ны, бысть Савл с су́щими в Дама́сце ученика́ми дни не́кия, и а́бие на со́нмищах пропове́даше Иису́са, я́ко Сей есть Сын Бо́жий. Дивля́хуся же вси слы́шащии и глаго́лаху: не сей ли есть гони́вый во Иерусали́ме нарица́ющия и́мя сие́, и зде на сие́ прии́де, да свя́заны ты́я приведе́т ко архиере́ем? Савл же па́че крепля́шеся и смуща́ше иуде́и живу́щия в Дама́сце, препира́я, я́ко Сей есть Христо́с. Я́коже испо́лнишася дни́е дово́льни, совеща́ша Иуде́е уби́ти его́. Уве́дан же бысть Са́влу сове́т их: стрежа́ху же врат день и нощь, я́ко да убию́т его́. Пое́мше же его́ ученицы́ но́щию, све́сиша по стене́ в ко́шнице. Прише́д же Савл во Иерусали́м, покуша́шеся прилепля́тися ученико́м, и вси боя́хуся его́, не ве́рующе, я́ко есть учени́к. Варна́ва же прие́м его́, приведе́ ко Апо́столом и пове́да им, ка́ко на пути́ ви́де Го́спода, и я́ко глаго́ла ему́, и ка́ко в Дама́сце дерза́ше о и́мени Иису́сове. И бя́ше с ни́ми входя́ и исходя́ во Иерусали́ме и дерза́я о и́мени Го́спода Иису́са. Глаго́лаше же и стяза́шеся с Е́ллины: они́ же иска́ху уби́ти его́. Разуме́вше же бра́тия, сведо́ша его́ в Кесари́ю и отпусти́ша его́ в Тарс. Це́ркви же по всей Иуде́и и Галиле́и и Самари́и име́яху мир, созида́ющеся и ходя́ще в стра́се Госпо́дни, и утеше́нием Свята́го Ду́ха умножа́хуся.

Аллилуиа, глас 8: Благоволи́л еси́ Го́споди зе́млю Твою́, возврати́л еси́ плен Иа́ковль.

Стих: Ми́лость и и́стина срето́стеся, пра́вда и мир облобыза́стася.

Ева́нгелие от Иоа́нна, зача́ло 52 (Ин. 15:17–16:2):

Рече́ Госпо́дь Свои́м ученико́м: си запове́даю вам, да лю́бите друг дру́га. А́ще мир вас ненави́дит, ве́дите, я́ко Мене́ пре́жде вас возненави́де. А́ще от ми́ра бы́сте бы́ли, мир у́бо свое́ люби́л бы, я́коже от ми́ра не́сте, но Аз избра́х вы от ми́ра, сего́ ра́ди ненави́дит вас мир. Помина́йте сло́во, е́же Аз рех вам: несть раб бо́лий го́спода своего́. А́ще Мене́ изгна́ша, и вас изжену́т, а́ще сло́во Мое́ соблюдо́ша, и ва́ше соблюду́т. Но сия́ вся творя́т вам за и́мя Мое́, я́ко не ве́дят Посла́вшаго Мя. А́ще не бых прише́л и глаго́лал им, греха́ не бы́ша име́ли, ны́не же вины́ не и́мут о гресе́ свое́м. Ненави́дяй Мене́, и Отца́ Моего́ ненави́дит. А́ще дел не бых сотвори́л в них, и́хже ин никто́же сотвори́, греха́ не бы́ша име́ли, ны́не же и ви́деша, и возненави́деша Мене́ и Отца́ Моего́. Но да сбу́дется сло́во, пи́санное в зако́не их, я́ко возненави́деша Мя ту́не. Егда́ же прии́дет Уте́шитель, Его́же Аз послю́ вам от Отца́, Дух и́стины, И́же от Отца́ исхо́дит, Той свиде́тельствует о Мне. И вы же свиде́тельствуете, я́ко искони́ со Мно́ю есте́. Сия́ глаго́лах вам, да не соблазните́ся. От со́нмищ иждену́т вы, но прии́дет час, да всяк, и́же убие́т вы, мни́тся слу́жбу приноси́ти Бо́гу.

Причастный: Похвали́ Иерусали́ме Го́спода, / хвали́ Бо́га твоего́ Сио́не. / Аллилуиа, трижды.

Неделя четвертая по Пасхе, разслабленнаго

В субботу вечера, на Малей вечерне

На Го́споди воззва́х: стихиры воскресны 4, глас 3:

Твои́м Кресто́м, Христе́ Спа́се, / сме́рти держа́ва разруши́ся, / и диа́воля пре́лесть упраздни́ся, / род же челове́ческий, ве́рою спаса́емый, / песнь Тебе́ всегда́ прино́сит.

Просвети́шася вся́ческая / Воскресе́нием Твои́м, Го́споди, / и рай па́ки отве́рзеся, / вся же тварь восхваля́ющи Тя, / песнь Тебе́ всегда́ прино́сит.

Сла́влю Отца́ и Сы́на си́лу, / и Свята́го Ду́ха пою́ власть, / неразде́льное, несозда́нное Божество́, / Тро́ицу Единосу́щную, / ца́рствующую в век ве́ка.

Кресту́ Твоему́ честно́му покланя́емся, Христе́, / и Воскресе́ние Твое́ пое́м и сла́вим. / Ра́ною бо Твое́ю мы вси исцеле́хом.

Слава, глас 5: Взы́де Иису́с во Иерусали́м на О́вчую купе́ль, / глаго́лемую иуде́йски Вифесда́, / пять притво́ров иму́щую, / в тех бо слежа́ше мно́жество немощству́ющих. / А́нгел бо Бо́жий по вся ле́та сходя́, возмуща́ше ю́, / и здра́вие подава́ше приступа́ющим ве́рою. / И ви́дев Госпо́дь многовре́менна челове́ка, глаго́лет к нему́: / хо́щеши ли здрав бы́ти? / Немощству́яй отвещава́ше: / Го́споди, челове́ка не и́мам, / да егда́ возмути́тся вода́, вве́ржет мя в купе́ль, / враче́м изда́х все име́ние мое́, / и ми́лости улучи́ти не сподо́бихся. / Но Врач душ и теле́с глаго́лет к нему́: / возми́ твой одр и ходи́, пропове́дуя Мою́ си́лу, / и ве́лию ми́лость в конце́х.

И ныне, Богородичен, догматик, глас 3: Преве́лие чу́до: / Де́ва ро́ждшая, и рожде́нное Бог, / пре́жде век предъявле́нное рожде́ние, / и соверше́нное па́че естества́. / О та́инства стра́шнаго, / е́же и мы́слимое неизрече́нно пребыва́ет, и зри́мое не пое́млется! / Блаже́нна Ты еси́ Пречи́стая Отрокови́це, / Ада́ма земноро́днаго Дщи, / и Бо́га Вы́шняго я́вльшаяся Ма́ти: / Того́ моли́ спасти́ся душа́м на́шим.

На стиховне стихира воскресна:

Стра́стию Твое́ю, Христе́, / омрачи́вый со́лнце / и све́том Твоего́ Воскресе́ния, / просвети́вый вся́ческая, / приими́ на́шу вече́рнюю песнь, Человеколю́бче.

Таже стихиры Богородицы, глас 3. Подобен: Ве́лия Креста́:

Стих: Слы́ши Дщи и виждь, и приклони́ у́хо Твое́.

Вели́кое Тобо́ю благодея́ние, Пречи́стая, получи́вше, / со а́нгелы Рожде́ние Твое́ сла́вим, / сподо́бльшееся из утро́бы Твоея́ роди́тися, / кра́йняго ра́ди благоутро́бия, / и возсозда́вшаго челове́ческий род.

Стих: Помяну́ и́мя Твое́ во вся́ком ро́де и ро́де.

Тя вси прибе́жище и боже́ственный покро́в, Чи́стая, / гре́шнии в житии́ стяжа́хом, Де́во: / мо́лим у́бо вси Твое́ благоутро́бие, / не отступи́ от нас, мо́лимся, / но поми́луй и спаси́.

Стих: Лицу́ Твоему́ помо́лятся бога́тии лю́дстии.

Е́же ра́дуйся, Богоро́дице Ма́ти Присноде́во, / пе́рстнии Твои́ раби́ прино́сим досто́йно, / с Гаврии́лом боже́ственным чинонача́льником: / и́бо ра́дости хода́таица, / и ра́дование Ты была́ еси́ мірови.

Слава, и ныне, глас 8: В притво́ре Соломо́нове, / та́мо слежа́ше мно́жество немощству́ющих, / и преполови́вшуся пра́зднику, / обре́те Христо́с три́десять осмь лет разсла́блена лежа́ща, / Влады́чним гла́сом глаго́лет к нему́: / хо́щеши ли здрав бы́ти? / Немощству́яй отвещава́ше: / Го́споди, челове́ка не и́мам, / да егда́ возмути́тся вода́, вве́ржет мя в купе́ль. / Он же глаго́лет к нему́: / возми́ одр твой, и ходи́: / се здрав был еси́, ктому́ не согреша́й. / Богоро́дицы моли́твами / низпосли́ нам ве́лию ми́лость.

Тропарь, глас 3: Да веселя́тся небе́сная, / да ра́дуются земна́я; / я́ко сотвори́ держа́ву мы́шцею Свое́ю Госпо́дь, / попра́ сме́ртию смерть, / пе́рвенец ме́ртвых бысть; / из чре́ва а́дова изба́ви нас, / и подаде́ мірови ве́лию ми́лость.

И отпуст.

В субботу вечера, на Велицей вечерне

На Го́споди воззва́х: поставим стихов 10. И поем стихиры воскресны 3, и восточны (анатолиевы) 4: и о разлабленном самогласны, 2, повторяюще первую.

Стихиры воскресны, глас 3:

Твои́м Кресто́м, Христе́ Спа́се, / сме́рти держа́ва разруши́ся, / и диа́воля пре́лесть упраздни́ся, / род же челове́ческий, ве́рою спаса́емый, / песнь Тебе́ всегда́ прино́сит.

Просвети́шася вся́ческая / Воскресе́нием Твои́м, Го́споди, / и рай па́ки отве́рзеся, / вся же тварь восхваля́ющи Тя, / песнь Тебе́ всегда́ прино́сит.

Сла́влю Отца́ и Сы́на си́лу, / и Свята́го Ду́ха пою́ власть, / неразде́льное, несозда́нное Божество́, / Тро́ицу Единосу́щную, / ца́рствующую в век ве́ка.

Ины стихиры, Анатолиевы:

Кресту́ Твоему́ честно́му покланя́емся, Христе́, / и Воскресе́ние Твое́ пое́м и сла́вим. / Ра́ною бо Твое́ю мы вси исцеле́хом.

Пое́м Спа́са от Де́вы вопло́щшагося. / Нас бо ра́ди распя́тся, / и в тре́тий день воскре́се, / да́руя нам ве́лию ми́лость.

Су́щим во а́де сшед Христо́с благовести́: / дерза́йте, глаго́ля, ны́не победи́х, / Аз есмь Воскресе́ние, Аз вы возведу́, / разруши́в сме́ртная врата́.

Недосто́йно стоя́ще в пречи́стом дому́ Твое́м, / вече́рнюю песнь возсыла́ем, / из глубины́ взыва́юще, Христе́ Бо́же: / просвети́вый мiр тридне́вным воскресе́нием Твои́м, / изми́ лю́ди Твоя́ от руки́ враго́в Твои́х, Человеколю́бче.

Ины стихиры самогласны, о разслабленном. Глас 1:

Дла́нию пречи́стою созда́вый челове́ка, / прише́л еси́, Благоутро́бне, неду́гующия исцели́ти, Христе́, / разсла́бленнаго во О́вчей купе́ли, / сло́вом Твои́м возста́вил еси́: / кровоточи́вой же боле́знь исцели́л еси́: / ханане́и отрокови́цу стужа́емую поми́ловал еси́, / и проше́ния со́тника не презре́л еси́. / Сего́ ра́ди зове́м: / всеси́льне Го́споди, сла́ва Тебе́. Дважды.

Непогребе́н мертве́ц сый, / разсла́бленный ви́дев Тя, возопи́: / поми́луй мя Го́споди, я́ко одр мой гроб мне бысть. / Что ми приобре́тение живота́? / Не тре́бую О́вчия купе́ли, / не и́мам бо никого́же влага́юща мя, / возмуща́ющимся вода́м: / но к Тебе́ исто́чнику прихожду́ исцеле́ний, / да и аз со все́ми зову́: / всеси́льне Го́споди, сла́ва Тебе́.

Слава, глас 5: Взы́де Иису́с во Иерусали́м на О́вчую купе́ль, / глаго́лемую иуде́йски Вифесда́, / пять притво́ров иму́щую: / в тех бо слежа́ше мно́жество немощству́ющих. / А́нгел бо Бо́жий по вся ле́та сходя́, возмуща́ше ю́, / и здра́вие подава́ше приступа́ющим ве́рою. / И ви́дев Госпо́дь многовре́менна челове́ка, глаго́лет к нему́: / хо́щеши ли здрав бы́ти? / Немощству́яй отвещава́ше: / Го́споди, челове́ка не и́мам, / да егда́ возмути́тся вода́, вве́ржет мя в купе́ль: / враче́м изда́х все име́ние мое́, / и ми́лости улучи́ти не сподо́бихся. / Но Врач душ и теле́с глаго́лет к нему́: / возми́ твой одр и ходи́, пропове́дуя Мою́ си́лу, / и ве́лию ми́лость в конце́х.

И ныне, Богородичен, глас 3: Ка́ко не диви́мся / Богому́жному Рождеству́ Твоему́, Пречестна́я? / Искуше́ния бо му́жескаго не прие́мши, Всенепоро́чная, / родила́ бо еси́ без Отца́ Сы́на пло́тию. / Пре́жде век от Отца́ рожде́ннаго без ма́тере, / ника́коже претерпе́вшаго измене́ния, / или́ смеше́ния, или́ разделе́ния, / но обою́ существу́ / сво́йство це́ло сохра́ншаго. / Те́мже, Ма́ти Де́во Влады́чице, / Того́ моли́ спасти́ся душа́м, / правосла́вно Богоро́дицу испове́дающих Тя.

Вхо́д: Све́те ти́хий святы́я сла́вы Безсме́ртнаго Отца́ Небе́снаго, Свята́го, Блаже́ннаго, Иису́се Христе́. Прише́дше на за́пад со́лнца, ви́девше свет вече́рний, пое́м Отца́, Сы́на и Свята́го Ду́ха, Бо́га. Досто́ин еси́ во вся времена́ пет бы́ти гла́сы преподобными. Сы́не Бо́жий, живо́т дая́й, те́мже мiр Тя сла́вит.

Прокимен: Госпо́дь воцари́ся: со стихи его.

На литии стихира храма.

Слава, глас 5: При О́вчей купе́ли, / челове́к лежа́ше в не́мощи, / и ви́дев Тя Го́споди, вопия́ше: / челове́ка не и́мам, / да егда́ возмути́тся вода́, вве́ржет мя в ню. / Егда́ же прихожду́, ин предваря́ет мя, и прие́млет исцеле́ние: / аз же немощству́яй лежу́. / И а́бие умилосе́рдився Спас, глаго́лет к нему́: / тебе́ ра́ди Челове́к быв, / тебе́ ра́ди в плоть облеко́хся, / и глаго́леши: челове́ка не и́мам: / возми́ одр твой и ходи́. / Вся Тебе́ возмо́жна, вся послу́шают, вся повину́ются: / всех нас помяни́, и поми́луй Святы́й, / я́ко Человеколю́бец.

И ныне, Богородичен, глас тойже: Храм и дверь еси́, / пала́та и престо́л Царе́в, / Де́во Всечестна́я: / Е́юже Изба́витель мой, Христо́с Госпо́дь, / во тьме спя́щим яви́ся, Со́лнце сый пра́вды, / просвети́ти хотя́, я́же созда́ по о́бразу Своему́ руко́ю Свое́ю. / Те́мже Всепе́тая, / я́ко ма́терне дерзнове́ние к Нему́ стяжа́вшая, / непреста́нно моли́ спасти́ся душа́м на́шим.

На стиховне стихира воскресна, глас 3:

Стра́стию Твое́ю, Христе́, / омрачи́вый со́лнце / и све́том Твоего́ Воскресе́ния, / просвети́вый вся́ческая, / приими́ на́шу вече́рнюю песнь, Человеколю́бче.

Таже стихиры Пасхи с припевы их. Глас 5.

Стих: Да воскре́снет Бог, / и расточа́тся врази́ Его́.

Па́сха / свяще́нная нам днесь показа́ся; / Па́сха но́ва свята́я; / Па́сха та́инственная; / Па́сха всечестна́я. / Па́сха Христо́с Изба́витель; / Па́сха непоро́чная; / Па́сха вели́кая; / Па́сха ве́рных. / Па́сха две́ри ра́йския нам отверза́ющая. / Па́сха всех освяща́ющая ве́рных.

Стих: Я́ко исчеза́ет дым, / да исче́знут.

Прииди́те / от виде́ния жены́ благове́стницы, / и Сио́ну рцы́те: / приими́ / от нас ра́дости благове́щения, Воскресе́ния Христо́ва: / красу́йся, лику́й / и ра́дуйся, Иерусали́ме, / Царя́ Христа́ узре́в из гро́ба, / я́ко жениха́ происходя́ща.

Стих: Та́ко да поги́бнут гре́шницы от Лица́ Бо́жия, / а пра́ведницы да возвеселя́тся.

Мνроно́сицы жены́, / у́тру глубоку́, / предста́вша гро́бу Живода́вца, / обрето́ша А́нгела / на ка́мени седя́ща, / и той провеща́в им, / си́це глаго́лаше: / что и́щете Жива́го с ме́ртвыми; / что пла́чете Нетле́ннаго во тли? / Ше́дше, пропове́дите ученико́м Его́.

Стих: Сей день, его́же сотвори Госпо́дь, / возра́дуемся и возвесели́мся в онь.

Па́сха кра́сная, / Па́сха, Госпо́дня Па́сха! / Па́сха всечестна́я / нам возсия́. Па́сха, / ра́достию друг дру́га обы́мем. / О Па́сха! / Избавле́ние ско́рби, / и́бо из гро́ба днесь, / я́ко от черто́га / возсия́в Христо́с, / жены́ ра́дости испо́лни, глаго́ля: / пропове́дите апо́столом.

Слава, глас 8: В притво́ре Соломо́нове, / та́мо слежа́ше мно́жество немощству́ющих, / и преполови́вшуся пра́зднику, / обре́те Христо́с три́десять осмь лет разсла́блена лежа́ща, / Влады́чним гла́сом глаго́лет к нему́: / хо́щеши ли здрав бы́ти? / Немощству́яй отвещава́ше: / Го́споди, челове́ка не и́мам, / да егда́ возмути́тся вода́, вве́ржет мя в купе́ль. / Он же глаго́лет к нему́: / возми́ одр твой, и ходи́: / се здрав был еси́, ктому́ не согреша́й. / Богоро́дицы моли́твами / низпосли́ нам ве́лию ми́лость.

И ныне, глас 5: Воскресе́ния день, / и просвети́мся торжество́м, / и друг дру́га обы́мем. / Рцем бра́тие, / и ненави́дящим нас, / прости́м вся Воскресе́нием, / и та́ко возопии́м: / Христо́с воскре́се из ме́ртвых, / сме́ртию смерть попра́в, / и су́щим во гробе́х живо́т дарова́в.

Тропарь, во глас 5: Христо́с воскре́се из ме́ртвых, / сме́ртию смерть попра́в / и су́щим во гробе́х живо́т дарова́в. Единожды.

Таже, Ны́не отпуща́еши: и прочее, я́ко предписася.

Отпустительный тропарь, глас 3:

Да веселя́тся небе́сная, / да ра́дуются земна́я; / я́ко сотвори́ держа́ву мы́шцею Свое́ю Госпо́дь, / попра́ сме́ртию смерть, / пе́рвенец ме́ртвых бысть; / из чре́ва а́дова изба́ви нас, / и подаде́ мірови ве́лию ми́лость.

Слава, и ныне, Богородичен: Тя хода́тайствовавшую Спасе́ние ро́да на́шего, / воспева́ем, Богоро́дице Де́во; / пло́тию бо от Тебе́ восприя́тою Сын Твой и Бог наш, / Кресто́м восприи́м страсть, / изба́ви нас от тли, я́ко Человеколю́бец.

Аще же не будет бдения, на Полунощнице поем канон Троичен во Октоихе, гласа 3-го. И Досто́йно есть: и прочее я́ко обычно. И отпуст.

На утрени

На Бог Госпо́дь: тропарь воскресен, глас 3:

Да веселя́тся небе́сная, / да ра́дуются земна́я; / я́ко сотвори́ держа́ву мы́шцею Свое́ю Госпо́дь, / попра́ сме́ртию смерть, / пе́рвенец ме́ртвых бысть; / из чре́ва а́дова изба́ви нас, / и подаде́ мірови ве́лию ми́лость. Дважды.

Слава, и ныне, Богородичен: Тя хода́тайствовавшую Спасе́ние ро́да на́шего, / воспева́ем, Богоро́дице Де́во; / пло́тию бо от Тебе́ восприя́тою Сын Твой и Бог наш, / Кресто́м восприи́м страсть, / изба́ви нас от тли, я́ко Человеколю́бец.

По 1-м стихословии седален, глас 3:

Христо́с от ме́ртвых воста́, нача́ток усо́пших: / перворожде́н тва́ри, и Соде́тель всех бы́вших, / истле́вшее естество́ ро́да на́шего в Себе́ Само́м обнови́. / Не ктому́ сме́рте облада́еши: / и́бо всех Влады́ка держа́ву твою́ разруши́.

Стих: Воскресни́ Го́споди Бо́же мой, да вознесе́тся рука́ Твоя́, / не забу́ди убо́гих Твои́х до конца́.

Пло́тию сме́рти вкуси́в, Го́споди, / го́ресть сме́рти пресе́кл еси́ воста́нием Твои́м, / и челове́ка на ню укрепи́л еси́, / пе́рвыя кля́твы одоле́ние призыва́я: / Защи́тниче жи́зни на́шея, Го́споди, сла́ва Тебе́.

Слава, и ныне, Богородичен: Красоте́ де́вства Твоего́, и пресве́тлой чистоте́ Твое́й, / Гаврии́л удиви́вся, вопия́ше Ти, Богоро́дице: / ку́ю Ти похвалу́ принесу́ досто́йную; / что же возимену́ю Тя; недоумева́ю и ужаса́юся. / Те́мже я́ко повеле́н бых, вопию́ Ти: / ра́дуйся, Благода́тная.

По 2-м стихословии седален, глас 3. Подобен: Красоте́ де́вства:

Вся челове́ческая восприи́м, вся на́ша присво́ив, / на Кресте́ пригвозди́тися благоволи́л еси́, Тво́рче мой, / смерть прии́м претерпе́ти, я́ко Челове́к, / да челове́ческое от сме́рти изба́виши, я́ко Бог. / Те́мже, я́ко Жизнода́вцу, вопие́м Ти: / сла́ва, Христе́, благоутро́бию Твоему́.

Стих: Испове́мся Тебе́ Го́споди всем се́рдцем мои́м, / пове́м вся чудеса́ Твоя́.

Непостижи́мое распя́тия, и несказа́нное воста́ния, / богосло́вствуем ве́рнии, та́инство неизрече́нное: / днесь бо смерть и ад плени́ся, / род же челове́ческий в нетле́ние облече́ся. / Тем благодаря́ще вопие́м Ти: / сла́ва, Христе́, воста́нию Твоему́.

Слава, и ныне, Богородичен: Небе́сная любо́вию веселя́хуся, / и земна́я тре́петом ужаса́хуся, / егда́ пречи́стый глас на́йде на Тя, Богоро́дице: / еди́но бо торжество́ обои́м возсия́, / егда́ первозда́ннаго от сме́рти изба́ви. / Тем со а́нгелом вопие́м Ти: / ра́дуйся, Чи́стая Де́во Ма́ти.

По Непорочнах, Благослове́н еси́ Го́споди:

Таже ипакои, глас 3: Удивля́я виде́нием, / ороша́я глаго́лании, / блиста́яйся А́нгел мνроно́сицам глаго́лаше: / что жива́го и́щете во гро́бе; / воста́ истощи́вый гро́бы. / Тли Премени́теля разуме́йте Непреме́ннаго. / Рцы́те Бо́гови: коль стра́шна дела́ Твоя́, / я́ко род спасл еси́ челове́ческий.

Степенна, глас 3.

Антифон 1:

Плен Сио́нь Ты изъя́л еси́ от Вавило́на: / и мене́ от страсте́й к животу́ привлецы́, Сло́ве.

В юг се́ющии слеза́ми Боже́ственными, / жнут кла́сы ра́достию присноживо́тия.

Слава: Свято́му Ду́ху вся́кое благода́рие, / я́коже Отцу́ и Сы́ну сооблиста́ет, / в Не́мже вся живу́т и дви́жутся.

И ныне: тойже.

Антифон 2:

А́ще не Госпо́дь сози́ждет дом доброде́телей, всу́е тружда́емся: / ду́шу же покрыва́ющу, никто́же наш разори́т град.

Плода́ чре́вна Ду́хом сынотворе́ное / Тебе́, Христу́, я́коже и Отцу́, святи́и всегда́ суть.

Слава: Святы́м Ду́хом прозри́тся вся́кая святы́ня, прему́дрость: / осуществу́ет бо вся́кую тварь: Тому́ послу́жим: / Бог бо, я́ко Отцу́ же и Сло́ву.

И ныне: тойже.

Антифон 3:

Боя́щиися Го́спода блаже́ни, в пути́ ходя́ще за́поведей: / снедя́т бо живо́тное всепло́дие.

О́крест трапе́зы Твоея́ возвесели́ся, / зря Твоя́, Пастыренача́льниче, исча́дия, нося́ща ве́тви благоде́лания.

Слава: Святы́м Ду́хом вся́кое бога́тство сла́вы, / от Него́же благода́ть, и живо́т вся́кой тва́ри: / со Отце́м бо воспева́емь есть, и с Сло́вом.

И ныне: тойже.

Таже прокимен, глас 3: Рцы́те во язы́цех, я́ко Госпо́дь воцари́ся, / и́бо испра́ви вселе́нную, я́же не подви́жится.

Стих: Воспо́йте Го́сподеви песнь но́ву, воспо́йте Го́сподеви вся земля́.

Таже другий прокимен: Вся́кое дыха́ние / да хва́лит Го́спода.

Стих: Хвали́те Бо́га во святы́х Его́, хвали́те Его́ в утверже́нии си́лы Его́.

Евангелие от Луки, 4 воскресное, зачало 112 (Лк. 24:1–12).

Во вре́мя о́но, во еди́ну от суббо́т, зело́ ра́но, приидо́ша жены́ на гроб, нося́ще я́же угото́ваша арома́ты, и други́я с ни́ми. Обрето́ша же ка́мень отвале́н от гро́ба, и вше́дше, не обрето́ша телесе́ Го́спода Иису́са. И бысть не домышля́ющимся им о сем, и се му́жа два ста́ста в них в ри́зах блеща́щихся. Пристра́шным же бы́вшим им, и покло́ншим ли́ца на зе́млю, реко́ста к ним: что и́щете жива́го с ме́ртвыми? Несть зде, но воста́. Помяни́те, я́коже глаго́ла вам, еще́ сый в Галиле́и, глаго́ля, я́ко подоба́ет Сы́ну Челове́ческому пре́дану бы́ти в ру́це челове́к гре́шник, и про́пяту бы́ти, и в тре́тий день воскре́снути. И помяну́ша глаго́лы Его́. И возвра́щшася от гро́ба, возвести́ша вся сия́ единомуна́десяте и всем про́чим. Бя́ше же Магдали́на Мари́я, и Иоа́нна, и Мари́я Иа́ковля, и про́чия с ни́ми, я́же глаго́лаху ко апо́столом сия́. И яви́шася пред ни́ми я́ко лжа глаго́лы их, и не ве́роваху им. Петр же воста́в тече́ ко гро́бу, и прини́к ви́де ри́зы еди́ны лежа́ща, и оты́де, в себе́ дивя́ся бы́вшему.

Таже: Воскресе́ние Христо́во ви́девше: трижды. Псалом 50. И целование Евангелиа.

Слава: Моли́твами апо́столов, / Ми́лостиве, очи́сти / мно́жества согреше́ний на́ших.

И ныне: Моли́твами Богоро́дицы, / Ми́лостиве, очи́сти / мно́жества согреше́ний на́ших.

Таже, глас 6: Поми́луй мя, Бо́же, / по вели́цей ми́лости Твое́й / и по мно́жеству щедро́т Твои́х / очи́сти беззако́ние мое́.

Посем стихира: Воскре́с Иису́с от гро́ба, / я́коже прорече́, / даде́ нам живо́т ве́чный / и ве́лию ми́лость.

Таже, Спаси́ Бо́же лю́ди Твоя́:

КАНОН

Таже канон Пасхи, со ирмосы и с Богородичнами его, на 8. И о разслабленном на 6. Катавасия: Воскресе́ния день: оба лика вкупе.

Канон Пасхи, глас 1.

Песнь 1.

Ирмос: Воскресе́ния день, / просвети́мся, лю́дие. / Па́сха, Госпо́дня Па́сха: / от сме́рти бо к жи́зни, / и от земли́ к небеси́, / Христо́с Бог нас преведе́, / побе́дную пою́щия.

Припев: Христо́с воскре́се из ме́ртвых.

Очи́стим чу́вствия, и у́зрим / непристу́пным све́том / Воскресе́ния, Христа́ / блиста́ющася, / и ра́дуйтеся, реку́ща, / я́сно да услы́шим, / побе́дную пою́ще.

Небеса́ у́бо досто́йно да веселя́тся, / земля́ же да ра́дуется, / да пра́зднует же мiр, / ви́димый же весь и неви́димый: / Христо́с бо воста́, / весе́лие ве́чное.

Иный канон Богородичен, подобен. Егоже краестрочие на первых тропарех: Феофа́нус. Глас тойже.

Припев: Пресвята́я Богоро́дице, спаси́ нас.

Умерщвле́ния преде́л сломи́ла еси́, / ве́чную жизнь ро́ждшая Христа́, / из гро́ба возсия́вшаго днесь, / Де́во Всенепоро́чная, / и мiр просвети́вшаго.

Воскре́сшаго ви́девши Сы́на Твоего́ и Бо́га, / ра́дуйся со апо́столы Богоблагода́тная Чи́стая: / и е́же ра́дуйся пе́рвее, / я́ко всех ра́дости вина́, восприя́ла еси́, / Богома́ти Всенепоро́чная.

Канон о разслабленном, глас 3. Песнь 1.

Ирмос: Ди́вно, сла́вно творя́й чудеса́. Ты еси́, Бо́же, / бе́здну оземлени́вый, и колесни́цы потопи́вый, / и лю́ди спасы́й пою́щия Тебе́, / я́ко Царю́ на́шему и Бо́гу.

Припев: Слава Тебе, Боже наш, слава Тебе.

Де́йствуяй зна́мения, творя́й чудеса́ еди́не Царю́, / распя́тие во́лею претерпе́л еси́, я́ко Щедр, / и смерть сме́ртию умертви́в, оживотвори́л еси́ нас.

Во Христо́ве воста́нии лю́дие днесь лику́им ве́рно, / плене́н бысть ад, / ю́зники я́же содержа́ше, отдаде́ со тща́нием, / пою́щия вели́чия Бо́жия.

Си́лою Боже́ственною, / иногда́ разсла́бленнаго сло́вом Твои́м Христе́ стягну́вый, / и повеле́вый ему́ одр взя́ти, / мно́гим вре́менем немощству́ющую лю́те ду́шу мою́ исцели́.

В купе́ль иногда́ о́вчую А́нгел схожда́ше, / и еди́наго исцелева́ше на вся́кое ле́то: / креще́нием же Боже́ственным ны́не очища́ет / безчи́сленная мно́жества Христо́с.

Архангелу Михаилу: Нача́льниче а́нгелов, архистрати́же вы́шних служи́телей, / собра́вшияся в честне́м хра́ме твое́м, и Бо́га воспева́ющия, / покрыва́й и сохраня́й от вся́ких искуше́ний.

Слава, Троичен: В трие́х Ли́цех, еди́ном же Естестве́ / безнача́льнаго Бо́га пои́м непреста́нно со безпло́тными, / Отца́, Сло́ва и Ду́ха, / Ца́рство и держа́ву иму́ща неразде́льную.

И ныне, Богородичен: Чту́щий сей, Чи́стая, град Твой всегда́ ве́рно, / спаса́й от бед, плене́ния ва́рварскаго, междоусо́бныя бра́ни, и меча́, / и вся́каго ино́го преще́ния.

Песнь 3.

Ирмос: Прииди́те, пи́во пие́м но́вое, / не от ка́мене непло́дна чудоде́емое, / но нетле́ния исто́чник / из гро́ба одожди́вша Христа́, / в Не́мже утвержда́емся.

Припев: Христо́с воскре́се из ме́ртвых.

Ны́не вся испо́лнишася све́та, / не́бо же и земля́, и преиспо́дняя: / да пра́зднует у́бо вся тварь / воста́ние Христо́во, / в не́мже утвержда́ется.

Вчера́ спогребо́хся Тебе́ Христе́, / совостаю́ днесь / воскре́сшу Тебе́, / сраспина́хся Тебе́ вчера́, / Сам мя спросла́ви Спа́се во Ца́рствии Твое́м.

Припев: Пресвята́я Богоро́дице, спаси́ нас.

На нетле́нную жизнь прихожду́ днесь / бла́гостию ро́ждшагося из Тебе́, Чи́стая, / и всем конце́м свет облиста́вшаго.

Бо́га, Его́же родила́ еси́ пло́тию, / из ме́ртвых, я́коже рече́, / воста́вша ви́девши, Чи́стая, лику́й, / и Сего́ я́ко Бо́га Пречи́стая возвелича́й.

Ин. Ирмос: Непло́дная душе́ и безча́дная, / стяжи́ плод благосла́вный, / веселя́щися возопи́й: / утверди́хся Тобо́ю Богоро́дице, / несть свят, несть пра́веден, па́че Тебе́ Го́споди.

Припев: Слава Тебе, Боже наш, слава Тебе.

Зря Тебе́ иногда́ со́лнце, на дре́ве ви́сяща, Сло́ве, свет скры, / и тряса́шеся земля́ вся, / ме́ртвии воста́ша, / ме́ртву бы́вшу Тебе́, Всеси́льне.

С душе́ю прише́дшу Тебе́ во утро́бу земли́, / ду́ши, я́же стяжа́ ад, издава́ше со тща́нием, / вопию́щия держа́ве Твое́й песнь благода́рную, еди́не Го́споди.

В ле́тех мно́гих немощству́ющую лю́те ду́шу мою́, Преблаги́й, / исцели́, я́коже разсла́бленнаго пре́жде, / я́ко да после́дую Твои́м стезя́м, / я́же показа́л еси́ лю́бящим Тя.

Архангелу Михаилу: С вы́шними чи́нми Бо́жии, арха́нгеле, / мольбу́ сотвори́ о ве́рою пою́щих тя, / соблюда́я и храня́ нас, / жите́йскими страстьми́ напада́емых.

Слава, Троичен: Сла́ва Отцу́, возопии́м, Сы́ну, и Ду́ху, / Еди́н бо есть Естество́м Бог, / Его́же си́лы вся небе́сныя со стра́хом сла́вят, / Свят, Свят, Свят еси́, зову́ще.

И ныне, Богородичен: Безсе́менное име́ла еси́ зача́тие, / и па́че ума́ Рождество́, Де́во Ма́ти Чи́стая: / де́ло стра́шное, чу́до преве́лие, / а́нгелы почита́емое и челове́ки сла́вимое, Отрокови́це Влады́чице.

Таже кондак Пасце, глас 8:

А́ще и во гроб снизше́л еси́, Безсме́ртне, / но а́дову разруши́л еси́ си́лу, / и воскре́сл еси́, я́ко победитель, Христе́ Бо́же, / жена́м мνроно́сицам веща́вый: ра́дуйтеся, / и Твои́м апо́столом мир да́руяй, / па́дшим подая́й воскресе́ние.

Икос: Е́же пре́жде со́лнца Со́лнце заше́дшее иногда́ во гроб, / предвари́ша ко у́тру, и́щущия я́ко дне мνроно́сицы де́вы, / и друга́ ко друзе́й вопия́ху: / о други́ни! Прииди́те, воня́ми пома́жем те́ло живоно́сное и погребе́ное, / плоть воскреси́вшаго па́дшаго Ада́ма, лежа́щую во гро́бе. / И́дем, потщи́мся я́коже волсви́, и поклони́мся, / и принесе́м мν́ра я́ко да́ры, не в пелена́х, но в плащани́це обви́тому, / и пла́чим, и возопии́м: о Влады́ко, воста́ни, / па́дшим подая́й воскресе́ние.

И седален, глас 3: Глаго́л разсла́бленнаго то́кмо стягну́, / я́ко всемірное Сло́во еди́но, / нас ра́ди на земли́ я́вльшагося за благоутро́бие. / Те́мже и одр нося́, мимохожда́ше, / а́ще и кни́жницы зре́ти соде́янное не терпя́ху, / зло́бы содержи́ми за́вистию, ду́ши разслабля́ющею.

Слава, и ныне, Богородичен: Красоте́ де́вства Твоего́, и пресве́тлой чистоте́ Твое́й, / Гаврии́л удиви́вся, вопия́ше Ти, Богоро́дице: / ку́ю Ти похвалу́ принесу́ досто́йную; / что же возимену́ю Тя; недоумева́ю и ужаса́юся. / Те́мже я́ко повеле́н бых, вопию́ Ти: / ра́дуйся, Благода́тная.

Песнь 4.

Ирмос: На Боже́ственней стра́жи / богоглаго́ливый Авваку́м / да ста́нет с на́ми, и пока́жет / светоно́сна А́нгела, / я́сно глаго́люща: / днесь спасе́ние мiру, / я́ко воскре́се Христо́с, / я́ко всеси́лен.

Припев: Христо́с воскре́се из ме́ртвых.

Му́жеский у́бо пол, / я́ко разве́рзый де́вственную утро́бу, / яви́ся Христо́с: / я́ко челове́к же, / А́гнец нарече́ся: / непоро́чен же, / я́ко невку́сен скве́рны, / на́ша Па́сха, / и я́ко Бог и́стинен / соверше́н рече́ся.

Я́ко единоле́тный а́гнец, / благослове́нный нам вене́ц Христо́с, / во́лею за всех закла́н бысть, / Па́сха чисти́тельная, / и па́ки из гро́ба кра́сное / пра́вды нам возсия́ Со́лнце.

Богооте́ц у́бо Дави́д / пред се́нным ковче́гом скака́ше игра́я, / лю́дие же Бо́жии святи́и, / образо́в сбытие́ зря́ще, / весели́мся Боже́ственне, / я́ко воскре́се Христо́с, / я́ко Всеси́лен.

Припев: Пресвята́я Богоро́дице, спаси́ нас.

Созда́вый Ада́ма, Твоего́ пра́отца, Чи́стая, / зи́ждется от Тебе́, / и сме́ртное жили́ще разори́ Свое́ю сме́ртию днесь, / и озари́ вся / боже́ственными блиста́ньми воскресе́ния.

Его́же родила́ еси́ Христа́, / прекра́сно из ме́ртвых возсия́вша, Чи́стая, зря́щи, / до́брая и непоро́чная в жена́х и кра́сная, / днесь во спасе́ние всех, / со апо́столы ра́дующися, Того́ прославля́й.

Ин. Ирмос: Приосене́нную го́ру, Авваку́м прозря́ше / пречи́стую Твою́ утро́бу, Чи́стая. / Тем взыва́ше: от ю́га прии́дет Бог, / и Святы́й от горы́ приосене́нныя ча́щи.

Припев: Слава Тебе, Боже наш, слава Тебе.

Евре́йский собо́р, за́вистию растаява́емь, / на Дре́ве распя́т Тя, Го́споди: / и разори́в осужде́ние сме́рти, / я́ко си́лен воста́л еси́, / мiр с Собо́ю совоздви́гнув.

С мν́ры жены́, что неистощи́мое Мν́ро и́щете? / Воста́л есть, мνроно́сицам рече́, седя́й в бе́лых ри́зах, / поднебе́сную испо́лнив мы́сленнаго благоуха́ния.

Ра́бий нося́ о́браз, за мно́гое благоутро́бие / ходя́й прише́л еси́, и здра́ва показа́л еси́, / во мно́гих ле́тех лежа́щаго, Сло́ве, / повеле́в и одр взя́ти.

А́нгел у́бо Госпо́день, на вся́кое ле́то схожда́я, / во́ду в купе́ли возмуща́ше, соверша́я здра́ва еди́наго то́чию: / Христо́с же мно́жество безчи́сленное Боже́ственным креще́нием спаса́ет.

Архангелу Михаилу: Нача́льниче а́нгелов и наста́вниче заблужда́ющих, / Госпо́день нача́льный воево́до, / в час сей посреде́ нас прииди́, и моли́твы всех принеси́ / еди́ному Творцу́ и Влады́це.

Слава, Троичен: Соединя́емая Естество́м, и разделя́емая Ли́цы, есть Свята́я Тро́ица, / Оте́ц пресу́щный, соприсносу́щный же Сын, и Святы́й и еди́ный всеси́льный Дух.

И ныне, Богородичен: Чи́стая, ка́ко дои́ши; / ка́ко же родила́ еси́ Младе́нца, Ада́ма дре́внейшаго; / ка́ко на руку́ но́сиши Сы́на, су́щаго на ра́му херуви́мску, / я́ко зна́ет, я́коже весть, вся осуществова́вый.

Песнь 5.

Ирмос: У́тренюем у́треннюю глубоку́, / и вме́сто мν́ра песнь принесе́м Влады́це, / и Христа́ у́зрим / пра́вды Со́лнце, / всем жизнь возсия́юща.

Припев: Христо́с воскре́се из ме́ртвых.

Безме́рное Твое́ благоутро́бие, / а́довыми у́зами содержи́мии зря́ще, / к све́ту идя́ху, Христе́, / весе́лыми нога́ми, / Па́сху хва́ляще ве́чную.

Присту́пим свещено́снии, / исходя́щу Христу́ из гро́ба, я́ко жениху́, / и спра́зднуем любопра́зднственными чи́нми / Па́сху Бо́жию спаси́тельную.

Припев: Пресвята́я Богоро́дице, спаси́ нас.

Просвеща́ется боже́ственными луча́ми и живоно́сными / воскресе́ния Сы́на Твоего́, / Богома́ти Пречи́стая, / и ра́дости исполня́ется благочести́вых собра́ние.

Не разве́рзл еси́ врата́ де́вства в воплоще́нии, / гро́ба не разруши́л еси́ печа́тей, Царю́ созда́ния: / отону́дуже воскре́сшаго Тя зря́щи, Ма́ти, ра́довашеся.

Ин. Ирмос: Све́том Твои́м невече́рним, Христе́, / озари́, Бо́же, смире́нную мою́ ду́шу, / и наста́ви на страх Твой, / зане́ свет повеле́ния Твоя́.

Припев: Слава Тебе, Боже наш, слава Тебе.

Вознесы́йся на Дре́ве кре́стнем, и совознесы́й мiр весь, / и быв в ме́ртвых Бо́же, / от ве́ка ме́ртвыя воздвиза́еши.

Воскре́се, я́коже рече, Христо́с, / истощи́вый вся а́дова ца́рствия, / и явля́ется апо́столом, / ра́дость подава́я ве́чнующую.

Белообра́зен ви́ден бысть жена́м блиста́яйся А́нгел: / не ктому́ пла́чите, Жизнь ва́ша воста́, / су́щия во гробе́х ме́ртвыя оживи́вшая.

Разсла́бленнаго я́ко воздви́гл еси́, Христе́, / разсла́бленную мою́ ду́шу преступле́ньми оздра́ви, / и ше́ствовати мне Твоя́ пра́выя стези́ споспешеству́й.

Архангелу Михаилу: А́нгелов наста́вниче, Михаи́ле, / собира́ющияся в хра́ме твое́м лю́ди днесь, / и пропове́дающия Бо́жия вели́чия спаса́й.

Слава, Троичен: Равноче́стная тричи́сленная Еди́нице, / разделя́емая у́бо ве́рно Ипоста́сьми, / соединя́емая же Естество́м есть, / Оте́ц, Сын и Боже́ственный Дух.

И ныне, Богородичен: Безсе́менное Рождество́ Твое́, Чи́стая, / непостижи́мое пое́м рожде́ние, / блажа́ще Тя, я́ко Ма́терь Творца́ всех и Влады́ки.

Песнь 6.

Ирмос: Снизше́л еси́ в преиспо́дняя земли́, / и сокруши́л еси́ вереи́ ве́чныя, / содержа́щия свя́занныя, Христе́, / и тридне́вен, я́ко от ки́та Ио́на, / воскре́сл еси́ от гро́ба.

Припев: Христо́с воскре́се из ме́ртвых.

Сохрани́в це́ла зна́мения Христе́, / воскре́сл еси́ от гро́ба, / ключи́ Де́вы не вреди́вый в рождестве́ Твое́м, / и отве́рзл еси́ нам ра́йския две́ри.

Спа́се мой, / живо́е же и неже́ртвенное заколе́ние, / я́ко Бог Сам Себе́ / во́лею приве́л Отцу́, / совоскреси́л еси́ всеро́днаго Ада́ма, / воскре́с от гро́ба.

Припев: Пресвята́я Богоро́дице, спаси́ нас.

Возведе́ся дре́вле держи́мое сме́ртию и тле́нием, / воплоти́вшимся от Твоего́ пречи́стаго чре́ва, / к нетле́нней и присносу́щней жи́зни, / Богоро́дице Де́во.

Сни́де в преиспо́дняя земли́, / в ложесна́ Твоя́, Чи́стая, сше́дый, / и всели́выйся и воплоти́выйся па́че ума́, / и воздви́же с Собо́ю Ада́ма, / воскре́с от гро́ба.

Ин. Ирмос: Глубина́ страсте́й воста́ на мя, / и бу́ря проти́вных ве́тров: / но предвари́в мя Ты спаси́, Спа́се, и изба́ви от тли, / я́ко спасл еси́ от зве́ря проро́ка.

Припев: Слава Тебе, Боже наш, слава Тебе.

Вознесы́йся во́лею на Дре́во, / положи́лся еси́ я́ко мертв во гро́бе, / и су́щия во а́де ме́ртвыя вся вку́пе оживи́в, Христе́, / воскреси́л еси́ Боже́ственною си́лою.

Ад срет Тя Ще́дре до́ле, огорчи́ся, / свя́занныя отдава́я со тща́нием, / Твое́ стра́шное пою́щия, Спа́се, Воскресе́ние, / во гла́сех немо́лчных.

Боже́ственнии ученицы́, / ви́девше Жизнь всех из гро́ба воста́вша, Христа́, / любо́вию мно́гою, и нра́вом пра́вым, / и весе́лием душе́вным покланя́хуся.

Дре́вле на одре́ боле́зненном, в ле́тех мно́зех слежа́й, / Твои́м, Христе́, повеле́нием исцеле́в, сла́вит, / воспева́я благоутро́бие Твое́, Жизнода́телю.

Архангелу Михаилу: А́нгелов наста́вниче, Михаи́ле, / предстоя́й престо́лу Влады́чню, / прииди́ посреде́ нас, наставля́я к стезя́м жи́зни, / тебе́ предста́теля те́пла стяжа́вших.

Слава, Троичен: Тро́ицу Ли́цы Тя чту, / Еди́ницу же Существо́м пропове́даю, / безнача́льне О́тче, Сы́не, Ду́ше Пра́вый: Бо́же всех, / с вы́шними стра́шными во́инствы.

И ныне, Богородичен: Вся Боже́ственным манове́нием нося́й, / держи́мь есть, Богоро́дице Де́во, во объя́тиях Твои́х, / всех нас восхища́я, от руки́ рабо́ты лука́ваго, я́ко Щедр.

Кондак, глас 3: Подобен: Ду́шу мою́, Го́споди, во гресе́х вся́ческих, / и безме́стными дея́ньми лю́те разсла́блену, / воздви́гни Боже́ственным Твои́м предста́тельством, / я́коже и разсла́бленнаго воздви́гл еси́ дре́вле, / да зову́ Ти, спаса́емь: / Ще́дрый, сла́ва Христе́, держа́ве Твое́й.

Икос: Руки́ Твоея́ го́рстию содержа́й концы́, Иису́се Бо́же, / Отцу́ собезнача́льный, и Ду́ху Свято́му совлады́чествуяй все́ми, / пло́тию яви́лся еси́, / неду́ги исцеля́я, и стра́сти отгна́л еси́: / слепцы́ просвети́л еси́, / и разсла́бленнаго сло́вом Боже́ственным Ты возста́вил еси́, / сему́ напра́сно ходи́ти повеле́в, / и сего́ носи́вший одр на ра́му взя́ти. / Те́мже вси с ним воспева́ем, и возопии́м: / Ще́дрый, сла́ва Христе́, держа́ве Твое́й.

Синаксарий в Неделю четвертую по Пасце, о разслабленном.

Песнь 7.

Ирмос: О́троки от пе́щи изба́вивый, / быв Челове́к, / стра́ждет я́ко сме́ртен, / и стра́стию сме́ртное, / в нетле́ния облачи́т благоле́пие, / Еди́н благослове́н / отце́в Бог, и препросла́влен.

Припев: Христо́с воскре́се из ме́ртвых.

Жены́ с мν́ры богому́дрыя в след Тебе́ теча́ху: / Его́же, я́ко ме́ртва, со слеза́ми иска́ху, / поклони́шася ра́дующияся Живо́му Бо́гу, / и Па́сху та́йную / Твои́м, Христе́, ученико́м благовести́ша.

Сме́рти пра́зднуем умерщвле́ние, / а́дово разруше́ние, / ино́го жития́ ве́чнаго нача́ло, / и игра́юще пое́м Вино́внаго, / Еди́наго благослове́ннаго / отце́в Бо́га, и препросла́вленнаго.

Я́ко вои́стинну свяще́нная, / и всепра́зднственная сия́ спаси́тельная нощь, / и светоза́рная, / светоно́снаго дне, / воста́ния су́щи провозве́стница: / в не́йже безле́тный Свет из гро́ба пло́тски всем возсия́.

Припев: Пресвята́я Богоро́дице, спаси́ нас.

Умертви́в Сын Твой смерть, Всенепоро́чная, днесь, / всем сме́ртным пребыва́ющий живо́т / во ве́ки веко́в дарова́, / еди́н благослове́нный / отце́в Бог и препросла́вленный.

Всем ца́рствуяй созда́нием, быв челове́к, / всели́ся в Твою́, Богоблагода́тная, утро́бу, / и распя́тие претерпе́в и смерть, / воскре́се боголе́пно, / совозста́вив нас я́ко всеси́лен.

Ин. Ирмос: Пла́мень ороси́вый пе́щный, / и о́троки неопали́мы спасы́й, / благослове́н еси́ во ве́ки, / Го́споди Бо́же оте́ц на́ших.

Припев: Слава Тебе, Боже наш, слава Тебе.

Просте́рта Тя на Дре́ве я́ко зря́ше, / свет скры со́лнце, не могу́щее мірови свети́ти, / Тебе́ во́лею заше́дшу Всецарю́, на просвеще́ние всех язы́ков.

Воскре́сл еси́ истощи́вый гро́бы, / и плени́вый ад си́лою всеси́льною: / те́мже пое́м честно́е Твое́, Христе́, и Боже́ственное воста́ние.

Я́ко ме́ртва что Жива́го и́щете? / Воста́, несть во гро́бе, мνроно́сицам вопия́ше дре́вле, / блиста́яйся зра́ком боже́ственный А́нгел.

Слежа́ща в ле́тех мно́зех разсла́бленнаго сло́вом исцели́вый, вопия́л еси́: / возми́ одр твой и ходи́, поя́ вели́чия Бо́жия.

Архангелу Михаилу: Михаи́ле, нача́льный воево́до Госпо́день, / ве́рно в Боже́ственнем твое́м хра́ме собира́ющихся, / во хвале́ние Бо́жие наставля́й, / покрыва́й от вся́ческих зол хода́тайством твои́м.

Слава, Троичен: О Тро́ице, ве́рою пою́щия Тя, / я́ко Бо́га всех и Влады́ку, / от вся́ких бед спаса́й, / и Твои́х благ прича́стники сотвори́.

И ныне, Богородичен: Де́вствуеши, ро́ждши па́че сло́ва, / пре́жде всех век роди́вшагося от безнача́льна Отца́ нетле́нно: / сего́ ра́ди, Чи́стая, Тебе́ ублажа́ем.

Песнь 8.

Ирмос: Сей нарече́нный и святы́й день, / Еди́н суббо́т Царь и Госпо́дь, / пра́здников пра́здник / и торжество́ есть торже́ств, / во́ньже благослови́м Христа́ во ве́ки.

Припев: Христо́с воскре́се из ме́ртвых.

Прииди́те, но́ваго виногра́да рожде́ния, / Боже́ственнаго весе́лия, / в наро́читом дни Воскресе́ния, / Ца́рствия Христо́ва приобщи́мся, / пою́ще Его́, / я́ко Бо́га, во ве́ки.

Возведи́ о́крест о́чи твои́, Сио́не, и виждь: / се бо приидо́ша к тебе́, / я́ко богосве́тлая свети́ла, / от за́пада, и се́вера, и мо́ря, / и восто́ка ча́да твоя́, / в тебе́ благословя́щая Христа́ во ве́ки.

Припев: Пресвята́я Тро́ице, Бо́же наш, сла́ва Тебе́.

Троичен: О́тче Вседержи́телю, и Сло́ве, и Ду́ше, / треми́ соединя́емое во Ипоста́сех Естество́, / Пресу́щественне и Пребоже́ственне, / в Тя крести́хомся, / и Тя благослови́м во вся ве́ки.

Припев: Пресвята́я Богоро́дице, спаси́ нас.

Прии́де Тобо́ю в мiр Госпо́дь, Де́во Богоро́дице, / и чре́во а́дово расто́рг, / сме́ртным нам воскресе́ние дарова́: / Те́мже благослови́м Его́ во ве́ки.

Всю низложи́в сме́рти держа́ву Сын Твой, Де́во, / Свои́м воскресе́нием, / я́ко Бог кре́пкий совознесе́ нас и обожи́: / те́мже воспева́ем Его́ во ве́ки.

Ин. Ирмос: А́нгельми немо́лчно в вы́шних сла́вимаго Бо́га, / небеса́ небе́с, земля́ и го́ры, / и хо́лми, и глубина́, и весь род челове́ческий, / пе́сньми Того́, я́ко Созда́теля и Изба́вителя / благослови́те и превозноси́те во вся ве́ки.

Припев: Слава Тебе, Боже наш, слава Тебе.

Заве́са раздра́ся, распе́ншуся Тебе́, Спа́се наш, / и отдава́ше ме́ртвыя, я́же пожре́, смерть: / и ад обнажи́ся, Тебе́ зря в преиспо́дних земли́ бы́вша.

Где твое́ жа́ло есть, сме́рте; / где твоя́, а́де, ны́не побе́да? / Воскре́сшу Царю́, умертви́лся еси́ и поги́бл, не ктому́ ца́рствуеши: / Кре́пкий бо взят, я́же име́л еси́ свя́занныя.

Тецы́те ско́ро, возвести́те апо́столом Воскресе́ние, / мνроно́сицам явле́йся ю́ноша веща́ше: / воскре́се Влады́ка, / и с Ним и́же от ве́ка ме́ртвии пресла́вно.

Ле́ты мно́гими слежа́й разсла́бленный, взыва́ше: / поми́луй мя, Изба́вителю, недоуме́нием содержи́ма. / Сей же повелева́ет ему́ взя́ти тща́тельно одр, и пра́во ступа́ти.

Архангелу Михаилу: Я́ко невеще́ственных предводи́тель, архистрати́же сил, / с на́ми проси́ нам прегреше́ний избавле́ние, / исправле́ние же жития́, / и та́мошних наслажде́ние благ ве́чных.

Благослови́м Отца́, и Сы́на, и Свята́го Ду́ха, Го́спода.

Несозда́нное, непресеко́мое Существо́, Триипоста́сное Божество́, / Отца́ безнача́льна Бо́га, и Сы́на, и Ду́ха Свята́го / воспои́м согла́сно, серафи́мскую зову́ще стра́шную песнь.

И ныне, Богородичен: Сви́ток Тя дре́вле зря́ше Иса́иа, Присноде́во, / в не́мже пе́рстом О́тчим Сло́во безле́тное написа́ся, / от вся́каго безслове́сия спаса́ющее нас, / словесы́ Тя свяще́нными воспева́ющих.

Хва́лим, благослови́м, покланя́емся Го́сподеви, / пою́ще и превознося́ще во вся ве́ки.

И Катавасия. Честне́йшую: не поем.

Песнь 9.

Ирмос: Свети́ся, свети́ся, / но́вый Иерусали́ме: / сла́ва бо Госпо́дня / на тебе́ возсия́. / Лику́й ны́не / и весели́ся, Сио́не. / Ты же, Чи́стая, красу́йся, Богоро́дице, / о воста́нии Рождества́ Твоего́.

Припев: Христо́с воскре́се из ме́ртвых.

О Боже́ственнаго, о любе́знаго, / о сладча́йшаго Твоего́ гла́са! / С на́ми бо нело́жно / обеща́лся еси́ бы́ти, / до сконча́ния ве́ка, Христе́: / Его́же, ве́рнии, / утвержде́ние наде́жди иму́ще, ра́дуемся.

О Па́сха ве́лия и свяще́ннейшая, Христе́! / О му́дросте, и Сло́ве Бо́жий, и си́ло! / Подава́й нам и́стее Тебе́ причаща́тися, / в невече́рнем дни Ца́рствия Твоего́.

Припев: Пресвята́я Богоро́дице, спаси́ нас.

Согла́сно, Де́во, Тебе́ блажи́м ве́рнии: / ра́дуйся, две́ре Госпо́дня: / ра́дуйся, гра́де одушевле́нный: / ра́дуйся, Ея́же ра́ди нам ны́не возсия́ свет, / из Тебе́ Рожде́ннаго из ме́ртвых Воскресе́ния.

Весели́ся и ра́дуйся боже́ственная две́ре Све́та: / заше́дый бо Иису́с во гроб возсия́, / просия́в со́лнца светле́е, / и ве́рныя вся озари́в, / Богора́дованная Влады́чице.

Ин. Ирмос: На Сина́йстей горе́ ви́де Тя в купине́ Моисе́й, / неопа́льно огнь Божества́ заче́ншую во чре́ве: / Дании́л же Тя ви́де, го́ру несеко́мую: / жезл прозя́бший, Иса́иа взыва́ше, от ко́рене Дави́дова.

Припев: Слава Тебе, Боже наш, слава Тебе.

Иису́се, на Дре́ве возвыша́емь, совозне́сл еси́ нас, / и положи́вся во́лею во гро́бе, / из гробо́в ме́ртвыя воскреси́л еси́ вся, / пою́щия держа́ву Твою́ непостижи́мую, / и си́лу Твою́ непобеди́мую.

Красне́йший от гро́ба возсия́л еси́, / я́ко жени́х от черто́га, красне́йший Сло́ве, / и разруши́л еси́ а́да мра́чное, / и ю́зники изве́л еси́, согла́сно зову́щия: / сла́ва сла́ве Твое́й, / сла́ва, Иису́се Бо́же, воста́нию Твоему́.

Воздыха́ния же и сле́зы нося́щя, / с мν́ры во тща́нии всесвяты́й гроб достиго́ша жены́, / и Христо́ву учи́ми бя́ху ве́рою сла́вному воста́нию, / е́же пра́зднуем в ра́дости душе́вной веселя́щеся.

После́доваше здра́вие те́ла, / повеле́нию Твоему́, Христе́ / и ви́димь бя́ше пре́жде разсла́бленный, / теки́й со тща́нием, и одр нося́й, / на не́мже возлежа́ше ле́ты мно́гими, / песносло́вя мно́гую си́лу Твою́.

Архангелу Михаилу: Просвеще́ние нам испроси́, вели́кий Архистрати́же, / при́сно Све́ту вели́кому предстоя́й, / и умири́ нашу жизнь, / напа́стьми всегда́ змие́выми и обстоя́ньми жития́ / зы́блемую при́сно, достохва́льне.

Слава: Свет и Све́тове, Жизнь же и Жи́зни, сла́влю Тя всеблагоче́стно, / О́тче, Сло́ве и Ду́ше Святы́й, / Триипоста́сная Еди́нице, нераздели́мая держа́во, Божество́ несли́тное, / Свят, Свят, Свят, вопия́ с вы́шними си́лами.

И ныне: От светоно́сных про́йде ложе́сн Твои́х вели́кое Со́лнце Христо́с, / и мiр просвети́, Пречи́стая, осия́ньми све́тлыми, и тму отъя́т преступле́ния: / те́мже пое́м Тя, я́ко вину́ всех до́брых, Богоневе́сто.

Таже, Свят Госпо́дь Бог наш: трижды, на глас 3.

Ексапостиларий. Самогласен:

Пло́тию усну́в, / я́ко мертв, / Царю́ и Го́споди, / тридне́вен воскре́сл еси́, / Ада́ма воздви́г от тли, / и упраздни́в смерть: / Па́сха нетле́ния, / міра спасе́ние. Единожды.

Слава: другий. Подобен: Жены́ услы́шите:

Предста́ Человеколю́бец и всеще́дрый Госпо́дь О́вчей купе́ли, е́же исцели́ти неду́ги: / обре́те же челове́ка слежа́ща мно́гими ле́ты, и к нему́ возопи́: / возми́ одр, и иди́ на пути́ пра́выя.

И ныне: тойже.

На хвалитех поставим стихов, 8. И поем стихиры воскресны, глас 3:

Прииди́те вси язы́цы, / уразуме́йте стра́шныя та́йны си́лу: / Христо́с бо Спас наш, Е́же в нача́ле Сло́во, / распя́тся нас ра́ди, и во́лею погребе́ся, / и воскре́се из ме́ртвых, е́же спасти́ вся́ческая: / Тому́ поклони́мся.

Пове́даша вся чудеса́ / стра́жие Твои́, Го́споди, / но собо́р суеты́ испо́лни мздо́ю десни́цу их, / скры́ти мня́ше воскресе́ние Твое́, / е́же мiр сла́вит: поми́луй нас.

Ра́дости вся испо́лнишася / воскресе́ния иску́с прии́мша: / Мари́я бо Магдали́на ко гро́бу прии́де, / обре́те а́нгела на ка́мени седя́ща, / ри́зами блиста́ющася и глаго́люща: / что и́щете жива́го с ме́ртвыми? / Несть зде, но воста́, я́коже рече́, / предваря́я вы в Галиле́и.

Во све́те Твое́м, Влады́ко, / у́зрим свет, Человеколю́бче: / воскре́сл бо еси́ из ме́ртвых, / Спасе́ние ро́ду челове́ческому да́руя: / да Тя вся тварь славосло́вит Еди́наго Безгре́шнаго, / поми́луй нас.

И восточны (Анатолиевы), глас тойже:

Песнь у́треннюю мνроно́сицы жены́ / со слеза́ми приноша́ху Тебе́, Го́споди, / благоуха́ния бо арома́ты иму́ща, / гро́ба Твоего́ достиго́ша, / пречи́стое те́ло Твое́ пома́зати тща́щася. / А́нгел седя́й на ка́мени тем благовести́: / что и́щете жива́го с ме́ртвыми; / смерть бо попра́в воскре́се я́ко Бог, / подая́ всем ве́лию ми́лость.

Блиста́яся А́нгел на гро́бе Твое́м животво́рнем, / мνроно́сицам глаго́лаше: / истощи́в гро́бы Изба́витель, плени́ а́да, / и воскре́се тридне́вен, / я́ко Еди́н Бог и Всеси́лен.

Во гро́бе Тя иска́ше, / прише́дши во еди́ну от суббо́т Мари́я Магдали́на, / не обре́тши же рыда́ше с пла́чем вопию́щи: / увы́ мне, Спа́се мой! / Укра́ден был еси́, всех Ца́рю. / Супру́г же живоно́сных а́нгел внутрь гро́ба вопия́ше: / что пла́чеши о же́но? / Пла́чу, глаго́лет, я́ко взя́ша Го́спода моего́ от гро́ба, / и не вем, где положи́ша Его́. / Сия́ же обра́щшися вспять, / я́ко ви́де Тя, а́бие возопи́: / Госпо́дь мой и Бог мой, сла́ва Тебе́.

Евре́и затвори́ша во гро́бе Живо́т, / разбо́йник же отве́рзе язы́ком наслажде́ние, / зовы́й и глаго́ля: / И́же со мно́ю мене́ ра́ди распны́йся: / сообе́сися ми на дре́ве, / и яви́ся мне на престо́ле со Отце́м седя́: / Той бо есть Христо́с Бог наш, / име́яй ве́лию ми́лость.

Слава, глас 8: Го́споди, разсла́бленнаго не купе́ль исцели́, / но Твое́ сло́во обнови́, / и ниже́ многоле́тный запя́т ему́ неду́г: / я́ко гла́са Твоего́ скоре́йшее де́йство показа́ся, / и неудобоноси́мую тя́жесть отве́рже, / и бре́мя одра́ понесе́, во свиде́тельство / мно́жества щедро́т Твои́х, сла́ва Тебе́.

И ныне: Преблагослове́на еси́, Богоро́дице Де́во, / Вопло́щшим бо ся из Тебе́ ад плени́ся, / Ада́м воззва́ся, / кля́тва потреби́ся, / Е́ва свободи́ся, / смерть умертви́ся, и мы ожи́хом. / Тем воспева́юще вопие́м: / благослове́н Христо́с Бог, / благоволи́вый та́ко, сла́ва Тебе́.

Славословие великое. Тропарь воскресен, ектении, и отпуст, и исхождение в притвор.

Слава, и ныне: Стихира евангельская, глас 3:

Магдали́не Мари́и / Спа́сово благовеству́ющей из ме́ртвых Воскресе́ние и явле́ние, / не ве́рующе же ученицы́, поноси́ми бы́ша о жестосе́рдии: / но зна́меньми воору́жшеся и чудесы́, / ко пропове́данию посыла́хуся, / и Ты у́бо, Го́споди, к нача́льному све́ту возне́слся еси́ Отцу́, / они́ же пропове́даша всю́ду сло́во, чудесы́ уверя́юще. / Те́мже просвети́вшеся те́ми, / сла́вим Твое́ е́же из ме́ртвых воскресе́ние, / человеколю́бче Го́споди.

И поучение Студитово. И конечный отпуст. Час 1. На часех тропарь воскресен. По Трисвятом кондак Триоди: Ду́шу мою́ Го́споди:

На литургии

Блаженна гласа, глас 3, на 4:

Отве́ргша, Христе́, за́поведь Твою́, / пра́отца Ада́ма из рая́ изгна́л еси́: / разбо́йника же ще́дре испове́давша Тя на кресте́, / в онь всели́л еси́, зову́ща: / помяни́ мя, Спа́се, во ца́рствии Твое́м.

Воскре́с из ме́ртвых, совоскреси́л еси́ нас от страсте́й / воскресе́нием Твои́м, Го́споди: / сме́ртную же всю си́лу погуби́л еси́, Спа́се. / Сего́ ра́ди ве́рою Ти зове́м: / помяни́ и нас во ца́рствии Твое́м.

Тридне́вным Твои́м погребе́нием, / и́же во а́де умерщвле́нныя, я́ко Бог, оживотвори́вый, совоздви́гл еси́, / и нетле́ние всем, я́ко Благ, источи́л еси́ нам, ве́рою зову́щим всегда́: / помяни́ и нас во ца́рствии Твое́м.

Согре́шших нас сме́ртною осуди́л еси́ кля́твою, Живода́вче и Го́споди, / те́лом же Твои́м, безгре́шне Влады́ко, пострада́в, / сме́ртныя оживи́л еси́ зову́щия: / помяни́ и нас во ца́рствии Твое́м.

И от канона песнь 6-я, на 4.

По входе тропарь воскресен, глас 3:

Да веселя́тся небе́сная, / да ра́дуются земна́я; / я́ко сотвори́ держа́ву мы́шцею Свое́ю Госпо́дь, / попра́ сме́ртию смерть, / пе́рвенец ме́ртвых бысть; / из чре́ва а́дова изба́ви нас, / и подаде́ мірови ве́лию ми́лость.

Слава, кондак Триоди, глас 3: Подобен:

Ду́шу мою́, Го́споди, во гресе́х вся́ческих, / и безме́стными дея́ньми лю́те разсла́блену, / воздви́гни Боже́ственным Твои́м предста́тельством, / я́коже и разсла́бленнаго воздви́гл еси́ дре́вле, / да зову́ Ти, спаса́емь: / Ще́дрый, сла́ва Христе́, держа́ве Твое́й.

И ныне, кондак Пасце, глас 8:

А́ще и во гроб снизше́л еси́, Безсме́ртне, / но а́дову разруши́л еси́ си́лу, / и воскре́сл еси́, я́ко победитель, Христе́ Бо́же, / жена́м мνроно́сицам веща́вый: ра́дуйтеся, / и Твои́м апо́столом мир да́руяй, / па́дшим подая́й воскресе́ние.

Храма же Христова, и Богородицы, и святых, тропаря и кондака не глаголем.

Прокимен, глас 1: Бу́ди Го́споди ми́лость Твоя́ на нас, / я́коже упова́хом на Тя.

Стих: Ра́дуйтеся пра́веднии о Го́споде: пра́вым подоба́ет похвала́.

Деяний святых Апостол чтение, зачало 23 (Деян. 9:32–42).

Во дни о́ны, бысть Петру́, посеща́ющу всех, сни́ти и ко святы́м живу́щим в Ли́дде: Обре́те же та́мо челове́ка не́коего, и́менем Ене́а, от осми́ лет лежа́ща на одре́, и́же бе разсла́блен. И рече́ ему́ Петр: Ене́е, исцеля́ет тя Иису́с Христо́с, воста́ни с посте́ли твоея́. И а́бие воста́: И ви́деша его́ вси живу́щии в Ли́дде и во Ассаро́не, и́же обрати́шася ко Го́споду. Во Иоппи́и же бе не́кая учени́ца, и́менем Тави́фа, я́же сказа́ема глаго́лется, се́рна: сия́ бя́ше испо́лнена благи́х дел и ми́лостынь, я́же творя́ше. Бысть же во дни ты́я, боле́вшей ей умре́ти: омы́вше же ю́, положи́ша в го́рнице. Близ же су́щей Ли́дде Иоппи́и, ученицы́ слы́шавше, я́ко Петр есть в ней, посла́ша два му́жа к нему́, моля́ще его́ не облени́тися приити́ до них. Воста́в же Петр и́де с ни́ма, его́же прише́дша возведо́ша в го́рницу, и предста́ша ему́ вся вдови́цы пла́чуща, и показу́юща ри́зы и оде́жды, ели́ка творя́ше, с ни́ми су́щи, Се́рна. Изгна́в же вон вся Петр, прекло́нь коле́на помоли́ся, и обра́щься к те́лу, рече́: Тави́фо, воста́ни. Она́ же отве́рзе о́чи свои́, и ви́девши Петра́, се́де. Пода́в же ей ру́ку, воздви́же ю́, и призва́в святы́я и вдови́цы, поста́ви ю́ жи́ву. Уве́дано же бысть се по всей Иоппи́и, и мно́зи ве́роваша в Го́спода.

Аллилуиа, глас 5: Ми́лости Твоя́ Го́споди во век воспою́.

Стих: Зане́ рекл еси́: в век ми́лость сози́ждется.

Евангелие от Иоанна, зачало 14 (Ин. 5:1–15).

Во вре́мя о́но, взы́де Иису́с во Иерусали́м. Есть же во Иерусали́мех на О́вчей купе́ли, я́же глаго́лется евре́йски Вифесда́, пять притво́р иму́щи. В тех слежа́ше мно́жество боля́щих, слепы́х, хромы́х, сухи́х, ча́ющих движе́ния воды́. А́нгел бо Госпо́день на вся́ко ле́то схожда́ше в купе́ль, и возмуща́ше во́ду: и и́же пе́рвее вла́зяше по возмуще́нии воды́, здрав быва́ше, яце́м же неду́гом одержи́мь быва́ше. Бе же ту не́кий челове́к, три́десять и осмь лет имы́й в неду́зе свое́м. Сего́ ви́дев Иису́с лежа́ща, и разуме́в, я́ко мно́га ле́та уже́ имя́ше в неду́зе, глаго́ла ему́: хо́щеши ли цел бы́ти? Отвеща́ Ему́ неду́жный: ей, Го́споди, челове́ка не и́мам, да егда́ возмути́тся вода, вве́ржет мя в купе́ль: егда́ же прихожду́ аз, ин пре́жде мене́ сла́зит. Глаго́ла ему́ Иису́с: воста́ни, возми́ одр твой, и ходи́. И а́бие здрав бысть челове́к, и взем одр свой, и хожда́ше. Бе же суббо́та в той день. Глаго́лаху же жи́дове изцеле́вшему: суббо́та есть, и не досто́ит ти взя́ти одра́ твоего́. Он же отвеща́ им: И́же мя сотвори́ це́ла, Той мне рече́: возми́ одр твой и ходи́. Вопроси́ша же его́: кто есть Челове́к реки́й ти: возми́ одр твой и ходи́? Изцеле́вый же не ве́дяше, кто есть: Иису́с бо укло́нься, наро́ду су́щу на ме́сте. Пото́м же обре́те его́ Иису́с в це́ркви, и рече́ ему́: се здрав бысть, ктому́ не согреша́й, да не го́рше ти что бу́дет. И́де же челове́к, и пове́да иуде́ом, я́ко Иису́с есть, И́же мя сотвори́ це́ла.

Вместо же Достойно: поем:

А́нгел вопия́ше Благода́тней: / Чи́стая Де́во, ра́дуйся! / И па́ки реку́: ра́дуйся! / Твой Сын воскре́се / тридне́вен от гро́ба, / и ме́ртвыя воздви́гнувый: / лю́дие, весели́теся.

Таже ирмос, глас 1: Свети́ся, свети́ся, / но́вый Иерусали́ме: / сла́ва бо Госпо́дня / на тебе́ возсия́. / Лику́й ны́не / и весели́ся, Сио́не. / Ты же, Чи́стая, красу́йся, Богоро́дице, / о воста́нии Рождества́ Твоего́.

Причастный: Те́ло Христо́во приими́те, исто́чника безсме́ртнаго вкуси́те.

Другий: Хвали́те Го́спода с Небе́с, хвали́те Его́ в вы́шних.  / Аллилуиа. Трижды.

Подобает ведати, я́ко воследование разслабленнаго поется в Неделю, в понедельник: во вторник же отдается.

Службы четвертой седмицы по Пасхе

В понедельник четвертой седмицы по Пасхе

Последование Вечерни в Неделю расслабленного вечера

На Го́споди воззва́х: стихи́ры пра́здника 3: и Мине́и 3.

Стихи́ры пра́здника, гла́с 8. Подо́бен: О пресла́внаго чудесе́!

О пресла́внаго чудесе́! Творе́ц все́х плотоно́сец бы́в, в на́ше обнища́ естество́, хотя́ я́ко благоутро́бен, и с челове́ки пожи́в, чуде́с мно́жество евре́ом показа́. Те́мже исцели́ иногда́ разсла́бленнаго, ре́к ему́: возми́ о́др тво́й, в Вифесду́ прише́д.

Спа́се Бо́же мо́й и Го́споди, па́дшия челове́ки воскреси́ти хотя́, на земли́ я́ко Челове́к обхожда́л еси́ исцеля́я все́х неду́ги, мно́гаго ра́ди благоутро́бия. Те́мже прише́д ко О́вчей купе́ли, це́ла воздви́гл еси́, иногда́ разсла́бленнаго, сло́вом Твои́м, три́десять о́смь ле́т лежа́ща.

За́вистию евре́и снеда́еми, благодея́нием Твои́м преблаги́й Го́споди, вину́ творя́ще, и неи́стовства разжже́нием, беззако́ннующе са́ми в зако́не при́сно, тебе́ иска́ху уби́ти вои́стинну Жи́знь, суббо́ты ра́ди, егда́ всего́ челове́ка показа́л еси́ Ты́ здра́ва, пре́жде разсла́бленна су́ща.

Сла́ва, и ны́не, гла́с 5: При О́вчей купе́ли челове́к лежа́ше в не́мощи, и ви́дев Тя́ Го́споди, вопия́ше: челове́ка не и́мам, да егда́ возмути́тся вода́, вве́ржет мя́ в ню́: егда́ же прихожду́, и́н предваря́ет мя́, и прие́млет исцеле́ние, а́з же немощству́яй лежу́. И а́бие умилосе́рдився спа́с, глаго́лет к нему́: тебе́ ра́ди Челове́к бы́х, тебе́ ра́ди в пло́ть облеко́хся, и глаго́леши: челове́ка не и́мам. Возми́ о́др тво́й и ходи́. Вся́ Тебе́ возмо́жна, вся́ послу́шают, вся́ повину́ются: все́х на́с помяни́, и поми́луй Святы́й, я́ко Человеколю́бец.

На стихо́вне стихи́ры, гла́с 3:

Твои́м Кресто́м Христе́ Спа́се, сме́рти держа́ва разруши́ся, и диа́воля пре́лесть упраздни́ся: ро́д же челове́ческий ве́рою спаса́емый: пе́снь Тебе́ всегда́ прино́сит.

Сти́х: К тебе́ возведо́х о́чи мои́ живу́щему на небеси́: се́ я́ко о́чи ра́б в руку́ госпо́дий свои́х, я́ко о́чи рабы́ни в руку́ госпожи́ своея́: та́ко о́чи на́ши ко Го́споду Бо́гу на́шему, до́ндеже уще́дрит ны.́

Вече́рнюю пе́снь прино́сим Ти́ Христе́, с кади́лом и пе́сньми духо́вными: поми́луй Спа́се ду́ши на́ша.

Сти́х: Поми́луй на́с Го́споди, поми́луй на́с: я́ко по мно́гу испо́лнихомся уничиже́ния, наипа́че напо́лнися душа́ на́ша поноше́ния гобзу́ющих и уничиже́ния го́рдых.

Му́ченичен: Ве́лия Креста́ Твоего́ Го́споди си́ла: водрузи́ бо ся на ме́сте, и де́йствует в мiре, и показа́ от ры́барей апо́столы, и от язы́к му́ченики, да мо́лятся о душа́х на́ших.

Сла́ва, и ны́не, гла́с 1: Дла́нию пречи́стою созда́вый челове́ка, прише́л еси́ Благоутро́бне, неду́гующия исцели́ти Христе́, разсла́бленнаго во О́вчей купе́ли сло́вом Твои́м возста́вил еси́: кровоточи́вой же боле́знь исцели́л еси́: ханане́и отрокови́цу стужа́емую поми́ловал еси́, и проше́ние со́тника не презре́л еси́. Сего́ ра́ди зове́м: всеси́льне Го́споди, сла́ва Тебе́.

Та́же: Ны́не отпуща́еши: Трисвято́е. Та́же тропа́рь воскре́сен.

Тропарь: Да веселя́тся небе́сная, / да ра́дуются земна́я; / я́ко сотвори́ держа́ву мы́шцею Свое́ю Госпо́дь, / попра́ сме́ртию смерть, / пе́рвенец ме́ртвых бысть; / из чре́ва а́дова изба́ви нас, / и подаде́ мірови ве́лию ми́лость.

Ектения и отпу́ст.

Последование Утрени в понедельник четвертой седмицы по Пасхе

На Бо́г госпо́дь: тропа́рь воскре́сен:

Да веселя́тся небе́сная, / да ра́дуются земна́я; / я́ко сотвори́ держа́ву мы́шцею Свое́ю Госпо́дь, / попра́ сме́ртию смерть, / пе́рвенец ме́ртвых бысть; / из чре́ва а́дова изба́ви нас, / и подаде́ мірови ве́лию ми́лость. Дважды.

Сла́ва: свята́го, а́ще и́мать.

И ны́не: Богоро́дичен 1-й во гла́с тропаря́ свята́го.

А́ще ли ни́, Сла́ва, и ны́не: Богоро́дичен 1-й гла́са.

По 1-м стихосло́вии, седа́лен, гла́с 3:

Христо́с от ме́ртвых воста́, нача́ток усо́пших, перворожде́н тва́ри, и Соде́тель все́х бы́вших, истле́вшее естество́ ро́да на́шего в Себе́ Само́м обнови́. Не ктому́ сме́рте облада́еши: и́бо все́х Влады́ка держа́ву твою́ разруши́.

Сти́х: Го́споди, да не я́ростию Твое́ю обличи́ши мене́, ниже́ гне́вом Твои́м нака́жеши мене́.

Живу́щи на земли́ душе́ моя́, пока́йся, пе́рсть во гро́бе не пое́т, согреше́ний не избавля́ет, возопи́й Христу́ Бо́гу: Сердцеве́дче, согреши́х, пре́жде да́же не осу́диши мя́, поми́луй мя́.

Сти́х: Ди́вен Бо́г во Святы́х свои́х, Бо́г Изра́илев.

Му́ченичен: Благоду́шие терпе́ния ва́шего, победи́ ко́зни злонача́льнаго врага́, страстоте́рпцы блаже́ннии. Сего́ ра́ди ве́чнаго сподо́бистеся блаже́нства: но моли́теся Го́сподеви, христолюби́вых люде́й спасти́ ста́до, му́ченицы су́ще и́стины.

Сла́ва, и ны́не: Красоте́ де́вства Твоего́, и пресве́тлой чистоте́ Твое́й, Гаврии́л удиви́вся, вопия́ше Ти́ Богоро́дице: ку́ю Ти́ похвалу́ принесу́ досто́йную? Что́ же возымену́ю Тя́? Недоумева́ю и ужаса́юся. Те́мже, я́коже повеле́н бы́х, вопию́ Ти: ра́дуйся Благода́тная.

По 2-м стихосло́вии седа́лен, гла́с 3. Подо́бен: Красоте́ де́вства:

Разслабле́ние обрето́ша всетеле́сное разсла́бленнии, за́вистию стягне́ни в суббо́ту разсла́бленнаго стягну́тие помышля́юще, глаго́люще: не досто́ит цели́ти в суббо́ты, разоря́ти же оте́ческое суббо́ты поко́ище, зако́на Тебе́ не ве́дуще Влады́ку, и цели́теля ду́ш на́ших.

Сла́ва, и ны́не, то́йже.

Та́же, Воскресе́ние Христо́во: еди́ножды, и Псало́м 50.

Та́же кано́ны пра́здника со ирмосы́, на 8: и Мине́и, на 4. Конда́к и ексапостила́рий пра́здника.

На хвали́тех поста́вим стихи́, 4: и пое́м настоя́щия стихи́ры Осмогла́сника, гла́с 3:

Прииди́те вси́ язы́цы, уразуме́йте стра́шныя та́йны си́лу: Христо́с бо Спа́с на́ш, е́же в нача́ле Сло́во, распя́тся на́с ра́ди, и во́лею погребе́ся, и воскре́се из ме́ртвых, е́же спасти́ вся́ческая: Тому́ поклони́мся.

Мно́жицею песнопе́ние соверша́я, обрето́хся гре́х исполня́я, язы́ком у́бо пе́ние веща́я, душе́ю же безме́стная помышля́ю: но обоя́ испра́ви Христе́ Бо́же покая́нием, и поми́луй мя́.

Му́ченичен: Святы́х страстоте́рпец па́мять, прииди́те лю́дие вси́ почти́м: я́ко позо́р бы́вше а́нгелом и челове́ком, побе́ды вене́ц от Христа́ прия́ша, и мо́лятся о душа́х на́ших.

Сла́ва, и ны́не, гла́с 1: Непогребе́н мертве́ц сы́й разсла́бленный, ви́дев Тя́ возопи́: поми́луй мя́ Го́споди, я́ко о́др мо́й гро́б мне́ бы́сть. Что́ ми приобре́тение живота́? Не тре́бую О́вчия купе́ли: не и́мам бо никого́же влага́юща мя́, возмуща́ющимся вода́м: но Тебе́ исто́чнику прихожду́ исцеле́ний, да и а́з со все́ми вопию́: всеси́льне Го́споди, сла́ва Тебе́.

На стихо́вне стихи́ры, гла́с 3. Подо́бен: Ве́лия Креста́:

Зна́мений и чуде́с ви́дяще си́лу, за́вистию разсла́бленнии и си́льнии зло́бою не ве́роваху, я́ко Ты́ еси́ Сы́н Бо́жий и Строи́тель все́х, и разсла́бленнаго здра́ва показа́вый сло́вом.

Сти́х: Ми́лости Твоя́ Го́споди, во ве́к воспою́.

Ви́девше суббо́т храни́телие, разсла́бленнаго стя́гнута в суббо́ту, и душе́ю омрача́хуся: и не подоба́ет в суббо́ту цели́ти, и скверни́ти суббо́ту, не́гли {3} я́ко зако́ннии кни́жницы, вопия́ху.

Сти́х: Я́ко ре́кл еси́: в ве́к ми́лость сози́ждется.

Суббо́т самоде́теля не ве́дуще Тя́ и Го́спода, суббо́ты храня́щии, о разсла́бленнаго стягну́тии ропта́ху, в суббо́ту бы́вшем, я́ко не добро́, глаго́люще, взя́ти о́др в де́нь суббо́тный.

Сла́ва, и ны́не, гла́с 5: Взы́де Иису́с во Иерусали́м на О́вчую купе́ль, глаго́лемую иуде́йски Вифесда́, пя́ть притво́ров иму́щую, в те́х бо слежа́ше мно́жество немощству́ющих: А́нгел бо Бо́жий по вся́ ле́та сходя́, возмуща́ше ю́, и здра́вие подава́ше приступа́ющим ве́рою. И ви́дев Госпо́дь многовре́менна челове́ка, глаго́лет к нему́: хо́щеши ли здра́в бы́ти? Немощству́яй отвещава́ше: Го́споди, челове́ка не и́мам, да егда́ возмути́тся вода́, вве́ржет мя́ в купе́ль: враче́м изда́х все́ име́ние мое́, и ми́лости улучи́ти не сподо́бихся. Но Вра́ч ду́ш и теле́с глаго́лет к нему́: возми́ тво́й о́др и ходи́, пропове́дуя Мою́ си́лу, и ве́лию ми́лость в конце́х.

Та́же, Бла́го е́сть испове́датися Го́сподеви: И тропа́рь. Ча́с 1-й. И отпу́ст.

Во вторник четвертой седмицы по Пасхе

Последование Вечерни в понедельник четвертой седмицы по Пасхе вечера

На Го́споди воззва́х: поста́вим стихо́в 6. И пое́м настоя́щия два́ самогла́сна, повторя́юще пе́рвый. И Мине́и 3. Гла́с 1:

Дла́нию пречи́стою созда́вый челове́ка, прише́л еси́ Благоутро́бне, неду́гующия исцели́ти Христе́: разсла́бленнаго во О́вчей купе́ли, сло́вом Твои́м возста́вил еси́: кровоточи́вой же боле́знь исцели́л еси́: ханане́и отрокови́цу стужа́емую поми́ловал еси́: и проше́ние со́тника не презре́л еси́. Сего́ ра́ди зове́м: всеси́льне Го́споди, сла́ва Тебе́. Два́жды.

Непогребе́н мертве́ц сы́й разсла́бленный, ви́дев Тя́ возопи́: поми́луй мя́ Го́споди, я́ко о́др мо́й гро́б мне́ бы́сть. Что́ ми приобре́тение живота́? Не тре́бую о О́вчия купе́ли: не и́мам бо никого́же влага́юща мя́, возмуща́ющимся вода́м. Но Тебе́ исто́чнику прихожду́ исцеле́ний, да и а́з со все́ми вопию́: всеси́льне Го́споди, сла́ва Тебе́.

Сла́ва, и ны́не, гла́с 5: Взы́де Иису́с во Иерусали́м на О́вчую купе́ль, глаго́лемую иуде́йски Вифесда́, пя́ть притво́ров иму́щую: в те́х бо слежа́ше мно́жество немощству́ющих: Ангел бо Бо́жий по вся́ ле́та сходя́, возмуща́ше ю́, и здра́вие подава́ше приступа́ющим ве́рою, и ви́дев Госпо́дь многовре́менна челове́ка, глаго́лет к нему́: хо́щеши ли здра́в бы́ти? Немощству́яй отвещава́ше: Го́споди, челове́ка не и́мам, да егда́ возмути́тся вода́, вве́ржет мя́ в купе́ль: враче́м изда́х все́ име́ние мое́, и ми́лости улучи́ти не сподо́бихся. Но Вра́ч ду́ш и теле́с глаго́лет к нему́: возми́ тво́й о́др и ходи́, пропове́дуя Мою́ си́лу, и ве́лию ми́лость в конце́х.

И а́бие, Све́те ти́хий: Проки́мен дне́.

На стихо́вне стихи́ры Осмогла́сника, гла́с 3:

Просвети́шася вся́ческая Воскресе́нием Твои́м Го́споди, и ра́й па́ки отве́рзеся: вся́ же тва́рь восхваля́ющи Тя́, пе́снь Тебе́ всегда́ прино́сит.

Сти́х: К тебе́ возведо́х о́чи мои́ живу́щему на небеси́: се́ я́ко о́чи ра́б в руку́ госпо́дий свои́х, я́ко о́чи рабы́ни в руку́ госпожи́ своея́: та́ко о́чи на́ши ко Го́споду Бо́гу на́шему, до́ндеже уще́дрит ны.́

Спаси́ мя Го́споди Бо́же мо́й, Ты́ бо все́х еси́ спасе́ние, бу́ря мя́ страсте́й смуща́ет, и бре́мя беззако́ний погружа́ет: да́ждь ми́ ру́ку по́мощи, и к све́ту возведи́ мя умиле́ния, я́ко еди́н Благоутро́бен и Человеколю́бец.

Сти́х: Поми́луй на́с Го́споди, поми́луй на́с: я́ко по мно́гу испо́лнихомся уничиже́ния, наипа́че напо́лнися душа́ на́ша поноше́ния гобзу́ющих и уничиже́ния го́рдых.

Му́ченичен: Ве́лия му́ченик Твои́х Христе́ си́ла: во гробе́х бо лежа́т, и ду́хи прогоня́ют, и упраздни́ша вра́жию вла́сть, ве́рою Тро́ическою подви́гшеся по благоче́стии.

Сла́ва и ны́не, гла́с 8: В притво́ре Соломо́нове, та́мо слежа́ше мно́жество немощству́ющих, и преполови́вшуся пра́зднику, обре́те Христо́с три́десять о́смь ле́т разсла́бленна лежа́ща, Влады́чним гла́сом глаго́лет к нему́: хо́щеши ли здра́в бы́ти? Немощству́яй отвещава́ше: Го́споди, челове́ка не и́мам, да егда́ возмути́тся вода́, вве́ржет мя́ в купе́ль. Он же глаго́лет к нему́: возми́ о́др тво́й, и ходи́, се́ здра́в бы́л еси́, ктому́ не согреша́й. Богоро́дицы моли́твами низпосли́ на́м ве́лию ми́лость.

Та́же: Ны́не отпуща́еши: Трисвято́е. Та́же тропа́рь:

Да веселя́тся небе́сная, / да ра́дуются земна́я; / я́ко сотвори́ держа́ву мы́шцею Свое́ю Госпо́дь, / попра́ сме́ртию смерть, / пе́рвенец ме́ртвых бысть; / из чре́ва а́дова изба́ви нас, / и подаде́ мірови ве́лию ми́лость.

Ектения и отпу́ст.

Последование Утрени во вторник четвертой седмицы по Пасхе

На Бо́г госпо́дь: тропа́рь воскре́сен:

Да веселя́тся небе́сная, / да ра́дуются земна́я; / я́ко сотвори́ держа́ву мы́шцею Свое́ю Госпо́дь, / попра́ сме́ртию смерть, / пе́рвенец ме́ртвых бысть; / из чре́ва а́дова изба́ви нас, / и подаде́ мірови ве́лию ми́лость. Дважды.

Сла́ва, и ны́не: Богоро́дичен.

По 1-м стихосло́вии, седа́лен, гла́с 3:

Пло́тию сме́рть вкуси́вый Го́споди, го́ресть сме́рти пресе́кл еси́ воста́нием Твои́м, и челове́ка на ню́ укрепи́вый, пе́рвыя кля́твы одоле́ние призыва́я, защи́тниче жи́зни на́шея, Го́споди, сла́ва Тебе́.

Сти́х: Го́споди, да не я́ростию Твое́ю обличи́ши мене́, ниже́ гне́вом Твои́м нака́жеши мене́.

Доко́ле душе́ моя́, пребыва́еши во гресе́х? Доко́ле прие́млеши покая́ния преложе́ние? Приими́ во уме́ су́д бу́дущий, возопи́й Го́сподеви: согреши́х, Безгре́шне, поми́луй мя́.

Сти́х: Ди́вен Бо́г во святы́х свои́х, Бо́г Изра́илев.

Му́ченичен: Сия́ете ве́рою пресве́тлая свети́ла святи́и, благоче́стия рачи́телие, страстоте́рпцы прехва́льнии: мучи́телей бо не убоя́вшеся ра́н, и́дольскую пре́лесть низложи́сте, побе́ду иму́ще непобеди́мую, Кре́ст и́стинный.

Сла́ва, и ны́не, Богоро́дичен: Прибе́жище и си́ло Богоро́дице, держа́вная по́моще міра, моли́твами Твои́ми спаса́й рабы́ Твоя́ от вся́кия ну́жды, еди́на благослове́нная.

По 2-м стихосло́вии седа́лен, гла́с 3. Подо́бен: Красоте́ де́вства:

Разслабле́ние обрето́ша всетеле́сное разсла́бленнии, за́вистию стягне́ннии, в суббо́ту разсла́бленнаго стягну́тие помышля́юще, глаго́люще: не досто́ит цели́ти в суббо́ты, разоря́ти же оте́ческое суббо́ты поко́ище, зако́на Тебе́ не ве́дуще Влады́ку, и цели́теля ду́ш на́ших.

Сла́ва, и ны́не: то́йже.

Та́же, Воскресе́ние Христо́во: еди́ножды, и Псало́м 50.

Та́же кано́ны пра́здника со ирмосы́, на 8: и Мине́и, на 4. Конда́к и ексапостила́рий пра́здника.

На хвали́тех поста́вим стихи́ 4, и пое́м настоя́щия стихи́ры, повторя́юще пе́рвую, гла́с 3:

Пове́даша вся́ чудеса́ стра́жие Твои́ Го́споди: но собо́р суеты́ испо́лни мздо́ю десни́цу и́х, скры́ти мня́ше Воскресе́ние Твое́, е́же мiр сла́вит: поми́луй на́с. Два́жды.

Разсе́янный мо́й у́м собери́ Го́споди, и олядене́вшее {4} се́рдце мое́ очи́сти, я́ко Петру́ дая́й мне́ покая́ние, я́ко мытарю́ воздыха́ние, и я́ко блудни́це сле́зы, да ве́лиим гла́сом взыва́ю Ти́: Бо́же, спаси́ мя, я́ко еди́н Благоутро́бен и Человеколю́бец.

Му́ченичен: Царе́й и мучи́телей стра́х отри́нуша Христо́вы во́ини, и благодерзнове́нно и му́жески Того́ испове́даша все́х Го́спода Бо́га, и Царя́ на́шего: и мо́лятся непреста́нно о душа́х на́ших.

Сла́ва, и ны́не, гла́с 8: Го́споди, разсла́бленнаго не купе́ль исцели́, но Твое́ сло́во обнови́, и ниже́ многоле́тный запя́т ему́ неду́г: я́ко гла́са Твоего́ скоре́йшее де́йство показа́ся, и неудобоноси́мую тя́жесть отве́рже, и бре́мя одра́ понесе́, во свиде́тельство мно́жества щедро́т Твои́х, сла́ва Тебе́.

На стихо́вне стихи́ры, гла́с 3. Подо́бен: Ве́лия Креста́:

Яви́ся разсла́бленным удесе́м сло́во Твое́, я́коже связа́ние Живоно́сное, животво́рче мо́й Сло́ве, его́же свиде́тельство, па́че наде́жди одра́ взя́тие: его́же повеле́н ноша́ше, слежа́в на не́м на мно́зе.

Сти́х: Ми́лости Твоя́ Го́споди, во ве́к воспою́.

Ра́дуяся исполня́ет повеле́ние разсла́бленный, Твоея́ всеси́льныя Влады́чния кре́пости, и о́др сво́й нося́ хожда́ше, и свиде́тельствуя взыва́ше: исцели́вый сие́ мне́ твори́ти повелева́ет.

Сти́х: Я́ко ре́кл еси́: в ве́к ми́лость сози́ждется.

В ле́тех мно́гих и времене́х слежа́й, поми́луй мя́, зове́т разсла́бленный удесы́, Свободи́телю Христе́, свя́зана недоуме́нием, и Спа́с о́др взя́ти повелева́ше, стягну́в у́ды.

Сла́ва, и ны́не, гла́с 5: При О́вчей купе́ли, челове́к лежа́ше в не́мощи, и ви́дев Тя́ Го́споди, вопия́ше: челове́ка не и́мам, да егда́ возмути́тся вода́, вве́ржет мя́ в ню́. Егда́ же прихожду́, и́н предваря́ет мя́, и прие́млет исцеле́ние, а́з же немощству́яй лежу́. И а́бие умилосе́рдився Спа́с глаго́лет к нему́: тебе́ ра́ди Челове́к бы́х, тебе́ ра́ди в пло́ть облеко́хся, и глаго́леши челове́ка не и́мам. Возми́ о́др тво́й и ходи́. Вся́ Тебе́ возмо́жна, вся́ послу́шают, вся́ повину́ются, все́х на́с помяни́, и поми́луй Святы́й, я́ко Человеколю́бец.

Та́же, Бла́го е́сть испове́датися Го́сподеви: И тропа́рь. Ча́с 1-й. И отпу́ст.

В среду четвертой седмицы по Пасхе.

ПРЕПОЛОВЕ́НИЕ ПЯТИДЕСЯ́ТНИЦЫ

Последование Вечерни во вторник четвертой седмицы по Пасхе вечера

Начало по обычаю, и кафисма рядовая.

На Го́споди воззва́х: поставим стихов 6, и поем стихиры настоящия 3, повторяюще я. Глас 4. Подобен: Го́споди, возше́д на Крест:

Наста́ преполове́ние дней, / от спаси́тельнаго начина́емых воста́ния, / Пятдеся́тницею же Боже́ственною печа́таемое, / и све́тится све́тлости обою́ду иму́щее, и соединя́ющее обоя́, / и приити́ сла́ве предъявля́ющее, / Влады́чняго Вознесе́ния предпочита́ет.

Слы́ша и возвесели́ся Сио́н, / благовести́вшуся Христо́ву Воскресе́нию: / ве́рнии же его́ сы́нове возра́довашася Сего́ ви́девше, / и омыва́юща Ду́хом скве́рну христоуби́йства: / гото́вится торжеству́ющи, / обои́х весе́лое преполове́ние.

Прибли́жися Боже́ственнаго изоби́льное изли́тие на всех, / я́коже написа́ся, Ду́ха: предузаконе́ние пропове́дует преполови́вшееся, / по Христо́ве сме́рти и погребе́нии и Воскресе́нии, / от Него́ да́нну су́щу ученико́м, нело́жному обеща́нию, / Уте́шителево показу́ющу явле́ние.

Слава, и ныне, глас 6: Пра́зднику преполовля́ющуся Твоего́, Христе́, Воскресе́ния, / и Боже́ственнаго прише́ствия Свята́го Твоего́ Ду́ха, / соше́дшеся чуде́с Твои́х воспева́ем та́инства, / во́ньже низпосли́ нам ве́лию ми́лость.

Вход. Прокимен дне. Чтения три:

Проро́чества Михе́ина чте́ние. (Глава 4).

Та́ко глаго́лет Госпо́дь: от Сио́на изы́дет зако́н, и сло́во Госпо́дне из Иерусали́ма, и су́дит посреди́ люде́й мно́гих, и обличи́т язы́ки кре́пкия да́же на до́лзе, я́ко вси лю́дие по́йдут ки́йждо свои́м путе́м, мы же по́йдем и́менем Го́спода Бо́га на́шего в век. Та́ко глаго́лет Госпо́дь Вседержи́тель: услы́шите хо́лми суд Госпо́день, и де́бри основа́ния земли́, я́ко суд Го́сподеви к лю́дем Его́, и со Изра́илем сопри́тся, глаго́ля: лю́дие Мои́, что сотвори́х вам; или́ чим опеча́лих вас? Отвеща́йте Ми: зане́ возведо́х вы от земли́ Еги́петския, и из до́му рабо́ты изба́вих вас, и посла́х пред лице́м ва́шим Моисе́а и Ааро́на и Мариа́м. Лю́дие Мои́ [помяни́те у́бо], что совеща́ша на вас сопроти́внии; кто возвести́ тебе́? Возвести́х бо тебе́, челове́че, что добро́, или́ что Госпо́дь и́щет от тебе́, ра́зве твори́ти суд, и люби́ти ми́лость, и гото́ву бы́ти, е́же ходи́ти с Го́сподем Бо́гом твои́м; зане́ в кре́пости возвели́чится Госпо́дь, и упасе́т ста́до Свое́ в ми́ре, да́же до коне́ц земли́.

Проро́чества Иса́иина чте́ние. (Глава 55).

Та́ко глаго́лет Госпо́дь: жа́ждущии иди́те на во́ду, и ели́цы не и́мате сребра́, ше́дше купи́те, и яди́те, пи́йте без сребра́ и цены́, вино́ и тук. Я́ко та́ко глаго́лет Госпо́дь Вседержи́тель вам: лю́дие Мои́, почерпи́те во́ду с весе́лием от исто́чник спасе́ния. И рече́ши в день о́ный: воспо́йте Го́сподеви, призови́те и́мя Его́, возвести́те во язы́цех сла́вная Его́: помяни́те, я́ко вознесе́ся и́мя Его́. Лю́дие Мои́, услы́шите Мене́, и сне́сте блага́я, и наслади́тся во благи́х душа́ ва́ша. Внуши́те уши́ма ва́шима, и после́дуйте путе́м Мои́м. Услы́шите Мене́, и жива́ бу́дет во благи́х душа́ ва́ша, и завеща́ю вам заве́т ве́чный, и призови́те. Внегда́ же а́ще прибли́житеся Мне, да оста́вит нечести́вый пути́ своя́, и муж беззако́нный сове́ты своя́, и обрати́теся ко Мне, и поми́лую вас, и оста́влю грехи́ ва́ша. Не суть бо сове́ти Мои́, я́коже сове́ти ва́ши, ни я́коже путие́ ва́ши, путие́ Мои́, глаго́лет Госпо́дь. Но я́коже отстои́т не́бо от земли́, та́ко отстои́т путь Мой от путе́й ва́ших, и умышле́ния ва́ша от умышле́ния Моего́. Я́коже бо а́ще сни́дет дождь, или́ снег с небесе́, и не врати́тся отту́ду, до́ндеже упои́т зе́млю, и израсти́т, и прозя́бнет, и даст се́мя се́ющему, и хлеб в снедь: Си́це бу́дет глаго́л Мой, и́же а́ще изы́дет из уст Мои́х, не возврати́тся ко Мне тощ, до́ндеже сконча́ет вся, ели́ка восхоте́х, и испра́влю пути́ твоя́, и за́поведи Моя́. С весе́лием бо изы́дете, и с ра́достию научите́ся: го́ры бо и хо́лми ско́чат, ча́юще вас в ра́дости, и вся древа́ се́льная воспле́щут ве́твьми. И вме́сто дра́чия взы́дет кипари́с, вме́сто же кропи́вы взы́дет мνрси́на: {5} и бу́дет Госпо́дь во и́мя, и в зна́мение ве́чное, и не оскуде́ет, глаго́лет Госпо́дь Бог Святы́й Изра́илев.

При́тчей чте́ние. (Глава 9).

Прему́дрость созда́ Себе́ дом и утверди́ столпо́в седмь. Закла́ Своя́ же́ртвенная, и раствори́ в ча́ши Свое́й вино́, и угото́ва Свою́ трапе́зу. Посла́ Своя́ рабы́, созыва́ющи с высо́ким пропове́данием на ча́шу, глаго́лющи: И́же есть безу́мен, да уклони́тся ко Мне. И тре́бующим ума́ рече́: Прииди́те, яди́те Мой хлеб, и пи́йте вино́, е́же раствори́х вам. Оста́вите безу́мие и жи́ви бу́дете, и взыщи́те ра́зума, да поживете́, и испра́вите ра́зум в ве́дении. Наказу́яй злы́я прии́мет себе́ безче́стие, облича́яй же нечести́ваго опоро́чит себе́: обличе́ния бо нечести́вому ра́ны ему́. Не облича́й злых, да не возненави́дят тебе́. Облича́й прему́дра, и возлю́бит тя. Даждь прему́дрому вину́, и прему́дрший бу́дет. Сказу́й пра́ведному, и приложи́т приима́ти. Нача́ло прему́дрости страх Госпо́день и сове́т святы́х ра́зум: разуме́ти бо зако́н по́мысла есть блага́го. Сим бо о́бразом мно́гое поживе́ши вре́мя, и приложа́тся тебе́ ле́та живота́.

Таже, ектениа: Рцем вси: и возглас. Таже: Сподо́би Го́споди: Посем: Испо́лним вече́рнюю:

На стиховне стихиры самогласны, глас 1. Иоанна монаха:

Пятдеся́тницы наста́ дней преполове́ние, / в не́мже Христо́с обнажи́в малови́дно Боже́ственную си́лу, / разсла́бленнаго стягну́ сло́вом, / того́ от одра́ возста́вив, / и боголе́пно чудотворя́й в зда́нном те́ле, / челове́ком дарова́ ве́чный живо́т, / и ве́лию ми́лость.

Стих: Помяни́ сонм Твой, / его́же стяжа́л еси́ испе́рва.

Во святи́лище прише́л еси́, Прему́дросте Бо́жия, преполовля́ющуся пра́зднику, / уча́ и облича́я непокори́выя иуде́и, фарисе́и и кни́жники, / и вопия́ со дерзнове́нием к ним: / жа́ждай да гряде́т ко Мне, / и пие́т во́ду живо́тную, и не вжа́ждет во век: / ве́руяй Мое́й бла́гости, / ре́ки потеку́т из чре́ва его́ жи́зни ве́чныя. / О бла́гости и благоутро́бия Твоего́, / Христе́ Бо́же наш, сла́ва Тебе́!

Стих: Бог же, Царь наш пре́жде ве́ка, / соде́ла спасе́ние посреде́ земли́.

Глас 2: Егда́ преполове́ние пра́здника наста́, / взы́де Иису́с во святи́лище, / и уча́ше непокори́выя иуде́и, глаго́ля: / жа́ждай да гряде́т ко Мне, / и пие́т во́ду живо́тную, ве́чную, и не вжа́ждется во век. / Ве́руяй в Мя, ре́ки потеку́т из чре́ва его́, / и име́ти бу́дет свет живо́тный.

Слава, и ныне, глас 8: Преполови́вшуся пра́зднику, / уча́щу Ти, Спа́се, глаго́лаху иуде́е: / ка́ко Сей весть пи́смена, не учи́вся? / Не разуме́юще, я́ко Ты еси́ / Прему́дрость устро́ившая мiр, сла́ва Тебе́.

Та́же: Ны́не отпуща́еши: Трисвято́е.

Тропарь, глас 8: Преполови́вшуся пра́зднику, / жа́ждущую ду́шу мою́ благоче́стия напо́й вода́ми, / я́ко всем, Спа́се, возопи́л еси́: / жа́ждай да гряде́т ко Мне и да пие́т. / Исто́чниче жи́зни на́шея, Христе́ Бо́же, сла́ва Тебе́.

Таже иерей: Прему́дрость. И отпуст по обычаю.

На Повечерии святаго рядоваго поем стихиры, и канон. Кондак праздника. На Полунощнице по 1-м Трисвятом тропарь праздника. По 2-м Трисвятом кондак праздника. Таже, Го́споди поми́луй, 12. И отпуст. Молитвы заупокойныя: Помяни́ Го́споди в наде́жди: не глаголем.

Последование Утрени в среду Преполове́ния

На Бог Господь: тропарь праздника, глас 8:

Преполови́вшуся пра́зднику, / жа́ждущую ду́шу мою́ благоче́стия напо́й вода́ми, / я́ко всем, Спа́се, возопи́л еси́: / жа́ждай да гряде́т ко Мне и да пие́т. / Исто́чниче жи́зни на́шея, Христе́ Бо́же, сла́ва Тебе́. Трижды.

По 1-м стихословии седален, глас 4. Подобен: Ско́ро предвари́:

Всех серде́ц помышле́ния ве́дый, / посреде́ святи́лища став, / взыва́ше лжи́вым, глаго́ля и́стину: / что и́щете уби́ти Мя, животода́вца, пра́зднику преполовля́ющуся, вопия́ де́рзостно? Не на лица́ зря́ще суд суди́те, законопресту́пницы.

Слава, и ныне: тойже.

И чтение в толковании Евангелиа Иоанна.

По 2-м стихословии седален, глас 5. Подобен: Собезнача́льное Сло́во:

Влады́ка всех во хра́ме стоя́, / пра́зднику преполови́вшуся Пятдеся́тницы честны́я, евре́ем бесе́дуя, / облича́ше я́ве в дерзнове́нии мно́зе, я́ко Царь сый и Бог, мучи́тельство тех де́рзостное: / нам же всем да́рует за благоутро́бие ве́лию ми́лость.

Слава, и ныне: тойже.

Та́же, Воскресе́ние Христо́во: еди́ножды, и Псало́м 50.

КАНОН

Канона праздника два со ирмосы на 14. Первый со ирмосы на 8, второй на 6. Последи же Катавасия, ирмос второго канона, оба лика вкупе.

Канон господина Феофана, глас 4, егоже краестрочие сие: Преполове́ние пра́здников превели́ких похвалю́.

Песнь 1.

Ирмос: Мо́ря чермну́ю пучи́ну, / невла́жными стопа́ми, / дре́вний пешеше́ствовав Изра́иль, / крестообра́зными Моисе́овыма рука́ма, / Амали́кову си́лу в пусты́ни победи́л есть.

Припев: Слава Тебе, Боже наш, слава Тебе.

Ве́лия я́же па́че ума́, Влады́ко, / Боже́ственнаго Твоего́ воплоще́ния, благодея́ния сия́ют нам, / да́рове же и благода́ти, и Боже́ственныя све́тлости, / благода́тно истека́ющия.

Прише́л еси́, Христе́, све́тлости Божества́ испуща́я, / пра́здника посреде́ явле́нно: / пра́здник бо ра́достный спаса́емых еси́, / и спасе́ния на́шего хода́тай.

Прему́дрость, пра́вда, Го́споди, / и избавле́ние у Бо́га Ты был еси́ нам, / от земли́ к небе́сной преводя́ высоте́, / и Дух Боже́ственный да́руя.

Плоть Твоя́ истле́ния во гро́бе не ви́де, Влады́ко, / но я́ко соста́вися кроме́ се́мене, тле́ния не прия́т, / после́дованию естества́, пресу́щественно не рабо́тавшая.

Другий канон, творение господина Андреа Критскаго, глас 8.

Ирмос: Мо́ре огусти́л еси́, / погрузи́вый со ору́жием го́рдаго фарао́на, / и лю́ди спасл еси́ немо́кренно Го́споди, / и ввел еси́ я́ в го́ру святы́ни, вопию́щия: / пои́м Тебе́ Бо́гу на́шему песнь побе́дную, я́ко просла́вися.

Припев: Слава Тебе, Боже наш, слава Тебе.

Язы́цы восплещи́те, евре́и воспла́чите, / животода́вец бо Христо́с, у́зы а́довы расто́рже, / и ме́ртвыя воскреси́, и неду́ги исцели́ сло́вом: / Сей есть Бог наш, да́вый жизнь ве́рующим во и́мя Его́.

Чу́до показа́л еси́, во́ду в вино́ преше́дшую, / во Еги́пте ре́ки преложи́вый, Влады́ко, в кровь, / и ме́ртвыя воскреси́л еси́, зна́мение сие́ второ́е сконча́в. / Сла́ва, Спа́се, несказа́нному Твоему́ сове́ту: / сла́ва истоща́нию Твоему́, и́мже обнови́л еси́ нас.

Струя́ приснотеку́щая сый, Го́споди, жи́зни и́стинныя, / Ты еси́ воскресе́ние на́ше, / хотя́ труди́лся еси́, Спа́се мой, / и во́лею вжа́ждался еси́, зако́ном естества́ повину́яся, / и в Сиха́рь шед пло́тию, воды́ проси́л еси́ у самаряны́ни пи́ти.

Хле́бы благослови́л еси́, ры́бы умно́жил еси́, непостижи́мый Бо́же, / и лю́ди насы́тил еси́ незави́стно, / и исто́чник приснотеку́щий, прему́дрость, жа́ждущим обеща́л еси́. / Ты еси́ Спас Бог наш, / да́вый живо́т ве́рующим во и́мя Твое́.

Слава, Троичен: Три собезнача́льны сла́влю и сопресто́льны, / Отца́ безнача́льна Бо́га, и Сы́на собезнача́льна, и Ду́ха соприсносу́щна Сы́ну, / еди́но триипоста́сное Существо́, / еди́но нача́ло пребезнача́льное пою́, / безнача́льнаго Божества́ и Существа́ чту.

И ныне, Богородичен: Еди́на вмести́ла еси́ Зижди́теля Твоего́, Богороди́тельнице, во чре́ве, / и пло́тию родила́ еси́ неизрече́нно, / и Де́ва пребыла́ еси́, ничто́же де́вству оскверни́вшуся. / Сего́, Чи́стая, я́ко Сы́на Твоего́ и Бо́га непреста́нно моли́ о ста́де Твое́м при́сно.

Катавасия: Мо́ре огусти́л еси́, / погрузи́вый со ору́жием го́рдаго фарао́на, / и лю́ди спасл еси́ немо́кренно Го́споди, / и ввел еси́ я́ в го́ру святы́ни, вопию́щия: / пои́м Тебе́ Бо́гу на́шему песнь побе́дную, я́ко просла́вися.

Песнь 3.

Ирмос: Весели́тся о Тебе́ Це́рковь Твоя́ Христе́, зову́щи: / Ты моя́ кре́пость Го́споди, / и прибе́жище, и утвержде́ние.

Припев: Слава Тебе, Боже наш, слава Тебе.

Вод животво́рных Це́ркви исто́чники отве́рзл еси́, / а́ще кто жа́ждет, усе́рдно да прихо́дит и пие́т, вопия́, Бла́же.

От земли́ у́бо на не́бо вознести́ся, проявле́нно глаго́лал еси́: / с небесе́ же Ду́ха посла́ти обеща́л еси́ Свята́го.

Естество́м животворя́й, и от Де́вы роди́выйся Госпо́дь, / всем ве́рным дарова́ безсме́ртие, я́ко Благоутро́бен.

Ин. Ирмос: Утверди́ся се́рдце мое́ во Го́споде, / вознесе́ся рог мой в Бо́зе мое́м, / разшири́шася на враги́ моя́ уста́ моя́, / возвесели́хся о спасе́нии Твое́м.

Припев: Слава Тебе, Боже наш, слава Тебе.

Не и́же на лице́ суд суди́те, иуде́е, уча́ глаго́лаше Влады́ка, / егда́ прии́де во святи́лище, я́коже пи́сано есть, / преполови́вшуся зако́нному пра́зднику.

Не и́же на лице́ суд суди́те, иуде́е: / Христо́с бо прии́де, / Его́же нарица́ху проро́цы от Сио́на гряду́ща и мiр взыва́юща.

А́ще и словесе́м не ве́руете, иуде́е, дело́м ве́руйте Влады́ки: / что прельща́етеся, отмета́ющеся Свята́го, / Его́же написа́ в зако́не Моисе́й?

А́ще месси́и вся́ко подоба́ет приити́, иуде́е, / Христо́с же прии́де ны́не Месси́а: / что прельща́етеся, отмета́ющеся Пра́веднаго, / Его́же написа́ в зако́не Моисе́й?

Слава, Троичен: Тебе́ покланя́емся, О́тче, безнача́льный Существо́м, / пое́м безнача́льнаго Сы́на Твоего́, / и Ду́ха благоче́стно Всесвята́го, / я́ко еди́наго три, естество́м Бо́га.

И ныне, Богородичен: Еди́н от Тро́ицы сый быв, плоть ви́делся еси́, / не прело́жь, Го́споди, существа́, / ниже́ опали́в Ро́ждшия нетле́нное чре́во, / Бог сый весь и огнь.

Катавасия: Утверди́ся се́рдце мое́ во Го́споде, / вознесе́ся рог мой в Бо́зе мое́м, / разшири́шася на враги́ моя́ уста́ моя́, / возвесели́хся о спасе́нии Твое́м.

Седален, глас 8. Подобен: Прему́дрости Сло́ва:

Стоя́ посреде́ святи́лища, преполовля́ющуся боже́ственно пра́зднику, / жа́ждай, взыва́л еси́, да гряде́т ко Мне и пие́т: / пия́й бо от сея́ Боже́ственныя Моея́ воды́, / ре́ки из чре́ва источи́т веле́ний Мои́х, / а и́же ве́рует в Мя, по́сланнаго от Боже́ственнаго Роди́теля, со Мно́ю просла́вится. / Сего́ ра́ди вопие́м Ти: / сла́ва Тебе́ Христе́ Бо́же, / я́ко бога́тно излия́л еси́ во́ды Твоего́ человеколю́бия рабо́м Твои́м.

Слава, и ныне: Подобен: Прему́дрости во́ду и жи́зни, источа́я мірови, / всех, Спа́се, призыва́еши почерпсти́ спасе́ния во́ды: / Боже́ственный бо зако́н Твой прии́м челове́к, / в себе́ угаша́ет пре́лести у́глие, / отону́дуже во ве́ки не вжа́ждет, / ни преста́нет насыще́ния Твоего́, Влады́ко Царю́ Пренебе́сный. / Сего́ ра́ди сла́вим держа́ву Твою́, Христе́ Бо́же, / прегреше́ний оставле́ние прося́ще низпосла́ти бога́тно рабо́м Твои́м.

Песнь 4.

Ирмос: Вознесе́на Тя ви́девши Це́рковь на Кресте́, / со́лнце пра́ведное, / ста в чи́не свое́м, / досто́йно взыва́ющи: / сла́ва си́ле Твое́й Го́споди.

Припев: Слава Тебе, Боже наш, слава Тебе.

Растерза́в сме́рти врата́ си́лою Твое́ю, / пути́ жи́зни сказа́л еси́, / безсме́ртия же две́ри отве́рзл еси́, ве́рою зову́щим: / сла́ва си́ле Твое́й, Го́споди.

Преполове́ние всех и коне́ц име́яй, / и нача́ла, я́ко безнача́лен, обдержа́й, / стал еси́ посреде́ вопия́: / Боже́ственных, богому́дрии, прииди́те, даро́в наслади́теся.

Я́ко Бог и всех име́яй власть, / я́ко си́лен держа́ву низложи́в сме́рти, / посла́ти обеща́лся еси́, Христе́, Ду́ха Свята́го, / от Отца́ происходя́щаго.

Припев: Пресвята́я Богоро́дице, спаси́ нас.

Богородичен: Дае́ши бога́тно благода́ть Тебе́ пою́щим, / и из Тебе́ ро́ждшагося преве́чнаго Сло́ва, Ма́ти неискусобра́чная, / прегреше́ний оставле́ние сим прося́щи, Пречи́стая.

Ин. Ирмос: Проро́к Авваку́м у́мныма очи́ма / прови́де, Го́споди, прише́ствие Твое́, / тем и вопия́ше: от ю́га прии́дет Бог. / Сла́ва си́ле Твое́й, / сла́ва снизхожде́нию Твоему́.

Припев: Слава Тебе, Боже наш, слава Тебе.

А́ще месси́и подоба́ет приити́, / Месси́а же Христо́с есть, беззако́ннии, что не ве́руете Ему́? / Се прии́де, и свиде́тельствует, я́же Той твори́т: / во́ду вино́ сотвори́, разсла́бленнаго сло́вом стягну́.

Не разуме́юще писа́ний, прельща́етеся вси вы, евре́и беззако́ннии: / вои́стинну бо прии́де Христо́с, и всех просвети́, / и в вас показа́ мно́гая зна́мения и чудеса́, / и всу́е отрица́етеся и́стиннаго живота́.

Еди́но де́ло показа́х вам, и вси уже́ дивите́ся, взыва́ше иуде́ем Христо́с. Вы обре́зуете и в суббо́ту челове́ка, рече́, / Мене́ же что оклевета́ете про́чее, / воздви́гшаго сло́вом разсла́бленнаго?

Дела́ сотвори́х мно́гая, и ко́его ра́ди де́ла ка́мением биете́ Мя? / Иуде́ем Христо́с, облича́я, взыва́ше: / еда́ зане́ челове́ка здра́ва всего́ сло́вом сотвори́х, / не суди́те на лице́ челове́цы.

Во апо́столех де́йствуяй, и во проро́цех Сам почива́яй с Ду́хом, / безнача́льное рожде́ние Оте́ческаго естества́ Христе́, / язы́ки к позна́нию возве́л еси́ зна́меньми Твои́ми.

Слава, Троичен: Тро́ице неразде́льная Еди́нице, / безнача́льне О́тче, Сы́не и Ду́ше Святы́й, / во Еди́нице Тро́ица равноче́стная, сопресто́льная, животворя́щая, / несозда́нный Бо́же, спаса́й воспева́ющия Тя, / и изба́ви от бед и скорбе́й.

И ныне, Богородичен: Во чре́ве Твое́м Бо́га неопи́санно вмести́вшая, / Богоневе́сто, Де́во Ма́ти Чи́стая, / не преста́й моля́щи о нас, я́ко да Тобо́ю изба́вимся от обстоя́ний, / к Тебе́ бо при́сно прибега́ем.

Катавасия: Проро́к Авваку́м у́мныма очи́ма / прови́де, Го́споди, прише́ствие Твое́, / тем и вопия́ше: от ю́га прии́дет Бог. / Сла́ва си́ле Твое́й, / сла́ва снизхожде́нию Твоему́.

Песнь 5.

Ирмос: Ты Го́споди мой, Свет в мiр прише́л еси́. / Свет Святы́й, обраща́яй из мра́чна неве́дения, / ве́рою воспева́ющих Тя.

Припев: Слава Тебе, Боже наш, слава Тебе.

Боже́ственных пра́здников преполове́ния дости́гше, / соверше́нное боже́ственною доброде́телию обучи́тися потщи́мся, богому́дрии.

Я́ко вои́стинну свяще́нное настоя́щее торжество́, преполове́ние: / превели́ких бо пра́здников ко́рень и све́тится обою́ду.

Припев: Пресвята́я Богоро́дице, спаси́ нас.

Богородичен: Ум арха́нгельский не мо́жет разуме́ти / Твое́ неизрече́нное из Де́вы и пречи́стое рождество́, Спа́се Многоми́лостиве.

Ин. Ирмос: Го́споди Бо́же наш / мир даждь нам, / Го́споди Бо́же наш, стяжи́ ны, / Го́споди, ра́зве Тебе́ ино́го не ве́мы, / И́мя Твое́ имену́ем.

Припев: Слава Тебе, Боже наш, слава Тебе.

Чудесы́ украси́л еси́ апо́столы Твоя́, / дивесы́ возвели́чил еси́ ученики́, / во всем мiре просла́вил, Спа́се наш, и дав им Ца́рствие Твое́.

Вся просвети́ша земли́ концы́ ученицы́, чудесы́ и уче́ньми, / и разли́чными о́бразы сло́во пропове́давше, Христе́ Спа́се, Ца́рствия Твоего́.

Хвалу́ возсыла́ем Ца́рствию Твоему́, пе́ние же Тебе́ прино́сим, / нас ра́ди на земли́ яви́вшемуся, и мiр просвети́вшему, и Ада́ма воззва́вшему.

Слава, Троичен: Сла́ва Тебе́, О́тче Святы́й, Бо́же нерожде́нне: / сла́ва Тебе́, Сло́ве безле́тне единоро́дне: / сла́ва Тебе́, Ду́ше Боже́ственне и сопресто́льне, / и единосу́щне Отцу́ и Сы́ну.

И ныне, Богородичен: Бысть чре́во Твое́ свята́я трапе́за, иму́щая небе́сный хлеб, / от него́же всяк яды́й не умира́ет, / я́коже рече́ всех, Богороди́тельнице, Пита́тель.

Катавасия: Го́споди Бо́же наш / мир даждь нам, / Го́споди Бо́же наш, стяжи́ ны, / Го́споди, ра́зве Тебе́ ино́го не ве́мы, / И́мя Твое́ имену́ем.

Песнь 6.

Ирмос: Пожру́ Ти со гла́сом хвале́ния Го́споди, / Це́рковь вопие́т Ти, / от бесо́вския кро́ве очи́щшися, / ра́ди ми́лости от ребр Твои́х / исте́кшею кро́вию.

Припев: Слава Тебе, Боже наш, слава Тебе.

Преполове́ние Пятдеся́тницы наста́ днесь, / отсю́ду Боже́ственныя у́бо Па́схи, / Боже́ственнейшею све́тлостию озари́вшееся, / отону́дуже Уте́шителевою благода́тию сия́ющее.

Глаго́лал еси́ в хра́ме, Христе́, предстоя́ иуде́йским собо́ром / Свою́ сла́ву открыва́я, и предъявля́я сро́дство к Роди́телю.

Припев: Пресвята́я Богоро́дице, спаси́ нас.

Богородичен: Бу́ди ми предста́тельница, и стена́ неруши́мая, / от мірски́х мя собла́знов избавля́ющая, еди́на Богороди́тельнице, / и боже́ственным светоли́тием освеща́ющая.

Ин. Ирмос: Я́ко во́ды морски́я, Человеколю́бче, / волна́ми жите́йскими обурева́юся, / те́мже, я́ко Ио́на, та́ко вопию́ Ти: / возведи́ от тли живо́т мой, / Благоутро́бне Го́споди.

Припев: Слава Тебе, Боже наш, слава Тебе.

Вся содержа́й концы́, возше́л еси́, Иису́се, / и учи́л еси́ во святи́лищи наро́ды сло́ву и́стины, / пра́зднику преполовля́ющуся, я́коже Иоа́нн вопие́т.

Отве́рзл еси́ устне́ Твои́, Влады́ко, / пропове́дал еси́ мірови безле́тнаго Отца́, и Всесвята́го Ду́ха, / сро́дное обои́х храня́ и по воплоще́нии.

Де́ло О́тчее соверши́л еси́, / де́лы уве́рил еси́ словеса́ Твоя́, / исцеле́ния соверша́я Спа́се, и зна́мения, / разсла́бленнаго исправля́я, прокаже́нныя очища́я, и ме́ртвыя воскреша́я.

Безнача́льный Сын нача́ло бысть прие́м, / е́же по нам вочелове́чися, / и посреде́ пра́здника уча́ше, глаго́ля: / притецы́те ко исто́чнику приснотеку́щему, жизнь почерпи́те.

Слава, Троичен: Еди́но в Тро́ице Божество́, / Существо́ триипоста́сное, несозда́нное, неразде́льное вси сла́вим, / Отца́, и Сы́на, и Свята́го Ду́ха, я́ко три су́щее, и еди́но.

И ныне, Богородичен: Де́ву по рождестве́ пое́м Тя, / Де́ву и Ма́терь сла́вим Тебе́ еди́ну, / Чи́стая Богоневе́сто Отрокови́це, / из Тебе́ бо вои́стинну Бог воплоти́ся, обнови́в нас.

Катавасия: Я́ко во́ды морски́я, Человеколю́бче, / волна́ми жите́йскими обурева́юся, / те́мже, я́ко Ио́на, та́ко вопию́ Ти: / возведи́ от тли живо́т мой, / Благоутро́бне Го́споди.

Кондак, глас 4. Подобен: Вознесы́йся:

Пра́зднику зако́нному преполовля́ющуся, / всех Тво́рче и Влады́ко, / к предстоя́щим глаго́лал еси́, Христе́ Бо́же: / прииди́те и почерпи́те во́ду безсме́ртия. / Те́мже Тебе́ припа́даем и ве́рно вопие́м: / щедро́ты Твоя́ да́руй нам, / Ты бо еси́ Исто́чник жи́зни на́шея.

Икос: Олядене́вшую {6} мою́ ду́шу прегреше́ний беззако́ньми, / тече́ньми Твои́х крове́й напо́й, / и покажи́ плодоно́сну доброде́тельми: / Ты бо рекл еси́ всем, е́же приходи́ти к Тебе́, Сло́ве Бо́жий Всесвяты́й, / и во́ду нетле́ния почерпа́ти, живу́ю же и очища́ющую грехи́, / пою́щих сла́вное и Боже́ственное Твое́ воста́ние, / подая́, Благи́й, с высоты́ сше́дшую вои́стинну ученико́м Твои́м Ду́ха кре́пость, / Тебе́ Бо́га ве́дущим: / Ты бо еси́ исто́чник жи́зни на́шея.

Синакса́рий Мине́и. Та́же настоя́щий синакса́рий.

Стихи́: Ста́в науча́ет, посреде́ пра́здника,

Христо́с Месси́а среде́ учи́телей.

В сре́ду разсла́бленнаго, пра́здник преполове́ния Пятдеся́тницы пра́зднуем, по́чести ра́ди вели́кою двою́ дни́ пра́зднику, Па́схи, глаго́лю, и Пятдеся́тницы, я́ко обою́ соединя́ющу и совокупля́ющ. Бы́сть же си́й та́ко: по е́же соде́лати Христу́ на разсла́бленном чу́до преесте́ственное, иуде́и у́бо о разсла́бленном соблажня́ющеся, и́бо в суббо́ту соде́яся, иска́ху Его́ уби́ти. Бежи́т у́бо в Галиле́ю, и в та́мошних гора́х пребыва́я, пятию́ хле́бы и двои́ ры́бу чудоде́йствует, пя́ть ты́сящ муже́й прекорми́, ра́зве же́н и дете́й. Пото́м же ку́щ потче́нию наста́вшу [вели́к же и то́й пра́здник у иуде́й], во Иерусали́м восхо́дит, и обхожда́ше сокрове́нно. В преполове́нии же пра́здника сего́, во святи́лище входя́ уча́ше: святи́лище же е́сть Еди́ному Бо́гу оби́телище, иде́же любо́вь и ми́р, иде́же ве́ра и целому́дрие водворя́ется. Сего́ ра́ди и святи́телю Бо́жию служа́щу Бо́гови, ми́рну подоба́ет бы́ти и кро́тку, не крадли́ву, не льсти́ву, не сребролюби́ву: да пре́жде Бо́га в свою́ ду́шу всели́т, пото́м же и лю́ди по о́бразу и по пути́ своему́ счета́ет. Мо́жется же нарещи́ и коего́ждо ве́рнаго душа́, святи́лище преочище́нно бы́вши: иде́же бо вселю́ся в вы́ и похожду́, глаго́лет Госпо́дь. И вси́ Его́ уче́нию дивля́хуся, зави́дяще Ему́ глаго́лаху: ка́ко Се́й ве́сть, писа́нием не научи́вся? Но́вый бо Ада́м сы́й, ве́дяше я́коже и пе́рвый о́н: вся́кия прему́дрости бя́ше преиспо́лнен, и я́коже Бо́г. Па́ки, ропта́ху у́бо вси́, и к Его́ уби́йству бе́ша вси́ устремля́ющеся. Христо́с же обличе́ния на ня́ употребля́я, я́ко о суббо́те у́бо сваря́щияся глаго́лаше: что́ Мя и́щете уби́ти? Они́ же глаго́лаху: бе́са ли и́маши, кто́ Тя хо́щет уби́ти? О́н же па́ки к пре́дним простира́ется: а́ще о зако́не сварите́ся, глаго́ля, что́ на Мя́ ярите́ся, зане́ всего́ челове́ка в суббо́ту здра́ва сотвори́х? Моисе́ю и сия́ законополага́ющу разруша́ти ю́, внегда́ обре́зания ра́ди глаго́лет. Мно́га у́бо и́м о се́м бесе́довав, и показа́в Себе́ да́теля зако́ну и Отцу́ ра́вна. И па́че в после́дний де́нь вели́кий пра́здника, ка́мением быва́ет мета́емь от ни́х, но ка́мень Тому́ отню́д не косну́ся. Егда́ и мимоходя́ отту́ду, обрета́ет челове́ка от рожде́ния сле́па, и очеса́ ему́ да́рует. Ве́домо же, я́ко три́ бя́ху у иуде́й преве́лии пра́здницы. Пе́рвый, Па́сха, и́же у́бо соверша́ется в пе́рвом ме́сяце, воспомина́ние име́я, е́же в Чермно́м мо́ри прехожде́ния. Вторы́й же, Пятдеся́тница, е́же в пусты́ни пребыва́ние, по преше́ствии Чермна́го мо́ря помина́яй: пятдеся́т бо дни́й пребыва́ху в пусты́ни, до́ндеже зако́н Моисе́ов прии́мут, еще́ же и за по́честь числа́ седми́чнаго, че́стну у ни́х су́щу. Тре́тий же те́м пра́здник, тру́б и се́нниц потче́ния, помина́ние творя́ще ски́нии, ю́же во о́блаце горы́ ви́дев Моисе́й, пе́рвым древоде́лем Веселе́илом водрузи́в поста́ви, я́же и в седмию́ сотворя́ема бя́ше дни́й, сноше́нию плодо́в па́мять иму́щи, и упокое́ния пусты́ннаго. Егда́ же твори́му тому́ пра́зднику, ста́в Иису́с вели́ким гла́сом воззва́: а́ще кто́ жа́ждет, да гряде́т ко Мне́ и пие́т. Елма́ у́бо во учи́тельстве то́м Христо́с Месси́ю Себе́ показа́, хода́тай и примири́тель на́ш бы́в, и ве́чнаго Отца́ Своего́. Тоя́ ра́ди вины́ настоя́щий пра́здник пра́зднующе, и средопятдеся́тницу имену́юще, Месси́ю воспева́ем Христа́, и честно́е е́же от обою́ двою́ вели́кою пра́зднику представля́юще. Сего́ же ра́ди мню́ и самаряны́ни по не́м пра́зднику пра́зднуется, зане́ и та́мо о Месси́и Христе́ мно́гая сказа́шася, и о воде́ и о жа́жди, я́коже зде́ во евангели́сте Иоа́нне, слепа́го па́че самаряны́ни предлежи́т. Неизче́тною ми́лостию Твое́ю Христе́ Бо́же на́ш, поми́луй на́с. Ами́нь.

Песнь 7.

Ирмос: В пещи́ Авраа́мстии о́троцы перси́дстей, / любо́вию благоче́стия па́че, / не́жели пла́менем опаля́еми взыва́ху: / благослове́н еси́ в хра́ме сла́вы Твоея́ Го́споди.

Припев: Слава Тебе, Боже наш, слава Тебе.

Кре́постию, Спа́се, сме́ртную разо́рь си́лу, / стезю́ жи́зни показа́л еси́ челове́ком, благода́рно Тебе́ зову́щим: / благослове́н еси́ в хра́ме сла́вы Твоея́, Го́споди.

Плоть нося́ща ви́дяще, / не разуме́ша собо́ри евре́йстии Сло́ве Тя Бо́жий, / но мы Тебе́ воспева́ем: / благослове́н еси́ в хра́ме сла́вы Твоея́, Го́споди.

Припев: Пресвята́я Богоро́дице, спаси́ нас.

Богородичен: Вы́шняго освяще́нное боже́ственное селе́ние, ра́дуйся! / Тобо́ю бо даде́ся ра́дость, Богоро́дице, вопию́щим: / благослове́на Ты в жена́х еси́, Пренепоро́чная Влады́чице.

Ин. Ирмос: Халде́йская пещь, огне́м распала́емая, / ороша́шеся Ду́хом, / Бо́жиим предстоя́нием, / о́троцы поя́ху: / благослове́н еси́, Бо́же оте́ц на́ших.

Припев: Слава Тебе, Боже наш, слава Тебе.

Пло́тски потруди́лся еси́, упокое́ние всех: / во́лею вжа́ждался еси́, исто́чниче чуде́с: / воды́ проси́л еси́, во́ду жи́зни, Иису́се, возвеща́яй.

Самаряны́ни, Го́споди, жене́ бесе́довал еси́, / облича́я безу́мие беззако́нных евре́ев: / она́ у́бо ве́рова Сы́на бы́ти Бо́жия, си́и же отверго́шася.

Во́ду живу́ю истека́ющую, во́ду безсме́ртия, / исто́чник присноживу́щий пода́ти обеща́л еси́, / ве́рою Дух Твой прие́млющим, Спа́се, от Отца́ происходя́щий.

Пятьми́ хле́бы препита́л еси́, ты́сящи а́лчущих, / и насыще́ния оста́нки, в други́я ты́сящи, Спа́се умно́жил еси́, / показу́я сла́ву Твою́ свяще́нным ученико́м.

Яды́й Те́ло Твое́, жив бу́дет во ве́ки, / и пия́й Кровь Твою́, в Тебе́ пребу́дет, Спа́се мой, / и Ты в нем пребыва́еши, / и воскреси́ши его́ в после́днее мгнове́ние.

Удиви́л еси́, Влады́ко, Твое́ смотре́ние, / уве́рив чудесы́ Боже́ственную власть, / неду́ги изгна́л еси́, ме́ртвыя воскреси́л еси́ и слепы́я просвети́л еси́ я́ко Бог.

Прокаже́нныя очи́стил еси́, хромы́я испра́вил еси́, / разсла́бленныя стягну́л еси́, кровоточи́вую исцели́вый: / ше́ствовал еси́ по пучи́не, показа́в сла́ву Твою́ свяще́нным ученико́м.

Слава, Троичен: Покланя́емся Твоему́, Го́споди, Пречи́стому Отцу́, / и благода́ти Ду́ха, ю́же Твои́м апо́столом Бог сый разда́л еси́, / посыла́я их на про́поведь.

И ныне, Богородичен: Во чре́ве Твое́м вмести́ла еси́ невмести́маго Сло́ва, / от Твои́х сосе́ц дои́ла еси́ мiру Пита́теля, / на объя́тии носи́ла еси́ Содержи́теля на́шего, Богороди́тельнице Чи́стая.

Катавасия: Халде́йская пещь, огне́м распала́емая, / ороша́шеся Ду́хом, / Бо́жиим предстоя́нием, / о́троцы поя́ху: / благослове́н еси́, Бо́же оте́ц на́ших.

Песнь 8.

Ирмос: Ру́це распросте́р Дании́л, / львов зия́ния в ро́ве затче́: / о́гненную же си́лу угаси́ша, / доброде́телию препоя́савшеся, / благоче́стия рачи́тели о́троцы, взыва́юще: / благослови́те вся дела́ Госпо́дня Го́спода.

Припев: Слава Тебе, Боже наш, слава Тебе.

Красе́н из гро́ба воста́в, Божества́ сла́вою укра́шен, / апо́столом Твои́м, Го́споди, яви́лся еси́, / Ду́ха обеща́яся тем посла́ти де́йство, вопию́щим: / благослови́те вся дела́ Госпо́дня Го́спода.

Умертви́в а́да я́ко Бог живонача́льнейший, / всем источи́л еси́ живо́т ве́чный, / его́же ны́не вообража́ют я́вственнее, / светоно́сных дней сих ра́дости, вопию́щим: / благослови́те вся дела́ Госпо́дня Го́спода.

Лучи́, я́ко Со́лнце, Христе́, пра́вды яви́вся, / мiру посла́л еси́ апо́столы Твоя́, / нося́щия Тебе́ свет непостижи́мый, / и неве́дения мглу очища́ющия и вопию́щия: / благослови́те вся дела́ Госпо́дня Го́спода.

Припев: Пресвята́я Богоро́дице, спаси́ нас.

Богородичен: Се ны́не оскуде́ я́ве от Иу́дина пле́мене князь и вождь: / Ты бо, Всенепоро́чная, родила́ еси́, / пре́жде обеща́нное ча́яние язы́ков, Христа́ Бо́га, / Ему́же пое́м: благослови́те вся дела́ Госпо́дня Го́спода.

Ин. Ирмос: А́нгели и небеса́, / на престо́ле сла́вы седя́щаго / и я́ко Бо́га непреста́нно сла́вимаго, / благослови́те, по́йте / и превозноси́те Его́ во ве́ки.

Припев: Слава Тебе, Боже наш, слава Тебе.

Прииди́те ви́дите, лю́дие, на престо́ле сла́вы воспева́емаго, / от люде́й беззако́нных ху́лимаго, / и ви́дяще по́йте в проро́цех Месси́ю предрече́ннаго.

Ты еси́ вои́стинну Христо́с, в мiр сей прише́дый, / из Него́же спасе́ние и оставле́ние оте́ческих согреше́ний: / Ты еси́ вои́стинну живо́т, в Тя ве́ровавшим.

Прему́дрость Бо́жия, преполови́вшуся пра́зднику, я́коже пи́сано есть, / во святи́лищи предста́ и уча́ше, / я́ко вои́стинну Сей бя́ше Месси́а Христо́с, И́мже спасе́ние.

В суббо́тах Христо́с, и по вся дни пока́зоваше зна́мений дела́, / исцеля́я су́щия в неду́зех разли́чных: / но прельще́ннии лю́дие я́ростию распыха́хуся.

Разсла́бленнаго, глаго́лет, в ле́тех же мно́зех лежа́щаго, / в суббо́ту Сей исцели́, и преступи́ зако́н, / иуде́и Христа́ го́рько укоря́ху.

Не Моисе́й ли вам, зако́н да́вый, повелева́ет обре́затися, / и в суббо́ту му́жа обре́зуете, да не ка́ко зако́н оте́ческий разори́тся, / Христо́с иуде́ем глаго́лаше.

Неблагода́рни всегда́ в пусты́ни жи́вшии, / Благоде́теля за́вистию прогне́ваху, ху́ляще, / дви́жуще непра́ведныя язы́ки, тще́тным поуча́ющеся.

Припев: Благослови́м Отца́, и Сы́на, и Свята́го Ду́ха, Го́спода.

Троичен: Еди́н Бог у́бо Тро́ица, / Отцу́ не преступи́вшу в сыновство́, / ниже́ Сы́ну прело́жшуся во исхожде́ние: / но сво́йственная и́ обоя́, Свет Бо́га, три прославля́ю во век.

Богородичен: Ка́ко родила́ еси́, рцы, от Отца́ безле́тно просия́вшаго, / и со Святы́м Ду́хом воспева́емаго? / Или́ я́ко весть еди́н благоволи́вый из Тебе́ роди́тися, Богоро́дице.

Таже: Хва́лим, благослови́м, покланя́емся Го́сподеви, / пою́ще и превознося́ще во вся ве́ки.

Катавасия: А́нгели и небеса́, / на престо́ле сла́вы седя́щаго / и я́ко Бо́га непреста́нно сла́вимаго, / благослови́те, по́йте / и превозноси́те Его́ во ве́ки.

Честне́йшую: не стихословится.

Песнь 9.

Ирмос: Ка́мень нерукосе́чный / от несеко́мыя горы́ Тебе́ Де́во, / краеуго́льный отсече́ся, / Христо́с, совокупи́вый разстоя́щаяся естества́. / Тем веселя́щеся, Тя Богоро́дице велича́ем.

Припев: Слава Тебе, Боже наш, слава Тебе.

Но́вому и чи́стому жи́тельству, от Христа́ научи́вшеся, / сие́ да́же до конца́ сохрани́ти поле́зно вси потщи́мся я́ко да Свята́го Ду́ха прише́ствие восприи́мем.

Ты мое́ сме́ртное, Жизнода́вче, / обложе́нием безсме́ртия, и нетле́ния благода́тию / обле́к, Спа́се, совоскреси́л еси́, / и Отцу́ приве́л еси́, вре́менную мою́ разруши́в брань.

В небе́сное па́ки житие́ зва́ни бы́вше, / хода́тайства си́лою истощи́вшагося да́же и до ра́бия о́браза, и нас возне́сшаго, / Сего́ досто́йно возвели́чим.

Припев: Пресвята́я Богоро́дице, спаси́ нас.

Богородичен: Я́ко ко́рень, исто́чник и вину́ нетле́ния, / Тебе́, Де́во, вси ве́рнии уве́девше, похвала́ми почита́ем: / Ты бо ипоста́сное безсме́ртие нам источи́ла еси́.

Ин. Ирмос: Чу́жде ма́терем де́вство, / и стра́нно де́вам деторожде́ние: / на Тебе́ Богоро́дице, обоя́ устро́ишася. / Тем Тя вся племена́ земна́я / непреста́нно велича́ем.

Припев: Слава Тебе, Боже наш, слава Тебе.

Пра́зднику преполовля́ющуся иуде́йскому, / возше́л еси́, Спа́се мой, во святи́лище Твое́, и науча́л еси́ всех: / чудя́хуся же иуде́е, и отку́ду Сей весть пи́сьмена не научи́вся, глаго́лаху.

Исцеле́ния дарова́ний Изба́витель мой источа́я, / сотворя́ше чудеса́ и зна́мения, / прогоня́ неду́ги, целя́ немощству́ющия: / но иуде́и неи́стовствовахуся мно́жеством чуде́с Его́.

Непокори́выя иуде́и Изба́витель мой облича́я, вопия́ше: / не суди́те на лице́, но пра́веден суд суди́те: / и́бо зако́н и в суббо́ту обре́зоватися повелева́ет вся́кому челове́ку.

Бо́льшая чуде́с ученико́м Твои́м, Спа́се, я́коже обеща́в, по́дал еси́, / посла́в в язы́ки пропове́дати сла́ву Твою́: / они́ же мірови пропове́даху Твое́ Воскресе́ние, благода́ть и воплоще́ние.

А́ще челове́ка обре́зуете в суббо́ту, да не ка́ко разори́тся зако́н: / ны́не на Мя что гне́ваетеся, / я́ко челове́ка всего́ здра́ва сотвори́х сло́вом? / По пло́ти вы су́дите, глаго́лет иуде́ем Христо́с.

Суху́ю исцели́вый ру́ку сло́вом, / изсо́хшую дре́вле зе́млю моего́ се́рдца, исцели́в Сло́ве, / покажи́ мя плодоно́сна, да соде́лаю и аз Спа́се, / плоды́ в покая́нии те́пле.

Прокаже́нное мое́ се́рдце очи́стив, / и души́ моея́, Сло́ве, о́чи просвети́вый, / на одре́ боле́зни мя лежа́ща испра́ви, / я́коже разсла́бленнаго возста́вил еси́ на одре́ лежа́щаго.

Слава, Троичен: Чу́жде есть беззако́нным сла́вити безнача́льную Тро́ицу, / Отца́, и Сы́на же, и Свята́го Ду́ха, / несозда́нное вседержа́ние, / И́мже весь мiр созда́ся держа́вою кре́пости Ея́.

И ныне, Богородичен: Вмести́ла еси́ во чре́ве Твое́м, Де́во Ма́ти, / еди́наго от Тро́ицы Христа́ Жизнода́вца, / Его́же пое́т вся тварь, и трепе́щут го́рнии престо́ли: / Того́ моли́, Всеблаже́нная, спасти́ ду́ши на́ша.

Катавасия: Чу́жде ма́терем де́вство, / и стра́нно де́вам деторожде́ние: / на Тебе́ Богоро́дице, обоя́ устро́ишася. / Тем Тя вся племена́ земна́я / непреста́нно велича́ем.

Ексапостиларий. Подобен: Не́бо звезда́ми:

Ча́шу име́яй неистощи́мых даро́в, / даждь ми почерпсти́ во́ду во оставле́ние грехо́в, / я́ко содержи́мь есмь жа́ждею, Благоутро́бне еди́не Ще́дре. Трижды.

На хвалитех, Вся́кое дыха́ние: поставим стихи 4. И поем подобны праздника 3, повторяюще 1, глас 4. Подобен: Я́ко до́бля:

Прему́дрость, и си́ла, О́тчее сия́ние, / Сло́во присносу́щное и Сын Бо́жий, / во святи́лище прии́де пло́тию, / и уча́ше иуде́йския лю́ди, жесто́кия и неблагода́рныя, / и удивля́хуся прему́дрости бога́тству, вопию́ще: / отку́ду весть пи́смена, ни от кого́же учи́вся? Дважды.

Кни́жником затыка́ше уста́, / иуде́и облича́ше Месси́а Госпо́дь, вопия́ к ним: / не на лице́ законопресту́пницы, я́ко непра́веднии суди́те, / в субботу бо Аз разсла́бленнаго воздви́гнух. / Те́мже Госпо́дь суббо́ты есмь и зако́на, / что и́щете Мене́ уби́ти, уме́ршия воздви́гшаго?

Навуфе́а ка́мением поби́ша, лю́тии и законопресту́пнии, / иуде́йское собра́ние неблагода́рное: / Иса́ию же пило́ю древя́ною растро́ша, / в кал му́драго Иереми́ю вверго́ша, / Го́спода же на Крест возне́сше взыва́ху: / храм разоря́яй, спаси́ Себе́, и уве́руем.

Слава, и ныне, глас 4. Анатолиа. Просвети́вшеся бра́тие, / Воскресе́нием Спа́са Христа́, / и дости́гше преполове́ния пра́здника Влады́чня, / прии́скренно сохрани́м за́поведи Бо́жия, / да досто́йни бу́дем и Вознесе́ние пра́здновати, / и прише́ствие получи́ти Свята́го Ду́ха.

Славословие великое. По Трисвятом тропарь праздника:

Преполови́вшуся пра́зднику, / жа́ждущую ду́шу мою́ благоче́стия напо́й вода́ми, / я́ко всем, Спа́се, возопи́л еси́: / жа́ждай да гряде́т ко Мне и да пие́т. / Исто́чниче жи́зни на́шея, Христе́ Бо́же, сла́ва Тебе́.

Ектении, и отпуст. И час 1-й.

Последование Литургии в среду Преполове́ния

Блаженна от канона праздника, 4-го гласа, песнь 3-я на 4, и 8-го гласа, песнь 6-я на 4.

По входе тропарь праздника, глас 8:

Преполови́вшуся пра́зднику, / жа́ждущую ду́шу мою́ благоче́стия напо́й вода́ми, / я́ко всем, Спа́се, возопи́л еси́: / жа́ждай да гряде́т ко Мне и да пие́т. / Исто́чниче жи́зни на́шея, Христе́ Бо́же, сла́ва Тебе́.

Слава, и ныне: кондак, глас 4. Подобен: Вознесы́йся:

Пра́зднику зако́нному преполовля́ющуся, / всех Тво́рче и Влады́ко, / к предстоя́щим глаго́лал еси́, Христе́ Бо́же: / прииди́те и почерпи́те во́ду безсме́ртия. / Те́мже Тебе́ припа́даем и ве́рно вопие́м: / щедро́ты Твоя́ да́руй нам, / Ты бо еси́ Исто́чник жи́зни на́шея.

Прокимен, глас 3: Ве́лий Госпо́дь наш, и ве́лия кре́пость Его́, / и ра́зума Его́ несть числа́.

Стих: Хвали́те Го́спода я́ко благ псало́м: Бо́гови на́шему да услади́тся хвале́ние.

И до отдания.

Деяний святых Апостол чтение, зачало 34 (Деян. 14:6–18).

Во дни о́ны, Па́вел и Варна́ва прибего́ста во гра́ды Ликао́нския, в Ли́стру и Де́рвию, и во окре́стныя их, и та́мо бе́ста благовеству́юща. И не́кто муж в Ли́стрех не́мощен нога́ма седя́ше, хром от чре́ва ма́тере своея́ сый, и́же николи́же бе ходи́л. Сей слы́шаше Па́вла глаго́люща: и́же воззре́в нань и ви́дев, я́ко ве́ру и́мать здрав бы́ти, рече́ ве́лиим гла́сом: тебе́ глаго́лю во и́мя Го́спода Иису́са Христа́, вста́ни на но́гу твою́ прав. И а́бие возскочи́ и хожда́ше. Наро́ди же ви́девше, е́же сотвори́ Па́вел, воздвиго́ша глас свой, ликао́нски глаго́люще: бо́зи уподо́бльшеся челове́ком снидо́ша к нам. Нарица́ху же у́бо Варна́ву Ди́а, Па́вла же Ерми́а, поне́же той бя́ше нача́льник сло́ва. Жрец же Ди́ев, су́щаго пред гра́дом их, приведе́ юнцы́, и принесе́ венцы́ пред врата́, с наро́ды хотя́ше жре́ти. Слы́шавша же апо́стола Варна́ва и Па́вел, растерза́вша ри́зы своя́, вскочи́ста в наро́д, зову́ща и глаго́люща: му́жие, что сия́ творите́? И мы подобостра́стна есма́ вам челове́ка, благовеству́юща вам, от сих су́етных обраща́тися к Бо́гу жи́ву, И́же сотвори́ не́бо и зе́млю, и мо́ре и вся, я́же в них. И́же в мимоше́дшия ро́ды оста́вил бе вся язы́ки ходи́ти в путе́х их. И у́бо не несвиде́тельствована Себе́ оста́ви, благотворя́, с небесе́ нам дожде́вы дая́, и времена́ плодоно́сна, исполня́я пи́щею и весе́лием сердца́ на́ша. И сия́ глаго́люща, едва́ уста́виста наро́ды не жре́ти и́ма, но отыти́ коему́ждо во своя́ си.

Аллилуиа, глас 1: Помяни́ сонм Твой, его́же стяжа́л еси́ испе́рва.

Стих: Бог же Царь наш пре́жде ве́ка, соде́ла спасе́ние посреде́ земли́.

Евангелие от Иоанна, зачало 26 (Ин. 7:14–30).

В преполове́ние Пятьдеся́тницы взы́де Иису́с во це́рковь, и уча́ше. И дивля́хуся иуде́е, глаго́люще: ка́ко Сей кни́ги весть не учи́вся? Отвеща́ у́бо им Иису́с и рече́: Мое́ уче́ние несть Мое́, но Посла́вшаго Мя. А́ще кто хо́щет во́лю Его́ твори́ти, разуме́ет о уче́нии, ко́е от Бо́га есть, или́ Аз от Себе́ глаго́лю. Глаго́ляй от себе́, сла́вы своея́ и́щет, а ищя́й сла́вы Посла́вшаго Его́, Сей и́стинен есть, и несть непра́вды в Нем. Не Моисе́й ли даде́ вам зако́н; и никто́же от вас твори́т зако́на. Что Мене́ и́щете уби́ти? Отвеща́ наро́д и рече́: бе́са ли и́маши; кто Тебе́ и́щет уби́ти? Отвеща́ Иису́с и рече́ им: еди́но де́ло сотвори́х, и вси дивите́ся. Сего́ ра́ди Моисе́й даде́ вам обре́зание, [не я́ко от Моисе́а есть, но от оте́ц,] и в суббо́ту обре́заете челове́ка. А́ще обре́зание прие́млет челове́к в суббо́ту, да не разори́тся зако́н Моисе́ов: на Мя ли гне́ваетеся, я́ко всего́ челове́ка здра́ва сотвори́х в суббо́ту? Не суди́те на лица́, но пра́ведный суд суди́те. Глаго́лаху у́бо не́цыи от иерусали́млян: не Сей ли есть, Его́же и́щут уби́ти? И се, не обину́яся глаго́лет, и ничесо́же Ему́ не глаго́лют: еда́ ка́ко разуме́ша кня́зи, я́ко Сей есть Христо́с? Но Сего́ ве́мы, отку́ду есть. Христо́с же егда́ прии́дет, никто́же весть, отку́ду бу́дет. Воззва́ у́бо в це́ркви уча́ Иису́с и глаго́ля: и Мене́ ве́сте, и ве́сте, отку́ду есмь, и о Себе́ не приидо́х, но есть и́стинен Посла́вый Мя, Его́же вы не ве́сте. Аз вем Его́, я́ко от Него́ есмь, и Той Мя посла́. Иска́ху у́бо, да и́мут Его́: и никто́же возложи́ Нань руки́, я́ко не у бе прише́л час Его́.

На Литургии поем и на отдание Преполовения, вместо Досто́йно: Ирмос, глас 8:

Чу́жде ма́терем де́вство, / и стра́нно де́вам деторожде́ние: / на Тебе́ Богоро́дице, обоя́ устро́ишася. / Тем Тя вся племена́ земна́я / непреста́нно велича́ем.

В прочия же дни поем. Свети́ся: и до отдания.

Причастен: Яды́й Мою Плоть, и пия́й Мою́ Кровь, во Мне пребыва́ет, и Аз в нем, рече́ Госпо́дь. / Аллилуиа. Трижды.

На трапезе утешение братии. Празднуется же сей праздник дней 8.

В четверток четвертой седмицы по Пасхе

Последование Вечерни в среду Преполове́ния

Обы́чная кафи́сма.

На Го́споди воззва́х: стихи́ры пра́здника 3, гла́с 4. Подо́бен: Зва́нный свы́ше:

Предразори́вый держа́ву сме́рти Христе́, сме́ртию Твое́ю, жи́знь пода́л еси́ челове́ком, в сла́вном воста́нии Твое́м, совоздви́гнувый ро́д челове́ческий, снизхожде́нием Твои́м. Те́мже благода́рственную хвалу́ Тебе́ пое́м, пра́здник пра́зднующе тридне́внаго и светоно́снаго Твоего́ Воскресе́ния, во́ньже преполове́ние всечестны́х ны́не дни́й на́м все́м просия́, Иису́се Жизнода́вче, Благоде́телю ду́ш на́ших.

Пре́жде честна́го Креста́ Твоего́, и стра́сти, чуде́с пресла́вная соверша́яй в лю́дех, я́коже пи́сано е́сть посреде́ пра́здника зако́ннаго ста́л еси́ Христе́ Всеси́льне, и все́м возопи́л еси́: а́ще кто́ жа́ждет, ко Мне́ самохо́тне да прихо́дит, и воды́ Боже́ственныя пи́во да почерпе́т, и жи́зненныя во́ды: жи́зни бо во́ду и си́лы прему́дрости Аз все́м подаю́, я́ко хотя́ челове́ком уподо́бихся, я́ко Человеколю́бец.

Я́ко на одре́ мя лежа́ща боле́зни, согреше́ний мои́х, Христе́ Многоми́лостиве, и разсла́блена удесы́, я́ко за вели́кую Человеколю́бия пучи́ну, челове́к во́лею бы́в, ны́не неви́димо мя́ я́коже разсла́бленнаго воздви́гни, и стезя́ми Боже́ственных за́поведей Твои́х тещи́ благопоспеши́: и́же пре́жде стра́сти, лю́дем Спа́се евре́йским, чуде́с мно́жествы предстоя́, я́ко Бо́г сы́й во́лею стра́ждеши пло́тию.

И мине́и 3. Сла́ва: свята́го, а́ще е́сть: а́ще ли ни́,

Сла́ва, и ны́не: пра́здника, гла́с 2:

Егда́ прише́л еси́ во святи́лище Христе́ Бо́же, преполови́вшуся пра́зднику, тогда́ лю́ди учи́л еси́, вопия́: ве́руяй в Мя́, а́ще и у́мрет, жи́в бу́дет. Иуде́е распыха́хуся, с фарисе́и и саддуке́и и кни́жники, глаго́люще: кто́ е́сть Се́й, И́же глаго́лет хулы́? Не помышля́юще, я́ко Ты́ еси́ пре́жде все́х ве́к, со Отце́м и Ду́хом сла́вимый: Бо́же на́ш, сла́ва Тебе́.

Проки́мен дне́.

На стихо́вне стихи́ра воскре́сна, гла́с 3:

Стра́стию Твое́ю Христе́, омрачи́вый со́лнце, и све́том Твоего́ Воскресе́ния, просвети́вый вся́ческая, приими́ на́шу вече́рнюю пе́снь Человеколю́бче.

Сти́х: К тебе́ возведо́х о́чи мои́ живу́щему на небеси́: се́ я́ко о́чи ра́б в руку́ госпо́дий свои́х, я́ко о́чи рабы́ни в руку́ госпожи́ своея́: та́ко о́чи на́ши ко Го́споду Бо́гу на́шему, до́ндеже уще́дрит ны.́

Стихи́ра апо́стольская: Во всю́ зе́млю изы́де веща́ние ва́ше святи́и апо́столи, и́дольскую пре́лесть разори́сте, Богоразу́мие пропове́давше: се́й до́брый по́двиг ва́ш е́сть блаже́ннии. Те́мже пое́м и славосло́вим ва́ша па́мяти.

Сти́х: Поми́луй на́с Го́споди, поми́луй на́с: я́ко по мно́гу испо́лнихомся уничиже́ния, наипа́че напо́лнися душа́ на́ша поноше́ния гобзу́ющих и уничиже́ния го́рдых.

Му́ченичен: Му́ченицы Твои́ Го́споди, ве́рою утве́рждшеся, наде́ждею укрепи́вшеся, любо́вию Креста́ Твоего́ душе́вно соедини́вшеся, вра́жие мучи́тельство разруши́ша, и улучи́вше венцы́, со безпло́тными мо́лятся о душа́х на́ших.

Сла́ва, и ны́не: гла́с 3. Ге́рмана:

Преполови́вшуся пра́зднику, сла́вим посреде́ земли́ спасе́ние Соде́лавшаго. Посреде́ у́бо двою́ разбо́йнику, Живо́т на Дре́ве ви́сяше, и ху́лящему у́бо молча́ше, ве́рующему же вопия́ше: дне́сь со Мно́ю бу́деши в раи́. Сни́де во гро́б, плени́ а́да, и воскре́се тридне́вен, спаса́яй ду́ши на́ша.

Та́же: Ны́не отпуща́еши: Трисвято́е.

Тропа́рь свята́го, а́ще е́сть: а́ще ли ни́, то́чию пра́здника:

Преполови́вшуся пра́зднику, / жа́ждущую ду́шу мою́ благоче́стия напо́й вода́ми, / я́ко всем, Спа́се, возопи́л еси́: / жа́ждай да гряде́т ко Мне и да пие́т. / Исто́чниче жи́зни на́шея, Христе́ Бо́же, сла́ва Тебе́.

Ектениа́ и отпу́ст.

Последование Утрени в четверток четвертой седмицы по Пасхе

На Бо́г Госпо́дь: тропа́рь пра́здника:

Преполови́вшуся пра́зднику, / жа́ждущую ду́шу мою́ благоче́стия напо́й вода́ми, / я́ко всем, Спа́се, возопи́л еси́: / жа́ждай да гряде́т ко Мне и да пие́т. / Исто́чниче жи́зни на́шея, Христе́ Бо́же, сла́ва Тебе́. Трижды.

По 1-м стихосло́вии седа́лен, гла́с 3. Подо́бен: Красоте́ де́вства:

Вся́ челове́ческая восприи́м, вся́ на́ша присво́ив, на Кресте́ пригвозди́тися благоволи́л еси́ Тво́рче мо́й, сме́рть изво́ливый претерпе́ти я́ко Челове́к, да челове́чество от сме́рти изба́виши я́ко Бо́г. Те́мже я́ко Жизнода́вцу вопие́м Ти́: сла́ва Христе́ Воскресе́нию Твоему́.

Сти́х: Во всю́ зе́млю изы́де веща́ние и́х, и в концы́ вселе́нныя глаго́лы и́х.

Апо́стол Твои́х па́мять Го́споди, уясни́л еси́ я́ко Всеси́лен, зане́ укрепи́л еси́ и́х, стра́сти Твоя́ подража́ти: победи́ша му́жески велиа́рову си́лу, те́мже и прия́ша исцеле́ний дарова́ния. Те́х моли́твами Человеколю́бче, ми́р пода́ждь лю́дем Твои́м.

Сти́х: Ди́вен Бо́г во святы́х Свои́х, Бо́г Изра́илев.

Му́ченичен: Обле́кшеся во всеору́жие Христо́во, и оде́явшеся во ору́жие ве́ры, ополче́ния вра́жия му́жески низложи́сте: усе́рдно бо наде́ждею жи́зни, претерпе́сте вся́ мучи́телей преще́ния же и ра́ны. Те́мже и венцы́ прия́сте, му́ченицы Христо́вы, терпеливоду́шнии.

Сла́ва, и ны́не, Богоро́дичен: Проро́цы пропове́даша, апо́столи научи́ша, му́ченицы испове́даша, и мы́ ве́ровахом, Богоро́дицу тя́ вои́стинну святу́ю. Те́мже и велича́ем Рождество́ Твое́ несказа́нное.

По 2-м стихосло́вии седа́лен, гла́с 8. Подо́бен: Прему́дрости сло́ва:

Стоя́ посреде́ святи́лища, преполовля́ющуся боже́ственно пра́зднику, жа́ждай, взыва́л еси́, да гряде́т ко Мне́ и пие́т: пия́й бо от сея́ Боже́ственныя Моея́ воды́, ре́ки из чре́ва источи́т веле́ний Мои́х, а и́же ве́рует в Мя́, по́сланнаго от Боже́ственнаго Роди́теля, со Мно́ю просла́вится. Сего́ ра́ди вопие́м Ти́: сла́ва Тебе́ Христе́ Бо́же, я́ко бога́тно излия́л еси́ во́ды Твоего́ человеколю́бия рабо́м Твои́м. Два́жды.

Та́же, Воскресе́ние Христо́во: еди́ножды, и Псало́м 50.

Кано́н пра́здника со ирмосы́ на 8: и Мине́и на 4. Конда́к и ексапостила́рий пра́здника.

На хвали́тех стихи́ры Осмогла́сника, гла́с 3:

Во све́те Твое́м Влады́ко, у́зрим све́т Человеколю́бче: воскре́сл бо еси́ из ме́ртвых, спасе́ние ро́ду челове́ческому да́руяй, да Тя́ тва́рь вся́ славосло́вит еди́наго безгре́шнаго, поми́луй на́с. Два́жды.

Христо́вы за́поведи непоро́чно сохра́ншии святи́и апо́столи, ту́не прия́сте, ту́не подава́ете, исцеля́юще стра́сти ду́ш и теле́с на́ших. Те́мже иму́ще дерзнове́ние, Того́ моли́те, поми́ловатися душа́м на́шим.

Я́ко свети́ла в мiре сия́ете, и по сме́рти святи́и му́ченицы, по́двигом до́брым подвиза́вшеся. Те́мже иму́ще дерзнове́ние, Христа́ моли́те, поми́ловатися душа́м на́шим.

Сла́ва, и ны́не, гла́с 4: Го́споди, пре́жде честна́го Твоего́ Креста́, пра́зднику преполови́вшуся, во святи́лище вше́л еси́, иуде́и со дерзнове́нием учя́, Моисе́ем и в зако́не Тобо́ю законоположе́нным, ужаса́ющеся же Христе́ Твоея́ прему́дрости неизрече́нному та́инству, е́же на Тя́ ропта́нию в себе́ за́вистию поуча́хуся: ка́ко Се́й ве́сть пи́смена не учи́вся? Не ве́дяще Тебе́ Спа́са ду́ш на́ших.

На стихо́вне стихи́ры, и́хже краегране́сие: Средопятдеся́тницы. Гла́с 2. Подо́бен: До́ме Евфра́фов:

Ве́лий еси́ Царю́, и ве́лия Твоя́ держа́ва: вельми́ бо обнища́в, вели́ких дарова́ний вселе́нную испо́лнил еси́.

Сти́х: Помяни́ со́нм Тво́й, его́же стяжа́л еси́ испе́рва.

Ста́л еси́ в хра́ме источа́я Твоя́ струи́, пра́зднику преполови́вшуся, и напая́я жа́ждущия Боже́ственною Благода́тию, благоутро́бне.

Сти́х: Бог же Царь наш пре́жде ве́ка, соде́ла спасе́ние посреде́ земли́.

Спасти́ мя восхоте́в, воплоти́лся еси́ пресла́вно от Де́вы неискусобра́чныя, и посреде́ хра́ма Твоего́ благода́ть мне́ источи́л еси́.

Сла́ва, и ны́не: гла́с 8. Иоа́нна мона́ха: Преполови́вшуся пра́зднику пре́жде стра́сти, и сла́внаго Воскресе́ния Твоего́ Го́споди, бы́л еси́ учя́ Бла́же во святи́лищи непокори́выя иуде́и, и фарисе́и, и кни́жники, и вопия́ к ни́м: жа́ждай да гряде́т ко Мне́ и пие́т: ве́руяй в Мя́, воды́ жи́зни Ду́ха Боже́ственнаго ре́ки потеку́т от чре́ва его́: о неизрече́нныя прему́дрости Твоего́ хвале́ния! И́же вся́ исполня́яй Бо́же на́ш, сла́ва Тебе́.

По Трисвятом тропарь праздника:

Преполови́вшуся пра́зднику, / жа́ждущую ду́шу мою́ благоче́стия напо́й вода́ми, / я́ко всем, Спа́се, возопи́л еси́: / жа́ждай да гряде́т ко Мне и да пие́т. / Исто́чниче жи́зни на́шея, Христе́ Бо́же, сла́ва Тебе́.

Ектении и отпуст. И час 1-й.

В пяток четвертой седмицы по Пасхе

Последование Вечерни в четверток четвертой седмицы по Пасхе вечера

На Го́споди воззва́х: стихи́ры подо́бны пра́здника, 3: и Мине́и 3.

Пра́здника, гла́с 5. Подо́бен: Ра́дуйся:

Яви́ся светоявле́нное и кра́сное, Спа́сова Воскресе́ния дне́сь преполове́ние всесвято́е, я́ко полу́дне све́тлое, уясня́ющее мiр Боже́ственными благода́тьми Христо́ва воста́ния, осиява́ющее чудеса́ нетле́ния, облистава́ет зна́мения, и показу́ет на высоту́ Вознесе́ние, явля́ет многорачи́тельное Ду́ха прише́ствие, Пятьдеся́тницы всечестны́я светле́йшее торжество́. Те́мже и подае́т душа́м на́шим ми́р и ве́лию ми́лость.

Я́ко Боже́ственныя сла́вы река́, пра́зднику ны́не преполови́вшуся, Госпо́дь струи́ благоутро́бия все́м подава́я, вопие́т: жа́ждай да гряде́т ко Мне́, и пие́т те́пле. Исто́чник бо сострада́ния, и ми́лости пучи́на Са́м сы́й, источа́ет мірови оставле́ние, омыва́ет прегреше́ния, и очища́ет неду́ги: спаса́ет Воскресе́ние Его́ пра́зднующих, покрыва́ет любо́вию почита́ющих е́же со сла́вою Вознесе́ние Его́, и подае́т душа́м на́шим ми́р и ве́лию ми́лость.

Посреде́ святи́лища ста́в, неопи́санный Бо́г же и Госпо́дь: Бо́г бо бя́ше естество́м, а́ще и на́с ра́ди вочелове́чився, опи́сан яви́ся те́лом, все́м источа́ше живото́чныя глаго́лы, все́м глаго́ля: ду́ши очи́стите, и зно́я страсте́й охлади́те, да не ка́ко лиша́тся пития́ челове́цы. Боже́ственную бо благода́ть да́рую, безсме́ртнаго и лу́чшаго и вы́шняго Ца́рствия, сопричасти́тися Мне́ Созда́телю, и просла́витися.

Сла́ва, и ны́не, гла́с 6: Пра́зднику преполовля́ющуся Твоего́ Христе́ Воскресе́ния, и Боже́ственнаго прише́ствия Свята́го Твоего́ Ду́ха, сше́дшеся чуде́с Твои́х воспева́ем та́инства: во́ньже низпосли́ на́м ве́лию ми́лость.

На стихо́вне стихи́ры Осмогла́сника, гла́с 3:

Дре́во преслуша́ния мірови сме́рть возрасти́, дре́во же Креста́ живо́т и нетле́ние. Те́мже Тебе́ покланя́емся распе́ншемуся Го́споду, да зна́менается на на́с све́т лица́ твоего́ Го́споди.

Сти́х: К тебе́ возведо́х о́чи мои́ живу́щему на небеси́: се́ я́ко о́чи ра́б в руку́ госпо́дий свои́х, я́ко о́чи рабы́ни в руку́ госпожи́ своея́: та́ко о́чи на́ши ко Го́споду Бо́гу на́шему, до́ндеже уще́дрит ны.́

Твои́м Кресто́м Христе́ Спа́се, сме́рти держа́ва разруши́ся, и диа́воля пре́лесть упраздни́ся: ро́д же челове́ческий ве́рою спаса́емый, пе́снь Тебе́ всегда́ прино́сит.

Сти́х: Поми́луй на́с Го́споди, поми́луй на́с: я́ко по мно́гу испо́лнихомся уничиже́ния, наипа́че напо́лнися душа́ на́ша поноше́ния гобзу́ющих и уничиже́ния го́рдых.

Му́ченичен: Ве́лия Креста́ Твоего́ Го́споди си́ла: водрузи́ бо ся на ме́сте, и де́йствует в мiре, и показа́ от ры́барей апо́столы, и от язы́к му́ченики, да мо́лятся о душа́х на́ших.

Сла́ва, и ны́не: гла́с 8. Иоа́нна мона́ха: Преполови́вшуся пра́зднику, пре́жде стра́сти и сла́внаго Воскресе́ния Твоего́ Го́споди, бы́л еси́ учя́ Бла́же во святи́лищи непокори́выя иуде́и, и фарисе́и, и кни́жники, и вопия́ к ни́м: жа́ждай да гряде́т ко Мне́ и пие́т, ве́руяй в Мя́, воды́ жи́зни, Ду́ха Боже́ственнаго ре́ки потеку́т от чре́ва его́. О неизрече́нныя прему́дрости Твоего́ хвале́ния! И́же вся́ исполня́яй Бо́же на́ш, сла́ва Тебе́.

Та́же: Ны́не отпуща́еши: Трисвято́е. Тропа́рь пра́здника:

Преполови́вшуся пра́зднику, / жа́ждущую ду́шу мою́ благоче́стия напо́й вода́ми, / я́ко всем, Спа́се, возопи́л еси́: / жа́ждай да гряде́т ко Мне и да пие́т. / Исто́чниче жи́зни на́шея, Христе́ Бо́же, сла́ва Тебе́.

Ектении и отпу́ст.

Последование Утрени в пяток четвертой седмицы по Пасхе

На Бо́г Госпо́дь: тропа́рь пра́здника:

Преполови́вшуся пра́зднику, / жа́ждущую ду́шу мою́ благоче́стия напо́й вода́ми, / я́ко всем, Спа́се, возопи́л еси́: / жа́ждай да гряде́т ко Мне и да пие́т. / Исто́чниче жи́зни на́шея, Христе́ Бо́же, сла́ва Тебе́.

По 1-м стихосло́вии, глаго́лем настоя́щия седа́льны, гла́с 3. Подо́бен: Красоте́ де́вства:

Кре́ст и сме́рть пострада́ти изво́ливый, среди́ тва́ри се́й водрузи́л еси́: егда́ благоволи́л еси́ Спа́се, те́ло Твое́ пригвозди́ти, тогда́ и со́лнце лучы́ скры́. Сия́ и разбо́йник зря́, на Кресте́ Тя́ воспе́: помяни́ мя, вопия́, Спа́се, и ве́ровав прия́т ра́й.

Сти́х: Возноси́те Го́спода Бо́га на́шего, и покланя́йтеся подно́жию но́гу Его́, я́ко свя́то е́сть.

Непостижи́мое распя́тия, и несказа́нное воста́ния Богосло́вим ве́рнии та́инство неизрече́нное: дне́сь бо сме́рть и а́д упраздни́ся, ро́д же челове́ческий в нетле́ние облече́ся. Те́мже благодаря́ще вопие́м Ти́: сла́ва Христе́ воста́нию Твоему́.

Сти́х: Ди́вен Бо́г во святы́х Свои́х, Бо́г Изра́илев.

Му́ченичен: Благоду́шное терпе́ния ва́шего, победи́ ко́зни злонача́льнаго врага́, страстоте́рпцы всехва́льнии. Сего́ ра́ди ве́чнаго сподо́бистеся блаже́нства: но моли́теся Го́сподеви, христолюби́вых люде́й спасти́ ста́до, му́ченицы су́ще и́стины.

Сла́ва, и ны́не, Крестобогоро́дичен: Же́зл си́лы стяжа́вшии Кре́ст Сы́на Твоего́, Богоро́дице, те́м низлага́ем враго́в шата́ния, любо́вию Тя́ непреста́нно велича́юще.

По 2-м стихосло́вии седа́лен, гла́с 8. Подо́бен: Прему́дрости сло́ва:

Прему́дрости во́ду и жи́зни источа́я мірови, все́х Спа́се призыва́еши, почерпсти́ спасе́ния во́ды. Боже́ственный бо зако́н Тво́й прии́м челове́к, в себе́ угаша́ет пре́лести у́глие. Отону́дуже во ве́ки не вжа́ждет, ни преста́нет насыще́ния Твоего́, Влады́ко Царю́ Пренебе́сный. Сего́ ра́ди сла́вим держа́ву Твою́ Христе́ Бо́же, прегреше́ний оставле́ние прося́ще, посла́ти бога́тно рабо́м Твои́м. Два́жды.

Та́же, Воскресе́ние Христо́во: еди́ножды, и Псало́м 50.

Кано́н пра́здника со ирмосы́ на 8: и Мине́и на 4. Конда́к и ексапостила́рий пра́здника.

На хвали́тех стихи́ры Осмогла́сника, повторя́юще 1-ю, гла́с 3:

За́вистию сла́дости изгна́н бы́х, паде́нием пады́й лю́тым: но не презре́л еси́ Влады́ко, восприи́м мене́ ра́ди е́же по мне́ распя́тие, и спаса́еши мя́, в сла́ву вво́диши мя́, Изба́вителю мо́й, сла́ва Тебе́. Дважды.

Прииди́те вси́ язы́цы, уразуме́йте стра́шныя та́йны си́лу: Христо́с бо Спа́с на́ш, е́же в нача́ле Сло́во, распя́тся на́с ра́ди, и во́лею погребе́ся, и воскре́се из ме́ртвых, е́же спасти́ вся́ческая: Тому́ поклони́мся.

Му́ченичен: Святы́х страстоте́рпцев па́мять, прииди́те лю́дие вси́ почти́м, я́ко позо́р бы́вше а́нгелом и челове́ком, побе́ды вене́ц от Христа́ прия́ша, и мо́лятся о душа́х на́ших.

Сла́ва, и ны́не, гла́с 8: Преполови́вшуся пра́зднику Па́схи, в хра́м вше́л еси́ святи́лищный Спа́се на́ш, и ста́в посреде́ наро́да, учи́л еси́ те́х со дерзнове́нием, и глаго́лал еси́: Аз е́смь све́т міра, в сле́д Мене́ иды́й не и́мать ходи́ти во тме́, но име́ти бу́дет све́т безсме́ртныя жи́зни.

На стихо́вне стихи́ры, гла́с 2. Подо́бен: До́ме Евфра́фов:

Ве́сь с Бо́гом Сло́ве Ты́ сы́й, погиба́юща мя́ хотя́ изъя́ти прегреше́ний, соединя́ешися мне́ Человеколю́бче.

Сти́х: Помяни́ со́нм Тво́й, его́же стяжа́л еси́ испе́рва.

Преста́ се́нь: се́ бо Месси́а посреде́ пра́здника, благода́ть я́коже другу́ю денни́цу облиста́.

Сти́х: Бог же Царь наш пре́жде ве́ка, соде́ла спасе́ние посреде́ земли́.

Прииди́те благопокори́во, живо́тныя воды́ пи́ти возжеле́вшии, вопия́ше Спа́с мо́й, и пи́йте благода́ть, боже́ственно веселя́щеся.

Сла́ва, и ны́не, гла́с 6: Очи́стим помышле́ний сокро́вища, и душе́вная сия́ния уясни́м, и Жи́знь у́зрим Христа́ во святи́лище прише́дша премно́жеством бла́гости, да врага́ победи́т, и спасе́т ро́д на́ш, стра́стию Креста́ и Воскресе́ния. К нему́же возопии́м: непостижи́ме Го́споди, сла́ва Тебе́.

По Трисвятом тропарь праздника:

Преполови́вшуся пра́зднику, / жа́ждущую ду́шу мою́ благоче́стия напо́й вода́ми, / я́ко всем, Спа́се, возопи́л еси́: / жа́ждай да гряде́т ко Мне и да пие́т. / Исто́чниче жи́зни на́шея, Христе́ Бо́же, сла́ва Тебе́.

Ектении и отпуст. И час 1-й.

В субботу четвертой седмицы по Пасхе

Последование Вечерни в пяток четвертой седмицы по Пасхе вечера

Обы́чная кафи́сма.

На Го́споди воззва́х: стихи́ры пра́здника 3. Гла́с 1. Подо́бен: Небе́сных чино́в:

Творе́ц все́х и жи́зни Пода́тель, Отцу́ Боже́ственному соприсносу́щное Сло́во, во́лею от Де́вы пло́ть прии́м, бы́в Челове́к, неизрече́нныя прему́дрости, я́ко Бла́г все́м источи́ уче́ния.

Пра́зднику преполови́вшуся иуде́йскому Христе́, во святи́лищи предста́л еси́, зако́ну Влады́ка, учя́ вла́стию, и кни́жники облича́я, я́коже пи́сано е́сть, и устраша́я прему́дростию слове́с Твои́х, и чуде́с показа́ньми.

Пода́тель прему́дрости, и до́брых излия́тель, излива́яй Боже́ственныя струи́ от исто́чника приснотеку́щаго, прииди́те ко Мне́, зове́т, во́ду жи́зни жа́ждущии почерпи́те, и ре́ки из чре́ва ва́шего, глаго́лет, дарова́ний Боже́ственных потеку́т.

И мине́и 3.

Сла́ва, гла́с 1. Иоа́нна мона́ха: Пятдеся́тницы наста́ дне́й преполове́ние, в не́мже Христо́с обнажи́в малови́дно Боже́ственную си́лу, разсла́бленнаго стягну́ сло́вом, того́ от одра́ возста́вив, и Боголе́пно чудотворя́ в зда́нном те́ле, челове́ком дарова́ ве́чный живо́т, и ве́лию ми́лость.

И ны́не, Богоро́дичен, гла́с 3: Ка́ко не диви́мся, Богому́жному Рождеству́ Твоему́ Пречестна́я? Искуше́ния бо му́жескаго не прие́мши Всенепоро́чная, родила́ еси́ без отца́ Сы́на пло́тию, пре́жде ве́к от Отца́ рожде́ннаго без ма́тере: ника́коже претерпе́вшаго измене́ния, или́ смеше́ния, или́ разделе́ния, но обою́ существу́ сво́йство це́ло сохра́ншаго. Те́мже Ма́ти Де́во Влады́чице, Того́ моли́ спасти́ся душа́м, правосла́вно Богоро́дицу испове́дающих Тя́.

На стихо́вне стихи́ры осмогла́сника, гла́с 3:

Твои́м Кресто́м Христе́ Спа́се, сме́рти держа́ва разруши́ся, и диа́воля пре́лесть упраздни́ся: ро́д же челове́ческий ве́рою спаса́емый, пе́снь Тебе́ всегда́ прино́сит.

Сти́х: Госпо́дь воцари́ся, в ле́поту облече́ся.

Просвети́шася вся́ческая, Воскресе́нием Твои́м Го́споди, и ра́й па́ки отве́рзеся, вся́ же тва́рь восхваля́ющи Тя́, пе́снь Тебе́ всегда́ прино́сит.

Сти́х: И́бо утверди́ вселе́нную, я́же не подви́жится.

Сла́влю Отца́ и Сы́на си́лу, и Ду́ха Свята́го пою́ вла́сть, неразде́льное, несозда́нное Божество́, Тро́ицу Единосу́щную, ца́рствующую в ве́к ве́ка.

Сти́х: До́му Твоему́ подоба́ет святы́ня Го́споди, в долготу́ дни́й.

Стра́стию Твое́ю Христе́, омрачи́вый со́лнце, и све́том Твоего́ Воскресе́ния, просвети́вый вся́ческая, приими́ на́шу вече́рнюю пе́снь Человеколю́бче.

Сла́ва, и ны́не, гла́с 1: Во святи́лище прише́л еси́ Прему́дросте Бо́жия, преполовля́ющуся пра́зднику, учя́ и облича́я непокори́выя иуде́и, фарисе́и и кни́жники, и вопия́ со дерзнове́нием к ни́м: жа́ждай да гряде́т ко Мне́, и пие́т во́ду живо́тную, и не вжа́ждет в ве́к. Ве́руяй Мое́й бла́гости, ре́ки потеку́т из чре́ва его́ жи́зни ве́чныя. О бла́гости и благоутро́бия Твоего́ Христе́ Бо́же на́ш, сла́ва Тебе́.

Та́же: Ны́не отпуща́еши: Трисвято́е. Тропа́рь пра́здника:

Преполови́вшуся пра́зднику, / жа́ждущую ду́шу мою́ благоче́стия напо́й вода́ми, / я́ко всем, Спа́се, возопи́л еси́: / жа́ждай да гряде́т ко Мне и да пие́т. / Исто́чниче жи́зни на́шея, Христе́ Бо́же, сла́ва Тебе́.

Ектениа́ и отпу́ст.

Последование Утрени в субботу четвертой седмицы по Пасхе

На Бо́г Госпо́дь: тропа́рь пра́здника:

Преполови́вшуся пра́зднику, / жа́ждущую ду́шу мою́ благоче́стия напо́й вода́ми, / я́ко всем, Спа́се, возопи́л еси́: / жа́ждай да гряде́т ко Мне и да пие́т. / Исто́чниче жи́зни на́шея, Христе́ Бо́же, сла́ва Тебе́.

По 1-м стихосло́вии седа́льны воскре́сны, гла́с 3:

Христо́с от ме́ртвых воста́, нача́ток усо́пших, перворожде́н тва́ри, и Соде́тель все́х бы́вших, истле́вшее естество́ ро́да на́шего в Себе́ Само́м обнови́: не ктому́ сме́рте облада́еши, и́бо все́х Влады́ка держа́ву твою́ разруши́.

Сти́х: Воскресни́ Го́споди Бо́же мой, да вознесе́тся рука́ Твоя́, / не забу́ди убо́гих Твои́х до конца́.

Пло́тию сме́рти вкуси́вый Го́споди, го́ресть сме́рти пресе́кл еси́ воста́нием Твои́м, и челове́ка на ню́ укрепи́вый, пе́рвыя кля́твы одоле́ние призыва́я: защи́тниче жи́зни на́шея, Христе́ Бо́же, сла́ва Тебе́.

Сла́ва, и ны́не, Богоро́дичен: Тя́ хода́тайствовавшую спасе́ние ро́да на́шего воспева́ем Богоро́дице Де́во: пло́тию бо от Тебе́ восприя́тою Сы́н Тво́й, и Бо́г на́ш, Кресто́м восприи́м стра́сть, изба́ви на́с от тли́, я́ко Человеколю́бец.

По 2-м стихосло́вии, седа́лен гла́с 8. Подо́бен: Прему́дрости:

Пра́зднику преполови́вшуся зако́нному, бы́л еси́ учя́ Спа́се мо́й во святи́лищи, и облича́я безу́мие неве́рных евре́ев, и вопия́ к наро́дом Боже́ственным гла́сом, я́ко Человеколю́бец: жа́ждай, взыва́л еси́, да гряде́т ко Мне́ и пие́т. Те́мже обеща́л еси́ ве́рующим пода́ти весе́лия во́ды от исто́чника нетле́ннаго. Сего́ ра́ди вопие́м Ти́: низпосли́ Христе́ Бо́же Ду́ха Твоего́ Свята́го, и спаси́ на́с, я́ко еди́н еси́ Многоми́лостивый. Два́жды.

Та́же, Воскресе́ние Христо́во: еди́ножды, и Псало́м 50.

Кано́н пра́здника со ирмосы́ на 6, и свята́го оби́тели на 4, и Мине́и на 4. Конда́к, и ексапостила́рий пра́здника.

На хвали́тех поста́вим стихи́ 4, и пое́м стихи́ры воскре́сны, гла́с 3:

Прииди́те вси́ язы́цы, уразуме́йте стра́шныя та́йны си́лу: Христо́с бо Спа́с на́ш, е́же в нача́ле Сло́во, распя́тся на́с ра́ди, и во́лею погребе́ся, и воскре́се из ме́ртвых, е́же спасти́ вся́ческая, Тому́ поклони́мся.

Пове́даша вся́ чудеса́ стра́жие Твои́ Го́споди: но собо́р суеты́ испо́лни мздо́ю десни́цу и́х, скры́ти мня́ше Воскресе́ние Твое́, е́же мiр сла́вит: поми́луй на́с.

Ра́дости вся́ испо́лнишася, Воскресе́ния иску́с прии́мша. Мари́а бо Магдали́на ко гро́бу прии́де, и обре́те а́нгела на ка́мени седя́ща, ри́зами блиста́ющася, и глаго́люща: что́ и́щете Жива́го с ме́ртвыми? Не́сть зде́, но воста́, я́коже рече́, предваря́я вы́ в Галиле́и.

Во све́те Твое́м Влады́ко, у́зрим све́т Человеколю́бче: воскре́сл бо еси́ из ме́ртвых, спасе́ние ро́ду челове́ческому да́руяй, да Тя́ вся́ тва́рь славосло́вит еди́наго безгре́шнаго: поми́луй на́с.

Сла́ва, и ны́не, гла́с 4. Анато́лиа: Просвети́вшеся бра́тие Воскресе́нием Спа́са Христа́, и дости́гше преполове́ния пра́здника Влады́чня, прии́скренно сохрани́м за́поведи Бо́жия, да досто́йни бу́дем и Вознесе́ние пра́здновати, и прише́ствие получи́ти Cвята́го Ду́ха.

На стихо́вне стихи́ры подо́бны, гла́с 2: До́ме Евфра́фов:

Теку́щий исто́чник Твоея́ прему́дрости, во́ду духо́вную источа́ет, ю́же пию́ще, догма́т Боже́ственных исполня́емся.

Сти́х: Помяни́ со́нм Тво́й, его́же стяжа́л еси́ испе́рва.

Уязвля́шеся лю́тый евре́йский ро́д вои́стинну, слы́ша Тя́ Сло́ве, науча́юща наро́ды спаси́тельным уче́нием.

Сти́х: Бог же Царь наш пре́жде ве́ка, соде́ла спасе́ние посреде́ земли́.

Прише́л еси́ Соде́телю на Сио́н, и ста́л еси́ посреде́ люде́й Твои́х, и лю́дем да́л еси́ благода́ть спаси́тельную.

Сла́ва, и ны́не, гла́с 4: Го́споди, пре́жде честна́го Твоего́ Креста́, пра́зднику преполови́вшуся, во святи́лище вше́л еси́, иуде́и со дерзнове́нием учя́, Моисе́ем и в зако́не Тобо́ю законоположе́нным. Ужаса́ющеся же Христе́ Твоея́ прему́дрости неизрече́нному та́инству, е́же на Тя́ ропта́нию в себе́ за́вистию поуча́хуся. Ка́ко Се́й ве́сть пи́смена не учи́вся? Не ве́дяще Тебе́ Спа́са ду́ш на́ших.

По Трисвятом тропарь праздника:

Преполови́вшуся пра́зднику, / жа́ждущую ду́шу мою́ благоче́стия напо́й вода́ми, / я́ко всем, Спа́се, возопи́л еси́: / жа́ждай да гряде́т ко Мне и да пие́т. / Исто́чниче жи́зни на́шея, Христе́ Бо́же, сла́ва Тебе́.

Ектении, и отпуст. И час 1-й.

Последование Литургии в субботу четвертой седмицы по Пасхе

На литурги́и блаже́нна, пе́снь 5.

Прокимен праздника, глас 3: Ве́лий Госпо́дь наш, и ве́лия кре́пость Его́, / и ра́зума Его́ несть числа́.

Стих: Хвали́те Го́спода я́ко благ псало́м: Бо́гови на́шему да услади́тся хвале́ние.

Деяний святых Апостол чтение, зача́ло 29 (Деян. 12:1–11):

Во дни о́ны, возложи́ И́род царь ру́це озло́бити не́кия и́же от це́ркве, уби́ же Иа́кова, бра́та Иоа́ннова, мече́м. И ви́дев, я́ко го́де есть Иуде́ем, приложи́ я́ти и Петра́, бя́ху же дни́е опресно́чнии. Его́же и емь всади́ в темни́цу, преда́в четы́рем четвери́цам во́инов стрещи́ его́, хотя́ по Па́сце извести́ его́ к лю́дем. И у́бо Петра́ стрежа́ху в темни́це: моли́тва же бе приле́жна быва́емая от це́ркве к Бо́гу о нем. Егда́ же хотя́ше его́ извести́ И́род, в нощи́ той бе Петр спя между́ двема́ во́инома, свя́зан желе́знома у́жема двема́, стра́жие же пред две́рьми стрежа́ху темни́цы. И се А́нгел Госпо́день предста́, и свет возсия́ в хра́мине: толкну́в же в ре́бра Петра́, воздви́же его́, глаго́ля: воста́ни вско́ре. И спадо́ша ему́ у́жя желе́зная с руку́. Рече́ же А́нгел к нему́: препоя́шися и вступи́ в плесни́цы твоя́. Сотвори́ же та́ко. И глаго́ла ему́: облецы́ся в ри́зу твою́ и после́дствуй ми. И изше́д вслед его́ идя́ше и не ве́дяше, я́ко и́стина есть бы́вшее от А́нгела, мня́ше же виде́ние зре́ти. Проше́дша же пе́рвую стра́жу и втору́ю, приидо́ста ко врато́м желе́зным, вводя́щым во град, я́же о себе́ отверзо́шася и́ма, и изше́дше преидо́ша сто́гну еди́ну, и а́бие отступи́ А́нгел от него́. И Петр быв в себе́, рече́: ны́не вем вои́стинну, я́ко посла́ Бог А́нгела Своего́ и изъя́т мя из руки́ И́родовы и от всего́ ча́яния люде́й иуде́йских.

Аллилуиа, глас 1: Помяни́ сонм Твой, его́же стяжа́л еси́ испе́рва.

Стих: Бог же Царь наш пре́жде ве́ка, соде́ла спасе́ние посреде́ земли́.

Ева́нгелие от Иоа́нна, зача́ло 31 (Ин. 8:31–42А):

Рече́ Госпо́дь к ве́ровавшым к Нему́ иуде́ем: а́ще вы пребу́дете во словеси́ Мое́м, вои́стинну ученицы́ Мои́ бу́дете и уразуме́ете и́стину, и и́стина свободи́т вы. Отвеща́ша и ре́ша Ему́: се́мя Авраа́мле есмы́ и никому́же рабо́тахом николи́же, ка́ко Ты глаго́леши, я́ко свобо́дни бу́дете? Отвеща́ им Иису́с: ами́нь, ами́нь глаго́лю вам, я́ко всяк творя́й грех раб есть греха́, раб же не пребыва́ет в дому́ во век, сын пребыва́ет во век. А́ще у́бо Сын вы свободи́т, вои́стинну свобо́дни бу́дете. Вем, я́ко се́мя Авраа́мле есте́, но и́щете Мене́ уби́ти, я́ко сло́во Мое́ не вмеща́ется в вы. Аз, е́же ви́дех у Отца́ Моего́, глаго́лю, и вы у́бо, е́же ви́десте у отца́ ва́шего, творите́. Отвеща́ша и ре́ша Ему́: оте́ц наш Авраа́м есть. Глаго́ла им Иису́с: а́ще ча́да Авраа́мля бы́сте бы́ли, дела́ Авраа́мля бы́сте твори́ли, ны́не же и́щете Мене́ уби́ти, Челове́ка, и́же и́стину вам глаго́лах, ю́же слы́шах от Бо́га, сего́ Авраа́м несть сотвори́л, вы творите́ дела́ отца́ ва́шего. Ре́ша же Ему́: мы от любодея́ния не́смы рожде́ни, еди́наго Отца́ и́мамы, Бо́га. Рече́ же им Иису́с: а́ще Бог Оте́ц ваш бы был, люби́ли бы́сте у́бо Мене́, Аз бо от Бо́га изыдо́х и приидо́х.

Причастен праздника: Яды́й Мою Плоть, и пия́й Мою́ Кровь, во Мне пребыва́ет, и Аз в нем, рече́ Госпо́дь. / Аллилуиа. Трижды.

Неделя пятая по Пасхе, самаряныни

В субботу вечера, на Малей вечерне

На Го́споди воззва́х: стихиры воскресны 4, глас 4:

Животворя́щему Твоему́ Кресту́, / непреста́нно кла́няющеся, Христе́ Бо́же, / тридне́вное Воскресе́ние Твое́ сла́вим: / тем бо обнови́л еси́ истле́вшее челове́ческое естество́, Всеси́льне, / и и́же на Небеса́ восхо́д обнови́л еси́ нам, / я́ко Еди́н Благ и Человеколю́бец.

Дре́ва преслуша́ния запреще́ние / разреши́л еси́, Спа́се, / на дре́ве кре́стнем во́лею пригвозди́вся, / и во ад соше́д, Си́льне, / сме́ртныя у́зы, я́ко Бог, растерзал еси́. / Те́мже кла́няемся е́же из ме́ртвых Твоему́ Воскресе́нию, / ра́достию вопию́ще: / Всеси́льне Го́споди, сла́ва Тебе́.

Врата́ а́дова сокруши́л еси́, Го́споди, / и Твое́ю сме́ртию сме́ртное ца́рство разруши́л еси́: / род же челове́ческий от истле́ния свободи́л еси́, / живо́т и нетле́ние мiру дарова́в, / и ве́лию ми́лость.

Прииди́те, воспои́м лю́дие, / Спа́сово тридне́вное воста́ние, / и́мже изба́вихомся а́довых нереши́мых уз; / и нетле́ние и жизнь вси восприя́хом зову́ще: / Распны́йся, и Погребы́йся, и Воскресы́й, / спаси́ ны Воскресе́нием Твои́м, / Еди́не Человеколю́бче.

Слава, глас 6: При студенце́ Иа́ковли / обре́т Иису́с самаряны́ню, / про́сит во́ду от нея́, / облака́ми покрыва́яй зе́млю. / О чудесе́! И́же херуви́мы носи́мый, / блудни́це жене́ бесе́доваше, / воды́ прося́, И́же на вода́х зе́млю пове́сивый. / Воды́ иски́й, И́же исто́чники и езе́ра вод излива́яй, / хотя́ привлещи́ сию́ вои́стинну, / уловля́ему от сопоста́та врага́, / и напои́ти ю́ водо́ю живо́ю, / пали́мую в безме́стиих лю́те, / я́ко еди́н Благоутро́бный и Человеколю́бец

И ныне, Богородичен, догматик. Глас 4: Безсе́менно зачала́ еси́, / и родила́ еси́ неизрече́нно, / низложи́вшаго си́льныя от престо́л, / и возне́сшаго смире́нныя, / и воздви́гшаго рог пома́занных Свои́х, / сла́вящих Христо́в Крест и погребе́ние, / и сла́вное Воскресе́ние. / Те́мже Тя, Богоро́дице, / хода́таицу толи́ких благ, / немо́лчными пе́сньми ублажа́ем, / я́ко моля́щуюся при́сно / спасти́ся душа́м на́шим

На стиховне стихира воскресна, глас 4:

Го́споди, восше́д на Крест, / пра́деднюю на́шу кля́тву потреби́л еси́, / и соше́д во ад, / ве́чныя у́зники свободи́л еси́, / нетле́ние да́руя челове́ческому ро́ду, / сего́ ра́ди пою́ще сла́вим / Животворя́щее и Спаси́тельное Твое́ Воста́ние.

Таже настоящия стихиры подобны, Пресвятыя Богородицы, глас 4. Подобен: Зва́нный свы́ше:

Стих: Помяну́ и́мя Твое́ / во вся́ком ро́де и ро́де.

Из безнача́льна Отца́ Сын безле́тно, / низхожде́ния ра́ди и спасе́ния челове́ком, / Бог Челове́к бысть, / да пода́ст первозда́нному ны́не рай: / тогда́ и все естество́ изба́вится от пре́лести зми́евы, / и о́браз па́дший спасе́т, я́ко Благопремени́тель. / Отону́дуже Ма́терь соде́ла Невесторо́дицу Чи́стую я́ко нескве́рну, / Ю́же я́ко анки́ру {7} вси и приста́нище ублажа́ем.

Стих: Слы́ши Дщи и виждь, / и приклони́ у́хо Твое́.

Воплоще́нна Созда́теля всех, / име́ла еси́ во утро́бе Твое́й, Богоблаже́нная, / вообрази́вшаго челове́ка, / пре́жде па́дшаго преступле́нием змии́ным: / Бо́га бо родила́ еси́ Сего́ несказа́нно нам, / и тле́ния свободи́ла еси́ / естество́ все обветша́вшее, Рождество́м Твои́м. / Те́мже пое́м и сла́вим Твою́ благода́ть, Де́во Безневе́стная: / моли́тися не преста́й, спасти́ся душа́м на́шим.

Стих: Лицу́ Твоему́ помо́лятся / бога́тии лю́дстии.

Да Твоея́ всем мно́жество ми́лости, и бла́гости / откры́еши нам неопредели́мую пучи́ну, / грехи́ рабо́в Твои́х вся загла́ди. / И́маши бо, Всенепоро́чная, я́ко Ма́ти су́щи Бо́жия, власть созда́ния, / и во́диши вся, я́ко хо́щеши, си́лою Твое́ю: / и́бо благода́ть Ду́ха Свята́го, я́ве все́льшаяся в Тя, / соде́йствует Ти во всем при́сно, всеблаже́ннейшая.

Слава, глас 8: Егда́ яви́лся еси́ во пло́ти, Христе́ Бо́же, / за неизрече́нное смотре́ние, / слы́шавши самаряны́ня сло́во Тебе́, Человеколю́бца, / оста́ви почерпа́ло у студенца́, / и тече́ глаго́лющи су́щим во гра́де: / прииди́те ви́дите Сердцеве́дца, / еда́ Сей есть ча́емый Христо́с, / име́яй ве́лию ми́лость?

И ныне, глас тойже: Преполови́вшуся пра́зднику, / уча́щу Ти Спа́се, глаго́лаху иуде́е: / отку́ду Сей весть пи́сьмена не учи́вся? / Не разуме́юще, я́ко Ты еси́ прему́дрость, / устро́ившая мiр, сла́ва Тебе́.

Отпустительный тропарь, глас 4: Све́тлую Воскресе́ния про́поведь / от А́нгела уве́девша Госпо́дни учени́цы / и пра́деднее осужде́ние отве́ргша, / апо́столом хва́лящася глаго́лаху: / испрове́ржеся смерть, / воскре́се Христо́с Бог, / да́руяй мiрови ве́лию ми́лость.

Слава и ныне, глас 8: Преполови́вшуся пра́зднику, / жа́ждущую ду́шу мою́ благоче́стия напо́й вода́ми, / я́ко всем, Спа́се, возопи́л еси́: / жа́ждай да гряде́т ко Мне и да пие́т. / Исто́чниче жи́зни на́шея, Христе́ Бо́же, сла́ва Тебе́.

И отпуст.

В субботу вечера, на Велицей вечерне

Поставим стихов 10. И поем стихиры воскресны 3, и восточну 1. И преполовению подобны 3. И самаряныни самогласны 3.

Стихиры воскресны, глас 4:

Животворя́щему Твоему́ Кресту́, / непреста́нно кла́няющеся, Христе́ Бо́же, / тридне́вное Воскресе́ние Твое́ сла́вим: / тем бо обнови́л еси́ истле́вшее челове́ческое естество́, Всеси́льне, / и и́же на Небеса́ восхо́д обнови́л еси́ нам, / я́ко Еди́н Благ и Человеколю́бец.

Дре́ва преслуша́ния запреще́ние / разреши́л еси́, Спа́се, / на дре́ве кре́стнем во́лею пригвозди́вся, / и во ад соше́д, Си́льне, / сме́ртныя у́зы, я́ко Бог, растерзал еси́. / Те́мже кла́няемся е́же из ме́ртвых Твоему́ Воскресе́нию, / ра́достию вопию́ще: / Всеси́льне Го́споди, сла́ва Тебе́.

Врата́ а́дова сокруши́л еси́, Го́споди, / и Твое́ю сме́ртию сме́ртное ца́рство разруши́л еси́: / род же челове́ческий от истле́ния свободи́л еси́, / живо́т и нетле́ние мiру дарова́в, / и ве́лию ми́лость.

Иная стихира восточна (анатолиева):

Прииди́те, воспои́м лю́дие, / Спа́сово тридне́вное воста́ние, / и́мже изба́вихомся а́довых нереши́мых уз; / и нетле́ние и жизнь вси восприя́хом зову́ще: / Распны́йся, и Погребы́йся, и Воскресы́й, / спаси́ ны Воскресе́нием Твои́м, / Еди́не Человеколю́бче.

И стихиры Преполовению, 3, глас тойже. Подобен: Го́споди, возше́д на Крест:

Наста́ преполове́ние дней, / от спаси́тельнаго начина́емых воста́ния, / Пятдеся́тницею же Боже́ственною печа́таемое, / и све́тится све́тлости обою́ду иму́щее, и соединя́ющее обоя́, / и приити́ сла́ве предъявля́ющее, / Влады́чняго Вознесе́ния предпочита́ет.

Слы́ша и возвесели́ся Сио́н, / благовести́вшуся Христо́ву Воскресе́нию: / ве́рнии же его́ сы́нове возра́довашася Сего́ ви́девше, / и омыва́юща Ду́хом скве́рну христоуби́йства: / гото́вится торжеству́ющи, / обои́х весе́лое преполове́ние.

Прибли́жися Боже́ственнаго изоби́льное изли́тие на всех, / я́коже написа́ся, Ду́ха: предузаконе́ние пропове́дует преполови́вшееся, / по Христо́ве сме́рти и погребе́нии и Воскресе́нии, / от Него́ да́нну су́щу ученико́м, нело́жному обеща́нию, / Уте́шителево показу́ющу явле́ние.

И самаряныни самогласны 3, глас 1.

На исто́чник прише́л еси́, / исто́чниче чуде́с, в шесты́й час, / Е́вин улови́ти плод: / Е́ва бо в той изы́де из рая́, пре́лестию зми́евою. / Прибли́жи бо ся самаряны́ня почерпсти́ во́ду, / ю́же ви́дев рече́ Спас: / даждь Ми во́ду пи́ти, / и Аз воды́ теку́щия насыщу́ тя. / И во град те́кши целому́дренная, / наро́дом возвести́ а́бие: / прииди́те ви́дите Христа́ Го́спода, / Спа́са душ на́ших.

Глас 2:

На студене́ц я́ко прии́де Госпо́дь, / самаряны́ня моля́ше Благоутро́бнаго: / пода́ждь ми во́ду ве́ры, / и прииму́ купе́льныя во́ды, / ра́дование и избавле́ние. / Животода́вче Го́споди, сла́ва Тебе́.

Собезнача́льный и соприсносу́щный Сын и Сло́во О́тчее, / на исто́чник прии́де, исто́чник исцеле́ний, / и жена́ от Самари́и прии́де почерпсти́ во́ду. / Ю́же ви́дев рече́ Спас: / даждь Ми во́ду пи́ти, / и ше́дши пригласи́ твоего́ му́жа. / Она́ же я́ко Челове́ку глаго́лющи, а не Бо́гу, / утаи́ти тща́шеся, / глаго́лаше: не и́мам му́жа. / И Учи́тель к ней: / и́стину рекла́ еси́, не и́мам му́жа: / пять бо име́ла еси́, и ны́не его́же и́маши, несть твой муж. / Она́ же о глаго́ле удиви́вшися, / и во град те́кши, наро́дом вопия́ше, глаго́лющи: / прииди́те ви́дите Христа́, / И́же да́рует мірови ве́лию ми́лость.

Слава, глас 6: При студенце́ Иа́ковли / обре́т Иису́с самаряны́ню, / про́сит во́ду от нея́, / облака́ми покрыва́яй зе́млю. / О чудесе́! И́же херуви́мы носи́мый, / блудни́це жене́ бесе́доваше, / во́ду прося́, И́же на вода́х зе́млю пове́сивый. / Воды́ иски́й, И́же исто́чники и езе́ра вод излива́яй, / хотя́ привлещи́ сию́ вои́стинну, / уловля́ему от сопоста́та врага́, / и напои́ти ю́ водо́ю живо́ю, / пали́мую в безме́стиих лю́те, / я́ко еди́н Благоутро́бный и Человеколю́бец.

И ныне, Богородичен, глас 4: И́же Тебе́ ра́ди, богооте́ц проро́к Дави́д, / пе́сненно о Тебе́ провозгласи́, / вели́чия Тебе́ сотво́ршему: / предста́ Цари́ца одесну́ю Тебе́. / Тя бо Ма́терь, хода́таицу живота́ показа́, / без Отца́ из Тебе́ вочелове́читися благоволи́вый Бог: / да Свой па́ки обнови́т о́браз, истле́вший страстьми́, / и заблу́ждшее горохи́щное обре́т овча́, / на ра́мо восприи́м, ко Отцу́ принесе́т, / и Своему́ хоте́нию, с небе́сными совокупи́т си́лами, / и спасе́т Богоро́дице мiр, / Христо́с име́яй ве́лию и бога́тую ми́лость.

Вход. Прокимен дне.

На литии стихира храма.

Слава, и ныне, глас 3: Да ра́дуется днесь све́тло не́бо и земля́, / зане́ Христо́с яви́ся воплоща́емь я́ко Челове́к, / да Ада́ма и́змет от кля́твы всеро́дныя, / и удивля́ется чудесы́ Самари́ю прише́д: / жене́ же предста́ во́ды прося́, / о́блаки вода́ми одева́яй. / Те́мже вси ве́рнии покланя́емся / нас ра́ди во́лею обнища́вшему, / благоутро́бным сове́том.

На стиховне стихира воскресна, глас 4:

Го́споди, восше́д на Крест, / пра́деднюю на́шу кля́тву потреби́л еси́, / и соше́д во ад, / ве́чныя у́зники свободи́л еси́, / нетле́ние да́руя челове́ческому ро́ду, / сего́ ра́ди пою́ще сла́вим / Животворя́щее и Спаси́тельное Твое́ Воста́ние.

Таже стихиры Пасхи с припевы их, глас 5:

Стих: Да воскре́снет Бог, / и расточа́тся врази́ Его́.

Па́сха / свяще́нная нам днесь показа́ся; / Па́сха но́ва свята́я; / Па́сха та́инственная; / Па́сха всечестна́я. / Па́сха Христо́с Изба́витель; / Па́сха непоро́чная; / Па́сха вели́кая; / Па́сха ве́рных. / Па́сха две́ри ра́йския нам отверза́ющая. / Па́сха всех освяща́ющая ве́рных.

Стих: Я́ко исчеза́ет дым, / да исче́знут.

Прииди́те / от виде́ния жены́ благове́стницы, / и Сио́ну рцы́те: / приими́ / от нас ра́дости благове́щения, Воскресе́ния Христо́ва: / красу́йся, лику́й / и ра́дуйся, Иерусали́ме, / Царя́ Христа́ узре́в из гро́ба, / я́ко жениха́ происходя́ща.

Стих: Та́ко да поги́бнут гре́шницы от Лица́ Бо́жия, / а пра́ведницы да возвеселя́тся.

Мνроно́сицы жены́, / у́тру глубоку́, / предста́вша гро́бу Живода́вца, / обрето́ша А́нгела / на ка́мени седя́ща, / и той провеща́в им, / си́це глаго́лаше: / что и́щете Жива́го с ме́ртвыми; / что пла́чете Нетле́ннаго во тли? / Ше́дше, пропове́дите ученико́м Его́.

Стих: Сей день, его́же сотвори Госпо́дь, / возра́дуемся и возвесели́мся в онь.

Па́сха кра́сная, / Па́сха, Госпо́дня Па́сха! / Па́сха всечестна́я / нам возсия́. Па́сха, / ра́достию друг дру́га обы́мем. / О Па́сха! / Избавле́ние ско́рби, / и́бо из гро́ба днесь, / я́ко от черто́га / возсия́в Христо́с, / жены́ ра́дости испо́лни, глаго́ля: / пропове́дите апо́столом.

Слава, глас 8: Егда́ яви́лся еси́ во пло́ти, Христе́ Бо́же, / за неизрече́нное смотре́ние, / слы́шавши самаряны́ня сло́во Тебе́, Человеколю́бца, / оста́ви почерпа́ло у студенца́, / и тече́ глаго́лющи су́щим во гра́де: / прииди́те ви́дите Сердцеве́дца, / еда́ Сей есть ча́емый Христо́с, / име́яй ве́лию ми́лость?

И ныне, глас 5: Воскресе́ния день, / и просвети́мся торжество́м, / и друг дру́га обы́мем. / Рцем бра́тие, / и ненави́дящим нас, / прости́м вся Воскресе́нием, / и та́ко возопии́м: / Христо́с воскре́се из ме́ртвых, / сме́ртию смерть попра́в, / и су́щим во гробе́х живо́т дарова́в.

Таже, Ны́не отпуща́еши: и прочее, я́ко предписася.

Отпустительный тропарь, глас 4:

Све́тлую Воскресе́ния про́поведь / от А́нгела уве́девша Госпо́дни учени́цы / и пра́деднее осужде́ние отве́ргша, / апо́столом хва́лящася глаго́лаху: / испрове́ржеся смерть, / воскре́се Христо́с Бог, / да́руяй мiрови ве́лию ми́лость.

Слава и ныне, праздника, глас 8: Преполови́вшуся пра́зднику, / жа́ждущую ду́шу мою́ благоче́стия напо́й вода́ми, / я́ко всем, Спа́се, возопи́л еси́: / жа́ждай да гряде́т ко Мне и да пие́т. / Исто́чниче жи́зни на́шея, Христе́ Бо́же, сла́ва Тебе́.

Аще несть бдения, на Полунощнице канон Святей и Живоначальней Троице, во Октоихе, гласа 4-го. Таже: Досто́йно есть: и прочая.

На утрени

На Бог Госпо́дь: тропарь воскресен, глас 4:

Све́тлую Воскресе́ния про́поведь / от А́нгела уве́девша Госпо́дни учени́цы / и пра́деднее осужде́ние отве́ргша, / апо́столом хва́лящася глаго́лаху: / испрове́ржеся смерть, / воскре́се Христо́с Бог, / да́руяй мiрови ве́лию ми́лость. Дважды.

И праздника, глас 8: Преполови́вшуся пра́зднику, / жа́ждущую ду́шу мою́ благоче́стия напо́й вода́ми, / я́ко всем, Спа́се, возопи́л еси́: / жа́ждай да гряде́т ко Мне и да пие́т. / Исто́чниче жи́зни на́шея, Христе́ Бо́же, сла́ва Тебе́. Единощи.

Таже обычное стихословие.

По 1-м стихословии седален, глас 4:

Воззре́вше на гро́бный вход, / и пла́мене а́нгельскаго не терпя́ще мνроно́сицы, / с тре́петом дивля́хуся, глаго́люще: / еда́ укра́деся, отве́рзый разбо́йнику рай? / Еда́ ли воста́, И́же и пре́жде стра́сти пропове́давый воста́ние? / Вои́стинну воскре́се Христо́с, / су́щим во а́де подая́ живо́т и воскресе́ние.

Стих: Воскресни́ Го́споди Бо́же мой, да вознесе́тся рука́ Твоя́, / не забу́ди убо́гих Твои́х до конца́.

Подобен: Ско́ро предвари́:

Воскре́сл еси́ я́ко безсме́ртный, от гро́ба, Спа́се, / совоздви́гл еси́ мiр Твой си́лою Твое́ю, Христе́ Бо́же наш, / сокруши́л еси́ в кре́пости сме́рти держа́ву, / показа́л, Ми́лостиве, Воскресе́ние всем. / Те́мже Тя и сла́вим,еди́не Человеколю́бче.

Слава и ныне, Богородичен: Е́же от ве́ка утае́ное, / и а́нгелом несве́домое та́инство, / Тобо́ю, Богоро́дице, су́щим на земли́ яви́ся Бог, / в несли́тном соедине́нии воплоща́емь, / и Крест во́лею нас ра́ди восприи́м, / и́мже воскреси́в первозда́ннаго, / спасе́ от сме́рти ду́ши на́ша.

По 2-м стихословии седален, глас 4. Подобен: Удиви́ся Ио́сиф:

С го́рних высо́т сшед Гаврии́л, / и к ка́меню присту́пль, иде́же Ка́мень жи́зни, / белонося́й взыва́ше к пла́чущим: / преста́ните вы от рыда́ния во́пля, / име́ющия и ны́не ми́лостивное: / Его́же бо и́щете пла́чуще, / дерза́йте, я́ко вои́стинну воста́л есть. / Те́мже возопи́йте апо́столом, / я́ко воскре́се Госпо́дь.

Стих: Испове́мся Тебе́ Го́споди всем се́рдцем мои́м, / пове́м вся чудеса́ Твоя́.

Во́льным Твои́м сове́том Крест претерпе́л еси́, Спа́се, / и во гро́бе но́ве положи́ша Тя челове́цы сме́ртнии, / сло́вом концы́ соста́вльшаго. / Те́мже свя́зан бысть чу́ждий, смерть лю́то пленя́шеся, / и су́щии во а́де вси взыва́ху живоно́сному воста́нию Твоему́: / Христо́с воскре́се, Жизнода́вец пребыва́яй во ве́ки.

Слава, и ныне, Богородичен, самогласен: Удиви́ся Иосиф, е́же па́че естества́ зря, / и внима́ше мы́слию и́же на руно́ дождь, / в безсе́менном зача́тии Твое́м, Богоро́дице, / купину́ огне́м неопали́мую, жезл Ааро́нов прозя́бший, / и свиде́тельствуя обру́чник Твой и храни́тель, свяще́нником взыва́ше: / Де́ва ражда́ет, и по рождестве́ па́ки Де́вою пребыва́ет.

Таже чтение в толковании Евангелиа Иоанна: слово 31, 32, 33 и 34.

По Блажени непорочнии: глаголем тропари воскресны: Благослове́н еси́ Го́споди: во глас 5. А́нгельский собо́р: и прочее.

И абие ипакои, глас 4: Я́же Твоего́ пресла́внаго воста́ния, предте́кша мνроно́сицы, / апо́столом пропове́даху Христе́, / я́ко воскре́сл еси́ я́ко Бог, / подая́ мірови ве́лию ми́лость.

И абие степенны, глас 4.

Антифон 1:

От ю́ности моея́ / мно́зи бо́рют мя стра́сти, / но Сам мя заступи́, / и спаси́, Спа́се мой.

Ненави́дящии Сио́на, / посрами́теся от Го́спода, / я́ко трава́ бо огне́м / бу́дете изсо́хше.

Слава: Святы́м Ду́хом / вся́ка душа́ живи́тся, / и чистото́ю возвыша́ется, / светле́ется Тро́ическим Еди́нством священнота́йне.

И ныне, тойже.

Антифон 2:

Воззва́х Тебе́ Го́споди те́пле, / из глубины́ души́ моея́, / и мне да бу́дут на послуша́ние / Боже́ственная Твоя́ ушеса́.

На Го́спода наде́жду всяк кто стяжа́в, / вы́шший есть всех скорбя́щих.

Слава: Святы́м Ду́хом / то́чатся благода́тныя струи́, / напая́юща вся́ку тварь / ко оживле́нию.

И ныне, тойже.

Антифон 3:

Се́рдце мое́ / к Тебе́, Сло́ве, да возвы́сится, / и да ничто́же услади́т мя / от мірски́х красо́т на сла́бость.

К ма́тери свое́й / я́коже и́мать кто любо́вь, / ко Го́споду те́пльше / любле́нием до́лжни есмы́.

Слава: Святы́м Ду́хом / богове́дения бога́тство, / зре́ния, и прему́дрости: / вся бо в сем оте́ческая веле́ния сло́во открыва́ет.

И ныне, тойже.

Прокимен, глас 4: Воскресни́, Го́споди, помози́ нам / и изба́ви нас и́мене Твоего́ ра́ди.

Стих: Бо́же, уши́ма на́шима услы́шахом, и отцы́ на́ши возвести́ша нам.

Таже: Вся́кое дыха́ние / да хва́лит Го́спода.

Стих: Хвали́те Бо́га во святы́х Его́, хвали́те Его́ в утверже́нии си́лы Его́.

Евангелие от Иоанна, утреннее 7, зачало 63 (Ин. 20:1–10).

Во вре́мя о́но, во еди́ну от суббо́т, Мари́я Магдали́на прии́де зау́тра, еще́ су́щи тьме, на гроб, и ви́де ка́мень взят от гро́ба. Тече́ у́бо и прии́де к Си́мону Петру́, и к друго́му ученику́, его́же любля́ше Иису́с, и глаго́ла и́ма: взя́ша Го́спода от гро́ба, и не вем, где положи́ша Его́. Изы́де же Петр и други́й учени́к, и идя́ста ко гро́бу. Теча́ста же о́ба вку́пе: и други́й учени́к тече́ скоре́е Петра́, и прии́де пре́жде ко гро́бу. И прини́к ви́де ри́зы лежа́ща, оба́че не вни́де. Прии́де же Си́мон Петр в след его́, и вни́де во гроб, и ви́де ри́зы еди́ны лежа́ща. И суда́рь, и́же бе на главе́ Его́, не с ри́зами лежа́щь, но осо́бь свит на еди́ном ме́сте. Тогда́ у́бо вни́де и други́й учени́к, прише́дый пре́жде ко гро́бу, и ви́де, и ве́рова. Не у бо ве́дяху Писа́ния, я́ко подоба́ет Ему́ из ме́ртвых воскре́снути. Идо́ста же па́ки к себе́ ученика́.

Таже: Воскресе́ние Христо́во ви́девше: трижды. Псалом 50. И целование Евангелиа.

Слава: Моли́твами апо́столов, / Ми́лостиве, очи́сти / мно́жества согреше́ний на́ших.

И ныне: Моли́твами Богоро́дицы, / Ми́лостиве, очи́сти / мно́жества согреше́ний на́ших.

Таже, глас 6: Поми́луй мя, Бо́же, / по вели́цей ми́лости Твое́й / и по мно́жеству щедро́т Твои́х / очи́сти беззако́ние мое́.

Посем стихира: Воскре́с Иису́с от гро́ба, / я́коже прорече́, / даде́ нам живо́т ве́чный / и ве́лию ми́лость.

Таже, Спаси́ Бо́же лю́ди Твоя́:

КАНОН

Таже каноны: Пасхе со ирмосы и с Богородичны, на 6: Преполовению, на 4: и самаряныни, на 4. Катавасия: Воскресе́ния день:

Канон Пасхи, глас 1.

Песнь 1.

Ирмос: Воскресе́ния день, / просвети́мся, лю́дие. / Па́сха, Госпо́дня Па́сха: / от сме́рти бо к жи́зни, / и от земли́ к небеси́, / Христо́с Бог нас преведе́, / побе́дную пою́щия.

Припев: Христо́с воскре́се из ме́ртвых.

Очи́стим чу́вствия, и у́зрим / непристу́пным све́том / Воскресе́ния, Христа́ / блиста́ющася, / и ра́дуйтеся, реку́ща, / я́сно да услы́шим, / побе́дную пою́ще.

Небеса́ у́бо досто́йно да веселя́тся, / земля́ же да ра́дуется, / да пра́зднует же мiр, / ви́димый же весь и неви́димый: / Христо́с бо воста́, / весе́лие ве́чное.

Иный канон Богородичен, подобен. Егоже краестрочие на первых тропарех: Феофа́нус. Глас тойже.

Припев: Пресвята́я Богоро́дице, спаси́ нас.

Умерщвле́ния преде́л сломи́ла еси́, / ве́чную жизнь ро́ждшая Христа́, / из гро́ба возсия́вшаго днесь, / Де́во Всенепоро́чная, / и мiр просвети́вшаго.

Воскре́сшаго ви́девши Сы́на Твоего́ и Бо́га, / ра́дуйся со апо́столы Богоблагода́тная Чи́стая: / и е́же ра́дуйся пе́рвее, / я́ко всех ра́дости вина́, восприя́ла еси́, / Богома́ти Всенепоро́чная.

Другий канон Преполовению. Глас 8. Творение Андреа Критскаго.

Ирмос: Мо́ре огусти́л еси́, / погрузи́вый со ору́жием го́рдаго фарао́на, / и лю́ди спасл еси́ немо́кренно Го́споди, / и ввел еси́ я́ в го́ру святы́ни, вопию́щия: / пои́м Тебе́ Бо́гу на́шему песнь побе́дную, я́ко просла́вися.

Припев: Слава Тебе, Боже наш, слава Тебе.

Язы́цы восплещи́те, евре́и воспла́чите, / животода́вец бо Христо́с, у́зы а́довы расто́рже, / и ме́ртвыя воскреси́, и неду́ги исцели́ сло́вом: / Сей есть Бог наш, да́вый жизнь ве́рующим во и́мя Его́.

Чу́до показа́л еси́, во́ду в вино́ преше́дшую, / во Еги́пте ре́ки преложи́вый, Влады́ко, в кровь, / и ме́ртвыя воскреси́л еси́, зна́мение сие́ второ́е сконча́в. / Сла́ва, Спа́се, несказа́нному Твоему́ сове́ту: / сла́ва истоща́нию Твоему́, и́мже обнови́л еси́ нас.

Струя́ приснотеку́щая сый, Го́споди, жи́зни и́стинныя, / Ты еси́ воскресе́ние на́ше, / хотя́ труди́лся еси́, Спа́се мой, / и во́лею вжа́ждался еси́, зако́ном естества́ повину́яся, / и в Сиха́рь шед пло́тию, воды́ проси́л еси́ у самаряны́ни пи́ти.

Припев: Пресвята́я Богоро́дице, спаси́ нас.

Богородичен: Еди́на вмести́ла еси́ Зижди́теля Твоего́, Богороди́тельнице, во чре́ве, / и пло́тию родила́ еси́ неизрече́нно, / и Де́ва пребыла́ еси́, ничто́же де́вству оскверни́вшуся. / Сего́, Чи́стая, я́ко Сы́на Твоего́ и Бо́га непреста́нно моли́ о ста́де Твое́м при́сно.

Ин. канон самаряныни. Творение Иосифово. Глас 4.

Ирмос: Порази́вый Еги́пта, / и фарао́на мучи́теля погрузи́вый в мо́ри, / лю́ди спасл еси́ из рабо́ты, Моисе́йски пою́щия / песнь побе́дную, я́ко просла́вися.

Припев: Слава Тебе, Боже наш, слава Тебе.

Погребе́нный воста́, Собо́ю воздви́же род челове́ческий: / да ра́дуется тварь вся, / и мы́сленнии днесь о́блацы да кропя́т пра́вду я́ве.

Крест во́льный пло́тию прии́м, / тридне́вен воскре́сл от ме́ртвых, / а́дова сокро́вища, Живонача́льниче Го́споди истощи́в, / и изве́д окова́нныя ду́ши.

Зра́ком блиста́ющася, мνроно́сицы ви́девше А́нгела, стра́хом бежа́ша от гро́ба: / Христо́во же воста́ние уве́девше, / и возвести́ти тща́тся ученико́м.

Покрыва́яй вода́ми превы́спренняя, Го́споди, вода́ жи́зни сый, / самаряны́ни, прося́щей Твоея́ честны́я воды́, / по́дал еси́ разуме́вшей благоутро́бие Твое́.

Слава, Троичен: О Тро́ице, ве́рою Тя чи́стою сла́вящих, / О́тче, Сы́не и Ду́ше, / я́ко Творе́ц всех спаса́й, / и очище́ние да́руй нам грехо́в, я́ко Преблаги́й.

И ныне, Богородичен: Ра́дуйся, престо́ле о́гненный. / Ра́дуйся, све́щниче всезлаты́й. / Ра́дуйся, Све́та о́блаче. / Ра́дуйся, пала́то Сло́ва, и у́мная трапе́зо, / хлеб жи́зни досто́йно Христа́ носи́вшая.

Песнь 3.

Ирмос: Прииди́те, пи́во пие́м но́вое, / не от ка́мене непло́дна чудоде́емое, / но нетле́ния исто́чник / из гро́ба одожди́вша Христа́, / в Не́мже утвержда́емся.

Припев: Христо́с воскре́се из ме́ртвых.

Ны́не вся испо́лнишася све́та, / не́бо же и земля́, и преиспо́дняя: / да пра́зднует у́бо вся тварь / воста́ние Христо́во, / в не́мже утвержда́ется.

Вчера́ спогребо́хся Тебе́ Христе́, / совостаю́ днесь / воскре́сшу Тебе́, / сраспина́хся Тебе́ вчера́, / Сам мя спросла́ви Спа́се во Ца́рствии Твое́м.

Припев: Пресвята́я Богоро́дице, спаси́ нас.

На нетле́нную жизнь прихожду́ днесь / бла́гостию ро́ждшагося из Тебе́, Чи́стая, / и всем конце́м свет облиста́вшаго.

Бо́га, Его́же родила́ еси́ пло́тию, / из ме́ртвых, я́коже рече́, / воста́вша ви́девши, Чи́стая, лику́й, / и Сего́ я́ко Бо́га Пречи́стая возвелича́й.

Преполовению. Ирмос: Утверди́ся се́рдце мое́ во Го́споде, / вознесе́ся рог мой в Бо́зе мое́м, / разшири́шася на враги́ моя́ уста́ моя́, / возвесели́хся о спасе́нии Твое́м.

Припев: Слава Тебе, Боже наш, слава Тебе.

Не и́же на лице́ суд суди́те, иуде́е, уча́ глаго́лаше Влады́ка, / егда́ прии́де во святи́лище, я́коже пи́сано есть, / преполови́вшуся зако́нному пра́зднику.

Не и́же на лице́ суд суди́те, иуде́е: / Христо́с бо прии́де, / Его́же нарица́ху проро́цы от Сио́на гряду́ща и мiр взыва́юща.

А́ще и словесе́м не ве́руете, иуде́е, дело́м ве́руйте Влады́ки: / что прельща́етеся, отмета́ющеся Свята́го, / Его́же написа́ в зако́не Моисе́й?

Припев: Пресвята́я Богоро́дице, спаси́ нас.

Богородичен: Еди́н от Тро́ицы сый быв, плоть ви́делся еси́, / не прело́жь, Го́споди, существа́, / ниже́ опали́в Ро́ждшия нетле́нное чре́во, / Бог сый весь и огнь.

Самаряныни. Ирмос: Утверди́ся се́рдце мое́ в Го́споде, / даю́щем моли́тву моля́щемуся, / я́ко лук си́льных изнемо́же, / и немощству́ющии препоя́сашася си́лою.

Припев: Слава Тебе, Боже наш, слава Тебе.

Во́лею на Дре́во возне́слся еси́, Сло́ве, / и зря́щее распада́хуся ка́мение, / и тварь преклоня́шеся вся, / и ме́ртвии из гробо́в, я́коже от сна воста́ху.

С душе́ю Тя прише́дша ко а́ду, Сло́ве, / ви́девше вся ду́ши пра́ведных, / от ве́чных уз отреша́хуся, / песносло́вяще я́же па́че ума́ си́лу Твою́.

Что чудите́ся; что во гро́бе вы и́щете с мν́ром, жены́, Влады́ку? / Воста́, и мiр совоздви́же, / А́нгел блиста́яйся мνроно́сицам веща́ше.

Жизнь сый, Го́споди, и исто́чник безсме́ртия, / сел еси́ при исто́чнице, Ще́дре, / и Твои́х прему́дрых вод испо́лнил еси́ самаряны́ню прося́щую, и пою́щую Тя.

Слава, Троичен: Еди́н над все́ми в Тро́ице Бог пое́тся, / Оте́ц и Сын и Боже́ственный Дух, / Его́же стра́хом сла́вят небе́снии чи́нове, я́сно вопию́ще: / Свят, Свят, Свят еси́ Го́споди.

И ныне, Богородичен: Несказа́нно заче́нши во утро́бе Твое́й всех Бо́га, Де́во Ма́ти, / па́че мы́сли и сло́ва родила́ еси́, / пребы́вши Де́ва я́ко пре́жде рождества́, Богоневе́сто.

Кондак Преполовению, глас 4. Подобен: Вознесы́йся:

Пра́зднику зако́нному преполовля́ющуся, / всех Тво́рче и Влады́ко, / к предстоя́щим глаго́лал еси́, Христе́ Бо́же: / прииди́те и почерпи́те во́ду безсме́ртия. / Те́мже Тебе́ припа́даем и ве́рно вопие́м: / щедро́ты Твоя́ да́руй нам, / Ты бо еси́ Исто́чник жи́зни на́шея.

Икос: Олядене́вшую мою́ ду́шу прегреше́ний беззако́ньми, / тече́ньми Твои́х крове́й напо́й, / и покажи́ плодоно́сну доброде́тельми: / Ты бо рекл еси́ всем, е́же приходи́ти к Тебе́, Сло́ве Бо́жий Всесвяты́й, / и во́ду нетле́ния почерпа́ти, живу́ю же и очища́ющую грехи́, / пою́щих сла́вное и Боже́ственное Твое́ воста́ние, / подая́, Благи́й, с высоты́ сше́дшую вои́стинну ученико́м Твои́м Ду́ха кре́пость, / Тебе́ Бо́га ве́дущим: / Ты бо еси́ исто́чник жи́зни на́шея.

Седален самаряныни, глас 4. Подобен: Вознесы́йся:

Да ра́дуется не́бо, да ликовству́ют земна́я, / я́ко Христо́с от Де́вы яви́вся я́ко Челове́к, / изба́ви из истле́ния все челове́чество Свое́ю сме́ртию: / чудесы́ же возсия́вый жене́ самаряны́не воды́ прося́щей, / подае́т исто́чник исцеле́ний, я́ко еди́н безсме́ртен.

Слава, и ныне, глас 4. Подобен: Прему́дрости пода́телю и Влады́ко, / пра́зднику зако́нному предста́л еси́, / во святи́лищи сед учи́л еси́, глаго́ляй си́це всем: / гряди́те, жа́ждущии, пи́йте во́ду, ю́же Аз ны́не подаю́, / е́юже жи́зни от Бо́га и пи́щи наслади́теся вси челове́цы.

Песнь 4.

Ирмос: На Боже́ственней стра́жи / богоглаго́ливый Авваку́м / да ста́нет с на́ми, и пока́жет / светоно́сна А́нгела, / я́сно глаго́люща: / днесь спасе́ние мiру, / я́ко воскре́се Христо́с, / я́ко всеси́лен.

Припев: Христо́с воскре́се из ме́ртвых.

Му́жеский у́бо пол, / я́ко разве́рзый де́вственную утро́бу, / яви́ся Христо́с: / я́ко челове́к же, / А́гнец нарече́ся: / непоро́чен же, / я́ко невку́сен скве́рны, / на́ша Па́сха, / и я́ко Бог и́стинен / соверше́н рече́ся.

Я́ко единоле́тный а́гнец, / благослове́нный нам вене́ц Христо́с, / во́лею за всех закла́н бысть, / Па́сха чисти́тельная, / и па́ки из гро́ба кра́сное / пра́вды нам возсия́ Со́лнце.

Богооте́ц у́бо Дави́д / пред се́нным ковче́гом скака́ше игра́я, / лю́дие же Бо́жии святи́и, / образо́в сбытие́ зря́ще, / весели́мся Боже́ственне, / я́ко воскре́се Христо́с, / я́ко Всеси́лен.

Припев: Пресвята́я Богоро́дице, спаси́ нас.

Созда́вый Ада́ма, Твоего́ пра́отца, Чи́стая, / зи́ждется от Тебе́, / и сме́ртное жили́ще разори́ Свое́ю сме́ртию днесь, / и озари́ вся / боже́ственными блиста́ньми воскресе́ния.

Его́же родила́ еси́ Христа́, / прекра́сно из ме́ртвых возсия́вша, Чи́стая, зря́щи, / до́брая и непоро́чная в жена́х и кра́сная, / днесь во спасе́ние всех, / со апо́столы ра́дующися, Того́ прославля́й.

Преполовению. Ирмос: Проро́к Авваку́м у́мныма очи́ма / прови́де, Го́споди, прише́ствие Твое́, / тем и вопия́ше: от ю́га прии́дет Бог. / Сла́ва си́ле Твое́й, / сла́ва снизхожде́нию Твоему́.

Припев: Слава Тебе, Боже наш, слава Тебе.

А́ще месси́и подоба́ет приити́, / Месси́а же Христо́с есть, беззако́ннии, что не ве́руете Ему́? / Се прии́де, и свиде́тельствует, я́же Той твори́т: / во́ду вино́ сотвори́, разсла́бленнаго сло́вом стягну́.

Не разуме́юще писа́ний, прельща́етеся вси вы, евре́и беззако́ннии: / вои́стинну бо прии́де Христо́с, и всех просвети́, / и в вас показа́ мно́гая зна́мения и чудеса́, / и всу́е отрица́етеся и́стиннаго живота́.

Еди́но де́ло показа́х вам, и вси уже́ дивите́ся, взыва́ше иуде́ем Христо́с. Вы обре́зуете и в суббо́ту челове́ка, рече́, / Мене́ же что оклевета́ете про́чее, / воздви́гшаго сло́вом разсла́бленнаго?

Дела́ сотвори́х мно́гая, и ко́его ра́ди де́ла ка́мением биете́ Мя? / Иуде́ем Христо́с, облича́я, взыва́ше: / еда́ зане́ челове́ка здра́ва всего́ сло́вом сотвори́х, / не суди́те на лице́ челове́цы.

Самаряныни. Ирмос: Услы́шах Бо́же слух Твой, и убоя́хся, / разуме́х дела́ Твоя́, и ужасо́хся, Го́споди: / я́ко Твоего́ хвале́ния испо́лнь земля́.

Припев: Слава Тебе, Боже наш, слава Тебе.

Небеса́ да веселя́тся, да пра́зднует тварь вся, / воста́ Госпо́дь, и яви́ся всем прему́дрым апо́столом Свои́м.

Поже́рта бысть, сме́рте, твоя́ си́ла, Христу́ уме́ршу, / ме́ртвии я́ко от черто́гов, воста́нием Сего́ от гробо́в изыдо́ша.

Что рыда́ете, о жены́; что с мν́ры и́щете Безсме́ртнаго? / Воста́, я́коже рече́, мνроно́сицам глаго́ла А́нгел.

Самаряны́ни, Го́споди, проси́вшей пода́л еси́ во́ду, ве́дение держа́вы Твоея́: / те́мже во ве́ки не вжа́ждет воспева́ющи Тя.

Слава, Троичен: О Тро́ице пресу́щная, / О́тче, и Сло́ве, и Боже́ственный Ду́ше, / единоси́льне, собезнача́льне! / Спаси́ нас всех, ве́рою воспева́ющих Тя.

И ныне, Богородичен: Неопали́мую купину́ Тя законоположи́тель зря́ше дре́вле, / Дании́л же го́ру святу́ю смотря́ше, / еди́на Де́во Ма́ти Влады́чице.

Песнь 5.

Ирмос: У́тренюем у́треннюю глубоку́, / и вме́сто мν́ра песнь принесе́м Влады́це, / и Христа́ у́зрим / пра́вды Со́лнце, / всем жизнь возсия́юща.

Припев: Христо́с воскре́се из ме́ртвых.

Безме́рное Твое́ благоутро́бие, / а́довыми у́зами содержи́мии зря́ще, / к све́ту идя́ху, Христе́, / весе́лыми нога́ми, / Па́сху хва́ляще ве́чную.

Присту́пим свещено́снии, / исходя́щу Христу́ из гро́ба, я́ко жениху́, / и спра́зднуем любопра́зднственными чи́нми / Па́сху Бо́жию спаси́тельную.

Припев: Пресвята́я Богоро́дице, спаси́ нас.

Просвеща́ется боже́ственными луча́ми и живоно́сными / воскресе́ния Сы́на Твоего́, / Богома́ти Пречи́стая, / и ра́дости исполня́ется благочести́вых собра́ние.

Не разве́рзл еси́ врата́ де́вства в воплоще́нии, / гро́ба не разруши́л еси́ печа́тей, Царю́ созда́ния: / отону́дуже воскре́сшаго Тя зря́щи, Ма́ти, ра́довашеся.

Преполовению. Ирмос: Го́споди Бо́же наш / мир даждь нам, / Го́споди Бо́же наш, стяжи́ ны, / Го́споди, ра́зве Тебе́ ино́го не ве́мы, / И́мя Твое́ имену́ем.

Припев: Слава Тебе, Боже наш, слава Тебе.

Чудесы́ украси́л еси́ апо́столы Твоя́, / дивесы́ возвели́чил еси́ ученики́, / во всем мiре просла́вил, Спа́се наш, и дав им Ца́рствие Твое́.

Вся просвети́ша земли́ концы́ ученицы́, чудесы́ и уче́ньми, / и разли́чными о́бразы сло́во пропове́давше, Христе́ Спа́се, Ца́рствия Твоего́.

Хвалу́ возсыла́ем Ца́рствию Твоему́, пе́ние же Тебе́ прино́сим, / нас ра́ди на земли́ яви́вшемуся, и мiр просвети́вшему, и Ада́ма воззва́вшему.

Припев: Пресвята́я Богоро́дице, спаси́ нас.

Богородичен: Бысть чре́во Твое́ свята́я трапе́за, иму́щая небе́сный хлеб, / от него́же всяк яды́й не умира́ет, / я́коже рече́ всех, Богороди́тельнице, Пита́тель.

Самаряныни. Ирмос: Возсия́й ми Го́споди свет повеле́ний Твои́х, / я́ко к Тебе́ дух мой у́тренюет, и пое́т Тя: / Ты бо еси́ Бог наш, / и к Тебе́ прибега́ю Царю́ ми́ра.

Припев: Слава Тебе, Боже наш, слава Тебе.

Гроб Твой святы́й дости́гши ура́ньше мνроно́сицы, / блиста́ющася ви́деша ю́ношу и ужасо́шася, / Твоему́ научи́вшеся воста́нию, Христе́.

Смерть умертви́ся, ад плени́ся, / су́щии во у́зах свободи́шася Христо́вым Воскресе́нием, / возра́дуимся и рука́ми воспле́щим, пра́зднующе све́тло.

Апо́столи взыгра́йте, и а́нгели лику́йте, / земноро́днии вси возра́дуйтеся: / Госпо́дь воскре́се, / тля испрове́ржеся, и печа́ль преста́, и ликовству́ет Ада́м.

Исто́чник сый, Го́споди, жи́зни, / во́ду оставле́ния и разуме́ния дарова́л еси́, / жене́ проси́вшей дре́вле, самаряны́не. / Те́мже воспева́ем неизрече́нныя щедро́ты Твоя́.

Слава, Троичен: Еди́ницу триипоста́сную, Тро́ицу единосу́щную, / Отца́, Сло́ва, и Ду́ха Свята́го, / неразде́льна Естество́м Бо́га еди́наго почита́ем, / Творца́ и Го́спода и Влады́ку всех.

И ныне, Богородичен: Тя, дверь непроходи́мую, и село́ невозде́ланное / и ковче́г, ма́нну нося́щий, и ру́чку, и све́щник, / и кади́льницу невеще́ственнаго у́гля имену́ем, Чи́стая.

Песнь 6.

Ирмос: Снизше́л еси́ в преиспо́дняя земли́, / и сокруши́л еси́ вереи́ ве́чныя, / содержа́щия свя́занныя, Христе́, / и тридне́вен, я́ко от ки́та Ио́на, / воскре́сл еси́ от гро́ба.

Припев: Христо́с воскре́се из ме́ртвых.

Сохрани́в це́ла зна́мения Христе́, / воскре́сл еси́ от гро́ба, / ключи́ Де́вы не вреди́вый в рождестве́ Твое́м, / и отве́рзл еси́ нам ра́йския две́ри.

Спа́се мой, / живо́е же и неже́ртвенное заколе́ние, / я́ко Бог Сам Себе́ / во́лею приве́л Отцу́, / совоскреси́л еси́ всеро́днаго Ада́ма, / воскре́с от гро́ба.

Припев: Пресвята́я Богоро́дице, спаси́ нас.

Возведе́ся дре́вле держи́мое сме́ртию и тле́нием, / воплоти́вшимся от Твоего́ пречи́стаго чре́ва, / к нетле́нней и присносу́щней жи́зни, / Богоро́дице Де́во.

Сни́де в преиспо́дняя земли́, / в ложесна́ Твоя́, Чи́стая, сше́дый, / и всели́выйся и воплоти́выйся па́че ума́, / и воздви́же с Собо́ю Ада́ма, / воскре́с от гро́ба.

Преполовению. Ирмос: Я́ко во́ды морски́я, Человеколю́бче, / волна́ми жите́йскими обурева́юся, / те́мже, я́ко Ио́на, та́ко вопию́ Ти: / возведи́ от тли живо́т мой, / Благоутро́бне Го́споди.

Припев: Слава Тебе, Боже наш, слава Тебе.

Вся содержа́й концы́, возше́л еси́, Иису́се, / и учи́л еси́ во святи́лищи наро́ды сло́ву и́стины, / пра́зднику преполовля́ющуся, я́коже Иоа́нн вопие́т.

Де́ло О́тчее соверши́л еси́, / де́лы уве́рил еси́ словеса́ Твоя́, / исцеле́ния соверша́я Спа́се, и зна́мения, / разсла́бленнаго исправля́я, прокаже́нныя очища́я, и ме́ртвыя воскреша́я.

Безнача́льный Сын нача́ло бысть прие́м, / е́же по нам вочелове́чися, / и посреде́ пра́здника уча́ше, глаго́ля: / притецы́те ко исто́чнику приснотеку́щему, жизнь почерпи́те.

Припев: Пресвята́я Богоро́дице, спаси́ нас.

Богородичен: Де́ву по рождестве́ пое́м Тя, / Де́ву и Ма́терь сла́вим Тебе́ еди́ну, / Чи́стая Богоневе́сто Отрокови́це, / из Тебе́ бо вои́стинну Бог воплоти́ся, обнови́в нас.

Самаряныни. Ирмос: Да не погрузи́т мене́ бу́ря водна́я, / ниже́ пожре́т мене́ глубина́: / отве́ржен бо есмь во глубины́ се́рдца морска́го зол мои́х. / Тем зову́ я́ко Ио́на: / да взы́дет от тли зол живо́т мой к Тебе́, Бо́же.

Припев: Слава Тебе, Боже наш, слава Тебе.

На Кресте́ Тя беззако́ннии пригвозди́ша, / и копие́м прободо́ша, Христе́, / и Ио́сиф благообра́зный Тя погребе́ в но́вом гро́бе: / из него́же со сла́вою воскре́с, / воскреси́л еси́ Спа́се, всю тварь пою́щую держа́ву Твою́.

Вереи́ и врата́, Влады́ко, си́льно сокруши́л еси́ а́довы, / и воскре́сл еси́, я́ко Бог, и срет, ра́дуйтеся, рекл еси́ жена́м, / и сих рещи́ посла́л еси́ ученико́м: / воста́ Живо́т, и ви́ден бысть, просвеща́яй концы́.

Что пла́чете; что но́сите я́ко сме́ртному жены́ мν́ра? / Воста́ Христо́с, / вопия́ше дре́вле блиста́яйся вельми́, явле́йся ю́ноша, / тщи плащани́цы оста́вив: / ше́дше возвести́те друго́м Его́ воста́ние.

Струя́ сый, Го́споди, жи́зни незави́стная, / и бе́здна ми́лости, Бла́же, / путеше́ствовав седи́ши близ кла́дязя кля́твеннаго, / и самаряны́ни вопия́л еси́: / даждь Ми во́ду пи́ти, я́ко да прии́меши оставле́ния во́ды.

Слава, Троичен: Пою́ Отца́ безнача́льна, и Сы́на сопресто́льна, и Ду́ха единосу́щна ве́рно, / еди́но Существо́, и Естество́ и сла́ву, / и еди́но Ца́рство Бо́га всех и Творца́, / Содержи́теля всего́, со безпло́тными си́лами.

И ныне, Богородичен: Де́ву, еди́ну ро́ждшую, и утро́бу нетле́нну соблю́дшу пое́м Тя, Чи́стая, / престо́л Госпо́день, и дверь, и го́ру, и мы́сленный све́щник, / черто́г всесве́тлый Бо́жий, и сень сла́вы я́ве, / ковче́г же и ру́чку и трапе́зу.

Кондак, глас 8. Подобен: Я́ко нача́тки:

Ве́рою прише́дшая на кла́дязь самаряны́ня, / ви́де Тя прему́дрости во́ду, / е́юже напои́вшися оби́льно, / Ца́рствие вы́шнее насле́дова ве́чно, я́ко присносла́вная.

Икос: Чи́стая та́инства услы́шим, Иоа́нну нас уча́щу, в Самари́и бы́вшая: / ка́ко жене́ бесе́доваше Госпо́дь, во́ду проси́в, / И́же во́ду в со́нмища их собра́вый, / И́же Отцу́ и Ду́ху сопресто́льный: / прии́де бо ища́й о́браз Свой, / ве́чно я́ко присносла́вный.

Синаксарь Минеи. Таже Триоди.

Песнь 7.

Ирмос: О́троки от пе́щи изба́вивый, / быв Челове́к, / стра́ждет я́ко сме́ртен, / и стра́стию сме́ртное, / в нетле́ния облачи́т благоле́пие, / Еди́н благослове́н / отце́в Бог, и препросла́влен.

Припев: Христо́с воскре́се из ме́ртвых.

Жены́ с мν́ры богому́дрыя в след Тебе́ теча́ху: / Его́же, я́ко ме́ртва, со слеза́ми иска́ху, / поклони́шася ра́дующияся Живо́му Бо́гу, / и Па́сху та́йную / Твои́м, Христе́, ученико́м благовести́ша.

Сме́рти пра́зднуем умерщвле́ние, / а́дово разруше́ние, / ино́го жития́ ве́чнаго нача́ло, / и игра́юще пое́м Вино́внаго, / Еди́наго благослове́ннаго / отце́в Бо́га, и препросла́вленнаго.

Я́ко вои́стинну свяще́нная, / и всепра́зднственная сия́ спаси́тельная нощь, / и светоза́рная, / светоно́снаго дне, / воста́ния су́щи провозве́стница: / в не́йже безле́тный Свет из гро́ба пло́тски всем возсия́.

Припев: Пресвята́я Богоро́дице, спаси́ нас.

Умертви́в Сын Твой смерть, Всенепоро́чная, днесь, / всем сме́ртным пребыва́ющий живо́т / во ве́ки веко́в дарова́, / еди́н благослове́нный / отце́в Бог и препросла́вленный.

Всем ца́рствуяй созда́нием, быв челове́к, / всели́ся в Твою́, Богоблагода́тная, утро́бу, / и распя́тие претерпе́в и смерть, / воскре́се боголе́пно, / совозста́вив нас я́ко всеси́лен.

Преполовению. Ирмос: Халде́йская пещь, огне́м распала́емая, / ороша́шеся Ду́хом, / Бо́жиим предстоя́нием, / о́троцы поя́ху: / благослове́н еси́, Бо́же оте́ц на́ших.

Припев: Слава Тебе, Боже наш, слава Тебе.

Пло́тски потруди́лся еси́, упокое́ние всех: / во́лею вжа́ждался еси́, исто́чниче чуде́с: / воды́ проси́л еси́, во́ду жи́зни, Иису́се, возвеща́яй.

Самаряны́ни, Го́споди, жене́ бесе́довал еси́, / облича́я безу́мие беззако́нных евре́ев: / она́ у́бо ве́рова Сы́на бы́ти Бо́жия, си́и же отверго́шася.

Хлеб яду́ще Пло́ти Госпо́дни, / и Кровь прие́млюще ребра́ Влады́чня, / обновле́нием Ду́ха да жи́тельствуим, живу́ще благода́тию.

Припев: Пресвята́я Богоро́дице, спаси́ нас.

Богородичен: Во чре́ве Твое́м вмести́ла еси́ невмести́маго Сло́ва, / от Твои́х сосе́ц дои́ла еси́ мiру Пита́теля, / на объя́тии носи́ла еси́ Содержи́теля на́шего, Богороди́тельнице Чи́стая.

Самаряныни. Ирмос: Не преда́ждь нас до конца́ и́мене Твоего́ ра́ди, / и не разори́ заве́та Твоего́, / и не отста́ви ми́лости Твоея́ от нас, / Го́споди Бо́же оте́ц на́ших, / препе́тый во ве́ки.

Припев: Слава Тебе, Боже наш, слава Тебе.

Со беззако́нными, Христе́ Ще́дре, во́лею вмени́лся еси́, во вре́мя боже́ственныя стра́сти: / и сия́ ви́дящи, колеба́шеся земля́, / и ка́мение вседе́тельным манове́нием распада́шеся непостижи́ме, / и воста́ша ме́ртвии и́же от ве́ка.

С душе́ю сшед во страны́ преиспо́дния а́да, / возве́л еси́ му́жеством свя́занныя вся, я́же от ве́ка / смерть прия́т, го́рький мучи́тель, / вопию́щия Тебе́: Иису́се Бо́же, / сла́ва Твоему́ стра́шному смотре́нию.

С ме́ртвыми что вы и́щете Живу́щаго во ве́ки? / Воста́, я́коже рече́: / се, я́коже ви́дите, пра́здны плащани́цы, истоще́н гроб, / явле́йся глаго́лаше мνроно́сицам ю́ноша: / ско́ро ше́дше рцы́те апо́столом.

Вода́ еси́ жи́зни, вопия́ше Христу́ самаряны́ня: / напо́й мя у́бо, Сло́ве, / жа́ждущую всегда́ Твоея́ Боже́ственныя благода́ти, / я́ко да не ктому́, Иису́се Го́споди, неве́дения содержу́ся зно́ем, / но пропове́дую Твоя́ вели́чия.

Слава, Троичен: Отца́, и Сы́на, и Боже́ственнаго воспева́ем Ду́ха, / неразде́льную Тро́ицу Естество́м су́щую, / разделе́нну Ли́цы, еди́но существо́, / сра́сленное, безнача́льное, Творца́ всех, Бо́га: / Его́же вси небе́снии пою́т чи́нове.

И ныне, Богородичен: По рождестве́ стра́шнем, Де́ва чиста́ сохрани́лася еси́, свята́я Богоро́дице: / те́мже Тя вси а́нгельстии ли́цы, и челове́честии ро́ди вси, / немо́лчными воспева́ют гла́сы, вмести́лище чи́стое Невмести́маго.

Песнь 8.

Ирмос: Сей нарече́нный и святы́й день, / Еди́н суббо́т Царь и Госпо́дь, / пра́здников пра́здник / и торжество́ есть торже́ств, / во́ньже благослови́м Христа́ во ве́ки.

Припев: Христо́с воскре́се из ме́ртвых.

Прииди́те, но́ваго виногра́да рожде́ния, / Боже́ственнаго весе́лия, / в наро́читом дни Воскресе́ния, / Ца́рствия Христо́ва приобщи́мся, / пою́ще Его́, / я́ко Бо́га, во ве́ки.

Возведи́ о́крест о́чи твои́, Сио́не, и виждь: / се бо приидо́ша к тебе́, / я́ко богосве́тлая свети́ла, / от за́пада, и се́вера, и мо́ря, / и восто́ка ча́да твоя́, / в тебе́ благословя́щая Христа́ во ве́ки.

Припев: Пресвята́я Тро́ице, Бо́же наш, сла́ва Тебе́.

Троичен: О́тче Вседержи́телю, и Сло́ве, и Ду́ше, / треми́ соединя́емое во Ипоста́сех Естество́, / Пресу́щественне и Пребоже́ственне, / в Тя крести́хомся, / и Тя благослови́м во вся ве́ки.

Припев: Пресвята́я Богоро́дице, спаси́ нас.

Прии́де Тобо́ю в мiр Госпо́дь, Де́во Богоро́дице, / и чре́во а́дово расто́рг, / сме́ртным нам воскресе́ние дарова́: / Те́мже благослови́м Его́ во ве́ки.

Всю низложи́в сме́рти держа́ву Сын Твой, Де́во, / Свои́м воскресе́нием, / я́ко Бог кре́пкий совознесе́ нас и обожи́: / те́мже воспева́ем Его́ во ве́ки.

Преполовению. Ирмос: А́нгели и небеса́, / на престо́ле сла́вы седя́щаго / и я́ко Бо́га непреста́нно сла́вимаго, / благослови́те, по́йте / и превозноси́те Его́ во ве́ки.

Припев: Слава Тебе, Боже наш, слава Тебе.

Прииди́те ви́дите, лю́дие, на престо́ле сла́вы воспева́емаго, / от люде́й беззако́нных ху́лимаго, / и ви́дяще по́йте в проро́цех Месси́ю предрече́ннаго.

Ты еси́ вои́стинну Христо́с, в мiр сей прише́дый, / из Него́же спасе́ние и оставле́ние оте́ческих согреше́ний: / Ты еси́ вои́стинну живо́т, в Тя ве́ровавшим.

Прему́дрость Бо́жия, преполови́вшуся пра́зднику, я́коже пи́сано есть, / во святи́лищи предста́ и уча́ше, / я́ко вои́стинну Сей бя́ше Месси́а Христо́с, И́мже спасе́ние.

Припев: Пресвята́я Богоро́дице, спаси́ нас.

Богородичен: Ка́ко родила́ еси́, рцы, от Отца́ безле́тно просия́вшаго, / и со Святы́м Ду́хом воспева́емаго? / Или́ я́ко весть еди́н благоволи́вый из Тебе́ роди́тися, Богоро́дице.

Самаряныни. Ирмос: Вся́ческая Влады́ко прему́дростию соста́вил еси́ / земли́ же па́ки утверди́л еси́, я́коже ве́си, дно, / основа́нием водрузи́вый на вода́х безме́рных: / тем вси вопие́м воспева́юще: / благослови́те, дела́ Госпо́дня, непреста́нно Го́спода.

Припев: Слава Тебе, Боже наш, слава Тебе.

Смерть претерпе́л еси́, еди́не Безсме́ртне во́лею, / а́да плени́л еси́, врата́ ме́дная стерл еси́, Царю́ Небе́сный, / и отъя́л еси́ у́зники от ве́ка та́мо су́щия, / воспева́ющия держа́ву непреста́нно Твоея́ бла́гости.

Возне́слся еси́, Долготерпели́ве, во́лею на Дре́во, / и ка́мение распаде́ся, и со́лнце угасе́, / и заве́са церко́вная раздра́ся, и земля́ поколеба́ся, / и потрепета́ всепосмея́нный ад, / и вся у́зники разреши́.

Яви́лся еси́, Го́споди, во тьме седя́щим, / Свет сый незаходи́мый, и Живо́т всех. / Те́мже Тя я́ко ви́де пра́ведных сонм, взыгра́ся, Сло́ве, и возопи́: / прише́л еси́ вся от уз разреши́ти, пою́щия держа́ву Твою́.

Близ сел еси́ исто́чника, в час Спа́се шесты́й, / и самаряны́ни во́ду живу́ю по́дал еси́, / и ра́зума воды́ за мно́гое благоутро́бие. / С не́юже вси вопие́м, воспева́юще: / благослови́те, дела́ Госпо́дня, непреста́нно Го́спода.

Благослови́м Отца́, и Сы́на, и Свята́го Ду́ха, Го́спода.

Троичен: Отца́ безнача́льна, Сы́на собезнача́льна пое́м, и Ду́ха Свята́го, / Бо́га еди́наго тро́е, неслия́нна, непресеко́ма, Соде́теля всех, / единоси́льную держа́ву, самовла́стную, и вопие́м: / благослови́те, дела́ Госпо́дня, непреста́нно Го́спода.

И ныне, Богородичен: У́глем очища́ется Иса́иа, / предпропове́дуя мы́сленнаго у́гля, / воплоща́ема, Де́во, из Тебе́ па́че мы́сли, / опаля́юща челове́ков вся ве́щныя грехи́, / и обожа́юща за милосе́рдие естество́ на́ше, Всенепоро́чная.

Таже: Хва́лим, благослови́м, покланя́емся Го́сподеви, пою́ще и превознося́ще во вся ве́ки.

И Катавасия. Честне́йшую: не стихословится.

Песнь 9.

Ирмос: Свети́ся, свети́ся, / но́вый Иерусали́ме: / сла́ва бо Госпо́дня / на тебе́ возсия́. / Лику́й ны́не / и весели́ся, Сио́не. / Ты же, Чи́стая, красу́йся, Богоро́дице, / о воста́нии Рождества́ Твоего́.

Припев: Христо́с воскре́се из ме́ртвых.

О Боже́ственнаго, о любе́знаго, / о сладча́йшаго Твоего́ гла́са! / С на́ми бо нело́жно / обеща́лся еси́ бы́ти, / до сконча́ния ве́ка, Христе́: / Его́же, ве́рнии, / утвержде́ние наде́жди иму́ще, ра́дуемся.

О Па́сха ве́лия и свяще́ннейшая, Христе́! / О му́дросте, и Сло́ве Бо́жий, и си́ло! / Подава́й нам и́стее Тебе́ причаща́тися, / в невече́рнем дни Ца́рствия Твоего́.

Припев: Пресвята́я Богоро́дице, спаси́ нас.

Согла́сно, Де́во, Тебе́ блажи́м ве́рнии: / ра́дуйся, две́ре Госпо́дня: / ра́дуйся, гра́де одушевле́нный: / ра́дуйся, Ея́же ра́ди нам ны́не возсия́ свет, / из Тебе́ Рожде́ннаго из ме́ртвых Воскресе́ния.

Весели́ся и ра́дуйся боже́ственная две́ре Све́та: / заше́дый бо Иису́с во гроб возсия́, / просия́в со́лнца светле́е, / и ве́рныя вся озари́в, / Богора́дованная Влады́чице.

Преполовению. Ирмос: Чу́жде ма́терем де́вство, / и стра́нно де́вам деторожде́ние: / на Тебе́ Богоро́дице, обоя́ устро́ишася. / Тем Тя вся племена́ земна́я / непреста́нно велича́ем.

Припев: Слава Тебе, Боже наш, слава Тебе.

Пра́зднику преполовля́ющуся иуде́йскому, / возше́л еси́, Спа́се мой, во святи́лище Твое́, и науча́л еси́ всех: / чудя́хуся же иуде́е, и отку́ду Сей весть пи́сьмена не научи́вся, глаго́лаху.

Исцеле́ния дарова́ний Изба́витель мой источа́я, / сотворя́ше чудеса́ и зна́мения, / прогоня́ неду́ги, целя́ немощству́ющия: / но иуде́и неи́стовствовахуся мно́жеством чуде́с Его́.

Пло́тский иуде́й по пло́ти разумева́яй, / помышля́яй пи́санная, Писа́нием претыка́ется, / проти́ву па́дает же па́ки Ду́хом и́стины: / мы же сие́ отри́нувше, му́дрствуим духо́вная.

Припев: Пресвята́я Богоро́дице, спаси́ нас.

Богородичен: Вмести́ла еси́ во чре́ве Твое́м, Де́во Ма́ти, / еди́наго от Тро́ицы Христа́ Жизнода́вца, / Его́же пое́т вся тварь, и трепе́щут го́рнии престо́ли: / Того́ моли́, Всеблаже́нная, спасти́ ду́ши на́ша.

Самаряныни. Ирмос: Сотвори́ держа́ву мы́шцею Свое́ю, / низложи́ бо си́льныя со престо́л, / и вознесе́ смире́нныя Бог Изра́илев, / в ни́хже посети́ нас Восто́к с высоты́, / и напра́вил ны есть на путь ми́ра.

Припев: Слава Тебе, Боже наш, слава Тебе.

Се ви́ден бысть живо́т всех, Христо́с, / пове́шен во́лею на Дре́ве: / и сия́ ви́дящи земля́ потрясе́ся, / и мно́га святы́х воста́ша я́ве телеса́ усо́пших, / и узохрани́льница а́дова поколеба́ся.

Красе́н из гро́ба, я́ко Жени́х от черто́га изше́л еси́, / сме́рти разори́вый мучи́тельство, Христе́, / и а́довы вереи́ сокруши́вый си́лою Боже́ственною, / и воста́ния Твоего́, све́том у́мным просвети́вый мiр.

Поста́вим вси ны́не ли́ки духо́вныя, и да зове́м: Госпо́дь воскре́се. / Да ра́дуется земля́, да весели́тся не́бо, о́блацы да кропя́т нам пра́вды ту́чи, / пра́зднующим све́тло и Христа́ пою́щим.

Жизнь живу́щих, исто́чник благи́х Госпо́дь, / бога́тно источа́яй во́ду уче́ний, вопие́т жене́: / пода́ждь Ми во́ду пи́ти, я́ко да пода́м ти во́ду, / грехо́в твои́х исто́чники изсуша́ющую.

Слава, Троичен: Свет еди́н неразде́льно, трисо́лнечная Еди́ница, / безнача́льный Оте́ц, Сын, и Дух, Божество́ еди́но, / Жизнь и всех Творе́ц. / Того́ воспои́м ве́рнии со безпло́тными, / трисвяты́ми пе́сньми священносло́вяще.

И ныне, Богородичен: Све́ту бы́вши жили́ще, Чи́стая, / озари́ зе́ницы души́ моея́, / омраче́нныя мно́гими козньми́ врага́, / и ви́дети сподо́би я́сно от Тебе́ возсия́вший Свет / па́че мы́сли, чи́стым се́рдцем.

Ексапостиларий воскресный. Самогласен:

Пло́тию усну́в, / я́ко мертв, / Царю́ и Го́споди, / тридне́вен воскре́сл еси́, / Ада́ма воздви́г от тли, / и упраздни́в смерть: / Па́сха нетле́ния, / міра спасе́ние.

Слава, самаряныни. Подобен: Жены́:

В Самари́ю прише́л еси́, Спа́се мой Всеси́льне, / и жене́ бесе́довав проси́л еси́ воды́ пи́ти, / евре́ем во́ды источи́вый из ка́мене несеко́маго, / ю́же к ве́ре совосприя́л еси́, / и ны́не жи́зни наслажда́ется на небесе́х ве́чно.

И ныне, Преполовению. Подобен:

Преполови́вшуся прише́л еси́ пра́зднику, Человеколю́бче во святи́лище, и глаго́лал еси́: / жа́жды испо́лненнии, ко Мне прииди́те, / и почерпи́те во́ду живу́ю и пита́ющую. / Е́юже пи́щи, и благода́ти, жи́зни же безсме́ртныя наслади́теся вси.

На хвалитех, Вся́кое дыха́ние: поставим стихов 8: и поем настоящия стихиры воскресны, глас 4:

Крест претерпе́вый и смерть, / и воскресы́й из ме́ртвых, Всеси́льне Го́споди, / сла́вим Твое́ Воскресе́ние.

Кресто́м Твои́м, Христе́, / от дре́вния кля́твы свободи́л еси́ нас, / и сме́ртию Твое́ю / естество́ на́ше му́чащаго диа́вола упраздни́л еси́: / воста́нием же Твои́м ра́дости вся испо́лнил еси́. / Те́мже вопие́м Ти: / воскресы́й из ме́ртвых, Го́споди, сла́ва Тебе́.

Твои́м Кресто́м, Христе́ Спа́се, / наста́ви нас на и́стину Твою́, / и изба́ви нас от се́тей вра́жиих, / воскресы́й из ме́ртвых, / возста́ви ны па́дшияся грехо́м, / просте́р ру́ку Твою́, Человеколю́бче Го́споди, / моли́твами святы́х Твои́х.

Оте́ческих Твои́х недр не разлучи́вся, / Единоро́дный Сло́ве Бо́жий, / прише́л еси́ на зе́млю за человеколю́бие, / Челове́к быв непрело́жен, / и крест и смерть претерпе́л еси́ пло́тию, / безстра́стный Божество́м: / воскре́с же из ме́ртвых, / безсме́ртие по́дал еси́ ро́ду челове́ческому, / я́ко Еди́н Всеси́лен.

Ины стихиры Анатолиевы, глас тойже:

Смерть прия́л еси́ пло́тию, / нам безсме́ртие хода́тайствуя, Спа́се, / и во гроб всели́лся еси́, / да нас от а́да свободи́ши, воскреси́в с Собо́ю: / пострада́ у́бо я́ко челове́к, / но воскре́с, я́ко Бог. / Сего́ ра́ди вопие́м: / сла́ва Тебе́, Жизнода́вче Го́споди, / Еди́не Человеколю́бче.

Ка́мение распада́шеся, Спа́се, / егда́ на ло́бнем Крест Твой водрузи́ся, / устраши́шася а́довы вра́тницы, / егда́ во гро́бе я́ко мертв положе́н был еси́: / и́бо сме́ртную упраздни́вый кре́пость, / уме́ршим всем нетле́ние по́дал еси́ воскресе́нием Твои́м, Спа́се, / Жизнода́вче Го́споди, сла́ва Тебе́.

Ины самогласны самаряныни, глас 3.

Стих: Наляцы́, и успева́й, и ца́рствуй и́стины ра́ди, и кро́тости, и пра́вды.

Да ра́дуется днесь све́тло не́бо и земля́, / я́ко Христо́с яви́ся воплоща́емь я́ко Челове́к, / да Ада́ма изме́т от кля́твы всеро́дна, / и удивля́ется чудесы́ в Самари́ю прише́д: / жене́ же бесе́доваше воды́ прося́, / И́же о́блаки вода́ми одева́яй. / Те́мже вси ве́рнии поклони́мся, / нас ра́ди во́лею Обнища́вшему, / благоутро́бным сове́том.

Глас 6. Стих: Возлюби́л еси́ пра́вду, и возненави́дел еси́ беззако́ние.

Та́ко глаго́лет Госпо́дь самаряны́ни: / а́ще бы еси́ ве́дала дар Бо́жий, / и Кто есть глаго́ляй тебе́, даждь Ми воды́ пи́ти, / ты бы проси́ла у Него́, и дал бы ти пи́ти, / да не вжа́ждешися во ве́ки, глаго́лет Госпо́дь.

Слава, глас тойже: Исто́чник живонача́лия Иису́с Спас наш, / ко исто́чнику прише́д патриа́рха Иа́кова, / пи́ти проша́ше воды́ от жены́ самаряны́ни. / Сей же неприобщи́тельное иуде́ом прире́кшей, / му́дрый Зижди́тель приво́дит ю́, сла́дкими глаго́лы, / па́че к проше́нию присносу́щныя воды́, / ю́же и прии́мши всем пропове́да реку́щи: / прииди́те, ви́дите сокрове́нных ви́дца и Бо́га, / прише́дшаго пло́тию, за е́же спасти́ челове́ка.

И ныне: Преблагослове́на еси́, Богоро́дице Де́во, / Вопло́щшим бо ся из Тебе́ ад плени́ся, / Ада́м воззва́ся, / кля́тва потреби́ся, / Е́ва свободи́ся, / смерть умертви́ся, и мы ожи́хом. / Тем воспева́юще вопие́м: / благослове́н Христо́с Бог, / благоволи́вый та́ко, сла́ва Тебе́.

Славословие великое. И отпуст.

Слава, и ныне, стихира евангельская, глас 7:

Се тьма, и ра́но, и что у гро́ба, Мари́е, стои́ши, / мно́гую тьму име́ющи в ра́зуме, / в не́йже, где положе́н бысть вопроша́еши, Иису́с? / Но виждь сри́щущася ученики́, / ка́ко плащани́цами и сударе́м воскресе́ние обрето́ша, / и помяну́ша я́же о сих Писа́ния. / С ни́миже и и́миже и мы ве́ровавше, / воспева́ем Тя жизнода́вца Христа́.

И поучение Студитово, и час 1. И конечный отпуст.

На литургии

Изобразительна, блаженна гласа, глас 4:

Дре́вом Ада́м рая́ бысть изселе́н; / дре́вом же кре́стным разбо́йник в рай всели́ся. / Ов у́бо вкуш, за́поведь отве́рже Сотво́ршаго; / ов же сраспина́емь, Бо́га испове́да Тая́щагося, / помяни́ мя, вопия́, во Ца́рствии Твое́м.

Распны́йся и воскресы́й я́ко си́лен из гро́ба тридне́вен, / и первозда́ннаго Ада́ма воскреси́вый, Еди́не Безсме́ртне: / и мене́ на покая́ние обрати́тися, Го́споди, сподо́би от всего́ се́рдца моего́, / и те́плою ве́рою при́сно взыва́ти Ти: / помяни́ мя, Спа́се, во Ца́рствии Твое́м.

Вои́стинну воскре́се Христо́с, / и свиде́тельствует гроб к вам, законопресту́пницы: / и́бо гро́бная Своя́ оставль, воскре́се тридне́вно. / Ка́мень запеча́тася, и пред гро́бом стра́жие предстоя́ху: / ад плени́ся, смерть умертви́ся, / не укра́ден бысть Христо́с: / ве́руйте с на́ми Воскресе́нию.

Воскре́сшаго из ме́ртвых, и а́дову держа́ву плени́вшаго, / и ви́дима жена́ми мνроно́сицами, ра́дуйтеся, глаго́лющаго, / ве́рнии умо́лим, от истле́ния изба́вити ду́ши на́ша, / зову́ще всегда́ разбо́йника благоразу́мнаго гла́сом к Нему́: / помяни́ и нас во Ца́рствии Твое́м.

И от канона самаряныни, песнь 3-я, и праздника, песнь 6-я.

По входе тропарь воскресен, глас 4:

Све́тлую Воскресе́ния про́поведь / от А́нгела уве́девша Госпо́дни учени́цы / и пра́деднее осужде́ние отве́ргша, / апо́столом хва́лящася глаго́лаху: / испрове́ржеся смерть, / воскре́се Христо́с Бог, / да́руяй мiрови ве́лию ми́лость.

И праздника Преполовения, глас 8:

Преполови́вшуся пра́зднику, / жа́ждущую ду́шу мою́ благоче́стия напо́й вода́ми, / я́ко всем, Спа́се, возопи́л еси́: / жа́ждай да гряде́т ко Мне и да пие́т. / Исто́чниче жи́зни на́шея, Христе́ Бо́же, сла́ва Тебе́.

Слава, кондак самаряныни, глас 8:

Ве́рою прише́дшая на кла́дязь самаряны́ня, / ви́де Тя прему́дрости во́ду, / е́юже напои́вшися оби́льно, / Ца́рствие вы́шнее насле́дова ве́чно, я́ко присносла́вная.

И ныне: Преполовения, глас 4:

Пра́зднику зако́нному преполовля́ющуся, / всех Тво́рче и Влады́ко, / к предстоя́щим глаго́лал еси́, Христе́ Бо́же: / прииди́те и почерпи́те во́ду безсме́ртия. / Те́мже Тебе́ припа́даем и ве́рно вопие́м: / щедро́ты Твоя́ да́руй нам, / Ты бо еси́ Исто́чник жи́зни на́шея.

Прокимен, глас 3: По́йте Бо́гу на́шему, по́йте, / по́йте Царе́ви на́шему, по́йте.

Стих: Вси язы́цы восплещи́те рука́ми, воскли́кните Бо́гу гла́сом ра́дования.

Деяний святых Апостол чтение, зачало 28 (Деян. 11:19–26, 29–30).

Во дни о́ны, разсе́явшиися апо́столи от ско́рби, бы́вшия при Стефа́не, проидо́ша да́же до Финики́и, и Ки́пра, и Антиохи́и, ни еди́ному же глаго́люще сло́ва, то́кмо иуде́ем. Бя́ху же не́цыи от них му́жие ки́прстии и кирине́йстии, и́же вше́дше во Антиохи́ю, глаго́лаху к е́ллином, благовеству́юще Го́спода Иису́са. И бе рука́ Госпо́дня с ни́ми: мно́гое же число́ ве́ровавше обрати́шася ко Го́споду. Слы́шано же бысть сло́во о них во у́шию це́ркве су́щия во Иерусали́ме, и посла́ша Варна́ву преити́ да́же до Антиохи́и. И́же прише́д и ви́дев благода́ть Бо́жию, возра́довася и утеша́ше вся изволе́нием се́рдца терпе́ти о Го́споде. Я́ко бе муж благ, и испо́лнь Ду́ха Свя́та и ве́ры. И приложи́ся наро́д мног Го́сподеви. Изы́де же Варна́ва в Тарс взыска́ти Са́вла, и обре́т его́, приведе́ его́ во Антиохи́ю. Бысть же им ле́то це́ло собира́тися в це́ркви, и учи́ти наро́д мног, нарещи́ же пре́жде во Антиохи́и ученики́, Христиа́ны. От учени́к же, по ели́ку кто име́яше что, изво́лиша ки́йждо их на слу́жбу посла́ти живу́щим во Иуде́и бра́тиям, е́же и сотвори́ша, посла́вше к ста́рцем руко́ю Варна́влею и Са́влею.

Аллилуиа, глас 4: Наляцы́, и успева́й, и ца́рствуй и́стины ра́ди, и кро́тости, и пра́вды.

Стих: Возлюби́л еси́ пра́вду, и возненави́дел еси́ беззако́ние.

Евангелие от Иоанна, зачало 12 (Ин. 4:5–42).

Во вре́мя о́но, прии́де Иису́с во град Самари́йский, глаго́лемый Сиха́рь, близ ве́си, я́же даде́ Иа́ков Ио́сифу сы́ну своему́. Бе же ту исто́чник Иа́ковль. Иису́с же тру́ждься от пути́, седя́ше та́ко на исто́чнице: бе же я́ко час шесты́й. Прии́де жена́ от Самари́и почерпа́ти во́ду. Глаго́ла ей Иису́с: даждь Ми пи́ти. Ученицы́ бо Его́ отшли́ бя́ху во град, да бра́шно ку́пят. Глаго́ла Ему́ жена́ самаряны́ня: ка́ко Ты жидови́н сый от мене́ пи́ти про́сиши, жены́ самаряны́ни су́щей, не прикаса́ют бо ся жи́дове самаря́нех. Отвеща́ Иису́с и рече́ ей: а́ще бы ве́дала дар Бо́жий, и Кто есть глаго́ляй ти: даждь Ми пи́ти: ты бы проси́ла у Него́, и дал бы ти во́ду жи́ву. Глаго́ла Ему́ жена́: Го́споди, ни почерпа́ла и́маши, и студене́ц есть глубо́к: отку́ду у́бо и́маши во́ду жи́ву? Еда́ Ты бо́лий еси́ отца́ на́шего Иа́кова, и́же даде́ нам студене́ц сей, и той из него́ пит, и сы́нове его́, и ско́ти его́? Отвеща́ Иису́с, и рече́ ей: всяк пия́й от воды́ сея́ вжа́ждется па́ки, а и́же пие́т от воды́, ю́же Аз дам ему́, не вжа́ждется во ве́ки, но вода́, ю́же Аз дам ему́, бу́дет в нем исто́чник воды́ теку́щь в живо́т ве́чный. Глаго́ла к Нему́ жена́: Го́споди, даждь ми сию́ во́ду, да ни жа́жду, ни прихожду́ се́мо почерпа́ти. Глаго́ла ей Иису́с: иди́, пригласи́ му́жа твоего́ и прииди́ се́мо. Отвеща́ жена́ и рече́ Ему́: не и́мам му́жа. Глаго́ла ей Иису́с: до́бре рече́, я́ко му́жа не и́мам. Пять бо муже́й име́ла еси́, и ны́не, его́же и́маши, несть ти муж: се вои́стинну рекла́ еси́. Глаго́ла Ему́ жена́: Го́споди, ви́жу, я́ко проро́к еси́ Ты. Отцы́ на́ши в горе́ сей поклони́шася: и вы глаго́лете, я́ко во Иерусали́мех есть ме́сто, иде́же кла́нятися подоба́ет. Глаго́ла ей Иису́с: же́но, ве́ру Ми ими́, я́ко гряде́т час, егда́ ни в горе́ сей, ни во Иерусали́мех покло́нитеся Отцу́. Вы кла́няетеся, его́же не ве́сте: мы кла́няемся, его́же ве́мы, я́ко спасе́ние от иуде́й есть. Но гряде́т час, и ны́не есть, егда́ и́стиннии покло́нницы покло́нятся Отцу́ ду́хом и и́стиною: и́бо Оте́ц таковы́х и́щет покланя́ющихся Ему́. Дух есть Бог, и и́же кла́няется Ему́, ду́хом и и́стиною досто́ит кла́нятися. Глаго́ла Ему́ жена́: вем, я́ко Месси́а прии́дет, глаго́лемый Христо́с: егда́ Той прии́дет, возвести́т нам вся. Глаго́ла ей Иису́с: Аз есмь, глаго́ляй с тобо́ю. И тогда́ приидо́ша ученицы́ Его́, и чужда́хуся, я́ко с жено́ю глаго́лаше. Никто́же бо рече́: чесо́ и́щеши; или́ что глаго́леши с не́ю? Оста́ви же водоно́с свой жена́, и и́де во град, и глаго́ла челове́ком. Прииди́те, и ви́дите Челове́ка, И́же рече́ ми вся, ели́ка сотвори́х: еда́ Той есть Христо́с? Изыдо́ша же из гра́да, и грядя́ху к Нему́. Между́ же сим моля́ху Его́ ученицы́ Его́, глаго́люще: Равви́, яждь. Он же рече́ им: Аз бра́шно и́мам я́сти, его́же вы не ве́сте. Глаго́лаху у́бо ученицы́ к себе́: еда́ кто принесе́ Ему́ я́сти? Глаго́ла им Иису́с: Мое́ бра́шно есть, да сотворю́ во́лю Посла́вшаго Мя, и совершу́ де́ло Его́. Не вы ли глаго́лете, я́ко еще́ четы́ри ме́сяцы суть, и жа́тва прии́дет? Се глаго́лю вам: возведи́те о́чи ва́ши, и ви́дите ни́вы, я́ко пла́вы суть к жа́тве уже́. И жняй мзду прие́млет, и собира́ет плод в живо́т ве́чный, да се́яй вку́пе ра́дуется, и жняй. О сем бо сло́во есть и́стинное, я́ко ин есть се́яй, и ин есть жняй. Аз посла́х вы жа́ти, иде́же вы не труди́стеся: ини́и труди́шася, и вы в труд их внидо́сте. От гра́да же того́ мно́зи ве́роваша в онь от самаря́н, за сло́во жены́ свиде́тельствующия, я́ко рече́ ми вся, ели́ка сотвори́х. Егда́ же приидо́ша к Нему́ самаря́не, моля́ху Его́, да бы пребы́л у них: и пребы́сть ту два дни. И мно́го па́че ве́роваша за сло́во Его́. Жене́ же глаго́лаху, я́ко не ктому́ за твою́ бесе́ду ве́руем: са́ми бо слы́шахом, и ве́мы, я́ко Сей есть вои́стинну Спас мiру, Христо́с.

Вместо же Достойно: поем:

А́нгел вопия́ше Благода́тней: / Чи́стая Де́во, ра́дуйся! / И па́ки реку́: ра́дуйся! / Твой Сын воскре́се / тридне́вен от гро́ба, / и ме́ртвыя воздви́гнувый: / лю́дие, весели́теся.

Таже ирмос, глас 1: Свети́ся, свети́ся, / но́вый Иерусали́ме: / сла́ва бо Госпо́дня / на тебе́ возсия́. / Лику́й ны́не / и весели́ся, Сио́не. / Ты же, Чи́стая, красу́йся, Богоро́дице, / о воста́нии Рождества́ Твоего́.

Причастен: Те́ло Христо́во приими́те, / исто́чника безсме́ртнаго вкуси́те.

Другий: Хвали́те Го́спода с Небе́с, / хвали́те Его́ в вы́шних. / Аллилу́иа. Трижды.

Служба святаго Минеи поется на Повечерии.

Подобает ведати, я́ко служба самаряныни поется 4 дни: в Неделю, в четверток, в пяток, и в субботу. В понедельник убо, и во вторник, поется служба Преполовению и в среду отдается: поем якоже и на самый праздник, кроме входа и чтений.

Службы пятой седмицы по Пасхе

В понедельник пятой седмицы по Пасхе

Последование Вечерни в Неделю самаряныни вечера

На Го́споди воззва́х: поста́вим стихо́в 6. И пое́м стихи́ры преполове́нию, 3. Гла́с 5. Подо́бен: Ра́дуйся по́стником:

Яви́ся светоявле́нное и кра́сное Спа́сова Воскресе́ния дне́сь преполове́ние всесвято́е, я́ко полу́дне све́тлое, уясня́ющее мiр Боже́ственными благода́тьми Христо́ва воста́ния, осия́ющее чудеса́ нетле́ния, облистава́ет зна́мения, и показу́ет на высоту́ Вознесе́ние, явля́ет многорачи́тельное Ду́ха прише́ствие, Пятьдеся́тницы всечестны́я светле́йшее торжество́. Те́мже и подае́т душа́м на́шим ми́р, и ве́лию ми́лость.

Я́ко Боже́ственныя сла́вы река́, пра́зднику ны́не преполови́вшуся, Госпо́дь струи́ благоутро́бия все́м подава́яй, вопие́т: жа́ждай да гряде́т ко Мне́, и пие́т те́пле. Исто́чник бо сострада́ния, и ми́лости пучи́на са́м Сы́й, источа́ет мірови оставле́ние, омыва́ет прегреше́ния, и очища́ет неду́ги: спаса́ет Воскресе́ние Его́ пра́зднующих, покрыва́ет любо́вию почита́ющих е́же со сла́вою Вознесе́ние Его́, и подае́т душа́м на́шим ми́р, и ве́лию ми́лость.

Посреде́ святи́лища ста́в, неопи́санный Бо́г же и Госпо́дь: Бо́г бо бя́ше естество́м, а́ще и на́с ра́ди вочелове́чився, опи́сан яви́ся те́лом, все́м источа́ше живото́чныя глаго́лы, все́м глаго́ля: ду́ши очи́стите, и зно́й страсте́й охлади́те, да не ка́ко лиша́тся пития́ челове́цы: Боже́ственную бо благода́ть да́рую безсме́ртнаго и лу́чшаго и вы́шняго Ца́рствия: сопричасти́тися Мне́ Созда́телю, и просла́витися.

И мине́и, 3.

Сла́ва, и ны́не, гла́с 8: Преполови́вшуся пра́зднику пре́жде стра́сти, и сла́внаго Воскресе́ния Твоего́ Го́споди, бы́л еси́ учя́ Бла́же, во святи́лищи непокори́выя иуде́и, и фарисе́и, и кни́жники, и вопия́ к ни́м: жа́ждай да гряде́т ко Мне́ и пие́т: ве́руяй в Мя́, воды́ жи́зни, Ду́ха Боже́ственнаго, ре́ки потеку́т от чре́ва его́. О неизрече́нныя прему́дрости Твоего́ хвале́ния! И́же вся́ исполня́яй Бо́же на́ш, сла́ва Тебе́.

На стихо́вне, стихи́ры Осмогла́сника, гла́с 4:

Животворя́щему Твоему́ Кресту́, непреста́нно кла́няющеся Христе́ Бо́же, тридне́вное Воскресе́ние Твое́ сла́вим: те́м бо обнови́л еси́ истле́вшее челове́ческое естество́ Всеси́льне, и и́же на небеса́ восхо́д обнови́л еси́ на́м, я́ко еди́н Бла́г и Человеколю́бец.

Сти́х: К тебе́ возведо́х о́чи мои́ живу́щему на небеси́: се́ я́ко о́чи ра́б в руку́ госпо́дий свои́х, я́ко о́чи рабы́ни в руку́ госпожи́ своея́: та́ко о́чи на́ши ко Го́споду Бо́гу на́шему, до́ндеже уще́дрит ны.́

Хоте́х слеза́ми омы́ти мои́х грехо́в Го́споди, рукописа́ние и про́чее живота́ моего́ покая́нием благоугоди́ти Тебе́: но вра́г льсти́т мя́ и бо́рет ду́шу мою́. Го́споди, пре́жде да́же до конца́ не поги́бну, спаси́ мя.

Сти́х: Поми́луй на́с Го́споди, поми́луй на́с: я́ко по мно́гу испо́лнихомся уничиже́ния, наипа́че напо́лнися душа́ на́ша поноше́ния гобзу́ющих и уничиже́ния го́рдых.

Му́ченичен: Прославля́яйся в па́мятех святы́х Твои́х Христе́ Бо́же, от ни́х умоле́н быва́я, низпосли́ на́м ве́лию ми́лость.

Сла́ва, и ны́не, гла́с 6: Пра́зднику преполови́вшуся, Твоего́ Христе́ Воскресе́ния, и Боже́ственнаго прише́ствия Свята́го Твоего́ Ду́ха, сше́дшеся чуде́с Твои́х воспева́ем та́инства: во́ньже низпосли на́м ве́лию ми́лость.

Та́же: Ны́не отпуща́еши: Трисвято́е. Та́же тропа́рь пра́здника:

Преполови́вшуся пра́зднику, / жа́ждущую ду́шу мою́ благоче́стия напо́й вода́ми, / я́ко всем, Спа́се, возопи́л еси́: / жа́ждай да гряде́т ко Мне и да пие́т. / Исто́чниче жи́зни на́шея, Христе́ Бо́же, сла́ва Тебе́.

Ектения и отпу́ст.

Последование Утрени в понедельник пятой седмицы по Пасхе

На Бо́г Госпо́дь: тропа́рь пра́здника преполове́ния:

Преполови́вшуся пра́зднику, / жа́ждущую ду́шу мою́ благоче́стия напо́й вода́ми, / я́ко всем, Спа́се, возопи́л еси́: / жа́ждай да гряде́т ко Мне и да пие́т. / Исто́чниче жи́зни на́шея, Христе́ Бо́же, сла́ва Тебе́.

По 1-м стихосло́вии, седа́лен, гла́с 4:

Воззре́вше на гро́бный вхо́д, и пла́мене а́нгельскаго не терпя́ще мνроно́сицы, с тре́петом дивля́хуся глаго́люще: еда́ укра́деся отве́рзый разбо́йнику ра́й? Еда́ ли воста́, И́же и пре́жде стра́сти пропове́давый воста́ние? Вои́стинну воскре́се Христо́с, су́щим во а́де подая́ живо́т и воскресе́ние.

Сти́х: Го́споди, да не я́ростию Твое́ю обличи́ши мене́.

Смире́нную ду́шу мою́ посети́ Го́споди, во гресе́х житие́ все́ ижди́вшую, и я́коже блудни́цу приими́ мя Спа́се, и спаси́ мя.

Сти́х: Ди́вен Бо́г во святы́х Свои́х, Бо́г Изра́илев.

Му́ченичен: Дне́сь а́нгельская во́инства, в па́мять страстоте́рпцев приидо́ша, ве́рных мы́сли просвети́ти, и вселе́нную благода́тию уясни́ти: те́ми Бо́же, умоле́н быва́я, да́руй на́м ве́лию ми́лость.

Сла́ва и ны́не, Богоро́дичен: Стена́ непобори́мая на́м христиа́ном еси́ Богоро́дице Де́во: к Тебе́ бо прибега́юще невреди́ми пребыва́ем, и па́ки согреша́юще и́мамы Тя́ моли́твенницу. Те́м благодаря́ще вопие́м Ти́: ра́дуйся Благода́тная, Госпо́дь с Тобо́ю.

По 2-м стихосло́вии седа́лен, гла́с 8. Подо́бен:

Прему́дрость Сло́во О́тчее, И́же и да́вый апо́столом глаго́л Бо́жий, пропове́дати конце́м, е́же на зе́млю Его́ прише́ствие, от преле́стников евре́ев неи́стовством досажда́емь быва́ше, бесну́яйся и преле́стник гро́зно уничижа́емь, И́же незло́биво к ни́м вопия́ше: не суди́те на Мя́ су́д несуди́маго беззако́ннии. К Нему́ у́бо возопии́м: Человеколю́бче Христе́ Бо́же, прегреше́ний оставле́ние низпосли́, воспева́ющим ве́рою безприкла́дную сла́ву Твою́. Два́жды.

Та́же, Воскресе́ние Христо́во: еди́ножды, и Псало́м 50.

Кано́н пра́здника со ирмосы́ на 8, и Мине́и на 4. Конда́к, икос и свети́лен пра́здника.

На хвали́тех поста́вим стихи́ 4, и пое́м стихи́ру воскре́сну, гла́с 4:

Кре́ст претерпе́вый и сме́рть, и воскресы́й из ме́ртвых Всеси́льне Го́споди, сла́вим Твое́ Воскресе́ние.

Овча́ е́смь слове́снаго Твоего́ ста́да, и к Тебе́ прибега́ю Па́стырю до́брому, взыщи́ мене́ заблу́ждшаго Бо́же, и поми́луй мя́.

Му́ченичен: Кто́ не ужаса́ется зря́ святи́и му́ченицы, по́двиг до́брый, и́мже подвиза́стеся? Ка́ко в те́ле су́ще безпло́тнаго врага́ победи́сте, Христа́ испове́давше, и кресто́м вооружи́вшеся. Те́мже досто́йно яви́стеся бесо́м прогони́телие, и ва́рваром победи́телие: непреста́нно моли́теся, спасти́ся душа́м на́шим.

Сла́ва, и ны́не, гла́с 8: Преполови́вшуся пра́зднику Па́схи, в хра́м вше́л еси́ святи́лищный, Спа́се на́ш, и ста́в посреде́ наро́да учи́л еси́ те́х с дерзнове́нием, и глаго́лал еси́: А́з е́смь све́т міра, в сле́д Мене́ иды́й, не и́мать ходи́ти во тме́, но име́ти бу́дет све́т безсме́ртныя жи́зни.

На стихо́вне стихи́ры, гла́с 2: Подо́бен: До́ме Евфра́фов:

Прекло́нь небеса́, сше́л еси́ Спа́се мо́й, и пло́ть от Де́вы кроме́ преложе́ния прия́л еси́, источа́я мне́ оставле́ние.

Сти́х: Бог же Царь наш пре́жде ве́ка, соде́ла спасе́ние посреде́ земли́.

Ве́сь в Бо́зе Сло́ве Ты́ еси́, погиба́юща мя́ хотя́ изъя́ти от прегреше́ний, соединя́ешися мне́, Человеколю́бче.

Сти́х: Помяни́ со́нм Тво́й, его́же стяжа́л еси́ испе́рва.

Ты́ прише́л еси́ Царю́, прему́дросте вели́кая, И́мже Оте́ц мiр сотвори́ прему́дро, со Святы́м Ду́хом.

Сла́ва, и ны́не, гла́с 8: Очи́стим помышле́ний сокро́вища, и душе́вная сия́ния просвети́м, и Жи́знь у́зрим Христа́, во святи́лище прише́дша, премно́жеством бла́гости, да врага́ победи́т, и спасе́т ро́д на́ш, стра́стию Креста́ и Воскресе́ния. К Нему́ же возопии́м: непостижи́ме Го́споди, сла́ва Тебе́.

По Трисвятом тропарь праздника:

Преполови́вшуся пра́зднику, / жа́ждущую ду́шу мою́ благоче́стия напо́й вода́ми, / я́ко всем, Спа́се, возопи́л еси́: / жа́ждай да гряде́т ко Мне и да пие́т. / Исто́чниче жи́зни на́шея, Христе́ Бо́же, сла́ва Тебе́.

Ектении и отпуст. И час 1-й.

Во вторник пятой седмицы по Пасхе

Последование Вечерни в понедельник пятой седмицы по Пасхе вечера

На Го́споди воззва́х: стихи́ры подо́бны, гла́с 1. Подо́бен: Небе́сных чино́в:

Творе́ц все́х и жи́зни Пода́тель, Отцу́ Боже́ственному соприсносу́щное Сло́во, во́лею от Де́вы пло́ть прии́м, и бы́в Челове́к, неизрече́нныя прему́дрости, я́ко Бла́г, все́м источи́ уче́ния.

Пра́зднику преполови́вшуся иуде́йскому Христе́, во святи́лищи предста́л еси́, зако́ну Влады́ка учя́ вла́стию, и кни́жники облича́я, я́коже пи́сано е́сть, и ужаса́я прему́дростию слове́с Твои́х, и чуде́с показа́ньми.

Пода́тель прему́дрости, и до́брых излия́тель, излива́яй Боже́ственныя струи́, от исто́чника приснотеку́щаго: прииди́те ко Мне́, зове́т, во́ду жи́зни жа́ждущии почерпи́те, и ре́ки из чре́ва ва́шего, глаго́лет, дарова́ний Боже́ственных потеку́т.

Сла́ва и ны́не, гла́с 2: Егда́ прише́л еси́ во святи́лище Христе́ Бо́же, преполови́вшуся пра́зднику, тогда́ лю́ди учи́л еси́, вопия́: ве́руяй в Мя́, а́ще и у́мрет, жи́в бу́дет. Иуде́и же распыха́хуся с фарисе́и и саддуке́и и кни́жники, глаго́люще: кто́ е́сть Се́й, И́же глаго́лет хулы́? Не помышля́юще, я́ко Ты́ еси́ пре́жде все́х ве́к, со Отце́м и Ду́хом сла́вимый Бо́же на́ш, сла́ва Тебе́.

На стихо́вне стихи́ры Осмогла́сника, гла́с 4:

Дре́ва преслуша́ния запреще́ние разреши́л еси́ Спасе́, на Дре́ве кре́стнем во́лею пригвозди́вся, и во а́д соше́д Си́льне, сме́ртныя у́зы я́ко Бо́г растерза́л еси́. Те́мже кла́няемся е́же из ме́ртвых Твоему́ Воскресе́нию, ра́достию вопию́ще: всеси́льне Го́споди, сла́ва Тебе́.

Сти́х: К тебе́ возведо́х о́чи мои́ живу́щему на небеси́: се́ я́ко о́чи ра́б в руку́ госпо́дий свои́х, я́ко о́чи рабы́ни в руку́ госпожи́ своея́: та́ко о́чи на́ши ко Го́споду Бо́гу на́шему, до́ндеже уще́дрит ны.́

Кто́ обурева́емый, и притека́яй ко приста́нищу сему́, не спаса́ется? Или́ кто́ боле́знуяй, и припа́даяй к враче́бнице се́й, не исцелева́ется? Соде́телю все́х, и врачу́ неду́гующих Го́споди, пре́жде да́же до конца́ не поги́бну, спаси́ мя.

Сти́х: Поми́луй на́с Го́споди, поми́луй на́с: я́ко по мно́гу испо́лнихомся уничиже́ния, наипа́че напо́лнися душа́ на́ша поноше́ния гобзу́ющих и уничиже́ния го́рдых.

Святы́х му́ченик прие́мый терпе́ние, и от на́с приими́ пе́ние Человеколю́бче, да́руяй на́м те́х моли́твами ве́лию ми́лость.

Сла́ва, и ны́не, гла́с 3. Ге́рмана: Преполови́вшуся пра́зднику, сла́вим посреде́ земли́ спасе́ние Соде́лавша: Посреде́ бо двою́ разбо́йнику Живо́т на Дре́ве пове́шен бе́, и ху́лящему у́бо умолча́л, ве́рующему же возопи́л: дне́сь со Мно́ю бу́деши в раи́. Сше́л еси́ во гро́б, плени́л еси́ а́д, и воскре́сл еси́ тридне́вно, спаса́я ду́ши на́ша.

Та́же: Ны́не отпуща́еши: Трисвято́е. Та́же тропа́рь пра́здника:

Преполови́вшуся пра́зднику, / жа́ждущую ду́шу мою́ благоче́стия напо́й вода́ми, / я́ко всем, Спа́се, возопи́л еси́: / жа́ждай да гряде́т ко Мне и да пие́т. / Исто́чниче жи́зни на́шея, Христе́ Бо́же, сла́ва Тебе́.

Ектения и отпу́ст.

Последование Утрени во вторник пятой седмицы по Пасхе

На Бо́г Госпо́дь: тропа́рь пра́здника преполове́ния:

Преполови́вшуся пра́зднику, / жа́ждущую ду́шу мою́ благоче́стия напо́й вода́ми, / я́ко всем, Спа́се, возопи́л еси́: / жа́ждай да гряде́т ко Мне и да пие́т. / Исто́чниче жи́зни на́шея, Христе́ Бо́же, сла́ва Тебе́.

По 1-м стихосло́вии седа́лен, гла́с 4. Подо́бен: удиви́ся Ио́сиф:

Во́льною Твое́ю во́лею Кре́ст претерпе́л еси́ Спа́се, и во гро́бе но́ве положи́ша Тя́ челове́цы сме́ртнии, сло́вом концы́ соста́вльшаго. Те́мже свя́зан бы́сть чужди́й: сме́рть лю́то пленя́шеся, и су́щии во а́де вси́ взыва́ху живоно́сному воста́нию Твоему́: Христо́с воскре́се Жизнода́вец, пребыва́яй во ве́ки.

Сти́х: Го́споди, да не я́ростию Твое́ю обличи́ши мене́, ниже́ гне́вом Твои́м нака́жеши мене́.

Помышля́й душе́, ка́ко предста́нем Судии́? поста́вятся престо́ли стра́шнии, и коего́ждо дея́ния облича́тся. Тогда́ Судия́ неумоли́мый: та́мо о́гнь лю́то предста́нет, я́коже свире́пое мо́ре содержа́, и покрыва́яй концы́. Со все́ми си́ми ви́ждь душе́ моя́, стени́ пре́жде конца́.

Сти́х: Ди́вен Бо́г во святы́х Свои́х Бо́г Изра́илев.

Му́ченичен: И́же во все́м мiре му́ченик Твои́х, я́ко багряни́цею и ви́ссом кровьми́ Це́рковь Твоя́ украси́вшися, те́ми вопие́т Ти́, Христе́ Бо́же: лю́дем Твои́м щедро́ты Твоя́ низпосли́, ми́р жи́тельству Твоему́ да́руй, и душа́м на́шим ве́лию ми́лость.

Сла́ва, и ны́не, Богоро́дичен: Стра́шное та́инство, и чу́до пресла́вное, ка́ко Де́ва Тебе́ Зижди́теля все́х понесе́, и по рождестве́ па́ки цела́ и Де́ва пребы́сть? Рожде́йся из Нея́ ве́ру утверди́, язы́ки укроти́. И мiр умири́, я́ко Человеколю́бец.

По 2-м стихосло́вии, седа́льны, гла́с 8. Подо́бен: Прему́дрости сло́ва:

Прему́дрости во́ду и жи́зни источа́я мірови, все́х Спа́се призыва́еши почерпсти́ спасе́ния во́ды: Боже́ственный бо зако́н Тво́й прии́м челове́к, в себе́ угаша́ет, преле́стное у́глие: отону́дуже во ве́ки не вжа́ждет, ни преста́нет насыще́ния Твоего́ Влады́ко Царю́ Пренебе́сный. Сего́ ра́ди сла́вим держа́ву Твою́ Христе́ Бо́же, прегреше́ний оставле́ние прося́ще посла́ти бога́тно рабо́м твои́м. Два́жды.

Та́же, Воскресе́ние Христо́во: еди́ножды, и Псало́м 50.

Кано́н пра́здника со ирмосы́ на 8, и Мине́и на 4. Конда́к, икос и свети́лен пра́здника.

На хвали́тех поста́вим стихи́ 4. И пое́м стихи́ры Осмогла́сника. Гла́с 4:

Кресто́м Твои́м Христе́, от дре́вния кля́твы свободи́л еси́ на́с, и сме́ртию Твое́ю естество́ на́ше му́чащаго диа́вола упраздни́л еси́: воста́нием же Твои́м ра́дости вся́ испо́лнил еси́. Те́мже вопие́м Ти́: воскресы́й из ме́ртвых Го́споди, сла́ва Тебе́. Два́жды.

Омы́й мя́ слеза́ми мои́ми Спа́се, я́ко оскверни́х во мно́гих гресе́х. Те́мже и припа́даю Ти́ Ми́лостиве: согреши́х, поми́луй мя́ Бо́же.

Му́ченичен: А́нгелом соприча́стницы бы́сте святи́и му́ченицы, в по́двизе Христа́ му́жески пропове́давше: вся́ бо я́же в мiре оста́висте кра́сная, я́ко не су́щая, ве́ру же я́ко агки́ру тве́рдую удержа́сте. Те́мже и ле́сть отгна́вше, источа́ете ве́рным исцеле́ний дарова́ния, непреста́нно моля́щеся спасти́ся душа́м на́шим.

Сла́ва, и ны́не, гла́с 4: Го́споди, пре́жде честна́го Твоего́ Креста́, пра́зднику преполови́вшуся, во святи́лище вше́л еси́, иуде́и со дерзнове́нием учя́, Моисе́ом и в зако́не Тобо́ю законоположе́нным, ужаса́ющеся же Христе́, Твоея́ прему́дрости неизрече́нному та́инству, е́же на Тя́ ропта́нию в себе́ за́вистию поуча́хуся: ка́ко Се́й ве́сть пи́смена не учи́вся? Не ве́дуще Тебе́ Спа́са ду́ш на́ших.

На стихо́вне стихи́ры подо́бны, гла́с 2. Подо́бен: До́ме Евфра́фов:

Коне́ц сы́й и нача́ло, преполове́ние же, посреде́ пра́здника предста́л еси́ во святи́лищи Христе́ мо́й, источа́я ми́ оставле́ние.

Сти́х: Помяни́ со́нм Тво́й, его́же стяжа́л еси́ испе́рва.

Слы́ша Сио́н Воскресе́ния Твоего́ Боже́ственную держа́ву Сло́ве, и ра́дуется с ча́ды, воспева́я Тя́ Благоутро́бнаго.

Сти́х: Бог же Царь наш пре́жде ве́ка, соде́ла спасе́ние посреде́ земли́.

Све́т от Отца́, возсия́в Сло́во, но напоследи́ ле́т яви́лся еси́ я́ко Челове́к, подая́ мне́ прегреше́ний оставле́ние.

Сла́ва, и ны́не, гла́с 8: Преполови́вшуся пра́зднику Па́схи, в хра́м вше́л еси́ святи́лищный Спа́се на́ш, и ста́в посреде́ наро́да, учи́л еси́ те́х с дерзнове́нием, и глаго́лал еси́: А́з е́смь све́т міра, в сле́д Мене́ иды́й, не и́мать ходи́ти во тме́, но име́ти бу́дет све́т безсме́ртныя жи́зни.

По Трисвятом тропарь праздника:

Преполови́вшуся пра́зднику, / жа́ждущую ду́шу мою́ благоче́стия напо́й вода́ми, / я́ко всем, Спа́се, возопи́л еси́: / жа́ждай да гряде́т ко Мне и да пие́т. / Исто́чниче жи́зни на́шея, Христе́ Бо́же, сла́ва Тебе́.

Ектении и отпуст. И час 1-й.

В среду пятой седмицы по Пасхе

Последование Вечерни во вторник пятой седмицы по Пасхе вечера

На Го́споди воззва́х: поста́вим стихо́в, 6. И пое́м стихи́ры преполове́нию 3, повторя́юще я́. Гла́с 4. Подо́бен: Го́споди, возше́д на Кре́ст:

Наста́ преполове́ние дне́й, от спаси́тельнаго начина́емых воста́ния, Пятдеся́тницею же Боже́ственною печатле́емое: и све́тится све́тлости обою́ду иму́щее, и соединя́ющее обоя́, и приити́ сла́ве предъявля́ющее Влады́чняго Вознесе́ния предпочита́ет.

Слы́ша и возвесели́ся Сио́н, благовести́вшуся Христо́ву Воскресе́нию: ве́рнии же его́ сы́нове возра́довашася Сего́ ви́девше, и омыва́юща Ду́хом скве́рну христоуби́йства: гото́вится торжеству́ющи, обои́х весе́лое преполове́ние.

Прибли́жися Боже́ственнаго изъоби́льное изли́тие на все́х, я́коже написа́ся Ду́ха: предъузаконе́ние пропове́дует, преполови́вшееся, по Христо́ве сме́рти и погребе́нии и Воскресе́нии, от Него́ да́нну су́щу ученико́м нело́жному обеща́нию, Уте́шителево показу́ющу явле́ние.

Сла́ва, и ны́не, гла́с 6: Пра́зднику преполовля́ющуся Твоего́ Христе́ Воскресе́ния, и Боже́ственнаго прише́ствия Свята́го Твоего́ Ду́ха, сше́дшеся чуде́с Твои́х воспева́ем та́инства: во́ньже низпосли́ на́м ве́лию ми́лость.

На стихо́вне самогла́сны, гла́с 1:

Пятдеся́тницы наста́ дне́й преполове́ние, в не́мже Христо́с обнажи́в малови́дно Боже́ственную си́лу, разсла́бленнаго стягну́ сло́вом, того́ от одра́ возста́вив, и боголе́пно чудотворя́ во зда́нном те́ле, челове́ком дарова́ ве́чный живо́т, и ве́лию ми́лость.

Сти́х: Помяни́ со́нм Тво́й, его́же стяжа́л еси́ испе́рва.

Во святи́лище прише́л еси́ Прему́дросте Бо́жия, преполовля́ющуся пра́зднику, учя́ и облича́я непокори́выя иуде́и, фарисе́и и кни́жники, и вопия́ со дерзнове́нием к ни́м: жа́ждай да гряде́т ко Мне́, и пие́т во́ду живо́тную, и не вжа́ждет во ве́к: ве́руяй Мое́й бла́гости, ре́ки потеку́т из чре́ва его́ жи́зни ве́чныя. О бла́гости и благоутро́бия Твоего́, Христе́ Бо́же на́ш, сла́ва Тебе́!

Гла́с 2:

Сти́х: Бог же Царь наш пре́жде ве́ка, соде́ла спасе́ние посреде́ земли́.

Егда́ преполове́ние пра́здника наста́, взы́де Иису́с во святи́лище, и уча́ше непокори́выя иуде́и, глаго́ля: жа́ждай да гряде́т ко Мне́, и пие́т во́ду живо́тную ве́чную, и не вжа́ждется в ве́к. Ве́руяй в Мя́, ре́ки потеку́т из чре́ва его́, и име́ти бу́дет све́т живо́тный.

Сла́ва и ны́не, гла́с 8: Преполови́вшуся пра́зднику, уча́щу Ти́ Спа́се, глаго́лаху иуде́е: ка́ко Се́й ве́сть пи́смена не учи́вся? Не разуме́юще, я́ко Ты́ еси́ Прему́дрость устро́ившая мiр, сла́ва Тебе́.

Та́же: Ны́не отпуща́еши: Трисвято́е. Тропа́рь отпусти́тельный:

Преполови́вшуся пра́зднику, / жа́ждущую ду́шу мою́ благоче́стия напо́й вода́ми, / я́ко всем, Спа́се, возопи́л еси́: / жа́ждай да гряде́т ко Мне и да пие́т. / Исто́чниче жи́зни на́шея, Христе́ Бо́же, сла́ва Тебе́.

Ектения и отпу́ст.

Последование Утрени в среду пятой седмицы по Пасхе

На Бо́г Госпо́дь: тропа́рь пра́здника преполове́ния:

Преполови́вшуся пра́зднику, / жа́ждущую ду́шу мою́ благоче́стия напо́й вода́ми, / я́ко всем, Спа́се, возопи́л еси́: / жа́ждай да гряде́т ко Мне и да пие́т. / Исто́чниче жи́зни на́шея, Христе́ Бо́же, сла́ва Тебе́.

По 1-м стихословии седален, глас 4. Подобен: Ско́ро предвари́:

Всех серде́ц помышле́ния ве́дый, / посреде́ святи́лища став, / взыва́ше лжи́вым, глаго́ля и́стину: / что и́щете уби́ти Мя, животода́вца, пра́зднику преполовля́ющуся, вопия́ де́рзостно? Не на лица́ зря́ще суд суди́те, законопресту́пницы.

Слава, и ныне: тойже.

И чтение в толковании Евангелиа Иоанна.

По 2-м стихословии седален, глас 5. Подобен: Собезнача́льное Сло́во:

Влады́ка всех во хра́ме стоя́, / пра́зднику преполови́вшуся Пятдеся́тницы честны́я, евре́ем бесе́дуя, / облича́ше я́ве в дерзнове́нии мно́зе, я́ко Царь сый и Бог, мучи́тельство тех де́рзостное: / нам же всем да́рует за благоутро́бие ве́лию ми́лость.

Слава, и ныне: тойже.

Та́же, Воскресе́ние Христо́во: еди́ножды, и Псало́м 50.

И кано́ны праздника 4-го гла́са, со ирмосо́м на 8: и осма́го гла́са, на 6. Конда́к, и и́кос, и ексапостила́рий пра́здника.

На хвали́тех, Вся́кое дыха́ние: поста́вим стихи́ 4:

Прему́дрость и си́ла, О́тчее сия́ние, Сло́во присносу́щное и Сы́н Бо́жий, во святи́лище прии́де пло́тию, и уча́ше иуде́йския лю́ди жесто́кия и неблагода́рныя, и удивля́хуся прему́дрости бога́тству, вопию́ще: отку́ду ве́сть пи́смена ни от кого́же учи́вся? Два́жды.

Кни́жником затыка́ше уста́, иуде́и облича́ше Месси́а Госпо́дь, вопия́ к ни́м: не на лице́ законопресту́пницы, я́ко непра́ведни суди́те: в суббо́ту бо А́з разсла́бленнаго воздви́гнух. Те́мже Госпо́дь суббо́ты е́смь и зако́на: что́ и́щете Мене́ уби́ти, уме́ршия воздви́гшаго?

Навуфи́а ка́мением поби́ша лю́тии и законопресту́пнии, иуде́йское собра́ние неблагода́рное, Иса́ию же пило́ю древя́нною растро́ша, в ка́л му́драго Иереми́ю вверго́ша, Го́спода же на Кре́ст возне́сше, взыва́ху: хра́м разоря́я, спаси́ Себе́, и уве́руем.

Сла́ва, и ны́не, гла́с 4: Просвети́вшеся бра́тие Воскресе́нием Спа́са Христа́, и дости́гше преполове́ния пра́здника Влады́чня, прии́скренно сохрани́м за́поведи Бо́жия, да досто́йни бу́дем и Вознесе́ние пра́здновати, и прише́ствие получи́ти Свята́го Ду́ха.

Славословие великое. По Трисвятом тропарь праздника:

Преполови́вшуся пра́зднику, / жа́ждущую ду́шу мою́ благоче́стия напо́й вода́ми, / я́ко всем, Спа́се, возопи́л еси́: / жа́ждай да гряде́т ко Мне и да пие́т. / Исто́чниче жи́зни на́шея, Христе́ Бо́же, сла́ва Тебе́.

Ектении и отпуст. И час 1-й.

Последование Литургии в среду пятой седмицы по Пасхе

Блаже́нна обои́х кано́нов, пе́снь 9-я.

Проки́мен, и Аллилу́иа пра́здника, Апо́стол, и Ева́нглие дне́.

Причастен: Яды́й Мою Плоть, и пия́й Мою́ Кровь, во Мне пребыва́ет, и Аз в нем, рече́ Госпо́дь. / Аллилуиа. Трижды.

И отдае́тся пра́здник.

Слу́жба Мине́и пое́тся на Повече́рии.

В четверток пятой седмицы по Пасхе

Последование Вечерни в среду пятой седмицы по Пасхе вечера

На Го́споди воззва́х: поста́вим стихо́в 6, и пое́м стихи́ры о самаряны́не. Гла́с 4. Подо́бен: Зва́нный свы́ше:

На кла́дязе Христо́с самаряны́ню обре́т, проси́ во́ду пи́ти от нея́, жа́ждай сея́ исправле́ния и спасе́ния, е́же и уразуме́ся де́лы исполня́емое. Сию́ бо влеку́щую питие́, пития́ Са́м извлека́ет, и пития́ исполня́ет живу́щаго, согра́жданом возвеща́ющую: се́ дре́вле в зако́не рече́нный Месси́а Христо́с, яви́ся я́ко Челове́к, мы́слей сокрове́нных открыва́я неизрече́нная.

Се́ Месси́а Христо́с, су́щим во гра́де, на земли́ яви́ся, самаряны́ня глаго́лет: напи́санный приити́, и́же соде́янная мно́ю сказа́, и я́же во глубине́ се́рдца моего́ сокрове́нная, вся́ мне́ рече́, я́ко соверши́х. Те́мже гра́д сте́кшийся ви́дит словеса́ ея́, по всему́ и́стинствующая, и ве́щи удивля́ется, и уверя́ется виде́нию.

Тебе́ в шесты́й ча́с, я́ко влады́ку иногда́ в раи́ ходя́ща бо́га, прама́терняя ви́де дщи́ па́ки, в ча́с шесты́й та́ко седя́ща, иде́же исто́чник воды́, и кладене́ц ископа́ся, и от нея́ прося́ща пи́ти, я́ко да водо́ю сию́ напои́ши жи́зни нетле́ния, е́же и соде́яся: твоея́ бо живоно́сныя воды́, она́ изъоби́льно напи́вшися, и во гра́де пропове́да водно́е бога́тство.

И Мине́и, 3.

Сла́ва, и ны́не, гла́с 1: На исто́чник прише́л еси́, исто́чниче чуде́с, в шесты́й ча́с, Е́вин улови́ти пло́д: Е́ва бо в то́й изы́де из рая́ пре́лестию зми́евою: Прибли́жи бо ся самаряны́ня почерпсти́ во́ду, ю́же ви́дев рече́ Спа́с: да́ждь Ми́ во́ду пи́ти, и А́з воды́ теку́щия насы́щу тя́, и во гра́д те́кши целому́дренная, наро́дом возвести́ а́бие: прииди́те, ви́дите Христа́ Го́спода, Спа́са ду́ш на́ших.

На стихо́вне стихи́ры Осмогла́сника, гла́с 4:

Врата́ а́дова сокруши́л еси́ Го́споди, и Твое́ю сме́ртию сме́ртное ца́рство разруши́л еси́: ро́д же челове́ческий от тле́ния свободи́л еси́, живо́т и нетле́ние мiру дарова́в, и ве́лию ми́лость.

Сти́х: К тебе́ возведо́х о́чи мои́ живу́щему на небеси́: се́ я́ко о́чи ра́б в руку́ госпо́дий свои́х, я́ко о́чи рабы́ни в руку́ госпожи́ своея́: та́ко о́чи на́ши ко Го́споду Бо́гу на́шему, до́ндеже уще́дрит ны.́

Апо́стольский ли́к, Ду́хом Святы́м просвети́л еси́ Христе́, и на́шу скве́рну грехо́вную те́ми отмы́й Бо́же, и поми́луй на́с.

Сти́х: Поми́луй на́с Го́споди, поми́луй на́с: я́ко по мно́гу испо́лнихомся уничиже́ния, наипа́че напо́лнися душа́ на́ша поноше́ния гобзу́ющих и уничиже́ния го́рдых.

Му́ченичен: Иму́ще дерзнове́ние ко Спа́су святи́и, моли́теся непреста́нно за ны́ гре́шныя, оставле́ние прегреше́ний прося́ще, и душа́м на́шим ве́лию ми́лость.

Сла́ва, и ны́не, гла́с 2: На студене́ц я́ко прии́де Госпо́дь, самаряны́ня моля́ше Благоутро́бнаго: пода́ждь ми́ во́ду ве́ры, и прииму́ купе́льныя воды́ ра́дование и избавле́ние: Животода́вче Го́споди, сла́ва Тебе́.

Та́же: Ны́не отпуща́еши: Трисвято́е. Та́же тропа́рь:

Све́тлую Воскресе́ния про́поведь / от А́нгела уве́девша Госпо́дни учени́цы / и пра́деднее осужде́ние отве́ргша, / апо́столом хва́лящася глаго́лаху: / испрове́ржеся смерть, / воскре́се Христо́с Бог, / да́руяй мiрови ве́лию ми́лость.

Ектения и отпу́ст.

Последование Утрени в четверток пятой седмицы по Пасхе

На Бог Госпо́дь: тропарь:

Све́тлую Воскресе́ния про́поведь / от А́нгела уве́девша Госпо́дни учени́цы / и пра́деднее осужде́ние отве́ргша, / апо́столом хва́лящася глаго́лаху: / испрове́ржеся смерть, / воскре́се Христо́с Бог, / да́руяй мiрови ве́лию ми́лость.

По 1-м стихосло́вии, седа́лен, гла́с 4. Подо́бен: Вознесы́йся на Кре́ст:

Распны́йся на́с ра́ди во́лею, и вмене́н бы́в в ме́ртвых Животода́вче, и воскре́с тридне́вно Христе́ Бо́же на́ш, сокруши́л еси́ си́лою Твое́ю сме́рти держа́ву, все́х воста́нием Твои́м су́щих во а́де оживи́вый. И воспева́юще чте́м Твое́ воста́ние вси́, безсме́ртне Го́споди.

Сти́х: Во всю́ зе́млю изы́де веща́ние и́х, и в концы́ вселе́нныя глаго́лы и́х.

Подо́бен: Ско́ро предвари́:

Свети́ла в конце́х ученики́ Твоя́, Спа́се, показа́л еси́ сия́юща Твои́м пропове́данием, просвеща́ющия ду́ши на́ша: пре́лесть и́дольскую те́ми омрачи́в, уче́ньми благоче́стия просвети́вый мiр. Те́х моли́твами спаси́ ду́ши на́ша.

Сти́х: Ди́вен Бо́г во святы́х Свои́х, Бо́г Изра́илев.

Му́ченичен: Кресто́м вооружи́вшеся страстоте́рпцы Твои́, победи́ша ко́зни злонача́льнаго врага́, Христе́ Бо́же на́ш: возсия́ша я́ко свети́ла, челове́ки наставля́юще, подаю́т исцеле́ния ве́рою прося́щим. Те́х моли́твами спаси́ ду́ши на́ша.

Сла́ва, и ны́не, Крестобогоро́дичен: Де́во Пренепоро́чная, Преблага́го Бо́га ро́ждшая, со апо́столы Того́ непреста́нно моли́, оставле́ние прегреше́ний, и исправле́ние жития́ пода́ти на́м, пре́жде конца́, ве́рою и любо́вию воспева́ющим Тя́ по до́лгу, еди́на Всепе́тая.

По 2-м стихосло́вии седа́лен, гла́с 6. Подо́бен: Упова́ние мiру:

Я́ко ве́рней самаряны́не Го́споди, Божества́ Твоего́ исто́чник отве́рзл еси́, и излия́л еси́ богоразу́мие на ню́, напоя́я питие́м богоприя́тным: и ны́не все́м на́м низпосли́ прегреше́ний очище́ние преблаги́й. Два́жды.

Та́же, Воскресе́ние Христо́во: еди́ножды, и Псало́м 50.

Кано́н самаряны́ни со ирмосы́ на 8: и Мине́и на 4. Конда́к, и и́кос самаряны́ни, и ексапостила́рий, два́жды.

На хвали́тех поста́вим стихи́ 4. И пое́м стихи́ры Осмогла́сника, гла́с 4:

Оте́ческих Твои́х не́др не разлучи́вся, Единоро́дне Сло́ве Бо́жий, прише́л еси́ на зе́млю за Человеколю́бие, челове́к бы́в непрело́жен, и Кре́ст и сме́рть претерпе́л еси́ пло́тию, безстра́стный Божество́м, воскре́с же из ме́ртвых, безсме́ртие по́дал еси́ челове́ческому ро́ду я́ко еди́н Всеси́лен. Два́жды.

Некни́жныя ученики́ Ду́х Тво́й Святы́й наказа́тели яви́ Христе́ Бо́же, и многовеща́нным сли́чием язы́ков пре́лесть упраздни́, я́ко Всеси́лен.

Му́ченичен: Ка́ко ва́шим подвиго́м не удиви́мся святи́и му́ченицы, я́ко те́лом ме́ртвенным обложе́ни, безпло́тныя враги́ победи́сте? Не устраши́ша ва́с мучи́тельская преще́ния, ни ужаси́ша ва́с му́к приложе́ния, вои́стинну досто́йно от Христа́ просла́вистеся. Непреста́нно моли́теся спасти́ся душа́м на́шим.

Сла́ва, и ны́не, гла́с 2: Собезнача́льный и соприсносу́щный Сы́н и Сло́во О́тчее, на исто́чник прии́де, исто́чник исцеле́ний, и жена́ от Самари́и прии́де почерпсти́ во́ду, ю́же ви́дев рече́ Спа́с: да́ждь Ми́ воды́ пи́ти, и ше́дши пригласи́ твоего́ му́жа. Она́ же я́ко Челове́ку глаго́лющи, а не Бо́гу, утаи́ти тща́щися, глаго́лаше: не и́мам му́жа. И Учи́тель к не́й: и́стину рекла́ еси́: не и́мам му́жа, пя́ть бо име́ла еси́, и ны́не его́же и́маши, не́сть тво́й му́ж. Она́ же о глаго́ле удиви́вшися, и во гра́д те́кши, наро́дом вопия́ше, глаго́лющи: прииди́те ви́дите Христа́, И́же да́рует мірови ве́лию ми́лость.

На стихо́вне самаряны́ни, Гла́с 4. Подо́бен: Я́ко до́бля:

Ты́ исто́чник бла́гости сы́й и пучи́на, жи́зни же храни́тель, еди́не Благоутро́бне, ка́ко жене́ самаряны́не бесе́дуя возгласи́л еси́: да́ждь Ми́ во́ду пи́ти, я́ко да прии́меши оставле́ние: воспева́ем Твое́ мно́гое благоутро́бие, и́мже спаса́еши челове́ческий ве́сь ро́д, за мно́гую бла́гость.

Сти́х: Наляцы́, и успева́й, и ца́рствуй, и́стины ра́ди, и кро́тости, и пра́вды.

Прииди́те ви́дите Челове́ка, И́же рече́ ми дне́сь на исто́чнице седя́й, что́ сотвори́х: Проро́к бо и́стиннеший е́сть и превели́кий, сокрове́нная и явле́нная ве́дый вся́. Но да́руй во́ду жи́ву, ю́же подае́ши жа́ждущим, да не вжа́жду па́ки во ве́ки, Человеколю́бче.

Сти́х: Возлюби́л еси́ пра́вду, и возненави́дел еси́ беззако́ние.

Исто́чник приснотеку́щий, животе́ безсме́ртне, струя́ неистоща́емая же и нетле́нная, путеше́ствовав седя́ше бли́з кла́дязя, Своя́ ученики́ посла́в по бра́шно, бесе́доваше жене́ че́рплющей, сию́ хотя́ улови́ти, и просвети́ти души́ ея́ о́чи.

Сла́ва, и ны́не, гла́с 3: Да ра́дуется дне́сь све́тло не́бо и земля́, я́ко Христо́с яви́ся воплоща́емь я́ко Челове́к, да Ада́ма изме́т от кля́твы всеро́дна, и удивля́ется чудесы́ в Самари́ю прише́д: жене́ же бесе́доваше воды́ прося́, И́же о́блаки вода́ми одева́яй. Те́мже вси́ ве́рнии поклони́мся, на́с ра́ди во́лею Обнища́вшему, благоутро́бным сове́том.

По Трисвятом тропарь:

Све́тлую Воскресе́ния про́поведь / от А́нгела уве́девша Госпо́дни учени́цы / и пра́деднее осужде́ние отве́ргша, / апо́столом хва́лящася глаго́лаху: / испрове́ржеся смерть, / воскре́се Христо́с Бог, / да́руяй мiрови ве́лию ми́лость.

Ектении и отпуст. И час 1-й.

В пяток пятой седмицы по Пасхе

Последование Вечерни в четверток пятой седмицы по Пасхе вечера

На Го́споди воззва́х: стихи́ры подо́бны, гла́с 4. Подо́бен: Го́споди, возше́д на Кре́ст:

Ви́дите, Его́же преднаписа́ Моисе́й, Иису́са Месси́ю, в зако́не приити́, на земли́ я́вльшася благоутро́бия ра́ди и мне́ бесе́довавша я́ко Челове́ка на кла́дязе: вои́стинну Се́й е́сть Христо́с в мiр гряды́й, су́щим в Сиха́ре самаряны́ня яви́ся глаго́лющи.

От сла́дких у́ст жены́, во́ду пие́мую, сла́дкую истека́ющую, су́щии во гра́де пию́ще, и ко кла́дязю источа́ющему оби́лие воды́, потща́хуся тещи́ ско́ро и исто́чник ви́дети приснотеку́щий, иста́явшия ду́ши воспрохлажда́ющий.

Сообра́зный ви́дяще исто́чник, и единови́дный челове́ческаго составле́ния, жене́ вопия́ху во гра́де су́щии: не ктому́ твоея́ ра́ди бесе́ды мы́ ве́ровахом, вои́стинну позна́вше, я́ко То́й е́сть избавле́ние и спасе́ние мiру ве́чное.

Сла́ва, и ны́не, гла́с 6: При студенце́ Иа́ковли обре́т Иису́с самаряны́ню, про́сит воды́ от нея́, облака́ми покрыва́яй зе́млю. О чудесе́! И́же херуви́мы носи́мый, блудни́це жене́ бесе́доваше, воды́ прося́, И́же на вода́х зе́млю пове́сивый: воды́ иски́й, и́же исто́чники и езе́ра во́д излива́яй: хотя́ привлещи́ сию́ вои́стинну, уловля́емую от супоста́та врага́, и напои́ти ю́ водо́ю живо́ю, пали́мую в безме́стиих лю́те, я́ко еди́н Благоутро́бный и Человеколю́бец.

На стихо́вне стихи́ра кре́стная, гла́с 4:

Всегда́ иму́ще Христе́, Кре́ст Тво́й на по́мощь, се́ти вра́жия удо́бь попира́ем.

Сти́х: К тебе́ возведо́х о́чи мои́ живу́щему на небеси́: се́ я́ко о́чи ра́б в руку́ госпо́дий свои́х, я́ко о́чи рабы́ни в руку́ госпожи́ своея́: та́ко о́чи на́ши ко Го́споду Бо́гу на́шему, до́ндеже уще́дрит ны.́

Воскре́сна: Го́споди, возше́д на Кре́ст, пра́деднюю на́шу кля́тву потреби́л еси́: и соше́д во а́д, я́же от ве́ка у́зники свободи́л еси́, нетле́ние да́руя челове́ческому ро́ду. Сего́ ра́ди пою́ще сла́вим животворя́щее и спаси́тельное Твое́ воста́ние.

Сти́х: Поми́луй на́с Го́споди, поми́луй на́с: я́ко по мно́гу испо́лнихомся уничиже́ния, наипа́че напо́лнися душа́ на́ша поноше́ния гобзу́ющих и уничиже́ния го́рдых.

Му́ченичен: Же́ртвы одушевле́нныя, всесожже́ния слове́сная, му́ченицы Госпо́дни, заколе́ния соверше́нна Бо́жия, Бо́га зна́ющая, и Бо́гом зна́емая овча́та, и́хже огра́да волко́м невхо́дна, моли́теся и на́м упасе́ным бы́ти с ва́ми на воде́ упокое́ния.

Сла́ва, и ны́не, гла́с 6: Та́ко Глаго́лет госпо́дь самаряны́ни: а́ще бы еси́ ве́дала да́р Бо́жий, и Кто́ е́сть глаго́ляй тебе́, да́ждь Ми́ воды́ пи́ти, ты́ бы проси́ла у Него́, и да́л бы ти́ пи́ти, да не вжа́ждешися во ве́ки, глаго́лет Госпо́дь.

Та́же: Ны́не отпуща́еши: Трисвято́е. Та́же тропа́рь:

Све́тлую Воскресе́ния про́поведь / от А́нгела уве́девша Госпо́дни учени́цы / и пра́деднее осужде́ние отве́ргша, / апо́столом хва́лящася глаго́лаху: / испрове́ржеся смерть, / воскре́се Христо́с Бог, / да́руяй мiрови ве́лию ми́лость.

Ектения и отпу́ст.

Последование Утрени в пяток пятой седмицы по Пасхе

На Бог Госпо́дь: тропарь:

Све́тлую Воскресе́ния про́поведь / от А́нгела уве́девша Госпо́дни учени́цы / и пра́деднее осужде́ние отве́ргша, / апо́столом хва́лящася глаго́лаху: / испрове́ржеся смерть, / воскре́се Христо́с Бог, / да́руяй мiрови ве́лию ми́лость.

По 1-м стихосло́вии седа́лен, Осмогла́сника, гла́с 4. Подо́бен: Ско́ро предвари́:

На Кресте́ Тя́ пригвозди́ша иуде́и Спа́се, и́мже от язы́ков на́с воззва́л еси́ Христе́ Бо́же на́ш, просте́рл еси́ дла́ни на не́м во́лею, копие́м же в ре́бра Твоя́ изво́лил еси́ пробости́ся: мно́жеству щедро́т Твои́х сла́ва Человеколю́бче.

Сти́х: Ди́вен Бо́г во святы́х Свои́х, Бо́г Изра́илев.

Му́ченичен: Му́ченицы Твои́ Го́споди, во страда́ниих свои́х венцы́ прия́ша нетле́нныя от Тебе́ Бо́га на́шего. Иму́ще бо кре́пость Твою́, мучи́телей низложи́ша, сокруши́ша и де́монов немощны́я де́рзости. Те́х моли́твами спаси́ ду́ши на́шя.

Сла́ва, и ны́не, Крестобогоро́дичен: На Кресте́ Тя́ возвыша́ема я́ко узре́ Пречи́стая Ма́ти Твоя́, Сло́ве Бо́жий, ма́терски рыда́ющи веща́ше: что́ но́вое и стра́нное сие́ чу́до сы́не мо́й? Ка́ко животе́ все́х вкуша́еши сме́рть, оживи́ти уме́ршия хотя́, я́ко Благоутро́бен.

По 2-м стихосло́вии седа́лен пра́здника, гла́с 4: Подо́бен: Ско́ро предвари́:

От кла́дязя воды́, земна́го и тле́ннаго, прише́дши обы́чно самаряны́ня почерпсти́, живу́ю во́ду почерпе́: та́ко обре́тши исто́чник седя́щий, иде́же исто́чник и кла́дязь Иа́ков ископа́, міра пламенопита́тельныя зно́ем напая́ющий. Два́жды.

Та́же, Воскресе́ние Христо́во: еди́ножды, и Псало́м 50.

Кано́н самаряны́ни со ирмосы́ на 8: и Мине́и на 4. Конда́к, и и́кос самаряны́ни, и ексапостила́рий.

На хвали́тех стихи́ры Осмогла́сника, гла́с 4:

Да́л еси́ зна́мение боя́щимся Тебе́ Го́споди, Кре́ст Тво́й честны́й, и́мже победи́л еси́ нача́ла тмы́ и вла́сти, и возве́л еси́ на́с на дре́внее блаже́нство. Те́мже Твое́ человеколю́бное смотре́ние сла́вим, Иису́се Всеси́льне, Cпа́се ду́ш на́ших. Два́жды.

Кресто́м Твои́м Христе́ Спа́се, наста́ви на́с на и́стину Твою́, и изба́ви ны́ от сете́й вра́жиих: воскресы́й из ме́ртвых, возста́ви ны́ па́дшия грехо́м, просте́р ру́ку Твою́ Человеколю́бче Го́споди, моли́твами святы́х Твои́х.

Му́ченичен: Честна́ сме́рть святы́х Твои́х Го́споди: меча́ми бо и огне́м, и сту́дению сокруша́еми, излия́ша кро́вь свою́, наде́жду иму́ще на Тя́, восприя́ти трудо́в мзду́: претерпе́ша, и прия́ша от Тебе́ Спа́се ве́лию ми́лость.

Сла́ва, и ны́не, гла́с 6: Исто́чник живонача́лия Иису́с Спа́с на́ш, ко исто́чнику прише́д патриа́рха Иа́кова, пи́ти проша́ше воды́ от жены́ самаряны́ни. Се́й же неприобщи́тельное иуде́ем прире́кшей, му́дрый Зижди́тель приво́дит ю́ сла́дкими глаго́лы, па́че к проше́нию присноживо́тныя воды́, ю́же и прии́мши все́м пропове́да, ре́кши: прииди́те ви́дите та́йных ве́дца и Бо́га, прише́дша пло́тию, за е́же спасти́ челове́ка.

На стихо́вне стихи́ры, гла́с 4. Подо́бен: Я́ко до́бля:

С почерпа́лом почерпсти́, прише́дши ко кла́дязю, почерпа́ло без воды́ оста́вивши, еди́на ко гра́ду востече́, исто́чник животеку́щий вопию́щи обрести́ самаряны́ня, незави́стный. Отону́дуже почерпе́ спаси́тельную во́ду, и се́ю прохлади́ се́рдце иста́явшее страстьми́.

Сти́х: Наляцы́, и успева́й, и ца́рствуй, и́стины ра́ди, и кро́тости, и пра́вды.

Вои́стинну рекла́ еси́, рече́ Спа́с самаряны́не, я́ко не и́маши дне́сь му́жа зако́нна, пя́ть бо име́ла еси́ пе́рвее, и ны́не, его́же стяжа́ла еси́, не́сть тво́й му́ж, но зако́на чу́ждь. Я́же и потща́вшися су́щим во гра́де вопия́ше: ви́дех Челове́ка, И́же изрече́ ми вся́, ели́ка вта́йне сотвори́х.

Сти́х: Возлюби́л еси́ пра́вду, и возненави́дел еси́ беззако́ние.

Струю́ ину́ю животеку́щую, от небе́снаго кла́дязя самаряны́ня почерпе́, на кла́дязе обре́тши сию́ излива́ему, из него́же тле́нную имя́ше по обы́чаю почерпсти́ во́ду, ину́ю земну́ю. Но ина́я входя́щая в се́рдце ея́ показа́ся, а́ки исто́чник ины́й но́вый, страсте́й ороша́ющий распале́ние.

Сла́ва, и ны́не, гла́с 8: Егда́ яви́лся еси́ во пло́ти Христе́ Бо́же, за неизрече́нное смотре́ние, слы́шавши самаряны́ня сло́во Тебе́ Человеколю́бца, оста́ви почерпа́ло у студенца́, и тече́ глаго́лющи су́щим во гра́де: прииди́те, ви́дите Сердцеве́дца, еда́ Се́й е́сть ча́емый Христо́с, име́яй ве́лию ми́лость?

По Трисвятом тропарь:

Све́тлую Воскресе́ния про́поведь / от А́нгела уве́девша Госпо́дни учени́цы / и пра́деднее осужде́ние отве́ргша, / апо́столом хва́лящася глаго́лаху: / испрове́ржеся смерть, / воскре́се Христо́с Бог, / да́руяй мiрови ве́лию ми́лость.

Ектении и отпуст. И час 1-й.

В субботу пятой седмицы по Пасхе

Последование Вечерни в пяток пятой седмицы по Пасхе вечера

На Го́споди воззва́х: поста́вим стихо́в 6, и пое́м стихи́ры самаряны́ни три́, и Мине́и три́.

Стихи́ры самаряны́ни, гла́с 1:

На исто́чник прише́л еси́, исто́чниче чуде́с, в шесты́й ча́с, Е́вин улови́ти пло́д: Е́ва бо в то́й изы́де из рая́ пре́лестию зми́евою. Прибли́жи бо ся самаряны́ня почерпсти́ во́ду, ю́же ви́дев рече́ Спа́с: да́ждь Ми́ во́ду пи́ти, и А́з воды́ теку́щия насы́щу тя́. И во гра́д те́кши целому́дренная, наро́дом возвести́ а́бие: прииди́те ви́дите Христа́ Го́спода, Спаси́теля ду́ш на́ших.

Гла́с 2: На студене́ц я́ко прии́де Госпо́дь, самаряны́ня моля́ше Благоутро́бнаго: пода́ждь ми́ во́ду ве́ры, и прииму́ купе́льныя воды́, ра́дование и избавле́ние, Животода́вче Го́споди сла́ва Тебе́.

Собезнача́льный и соприсносу́щный Сы́н и Сло́во О́тчее на исто́чник прии́де, исто́чник исцеле́ний, и жена́ от Самари́и прии́де почерпсти́ во́ду, ю́же ви́дев рече́ Спа́с: да́ждь Ми́ во́ду пи́ти, и ше́дши пригласи́ твоего́ му́жа. Она́ же я́ко Челове́ку глаго́лющи, а не Бо́гу, утаи́ти тща́щися, глаго́лаше: не и́мам му́жа. И Учи́тель к не́й: и́стину рекла́ еси́, не и́мам му́жа: пя́ть бо име́ла еси́, и ны́не его́же и́маши, не́сть тво́й му́ж. Она́ же о глаго́ле удиви́вшися, и во гра́д те́кше, наро́дом вопия́ше, глаго́лющи: прииди́те, ви́дите Христа́, И́же да́рует мірови ве́лию ми́лость.

Сла́ва, гла́с 6: При студенце́ Иа́ковли обре́т Иису́с самаряны́ню, про́сит воды́ от нея́, облака́ми покрыва́яй зе́млю. О чудесе́! И́же херуви́мы носи́мый, блудни́це жене́ бесе́доваше, воды́ прося́, И́же на вода́х зе́млю пове́сивый, воды́ иски́й, и́же исто́чники и езе́ра во́д излива́яй, хотя́ привлещи́ сию́ вои́стинну, уловля́емую от сопоста́та врага́, и напои́ти ю́ водо́ю живо́ю, пали́мую в безме́стиих лю́те, я́ко еди́н Благоутро́бный и Человеколю́бец.

И ны́не, Богоро́дичен, гла́с 4: И́же Тебе́ ра́ди, богооте́ц проро́к Дави́д, пе́сненно о Тебе́ провозгласи́, вели́чия Тебе́ сотво́ршему: предста́ Цари́ца одесну́ю Тебе́. Тя́ бо Ма́терь хода́таицу живота́ показа́, без Отца́ из тебе́ вочелове́читися благоволи́вый Бо́г да Сво́й па́ки обнови́т о́браз, истле́вший страстьми́, и заблу́ждшее горохи́щное обре́т овча́, на ра́мо восприи́м, ко Отцу́ принесе́т, и Своему́ хоте́нию, с небе́сными совокупи́т си́лами, и спасе́т Богоро́дице мiр, Христо́с име́яй ве́лию и бога́тую ми́лость.

На стихо́вне стихи́ры воскре́сны Осмогла́сника, гла́с 4:

Животворя́щему Твоему́ Кресту́ непреста́нно кла́няющеся Христе́ Бо́же, тридне́вное Воскресе́ние Твое́ сла́вим: те́м бо обнови́л еси́ истле́вшее челове́ческое естество́ Всеси́льне, и и́же на небеса́ восхо́д обнови́л еси́ на́м, я́ко еди́н Бла́г и Человеколю́бец.

Сти́х: Госпо́дь воцари́ся, в ле́поту облече́ся.

Дре́ва преслуша́ния запреще́ние разреши́л еси́ Спа́се, на Дре́ве кре́стнем во́лею пригвозди́вся, и во а́д соше́д Си́льне, сме́ртныя у́зы я́ко Бо́г растерза́л еси́. Те́мже кла́няемся е́же из ме́ртвых Твоему́ Воскресе́нию, ра́достию вопию́ще: всеси́льне Го́споди, сла́ва Тебе́.

Сти́х: И́бо утверди́ вселе́нную, я́же не подви́жится.

Врата́ а́дова сокруши́л еси́ Го́споди, и Твое́ю сме́ртию сме́ртное ца́рство разруши́л еси́, ро́д же челове́ческий от тле́ния свободи́л еси́, живо́т и нетле́ние мiру дарова́в, и ве́лию ми́лость.

Сти́х: До́му Твоему́ подоба́ет святы́ня Го́споди, в долготу́ дни́й.

Го́споди возше́д на Кре́ст, пра́деднюю на́шу кля́тву потреби́л еси́, и соше́д во а́д, я́же от ве́ка у́зники свободи́л еси́, нетле́ние да́руя челове́ческому ро́ду. Сего́ ра́ди пою́ще сла́вим, животворя́щее и спаси́тельное Твое́ воста́ние.

Сла́ва, и ны́не, гла́с 8: Егда́ яви́лся еси́ во пло́ти Христе́ Бо́же, за неизрече́нное смотре́ние, слы́шавши самаряны́ня сло́во Тебе́ Человеколю́бца, оста́ви почерпа́ло у студенца́, и тече́ глаго́лющи су́щим во гра́де: прииди́те, ви́дите Сердцеве́дца, еда́ Се́й е́сть ча́емый Христо́с, име́яй ве́лию ми́лость?

Та́же: Ны́не отпуща́еши: Трисвято́е. Та́же тропа́рь:

Све́тлую Воскресе́ния про́поведь / от А́нгела уве́девша Госпо́дни учени́цы / и пра́деднее осужде́ние отве́ргша, / апо́столом хва́лящася глаго́лаху: / испрове́ржеся смерть, / воскре́се Христо́с Бог, / да́руяй мiрови ве́лию ми́лость.

Ектения и отпу́ст.

Последование Утрени в субботу пятой седмицы по Пасхе

На Бог Госпо́дь: тропарь:

Све́тлую Воскресе́ния про́поведь / от А́нгела уве́девша Госпо́дни учени́цы / и пра́деднее осужде́ние отве́ргша, / апо́столом хва́лящася глаго́лаху: / испрове́ржеся смерть, / воскре́се Христо́с Бог, / да́руяй мiрови ве́лию ми́лость.

По 1-м стихосло́вии седа́лен воскре́сен, гла́с 4:

Воззре́вше на гро́бный вхо́д, и пла́мене а́нгельскаго не терпя́ще мνроно́сицы, с тре́петом дивля́хуся глаго́люще: еда́ укра́деся, отве́рзый разбо́йнику ра́й? Еда́ ли воста́, И́же и пре́жде стра́сти пропове́давый воста́ние вои́стинну воскре́се Христо́с, су́щим во а́де подая́ живо́т и воскресе́ние. Два́жды.

Сла́ва, и ны́не, Богоро́дичен: Е́же от ве́ка утае́ное, и а́нгелом несве́домое та́инство, Тобо́ю Богоро́дице су́щим на земли́ яви́ся Бо́г, в несли́тном соедине́нии воплоща́емь, и Кре́ст во́лею на́с ра́ди восприи́м, и́мже воскреси́в первозда́ннаго спасе́ от сме́рти ду́ши на́ша.

По 2-м стихосло́вии седа́лен, гла́с 4. Подо́бен: Вознесы́йся на Кре́ст:

Да ра́дуется не́бо, да веселя́тся земна́я, я́ко Христо́с от Де́вы яви́вся я́ко Челове́к, изба́ви из истле́ния все́ челове́чество Свое́ю сме́ртию, чудесы́ возсия́: жене́ самаряны́не воды́ прося́щей, подае́т исто́чник исцеле́ний, я́ко еди́н Безсме́ртный. Два́жды.

Та́же, Воскресе́ние Христо́во: еди́ножды, и Псало́м 50.

Кано́н пра́здника на 6: И свята́го оби́тели, на 4: И Мине́и на 4. Конда́к, и ексапостила́рий пра́здника.

На хвали́тех поста́вим стихи́ 4. И пое́м настоя́щия стихи́ры воскре́сны, гла́с 4:

Кре́ст претерпе́вый и сме́рть, и воскресы́й из ме́ртвых, Всеси́льне Го́споди, сла́вим Твое́ Воскресе́ние.

Кресто́м Твои́м Христе́, дре́вния кля́твы свободи́л еси́ на́с, и сме́ртию Твое́ю естество́ на́ше му́чащаго диа́вола упраздни́л еси́, воста́нием же Твои́м ра́дости вся́ испо́лнил еси́. Те́мже вопие́м Ти́: воскресы́й из ме́ртвых Го́споди, сла́ва Тебе́.

Твои́м Кресто́м Христе́ Спа́се, наста́ви на́с на и́стину Твою́, и изба́ви ны́ от сете́й вра́жиих: воскресы́й из ме́ртвых, возста́ви ны́ па́дшия грехо́м, просте́р ру́ку Твою́ Человеколю́бче Го́споди, моли́твами святы́х Твои́х.

Оте́ческих Твои́х не́др не разлучи́вся Единоро́дный Сло́ве Бо́жий, прише́л еси́ на зе́млю за человеколю́бие, Челове́к бы́в непрело́жен, и Кре́ст и сме́рть претерпе́л еси́ пло́тию, безстра́стный Божество́м: воскре́с же из ме́ртвых, безсме́ртие пода́л еси́ челове́ческому ро́ду, я́ко еди́н Всеси́лен.

Сла́ва, и ны́не, гла́с 6: Исто́чник живонача́лия Иису́с Спа́с на́ш, ко исто́чнику прише́д патриа́рха Иа́кова, пи́ти проша́ше воды́, от жены́ самаряны́ни: се́й же неприобщи́тельное иуде́ом прире́кшей, му́дрый Зижди́тель приво́дит ю́ сла́дкими глаго́лы, па́че к проше́нию присносу́щныя воды́, ю́же и прии́мши все́м пропове́да реку́щи: прииди́те, ви́дите сокрове́нных ве́дца и Бо́га, прише́дшаго пло́тию, за е́же спасти́ челове́ка.

На стихо́вне стихи́ры, гла́с 4. Подо́бен: Я́ко до́бля:

Исто́чника приснотеку́щаго седя́ща на кла́дязи ви́девши жена́, терпя́щи зно́й премно́гих страсте́й исцели́тельную прося́ше прия́ти во́ду жи́зни, из Него́ излива́емую а́ки пото́к: ю́же и прия́т ту́не от Сло́ва и не ктому́ ко кла́дязю тщи́тся, земно́му и тле́нному.

Сти́х: Наляцы́, и успева́й, и ца́рствуй, и́стины ра́ди и кро́тости, и пра́вды.

Иуде́йския обы́чаи жене́ гоня́щей, и свое́ прилага́ющей неприча́стное, прича́стию воды́ Христо́с, приобщи́ му́дрый Соде́тель, сла́дкими провеща́ньми, и проси́ти животеку́щую сию́ во́ду Боже́ственную, ю́же пи́вши, ко гра́ду прии́де возвеща́ющи бы́вшая.

Сти́х: Возлюби́л еси́ пра́вду, и возненави́дел еси́ беззако́ние.

Ни почерпа́ла и́маши, и кла́дязь глубоча́йший, отку́ду у́бо пода́си ми́ во́ду нетле́нную? Самаряны́ня вопия́ше Ти́ Христе́, Тебе́ я́ко челове́ка мня́щи, а не Бо́га, и словесе́м чудя́щися: ю́же веща́ньми сладча́йшими напои́в, и Бо́га Тя́ все́х тва́рей испове́дати сотвори́л еси́.

Сла́ва, и ны́не, гла́с 6: Та́ко глаго́лет Госпо́дь самаряны́ни: а́ще бы еси́ ве́дала да́р Бо́жий, и Кто́ е́сть глаго́ляй тебе́, да́ждь Ми́ воды́ пи́ти: ты́ бы проси́ла у Него́, и да́л бы ти́ пи́ти, да не вжа́ждешися во ве́ки, глаго́лет Госпо́дь.

По Трисвятом тропарь:

Све́тлую Воскресе́ния про́поведь / от А́нгела уве́девша Госпо́дни учени́цы / и пра́деднее осужде́ние отве́ргша, / апо́столом хва́лящася глаго́лаху: / испрове́ржеся смерть, / воскре́се Христо́с Бог, / да́руяй мiрови ве́лию ми́лость.

Ектении и отпуст. И час 1-й.

Последование Литургии в субботу пятой седмицы по Пасхе

Прокимен, глас 3: По́йте Бо́гу на́шему, по́йте, / по́йте Царе́ви на́шему, по́йте.

Стих: Вси язы́цы восплещи́те рука́ми, воскли́кните Бо́гу гла́сом ра́дования.

Деяний святых Апостол чтение, зачало 37 (Деян. 15:35–41).

Во дни о́ны, Па́вел и Варна́ва живя́ста во Антиохи́и, уча́ща и благовеству́юща сло́во Госпо́дне, и со ине́ми мно́гими. По не́ких же днех рече́ Па́вел к Варна́ве: возвра́щшеся подоба́ет посети́ти бра́тию на́шу во всех гра́дех, в ни́хже пропове́дахом сло́во Госпо́дне, ка́ко пребыва́ют. Варна́ва же восхоте́ поя́ти с собо́ю Иоа́нна нарица́емаго Ма́рка. Па́вел же глаго́лаше отсту́пльшаго от на́ю от Памфили́и и не ше́дшаго с на́ма на де́ло, на не́же положе́ни бы́хом, не поя́ти сего́ с собо́ю. Бысть у́бо ра́спря, я́ко отлучи́тися и́ма от себе́: Варна́ва у́бо пое́м Ма́рка отплы́ в Кипр. Па́вел же избра́в Си́лу изы́де пре́дан благода́ти Бо́жией от бра́тий, прохожда́ше же Сири́ю и Килики́ю, утвержда́я це́ркви.

Аллилуиа, глас 4: Наляцы́, и успева́й, и ца́рствуй и́стины ра́ди, и кро́тости, и пра́вды.

Стих: Возлюби́л еси́ пра́вду, и возненави́дел еси́ беззако́ние.

Ева́нгелие от Иоа́нна, зача́ло 38 (10:27–38).

Рече́ Госпо́дь ко прише́дшым к Нему́ иуде́ем: о́вцы Моя́ гла́са Моего́ слу́шают, и Аз зна́ю их, и по Мне гряду́т. И Аз живо́т ве́чный дам им, и не поги́бнут во ве́ки, и не восхи́тит их никто́же от руки́ Моея́. Оте́ц Мой, И́же даде́ Мне, бо́лий всех есть, и никто́же мо́жет восхи́тити их от руки́ Отца́ Моего́. Аз и Оте́ц еди́но есма́. Взя́ша же ка́мение па́ки иуде́е, да побию́т Его́. Отвеща́ им Иису́с: мно́га добра́ дела́ яви́х вам от Отца́ Моего́, за ко́е их де́ло ка́мение ме́щете на Мя? Отвеща́ша Ему́ иуде́е, глаго́люще: о добре́ де́ле ка́мение не ме́щем на Тя, но о хуле́, я́ко Ты, челове́к сый, твори́ши Себе́ Бо́га. Отвеща́ им Иису́с: несть ли пи́сано в зако́не ва́шем: Аз рех, бо́зи есте́? А́ще о́ны рече́ бо́ги, к ни́мже сло́во Бо́жие бысть, и не мо́жет разори́тися Писа́ние, Его́же Оте́ц святи́ и посла́ в мир, вы глаго́лете, я́ко хулу́ глаго́леши, зане́ рех: Сын Бо́жий есмь. А́ще не творю́ дела́ Отца́ Моего́, не ими́те Ми ве́ры, а́ще ли творю́, а́ще и Мне не ве́руете, дело́м Мои́м ве́руйте, да разуме́ете и ве́руете, я́ко во Мне Оте́ц, и Аз в Нем.

Вместо же Достойно: поем:

А́нгел вопия́ше Благода́тней: / Чи́стая Де́во, ра́дуйся! / И па́ки реку́: ра́дуйся! / Твой Сын воскре́се / тридне́вен от гро́ба, / и ме́ртвыя воздви́гнувый: / лю́дие, весели́теся.

Таже ирмос, глас 1: Свети́ся, свети́ся, / но́вый Иерусали́ме: / сла́ва бо Госпо́дня / на тебе́ возсия́. / Лику́й ны́не / и весели́ся, Сио́не. / Ты же, Чи́стая, красу́йся, Богоро́дице, / о воста́нии Рождества́ Твоего́.

Причастен: Те́ло Христо́во приими́те, / исто́чника безсме́ртнаго вкуси́те. / Аллилу́иа. Трижды.

Неделя шестая по Пасхе, о слепом

В субботу вечера, на Малей вечерне

На Го́споди воззва́х: стихиры воскресны, глас 5.

Честны́м Твои́м Кресто́м, Христе́, / диа́вола посрами́л еси́, / и Воскресе́нием Твои́м жало грехо́вное притупи́л еси́, / и спасл еси́ ны от врат сме́ртных: / сла́вим Тя, Единоро́дне.

Воскресе́ние дая́й ро́ду челове́ческому, / я́ко овча́ на заколе́ние веде́ся, / устраши́шася сего́ кня́зи а́дстии, / и взя́шася врата́ плаче́вная. / Вни́де бо Царь сла́вы Христо́с, / глаго́ля су́щим во у́зах, изыди́те: / и су́щим во тьме, откры́йтеся.

Ве́лие чу́до, / неви́димых Соде́тель, за человеколю́бие пло́тию пострада́в, / воскре́се Безсме́ртный. / Прииди́те оте́чествия язы́к, Тому́ поклони́мся: / благоутро́бием бо Его́ от пре́лести изба́вльшеся, / в Трие́х Ипоста́сех Еди́наго Бо́га пе́ти навыко́хом.

Вече́рнее поклоне́ние / прино́сим Тебе́, Невече́рнему Све́ту, / на коне́ц веко́в, я́ко в зерца́ле пло́тию возсия́вшему мiрови, / и да́же до а́да низше́дшему, / и та́мо су́щую тьму разруши́вшему, / и свет Воскресе́ния язы́ком показа́вшему: / Светода́вче Го́споди, сла́ва Тебе́.

Слава, глас 5: Го́споди, мимоходя́ путе́м, / обре́л еси́ челове́ка сле́па от рожде́ния, / и удивле́ни бы́вше ученицы́, вопроша́ху Тя глаго́люще: / Учи́телю, кто согреши́: сей ли, / или́ роди́тели его́, да слеп роди́ся? / Ты же Спа́се мой возопи́л еси́ к ним: / ни сей согреши́, ни роди́тели его́, / но да явя́тся дела́ Бо́жия на нем. / Мне подоба́ет де́лати дела́ Посла́вшаго Мя, / я́же никто́же мо́жет де́лати. / И сия́ рек, плю́нув до́лу, и бре́ние сотво́рь, / пома́зал еси́ о́чи его́, рек к нему́: / иди́, умы́йся в Силоа́мстей купе́ли. / Он же умы́вся здрав бысть, и вопия́ше к Тебе́: / ве́рую Го́споди, и поклони́ся Тебе́. / Те́мже вопие́м и мы, поми́луй нас.

И ныне, Богородичен настоящий, догматик, глас 5:

Боголе́пную и честну́ю Отрокови́цу почти́м, / честне́йшую херуви́мов: / Соде́тель бо всех вочелове́читися восхоте́вый, / в Ню всели́ся несказа́нно. / О стра́нных веще́й, и пресла́вных та́инств! / Кто бы не удививи́лся, сие́ слы́шав, / я́ко Бог Челове́к быва́ет, и премене́ния в Нем не бысть? / И де́вства врата́ отве́рзл, / умале́ния в Ней не оста́вися, / я́коже проро́к глаго́лет: / челове́к сия́ не про́йдет когда́, / то́кмо еди́н Госпо́дь Бог Изра́илев, / име́яй ве́лию ми́лость.

На стиховне стихира воскресна, глас 5:

Тебе́, Воплоще́ннаго Спа́са Христа́, / и Небе́с неразлучи́вшася, / во гла́сех пе́ний велича́ем, / я́ко Крест и смерть прия́л еси́ за род наш, / я́ко Человеколю́бец Госпо́дь, / испрове́ргий а́дова врата́, / тридне́вно воскре́сл еси́, / спаса́я ду́ши на́ша.

Таже настоящия стихиры подобны, Пресвятыя Богородицы, глас 5. Подобен: Ра́дуйся по́стником:

Стих: Помяну́ и́мя Твое́ / во вся́ком ро́де и ро́де.

Ра́дуйся проро́ков печа́те, / богоглаго́ливых апо́столов пропове́дание: / Бо́га бо вои́стинну су́щаго, / воплоще́нна нам па́че ума́ и сло́ва, родила́ еси́. / И́мже дре́внее восприи́мше благоро́дие, / и ра́йския сла́дости улучи́вше, / Тебе́ вино́вницу сицевы́я све́тлости пе́сньми почита́ем: / и моли́твенницею благоприя́тною Тобо́ю Всесвята́я богатя́щеся, / присносу́щнаго получе́ния жи́зни Сы́на Твоего́, / подаю́щаго бога́тно ве́лию ми́лость.

Стих: Слы́ши Дщи и виждь, / и приклони́ у́хо Твое́.

Ра́дуйся слове́сное не́бо, / в не́мже Бог воплоти́вся всели́ся, / ру́чко Боже́ственныя ма́нны, све́щниче со́лнца, Бо́жия горо́ приосене́нная, / черто́же боговмести́тельный, живопода́тельная трапе́зо, / златы́й свети́льниче, светоно́сный раю́, / купино́ неопали́мая, ковче́же святы́ни, / ле́ствице небе́сная, о́блаче одушевле́нный, / же́зле от ко́рене Де́во Иессе́ова возра́стшая: / Христа́ моли́, / душа́м на́шим да́тися ве́лией ми́лости.

Стих: Лицу́ Твоему́ помо́лятся / бога́тии лю́дстии.

Ра́дуйся Сы́на Бо́жия несказа́нно заче́ншая Всенепоро́чная, / и Сего́ ро́ждшая, / плоть по нам вои́стинну от крове́й Твои́х прии́мшаго, / ду́шу у́мную же и самовла́стную иму́щаго, / неоску́дно же во Ада́ма обле́кшагося, / ми́лости ра́ди и бла́гости неизрече́нныя, / отону́дуже во двою́ естеству́ нам возвеща́ется, / обои́х показу́я в Себе́ де́йство, Христо́с. / Его́же моли́, пою́щим Тя / да́ти ве́лию ми́лость.

Слава, глас 8: Пра́вды со́лнце мы́сленное Христе́ Бо́же, / из утро́бы све́та лише́ннаго, / Твои́м пречи́стым прикоснове́нием просвети́вшее обою́ду, / и на́ша о́чи душе́вныя озари́вшее, / сы́ны дне покажи́, / да ве́рою вопие́м Ти: / мно́гое Твое́ и неизрече́нное, е́же на нас благоутро́бие, / Человеколю́бче, сла́ва Тебе́.

И ныне, глас 5: Храм и дверь еси́, / пала́та и престо́л Царе́в, / Де́во Всечестна́я, / Е́юже Изба́витель мой, Христо́с Госпо́дь, / во тьме спя́щим яви́ся, / со́лнце сый пра́вды, / просвети́ти хотя́, я́же созда́ по о́бразу Своему́ руко́ю Свое́ю. / Те́мже Всепе́тая, / я́ко ма́тернее дерзнове́ние к Нему́ стяжа́вшая, / непреста́нно моли́ спасти́ся душа́м на́шим.

По Трисвятом тропарь, глас 5:

Собезнача́льное Сло́во Отцу́ и Ду́хови, / от Де́вы ро́ждшееся на Спасе́ние на́ше, / воспои́м, ве́рнии, и поклони́мся; / я́ко благоволи́ Пло́тию взы́ти на Крест, / и смерть претерпе́ти, / и воскреси́ти уме́ршия / сла́вным воскресе́нием Свои́м.

И прочее обычно.

В субботу вечера, на Велицей вечерне

Поставим стихов 10. И поем стихиры воскресны 3, восточны (анатолиевы) 4, и два самогласна о слепце, повторяюще един.

Стихиры воскресны, глас 5:

Стих: Изведи́ из темни́цы ду́шу мою́, / испове́датися И́мене Твоему́.

Честны́м Твои́м Кресто́м, Христе́, / диа́вола посрами́л еси́, / и Воскресе́нием Твои́м жало грехо́вное притупи́л еси́, / и спасл еси́ ны от врат сме́ртных: / сла́вим Тя, Единоро́дне.

Стих: Мене́ ждут пра́ведницы, / до́ндеже возда́си мне.

Воскресе́ние дая́й ро́ду челове́ческому, / я́ко овча́ на заколе́ние веде́ся, / устраши́шася сего́ кня́зи а́дстии, / и взя́шася врата́ плаче́вная. / Вни́де бо Царь сла́вы Христо́с, / глаго́ля су́щим во у́зах, изыди́те: / и су́щим во тьме, откры́йтеся.

Стих: Из глубины́ воззва́х к Тебе́, Го́споди, / Го́споди, услы́ши глас мой.

Ве́лие чу́до, / неви́димых Соде́тель, за человеколю́бие пло́тию пострада́в, / воскре́се Безсме́ртный. / Прииди́те оте́чествия язы́к, Тому́ поклони́мся: / благоутро́бием бо Его́ от пре́лести изба́вльшеся, / в Трие́х Ипоста́сех Еди́наго Бо́га пе́ти навыко́хом.

Ины стихиры Анатолиевы, глас тойже.

Стих: Да бу́дут у́ши Твои́ / вне́млюще гла́су моле́ния моего́.

Вече́рнее поклоне́ние / прино́сим Тебе́, Невече́рнему Све́ту, / на коне́ц веко́в, я́ко в зерца́ле пло́тию возсия́вшему мiрови, / и да́же до а́да низше́дшему, / и та́мо су́щую тьму разруши́вшему, / и свет Воскресе́ния язы́ком показа́вшему: / Светода́вче Го́споди, сла́ва Тебе́.

Стих: А́ще беззако́ния на́зриши, Го́споди, Го́споди, кто постои́т; / я́ко у Тебе́ очище́ние есть.

Нача́льника спасе́ния на́шего, / Христа́ славосло́вим: / Тому́ бо из ме́ртвых воскре́сшу, / мiр от пре́лести спасе́н бысть. / Ра́дуется лик А́нгельский, / бе́гает де́монов пре́лесть, / Ада́м пады́й воста́, / диа́вол упраздни́ся.

Стих: И́мене ра́ди Твоего́ потерпе́х Тя, Го́споди, потерпе́ душа́ моя́ в сло́во Твое́, / упова́ душа́ моя́ на Го́спода.

И́же от кустоди́и науче́ни быва́ху от беззако́нник, / покры́йте Христо́во Воста́ние, / и приими́те сре́бреники, и рцы́те / я́ко нам спя́щим, из гро́ба укра́ден бысть Ме́ртвый. / Кто ви́де, кто слы́ша, мертвеца́ укра́дена когда́, / па́че же пома́зана и на́га, / оста́вльша и во гро́бе погреба́льная Своя́? / Не прельща́йтеся иуде́е, / навы́кните рече́нием проро́ческим, и уразуме́йте, / я́ко Той есть вои́стинну Изба́витель мiра, и Всеси́льный.

Стих: От стра́жи у́тренния до но́щи, от стра́жи у́тренния, / да упова́ет Изра́иль на Го́спода.

Го́споди, ад плени́вый, / и смерть попра́вый, Спа́се наш, / просвети́вый мiр Кресто́м честны́м, / поми́луй нас.

Ины стихиры самогласны, о слепом. Глас 2:

Стих: Я́ко у Го́спода ми́лость, и мно́гое у Него́ избавле́ние, / и Той изба́вит Изра́иля от всех беззако́ний его́.

Слепы́й роди́выйся, в свое́м по́мысле глаго́лаше: / еда́ аз грех ра́ди роди́тельных роди́хся без о́чию, / еда́ аз за неве́рие язы́ков роди́хся во обличе́ние? / Не домышля́юся вопроша́ти, / когда́ нощь, когда́ день? / Не терпи́та ми но́зе ка́меннаго претыка́ния, / не ви́дех бо со́лнца сия́юща, / ниже́ во о́бразе мене́ Созда́вшаго. / Но молю́ Ти ся Христе́ Бо́же, / при́зри на мя и поми́луй мя.

Стих: Хвали́те Го́спода вси язы́цы, / похвали́те Его́ вси лю́дие.

Слепы́й роди́выйся, в свое́м по́мысле глаго́лаше: / еда́ аз грех ра́ди роди́тельных роди́хся без о́чию, / еда́ аз за неве́рие язы́ков роди́хся во обличе́ние? / Не домышля́юся вопроша́ти, / когда́ нощь, когда́ день? / Не терпи́та ми но́зе ка́меннаго претыка́ния, / не ви́дех бо со́лнца сия́юща, / ниже́ во о́бразе мене́ Созда́вшаго. / Но молю́ Ти ся Христе́ Бо́же, / при́зри на мя и поми́луй мя.

Стих: Я́ко утвердися милость Его́ на нас, / и истина Госпо́дня пребывает во век.

Мимоходя́ Иису́с от святи́лища, / обре́те челове́ка сле́па от рожде́ния, / и умилосе́рдився положи́ бре́ние на о́чию его́, и рече́ к нему́: / иди́ умы́йся в Силоа́ме, / и умы́вся прозре́, сла́ву возсыла́я Бо́гу. / Сосе́ди же его́ глаго́лаху ему́: / кто твои́ зе́ницы отве́рзе, / и́хже никто́же от зря́щих исцели́ти возмо́же? / Он же возопи́в, рече́: / Челове́к Иису́с глаго́лемый, / Он ми рече́, умы́йся в Силоа́ме, и прозре́х. / Той есть вои́стинну, / Его́же рече́ Моисе́й в зако́не, Христа́ Месси́ю: / Той есть Спас душ на́ших.

Слава, глас 5: Го́споди, мимоходя́ путе́м, / обре́л еси́ челове́ка сле́па от рожде́ния, / и удивле́ни бы́вше ученицы́, вопроша́ху Тя глаго́люще: / Учи́телю, кто согреши́: сей ли, / или́ роди́тели его́, да слеп роди́ся? / Ты же Спа́се мой возопи́л еси́ к ним: / ни сей согреши́, ни роди́тели его́, / но да явя́тся дела́ Бо́жия на нем. / Мне подоба́ет де́лати дела́ Посла́вшаго Мя, / я́же никто́же мо́жет де́лати. / И сия́ рек, плю́нув до́лу, и бре́ние сотво́рь, / пома́зал еси́ о́чи его́, рек к нему́: / иди́, умы́йся в Силоа́мстей купе́ли. / Он же умы́вся здрав бысть, и вопия́ше к Тебе́: / ве́рую Го́споди, и поклони́ся Тебе́. / Те́мже вопие́м и мы, поми́луй нас.

И ныне, Богородичен: В Чермне́м мо́ри, / Неискусобра́чныя Неве́сты о́браз написа́ся иногда́. / Та́мо Моисе́й, раздели́тель воды́: / зде же Гаврии́л, служи́тель чудесе́. / Тогда́ глубину́ ше́ствова немо́кренно Изра́иль; / ны́не же Христа́ роди́ безсе́менно Де́ва. / Мо́ре по проше́ствии Изра́илеве пребы́сть непрохо́дно; / Непоро́чная по Рождестве́ Эмману́илеве пребы́сть Нетле́нна. / Сый, и пре́жде Сый, / явле́йся, я́ко Челове́к, / Бо́же поми́луй нас.

Вход. Прокимен дне.

На литии стихира храма.

Слава, глас 4: Все житие́ слепы́й нощь помышля́я, / возопи́ к Тебе́: / Го́споди, отве́рзи ми зе́ницы, / Сы́не Дави́дов Спа́се наш, / да со все́ми и аз воспою́ Твою́ силу.

И ныне, Богородичен, глас тойже: При́зри на моле́ния Твои́х раб, Всенепоро́чная, / утоля́ющи лю́тая на ны воста́ния, / вся́кия ско́рби нас изменя́ющи: / Тя бо еди́ну, тве́рдое и изве́стное утвержде́ние и́мамы, / и Твое́ предста́тельство стяжа́хом. / Да не постыди́мся, Влады́чице, Тя призыва́ющии. / Потщи́ся на умоле́ние, Тебе́ ве́рно вопию́щих: / ра́дуйся, Влады́чице, всех по́моще, / ра́досте и покро́ве, / и спасе́ние душ на́ших.

На стиховне стихира воскресна, глас 5:

Тебе́, Воплоще́ннаго Спа́са Христа́, / и Небе́с неразлучи́вшася, / во гла́сех пе́ний велича́ем, / я́ко Крест и смерть прия́л еси́ за род наш, / я́ко Человеколю́бец Госпо́дь, / испрове́ргий а́дова врата́, / тридне́вно воскре́сл еси́, / спаса́я ду́ши на́ша.

Таже стихиры Пасхи с припевы их. Глас 5.

Стих: Да воскре́снет Бог, / и расточа́тся врази́ Его́.

Па́сха / свяще́нная нам днесь показа́ся; / Па́сха но́ва свята́я; / Па́сха та́инственная; / Па́сха всечестна́я. / Па́сха Христо́с Изба́витель; / Па́сха непоро́чная; / Па́сха вели́кая; / Па́сха ве́рных. / Па́сха две́ри ра́йския нам отверза́ющая. / Па́сха всех освяща́ющая ве́рных.

Стих: Я́ко исчеза́ет дым, / да исче́знут.

Прииди́те / от виде́ния жены́ благове́стницы, / и Сио́ну рцы́те: / приими́ / от нас ра́дости благове́щения, Воскресе́ния Христо́ва: / красу́йся, лику́й / и ра́дуйся, Иерусали́ме, / Царя́ Христа́ узре́в из гро́ба, / я́ко жениха́ происходя́ща.

Стих: Та́ко да поги́бнут гре́шницы от Лица́ Бо́жия, / а пра́ведницы да возвеселя́тся.

Мνроно́сицы жены́, / у́тру глубоку́, / предста́вша гро́бу Живода́вца, / обрето́ша А́нгела / на ка́мени седя́ща, / и той провеща́в им, / си́це глаго́лаше: / что и́щете Жива́го с ме́ртвыми; / что пла́чете Нетле́ннаго во тли? / Ше́дше, пропове́дите ученико́м Его́.

Стих: Сей день, его́же сотвори Госпо́дь, / возра́дуемся и возвесели́мся в онь.

Па́сха кра́сная, / Па́сха, Госпо́дня Па́сха! / Па́сха всечестна́я / нам возсия́. Па́сха, / ра́достию друг дру́га обы́мем. / О Па́сха! / Избавле́ние ско́рби, / и́бо из гро́ба днесь, / я́ко от черто́га / возсия́в Христо́с, / жены́ ра́дости испо́лни, глаго́ля: / пропове́дите апо́столом.

Слава, глас 8: Пра́вды со́лнце мы́сленное, Христе́ Бо́же, / из утро́бы све́та лише́ннаго, / Твои́м пречи́стым прикоснове́нием просвети́вшее обою́ду, / и на́ши о́чи душе́вныя озари́вшее, / сы́ны дне покажи́, / да ве́рою вопие́м Ти: / мно́гое Твое́ и неизрече́нное, е́же на нас благоутро́бие, / Человеколю́бче, сла́ва Тебе́.

И ныне: Воскресе́ния день, / и просвети́мся торжество́м, / и друг дру́га обы́мем. / Рцем бра́тие, / и ненави́дящим нас, / прости́м вся Воскресе́нием, / и та́ко возопии́м: / Христо́с воскре́се из ме́ртвых, / сме́ртию смерть попра́в, / и су́щим во гробе́х живо́т дарова́в.

Таже, Ны́не отпуща́еши: и прочее, я́ко предписася.

Таже отпустительный тропарь, глас 5:

Собезнача́льное Сло́во Отцу́ и Ду́хови, / от Де́вы ро́ждшееся на Спасе́ние на́ше, / воспои́м, ве́рнии, и поклони́мся; / я́ко благоволи́ Пло́тию взы́ти на Крест, / и смерть претерпе́ти, / и воскреси́ти уме́ршия / сла́вным воскресе́нием Свои́м.

Слава, и ныне, Богородичен: Ра́дуйся, Две́ре Госпо́дня непроходи́мая; / ра́дуйся, стено́ и покро́ве притека́ющим к Тебе́. / Ра́дуйся, необурева́емое приста́нище и неискусобра́чная, / ро́ждшая пло́тию Творца́ Твоего́ и Бо́га. / Моля́щи не оскудева́й о воспева́ющих / и кла́няющихся рождеству́ Твоему́.

В Неделю на Полунощнице поем канон Троичен во Октоихе гласа. Таже, Досто́йно есть: и прочее, я́ко обычай, и отпуст.

На утрени

На Бог Госпо́дь: тропарь воскресен, глас 5:

Собезнача́льное Сло́во Отцу́ и Ду́хови, / от Де́вы ро́ждшееся на Спасе́ние на́ше, / воспои́м, ве́рнии, и поклони́мся, / я́ко благоволи́ Пло́тию взы́ти на Крест, / и смерть претерпе́ти, / и воскреси́ти уме́ршия / сла́вным воскресе́нием Свои́м. Дважды.

Слава, и ныне, Богородичен: Ра́дуйся, Две́ре Госпо́дня непроходи́мая, / ра́дуйся, стено́ и покро́ве притека́ющим к Тебе́. / Ра́дуйся, необурева́емое приста́нище и неискусобра́чная, / ро́ждшая пло́тию Творца́ Твоего́ и Бо́га. / Моля́щи не оскудева́й о воспева́ющих / и кла́няющихся рождеству́ Твоему́.

По 1-м стихословии, седальны воскресны, глас 5:

Крест Госпо́день похва́лим, / погребе́ние Свято́е пе́сньми почти́м, / и Воскресе́ние Его́ препросла́вим, / я́ко совозста́ви ме́ртвыя от гроб, я́ко Бог, / плени́в сме́рти держа́ву, и кре́пость диа́волю, / и су́щим во а́де свет возсия́.

Стих: Воскресни́ Го́споди Бо́же мой, да вознесе́тся рука́ Твоя́, / не забу́ди убо́гих Твои́х до конца́.

Го́споди мертв наре́клся еси́, умертви́вый смерть, / во гро́бе положи́лся еси́, истощи́вый гро́бы: / горе́ во́ини гро́ба стрежа́ху, / до́ле от ве́ка ме́ртвыя воскреси́л еси́. / Всеси́льне и Непостижи́ме Го́споди, сла́ва Тебе́.

Слава, и ныне, Богородичен: Ра́дуйся, Свята́я Горо́ и Богопрохо́дная, / ра́дуйся, одушевле́нная купино́ и неопали́мая. / Ра́дуйся, Еди́на к Бо́гу мiрови Мо́сте, / преводя́й сме́ртныя к Ве́чному Животу́. / Ра́дуйся, Нетле́нная Отрокови́це, / неискусому́жно ро́ждшая Спасе́ние душ на́ших.

По 2-м стихословии седален, глас 5:

Го́споди, посреде́ осужде́нных пригвозди́ша Тя беззако́ннии, / и копие́м ребро́ Твое́ прободо́ша. / О Ми́лостиве! / Погребе́ние же прия́л еси́, / разруши́вый а́дова врата́, и воскре́сл еси́ тридне́вно. / Притеко́ша жены́ ви́дети Тя, и возвести́ша апо́столом воста́ние: / Превозноси́мый Спа́се, Его́же пою́т а́нгели, Благослове́нный Го́споди, сла́ва Тебе́.

Стих: Испове́мся Тебе́ Го́споди всем се́рдцем мои́м, / пове́м вся чудеса́ Твоя́.

Стра́нное Твое́ Спа́се мой, та́инство, мірови спасе́ние бысть: / воскре́с бо от гро́ба боголе́пно, / истле́вших совоздви́гл еси́ я́ко Бог, / всех Животе́, Го́споди сла́ва Тебе́.

Слава, и ныне, Богородичен: Неискусобра́чная Неве́сто Богороди́тельнице, / Я́же Е́вину печа́ль радостотвори́вшая, / воспева́ем ве́рнии и покланя́емся Тебе́, / я́ко возвела́ еси́ нас от дре́вния кля́твы, / и ны́не моли́ непреста́нно, Всепе́тая, Пресвята́я, / во е́же спасти́ся нам.

И чтение в толковании Евангелиа, еже от Иоанна, слово 56, 57 и 58.

По Непорочнах тропари: А́нгельский собо́р: и прочее я́ко обычно.

И абие ипакои, глас 5: А́нгельским зра́ком ум смуща́юща, / и Боже́ственным воста́нием душе́ю просвеща́емы, / мνроно́сицы апо́столом благовествова́ху: / возвести́те во язы́цех Воскресе́ние, / Го́споду соде́йствующу чудесы́, / подаю́щему нам ве́лию ми́лость.

Степенна, глас 5.

Антифон 1:

Внегда́ скорбе́ти мне, / Дави́дски пою́ Тебе́, Спа́се мой: / изба́ви ду́шу мою́ от язы́ка льсти́ваго.

Пусты́нным живо́т блаже́н есть, / Боже́ственным раче́нием воскриля́ющимся.

Слава: Святы́м Ду́хом одержа́тся вся, / ви́димая же с неви́димыми: / Самодержа́вен бо сый, / Тро́ицы Еди́н есть нело́жно.

И ныне, тойже.

Антифон 2:

На го́ры душе́, воздви́гнемся, / гряди́ та́мо, отню́дуже по́мощь и́дет.

Десна́я Твоя́ рука́, и мене́, Христе́, каса́ющися, / от ле́сти вся́кия да сохрани́т.

Слава: Свято́му Ду́ху богосло́вяще рцем: / Ты еси́ Бог, Живо́т, Раче́ние, Свет, Ум: / Ты Благосты́ня, Ты ца́рствуеши во ве́ки.

И ныне, тойже.

Антифон 3:

О ре́кших мне: во дворы́ вни́дем Госпо́дня: / ра́дости мно́гия испо́лнен быв, моли́твы возсыла́ю.

В дому́ Дави́дове стра́шная соверша́ются: / огнь бо та́мо паля́ всяк сра́мный ум.

Слава: Свято́му Ду́ху живонача́льное досто́инство, / от Него́же вся́кое живо́тно одушевля́ется, / я́ко во Отце́, ку́пно же и Сло́ве.

И ныне, тойже.

Прокимен, глас 5: Воскресни́, Го́споди Бо́же мой, да вознесе́тся рука́ Твоя́, / я́ко Ты ца́рствуеши во ве́ки.

Стих: Испове́мся Тебе́, Го́споди, всем се́рдцем мои́м, пове́м вся чудеса́ Твоя́.

Евангелие от Иоанна, воскресно утреннее 8-е, зачало 64 (Ин. 20:11–18).

Во вре́мя о́но, Мари́я стоя́ше у гро́ба вне пла́чущи. Я́коже пла́кашеся, прини́че во гроб и ви́де два а́нгела в бе́лых ри́зах седя́ща, еди́наго у главы́ и еди́наго у ногу́, иде́же бе лежа́ло те́ло Иису́сово. И глаго́ласта ей о́на: же́но, что пла́чешися? Глаго́ла и́ма: я́ко взя́ша Го́спода моего́, и не вем, где положи́ша Его́. И сия́ ре́кши обрати́ся вспять и ви́де Иису́са стоя́ща, и не ве́дяше, я́ко Иису́с есть. Глаго́ла ей Иису́с: же́но, что пла́чеши, кого́ и́щеши? Она́ же мня́щи, я́ко вертогра́дарь есть, глаго́ла Ему́: го́споди, а́ще ты еси́ взял Его́, пове́ждь ми, где еси́ положи́л Его́, и аз возму́ Его́. Глаго́ла ей Иису́с: Мари́е. Она́ же обра́щшися глаго́ла Ему́: Раввуни́, е́же глаго́лется, Учи́телю. Глаго́ла ей Иису́с: не прикаса́йся Мне, не у бо взыдо́х ко Отцу́ Моему́: иди́ же ко бра́тии Мое́й и рцы им: восхожду́ ко Отцу́ Моему́ и Отцу́ ва́шему, и Бо́гу Моему́ и Бо́гу ва́шему. Прии́де же Мари́я Магдали́на пове́дающи ученико́м, я́ко ви́де Го́спода, и сия́ рече́ ей.

Таже: Воскресе́ние Христо́во ви́девше: трижды. Псалом 50. И целование Евангелиа.

Слава: Моли́твами апо́столов, / Ми́лостиве, очи́сти / мно́жества согреше́ний на́ших.

И ныне: Моли́твами Богоро́дицы, / Ми́лостиве, очи́сти / мно́жества согреше́ний на́ших.

Таже, глас 6: Поми́луй мя, Бо́же, / по вели́цей ми́лости Твое́й / и по мно́жеству щедро́т Твои́х / очи́сти беззако́ние мое́.

Посем стихира: Воскре́с Иису́с от гро́ба, / я́коже прорече́, / даде́ нам живо́т ве́чный / и ве́лию ми́лость.

Таже, Спаси́ Бо́же лю́ди Твоя́:

КАНОН

Канон Пасце, со ирмосы и с Богородичнами на 8, и слепаго на 6.

Канон Пасхи, глас 1.

Песнь 1.

Ирмос: Воскресе́ния день, / просвети́мся, лю́дие. / Па́сха, Госпо́дня Па́сха: / от сме́рти бо к жи́зни, / и от земли́ к небеси́, / Христо́с Бог нас преведе́, / побе́дную пою́щия.

Припев: Христо́с воскре́се из ме́ртвых.

Очи́стим чу́вствия, и у́зрим / непристу́пным све́том / Воскресе́ния, Христа́ / блиста́ющася, / и ра́дуйтеся, реку́ща, / я́сно да услы́шим, / побе́дную пою́ще.

Небеса́ у́бо досто́йно да веселя́тся, / земля́ же да ра́дуется, / да пра́зднует же мiр, / ви́димый же весь и неви́димый: / Христо́с бо воста́, / весе́лие ве́чное.

Иный канон Богородичен, подобен. Егоже краестрочие на первых тропарех: Феофа́нус. Глас тойже.

Припев: Пресвята́я Богоро́дице, спаси́ нас.

Умерщвле́ния преде́л сломи́ла еси́, / ве́чную жизнь ро́ждшая Христа́, / из гро́ба возсия́вшаго днесь, / Де́во Всенепоро́чная, / и мiр просвети́вшаго.

Воскре́сшаго ви́девши Сы́на Твоего́ и Бо́га, / ра́дуйся со апо́столы Богоблагода́тная Чи́стая: / и е́же ра́дуйся пе́рвее, / я́ко всех ра́дости вина́, восприя́ла еси́, / Богома́ти Всенепоро́чная.

Канон слепаго, глас 5.

Ирмос: Зе́млю, на ню́же не возсия́, ни ви́де со́лнце когда́, / бе́здну, ю́же не ви́де на́гу, широта́ небе́сная, / Изра́иль про́йде невла́жно, Го́споди, / и ввел еси́ его́ в го́ру святы́ни Твоея́, / хва́ляща и пою́ща побе́дную песнь.

Припев: Слава Тебе, Боже наш, слава Тебе.

Распя́тие во́льное восприи́м, Спа́се, пло́тию, / источи́л еси́ благослове́ние, и жизнь мірови, Влады́ко, / еди́не Всеблагослове́нне, и всех Соде́телю. / Те́мже благослови́м Тя, пое́м и сла́вим, пою́ще, / воспева́юще побе́дную песнь.

В ро́ве Тя преиспо́днейшем ме́ртва бы́вша, Христе́, / положи́ благообра́зный Ио́сиф, / и привали́ к две́рем гро́ба ка́мень, Долготерпели́ве. / Но воскре́сл еси́ сла́вне, и мiр совозста́вил еси́ пою́щий, / воспева́ющий побе́дную песнь.

Мν́ра что прино́сите со слеза́ми вы, / глаго́лаше честны́м жена́м А́нгел явле́йся? / Христо́с воста́: / те́кше рцы́те богови́дцем ученико́м, рыда́ющим и пла́чущим, / я́ко да взыгра́ют и ликовству́ют све́тло.

Чудеса́ пресла́вная сотворя́я, Изба́витель / исцели́ и сле́па от рожде́ния, / бре́нием пома́зав, и рек: / иди́ умы́йся в Силоа́ме, / я́ко да позна́еши Мя Бо́га / по земли́ ше́ствующа, плоть нося́ща, / за милосе́рдие щедро́т.

Слава, Троичен: Еди́но Триипоста́сное Существо́ почита́юще ве́рнии, / просла́вим Отца́, и Сы́на, и Ду́ха пра́ваго, / Творца́, и Го́спода, и Изба́вителя всех, еди́наго несозда́ннаго Бога, / со безпло́тными взыва́юще: / Свят, Свят, Свят еси́ Царю́.

И ныне, Богородичен: Во утро́бу неискусобра́чную Твою́ / всели́ся, Чи́стая, Госпо́дь, за милосе́рдие щедро́т, / спасти́ хотя́ челове́ка истле́вшаго козньми́ вра́жиими. / Того́ у́бо моли́, град сей спасти́ / от вся́каго плене́ния, и враго́в наше́ствия.

Катавасия: Спаси́телю Бо́гу, / в мо́ри лю́ди немо́крыми нога́ми наста́вльшему, / и фарао́на со всево́инством пото́пльшему, / Тому́ еди́ному пои́м, / я́ко просла́вися.

Песнь 3.

Ирмос: Прииди́те, пи́во пие́м но́вое, / не от ка́мене непло́дна чудоде́емое, / но нетле́ния исто́чник / из гро́ба одожди́вша Христа́, / в Не́мже утвержда́емся.

Припев: Христо́с воскре́се из ме́ртвых.

Ны́не вся испо́лнишася све́та, / не́бо же и земля́, и преиспо́дняя: / да пра́зднует у́бо вся тварь / воста́ние Христо́во, / в не́мже утвержда́ется.

Вчера́ спогребо́хся Тебе́ Христе́, / совостаю́ днесь / воскре́сшу Тебе́, / сраспина́хся Тебе́ вчера́, / Сам мя спросла́ви Спа́се во Ца́рствии Твое́м.

Припев: Пресвята́я Богоро́дице, спаси́ нас.

На нетле́нную жизнь прихожду́ днесь / бла́гостию ро́ждшагося из Тебе́, Чи́стая, / и всем конце́м свет облиста́вшаго.

Бо́га, Его́же родила́ еси́ пло́тию, / из ме́ртвых, я́коже рече́, / воста́вша ви́девши, Чи́стая, лику́й, / и Сего́ я́ко Бо́га Пречи́стая возвелича́й.

Ин. Ирмос: Дви́жимое се́рдце мое́, Го́споди, / волна́ми жите́йскими, / утверди́, во приста́нище ти́хое / наставля́я я́ко Бог.

Припев: Слава Тебе, Боже наш, слава Тебе.

Коле́блющихся сердца́ утверди́л еси́, / зе́млю всю поколеба́в, Долготерпели́ве, / честны́м распя́тием Твои́м / е́же претерпе́л еси́ пло́тию.

В но́вем гро́бе Тебе́ положи́, Ще́дре, Ио́сиф благообра́зный, / воскре́сл же еси́ из ме́ртвых тридне́вен, новосотвори́вый нас.

Что я́ко ме́ртва и́щете Го́спода? / Воскре́се, я́коже рече́, / А́нгел жена́м веща́ше, / блиста́яся боже́ственным зра́ком.

Сле́па иногда́ от рожде́ния, присту́пльша к Тебе́ / исцели́л еси́ Всеще́дре, / сла́вяща смотре́ние Твое́ и чудеса́.

Слава, Троичен: Бо́гу Отцу́ покланя́емся пребезнача́льному, и Сы́ну, и Боже́ственному Ду́ху, / тринесозда́нному Естеству́, Триипоста́сному, еди́ному Бо́гу всех.

И ныне, Богородичен: Из чре́ва деви́ческа родила́ еси́ Бо́га воплоще́нна, / Ему́же моли́ся, Всесвята́я Влады́чице, уще́дрити нас.

Катавасия: Си́лою Креста́ Твоего́, Христе́, / утверди́ мое́ помышле́ние, / во е́же пе́ти и сла́вити / спаси́тельное Твое́ Вознесе́ние.

Таже кондак Пасце, глас 8:

А́ще и во гроб снизше́л еси́, Безсме́ртне, / но а́дову разруши́л еси́ си́лу, / и воскре́сл еси́, я́ко победитель, Христе́ Бо́же, / жена́м мνроно́сицам веща́вый: ра́дуйтеся, / и Твои́м апо́столом мир да́руяй, / па́дшим подая́й воскресе́ние.

Икос: Е́же пре́жде со́лнца Со́лнце заше́дшее иногда́ во гроб, / предвари́ша ко у́тру, и́щущия я́ко дне мνроно́сицы де́вы, / и друга́ ко друзе́й вопия́ху: / о други́ни! Прииди́те, воня́ми пома́жем те́ло живоно́сное и погребе́ное, / плоть воскреси́вшаго па́дшаго Ада́ма, лежа́щую во гро́бе. / И́дем, потщи́мся я́коже волсви́, и поклони́мся, / и принесе́м мν́ра я́ко да́ры, не в пелена́х, но в плащани́це обви́тому, / и пла́чим, и возопии́м: о Влады́ко, воста́ни, / па́дшим подая́й воскресе́ние.

Таже седален, глас 8: Подобен: Прему́дрости:

Всех Влады́ка и Творе́ц преходя́, / обре́те на пути́ сле́па седя́ща, пла́чуща и глаго́люща: / не ви́дех в житии́ со́лнца сия́юща, / ниже́ луны́ све́та озаря́ющаго. / Те́мже вопию́ Ти: / рожде́йся от Де́вы, просвеще́й вся́ческая, / просвети́ мя я́ко благоутро́бен, / да зову́ припа́дая Тебе́, Влады́ко Христе́ Бо́же: / прегреше́ний оставле́ние да́руй, / за мно́жество ми́лости нам, Человеколю́бче.

Слава, и ныне: тойже.

И чтение.

Песнь 4.

Ирмос: На Боже́ственней стра́жи / богоглаго́ливый Авваку́м / да ста́нет с на́ми, и пока́жет / светоно́сна А́нгела, / я́сно глаго́люща: / днесь спасе́ние мiру, / я́ко воскре́се Христо́с, / я́ко всеси́лен.

Припев: Христо́с воскре́се из ме́ртвых.

Му́жеский у́бо пол, / я́ко разве́рзый де́вственную утро́бу, / яви́ся Христо́с: / я́ко челове́к же, / А́гнец нарече́ся: / непоро́чен же, / я́ко невку́сен скве́рны, / на́ша Па́сха, / и я́ко Бог и́стинен / соверше́н рече́ся.

Я́ко единоле́тный а́гнец, / благослове́нный нам вене́ц Христо́с, / во́лею за всех закла́н бысть, / Па́сха чисти́тельная, / и па́ки из гро́ба кра́сное / пра́вды нам возсия́ Со́лнце.

Богооте́ц у́бо Дави́д / пред се́нным ковче́гом скака́ше игра́я, / лю́дие же Бо́жии святи́и, / образо́в сбытие́ зря́ще, / весели́мся Боже́ственне, / я́ко воскре́се Христо́с, / я́ко Всеси́лен.

Припев: Пресвята́я Богоро́дице, спаси́ нас.

Созда́вый Ада́ма, Твоего́ пра́отца, Чи́стая, / зи́ждется от Тебе́, / и сме́ртное жили́ще разори́ Свое́ю сме́ртию днесь, / и озари́ вся / боже́ственными блиста́ньми воскресе́ния.

Его́же родила́ еси́ Христа́, / прекра́сно из ме́ртвых возсия́вша, Чи́стая, зря́щи, / до́брая и непоро́чная в жена́х и кра́сная, / днесь во спасе́ние всех, / со апо́столы ра́дующися, Того́ прославля́й.

Ин. Ирмос: Услы́шах Го́споди слух Твой, и убоя́хся, / разуме́х смотре́ние Твое́, и просла́вих Тя, / еди́не Человеколю́бче.

Припев: Слава Тебе, Боже наш, слава Тебе.

Уме́рша мя дре́вом, пожре́н быв, Спа́се мой, / жизнь сый, оживи́л еси́ за вели́кую ми́лость: / сего́ ра́ди, Сло́ве, сла́влю Тя.

Ученико́м, Го́споди, соводворя́яся пресла́вно, / сим глаго́лал еси́: иди́те, / пропове́дите всю́ду Мое́ Воскресе́ние.

Уверя́я, Го́споди, воста́ние Твое́, е́же из гро́ба, / лю́бящим Тя Христе́, / во дни мно́ги соводвори́лся еси́, ра́дость творя́ им.

Воочи́л еси́ Го́споди, сле́па из утро́бы рожде́нна, рек: / иди́, умы́йся, и прозри́, Мое́ сла́вя Божество́.

Слава, Троичен: Единоче́стная, безнача́льная Тро́ице, / неразде́льная Существо́м, разде́льна Ипоста́сьми, / спаса́й вся, ве́рно Тя стра́хом сла́вящия.

И ныне, Богородичен: Рождество́ Твое́, Чи́стая е́же па́че естества́ / славосло́вим, блажа́ще ве́рно Тебе́, Пренепоро́чная, / я́ко Бо́га всех Роди́тельницу.

Катавасия: Услы́шах слух си́лы Креста́, / я́ко рай отве́рзеся им, / и возопи́х: / сла́ва си́ле Твое́й Го́споди.

Песнь 5.

Ирмос: У́тренюем у́треннюю глубоку́, / и вме́сто мν́ра песнь принесе́м Влады́це, / и Христа́ у́зрим / пра́вды Со́лнце, / всем жизнь возсия́юща.

Припев: Христо́с воскре́се из ме́ртвых.

Безме́рное Твое́ благоутро́бие, / а́довыми у́зами содержи́мии зря́ще, / к све́ту идя́ху, Христе́, / весе́лыми нога́ми, / Па́сху хва́ляще ве́чную.

Присту́пим свещено́снии, / исходя́щу Христу́ из гро́ба, я́ко жениху́, / и спра́зднуем любопра́зднственными чи́нми / Па́сху Бо́жию спаси́тельную.

Припев: Пресвята́я Богоро́дице, спаси́ нас.

Просвеща́ется боже́ственными луча́ми и живоно́сными / воскресе́ния Сы́на Твоего́, / Богома́ти Пречи́стая, / и ра́дости исполня́ется благочести́вых собра́ние.

Не разве́рзл еси́ врата́ де́вства в воплоще́нии, / гро́ба не разруши́л еси́ печа́тей, Царю́ созда́ния: / отону́дуже воскре́сшаго Тя зря́щи, Ма́ти, ра́довашеся.

Ин. Ирмос: Окая́нную ду́шу мою́, нощеборю́щуюся со тьмо́ю страсте́й, / предвари́в уще́дри, и возсия́й мы́сленное со́лнце, / днесве́тлыя звезды́ во мне, / во е́же раздели́ти нощь от све́та.

Припев: Слава Тебе, Боже наш, слава Тебе.

Возне́слся еси́ на Дре́во, Ще́дре, / и совозне́сл еси́ вся челове́ки, / и бори́теля зми́я умертви́л еси́, / и оживи́л еси́ созда́ние рук Твои́х, я́ко еди́н Бог всех.

Положи́лся еси́ во гро́бе во́лею, Царю́ Безсме́ртне, / и ца́рствия а́дова вся истощи́л еси́, / ме́ртвыя Воскресе́нием Твои́м воздви́гнув.

Чудеса́ ве́лия соде́ловающаго, Сло́ве, на земли́, / лю́дие уби́ша Тя, беззако́ннии: / но Сам, Го́споди, еди́н всеси́лен сый, я́коже предре́кл еси́, / из ме́ртвых воскре́сл еси́, Христе́.

О́чи отве́рзл неви́девшаго свет чу́вственный, / души́ просвети́л еси́ зе́ницы, / и сла́вити сотвори́л еси́ сего́, позна́вша Тя, Творца́, / за благоутро́бие яви́вшася челове́ка.

Слава, Троичен: Тро́ицу во Еди́нице, / и в Тро́ице Еди́ницу, ве́рнии, славосло́вим вси, / Отца́ и Сы́на, и Ду́ха Пра́ваго, / еди́наго Бо́га, Соде́теля всех вои́стинну.

И ныне, Богородичен: Ка́ко родила́ еси́, богоблагода́тная Де́во Ма́ти Чи́стая, / не позна́вши иску́са му́жеска? / Ка́ко пита́еши Пита́ющаго всю тварь? / Я́коже един весть Сам, всех Творе́ц и Бог.

Катавасия: У́тренююще вопие́м Ти / Го́споди, спаси́ ны: / Ты бо еси́ Бог наш, / ра́зве бо Тебе́ ино́го не зна́ем.

Песнь 6.

Ирмос: Снизше́л еси́ в преиспо́дняя земли́, / и сокруши́л еси́ вереи́ ве́чныя, / содержа́щия свя́занныя, Христе́, / и тридне́вен, я́ко от ки́та Ио́на, / воскре́сл еси́ от гро́ба.

Припев: Христо́с воскре́се из ме́ртвых.

Сохрани́в це́ла зна́мения Христе́, / воскре́сл еси́ от гро́ба, / ключи́ Де́вы не вреди́вый в рождестве́ Твое́м, / и отве́рзл еси́ нам ра́йския две́ри.

Спа́се мой, / живо́е же и неже́ртвенное заколе́ние, / я́ко Бог Сам Себе́ / во́лею приве́л Отцу́, / совоскреси́л еси́ всеро́днаго Ада́ма, / воскре́с от гро́ба.

Припев: Пресвята́я Богоро́дице, спаси́ нас.

Возведе́ся дре́вле держи́мое сме́ртию и тле́нием, / воплоти́вшимся от Твоего́ пречи́стаго чре́ва, / к нетле́нней и присносу́щней жи́зни, / Богоро́дице Де́во.

Сни́де в преиспо́дняя земли́, / в ложесна́ Твоя́, Чи́стая, сше́дый, / и всели́выйся и воплоти́выйся па́че ума́, / и воздви́же с Собо́ю Ада́ма, / воскре́с от гро́ба.

Ин. Ирмос: Я́коже проро́ка от зве́ря изба́вил еси́, Го́споди, / и мене́ из глубины́ несодержи́мых страсте́й возведи́, молю́ся, / да приложу́ призре́ти ми ко хра́му свято́му Твоему́.

Припев: Слава Тебе, Боже наш, слава Тебе.

Распны́йся с разбо́йники, Влады́ко, / изба́вил еси́ от разбо́йник лука́вых, душетле́нных страсте́й, Человеколю́бче Го́споди, / вся пою́щия Твое́ распя́тие и воста́ние согла́сно.

Положи́ша без дыха́ния Тебе́ ме́ртва, Христе́, во гро́бе, / всем ме́ртвым вдыха́юща жизнь: / воскре́сл же еси́, Го́споди, вся истощи́вый, Сло́ве, гро́бы, / Боже́ственною Твое́ю си́лою.

По воста́нии, Христе́, друго́м глаго́лал еси́: / седи́те у́бо во Иерусали́ме, / до́ндеже облече́теся си́лою свы́ше непобеди́мою, и изве́стною по́мощию.

Бре́ние сотво́рь, о́чи слепа́го от рожде́ния пома́зал еси́, / и дарова́л еси́ ему́ прозре́ти, / пою́щу Твою́, Сло́ве, неизрече́нную си́лу, е́юже спасл еси́ мiр.

Слава, Троичен: Триипоста́сная Еди́нице, / О́тче нерожде́нне, Сы́не рожде́нне, и Ду́ше исхо́дне, / Трисвяты́й Го́споди, еди́но Существо́ и си́ла, / спаса́й вся лю́ди Твоя́.

И ныне, Богородичен: Вели́чия Твоя́, Чи́стая, кто испове́сть? / Бо́га бо пло́тию родила́ еси́ преесте́ственно, / мiр Тобо́ю избавля́ющаго, Де́во Всенепоро́чная, от вся́каго греха́.

Катавасия: Обы́де мя бе́здна, / гроб мне кит бысть, / аз же возопи́х к Тебе́, Человеколю́бцу, / и спасе́ мя десни́ца Твоя́, Го́споди.

Кондак, глас 4. Подобен: Яви́лся еси́ днесь:

Душе́вныма очи́ма ослепле́н, / к Тебе́, Христе́, прихожду́, / я́коже слепы́й от рожде́ния, / покая́нием зову́ Ти: / Ты су́щих во тьме Свет пресве́тлый.

Икос: Струю́ ми да́руй, Христе́, прему́дрости неизрече́нныя, и ра́зума го́рняго, / све́те су́щих во тьме, и прельща́емых наста́вниче, / да возмогу́ чудеса́ Твоя́ пове́дати, окая́нный, / я́же боже́ственная кни́га научи́ Ева́нгелиа ми́ра, / си́есть, слепа́го чудотворе́ние: / я́ко от рожде́ния слеп сый, / о́чи чу́вственныя прие́млет и душе́вныя, ве́рою взыва́я: / Ты су́щих во тьме свет пресве́тлый.

Синаксарь Минеи. Таже Триоди.

Песнь 7.

Ирмос: О́троки от пе́щи изба́вивый, / быв Челове́к, / стра́ждет я́ко сме́ртен, / и стра́стию сме́ртное, / в нетле́ния облачи́т благоле́пие, / Еди́н благослове́н / отце́в Бог, и препросла́влен.

Припев: Христо́с воскре́се из ме́ртвых.

Жены́ с мν́ры богому́дрыя в след Тебе́ теча́ху: / Его́же, я́ко ме́ртва, со слеза́ми иска́ху, / поклони́шася ра́дующияся Живо́му Бо́гу, / и Па́сху та́йную / Твои́м, Христе́, ученико́м благовести́ша.

Сме́рти пра́зднуем умерщвле́ние, / а́дово разруше́ние, / ино́го жития́ ве́чнаго нача́ло, / и игра́юще пое́м Вино́внаго, / Еди́наго благослове́ннаго / отце́в Бо́га, и препросла́вленнаго.

Я́ко вои́стинну свяще́нная, / и всепра́зднственная сия́ спаси́тельная нощь, / и светоза́рная, / светоно́снаго дне, / воста́ния су́щи провозве́стница: / в не́йже безле́тный Свет из гро́ба пло́тски всем возсия́.

Припев: Пресвята́я Богоро́дице, спаси́ нас.

Умертви́в Сын Твой смерть, Всенепоро́чная, днесь, / всем сме́ртным пребыва́ющий живо́т / во ве́ки веко́в дарова́, / еди́н благослове́нный / отце́в Бог и препросла́вленный.

Всем ца́рствуяй созда́нием, быв челове́к, / всели́ся в Твою́, Богоблагода́тная, утро́бу, / и распя́тие претерпе́в и смерть, / воскре́се боголе́пно, / совозста́вив нас я́ко всеси́лен.

Ин. Ирмос: Огня́ гаси́лище отроко́в моли́тва, ороша́ющая пещь, / пропове́дница чудесе́, не опаля́ющи, ниже́ сожига́ющи, / песносло́вцы Бо́га оте́ц на́ших.

Припев: Слава Тебе, Боже наш, слава Тебе.

Возди́жену Тебе́ на Дре́во, Спа́се, / погасе́ со́лнце, земля́ волну́яшеся, колеба́шеся тварь вся, / и от гроб ме́ртвии востая́ху.

Воста́вшу Ти из ме́ртвых, Царю́, / ду́ши совозста́ша та́мо спя́щия, / сла́вящия си́лу Твою́. / Е́юже сме́ртныя у́зы разреши́шася.

Ра́но мνропома́зати Тя же́нский прии́де лик, / уве́девше же, Го́споди, воста́вша Тя, / ра́довахуся со свяще́нными ученики́: / и́миже пода́ждь нам очище́ние зол.

Бре́нием пома́зал еси́ о́чи слепа́го, / и сему́ повеле́л еси́ к Силоа́му ити́, / омы́вся же, прозре́, / песносло́вя Тя, Христе́, Царю́ всех.

Слава, Троичен: Отца́ безначальна, собезначальна же Сы́на, и Ду́ха Пресвятаго песнословим: / Свят, Свят, Свят еси́, Бо́же, Царю́ всех.

И ныне, Богородичен: По рождестве́ Де́ва яви́лася еси́, Чи́стая, / Бо́га бо родила́ еси́, / обнови́вшаго естества́, Пречи́стая, си́лою Свое́ю: / Его́же моли́ спасти́ся всем нам.

Катавасия: В пещи́ о́гненней / песносло́вцы спасы́й о́троки, / благослове́н Бог оте́ц на́ших.

Песнь 8.

Ирмос: Сей нарече́нный и святы́й день, / Еди́н суббо́т Царь и Госпо́дь, / пра́здников пра́здник / и торжество́ есть торже́ств, / во́ньже благослови́м Христа́ во ве́ки.

Припев: Христо́с воскре́се из ме́ртвых.

Прииди́те, но́ваго виногра́да рожде́ния, / Боже́ственнаго весе́лия, / в наро́читом дни Воскресе́ния, / Ца́рствия Христо́ва приобщи́мся, / пою́ще Его́, / я́ко Бо́га, во ве́ки.

Возведи́ о́крест о́чи твои́, Сио́не, и виждь: / се бо приидо́ша к тебе́, / я́ко богосве́тлая свети́ла, / от за́пада, и се́вера, и мо́ря, / и восто́ка ча́да твоя́, / в тебе́ благословя́щая Христа́ во ве́ки.

Припев: Пресвята́я Тро́ице, Бо́же наш, сла́ва Тебе́.

Троичен: О́тче Вседержи́телю, и Сло́ве, и Ду́ше, / треми́ соединя́емое во Ипоста́сех Естество́, / Пресу́щественне и Пребоже́ственне, / в Тя крести́хомся, / и Тя благослови́м во вся ве́ки.

Припев: Пресвята́я Богоро́дице, спаси́ нас.

Прии́де Тобо́ю в мiр Госпо́дь, Де́во Богоро́дице, / и чре́во а́дово расто́рг, / сме́ртным нам воскресе́ние дарова́: / Те́мже благослови́м Его́ во ве́ки.

Всю низложи́в сме́рти держа́ву Сын Твой, Де́во, / Свои́м воскресе́нием, / я́ко Бог кре́пкий совознесе́ нас и обожи́: / те́мже воспева́ем Его́ во ве́ки.

Ин. Ирмос: А́нгелов сонм, челове́ков собо́р, / Царя́ и Зижди́теля всех, / свяще́нницы по́йте, благослови́те леви́ти, / лю́дие превозноси́те во вся ве́ки.

Припев: Слава Тебе, Боже наш, слава Тебе.

А́нгельстии чи́нове на Кресте́ Тя ви́девше ви́сима, Христе́ Всецарю́, / и тварь всю изменя́юща стра́хом, / ужасо́шася, пою́ще Твое́ человеколю́бие.

Ад до́ле Тебе́ ви́дев, стеня́ше, / и подава́ше ско́ро ме́ртвыя, / от ве́ка та́мо храни́мыя, Христе́, / песносло́вящия Твое́ человеколю́бие.

Сотворя́я чудеса́, Христе́, изря́дная, / во́лею воздви́жен был еси́ на Крест, / и с ме́ртвыми совокупи́лся еси́, умертви́вый а́да, / и вся му́жеством отреши́л еси́ у́зники.

Слепа́го воочи́л еси́ к Тебе́ приступи́вша, Христе́, / сему́ повеле́вый в Силоа́мову купе́ль ити́, / омы́тися и прозре́ти, и Бо́га Тя пропове́дати, / пло́тию яви́вшагося во спасе́ние мiра.

Благослови́м Отца́, и Сы́на, и Свята́го Ду́ха, Го́спода.

Троичен: Тро́ице неразде́льная, Еди́нице неслия́нная, / Бо́же вся́ческих и Зижди́телю всех, / песносло́вящия и ве́рно покланя́ющияся держа́ве Твое́й, / от вся́ких искуше́ний спаса́й.

И ныне, Богородичен: Де́во Пречи́стая, богоблагода́тная, / Твоего́ моли́ Сы́на всегда́, / да не посрами́т мя в день осужде́ния, но сочте́т избра́нным овца́м.

Хва́лим, благослови́м, покланя́емся Го́сподеви, / пою́ще и превознося́ще во вся ве́ки.

Катавасия: Из Отца́ пре́жде век рожде́ннаго Сы́на и Бо́га, / и в после́дняя ле́та воплоще́ннаго от Де́вы Ма́тере, / свяще́нницы по́йте, / лю́дие превозноси́те во вся ве́ки.

Честне́йшую: не поем.

Песнь 9.

Ирмос: Свети́ся, свети́ся, / но́вый Иерусали́ме: / сла́ва бо Госпо́дня / на тебе́ возсия́. / Лику́й ны́не / и весели́ся, Сио́не. / Ты же, Чи́стая, красу́йся, Богоро́дице, / о воста́нии Рождества́ Твоего́.

Припев: Христо́с воскре́се из ме́ртвых.

О Боже́ственнаго, о любе́знаго, / о сладча́йшаго Твоего́ гла́са! / С на́ми бо нело́жно / обеща́лся еси́ бы́ти, / до сконча́ния ве́ка, Христе́: / Его́же, ве́рнии, / утвержде́ние наде́жди иму́ще, ра́дуемся.

О Па́сха ве́лия и свяще́ннейшая, Христе́! / О му́дросте, и Сло́ве Бо́жий, и си́ло! / Подава́й нам и́стее Тебе́ причаща́тися, / в невече́рнем дни Ца́рствия Твоего́.

Припев: Пресвята́я Богоро́дице, спаси́ нас.

Согла́сно, Де́во, Тебе́ блажи́м ве́рнии: / ра́дуйся, две́ре Госпо́дня: / ра́дуйся, гра́де одушевле́нный: / ра́дуйся, Ея́же ра́ди нам ны́не возсия́ свет, / из Тебе́ Рожде́ннаго из ме́ртвых Воскресе́ния.

Весели́ся и ра́дуйся боже́ственная две́ре Све́та: / заше́дый бо Иису́с во гроб возсия́, / просия́в со́лнца светле́е, / и ве́рныя вся озари́в, / Богора́дованная Влады́чице.

Ин. Ирмос: Я́ко сотвори́ Тебе́ вели́чия Си́льный, / Де́ву явль Тя чи́сту по рождестве́, / я́ко ро́ждшую без се́мене Своего́ Творца́: / тем Тя, Богоро́дице, велича́ем.

Припев: Слава Тебе, Боже наш, слава Тебе.

На Дре́ве кре́стнем пригвозди́лся еси́, Христе́ Бо́же, / и вся победи́л еси́ вра́жия сопроти́вная нача́ла, / и пе́рвую кля́тву потреби́л еси́, Спа́се: / те́мже Тя по до́лгу велича́ем.

Я́ко ви́де Тя, Сло́ве, ад до́ле с душе́ю, воздохну́, / и вся ме́ртвыя стра́хом отреши́, / позна́вшия держа́ву вла́сти Твоея́: / те́мже Тя по до́лгу велича́ем.

Зна́мения сотворя́юща, и чудеса́ стра́шная, / собо́р евре́йский зря, за́вистию уби́, / плени́вшаго ад Воскресе́нием Свои́м, / и всех, я́ко си́лен, возставля́ющаго.

Воста́л еси́, я́коже рекл еси́, Животода́вче, из ме́ртвых, / и яви́лся еси́ святы́м ученико́м по воста́нии, / зна́мения сотвори́вый, и воочи́вый слепы́я: / с ни́миже Тя во ве́ки велича́ем.

Слава, Троичен: Свет Отца́ чту, Свет сла́влю и Сы́на, Свет воспева́ю Ду́ха Пра́ваго, / еди́н Свет неразде́льный, в трие́х Ли́цех разумева́емый, / Бо́га Царя́ всея́ тва́ри.

И ныне, Богородичен: Яви́вшися простра́ннейшая небе́с, Де́во Чи́стая, / вмести́ла еси́ пло́тию Бо́га неопи́саннаго, / и родила́ еси́ всех Избавле́ние, / ве́рою несумне́нною воспева́ющих Тя.

Катавасия: Тя па́че ума́ и словесе́ Ма́терь Бо́жию, / в ле́то Безле́тнаго неизрече́нно ро́ждшую, / ве́рнии единому́дренно велича́ем.

Ексапостиларий праздника. Самогласен:

Пло́тию усну́в, / я́ко мертв, / Царю́ и Го́споди, / тридне́вен воскре́сл еси́, / Ада́ма воздви́г от тли, / и упраздни́в смерть: / Па́сха нетле́ния, / міра спасе́ние.

Слава, слепаго. Подобен:

У́мныя мои́ о́чи, / ослепле́нныя, Го́споди, от мра́чнаго греха́, Ты просвети́, / вложи́в, Ще́дре, смире́ние, / и покая́ния омы́й слеза́ми.

И ныне, Подобен: Жены́ услы́шите:

Мимоиды́й Спас наш, обре́те сле́па без о́чию, / плю́нув на зе́млю и сотвори́в бре́ние, пома́за его́, / к Силоа́му посла́ ити́ и умы́тися. / Он же умы́вся, прии́де, ви́дя свет Твой, Христе́ мой.

На хвалитех поставим стихов 8. И поем стихиры воскресны, глас 5:

Стих: Сотвори́ти в них суд напи́сан: / сла́ва сия́ бу́дет всем преподо́бным Его́.

Го́споди, запеча́тану гро́бу от беззако́нников, / проше́л еси́ из гро́ба, / я́коже роди́лся еси́ от Богоро́дицы: / не уразуме́ша, ка́ко воплоти́лся еси́, безпло́тнии Твои́ а́нгели: / не чу́вствоваша, когда́ воскре́сл еси́, стрегу́щии Тя во́ини. / Обоя́ бо запечатле́стася испыту́ющим, / яви́шася же чудеса́ кла́няющимся ве́рою та́инству: / е́же воспева́ющим, / возда́ждь нам ра́дость и ве́лию ми́лость.

Стих: Хвали́те Бо́га во святы́х Его́, / хвали́те Его́ в утверже́нии си́лы Его́.

Го́споди, вереи́ ве́чныя сокруши́в, / и у́зы растерза́в, от гро́ба воскре́сл еси́, / оста́вль Твоя́ погреба́льная, / во свиде́тельство и́стиннаго тридне́внаго Твоего́ погребе́ния: / и предвари́л еси́ в Галиле́и, в пеще́ре стрего́мый. / Ве́лия Твоя́ ми́лость, Непостижи́ме Спа́се, / поми́луй и спаси́ нас.

Стих: Хвали́те Его́ на си́лах Его, / хвали́те Его́ по мно́жеству вели́чествия Его́.

Го́споди, жены́ теко́ша на гроб, / ви́дети Тя, Христа́, нас ра́ди пострада́вшаго, / и прише́дша, обрето́ша а́нгела на ка́мени седя́ща, / стра́хом отва́льшемся, / и к ним возопи́, глаго́ля: / воскре́се Госпо́дь, рцы́те ученико́м, / я́ко воскре́се от ме́ртвых, / спаса́яй ду́ши на́ша.

Стих: Хвали́те Его́ во гла́се тру́бнем: / хвали́те Его́ во псалти́ри и гу́слех.

Го́споди, я́коже изше́л еси́ от запеча́таннаго гро́ба, / та́ко вшел еси́ и две́рем заключе́ным ко ученико́м Твои́м, / показу́я им теле́сная страда́ния, / я́же подъя́л еси́, Спа́се Долготерпели́вый: / я́ко от се́мене Дави́дова я́звы претерпе́л еси́, / я́ко Сын же Бо́жий, мiр свободи́л еси́. / Ве́лия Твоя́ ми́лость, Непостижи́ме Спа́се, / поми́луй и спаси́ нас.

Ины стихиры Анатолиевы.

Стих: Хвали́те Его́ в тимпа́не и ли́це, / хвали́те Его́ во стру́нах и орга́не.

Го́споди, Царю́ веко́в и Тво́рче всех, / нас ра́ди распя́тие и погребе́ние пло́тию прии́мый, / да нас от а́да свободи́ши всех: / Ты еси́ Бог наш, / ра́зве Тебе́ ино́го не ве́мы.

Стих: Хвали́те Его́ в кимва́лех доброгла́сных, хвали́те Его́ в кимва́лех восклица́ния: / вся́кое дыха́ние да хва́лит Го́спода.

Го́споди, пресия́ющая Твоя́ чудеса́ кто испове́сть; / или́ кто возвести́т стра́шная Твоя́ та́инства? / Вочелове́чивыйся бо нас ра́ди, я́ко Сам восхоте́л еси́, / держа́ву яви́л еси́ си́лы Твоея́: / Кресто́м бо Твои́м разбо́йнику рай отве́рзл еси́, / и погребе́нием Твои́м вереи́ а́довы сокруши́л еси́, / Воскресе́нием же Твои́м вся́ческая обогати́л еси́: / Благоутро́бне Го́споди, сла́ва Тебе́.

Стих: Воскресни́ Го́споди Бо́же мой, да вознесе́тся рука́ Твоя́, / не забу́ди убо́гих Твои́х до конца́.

Мνроно́сицы жены́ гро́ба Твоего́ дости́гша, / зело́ ра́но иска́ху Тебе́ мν́ры пома́зати, / Безсме́ртнаго Сло́ва и Бо́га; / и а́нгела глаго́лы огласи́вшася, / возвраща́хуся ра́достию апо́столом возвести́ти я́ве, / я́ко воскре́сл еси́, Животе́ всех, / и по́дал еси́ мiрови очище́ние и ве́лию ми́лость.

Стих: При́зри на мя, / и поми́луй мя.

Самогласен слепаго, глас 8: За милосе́рдие ми́лости воплоти́выйся, Христе́ Бо́же, / све́та лише́ннаго от утро́бы, / милосе́рдием неизре́ченных щедро́т, / сия́ния Боже́ственнаго сподо́бил еси́, / сего́ зе́ницам пе́рстию / созда́тельными пе́рсты Твои́ми прикосну́выйся: / Сам и ны́не, Светода́телю, / и на́ша озари́ душе́вная чу́вства, / я́ко еди́н независтнода́тель.

Слава, глас 8: Кто возглаго́лет си́лы Твоя́, Христе́; / или́ кто изочте́т чуде́с Твои́х мно́жества? / Сугу́б бо я́ко ви́ден был еси́ на земли́ за бла́гость, / сугу́бы и цельбы́ неду́гующим подава́л еси́: / не то́чию бо теле́сныя о́чи отве́рзл еси́, / и́же от утро́бы слепо́му, / но и душе́вныя. / Те́мже Бо́га Тя испове́даше тая́щагося, / и всем подаю́ща ве́лию ми́лость.

И ныне: Преблагослове́на еси́, Богоро́дице Де́во, / Вопло́щшим бо ся из Тебе́ ад плени́ся, / Ада́м воззва́ся, / кля́тва потреби́ся, / Е́ва свободи́ся, / смерть умертви́ся, и мы ожи́хом. / Тем воспева́юще вопие́м: / благослове́н Христо́с Бог, / благоволи́вый та́ко, сла́ва Тебе́.

Славословие великое. И отпуст.

Слава, и ныне, стихира утренняя, глас 8:

Мари́ины сле́зы не всу́е пролива́ются те́пле, / се бо сподо́бися и уча́щих А́нгелов, / и виде́ния Самого́ Иису́са. / Но еще́ земна́я му́дрствует, я́ко жена́ немощна́я: / те́мже и отсыла́ется не прикаса́тися Христу́. / Но оба́че пропове́дница посыла́ется Твои́м ученико́м, / и́мже благовествова́ние нося́щи, / е́же ко Оте́ческому жре́бию восхо́д возвеща́ющи. / С не́юже сподо́би и нас явле́ния Твоего́, Влады́ко Го́споди.

И поучение Студитово, и час 1. И конечный отпуст.

На литургии

Блаженна, гласа его:

Во Ца́рствии Твое́м помяни́ нас, Го́споди, егда́ прии́деши, во Ца́рствии Твое́м.

Блаже́ни ни́щии ду́хом, я́ко тех есть Ца́рство Небе́сное.

Блаже́ни пла́чущии, я́ко ти́и уте́шатся.

Блаже́ни кро́тции, я́ко ти́и насле́дят зе́млю.

Разбо́йник на кресте́ Бо́га Тя бы́ти ве́ровав, Христе́, / испове́да Тя чи́сте от се́рдца, / помяни́ мя, Го́споди, вопия́, во Ца́рствии Твое́м.

Блаже́ни а́лчущии и жа́ждущии пра́вды, я́ко ти́и насы́тятся.

И́же на Дре́ве Кре́стнем / жизнь процве́тшаго ро́ду на́шему, / и изсуши́вша ю́же от дре́ва кля́тву, / я́ко Спа́са и Соде́теля согла́сно воспои́м.

Блаже́ни ми́лостивии, я́ко ти́и поми́ловани бу́дут.

Распе́ншу Ти ся, Христе́, посреде́ двою́ осужде́нною разбо́йнику, / еди́н у́бо ху́ля Тя, осужде́н бысть пра́ведне: / други́й же испове́дая Тя, в рай всели́ся.

Блаже́ни чи́стии се́рдцем, я́ко ти́и Бо́га у́зрят.

Ко апо́столов ли́ку прише́дша жены́ честны́я, / возопи́ша: Христо́с воскре́се, / я́ко Влады́це и Соде́телю Тому́ поклони́мся.

И от канона слепаго, песнь 6.

Блаже́ни миротво́рцы, я́ко ти́и сы́нове Бо́жии нареку́тся.

Распны́йся с разбо́йники, Влады́ко, / изба́вил еси́ от разбо́йник лука́вых, душетле́нных страсте́й, Человеколю́бче Го́споди, / вся пою́щия Твое́ распя́тие и воста́ние согла́сно.

Блаже́ни изгна́ни пра́вды ра́ди, я́ко тех есть Ца́рство Небе́сное.

Положи́ша без дыха́ния Тебе́ ме́ртва, Христе́, во гро́бе, / всем ме́ртвым вдыха́юща жизнь: / воскре́сл же еси́, Го́споди, вся истощи́вый, Сло́ве, гро́бы, / Боже́ственною Твое́ю си́лою.

Блаже́ни есте́, егда́ поно́сят вам, и изжену́т, и реку́т всяк зол глаго́л на вы лжу́ще Мене́ ра́ди.

По воста́нии, Христе́, друго́м глаго́лал еси́: / седи́те у́бо во Иерусали́ме, / до́ндеже облече́теся си́лою свы́ше непобеди́мою, и изве́стною по́мощию.

Ра́дуйтеся и весели́теся, я́ко мзда ва́ша мно́га на небесе́х.

Бре́ние сотво́рь, о́чи слепа́го от рожде́ния пома́зал еси́, / и дарова́л еси́ ему́ прозре́ти, / пою́щу Твою́, Сло́ве, неизрече́нную си́лу, е́юже спасл еси́ мiр.

Слава: Триипоста́сная Еди́нице, / О́тче нерожде́нне, Сы́не рожде́нне, и Ду́ше исхо́дне, / Трисвяты́й Го́споди, еди́но Существо́ и си́ла, / спаса́й вся лю́ди Твоя́.

И ныне: Вели́чия Твоя́, Чи́стая, кто испове́сть? / Бо́га бо пло́тию родила́ еси́ преесте́ственно, / мiр Тобо́ю избавля́ющаго, Де́во Всенепоро́чная, от вся́каго греха́.

По входе тропарь воскресен, глас 5:

Собезнача́льное Сло́во Отцу́ и Ду́хови, / от Де́вы ро́ждшееся на Спасе́ние на́ше, / воспои́м, ве́рнии, и поклони́мся; / я́ко благоволи́ Пло́тию взы́ти на Крест, / и смерть претерпе́ти, / и воскреси́ти уме́ршия / сла́вным воскресе́нием Свои́м.

Слава, кондак слепаго, глас 4:

Душе́вныма очи́ма ослепле́н, / к Тебе́, Христе́, прихожду́, / я́коже слепы́й от рожде́ния, / покая́нием зову́ Ти: / Ты су́щих во тьме Свет пресве́тлый.

И ныне, кондак Пасхи, глас 8:

А́ще и во гроб снизше́л еси́, Безсме́ртне, / но а́дову разруши́л еси́ си́лу, / и воскре́сл еси́, я́ко победитель, Христе́ Бо́же, / жена́м мνроно́сицам веща́вый: ра́дуйтеся, / и Твои́м апо́столом мир да́руяй, / па́дшим подая́й воскресе́ние.

Прокимен, глас 8: Помоли́теся и воздади́те / Го́сподеви Бо́гу на́шему.

Стих: Ве́дом во Иуде́и Бог, во Изра́или ве́лие и́мя Его́.

Деяний святых Апостол чтение, зачало 38 (Деян. 16:16–34).

Во дни о́ны, бысть иду́щим апо́столом на моли́тву, отрокови́ца не́кая иму́щая дух пытли́в сре́те нас, я́же стяжа́ние мно́го дая́ше господе́м свои́м волхву́ющи. Та после́довавши Па́влу и нам, взыва́ше глаго́лющи: си́и челове́цы раби́ Бо́га Вы́шняго суть, и́же возвеща́ют нам путь спасе́ния. Се же творя́ше на мно́ги дни. Стужи́в же си Па́вел, и обра́щся, ду́хови рече́: запреща́ю ти и́менем Иису́са Христа́, изы́ди из нея́. И изы́де в том часе́. Ви́девше же госпо́дие ея́, я́ко изы́де наде́жда тяжа́ния их, пое́мше Па́вла и Сил́у, влеко́ша на торг ко князе́м. И вве́дше их к воево́дам, ре́ша: си́и челове́цы возмуща́ют град наш, иуде́е су́ще. И завещава́ют обы́чаи, я́же не досто́ит нам приима́ти, ни твори́ти, ри́мляном су́щим. И сни́деся наро́д на них, и воево́ды растерза́вше им ри́зы, веля́ху па́лицами би́ти их. Мно́ги же да́вше им ра́ны, всади́ша в темни́цу, завеща́вше темни́чному стра́жу тве́рдо стрещи́ их. И́же таково́ завеща́ние прие́м, всади́ их во вну́треннюю темни́цу, и но́ги их заби́ в кла́де. В полу́нощи же Па́вел и Си́ла моля́щася поя́ста Бо́га, послу́шаху же их ю́зницы. Внеза́пу же трус бысть ве́лий, я́ко поколеба́тися основа́нию темни́чному: отверзо́ша же ся а́бие две́ри вся, и всем ю́зы ослабе́ша. Возбу́ждься же темни́чный страж, и ви́дев отве́рсты две́ри темни́цы, извле́к нож, хотя́ше себе́ уби́ти, мня избе́гша ю́зники. Возгласи́ же гла́сом ве́лиим Па́вел, глаго́ля: ничто́же сотвори́ себе́ зла, вси бо есмы́ зде. Проси́в же свещи́, вскочи́, и тре́петен быв, припаде́ к Па́влу и Си́ле. И изве́д их вон, рече́: госпо́дие, что ми подоба́ет твори́ти, да спасу́ся? О́ни же реко́ста: ве́руй в Го́спода Иису́са Христа́, и спасе́шися ты, и весь дом твой. И глаго́ласта ему́ сло́во Госпо́дне, и всем и́же в дому́ его́. И пое́м я́ в той же час но́щи, измы́ от ран, и крести́ся сам и свои́ ему́ вси а́бие. Введ же я́ в дом свой, поста́ви трапе́зу, и возра́довася со всем до́мом свои́м, ве́ровав Бо́гу.

Аллилуиа, глас 8: При́зри на мя, и поми́луй мя.

Стих: Стопы́ моя́ напра́ви по словеси́ Твоему́.

Евангелие от Иоанна, зачало 34 (Ин. 9:1–38).

Во вре́мя о́но, мимоиды́й Иису́с ви́де челове́ка сле́па от рождества́. И вопроси́ша Его́ ученицы́ Его́, глаго́люще: Равви́, кто согреши́; сей ли, или́ роди́теля его́, да слеп роди́ся? Отвеща́ Иису́с: ни сей согреши́, ни роди́теля его́, но да явя́тся дела́ Бо́жия на нем. Мне подоба́ет де́лати дела́ Посла́вшаго Мя, до́ндеже день есть: прии́дет нощь, егда́ никто́же мо́жет де́лати. Егда́ в мiре есмь, свет есмь мiру. Сия́ рек, плю́ну на зе́млю, и сотвори́ бре́ние от плюнове́ния, и пома́за о́чи бре́нием слепо́му. И рече́ ему́: иди́, умы́йся в купе́ли Силоа́мсте, е́же сказа́ется по́слан. И́де же, и умы́ся, и прии́де ви́дя. Сосе́ди же и и́же бя́ху ви́дели его́ пре́жде, я́ко слеп бе, глаго́лаху: не сей ли есть седя́й и прося́й? О́вии глаго́лаху, я́ко сей есть: ини́и же глаго́лаху, я́ко подо́бен ему́ есть. Он же глаго́лаше, я́ко аз есмь. Глаго́лаху же ему́: ка́ко ти отверзо́стеся о́чи? Отвеща́ он и рече́: Челове́к нарица́емый Иису́с бре́ние сотвори́, и пома́за о́чи мои́, и рече́ ми: иди́ в купе́ль Силоа́млю, и умы́йся. Шед же и умы́вся, прозре́х. Ре́ша же ему́: кто Той есть? Глаго́ла: не вем. Ведо́ша же его́ к фарисе́ем, и́же бе иногда́ слеп. Бе же суббо́та, егда́ сотвори́ бре́ние Иису́с, и отве́рзе ему о́чи. Па́ки же вопроша́ху его́ и фарисе́е: ка́ко прозре́? Он же рече́ им: бре́ние положи́ мне на о́чи, и умы́хся, и ви́жу. Глаго́лаху же от фарисе́й не́цыи: несть Сей от Бо́га Челове́к, я́ко суббо́ту не храни́т. О́вии глаго́лаху: ка́ко мо́жет челове́к гре́шен сицева́ зна́мения твори́ти? И ра́спря бе в них. Глаго́лаху у́бо слепцу́ па́ки: ты что глаго́леши о Нем, я́ко отве́рзе о́чи твои́? Он же рече́, я́ко проро́к есть. Не я́ша у́бо ве́ры иуде́е о нем, я́ко слеп бе, и прозре́, до́ндеже возгласи́ша роди́теля того́ прозре́вшаго. И вопроси́ша я́, глаго́люще: сей ли есть сын ва́ю, его́же вы глаго́лете, я́ко слеп роди́ся? Ка́ко у́бо ны́не ви́дит? Отвеща́ста же им роди́теля его́, и ре́ста: ве́мы, я́ко сей есть сын на́ю, и я́ко слеп роди́ся. Ка́ко же ны́не ви́дит, не ве́мы: или́ кто отве́рзе ему́ о́чи, мы не ве́мы, сам во́зраст и́мать, самого́ вопроси́те: сам о себе́ да глаго́лет. Сия́ реко́ста роди́теля его́, я́ко боя́стася жидо́в: уже́ бо бя́ху сложи́лися жи́дове, да а́ще кто Его́ испове́сть Христа́, отлуче́н со́нмища да бу́дет. Сего́ ра́ди роди́теля его́ реко́ста: я́ко во́зраст и́мать, самого́ вопроси́те. Возгласи́ша же втори́цею челове́ка, и́же бе слеп, и ре́ша ему́: даждь сла́ву Бо́гу, мы ве́мы, я́ко Челове́к Сей гре́шен есть. Отвеща́ же он, и рече́: а́ще гре́шен есть, не вем: еди́но вем, я́ко слеп бех, ны́не же ви́жу. Ре́ша же ему́ па́ки: что сотвори́ тебе́; ка́ко отве́рзе о́чи твои́? Отвеща́ им: реко́х вам уже́, и не слы́шати: что па́ки хо́щете слы́шати; еда́ и вы ученицы́ Его́ хо́щете бы́ти? Они́ же укори́ша его́, и ре́ша ему́: ты учени́к еси́ Того́, мы же Моисе́овы есмы́ ученицы́. Мы ве́мы, я́ко Моисе́ови глаго́ла Бог: Сего́ же не ве́мы, отку́ду есть. Отвеща́ челове́к, и рече́ им: о сем бо ди́вно есть, я́ко вы не ве́сте, отку́ду есть, и отве́рзе о́чи мои́. Вем же, я́ко гре́шники Бог не послу́шает, но а́ще кто богочте́ц есть, и во́лю Его́ твори́т, того́ послу́шает. От ве́ка несть слы́шано, я́ко кто отве́рзе о́чи сле́пу рожде́ну. А́ще не бы был Сей от Бо́га, не могл бы твори́ти ничесо́же. Отвеща́ша и ре́ша ему́: во гресе́х ты роди́лся еси́ весь, и ты ли ны учи́ши? И изгна́ша его́ вон. Услы́ша Иису́с, я́ко изгна́ша его́ вон, и обре́т его́, рече́ ему́: ты ве́руеши ли в Сы́на Бо́жия? Отвеща́ он, и рече́: и кто есть, Го́споди, да ве́рую в Него́? Рече́ же ему́ Иису́с: и ви́дел еси́ Его́, и глаго́ляй с тобо́ю, Той есть. Он же рече́: ве́рую, Го́споди, и поклони́ся Ему́.

Вместо же Достойно: поем:

А́нгел вопия́ше Благода́тней: / Чи́стая Де́во, ра́дуйся! / И па́ки реку́: ра́дуйся! / Твой Сын воскре́се / тридне́вен от гро́ба, / и ме́ртвыя воздви́гнувый: / лю́дие, весели́теся.

Таже ирмос, глас 1: Свети́ся, свети́ся, / но́вый Иерусали́ме: / сла́ва бо Госпо́дня / на тебе́ возсия́. / Лику́й ны́не / и весели́ся, Сио́не. / Ты же, Чи́стая, красу́йся, Богоро́дице, / о воста́нии Рождества́ Твоего́.

Причастный: Те́ло Христо́во приими́те, исто́чника безсме́ртнаго вкуси́те.

Другий: Хвали́те Го́спода с Небе́с, хвали́те Его́ в вы́шних. / Аллилу́иа. Трижды.

Службу святаго случившагося в Неделю сию поем на Повечерии.

Службы шестой седмицы по Пасхе

В понедельник шестой седмицы по Пасхе

Последование Вечерни в Неделю о слепом вечера

На Го́споди воззва́х: поста́вим стихо́в 6: пра́здника 3, и мине́и 3.

Пра́зднику, гла́с 5. Подо́бен: Ра́дуйся по́стников:

Све́т всему́ естеству́ челове́ческому, и О́ко те́лу міра сего́, сы́й Бо́же и Сло́ве, и очесе́м о́бще, Соде́тель и Зижди́тель познава́емь: и ны́не от смеше́ния бре́ния и плюнове́ния, слепа́го неизрече́нно вооча́еши пе́рсты Твои́ми созида́ющими и бре́ние, и виде́ние: е́же и улучи́в, пре́жде в рожде́нных зна́емый, со́лнца отню́д не ви́дя, Тебе́ Сла́дкое ви́дит Со́лнце, зря́ о́браз, на́с за благоутро́бие неизрече́нное Созда́вшаго.

Удо́в лише́нием, и отложе́нием челове́ческия плотски́я ору́дийныя ча́сти богате́я, пре́жде слепы́й от утро́бы ма́терни произше́дый, я́ко не бы́ти созда́ние помышля́ше, оче́с лише́ние, из него́же нога́ма, и множа́йшая телесе́ преткнове́ния, е́же о ка́мение быва́ху: и́же Тобо́ю и сие́ бога́тство стяжа́в, ви́дит све́т міра, и Тебе́ све́тов Строи́теля Бо́га и Влады́ку тва́рем возвеща́ет, и Соде́теля всемірнаго.

Усты́ и душе́ю и умо́м, от пе́рсти Зижди́тельски и плюнове́ния оче́с зе́ницы Да́вшаго, и о́бщее просвеще́ние, и́же пре́жде слепы́й испове́даше, тва́рем всемірнаго Смотри́теля и Строи́теля, за милосе́рдие то́кмо созда́ния вочелове́чившагося, и пропове́даше я́ко Бо́га Всеси́льнаго: его́же кни́жницы ре́вностию, и е́же к ни́м бесе́дование отню́д не могу́ще зре́ти, слепотству́юще мно́жае, изгна́на от собо́рища су́дят, иногда́ зе́ницы Да́вшаго слепо́му, душе́вныя и теле́сныя.

Сла́ва, и ны́не, гла́с 2: Слепы́й роди́выйся в свое́м по́мысле глаго́лаше: еда́ а́з гре́х ра́ди роди́тельных роди́хся без о́чию? Еда́ а́з за неве́рие язы́ков роди́хся во обличе́ние? Домышля́юся вопроша́ти: когда́ но́щь, когда́ де́нь? Не терпи́та ми́ но́зе ка́меннаго претыка́ния: не ви́дех бо со́лнца сия́юща, ниже́ во о́бразе мене́ Созда́вшаго: но молю́ ти ся Христе́ Бо́же, при́зри на мя́ и поми́луй мя́.

На стихо́вне стихи́ры воскре́сны, гла́с 5:

Честны́м Твои́м Кресто́м Христе́, диа́вола посрами́л еси́, и Воскресе́нием Твои́м жа́ло грехо́вное притупи́л еси́, и спа́сл еси́ ны́ от вра́т сме́ртных: Сла́вим Тя́ Единоро́дне.

Сти́х: К тебе́ возведо́х о́чи мои́ живу́щему на небеси́: се́ я́ко о́чи ра́б в руку́ госпо́дий свои́х, я́ко о́чи рабы́ни в руку́ госпожи́ своея́: та́ко о́чи на́ши ко Го́споду Бо́гу на́шему, до́ндеже уще́дрит ны.́

Покая́нен: Го́споди, согреша́я не престаю́, человеколю́бия сподобля́емь не разуме́ю: победи́ мое́ омраче́ние, еди́не Бла́же, и поми́луй мя́.

Сти́х: Поми́луй на́с Го́споди, поми́луй на́с: я́ко по мно́гу испо́лнихомся уничиже́ния, наипа́че напо́лнися душа́ на́ша поноше́ния гобзу́ющих и уничиже́ния го́рдых.

Му́ченичен: О земны́х все́х небре́гше, и на му́ки му́жески дерзну́вше, блаже́нных наде́жд не погреши́сте, но небе́снаго Ца́рствия насле́дницы бы́сте, прехва́льнии му́ченицы: иму́ще дерзнове́ние к Человеколю́бцу Бо́гу, мiру ми́р проси́те, и душа́м на́шим ве́лию ми́лость.

Сла́ва, и ны́не, гла́с 8: Мимоходя́ Иису́с от святи́лища, обре́те челове́ка сле́па от рожде́ния, и умилосе́рдився положи́ бре́ние на о́чию его́, и рече́ к нему́: иди́, умы́йся в Силоа́ме: и умы́вся прозре́, сла́ву возсыла́я Бо́гу. Сосе́ди же его́ глаго́лаху ему́: кто́ твои́ зе́ницы отве́рзе, и́хже никто́же от зря́щих исцели́ти возмо́же? Он же возопи́в рече́: Челове́к Иису́с глаго́лемый, Он ми́ рече́: умы́йся в Силоа́ме, и прозре́х. То́й е́сть вои́стинну, Его́же рече́ Моисе́й в зако́не Христа́, Месси́ю, То́й е́сть Спа́с ду́ш на́ших.

Та́же: Ны́не отпуща́еши: Трисвято́е.

Таже тропарь воскресен, глас 5:

Собезнача́льное Сло́во Отцу́ и Ду́хови, / от Де́вы ро́ждшееся на Спасе́ние на́ше, / воспои́м, ве́рнии, и поклони́мся; / я́ко благоволи́ Пло́тию взы́ти на Крест, / и смерть претерпе́ти, / и воскреси́ти уме́ршия / сла́вным воскресе́нием Свои́м.

Слава, и ныне, Богородичен: Ра́дуйся, Две́ре Госпо́дня непроходи́мая; / ра́дуйся, стено́ и покро́ве притека́ющим к Тебе́. / Ра́дуйся, необурева́емое приста́нище и неискусобра́чная, / ро́ждшая пло́тию Творца́ Твоего́ и Бо́га. / Моля́щи не оскудева́й о воспева́ющих / и кла́няющихся рождеству́ Твоему́.

Ектения и отпу́ст.

Последование Утрени в понедельник шестой седмицы по Пасхе

На Бог Госпо́дь: тропарь пра́здника:

Собезнача́льное Сло́во Отцу́ и Ду́хови, / от Де́вы ро́ждшееся на Спасе́ние на́ше, / воспои́м, ве́рнии, и поклони́мся; / я́ко благоволи́ Пло́тию взы́ти на Крест, / и смерть претерпе́ти, / и воскреси́ти уме́ршия / сла́вным воскресе́нием Свои́м. Дважды.

Слава, и ныне, Богородичен: Ра́дуйся, Две́ре Госпо́дня непроходи́мая; / ра́дуйся, стено́ и покро́ве притека́ющим к Тебе́. / Ра́дуйся, необурева́емое приста́нище и неискусобра́чная, / ро́ждшая пло́тию Творца́ Твоего́ и Бо́га. / Моля́щи не оскудева́й о воспева́ющих / и кла́няющихся рождеству́ Твоему́.

По 1-м стихосло́вии седа́лен, гла́с 5. Подо́бен: Собезнача́льное Сло́во:

Кре́ст Госпо́день похва́лим, погребе́ние свято́е пе́сньми почти́м, и Воскресе́ние Его́ препросла́вим: я́ко совозста́ви ме́ртвыя от гро́б, я́ко Бо́г, плени́в сме́рти держа́ву, и кре́пость диа́волю, и су́щим во а́де Све́т возсия́.

Сти́х: Го́споди, да не я́ростию Твое́ю обличи́ши мене́.

Вси́ побди́м, и Христа́ усря́щим ве́рнии со мно́жеством еле́а, и свеща́ми све́тлыми, я́ко да черто́га вну́трь сподо́бимся: вне́ бо двере́й обрета́яйся, безде́льно Бо́гови воззове́т: поми́луй мя́.

Сти́х: Ди́вен Бо́г во святы́х Свои́х, Бо́г Изра́илев.

Му́ченичен: Го́споди, ча́ши Стра́сти Твоея́ страстоте́рпцы Твои́ поревнова́вше, оста́виша жите́йскую красоту́, и бы́ша а́нгелом соприча́стницы. Те́х мольба́ми пода́ждь душа́м на́шим ми́р Христе́ Бо́же, и ве́лию ми́лость.

Сла́ва, и ны́не: Со а́нгелы небе́сная, с челове́ки земна́я, во гла́се ра́дования Богоро́дице вопие́м ти́: ра́дуйся, врата́ небе́с ши́ршая, ра́дуйся, еди́но земноро́дных спасе́ние, ра́дуйся Честна́я, ра́дуйся Благода́тная, ро́ждшая Бо́га воплоще́ннаго.

По 2-м стихосло́вии седа́лен, гла́с 5. Подо́бен: Собезнача́льное Сло́во:

Пре́жде Креста́ Твоего́ Ще́дре, и Воста́ния, иду́щу Ти́, слепы́й от рожде́ния взыва́ше те́пле: Сы́не Дави́дов поми́луй, да́ждь ми́ све́т очесе́м, да узрю́ Тя и а́з: его́же зе́ницы пома́зав бре́нием от плюнове́ния Сло́ве, тому́ све́т све́тло да́л еси́.

Сла́ва, и ны́не: то́йже.

Та́же, Воскресе́ние Христо́во: еди́ножды, и Псало́м 50.

Кано́н пра́здника со ирмосо́м на 8. И мине́и на 4. Конда́к и ексапостила́рий пра́здника.

На хвали́тех поста́вим стихи́ 4. И пое́м стихи́ры осмогла́сника, гла́с 5:

Го́споди, запеча́тану гро́бу от беззако́нников, проше́л еси́ из гро́ба, я́коже роди́лся еси́ от Богоро́дицы: не уразуме́ша, ка́ко воплоти́лся еси́, безпло́тнии Твои́ а́нгели: не чу́вствоваша, когда́ воскре́сл еси́, стрегу́щии Тя́ во́ини. Обоя́ бо запечатле́стася испыту́ющим, яви́шася же чудеса́ кла́няющимся ве́рою та́инству: е́же воспева́ющим, возда́ждь на́м ра́дость и ве́лию ми́лость. Два́жды.

Увы́ мне́, кому́ уподо́бихся а́з? Непло́дней смоко́внице, и бою́ся прокля́тия с посече́нием. Но Небе́сный Де́лателю Христе́ Бо́же, олядене́вшую {8} мою́ ду́шу плодоно́сну покажи́, и я́ко блу́днаго сы́на приими́ мя́, и поми́луй мя́.

Му́ченичен: Благослове́но во́инство Царя́ Небе́снаго: а́ще бо и земноро́дни бы́ша страстоте́рпцы, но а́нгельское досто́инство потща́шася дости́гнути: телеса́ презре́вше, и страда́ньми безпло́тных сподо́бльшеся че́сти. Моли́твами те́х Го́споди, низпосли́ на́м ве́лию ми́лость.

Сла́ва, и ны́не, гла́с 2: Все́ житие́ слепы́й но́щь помышля́я, возопи́ к Тебе́: Го́споди отве́рзи ми́ зе́ницы, Сы́не Дави́дов, Спа́се на́ш, да со все́ми и а́з воспою́ Твою́ си́лу.

На стихо́вне стихи́ры пра́здника, гла́с 5. Подо́бен: Преподо́бне О́тче:

Ослепле́ние яви́ся слепы́й не́гли {9} ви́дящим, омрача́я и ра́зумы и ду́ши и у́м, зря́щим его́ безго́дное прозре́ние, и пригласи́вше вопроша́ху с лю́тостию: ка́ко ны́не зри́ши я́ко еди́н от све́т ви́дящих, сле́п сы́й от рожде́ния, и приседя́й стезя́м и прося́й? Те́мже показа́ све́т Подава́ющаго, и Созда́вшаго свети́ла в мiре. От ни́хже пропове́дается Сы́н Бо́жий Пребезнача́льный, в после́дняя из Де́вы Челове́к явле́йся за милосе́рдие, от Боже́ственнаго Ду́ха.

Сти́х: При́зри на мя́, и поми́луй мя́.

Я́коже бре́мя и земно́е тяжконо́сие зря́шеся, в мiре ходя́ слепы́й, и по сто́гнах но́ги сокруша́яй, не́гли я́коже зре́нием жезло́м богате́я. Те́мже прибега́ет к Светода́телю, от Него́же прие́млет све́т зре́ти, и очи́ма свои́ма ви́дети Творца́, по подо́бию Твоему́, и по о́бразу созда́вшаго естество́ челове́ческое от земли́ пе́рвее, и ны́не пе́рстию и плюнове́нием Просвети́вшаго его́ зе́ницы, и Да́вшаго человеколю́бно зре́ти со́лнце.

Сти́х: Стопы́ моя́ напра́ви по словеси́ Твоему́.

Сообра́зна узре́ челове́ческому о́бразу Сло́ва О́тча, све́т ви́дев слепы́й, от него́же светоно́сное и дненача́льное ви́де со́лнце, я́коже и про́чии челове́цы ра́дуяся зре́нию новоле́пнейшему, и́мже украся́шеся пра́во иды́й, и безтру́дне проходя́ стези́, и просвети́вшаго Сы́на Бо́жия познава́я, вочелове́чшася кра́йняго ра́ди благоутро́бия, и е́же бе́ пребы́вша Бо́га, Челове́ка бы́вша, и прии́мша е́же не бе́, неслия́нное же соблюда́юща си́х соедине́ние.

Сла́ва, и ны́не, гла́с 5: Го́споди, мимоходя́ путе́м, обре́л еси́ челове́ка сле́па от рожде́ния, и удивле́ни бы́вше ученицы́, вопроша́ху Тя́ глаго́люще: Учи́телю, кто́ согреши́, се́й ли, или́ роди́тели его́, да сле́п роди́ся? Ты́ же Спа́се мо́й возопи́л еси́ к ни́м: ни се́й согреши́, ни роди́тели его́, но да явя́тся дела́ бо́жия на не́м. Мне́ подоба́ет де́лати дела́ Посла́вшаго Мя́, я́же никто́же мо́жет де́лати. И сия́ ре́к, плю́нув до́лу, и бре́ние сотво́рь, пома́зал еси́ о́чи его́, ре́к к нему́: иди́ умы́йся в Силоа́мстей купе́ли. Он же умы́вся здра́в бы́сть, и вопия́ше к Тебе́: ве́рую Го́споди, и поклони́ся Тебе́. Те́мже вопие́м и мы́: поми́луй на́с.

По Трисвятом тропарь праздника:

Собезнача́льное Сло́во Отцу́ и Ду́хови, / от Де́вы ро́ждшееся на Спасе́ние на́ше, / воспои́м, ве́рнии, и поклони́мся; / я́ко благоволи́ Пло́тию взы́ти на Крест, / и смерть претерпе́ти, / и воскреси́ти уме́ршия / сла́вным воскресе́нием Свои́м.

Слава, и ныне, Богородичен: Ра́дуйся, Две́ре Госпо́дня непроходи́мая; / ра́дуйся, стено́ и покро́ве притека́ющим к Тебе́. / Ра́дуйся, необурева́емое приста́нище и неискусобра́чная, / ро́ждшая пло́тию Творца́ Твоего́ и Бо́га. / Моля́щи не оскудева́й о воспева́ющих / и кла́няющихся рождеству́ Твоему́.

Ектении и отпуст. И час 1-й.

Во вторник шестой седмицы по Пасхе

Последование Вечерни в понедельник шестой седмицы по Пасхе вечера

На Го́споди воззва́х: поста́вим стихо́в 6, и пое́м стихи́ры пра́здника 3: и мине́и 3. Стихи́ры пра́здника, гла́с 5. Подо́бен: Ра́дуйся по́стников:

Усты́ и душе́ю и умо́м, от пе́рсти Зижди́тельски и плюнове́ния, оче́с зе́ницы Да́вшаго, и о́бщее просвеще́ние, и́же пре́жде слепы́й испове́даше, тва́рем всемірнаго Смотри́теля и Строи́теля, за милосе́рдие то́кмо созда́ния вочелове́чившагося, и пропове́даше я́ко Бо́га Всеси́льнаго. Его́же кни́жницы за́вистию, и е́же к ни́м бесе́дование, отню́д не могу́ще зре́ти, слепотству́юще мно́жае, изгна́на от собо́рища су́дят, иногда́ зе́ницы Да́вшаго слепо́му душе́вныя и теле́сныя.

Побе́ду до́бльствия слепы́й на ви́дящих до конца́ взя́т: и́бо Соде́теля сего́ и Созда́теля все́х и слепы́й сы́й узре́, ви́дев воочевле́ние созда́вшееся от плюнове́ния, и си́м еди́нем позна́вый Просвети́вшаго, и Сы́на Бо́жия, и Влады́ку всемірнаго: его́же ви́дяще за́висти зло́бою ослепля́еми весьма́ не ви́деша. И та́ко сия́ многосугу́бо ви́дяще, от сего́ чуде́с де́йствия пресла́вная еди́неми глаго́лы.

Сомни́телен кни́жником слепы́м, воочи́выйся пре́жде слепы́й сы́й, яви́ся, я́ко не́гли ника́коже ви́дя: но ло́жно е́же зре́ти Спа́са ра́ди притворя́яйся, ослепля́тися хотя́щим, помраче́ньми пи́смене, в ни́хже сия́ет сла́дкое вои́стинну Со́лнце, субботоде́йствие обновля́яй, соде́лавый мне́, и́же сено́вное сего́ светоде́яй, и покрове́ние взе́мляй, и све́т и́же в си́х пре́жде слепы́м подаде́: и ны́не зря́ще, Светопода́теля мірови пропове́дует.

Сла́ва, и ны́не, гла́с 8: Пра́вды Со́лнце мы́сленное Христе́ Бо́же, из утро́бы све́та лише́ннаго, Твои́м пречи́стым прикоснове́нием просвети́вшее обою́ду, и на́ши о́чи душе́вныя озари́вшее, сы́ны дне́ покажи́, да ве́рою вопие́м Ти́: мно́гое Твое́ и неизрече́нное, е́же на на́с благоутро́бие, Человеколю́бче сла́ва Тебе́.

На стихо́вне стихи́ры, гла́с 5:

Воскресе́ние дая́й ро́ду челове́ческому, я́ко овча́ на заколе́ние веде́ся: устраши́шася сего́ кня́зи а́дстии, и взя́шася врата́ плаче́вная. Вни́де бо Ца́рь сла́вы Христо́с, глаго́ля су́щим во у́зах, изыди́те: и су́щим во тьме́, откры́йтеся.

Сти́х: К тебе́ возведо́х о́чи мои́ живу́щему на небеси́: се́ я́ко о́чи ра́б в руку́ госпо́дий свои́х, я́ко о́чи рабы́ни в руку́ госпожи́ своея́: та́ко о́чи на́ши ко Го́споду Бо́гу на́шему, до́ндеже уще́дрит ны.

Го́споди, и стра́ха Твоего́ бою́ся, и лука́вое твори́ти не престаю́. Кто́ на суди́щи судии́ не бои́тся? Или́ кто́ исцели́тися хотя́, врача́ прогне́вает, я́коже а́з: долготерпели́ве Го́споди, на не́мощь мою́ умилосе́рдися и поми́луй мя́.

Сти́х: Поми́луй на́с Го́споди, поми́луй на́с: я́ко по мно́гу испо́лнихомся уничиже́ния, наипа́че напо́лнися душа́ на́ша поноше́ния гобзу́ющих и уничиже́ния го́рдых.

Му́ченичен: Щито́м ве́ры обо́лкшеся, и о́бразом кре́стным себе́ укрепи́вше, к му́кам му́жески вда́шася, и диа́волю ле́сть и де́рзость упраздни́ша, святи́и Твои́ Го́споди. Те́х мольба́ми я́ко Всеси́льный Бо́г, мірови ми́р низпосли́, и душа́м на́шим ве́лию ми́лость.

Сла́ва, и ны́не, гла́с 8: За милосе́рдие ми́лости воплоти́выйся Христе́ Бо́же, све́та лише́ннаго от утро́бы, милосе́рдием неизрече́нных щедро́т, сия́ния Боже́ственнаго сподо́бил еси́, сего́ зе́ницам пе́рстию созда́тельными пе́рсты Твои́ми прикосну́выйся. Са́м и ны́не Светода́телю, и на́ша озари́ душе́вная чу́вства, я́ко еди́н Независтнода́тель.

Та́же: Ны́не отпуща́еши: Трисвято́е.

Таже тропарь воскресен, глас 5:

Собезнача́льное Сло́во Отцу́ и Ду́хови, / от Де́вы ро́ждшееся на Спасе́ние на́ше, / воспои́м, ве́рнии, и поклони́мся; / я́ко благоволи́ Пло́тию взы́ти на Крест, / и смерть претерпе́ти, / и воскреси́ти уме́ршия / сла́вным воскресе́нием Свои́м.

Слава, и ныне, Богородичен: Ра́дуйся, Две́ре Госпо́дня непроходи́мая; / ра́дуйся, стено́ и покро́ве притека́ющим к Тебе́. / Ра́дуйся, необурева́емое приста́нище и неискусобра́чная, / ро́ждшая пло́тию Творца́ Твоего́ и Бо́га. / Моля́щи не оскудева́й о воспева́ющих / и кла́няющихся рождеству́ Твоему́.

Ектения и отпу́ст.

Последование Утрени во вторник шестой седмицы по Пасхе

На Бог Госпо́дь: тропарь пра́здника:

Собезнача́льное Сло́во Отцу́ и Ду́хови, / от Де́вы ро́ждшееся на Спасе́ние на́ше, / воспои́м, ве́рнии, и поклони́мся; / я́ко благоволи́ Пло́тию взы́ти на Крест, / и смерть претерпе́ти, / и воскреси́ти уме́ршия / сла́вным воскресе́нием Свои́м. Дважды.

Слава, и ныне, Богородичен: Ра́дуйся, Две́ре Госпо́дня непроходи́мая; / ра́дуйся, стено́ и покро́ве притека́ющим к Тебе́. / Ра́дуйся, необурева́емое приста́нище и неискусобра́чная, / ро́ждшая пло́тию Творца́ Твоего́ и Бо́га. / Моля́щи не оскудева́й о воспева́ющих / и кла́няющихся рождеству́ Твоему́.

По 1-м стихосло́вии, седа́лен, гла́с 5: Подо́бен: Собезнача́льное сло́во:

Го́споди, ме́ртв наре́клся еси́, Умертви́вый сме́рть: во гро́бе положи́лся еси́, Истощи́вый гро́бы: горе́ во́ини гро́б стрежа́ху, до́ле от ве́ка ме́ртвыя воскреси́л еси́. Всеси́льне и Непостижи́ме Го́споди сла́ва Тебе́.

Сти́х: Го́споди, да не я́ростию Твое́ю обличи́ши мене́, ниже́ гне́вом Твои́м нака́жеши мене́.

Судии́ седя́щу, и а́нгелом предстоя́щим, трубе́ глася́щей, и пла́мени горя́щу, что́ сотвори́ши душе́ моя́, ведо́ма на су́д? Тогда́ бо лю́тая твоя́ предста́нут, и та́йная твоя́ облича́тся согреше́ния. Те́мже пре́жде конца́ возопи́й к Судии́: Бо́же очи́сти мя́, и спаси́ мя.

Сти́х: Ди́вен Бо́г во святы́х Свои́х, Бо́г Изра́илев.

Му́ченичен: Сия́ет дне́сь па́мять страстоте́рпцев, и́мать бо от небе́с озаре́ние: ли́к а́нгельский торжеству́ет, и челове́ческий ро́д спра́зднует. Те́мже мо́лятся Го́сподеви, поми́ловатися душа́м на́шим.

Сла́ва, и ны́не, Богоро́дичен: Ма́ти Бо́жия Пресвята́я, Стено́ христиа́н, изба́ви лю́ди Твоя́ обы́чно, зову́щия к Тебе́ приле́жно: сопроти́в ста́ни враго́в, и возвыша́ющихся мы́слей, да вопие́м ти́: ра́дуйся Благода́тная.

По 2-м стихосло́вии, седа́лен, гла́с 5. Подо́бен: Собезнача́льное Сло́во:

Прозре́вый ви́дится слепы́й плюнове́нием, челове́ческое составле́ние пре́жде Созда́вшаго, не ви́дяй от рожде́ния вели́кое со́лнце. Те́мже и благодаре́ние Бо́гу возсыла́ет от души́, сего́ зря́ о́браз, по подо́бию созда́нный о́браз Созда́вшаго.

Сла́ва, и ны́не: то́йже.

Та́же, Воскресе́ние Христо́во: еди́ножды, и Псало́м 50.

Кано́н пра́здника со ирмосо́м на 8. И мине́и на 4. Конда́к и ексапостила́рий пра́здника.

На хвали́тех стихи́ры осмогла́сника, гла́с 5:

Го́споди, вереи́ ве́чныя сокруши́вый, и у́зы растерза́вый от гро́ба воскре́сл еси́, оста́вль Твоя́ погреба́льная, во свиде́тельство и́стиннаго тридне́внаго Твоего́ погребе́ния: и предвари́л еси́ в Галиле́и, в пеще́ре Стрего́мый. Ве́лия Твоя́ ми́лость, Непостижи́ме Спа́се поми́луй, и спаси́ на́с. Два́жды.

Мно́жества прегреше́ний мои́х пре́зри Го́споди, от Де́вы Рожде́йся, и вся́ очи́сти беззако́ния моя́, по́мысл мне́ подая́й обраще́ния, я́ко еди́н Человеколю́бец, молю́ся, и поми́луй мя́.

Му́ченичен: Страстоте́рпцы Твои́ Го́споди, чи́ны а́нгельския подража́вше, я́ко безпло́тнии му́ки претерпе́ша, единомы́сленное упова́ние иму́ще, обеща́нных бла́г наслажде́ние. Те́х моли́твами Христе́ Бо́же на́ш, ми́р да́руй мiру Твоему́ и душа́м на́шим ве́лию ми́лость.

Сла́ва, и ны́не, гла́с 8: Кто́ возглаго́лет си́лы Твоя́ Христе́? Или́ кто́ изочте́т чуде́с Твои́х мно́жества? Сугу́б бо я́ко ви́ден бы́л еси́ на земли́ за бла́гость, сугу́бы и цельбы́ неду́гующим подава́л еси́: не то́чию бо теле́сныя о́чи отве́рзл еси́, и́же от утро́бы слепо́му, но и душе́вныя. Те́мже Бо́га Тя́ испове́даше тая́щагося, и все́м подаю́ща ве́лию ми́лость.

На стихо́вне стихи́ры подо́бны, гла́с 5. Подо́бен: Преподо́бне о́тче:

Сия́ние светоно́сное просия́вшее, зря́ще проявле́нно в суббо́ту, светоно́снаго слепца́, зако́нми моисе́а смуща́емии, нра́вом ослепля́ющеся зря́ще се́нь, осене́ния не разуме́юще покрыва́юща зако́ны, из него́же не ви́деша светоде́теля, и сло́вом суббо́ты соде́теля, воочи́вшаго слепа́го измове́нием, и плюнове́ния но́вым бренотворе́нием. С ни́мже смеша́еми Бо́га того́ у́зрим, ослепле́ние фарисе́йское облича́юще зре́нием, е́же от лу́чшаго.

Сти́х: При́зри на мя́, и поми́луй мя́.

У́тро возсия́ во тме́ пребыва́ющему но́щи невиде́ния, многоболе́зненному слепо́му, во струя́х купе́ли Силоа́мстей измове́нному, све́т очесе́м боже́ственным повеле́нием. Те́мже светоно́сный нове́йший ви́дится, мра́к тмы́ нощетво́рных зако́нных изоблича́я кни́жников, и помраче́нное си́х невиде́ние возсия́ньми просвеща́яй светоно́сными: из ни́хже ослепле́ние сено́вных пре́жде пи́смен вооча́ется, от Сло́ва на́м подае́мыми све́тлыми сия́ньми.

Сти́х: Стопы́ моя́ напра́ви по словеси́ Твоему́.

На высоту́ взы́де светоно́снаго восхожде́ния, све́том богоразу́мия просве́щся слепы́й, терпя́ теле́сное и у́мное омраче́ние, е́же от Сло́ва но́выми светоли́тии просве́щся ве́сь, а́ще и пе́рвее ослепи́ся во обои́х и Светода́вца познава́ет, и Светоде́теля возсия́вшаго из гро́ба тридне́вно, и зе́млю уясни́вшаго Свои́м воскресе́нием: из него́же возсия́ све́т возсозда́ния во тме́ держи́мым челове́ком, за благоутро́бие и ве́лию ми́лость.

Сла́ва, и ны́не, гла́с 8: Пра́вды Со́лнце мы́сленное Христе́ Бо́же, из утро́бы све́та лише́ннаго, Твои́м пречи́стым прикоснове́нием просвети́вшее обою́ду, и на́ши о́чи душе́вныя озари́вшее, сы́ны дне́ покажи́, да ве́рою вопие́м Ти́ мно́гое Твое́ и неизрече́нное, е́же на на́с благоутро́бие, Человеколю́бче, сла́ва Тебе́.

По Трисвятом тропарь праздника:

Собезнача́льное Сло́во Отцу́ и Ду́хови, / от Де́вы ро́ждшееся на Спасе́ние на́ше, / воспои́м, ве́рнии, и поклони́мся; / я́ко благоволи́ Пло́тию взы́ти на Крест, / и смерть претерпе́ти, / и воскреси́ти уме́ршия / сла́вным воскресе́нием Свои́м.

Слава, и ныне, Богородичен: Ра́дуйся, Две́ре Госпо́дня непроходи́мая; / ра́дуйся, стено́ и покро́ве притека́ющим к Тебе́. / Ра́дуйся, необурева́емое приста́нище и неискусобра́чная, / ро́ждшая пло́тию Творца́ Твоего́ и Бо́га. / Моля́щи не оскудева́й о воспева́ющих / и кла́няющихся рождеству́ Твоему́.

Ектении и отпуст. И час 1-й.

В среду шестой седмицы по Пасхе.

ОТДАНИЕ ПРАЗДНИКА ПАСХИ

Последование Вечерни во вторник шестой седмицы по Пасхе вечера

По 9-м часе творит священник начало с кадилом и со свещею, царским дверем отверзенным, и поет: Христо́с воскре́се: со стихи. И по стисех псалом: Благослови́ душе́ моя́ Го́спода: И ектениа. Таже кафисма обычная.

На Го́споди воззва́х: поем стихиры самогласны слепаго, на 6. Глас 2:

Слепы́й роди́выйся, в свое́м по́мысле глаго́лаше: / еда́ аз грех ра́ди роди́тельных роди́хся без о́чию, / еда́ аз за неве́рие язы́ков роди́хся во обличе́ние? / Не домышля́юся вопроша́ти, / когда́ нощь, когда́ день? / Не терпи́та ми но́зе ка́меннаго претыка́ния, / не ви́дех бо со́лнца сия́юща, / ниже́ во о́бразе мене́ Созда́вшаго. / Но молю́ Ти ся Христе́ Бо́же, / при́зри на мя и поми́луй мя.

Мимоходя́ Иису́с от святи́лища, / обре́те челове́ка сле́па от рожде́ния, / и умилосе́рдився положи́ бре́ние на о́чию его́, и рече́ к нему́: / иди́ умы́йся в Силоа́ме, / и умы́вся прозре́, сла́ву возсыла́я Бо́гу. / Сосе́ди же его́ глаго́лаху ему́: / кто твои́ зе́ницы отве́рзе, / и́хже никто́же от зря́щих исцели́ти возмо́же? / Он же возопи́в, рече́: / Челове́к Иису́с глаго́лемый, / Он ми рече́, умы́йся в Силоа́ме, и прозре́х. / Той есть вои́стинну, / Его́же рече́ Моисе́й в зако́не, Христа́ Месси́ю: / Той есть Спас душ на́ших.

Глас 4: Все житие́ слепы́й нощь помышля́я, / возопи́ к Тебе́: / Го́споди, отве́рзи ми зе́ницы, / Сы́не Дави́дов Спа́се наш, / да со все́ми и аз воспою́ Твою́ силу.

Глас 5: Го́споди, мимоходя́ путе́м, / обре́л еси́ челове́ка сле́па от рожде́ния, / и удивле́ни бы́вше ученицы́, вопроша́ху Тя глаго́люще: / Учи́телю, кто согреши́: сей ли, / или́ роди́тели его́, да слеп роди́ся? / Ты же Спа́се мой возопи́л еси́ к ним: / ни сей согреши́, ни роди́тели его́, / но да явя́тся дела́ Бо́жия на нем. / Мне подоба́ет де́лати дела́ Посла́вшаго Мя, / я́же никто́же мо́жет де́лати. / И сия́ рек, плю́нув до́лу, и бре́ние сотво́рь, / пома́зал еси́ о́чи его́, рек к нему́: / иди́, умы́йся в Силоа́мстей купе́ли. / Он же умы́вся здрав бысть, и вопия́ше к Тебе́: / ве́рую Го́споди, и поклони́ся Тебе́. / Те́мже вопие́м и мы, поми́луй нас.

Глас 8: Пра́вды со́лнце мы́сленное Христе́ Бо́же, / из утро́бы све́та лише́ннаго, / Твои́м пречи́стым прикоснове́нием просвети́вшее обою́ду, / и на́ша о́чи душе́вныя озари́вшее, / сы́ны дне покажи́, / да ве́рою вопие́м Ти: / мно́гое Твое́ и неизрече́нное, е́же на нас благоутро́бие, / Человеколю́бче, сла́ва Тебе́.

За милосе́рдие ми́лости воплоти́выйся, Христе́ Бо́же, / све́та лише́ннаго от утро́бы, / милосе́рдием неизре́ченных щедро́т, / сия́ния Боже́ственнаго сподо́бил еси́, / сего́ зе́ницам пе́рстию / созда́тельными пе́рсты Твои́ми прикосну́выйся: / Сам и ны́не, Светода́телю, / и на́ша озари́ душе́вная чу́вства, / я́ко еди́н независтнода́тель.

Слава, и ныне, глас 8: Кто возглаго́лет си́лы Твоя́, Христе́; / или́ кто изочте́т чуде́с Твои́х мно́жества? / Сугу́б бо я́ко ви́ден был еси́ на земли́ за бла́гость, / сугу́бы и цельбы́ неду́гующим подава́л еси́: / не то́чию бо теле́сныя о́чи отве́рзл еси́, / и́же от утро́бы слепо́му, / но и душе́вныя. / Те́мже Бо́га Тя испове́даше тая́щагося, / и всем подаю́ща ве́лию ми́лость.

Прокимен дне.

На стиховне стихира, глас 5:

Тебе́ воплоще́ннаго Спа́са Христа́, / и небес не разлучи́вшася, / во гла́сех пе́ний велича́ем, / я́ко крест и смерть прия́л еси́ за род наш, / я́ко человеколю́бец Госпо́дь, / испрове́ргий а́дова врата́, / тридне́вно воскре́сл еси́, / спаса́я ду́ши на́ша.

Таже стихиры Пасхи с припевы их. Глас 5.

Стих: Да воскре́снет Бог, / и расточа́тся врази́ Его́.

Па́сха / свяще́нная нам днесь показа́ся; / Па́сха но́ва свята́я; / Па́сха та́инственная; / Па́сха всечестна́я. / Па́сха Христо́с Изба́витель; / Па́сха непоро́чная; / Па́сха вели́кая; / Па́сха ве́рных. / Па́сха две́ри ра́йския нам отверза́ющая. / Па́сха всех освяща́ющая ве́рных.

Стих: Я́ко исчеза́ет дым, / да исче́знут.

Прииди́те / от виде́ния жены́ благове́стницы, / и Сио́ну рцы́те: / приими́ / от нас ра́дости благове́щения, Воскресе́ния Христо́ва: / красу́йся, лику́й / и ра́дуйся, Иерусали́ме, / Царя́ Христа́ узре́в из гро́ба, / я́ко жениха́ происходя́ща.

Стих: Та́ко да поги́бнут гре́шницы от Лица́ Бо́жия, / а пра́ведницы да возвеселя́тся.

Мνроно́сицы жены́, / у́тру глубоку́, / предста́вша гро́бу Живода́вца, / обрето́ша А́нгела / на ка́мени седя́ща, / и той провеща́в им, / си́це глаго́лаше: / что и́щете Жива́го с ме́ртвыми; / что пла́чете Нетле́ннаго во тли? / Ше́дше, пропове́дите ученико́м Его́.

Стих: Сей день, его́же сотвори Госпо́дь, / возра́дуемся и возвесели́мся в онь.

Па́сха кра́сная, / Па́сха, Госпо́дня Па́сха! / Па́сха всечестна́я / нам возсия́. Па́сха, / ра́достию друг дру́га обы́мем. / О Па́сха! / Избавле́ние ско́рби, / и́бо из гро́ба днесь, / я́ко от черто́га / возсия́в Христо́с, / жены́ ра́дости испо́лни, глаго́ля: / пропове́дите апо́столом.

Слава, и ныне, глас 5: Воскресе́ния день, / и просвети́мся торжество́м, / и друг дру́га обы́мем. / Рцем бра́тие, / и ненави́дящим нас, / прости́м вся Воскресе́нием, / и та́ко возопии́м: / Христо́с воскре́се из ме́ртвых, / сме́ртию смерть попра́в, / и су́щим во гробе́х живо́т дарова́в. единожды.

Та́же: Ны́не отпуща́еши: Трисвято́е.

Таже тропарь воскресен, глас 5:

Собезнача́льное Сло́во Отцу́ и Ду́хови, / от Де́вы ро́ждшееся на Спасе́ние на́ше, / воспои́м, ве́рнии, и поклони́мся; / я́ко благоволи́ Пло́тию взы́ти на Крест, / и смерть претерпе́ти, / и воскреси́ти уме́ршия / сла́вным воскресе́нием Свои́м.

Слава, и ныне, Богородичен: Ра́дуйся, Две́ре Госпо́дня непроходи́мая; / ра́дуйся, стено́ и покро́ве притека́ющим к Тебе́. / Ра́дуйся, необурева́емое приста́нище и неискусобра́чная, / ро́ждшая пло́тию Творца́ Твоего́ и Бо́га. / Моля́щи не оскудева́й о воспева́ющих / и кла́няющихся рождеству́ Твоему́.

И ектениа: Поми́луй нас Бо́же: И обычный отпуст глаголет иерей без креста: Воскресы́й из ме́ртвых: И святаго дне поминает. И многолетны.

На повечерии по Досто́йно: и по трисвятом, кондак слепаго: Сла́ва, и ны́не: Пасхи: А́ще и во гроб:

Полунощницу же поем по обычаю с кафисмою. По 1-м трисвятом, вместо: Се жени́х гряде́т: глаголем тропарь воскресен: Собезнача́льное сло́во: Сла́ва, и ны́не: Богородичен его. По 2-м трисвятом, вместо: Помяни́ Го́споди я́ко благ: глаголем кондак Пасхи: А́ще и во гроб: Посем, Го́споди поми́луй, 12. И отпуст. Молитвы же: Помяни́ Го́споди, в наде́жди: не глаголем.

Последование Утрени в среду шестой седмицы по Пасхе

Начало творит священник: Сла́ва святе́й, и единосу́щней: по обычаю, с кадилом, и со стихи, я́ко изобразися вечера. И по стисех глаголет настоятель, или чтец: Сла́ва в вы́шних Бо́гу: И шестопсалмие по обычаю:

На Бог Госпо́дь: тропарь воскресен, глас 5:

Собезнача́льное Сло́во Отцу́ и Ду́хови, / от Де́вы ро́ждшееся на Спасе́ние на́ше, / воспои́м, ве́рнии, и поклони́мся; / я́ко благоволи́ Пло́тию взы́ти на Крест, / и смерть претерпе́ти, / и воскреси́ти уме́ршия / сла́вным воскресе́нием Свои́м. Дважды.

Слава, и ныне, Богородичен: Ра́дуйся, Две́ре Госпо́дня непроходи́мая; / ра́дуйся, стено́ и покро́ве притека́ющим к Тебе́. / Ра́дуйся, необурева́емое приста́нище и неискусобра́чная, / ро́ждшая пло́тию Творца́ Твоего́ и Бо́га. / Моля́щи не оскудева́й о воспева́ющих / и кла́няющихся рождеству́ Твоему́.

По 1-м стихословии, седален воскресен, глас 5:

Крест Госпо́день похва́лим, / погребе́ние Свято́е пе́сньми почти́м, / и Воскресе́ние Его́ препросла́вим, / я́ко совозста́ви ме́ртвыя от гроб, я́ко Бог, / плени́в сме́рти держа́ву, и кре́пость диа́волю, / и су́щим во а́де свет возсия́.

Стих: Воскресни́ Го́споди Бо́же мой, да вознесе́тся рука́ Твоя́, / не забу́ди убо́гих Твои́х до конца́.

Го́споди мертв наре́клся еси́, умертви́вый смерть, / во гро́бе положи́лся еси́, истощи́вый гро́бы: / горе́ во́ини гро́ба стрежа́ху, / до́ле от ве́ка ме́ртвыя воскреси́л еси́. / Всеси́льне и Непостижи́ме Го́споди, сла́ва Тебе́.

Слава, и ныне, Богородичен: Ра́дуйся, Свята́я Горо́ и Богопрохо́дная, / ра́дуйся, одушевле́нная купино́ и неопали́мая. / Ра́дуйся, Еди́на к Бо́гу мiрови Мо́сте, / преводя́й сме́ртныя к Ве́чному Животу́. / Ра́дуйся, Нетле́нная Отрокови́це, / неискусому́жно ро́ждшая Спасе́ние душ на́ших.

И чтение Иоанна.

По 2-м стихословии седален, глас 5:

Отцу́ и Ду́хови собезнача́льный, / и́же све́том я́ко ри́зою одева́яйся, / человеколю́бно в на́ше естество́ облече́ся, / и неду́ги челове́ческия отгоня́я я́ко Бог, / просвети́ и зе́ницы от ложе́сн ма́терних лише́ннаго све́та. Дважды.

Та́же, Воскресе́ние Христо́во: еди́ножды, и Псало́м 50.

КАНОН

Каноны три: Пасхе со ирмосы на 6, и слепаго на 4, и предпразднству Вознесения, на 4.

Канон Пасхи. Глас 1.

Песнь 1.

Ирмос: Воскресе́ния день, / просвети́мся, лю́дие. / Па́сха, Госпо́дня Па́сха, / от сме́рти бо к жи́зни, / и от земли́ к небеси́, / Христо́с Бог нас преведе́, / побе́дную пою́щия.

Припев: Христо́с воскре́се из ме́ртвых.

Очи́стим чу́вствия, и у́зрим / непристу́пным све́том / Воскресе́ния, Христа́ / блиста́ющася, / и ра́дуйтеся, реку́ща, / я́сно да услы́шим, / побе́дную пою́ще.

Небеса́ у́бо досто́йно да веселя́тся, / земля́ же да ра́дуется, / да пра́зднует же мiр, / ви́димый же весь и неви́димый: / Христо́с бо воста́, / весе́лие ве́чное.

Иный канон Богородичен, подобен. Егоже краестрочие на первых тропарех: Феофа́нус. Глас тойже.

Припев: Пресвята́я Богоро́дице, спаси́ нас.

Умерщвле́ния преде́л сломи́ла еси́, / ве́чную жизнь ро́ждшая Христа́, / из гро́ба возсия́вшаго днесь, / Де́во Всенепоро́чная, / и мiр просвети́вшаго.

Воскре́сшаго ви́девши Сы́на Твоего́ и Бо́га, / ра́дуйся со апо́столы Богоблагода́тная Чи́стая: / и е́же ра́дуйся пе́рвее, / я́ко всех ра́дости вина́, восприя́ла еси́, / Богома́ти Всенепоро́чная.

Другий канон слепаго, глас 5.

Ирмос: Зе́млю, на ню́же не возсия́, ни ви́де со́лнце когда́, / бе́здну, ю́же не ви́де на́гу, широта́ небе́сная, / Изра́иль про́йде невла́жно, Го́споди, / и ввел еси́ его́ в го́ру святы́ни Твоея́, / хва́ляща и пою́ща побе́дную песнь.

Припев: Слава Тебе, Боже наш, слава Тебе.

Распя́тие во́льное восприи́м, Спа́се, пло́тию, / источи́л еси́ благослове́ние, и жизнь мірови, Влады́ко, / еди́не Всеблагослове́нне, и всех Соде́телю. / Те́мже благослови́м Тя, пое́м и сла́вим, пою́ще, / воспева́юще побе́дную песнь.

В ро́ве Тя преиспо́днейшем ме́ртва бы́вша, Христе́, / положи́ благообра́зный Ио́сиф, / и привали́ к две́рем гро́ба ка́мень, Долготерпели́ве. / Но воскре́сл еси́ сла́вне, и мiр совозста́вил еси́ пою́щий, / воспева́ющий побе́дную песнь.

Мν́ра что прино́сите со слеза́ми вы, / глаго́лаше честны́м жена́м А́нгел явле́йся? / Христо́с воста́, / те́кше рцы́те богови́дцем ученико́м, рыда́ющим и пла́чущим, / я́ко да взыгра́ют и ликовству́ют све́тло.

Чудеса́ пресла́вная сотворя́я, Изба́витель / исцели́ и сле́па от рожде́ния, / бре́нием пома́зав, и рек: / иди́ умы́йся в Силоа́ме, / я́ко да позна́еши Мя, Бо́га, / по земли́ ше́ствующа, плоть нося́ща, / за милосе́рдие щедро́т.

Канон предпразднству Вознесения, егоже краестрочие, по алфавиту. Глас 5.

Ирмос: Коня́ и вса́дника в мо́ре Чермно́е, / сокруша́яй бра́ни / мы́шцею высо́кою, / Христо́с истрясе́, / Изра́иля же спасе́, / побе́дную песнь пою́ща.

Припев: Слава Тебе, Боже наш, слава Тебе.

Горе́ ко Отцу́ Христо́с восхо́дит, / и прино́сит плоть, ю́же от нас восприя́т, / Того́ воспои́м в похвале́нии днесь, / побе́дную песнь пою́ще. Дважды.

Слава: Кни́ги Писа́ний Боже́ственных, / и про́поведи прему́дрых богоглаго́льник, / коне́ц я́ве прия́ша, / по воста́нии бо Влады́ка, / восхо́дит со сла́вою в Небе́сная.

И ныне: Земля́ та́йно лику́ет, / и небе́сная весе́лия исполня́ются о вознесе́нии Христа́, / дре́вле разстоя́щаяся соедини́вшаго благода́тию, / и Е́вино прегражде́ние разори́вшаго.

Катавасия: Спаси́телю Бо́гу, / в мо́ри лю́ди немо́крыми нога́ми наста́вльшему, / и фарао́на со всево́инством пото́пльшему, / Тому́ еди́ному пои́м, / я́ко просла́вися.

Песнь 3.

Ирмос: Прииди́те, пи́во пие́м но́вое, / не от ка́мене непло́дна чудоде́емое, / но нетле́ния исто́чник / из гро́ба одожди́вша Христа́, / в Не́мже утвержда́емся.

Припев: Христо́с воскре́се из ме́ртвых.

Ны́не вся испо́лнишася све́та, / не́бо же и земля́, и преиспо́дняя: / да пра́зднует у́бо вся тварь / воста́ние Христо́во, / в не́мже утвержда́ется.

Вчера́ спогребо́хся Тебе́ Христе́, / совостаю́ днесь / воскре́сшу Тебе́, / сраспина́хся Тебе́ вчера́, / Сам мя спросла́ви Спа́се во Ца́рствии Твое́м.

Припев: Пресвята́я Богоро́дице, спаси́ нас.

На нетле́нную жизнь прихожду́ днесь / бла́гостию ро́ждшагося из Тебе́, Чи́стая, / и всем конце́м свет облиста́вшаго.

Бо́га, Его́же родила́ еси́ пло́тию, / из ме́ртвых, я́коже рече́, / воста́вша ви́девши, Чи́стая, лику́й, / и Сего́ я́ко Бо́га Пречи́стая возвелича́й.

Слепаго. Ирмос: Дви́жимое се́рдце мое́, Го́споди, / волна́ми жите́йскими, / утверди́, во приста́нище ти́хое / наставля́я я́ко Бог.

Припев: Слава Тебе, Боже наш, слава Тебе.

Коле́блющихся сердца́ утверди́л еси́, / зе́млю всю поколеба́в, Долготерпели́ве, / честны́м распя́тием Твои́м / е́же претерпе́л еси́ пло́тию.

В но́вем гро́бе Тебе́ положи́, Ще́дре, Ио́сиф благообра́зный, / воскре́сл же еси́ из ме́ртвых тридне́вен, новосотвори́вый нас.

Что я́ко ме́ртва и́щете Го́спода? / Воскре́се, я́коже рече́, / А́нгел жена́м веща́ше, / блиста́яся боже́ственным зра́ком.

Сле́па иногда́ от рожде́ния, присту́пльша к Тебе́ / исцели́л еси́ Всеще́дре, / сла́вяща смотре́ние Твое́ и чудеса́.

Предпразднству. Ирмос: Водрузи́вый на ничесо́мже зе́млю повеле́нием Твои́м, / и пове́сивый неодержи́мо тяготе́ющую / на недви́жимем, Христе́, ка́мени за́поведей Твои́х, / Це́рковь Твою́ утверди́, Еди́не Бла́же и Человеколю́бче.

Припев: Слава Тебе, Боже наш, слава Тебе.

Связа́в Свое́ю сме́ртию Сло́ве смерть, / из ме́ртвых воскре́сл еси́ я́ве тридне́вен, / и к Небе́сным Спа́се возше́л еси́ со сла́вою, / песносло́вящим безпло́тным Твое́ смотре́ние неизрече́нное.

Слава: Прише́л еси́ к земны́м Христе́ кроме́ те́ла, и обле́кся в плоть, / Крест претерпе́л еси́, и воскре́с из ме́ртвых, / возше́л еси́ со сла́вою к началосве́тному Отцу́ Твоему́, / умиротвори́вый вся́ческая.

И ныне: Поиска́в, Христе́, на земли́ заблу́ждшее овча́, / незаблу́дным Сло́ве, сие́ счини́л еси́, / и возне́сся к Небесе́м, / сел еси́ во сла́ве одесну́ю Твоего́ Роди́теля. / Сла́ва мно́гому благоутро́бию Твоему́.

Катавасия: Си́лою Креста́ Твоего́, Христе́, / утверди́ мое́ помышле́ние, / во е́же пе́ти и сла́вити / спаси́тельное Твое́ Вознесе́ние.

Кондак слепаго, глас 4. Подобен: Яви́лся еси́ днесь:

Душе́вныма очи́ма ослепле́н, / к Тебе́, Христе́, прихожду́, / я́коже слепы́й от рожде́ния, / покая́нием зову́ Ти: / Ты су́щих во тьме Свет пресве́тлый.

Икос: Струю́ ми да́руй, Христе́, прему́дрости неизрече́нныя, и ра́зума го́рняго, / све́те су́щих во тьме, и прельща́емых наста́вниче, / да возмогу́ чудеса́ Твоя́ пове́дати, окая́нный, / я́же боже́ственная кни́га научи́ Ева́нгелиа ми́ра, / си́есть, слепа́го чудотворе́ние, / я́ко от рожде́ния слеп сый, / о́чи чу́вственныя прие́млет и душе́вныя, ве́рою взыва́я: / Ты су́щих во тьме свет пресве́тлый.

Таже седален, глас 1. Подобен: Гроб твой спасе:

Воочи́л еси́ Христе́ от утро́бы рожде́ннаго без оче́с, / показа́вый иуде́ем, Спа́се мой, сла́ву Твою́ неизрече́нную, / и я́ко свет всех еси́, / но за́вистию Тя ослепле́ннии умо́м наве́тующе, / живота́ Пода́теля умертви́ти поуща́хуся.

Слава, и ныне, Подобен: Роди́лся еси́, я́ко Ты, Спа́се мой, восхоте́вый, / яви́лся же па́ки еси́, я́ко Ты восхоте́л еси́, / и пострада́л еси́ я́ко челове́к, / я́ко Бог же воскре́сл еси́. / На Небеса́ со сла́вою возше́л еси́, / и возве́л еси́ челове́ческое существо́, / и сла́вою удобри́л еси́.

Песнь 4.

Ирмос: На Боже́ственней стра́жи / богоглаго́ливый Авваку́м / да ста́нет с на́ми и пока́жет / светоно́сна А́нгела / я́сно глаго́люща: / днесь спасе́ние мiру, / я́ко воскре́се Христо́с, / я́ко всеси́лен.

Припев: Христо́с воскре́се из ме́ртвых.

Му́жеский у́бо пол, / я́ко разве́рзый де́вственную утро́бу, / яви́ся Христо́с, / я́ко челове́к же, / А́гнец нарече́ся, / непоро́чен же, / я́ко невку́сен скве́рны, / на́ша Па́сха, / и я́ко Бог и́стинен / соверше́н рече́ся.

Я́ко единоле́тный а́гнец, / благослове́нный нам вене́ц Христо́с, / во́лею за всех закла́н бысть, / Па́сха чисти́тельная, / и па́ки из гро́ба кра́сное / пра́вды нам возсия́ Со́лнце.

Богооте́ц у́бо Дави́д / пред се́нным ковче́гом скака́ше игра́я, / лю́дие же Бо́жии святи́и, / образо́в сбытие́ зря́ще, / весели́мся Боже́ственне, / я́ко воскре́се Христо́с, / я́ко Всеси́лен.

Припев: Пресвята́я Богоро́дице, спаси́ нас.

Созда́вый Ада́ма, Твоего́ пра́отца, Чи́стая, / зи́ждется от Тебе́, / и сме́ртное жили́ще разори́ Свое́ю сме́ртию днесь, / и озари́ вся / боже́ственными блиста́ньми воскресе́ния.

Его́же родила́ еси́ Христа́, / прекра́сно из ме́ртвых возсия́вша, Чи́стая, зря́щи, / до́брая и непоро́чная в жена́х и кра́сная, / днесь во спасе́ние всех, / со апо́столы ра́дующися, Того́ прославля́й.

Слепаго. Ирмос: Услы́шах Го́споди слух Твой, и убоя́хся, / разуме́х смотре́ние Твое́, и просла́вих Тя, / еди́не Человеколю́бче.

Припев: Слава Тебе, Боже наш, слава Тебе.

Уме́рша мя дре́вом, пожре́н быв, Спа́се мой, / жизнь сый, оживи́л еси́ за вели́кую ми́лость, / сего́ ра́ди, Сло́ве, сла́влю Тя.

Ученико́м, Го́споди, соводворя́яся пресла́вно, / сим глаго́лал еси́: иди́те, / пропове́дите всю́ду Мое́ Воскресе́ние.

Уверя́я, Го́споди, воста́ние Твое́, е́же из гро́ба, / лю́бящим Тя, Христе́, / во дни мно́ги соводвори́лся еси́, ра́дость творя́ им.

Воочи́л еси́, Го́споди, сле́па из утро́бы рожде́нна, рек: / иди́, умы́йся, и прозри́, Мое́ сла́вя Божество́.

Предпразднству. Ирмос: Боже́ственное Твое́ разуме́в истоща́ние / прозорли́во, Авваку́м, Христе́, со тре́петом вопия́ше Тебе́: / во Спасе́ние люде́й Твои́х / спасти́ пома́занныя Твоя́ прише́л еси́.

Припев: Слава Тебе, Боже наш, слава Тебе.

Пре́жде грехо́м осужде́нное естество́ на́ше Всецарю́, / Твои́м прия́тием поми́ловася, / песносло́вящее Твое́ со стра́хом воста́ние, и Боже́ственное Вознесе́ние.

Дивя́тся безпло́тных чи́ни, / смотря́юще Тя Христе́ нося́ща те́ло земно́е, / и возше́дша на о́блак, и к небе́сным восходя́ща.

Слава: Ви́девше очервле́ны ри́зы Твоя́, Христе́ Всецарю́, / Твои́м восхо́дом ужасо́шася а́нгельския си́лы, / и стра́хом, и ра́достию поклони́шася.

И ныне: Воспле́щим рука́ма, Госпо́дь воста́в из ме́ртвых, / на Небеса́ взы́де, повину́вшимся Ему́ а́нгелом, / я́ко Творцу́ и Бо́гу на́шему.

Катавасия: Услы́шах слух си́лы Креста́, / я́ко рай отве́рзеся им, / и возопи́х: / сла́ва си́ле Твое́й Го́споди.

Песнь 5.

Ирмос: У́тренюем у́треннюю глубоку́, / и вме́сто мν́ра песнь принесе́м Влады́це, / и Христа́ у́зрим / пра́вды Со́лнце, / всем жизнь возсия́юща.

Припев: Христо́с воскре́се из ме́ртвых.

Безме́рное Твое́ благоутро́бие, / а́довыми у́зами содержи́мии зря́ще, / к све́ту идя́ху, Христе́, / весе́лыми нога́ми, / Па́сху хва́ляще ве́чную.

Присту́пим свещено́снии, / исходя́щу Христу́ из гро́ба, я́ко жениху́, / и спра́зднуем любопра́зднственными чи́нми / Па́сху Бо́жию спаси́тельную.

Припев: Пресвята́я Богоро́дице, спаси́ нас.

Просвеща́ется боже́ственными луча́ми и живоно́сными / воскресе́ния Сы́на Твоего́, / Богома́ти Пречи́стая, / и ра́дости исполня́ется благочести́вых собра́ние.

Не разве́рзл еси́ врата́ де́вства в воплоще́нии, / гро́ба не разруши́л еси́ печа́тей, Царю́ созда́ния, / отону́дуже воскре́сшаго Тя зря́щи, Ма́ти, ра́довашеся.

Слепаго. Ирмос: Окая́нную ду́шу мою́, нощеборю́щуюся со тьмо́ю страсте́й, / предвари́в уще́дри, и возсия́й мы́сленное со́лнце, / днесве́тлыя звезды́ во мне, / во е́же раздели́ти нощь от све́та.

Припев: Слава Тебе, Боже наш, слава Тебе.

Возне́слся еси́ на Дре́во, Ще́дре, / и совозне́сл еси́ вся челове́ки, / и бори́теля зми́я умертви́л еси́, / и оживи́л еси́ созда́ние рук Твои́х, я́ко еди́н Бог всех.

Положи́лся еси́ во гро́бе во́лею, Царю́ Безсме́ртне, / и ца́рствия а́дова вся истощи́л еси́, / ме́ртвыя Воскресе́нием Твои́м воздви́гнув.

Чудеса́ ве́лия соде́ловающаго, Сло́ве, на земли́, / лю́дие уби́ша Тя, беззако́ннии, / но Сам Го́споди, еди́н всеси́лен сый, я́коже предре́кл еси́, / из ме́ртвых воскре́сл еси́, Христе́.

О́чи отве́рзл неви́девшаго свет чу́вственный, / души́ просвети́л еси́ зе́ницы, / и сла́вити сотвори́л еси́ сего́, позна́вша Тя, Творца́, / за благоутро́бие яви́вшася челове́ка.

Предпразднству. Ирмос: Одея́йся Све́том, я́ко ри́зою, / к Тебе́ у́треннюю, и Тебе́ зову́: / ду́шу мою́ просвети́ омраче́нную, Христе́, / я́ко Еди́н Благоутро́бен.

Припев: Слава Тебе, Боже наш, слава Тебе.

Разреши́в осужде́ние челове́чества, / Христо́с воскре́се и вознесе́ся к Небе́сным, / О́тчим соседе́нием поче́т, и́хже возлюби́. Дважды.

Слава: По воскресе́нии радостнотвори́вый Христе́ ученики́ Твоя́, / возше́л еси́ горе́, к Твоему́ Роди́телю, / Его́же не разлучи́лся еси́, а́ще и Челове́ком бесе́довал еси́.

И ныне: Зако́ну предсе́ния, / и пропове́дания богоглаго́ливых испо́лнив, Христе́, / возше́л еси́, о́блаку Тя подъе́мшу, Спа́се, к небе́сным.

Катавасия: У́тренююще вопие́м Ти: / Го́споди, спаси́ ны, / Ты бо еси́ Бог наш, / ра́зве бо Тебе́ ино́го не зна́ем.

Песнь 6.

Ирмос: Снизше́л еси́ в преиспо́дняя земли́, / и сокруши́л еси́ вереи́ ве́чныя, / содержа́щия свя́занныя, Христе́, / и тридне́вен, я́ко от ки́та Ио́на, / воскре́сл еси́ от гро́ба.

Припев: Христо́с воскре́се из ме́ртвых.

Сохрани́в це́ла зна́мения Христе́, / воскре́сл еси́ от гро́ба, / ключи́ Де́вы не вреди́вый в рождестве́ Твое́м, / и отве́рзл еси́ нам ра́йския две́ри.

Спа́се мой, / живо́е же и неже́ртвенное заколе́ние, / я́ко Бог Сам Себе́ / во́лею приве́л Отцу́, / совоскреси́л еси́ всеро́днаго Ада́ма, / воскре́с от гро́ба.

Припев: Пресвята́я Богоро́дице, спаси́ нас.

Возведе́ся дре́вле держи́мое сме́ртию и тле́нием, / воплоти́вшимся от Твоего́ пречи́стаго чре́ва, / к нетле́нней и присносу́щней жи́зни, / Богоро́дице Де́во.

Сни́де в преиспо́дняя земли́, / в ложесна́ Твоя́, Чи́стая, сше́дый, / и всели́выйся и воплоти́выйся па́че ума́, / и воздви́же с Собо́ю Ада́ма, / воскре́с от гро́ба.

Слепаго. Ирмос: Я́коже проро́ка от зве́ря изба́вил еси́, Го́споди, / и мене́ из глубины́ несодержи́мых страсте́й возведи́, молю́ся, / да приложу́ призре́ти ми ко хра́му свято́му Твоему́.

Припев: Слава Тебе, Боже наш, слава Тебе.

Распны́йся с разбо́йники, Влады́ко, / изба́вил еси́ от разбо́йник лука́вых, душетле́нных страсте́й, Человеколю́бче Го́споди, / вся пою́щия Твое́ распя́тие и воста́ние согла́сно.

Положи́ша без дыха́ния Тебе́ ме́ртва, Христе́, во гро́бе, / всем ме́ртвым вдыха́юща жизнь, / воскре́сл же еси́, Го́споди, вся истощи́вый, Сло́ве, гро́бы, / Боже́ственною Твое́ю си́лою.

По воста́нии, Христе́, друго́м глаго́лал еси́: / седи́те у́бо во Иерусали́ме, / до́ндеже облече́теся си́лою свы́ше непобеди́мою, и изве́стною по́мощию.

Бре́ние сотво́рь, о́чи слепа́го от рожде́ния пома́зал еси́, / и дарова́л еси́ ему́ прозре́ти, / пою́щу Твою́, Сло́ве, неизрече́нную си́лу, е́юже спасл еси́ мiр.

Предпразднству. Ирмос: Неи́стовствующееся бу́рею душетле́нною, / Влады́ко Христе́, страсте́й мо́ре укроти́, / и от тли возведи́ мя, я́ко Благоутро́бен.

Припев: Слава Тебе, Боже наш, слава Тебе.

Стра́нное виде́ние яви́лся еси́ а́нгелом, / челове́чь зрак нося́, / восхо́дом Твои́м стра́шным Человеколю́бче, / те́мже со стра́хом воспева́ем Тя. Дважды.

Слава: Всех Госпо́дь со сла́вою восхо́дит све́тло / к Своему́ Безнача́льному Роди́телю, / вся тварь ны́не пра́зднует лику́ющи.

И ныне: Всяк язы́к днесь да вопие́т: / в воскликнове́нии, Христо́с взы́де, / и в трубы́ Боже́ственном гла́се к небесе́м, и́хже не оста́ви.

Катавасия: Обы́де мя бе́здна, / гроб мне кит бысть, / аз же возопи́х к Тебе́, Человеколю́бцу, / и спасе́ мя десни́ца Твоя́, Го́споди.

Кондак Пасце, глас 8: А́ще и во гроб снизше́л еси́, Безсме́ртне, / но а́дову разруши́л еси́ си́лу, / и воскре́сл еси́, я́ко победитель, Христе́ Бо́же, / жена́м мνроно́сицам веща́вый: ра́дуйтеся, / и Твои́м апо́столом мир да́руяй, / па́дшим подая́й воскресе́ние.

Икос: Е́же пре́жде со́лнца Со́лнце заше́дшее иногда́ во гроб, / предвари́ша ко у́тру, и́щущия я́ко дне мνроно́сицы де́вы, / и друга́ ко друзе́й вопия́ху: / о други́ни! Прииди́те, воня́ми пома́жем те́ло живоно́сное и погребе́ное, / плоть воскреси́вшаго па́дшаго Ада́ма, лежа́щую во гро́бе. / И́дем, потщи́мся я́коже волсви́, и поклони́мся, / и принесе́м мν́ра я́ко да́ры, не в пелена́х, но в плащани́це обви́тому, / и пла́чим, и возопии́м: о Влады́ко, воста́ни, / па́дшим подая́й воскресе́ние.

Синаксарь минеи.

Песнь 7.

Ирмос: О́троки от пе́щи изба́вивый, / быв Челове́к, / стра́ждет я́ко сме́ртен, / и стра́стию сме́ртное, / в нетле́ния облачи́т благоле́пие, / Еди́н благослове́н / отце́в Бог, и препросла́влен.

Припев: Христо́с воскре́се из ме́ртвых.

Жены́ с мν́ры богому́дрыя в след Тебе́ теча́ху, / Его́же, я́ко ме́ртва, со слеза́ми иска́ху, / поклони́шася ра́дующияся Живо́му Бо́гу, / и Па́сху та́йную / Твои́м, Христе́, ученико́м благовести́ша.

Сме́рти пра́зднуем умерщвле́ние, / а́дово разруше́ние, / ино́го жития́ ве́чнаго нача́ло, / и игра́юще пое́м Вино́внаго, / Еди́наго благослове́ннаго / отце́в Бо́га, и препросла́вленнаго.

Я́ко вои́стинну свяще́нная, / и всепра́зднственная сия́ спаси́тельная нощь, / и светоза́рная, / светоно́снаго дне, / воста́ния су́щи провозве́стница, / в не́йже безле́тный Свет из гро́ба пло́тски всем возсия́.

Припев: Пресвята́я Богоро́дице, спаси́ нас.

Умертви́в Сын Твой смерть, Всенепоро́чная, днесь, / всем сме́ртным пребыва́ющий живо́т / во ве́ки веко́в дарова́, / еди́н благослове́нный / отце́в Бог и препросла́вленный.

Всем ца́рствуяй созда́нием, быв челове́к, / всели́ся в Твою́, Богоблагода́тная, утро́бу, / и распя́тие претерпе́в и смерть, / воскре́се боголе́пно, / совозста́вив нас я́ко всеси́лен.

Слепаго. Ирмос: Огня́ гаси́лище отроко́в моли́тва, ороша́ющая пещь, / пропове́дница чудесе́, не опаля́ющи, ниже́ сожига́ющи, / песносло́вцы Бо́га оте́ц на́ших.

Припев: Слава Тебе, Боже наш, слава Тебе.

Возди́жену Тебе́ на Дре́во, Спа́се, / погасе́ со́лнце, земля́ волну́яшеся, колеба́шеся тварь вся, / и от гроб ме́ртвии востая́ху.

Воста́вшу Ти из ме́ртвых, Царю́, / ду́ши совозста́ша та́мо спя́щия, / сла́вящия си́лу Твою́. / Е́юже сме́ртныя у́зы разреши́шася.

Ра́но мνропома́зати Тя же́нский прии́де лик, / уве́девше же, Го́споди, воста́вша Тя, / ра́довахуся со свяще́нными ученики́, / и́миже пода́ждь нам очище́ние зол.

Бре́нием пома́зал еси́ о́чи слепа́го, / и сему́ повеле́л еси́ к Силоа́му ити́, / омы́вся же, прозре́, / песносло́вя Тя, Христе́, Царю́ всех.

Предпразднству. Ирмос: Превозноси́мый отце́в Госпо́дь / пла́мень угаси́, о́троки ороси́, согла́сно пою́щия: / Бо́же, благослове́н еси́.

Припев: Слава Тебе, Боже наш, слава Тебе.

Растерза́в средосте́ние вражды́, Го́споди, Кресто́м и стра́стию Твое́ю, / о́блаком носи́мь возше́л еси́ со сла́вою к Безнача́льному Отцу́.

Тре́петни взыва́ху Си́лы: возьми́те врата́, / прии́де Христо́с те́ло земно́е нося́, / и Боже́ственною стра́стию велиа́ра умертви́в.

Слава: Что Твоя́ ри́зы червле́ны, Человеколю́бче? / Си́лам Боже́ственным вопроша́ющим: / точи́ло ны́не изгнето́х, Христо́с восходя́ вопия́ше.

И ныне: Пе́сньми Твое́ распя́тие, Христе́, / и воста́ние согла́сно сла́вим, / све́тло пра́зднующе о вознесе́нии честне́м Твое́м во ве́ки.

Катавасия: В пещи́ о́гненней / песносло́вцы спасы́й о́троки, / благослове́н Бог оте́ц на́ших.

Песнь 8.

Ирмос: Сей нарече́нный и святы́й день, / Еди́н суббо́т Царь и Госпо́дь, / пра́здников пра́здник / и торжество́ есть торже́ств, / во́ньже благослови́м Христа́ во ве́ки.

Припев: Христо́с воскре́се из ме́ртвых.

Прииди́те, но́ваго виногра́да рожде́ния, / Боже́ственнаго весе́лия, / в наро́читом дни Воскресе́ния, / Ца́рствия Христо́ва приобщи́мся, / пою́ще Его́, / я́ко Бо́га, во ве́ки.

Возведи́ о́крест о́чи твои́, Сио́не, и виждь: / се бо приидо́ша к тебе́, / я́ко богосве́тлая свети́ла, / от за́пада, и се́вера, и мо́ря, / и восто́ка ча́да твоя́, / в тебе́ благословя́щая Христа́ во ве́ки.

Припев: Пресвята́я Тро́ице, Бо́же наш, сла́ва Тебе́.

Троичен: О́тче Вседержи́телю, и Сло́ве, и Ду́ше, / треми́ соединя́емое во Ипоста́сех Естество́, / Пресу́щественне и Пребоже́ственне, / в Тя крести́хомся, / и Тя благослови́м во вся ве́ки.

Припев: Пресвята́я Богоро́дице, спаси́ нас.

Прии́де Тобо́ю в мiр Госпо́дь, Де́во Богоро́дице, / и чре́во а́дово расто́рг, / сме́ртным нам воскресе́ние дарова́, / те́мже благослови́м Его́ во ве́ки.

Всю низложи́в сме́рти держа́ву Сын Твой, Де́во, / Свои́м воскресе́нием, / я́ко Бог кре́пкий совознесе́ нас и обожи́, / те́мже воспева́ем Его́ во ве́ки.

Слепаго. Ирмос: Ангелов сонм, человеков собор, / Царя́ и Зиждителя всех, / священницы по́йте, благослови́те левити, / лю́дие превозноси́те во вся ве́ки.

Припев: Слава Тебе, Боже наш, слава Тебе.

А́нгельстии чи́нове на Кресте́ Тя ви́девше ви́сима, Христе́ Всецарю́, / и тварь всю изменя́юща стра́хом, / ужасо́шася, пою́ще Твое́ человеколю́бие.

Ад до́ле Тебе́ ви́дев, стеня́ше, / и подава́ше ско́ро ме́ртвыя, / от ве́ка та́мо храни́мыя, Христе́, / песносло́вящия Твое́ человеколю́бие.

Сотворя́я чудеса́, Христе́, изря́дная, / во́лею воздви́жен был еси́ на Крест, / и с ме́ртвыми совокупи́лся еси́, умертви́вый а́да, / и вся му́жеством отреши́л еси́ у́зники.

Слепа́го воочи́л еси́ к Тебе́ приступи́вша, Христе́, / сему́ повеле́вый в Силоа́мову купе́ль ити́, / омы́тися и прозре́ти, и Бо́га Тя пропове́дати, / пло́тию яви́вшагося во спасе́ние мiра.

Предпразднству. Ирмос: Тебе́, Вседе́телю, / в пещи́ о́троцы, всемірный лик спле́тше, поя́ху: / дела́ вся́кая, Го́спода по́йте / и превозноси́те во вся ве́ки.

Припев: Слава Тебе, Боже наш, слава Тебе.

Свет Тя от Све́та су́щий, / о́блак све́тел подъя́т от горы́ ма́сличныя, / всем зря́щим Боже́ственным ученико́м Твои́м, / и Тебе́ воспева́ющим во вся ве́ки.

Рука́ми псало́мски воспле́щим, / воскре́се Христо́с Бог наш, / и взы́де, отону́дуже сни́де к нам человеколю́бно, / умиротвори́вый дре́вле разстоя́щаяся.

Благослови́м Отца́ и Сы́на и Свята́го Ду́ха, Го́спода.

Поя́ Дави́д вопие́т: / Христо́с взы́де на Херуви́мех Свои́х, / и возлете́ я́ве на крилу́ У́мных Чино́в. / Его́же превозно́сим во вся ве́ки.

И ны́не: Яви́лся еси́ ученико́м воскре́с от гро́ба, / и сих возве́л еси́ на го́ру ма́сличную, / отону́дуже о́блак све́тел подъе́м, / взят к го́рним, Христе́, Тебе́ со сла́вою.

Хва́лим, благослови́м, покланя́емся Го́сподеви, пою́ще и превознося́ще во вся ве́ки.

Катавасия: Из Отца́ пре́жде век рожде́ннаго Сы́на и Бо́га, / и в после́дняя ле́та воплоще́ннаго от Де́вы Ма́тере, / свяще́нницы по́йте, / лю́дие превозноси́те во вся ве́ки.

Честне́йшую: не поем, но поем припевы Пасхи.

Песнь 9.

Вели́чит душа́ моя́ / Воскре́сшаго тридне́вно от гро́ба, / Христа́ Жизнодавца.

Вели́чит душа́ моя́ / во́лею страда́вша, и погребе́на, / и Воскре́сшаго тридне́вно от гро́ба.

И ирмос: Свети́ся, свети́ся, / но́вый Иерусали́ме, / сла́ва бо Госпо́дня / на тебе́ возсия́. / Лику́й ны́не / и весели́ся, Сио́не. / Ты же, Чи́стая, красу́йся, Богоро́дице, / о воста́нии Рождества́ Твоего́.

Христо́с но́вая Па́сха, / Же́ртва жива́я, / А́гнец Бо́жий, / взе́мляй грехи́ міра.

А́нгел вопия́ше Благода́тней: / Чи́стая Де́во, ра́дуйся! / И па́ки реку́: ра́дуйся! / Твой Сын воскре́се / тридне́вен от гро́ба, / и ме́ртвыя воздви́гнувый: / лю́дие, весели́теся.

Возбуди́л еси́ усну́в ме́ртвыя от ве́ка, / ца́рски рыка́вый я́ко от Иу́ды лев.

О, Боже́ственнаго, о любе́знаго, / о сладча́йшаго Твоего́ гла́са! / С на́ми бо нело́жно / обеща́лся еси́ бы́ти, / до сконча́ния ве́ка Христе́: / Его́же, ве́рнии, / утвержде́ние наде́жди иму́ще, ра́дуемся.

Магдали́на Мари́я притече́ ко гро́бу, / и Христа́ ви́девши, / я́ко вертогра́даря вопроша́ше.

А́нгел облиста́яй жена́м вопия́ше: / преста́ните от слез, я́ко Христо́с воскре́се.

Христо́с воскре́се, смерть попра́вый, / и ме́ртвыя воздви́гнувый, / лю́дие весели́теся.

Днесь вся́ка тварь весели́тся и ра́дуется, / я́ко Христо́с воскре́се, и ад плени́ся.

Днесь Влады́ка плени́ а́да, / воздви́гнувый ю́зники, я́же от ве́ка имя́ше лю́те одержи́мыя.

О, Па́сха ве́лия и свяще́ннейшая, Христе́! / О му́дросте, и Сло́ве Бо́жий, и си́ло! / Подава́й нам и́стее Тебе́ причаща́тися, / в невече́рнем дни Ца́рствия Твоего́.

Вели́чит душа́ моя́ / Триипоста́снаго и Неразде́льнаго Божества́ держа́ву.

Согла́сно Де́во, Тебе́ блажи́м ве́рнии: / ра́дуйся, Две́ре Госпо́дня, / ра́дуйся, Гра́де одушевле́нный, / ра́дуйся, Ея́же ра́ди нам ны́не возсия́ свет, / из Тебе́ Рожде́ннаго из ме́ртвых Воскресе́ния.

Ра́дуйся, Де́во, ра́дуйся, / ра́дуйся, Благослове́нная, / ра́дуйся, Препросла́вленная! / Твой бо Сын воскре́се тридне́вен от гро́ба.

Весели́ся и ра́дуйся боже́ственная Две́ре Све́та, / заше́дый бо Иису́с во гроб возсия́, / просия́в со́лнца светле́е, / и ве́рныя вся озари́в, / Богора́дованная Влады́чице.

Слепаго. Ирмос: Я́ко сотвори́ Тебе́ вели́чия Си́льный, / Де́ву явль Тя чи́сту по рождестве́, / я́ко ро́ждшую без се́мене Своего́ Творца́, / тем Тя, Богоро́дице, велича́ем.

Припев: Слава Тебе, Боже наш, слава Тебе.

На Дре́ве кре́стнем пригвозди́лся еси́, Христе́ Бо́же, / и вся победи́л еси́ вра́жия сопроти́вная нача́ла, / и пе́рвую кля́тву потреби́л еси́, Спа́се, / те́мже Тя по до́лгу велича́ем.

Я́ко ви́де Тя, Сло́ве, ад до́ле с душе́ю, воздохну́, / и вся ме́ртвыя стра́хом отреши́, / позна́вшия держа́ву вла́сти Твоея́, / те́мже Тя по до́лгу велича́ем.

Зна́мения сотворя́юща и чудеса́ стра́шная, / собо́р евре́йский зря, за́вистию уби́, / плени́вшаго ад Воскресе́нием Свои́м, / и всех, я́ко си́лен, возставля́ющаго.

Воста́л еси́, я́коже рекл еси́, Животода́вче, из ме́ртвых, / и яви́лся еси́ святы́м ученико́м по воста́нии, / зна́мения сотвори́вый, и воочи́вый слепы́я, / с ни́миже Тя во ве́ки велича́ем.

Предпразднству. Ирмос: Иса́ие, лику́й, / Де́ва име́ во чре́ве / и роди́ Сы́на Емману́ила, / Бо́га же и Челове́ка, / Восто́к и́мя Ему́, / Его́ же велича́юще, / Де́ву ублажа́ем.

Припев: Слава Тебе, Боже наш, слава Тебе.

Свяще́нное торжество́ вся тварь прино́сит я́ве / Вознесе́нию Твоему́, Сло́ве Бо́жий, / и́мже прине́сл еси́ Отцу́ Твоему́, / е́же от нас естество́ восприя́л еси́ па́че сло́ва неизме́нне.

Я́ко Бог стерл еси́ врата́ а́дова, Спа́се, и вереи́, / и воскре́с из ме́ртвых, / к Небе́сным восте́кл еси́ Чино́м А́нгельским, / врата́ возьми́те, вопию́щим со удивле́нием.

Твоему́ Боже́ственному восхо́ду дивя́щимся Боже́ственным ученико́м, / предста́ша я́вственно а́нгели, тем вопию́ще: / Его́же ви́дите восходя́ща на Небеса́, / сей прии́дет со сла́вою суди́ти всем.

Слава: Е́же Христе́ дарова́л еси́ мир ученико́м, к го́рним дре́вле восходя́. / Той и нам бога́тно низпосли́, в любви́ всех содержа́я, / я́ко да согла́сно Тебе́, Спа́са, велича́ем.

И ныне: Светоно́сная колесни́ца Со́лнца Мы́сленнаго, / Ты была́ еси́ вои́стинну, нескве́рная Чи́стая, / и́мже седя́щии во тьме / ви́деша свет позна́ния, по до́лгу Тя сла́вяще.

Катавасия: Тя па́че ума́ и словесе́ Ма́терь Бо́жию, / в ле́то Безле́тнаго неизрече́нно ро́ждшую, / ве́рнии единому́дренно велича́ем.

Ексапостиларий праздника. Самогласен:

Пло́тию усну́в, / я́ко мертв, / Царю́ и Го́споди, / тридне́вен воскре́сл еси́, / Ада́ма воздви́г от тли, / и упраздни́в смерть: / Па́сха нетле́ния, / міра спасе́ние. Дважды.

И слепаго. Подобен:

У́мныя мои́ о́чи, / ослепле́нныя, Го́споди, от мра́чнаго греха́, Ты просвети́, / вложи́в, Ще́дре, смире́ние, / и покая́ния омы́й слеза́ми.

На хвалитех поставим стихов 8. И поем стихиры самогласны, слепаго 4, глас 2:

Слепы́й роди́выйся, в свое́м по́мысле глаго́лаше: / еда́ аз грех ра́ди роди́тельных роди́хся без о́чию, / еда́ аз за неве́рие язы́ков роди́хся во обличе́ние? / Не домышля́юся вопроша́ти, / когда́ нощь, когда́ день? / Не терпи́та ми но́зе ка́меннаго претыка́ния, / не ви́дех бо со́лнца сия́юща, / ниже́ во о́бразе мене́ Созда́вшаго. / Но молю́ Ти ся Христе́ Бо́же, / при́зри на мя и поми́луй мя.

Мимоходя́ Иису́с от святи́лища, / обре́те челове́ка сле́па от рожде́ния, / и умилосе́рдився положи́ бре́ние на о́чию его́, и рече́ к нему́: / иди́ умы́йся в Силоа́ме, / и умы́вся прозре́, сла́ву возсыла́я Бо́гу. / Сосе́ди же его́ глаго́лаху ему́: / кто твои́ зе́ницы отве́рзе, / и́хже никто́же от зря́щих исцели́ти возмо́же? / Он же возопи́в, рече́: / Челове́к Иису́с глаго́лемый, / Он ми рече́, умы́йся в Силоа́ме, и прозре́х. / Той есть вои́стинну, / Его́же рече́ Моисе́й в зако́не, Христа́ Месси́ю: / Той есть Спас душ на́ших.

Глас 4: Все житие́ слепы́й нощь помышля́я, / возопи́ к Тебе́: / Го́споди, отве́рзи ми зе́ницы, / Сы́не Дави́дов Спа́се наш, / да со все́ми и аз воспою́ Твою́ силу.

Глас 5: Го́споди, мимоходя́ путе́м, / обре́л еси́ челове́ка сле́па от рожде́ния, / и удивле́ни бы́вше ученицы́, вопроша́ху Тя глаго́люще: / Учи́телю, кто согреши́: сей ли, / или́ роди́тели его́, да слеп роди́ся? / Ты же Спа́се мой возопи́л еси́ к ним: / ни сей согреши́, ни роди́тели его́, / но да явя́тся дела́ Бо́жия на нем. / Мне подоба́ет де́лати дела́ Посла́вшаго Мя, / я́же никто́же мо́жет де́лати. / И сия́ рек, плю́нув до́лу, и бре́ние сотво́рь, / пома́зал еси́ о́чи его́, рек к нему́: / иди́, умы́йся в Силоа́мстей купе́ли. / Он же умы́вся здрав бысть, и вопия́ше к Тебе́: / ве́рую Го́споди, и поклони́ся Тебе́. / Те́мже вопие́м и мы, поми́луй нас.

Таже стихиры Пасхи с припевы их. Глас 5.

Стих: Да воскре́снет Бог, / и расточа́тся врази́ Его́.

Па́сха / свяще́нная нам днесь показа́ся; / Па́сха но́ва свята́я; / Па́сха та́инственная; / Па́сха всечестна́я. / Па́сха Христо́с Изба́витель; / Па́сха непоро́чная; / Па́сха вели́кая; / Па́сха ве́рных. / Па́сха две́ри ра́йския нам отверза́ющая. / Па́сха всех освяща́ющая ве́рных.

Стих: Я́ко исчеза́ет дым, / да исче́знут.

Прииди́те / от виде́ния жены́ благове́стницы, / и Сио́ну рцы́те: / приими́ / от нас ра́дости благове́щения, Воскресе́ния Христо́ва: / красу́йся, лику́й / и ра́дуйся, Иерусали́ме, / Царя́ Христа́ узре́в из гро́ба, / я́ко жениха́ происходя́ща.

Стих: Та́ко да поги́бнут гре́шницы от Лица́ Бо́жия, / а пра́ведницы да возвеселя́тся.

Мνроно́сицы жены́, / у́тру глубоку́, / предста́вша гро́бу Живода́вца, / обрето́ша А́нгела / на ка́мени седя́ща, / и той провеща́в им, / си́це глаго́лаше: / что и́щете Жива́го с ме́ртвыми; / что пла́чете Нетле́ннаго во тли? / Ше́дше, пропове́дите ученико́м Его́.

Стих: Сей день, его́же сотвори Госпо́дь, / возра́дуемся и возвесели́мся в онь.

Па́сха кра́сная, / Па́сха, Госпо́дня Па́сха! / Па́сха всечестна́я / нам возсия́. Па́сха, / ра́достию друг дру́га обы́мем. / О Па́сха! / Избавле́ние ско́рби, / и́бо из гро́ба днесь, / я́ко от черто́га / возсия́в Христо́с, / жены́ ра́дости испо́лни, глаго́ля: / пропове́дите апо́столом.

Слава, и ныне, глас 5: Воскресе́ния день, / и просвети́мся торжество́м, / и друг дру́га обы́мем. / Рцем бра́тие, / и ненави́дящим нас, / прости́м вся Воскресе́нием, / и та́ко возопии́м: / Христо́с воскре́се из ме́ртвых, / сме́ртию смерть попра́в, / и су́щим во гробе́х живо́т дарова́в.

Таже, Христо́с воскре́се: якоже указася вечер.

Славословие великое.

Тропарь воскресен, глас 5:

Собезнача́льное Сло́во Отцу́ и Ду́хови, / от Де́вы ро́ждшееся на Спасе́ние на́ше, / воспои́м, ве́рнии, и поклони́мся; / я́ко благоволи́ Пло́тию взы́ти на Крест, / и смерть претерпе́ти, / и воскреси́ти уме́ршия / сла́вным воскресе́нием Свои́м.

Слава, и ныне, Богородичен: Ра́дуйся, Две́ре Госпо́дня непроходи́мая; / ра́дуйся, стено́ и покро́ве притека́ющим к Тебе́. / Ра́дуйся, необурева́емое приста́нище и неискусобра́чная, / ро́ждшая пло́тию Творца́ Твоего́ и Бо́га. / Моля́щи не оскудева́й о воспева́ющих / и кла́няющихся рождеству́ Твоему́.

Ектениа и отпуст без креста. И святаго на отпусте поминает, егоже будет день.

И час 1, в притворе. На 1-м часе глаголем псалмы обычныя. На Сла́ва: тропарь: Собезнача́льное Сло́во: И ны́не, Богородичен: Что Тя нарече́м: По Трисвятом кондак: Душе́вныма очи́ма: И конечный отпуст по обычаю, и прочия часы пред литургиею глаголем трипсалмнии.

Последование Литургии в среду шестой седмицы по Пасхе

Начало литургии, якоже на самую Пасху.

На литургии изобразительная, и от канона песнь 3-я, и 6-я.

По входе тропарь, глас 5:

Собезнача́льное Сло́во Отцу́ и Ду́хови, / от Де́вы ро́ждшееся на Спасе́ние на́ше, / воспои́м, ве́рнии, и поклони́мся; / я́ко благоволи́ Пло́тию взы́ти на Крест, / и смерть претерпе́ти, / и воскреси́ти уме́ршия / сла́вным воскресе́нием Свои́м.

Слава, кондак слепаго, глас 4. Подобен: Яви́лся еси́ днесь:

Душе́вныма очи́ма ослепле́н, / к Тебе́, Христе́, прихожду́, / я́коже слепы́й от рожде́ния, / покая́нием зову́ Ти: / Ты су́щих во тьме Свет пресве́тлый.

И ныне, кондак Пасце, глас 8:

А́ще и во гроб снизше́л еси́, Безсме́ртне, / но а́дову разруши́л еси́ си́лу, / и воскре́сл еси́, я́ко победитель, Христе́ Бо́же, / жена́м мνроно́сицам веща́вый: ра́дуйтеся, / и Твои́м апо́столом мир да́руяй, / па́дшим подая́й воскресе́ние.

И прочая.

Прокимен Пасхи, глас 8: Сей день, его́же сотвори́ Госпо́дь, / возра́дуемся и возвесели́мся в онь.

Стих: Испове́дайтеся Го́сподеви, я́ко благ, я́ко в век ми́лость Его́.

Аллилуиа Пасхи, глас 4: Ты воскре́с, уще́дриши Сио́на.

Стих: Госпо́дь с небесе́ на зе́млю призре́.

Апостол и Евангелие дне. И прочая служба воскресна вся.

Вместо же Достойно: поем:

А́нгел вопия́ше Благода́тней: / Чи́стая Де́во, ра́дуйся! / И па́ки реку́: ра́дуйся! / Твой Сын воскре́се / тридне́вен от гро́ба, / и ме́ртвыя воздви́гнувый: / лю́дие, весели́теся.

Таже ирмос, глас 1: Свети́ся, свети́ся, / но́вый Иерусали́ме, / сла́ва бо Госпо́дня / на тебе́ возсия́. / Лику́й ны́не / и весели́ся, Сио́не. / Ты же, Чи́стая, красу́йся, Богоро́дице, / о воста́нии Рождества́ Твоего́.

Причастен: Те́ло Христо́во приими́те, / исто́чника безсме́ртнаго вкуси́те. / Аллилу́иа. Трижды.

Глаголем же и псалом 33: Благословлю́ Го́спода: Таже иерей творит отпуст Пасхи со крестом, и прочее все поем конец литургии, якоже указася на самую Пасху. И тако отдается праздник святаго и живоноснаго Христова Воскресения.

На трапезе бывает братии утешение великое, сиречь елеем, рыбою и вином.

В четверток шестой седмицы по Пасхе.

ВОЗНЕСЕНИЕ ГОСПОДА БОГА И СПАСА НАШЕГО ИИСУСА ХРИСТА

Последование Малой Вечерни в среду шестой седмицы по Пасхе вечера

Час 9-й трипсалмный. По начале глаголет чтец Трисвятое, и до Недели 8-я во всяком церковном пении.

На Го́споди воззва́х: поставим стихиры 4, глас 6:

Госпо́дь вознесе́ся на небеса́, / да по́слет Уте́шителя мiру: / небеса́ угото́ваша престо́л Его́, / о́блацы восхожде́ние Его́. / А́нгели дивя́тся, Челове́ка зря́ще превы́ше себе́. / Отец ждет, Его́же в не́драх и́мать соприсносу́щна: / Дух же Святы́й вели́т всем а́нгелом Его́: / возми́те врата́ кня́зи ва́ша, / вси язы́цы восплещи́те рука́ми, / я́ко взы́де Христо́с, иде́же бе пе́рвее.

Го́споди, Твоему́ вознесе́нию удиви́шася херуви́ми, / зря́ще Тебе́ Бо́га на о́блацех восходя́ща, на них седя́щаго: / и сла́вим Тя, я́ко бла́га ми́лость Твоя́, / сла́ва Тебе́.

На гора́х святы́х зря́ще Твое́ вознесе́ние Христе́, / сия́ние сла́вы О́тчи, / воспева́ем Твой светообра́зный лица́ зрак, / кла́няемся страсте́м Твои́м, / почита́ем воскресе́ние, / сла́вное вознесе́ние сла́вяще: / поми́луй нас.

Го́споди, смотре́ния соверши́в та́инство, / пои́м Твоя́ ученики́ на го́ру Елео́нскую, / возноси́лся еси́, / и се твердь небе́сную проше́л еси́, / мене́ ра́ди обнища́вый по мне: / и возше́д отону́дуже не разлучи́лся еси́, / Всесвята́го Твоего́ Ду́ха низпосли́, / просвеща́юща ду́ши на́ша.

Слава, и ныне, глас тойже: Го́споди, апо́столи я́ко ви́деша Тя, на о́блацех возноси́ма, / рыда́нием слез, Жизнода́вче Христе́, ско́рби исполня́еми, / рыда́юще глаго́лаху: / Влады́ко, не оста́ви нас си́рых, / и́хже за милосе́рдие возлюби́л еси́ рабы́ Твоя́, / я́ко благоутро́бен, / но посли́ я́коже обеща́л еси́ нам, / Пресвята́го Твоего́ Ду́ха, / просвеща́юща ду́ши на́ша.

Прокимен дне.

На стиховне стихиры, глас 1:

Возше́д на небеса́, отону́дуже и соше́л еси́, / не оста́ви нас си́рых Го́споди: / да прии́дет Твой Дух, нося́ мир мірови, / покажи́ сыно́м челове́ческим дела́ си́лы Твоея́, / Го́споди Человеколю́бче.

Стих: Вси язы́цы, восплещи́те рука́ми, воскли́кните Бо́гу гла́сом ра́дования.

Возше́л еси́ Христе́ к Безнача́льному Отцу́ Твоему́, / неопи́санных Его́ недр не разлучи́выйся, / и прило́г си́лы хвале́ния трисвята́го не прия́ша, / но Еди́наго Сы́на и по вочелове́чении / позна́ша Тя Го́споди, Единоро́дна Отцу́: / во мно́жестве щедро́т Твои́х поми́луй нас.

Стих: Взы́де Бог в воскликнове́нии, Госпо́дь во гла́се тру́бне.

А́нгели Твои́ Го́споди, апо́столом глаго́лаху: / му́жие галиле́йстии, что стоите́, зря́ще на не́бо? / Сей есть Христо́с Бог, вознесы́йся от вас на не́бо, / Той прии́дет па́ки, / и́мже о́бразом ви́десте Его́ иду́ща на не́бо: / послужи́те Ему́ в преподо́бии и пра́вде.

Слава, и ныне, глас 2: Роди́лся еси́ я́ко Сам восхоте́л еси́, / яви́лся еси́ я́ко Сам изво́лил еси́: / пострада́л еси́ пло́тию Бо́же наш, / из ме́ртвых воскре́сл еси́ попра́в смерть. / Возне́слся еси́ во сла́ве, вся́ческая исполня́яй, / и посла́л еси́ нам Ду́ха Боже́ственнаго, / е́же воспева́ти и сла́вити Твое́ Божество́.

Та́же: Ны́не отпуща́еши: Трисвято́е.

Отпустительный тропарь, глас 4:

Возне́слся еси́ во сла́ве, Христе́ Бо́же наш, / ра́дость сотвори́вый ученико́м, / обетова́нием Свята́го Ду́ха, / извеще́нным им бы́вшим благослове́нием, / я́ко Ты еси́ Сын Бо́жий, Изба́витель міра.

Таже ектениа малая. И отпуст.

Последование Великой Вечерни в среду шестой седмицы по Пасхе вечера

По предначинательном псалме кафисмы не глаголем.

На Го́споди воззва́х: поставим стихов 10. И поем стихиры самогласны 5, повторяюще я. Глас 6.

Госпо́дь вознесе́ся на небеса́, / да по́слет Уте́шителя мiру: / небеса́ угото́ваша престо́л Его́, / о́блацы восхожде́ние Его́. / А́нгели дивя́тся, Челове́ка зря́ще превы́ше себе́. / Отец ждет, Его́же в не́драх и́мать соприсносу́щна: / Дух же Святы́й вели́т всем а́нгелом Его́: / возми́те врата́ кня́зи ва́ша, / вси язы́цы восплещи́те рука́ми, / я́ко взы́де Христо́с, иде́же бе пе́рвее. Дважды.

Го́споди, Твоему́ вознесе́нию удиви́шася херуви́ми, / зря́ще Тебе́ Бо́га на о́блацех восходя́ща, на них седя́щаго: / и сла́вим Тя, я́ко бла́га ми́лость Твоя́, / сла́ва Тебе́. Дважды.

На гора́х святы́х зря́ще Твое́ вознесе́ние Христе́, / сия́ние сла́вы О́тчи, / воспева́ем Твой светообра́зный лица́ зрак, / кла́няемся страсте́м Твои́м, / почита́ем воскресе́ние, / сла́вное вознесе́ние сла́вяще: / поми́луй нас. Дважды.

Го́споди, апо́столи я́ко ви́деша Тя, на о́блацех возноси́ма, / рыда́нием слез, Жизнода́вче Христе́, ско́рби исполня́еми, / рыда́юще глаго́лаху: / Влады́ко, не оста́ви нас си́рых, / и́хже за милосе́рдие возлюби́л еси́ рабы́ Твоя́, / я́ко благоутро́бен, / но посли́ я́коже обеща́л еси́ нам, / Пресвята́го Твоего́ Ду́ха, / просвеща́юща ду́ши на́ша. Дважды.

Го́споди, смотре́ния соверши́в та́инство, / пои́м Твоя́ ученики́ на го́ру Елео́нскую, / возноси́лся еси́, / и се твердь небе́сную проше́л еси́, / мене́ ра́ди обнища́вый по мне: / и возше́д отону́дуже не разлучи́лся еси́, / Всесвята́го Твоего́ Ду́ха низпосли́, / просвеща́юща ду́ши на́ша. Дважды.

Слава, и ныне, глас тойже: Недр Оте́ческих не разлу́чься, сладча́йший Иису́се, / и с земны́ми я́ко Челове́к пожи́в, / днесь от горы́ Елео́нския возне́слся еси́ во сла́ве, / и па́дшее естество́ на́ше ми́лостивно возне́с, / Отцу́ спосади́л еси́. / Те́мже небе́снии безпло́тных чи́нове, / чудеси́ удивля́ющеся, ужаса́хуся у́жасом, / и тре́петом содержи́ми, Твое́ человеколю́бие велича́ху. / С ни́миже и мы земни́и, / е́же к нам Твое́ снисхожде́ние, / и е́же от нас вознесе́ние славосло́вяще, / мо́лимся глаго́люще: / ученики́, и ро́ждшую Тя Богоро́дицу, / ра́дости безчи́сленныя испо́лнивый во Твое́ вознесе́ние, / и нас сподо́би избра́нных Твои́х ра́дости, моли́твами их, / вели́кия ра́ди Твоея́ ми́лости.

Вход. Прокимен дне. И чтения.

Пророчества Исаиина чтение (глава 2).

Та́ко глаго́лет Госпо́дь: бу́дет в после́дняя дни явле́на гора́ Госпо́дня, и дом Бо́жий на версе́х гор, и вознесе́тся превы́ше холмо́в, и прии́дут на ню вси язы́цы. И по́йдут лю́дие мно́зи, и реку́т: прииди́те взы́дем на го́ру Госпо́дню, и в дом Бо́га Иа́ковля, и возвести́т нам путь Свой, и по́йдем по нему́.

Пророчества Исаиина чтение (глава 62).

Та́ко глаго́лет Госпо́дь: поиди́те и вни́дите враты́ Мои́ми, угото́вите путь Мой, и путь твори́те лю́дем Мои́м, и ка́мения от пути́ размещи́те, вознеси́те зна́мение на язы́ки. Се бо Госпо́дь сотвори́ слы́шано да́же до после́дних земли́: рцы́те дще́ри Сио́нове, се Спаси́тель твой прихо́дит, име́я с Собо́ю мзду, и де́ло Его́ пред лице́м Его́. И прозове́т я́ лю́ди свя́ты, изба́влены от Го́спода: ты же нарече́шися взы́сканный град, и не оста́вленный. Кто Сей прише́дый из Едо́ма, оброще́ние риз Его́ от Восо́ра? Сей красе́н во оде́жди Свое́й, вопие́т с кре́постию ве́лиею: Аз глаго́лю пра́вду, и суд спасе́ния. Почто́ ти оброще́ны ри́зы, и оде́жды твоя́ я́ко от истопта́ния точи́ла испо́лнены истопта́ния? Точи́ло истопта́х еди́н, и от язы́к несть муж со Мно́ю. Ми́лость Госпо́дню помяну́х, доброде́тели Госпо́дни во всех, и́миже нам воздава́ет. Госпо́дь, судия́ благи́й до́му Изра́илеву, нано́сит нам по ми́лости Свое́й, и по мно́жеству пра́вды Своея́. И рече́: не лю́дие ли Мои́; ча́да не отве́ргут ли ся? И бысть им во спасе́ние от вся́кия ско́рби их. Не хода́тай, ниже́ А́нгел, но Сам Госпо́дь спасе́ их: за е́же люби́ти их, и щаде́ти их, Сам изба́ви их, и восприя́т их, и вознесе́ их во вся дни ве́ка.

Пророчества Захариина чтение (глава 14).

Та́ко глаго́лет Госпо́дь: се день гряде́т Госпо́день, и ста́нут но́зе Его́ в день о́ный на горе́ Елео́нстей, пря́мо Иерусали́ма, от восто́к со́лнца. И в день о́ный изы́дет вода́ жива́ из Иерусали́ма, пол ея́ в мо́ре пе́рвое, и пол ея́ в мо́ре после́днее: в жа́тву и в ве́сну бу́дет та́ко. И бу́дет Госпо́дь Царь по всей земли́, в день о́ный бу́дет Госпо́дь Еди́н. И́мя Его́ еди́но, окружа́ющее всю зе́млю и пусты́ню, от Га́вы да́же до Реммо́на, проти́ву хребту́ Иерусали́млю: и вознесе́тся, и на ме́сте пребу́дет, от врат Вениами́новых, да́же до ме́ста двере́й пе́рвых, да́же до врат уго́льных, и да́же до столпа́ Анамеи́лева, да́же до подточи́лий царе́вых, обита́ют в нем: и ана́фема не бу́дет ктому́, и всели́тся Иерусали́м наде́яйся.

На литии стихиры праздника самогласны.

Глас 1: Возше́д на небеса́, отону́дуже и соше́л еси́, / не оста́ви нас си́рых Го́споди: / да прии́дет Твой Дух, нося́ мир мірови, / покажи́ сыно́м челове́ческим дела́ си́лы Твоея́, / Го́споди Человеколю́бче.

Возше́л еси́ Христе́ к Безнача́льному Отцу́ Твоему́, / неопи́санных Его́ недр не разлучи́выйся, / и прило́г си́лы хвале́ния трисвята́го не прия́ша, / но Еди́наго Сы́на и по вочелове́чении / позна́ша Тя Го́споди, Единоро́дна Отцу́: / во мно́жестве щедро́т Твои́х поми́луй нас.

А́нгели Твои́ Го́споди, апо́столом глаго́лаху: / му́жие галиле́йстии, что стоите́, зря́ще на не́бо? / Сей есть Христо́с Бог, вознесы́йся от вас на не́бо, / Той прии́дет па́ки, / и́мже о́бразом ви́десте Его́ иду́ща на не́бо: / послужи́те Ему́ в преподо́бии и пра́вде.

Глас 4: Егда́ прише́л еси́ на го́ру Христе́ Елео́нскую, / О́тчее соверши́ти благоволе́ние, / ужасо́шася небе́снии а́нгели, / и устраши́шася преиспо́днии. / Предста́ша же ученицы́ с ра́достию тре́петни, / я́ко глаго́лал еси́ им, / я́ко престо́л же готовля́шеся проти́в о́блак жду́щий: / врата́ же не́бо отве́рзшее добро́ту явля́ше, / и земля́ сокро́вища открыва́ет, / Ада́мову схожде́нию я́ко позна́тися, и па́ки восхожде́нию. / Но стопы́ у́бо возвыша́хуся, я́коже ру́це, / уста́ же вельми́ благословля́ху, я́коже слы́шашеся, / о́блак подъе́мляше, и не́бо внутрь Тебе́ прия́т. / Де́ло сие́ Го́споди соде́лал еси́ вели́кое и пресла́вное, / во спасе́ние душ на́ших.

Низше́дшее естество́ Ада́мово, / в до́льнейшия страны́ земли́, Бо́же / новосотвори́вый Собо́ю превы́ше вся́каго нача́ла и вла́сти, возве́л еси́ днесь: / я́ко бо возлюби́в спосади́л еси́, / я́коже поми́ловав соедини́л еси́ Себе́, / я́ко соедини́вый спострада́л еси́, / я́ко безстра́стен пострада́в, и спросла́вил еси́. / Но безпло́тнии, кто есть Сей, глаго́лаху кра́сный Муж? / Но не челове́к то́чию, Бог же и Челове́к, / совокупле́нно и явля́емо. / Те́мже удивле́ни а́нгели, / во оде́ждах лета́юще о́крест ученико́в, / друзи́и же стоя́ще вопия́ху: / му́жие галиле́йстии, И́же от вас оты́де, / Сей есть Иису́с Челове́к Бог. / Бог Челове́к па́ки прии́дет, / Судия́ живы́х и ме́ртвых, / ве́рным же да́руяй / грехо́в проще́ние и ве́лию ми́лость.

Егда́ возне́слся еси́ во сла́ве Христе́ Бо́же, / ученико́м зря́щим, / о́блацы подыма́ху Тя с пло́тию, / врата́ взя́шася небе́сная, / лик а́нгельский ра́довашеся с весе́лием, / го́рнейшия си́лы зовя́ху глаго́люще: / возми́те врата́ кня́зи ва́ша, / и вни́дет Царь сла́вы. / Ученицы́ же дивя́щеся глаго́лаху: / не разлучи́ся нас Па́стырю до́брый, / но посли́ нам Ду́ха Твоего́ Пресвята́го, / наставля́юща, и утвержда́юща, и просвеща́юща, / и освяща́юща ду́ши на́ша.

Слава, и ныне, глас тойже: Го́споди, та́инство е́же от веко́в сокрове́нное и от родо́в, / испо́лнив я́ко Благ, / прише́л еси́ со ученики́ Твои́ми на го́ру Елео́нскую, / име́я Ро́ждшую Тя Творца́ и всех Соде́теля: / Той бо в стра́сти Твое́й ма́терски па́че всех боле́зновавшей, / подоба́ше и сла́вою пло́ти Твоея́, / премно́гия наслади́тися ра́дости. / Ея́же и мы причаща́ющеся, / е́же на небеса́ восхо́дом Твои́м Влады́ко, / вели́кую Твою́ ми́лость на нас бы́вшую сла́вим.

На стиховне стихиры самогласны, глас 2:

Роди́лся еси́ я́ко Сам восхоте́л еси́, / яви́лся еси́ я́ко Сам изво́лил еси́: / пострада́л еси́ пло́тию Бо́же наш, / из ме́ртвых воскре́сл еси́ попра́в смерть. / Возне́слся еси́ во сла́ве, вся́ческая исполня́яй, / и посла́л еси́ нам Ду́ха Боже́ственнаго, / е́же воспева́ти и сла́вити Твое́ Божество́.

Стих: Вси язы́цы восплещи́те рука́ми, воскли́кните Бо́гу гла́сом ра́дования.

Восприе́млему Тебе́ Христе́ от горы́ Ма́сличныя, / си́лы зря́ще, друг дру́гу вопия́ху: / кто есть Сей? И глаго́лет к ним: / Сей есть держа́вный и си́льный, / Сей есть си́льный в бра́ни, / Сей есть вои́стинну Царь сла́вы. / И почто́ Ему́ червле́ны ри́зы? / Из Восо́ра прихо́дит, е́же есть пло́ти. / Ты же Сам я́ко Бог одесну́ю сед вели́чествия, / посла́л еси́ нам Ду́ха Свята́го, / да наста́вит и спасе́т ду́ши на́ша.

Стих: Взы́де Бог в воскликнове́нии, Госпо́дь во гла́се тру́бне.

Возне́слся еси́ во сла́ве на горе́ Ма́сличней Христе́ Бо́же, / пред Твои́ми ученики́, / и сел еси́ одесну́ю Отца́, / вся́ческая исполня́яй Божество́м, / и посла́л еси́ им Ду́ха Свята́го, / просвеща́юща и утвержда́юща, / и освяща́юща ду́ши на́ша.

Слава, и ныне, глас 6: Взы́де Бог в воскликнове́нии, / Госпо́дь во гла́се тру́бне, / е́же вознести́ па́дший о́браз Ада́мов, / и посла́ти Ду́ха Уте́шителя, / е́же освяти́ти ду́ши на́ша.

Та́же: Ны́не отпуща́еши: Трисвято́е.

На благословении хлебов, тропарь праздника, глас 4:

Возне́слся еси́ во сла́ве, Христе́ Бо́же наш, / ра́дость сотвори́вый ученико́м, / обетова́нием Свята́го Ду́ха, / извеще́нным им бы́вшим благослове́нием, / я́ко Ты еси́ Сын Бо́жий, Изба́витель міра. Трижды.

И чтение великое в Деяниих святых Апостол.

А идеже несть всенощнаго: по Ны́не отпуща́еши: тропарь праздника единожды. На Повечерии по Досто́йно: кондак праздника.

Полунощницу поем по обычаю с кафисмою. По 1-м Трисвятом, вместо, Се Жени́х: глаголем тропарь праздника. По 2-м Трисвятом, вместо, Помяни́ Го́споди, я́ко Благ: глаголем кондак праздника. Таже, Го́споди поми́луй, 12. И отпуст. Молитвы, Помяни́ Го́споди, в наде́жди: не глаголем. Утрени начало по обычаю. И абие чтец глаголет: Прииди́те поклони́мся: трижды. И обычныя два псалма, 19 и 20. И шестопсалмие.

Последование Утрени в четверток шестой седмицы по Пасхе

На Бог Госпо́дь: тропарь праздника, глас 4:

Возне́слся еси́ во сла́ве, Христе́ Бо́же наш, / ра́дость сотвори́вый ученико́м, / обетова́нием Свята́го Ду́ха, / извеще́нным им бы́вшим благослове́нием, / я́ко Ты еси́ Сын Бо́жий, Изба́витель міра. Трижды.

По 1-м стихословии седален, глас 1. Подобен: Ка́мени запеча́тану:

А́нгелом дивя́щимся восхо́да стра́нному, / и ученико́м ужаса́ющимся стра́шному взы́тия, / возше́л еси́ со сла́вою я́ко Бог, / и врата́ Тебе́ взя́шася Спа́се. / Сего́ ра́ди си́лы небе́сныя дивля́хуся вопию́ще: / сла́ва снизхожде́нию Твоему́ Спа́се, / сла́ва ца́рствию Твоему́, / сла́ва вознесе́нию Твоему́, Еди́не Человеколю́бче. Дважды.

По 2-м стихословии седален, глас 3: Подобен: Красоте́ де́вства:

Преве́чный Бог и безнача́льный, / е́же восприя́т естество́ челове́ческое, / обоготвори́в та́йно днесь вознесе́. / А́нгели предтеку́ще апо́столом пока́зоваху / Сего́ иду́ща на небеса́ со сла́вою мно́гою, / Тому́же поклони́вшеся глаго́лаху: / сла́ва Бо́гу возне́сшемуся. Дважды.

Величание: Велича́ем Тя, / Живода́вче Христе́, / и почита́ем е́же на Небеса́ / с пречи́стою Твое́ю Пло́тию / Боже́ственное вознесе́ние.

Псалом избранный:

1Вси язы́цы восплещи́те рука́ми, воскли́кните Бо́гу гла́сом рад́ования. 2Я́ко Госпо́дь Вы́шний стра́шен, Царь ве́лий по всей земли́. 1Покори́ лю́ди нам, и язы́ки под но́ги на́ша. 2Взы́де Бог в воскликнове́нии, Госпо́дь во гла́се тру́бне. 1И взы́де на херуви́мы и лете́. 2И возлете́ на крилу́ ве́тренню. 1Возми́те врата́ кня́зи ва́ша, и возми́теся врата́ ве́чная, и вни́дет Царь сла́вы. 2Госпо́дь на небеси́ угото́ва престо́л Свой, и Ца́рство Его́ все́ми облада́ет. 1Рече́ Госпо́дь Го́сподеви моему́: седи́ одесну́ю Мене́, до́ндеже положу́ враги́ Твоя́ подно́жие ног Твои́х. 2Поклони́теся Ему́ вси а́нгели Его́. 2Бог седи́т на престо́ле святе́м Свое́м. И Той су́дит вселе́нней в пра́вду. 1Престо́л Твой, Бо́же, в век ве́ка. 2Я́ко взя́тся великоле́пие Твое́ превы́ше небе́с. 1Вознеси́ся на небеса́, Бо́же, и по всей земли́ сла́ва Твоя́. 2Кто я́ко Госпо́дь Бог наш, на высо́ких живы́й. 1Вознеси́ся, Го́споди, си́лою Твое́ю, воспое́м и пое́м си́лы Твоя́. 2По́йте Бо́гу на́шему, по́йте, по́йте Царе́ви на́шему, по́йте.

Слава, и ныне: Аллилу́иа, трижды.

По полиелеи седален, глас 5. Подобен: Собезнача́льное Сло́во:

Соше́дый с небесе́ на земна́я, / и до́лу лежа́щии во а́дове стра́жи, / совоскреси́вый я́ко Бог Ада́мов зрак, / вознесе́нием Твои́м Христе́ на небеса́ возве́д, / престо́лу Оте́ческому Твоему́ соседи́теля соде́лал еси́, / я́ко ми́лостив и Человеколю́бец. Дважды.

И чтение празднику: Похвальная словеса, творение кир Андреа, или прочих.

Степенна, глас 4. Антифон 1. Ихже стихи повторяюще поем:

От ю́ности моея́ / мно́зи бо́рют мя стра́сти, / но Сам мя заступи́, / и спаси́, Спа́се мой.

Ненави́дящии Сио́на, / посрами́теся от Го́спода, / я́ко трава́ бо огне́м / бу́дете изсо́хше.

Слава: Святы́м Ду́хом / вся́ка душа́ живи́тся, / и чистото́ю возвыша́ется, / светле́ется Тро́ическим Еди́нством священнота́йне.

И ныне, тойже.

Прокимен, глас 4: Взы́де Бог в воскликнове́нии, / Госпо́дь во гла́се тру́бне.

Стих: Вси язы́цы восплещи́те рука́ми, воскли́кните Бо́гу гла́сом ра́дования.

Таже другий прокимен: Вся́кое дыха́ние / да хва́лит Го́спода.

Стих: Хвали́те Бо́га во святы́х Его́, хвали́те Его́ в утверже́нии си́лы Его́.

Евангелие от Марка, зачало 71 (Мк. 16:9–20).

Во вре́мя о́но воскре́с Иису́с зау́тра, в пе́рвую суббо́ту, яви́ся пре́жде Мари́и Магдали́ни, из нея́же изгна́ седмь бесо́в. Она́ же ше́дши возвести́ с Ним бы́вшим, пла́чущимся и рыда́ющим. И они́ слы́шавше, я́ко жив есть, и ви́ден бысть от нея́, не я́ша ве́ры. По сих же двема́ от них гряду́щема яви́ся ине́м о́бразом, иду́щема на село́. И та ше́дша возвести́ста про́чим: и ни те́ма ве́ры я́ша. Последи́ же возлежа́щим им единомуна́десяте яви́ся, и поноси́ неве́рствию их и жестосе́рдию, я́ко ви́девшим Его́ воста́вша не я́ша ве́ры. И рече́ им: ше́дше в мiр весь, пропове́дите Ева́нгелие всей тва́ри. И́же ве́ру име́т и крести́тся, спасе́н бу́дет, а и́же не име́т ве́ры, осужде́н бу́дет. Зна́мения же ве́ровавшим сия́ после́дуют: и́менем Мои́м бе́сы иждену́т; язы́ки возглаго́лют но́вы; зми́я возму́т; а́ще и что сме́ртно испию́т, не вреди́т их; на неду́жныя ру́ки возложа́т, и здра́ви бу́дут. Госпо́дь же у́бо, по глаго́лании Его́ к ним, вознесе́ся на не́бо, и се́де одесну́ю Бо́га. Они́ же изше́дше пропове́даша всю́ду, Го́споду поспе́шствующу и сло́во утвержа́ющу после́дствующими зна́меньми. Ами́нь.

Та́же, Воскресе́ние Христо́во: еди́ножды, и Псало́м 50.

Слава: Моли́твами апо́столов, / Ми́лостиве, очи́сти / мно́жества согреше́ний на́ших.

И ныне: Моли́твами Богоро́дицы, / Ми́лостиве, очи́сти / мно́жества согреше́ний на́ших.

Таже, глас 6: Поми́луй мя, Бо́же, / по вели́цей ми́лости Твое́й / и по мно́жеству щедро́т Твои́х / очи́сти беззако́ние мое́.

И поем настоящий самогласен, глас 6:

Днесь на небесе́х го́рния си́лы на́ше естество́ зря́ще, / дивя́щеся стра́ннаго о́браза восхо́ду, / недоумева́хуся друг ко дру́гу глаго́люще: / кто Сей прише́дый? / Ви́дяще же своего́ Влады́ку, / небе́сная врата́ взя́ти повелева́ху: / с ни́миже непреста́нно воспои́м / с пло́тию отону́ду па́ки Гряду́щаго, / я́ко Судию́ всех и Бо́га всеси́льна.

КАНОН

Каноны, глас пятый, со ирмосы на 8, и четвертый, на 6.

Канон, творение Иоанна монаха. Глас 5.

Песнь 1.

Ирмос: Спаси́телю Бо́гу / в мо́ри лю́ди немо́крыми нога́ми наста́вльшему, / и фарао́на со всево́инством пото́пльшему, / Тому́ Еди́ному пои́м: / я́ко просла́вися.

Припев: Слава Тебе, Боже наш, слава Тебе.

Воспои́м вси лю́дие, / на ра́мех херуви́мских возне́сшуся со сла́вою Христу́, / и спосади́вшему нас одесну́ю Отца́, / песнь побе́дную: я́ко просла́вися.

Хода́тая Бо́гу и челове́ком Христа́, / ли́цы а́нгельстии ви́девше, с пло́тию в вы́шних удивля́хуся, / согла́сно же воспева́ху песнь побе́дную: я́ко просла́вися.

Я́вльшемуся Бо́гу на горе́ Сина́йстей, / и зако́н да́вшему богови́дцу Моисе́ю, / от горы́ Елео́нския возне́сшемуся пло́тию, / Тому́ вси воспои́м: я́ко просла́вися.

Припев: Пресвята́я Богоро́дице, спаси́ нас.

Богородичен: Пречи́стая Ма́ти Бо́жия, / Воплоще́ннаго от Тебе́, и от недр Роди́теля не отсту́пльшаго Бо́га / непреста́нно моли́, / от вся́каго обстоя́ния спасти́, я́же созда́.

Другий канон господина Иосифа, егоже краестрочие по алфавиту. Во осмой же и девятой песни: Оди́ Ио́сиф, еже есть, песнь Ио́сифова, глас 4.

Песнь 1.

Ирмос: Отве́рзу уста́ моя́, / и напо́лнятся Ду́ха, / и сло́во отры́гну Цари́це Ма́тери, / и явлю́ся, све́тло торжеству́я, / и воспою́, ра́дуяся, Тоя́ чудеса́.

Припев: Слава Тебе, Боже наш, слава Тебе.

Воскре́сл еси́ тридне́вен, по естеству́ безсме́ртный, / и яви́лся еси́ единона́десятим, и всем ученико́м, / и восте́кл еси́ Христе́ ко Отцу́, / о́блаком носи́мь всех Тво́рче.

Вопие́т я́вственно поя́ Дави́д богодохнове́нный, / взы́де Госпо́дь к небе́сным, в воскликнове́нии и трубы́ шу́ме, / и к началосве́тному Отцу́ доспе́.

Слава: Состаре́вшийся, Го́споди, мiр мно́гими грехми́, / обнови́в стра́стию Твое́ю и воста́нием Твои́м, / возше́л еси́ носи́мь о́блаком к пренебе́сным: / сла́ва сла́ве Твое́й.

И ныне, Богородичен: Влады́ку родила́ еси́ всех, всенепоро́чная Влады́чице, / страсть во́льную прии́мшаго, / и возше́дша к Своему́ Отцу́, / Его́же не оста́ви, а́ще и плоть взят.

Катавасия: Боже́ственным покрове́н, / медленоязы́чный мра́ком, / извити́йствова Богопи́санный зако́н: / ти́ну бо оттря́с очесе́ у́мнаго, / ви́дит Су́щаго, / и науча́ется Ду́ха ра́зуму, / хваля́ Боже́ственными пе́сньми.

Песнь 3.

Ирмос: Си́лою Креста́ Твоего́ Христе́, / утверди́ мое́ помышле́ние, / во е́же пе́ти и сла́вити / спаси́тельное Твое́ вознесе́ние.

Припев: Слава Тебе, Боже наш, слава Тебе.

Возше́л еси́ Жизнода́вче Христе́ ко Отцу́, / и возне́сл еси́ род наш Человеколю́бче, / неизрече́нным благоутро́бием Твои́м.

Чи́ни а́нгельстии Спа́се, / челове́ческое естество́ ви́девше совосходя́щее Тебе́, / непреста́нно удивля́еми воспева́ху Тя.

Ужаса́хуся а́нгельстии ли́цы Христе́, / зря́ще Тя с телесе́м возне́сшася, / и воспева́ху свято́е Твое́ вознесе́ние.

Естество́ челове́ческое Христе́, / тле́нием па́дшее возста́вил еси́, / и восхо́дом Твои́м возне́сл еси́, / и с Собо́ю нас просла́вил еси́.

Припев: Пресвята́я Богоро́дице, спаси́ нас.

Богородичен: Моли́ непреста́нно Чи́стая, / Произше́дшаго от ложе́сн Твои́х, / изба́витися пре́лести диа́воли, / пою́щим Тя Ма́терь Бо́жию.

Ин. Ирмос: Твоя́ песносло́вцы, Богоро́дице, / живы́й и незави́стный Исто́чниче, / лик себе́ совоку́пльшия, духо́вно утверди́, / в боже́ственней Твое́й сла́ве / венце́в сла́вы сподо́би.

Припев: Слава Тебе, Боже наш, слава Тебе.

Возми́те врата́ небе́сная, / се прии́де Христо́с Царь тва́ри, / в те́ло обо́лкся земно́е, / го́рнейшим глаго́лаху си́лам до́льнейшия.

Взыска́в Христе́, прельще́ннаго пре́лестию зми́евою Ада́ма, / я́ко в сего́ оболки́йся, / возше́л еси́, и сел еси́ одесну́ю, я́ко сопресто́лен Отцу́, / пою́щим а́нгелом Тебе́.

Слава: Земля́ пра́зднует и лику́ет, ра́дуется и не́бо, вознесе́нием днесь Творца́ тва́ри, предъявле́нно соедини́вшаго разстоя́щаяся хоте́нием.

И ныне, Богородичен: Сме́рти роди́вши Разруши́теля, / Еди́наго безсме́ртнаго Бо́га, / Де́во Ма́ти Всечи́стая: / Того́ при́сно умоли́, / умерщвля́ющия моя́ стра́сти умори́ти, и спасти́ мя.

Катавасия: Разве́рзе утро́бы неча́дствовавшия у́зы, / доса́ду же неудоботерпи́му благоча́дствующия, / еди́на моли́тва проро́чицы дре́вле А́нны, / нося́щия дух сокруше́н, / к Си́льному, и Бо́гу ра́зумов.

Седален, глас 8. Подобен: Прему́дрости:

Всед на о́блаки небе́сныя, / оста́вив мир су́щим на земли́, / возше́л и сел еси́ одесну́ю Отца́, / я́ко Единосу́щен Сему́ сый и Ду́ху. / А́ще бо и во пло́ти яви́лся еси́, но непрело́жен пребы́л еси́: / те́мже ча́еши соверше́ния коне́ц, / суди́ти гряды́й на зе́млю мiру всему́. / Правосу́де Го́споди, пощади́ ду́ши на́ша, / прегреше́ний оставле́ние да́руя, / я́ко Бог ми́лостив, рабо́м Твои́м.

Слава, и ныне: тойже.

И чтение праздника.

Песнь 4.

Ирмос: Услы́шах слух си́лы Креста́, / я́ко рай отве́рзеся им / и возопи́х: / сла́ва си́ле Твое́й Го́споди.

Припев: Слава Тебе, Боже наш, слава Тебе.

Возне́слся еси́ во сла́ве, а́нгелов Царю́, / Уте́шителя нам от Отца́ посла́в. / Те́мже вопие́м: / сла́ва Христе́ вознесе́нию Твоему́.

Я́ко взы́де Спас ко Отцу́ с пло́тию, / удиви́шася Ему́ а́нгельская во́инства, и возопи́ша: / сла́ва Христе́ вознесе́нию Твоему́.

А́нгельския си́лы го́рнейшим вопия́ху: / врата́ возми́те, Христу́ на́шему Царю́, / Его́же воспева́ем вку́пе со Отце́м и Ду́хом.

Припев: Пресвята́я Богоро́дице, спаси́ нас.

Богородичен: Де́ва роди́, и ма́терняя не позна́, / но Ма́ти у́бо есть, Де́вою же пребы́сть, / Ю́же воспева́юще, ра́дуйся Богоро́дице, взыва́ем.

Ин. Ирмос: Седя́й в Сла́ве / на Престо́ле Божества́ / во о́блаце ле́гце, / прии́ди Иису́с Пребоже́ственный, / Нетле́нною Дла́нию / и спасе́ зову́щия: / сла́ва, Христе́, си́ле Твое́й.

Припев: Слава Тебе, Боже наш, слава Тебе.

Иису́с Жизнода́вец прии́м, и́хже возлюби́, / на Елео́нскую го́ру восхо́дит, / и сих благослови́, / и о́блаком носи́мь О́тчая не́дра доспе́, / я́же ника́коже оста́вил.

Мир весь пра́зднует ви́димый и неви́димый: / в ра́дости а́нгели лику́ют, / и челове́цы славосло́вяще непреста́нно вознесе́ние, / пло́тию Соедини́вшагося нам бла́гостию.

Слава: Разруши́вый держа́ву сме́рти я́ко безсме́ртный Го́споди, / безсме́ртие всем дарова́л еси́ Человеколю́бче, / и возне́слся еси́ во сла́ве, / зря́щим Тя честны́м ученико́м Иису́се всеси́льне.

И ныне, Богородичен: Блаже́нно чре́во Твое́ Всенепоро́чная бысть: / чре́во бо а́дово пресла́вно истощи́вшаго, / несказа́нно вмести́ти сподо́билася еси́, / Его́же моли́ спасти́ нас пою́щих Тя.

Катавасия: Царю́ царе́й, / Яковы́й от Якова́го еди́н Сло́ве произше́дый, / от Отца́ безвино́внаго, / равномо́щнаго Твоего́ Ду́ха апо́столом и́стинно посла́л еси́, / я́ко Благоде́теля пою́щим: / сла́ва держа́ве Твое́й Го́споди.

Песнь 5.

Ирмос: У́тренююще вопие́м Ти / Го́споди, спаси́ ны: / Ты бо еси́ Бог наш, / ра́зве бо Тебе́ ино́го не зна́ем.

Припев: Слава Тебе, Боже наш, слава Тебе.

Испо́лнив весе́лия вся́ческая Ми́лостиве, / к го́рним си́лам с пло́тию прише́л еси́.

А́нгельския си́лы взе́млема Тебе́ ви́девше, / врата́, взыва́ху Царю́ на́шему, возми́те.

Апо́столи ви́девше возвыша́ема Спа́са, / с тре́петом взыва́ху Царю́ на́шему: сла́ва Тебе́.

Припев: Пресвята́я Богоро́дице, спаси́ нас.

Богородичен: Де́ву по рождестве́ пое́м Тя Богоро́дице, / Ты бо Бо́га Сло́ва пло́тию мірови родила́ еси́.

Ин. Ирмос: Ужасо́шася вся́ческая / о Боже́ственней сла́ве Твое́й: / Ты бо, Неискусобра́чная Де́во, / име́ла еси́ во утро́бе над все́ми Бо́га / и родила́ еси́ Безле́тнаго Сы́на, / всем воспева́ющим Тя / мир подава́ющая.

Припев: Слава Тебе, Боже наш, слава Тебе.

Умертви́в смерть Твое́ю сме́ртию Го́споди, / взем и́хже возлюби́л еси́, / возше́л еси́ на Ма́сличную го́ру святу́ю, / и отту́ду восте́кл еси́ Христе́ к Твоему́ Роди́телю, о́блаком носи́мь.

Стра́нно Твое́ рождество́, стра́нно Твое́ воскресе́ние, / стра́нно и стра́шно Твое́ Жизнода́вче, е́же от горы́ Боже́ственное вознесе́ние, / е́же изобразу́я Илиа́ четвероко́нный восхожда́ше, / воспева́я Тя Человеколю́бче.

Слава: Зря́щим апо́столом веща́ху а́нгели: / му́жие галиле́йстии, что чудите́ся вознесе́нию Жизнода́вца Христа́:/ Сей прии́дет па́ки на зе́млю / суди́ти мiру всему́, я́ко Судия́ пра́веднейший.

И ныне, Богородичен: Де́ву сохрани́в Тя по рождестве́ нетле́нну, / восхо́дит Христо́с ко Отцу́ Богороди́тельнице, Его́же не оста́ви, / а́ще и плоть прия́т из Тебе́, мы́сленную же и одушевле́нную, / за ми́лость неизрече́нную.

Катавасия: Реши́тельное очище́ние грехо́в, / огнедохнове́нную приими́те Ду́ха ро́су, / о ча́да светообра́зная церко́вная. / Ны́не от Сио́на бо изы́де зако́н, / языкоогнеобра́зная Ду́ха благода́ть.

Песнь 6.

Ирмос: Обы́де мя бе́здна, / гроб мне кит бысть, / аз же возопи́х к Тебе́ Человеколю́бцу, / и спасе́ мя десни́ца Твоя́ Го́споди.

Припев: Слава Тебе, Боже наш, слава Тебе.

Взыгра́шася апо́столи, / зря́ще на высоту́ днесь Зижди́теля взе́млема, / упова́нием Ду́ха, / и стра́хом зовя́ху: сла́ва восхо́ду Твоему́.

Предста́ша а́нгели, / вопию́ще Христе́ ученико́м Твои́м: / и́мже о́бразом ви́десте Христа́ восходя́ща с пло́тию, / па́ки прии́дет Пра́ведный всех Судия́.

Я́ко ви́деша Тя Спа́се наш небе́сныя си́лы, / на высоту́ взе́млема с те́лом, взыва́ху, глаго́люще: / вели́ко Влады́ко, человеколю́бие Твое́.

Припев: Пресвята́я Богоро́дице, спаси́ нас.

Богородичен: Купину́ Тя неопали́мую, и го́ру, / и ле́ствицу одушевле́нную, и дверь небе́сную / досто́йно сла́вим Мари́е сла́вная, правосла́вных похвало́.

Ин. Ирмос: Боже́ственное сие́ и всечестно́е / соверша́юще пра́зднество, / Богому́дрии, Богома́тере, / прииди́те, рука́ми воспле́щим, / от Нея́ ро́ждшагося Бо́га сла́вим.

Припев: Слава Тебе, Боже наш, слава Тебе.

Да ка́плют нам свы́ше о́блацы весе́лие ве́чное, / Христо́с бо, о́блаком я́ко херуви́мы носи́мый, / к Своему́ Отцу́ восхо́дит днесь.

Пло́ти яви́вся подо́бием, / пре́жде разстоя́щаяся собра́л еси́ во еди́но Человеколю́бче, / и возне́слся еси́ Ще́дре в небе́сная, / зря́щим Тя ученико́м Твои́м.

Слава: Что червле́ны ри́зы пло́ти соедини́вшагося дебельству́, / святи́и а́нгели Христа́ зря́ще веща́ху, / стра́сти честны́я Боже́ственныя нося́ща о́бразы.

И ныне, Богородичен: Пое́м Отрокови́це зача́тие, / пое́м Твое́ неизрече́нное рождество́, / и́мже изба́вихомся Чи́стая тли и озлобле́ния, / и мра́чнаго а́дова затворе́ния.

Катавасия: Очище́ние нам Христе́ / и спасе́ние Влады́ко, / возсия́л еси́ от Де́вы, / да я́ко проро́ка / от зве́ря морска́го пе́рсей Ио́ну, / от тли исхити́ши всего́ Ада́ма всеро́дна па́дшаго.

Кондак самогласен, глас 6:

Е́же о нас испо́лнив смотре́ние, / и я́же на земли́ соедини́в Небе́сным, / возне́слся еси́ во сла́ве, Христе́ Бо́же наш, / ника́коже отлуча́яся, / но пребыва́я неотсту́пный, / и вопия́ лю́бящим Тя: / Аз есмь с ва́ми, и никто́же на вы.

Икос: Я́же земли́ на земли́ оста́вившии, / я́же пе́пельная пе́рсти уступа́ющии, прииди́те воспря́нем, / и на высоту́ возведе́м о́чи и мы́сли, / впери́м ви́ды, вку́пе и чу́вства, на небе́сная врата́ сме́ртнии, / непщу́им бы́ти в Ма́сличной горе́, / и взира́ти на Избавля́ющаго на о́блацех носи́ма. / Отону́ду бо Госпо́дь на небеса́ востече́, / и та́мо даролюбе́зны да́ры раздая́ апо́столом Свои́м, / уте́шив я́ я́ко Оте́ц, и утверди́в я́, / наста́вив я́ко сыно́в, и рече́ к ним: не разлуча́юся вас, / Аз есмь с ва́ми, и никто́же на вы.

Синаксарь на Вознесение Господа Бога и Спаса нашего Иисуса Христа.

Песнь 7.

Ирмос: В пещи́ о́гненней / песносло́вцы спасы́й о́троки, / благослове́н Бог оте́ц на́ших.

Припев: Слава Тебе, Боже наш, слава Тебе.

На о́блацех све́та вознесы́йся, и спасы́й мiр, / благослове́н Бог оте́ц на́ших.

На ра́му Спа́се, заблу́ждшее взем естество́, возне́сся, / Бо́гу и Отцу́ приве́л еси́.

Возше́дый во пло́ти к безпло́тному Отцу́, / благослове́н Бог оте́ц на́ших.

Умерщвле́ное на́ше грехо́м естество́ взем, / Твоему́ сво́йственному Отцу́ Спа́се приве́л еси́.

Припев: Пресвята́я Богоро́дице, спаси́ нас.

Богородичен: От Де́вы ро́ждься, Ю́же Богоро́дицу соде́лал еси́, / благослове́н Бог оте́ц на́ших.

Ин. Ирмос: Не послужи́ша тва́ри Богому́дрии / па́че Созда́вшаго, / но, о́гненное преще́ние му́жески попра́вше, / ра́довахуся, пою́ще: / препе́тый отце́в Госпо́дь и Бог, благослове́н еси́.

Припев: Слава Тебе, Боже наш, слава Тебе.

Све́тлый Тя Свет су́ща, подъя́т о́блак Го́споди, / от земли́ па́че ума́ восприе́млема / и небе́снии собо́ри восхвали́ша со апо́столы, глаго́люще: / Бо́же благослове́н еси́.

Рука́ма вси ра́дующеся воспле́щим, вознесе́нием Христо́вым, и воскли́кнем: / взы́де Бог во гла́се тру́бне, и се́де одесну́ю, / я́ко сопресто́лен Отцу́ во ве́ки.

Слава: Поя́ дре́вле Моисе́й вели́кий, взыва́ше: / да покло́нятся восходя́щу Христу́ небе́снии а́нгели, я́ко всех Царю́, / ему́же зове́м: отце́в Го́споди и Бо́же благослове́н еси́.

И ныне, Богородичен: О чуде́с пресла́вных! / Ка́ко вмести́ла еси́ / Бо́га невмести́маго Богора́дованная, пло́тию обнища́вшаго, / и со сла́вою мно́гою в небе́сная возне́сшагося днесь, / и оживи́вшаго челове́ки?

Катавасия: Согла́сная возшуме́ орга́нская песнь, / почита́ти златосотворе́нный безду́шный истука́н: / Уте́шителева же светоно́сная благода́ть почеству́ет, / е́же вопи́ти: / Тро́ице Еди́ная, равноси́льная, безнача́льная, благослове́на еси́.

Песнь 8.

Ирмос: Из Отца́ пре́жде век рожде́ннаго Сы́на, и Бо́га, / и в после́дняя ле́та воплоще́ннаго от Де́вы Ма́тере, / свяще́нницы по́йте, / лю́дие превозноси́те во вся ве́ки.

Припев: Слава Тебе, Боже наш, слава Тебе.

Во двою́ существу́ возлете́вшаго Жизнода́вца Христа́ на небеса́ со сла́вою, / и Отцу́ соседя́щаго, / свяще́нницы по́йте, лю́дие превозноси́те во вся ве́ки.

От рабо́ты и́дольския тварь изба́вившаго, / и предста́вившаго ту свобо́дну Твоему́ Отцу́, / Тебе́ Спа́се пое́м, / и Тебе́ превозно́сим во вся ве́ки.

Свои́м схожде́нием низложи́вшаго супоста́та, / и Свои́м возше́ствием возне́сшаго челове́ки, / свяще́нницы по́йте, лю́дие превозноси́те во вся ве́ки.

Припев: Пресвята́я Богоро́дице, спаси́ нас.

Богородичен: Херуви́мов превы́шшая яви́лася еси́ Богоро́дице Чи́стая, / во чре́ве Твое́м си́ми Носи́маго носи́вшая: / Его́же со безпло́тными, челове́цы славосло́вим во вся ве́ки.

Ин. Ирмос: О́троки благочести́выя в пе́щи / Рождество́ Богоро́дичо спасло́ есть; / тогда́ у́бо образу́емое, / ны́не же де́йствуемое, / вселе́нную всю воздвиза́ет пе́ти Тебе́: / Го́спода по́йте, дела́, / и превозноси́те Его́ во вся ве́ки.

Припев: Слава Тебе, Боже наш, слава Тебе.

Яви́шася у́мове апо́столом в вознесе́нии, и веща́ху: / что взира́юще стоите́ дивя́щеся? / Сей восходя́й в небе́сная, / прии́дет и па́ки суди́ти и́же на земли́ челове́ком, / Судия́ сый Еди́н.

Дади́м Бо́гу вели́чие, / хвалы́ согла́сие воскли́кнем, / воспои́м, лику́им, рука́ми же воспле́щим: / взы́де Бог наш на небеса́ от земли́, / а́нгелом, арха́нгелом пою́щим Сего́, / я́ко Влады́ку и Творца́ всех.

Благослови́м Отца́, и Сы́на, и Свята́го Ду́ха, Го́спода.

Взя́тся превы́ше А́нгел естество́ на́ше, дре́вле отпа́дшее, / и на престо́ле посажде́но бысть Боже́ственне, па́че смы́сла. / Прииди́те, торжеству́им и воззове́м: / Го́спода по́йте дела́, и превозноси́те во вся ве́ки.

И ныне: Се Сын Твой Богоро́дице, / плени́в Кресто́м Свои́м смерть, воскре́се тридне́вен, / и ученико́м Свои́м я́влься, востече́ к небе́сным: / с ни́миже Тебе́ покланя́ющеся / пое́м и славосло́вим во вся ве́ки.

Хва́лим, благослови́м, покланя́емся Го́сподеви, пою́ще и превознося́ще во вся ве́ки.

Катавасия: Разреша́ет у́зы, / и ороша́ет пла́мень, / трисве́тлый Богонача́лия О́браз: / пою́т о́троцы, / благослови́т же Еди́наго Спа́са и Вседе́теля, / я́ко Благоде́теля / сотворе́нная вся́ческая тварь.

Честне́йшую: не поем, но поем припев: Велича́й душе́ моя́, / возне́сшагося от земли́ на не́бо, / Христа́ Жизнода́вца.

Песнь 9.

Ирмос: Тя па́че ума́ и словесе́, Ма́терь Бо́жию, / в ле́то Безле́тнаго неизрече́нно ро́ждшую, / ве́рнии, единому́дренно велича́ем.

Припев: Велича́й душе́ моя́, / возне́сшагося от земли́ на не́бо, / Христа́ Жизнода́вца.

Тебе́ Изба́вителя міра Христа́ Бо́га, / апо́столи ви́дяще Боже́ственно возвыша́ема, / со стра́хом игра́юще велича́ху.

Твою́ обожи́вшуюся плоть / зря́ще Христе́, на высоте́ а́нгели, / друг ко дру́гу глаго́лаху: / вои́стинну Сей есть Бог наш.

Тебе́ безпло́тных чи́нове Христе́ Бо́же, / на о́блацех взе́млема ви́дяще, взыва́ху: / сла́вы Царю́, врата́ возми́те.

Тебе́ соше́дшаго да́же до после́дних земли́, / и челове́ка спа́сшаго, / и восхожде́нием Твои́м возвы́сившаго, сего́ велича́ем.

Богородичен: Ра́дуйся Богоро́дице Ма́ти Христа́ Бо́га: / Его́же родила́ еси́, / днесь от земли́ возноси́ма / со апо́столы зря́щи, возвелича́ла еси́.

Вторый припев: А́нгели восхожде́ние Влады́ки зря́ще, ужаса́хуся, / ка́ко со сла́вою взя́тся от земли́ на го́рняя.

Ин. Ирмос: Всяк земноро́дный / да взыгра́ется, Ду́хом просвеща́емь, / да торжеству́ет же Безпло́тных умо́в естество́, / почита́ющее свяще́нное торжество́ Богома́тере, / и да вопие́т: / ра́дуйся, Всеблаже́нная, / Богоро́дице, Чи́стая Присноде́во.

О даро́в па́че постиже́ния! / О та́инства стра́шнаго! / Все́ми бо влады́чествуяй, от земли́ отходя́ к небе́сным, / ученико́м посла́ Ду́ха Свята́го, / просвети́вшаго сих смысл, / и о́гненны сотвори́вшаго благода́тию.

Полцы́ учени́честии, Госпо́дь рече́, вы седи́те во Иерусали́ме, / и Аз низпослю́ вам Уте́шителя друга́го, / Отцу́ сопресто́льна, и Мне равноче́стна, / Его́же ви́дите взима́ема, и о́блаком све́тлым носи́ма.

Взя́тся я́ве великоле́пие вы́ше небе́с, пло́тию обнища́вшаго, / и соседе́нием Отца́ почте́ся естество́ на́ше отпа́дшее: / торжеству́им, и согла́сно вси воскли́кнем, / и воспле́щим рука́ми ра́дующеся.

Богородичен: Свет от Све́та возсия́вый, Всенепоро́чная, из Тебе́ возсия́, / и че́рность безбо́жия всю разруши́, / и в нощи́ спя́щих просвети́. / Сего́ ра́ди вси по до́лгу Тя во ве́ки при́сно ублажа́ем.

Катавасия: Ра́дуйся Цари́це, / Матероде́вственная сла́во: / вся́ка бо удобообраща́тельная благоглаго́ливая уста́ / вити́йствовати не мо́гут, / Тебе́ пе́ти досто́йно: / низумева́ет же ум всяк, Твое́ Рождество́ разуме́ти. / Те́мже Тя согла́сно сла́вим.

Ексапостиларий самогласен:

Ученико́м зря́щим Тя, / возне́слся еси́ Христе́ ко Отцу́ соседя́, / а́нгели предтеку́ще зовя́ху: / возми́те врата́, возми́те, / Царь бо взы́де к нача́льному Све́ту сла́вы. Трижды.

На хвалитех, Вся́кое дыха́ние: поставим стихи 4 и поем стихиры, глас 1. Подобен: Небе́сных чино́в:

А́нгельски и́же в мiре торжеству́им, / на престо́ле сла́вы Бо́гу носи́мому, / взыва́юще пе́ние: / Свят еси́ О́тче небе́сный, / Соприсносу́щный Сло́ве, / Свят еси́ и Ду́ше Всесвяты́й. Дважды.

Нача́льницы а́нгелов смотря́юще, Спа́се, восхожде́ния стра́нное, / недоумева́хуся друг ко дру́гу: / что виде́ние сие́? / Челове́к у́бо зра́ком ви́димый, / я́коже Бог, превы́ше небе́с / с пло́тию восхо́дит.

Галиле́ане зря́ще Тя вознесе́нна, / от Ма́сличныя горы́ с те́лом Сло́ве, / слы́шаху а́нгелов вопию́щим им: / что стоите́ зря́ще? / Сей прии́дет па́ки с пло́тию, / и́мже о́бразом ви́десте.

Слава, и ныне, глас 2: Роди́лся еси́ я́ко Сам восхоте́л еси́, / яви́лся еси́ я́ко Сам изво́лил еси́, / пострада́л еси́ пло́тию Бо́же наш, / из ме́ртвых воскре́сл еси́ попра́в смерть. / Возне́слся еси́ во сла́ве, вся́ческая исполня́яй, / и посла́л еси́ нам Ду́ха Боже́ственнаго, / е́же воспева́ти и сла́вити Твое́ Божество́.

Славословие великое. Дается и святый елей братии. И поучение Студитово.

Отпуст: И́же во сла́ве вознесы́йся от нас на не́бо и одесну́ю се́дый Бо́га и Отца́, Христо́с, и́стинный Бог наш, моли́твами пречи́стыя Своея́ Ма́тере, святы́х сла́вных и всехва́льных Апо́стол, и всех святы́х, поми́лует и спасе́т нас, я́ко Благ и Человеколю́бец.

И час 1-й в притворе. И совершенный отпуст.

Последование Литургии в четверток шестой седмицы по Пасхе

Поем настоящия антифоны, псалом 46, глас 2:

Стих 1: Вси язы́цы восплещи́те рука́ми, / воскли́кните Бо́гу гла́сом рад́ования.

Припев: Моли́твами Богоро́дицы, Спа́се, спаси́ нас.

Стих 2: Я́ко Госпо́дь Вы́шний стра́шен, / Царь ве́лий по всей земли́.

Припев: Моли́твами Богоро́дицы, Спа́се, спаси́ нас.

Стих 3: Покори́ лю́ди нам / и язы́ки под но́ги на́ша.

Припев: Моли́твами Богоро́дицы, Спа́се, спаси́ нас.

Стих 4: Взы́де Бог в воскликнове́нии, / Госпо́дь во гла́се тру́бне.

Припев: Моли́твами Богоро́дицы, Спа́се, спаси́ нас.

Слава, и ныне: Моли́твами Богоро́дицы, Спа́се, спаси́ нас.

Антифон 2, псалом 47, глас 2.

Стих 1: Ве́лий Госпо́дь и хва́лен зело́, / во гра́де Бо́га на́шего, в горе́ святе́й Его́.

Припев: Спаси́ нас, Сы́не Бо́жий, / вознесы́йся во сла́ве, пою́щия Ти: / Аллилу́иа.

Стих 2: Го́ры Сио́нския, ре́бра Се́верова, / град Царя́ вели́каго.

Припев: Спаси́ нас, Сы́не Бо́жий, / вознесы́йся во сла́ве, пою́щия Ти: / Аллилу́иа.

Стих 3: Бог в тя́жестех Его́ зна́емь есть, / егда́ заступа́ет и́.

Припев: Спаси́ нас, Сы́не Бо́жий, / вознесы́йся во сла́ве, пою́щия Ти: / Аллилу́иа.

Стих 4: Я́ко се ца́рие зе́мстии собра́шася, / снидо́шася вку́пе.

Припев: Спаси́ нас, Сы́не Бо́жий, / вознесы́йся во сла́ве, пою́щия Ти: / Аллилу́иа.

Слава, и ныне: Единоро́дный Сы́не:

Антифон 3, псалом 48, глас 4.

Стих 1: Услы́шите сия́ вси язы́цы, / внуши́те вси живу́щии по вселе́нней.

Тропарь, глас 4: Возне́слся еси́ во сла́ве, Христе́ Бо́же наш, / ра́дость сотвори́вый ученико́м, / обетова́нием Свята́го Ду́ха, / извеще́нным им бы́вшим благослове́нием, / я́ко Ты еси́ Сын Бо́жий, Изба́витель міра.

Стих 2: Земноро́днии же и сы́нове челове́честии, / вку́пе бога́т и убо́г.

Тропарь: Возне́слся еси́ во сла́ве:

Стих 3: Уста́ моя́ возглаго́лют прему́дрость, / и поуче́ние се́рдца моего́ ра́зум.

Тропарь: Возне́слся еси́ во сла́ве:

Стих 4: Приклоню́ в при́тчу у́хо мое́, / отве́рзу во псалти́ри гана́ние мое́.

Тропарь: Возне́слся еси́ во сла́ве:

Входный: Взы́де Бог в воскликнове́нии, / Госпо́дь во гла́се тру́бне.

Тропарь, глас 4: Возне́слся еси́ во сла́ве, Христе́ Бо́же наш, / ра́дость сотвори́вый ученико́м, / обетова́нием Свята́го Ду́ха, / извеще́нным им бы́вшим благослове́нием, / я́ко Ты еси́ Сын Бо́жий, Изба́витель міра.

Слава, и ныне, кондак самогласен, глас 6:

Е́же о нас испо́лнив смотре́ние, / и я́же на земли́ соедини́в Небе́сным, / возне́слся еси́ во сла́ве, Христе́ Бо́же наш, / ника́коже отлуча́яся, / но пребыва́я неотсту́пный, / и вопия́ лю́бящим Тя: / Аз есмь с ва́ми, и никто́же на вы.

Таже Трисвятое.

Прокимен, глас 7: Вознеси́ся на небеса́ Бо́же, / и по всей земли́ сла́ва Твоя́.

Стих: Гото́во се́рдце мое́ Бо́же, гото́во се́рдце мое́: воспою́ и пою́ во сла́ве мое́й.

Деяний святых Апостол чтение, зачало 1 (Деян. 1:1–12).

Пе́рвое у́бо сло́во сотвори́х о всех, о Фео́филе, я́же нача́т Иису́с твори́ти же и учи́ти да́же до дне, во́ньже, запове́дав апо́столом Ду́хом Святы́м, и́хже избра́, вознесе́ся. Пред ни́миже и поста́ви Себе́ жи́ва по страда́нии Свое́м во мно́зех и́стинных зна́мениих, де́ньми четы́редесятьми явля́яся им и глаго́ля я́же о Ца́рствии Бо́жии: С ни́миже и яды́й, повеле́ им от Иерусали́ма не отлуча́тися, но жда́ти обетова́ния О́тча, е́же слы́шасте от Мене́: Я́ко Иоа́нн у́бо крести́л есть водо́ю, вы же и́мате крести́тися Ду́хом Святы́м не по мно́зех сих днех. Они́ же у́бо соше́дшеся, вопроша́ху Его́, глаго́люще: Го́споди, а́ще в ле́то сие́ устроя́еши ца́рствие Изра́илево? Рече́ же к ним: несть ва́ше разуме́ти времена́ и ле́та, я́же Оте́ц положи́ во Свое́й вла́сти. Но прии́мете си́лу, наше́дшу Свято́му Ду́ху на вы, и бу́дете Ми свиде́телие во Иерусали́ме же и во всей Иуде́и и Самари́и, и да́же до после́дних земли́. И сия́ рек, зря́щим им, взя́тся, и о́блак подъя́т Его́ от о́чию их. И я́ко взира́юще бя́ху на не́бо, иду́щу Ему́, и се му́жа два ста́ста пред ни́ми во оде́жди беле́. Я́же и реко́ста: му́жие Галиле́йстии, что стоите́ зря́ще на не́бо? Сей Иису́с, вознесы́йся от вас на не́бо, та́кожде прии́дет, и́мже о́бразом ви́десте Его́ иду́ща на не́бо. Тогда́ возврати́шася во Иерусали́м от горы́ нарица́емыя Елео́н, я́же есть близ Иерусали́ма, суббо́ты иму́щия путь.

Аллилуиа, глас 2: Взы́де Бог в воскликнове́нии, Госпо́дь во гла́се тру́бне.

Стих: Вси язы́цы восплещи́те рука́ми, воскли́кните Бо́гу гла́сом ра́дования.

Евангелие от Луки, зачало 114 (Лк. 24:36–53).

Во вре́мя о́но, воскре́с Иису́с от ме́ртвых, и ста посреде́ учени́к Свои́х, и глаго́ла им: мир вам. Убоя́вшеся же и пристра́шни бы́вше, мня́ху дух ви́дяще. И рече́ им: что смуще́ни есте́; и почто́ помышле́ния вхо́дят в сердца́ ва́ша? Ви́дите ру́це Мои́ и но́зе Мои́, я́ко Сам Аз есмь. Осяжи́те Мя и ви́дите, я́ко дух пло́ти и ко́сти не и́мать, я́коже Мене́ ви́дите иму́ща. И сие́ рек, показа́ им ру́це и но́зе. Еще́ же не ве́рующим им от ра́дости и чудя́щимся, рече́ им: и́мате ли что сне́дно зде? Они́ же да́ша Ему́ ры́бы печены́ часть, и от пчел сот. И взем, пред ни́ми яде́. Рече́ же им: сия́ суть словеса́, я́же глаго́лах к вам еще́ сый с ва́ми, я́ко подоба́ет сконча́тися всем напи́санным в зако́не Моисе́ове и проро́цех и псалме́х о Мне. Тогда́ отве́рзе им ум разуме́ти Писа́ния. И рече́ им: я́ко та́ко пи́сано есть, и та́ко подоба́ше пострада́ти Христу́, и воскре́снути от ме́ртвых в тре́тий день, и пропове́датися во и́мя Его́ покая́нию и отпуще́нию грехо́в во всех язы́цех, наче́нше от Иерусали́ма. Вы же есте́ свиде́телие сим. И се, Аз послю́ обетова́ние Отца́ Моего́ на вы: вы же седи́те во гра́де Иерусали́мсте, до́ндеже облече́теся си́лою свы́ше. Изве́д же их вон до Вифа́нии, и воздви́г ру́це Свои́, и благослови́ их. И бысть егда́ благословля́ше их, отступи́ от них и возноша́шеся на не́бо. И ти́и поклони́шася Ему́ и возврати́шася во Иерусали́м с ра́достию вели́кою: И бя́ху вы́ну в це́ркви, хва́ляще и благословя́ще Бо́га. Ами́нь.

Вместо же Досто́йно:

Велича́й душе́ моя́, / возне́сшагося от земли́ на не́бо, / Христа́ Жизнода́вца.

Ирмос, глас 5: Тя па́че ума́ и словесе́ Ма́терь Бо́жию, / в ле́то Безле́тнаго неизрече́нно ро́ждшую, / ве́рнии, единому́дренно велича́ем.

Вместо Ви́дехом Свет И́стинный: поется тропарь Вознесения:

Возне́слся еси́ во сла́ве, Христе́ Бо́же наш, / ра́дость сотвори́вый ученико́м, / обетова́нием Свята́го Ду́ха, / извеще́нным им бы́вшим благослове́нием, / я́ко Ты еси́ Сын Бо́жий, Изба́витель міра.

Сице поeм и до отдания прaздника.

Причастный: Взы́де Бог в воскликнове́нии, / Госпо́дь во гла́се тру́бне. / Аллилу́иа, трижды.

На трапезе велие утешение братии.

В пяток шестой седмицы по Пасхе

Последование Вечерни в четверток шестой седмицы по Пасхе вечера

Кафи́смы не глаго́лем: а́ще ли где́ всено́щное не бы́сть, кафи́сму глаго́лем рядову́ю.

На Го́споди воззва́х: поста́вим стихо́в 6: и пое́м стихи́ры самогла́сны пра́здника 3. И Мине́и 3.

Пра́здника, гла́с 1:

Возше́д на небеса́, отону́дуже и соше́л еси́, не оста́ви на́с си́рых Го́споди: да прии́дет Тво́й Ду́х, нося́ ми́р мірови, покажи́ сыново́м челове́ческим дела́ си́лы Твоея́, Го́споди Человеколю́бче.

Возше́л еси́ Христе́ к Безнача́льному Отцу́ Твоему́, неопи́санных Его́ не́др не разлучи́выйся, и прило́г си́лы хвале́ния трисвята́го не прия́ша, но еди́наго Сы́на и по вочелове́чении позна́ша Тя́ Го́споди, Единоро́дна Отцу́: во мно́жестве щедро́т Твои́х поми́луй на́с.

А́нгели Твои́ Го́споди, апо́столом глаго́лаху: му́жие галиле́йстии, что́ стоите́, зря́ще на не́бо? Се́й е́сть Христо́с Бо́г, Вознесы́йся от ва́с на не́бо, то́й прии́дет па́ки, и́мже о́бразом ви́десте Его́ иду́ща на не́бо: послужи́те Ему́ в преподо́бии и пра́вде.

Сла́ва: свята́го, а́ще и́мать, а́ще же ни́:

Сла́ва, и ны́не, гла́с 2: Роди́лся еси́ я́ко Са́м восхоте́л еси́, яви́лся еси́ я́ко Са́м изво́лил еси́: пострада́л еси́ пло́тию Бо́же на́ш, из ме́ртвых воскре́сл еси́ попра́в сме́рть: Возне́слся еси́ во сла́ве, вся́ческая исполня́яй, и посла́л еси́ на́м Ду́ха Боже́ственнаго, е́же воспева́ти и сла́вити Твое́ Божество́.

Вхо́д: Све́те ти́хий святы́я сла́вы Безсме́ртнаго Отца́ Небе́снаго, Свята́го, Блаже́ннаго, Иису́се Христе́. Прише́дше на за́пад со́лнца, ви́девше свет вече́рний, пое́м Отца́, Сы́на и Свята́го Ду́ха, Бо́га. Досто́ин еси́ во вся времена́ пет бы́ти гла́сы преподобными. Сы́не Бо́жий, живо́т дая́й, те́мже мiр Тя сла́вит.

Проки́мен вели́кий, гла́с 7: Бо́г на́ш на небеси́ и на земли́, вся́ ели́ка восхоте́ сотвори́.

Сти́х: Во исхо́де Изра́илеве от Еги́пта, до́му Иа́ковля из люде́й ва́рвар, бысть Иуде́а святы́ня Его́.

Сти́х: Мо́ре ви́де и побеже́, Иорда́н возврати́ся вспя́ть.

Сти́х: Что́ ти е́сть мо́ре, я́ко побе́гло еси́? И тебе́ Иорда́не, я́ко возврати́лся еси́ вспя́ть?

И па́ки: Бо́г на́ш на небеси́ и на земли́, вся́ ели́ка восхоте́ сотвори́.

Ектении́: Рце́м вси́: Испо́лним вече́рнюю моли́тву:

На стихо́вне стихи́ры, гла́с 2. Подо́бен: Егда́ от дре́ва:

Глаго́лет И́же вся́ческая Исполня́яй, ко ученико́м на го́ру Елео́нскую возше́д: прибли́жися, о дру́зи Мои́, восхожде́ния вре́мя, ше́дше научи́те язы́ки сло́ву, е́же слы́шасте от гла́са Моего́. Тогда́ Возне́слся еси́ во сла́ве я́коже на колесни́це: те́мже тре́петом апо́столи ужаса́хуся.

Сти́х: Вси язы́цы восплещи́те рука́ми, воскли́кните Бо́гу гла́сом ра́дования.

Егда́ Ма́тери со ученики́ спутеше́ствующим дру́г дру́гу в Вифа́нию Христе́, Возне́сл еси́ ру́це Твои́, во благослове́ние и́х, и внегда́ благослови́ти и́х, о́блак све́та от оче́с и́х а́бие взя́т Тя́: тогда́ Возне́слся еси́ во сла́ве, и Десноседа́тель вои́стинну яви́лся еси́ Отцу́ спокланя́емь.

Сти́х: Взы́де Бог в воскликнове́нии, Госпо́дь во гла́се тру́бне.

Прииди́те, совзы́дем ве́рнии на высо́кую го́ру Елео́нскую, я́коже апо́столи совосходя́ще, и на высоту́ взе́мше сердца́, и мы́сли, у́зрим Го́спода ны́не носи́ма. Те́мже и мы́ благода́рно ра́дующеся возопии́м: сла́ва Вознесе́нию Твоему́ Многоми́лостиве.

Сла́ва и ны́не, гла́с 6: На гора́х святы́х зря́ще Твое́ Вознесе́ние Христе́, Сия́ние сла́вы О́тчи, воспева́ем Тво́й светообра́зный лица́ зра́к, кла́няемся Страсте́м Твои́м, почита́ем Воскресе́ние, сла́вное Вознесе́ние сла́вяще: поми́луй на́с.

Тропа́рь пра́здника: Возне́слся еси́ во сла́ве, Христе́ Бо́же наш, / ра́дость сотвори́вый ученико́м, / обетова́нием Свята́го Ду́ха, / извеще́нным им бы́вшим благослове́нием, / я́ко Ты еси́ Сын Бо́жий, Изба́витель міра.

И отпу́ст.

Слу́жбу Мине́и рядова́го свята́го, случи́вшагося в пра́здник Вознесе́ния, пое́м на повече́рии.

Последование Утрени в пяток шестой седмицы по Пасхе

На Бо́г Госпо́дь: тропа́рь пра́здника:

Возне́слся еси́ во сла́ве, Христе́ Бо́же наш, / ра́дость сотвори́вый ученико́м, / обетова́нием Свята́го Ду́ха, / извеще́нным им бы́вшим благослове́нием, / я́ко Ты еси́ Сын Бо́жий, Изба́витель міра.

По 1-м стихосло́вии седа́лен, гла́с 8. Подо́бен: Повеле́нное та́йно:

На го́ру возше́д Елео́нскую Ми́лостиве Иису́се, отту́ду взя́лся еси́: све́тлый бо о́блак от земли́ Тя подъя́т, зря́щим ученико́м Твои́м чу́до стра́шное, вопию́щим безпло́тным на небесе́х вы́шшим во́инством: стра́хом врата́ возми́теся. С ни́миже Царя́ Тя́ пое́т вся́ тва́рь, все́х Бо́га.

Сла́ва, и ны́не: то́йже.

По 2-м стихосло́вии седа́лен, гла́с 8. Подо́бен: Прему́дрости Сло́ва:

Все́д на о́блаки небе́сныя, оста́вив ми́р су́щим на земли́, возше́л и се́л еси́ одесну́ю Отца́, я́ко Единосу́щен Сему́ сы́й и Ду́ху: а́ще бо и в пло́ти яви́лся еси́, но непрело́жен пребы́л еси́. Те́мже ча́еши соверше́ния коне́ц, суди́ти Гряды́й на зе́млю мiру всему́. Правосу́де Го́споди, пощади́ ду́ши на́ша, прегреше́ний оставле́ние да́руя, я́ко Бо́г ми́лостив, рабо́м Твои́м.

Сла́ва, и ны́не: то́йже.

И Псало́м 50.

Кано́н пра́здника ирмо́с по два́жды: тропари́ на 6, еди́н по еди́ному пременя́я на вся́к де́нь: и мине́и на 4. По 3-й пе́сни конда́к свята́го, и и́кос, и седа́лен его́. Сла́ва, и ны́не: пра́здника. По 6-й пе́сни конда́к пра́здника, и и́кос. По 9-й пе́сни свети́лен пра́здника. Сла́ва: Свята́го, а́ще и́мать: И ны́не: пра́здника. А́ще ли́ ни́, Сла́ва, и ны́не: пра́здника.

На стихо́вне стихи́ры пра́здника, гла́с 2. Подо́бен: До́ме Евфра́фов:

Чу́до новоле́пное, челове́ческое бо естество́ на небеса́ взы́де, соедини́вшееся Сло́ву Бо́гу Вседержи́телю.

Сти́х: Вси язы́цы восплещи́те рука́ми, воскли́кните Бо́гу гла́сом ра́дования.

Возсия́ я́сный и всесве́тлый де́нь Влады́ки, Боже́ственнаго на небеса́ восхожде́ния, просвеща́ющий вся́ческая.

Сти́х: Взы́де Бог в воскликнове́нии, Госпо́дь во гла́се тру́бне.

Я́коже ученико́м посла́л еси́ с высоты́ Сра́сленаго Твоего́ Ду́ха: и лю́дем Твои́м посли́ Христе́ Спа́се благода́ть Твою́.

Сла́ва, и ны́не, гла́с 5: Го́споди, взе́млющу ти ся отону́дуже не разлучи́лся еси́, во́инства а́нгелов и все́х безпло́тных, ра́достию вопия́ху го́рншим си́лам: возми́те врата́ кня́зи ва́ша, и вни́дет Ца́рь Сла́вы: престо́л бо херуви́мский взя́т Тя́ с пло́тию, Го́споди сла́ва Тебе́.

И про́чее у́трени, и отпу́ст.

Последование Литургии в пяток шестой седмицы по Пасхе

Блаже́нна от кано́на пра́здника, пе́снь 1-я, со ирмосо́м на 6.

В субботу шестой седмицы по Пасхе

Последование Вечерни в пяток шестой седмицы по Пасхе вечера

На Го́споди воззва́х: поста́вим стихо́в, 6: пра́здника, 3: и мине́и 3.

Стихи́ры пра́здника, гла́с 4. Подо́бен: Да́л еси́ зна́мение:

Пострада́л еси́ я́ко Челове́к, Безстра́стный Божество́м и воскре́сл еси́ тридне́вен Плени́вый сме́рть, и Совоскреси́вый вся́ истле́вшия: и Возне́слся еси́ Христе́ ко Отцу́, обеща́в посла́ти уте́шителя свяще́нным апо́столом Твои́м, Иису́се Всеси́льне, Спа́се ду́ш на́ших.

Вы́ что́ стоите́ зря́ще на не́бо? Ви́димии а́нгели, я́ко челове́цы глаго́лаху Сло́ва таи́нником. Се́й Его́же зрите́, о́блаком све́тлым Вознося́щася, То́йже прии́дет, и́мже о́бразом ви́десте Его́ суди́ти мiру, я́коже рече́: ше́дше у́бо вся́ рече́нная сотвори́те.

По е́же от гро́ба Твоего́ па́че постиже́ния Воста́нии, Всеси́льне Го́споди, прии́м и́хже возлюби́л еси́, да́же до Вифа́нии изве́л еси́ Сло́ве, и к горе́ бы́в Елео́нстей, си́х благослови́в, и та́ко Возне́слся еси́ повину́ющимся а́нгелом Тебе́, Иису́се Всеси́льне, Спа́се ду́ш на́ших.

Сла́ва, и ны́не, гла́с 6: Дне́сь на небесе́х го́рния си́лы на́ше естество́ зря́ще, дивя́щеся стра́ннаго о́браза восхо́ду, недоумева́хуся, дру́г ко дру́гу глаго́люще: кто́ Се́й прише́дый? Ви́дяще же своего́ Влады́ку, небе́сная врата́ взя́ти повелева́ху: с ни́миже непреста́нно воспои́м, с пло́тию отону́ду па́ки Гряду́щаго, я́ко Судию́ все́х и Бо́га Всеси́льна.

На стихо́вне стихи́ры, гла́с 2. Подо́бен: До́ме Евфра́фов:

Испо́лнивый Бла́же Оте́ческое благоволе́ние, соедини́вый же го́рняя с до́льними, Возне́слся еси́ во сла́ве к пе́рвейшим.

Сти́х: Вси язы́цы восплещи́те рука́ми, воскли́кните Бо́гу гла́сом ра́дования.

Возне́слся еси́ к Твоему́ Роди́телю Ще́дре, отону́дуже не разлучи́лся еси́, и Возне́сл еси́ до́лу лежа́щее естество́ Влады́ко.

Сти́х: Взы́де Бог в воскликнове́нии, Госпо́дь во гла́се тру́бне.

О́блак Тя́ све́та восприя́т на высоту́, и а́нгели со стра́хом и тре́петом служа́ху Боже́ственному Твоему́ Вознесе́нию.

Сла́ва, и ны́не, гла́с 7: На го́ру Елео́нскую прише́л еси́ Ми́луяй ро́д челове́ческий, и о́блак подъя́т Тя́ от о́чию ученико́в Твои́х, трепе́щущим у́бо за виде́ние, ра́дующимся же за ча́яние Свята́го Ду́ха: И́мже утверди́в Спа́се, поми́луй на́с.

Последование Утрени в субботу шестой седмицы по Пасхе

По 1-м стихосло́вии седа́лен, гла́с 1. Подо́бен: Ка́мени запеча́тану:

А́нгелом дивя́щимся восхо́да стра́нному, и ученико́м ужаса́ющимся стра́шному взы́тия, возше́л еси́ со сла́вою я́ко Бо́г, и врата́ Тебе́ взя́шася Спа́се. Сего́ ра́ди си́лы небе́сныя дивля́хуся, вопию́ще: сла́ва снизхожде́нию Твоему́, Спа́се, сла́ва Ца́рствию Твоему́, сла́ва Вознесе́нию Твоему́, еди́не Человеколю́бче. Два́жды.

По 2-м стихосло́вии, седа́лен, гла́с 1. Подо́бен: Ка́мени запеча́тану:

А́ду плени́вшуся от Тебе́ Жизнода́вче, и мiру просвети́вшуся во Твое́м Воскресе́нии, возше́л еси́ со сла́вою Спа́се вся́ обдержа́яй руко́ю. Сего́ ра́ди со а́нгелы славосло́вим Тя́ Вседержи́телю Го́споди: сла́ва Вознесе́нию Твоему́ Христе́, сла́ва Ца́рствию Твоему́, сла́ва благоутро́бию Твоему́, еди́не Человеколю́бче. Два́жды.

И Псало́м 50.

Кано́н пра́зднику со ирмосы́ на 8, и мине́и на 4.

На стихо́вне стихи́ры, гла́с 2. Подо́бен: До́ме Евфра́фов:

Не оста́влю си́ры, я́же Аз собра́х, Госпо́дь друго́м глаго́лаше: но послю́ ва́м Ду́ха Свята́го.

Сти́х: Вси язы́цы восплещи́те рука́ми, воскли́кните Бо́гу гла́сом ра́дования.

А́нгели прему́дрым вопия́ху апо́столом: о му́жие галиле́йстии! и́мже о́бразом зрите́, То́й па́ки прии́дет.

Сти́х: Взы́де Бог в воскликнове́нии, Госпо́дь во гла́се тру́бне.

Снидо́ша с ра́достию от Елео́нския горы́ ученицы́ Твои́ Сло́ве, сла́вяще и пою́ще Боже́ственное Твое́ Вознесе́ние.

Сла́ва, и ны́не, глас 8: Возне́слся еси́ во сла́ве от земли́ на небеса́, вся́ Исполня́яй Божество́м, и одесну́ю Отца́ се́л еси́, И́же в нача́ле Бо́г Сло́во, отону́дуже небе́сныя си́лы зря́ще, апо́столом страшли́ви глаго́лаху: на Кого́ взира́ете на не́бо? Се́й, Его́же ви́десте, То́й па́ки прии́дет со сла́вою суди́ти все́й вселе́нней, и отда́ти кому́ждо по дело́м его́. К Нему́же возопии́м: Непостижи́ме Го́споди, сла́ва Тебе́.

И обы́чный отпу́ст.

Последование Литургии в субботу шестой седмицы по Пасхе

Блаже́нна от кано́на пра́здника, пе́снь 3-я, на 6.

Прокимен, глас 7: Вознеси́ся на небеса́ Бо́же, / и по всей земли́ сла́ва Твоя́.

Стих: Гото́во се́рдце мое́ Бо́же, гото́во се́рдце мое́: воспою́ и пою́ во сла́ве мое́й.

Деяний святых Апостол чтение, зачало 43 (Деян. 20:7–12).

Во дни о́ны, во еди́ну от суббо́т, собра́вшымся ученико́м преломи́ти хлеб, Па́вел бесе́доваше к ним, хотя́ изы́ти нау́трие, простре́ же сло́во до полу́нощи. Бя́ху же свещы́ мно́ги в го́рнице, иде́же бе́хом со́брани. Седя́ же не́кто ю́ноша, и́менем Евти́х, во окне́, отягче́н сном глубо́ким, глаго́лющу Па́влу о мно́зе, прекло́нься от сна, паде́ от трекро́вника до́лу, и взя́ша его́ ме́ртва. Соше́д же Па́вел нападе́ нань, и обе́м его́ рече́: не мо́лвите, и́бо душа́ его́ в нем есть. Возше́д же и прело́мль хлеб и вкушь, дово́льно же бесе́довав да́же до зари́, и та́ко изы́де. Приведо́ша же о́трока жи́ва и уте́шишася не ма́ло.

Аллилуиа, глас 2: Взы́де Бог в воскликнове́нии, Госпо́дь во гла́се тру́бне.

Стих: Вси язы́цы восплещи́те рука́ми, воскли́кните Бо́гу гла́сом ра́дования.

Ева́нгелие от Иоа́нна, зача́ло 48 (14:10–21).

Рече́ Госпо́дь Свои́м ученико́м: глаго́лы, я́же Аз глаго́лю вам, о Себе́ не глаго́лю, Оте́ц же во Мне пребыва́яй, Той твори́т дела́, ве́руйте Мне, я́ко Аз во Отце́, и Оте́ц во Мне. А́ще ли же ни, за та дела́ ве́ру ими́те Ми. Ами́нь, ами́нь глаго́лю вам, ве́руяй в Мя, дела́, я́же Аз творю́, и той сотвори́т, и бо́льша сих сотвори́т, я́ко Аз ко Отцу́ Моему́ гряду́. И е́же а́ще что про́сите от Отца́ о и́мени Мое́м, то сотворю́, да просла́вится Оте́ц в Сы́не, и а́ще чесо́ про́сите во и́мя Мое́, Аз сотворю́. А́ще лю́бите Мя, за́поведи Моя́ соблюди́те, и Аз умолю́ Отца́, и ино́го Уте́шителя даст вам, да бу́дет с ва́ми в век, Дух и́стины, Его́же мир не мо́жет прия́ти, я́ко не ви́дит Его́, ниже́ зна́ет Его́, вы же зна́ете Его́, я́ко в вас пребыва́ет и в вас бу́дет. Не оста́влю вас си́ры, прииду́ к вам. Еще́ ма́ло, и мир ктому́ не ви́дит Мене́, вы же ви́дите Мя, я́ко Аз живу́, и вы жи́ви бу́дете, в той день разуме́ете вы, я́ко Аз во Отце́ Мое́м, и вы во Мне, и Аз в вас. Име́яй за́поведи Моя́ и соблюда́яй их, той есть любя́й Мя, а любя́й Мя возлю́блен бу́дет Отце́м Мои́м, и Аз возлюблю́ его́ и явлю́ся ему́ Сам.

Причастный: Взы́де Бог в воскликнове́нии, / Госпо́дь во гла́се тру́бне. / Аллилу́иа, трижды.

Неделя седьмая по Пасхе, святых 318 богоносных отец иже в Никеи

В субботу вечера, на Малей вечерне

На Го́споди воззва́х: поставим стихи 4. И поем стихиры воскресны, глас 6:

Побе́ду име́я, Христе́, ю́же на а́да, / на Крест возше́л еси́: / да во тьме сме́рти седя́щия воскреси́ши с Собо́ю, / И́же в ме́ртвых Свобо́дь, / Источа́яй живо́т от Своего́ све́та, / Всеси́льне Спа́се, поми́луй нас. Дважды.

Днесь Христо́с смерть попра́в, / я́коже рече́, воскре́се, / и ра́дование мiрови дарова́, / да вси взыва́юще, песнь та́ко рцем: / Исто́чниче жи́зни, Непристу́пный Све́те, / Всеси́льне Спа́се, поми́луй нас.

Тебе́, Го́споди, Су́щаго по всей тва́ри, / гре́шнии ка́мо бежи́м; / на Небеси́ Сам живе́ши, / во а́де попра́л еси́ смерть. / Во глубины́ морски́я; / та́мо рука́ Твоя́, Влады́ко. / К Тебе́ прибега́ем, / Тебе́ припа́дающе мо́лимся: / Воскресы́й из ме́ртвых, поми́луй нас.

Слава, глас тойже: Та́йныя днесь Ду́ха трубы́, / богоно́сныя отцы́ восхва́лим / песнопе́вшия посреде́ Це́ркве песнь сли́чную богосло́вия, / Тро́ицу еди́ну непреме́нную, / Существо́ же и Божество́, / низложи́тели А́риевы, и правосла́вных побо́рники, / моля́щияся всегда́ Го́споду, / поми́ловатися душа́м на́шим.

И ныне, Богородичен: Досто́йно есть я́ко вои́стинну, / блажи́ти Тя Богоро́дицу: / в Твое́ бо пречи́стое вшед чре́во всех Соде́тель, плоть бысть, / не преложи́вся естество́м, ниже́ мечта́вся о смотре́нии, / но восприя́тей из Тебе́ слове́сно одушевле́нней пло́ти соедини́вся, по ипоста́си. / Отону́дуже благоче́стно во обои́х естества́х явля́ющихся ра́знство твори́м. / Того́ моли́ Честна́я Пресвята́я, / низпосла́ти нам мир и ве́лию ми́лость.

На стиховне, воскресная стихира. Таже, настоящия стихиры подобны Пресвятыя Богородицы, глас 6. Подобен: Всю отложи́вше:

Стих: Помяну́ и́мя Твое́ / во вся́ком ро́де и ро́де.

Кля́твою я́ко обеща́ Твоему́ пра́отцу дре́вле Бог преле́тный, / в после́дняя времена́ соверши́, / произше́д Пречи́стая от чре́ва Твоего́ боже́ственнаго. / И́бо вои́стинну возсия́ от Тебе́ Госпо́дь, / дла́нию содержа́й концы́: / Его́же и мне благоуве́тлива сотвори́ в час су́дный Де́во блаже́нная, / Того́ Ца́рствия мя получи́ти доброде́телей возвыше́нием, / и страсте́й умерщвле́нием.

Стих: Слы́ши Дщи и виждь, / и приклони́ у́хо Твое́.

Ума́ чистото́ю Иса́иа, / Де́во издале́ча прорече́, / роди́ти иму́щую Созда́теля всея́ тва́ри / Тя, Честна́я Пречи́стая: / Ты бо яви́лася еси́ еди́на во ве́ки Всенепоро́чная. / Те́мже Тя молю́: / оскверне́ную очи́сти ду́шу мою́, / и све́тлости Боже́ственныя о́бщника мя покажи́, / и Боже́ственнаго Твоего́ Сы́на стоя́ния десна́го, / егда́ ся́дет, я́коже пи́сано есть, / суди́ти мiру всему́.

Стих: Лицу́ Твоему́ помо́лятся / бога́тии лю́дстии.

Сме́рти разруше́ние Рождество́м Твои́м яви́ся, / Ты бо еси́ Отрокови́це живота́ нетле́ннаго пребыва́лище. / Те́мже Тя молю́, / в ме́стех а́довых страсте́й мои́х лежа́ща Ты возста́ви, / и к весе́лию мя оживи́ Де́во. / Руково́дствуй ко блаже́нному возда́нию, / и ве́чныя и боже́ственныя сподо́би ра́дости, / иде́же сла́дость присносу́щная, / иде́же свет невече́рний.

Слава, глас 4: Моле́бную па́мять днесь богоно́сных отце́в, / от всея́ вселе́нныя собра́вшихся, / в све́тлем гра́де Нике́йстем, / правосла́вных собра́ния, благоче́ствующе ве́рно пра́зднуим. / Си́и бо лю́таго А́риа безбо́жное веле́ние благочестному́дренне низложи́ша, / и от кафоли́ческия Це́ркве собо́рне того́ изгна́ша, / и я́сно Сы́на Бо́жия / единосу́щна и соприсносу́щна, пре́жде век су́ща, / всех научи́ша испове́дати во изображе́нии ве́ры, / изве́стно и благоче́стно сие́ изложи́вше. / Те́мже и мы боже́ственным их повеле́нием после́дствующе, / изве́стно ве́рующе слу́жим, / со Отце́м Сы́ну, и Ду́ху Всесвято́му, во еди́ном Божестве́, / Тро́ице Единосу́щней.

И ныне, празднику, глас тойже: Го́споди, та́инство е́же от веко́в сокрове́нное и от родо́в, / испо́лнив я́ко Благ, / прише́л еси́ со ученики́ Твои́ми на го́ру Елео́нскую, / име́я Ро́ждшую Тя Творца́ и всех Соде́теля: / Той бо в стра́сти Твое́й ма́терски па́че всех боле́зновавшей, / подоба́ше и сла́вою пло́ти Твоея́, / премно́гия наслади́тися ра́дости. / Ея́же и мы причаща́ющеся, / е́же на небеса́ восхо́дом Твои́м Влады́ко, / вели́кую Твою́ ми́лость на нас бы́вшую сла́вим.

Та́же: Ны́не отпуща́еши: Трисвято́е.

Тропарь воскресен, глас 6:

А́нгельския Си́лы на гро́бе Твое́м, / и стрегу́щии омертве́ша; / и стоя́ше Мари́я во гро́бе, / и́щущи Пречи́стаго Те́ла Твоего́. / Плени́л еси́ ад, не искуси́вся от него́; / сре́тил еси́ Де́ву, да́руяй живо́т. / Воскресы́й из ме́ртвых, Го́споди, сла́ва Тебе́.

Слава, и ныне, тропарь праздника, глас 4:

Возне́слся еси́ во сла́ве, Христе́ Бо́же наш, / ра́дость сотвори́вый ученико́м, / обетова́нием Свята́го Ду́ха, / извеще́нным им бы́вшим благослове́нием, / я́ко Ты еси́ Сын Бо́жий, Изба́витель міра.

Ектении и отпуст.

В субботу вечера, на Велицей вечерне

Блаже́н муж: На Го́споди воззва́х: поставим стихов 10, и поем воскресны 3: и Вознесению 3: и отцем 4.

Стихиры воскресны, глас 6:

Побе́ду име́я, Христе́, ю́же на а́да, / на Крест возше́л еси́: / да во тьме сме́рти седя́щия воскреси́ши с Собо́ю, / И́же в ме́ртвых Свобо́дь, / Источа́яй живо́т от Своего́ све́та, / Всеси́льне Спа́се, поми́луй нас.

Днесь Христо́с смерть попра́в, / я́коже рече́, воскре́се, / и ра́дование мiрови дарова́, / да вси взыва́юще, песнь та́ко рцем: / Исто́чниче жи́зни, Непристу́пный Све́те, / Всеси́льне Спа́се, поми́луй нас.

Тебе́, Го́споди, Су́щаго по всей тва́ри, / гре́шнии ка́мо бежи́м; / на Небеси́ Сам живе́ши, / во а́де попра́л еси́ смерть. / Во глубины́ морски́я; / та́мо рука́ Твоя́, Влады́ко. / К Тебе́ прибега́ем, / Тебе́ припа́дающе мо́лимся: / Воскресы́й из ме́ртвых, поми́луй нас.

Ины самогласны, Вознесения, глас тойже:

Госпо́дь вознесе́ся на небеса́, / да по́слет Уте́шителя мiру: / небеса́ угото́ваша престо́л Его́, / о́блацы восхожде́ние Его́. / А́нгели дивя́тся, Челове́ка зря́ще превы́ше себе́. / Отец ждет, Его́же в не́драх и́мать соприсносу́щна: / Дух же Святы́й вели́т всем а́нгелом Его́: / возми́те врата́ кня́зи ва́ша, / вси язы́цы восплещи́те рука́ми, / я́ко взы́де Христо́с, иде́же бе пе́рвее.

Го́споди, Твоему́ вознесе́нию удиви́шася херуви́ми, / зря́ще Тебе́ Бо́га на о́блацех восходя́ща, / на них седя́щаго: / и сла́вим Тя, я́ко бла́га ми́лость Твоя́, / сла́ва Тебе́.

На гора́х святы́х зря́ще Твое́ вознесе́ние Христе́, / сия́ние сла́вы О́тчи, / воспева́ем Твой светообра́зный лица́ зрак, / кла́няемся страсте́м Твои́м, / почита́ем воскресе́ние, / сла́вное вознесе́ние сла́вяще: поми́луй нас.

Ины стихиры святым отцем. Глас 6. Подобен: Отча́янная:

Из чре́ва роди́лся еси́ пре́жде денни́цы, / от Отца́ безма́терен пре́жде век: / а́ще и А́рий тварь Тя, а не Бо́га сла́вит, / де́рзостию смеша́я Тя Зижди́теля тва́рем безу́мно, / вещество́ огня́ ве́чнаго себе́ сокро́вищствуяй. / Но собо́р и́же в Нике́и, / Сы́на Бо́жия Тя пропове́да Го́споди, / Отцу́ и Ду́ху сопресто́льна.

Кто Твою́ Спа́се ри́зу раздра́? / А́рий, Ты рекл еси́, / и́же Тро́ицы пресече́ единоче́стное нача́ло в разделе́ния: / сей отве́рже Тя бы́ти еди́наго от Тро́ицы, / сей и Несто́риа учи́т Богоро́дицу не глаго́лати. / Но собо́р, и́же в Нике́и, / Сы́на Бо́жия Тя пропове́да Го́споди, / Отцу́ и Ду́ху сопресто́льна.

В брег па́дает греха́ А́рий, / возненави́девый све́та ви́дети, / и боже́ственною растерза́ется у́дицею вну́тренних, / все изда́ти существо́ и ду́шу ну́ждно, / други́й Иу́да быв нра́вом и о́бразом. / Но собо́р, и́же в Нике́и, / Сы́на Бо́жия Тя пропове́да Го́споди, / Отцу́ и Ду́ху сопресто́льна.

А́рий безу́мный / Пресвяты́я Тро́ицы пресече́ единонача́лие, / в три беззако́нная же и несра́сленная существа́. / Те́мже отцы́ богоно́снии соше́дшеся усе́рдно, / ре́вностию разжиза́еми, я́коже Фесви́тянин Илиа́, / духо́вным посека́ют мече́м студу́ научи́вшаго ху́льника, / я́коже Дух веща́ше.

Слава, глас 6: Та́йныя днесь Ду́ха трубы́, / богоно́сныя отцы́ восхва́лим / песнопе́вшия посреде́ Це́ркве песнь сли́чную богосло́вия, / Тро́ицу еди́ну непреме́нную, / Существо́ же и Божество́, / низложи́тели А́риевы, и правосла́вных побо́рники, / моля́щияся всегда́ Го́споду, / поми́ловатися душа́м на́шим.

И ныне, Богородичен: Кто Тебе́ не ублажи́т, Пресвята́я Де́во? / Кто ли не воспое́т Твоего́ Пречи́стаго Рождества́? / Безле́тно бо от Отца́ возсия́вый Сын Единоро́дный, / То́йже от Тебе́ Чи́стыя про́йде, / неизрече́нно вопло́щься, / естество́м Бог сый, / и естество́м быв Челове́к нас ра́ди, / не во двою́ лицу́ разделя́емый, / но во двою́ естеству́ / несли́тно познава́емый. / Того́ моли́ Чи́стая Всеблаже́нная, / поми́ловатися душа́м на́шим.

Вход. Прокимен дне, и чтения.

Бытия чтение (глава 14):

Слы́шав Авра́м, я́ко плене́н бысть Лот, брата́нич его́, сочте́ свои́х си домоча́дец три́ста и осмна́десять и погна́ во след их да́же до Да́на. И нападе́ на ня но́щию сам и о́троцы его́ с ним; и порази́ их, и гони́ их до Хова́ла, е́же есть ошу́юю Дама́ска. И возврати́ вся́каго коня́ Содо́мскаго, и Ло́та, брата́нича своего́, возврати́, и вся име́ния его́, и жены́, и лю́ди. Изы́де же царь Содо́мский в сре́тение ему́, повнегда́ возврати́тися ему́ от се́ча ходоллогомо́рскаго и с царьми́, и́же с ним, во удо́ль Сави́ну, сие́ же бя́ше по́ле царе́во. И Мелхиседе́к, царь Сали́мский, изнесе́ хле́бы и вино́, бя́ше же свяще́нник Бо́га Вы́шняго. И благослови́ Авра́ма, и рече́: благослове́н Авра́м Бо́гу Вы́шнему, И́же созда́ Не́бо и зе́млю, и благослове́н Бог Вы́шний, И́же предаде́ враги́ твоя́ под ру́ки тебе́.

Втораго закона чтение (глава 1):

Во днех о́нех рече́ Моисе́й к сыно́м Изра́илевым: ви́дите, преда́х пред лице́м ва́шим зе́млю, вше́дше, насле́дуйте ю, ю́же кля́тся Госпо́дь отце́м ва́шим, Авраа́му, и Исаа́ку, и Иа́кову, да́ти им и се́мени их по них. И реко́х к вам во вре́мя о́но, глаго́ля: не возмогу́ еди́н води́ти вас. Госпо́дь Бог ваш умно́жил вы есть, и се есте́ днесь, я́ко зве́зды небе́сныя, мно́жеством. Госпо́дь Бог оте́ц на́ших да приложи́т вам, я́ко да бу́дете ты́сящами сугу́бо, и да благослови́т вас, я́коже глаго́ла вам. И взях от вас му́жи му́дры, и све́домы, и смы́сленны, и поста́вих их владе́ти над ва́ми, тысященача́льники, и стонача́льники, и пятьдесятонача́льники, и десятонача́льники, и письмоводи́тели судия́м ва́шим. И запове́дах судия́м ва́шим во вре́мя о́но, глаго́ля: разслу́шайте посреде́ бра́тий ва́ших и суди́те пра́ведно посреде́ му́жа, и посреде́ бра́та его́, и посреде́ прише́льца его́. Да не позна́ете лица́ в суде́, ма́лому и вели́кому су́диши и не устыди́шися лица́ челове́ческа, я́ко суд Бо́жий есть.

Втораго закона чтение (глава 10):

Во днех о́нех рече́ Моисе́й к сыно́м Изра́илевым: се Го́спода Бо́га твоего́ не́бо и не́бо небесе́, земля́ и вся, ели́ка суть на ней. Оба́че отцы́ ва́ша произво́ли Госпо́дь люби́ти их и избра́ се́мя их по них, вас, па́че всех язы́к, в день сей. И обре́жите жестокосе́рдие ва́ше, и вы́я ва́ша не ожесточи́те ктому́. И́бо Госпо́дь Бог ваш, Сей Бог бого́в и Госпо́дь господе́й, Бог вели́кий, и кре́пкий, и стра́шный, И́же не диви́тся лицу́, ниже́ взе́млет дар. Творя́й суд прише́льцу, и си́ру, и вдови́це и лю́бит прише́льца, да́ти ему́ хлеб и ри́зу. И возлюби́те прише́льца, прише́льцы бо бе́сте в земли́ Еги́петстей. Го́спода Бо́га твоего́ да убои́шися, и Тому́ еди́ному послу́жиши, и к Нему́ прилепи́шися, и И́менем Его́ клене́шися. Той хвала́ твоя́, и Той Бог твой, и́же сотвори́л ти есть вели́кая и сла́вная сия́, я́же ви́десте о́чи твои́.

На литии стихира праздника, глас 1:

Возше́д на небеса́, отону́дуже и соше́л еси́, / не оста́ви нас си́рых Го́споди: / да прии́дет Твой Дух, нося́ мир мірови, / покажи́ сыно́м челове́ческим дела́ си́лы Твоея́, / Го́споди Человеколю́бче.

Слава, отцем, глас 3: Апо́стольских преда́ний / изве́стнии храни́телие бы́сте святи́и отцы́: / Святы́я бо Тро́ицы единосу́щное правосла́вно научи́вше, / А́риево хуле́ние собо́рне низложи́сте, / с ним же и Македо́ниа духобо́рца обличи́вше, / осуди́сте Несто́риа, Евти́хиа и Диоско́ра, / Саве́ллиа же и Севи́ра безгла́внаго: / и́хже пре́лести испроси́те изба́витися нам, / нескве́рну на́шему житию́ в ве́ре сохрани́тися, мо́лимся.

И ныне, празднику, глас 6: Го́споди, смотре́ния соверши́в та́инство, / пои́м Твоя́ ученики́ на го́ру Елео́нскую, / возноси́лся еси́, / и се твердь небе́сную проше́л еси́, / мене́ ра́ди обнища́вый по мне: / и возше́д отону́дуже не разлучи́лся еси́, / Всесвята́го Твоего́ Ду́ха низпосли́, / просвеща́юща ду́ши на́ша.

На стиховне стихира, глас 6:

Воскресе́ние Твое́, Христе́ Спа́се, / А́нгели пою́т на Небесе́х, / и нас на земли́ сподо́би, / чи́стым се́рдцем / Тебе́ сла́вити.

Ины стихиры по алфавиту.

Стих: Госпо́дь воцари́ся, / в ле́поту облече́ся.

Врата́ сокруши́в ме́дная, / и вереи́ а́довы сотры́й, / я́ко Бог всеси́лен, / род челове́ческий па́дший воскреси́л еси́. / Сего́ ра́ди и мы согла́сно вопие́м: / Воскресы́й из ме́ртвых, Го́споди, сла́ва Тебе́.

Стих: И́бо утверди́ вселе́нную, / я́же не подви́жется.

Тле́ния нас дре́вняго Христо́с испра́вити хотя́, / на Кресте́ пригвожда́ется, / и во гро́бе полага́ется. / Его́же мνроно́сицы жены́ со слеза́ми иска́ху, пла́чуща глаго́лаху: / увы́ нам, Спа́се всех, / ка́ко изво́лил еси́ во гро́бе всели́тися; / Всели́выйся же хотя́, ка́ко укра́ден был еси́; / ка́ко преложи́лся еси́; / ко́е же ме́сто Твое́ Живоно́сное сокры́ Те́ло; / но, Влады́ко, я́ко обеща́лся еси́ нам яви́ся, / и утоли́ от нас рыда́ние слез. / Пла́чущимся же им, А́нгел к ним возопи́: / от пла́ча преста́вша Апо́столом рцы́те, я́ко воскре́се Госпо́дь, / мiрови да́руя очище́ние и ве́лию ми́лость.

Стих: До́му Твоему́ подоба́ет святы́ня, / Го́споди, в долготу́ дний.

Распны́йся я́ко восхоте́л еси́, Христе́, / и смерть погребе́нием Твои́м Плени́вый, / тридне́вен воскре́сл еси́, я́ко Бог, со сла́вою, / мiрови да́руя безконе́чную жизнь, / и ве́лию ми́лость.

Слава, отцем, глас 4: Моле́бную па́мять днесь богоно́сных отце́в, / от всея́ вселе́нныя собра́вшихся, / в све́тлем гра́де Нике́йстем, / правосла́вных собра́ния, благоче́ствующе ве́рно пра́зднуим. / Си́и бо лю́таго А́риа безбо́жное веле́ние благочестному́дренне низложи́ша, / и от кафоли́ческия Це́ркве собо́рне того́ изгна́ша, / и я́сно Сы́на Бо́жия / единосу́щна и соприсносу́щна, пре́жде век су́ща, / всех научи́ша испове́дати во изображе́нии ве́ры, / изве́стно и благоче́стно сие́ изложи́вше. / Те́мже и мы боже́ственным их повеле́нием после́дствующе, / изве́стно ве́рующе слу́жим, / со Отце́м Сы́ну, и Ду́ху Всесвято́му, во еди́ном Божестве́, / Тро́ице Единосу́щней.

И ныне, празднику, глас тойже: Го́споди, та́инство е́же от веко́в сокрове́нное и от родо́в, / испо́лнив я́ко Благ, / прише́л еси́ со ученики́ Твои́ми на го́ру Елео́нскую, / име́я Ро́ждшую Тя Творца́ и всех Соде́теля: / Той бо в стра́сти Твое́й ма́терски па́че всех боле́зновавшей, / подоба́ше и сла́вою пло́ти Твоея́, / премно́гия наслади́тися ра́дости. / Ея́же и мы причаща́ющеся, / е́же на небеса́ восхо́дом Твои́м Влады́ко, / вели́кую Твою́ ми́лость на нас бы́вшую сла́вим.

Таже, Ны́не отпуща́еши: и Трисвятое.

Тропарь отцев, глас 8:

Препросла́влен еси́, Христе́ Бо́же наш, / свети́ла на земли́ отцы́ на́ша основа́вый, / и те́ми ко и́стинней ве́ре вся ны наста́вивый, / Многоблагоутро́бне, сла́ва Тебе́. Дважды.

И тропарь праздника, глас 4:

Возне́слся еси́ во сла́ве, Христе́ Бо́же наш, / ра́дость сотвори́вый ученико́м, / обетова́нием Свята́го Ду́ха, / извеще́нным им бы́вшим благослове́нием, / я́ко Ты еси́ Сын Бо́жий, Изба́витель міра. Единожды.

И благословение хлебов, и чтение Деяний святых апостол.

Аще ли несть бдения, тропарь воскресен: А́нгельския си́лы: Сла́ва: отцев. И ны́не: Вознесения. На Повечерии кондак отцев: Сла́ва, и ны́не: Вознесения. На Полунощнице поем канон Троичный Октоиха гласа, и прочее я́ко обычно. И отпуст.

На утрени

На Бог Госпо́дь: тропарь воскресен, глас 6:

А́нгельския Си́лы на гро́бе Твое́м, / и стрегу́щии омертве́ша; / и стоя́ше Мари́я во гро́бе, / и́щущи Пречи́стаго Те́ла Твоего́. / Плени́л еси́ ад, не искуси́вся от него́; / сре́тил еси́ Де́ву, да́руяй живо́т. / Воскресы́й из ме́ртвых, Го́споди, сла́ва Тебе́. Дважды.

Слава, отцев, глас 8: Препросла́влен еси́, Христе́ Бо́же наш, / свети́ла на земли́ отцы́ на́ша основа́вый, / и те́ми ко и́стинней ве́ре вся ны наста́вивый, / Многоблагоутро́бне, сла́ва Тебе́.

И ныне, тропарь Вознесения, глас 4: Возне́слся еси́ во сла́ве, Христе́ Бо́же наш, / ра́дость сотвори́вый ученико́м, / обетова́нием Свята́го Ду́ха, / извеще́нным им бы́вшим благослове́нием, / я́ко Ты еси́ Сын Бо́жий, Изба́витель міра.

По 1-м стихословии, седален, глас 6.

Гро́бу отве́рсту, а́ду пла́чущуся, / Мари́я вопия́ше ко скры́вшимся апо́столом: / изыди́те виногра́да де́лателие, / пропове́дите воскресе́ния сло́во: / воскре́се Госпо́дь, подая́ мірови ве́лию ми́лость.

Стих: Воскресни́ Го́споди Бо́же мой, да вознесе́тся рука́ Твоя́, / не забу́ди убо́гих Твои́х до конца́.

Го́споди, предстоя́ше гро́бу Твоему́ Мари́я Магдали́на, / и пла́каше вопию́щи, вертогра́даря Тя мня́щи, глаго́лаше: / где сокры́л еси́ ве́чный живо́т? / Где положи́л еси́, И́же на престо́ле херуви́мстем; / стрегу́щии бо сего́, от стра́ха омертве́ша. / Или́ Го́спода моего́ дади́те ми, / или́ со мно́ю возопи́йте: / И́же в ме́ртвых быв, и ме́ртвыя воскреси́в, сла́ва Тебе́.

Слава, и ныне, Богородичен: Благослове́нную нареки́й Твою́ Ма́терь, / прише́л еси́ на страсть во́льным хоте́нием, / возсия́в на Кресте́, взыска́ти хотя́ Ада́ма, / глаго́ля а́нгелом: сра́дуйтеся Мне, я́ко обре́теся поги́бшая дра́хма. / Вся му́дре устро́ивый Бо́же наш, сла́ва Тебе́.

По 2-м стихословии, седален, глас тойже.

Живо́т во гро́бе возлежа́ше, и печа́ть на ка́мени надлежа́ше: / я́ко царя́ спя́ща во́ини стрежа́ху Христа́, / и враги́ Своя́ неви́димо порази́вый, воскре́се Госпо́дь.

Стих: Испове́мся Тебе́ Го́споди всем се́рдцем мои́м, / пове́м вся чудеса́ Твоя́.

Во́льною сме́ртию живо́т безсме́ртный / обрето́хом, Всеси́льне и еди́не всех Спа́се: / Ты бо в честно́м Твое́м воста́нии вся воззва́л еси́, / разруши́вый а́дову побе́ду и сме́рти жа́ло.

Слава, и ныне, Богородичен: Богоро́дице Де́во, моли́ Сы́на Твоего́, / во́лею пригвожде́ннаго на Кресте́, / и воскре́сшаго из ме́ртвых Христа́ Бо́га на́шего, / спасти́ся душа́м на́шим.

По Непорочнах, Благослове́н еси́ Го́споди: А́нгельский собо́р:

И абие ипакои, глас 6: Во́льною и животворя́щею Твое́ю сме́ртию, Христе́, / врата́ а́дова сокруши́в, я́ко Бог, / отве́рзл еси́ нам дре́вний рай, и воскре́с из ме́ртвых, / изба́вил еси́ от тле́ния живо́т наш.

Степенна, глас 6. Антифон 1:

На не́бо о́чи мои́ возвожу́, к Тебе́, Сло́ве: / уще́дри мя, да живу́ Тебе́.

Поми́луй нас уничиже́нных, / устроя́я благопотре́бныя Твоя́ сосу́ды, Сло́ве.

Слава: Свято́му Ду́ху, вся́кая всеспаси́тельная вина́, / а́ще ко́ему сей по достоя́нию дхнет, / ско́ро взе́млет от земны́х: восперя́ет, возраща́ет, устроя́ет горе́.

И ныне, тойже.

Антифон 2:

А́ще не Госпо́дь бы был в нас, / никто́же от нас проти́ву возмо́гл бы вра́жиим бра́нем одоле́ти: / побежда́ющии бо от зде возно́сятся.

Зубы́ их да не я́та бу́дет душа́ моя́ я́ко птене́ц, Сло́ве: / увы́ мне, ка́ко и́мам от врага́ избы́ти, грехолюби́в сый!

Слава: Святы́м Ду́хом обоже́ние всем, / благоволе́ние, ра́зум, мир и благослове́ние: / равноде́телен бо есть Отцу́ и Сло́ву.

И ныне, тойже.

Антифон 3:

Наде́ющиися на Го́спода враго́м стра́шни, и всем ди́вни: / горе́ бо зрят.

В беззако́ния рук свои́х, пра́ведных жре́бий, / помо́щника Тя име́я Спа́се, не простира́ет.

Слава: Свята́го Ду́ха держа́ва на всех: / Ему́же Вы́шняя во́инства покланя́ются, / со вся́ким дыха́нием до́льным.

И ныне, тойже.

Прокимен, глас 6: Го́споди, воздви́гни си́лу Твою́, / и прииди́ во е́же спасти́ нас.

Стих: Пасы́й Изра́иля вонми́, наставля́яй я́ко овча́ Ио́сифа.

Таже другий прокимен: Вся́кое дыха́ние / да хва́лит Го́спода.

Стих: Хвали́те Бо́га во святы́х Его́, хвали́те Его́ в утверже́нии си́лы Его́.

Евангелие 10 воскресно, от Иоанна, зачало 66 (Ин. 21:1–14).

Во вре́мя о́но, яви́ся Иису́с ученико́м Свои́м, воста́в от ме́ртвых, на мо́ри Тивериа́дстем, яви́ся же си́це. Бя́ху вку́пе Си́мон Петр, и Фома́ нарица́емый Близне́ц, и Нафана́ил, и́же бе от Ка́ны Галиле́йския, и сы́на Зеведе́ова, и и́на от учени́к Его́ два. Глаго́ла им Си́мон Петр: иду́ ры́бы лови́ти. Глаго́лаша ему́: и́дем и мы с тобо́ю. Изыдо́ша же и вседо́ша а́бие в кора́бль, и в ту нощь не я́ша ничесо́же. У́тру же бы́вшу, ста Иису́с при бре́зе: не позна́ша же ученицы́, я́ко Иису́с есть. Глаго́ла же им Иису́с: де́ти, еда́ что сне́дно и́мате? Отвеща́ша Ему́: ни. Он же рече́ им: вве́рзите мре́жу о десну́ю страну́ корабля́ и обря́щете. Вверго́ша же, и ктому́ не можа́ху привлещи́ ея́ от мно́жества рыб. Глаго́ла же учени́к той, его́же любля́ше Иису́с, Петро́ви: Госпо́дь есть. Си́мон же Петр слы́шав, я́ко Госпо́дь есть, епенди́том препоя́сася, бе бо наг, и вве́ржеся в мо́ре. А друзи́и ученицы́ кораблеце́м приидо́ша, [не бе́ша бо дале́че от земли́, но я́ко две́ сте́ лакте́й,] влеку́ще мре́жу рыб. Я́коже излезо́ша на зе́млю, ви́деша огнь лежа́щь, и ры́бу на нем лежа́щу и хлеб. И глаго́ла им Иису́с: принеси́те от рыб, я́же я́сте ны́не. Влез же Си́мон Петр, извлече́ мре́жу на зе́млю, по́лну вели́ких рыб, сто и пятьдеся́т, и три: и толи́ко су́щим, не прото́ржеся мре́жа. Глаго́ла им Иису́с: прииди́те, обе́дуйте. Ни еди́н же сме́яше от учени́к истяза́ти Его́, Ты кто еси́; ве́дяще, я́ко Госпо́дь есть. Прии́де же Иису́с, и прия́т хлеб, и даде́ им, и ры́бу та́кожде. Се уже́ тре́тие яви́ся Иису́с ученико́м Свои́м, воста́в от ме́ртвых.

Таже: Воскресе́ние Христо́во ви́девше: трижды. Псалом 50. И целование Евангелиа.

Слава: Моли́твами апо́столов, / Ми́лостиве, очи́сти / мно́жества согреше́ний на́ших.

И ныне: Моли́твами Богоро́дицы, / Ми́лостиве, очи́сти / мно́жества согреше́ний на́ших.

Таже, глас 6: Поми́луй мя, Бо́же, / по вели́цей ми́лости Твое́й / и по мно́жеству щедро́т Твои́х / очи́сти беззако́ние мое́.

Посем стихира: Воскре́с Иису́с от гро́ба, / я́коже прорече́, / даде́ нам живо́т ве́чный / и ве́лию ми́лость.

Таже, Спаси́ Бо́же лю́ди Твоя́:

КАНОН

Канон воскресен, со ирмосом на 4: и Вознесения на 4: и святых отец на 6.

Канон воскресен, глас 6.

Песнь 1.

Ирмос: Я́ко по су́ху, пешеше́ствовав Изра́иль / по без́дне стопа́ми, / гони́теля фарао́на / ви́дя потопля́ема, / Бо́гу / побе́дную песнь / пои́м, вопия́ше.

Припев: Сла́ва, Го́споди, свято́му Воскресе́нию Твоему́.

Распросте́ртыма дла́ньма на кресте́, / оте́ческаго испо́лнил еси́ благоволе́ния, благи́й Иису́се, вся́ческая; / те́мже побе́дную песнь Тебе́ вси пои́м.

Стра́хом к Тебе́, я́ко рабы́ня, смерть / повеле́на приступи́ Влады́це живота́, / то́ю подаю́щему нам безконе́чный живо́т и воскресе́ние.

Припев: Пресвята́я Богоро́дице, спаси́ нас.

Богородичен: Своего́ прие́мши Соде́теля, я́ко Сам восхоте́, / от безсе́меннаго Твоего́ чре́ва, па́че ума́ воплоща́ема, Чи́стая, / тва́рей вои́стинну яви́лася еси́, Влады́чица.

Канон Вознесению, глас 5.

Ирмос: Спаси́телю Бо́гу / в мо́ри лю́ди немо́крыми нога́ми наста́вльшему, / и фарао́на со всево́инством пото́пльшему, / Тому́ Еди́ному пои́м: / я́ко просла́вися.

Припев: Слава Тебе, Боже наш, слава Тебе.

Воспои́м вси лю́дие, / на ра́мех херуви́мских возне́сшуся со сла́вою Христу́, / и спосади́вшему нас одесну́ю Отца́, / песнь побе́дную: я́ко просла́вися.

Хода́тая Бо́гу и челове́ком Христа́, / ли́цы а́нгельстии ви́девше, с пло́тию в вы́шних удивля́хуся, / согла́сно же воспева́ху песнь побе́дную: я́ко просла́вися.

Я́вльшемуся Бо́гу на горе́ Сина́йстей, / и зако́н да́вшему богови́дцу Моисе́ю, / от горы́ Елео́нския возне́сшемуся пло́тию, / Тому́ вси воспои́м: я́ко просла́вися.

Припев: Пресвята́я Богоро́дице, спаси́ нас.

Богородичен: Пречи́стая Ма́ти Бо́жия, / Воплоще́ннаго от Тебе́, и от недр Роди́теля не отсту́пльшаго Бо́га / непреста́нно моли́, / от вся́каго обстоя́ния спасти́, я́же созда́.

Канон святым отцем, глас 6. Егоже краестрочие: Пе́рвое воспою́ сосло́вие па́стырей.

Ирмос: Я́ко по су́ху, пешеше́ствовав Изра́иль / по без́дне стопа́ми, / гони́теля фарао́на / ви́дя потопля́ема, / Бо́гу / побе́дную песнь / пои́м, вопия́ше.

Припев: Святи́и отцы́, моли́те Бо́га о на́с.

Святы́х оте́ц восхваля́я всесвяты́й Собо́р, / всесвято́е того́ во мне прорица́ние, вопия́: / молю́ Тя, Христе́, сохрани́тися мне. Дважды.

Богоно́снии отцы́, я́ко мо́лния соше́дшеся днесь, / Тебе́ Христе́ единоро́дна, Отцу́ собезнача́льна / Сы́на испове́даша я́сно, и единосу́щна.

Слава: Неве́сты Твоея́ Це́ркве, / благосла́внии невестокраси́телие Влады́ко, / ве́ры я́ве определе́ние изложи́вше злато́е, / я́ко у́тварию боголе́пною сию́ украси́ша.

И ныне, Богородичен: Преукраше́нна сла́вою Боже́ственною Честна́я Цари́ца, / Сы́ну Своему́ и Бо́гу предстои́т, / нам спасе́ние душе́вное прося́щи.

Катавасия: Боже́ственным покрове́н, / медленоязы́чный мра́ком, / извити́йствова Богопи́санный зако́н: / ти́ну бо оттря́с очесе́ у́мнаго, / ви́дит Су́щаго, / и науча́ется Ду́ха ра́зуму, / хваля́ Боже́ственными пе́сньми.

Песнь 3.

Ирмос: Несть свят, / я́коже Ты, Го́споди Бо́же мой, / вознесы́й рог ве́рных Твои́х, Бла́же, / и утверди́вый нас на ка́мени / испове́дания Твоего́.

Припев: Сла́ва, Го́споди, свято́му Воскресе́нию Твоему́.

Бо́га распина́ема пло́тию зря́щи тварь, растаява́шеся стра́хом: / но содержи́тельною дла́нию нас ра́ди Распя́таго, кре́пко держи́ма бе.

Сме́ртию смерть разоре́на лежи́т окая́нная без дыха́ния: / Живота́ бо не терпя́щи боже́ственнаго прираже́ния, / умерщвля́ется кре́пкий, и да́руется всем воскресе́ние.

Припев: Пресвята́я Богоро́дице, спаси́ нас.

Богородичен: Боже́ственнаго рождества́ Твоего́, Чи́стая, / вся́кий естества́ чин превосхо́дит чу́до: / Бо́га бо преесте́ственне зачала́ еси́ во чре́ве, / и ро́ждши пребыва́еши при́сно Де́ва.

Ин. Ирмос: Си́лою Креста́ Твоего́ Христе́, / утверди́ мое́ помышле́ние, / во е́же пе́ти и сла́вити / спаси́тельное Твое́ вознесе́ние.

Припев: Слава Тебе, Боже наш, слава Тебе.

Возше́л еси́ Жизнода́вче Христе́ ко Отцу́, / и возне́сл еси́ род наш Человеколю́бче, / неизрече́нным благоутро́бием Твои́м.

Чи́ни а́нгельстии Спа́се, / челове́ческое естество́ ви́девше совосходя́щее Тебе́, / непреста́нно удивля́еми воспева́ху Тя.

Ужаса́хуся а́нгельстии ли́цы Христе́, / зря́ще Тя с телесе́м возне́сшася, / и воспева́ху свято́е Твое́ вознесе́ние.

Припев: Пресвята́я Богоро́дице, спаси́ нас.

Богородичен: Моли́ непреста́нно Чи́стая, / Произше́дшаго от ложе́сн Твои́х, / изба́витися пре́лести диа́воли, / пою́щим Тя Ма́терь Бо́жию.

Ин. Ирмос: Несть свят, я́коже Ты, Го́споди Бо́же мой, вознесы́й рог ве́рных Твои́х, Бла́же, и утверди́вый нас на ка́мени испове́дания Твоего́.

Припев: Святи́и отцы́, моли́те Бо́га о на́с.

Ток и страсть и сече́ние, / А́рий безу́мный Рождеству́ Боже́ственному / злоче́стно нечести́вый прилага́я, / сечи́тельным оте́ческим мече́м отсека́ется. Дважды.

Я́коже дре́вле боже́ственный Авраа́м, / вво́инившеся вси всечестни́и богоглаго́ливии, / враги́ Твоя́, Бла́же, неи́стовныя, / Твое́ю си́лою кре́пко погуби́ша. Дважды.

Слава: Пе́рвое собра́ние собра́вшееся Твои́х свяще́нных, / единосу́щна Тя, Спа́се, безнача́льному Отцу́, / и Творца́ всех, ро́ждшагося благоче́стно пропове́даша.

И ныне, Богородичен: Не мо́жет сло́во земны́х, / ниже́ язы́к, Де́во, восхвали́ти Тя досто́йно: / из Тебе́ бо без се́мене / Жизнода́вец Христо́с воплоти́тися Пречи́стая благоволи́.

Катавасия: Разве́рзе утро́бы неча́дствовавшия у́зы, / доса́ду же неудоботерпи́му благоча́дствующия, / еди́на моли́тва проро́чицы дре́вле А́нны, / нося́щия дух сокруше́н, / к Си́льному, и Бо́гу ра́зумов.

Кондак самогласен, глас 6: Е́же о нас испо́лнив смотре́ние, / и я́же на земли́ соедини́в Небе́сным, / возне́слся еси́ во сла́ве, Христе́ Бо́же наш, / ника́коже отлуча́яся, / но пребыва́я неотсту́пный, / и вопия́ лю́бящим Тя: / Аз есмь с ва́ми, и никто́же на вы.

Икос: Я́же земли́ на земли́ оста́вившии, / я́же пе́пельная пе́рсти уступа́ющии, прииди́те воспря́нем, / и на высоту́ возведе́м о́чи и мы́сли, / впери́м ви́ды, вку́пе и чу́вства, на небе́сная врата́ сме́ртнии, / непщу́им бы́ти в Ма́сличной горе́, / и взира́ти на Избавля́ющаго на о́блацех носи́ма. / Отону́ду бо Госпо́дь на небеса́ востече́, / и та́мо даролюбе́зны да́ры раздая́ апо́столом Свои́м, / уте́шив я́ я́ко Оте́ц, и утверди́в я́, / наста́вив я́ко сыно́в, и рече́ к ним: не разлуча́юся вас, / Аз есмь с ва́ми, и никто́же на вы.

Таже, седален отцем. Глас 4: Подобен: Ско́ро предвари́:

Свети́льницы пресве́тлии и́стины Христо́вы / мiру яви́стеся на земли́ вои́стинну / блаже́ннейшии отцы́ боговеща́ннии, / изсуши́вше е́реси ху́льных языковре́дий, / и угаси́вше пламенови́дная злосла́вных смуще́ния: / те́мже я́ко святи́телие Христо́вы, / моли́теся спасти́ся нам.

Слава, другий, глас тойже: Подобен: Вознесы́йся:

Нике́йский све́тлый град днесь, / от всея земли́ к себе́ призва́ / три́ста и осмьна́десять священнонача́льников, / на глаго́лавшаго хулу́ А́риа, / и умаля́ющаго еди́наго от Тро́ицы, / Сы́на и Сло́ва су́щаго Бо́жия, / его́же А́риа низло́жше, ве́ру утверди́ша.

И ныне, Вознесения. Подобен:

Возше́д на небеса́ со сла́вою, / и соседы́й Отцу́ одесну́ю, / ника́коже разлучи́лся еси́ Человеколю́бче Христе́: / Ду́ха же Свята́го прему́дрым ученико́м Твои́м посла́ти обеща́вый, / и на́ша озари́вый мы́сли, / даждь просвеще́ние, / я́ко да непреста́нно пое́м Тя, Влады́ко.

Песнь 4.

Ирмос: Христо́с моя́ си́ла, / Бог и Госпо́дь, / честна́я Це́рковь / Боголе́пно пое́т, взыва́ющи, / от смы́сла чи́ста о Го́споде пра́зднующи.

Припев: Сла́ва, Го́споди, свято́му Воскресе́нию Твоему́.

Дре́во процвело́ есть, Христе́, и́стинныя жи́зни: / крест бо водрузи́ся, / и напое́н быв кро́вию и водо́ю от нетле́ннаго Твоего́ ребра́, / живо́т нам прозябе́.

Не ктому́ змий мне ло́жне обоже́ние подлага́ет: / Христо́с бо богоде́латель челове́ческаго естества́, / ны́не невозбра́нно стезю́ живота́ мне отве́рзе.

Припев: Пресвята́я Богоро́дице, спаси́ нас.

Богородичен: Я́ко вои́стинну неизвеща́нна и непостижи́ма, / я́же Твоего́ боголе́пнаго, Богоро́дице, суть рождества́, / су́щим на земли́ и на небеси́, Присноде́во, та́инства.

Ин. Ирмос: Услы́шах слух си́лы Креста́, / я́ко рай отве́рзеся им / и возопи́х: / сла́ва си́ле Твое́й Го́споди.

Припев: Слава Тебе, Боже наш, слава Тебе.

Возне́слся еси́ во сла́ве, а́нгелов Царю́, / Уте́шителя нам от Отца́ посла́в. / Те́мже вопие́м: / сла́ва Христе́ вознесе́нию Твоему́.

Я́ко взы́де Спас ко Отцу́ с пло́тию, / удиви́шася Ему́ а́нгельская во́инства, и возопи́ша: / сла́ва Христе́ вознесе́нию Твоему́.

А́нгельския си́лы го́рнейшим вопия́ху: / врата́ возми́те, Христу́ на́шему Царю́, / Его́же воспева́ем вку́пе со Отце́м и Ду́хом.

Припев: Пресвята́я Богоро́дице, спаси́ нас.

Богородичен: Де́ва роди́, и ма́терняя не позна́, / но Ма́ти у́бо есть, Де́вою же пребы́сть, / Ю́же воспева́юще, ра́дуйся Богоро́дице, взыва́ем.

Ин. Ирмос: Христо́с моя́ си́ла, / Бог и Госпо́дь, / честна́я Це́рковь / Боголе́пно пое́т, взыва́ющи, / от смы́сла чи́ста о Го́споде пра́зднующи.

Припев: Святи́и отцы́, моли́те Бо́га о на́с.

Прелюбоде́йствовавый А́рий умо́м неразу́мным правосла́вную ве́ру, / оте́ческими суды́ изгна́н бысть от Це́ркве, / я́коже уд гнилы́й, злоимени́тый. Дважды.

О Тебе́, Влады́ко, подвиза́вся лик оте́ц, / Твоя́ враги́ зело́ победи́, / и соесте́ственна Тя Отцу́ и Ду́ху просла́ви.

Слава: Хода́тай был еси́ Бо́же и Челове́че, / Бо́гу и челове́ком, Христе́: / те́мже во двою́ Тя естеству́ / еди́наго зна́юще Сы́на, богому́дрии пропове́даша.

И ныне, Богородичен: Ме́ртва мя показа́ сада́ вкуше́ние, / жизнь же дре́во из Тебе́ я́вльшееся Всечи́стая воскреси́, / и ра́йския сла́дости насле́дника мя показа́.

Катавасия: Царю́ царе́й, / Яковы́й от Якова́го еди́н Сло́ве произше́дый, / от Отца́ безвино́внаго, / равномо́щнаго Твоего́ Ду́ха апо́столом и́стинно посла́л еси́, / я́ко Благоде́теля пою́щим: / сла́ва держа́ве Твое́й Го́споди.

Песнь 5.

Ирмос: Бо́жиим / све́том Твои́м, Бла́же, / у́треннюющих Ти ду́ши / любо́вию озари́, молю́ся, / Тя ве́дети, Сло́ве Бо́жий, / и́стиннаго Бо́га, / от мра́ка грехо́внаго взыва́юща.

Припев: Сла́ва, Го́споди, свято́му Воскресе́нию Твоему́.

Уступа́ют мне херуви́ми ны́не, / и пла́менное ору́жие, Влады́ко, плещи́ мне дае́т, / Тя ви́девше, Сло́ве Бо́жий, и́стиннаго Бо́га, / разбо́йнику путь сотво́ршаго в рай.

Не ктому́ бою́ся, е́же в зе́млю, Влады́ко Христе́, возвраще́ния: / Ты бо от земли́ мя возве́л еси́ забве́нна, / благоутро́бия ра́ди мно́гаго, / к высоте́ нетле́ния воскресе́нием Твои́м.

Припев: Пресвята́я Богоро́дице, спаси́ нас.

Богородичен: И́же Богоро́дицу Тя от души́, Влады́чице мiру блага́я, / испове́дающих спаси́: / Тебе́ бо предста́тельство непобори́мое и́мамы, / и́стинную Богороди́тельницу.

Ин. Ирмос: У́тренююще вопие́м Ти, Го́споди, спаси́ ны: Ты бо еси́ Бог наш, ра́зве бо Тебе́ ино́го не ве́мы.

Припев: Слава Тебе, Боже наш, слава Тебе.

Испо́лнив весе́лия вся́ческая Ми́лостиве, / к го́рним си́лам с пло́тию прише́л еси́.

А́нгельския си́лы взе́млема Тебе́ ви́девше, / врата́, взыва́ху Царю́ на́шему, возми́те.

Апо́столи ви́девше возвыша́ема Спа́са, / с тре́петом взыва́ху Царю́ на́шему: сла́ва Тебе́.

Припев: Пресвята́я Богоро́дице, спаси́ нас.

Богородичен: Де́ву по рождестве́ пое́м Тя Богоро́дице, / Ты бо Бо́га Сло́ва пло́тию мірови родила́ еси́.

Ин. Ирмос: Бо́жиим / све́том Твои́м, Бла́же, / у́треннюющих Ти ду́ши / любо́вию озари́, молю́ся, / Тя ве́дети, Сло́ве Бо́жий, / и́стиннаго Бо́га, / от мра́ка грехо́внаго взыва́юща.

Припев: Святи́и отцы́, моли́те Бо́га о на́с.

Кра́сны но́ги я́ко вои́стинну, ны́не пропове́дающих Тя / мир всяк ум преиму́щий, всех а́нгелов и челове́ков, Христе́, / и мно́жеством ми́ра мiр совокупля́ющий. Дважды.

Прему́дрость, си́лу, О́тчее Сло́во ипоста́сное, Христе́, / Тебе́ соше́дшеся пропове́даша, / всесвята́го свяще́нства че́стно зако́ном печа́тавше, / боже́ственнии учи́телие. Дважды.

Слава: Вод струя́ми чи́стыми уче́ния, / Правосла́вную Це́рковь напои́вшии, / на вода́х поко́я ны́не наслажда́етеся ве́чно ра́дующеся.

И ныне, Богородичен: Све́щник Пречи́стая све́тлый, / всем озаря́ющий Христа́ пра́вды Со́лнце, / Тебе́ ве́дуще еди́на Богороди́тельнице Чи́стая, / Твое́ ны́не заступле́ние призыва́ем.

Катавасия: Реши́тельное очище́ние грехо́в, / огнедохнове́нную приими́те Ду́ха ро́су, / о ча́да светообра́зная церко́вная. / Ны́не от Сио́на бо изы́де зако́н, / языкоогнеобра́зная Ду́ха благода́ть.

Песнь 6.

Ирмос: Жите́йское мо́ре, / воздвиза́емое зря напа́стей бу́рею, / к ти́хому приста́нищу Твоему́ прите́к, вопию́ Ти: / возведи́ от тли живо́т мой, / Многоми́лостиве.

Припев: Сла́ва, Го́споди, свято́му Воскресе́нию Твоему́.

Распина́емь, Влады́ко, гвоздьми́ у́бо, / кля́тву ю́же на нас потреби́л еси́: / копие́м же пробода́емь в ребро́, / ада́мово рукописа́ние растерза́в, мiр свободи́л еси́.

Ада́м низведе́ся, ле́стию запя́т быв, ко а́дове про́пасти: / но и́же естество́м Бог же и ми́лостив, / сшел еси́ на взыска́ние, / и на ра́му поне́с, совоскреси́л еси́.

Припев: Пресвята́я Богоро́дице, спаси́ нас.

Богородичен: Пречи́стая Влады́чице, / ро́ждшая челове́ком ко́рмчию Го́спода, / страсте́й мои́х непостоя́нное и лю́тое утоли́ смуще́ние, / и тишину́ пода́ждь се́рдцу моему́.

Ин. Ирмос: Обы́де мя бе́здна, / гроб мне кит бысть, / аз же возопи́х к Тебе́ Человеколю́бцу, / и спасе́ мя десни́ца Твоя́ Го́споди.

Припев: Слава Тебе, Боже наш, слава Тебе.

Взыгра́шася апо́столи, / зря́ще на высоту́ днесь Зижди́теля взе́млема, / упова́нием Ду́ха, / и стра́хом зовя́ху: сла́ва восхо́ду Твоему́.

Предста́ша а́нгели, / вопию́ще Христе́ ученико́м Твои́м: / и́мже о́бразом ви́десте Христа́ восходя́ща с пло́тию, / па́ки прии́дет Пра́ведный всех Судия́.

Я́ко ви́деша Тя Спа́се наш небе́сныя си́лы, / на высоту́ взе́млема с те́лом, взыва́ху, глаго́люще: / вели́ко Влады́ко, человеколю́бие Твое́.

Припев: Пресвята́я Богоро́дице, спаси́ нас.

Богородичен: Купину́ Тя неопали́мую, и го́ру, / и ле́ствицу одушевле́нную, и дверь небе́сную / досто́йно сла́вим Мари́е сла́вная, правосла́вных похвало́.

Ин. Ирмос: Жите́йское мо́ре, / воздвиза́емое зря напа́стей бу́рею, / к ти́хому приста́нищу Твоему́ прите́к, вопию́ Ти: / возведи́ от тли живо́т мой, / Многоми́лостиве.

Припев: Святи́и отцы́, моли́те Бо́га о на́с.

Утаи́тися не возмо́же пле́велов се́ятель, про́мысла неизрече́ннаго, / неи́стовству тезоимени́т нарече́нный: / Иу́де бо поревнова́в, я́коже он разсе́деся вселука́вый. Дважды.

Боже́ственное собра́ние оте́ц честно́е, единоро́дное озаре́ние, / от существа́ возсия́вшее О́тча, пропове́дует Тя, Влады́ко, / и пре́жде всех век рожде́нна Сы́на.

Слава: Чре́во растерза́ется по словеси́, / исто́чник му́тный и непи́тный ересе́й, источи́вший злочести́вых, / ра́лом моли́твы свяще́нник боже́ственных промы́сленнее.

И ныне, Богородичен: Вели́кий преднаписа́ во проро́цех Моисе́й, Тебе́ / ковче́г, и трапе́зу, и све́щник, и ру́чку, / обра́зно зна́менуя воплоще́ние Вы́шняго из Тебе́ Ма́ти Де́во.

Катавасия: Очище́ние нам Христе́ / и спасе́ние Влады́ко, / возсия́л еси́ от Де́вы, / да я́ко проро́ка / от зве́ря морска́го пе́рсей Ио́ну, / от тли исхити́ши всего́ Ада́ма всеро́дна па́дшаго.

Кондак отцем, глас 8. Подобен: Я́ко начатки:

Апо́стол пропове́дание и оте́ц догма́ты / Це́ркви еди́ну ве́ру запечатле́ша, / я́же и ри́зу нося́щи и́стины, / истка́ну от е́же свы́ше богосло́вия, / исправля́ет и сла́вит благоче́стия вели́кое та́инство.

Икос: Высо́ким пропове́данием, / Бо́жию Це́рковь услы́шим вопию́щу: / жа́ждай да гряде́т ко мне и пие́т ча́шу, ю́же держу́, / ча́ша есть прему́дрости, / сие́ питие́ и́стины сло́вом почерпо́х, / во́ду пролива́ющую не прекосло́вия, но испове́дания, / ю́же пия́ ны́нешний Изра́иль, Бо́га зрит веща́юща: / ви́дите, ви́дите, я́ко Сам Аз есмь, и не пременя́юся: / Аз Бог пе́рвый, Аз же и по сих, / и ра́зве Мене́ несть ино́го отню́д. / Отсю́ду причаща́ющиися насы́тятся, / и восхва́лят благоче́стия вели́кое та́инство.

Синаксарий в Неделю святых 318 богоносных отец, иже в Никеи.

Песнь 7.

Ирмос: Росода́тельну у́бо пещь / соде́ла А́нгел / преподо́бным отроко́м, / халде́и же опаля́ющее / веле́ние Бо́жие / мучи́теля увеща́ вопи́ти: / благослове́н еси́, Бо́же оте́ц на́ших.

Припев: Сла́ва, Го́споди, свято́му Воскресе́нию Твоему́.

Рыда́ющее во стра́сти Твое́й со́лнце, во мрак облече́ся, / и во дни по всей, Влады́ко, земли́ свет поме́рче, вопия́: / благослове́н еси́ Бо́же оте́ц на́ших.

Облеко́шася Христе́ схожде́нием Твои́м во свет преиспо́дняя, / пра́отец же весе́лия испо́лнь, яви́ся ликовству́я, взыгра́ся, вопия́: / благослове́н еси́, Бо́же оте́ц на́ших.

Троичен: Ца́рствующее и все́ми владя́щее Естество́ Триипоста́сное, / бла́гости и безме́рныя пучи́ны свет пою́ще, возопии́м ве́рнии: / благослове́н еси́ Бо́же оте́ц на́ших.

Ин. Ирмос: В пещи́ о́гненней / песносло́вцы спасы́й о́троки, / благослове́н Бог оте́ц на́ших.

Припев: Слава Тебе, Боже наш, слава Тебе.

На о́блацех све́та вознесы́йся, и спасы́й мiр, / благослове́н Бог оте́ц на́ших.

На ра́му Спа́се, заблу́ждшее взем естество́, возне́сся, / Бо́гу и Отцу́ приве́л еси́. Дважды.

Возше́дый во пло́ти к безпло́тному Отцу́, / благослове́н Бог оте́ц на́ших.

Умерщвле́ное на́ше грехо́м естество́ взем, / Твоему́ сво́йственному Отцу́ Спа́се приве́л еси́.

Ин. Ирмос: Росода́тельну у́бо пещь / соде́ла А́нгел / преподо́бным отроко́м, / халде́и же опаля́ющее / веле́ние Бо́жие / мучи́теля увеща́ вопи́ти: / благослове́н еси́, Бо́же оте́ц на́ших.

Припев: Святи́и отцы́, моли́те Бо́га о на́с.

Победи́сте неи́стовству тезоимени́таго А́риа, / неи́стовствовавшаго лю́те, и глаго́лавшаго на высоту́ непра́ведная. / Бо́жию бо Сы́ну отрече́ся вопи́ти: / благослове́н еси́ Бо́же оте́ц на́ших. Дважды.

Сы́на Гро́мова подража́юще чу́днии, / Сло́ва Отцу́ собезнача́льна и единопресто́льна, / огнезра́чными усты́ ва́шими всех научи́сте вопи́ти: / благослове́н еси́ Бо́же оте́ц на́ших. Дважды.

Слава: Я́ко крила́тии, Сло́ву помо́гшии, приидо́сте богоблаже́ннии, / от коне́ц бо вселе́нныя собра́ вас Дух Святы́й вопи́ти: / благослове́н еси́ Бо́же оте́ц на́ших.

И ныне, Богородичен: Ю́ноши три пещь не опали́, / Рождество́ прообразу́ющия Твое́: / Боже́ственный бо огнь Тебе́ не опали́в, всели́ся в Тя, / и всех просвети́ вопи́ти: / благослове́нна еси́ Бо́га пло́тию поро́ждшая.

Катавасия: Согла́сная возшуме́ орга́нская песнь, / почита́ти златосотворе́нный безду́шный истука́н: / Уте́шителева же светоно́сная благода́ть почеству́ет, / е́же вопи́ти: / Тро́ице Еди́ная, равноси́льная, безнача́льная, благослове́на еси́.

Песнь 8.

Ирмос: Из пла́мене преподо́бным ро́су источи́л еси́, / и пра́веднаго же́ртву водо́ю попали́л еси́: / вся бо твори́ши, Христе́, то́кмо е́же хоте́ти. / Тя превозно́сим во вся ве́ки.

Припев: Сла́ва, Го́споди, свято́му Воскресе́нию Твоему́.

Иуде́йския дре́вле пророкоуби́йцы лю́ди, / богоуби́йцы за́висть ны́не соде́ла, / Тебе́ на крест возне́сшия, Сло́ве Бо́жий: / Его́же превозно́сим во вся ве́ки.

Небе́снаго кру́га не оста́вил еси́, / и во ад соше́д, всего́ совоздви́гл еси́ / лежа́щаго во гно́ищи, Христе́, челове́ка, / Тя превознося́ща во вся ве́ки.

Припев: Пресвята́я Богоро́дице, спаси́ нас.

Богородичен: От Све́та Светода́вца Сло́ва зачала́ еси́, / и ро́ждши неизрече́нно Сего́, просла́вилася еси́: / Дух бо в Тя, Отрокови́це, Бо́жий всели́ся. / Те́мже Тя пое́м во вся ве́ки.

Ин. Ирмос: Из Отца́ пре́жде век рожде́ннаго Сы́на, и Бо́га, / и в после́дняя ле́та воплоще́ннаго от Де́вы Ма́тере, / свяще́нницы по́йте, / лю́дие превозноси́те во вся ве́ки.

Припев: Слава Тебе, Боже наш, слава Тебе.

Во двою́ существу́ возлете́вшаго Жизнода́вца Христа́ на небеса́ со сла́вою, / и Отцу́ соседя́щаго, / свяще́нницы по́йте, лю́дие превозноси́те во вся ве́ки.

От рабо́ты и́дольския тварь изба́вившаго, / и предста́вившаго ту свобо́дну Твоему́ Отцу́, / Тебе́ Спа́се пое́м, / и Тебе́ превозно́сим во вся ве́ки.

Свои́м схожде́нием низложи́вшаго супоста́та, / и Свои́м возше́ствием возне́сшаго челове́ки, / свяще́нницы по́йте, лю́дие превозноси́те во вся ве́ки.

Припев: Пресвята́я Богоро́дице, спаси́ нас.

Богородичен: Херуви́мов превы́шшая яви́лася еси́ Богоро́дице Чи́стая, / во чре́ве Твое́м си́ми Носи́маго носи́вшая: / Его́же со безпло́тными, челове́цы славосло́вим во вся ве́ки.

Ин. Ирмос: Из пла́мене преподо́бным ро́су источи́л еси́, / и пра́веднаго же́ртву водо́ю попали́л еси́: / вся бо твори́ши, Христе́, то́кмо е́же хоте́ти. / Тя превозно́сим во вся ве́ки.

Припев: Святи́и отцы́, моли́те Бо́га о на́с.

Просвети́вшеся луча́ми Твоего́ Божества́ блази́и Твои́ па́стырие, / Тебе́ испове́даша бытию́ Соде́теля всех и Го́спода: / Его́же превозно́сим во вся ве́ки. Дважды.

Лик па́стырей приснопа́мятный собра́вся, / богому́дренно Тро́ицу несозда́нную ны́не богосло́вя, всех учи́т вопи́ти: / Тя превозно́сим во вся ве́ки. Дважды.

Благослови́м Отца́, и Сы́на, и Свята́го Ду́ха, Го́спода.

Священнонача́льницы, па́стырие достосла́внии, / Христо́ву Це́рковь просвеща́ют, / ины́й и́нуду сию́ освеща́юще, и превознося́ще во вся ве́ки.

И ныне, Богородичен: Та́йно во о́бразех предви́деша Тебе́ проро́цы вси, Сло́во ро́ждшую, / плоть бо из Тебе́ взе́мый, Сей про́йде сугу́б: / Его́же превозно́сим во вся ве́ки.

Хва́лим, благослови́м, покланя́емся Го́сподеви, пою́ще и превознося́ще во вся ве́ки.

Катавасия: Разреша́ет у́зы, / и ороша́ет пла́мень, / трисве́тлый Богонача́лия О́браз: / пою́т о́троцы, / благослови́т же Еди́наго Спа́са и Вседе́теля, / я́ко Благоде́теля / сотворе́нная вся́ческая тварь.

Поем, Честне́йшую:

Песнь 9.

Ирмос: Бо́га / челове́ком не возмо́жно ви́дети, / на Него́ же не сме́ют чи́ни А́нгельстии взира́ти; / Тобо́ю бо, Всечи́стая, яви́ся челове́ком / Сло́во воплоще́нно, / Его́ же велича́юще, / с Небе́сными во́и / Тя ублажа́ем.

Припев: Сла́ва, Го́споди, свято́му Воскресе́нию Твоему́.

Страсте́й неприча́стен Ты пребы́л еси́, Сло́ве Бо́жий, / пло́тию приобщи́вся страсте́м: / но реши́ши от страсте́й челове́ка, / страсте́м быв страсть, Спа́се наш: / еди́н бо еси́ безстра́стен, и всеси́лен.

Тлю сме́ртную прие́м, тле́ния соблю́л еси́ те́ло Твое́ невку́сно, / Твоя́ же животворя́щая и боже́ственная, Влады́ко, душа́, во а́де не оста́влена бысть: / но я́коже от сна воскре́с, нас совоздви́гл еси́.

Троичен: Бо́га Отца́, Сы́на собезнача́льна, / вси челове́цы устна́ми у́бо чи́стыми сла́вим, / неизрече́нную же и пресла́вную Ду́ха Всесвята́го си́лу чтим: / еди́на бо есть всеси́льная Тро́ица неразлу́чная.

Ин. Ирмос: Тя па́че ума́ и словесе́, Ма́терь Бо́жию, / в ле́то Безле́тнаго неизрече́нно ро́ждшую, / ве́рнии, единому́дренно велича́ем.

Припев: Слава Тебе, Боже наш, слава Тебе.

Тебе́ Изба́вителя міра Христа́ Бо́га, / апо́столи ви́дяще Боже́ственно возвыша́ема, / со стра́хом игра́юще велича́ху.

Твою́ обожи́вшуюся плоть / зря́ще Христе́, на высоте́ а́нгели, / друг ко дру́гу глаго́лаху: / вои́стинну Сей есть Бог наш.

Тебе́ безпло́тных чи́нове Христе́ Бо́же, / на о́блацех взе́млема ви́дяще, взыва́ху: / сла́вы Царю́, врата́ возми́те.

Припев: Пресвята́я Богоро́дице, спаси́ нас.

Богородичен: Ра́дуйся Богоро́дице Ма́ти Христа́ Бо́га: / Его́же родила́ еси́, / днесь от земли́ возноси́ма / со апо́столы зря́щи, возвелича́ла еси́.

Ин. Ирмос: Бо́га / челове́ком не возмо́жно ви́дети, / на Него́ же не сме́ют чи́ни А́нгельстии взира́ти; / Тобо́ю бо, Всечи́стая, яви́ся челове́ком / Сло́во воплоще́нно, / Его́ же велича́юще, / с Небе́сными во́и / Тя ублажа́ем.

Припев: Святи́и отцы́, моли́те Бо́га о на́с.

Обре́т вы спобо́рники собра́, / держа́вною си́лою вооружи́в Ду́ха, / Отцу́ собезнача́льное, и сопресто́льное Сло́во, пре́жде век су́щее: / Его́же ны́не всесвяще́ннии, / с небе́сными во́инствы при́сно сла́вите. Дважды.

Па́жить А́риеву лю́тыя е́реси, / я́ко вра́чеве душа́м же и телесе́м уста́висте, / свяще́нный ве́ры Симво́л всем изложи́вше, / и́же ны́не держа́ще, / па́мять ва́шу священноде́телие при́сно сла́вим. Дважды.

Слава: Я́ко свет сый Христе́ пречи́стый, / от страсте́й мглы ду́шу мою́ очи́сти, / моли́твами Влады́ко Твои́х служи́телей, / ны́не Тебе́ пропове́давших безнача́льна, несозда́нна, / Зижди́теля же всех и Бо́га, и Отцу́ собезнача́льна.

И ныне, Богородичен: Ме́ртвым воскресе́ние ны́не дарова́ся / Твои́м неизрече́нным и неизглаго́ланным Рождество́м, Богоро́дице Влады́чице: / жизнь бо из Тебе́ пло́тию обложе́на всем возсия́, / и сме́рти неускла́бное {10} я́ве разруши́.

Катавасия: Ра́дуйся Цари́це, / Матероде́вственная сла́во: / вся́ка бо удобообраща́тельная благоглаго́ливая уста́ / вити́йствовати не мо́гут, / Тебе́ пе́ти досто́йно: / низумева́ет же ум всяк, Твое́ Рождество́ разуме́ти. / Те́мже Тя согла́сно сла́вим.

Свят Госпо́дь Бог наш. Трижды.

Ексапостиларий воскресен: Тивериа́дское мо́ре с детьми́ Зеведе́евыми, / Нафана́ила с Петро́м же и со други́ма двема́ дре́вле, / и Фому́ имя́ше на ло́ве, / и́же Христо́вым повеле́нием одесну́ю вве́ргше, / мно́жество извлеко́ша рыб: / Его́же Петр позна́в, к Нему́ бродя́ше, / и́мже тре́тие явле́йся, / и хлеб показа́, и ры́бу на у́глех.

Слава, отцев. Подобен: Жены́ услы́шите:

Оте́ц боже́ственных днесь па́мять пра́зднующе, / моле́ньми тех мо́лим Всеще́дре: / вся́каго вре́да ересе́й изба́ви лю́ди Твоя́ Го́споди, / и вся сподо́би, Отца́ Сло́ва сла́вити, и Всесвята́го Ду́ха.

И ныне, Вознесения: Ученико́м зря́щим Тя, / возне́слся еси́ Христе́ ко Отцу́ соседя́, / а́нгели предтеку́ще зовя́ху: / возми́те врата́, возми́те, / Царь бо взы́де к нача́льному Све́ту сла́вы.

На хвалитех, Вся́кое дыха́ние: поставим стихов 8. И поем стихиры воскресны, 4: И святым отцем, 4.

Стихиры воскресны, глас 6:

Крест Твой, Го́споди, / жизнь и воскресе́ние лю́дем Твои́м есть, / и наде́ющеся нань, / Тебе́ воскре́сшаго Бо́га на́шего пое́м: поми́луй нас.

Погребе́ние Твое́, Влады́ко, / рай отве́рзе ро́ду челове́ческому: / и от истле́ния изба́вльшеся, / Тебе́ воскре́сшаго Бо́га на́шего пое́м: поми́луй нас.

Со Отце́м и Ду́хом Христа́ воспои́м, / воскре́сшаго из ме́ртвых, / и к Нему́ вопии́м: / Ты Живо́т еси́ наш и Воскресе́ние, поми́луй нас.

Тридне́вен воскре́сл еси́, Христе, от гро́ба / я́коже пи́сано есть, / совоздви́гнувый пра́отца на́шего. / Те́мже Тя и сла́вит род челове́ческий, / и воспева́ет Твое́ воскресе́ние.

Ины стихиры святых отец, глас 6. Подобен: Всю отложи́вше:

Все собра́вше душе́вное худо́жество, / и Боже́ственным Ду́хом сразсмотри́вше, / небе́сный и честны́й Симво́л ве́ры, / честни́и отцы́ богопи́санне начерта́ша: / в не́мже я́вственнейше Ро́ждшему собезнача́льнаго Сло́ва науча́ют, / и всеи́стинно единосу́щнаго, / апо́стольским после́дующе проявле́нно уче́нием, / благосла́внии и пребога́тии и́стинно, / и богому́дрии.

Все прие́мше у́мное сия́ние Свята́го Ду́ха, / преесте́ственнейшее благосло́вие, / кра́ткими глаго́лы, и мно́гим ра́зумом / богодухнове́нно провеща́ша: / я́ко Христо́вы пропове́дницы, / ева́нгельских предста́телие уче́ний блаже́ннии, / и благочести́вых преда́ний, / свы́ше прие́мше сих открове́ние я́ве, и просве́щшеся, / изложи́ша ве́ру богонауче́нную.

Стих: Благослове́н еси́, Го́споди Бо́же оте́ц на́ших, / и хва́льно и просла́влено И́мя Твое́ во ве́ки.

Все собра́вше па́стырское иску́сство, / и я́рость подви́гше ны́не пра́веднейшую, / отмсти́тельне тя́жкия отгна́ша и па́губныя во́лки, / пра́щею Ду́ха изве́ргше от церко́внаго исполне́ния, / па́дшия я́ко к сме́рти, и я́ко неисце́льно неду́говавшия / боже́ственнии па́стырие, / и я́ко раби́ и́стиннейшии Христо́вы, / и боже́ственнаго пропове́дания таи́нницы свяще́ннейшии.

Стих: Собери́те Ему́ преподо́бныя Его́, / завеща́ющия заве́т Его́ о же́ртвах.

И па́ки 1-ю стихиру:

Все собра́вше душе́вное худо́жество, / и Боже́ственным Ду́хом сразсмотри́вше, / небе́сный и честны́й Симво́л ве́ры, / честни́и отцы́ богопи́санне начерта́ша: / в не́мже я́вственнейше Ро́ждшему собезнача́льнаго Сло́ва науча́ют, / и всеи́стинно единосу́щнаго, / апо́стольским после́дующе проявле́нно уче́нием, / благосла́внии и пребога́тии и́стинно, / и богому́дрии.

Слава, глас 8: Святы́х отце́в лик, / от коне́ц вселе́нныя сте́кшийся, / Отца́ и Сы́на и Ду́ха Свята́го, / еди́но Существо́ научи́ша и Естество́, / и та́йну богосло́вия я́сно преда́ша Це́ркви: / и́хже похваля́юще ве́рою ублажи́м, глаго́люще: / о боже́ственный по́лче, / богоглаго́ливии ору́жницы ополче́ния Госпо́дня, / зве́зды многосве́тлыя мы́сленныя тве́рди, / та́инственнаго Сио́на необори́мии столпи́, / мνродохнове́ннии цве́ти ра́йстии, / всезлата́я уста́ Сло́ва, / Нике́йская похвало́, вселе́нныя украше́ние, / приле́жно моли́теся о душа́х на́ших.

И ныне: Преблагослове́на еси́, Богоро́дице Де́во, / Вопло́щшим бо ся из Тебе́ ад плени́ся, / Ада́м воззва́ся, / кля́тва потреби́ся, / Е́ва свободи́ся, / смерть умертви́ся, и мы ожи́хом. / Тем воспева́юще вопие́м: / благослове́н Христо́с Бог, / благоволи́вый та́ко, сла́ва Тебе́.

Славословие великое.

Таже, тропарь воскресен:

Воскре́с из гро́ба и у́зы растерза́л еси́ а́да, / разруши́л еси́ осужде́ние сме́рти, Го́споди, / вся от сете́й врага́ изба́вивый; / яви́вый же Себе́ апо́столом Твои́м, / посла́л еси́ я́ на про́поведь, / и те́ми мир Твой по́дал еси́ вселе́нней, / Еди́не Многоми́лостиве.

Ектении и отпуст. И исхождение в притвор.

Слава, и ныне, стихира евангельская, глас 6:

По е́же во ад соше́ствии, / и е́же из ме́ртвых воскресе́нии, / скорбя́ще я́коже досто́яше, / о разлуче́нии Твое́м, Христе́, / ученицы́ на де́лание обрати́шася, / и па́ки корабли́ и мре́жи, и ло́ва нигде́же. / Но Ты, Спа́се, яви́вся я́ко Влады́ка всех, / одесну́ю мре́жи повелева́еши воврещи́, / и бысть сло́во де́ло вско́ре, / и мно́жество рыб мно́гое, / и ве́черя стра́нная гото́ва на земли́: / ея́же причасти́вшимся тогда́ Твои́м ученико́м, / и нас ны́не мы́сленно сподо́би наслади́тися, / человеколю́бче Го́споди.

И поучение Студитово, и час первый. На 1-м часе тропарь воскресен. Сла́ва: праздника: И ны́не: Богородичен часов. По Трисвятом кондак праздника. На 3-м часе тропарь воскресен. Сла́ва: отцев. И ны́не: Богородичен часов. По Трисвятом кондак отцев. Таже и на прочих часех, тропарь и кондак праздника, и отцев, глаголем пременяюще.

На литургии

Блаженна гласа. Глас 6:

Помяни́ мя, Бо́же Спа́се мой, / егда́ прии́деши во Ца́рствии Твое́м, / и спаси́ мя, я́ко Еди́н Человеколю́бец.

Дре́вом Ада́ма прельсти́вшагося, / дре́вом кре́стным па́ки спасл еси́ и разбо́йника, вопию́ща: / помяни́ мя, Го́споди, во Ца́рствии Твое́м.

А́дова врата́ и вереи́ сокруши́вый, Жизнода́вче, / воскреси́л еси́ вся, Спа́се, вопию́щия: / сла́ва воста́нию Твоему́.

Помяни́ мя, и́же смерть плени́вый погребе́нием Твои́м, / и воскресе́нием Твои́м ра́дости вся испо́лнивый, я́ко Благоутро́бен.

И праздника песнь 4-я, на 4. И отцев песнь 6-я, на 4.

По входе глаголем тропарь воскресен, глас 6:

А́нгельския Си́лы на гро́бе Твое́м, / и стрегу́щии омертве́ша; / и стоя́ше Мари́я во гро́бе, / и́щущи Пречи́стаго Те́ла Твоего́. / Плени́л еси́ ад, не искуси́вся от него́; / сре́тил еси́ Де́ву, да́руяй живо́т. / Воскресы́й из ме́ртвых, Го́споди, сла́ва Тебе́.

Таже тропарь Вознесения, глас 4:

Возне́слся еси́ во сла́ве, Христе́ Бо́же наш, / ра́дость сотвори́вый ученико́м, / обетова́нием Свята́го Ду́ха, / извеще́нным им бы́вшим благослове́нием, / я́ко Ты еси́ Сын Бо́жий, Изба́витель міра.

И отцев, глас 8:

Препросла́влен еси́, Христе́ Бо́же наш, / свети́ла на земли́ отцы́ на́ша основа́вый, / и те́ми ко и́стинней ве́ре вся ны наста́вивый, / Многоблагоутро́бне, сла́ва Тебе́.

Слава, кондак отцем, глас 8. Подобен: Я́ко нача́тки:

Апо́стол пропове́дание и оте́ц догма́ты, / Це́ркви еди́ну ве́ру запечатле́ша, / я́же и ри́зу нося́щи и́стины, / истка́ну от е́же свы́ше богосло́вия, / исправля́ет и сла́вит благоче́стия вели́кое та́инство.

И ныне, кондак Вознесения самогласен, глас 6:

Е́же о нас испо́лнив смотре́ние, / и я́же на земли́ соедини́в Небе́сным, / возне́слся еси́ во сла́ве, Христе́ Бо́же наш, / ника́коже отлуча́яся, / но пребыва́я неотсту́пный, / и вопия́ лю́бящим Тя: / Аз есмь с ва́ми, и никто́же на вы.

Вместо прокимна песнь отцев, глас 4: Благослове́н еси́, Го́споди Бо́же оте́ц на́ших, / и хва́льно и просла́влено И́мя Твое́ во ве́ки.

Стих: Я́ко пра́веден еси́ о всех, я́же сотвори́л еси́ нам.

Деяний святых Апостол чтение, зачало 44 (Деян. 20:16–18, 28–36).

Во дни о́ны, суди́ Па́вел ми́мо ити́ Ефе́с, я́ко да не бу́дет ему закосне́ти во Аси́и, тща́ше бо ся, а́ще возмо́жно бу́дет, в день Пятьдеся́тный бы́ти во Иерусали́ме. От Мили́та же посла́в во Ефе́с, призва́ пресви́теры церко́вныя. И я́коже приидо́ша к нему́, рече́ к ним: внима́йте у́бо себе́ и всему́ ста́ду, в не́мже вас Дух Святы́й поста́ви епи́скопы, пасти́ Це́рковь Го́спода и Бо́га, ю́же стяжа́ Кро́вию Свое́ю. Аз бо вем сие́, я́ко по отше́ствии мое́м вни́дут во́лцы тя́жцы в вас, не щадя́щии ста́да: И от вас саме́х воста́нут му́жие глаго́лющии развраще́ная, е́же отторга́ти ученики́ вслед себе́. Сего́ ра́ди бди́те, помина́юще, я́ко три лета нощь и день не престая́х уча́ со слеза́ми еди́наго кого́ждо вас. И ны́не предаю́ вас, бра́тие, Бо́гови и сло́ву благода́ти Его́, могу́щему назда́ти и да́ти вам насле́дие во освяще́нных всех. Сребра́ или́ зла́та или́ риз ни еди́наго возжела́х. Са́ми ве́сте, я́ко тре́бованию моему́ и су́щим со мно́ю послужи́сте ру́це мои́ си́и. Вся сказа́х вам, я́ко та́ко тружда́ющимся подоба́ет заступа́ти немощны́я, помина́ти же сло́во Го́спода Иису́са, я́ко Сам рече́: блаже́ннее есть па́че дая́ти, не́жели приима́ти. И сия́ рек, прекло́нь коле́на своя́, со все́ми и́ми помоли́ся.

Аллилуиа, глас 1: Бог бого́в Госпо́дь глаго́ла, и призва́ зе́млю от восто́к со́лнца до за́пад.

Стих: Собери́те Ему́ преподо́бныя Его́, завеща́ющия заве́т Его́ о же́ртвах.

Евангелие от Иоанна, зачало 56 (Ин. 17:1–13).

Во вре́мя о́но, возведе́ Иису́с о́чи Свои́ на не́бо и рече́: О́тче, прии́де час, просла́ви Сы́на Твоего́, да и Сын Твой просла́вит Тя. Я́коже дал еси́ Ему́ власть вся́кия пло́ти, да вся́ко, е́же дал еси́ Ему́, даст им живо́т ве́чный: Се же есть живо́т ве́чный, да зна́ют Тебе́ еди́наго и́стиннаго Бо́га, и Его́же посла́л еси́ Иису́с Христа́. Аз просла́вих Тя на земли́, де́ло соверши́х, е́же дал еси́ Мне да сотворю́. И ны́не просла́ви Мя Ты, О́тче, у Тебе́ Самого́ сла́вою, ю́же име́х у Тебе́ пре́жде мiр не бысть. Яви́х и́мя Твое́ челове́ком, и́хже дал еси́ Мне от міра: Твои́ бе́ша, и Мне их дал еси́, и сло́во Твое́ сохрани́ша: Ны́не разуме́ша, я́ко вся, ели́ка дал еси́ Мне, от Тебе́ суть. Я́ко глаго́лы, и́хже дал еси́ Мне, дах им, и ти́и прия́ша, и разуме́ша вои́стинну, я́ко от Тебе́ изыдо́х, и ве́роваша, я́ко Ты Мя посла́. Аз о сих молю́: не о всем мiре молю́, но о тех, и́хже дал еси́ Мне, я́ко Твои́ суть: И Моя́ вся Твоя́ суть, и Твоя́ Моя́, и просла́вихся в них: И ктому́ несмь в мiре, и си́и в мiре суть, и Аз к Тебе́ гряду́. О́тче Святы́й, соблюди́ их во и́мя Твое́, и́хже дал еси́ Мне, да бу́дут еди́но, я́коже и Мы. Егда́ бех с ни́ми в мiре, Аз соблюда́х их во и́мя Твое́: и́хже дал еси́ Мне, сохрани́х, и никто́же от них поги́бе, то́кмо сын поги́бельный, да сбу́дется Писа́ние. Ны́не же к Тебе́ гряду́, и сия́ глаго́лю в мiре, да и́мут ра́дость Мою́ испо́лнену в себе́.

Вместо же Достойно: Велича́й душе́ моя́, / возне́сшагося от земли́ на не́бо, / Христа́ Жизнода́вца.

Ирмос, глас 5: Тя па́че ума́ и словесе́, Ма́терь Бо́жию, / в ле́то Безле́тнаго неизрече́нно ро́ждшую, / ве́рнии, единому́дренно велича́ем.

Вместо Ви́дехом Свет И́стинный: поется тропарь Вознесения:

Возне́слся еси́ во сла́ве, Христе́ Бо́же наш, / ра́дость сотвори́вый ученико́м, / обетова́нием Свята́го Ду́ха, / извеще́нным им бы́вшим благослове́нием, / я́ко Ты еси́ Сын Бо́жий, Изба́витель міра.

Причастный: Хвали́те Го́спода с Небе́с, хвали́те Его́ в вы́шних.

Другий: Ра́дуйтеся, пра́веднии, о Го́споде, пра́вым подоба́ет похвала́. / Аллилу́иа, трижды.

Службы седьмой седмицы по Пасхе

В понедельник седьмой седмицы по Пасхе

Последование Вечерни в неделю Отцев вечера

На Го́споди воззва́х: поста́вим стихо́в 6, и пое́м стихи́ры святы́х оте́ц, 3, гла́с 6. Подо́бен: Отча́янная:

Из чре́ва роди́лся еси́ пре́жде денни́цы, от Отца́ безма́терен пре́жде ве́к: а́ще и А́рий тва́рь Тя́, а не Бо́га сла́вит, де́рзостию смеша́я Тя́ Зижди́теля тва́рем безу́мно, вещество́ огня́ ве́чнаго себе́ сокро́вищствуяй. Но Собо́р, и́же в Нике́и, Сы́на Бо́жия Тя́ пропове́да Го́споди, Отцу́ и Ду́ху Сопресто́льна.

Кто́ Твою́ Спа́се ри́зу раздра́? А́рий, Ты́ ре́кл еси́, и́же Тро́ицы пресече́ Единоче́стное Нача́ло в разделе́ния: се́й отве́рже Тя́ бы́ти Еди́наго от Тро́ицы, се́й и Несто́риа у́чит Богоро́дицу не глаго́лати. Но Собо́р, и́же в Нике́и Сы́на Бо́жия Тя́ пропове́да Го́споди, Отцу́ и Ду́ху Сопресто́льна.

В бре́г па́дает греха́, А́рий возненави́девый све́та ви́дети, и боже́ственною растерза́ется у́дицею вну́тренних, все́ изда́ти существо́ и ду́шу ну́жно, други́й Иу́да бы́в нра́вом и о́бразом. Но Собо́р, и́же в Нике́и, Сы́на Бо́жия Тя́ пропове́да Го́споди, Отцу́ и Ду́ху Сопресто́льна.

И Мине́и свята́го, 3.

Сла́ва, гла́с 6: Та́инственныя дне́сь Ду́ха трубы́, богоно́сныя отцы́ восхва́лим песнопе́вшия посреде́ Це́ркве, пе́снь сли́чную богосло́вия, Тро́ицу Еди́ну непреме́нную, Существо́ же и Божество́: низложи́тели А́риевы, и правосла́вных побо́рники, моля́щияся всегда́ Го́споду, поми́ловатися душа́м на́шим.

И ны́не, гла́с то́йже: На гора́х святы́х зря́ще Твое́ Вознесе́ние Христе́, Сия́ние сла́вы О́тчи, пое́м Тво́й светообра́зный лица́ зра́к, кла́няемся Страсте́м Твои́м, почита́ем Воскресе́ние, сла́вное Вознесе́ние сла́вяще, поми́луй на́с.

На стихо́вне стихи́ры, гла́с 6: Все́ собра́вше душе́вное худо́жество: со стихи́ и́х:

Стихиры святых отец, глас 6. Подобен: Всю отложи́вше:

Все собра́вше душе́вное худо́жество, / и Боже́ственным Ду́хом сразсмотри́вше, / небе́сный и честны́й Симво́л ве́ры, / честни́и отцы́ богопи́санне начерта́ша: / в не́мже я́вственнейше Ро́ждшему собезнача́льнаго Сло́ва науча́ют, / и всеи́стинно единосу́щнаго, / апо́стольским после́дующе проявле́нно уче́нием, / благосла́внии и пребога́тии и́стинно, / и богому́дрии.

Все прие́мше у́мное сия́ние Свята́го Ду́ха, / преесте́ственнейшее благосло́вие, / кра́ткими глаго́лы, и мно́гим ра́зумом / богодухнове́нно провеща́ша: / я́ко Христо́вы пропове́дницы, / ева́нгельских предста́телие уче́ний блаже́ннии, / и благочести́вых преда́ний, / свы́ше прие́мше сих открове́ние я́ве, и просве́щшеся, / изложи́ша ве́ру богонауче́нную.

Стих: Благослове́н еси́, Го́споди Бо́же оте́ц на́ших, / и хва́льно и просла́влено И́мя Твое́ во ве́ки.

Все собра́вше па́стырское иску́сство, / и я́рость подви́гше ны́не пра́веднейшую, / отмсти́тельне тя́жкия отгна́ша и па́губныя во́лки, / пра́щею Ду́ха изве́ргше от церко́внаго исполне́ния, / па́дшия я́ко к сме́рти, и я́ко неисце́льно неду́говавшия / боже́ственнии па́стырие, / и я́ко раби́ и́стиннейшии Христо́вы, / и боже́ственнаго пропове́дания таи́нницы свяще́ннейшии.

Стих: Собери́те Ему́ преподо́бныя Его́, / завеща́ющия заве́т Его́ о же́ртвах.

И па́ки 1-ю стихиру:

Все собра́вше душе́вное худо́жество, / и Боже́ственным Ду́хом сразсмотри́вше, / небе́сный и честны́й Симво́л ве́ры, / честни́и отцы́ богопи́санне начерта́ша: / в не́мже я́вственнейше Ро́ждшему собезнача́льнаго Сло́ва науча́ют, / и всеи́стинно единосу́щнаго, / апо́стольским после́дующе проявле́нно уче́нием, / благосла́внии и пребога́тии и́стинно, / и богому́дрии.

Сла́ва, гла́с 3: Апо́стольских преда́ний изве́стнии храни́телие бы́сте святи́и отцы́: Святы́я бо Тро́ицы Единосу́щное правосла́вно научи́вше, А́риево хуле́ние собо́рне низложи́сте, с ни́м же и Македо́ниа духобо́рца обличи́вше, осуди́сте Несто́риа, Евти́хиа и Диоско́ра, Саве́ллиа же и Севи́ра безгла́внаго: и́хже пре́лести испроси́те изба́витися на́м, и нескве́рну на́шему житию́ в ве́ре сохрани́тися, мо́лимся.

И ны́не, гла́с 6: Взы́де Бо́г в воскликнове́нии, Госпо́дь во гла́се тру́бне, е́же вознести́ па́дший о́браз Ада́мов, и посла́ти Ду́ха уте́шителя, е́же освяти́ти ду́ши на́ша.

Та́же: Ны́не отпуща́еши: Трисвято́е.

Отпусти́тельный тропа́рь, гла́с 8:

Препросла́влен еси́, Христе́ Бо́же наш, / свети́ла на земли́ отцы́ на́ша основа́вый, / и те́ми ко и́стинней ве́ре вся ны наста́вивый, / Многоблагоутро́бне, сла́ва Тебе́.

Сла́ва: свята́го, а́ще е́сть, а́ще ли ни́:

Сла́ва, и ны́не: пра́здника, гла́с 4:

Возне́слся еси́ во сла́ве, Христе́ Бо́же наш, / ра́дость сотвори́вый ученико́м, / обетова́нием Свята́го Ду́ха, / извеще́нным им бы́вшим благослове́нием, / я́ко Ты еси́ Сын Бо́жий, Изба́витель міра.

И отдае́тся после́дование святы́х оте́ц.

Последование Утрени в понедельник седьмой седмицы по Пасхе

По 1-м стихосло́вии седа́лен, гла́с 1. Подо́бен: Ка́мени запеча́тану:

А́нгелом дивя́щимся восхо́да стра́нному, и ученико́м ужаса́ющимся стра́шному взы́тия, возше́л еси́ со сла́вою я́ко Бо́г, и врата́ тебе́ взя́шася Спа́се. Сего́ ра́ди си́лы небе́сныя дивля́хуся, вопию́ще: сла́ва снизхожде́нию Твоему́ Спа́се, сла́ва ца́рствию Твоему́, сла́ва вознесе́нию твоему́, Еди́не Человеколю́бче.

Сла́ва, и ны́не: то́йже.

По 2-м стихосло́вии, седа́лен. Подо́бен: то́йже:

А́ду плени́вшуся от Тебе́ Животода́вче, и мiру просвети́вшуся во Твое́м Воскресе́нии, возше́л еси́ со сла́вою Спа́се, вся́ обдержа́й руко́ю. Сего́ ра́ди со а́нгелы славосло́вим Тя́ Вседержи́телю Го́споди: сла́ва вознесе́нию твоему́ Христе́, сла́ва ца́рствию Твоему́, сла́ва благоутро́бию Твоему́, Еди́не Человеколю́бче.

Сла́ва, и ны́не: то́йже.

Псало́м 50.

Кано́н пра́здника 4-го гла́са, со ирмосы́ на 8, и мине́и на 4. Конда́к, и ексапостила́рий пра́здника.

На стихо́вне стихи́ры, гла́с 2. Подо́бен: До́ме Евфра́фов:

Сло́ва ученико́м ве́рнии совозме́мся доброде́тели на го́ры, я́ко да Христо́ву сла́ву ви́дети сподо́бимся.

Сти́х: Вси́ язы́цы восплещи́те рука́ми, / воскликните Богу гласом радования.

Посрами́шася я́ве манихе́йская умышле́ния, умы́ о ни́хже недоумева́хуся, Христо́во я́ве сказу́юще с пло́тию вознесе́ние.

Сти́х: Взы́де Бо́г в воскликнове́нии, / Господь во гласе трубне.

Воскли́кни, о Дави́де, ра́дуяся цевни́цею: вознесы́йся бо Христо́с, вещми́ словеса́ утвержда́ет проро́чества твоего́.

Сла́ва, и ны́не, гла́с 2: Возне́слся еси́ во сла́ве на горе́ Ма́сличней Христе́ Бо́же, пред Твои́ми ученики́, и се́л еси́ одесну́ю Отца́, вся́ческая исполня́яй Божество́м: и посла́л еси́ и́м Ду́ха Свята́го, просвеща́юща и утвержда́юща, и освяща́юща ду́ши на́ша.

Последование Литургии в понедельник седьмой седмицы по Пасхе

На литурги́и блаже́нна от кано́на пе́снь 5-я, на 6.

Во вторник седьмой седмицы по Пасхе

Последование Вечерни в понедельник седьмой седмицы по Пасхе вечера

На Го́споди воззва́х: стихи́ры пра́здника, 3. И мине́и, 3.

Вознесе́ния, гла́с 4. Подо́бен: Да́л еси́ зна́мение:

Пострада́л еси́ я́ко Челове́к Безстра́стный Божество́м, и воскре́сл еси́ тридне́вен Плени́вый сме́рть, и Совоскреси́в вся́ истле́вшия, и Возне́слся еси́ Христе́ ко Отцу́, обеща́в посла́ти Уте́шителя свяще́нным апо́столом Твои́м, Иису́се Всеси́льне, Спа́се ду́ш на́ших.

Вы́ что́ стоите́ зря́ще на не́бо? Ви́димии а́нгели, я́ко челове́цы глаго́лаху, Сло́ва таи́нником: се́й, Его́же зрите́ о́блаком све́тлым Вознося́щася, То́йже прии́дет, и́мже о́бразом ви́десте Его́, суди́ти мiру, я́коже рече́: ше́дше у́бо вся́ рече́нная сотвори́те.

По е́же от гро́ба Твоего́ па́че постиже́ния Воста́нии, Всеси́льне Го́споди, прии́м и́хже возлюби́л еси́, да́же до Вифа́нии изве́л еси́ Сло́ве, и на горе́ бы́в Елео́нстей, си́х благослови́в, и та́ко Возне́слся еси́, повину́ющимся а́нгелом Тебе́, Иису́се Всеси́льне, Спа́се ду́ш на́ших.

Сла́ва, и ны́не, гла́с 4: Егда́ прише́л еси́ на го́ру Христе́ Елео́нскую, О́тчее соверши́ти благоволе́ние, ужасо́шася небе́снии а́нгели, и устраши́шася преиспо́днии, предста́ша же ученицы́ с ра́достию тре́петни, я́ко глаго́лал еси́ и́м: я́ко престо́л же готовля́шеся проти́в о́блак жду́щий: врата́ же не́бо отве́рзшее добро́ту явля́ше, и земля́ сокро́вища открыва́ет, Ада́мову схожде́нию я́ко позна́тися, и па́ки восхожде́нию. Но стопы́ у́бо возвыша́хуся, я́коже ру́це, уста́ же вельми́ благословля́ху, я́коже слы́шашеся, о́блак подъе́мляше, и не́бо вну́трь Тебе́ прия́т. Де́ло сие́ Го́споди соде́лал еси́ вели́кое и пресла́вное, во спасе́ние ду́ш на́ших.

На стихо́вне стихи́ры, гла́с 2. Подо́бен: До́ме Евфра́фов:

Испо́лнивый Бла́же Оте́ческое благоволе́ние, соедини́вый же го́рняя до́льним, возне́слся еси́ во сла́ве к пе́рвейшим.

Сти́х: Вси́ язы́цы восплещи́те рука́ми, / воскликните Богу гласом радования.

Возне́слся еси́ к Твоему́ Роди́телю Ще́дре, отону́ду же не разлучи́лся еси́, и возне́сл еси́ до́лу лежа́щее естество́ Влады́ко.

Сти́х: Взы́де Бо́г в воскликнове́нии, / Господь во гласе трубне.

О́блак Тя́ све́та восприя́т на высоту́, и а́нгели со стра́хом и тре́петом служа́ху Боже́ственному Твоему́ Вознесе́нию.

Сла́ва, и ны́не, гла́с 4: Низше́дшее естество́ Ада́мово в до́льнейшия страны́ земли́, Бо́же новосотвори́вый Собо́ю, превы́ше вся́каго нача́ла и вла́сти возве́л еси́ дне́сь: я́ко бо возлюби́в, спосади́л еси́: я́коже поми́ловав, соедини́л еси́ Себе́: я́ко соедини́вый спострада́л еси́: я́ко безстра́стен пострада́в, и спросла́вил еси́. Но безпло́тнии, кто́ есть Се́й, глаго́лаху, кра́сный Му́ж, но не челове́к то́чию, Бо́г же и Челове́к, совокупле́нно и явля́емо? Те́мже удивле́ни а́нгели, во оде́ждах лета́юще о́крест ученико́в, друзи́и же стоя́ще вопия́ху: му́жие галиле́йстии, И́же от ва́с оты́де, Се́й е́сть Иису́с Челове́к Бо́г, Бо́г Челове́к па́ки прии́дет, Судия́ живы́х и ме́ртвых, ве́рным же да́руяй грехо́в проще́ние и ве́лию ми́лость.

Та́же: Ны́не отпуща́еши: Трисвято́е.

И отпу́ст.

Последование Утрени во вторник седьмой седмицы по Пасхе

По 1-м стихосло́вии седа́лен, гла́с 2. Подо́бен: Вы́шних ищя́:

Свы́ше на зе́млю Христе́ соше́л еси́, и па́ки от земли́ на высоту́ восте́кл еси́ к Твоему́ Роди́телю, ученико́м зря́щим Твое́ восхожде́ние: с ни́ми у́бо пра́зднующе пое́м Твое́, Спа́се, Вознесе́ние.

Сла́ва, и ны́не: то́йже.

По 2-м стихосло́вии седа́лен, гла́с 3. Подо́бен: Красоте́ де́вства:

Преве́чное Сло́во и Безнача́льное, е́же у́бо взя́т естество́ челове́ческое, обоготвори́в та́йно, дне́сь вознесе́: а́нгели предтеку́ще апо́столом пока́зоваху Сего́, иду́ща на небеса́ со сла́вою мно́гою. Ему́же поклони́вшеся глаго́лаху: сла́ва Бо́гу Возне́сшемуся.

Сла́ва, и ны́не: то́йже.

Псало́м 50.

Кано́н пра́здника со ирмосы́ на 8: и мине́и на 4. Конда́к и ексапостила́рий пра́здника.

На стихо́вне стихи́ры, гла́с 2. Подо́бен: До́ме Евфра́фов:

Не оста́влю си́рых, я́же А́з собра́х, Госпо́дь друго́м глаго́лаше, но послю́ ва́м Ду́ха Свята́го.

Сти́х: Вси́ язы́цы восплещи́те рука́ми, / воскликните Богу гласом радования.

А́нгели прему́дрым вопия́ху апо́столом: о му́жие галиле́йстии, и́мже о́бразом зрите́, То́й па́ки прии́дет.

Сти́х: Взы́де Бо́г в воскликнове́нии, / Господь во гласе трубне.

Снидо́ша с ра́достию от Елео́нския горы́ ученицы́ Твои́ Сло́ве, сла́вяще и пою́ще Боже́ственное Твое́ Вознесе́ние.

Сла́ва, и ны́не, гла́с 4: Егда́ возне́слся еси́ во сла́ве Христе́ Бо́же, ученико́м зря́щим, о́блацы подыма́ху Тя́ с пло́тию, врата́ взя́шася небе́сная, ли́к а́нгельский ра́довашеся с весе́лием, го́рнейшия си́лы зовя́ху глаго́люще: возми́те врата́ кня́зи ва́ша, и вни́дет ца́рь сла́вы. Ученицы́ же дивя́щеся глаго́лаху: не разлучи́ся на́с па́стырю до́брый, но посли́ на́м ду́ха твоего́ пресвята́го, наставля́юща, и утвержда́юща, и просвеща́юща и освяща́юща ду́ши на́ша.

Последование Литургии во вторник седьмой седмицы по Пасхе

На литурги́и блаже́нна от кано́на пе́снь 6-я, на 6.

В среду седьмой седмицы по Пасхе

Последование Вечерни во вторник седьмой седмицы по Пасхе вечера

На Го́споди воззва́х: стихи́ры подо́бны пра́здника, 3: и мине́и 3.

Стихи́ры пра́здника, гла́с 4. Подо́бен: Я́ко до́бля:

Зря́щим боже́ственным Твои́м ученико́м, возне́слся еси́ к небе́сным, и се́л еси́ одесну́ю Роди́теля, Того́ неразлуче́нный Пресу́щественный Сы́не: и я́коже ре́кл еси́, посла́л еси́ уте́шителя, небе́сныя земны́я сотворя́юща, му́дрыя и богоглаго́ливыя, и свяще́нныя апо́столы Твоя́.

Воплоти́лся еси́ за неизрече́нную Иису́се бла́гость, и кре́ст и сме́рть Безсме́ртне во́лею претерпе́л еси́, и па́ки тридне́вен воскре́с из ме́ртвых, по дне́х четы́редесятих возне́слся еси́, отону́дуже пе́рвее соше́л еси́, умири́в земна́я, и все́х приве́д Роди́телю.

На о́блацех я́ко ви́деша Тя́ взима́ема Го́споди, му́дрии апо́столи, рыда́юще и се́тования испо́лнени, вопия́ху со слеза́ми: не оста́ви си́рых, и́хже за милосе́рдие возлюби́л еси́, но посли́ на ны́, я́коже обеща́л еси́ Всеще́дре, Пресвята́го Твоего́ Ду́ха, просвеща́ющаго ду́ши на́ша.

Сла́ва, и ны́не, гла́с 5: Прииди́те ве́рных собра́ние, уму́ та́йно научи́вшеся ученико́в Христо́вых, непреста́нную пе́снь рце́м, и я́ко апо́столи, на Елео́нской горе́ с Дави́дом возопии́м: взы́де Бо́г в воскликнове́нии, Госпо́дь во гла́се тру́бне, да изба́вит коле́на челове́ческая от собла́зн го́рдаго, и просвети́т ду́ши на́ша.

На стихо́вне стихи́ры, гла́с 2. Подо́бен: До́ме Евфра́фов:

Чу́до новоле́пное, челове́ческое бо естество́ на небеса́ взы́де, соедини́вшееся Сло́ву Бо́гу Вседержи́телю.

Сти́х: Вси́ язы́цы восплещи́те рука́ми, / воскликните Богу гласом радования.

Возсия́ я́сный и всесве́тлый де́нь, Влады́ки Боже́ственнаго на небеса́ Восхожде́ния, просвеща́ющий вся́ческая.

Сти́х: Взы́де Бо́г в воскликнове́нии, / Господь во гласе трубне.

Я́коже ученико́м посла́л еси́ с высоты́ Сра́сленнаго Твоего́ Ду́ха, и лю́дем Твои́м посли́ Христе́ Спа́се благода́ть Твою́.

Сла́ва, и ны́не, гла́с 5: Го́споди, взе́млющу ти ся отону́дуже не разлучи́лся еси́, во́инства а́нгелов и все́х безпло́тных, ра́достию вопия́ху го́рншим си́лам: возми́те врата́ кня́зи ва́ша, и вни́дет Ца́рь Сла́вы. Престо́л бо херуви́мский взя́т Тя́ с пло́тию, Го́споди сла́ва Тебе́.

Та́же: Ны́не отпуща́еши: Трисвято́е.

И отпу́ст.

Последование Утрени в среду седьмой седмицы по Пасхе

По 1-м стихосло́вии, седа́лен, гла́с 4. Подо́бен: Яви́лся еси́:

Ко Твоему́ Роди́телю па́ки восте́к Вседе́телю, рабо́в Твои́х не оста́ви си́рых, ученицы́ я́ко ви́деша Тя́ возне́сшагося, вопия́ху Человеколю́бче.

Сла́ва, и ны́не: то́йже.

По 2-м стихосло́вии седа́лен, гла́с 4. Подо́бен: Яви́лся еси́ дне́сь:

Сла́вная удобре́ния Боже́ственных умо́в, сла́вы Го́спода возне́сшагося я́ве с пло́тию ви́девше, врата́, вопия́ху дру́г дру́гу, возми́те.

Сла́ва, и ны́не: то́йже.

Псало́м 50.

Кано́н пра́здника со ирмосы́ на 8: и мине́и на 4. Конда́к и ексапостила́рий пра́здника.

На стихо́вне стихи́ры, гла́с 6. Подо́бен: Тридне́вен воскре́сл еси́:

За кра́йнее благоутро́бие Христе́, роди́лся еси́ из Де́вы пло́тию, во́лею же претерпе́вый Кре́ст, тридне́вен воскре́сл еси́ из гро́ба Всеще́дре, совоскреси́вый и оживи́вый на́с.

Сти́х: Вси́ язы́цы восплещи́те рука́ми, / воскликните Богу гласом радования.

Зря́щим Тя́ Христе́ Бо́же, боже́ственным ученико́м, я́ве возне́слся еси́ от земли́ на не́бо, и си́м обеща́л еси́ посла́ти Жизнода́вче от Отца́ Ду́ха Свята́го.

Сти́х: Взы́де Бо́г в воскликнове́нии, / Господь во гласе трубне.

Диви́тся а́нгел мно́жество, стра́нному восхожде́нию Твоему́, и стра́шному Иису́се Всецарю́, и врата́ небе́сная взя́ти, вопия́ху го́рншим ны́не си́лам.

Сла́ва, и ны́не, гла́с 6: Не́др Оте́ческих не разлу́чся, Сладча́йший Иису́се, и с земны́ми я́ко Челове́к пожи́в, дне́сь от горы́ Елео́нския возне́слся еси́ во сла́ве, и па́дшее естество́ на́ше ми́лостивно возне́с, Отцу́ спосади́л еси́. Те́мже небе́снии безпло́тных чи́нове, чудеси́ удивля́ющеся, ужаса́хуся у́жасом, и тре́петом содержи́ми, Твое́ человеколю́бие велича́ху. С ни́миже и мы́ земни́и, е́же к на́м Твое́ снизхожде́ние, и е́же от на́с вознесе́ние славосло́вяще, мо́лимся глаго́люще: ученики́, и Ро́ждшую Тя́ Богоро́дицу, ра́дости безчи́сленныя Испо́лнивый во Твое́ Вознесе́ние, и на́с сподо́би избра́нных Твои́х ра́дости моли́твами и́х, вели́кия ра́ди Твоея́ ми́лости.

Последование Литургии в среду седьмой седмицы по Пасхе

На литурги́и блаже́нна от кано́на пе́снь 7-я, на 6.

В четверток седьмой седмицы по Пасхе

Последование Вечерни в среду седьмой седмицы по Пасхе вечера

На Го́споди воззва́х: стихи́ры подо́бны пра́здника 3, и мине́и 3.

Пра́здника, гла́с 4. Подо́бен: Зва́нный свы́ше:

Е́же о все́х соверши́в спасе́ние, на го́ру прише́л еси́ Елео́нскую Христе́, отону́дуже и взя́лся еси́ пред ученики́ Твои́ми, на небеса́ со сла́вою носи́мь. Те́мже та́инству дивя́щеся, го́рним взыва́ху до́льнии чи́нове: возми́те врата́, и вни́дет, отону́дуже изы́де, все́ми ца́рствуяй Бо́г, я́коже благоволи́, пресла́вно мірови спасе́ние соде́лав.

Учени́ческий ли́к, Тебе́ я́коже зря́ше взима́ема, глаго́лаше: Влады́ко, ка́ко ны́не оставля́еши рабы́ Твоя́? И ка́мо и́деши И́же рука́ма Содержа́й концы́? Мы́ же оста́вивше вся́, Тебе́ Бо́гу после́довахом ра́дующеся, во ве́ки с Тобо́ю наде́жду иму́ще бы́ти: не оста́ви си́рых на́с, я́коже обеща́лся еси́ Спа́се на́ш Милосе́рде, Уте́шителя посли́ и Спа́са ду́ш на́ших.

Соверше́ннейшее подая́ благослове́ние друго́м Твои́м Влады́ко, та́йно научи́л еси́ и́х: зри́те дру́зи, иду́ ко Отцу́, ва́м же послю́ Ино́го Уте́шителя, вы́ же се́тование все́ отри́ните: не оста́влю бо ове́ц, я́же собра́х: не забу́ду, и́хже возлюби́х. Боже́ственною с высоты́ обо́лкшеся си́лою иди́те, глаго́люще во вся́ язы́ки спасе́ния благовеща́ние.

Сла́ва, и ны́не, гла́с 6: Взы́де Бо́г в воскликнове́нии, Госпо́дь во гла́се тру́бне, е́же вознести́ па́дший о́браз Ада́мов, и посла́ти Ду́ха Уте́шителя, е́же освяти́ти ду́ши на́ша.

На стихо́вне стихи́ры, гла́с 2. Подо́бен: До́ме Евфра́фов:

Не оста́влю си́рых, я́же А́з собра́х, Госпо́дь друго́м глаго́лаше: но послю́ ва́м Ду́ха Пресвята́го.

Сти́х: Вси́ язы́цы восплещи́те рука́ми, / воскликните Богу гласом радования.

А́нгели прему́дрым вопия́ху апо́столом: о му́жие галиле́йстии, и́мже о́бразом зрите́, То́й па́ки прии́дет.

Сти́х: Взы́де Бо́г в воскликнове́нии, / Господь во гласе трубне.

Снидо́ша с ра́достию от горы́ Елео́нския ученицы́ Твои́ Сло́ве, сла́вяще и пою́ще Боже́ственное Твое́ Вознесе́ние.

Сла́ва, и ны́не, гла́с 1: Возше́д на небеса́, отону́дуже и соше́л еси́, не оста́ви на́с си́рых Го́споди: да прии́дет Тво́й Ду́х, нося́ ми́р мірови, покажи́ сыново́м челове́ческим дела́ си́лы Твоея́, Го́споди Человеколю́бче.

Та́же: Ны́не отпуща́еши: Трисвято́е.

И отпу́ст.

Последование Утрени в четверток седьмой седмицы по Пасхе

По 1-м стихосло́вии седа́лен, гла́с 5. Подо́бен: Собезнача́льное Сло́во:

Соше́дый с небесе́ на земна́я, и до́лу лежа́щий во а́дове стра́жи, совоскреси́вый я́ко Бо́г Ада́мов зра́к, и Вознесе́нием Твои́м Христе́ на небеса́ возве́д, и престо́лу Оте́ческому Твоему́ соседи́теля соде́лал еси́, я́ко Ми́лостив и Человеколю́бец.

Сла́ва, и ны́не: то́йже.

По 2-м стихосло́вии седа́лен, гла́с 8. Подо́бен: Повеле́нное та́йно:

На го́ру возше́д Елео́нскую Ми́лостиве Иису́се, отту́ду взя́лся еси́: све́тлый бо о́блак от земли́ Тя подъя́т, зря́щим ученико́м Твои́м чу́до стра́шное, вопию́щим безпло́тным на небесе́х вы́шшим во́инством: стра́хом врата́ возми́теся. С ни́миже Тя́ Царя́ пое́т вся́ тва́рь, все́х Бо́га.

Сла́ва, и ны́не: то́йже.

Псало́м 50.

Кано́н пра́здника со ирмосы́ на 8: и мине́и на 4. Конда́к и ексапостила́рий пра́здника.

На стихо́вне стихи́ры, гла́с 2. Подо́бен: До́ме Евфра́фов:

Испо́лнивый Бла́же Оте́ческое благоволе́ние, соедини́в же го́рняя с до́льними, возне́слся еси́ во сла́ве к пе́рвейшим.

Сти́х: Вси́ язы́цы восплещи́те рука́ми, / воскликните Богу гласом радования.

О́блак Тя́ све́та восприя́т на высоту́, и а́нгели со стра́хом и тре́петом служа́ху, Боже́ственному Твоему́ Вознесе́нию.

Сти́х: Взы́де Бо́г в воскликнове́нии, / Господь во гласе трубне.

Хвалу́ богокра́сную, со апо́столы Богоро́дица воспева́ет, Го́спода зря́щи на о́блацех носи́ма.

Сла́ва, и ны́не, гла́с 7: На го́ру Елео́нскую прише́л еси́, Ми́луяй ро́д челове́ческий, и о́блак подъя́т Тя́ от о́чию учени́к Твои́х, трепе́щущим у́бо за виде́ние, ра́дующим же ся за ча́яние Свята́го Ду́ха, И́мже утверди́в Спа́се поми́луй на́с.

Последование Литургии в четверток седьмой седмицы по Пасхе

На литурги́и блаже́нна, от кано́на пе́снь 8-я, на 6.

В пяток седьмой седмицы по Пасхе

Последование Вечерни, Утрени и Литургии в четверток седьмой седмицы по Пасхе вечера

На Го́споди воззва́х: пое́м после́дование все́ пра́здника неизме́нно, я́коже и в Госпо́дственный де́нь вознесе́ния, кроме́ чте́ний, и полиеле́а: на вече́рни же, и в пято́к на У́трени, и на Литурги́и блаже́нна пра́здника, пе́снь 9-я обои́х кано́нов, на 8. По вхо́де тропа́рь. Сла́ва, и ны́не: конда́к. Проки́мен, аллилу́иа, и прича́стен пра́здника: апо́стол же и ева́нглие дне́.

Слу́жбу же мине́и пое́м на повече́рии.

В субботу седьмой седмицы по Пасхе.

ТРОИЦКАЯ РОДИТЕЛЬСКАЯ СУББОТА [6]

Последование Вечерни в пяток седьмой седмицы по Пасхе вечера

На Го́споди воззва́х: поставим стихов 6.

Стихиры мученичны, Осмогласника три, глас 6:

Му́ченицы Твои́, Го́споди, / не отверго́шася Тебе́, / ни отступи́ша от за́поведей Твои́х: / тех моли́твами поми́луй нас.

Му́чившиися Тебе́ ра́ди Христе́, / мно́гия му́ки претерпе́ша: / моли́твами Го́споди, и моле́нием их, / всех нас сохрани́.

Страстоте́рпцы му́ченицы, и небе́сные гра́ждане, / на земли́ пострада́вшии, мно́гия му́ки претерпе́ша, / и соверше́нный прия́ша вене́ц на небесе́х, / да мо́лятся о душа́х на́ших.

И усопших три. Глас 8. Подобен: И́же во Еде́ме:

От ве́ка ме́ртвых днесь / всех по и́мени, ве́рою пожи́вших благоче́стно, / па́мять сотворя́юще ве́рнии, / Спа́са и Го́спода воспои́м, прося́ще приле́жно / сим в час суда́ отве́т благи́й да́ти, / Тому́ Самому́ Бо́гу на́шему, / всей судя́щему земли́, / десна́го Его́ предстоя́ния получи́ти в ра́дости, / в ча́сти пра́ведных, и во святы́х жре́бии све́тлем, / и досто́йным бы́ти Небе́снаго Ца́рствия Его́.

Твое́ю кро́вию челове́ки Спа́се искупи́вый, / и сме́ртию Твое́ю от сме́рти го́рькия изба́вивый нас, / и жизнь ве́чную подая́й нам Воскресе́нием Твои́м, / вся упоко́й Го́споди, усо́пшия благоче́стно, / или́ в пусты́нях, или́ во граде́х, или́ в мо́ри, / или́ на земли́, или́ на вся́ком ме́сте: / цари́ же, свяще́нники, архиере́и, / мона́хи, и бельцы́ в во́зрасте вся́ком всеро́дном, / и сподо́би я Небе́снаго Ца́рствия Твоего́.

Из ме́ртвых воста́нием Твои́м Христе́, / не ктому́ смерть облада́ет уме́ршими благоче́стно. / Те́мже мо́лимся приле́жно: / рабы́ Твоя́ упоко́й во дво́рех Твои́х, / и в не́дрех Авраа́ма, от Ада́ма да́же до днесь, / послужи́вшия Тебе́ чи́сто, / отцы́ и бра́тию на́шу, / дру́ги вку́пе и сро́дники, / вся́каго челове́ка, в житии́ послужи́вша ве́рно, / и к Тебе́ преста́вльшася многови́дно и многообра́зно, Бо́же, / и сподо́би я Небе́снаго Ца́рствия Твоего́.

Слава, глас 8: Пла́чу и рыда́ю, / егда́ помышля́ю смерть, / и ви́жду во гробе́х лежа́щую / по о́бразу Бо́жию созда́нную на́шу красоту́, / безобра́зну, и безсла́вну, / не иму́щу ви́да. / О́ле чудесе́! / Что е́же о нас сие́ бысть та́инство? / Ка́ко преда́хомся тле́нию? / Ка́ко припряго́хомся сме́рти? / Вои́стинну Бо́жиим повеле́нием, / я́коже есть пи́сано, / подаю́щаго преста́вльшимся поко́й.

И ныне, Богородичен, глас 6: Кто Тебе́ не ублажи́т, Пресвята́я Де́во; / кто ли не воспое́т Твоего́ Пречи́стаго Рождества́; / безле́тно бо от Отца́ Возсия́вый Сын Единоро́дный, / То́йже от Тебе́, Чи́стыя, про́йде, / неизрече́нно вопло́щься, / естество́м Бог сый, / и естество́м быв Челове́к нас ра́ди, / не во двою́ лицу́ Разделя́емый, / но во Двою́ Естеству́ / несли́тно Познава́емый. / Того́ моли́, Чи́стая, Всеблаже́нная, / поми́ловатися душа́м на́шим.

Све́те ти́хий святы́я сла́вы Безсме́ртнаго Отца́ Небе́снаго, Свята́го, Блаже́ннаго, Иису́се Христе́. Прише́дше на за́пад со́лнца, ви́девше свет вече́рний, пое́м Отца́, Сы́на и Свята́го Ду́ха, Бо́га. Досто́ин еси́ во вся времена́ пет бы́ти гла́сы преподобными. Сы́не Бо́жий, живо́т дая́й, те́мже мiр Тя сла́вит.

Вместо же прокимна, поем Аллилуия, на глас 8.

Стих: Блаже́ни я́же избра́л, и прия́л еси́ Го́споди.

Стих: И па́мять их в род и род.

Сподо́би Го́споди:

На стиховне стихиры, глас 6:

Мученичен: Крест Твой, Го́споди, / му́чеником бысть ору́жие непобеди́мое: / ви́дяху бо предлежа́щую смерть, / и предзря́ще бу́дущую жизнь, / наде́ждою в Тя укрепля́хуся: / тех моли́твами поми́луй нас.

Мертвым.

Стих: Ду́ши их во благи́х водворя́тся.

Ты мя почти́л еси́ о́бразом Твои́м, / руку́ Твое́ю Спа́се созда́ние, / живописа́вый в веще́ственном зра́це у́мнаго существа́ подо́бие: / его́же о́бщника мя поста́вил еси́, / положи́вый су́щими на земли́ облада́ти мне самовла́стием сло́ва. / Те́мже, Спа́се, рабы́ Твоя́, во стране́ живу́щих, / в селе́ниих пра́ведных упоко́й.

Стих: Блаже́ни я́же избра́л, и прия́л еси́ Го́споди.

Да мне достоя́ние про́чих живота́ разсу́дится, / вертогра́д во Еде́ме вся́кими укра́шен сады́, / печа́ли и попече́ния свобо́дна мя прича́стника боже́ственныя жи́зни, / равноа́нгельна на земли́, смеше́на учини́вый. / Те́мже, Спа́се, рабы́ Твоя́, во стране́ живы́х, / в селе́ниих пра́ведных упоко́й.

Слава, глас 6: Нача́ток ми и соста́в зижди́тельное Твое́ бысть повеле́ние: / восхоте́в бо от неви́димаго и ви́димаго естества́ жи́ва мя соста́вити, / от земли́ у́бо те́ло созда́в, дал же ми еси́ ду́шу, / Боже́ственным Твои́м и животворя́щим вдохнове́нием. / Те́мже Спа́се, рабы́ Твоя́ во стране́ живы́х, / и в кро́вех пра́ведных упоко́й.

И ныне, Богородичен, глас тойже: Моли́твами Ро́ждшия Тя Христе́, / му́ченик Твои́х и апо́стол, и проро́к, и святи́телей, / преподо́бных, и пра́ведных, и всех святы́х, / усо́пшия рабы́ Твоя́ упоко́й.

Таже, Ны́не отпуща́еши: и Трисвятое.

Отпустительный тропарь, глас 8:

Глубино́ю му́дрости человеколю́бно вся стро́яй / и поле́зное всем подава́яй, / Еди́не Соде́телю, упоко́й, Го́споди, ду́ши раб Твои́х, / на Тя бо упова́ние возложи́ша, / Творца́ и Зижди́теля и Бо́га на́шего.

Слава, и ныне, Богородичен, глас тойже: Тебе́ и Сте́ну и Приста́нище и́мамы, / и Моли́твенницу благоприя́тну к Бо́гу, / Его́же родила́ еси́, Богоро́дице безневе́стная, ве́рных спасе́ние.

И бывает отпуст.

По отпущении же вечерни творим в притворе панихиду за усопших:

Последование Панихиды за усопших

Таже священник творит: Благослове́н Бог наш: И глаголем Псалом 90: Живы́й в по́мощи Вы́шняго:

Аллилу́иа: трижды.

Стих 1: Блаже́ни, я́же избра́л и прия́л еси́ Го́споди.

Стих 2: Па́мять их в род и род.

Стих 3: Ду́ши их во благи́х водворя́тся.

Тaже тропaрь, глас 8: Глубино́ю му́дрости человеколю́бно вся стро́яй / и поле́зное всем подава́яй, / Еди́не Соде́телю, упоко́й, Го́споди, ду́ши раб Твои́х, / на Тя бо упова́ние возложи́ша, / Творца́ и Зижди́теля и Бо́га на́шего.

И Богородичен: Тебе́ и Сте́ну и Приста́нище и́мамы, / и Моли́твенницу благоприя́тну к Бо́гу, / Его́же родила́ еси́, Богоро́дице безневе́стная, ве́рных спасе́ние.

Тaже мeртвеннии тропари: Благослове́н еси́, Го́споди:

И поминaет священник всех преждепочивших отец и брaтий нaших, и молитву. По возглaсе же Псалом 50.

КАНОН

И абие поeм настоящий мeртвенный канон во усыпaльнице, егоже краестрочие: Шесту́ю припева́ю отше́дшему песнь. Феофаново. Глас 6.

Песнь 1.

Ирмос: Я́ко по су́ху пешеше́ствовав Изра́иль, / по бе́здне стопа́ми, / гони́теля фарао́на / ви́дя потопля́ема, / Бо́гу побе́дную песнь / пои́м, вопия́ше.

Припев: Упокой, Господи, души усопших раб Твоих.

В небе́сных черто́зех вы́ну до́блии му́ченицы мо́лят Тя, Христе́, / я́же от земли́ преста́вил еси́ ве́рныя, / ве́чных благ получи́ти сподо́би.

Украше́й вся́ческая, живо́тное смеше́нное, / посреде́ мя, челове́ка, смире́ния вку́пе и вели́чества, созда́л еси́, / те́мже раб Твои́х ду́ши, Спа́се, упоко́й.

Слава: Рая́ жи́теля и земледе́лателя в нача́ле мя учини́л еси́, / престу́пльша же Твою́ за́поведь изгна́л еси́, / те́мже раб Твои́х ду́ши, Спа́се, упоко́й.

И ныне, Богородичен: И́же от ребра́ Созда́вый Е́ву, пре́жде на́шу прама́терь, / из пречи́стаго Твоего́ чре́ва в плоть одева́ется, / е́юже сме́рти кре́пость, Чи́стая, разруши́.

Песнь 3.

Ирмос: Несть свят, / я́коже Ты, Го́споди Бо́же мой, / вознесы́й рог ве́рных Твои́х, Бла́же, / и утверди́вый нас на ка́мени / испове́дания Твоего́.

Припев: Упокой, Господи, души усопших раб Твоих.

Зако́нно пострада́ша Твои́ му́ченицы, Жизнода́вче, / и венце́м побе́ды украси́вшеся, / от Тебе́ преста́вльшимся ве́рным ве́чное избавле́ние подаю́т.

Наказа́в пе́рвее мно́гими чудесы́ и зна́меньми мене́, заблу́дшаго, / напосле́док самого́ Себе́ истощи́л еси́, я́ко сострада́тель, / и поиска́в обре́л и спасл еси́.

Слава: От теку́щих непостоя́тельныя тли, к Тебе́ преше́дшия, / в селе́ниих ве́чных жи́ти ра́достно сподо́би, Бла́же, / оправда́в ве́рою же и благода́тию.

И ныне, Богородичен: Несть непоро́чны, я́коже Ты, Пречи́стая Богома́ти, / еди́на бо от ве́ка Бо́га и́стиннаго зачала́ еси́ во чре́ве, / сме́рти разруши́вшаго си́лу.

Таже ирмос: Несть свят, / я́коже Ты, Го́споди Бо́же мой, / вознесы́й рог ве́рных Твои́х, Бла́же, / и утверди́вый нас на ка́мени / испове́дания Твоего́.

Таже ектения.

Седален, глас 6: Вои́стинну суета́ вся́ческая, / житие́ же сень и со́ние, / и́бо всу́е мяте́тся всяк земноро́дный, / я́коже рече́ Писа́ние: / егда́ мiр приобря́щем, / тогда́ во гроб всели́мся, / иде́же вку́пе ца́рие и ни́щии. / Те́мже, Христе́ Бо́же, / преста́вльшияся упоко́й, / я́ко Человеколю́бец.

Слава, и ныне, Богородичен: Всесвята́я Богоро́дице, / во вре́мя живота́ мое́го не оста́ви мене́, / челове́ческому предста́тельству не вве́ри мя, / но Сама́ заступи́ и поми́луй мя.

Песнь 4.

Ирмос: Христо́с моя́ си́ла, / Бог и Госпо́дь, честна́я Це́рковь / боголе́пно пое́т, взыва́ющи / от смы́сла чи́ста, о Го́споде пра́зднующи.

Припев: Упокой, Господи, души усопших раб Твоих.

Прему́дрости бо́льшее явля́я позна́ние, / и е́же о даре́х многосоверше́нныя, Влады́ко, благосты́ни, / му́ченическия ли́ки а́нгелом сочета́л еси́.

Неизрече́нныя сла́вы Твоея́ / получи́ти сподо́би к Тебе́ преста́вльшияся, / иде́же, Христе́, веселя́щихся есть жили́ще, / и глас чи́стаго ра́дования.

Слава: Пою́щих приими́ Боже́ственную держа́ву Твою́, / и́хже от земли́ прия́л еси́, ча́да све́та тех соде́ловая, / грехо́вную мглу очища́я, Многоми́лостиве.

И ныне, Богородичен: Прия́телище пречи́стое, храм всенепоро́чный, ковче́г всесвяты́й, / де́вственное ме́сто свяще́ния, / Тебе́, добро́ту Иа́ковлю, Влады́ка избра́л есть.

Песнь 5.

Ирмос: Бо́жиим / све́том Твои́м, Бла́же, / у́тренюющих Ти ду́ши / любо́вию озари́, молю́ся, / Тя ве́дети, Сло́ве Бо́жий, / и́стиннаго Бо́га, / от мра́ка грехо́внаго взыва́юща.

Припев: Упокой, Господи, души усопших раб Твоих.

Я́ко всепло́дие свяще́нное, / и я́ко нача́ток челове́ческаго, му́ченицы, естества́ / просла́вленному прине́сшеся Бо́гу, / нам спасе́ние при́сно хода́тайствуют.

Небе́снаго пребыва́ния, раздая́ния дарова́ний сподо́би, Го́споди, / пре́жде усо́пшия ве́рныя рабы́ Твоя́, / подая́ прегреше́ний избавле́ние.

Слава: И́же еди́н естество́м Животво́рец, / и́же бла́гости вои́стинну неизсле́димая пучи́на, / сконча́вшияся Ца́рствия Твоего́ сподо́би, Ще́дре, / еди́не Безсме́ртне.

И ныне, Богородичен: Кре́пость и пе́ние и́же из Тебе́, Влады́чице, мiру Рожде́йся, / и спасе́ние быв поги́бшим, и́же от а́довых врат избавля́яй, / ве́рою Тебе́ блажа́щия.

Песнь 6.

Ирмос: Жите́йское мо́ре, / воздвиза́емое зря напа́стей бу́рею, / к ти́хому приста́нищу Твоему́ прите́к, вопию́ Ти: / возведи́ от тли живо́т мой, / Многоми́лостиве.

Припев: Упокой, Господи, души усопших раб Твоих.

На Кресте́ пригвожда́емь, / му́ченическия ли́ки к Себе́ собра́л еси́, / подража́ющия страсть Твою́, Бла́же. / Те́мже мо́лимся Ти: к Тебе́ преста́вленныя ны́не упоко́й.

Неизрече́нною сла́вою Твое́ю, / егда́ прии́деши стра́шно суди́ти мiру всему́ на о́блацех, / благоволи́ све́тло сре́сти Тебе́, Изба́вителю, / я́же от земли́ прия́л еси́ ве́рныя рабы́ Твоя́.

Слава: Исто́чник жи́зни Сый, / му́жеством Боже́ственным окова́нныя, Влады́ко, изводя́й / рабы́ Твоя́, я́же к Тебе́ ве́рно отше́дшия, / в сла́дости ра́йстей всели́.

И ныне, Богородичен: В зе́млю возврати́хомся, престу́пльше Бо́жию за́поведь Боже́ственную, / Тобо́ю же, Де́во, на не́бо от земли́ вознесо́хомся, / тлю сме́ртную оттря́сше.

Таже ирмос: Жите́йское мо́ре, / воздвиза́емое зря напа́стей бу́рею, / к ти́хому приста́нищу Твоему́ прите́к, вопию́ Ти: / возведи́ от тли живо́т мой, / Многоми́лостиве.

Таже ектения.

Кондак, глас 8: Со святы́ми упоко́й, / Христе́, ду́ши раб Твои́х, / иде́же несть боле́знь, ни печа́ль, / ни воздыха́ние, / но жизнь безконе́чная.

Икос: Сам еди́н еси́ безсме́ртный, / сотвори́вый и созда́вый челове́ка, / земни́и у́бо от земли́ созда́хомся, / и в зе́млю ту́южде по́йдем, / я́коже повеле́л еси́, созда́вый мя и реки́й ми: / я́ко земля́ еси́ и в зе́млю оты́деши, / а́може вси челове́цы по́йдем, / надгро́бное рыда́ние творя́ще песнь: / аллилу́ия.

Песнь 7.

Ирмос: Росода́тельну у́бо пещь / соде́ла А́нгел / преподо́бным отроко́м, / халде́и же опаля́ющее / веле́ние Бо́жие, / мучи́теля увеща́ вопи́ти: / благослове́н еси́, Бо́же оте́ц на́ших.

Припев: Упокой, Господи, души усопших раб Твоих.

Изба́вльшиися Твое́ю кро́вию му́ченицы пе́рваго преступле́ния, / окропи́вшеся же свое́ю кро́вию, прообразу́ют я́ве Твое́ заколе́ние, / благослове́н еси́, Бо́же оте́ц на́ших.

Свирепе́ющую смерть умертви́л еси́, Сло́ве живонача́льнейший, / в ве́ре же усо́пшия приими́ ны́не воспева́ющия и глаго́лющия, Христе́: / благослове́н еси́, Бо́же оте́ц на́ших.

Слава: Воодуши́вый мя, челове́ка, вдохнове́нием Боже́ственным Богонача́льнейший Влады́ко, / преста́вленныя Ца́рствия Твоего́ сподо́би, пе́ти Тебе́, Спа́се: / благослове́н еси́, Бо́же оте́ц на́ших.

И ныне, Богородичен: Превы́шши вся́кия тва́ри, Пренепоро́чная, была́ еси́, заче́нши Бо́га, / сокруши́вшаго сме́ртная врата́ и вереи́ сте́ршаго: / те́мже Тя, Чи́стая, песносло́вим ве́рнии, я́ко Богома́терь.

Песнь 8.

Ирмос: Из пла́мене преподо́бным ро́су источи́л еси́ / и пра́веднаго же́ртву водо́ю попали́л еси́: / вся бо твори́ши, Христе́, то́кмо е́же хоте́ти. / Тя превозно́сим во вся ве́ки.

Припев: Упокой, Господи, души усопших раб Твоих.

Кре́пко по́двиги показу́юше, / побе́ды венце́м украси́стеся, му́ченицы Христо́вы страстоте́рпцы, зову́ще: / Тя превозно́сим, Христе́, во ве́ки.

Свяще́нне житие́ оста́вльшия ве́рныя, / и к Тебе́, Влады́це, преше́дшия, / приими́ кро́тце упокоева́я, я́ко благоутро́бен, / Тя превознося́щия во вся ве́ки.

Слава: Ны́не в земли́ кро́тких / вся водворя́тися пре́жде усо́пшия, Спа́се, благоизво́ли, / ве́рою, я́же в Тя оправда́в и благода́тию, / Тя превознося́щия во вся ве́ки.

И ныне, Богородичен: Вси Тя блажи́м, Всеблаже́нная, / ро́ждшую Сло́ва вои́стинну су́щаго Блаже́ннаго, / плоть нас ра́ди бы́вшаго; / Его́же превозно́сим во вся ве́ки.

Песнь 9.

Ирмос: Бо́га / челове́ком невозмо́жно ви́дети, / на Него́же не сме́ют чи́ни А́нгельстии взира́ти; / Тобо́ю же, Всечи́стая, яви́ся челове́ком / Сло́во Воплоще́нно, / Его́же велича́юще, / с небе́сными во́и Тя ублажа́ем.

Припев: Упокой, Господи, души усопших раб Твоих.

Наде́жда му́чеников ли́ки укрепи́, и к Твое́й любви́ распале́нне впери́ / бу́дущих сим предвообрази́вши непоколеби́мый вои́стинну поко́й, / его́же преста́вленныя, Бла́же, ве́рныя сподо́би получи́ти.

Све́тлаго и Боже́ственнаго получи́ти сия́ния Твоего́, Христе́, / ве́рою преста́вльшимся благоволи́ в не́дрех Авраа́мовых упокое́ние, / я́ко Еди́н ми́лостив, тем да́руя, и ве́чнаго сподобля́я блаже́нства.

Слава: И́же Сый естество́м благ и благоутро́бен, / и воли́тель ми́лости и благоутро́бия бе́здна, я́же от ме́ста сего́ озлобле́ния / и се́ни сме́ртныя, Спа́се, преста́вил еси́, / иде́же сия́ет Твой свет, ты́я учини́.

И ныне, Богородичен: Сень святу́ю, Чи́стая, разуме́ем, / и ковче́г, и скрижа́ль Тя зако́на и благода́ти; / Тобо́ю бо оставле́ние дарова́ся, / оправда́нным же кро́вию Воплоще́ннаго из Твоего́ Чре́ва, Всенепоро́чная.

Последование Утрени в субботу седьмой седмицы по Пасхе

По шестопсалмии, Аллилу́ия на глас 8, со стихи его:

Стих: Блаже́ни я́же избра́л, и прия́л еси́ Го́споди.

Стих: И па́мять их в род и род.

Тропарь, глас 8: Глубино́ю му́дрости человеколю́бно вся стро́яй / и поле́зное всем подава́яй, / Еди́не Соде́телю, упоко́й, Го́споди, ду́ши раб Твои́х, / на Тя бо упова́ние возложи́ша, / Творца́ и Зижди́теля и Бо́га на́шего. Дважды.

Слава, и ныне, Богородичен, глас тойже: Тебе́ и Сте́ну и Приста́нище и́мамы, / и Моли́твенницу благоприя́тну к Бо́гу, / Его́же родила́ еси́, Богоро́дице безневе́стная, ве́рных спасе́ние.

Таже обычное стихословие: Рече́ Госпо́дь Го́сподеви моему́: седи́ одесну́ю Мене́:

На всех же ектениах стихословия и канона поминаются вси прежде отшедшии отцы и братия наша.

По 1-м стихословии глаголем седальны мертвенны, и мученичны. Глас 6:

Страда́льческая противле́ния в по́двизе, / мучи́тельныя ра́ны на му́ченики, / и стоя́ху ли́цы безпло́тных, по́чести держа́ще побе́ды: / удиви́ша прему́дрии мучи́телей и царе́й, / низложи́ша велиа́ра испове́данием Христо́вым. / Укрепи́вый их Го́споди, сла́ва Тебе́.

Стих: Ди́вен Бог во святы́х Свои́х, / Бог Изра́илев.

Страда́льческий по́двиг претерпе́вше святи́и, / и по́чести побе́ды от Тебе́ прии́мше, / упраздни́ша кова́рства беззако́нных, прия́ша венцы́ нетле́ния. / Те́ми Бо́же, спаси́ ду́ши на́ша.

Стих: Воззва́ша пра́веднии, / и Госпо́дь услы́ша их.

Святы́х Твои́х па́мять Го́споди, / показа́ся я́коже рай, и́же во Еде́ме, / в ней бо ра́дуется вся тварь: / и пода́ждь нам тех моли́твами, мир / и ве́лию ми́лость.

Слава, покоин: В селе́ниих избра́нных, и во стране́ живу́щих, / я́же прия́л еси́ Иису́се, благоче́стно усо́пшия учини́, / я́ко благоуве́тливый Бог, / и испо́лни невече́рняго све́та, / и Небе́сныя Твоея́ ра́дости сподо́би.

И ныне, Богородичен: Благослове́нную нареки́й Твою́ Ма́терь, / прише́л еси́ на страсть во́льным хоте́нием, / возсия́в на Кресте́, взыска́ти хотя́ Ада́ма, / глаго́ля а́нгелом: сра́дуйтеся Мне, я́ко обре́теся поги́бшая дра́хма. / Вся му́дре устро́ивый Бо́же наш, сла́ва Тебе́.

Таже, Блаже́ни непоро́чнии: на две статии.

Тропари мертвеннии, глас 5.

Припев: Благослове́н еси́ Го́споди, / научи́ мя оправда́нием Твои́м.

Святы́х лик обре́те исто́чник жи́зни и дверь ра́йскую, / да обря́щу и аз путь покая́нием: / поги́бшее овча́ аз есмь, / воззови́ мя Спа́се, и спаси́ мя.

Припев: Благослове́н еси́ Го́споди, / научи́ мя оправда́нием Твои́м.

А́гнца Бо́жия пропове́давше, / и закла́ни бы́вше я́коже а́гнцы, / и к жи́зни нестаре́емей святи́и, / и присносу́щней преста́вльшеся. / Того́ приле́жно му́ченицы моли́те, / долго́в разреше́ние нам дарова́ти.

Припев: Благослове́н еси́ Го́споди, / научи́ мя оправда́нием Твои́м.

В путь у́зкий хо́ждшии приско́рбный, / вси в житии́ крест я́ко яре́м взе́мшии, / и Мне после́довавшии ве́рою, / прииди́те наслади́теся, / и́хже угото́вах вам по́честей, / и венцо́в небе́сных.

Припев: Благослове́н еси́ Го́споди, / научи́ мя оправда́нием Твои́м.

О́браз есмь неизрече́нныя Твоея́ сла́вы, / а́ще и я́звы ношу́ прегреше́ний: / уще́дри Твое́ созда́ние Влады́ко, / и очи́сти Твои́м благоутро́бием, / и возжеле́нное оте́чество пода́ждь ми, / рая́ па́ки жи́теля мя сотворя́я.

Припев: Благослове́н еси́ Го́споди, / научи́ мя оправда́нием Твои́м.

Дре́вле у́бо от не су́щих созда́вый мя, / и о́бразом Твои́м Боже́ственным почты́й, / преступле́нием же за́поведи / па́ки мя возврати́вый в зе́млю, от нея́же взят бых, / на е́же по подо́бию возведи́ / дре́внею добро́тою возобрази́тися.

Припев: Благослове́н еси́ Го́споди, / научи́ мя оправда́нием Твои́м.

Упоко́й Бо́же рабы́ Твоя́, / и учини́ я в раи́, / иде́же ли́цы святы́х Го́споди, / и пра́ведницы сия́ют я́ко свети́ла, / усо́пшия рабы́ Твоя́ упоко́й, / презира́я их вся согреше́ния.

Слава: Трисия́тельное еди́наго Божества́, благоче́стно пое́м вопию́ще: / Свят еси́ О́тче Безнача́льный, / Собезнача́льный Сы́не, и Боже́ственный Ду́ше: / просвети́ нас ве́рою Тебе́ служа́щих, / и ве́чнаго огня́ исхити́.

И ныне: Ра́дуйся Чи́стая, Бо́га пло́тию ро́ждшая во спасе́ние всех, / Е́юже род челове́ческий обре́те спасе́ние: / Тобо́ю да обря́щем рай, / Богоро́дице Чи́стая благослове́нная.

Аллилу́ия, аллилу́ия, аллилу́ия, сла́ва Тебе́ Бо́же. Трижды.

Посем ектениа о усопших преждереченная.

Па́ки и па́ки: Мы же, Господи, помилуй, 40.

Иерей молитву: Бо́же духо́в:

И по возгласе седален, глас 5, за упокой:

Поко́й Спа́се наш, / с пра́ведными рабы́ Твоя́, / и сия́ всели́ во дворы́ Твоя́, / я́коже есть пи́сано: / презира́я я́ко благ прегреше́ния их / во́льная и нево́льная, / и вся я́же в ве́дении и не в ве́дении, Человеколю́бче.

Слава, и ныне, Богородичен: От Де́вы возсия́вый мiру Христе́ Бо́же, / и сы́ны све́та То́ю показа́вый, поми́луй нас.

Псалом 50.

КАНОН

Канон святаго обители, со ирмосом на 6, и настоящий на 8.

Канон Студита творение, в Троичных и Богородичных тропарех, краестрочие: Недосто́йнаго Фео́дора [Ту анакси́у Феодо́ру]. Глас 8.

Песнь 1.

Ирмос: Песнь возсле́м лю́дие / чу́дному Бо́гу на́шему, / свободи́вшему Изра́иля от рабо́ты, / песнь побе́дную пою́ще и вопию́ще: / пои́м Тебе́ еди́ному Влады́це.

Припев: Упокой, Господи, души усопших раб Твоих.

Вси помо́лимся Христу́, / творя́ще па́мять днесь от ве́ка ме́ртвых, / да ве́чнаго огня́ изба́вит я в ве́ре усо́пшия, / и наде́жде жи́зни ве́чныя.

Глубино́ю суде́б Твои́х Христе́, / Всепрему́дре Ты предопредели́л еси́ / коего́ждо кончи́ну жи́зни, преде́л и о́браз. / Те́мже я́же покры́ гроб во вся́кой стране́, / на суде́ спаси́ Всеще́дрый.

Преде́лы жи́зни на́шея да́вый, / те́мже усо́пшия от жите́йския но́щи, / дне невече́рняго сы́ны покажи́ Го́споди, / свяще́нники правосла́вныя, и вся ве́рныя лю́ди Твоя́.

Я́же покры́ вода́, и брань пожа́т, / трус же я́же объя́т, и уби́йцы уби́ша, / и о́гнь я́же попали́, ве́рныя, / Ми́лостиве в ча́сти учини́ пра́ведных.

Вся презира́яй плотски́я до́лги на́ша Спа́се наш, / во вся́ком во́зрасте всего́ ро́да челове́ча, / пред суди́щем Твои́м поста́ви неосужде́ны, / Тебе́ Созда́телю отвеща́ющия.

[Τ] Слава, Троичен: Три еди́наго Естества́ пою́, Ли́ца самоипоста́сная, / нерожде́нна Отца́, Сы́на ро́ждшагося, и Ду́ха Свята́го: / безнача́льное Ца́рство, власть, Божество́ еди́но.

[Ο] И ныне, Богородичен: Вои́стинну Ты яви́лася еси́ не́бо на земли́, / бо́льшее вы́шняго небесе́, Безневе́стная Де́во: / из Тебе́ бо возсия́ Со́лнце в мiре, влады́чествуяй пра́вдою.

Катавасия: Песнь возсле́м лю́дие / чу́дному Бо́гу на́шему, / свободи́вшему Изра́иля от рабо́ты, / песнь побе́дную пою́ще и вопию́ще: / пои́м Тебе́ еди́ному Влады́це.

Песнь 2:

Ирмос: Ви́дите ви́дите, / я́ко Аз есмь Бог ваш, / пре́жде век рожде́нный от Отца́, / и от Де́вы в после́дняя без му́жа заче́ншийся / и разруши́вый грех пра́отца Ада́ма, я́ко Человеколю́бец.

Припев: Упокой, Господи, души усопших раб Твоих.

Ви́дите ви́дите, я́ко Аз есмь Бог ваш, / пра́ведным судо́м водрузи́вый преде́лы жи́зни, / в нетле́ние от тли прие́мляй вся усо́пшия / в наде́жди ве́чнаго воскре́сния.

От четы́рех коне́ц Го́споди, прие́мляй ве́рно усо́пшия, / в мо́ри, или́ на земли́, или́ в река́х, исто́чницех, или́ е́зерех, / или́ в рове́нницех снедь звере́м бы́вшия, и пти́цам, и гадо́м, вся упоко́й.

В Твое́й дла́ни вся́ческая Го́споди, / предразсуди́л еси́, разре́шшияся в соста́вы четы́ри: / в прише́ствии Твое́м собра́в воскреси́, / вся я́же в неве́дении, и ра́зуме, проща́я тем прегреше́ния.

О стра́шнаго Твоего́ втора́го, Го́споди, прише́ствия! / Зане́ я́ко в ви́де мо́лнии на зе́млю прише́д, / воздви́гнеши все созда́ние Твое́ суди́тися, / в ве́ре Тебе́ тогда́ пожи́вших, / сре́тших Тя с Тобо́ю бы́ти сподо́би.

[Υ] Слава, Троичен: Пресоверше́нная Еди́нице, Пребоже́ственная, Триипоста́сная, / нерожде́нне О́тче и Сы́не Единоро́дне, Ду́ше от Отца́ исходя́й, Сы́ном же явля́яйся: / Существо́ еди́но и Естество́, Госпо́дьство, Ца́рство, спаси́ всех нас.

[Α] И ныне, Богородичен: Неизглаго́ланное чу́до Твоего́ Рождества́ Ма́ти Де́во: / ка́ко бо и ражда́еши, и Чиста́ еси́ в то́мже? / Ка́ко Отроча́ ражда́еши, и не ве́си иску́са му́жеска отню́д? / Я́коже весть па́че естества́ от Мене́ новоле́пно Сло́во Бо́жие ро́ждшееся.

Катавасия: Ви́дите ви́дите, / я́ко Аз есмь Бог ваш, / пре́жде век рожде́нный от Отца́, / и от Де́вы в после́дняя без му́жа заче́ншийся / и разруши́вый грех пра́отца Ада́ма, я́ко Человеколю́бец.

Песнь 3.

Ирмос: Утвержде́й руко́ю Твое́ю, Сло́ве Бо́жий небеса́, / просвеще́нием Твоего́ и́стиннаго позна́ния, / утверди́ и нас на Тя наде́ющихся сердца́.

Припев: Упокой, Господи, души усопших раб Твоих.

Преше́дшия жития́ тече́ние, / в сла́ве благоче́стной пра́ведным оде́ятися венце́м сподо́би Бо́же, / и ве́чных благ наслади́тися.

Напра́сно восхище́нныя, попаля́емыя от мо́лнии, / и изме́рзшия мра́зом, и вся́кою ра́ною, / упоко́й Бо́же, егда́ огне́м вся иску́сиши.

Присному́тное жития́ мо́ре преплы́вшия, Христе́, / в нетле́нное Твоего́ жития́ сподо́би приста́нище притещи́, / правосла́вным житие́м окормле́ныя.

И́хже вся́кое естество́ морски́х и птиц небе́сных, / прия́т снеде́ние Христе́, Твои́ми судьба́ми, / воскреси́ Бо́же, в после́дний день со сла́вою.

[Ν] Слава, Троичен: У́мно Боже́ственную Еди́ницу, / в три Ли́ца про́сто ку́пно е́же пресещи́ совокупля́ю несеко́мая: / я́коже бо ско́рость мо́лнии, трисия́ющая ви́дится во еди́нстве.

[Α] И ныне, Богородичен: Недоуме́нное Твое́ чу́до: без му́жа бо ражда́еши, / и де́вство Твое́ Чи́стая, соблюда́еши ро́ждши. / Те́мже а́нгел мно́жество, и челове́ческий род пое́т Тя во ве́ки.

Катавасия: Утвержде́й руко́ю Твое́ю, Сло́ве Бо́жий небеса́, / просвеще́нием Твоего́ и́стиннаго позна́ния, / утверди́ и нас на Тя наде́ющихся сердца́.

Седален, глас 5: Подобен: Собезнача́льное Сло́во:

Нас ра́ди претерпе́вый Крест и смерть, / и умертви́вый ад, и совоскреси́вый ме́ртвыя, / преста́вльшияся от нас Спа́се, упоко́й, я́ко Человеколю́бец Бог, / и в тре́петное и стра́шное прише́ствие Твое́ Жизнода́вче, / я́ко име́яй мно́жество ми́лости, / Ца́рствия Твоего́ сподо́би.

Слава, тойже.

И ныне, Богородичен: Ско́рый Твой покро́в, и по́мощь и ми́лость покажи́ на рабе́х Твои́х, / и во́лны Чи́стая, укроти́ су́етных помышле́ний, / и па́дшую ду́шу мою́ возста́ви Богоро́дице: / вем бо, вем Де́во, я́ко мо́жеши, ели́ка и хо́щеши.

Песнь 4.

Ирмос: Из горы́ приосене́нныя Сло́ве, проро́к, / еди́ныя Богоро́дицы, / хотя́ще воплоти́тися, богови́дно усмотри́, / и со стра́хом славосло́вяше си́лу Твою́.

Припев: Упокой, Господи, души усопших раб Твоих.

Отцы́ и пра́отцы, де́ды и пра́деды, / от пе́рвых и да́же до после́дних, / во благозако́нии уме́ршия и благове́рии, / вся помяни́ Спа́се наш.

В горе́, на пути́, на ме́стех пусты́х житие́ оста́вльшия в ве́ре, / мона́хи же и бельцы́, ю́ноши и ста́рцы, / со святы́ми Христе́ всели́.

От печа́ли и ра́дости преше́дшия ненаде́жно, / ве́рою а́бие премени́вшия житие́, / в благоде́нствии пострада́вшия, или́ злоде́нствии, / вся упоко́й Спа́се наш.

Я́же уби мечь, и конь совосхи́ти, / град, снег и ту́ча умно́женная: / я́же удави́ пли́нфа, или́ персть посы́па, / Христе́ Спа́се наш упоко́й.

[Ξ] Слава, Троичен: Стра́нно я́ко еди́но, и три, / Божество́ все по еди́ному Лицу́ неразде́льно: / Оте́ц бо, Сын, и Дух Святы́й есть покланя́емь, я́ко един Бог.

[Ι] И ныне, Богородичен: Напра́ви нас Де́во, моли́твами Твои́ми, / окормля́ющи обурева́емыя волно́ю греха́, / во спаси́тельная приста́нища, Господороди́тельнице, / избавля́ющи от вся́ких лю́тых.

Катавасия: Из горы́ приосене́нныя Сло́ве, проро́к, / еди́ныя Богоро́дицы, / хотя́ще воплоти́тися, богови́дно усмотри́, / и со стра́хом славосло́вяше си́лу Твою́.

Песнь 5.

Ирмос: У́тренюет дух мой к Тебе́ Бо́же, / зане́ свет повеле́ния прише́ствия Твоего́: / и́миже у́бо озари́ ум наш Влады́ко, / и наста́ви на стезю́ жи́зни.

Припев: Упокой, Господи, души усопших раб Твоих.

Коего́ждо па́мять уме́рших благоче́стно / от ве́ка днесь творя́ще Го́споди, / приле́жно Ти вопие́м: / вся упоко́й со святы́ми Твои́ми.

От вся́каго, я́же прия́л еси́, ро́да и ро́да / в царе́х, в князе́х, или́ мона́шествующих правосла́вныя, Ще́дре, / ве́чнаго изба́ви муче́ния.

Всех я́же созда́л еси́ поле́зная ве́дый, / и́мже попусти́л еси́ Го́споди, внеза́пными паде́жьми ненаде́жно умре́ти, / изба́ви му́ки вся́кия Бо́же наш.

Огня́ при́сно паля́щаго, и от тьмы несвети́мыя, / скре́жета зу́бнаго, и че́рвия безконе́чно му́чащаго и вся́каго муче́ния / изба́ви Спа́се наш, вся ве́рно уме́ршия.

[Ο] Слава, Троичен: Единопресто́льная, безнача́льная, Триипоста́сная Еди́нице, / разделе́нием Еди́нство, и вопроти́в Ли́цы Естество́ иму́щая, / во еди́но нас совокупи́ хоте́ние Твои́х за́поведей.

[Υ] И ныне, Богородичен: Па́че огнезра́чных серафи́мов яви́лася еси́ Чи́стая Честне́йшая, / поро́ждши сим непристу́пнаго Иису́са Спа́са, / воплоще́нием обожи́вшаго земноро́дных смеше́ние.

Катавасия: У́тренюет дух мой к Тебе́ Бо́же, / зане́ свет повеле́ния прише́ствия Твоего́: / и́миже у́бо озари́ ум наш Влады́ко, / и наста́ви на стезю́ жи́зни.

Песнь 6.

Ирмос: Содержи́ма мя приими́ Человеколю́бче, грехи́ мно́гими / и припа́дающа щедро́там Твои́м, / я́ко проро́ка Го́споди, и спаси́ мя.

Припев: Упокой, Господи, души усопших раб Твоих.

Сме́рти разреши́в боле́зни, пострада́в Нача́льниче жи́зни Бо́же наш, / усо́пшия от ве́ка рабы́ Твоя́ упоко́й.

Неизглаго́ланными Твои́ми судьба́ми, / я́же уби́ша чаро́вная напое́ния, отра́вы, ко́стная удавле́ния, / со святы́ми Го́споди упоко́й.

Егда́ суди́ти бу́деши вся́ческим, / стоя́щим наги́м и открове́ным пред лице́м Твои́м: / тогда́ Ще́дре, пощади́ послужи́вшия Ти ве́рно Бо́же.

После́днею у́бо трубо́ю воструби́вшу Твоему́ Арха́нгелу, / в воскресе́ние жи́зни / всех, тогда́ Христе́, рабы́ Твоя́ упоко́й.

От ве́ка я́же прия́л еси́ ве́рныя Бо́же, / род вся́кий челове́ческий сподо́би, / во ве́ки со служа́щими Тебе́, сла́вити Тя.

[Θ] Слава, Троичен: Богонача́лие Трисвято́е, единопресто́льное, / О́тче, Сы́не со Святы́м Ду́хом, / Ты еси́ Бог мой, вседержи́тельством Твои́м содержа́й все.

[Ε] И ныне, Богородичен: От ко́рене твоего́ возсия́ цвет жи́зни, / Иессе́е пра́отче взыгра́й / спаса́яй мiр, от Чи́стыя Отрокови́цы Христо́с Бог.

Катавасия: Содержи́ма мя приими́ Человеколю́бче, грехи́ мно́гими / и припа́дающа щедро́там Твои́м, / я́ко проро́ка Го́споди, и спаси́ мя.

Кондак, глас 8: Со святы́ми упоко́й, / Христе́, / ду́ши раб Твои́х, / иде́же несть боле́знь, ни печа́ль, / ни воздыха́ние, / но жизнь безконе́чная.

Икос: Сам еди́н еси́ безсме́ртный, / сотвори́вый и созда́вый челове́ка: / земни́и у́бо от земли́ созда́хомся, / и в зе́млю ту́южде по́йдем, / я́коже повеле́л еси́, созда́вый мя и реки́й ми: / я́ко земля́ еси́, и в зе́млю оты́деши: / а́може вси челове́цы по́йдем, / надгро́бное рыда́ние, творя́ще песнь: / аллилу́ия.

Песнь 7.

Ирмос: В нача́ле зе́млю основа́вый, / и небеса́ Сло́вом утверди́вый, / благослове́н еси́ во ве́ки, / Го́споди Бо́же Оте́ц на́ших.

Припев: Упокой, Господи, души усопших раб Твоих.

Благоче́стно от ве́ка преста́вльшихся па́мять творя́ще, вопие́м: / благослове́н еси́ во ве́ки, Го́споди Бо́же Оте́ц на́ших.

Внеза́пу благоче́стно уме́ршия, и от стремни́ны вся́ческия па́дшия, / дре́ва, желе́за, вся́каго ка́мене, / упоко́й Бо́же усо́пшия ве́рныя.

В стра́шное Твое́ прише́ствие Ще́дре, одесну́ю ове́ц Твои́х поста́ви, / правосла́вно Ти в жи́зни послужи́вшия Христе́, и преста́вльшияся к Тебе́.

В ли́це Христе́, избра́нных Твои́х вчини́ Твоя́ рабы́, вопи́ти Тебе́: / благослове́н еси́ во ве́ки, Го́споди Бо́же Оте́ц на́ших.

От земли́ персть соде́тельствовавый, / плоть Ду́хом оживотвори́вый, Спа́се Ще́дрый, / я́же прия́л еси́, упоко́й Бо́же, в нестаре́ющем животе́.

[Ο] Слава, Троичен: Я́коже треми́ со́лнцы Божество́, / еди́ным све́та срастворе́нием да воспое́тся, / Оте́ц, и Сын, и Боже́ственный Дух, / еди́н Естество́м, но три Ипоста́сьми.

[Δ] И ныне, Богородичен: Дави́дское согла́сно воспева́ем Ти пе́ние, / го́ру Тя Бо́жию нарица́юще Де́во, / в не́йже всели́вся пло́тию Сло́во, / обоготвори́ нас духо́вно в Себе́.

Катавасия: В нача́ле зе́млю основа́вый, / и небеса́ Сло́вом утверди́вый, / благослове́н еси́ во ве́ки, / Го́споди Бо́же Оте́ц на́ших.

Песнь 8.

Ирмос: На горе́ святе́й просла́вльшася, / и в купине́ огне́м Присноде́вы Моисе́ови та́йну я́вльшаго, / Го́спода по́йте и превозноси́те во вся ве́ки.

Припев: Упокой, Господи, души усопших раб Твоих.

Сокруши́вый пе́рвее сень сме́ртную, / возсия́в я́ко со́лнце из гро́ба, / сы́ны Воскресе́ния Твоего́ сотвори́, Го́споди сла́вы, / вся уме́ршия в ве́ре, во ве́ки.

Безве́стных и сокрове́нных Све́детелю, / егда́ и́маши откры́ти дела́ тьмы и сове́ты серде́ц на́ших, / тогда́ не истяжи́ сло́ва со все́ми ве́рою усо́пшими.

Егда́ и́маши се́сти на престо́ле, и повели́ши на суд предста́ти, / со́бранным трубо́ю от коне́ц земли́: / тогда́ пощади́ всех Христе́, я́ко Ми́лостивый.

Уме́ршим напра́сно от слу́чаев, / от кли́ча же зе́льнаго и ско́раго тече́ния, / зауше́ния, удавле́ния же, и ляга́ния, / Го́споди сла́вы, ве́рою усо́пшим осла́би во ве́ки.

Благословим Отца и Сына, и Святаго Духа, Господа.

[Ω] Я́ко Еди́ницу Существо́м пою́ Тя, / я́ко Тро́ицу Ли́цы Тя чту: / О́тче, и Сы́не, и Ду́ше Пресвяты́й, / безнача́льную держа́ву Твоего́ Ца́рствия сла́влю во ве́ки.

[Ρ] И ныне, Богородичен: Струи́ живы́я исто́чник запечатле́нный, показа́лася еси́ Богоро́дице Де́во: / без му́жа бо Го́спода ро́ждши, / безсме́ртия ве́рныя напая́еши водо́ю во ве́ки.

Хва́лим, благослови́м, покланя́емся Го́сподеви, пою́ще и превознося́ще во вся ве́ки.

Катавасия: На горе́ святе́й просла́вльшася, / и в купине́ огне́м Присноде́вы Моисе́ови та́йну я́вльшаго, / Го́спода по́йте и превозноси́те во вся ве́ки.

Песнь 9.

Ирмос: Проявле́нное на горе́ законополо́жнику во огни́ и купине́ / Рождество́ Присноде́вы, / в на́ше ве́рных спасе́ние, / пе́сньми немо́лчными велича́ем.

Припев: Упокой, Господи, души усопших раб Твоих.

Иде́же есть веселя́щихся жили́ще святы́х Твои́х Го́споди, / вся от ве́ка усо́пшия, в ве́ре же и наде́жди ра́доватися сподо́би.

Уме́ршия Бо́жиим преще́нием, / сме́ртных громо́в вся́ких с небесе́ изнесе́нных, / земли́ разсе́дшейся, мо́рю возшуме́вшуся, / вся ве́рныя Христе́, упоко́й.

Вся́кий во́зраст, ста́рцы и ю́ныя, / младе́нцы и де́ти, и ссу́щия млеко́, / му́жеское естество́ и же́нское, / упоко́й Бо́же, я́же прия́л еси́ ве́рныя.

От ядови́тых угрызе́ний уме́ршия, / от поглоще́ния змие́в, от попра́ния ко́ней, / и от удавле́ния, и обе́шения от и́скренняго, / ве́рою Ти послужи́вшия упоко́й.

Коего́ждо по и́мени в ве́ре уме́ршия, / от ве́ка и от ро́да родо́в, / неосужде́нно предста́ти Тебе́ Сло́ве, / в прише́ствии Твое́м сподо́би.

[Ο] Слава, Троичен: Еди́ный в Тро́ице Бо́же, сла́ва Тебе́ непреста́нно: / а́ще бо и Бог Ки́йждо, но еди́н Естество́м есть, / Оте́ц, и Сын, и Дух, трисве́тлыми сво́йствы.

[Υ] И ныне, Богородичен: Па́че ума́ Рождество́ Твое́: ражда́еши бо пре́жде Су́щаго, / и млеко́м пита́еши несказа́нно, Пищеда́вца мiру: / держи́ши же содержа́щаго вся, Христа́ еди́наго / Изба́вителя на́шего, Всенепоро́чная.

Катавасия: Проявле́нное на горе́ законополо́жнику во огни́ и купине́ / Рождество́ Присноде́вы, / в на́ше ве́рных спасе́ние, / пе́сньми немо́лчными велича́ем.

Таже: Досто́йно есть:

Ексапостиларий. Подобен: Не́бо звезда́ми:

Па́мять соверша́юще всех усо́пших во Христе́, / и коне́чный день воспомя́нем ве́рнии, / о нас же и о о́ных Христа́ при́сно моля́ще.

Слава, и ныне, Богородичен: Сла́досте а́нгелов, скорбя́щих ра́досте, / христиа́н предста́тельнице, Де́во Ма́ти Госпо́дня, / заступи́ нас и изба́ви ве́чных мук.

На хвалитех, Вся́кое дыха́ние: поставим стихи 4, и поем настоящие стихиры во глас 6. Подобен: Отчаянная:

Стра́шный коне́ц сме́рти, / и гро́зный суд Влады́ки: / огнь бо неугаси́мый угото́вися та́мо: / червь неусыпа́емый му́чай, и скре́жет зубо́в, / тьма кроме́шная есть, и ве́чное осужде́ние. / Те́мже зове́м ко Спа́су: / я́же избра́л еси́ от привре́менных, упоко́й, / за ве́лию Твою́ ми́лость.

Вси в житии́ оста́вльшиися, / прииди́те, во гробе́х ужаса́ющеся прини́кните, / и ви́дите міра пре́лесть: / где ны́не те́ла добро́та, и сла́ва бога́тства; / где же го́рдость жития́; / вои́стинну су́етная вся. / Те́мже зове́м ко Спа́су: / я́же избра́л еси́ от привре́менных, упоко́й, / за ве́лию Твою́ ми́лость.

Ны́не во гроб, и́же на престо́ле, / ны́не и́же в порфи́ре, во тлю облече́ся: / не ктому́ бо на престо́ле, но во гро́бе лежи́т. / Се исчезе́ ца́рская держа́ва, / се я́ко со́ние челове́ческое прехо́дит житие́. / Те́мже зове́м ко Спа́су: / я́же избра́л еси́, упоко́й, / за ве́лию Твою́ ми́лость.

Вся отсе́ле преложи́вшияся в наде́жде жи́зни ве́чныя, / и житие́ измени́вшия вся́ким Спа́се о́бразом, / вся́кий чин и род, и вся́кий во́зраст, / му́жи вку́пе и жены́ и новорожде́нные младе́нцы, / я́ко Человеколю́бец в не́дрех учини́ Авраа́млих, / и в ме́стех осла́бы, / за ве́лию Твою́ ми́лость.

Слава, глас 2: Я́ко цвет увяда́ет, и я́ко сень мимогряде́т, / разруша́ется вся́к челове́к. / Па́ки же глася́щей трубе́, / ме́ртвии я́ко в тру́се вси воста́нут ко Твоему́ сре́тению Христе́ Бо́же. / Тогда́ Влады́ко, и́хже преста́вил еси́ от нас, / во святы́х Твои́х учини́ кро́вех, / согреше́ния их, Благосе́рде, презира́я.

И ныне, глас 6, Богородичен: Ты еси́ Бог наш, / и́же прему́дростию соде́лавый вся, / и́же и проро́ки посла́вый нам проро́чествовати Твое́ прише́ствие, / и апо́столы, пропове́дати Твоя́ вели́чия. / И о́ви у́бо проро́чествоваху прише́ствие Твое́, / о́ви же креще́нием просвети́ша язы́ки. / Му́ченицы же пострада́вше, получи́ша сла́ву от сих, / и мо́лятся приле́жно Тебе́, Влады́це, / с ро́ждшею Тя Ма́терию: / упоко́й Бо́же ду́ши, я́же прия́л еси́, / и нас сподо́би Ца́рствия Твоего́, / Крест претерпе́вый мене́ ра́ди осужде́ннаго, / Изба́вителю мой и Бо́же.

На стиховне стихиры, глас 6. Подобен: Всю отложи́вше:

Име́яй непости́жное к нам благоутро́бие, / и исто́чник неистоща́емый Боже́ственныя бла́гости, Многоми́лостиве, / к Тебе́, Влады́ко преше́дшия в земли́ живы́х всели́, / в селе́ниих возлю́бленных и вожделе́нных, / одержа́ние да́руяй вы́ну пребыва́ющее: / Ты бо за всех пролия́л еси́ кровь Твою́, Христе́, / и живоно́сною цено́ю мiр искупи́л еси́.

Стих: Ду́ши их во благи́х водворя́тся.

Умерщвле́ние претерпе́л еси́ животво́рное во́лею, / и жизнь источи́л еси́, / и сла́дость присносу́щную ве́рным дал еси́, / Боже́ственным, Влады́ко, благоутро́бием, / еди́не всеще́дре безгре́шне: / в ню́же мо́лимся, / счини́ усо́пшия в наде́жди воскресе́ния, / разреше́ние прегреше́ний да́руяй: / да все́ми пое́тся и́мя Твое́, Христе́, / и спасе́ни сла́вим человеколю́бие Твое́.

Стих: Блаже́ни я́же избра́л, и прия́л еси́ Го́споди.

Живы́ми Госпо́дьствующа богонача́льною вла́стию, / и ме́ртвыми влады́чествующа: / Тебе́, Христе́, ве́дуще мо́лим: / ве́рныя рабы́ Твоя́, к Тебе́ еди́ному Благоде́телю отше́дшия, / Сам упоко́й со избра́нными Твои́ми, Человеколю́бче, / в ме́стех прохлажде́ния, во святы́х све́тлостех: / воли́тель бо ми́лости еси́, и спаса́еши я́ко Бог, / я́же по о́бразу Твоему́ созда́л еси́, / еди́не Многоми́лостиве.

Слава, глас тойже: Боле́знь Ада́му бысть, дре́ва вкуше́нием, дре́вле во Еде́ме, / егда́ змий яд изблева́: / того́ бо ра́ди вни́де смерть всеро́дная, снеда́ющая челове́ка. / Но прише́д Влады́ка низложи́ зми́я, / и воскресе́ние нам дарова́. / К Нему́же у́бо возопии́м: / пощади́ Спа́се, и́хже прия́л еси́, / и со святы́ми поко́й, я́ко Человеколю́бец.

И ныне, Богородичен: Яви́лася еси́ пребыва́ние боголе́пное Пресвята́я, / и Бо́га вмести́ла еси́, / и Бо́га родила́ еси́ неискусобра́чная во двою́ существу́, / во еди́ной же ипоста́си, Чи́стая. / Того́ моли́ Единоро́днаго, и Перворожде́ннаго, / Тя, Де́во, непоро́чну и по рождестве́ сохра́ньшаго, / ду́ши упоко́ити ве́рою усо́пших, / во све́те нетле́нныя све́тлости и блаже́нстве.

Тропарь, глас 8: Глубино́ю му́дрости человеколю́бно вся стро́яй / и поле́зное всем подава́яй, / Еди́не Соде́телю, упоко́й, Го́споди, ду́ши раб Твои́х, / на Тя бо упова́ние возложи́ша, / Творца́ и Зижди́теля и Бо́га на́шего.

Слава, и ныне, Богородичен, глас тойже: Тебе́ и Сте́ну и Приста́нище и́мамы, / и Моли́твенницу благоприя́тну к Бо́гу, / Его́же родила́ еси́, Богоро́дице безневе́стная, ве́рных спасе́ние.

И обычный отпуст.

Последование Литургии в субботу седьмой седмицы по Пасхе

Изобразительная. Блаженны канона Триоди, песнь 3-я со ирмосом и 6-я, на 8.

Прокимен, глас 6: Ду́ши их / во благи́х водворя́тся.

Стих: К Тебе Го́споди, воздвиго́х ду́шу мою́.

Деяний святых Апостол чтение, зачало 51 (Деян. 28:1–31).

Во дни о́ны, спасе́ни бы́вше и́же о Па́вле от корабля́, тогда́ разуме́ша, я́ко о́стров Мели́т нарица́ется. Ва́рвари же творя́ху не ма́лое милосе́рдие нам: возгне́щше бо огнь, прия́ша всех нас, за настоя́щий дождь и зи́му. Сграма́ждшу же Па́влу ро́ждия мно́жество, и возло́жшу на огнь, ехи́дна от теплоты́ изше́дши, секну́ в ру́ку его́. И я́коже ви́деша ва́рвари ви́сящу змию́ от руки́ его́, глаго́лаху друг ко дру́гу: вся́ко уби́йца есть челове́к сей, его́же спасе́на от мо́ря суд Бо́жий жи́ти не оста́ви. Той же у́бо, оттря́с змию́ во огнь, ничто́же зло пострада́. Они́ же ча́яху его́ хотя́ща возгоре́тися, или́ па́сти внеза́пу ме́ртва: на мно́зе же [того́] ча́ющим, и ничто́же зло в нем бы́вше ви́дящим, претво́ршеся, глаго́лаху Бо́га того́ бы́ти. О́крест же ме́ста о́наго бя́ху се́ла пе́рваго во о́строве, и́менем Попли́а, и́же прии́м нас, три дни любе́зне учреди́. Бысть же отцу́ Попли́еву огне́м и водны́м трудо́м одержи́му лежа́ти: к нему́же Па́вел вшед, и помоли́вся, и возло́ж ру́це свои́ нань, исцели́ его́. Сему́ же бы́вшу, и про́чии иму́щии неду́ги во о́строве том, прихожда́ху и исцелева́хуся. И́же и мно́гими честьми́ почто́ша нас, и отвозя́щимся нам, я́же на потре́бу вложи́ша. По трех же ме́сяцех отвезо́хомся в корабли́ александри́йстем, подпи́саном Диоску́ры, презиме́вшем во о́строве. И доплы́вше в Сираку́сы, пребы́хом дни три. Отту́ду же отплы́вше, приидо́хом в риги́ю, и по еди́ном дни возве́явшу ю́гу, во вторы́й день приидо́хом в Потио́лы. Иде́же обре́тше бра́тию, умоле́ни бы́хом от них пребы́ти дней седмь: и та́ко в Рим идо́хом. И от та́мо бра́тия, слы́шавше я́же о нас, изыдо́ша во сре́тение на́ше да́же до Аппи́ева торга́, и трие́х корче́мниц, и́хже ви́дев Па́вел и благодари́в Бо́га, прия́т дерзнове́ние. Егда́ же приидо́хом в Рим, со́тник предаде́ у́зники воево́де, Па́влу же повеле́ пребыва́ти осо́бь, соблюда́ющим его́ во́ином. Бысть же по днех трех, созва́ти Па́влу су́щия от иуде́ев пе́рвыя: сше́дшимся же им, глаго́лаше к ним: му́жие бра́тие, аз ничто́же проти́вно сотво́рь лю́дем или́ обы́чаем оте́ческим, у́зник от Иерусали́млян пре́дан бых в ру́це ри́мляном. И́же разсуди́вше я́же о мне, хотя́ху пусти́ти, зане́ ни еди́ней вине́ сме́ртней бы́ти во мне. Сопроти́в же глаго́лющим иуде́ем, ну́жда ми бысть нарещи́ ке́саря, не я́ко язы́к мой име́я в чесо́м оклевета́ти. Сея́ ра́ди у́бо вины́ умоли́х вас ви́дети и бесе́довати: наде́жды бо ра́ди изра́илевы вери́гами си́ми обложе́н есмь. Они́ же к нему́ ре́ша: мы ниже́ писа́ния о тебе́ прия́хом от иуде́й, ниже́ прише́д кто от бра́тий возвести́ или глаго́ла что о тебе́ зло. Мо́лимся же от тебе́ слы́шати, я́же му́дрствуеши: о е́реси бо сей ве́домо есть нам, я́ко всю́ду сопроти́в глаго́лема есть. Уста́вивше же ему́ день, приидо́ша к нему́ в странноприе́мницу мно́жайшии, и́мже сказа́ше свиде́тельствуя Ца́рствие Бо́жие, и уверя́я их, я́же о Иису́се, от зако́на моисе́ова и проро́к, от у́тра да́же до ве́чера. И о́ви у́бо ве́роваху глаго́лемым, о́ви же не ве́роваху. Несогла́сни же су́ще друг ко дру́гу отхожда́ху, ре́кшу Па́влу глаго́л еди́н, я́ко до́бре Дух Святы́й глаго́ла Иса́ием проро́ком ко отце́м на́шим. Глаго́ля: иди́ к лю́дем сим и рцы: слу́хом услы́шите, и не и́мате разуме́ти: и ви́дяще у́зрите, и не и́мате ви́дети. Одебеле́ бо се́рдце люде́й сих, и уши́ма тя́жко слы́шаша, и о́чи свои́ смежи́ша, да не ка́ко уви́дят очи́ма, и уши́ма услы́шат, и се́рдцем уразуме́ют, и обратя́тся, и исцелю́ их. Ве́домо у́бо да бу́дет вам, я́ко язы́ком посла́ся спасе́ние Бо́жие, си́и и услы́шат. И сия́ тому́ ре́кшу, отыдо́ша иуде́и, мно́гое иму́ще между́ собо́ю состяза́ние. Пребы́сть же Па́вел два ле́та испо́лнь свое́ю мздо́ю, и приима́ше вся приходя́щия к нему́. Пропове́дуя Ца́рствие Бо́жие и уча́ я́же о Го́споде на́шем Иису́се Христе́, со вся́ким дерзнове́нием невозбра́нно.

Другий за упокой, к Коринфяном, зачало 163 (1 Кор. 15:47–57).

Бра́тие, пе́рвый челове́к от земли́ пе́рстен, вторы́й Челове́к Госпо́дь с небесе́. Яко́в пе́рстный, такови́ и пе́рстнии: и яко́в небе́сный, та́цы же и небе́снии. И я́коже облеко́хомся во о́браз пе́рстнаго, да облече́мся и во о́браз небе́снаго. Сие́ же глаго́лю, бра́тие, я́ко плоть и кровь Ца́рствия Бо́жия насле́дити не мо́гут, ниже́ тле́ние нетле́ния насле́дствует. Се та́йну вам глаго́лю: вси бо не у́спнем, вси же измени́мся. Вско́ре, во мгнове́нии о́ка, в после́дней трубе́: востру́бит бо, и ме́ртвии воста́нут нетле́нни, и мы измени́мся. Подоба́ет бо тле́нному сему́ облещи́ся в нетле́ние, и ме́ртвенному сему́ облещи́ся в безсме́ртие. Егда́ же тле́нное сие́ облече́тся в нетле́ние, и сме́ртное сие́ облече́тся в безсме́ртие, тогда́ бу́дет сло́во напи́санное: поже́рта бысть смерть побе́дою. Где ти сме́рте, жа́ло; где ти а́де, побе́да? Жа́ло же сме́рти грех: си́ла же греха́ зако́н. Бо́гу же благодаре́ние, да́вшему нам побе́ду Го́сподем на́шим Иису́с Христо́м.

Аллилуия, глас 4: Блаже́ни, я́же избра́л, и прия́л еси́ Го́споди.

Стих: И па́мять их в род и род.

Евангелие от Иоанна, воскресно 11, зачало 67 (Ин. 21:15–25).

Во вре́мя о́но, яви́ся Иису́с ученико́м Свои́м воста́в от ме́ртвых. И глаго́ла Си́мону Петру́: Си́моне Ио́нин, лю́биши ли Мя па́че сих? Глаго́ла Ему́: ей Го́споди, Ты ве́си, я́ко люблю́ Тя. Глаго́ла ему́: паси́ а́гнцы Моя́. Глаго́ла ему́ па́ки второ́е: Си́моне Ио́нин, лю́биши ли Мя? Глаго́ла Ему́: ей Го́споди, Ты ве́си, я́ко люблю́ Тя. Глаго́ла ему́: паси́ о́вцы Моя́. Глаго́ла ему́ тре́тие: Си́моне Ио́нин, лю́биши ли Мя? Оскорбе́ же Петр, я́ко рече́ ему́ тре́тие, лю́биши ли Мя? И глаго́ла Ему́: Го́споди, Ты вся ве́си, Ты ве́си, я́ко люблю́ Тя. Глаго́ла ему́ Иису́с: паси́ о́вцы Моя́. Ами́нь, ами́нь глаго́лю тебе́: егда́ бе юн, поя́сашеся сам, и хожда́ше, а́може хотя́ше: егда́ же состаре́ешися, и возде́жеши ру́це твои́, и ин тя поя́шет, и веде́т, а́може не хо́щеши. Сие́ же рече́, назна́менуя, ко́ею сме́ртию просла́вит Бо́га. И сия́ рек, глаго́ла ему́: иди́ по Мне. Обра́щься же Петр, ви́де ученика́, его́же любля́ше Иису́с, во след иду́ща, и́же и возлеже́ на ве́чери на пе́рси Его́, и рече́: Го́споди, кто есть предая́й Тя? Сего́ ви́дев Петр, глаго́ла Иису́сови: Го́споди, сей же что? Глаго́ла ему́ Иису́с: а́ще хощу́, да той пребыва́ет, до́ндеже прииду́, что к тебе́; ты по Мне гряди́. Изы́де же сло́во се в бра́тию, я́ко учени́к той не у́мрет: и не рече́ ему́ Ии́сус, я́ко не у́мрет, но а́ще хощу́ тому́ пребыва́ти, до́ндеже прииду́, что к тебе́? Сей есть учени́к свиде́тельствуяй о сих, и́же и написа́ сия́: и вем, я́ко и́стинно есть свиде́тельство его́. Суть же и и́на мно́га, я́же сотвори́ Иису́с: я́же а́ще по еди́ному пи́сана быва́ют, ни самому́ мню всему́ мiру вмести́ти пи́шемых книг. Ами́нь.

Другое усопшим, от Иоанна, зачало 21 (Ин. 6:35–39).

Рече́ Госпо́дь ко прише́дшим к Нему́ иуде́ем: Аз есмь хлеб живо́тный: гряды́й ко Мне не и́мать взалка́тися, и ве́руяй в Мя не и́мать вжажда́тися никогда́же. Но рех вам, я́ко и ви́десте мя, и не ве́руете. Все, е́же даст Мне Оте́ц, ко Мне прии́дет, и гряду́щаго ко Мне не изжену́ вон. Я́ко снидо́х с небесе́, не да творю́ во́лю Мою́, но во́лю посла́вшаго Мя Отца́. Се же есть во́ля посла́вшаго Мя Отца́, да все, е́же даст Ми, не погублю́ от Него́, но воскрешу́ е́ в после́дний день.

Причастный: Блаже́ни, я́же избра́л, и прия́л еси́ Го́споди. / Аллилу́иа, трижды.

Неделя восьмая по Пасхе.

ПЯТИДЕСЯТНИЦА

В субботу вечера, на Малей вечерне

На Го́споди воззва́х: поставим стихи 4. И поем стихиры, глас 1:

Пятдеся́тницу пра́зднуим, / и Ду́ха прише́ствие, / и предложе́ние обеща́ния, и наде́жди исполне́ние, / и та́инство ели́ко, я́ко вели́ко же и че́стно. / Те́мже вопие́м Ти: / Соде́телю всех Го́споди, сла́ва Тебе́. Дважды.

Язы́ками иноро́дных, / обнови́л еси́ Христе́, Твоя́ ученики́, / да те́ми Тя пропове́дят безсме́ртнаго Сло́ва и Бо́га, / подаю́щаго душа́м на́шим ве́лию ми́лость.

Вся подае́т Дух Святы́й, / то́чит проро́чествия, свяще́нники соверша́ет, / некни́жныя му́дрости научи́, ры́бари богосло́вцы показа́, / весь собира́ет собо́р церко́вный. / Единосу́щне и сопресто́льне Отцу́ и Сы́ну, / Уте́шителю, сла́ва Тебе́.

Слава, и ныне, глас 8: Егда́ Ду́ха Твоего́ посла́л еси́ Го́споди, седя́щим апо́столом, / тогда́ евре́йския де́ти зря́ще ужаса́хуся у́жасом: / слы́шаху бо я́ веща́юща ины́ми стра́нными язы́ки, / я́коже Дух подава́ше им. / Неве́жди бо су́ще умудри́шася, / и язы́ки в ве́ру улови́вше, / боже́ственная вети́йствоваху. / Те́мже и мы вопие́м Ти: / И́же на земли́ явле́йся, и от пре́лести спасы́й нас, / Го́споди сла́ва Тебе́.

На стиховне самогласны, глас 2:

Ви́дехом свет и́стинный, / прия́хом Ду́ха Небе́снаго, / обрето́хом ве́ру и́стинную, / неразде́льней Тро́ице покланя́емся: / Та бо нас спасла́ есть.

Стих: Се́рдце чи́сто сози́жди во мне Бо́же / и Дух прав обнови́ во утро́бе мое́й.

Во проро́цех восвести́л еси́ нам путь спасе́ния, / и во апо́столех возсия́ Спа́се наш, благода́ть Ду́ха Твоего́: / Ты еси́ Бог пе́рвый, Ты и по сих, / и во ве́ки Ты еси́ Бог наш.

Стих: Не отве́ржи мене́ от лица́ Твоего́ / и Ду́ха Твоего́ Свята́го не оты́ми от мене́.

Во дво́рех Твои́х воспою́ Тя, Спа́са міра, / и прекло́нь коле́на, поклоню́ся Твое́й непобеди́мей си́ле, / ве́чер, и у́тро, и полу́дне, / и на вся́кое вре́мя благословлю́ Тя Го́споди.

Слава, и ныне, глас тойже: Тро́ицу единосу́щную песносло́вим, / Отца́ и Сы́на, со Святы́м Ду́хом: / та́ко бо пропове́даша вси проро́цы, / и апо́столи с му́ченики.

Та́же: Ны́не отпуща́еши: Трисвято́е.

Отпустительный тропарь, глас 8: Благослове́н еси́ , Христе́ Бо́же наш, / И́же прему́дры ловцы́ явле́й, / низпосла́в им Ду́ха Свята́го, / и те́ми уловле́й вселе́нную, / Человеколю́бче, сла́ва Тебе́.

И прочее обычно. И отпуст.

В субботу вечера, на Велицей вечерне

Обычное стихословие. На Го́споди воззва́х: поставим стихов 10. И поем стихиры самогласны 3 первыя, повторяюще первую. Таже 5, втораго гласа, повторяюще первую.

Глас 1: Пятдеся́тницу пра́зднуим, / и Ду́ха прише́ствие, / и предложе́ние обеща́ния, / и наде́жди исполне́ние, / и та́инство ели́ко, / я́ко вели́ко же и че́стно. / Те́мже вопие́м Ти: / Соде́телю всех Го́споди, сла́ва Тебе́. Дважды.

Язы́ками иноро́дных / обнови́л еси́ Христе́, Твоя́ ученики́, / да те́ми Тя пропове́дят / безсме́ртнаго Сло́ва и Бо́га, / подаю́щаго душа́м на́шим ве́лию ми́лость.

Вся подае́т Дух Святы́й, / то́чит проро́чествия, свяще́нники соверша́ет, / некни́жныя му́дрости научи́, / ры́бари богосло́вцы показа́, / весь собира́ет собо́р церко́вный. / Единосу́щне и сопресто́льне Отцу́ и Сы́ну, / Уте́шителю, сла́ва Тебе́.

Глас 2: Ви́дехом свет и́стинный, / прия́хом Ду́ха Небе́снаго, / обрето́хом ве́ру и́стинную, / неразде́льней Тро́ице покланя́емся: / Та бо нас спасла́ есть. Дважды.

Во проро́цех возвести́л еси́ нам путь спасе́ния, / и во апо́столех возсия́ Спа́се наш, благода́ть Ду́ха Твоего́: / Ты еси́ Бог пе́рвый, Ты и по сих, / и во ве́ки Ты еси́ Бог наш.

Во дво́рех Твои́х воспою́ Тя Спа́са міра, / и прекло́нь коле́на, поклоню́ся Твое́й непобеди́мей си́ле, / ве́чер, и у́тро, и полу́дне, / и на вся́кое вре́мя благословлю́ Тя Го́споди.

Во дво́рех Твои́х, Го́споди, ве́рнии / коле́на душ и теле́с прекло́ньше, / воспева́ем Тя безнача́льнаго Отца́, / и собезнача́льнаго Сы́на, / и соприсносу́щнаго и Пресвята́го Ду́ха, / просвеща́ющаго и освяща́ющаго ду́ши на́ша.

Тро́ицу единосу́щную песносло́вим, / Отца́ и Сы́на, со Святы́м Ду́хом: / та́ко бо пропове́даша вси проро́цы, / и апо́столи с му́ченики.

Слава, и ныне, глас 8. Творение Льва владыки:

Прииди́те лю́дие, / триипоста́сному Божеству́ поклони́мся, / Сы́ну во Отце́, со Святы́м Ду́хом: / Оте́ц бо безле́тно роди́ / Сы́на соприсносу́щна и сопресто́льна, / и Дух Святы́й бе во Отце́ с Сы́ном прославля́емь: / еди́на си́ла, еди́но существо́, еди́но Божество́. / Ему́же покланя́ющеся вси глаго́лем: / Святы́й Бо́же, вся соде́явый Сы́ном, соде́йством Свята́го Ду́ха. / Святы́й Кре́пкий, И́мже Отца́ позна́хом, / и Дух Святы́й прии́де в мiр: / Святы́й Безсме́ртный, уте́шительный Ду́ше, / от Отца́ исходя́й, и в Сы́не почива́яй: / Тро́ице Свята́я, сла́ва Тебе́.

Вхо́д: Све́те ти́хий святы́я сла́вы Безсме́ртнаго Отца́ Небе́снаго, Свята́го, Блаже́ннаго, Иису́се Христе́. Прише́дше на за́пад со́лнца, ви́девше свет вече́рний, пое́м Отца́, Сы́на и Свята́го Ду́ха, Бо́га. Досто́ин еси́ во вся времена́ пет бы́ти гла́сы преподобными. Сы́не Бо́жий, живо́т дая́й, те́мже мiр Тя сла́вит.

Прокимен дне и чтения.

Числ чтение (Глава 11).

Рече Госпо́дь Моисе́ю: собери́ Ми се́дмьдесят муже́й от ста́рец изра́илевых, и́хже ты сам ве́си, я́ко си́и суть ста́рцы люде́й, и кни́жники их: и приведе́ши их в сень свиде́ния, и ста́нут ту с тобо́ю. И сни́ду, и возглаго́лю та́мо с тобо́ю, и отыму́ от Ду́ха су́щаго в тебе́, и возложу́ на них, и посо́бствуют с тобо́ю стремле́ния люде́й, и не пово́диши их ты еди́н. И собра́ Моисе́й се́дмьдесят муже́й от ста́рец люде́й, и поста́ви их о́крест се́ни. И сни́де Госпо́дь во о́блаце, и глаго́ла Моисе́ю, и взят от Ду́ха И́же в нем, и положи́ на седми́десяти муже́й ста́рец: а я́коже почи́ Дух на них, и прореко́ша в стану́, и ктому́ не приложи́ша. И оста́ша два му́жа в стану́, и́мя еди́ному Елда́д, и и́мя второ́му Мода́д, и почи́ на них Дух: и си́и бе́ша от напи́санных, и не приидо́ша в сень, и проро́чествоваста в стану́. И прите́к ю́ноша возвести́ Моисе́ю, и рече́ ему́, глаго́ля: Елда́д и Мода́д проро́чествуета в стану́. И отвеща́в Иису́с сын Нави́н, предстоя́й Моисе́ю, избра́нный его́, рече́: го́споди Моисе́е, возбрани́ и́ма. И рече́ ему́ Моисе́й: не ревну́еши ли ты мне? И кто даст всем лю́дем Госпо́дним бы́ти проро́ки, егда́ даст Госпо́дь Ду́ха Своего́ на них?

Пророчества Иоилева чтение (Глава 2).

Та́ко глаго́лет Госпо́дь: ча́да Сио́нова ра́дуйтеся, и весели́теся о Го́споде Бо́зе ва́шем, я́ко даде́ вам бра́шна в пра́вду, и одожди́т вам дождь ра́нный и по́здный, я́коже пре́жде. И напо́лнятся гу́мна пшени́цы, и излию́тся точи́лия вина́ и еле́а. И вдам вам вме́сто лет, и́хже поядо́ша пру́зи и гу́сеницы, и ржа, и хру́стове, си́ла Моя́ вели́кая, ю́же посла́х на вы. И сне́сте яду́ще и насытите́ся, и похва́лите и́мя Го́спода Бо́га ва́шего, И́же сотвори́ свы́ше чудеса́: и не постыдя́тся лю́дие Мои́ в век. И разуме́ете, я́ко посреде́ Изра́иля Аз есмь, и Аз Госпо́дь Бог ваш, и несть ино́го, ра́зве Мене́: и не постыдя́тся ктому́ лю́дие Мои́ в век. И бу́дет по сих, излию́ от Ду́ха Моего́ на вся́кую плоть, и прореку́т сы́нове ва́ши и дще́ри ва́ша, и ста́рцы ва́ши со́ния ви́дят, и ю́ноши ва́ши виде́ния у́зрят. И́бо на рабы́ Моя́, и на рабы́ни Моя́ во дни о́ны излию́ от Ду́ха Моего́, и прореку́т. И дам чудеса́ на небеси́ горе́, и зна́мения на земли́ ни́зу, кровь и огнь, и куре́ние ды́ма. Со́лнце преложи́тся во тьму, и луна́ в кровь, пре́жде прише́ствия дне Госпо́дня вели́каго и стра́шнаго. И бу́дет всяк, и́же а́ще призове́т и́мя Госпо́дне, спасе́тся.

Пророчества Иезекиилева чтение (Глава 36).

Та́ко глаго́лет Госпо́дь: прииму́ вас от язы́к, и соберу́ вы от всех язы́к стра́нных, и введу́ вы в зе́млю ва́шу, и окроплю́ на вы чи́стую во́ду, и очи́ститеся от всех нечисто́т ва́ших, и от всех и́дол ва́ших, и очи́щу вы. И дам вам се́рдце но́вое, и дух но́вый дам вам, и отыму́ се́рдце ка́менное от пло́ти ва́шея, и дам вам се́рдце пло́тяное, и Дух Мой дам в вас. И сотворю́, да во оправда́ниих Мои́х хо́дите, и судьбы́ Моя́ сохраните́, и сотворите́. И вселите́ся в зе́млю, ю́же дах отце́м ва́шим, и бу́дете Ми в лю́ди, и Аз бу́ду вам в Бо́га.

На литии стихиры самогласны 3, втораго гласа:

Во проро́цех возвести́л еси́ нам путь спасе́ния, / и во апо́столех возсия́ Спа́се наш, благода́ть Ду́ха Твоего́. / Ты еси́ Бог пе́рвый, Ты и по сих, / и во ве́ки Ты еси́ Бог наш.

Во дво́рех Твои́х воспою́ Тя, Спа́са міра, / и прекло́нь коле́на, поклоню́ся Твое́й непобеди́мей си́ле, / ве́чер, и у́тро, и полу́дне, / и на вся́кое вре́мя благословлю́ Тя Го́споди.

Во дво́рех Твои́х Го́споди, ве́рнии / коле́на душ и теле́с прекло́ньше, / воспева́ем Тя безнача́льнаго Отца́, / и собезнача́льнаго Сы́на, / и соприсносу́щнаго и Пресвята́го Ду́ха, / просвеща́ющаго и освяща́ющаго ду́ши на́ша.

Слава, и ныне, глас 8: Егда́ Ду́ха Твоего́ посла́л еси́ Го́споди, / седя́щим апо́столом, / тогда́ евре́йския де́ти зря́ще ужаса́хуся у́жасом: / слы́шаху бо я́ веща́юща / ины́ми стра́нными язы́ки, я́коже Дух подава́ше им. / Неве́жди бо су́ще умудри́шася, / и язы́ки в ве́ру улови́вше, / боже́ственная вети́йствоваху. / Те́мже и мы вопие́м Ти: / И́же на земли́ явле́йся, и от пре́лести спасы́й нас, / Го́споди сла́ва Тебе́.

На стиховне стихиры самогласны, глас 6:

Не разуме́юще язы́цы Го́споди, Пресвята́го Ду́ха / на апо́столы Твоя́ бы́вшия си́лы, / измене́ние язы́к пия́нство бы́ти мня́ху. / Мы же утверди́вшеся от них, / непреста́нно си́це глаго́лем: / Ду́ха Твоего́ Свята́го не отыми́ от нас, / мо́лим Ти ся Человеколю́бче.

Стих: Се́рдце чи́сто сози́жди во мне Бо́же / и Дух прав обнови́ во утро́бе мое́й.

Го́споди, Свята́го Ду́ха наше́ствие, / апо́столы Твоя́ испо́лнившее, / ины́ми язы́ки глаго́лати устро́и. / Те́мже пресла́вное, / неве́рным у́бо пия́нство мня́шеся, / ве́рным же хода́тайственно спасе́ния: / его́же сия́ния и нас сподо́би, / мо́лим Ти ся Человеколю́бче.

Стих: Не отве́ржи мене́ от лица́ Твоего́ / и Ду́ха Твоего́ Свята́го не оты́ми от мене́.

Царю́ Небе́сный, / Уте́шителю, Ду́ше и́стины, / И́же везде́ сый / и вся исполня́яй, / Сокро́вище благи́х / и жи́зни Пода́телю, / прииди́ и всели́ся в ны, / и очи́сти ны от вся́кия скве́рны, / и спаси́, Бла́же, ду́ши на́ша.

Слава, и ныне, глас 8: Язы́цы иногда́ размеси́шася, / де́рзости ра́ди столпотворе́ния: / язы́цы же ны́не умудри́шася, / сла́вы ра́ди богове́дения. / Та́мо осуди́ нечести́выя погреше́нием: / зде просвети́л есть Христо́с ры́бари Ду́хом. / Тогда́ упраздни́ся безгла́сие к муче́нию: / ны́не обновля́ется согла́сие / ко спасе́нию душ на́ших.

Отпустительный тропарь, глас 8:

Благослове́н еси́, Христе́ Бо́же наш, / И́же прему́дры ловцы́ явле́й, / низпосла́в им Ду́ха Свята́го, / и те́ми уловле́й вселе́нную, / Человеколю́бче, сла́ва Тебе́. Трижды.

Таже благословение хлебов. И чтение Деяний святых апостол.

Аще ли не будет бдения: По Ны́не отпуща́еши: тропарь праздника единожды.

На Повечерии по Досто́йно: и по Трисвятом, кондак праздника. Полунощницу поем по обычаю. Канон глаголем Троичен во Октоихе, гласа.

На утрени

На Бог Господь: тропарь праздника, глас 8:

Благослове́н еси́, Христе́ Бо́же наш, / И́же прему́дры ловцы́ явле́й, / низпосла́в им Ду́ха Свята́го, / и те́ми уловле́й вселе́нную, / Человеколю́бче, сла́ва Тебе́. Трижды.

По 1-м стихословии седален, глас 4. Подобен: Удиви́ся Ио́сиф:

Попра́зднственный ве́рнии, / и коне́чный пра́здник пра́зднуим све́тло, / сей есть Пятдеся́тница, / обеща́ния исполне́ние и предложе́ния: / в сей бо огнь Уте́шителев сни́де на зе́млю, я́ко в ви́де язы́к, / и ученики́ просвети́, и сия́ неботаи́нники показа́. / Свет прии́де Уте́шителя, и мiр просвети́. Дважды.

И бывает чтение в толковании Иоанна, слово 8: В после́дний день: надвое.

По 2-й кафисме седален, глас и подобен тойже:

Ду́ха исто́чник прише́д на зе́млю, / во о́гненныя ре́ки разделя́яся мы́сленно, / апо́столы ороша́ше просвеща́я: / и бысть им о́блак ороша́яй, / огнь просвеща́яй тех, и одождя́яй пла́мень, / и́миже мы прия́хом благода́ть, огне́м же и водо́ю. / Свет прии́де Уте́шителя, и мiр просвети́. Дважды.

И чтение.

Величание: Велича́ем Тя, / Живода́вче Христе́, / и чтим Всесвята́го Ду́ха Твоего́, / Его́же от Отца́ посла́л еси́ / Боже́ственным ученико́м Твои́м.

Псалом избранный

1Небеса́ пове́дают сла́ву Бо́жию, творе́ние же руку́ Его́ возвеща́ет твердь. 2Ду́хом уст Его́ вся си́ла их. 1С небесе́ призре́ Госпо́дь, ви́де вся сы́ны челове́ческия. 2Огнь пред Ним преды́дет, и о́крест Его́ бу́ря зе́льна. 1У́глие возгоре́ся от Него́, и приклони́ небеса́ и сни́де. 2От облиста́ния пред Ним о́блацы проидо́ша. 1Помяну́тся, и обратя́тся ко Го́споду все концы́ земли́. 2И покло́нятся пред Ним вся оте́чествия язы́к. 1Свиде́тельство Госпо́дне ве́рно, умудря́ющее младе́нцы. 2Земля́ потрясе́ся, и́бо небеса́ ка́нуша от лица́ Бо́га Сина́ина. 1Дождь во́лен отлучи́ши Бо́же, достоя́нию Твоему́. 2Поста́виши их кня́зи по всей земли́. 1Во всю зе́млю изы́де веща́ние их, и в концы́ вселе́нныя глаго́лы их. 2По́слеши Ду́ха Твоего́, и сози́ждутся, и обнови́ши лице́ земли́. 1Дух Твой Благи́й наста́вит мя на зе́млю пра́ву. 2 Се́рдце чи́сто сози́жди во мне Бо́же, и Дух прав обнови́ во утро́бе мое́й. 1Не отве́ржи мене́ от лица́ Твоего́, и Ду́ха Твоего́ Свята́го не оты́ми от мене́. 2Возда́ждь ми ра́дость спасе́ния Твоего́, и Ду́хом Влады́чним утверди́ мя. 1Госпо́дь даст глаго́л благовеству́ющим си́лою мно́гою. 2Госпо́дь кре́пость лю́дем Свои́м даст, Госпо́дь благослови́т лю́ди Своя́ ми́ром.

Слава, и ныне: Аллилу́иа, трижды.

По полиелеи седален, глас 8. Подобен: Повеле́нное та́йно:

По воста́нии Христе́, е́же из гро́ба, / и е́же к высоте́ небе́сной боже́ственном вознесе́нии, / богови́дцем сла́ву Твою́ низпосла́л еси́ Ще́дре, / Ду́ха пра́ваго обнови́вый ученико́м. / Те́мже я́ко гусль мусики́йская, всем уясни́ся / боже́ственным бряца́лом та́йно Спа́се глаше́ния, и смотре́ние Твое́. Дважды.

И чтение в Богослове.

Степенна, 1-й антифон 4-го гласа:

От ю́ности моея́ / мно́зи бо́рют мя стра́сти, / но Сам мя заступи́, / и спаси́, Спа́се мой.

Ненави́дящии Сио́на, / посрами́теся от Го́спода, / я́ко трава́ бо огне́м / бу́дете изсо́хше.

Слава: Святы́м Ду́хом / вся́ка душа́ живи́тся, / и чистото́ю возвыша́ется, / светле́ется Тро́ическим Еди́нством священнота́йне.

И ныне, тойже.

Прокимен, глас 4: Дух Твой Благи́й / наста́вит мя на зе́млю пра́ву.

Стих: Го́споди, услы́ши моли́тву мою́, внуши́ моле́ние мое́.

Таже другий прокимен: Вся́кое дыха́ние / да хва́лит Го́спода.

Стих: Хвали́те Бо́га во святы́х Его́, хвали́ те Его́ в утверже́нии си́лы Его́.

Евангелие Иоанна, зачало 65 (Ин. 20, 19–23).

Су́щу по́зде в день той, во еди́ну от суббо́т, и две́рем затворе́нным, иде́же бя́ху ученицы́ Его́ со́брани, стра́ха ра́ди иуде́йска, прии́де Иису́с и ста посреде́, и глаго́ла им: мир вам. И сие́ рек, показа́ им ру́це и но́зе и ре́бра Своя́. Возра́довашася же ученицы́, ви́девше Го́спода. Рече́ же им Иису́с па́ки: мир вам. Я́коже посла́ Мя Оте́ц, и Аз посыла́ю вы. И сие́ рек, ду́ну и глаго́ла им: приими́те Дух Свят. И́мже отпустите́ грехи́, отпу́стятся им: и и́мже держите́, держа́тся.

Воскресе́ние Христо́во, не глаголем, но абие Псалом 50. Таже,

Слава: Моли́твами апо́стол, / Ми́лостиве, очи́сти / мно́жества согреше́ний на́ших.

И ныне: Моли́твами Богоро́дицы, / Ми́лостиве, очи́сти / мно́жества согреше́ний на́ших.

Таже стих, глас 6: Поми́луй мя, Бо́же, / по вели́цей ми́лости Твое́й / и по мно́жеству щедро́т Твои́х / очи́сти беззако́ние мое́.

Стихира, глас 6: Царю́ Небе́сный, / Уте́шителю, Ду́ше и́стины, / И́же везде́ сый / и вся исполня́яй, / Сокро́вище благи́х / и жи́зни Пода́телю, / прииди́ и всели́ся в ны, / и очи́сти ны от вся́кия скве́рны, / и спаси́, Бла́же, ду́ши на́ша.

КАНОН

Канона праздника два. Ирмосы обою канонов по дважды, а тропари на 12. Последи же един лик, первый ирмос: и другий лик, другий ирмос.

Канон, егоже краестрочие: Пятдеся́тницу пра́зднуим. Творение Космы монаха. Глас 7.

Песнь 1.

Ирмос: По́нтом покры́ / фарао́на с колесни́цами / сокруша́яй бра́ни мы́шцею высо́кою, / пои́м Ему́, я́ко просла́вися.

Припев: Пресвята́я Тро́ице, Бо́же наш, сла́ва Тебе́!

Де́лом, я́коже дре́вле ученико́м обеща́л еси́, / Уте́шителя Ду́ха посла́вый Христе́, / возсия́л еси́ мiру свет Человеколю́бче.

Зако́ном дре́вле пропове́данное и проро́ки, испо́лнися: / Боже́ственнаго бо Ду́ха днесь всем ве́рным благода́ть излия́ся.

Иный канон, иамвический, {11} творение кир Иоанна Арклийского. Глас 4.

Ирмос: Боже́ственным покрове́н / медленоязы́чный мра́ком, / извити́йствова богопи́санный зако́н: / ти́ну бо отря́с очесе́ у́мнаго, / ви́дит Су́щаго, / и науча́ется Ду́ха ра́зуму, / хваля́ Боже́ственными пе́сньми.

Припев: Пресвята́я Тро́ице, Бо́же наш, сла́ва Тебе́!

Реко́ша чи́стая и честна́я уста́: / разлуче́ния вам не бу́дет, о дру́зи! / Аз бо на О́тчем вы́шнем престо́ле соседя́, излию́ Ду́ха, / возсия́ти жела́ющим благода́ть незави́стную.

Преде́л преше́дшее и́стиннейшее Сло́во, / тихообра́зно соверша́ет се́рдце: / де́ло бо сконча́в, возвесели́ дру́ги, / дыха́нием ну́жным и о́гненными язы́ки, / пода́в Ду́ха Христо́с, я́коже обеща́ся.

Катавасия: По́нтом покры́ / фарао́на с колесни́цами / сокруша́яй бра́ни мы́шцею высо́кою, / пои́м Ему́, я́ко просла́вися. Таже Боже́ственным покрове́н / медленоязы́чный мра́ком, / извити́йствова богопи́санный зако́н: / ти́ну бо отря́с очесе́ у́мнаго, / ви́дит Су́щаго, / и науча́ется Ду́ха ра́зуму, / хваля́ Боже́ственными пе́сньми.

Песнь 3.

Ирмос: С высоты́ си́лою, / ученико́м Христе́, до́ндеже облеце́теся, рекл еси́, / седи́те во Иерусали́ме: / Аз же я́ко Мене́, Уте́шителя ино́го, / Ду́ха Моего́ же и О́тча послю́, / в Не́мже утвердите́ся.

Припев: Пресвята́я Тро́ице, Бо́же наш, сла́ва Тебе́!

Боже́ственнаго Ду́ха наше́дшая си́ла, / разде́льшийся дре́вле глас, зле согласи́вшихся, / во еди́но прили́чие боже́ственне совокупи́, / ве́дением Тро́ицы вразумля́ющи ве́рныя, / в Не́йже утверди́хомся.

Ин. Ирмос: Разве́рзе утро́бы неча́дствовавшия у́зы, / доса́ду же неудоботерпи́му благоча́дствующия, / еди́на моли́тва проро́чицы дре́вле А́нны, / нося́щия дух сокруше́н, / к си́льному и Бо́гу ра́зумов.

Припев: Пресвята́я Тро́ице, Бо́же наш, сла́ва Тебе́!

Непостижи́ма есть Богонача́льнейшая: / вети́я бо изъяви́ безкни́жныя, / ры́бари прему́дрыя, зауша́ющия сло́вом, / и от глубо́кия но́щи изыма́ющия лю́ди безчи́сленны, блиста́нием Ду́ха.

Бя́ше исхо́ден от нерожде́нна Све́та, / всеси́льный сия́ющий Свет, / Его́же Сы́ном Оте́ческия вла́сти, / ны́не явля́ет сра́сленное озаре́ние, / о́гненный глас в Сио́не язы́ком.

Катавасия: С высоты́ си́лою, / ученико́м Христе́, до́ндеже облеце́теся, рекл еси́, / седи́те во Иерусали́ме: / Аз же я́ко Мене́, Уте́шителя ино́го, / Ду́ха Моего́ же и О́тча послю́, / в Не́мже утвердите́ся. Таже Разве́рзе утро́бы неча́дствовавшия у́зы, / доса́ду же неудоботерпи́му благоча́дствующия, / еди́на моли́тва проро́чицы дре́вле А́нны, / нося́щия дух сокруше́н, / к си́льному и Бо́гу ра́зумов.

Таже, седален, глас 8. Подобен: Повеле́нное та́йно:

Спа́совы рачи́тилие ра́дости испо́лнишася, / и дерзнове́ние прия́ша, пре́жде боя́щиеся: / я́ко Дух Святы́й днесь свы́ше сни́де на дом учени́ческий, / и ин ина́я глаго́лаше к лю́дем. / Язы́цы бо разсе́яшася, ви́дими я́ко огнь: / и сих не опали́, но па́че ороси́.

Слава, и ныне, тойже.

Песнь 4.

Ирмос: Смотря́яй проро́к / в после́дняя Твое́ Христе́ прише́ствие, вопия́ше: / Твою́ услы́шах Го́споди си́лу, / я́ко вся спасти́ пома́занныя Твоя́ прише́л еси́.

Припев: Пресвята́я Тро́ице, Бо́же наш, сла́ва Тебе́!

Во проро́цех глаго́лавый, / и зако́ном пропове́данный пе́рвее несоверше́нным, / Бог И́стинный Уте́шитель, / Сло́ва служи́телем и свиде́телем познава́ется днесь.

Зна́мение Божества́ нося́й, / апо́столом во огни́ Дух раздели́ся, / и стра́нными язы́ки явля́шеся, / я́ко Оте́ческая Боже́ственная си́ла гряду́щая есть, самоповели́тельная.

Ин. Ирмос: Царю́ царе́й, / яковы́й от якова́го еди́н Сло́ве произше́дый / от Отца́ безвино́внаго, / равномо́щнаго Твоего́ Ду́ха / апо́столом и́стинно посла́л еси́, / я́ко Благоде́теля пою́щим: / сла́ва держа́ве Твое́й Го́споди.

Припев: Пресвята́я Тро́ице, Бо́же наш, сла́ва Тебе́!

Ба́ню Боже́ственную пакибытия́ сло́вом раствори́в, / ссложе́нное естество́, дождоточи́ши ми струю́ / от нетленнопрободе́ннаго Твоего́ ребра́, о Бо́жий Сло́ве, / запечатле́я теплото́ю Ду́ха.

Преклоня́ют вся Уте́шителю коле́на, / Сы́ну же О́тчу, Отцу́ сра́сленному, / в Ли́цех бо ви́деша трегу́бых Существо́ и́стинное, / неприкоснове́нное, безле́тное, еди́ное: / возсия́ бо свет благода́ть Ду́ха.

Да испо́лнятся вси Богонача́льнейшим, / ели́цы служи́телие Трисве́тлаго Существа́: / па́че естества́ бо соверша́ет я́ко благоде́тель, / и огнесве́тит Христо́с во спасе́ние, / всю дая́ благода́ть Ду́ха.

Катавасия: Смотря́яй проро́к / в после́дняя Твое́ Христе́ прише́ствие, вопия́ше: / Твою́ услы́шах Го́споди си́лу, / я́ко вся спасти́ пома́занныя Твоя́ прише́л еси́. Таже Царю́ царе́й, / яковы́й от якова́го еди́н Сло́ве произше́дый / от Отца́ безвино́внаго, / равномо́щнаго Твоего́ Ду́ха / апо́столом и́стинно посла́л еси́, / я́ко Благоде́теля пою́щим: / сла́ва держа́ве Твое́й Го́споди.

Песнь 5.

Ирмос: Стра́ха ра́ди Твоего́ / зача́тый Го́споди во чре́ве проро́ков, / и рожде́нный на земли́ Дух спасе́ния, / апо́стольская сердца́ созида́ет чи́ста / и в ве́рных пра́вый обновля́ется: / свет бо и мир зане́ Твоя́ повеле́ния.

Припев: Пресвята́я Тро́ице, Бо́же наш, сла́ва Тебе́!

Наше́дшая си́ла днесь сия́, Дух Благи́й, / Дух прему́дрости Бо́жия, Дух от Отца́ исходя́й, / и Сы́ном ве́рным нам явле́йся подава́телен, / в ни́хже вселя́ется естество́м святы́ни, в не́йже зри́тся.

Иный. Ирмос: Реши́тельное очище́ние грехо́в, / огнедухнове́нную приими́те Ду́ха ро́су, / о ча́да светообра́зная церко́вная: / ны́не от Сио́на бо изы́де зако́н, / языкоогнеобра́зная Ду́ха благода́ть.

Припев: Пресвята́я Тро́ице, Бо́же наш, сла́ва Тебе́!

Я́коже благоволи́ самовла́стно, / необлада́нный исхо́дит Дух от Отца́, / умудря́я в язы́цех апо́столы, / печатле́я живоно́сное Сло́во, / Отчеси́льное, сообра́зное, Его́же Спас рече́.

Да исцели́т у́бо смы́слы от греха́, / и се устроя́ше апо́столов, Бог Сло́во всенача́льное, пречи́стый дом, / в не́мже единомо́щнаго же и ссу́щественнаго ны́не вселя́ется Ду́ха свет.

Катавасия: Стра́ха ра́ди Твоего́ / зача́тый Го́споди во чре́ве проро́ков, / и рожде́нный на земли́ Дух спасе́ния, / апо́стольская сердца́ созида́ет чи́ста / и в ве́рных пра́вый обновля́ется: / свет бо и мир зане́ Твоя́ повеле́ния. Таже Реши́тельное очище́ние грехо́в, / огнедухнове́нную приими́те Ду́ха ро́су, / о ча́да светообра́зная церко́вная: / ны́не от Сио́на бо изы́де зако́н, / языкоогнеобра́зная Ду́ха благода́ть.

Песнь 6.

Ирмос: Пла́вающего в молве́ / жите́йских попече́ний / с корабле́м потопля́ема грехи́, / и душетле́нному зве́рю примета́ема, / я́ко Ио́на Христе́, вопию́ Ти: / из смертоно́сныя глубины́ возведи́ мя.

Припев: Пресвята́я Тро́ице, Бо́же наш, сла́ва Тебе́!

От Ду́ха Твоего́ на плоть вся́кую, / я́коже рекл еси́, бога́тно излия́л еси́, / и испо́лнишася вся́ческая Твоего́ ве́дения Го́споди, / я́ко из Отца́ Сын нетле́нно роди́лся еси́, / и Дух Неразде́льный изы́де.

Иный. Ирмос: Очище́ние нам Христе́ / и спасе́ние Влады́ко, / возсия́л еси́ от Де́вы, / да я́ко проро́ка / от зве́ря морска́го пе́рсей Ио́ну, / от тли исхити́ши, всего́ Ада́ма всеро́дна па́дшаго.

Припев: Пресвята́я Тро́ице, Бо́же наш, сла́ва Тебе́!

И́стинный нам пра́вый во утро́бах ве́чно прии́мшим Дух, / да обнови́ши Отчеисхо́дный, и всесовокупле́нно, / вещества́ ненави́стнаго пали́тельный скверн, / ка́ла же смы́слов чисти́тельный, Вседержи́телю.

Жела́тельное достоя́ние апо́столом, / сио́няном ча́ющим Твоего́ прише́ствия, позна́ние / Дух Отчерожде́нна Сло́ва, / речь жесто́кую язы́ческих ласка́тельств ско́ро показа́в, / огнедохнове́нно утвержда́еши.

Катавасия: Пла́вающего в молве́ / жите́йских попече́ний / с корабле́м потопля́ема грехи́, / и душетле́нному зве́рю примета́ема, / я́ко Ио́на Христе́, вопию́ Ти: / из смертоно́сныя глубины́ возведи́ мя. Таже Очище́ние нам Христе́ / и спасе́ние Влады́ко, / возсия́л еси́ от Де́вы, / да я́ко проро́ка / от зве́ря морска́го пе́рсей Ио́ну, / от тли исхити́ши, всего́ Ада́ма всеро́дна па́дшаго.

Кондак, глас 8: Егда́ снизше́д язы́ки слия́, / разделя́ше язы́ки Вы́шний, / егда́ же о́гненныя язы́ки раздая́ше, / в соедине́ние вся призва́, / и согла́сно сла́вим Всесвята́го Ду́ха.

Икос: Ско́рое и изве́стное даждь утеше́ние рабо́м Твои́м Иису́се, / внегда́ уныва́ти духо́м на́шим, / не разлуча́йся от душ на́ших в ско́рбех, / не удаля́йся от мы́слей на́ших во обстоя́ниих, / но при́сно нас предвари́. / Прибли́жися нам, прибли́жися везде́ Сый, / я́коже со апо́столы Твои́ми всегда́ еси́, / си́це и Тебе́ жела́ющим соедини́ Себе́ Ще́дре: / да совоку́плени Тебе́ пое́м, / и славосло́вим Всесвята́го Ду́ха Твоего́.

Синаксарий, в Неделю Святыя Пентикостии.

Песнь 7.

Ирмос: В пещь о́гненную / вве́ржени преподо́бнии о́троцы, / огнь в ро́су преложи́ша, / воспева́нием си́це вопию́ще: / благослове́н еси́ Го́споди Бо́же оте́ц на́ших.

Припев: Пресвята́я Тро́ице, Бо́же наш, сла́ва Тебе́!

Вету́ющим Боже́ственная вели́чия апо́столом, / Ду́ха де́йство непщева́шеся пия́нство неве́рствующим, / и́мже Тро́ица познава́ется, еди́н Бог оте́ц на́ших.

Неразде́льное естество́ правосла́вно богосло́вим / Бо́га Отца́ Безнача́льнаго, / тоя́жде вла́сти Сло́ва и Ду́ха, / благослове́н еси́, зову́ще, Бо́же оте́ц на́ших.

Ин. Ирмос: Согла́сная возшуме́ орга́нская песнь, / почита́ти златосотворе́нный безду́шный истука́н: / Уте́шителева же светоно́сная благода́ть почеству́ет, / е́же вопи́ти: / Тро́ице Еди́ная, Равноси́льная, Безнача́льная, благослове́на еси́.

Припев: Пресвята́я Тро́ице, Бо́же наш, сла́ва Тебе́!

Гла́са пророковеща́тельнаго не разуме́вше, / глаго́лаху безу́мнии виносотворе́нное пия́нство, / ре́чи я́ко стра́нны слы́шаша апо́столов: / благочести́вии же Тебе́ вопие́м боже́ственно: / Богоде́телю всех, благослове́н еси́.

Боже́ственное уче́ние возгреме́ / ви́дяй виде́ния боже́ственный Ио́иль, / Богонача́льнейшаго, и́мже излию́, рек, я́коже Сло́ва, Ду́ха Моего́ свозопию́щим: / Естество́ Тривеща́нное Све́тлое, благослове́н еси́.

Тро́ичную у́бо раздели́ зря благода́ть, / я́ко да яви́т три Ипоста́си, почита́ти в простоте́ вла́сти, / но во еди́ном ны́не дни Госпо́дьском, / Сын, Оте́ц и Дух благослове́н.

Катавасия: В пещь о́гненную / вве́ржени преподо́бнии о́троцы, / огнь в ро́су преложи́ша, / воспева́нием си́це вопию́ще: / благослове́н еси́ Го́споди Бо́же оте́ц на́ших. Таже Согла́сная возшуме́ орга́нская песнь, / почита́ти златосотворе́нный безду́шный истука́н: / Уте́шителева же светоно́сная благода́ть почеству́ет, / е́же вопи́ти: / Тро́ице Еди́ная, Равноси́льная, Безнача́льная, благослове́на еси́.

Песнь 8.

Ирмос: Неопа́льная огню́ в / Сина́и прича́щшаяся / купина́, Бо́га яви́ / медленноязы́чному и гугни́вому Моисе́ови, / и о́троки ре́вность Бо́жия / три непреобори́мыя / во огни́ певцы́ показа́: / вся дела́ Госпо́дня Го́спода по́йте, / и превозноси́те Его́ во вся ве́ки.

Припев: Пресвята́я Тро́ице, Бо́же наш, сла́ва Тебе́!

Живо́тну свы́ше бу́рну носи́му гласо́вне, / Ду́ха Всесвята́го дыха́нию рыбаре́м, / о́гненных ви́дом язы́к вели́чия Бо́жия вети́йствоваху: / вся дела́ Го́спода по́йте, и превозноси́те во вся ве́ки.

Я́ко на некаса́емую превосходя́ще го́ру, / не боя́щеся огня́ страша́ща, / прииди́те и ста́нем на горе́ Сио́нской, во гра́де Жива́го Бо́га, / духоно́сным ученико́м ны́не слику́юще: / вся дела́ Го́спода по́йте, и превозноси́те во вся ве́ки.

Ин. Ирмос: Разреша́ет у́зы и ороша́ет пла́мень / трисве́тлый богонача́лия о́браз, / пою́т о́троцы, / благослови́т же Еди́наго Спа́са и Вседе́теля, / я́ко Благоде́теля, / сотворе́нная вся́ческая тварь.

Припев: Пресвята́я Тро́ице, Бо́же наш, сла́ва Тебе́!

Па́мять Христо́с человекоспаси́тельных слове́с, / я́же от Отца́ слы́шав апо́столом рече́, / Дух устроя́ет языкоо́гненным виде́нием, / посажда́я благослове́нно усвое́нную, / учуже́нная же пое́т Тя тварь.

Спаси́тельно самовлады́чний Еди́н, Свет самосия́тельный, / и пода́тельный све́та сый, прише́л еси́ исполня́я апо́столы, / честны́й я́ко верх Твои́м рабо́м, / насыти́тельный же Дух подава́еши.

Поя́ху проро́к духонасыще́нная уста́, / Твое́ теле́сное, о Царю́, прише́ствие, / и Дух от недр О́тчих произше́дший, / несозда́нный, зданноде́телен, сопресто́лен Тебе́, / еди́наго вочелове́чения ве́рным честь.

Благослови́м Отца́, и Сы́на, и Свята́го Ду́ха, Го́спода.

Хва́лим, благослови́м, покланя́емся Го́сподеви, пою́ще и превознося́ще во вся ве́ки.

Катавасия: Неопа́льная огню́ в / Сина́и прича́щшаяся / купина́, Бо́га яви́ / медленноязы́чному и гугни́вому Моисе́ови, / и о́троки ре́вность Бо́жия / три непреобори́мыя / во огни́ певцы́ показа́: / вся дела́ Госпо́дня Го́спода по́йте, / и превозноси́те Его́ во вся ве́ки. Таже Разреша́ет у́зы и ороша́ет пла́мень / трисве́тлый богонача́лия о́браз, / пою́т о́троцы, / благослови́т же Еди́наго Спа́са и Вседе́теля, / я́ко Благоде́теля, / сотворе́нная вся́ческая тварь.

Честне́йшую: не поем, но поем припев праздника: Апо́столи, соше́ствие Уте́шителя зря́ще, удиви́шася, / ка́ко в ви́де о́гненных язы́к яви́ся Дух Святы́й.

Песнь 9.

Ирмос: Не тле́ния искуше́нием ро́ждшая, / и Всехитрецу́ Сло́ву плоть взаимода́вшая, / Ма́ти Неискусому́жная Де́во Богоро́дице, / прия́телище Нестерпи́маго, / село́ Невмести́маго Зижди́теля Твоего́, / Тя велича́ем.

Припев: Апо́столи, соше́ствие Уте́шителя зря́ще, удиви́шася, / ка́ко в ви́де о́гненных язы́к яви́ся Дух Святы́й.

На паля́щей дре́вле о́гненной колесни́це, / ревни́тель и огнедохнове́нный ра́дуяся носи́м, / е́же ны́не возсия́вшее дохнове́ние свы́ше апо́столом явля́ше: / от него́же освяти́вшеся, Тро́ицу всем сказа́ша.

Припев: Апо́столи, соше́ствие Уте́шителя зря́ще, удиви́шася, / ка́ко в ви́де о́гненных язы́к яви́ся Дух Святы́й.

Зако́на есте́ств кроме́, стра́нное слы́шашеся ученико́в: / еди́ному бо гла́су глася́щу Ду́ха благода́тию, / разли́чне оглаша́хуся лю́дие, племена́ и язы́ки боже́ственная вели́чия, / Тро́ицы ве́дению науча́юще.

Ин. Ирмос: Ра́дуйся, Цари́це, / матероде́вственная сла́во, / вся́ка бо удобообраща́тельная / благоглаго́ливая уста́ вити́йствовати не мо́гут, / Тебе́ пе́ти досто́йно, / изумева́ет же ум всяк Твое́ Рождество́ разуме́ти. / Те́мже Тя согла́сно сла́вим.

Припев: Апо́столи, соше́ствие Уте́шителя зря́ще, удиви́шася, / ка́ко в ви́де о́гненных язы́к яви́ся Дух Святы́й.

Пе́ти подоба́ше естественножи́зненную Отрокови́цу: / еди́на бо во чре́ве скры Сло́во, / тая́щееся неду́гующаго челове́ческаго естества́. / И́же в десны́х страна́х ны́не седя́й О́тчих, / посла́ благода́ть Ду́ха.

Припев: Апо́столи, соше́ствие Уте́шителя зря́ще, удиви́шася, / ка́ко в ви́де о́гненных язы́к яви́ся Дух Святы́й.

Ели́цем дхну богото́чная благода́ть, / светя́щеся, блиста́юще, / изменя́еми стра́нным измене́нием благоле́пнейшим, / равноси́льствующую несеко́мую уве́девше прему́дрость, / Трисве́тлое существо́ сла́вим.

Катавасия: Не тле́ния искуше́нием ро́ждшая, / и Всехитрецу́ Сло́ву плоть взаимода́вшая, / Ма́ти Неискусому́жная Де́во Богоро́дице, / прия́телище Нестерпи́маго, / село́ Невмести́маго Зижди́теля Твоего́, / Тя велича́ем. Таже Ра́дуйся, Цари́це, / матероде́вственная сла́во, / вся́ка бо удобообраща́тельная / благоглаго́ливая уста́ вити́йствовати не мо́гут, / Тебе́ пе́ти досто́йно, / изумева́ет же ум всяк Твое́ Рождество́ разуме́ти. / Те́мже Тя согла́сно сла́вим.

Ексапостиларий. Подобен: Не́бо звезда́ми:

Всесвяты́й Ду́ше, исходя́й из Отца́, / и Сы́ном прише́дый к безкни́жным ученико́м, / Тебе́ Бо́га позна́вших спаси́ и поми́луй всех. Дважды.

Слава, и ныне: другий подобен:

Свет Оте́ц, Свет Сло́во, Свет и Святы́й Дух, / И́же во язы́цех о́гненных апо́столом посла́ся, / и Тем весь мiр просвеща́ется Тро́ицу почита́ти Святу́ю.

На хвалитех, Вся́кое дыха́ние: поставим стихов 6, и поем настоящия самогласны, глас 4, повторяюще я:

Пресла́вная днесь / ви́деша вси язы́цы во гра́де Дави́дове, / егда́ Дух сни́де Святы́й во о́гненных язы́цех, / я́коже богоглаго́ливый Лука́ повеству́ет, / глаго́лет бо: / со́бранным ученико́м Христо́вым, / бысть шум, я́коже носи́му дыха́нию бу́рну, / и испо́лни дом, иде́же бя́ху седя́ще: / и вси нача́ша глаго́лати стра́нными глаго́лы, / стра́нными уче́нии, / стра́нными повеле́нии Святы́я Тро́ицы. Дважды.

Дух Святы́й бе у́бо при́сно, и есть, и бу́дет: / ниже́ начина́емь, ниже́ престая́й, / но при́сно Отцу́ и Сы́ну счине́н и счисля́емь: / Живо́т, и животворя́й, / Свет, и све́та пода́тель, / самоблаги́й и исто́чник благосты́ни: / И́мже Оте́ц познава́ется, и Сын прославля́ется, / и от всех познава́ется, / еди́на си́ла, еди́но счета́ние, / еди́но поклоне́ние Святы́я Тро́ицы. Дважды.

Дух Святы́й Свет и Живо́т, / и живы́й исто́чник у́мный, / Дух прему́дрости, Дух ра́зума, / благи́й, пра́вый, у́мный: облада́яй, / очища́яй прегреше́ния: / Бог и боготворяй, / Огнь и от Огня́ происходя́й: / глаго́ляй, де́яй, разделя́яй дарова́ния, / И́мже проро́цы вси, / и боже́ственнии апо́столи с му́ченики венча́шася, / стра́нное слы́шание, / стра́нное виде́ние, / огнь разделя́яйся в подая́ние дарова́ний. Дважды.

Слава, и ныне, глас 6: Царю́ Небе́сный, / Уте́шителю, Ду́ше и́стины, / И́же везде́ сый / и вся исполня́яй, / Сокро́вище благи́х / и жи́зни Пода́телю, / прииди́ и всели́ся в ны, / и очи́сти ны от вся́кия скве́рны, / и спаси́, Бла́же, ду́ши на́ша.

Славословие великое. Отпустительный тропарь праздника:

Благослове́н еси́, Христе́ Бо́же наш, / И́же прему́дры ловцы́ явле́й, / низпосла́в им Ду́ха Свята́го, / и те́ми уловле́й вселе́нную, / Человеколю́бче, сла́ва Тебе́.

Таже, ектении. И творит священник отпуст сице:

И́же в ви́дении о́гненных язы́к, с небесе́ низпосла́вый Пресвята́го Ду́ха на святы́я Своя́ ученики́ и апо́столы, Христо́с и́стинный Бог наш, моли́твами Пречи́стыя Своея́ Ма́тере, святы́х сла́вных и всехва́льных апо́стол, и всех святы́х, поми́лует и спасе́т нас, я́ко Благи́й и Человеколю́бец.

И час 1. На 1-м часе тропарь праздника. По Трисвятом кондак праздника. И конечный отпуст.

На литургии

Глаголем антифоны сия.

Антифон 1, псалом 18, глас 2:

Стих 1: Небеса́ пове́дают сла́ву Бо́жию, / творе́ние же руку́ Его́ возвеща́ет твердь.

Припев: Моли́твами Богоро́дицы, Спа́се, спаси́ нас.

И другий лик, тойже стих.

Припев: Моли́твами Богоро́дицы, Спа́се, спаси́ нас.

Стих 2: День дни отрыга́ет глаго́л, / и нощь но́щи возвеща́ет ра́зум.

Припев: Моли́твами Богоро́дицы, Спа́се, спаси́ нас.

Стих 3: Во всю зе́млю изы́де веща́ние их, / и в концы́ вселе́нныя глаго́лы их.

Припев: Моли́твами Богоро́дицы, Спа́се, спаси́ нас.

Слава, и ныне: Моли́твами Богоро́дицы, Спа́се, спаси́ нас.

Антифон 2, псалом 19, глас тойже.

Стих 1: Услы́шит тя Госпо́дь в день печа́ли, / защи́тит тя и́мя Бо́га Иа́ковля.

Припев: Спаси́ ны Уте́шителю Благи́й / пою́щия Ти: аллилу́иа.

Другий лик, тойже стих.

Припев: Спаси́ ны Уте́шителю Благи́й / пою́щия Ти: аллилу́иа.

Стих 2: По́слет ти по́мощь от Свята́го, / и от Сио́на засту́пит тя.

Припев: Спаси́ ны Уте́шителю Благи́й / пою́щия Ти: аллилу́иа.

Стих 3: Даст ти Госпо́дь по се́рдцу твоему́, / и весь сове́т твой испо́лнит.

Припев: Спаси́ ны Уте́шителю Благи́й / пою́щия Ти: аллилу́иа.

Слава, и ныне: Единоро́дный Сы́не:

Антифон 3, псалом 20, глас 8:

Стих 1: Го́споди, си́лою Твое́ю возвесели́тся царь, и о спасе́нии Твое́м возра́дуется зело́.

Тропарь, глас тойже: Благослове́н еси́, Христе́ Бо́же наш, / И́же прему́дры ловцы́ явле́й, / низпосла́в им Ду́ха Свята́го, / и те́ми уловле́й вселе́нную, / Человеколю́бче, сла́ва Тебе́.

Другий лик, тойже стих.

Тропарь: Благослове́н еси́, Христе́ Бо́же наш:

Стих 2: Жела́ние се́рдца его́ дал еси́ ему́, и хоте́ния устну́ его́ не́си лиши́л его́.

Тропарь: Благослове́н еси́, Христе́ Бо́же наш:

Стих 3: Я́ко предвари́л еси́ его́ благослове́нием благосты́нным, положи́л еси́ на главе́ его́ вене́ц от ка́мене че́стна.

Тропарь: Благослове́н еси́, Христе́ Бо́же наш:

Входное: Вознеси́ся Го́споди си́лою Твое́ю, / воспое́м и пое́м си́лы Твоя́.

Таже, тропарь: Благослове́н еси́, Христе́ Бо́же наш, / И́же прему́дры ловцы́ явле́й, / низпосла́в им Ду́ха Свята́го, / и те́ми уловле́й вселе́нную, / Человеколю́бче, сла́ва Тебе́.

Слава, и ныне, кондак, глас 8: Егда́ снизше́д язы́ки слия́, / разделя́ше язы́ки Вы́шний, / егда́ же о́гненныя язы́ки раздая́ше, / в соедине́ние вся призва́, / и согла́сно сла́вим Всесвята́го Ду́ха.

Вместо же Трисвятаго: Ели́цы во Христа́ крести́стеся, / во Христа́ облеко́стеся, / аллилу́иа.

Прокимен, глас 8: Во всю зе́млю изы́де веща́ние их, / и в концы́ вселе́нныя глаго́лы их. (И до отдания).

Стих: Небеса́ пове́дают сла́ву Бо́жию, творе́ние же руку́ Его́ возвеща́ет твердь.

Деяний святых Апостол чтение, зачало 3 (Деян. 2, 1–11).

Во дни о́ны, егда́ скончава́шася дни́е Пятьдеся́тницы, бе́ша вси апо́столи единоду́шно вку́пе. И бысть внеза́пу с небесе́ шум, я́ко носи́му дыха́нию бу́рну, и испо́лни весь дом, иде́же бя́ху седя́ще, и яви́шася им разделе́ни язы́цы я́ко о́гненни, се́де же на еди́ном ко́емждо их. И испо́лнишася вси Ду́ха Свя́та и нача́ша глаго́лати ины́ми язы́ки, я́коже Дух дая́ше им провещава́ти. Бя́ху же во Иерусали́ме живу́щии иуде́е, му́жие благогове́йнии, от всего́ язы́ка, и́же под небесе́м. Бы́вшу же гла́су сему́, сни́деся наро́д и смяте́ся, я́ко слы́шаху еди́н ко́йждо их свои́м язы́ком глаго́лющих их. Дивля́хуся же вси и чудя́хуся, глаго́люще друг ко дру́гу: не се ли, вси си́и суть глаго́лющии галиле́ане? И ка́ко мы слы́шим ко́ждо свой язы́к наш, в не́мже роди́хомся, па́рфяне и ми́дяне и елами́те, и живу́щии в Месопота́мии, во Иуде́и же и Каппадоки́и, в По́нте и во Аси́и, во Фриги́и же и Памфили́и, во Еги́пте и страна́х Ливи́и, я́же при Кирини́и, и приходя́щии ри́мляне, иуде́и же и прише́льцы, кри́тяне и ара́вляне, слы́шим глаго́лющих их на́шими язы́ки вели́чия Бо́жия?

Аллилуиа, глас 1: Сло́вом Госпо́дним небеса́ утверди́шася, и Ду́хом уст Его́ вся си́ла их.

Стих: С небесе́ призре́ Госпо́дь, ви́де вся сы́ны челове́ческия.

Евангелие от Иоанна, зачало 27 (Ин. 7, 37–52; 8, 12).

В после́дний день вели́кий пра́здника стоя́ше Иису́с и зва́ше, глаго́ля: а́ще кто жа́ждет, да прии́дет ко Мне и пие́т. Ве́руяй в Мя, я́коже рече́ Писа́ние, ре́ки от чре́ва его́ истеку́т воды́ жи́вы. Сие́ же рече́ о Ду́се Его́же хотя́ху приима́ти ве́рующии во и́мя Его́, не у бо бе Дух Святы́й, я́ко Иису́с не у бе просла́влен. Мно́зи же от наро́да слы́шавше сло́во, глаго́лаху: Сей есть вои́стинну проро́к. Друзи́и глаго́лаху: Сей есть Христо́с. О́вии же глаго́лаху: еда́ от Галиле́и Христо́с прихо́дит? Не Писа́ние ли рече́, я́ко от се́мене Дави́дова и от Вифлее́мския ве́си, иде́же бе Дави́д, Христо́с прии́дет? Ра́спря у́бо бысть в наро́де Его́ ра́ди. Не́цыи же от них хотя́ху я́ти Его́, но никто́же возложи́ Нань ру́це. Приидо́ша же слуги́ ко архиере́ом и фарисе́ом, и ре́ша им ти́и: почто́ не приведо́сте Его́? Отвеща́ша слуги́: николи́же та́ко есть глаго́лал челове́к, я́ко Сей Челове́к. Отвеща́ша у́бо им фарисе́е: еда́ и вы прельще́ни бы́сте? Еда́ кто от князь ве́рова в Онь, или́ от фарисе́й? Но наро́д сей, и́же не весть зако́на, про́кляти суть. Глаго́ла Никоди́м к ним, и́же прише́дый к Нему́ но́щию, еди́н сый от них: еда́ зако́н наш су́дит челове́ку, а́ще не слы́шит от него́ пре́жде и разуме́ет, что твори́т? Отвеща́ша и реко́ша ему́: еда́ и ты от Галиле́и еси́? Испыта́й и виждь, я́ко проро́к от Галиле́и не прихо́дит. Па́ки же им Иису́с рече́ глаго́ля: Аз есмь свет ми́ру, ходя́й по Мне не и́мать ходи́ти во тме, но и́мать свет живо́тный.

Задостойник, глас 4: Апо́столи, соше́ствие Уте́шителя зря́ще, удиви́шася, / ка́ко в ви́де о́гненных язы́к яви́ся Дух Святы́й.

Ирмос: Ра́дуйся, Цари́це, / матероде́вственная сла́во, / вся́ка бо удобообраща́тельная / благоглаго́ливая уста́ вити́йствовати не мо́гут, / Тебе́ пе́ти досто́йно, / изумева́ет же ум всяк Твое́ Рождество́ разуме́ти. / Те́мже Тя согла́сно сла́вим.

Причастный: Дух Твой Благи́й наста́вит мя на зе́млю пра́ву. / Аллилу́иа, трижды.

И по отпусте на Литургии глаголется 9-й час по обычаю.

В неде́лю святы́я Пятидеся́тницы на Вели́цей вечерни [7]

Начинает иерей: Благослове́н Бог наш: И глаголет учиненный чтец: Царю́ Небе́сный: и предначинательный псалом.

Таже диакон, аще есть, аще же ни, священник глаголет ектению великую:

Ми́ром Го́споду помо́лимся.

Лик: Господи помилуй.

О свы́шнем ми́ре и спасе́нии душ на́ших Го́споду помо́лимся.

О ми́ре все́го міра, благостоя́нии Святы́х Бо́жиих Церкве́й и соедине́нии всех Го́споду помо́лимся.

О святе́м хра́ме сем и с ве́рою, благогове́нием и стра́хом Бо́жиим входя́щих в онь Го́споду помо́лимся.

О вели́ком господи́не и отце́ на́шем, Святе́йшем Патриа́рхе (имя рек), и о господи́не на́шем Преосвяще́ннейшем митрополи́те (или архиепи́скопе, или епи́скопе) (имя рек), честне́м пресви́терстве, и е́же во Христе́ диа́констве и о всем при́чте и лю́дех Го́споду помо́лимся.

О богохрани́мей стране́ на́шей, власте́х и во́инстве ея́, Го́споду помо́лимся.

О граде́ сем (или о ве́си сей, или о святе́й оби́тели сей), вся́ком гра́де, стране́ и ве́рою живу́щих в них Го́споду помо́лимся.

О благорастворе́нии возду́хов, о изоби́лии плодо́в земны́х и вре́менех ми́рных Го́споду помо́лимся.

О пла́вающих, путеше́ствующих, неду́гующих, стра́ждущих, плене́нных и о спасе́нии их Го́споду помо́лимся.

О предстоя́щих лю́дех и ожида́ющих благода́ти Свята́го Ду́ха, Го́споду помо́лимся.

О приклоня́ющих сердца́ своя́ пред Го́сподем и коле́на, Го́споду помо́лимся.

О е́же укрепи́тися нам к соверше́нию богоуго́дне, Го́споду помо́лимся.

О е́же низпосла́тися бога́тым ми́лостем Его́ на ны, Го́споду помо́лимся.

О е́же прия́ти коленоприклоне́ния на́ша я́ко фимиа́м пред Ним, Го́споду помо́лимся.

О тре́бующих от Него́ по́мощи, Го́споду помо́лимся.

О изба́витися нам от вся́кия ско́рби, гне́ва и ну́жды Го́споду помо́лимся.

Заступи́, спаси́, поми́луй и сохрани́ нас, Бо́же, Твое́ю Благода́тию.

Пресвяту́ю, Пречи́стую, Преблагослове́нную, Сла́вную Влады́чицу на́шу Богоро́дицу и Присноде́ву Мари́ю со все́ми святы́ми помяну́вше, са́ми себе́, и друг дру́га, и весь живо́т наш Христу́ Бо́гу предади́м.

Лик: Тебе Господи.

Таже священник возглас: Я́ко подоба́ет Тебе́ вся́кая сла́ва, честь и поклоне́ние, Отцу́, и Сы́ну, и Свято́му Ду́ху, ны́не и при́сно, и во ве́ки веко́в.

Лик: Аминь.

Таже поем: Го́споди воззва́х: и поставим стихов 6. И поем стихиры самогласны, глас 4, повторяюще я:

Пресла́вная днесь / ви́деша вси язы́цы во гра́де Дави́дове, / егда́ Дух сни́де Святы́й во о́гненных язы́цех, / я́коже богоглаго́ливый Лука́ повеству́ет, / глаго́лет бо: / со́бранным ученико́м Христо́вым, / бысть шум, я́коже носи́му дыха́нию бу́рну, / и испо́лни дом, иде́же бя́ху седя́ще: / и вси нача́ша глаго́лати стра́нными глаго́лы, / стра́нными уче́нии, / стра́нными повеле́нии Святы́я Тро́ицы. Дважды.

Дух Святы́й бе у́бо при́сно, и есть, и бу́дет: / ниже́ начина́емь, ниже́ престая́й, / но при́сно Отцу́ и Сы́ну счине́н и счисля́емь: / Живо́т, и животворя́й, / Свет, и све́та пода́тель, / самоблаги́й и исто́чник благосты́ни: / И́мже Оте́ц познава́ется, и Сын прославля́ется, / и от всех познава́ется, / еди́на си́ла, еди́но счета́ние, / еди́но поклоне́ние Святы́я Тро́ицы. Дважды.

Дух Святы́й Свет и Живо́т, / и живы́й исто́чник у́мный, / Дух прему́дрости, Дух ра́зума, / благи́й, пра́вый, у́мный: облада́яй, / очища́яй прегреше́ния: / Бог и боготвор́яй, / Огнь и от Огня́ происходя́й: / глаго́ляй, де́яй, разделя́яй дарова́ния, / И́мже проро́цы вси, / и боже́ственнии апо́столи с му́ченики венча́шася, / стра́нное слы́шание, / стра́нное виде́ние, / огнь разделя́яйся в подая́ние дарова́ний. Дважды.

Слава, и ныне, глас 6: Царю́ Небе́сный, / Уте́шителю, Ду́ше и́стины, / И́же везде́ сый / и вся исполня́яй, / Сокро́вище благи́х / и жи́зни Пода́телю, / прииди́ и всели́ся в ны, / и очи́сти ны от вся́кия скве́рны, / и спаси́, Бла́же, ду́ши на́ша.

Вход с кадилом: Све́те ти́хий святы́я сла́вы Безсме́ртнаго Отца́ Небе́снаго, Свята́го, Блаже́ннаго, Иису́се Христе́. Прише́дше на за́пад со́лнца, ви́девше свет вече́рний, пое́м Отца́, Сы́на и Свята́го Ду́ха, Бо́га. Досто́ин еси́ во вся времена́ пет бы́ти гла́сы преподобными. Сы́не Бо́жий, живо́т дая́й, те́мже мiр Тя сла́вит.

Прокимен, глас 7: Кто Бог ве́лий, я́ко Бог наш? / Ты еси́ Бог, творя́й чудеса́.

Стих 1: Сказа́л еси́ в лю́дех си́лу Твою́.

Стих 2: И рех: ны́не нача́х, сия́ изме́на десни́цы Вы́шняго.

Стих 3: Помяну́х дела́ Госпо́дня, я́ко помяну́ от нача́ла чудеса́ Твоя́.

И па́ки: Кто Бог ве́лий, я́ко Бог наш?

Таже возглашает священник, или диакон: Па́ки и па́ки, прикло́ньше коле́на, Го́споду помо́лимся.

Мы же, Го́споди поми́луй, трижды.

Нам же приклоншим колена на земли, и непокровенным сущим, чтет иерей молитвы во олтаре велегласно на люди:

Пречи́сте, нескве́рне, безнача́льне, неви́диме непостижи́ме, неизсле́диме, непреме́нне, непобеди́ме, неизче́тне, незло́биве Го́споди, еди́н име́яй безсме́ртие, во све́те живы́й непристу́пном: сотвори́вый не́бо и зе́млю, и мо́ре, и вся созда́нная на них, пре́жде е́же проси́ти, всем проше́ния подава́яй, Тебе́ мо́лимся, и Тебе́ про́сим, Влады́ко Человеколю́бче, Отца́ Го́спода и Бо́га и Спа́са на́шего Иису́са Христа́, нас ра́ди челове́ков, и на́шего ра́ди спасе́ния сше́дшаго с небе́с, и воплоти́вшагося от Ду́ха Свята́го и Мари́и Присноде́вы, и Пресла́вныя Богоро́дицы: И́же пе́рвее у́бо словесы́ уча́, последи́ же и де́лы показу́я, егда́ спаси́тельную страсть претерпе́, подаде́ нам подписа́ние смире́нным, и гре́шным, и недосто́йным рабо́м Твои́м, мольбы́ приноси́ти Тебе́, в вы́и и коле́н преклоне́ниих, о свои́х гресе́х, и о людски́х неве́дениих. Сам Многоми́лостиве и Человеколю́бче, услы́ши ны, во́ньже а́ще день призове́м Тя, изря́днее же в день сей пятдеся́тный, во́ньже по Вознесе́нии Го́спода на́шего Иису́са Христа́ на небеса́, и седе́нии одесну́ю Тебе́ Бо́га и Отца́, низпосла́ Свята́го Ду́ха на святы́я Своя́ ученики́ и апо́столы, И́же и се́де на еди́ном коего́ждо их, и испо́лнишася вси неистощи́мыя благода́ти Его́, и глаго́лаша язы́ки ины́ми вели́чия Твоя́, и прореко́ша. Ны́не у́бо моля́щихся Тебе́, услы́ши нас, и помяни́ нас, смире́нных и осужде́нных, и возврати́ плене́ние душ на́ших, Твое́ ми́лование име́я о нас моля́щееся. Приими́ нас, припа́дающих Тебе́, и вопию́щих: согреши́хом, к Тебе́ приве́ржени есмы́ от утро́бы, от чре́ва ма́тере на́шея, Ты еси́ Бог наш. Но я́ко исчезо́ша в суете́ дни́е на́ши, обнажи́хомся Твоея́ по́мощи, лиши́хомся вся́каго отве́та, но дерза́юще на щедро́ты Твоя́, зове́м: грехи́ ю́ности на́шея и неве́дения не помяни́, и от та́йных на́ших очи́сти нас, и не отри́ни нас во вре́мя ста́рости, внегда́ оскуде́ти кре́пости на́шей: не оста́ви нас, пре́жде да́же нам в зе́млю не возврати́тися, сподо́би к Тебе́ возврати́тися, и вонми́ нам благоприя́тием и благода́тию. Возме́ри беззако́ния на́ша щедро́тами Твои́ми, сопроти́в поста́ви бе́здну щедро́т Твои́х мно́жеству согреше́ний на́ших. При́зри с высоты́ святы́я Твоея́ Го́споди, на предстоя́щия лю́ди Твоя́, и ча́ющия е́же от Тебе́ бога́тыя ми́лости. Посети́ нас бла́гостию Твое́ю, изба́ви нас от наси́льства диа́воля: утверди́ живо́т наш святы́ми Твои́ми и свяще́нными зако́ны. А́нгела, ве́рна храни́теля приста́ви лю́дем Твои́м, всех собери́ в Твое́ Ца́рствие. Даждь проще́ние упова́ющим на Тя: оста́ви им и нам грехи́. Очи́сти нас де́йством Свята́го Твоего́ Ду́ха: разруши́ я́же на нас ко́зни вра́жия.

Присовокупляет же и сию молитву:

Благослове́н еси́ Го́споди Влады́ко Вседержи́телю, просвети́вый день све́том со́лнечным, и нощь уясни́вый заря́ми о́гненными, долготу́ дневну́ю преити́ нам сподо́бивый, и прибли́житися нача́тком но́щи: услы́ши моле́ния на́ша, и всех люде́й Твои́х, и всем нам прости́в во́льныя и нево́льныя грехи́. Приими́ вече́рняя на́ша моле́ния, и низпосли́ мно́жество ми́лости Твоея́, и щедро́ты Твоя́ на достоя́ние Твое́. Остени́ нас святы́ми а́нгелы Твои́ми, вооружи́ нас ору́жием пра́вды Твоея́, огради́ нас и́стиною Твое́ю, соблюди́ нас си́лою Твое́ю, изба́ви нас от вся́каго обстоя́ния, вся́каго наве́та сопротиволежа́щаго. Пода́ждь же нам и настоя́щий ве́чер, с приходя́щею но́щию, соверше́н, свят ми́рен, безгре́шен, безсобла́знен, безмечта́нен, и вся дни живота́ на́шего: моли́твами святы́я Богоро́дицы, и всех святы́х от ве́ка Тебе́ благоугоди́вших.

Абие же глаголет диакон: Заступи́, спаси́, поми́луй, возста́ви, и сохрани́ нас Бо́же Твое́ю благода́тию.

Лик: Го́споди поми́луй, единожды.

Пресвяту́ю, Пречи́стую, Преблагослове́нную, Сла́вную Влады́чицу на́шу Богоро́дицу и Присноде́ву Мари́ю со все́ми святы́ми помяну́вше, са́ми себе́, и друг дру́га, и весь живо́т наш Христу́ Бо́гу предади́м.

Таже иерей возглас: Твое́ бо есть, е́же ми́ловати, и спаса́ти нас, Го́споди Бо́же наш, и Тебе́ сла́ву возсыла́ем, Отцу́, и Сы́ну, и Свято́му Ду́ху, ны́не и при́сно и во ве́ки веко́в.

Лик: Ами́нь.

Посем иерей, или диакон глаголет сия: Рцем вси от всея́ души́, и от всего́ помышле́ния на́шего рцем.

Лик: Го́споди поми́луй.

Го́споди Вседержи́телю Бо́же оте́ц на́ших, мо́лим Ти ся, услы́ши и поми́луй.

Лик: Го́споди поми́луй.

Поми́луй нас Бо́же, по вели́цей ми́лости Твое́й, мо́лим Ти ся, услы́ши и поми́луй.

Лик: Го́споди поми́луй. Трижды.

Еще мо́лимся о вели́ком господи́не и отце́ на́шем, Святе́йшем Патриа́рхе (имя рек), и о господи́не на́шем Преосвяще́ннейшем митрополи́те (или архиепи́скопе, или епи́скопе) (имя рек), и о всей во Христе́ бра́тии на́шей.

Еще́ мо́лимся о богохрани́мей стране́ на́шей, власте́х, и во́инстве ея́, да ти́хое и безмо́лвное житие́ поживе́м во вся́ком благоче́стии и чистоте́.

Еще́ мо́лимся о блаже́нных и приснопа́мятных созда́телех святы́я оби́тели сея́.

Еще́ мо́лимся о ми́лости, жи́зни, ми́ре, здра́вии, спасе́нии, посеще́нии, проще́нии, и оставле́нии грехо́в рабо́в Бо́жиих бра́тии святы́я оби́тели сея́.

Еще́ мо́лимся о плодонося́щих, и доброде́ющих, во святе́м и всечестне́м хра́ме сем, тружда́ющихся, пою́щих, и предстоя́щих лю́дех, ожида́ющих от Тебе́ вели́кия и бога́тыя ми́лости.

Таже священник, возглас: Я́ко ми́лостив и человеколю́бец Бог еси́, и Тебе́ сла́ву возсыла́ем, Отцу́, и Сы́ну, и Свято́му Ду́ху, ны́не и при́сно, и во ве́ки веко́в.

Лик: Ами́нь.

Абие же диакон глаголет: Па́ки и па́ки прикло́ньше коле́на, Го́споду помо́лимся.

Мы же: Го́споди поми́луй, трижды.

И приклоняем колена по предписанному. Чтет иерей 2-ю молитву во услышание всех:

Го́споди Иису́се Христе́ Бо́же наш, мир Твой пода́вый челове́ком, и Пресвята́го Ду́ха дар, еще́ в житии́ и с на́ми сый, в насле́дие неотъе́млемое ве́рным при́сно подава́яй: явле́ннейше же сию́ благода́ть Твои́м ученико́м и апо́столом днесь низпосла́вый, и сих устне́ о́гненными утверди́вый язы́ки: и́миже весь род челове́ческий богове́дение свои́м язы́ком в слух у́ха прии́мше, све́том Ду́ха просвети́хомся, и пре́лести я́коже тмы измени́хомся, и чу́вственных и о́гненных язы́к раздая́нием, и преесте́ственным де́йством, е́же в Тя ве́ры научи́хомся, и Тебе́ богосло́вити со Отце́м и Святы́м Ду́хом, во еди́ном Божестве́, и си́ле, и вла́сти озари́хомся. Ты у́бо О́тчее сия́ние, существа́ и естества́ Его́ неизме́нное и недви́жимое начерта́ние, исто́чниче прему́дрости и благода́ти: отве́рзи и мне гре́шному устне́, и научи́ мя, ка́ко досто́ит, и о и́хже потре́ба моли́тися: Ты бо еси́ ве́дый мно́гое грехо́в мои́х мно́жество, но Твое́ благоутро́бие победи́т сих безме́рное. Се бо стра́хом предстою́ Ти, в пучи́ну ми́лости Твоея́ отча́яние души́ моея́ пове́рг: окорми́ живо́т мой сло́вом всю тварь неизрече́нною прему́дрости си́лою управля́яй, ти́хое обурева́емых приста́нище, и скажи́ ми путь, во́ньже пойду́. Дух прему́дрости Твоея́ мои́м пода́ждь помышле́нием, Дух ра́зума безу́мию моему́ да́руяй, Ду́хом стра́ха Твоего́ моя́ осени́ дела́, и Дух Пра́вый обнови́ во утро́бе мое́й, и Ду́хом Влады́чним мы́слей мои́х поползнове́ние утверди́: да на всяк день Ду́хом Твои́м Благи́м к поле́зному наставля́емь, сподо́блюся твори́ти за́поведи Твоя́, и Твое́ при́сно па́мятствовати сла́вное прише́ствие, и истяза́тельное соде́янных на́ми. И да не пре́зриши мя тле́нными сопрельща́тися міра сего́ кра́сными, но бу́дущих восприя́тия жела́ти укрепи́ сокро́вищ. Ты бо рекл еси́ Влады́ко: я́ко ели́ка а́ще кто про́сит о Твое́м и́мени, невозбра́нно прие́млет от Твоего́ присносу́щнаго Бо́га и Отца́. Те́мже и аз гре́шный в прише́ствии Свята́го Твоего́ Ду́ха, Твою́ молю́ бла́гость, ели́ка проси́х, возда́ждь ми во спасе́ние. Ей Го́споди, вся́каго благодея́ния бога́тый да́телю, и пода́телю Благи́й, я́ко Ты еси́ подава́яй преизоби́льно и́хже про́сим: Ты еси́ сострада́телен и ми́лостивый, И́же безгре́шно быв пло́ти на́шея о́бщник, и приклоня́ющим к Тебе́ коле́на, приклоня́яйся любоблагоутро́бне, очище́ние же быв грехо́в на́ших. Даждь у́бо Го́споди, лю́дем Твои́м щедро́ты Твоя́: услы́ши нас с небесе́ свята́го Твоего́: освяти́ нас си́лою спаси́тельныя десни́цы Твоея́: покры́й нас кро́вом крилу́ Твое́ю, да не пре́зриши дел руку́ Твое́ю. Тебе́ еди́ному согреша́ем, но и Тебе́ еди́ному слу́жим. Не ве́мы кла́нятися бо́гу чужде́му, ниже́ простира́ти ру́ки на́ша, Влады́ко, к бо́гу ино́му. Оста́ви нам согреше́ния, и прии́м на́ша коленопокло́нная моле́ния, простри́ всем нам ру́ку по́мощи, приими́ моли́тву всех я́ко кади́ло прия́тное, восприе́млемое пред Твои́м преблаги́м Ца́рством.

Присовокупляет же и сию:

Го́споди, Го́споди, избавле́й нас от вся́кия стрелы́ летя́щия во дни. Изба́ви нас и от вся́кия ве́щи во тьме преходя́щия. Приими́ же́ртву вече́рнюю рук на́ших воздея́ния. Сподо́би же нас и нощно́е по́прище без поро́ка прейти́ неискуше́ны от злых. И изба́ви нас от вся́каго смуще́ния и боя́зни, я́же от диа́вола нам прибыва́ющия. Да́руй душа́м на́шим умиле́ние, и помысло́м на́шим попече́ние, е́же на стра́шнем и пра́веднем Твое́м суде́ испыта́ния. Пригвозди́ стра́ху Твоему́ пло́ти на́ша, и умертви́ у́ды на́ша су́щия на земли́. Да и со́нным безмо́лвием просвети́мся, зре́нием суде́б Твои́х. Отыми́ же от нас вся́кое мечта́ние неподо́бное и по́хоть вре́дну. Возста́ви же нас во вре́мя моли́твы утвержде́ны в ве́ре, и преспева́ющия в за́поведех Твои́х.

Диакон же глаголет: Заступи́, спаси́, поми́луй, возста́ви и сохрани́ нас, Бо́же, Твое́ю благода́тию.

И лик: Го́споди поми́луй, единожды.

Пресвяту́ю, Пречи́стую, Преблагослове́нную, Сла́вную Влады́чицу на́шу Богоро́дицу и Присноде́ву Мари́ю со все́ми святы́ми помяну́вше, са́ми себе́, и друг дру́га, и весь живо́т наш Христу́ Бо́гу предади́м.

Лик: Тебе́, Го́споди.

Иерей возглас молитве: Благоволе́нием и бла́гостию единоро́днаго Сы́на Твоего́, с Ни́мже благослове́н еси́, с Пресвяты́м, и Благи́м, и Животворя́щим Твои́м Ду́хом, ны́не и при́сно и во ве́ки веко́в, ами́нь.

Таже лик: Сподо́би, Го́споди, в ве́чер сей без греха́ сохрани́тися нам. / Благослове́н еси́, Го́споди Бо́же оте́ц на́ших, / и хва́льно и просла́влено и́мя Твое́ во ве́ки, ами́нь. / Бу́ди, Го́споди, ми́лость Твоя́ на нас, я́коже упова́хом на Тя. / Благослове́н еси́, Го́споди, научи́ мя оправда́нием Твои́м. / Благослове́н еси́, Влады́ко, вразуми́ мя оправда́нием Твои́м. / Благослове́н еси́, Святы́й, просвети́ мя оправда́нии Твои́ми. / Го́споди, ми́лость Твоя́ во век, дел руку́ Твое́ю не пре́зри. / Тебе́ подоба́ет хвала́. Тебе́ подоба́ет пе́ние, / Тебе́ сла́ва подоба́ет, Отцу́ и Сы́ну и Свято́му Ду́ху, / ны́не и при́сно и во ве́ки веко́в. Ами́нь.

Посем же глаголет диакон: Па́ки и па́ки прикло́ньше коле́на, Го́споду помо́лимся.

Лик: Го́споди поми́луй, трижды.

И нам такожде колена приклоншим, иерей чтет третию молитву:

Приснотеку́щий, живо́тный, и просвети́тельный исто́чниче, соприсносу́щная Отцу́ соде́тельная си́ло, все смотре́ние за спасе́ние челове́ческое прекра́сне испо́лнивый, Христе́ Бо́же наш, сме́рти у́зы неразреши́мыя, и закле́пы а́довы расто́ргнувый, лука́вых же духо́в мно́жество попра́вый. Приведы́й Себе́ о нас непоро́чное заколе́ние, и те́ло да́вый пречи́стое в же́ртву, вся́каго греха́ неприкоснове́нное же и непрохо́дное, и стра́шным сим, и неисповеди́мым священноде́йствием живо́т нам ве́чный дарова́вый: во ад сше́дый, и вереи́ ве́чныя сокруши́вый, и во тме седя́щим восхо́д показа́вый: началозло́бнаго же и глуби́ннаго зми́я богому́дростным льще́нием улови́вый, и вери́гами мра́ка связа́вый в та́ртаре и огни́ негаси́мом, и во тме кроме́шней неисчетноси́льною Твое́ю затверди́вый кре́постию, великоимени́тая Прему́дросте О́тчая, напа́ствуемым вели́кий помо́щник яви́выйся, и просвети́вый седя́щия во тме и се́ни сме́ртней. Ты сла́вы присносу́щныя Го́споди, и Отца́ Вы́шняго Сы́не возлю́бленный, присносу́щный Све́те от присносу́щнаго Све́та, Со́лнце пра́вды, услы́ши нас, моля́щихся Тебе́, и упоко́й ду́ши рабо́в Твои́х, пре́жде усо́пших оте́ц и бра́тий на́ших, и про́чиих сро́дник по пло́ти, и всех свои́х в ве́ре, о ни́хже и па́мять твори́м ны́не, я́ко в Тебе́ всех держа́ва, и в руце́ Твое́й содержи́ши вся концы́ земли́. Влады́ко Вседержи́телю, Бо́же оте́ц и Го́споди ми́лости, ро́да сме́ртнаго же и безсме́ртнаго, и вся́каго естества́ челове́ческаго Соде́телю, составля́емаго же, и па́ки разреша́емаго, живота́ же и сконча́ния, е́же зде пребыва́ния, и е́же та́мо преложе́ния: ле́та измеря́яй живы́м, и времена́ уставля́яй сме́рти, низводя́й во ад и возводя́й, связу́яй в не́мощи, и отпуща́яй в си́ле, настоя́щая потре́бне стро́яй, и бу́дущая поле́зно управля́яй, сме́ртным жа́лом уя́звенных воскресе́ния наде́ждами веселя́яй. Сам у́бо Влады́ко всех, Бо́же Спаси́телю наш, наде́жде всех конце́в земли́, и су́щих в мо́ри дале́че, И́же и в сей после́дний и вели́кий спаси́тельный день Пятдеся́тницы пра́здника, та́йну Святы́я и Единосу́щныя, и соприсносу́щныя, и нераздели́мыя, и неслия́нныя Тро́ицы показа́вый нам, и наи́тие и прише́ствие Свята́го и Животворя́щаго Твоего́ Ду́ха, в ви́де о́гненных язы́ков на святы́я Твоя́ апо́столы излия́вый, и благове́стники тех поста́вивый, благочести́выя на́шея ве́ры, и испове́дники и пропове́дники и́стиннаго богосло́вия показа́вый. И́же и в сей всесоверше́нный и спаси́тельный пра́здник, очище́ния у́бо моли́твенная, о и́же во а́де держи́мых сподо́бивый приима́ти, вели́кия же подава́яй нам наде́жды ослабле́ния содержи́мым от содержа́щих я́ скверн, и утеше́нию Тобо́ю низпосла́тися. Услы́ши нас, смире́нных, и Твои́х раб моля́щихся Ти, и упоко́й ду́ши рабо́в Твои́х, пре́жде усо́пших, на ме́сте све́тле, на ме́сте зла́чне, на ме́сте прохлажде́ния: отону́дуже отбеже́ вся́кая боле́знь, печа́ль и воздыха́ние и учини́ ду́хи их в селе́ниях пра́ведных, и ми́ра и ослабле́ния сподо́би их: я́ко не ме́ртвии восхва́лят Тя, Го́споди, ниже́ су́щии во а́де испове́дание дерзну́т принести́ Тебе́, но мы, живи́и, благослови́м Тя и мо́лим, и очисти́тельныя моли́твы и же́ртвы прино́сим Тебе́ о душа́х их.

Присовокупляет и сию молитву:

Бо́же вели́кий, и ве́чный, Святы́й, человеколюби́вый, сподо́бивый нас в сей час ста́ти пред непристу́пною Твое́ю сла́вою, на пе́ние и хвалу́ чуде́с Твои́х, очи́сти ны недосто́йныя рабы́ Твоя́, и пода́ждь благода́ть е́же сокруше́нным се́рдцем, невозноси́тельно приноси́ти Тебе́ Трисвято́е славосло́вие, и благодаре́ние вели́ких Твои́х даро́в, я́же сотвори́л еси́ к нам, и твори́ши всегда́ в нас. Помяни́ Го́споди не́мощь на́шу, и да не погуби́ши нас со беззако́нии на́шими, но сотвори́ вели́кую ми́лость со смире́нием на́шим, да грехо́вныя тмы избежа́вше, во дни пра́вды ходи́ти бу́дем, и оде́явшеся ору́жием све́та, ненаве́тно пребу́дем от вся́кия ко́зни лука́ваго, и со дерзнове́нием просла́вим о всех, Тебе́ еди́наго и́стиннаго и Человеколю́бца Бо́га. Твое́ бо я́ко вои́стинну и вели́кое вре́сноту {12} та́инство, Влады́ко всех, и Тво́рче, вре́менное реше́ние Твои́х тва́рей, и е́же по сих совокупле́ние, и упокое́ние е́же во ве́ки. Тебе́ благода́ть о всех испове́дуем, о вхо́дех на́ших, я́же в мiр сей, и исхо́дех, наде́жды нам воскресе́ния, и жизни нетле́нныя, Твои́м нело́жным обеща́нием предобруча́ют, я́же прии́мем в бу́дущем второ́м прише́ствии Твое́м. Ты бо еси́ и воскресе́ния на́шего Нача́льник, и пожи́вших неумы́тный и человеколюби́вый Судия́, и мздовоздая́ния Влады́ка и Госпо́дь, И́же и приобщи́выйся нам прии́скренно пло́ти и кро́ве, снизхожде́ния ра́ди кра́йняго: и на́ша стра́сти неотме́тныя, внегда́ во́лею во иску́с поста́вити, прии́м за милосе́рдие щедро́т, и в не́мже пострада́л еси́ Сам искуси́вся, искуша́емым нам быв самообеща́нный помо́щник: те́мже и совозве́л еси́ нас в Твое́ безстра́стие. Приими́ у́бо Влады́ко, мольбы́ и моле́ния на́ша, и упоко́й вся отцы́ коего́ждо, и ма́тери, и ча́да, и бра́тию, и сестры́ единоро́дныя, и купноро́дныя, и вся пре́жде почи́вшия ду́ши: в наде́жди воскресе́ния жи́зни ве́чныя учини́ ду́хи их, и имена́ в кни́зе живо́тней, в не́дрех Авраа́ма, и Исаа́ка, и Иа́кова, в стране́ живы́х, в Ца́рствии Небе́снем, в раи́ сла́дости, све́тлыми а́нгелы Твои́ми, вводя́ вся во святы́я Твоя́ оби́тели, совоздвиза́яй и телеса́ на́ша в день, во́ньже определи́л еси́ по святы́м Твои́м и нело́жным обетова́нием. Несть у́бо Го́споди, рабо́м Твои́м смерть, исходя́щим нам от те́ла, и к Тебе́ Бо́гу на́шему приходя́щим, но преставле́ние от печа́льнейших на поле́знейшая, и сла́достнейшая, и на упокое́ние и ра́дость. А́ще же и что согреши́хом к Тебе́, ми́лостив бу́ди нам же и тем, зане́ ниеди́н есть чист пред Тобо́ю от скверн, ниже́ а́ще еди́н день живота́ его́ есть, ра́зве Ты то́чию еди́н, на земли́ яви́выйся безгре́шный Госпо́дь наш Иису́с Христо́с: И́мже вси упова́ем ми́лость получи́ти, и оставле́ние грехо́в. Сего́ ра́ди нам же и о́нем, я́ко Благ и Человеколю́бец Бог, осла́би, оста́ви, прости́ грехопаде́ния на́ша, во́льная и нево́льная, я́же в ве́дении и не в ве́дении, предъявле́нная и забыва́емая: я́же в дея́нии, я́же в помышле́нии, я́же в словеси́, я́же во всех на́ших жития́х и движе́ниих. И отше́дшим у́бо свобо́ду и осла́бу да́руй, нас же су́щих зде благослови́, коне́ц благи́й и ми́рный да́руя нам же и всем лю́дем Твои́м, и ми́лости и человеколю́бия утро́бу отверза́яй нам, на стра́шном и ужа́сном Твое́м прише́ствии, и Ца́рствия Твоего́ досто́йных нас сотвори́.

Присовокупляет и сию молитву:

Бо́же вели́кий и вы́шний, еди́не име́яй безсме́ртие, во све́те живы́й непристу́пном, всю тварь му́дростию созда́вый, раздели́вый посреде́ све́та, и посреде́ тмы. И со́лнце у́бо положи́вый во о́бласть дне, луну́ же и зве́зды во о́бласть но́щи. Сподо́бивый нас, гре́шных, и в настоя́щий день предвари́ти лице́ Твое́ во испове́дании, и вече́рнюю Тебе́ слу́жбу принести́. Сам Челове́колю́бче Го́споди, испра́ви моли́тву на́шу, я́ко кади́ло пред Тобо́ю, и приими́ ю́ в воню́ благоуха́ния. Пода́ждь же нам настоя́щий ве́чер и приходя́щую нощь ми́рну: облецы́ ны ору́жием све́та, изба́ви нас от стра́ха нощна́го, и от вся́кия ве́щи во тме преходя́щия. И да́руй нам сон, и́же во упокое́ние не́мощи на́шей дарова́л еси́, от вся́каго диа́вольскаго мечта́ния измене́н. Ей Влады́ко, всех благи́х пода́телю, я́ко да и на ло́жах на́ших умиля́ющеся воспомя́нем и в нощи́ пресвято́е и́мя Твое́. И поуче́нием Твои́х за́поведей озаря́еми, в ра́дости душе́вной воста́нем к славосло́вию Твоея́ бла́гости, моли́твы и моле́ния Твоему́ благоутро́бию принося́ще о свои́х гресе́х, и о всех лю́дех Твои́х: и́хже моли́твами Пресвяты́я Богоро́дицы, в ми́лости посети́.

Диакон глаголет: Заступи́, спаси́, поми́луй, возста́ви и сохрани́ нас, Бо́же, Твое́ю благода́тию.

И лик: Го́споди поми́луй, единожды.

Пресвяту́ю, Пречи́стую, Преблагослове́нную, Сла́вную Влады́чицу на́шу Богоро́дицу и Присноде́ву Мари́ю со все́ми святы́ми помяну́вше, са́ми себе́, и друг дру́га, и весь живо́т наш Христу́ Бо́гу предади́м.

Лик: Тебе́, Го́споди.

Иерей возглашает: Ты бо еси́ упокое́ние душ и теле́с на́ших, и Тебе́ сла́ву возсыла́ем, Отцу́ и Сы́ну и Свято́му Ду́ху, ны́не и при́сно и во ве́ки веко́в.

Лик: Ами́нь.

Таже диакон: Испо́лним вече́рнюю моли́тву на́шу Го́сподеви.

Лик: Го́споди, поми́луй.

Заступи́, спаси́, поми́луй и сохрани́ нас, Бо́же, Твое́ю благода́тию.

Лик: Го́споди, поми́луй.

Ве́чера всего́ соверше́нна, свя́та, ми́рна и безгре́шна у Го́спода про́сим.

Лик: Пода́й, Го́споди.

А́нгела ми́рна, ве́рна наста́вника, храни́теля душ и теле́с на́ших у Го́спода про́сим.

Проще́ния и оставле́ния грехо́в и прегреше́ний на́ших у Го́спода про́сим.

До́брых и поле́зных душа́м нашим, и ми́ра мiрови у Го́спода про́сим.

Про́чее вре́мя живота́ на́шего в ми́ре и покая́нии сконча́ти у Го́спода про́сим.

Христиа́нския кончи́ны живота́ на́шего, безболе́знены, непосты́дны, ми́рны и до́браго отве́та на стра́шнем суди́щи Христо́ве про́сим.

Пресвяту́ю, пречи́стую, преблагослове́нную, сла́вную Влады́чицу на́шу Богоро́дицу и Присноде́ву Мари́ю со все́ми святы́ми помяну́вше, са́ми себе́ и друг дру́га, и весь живо́т наш Христу́ Бо́гу предади́м.

Лик: Тебе́, Го́споди.

Иерей возглашает: Я́ко благ и человеколю́бец Бог еси́, и Тебе́ сла́ву возсыла́ем, Отцу́ и Сы́ну и Свято́му Ду́ху, ны́не и при́сно и во ве́ки веко́в.

Людие: Ами́нь.

Иерей: Мир всем.

Людие: И ду́хови твоему́.

Диакон: Главы́ на́ша Го́сподеви прикло́ним.

Лик: Тебе́, Го́споди.

Иерей глаголет молитву обычную втай:

Го́споди Бо́же наш, приклони́вый небеса́, и сше́дый на спасе́ние ро́да челове́ческаго, при́зри на рабы́ Твоя́, и на достоя́ние Твое́! Тебе́ бо стра́шному и Человеколю́бцу Судии́, Твои́ раби́ своя́ приклони́ша главы́ и своя́ покори́ша вы́и не от челове́к ожида́юще по́мощи, но Твоея́ ожида́юще ми́лости, и Твоего́ ча́юще спасе́ния: я́же сохрани́ на вся́кое вре́мя, и в настоя́щем часе́ же и ве́чере и в приходя́щую нощь, от вся́каго врага́, от вся́каго сопротиволежа́щаго де́йства диа́вольскаго, помышле́ний су́етных, и воспомина́ний лука́вых.

Таже возглашает: Бу́ди держа́ва Ца́рствия Твоего́ благослове́на и препросла́влена, Отца́ и Сы́на и Свята́го Ду́ха, ны́не и при́сно и во ве́ки веко́в.

Лик: Ами́нь.

И посем сошедшеся оба лика, поем на стиховне стихиры самогласны, глас 3:

Ны́не в зна́мение всем я́ве язы́цы бы́ша: / иуде́и бо от ни́хже по пло́ти Христо́с, / неве́рием неду́говавше, Бо́жия благода́ти отпадо́ша: / и Боже́ственнаго све́та / су́щии от язы́ков сподо́бихомся, / утверди́вшеся словесы́ ученико́в, / веща́ющих сла́ву Благоде́теля всех Бо́га: / с ни́миже сердца́ с коле́нами прикло́нше, / ве́рою поклони́мся Свято́му Ду́ху, / утверди́вшеся Спаси́телем душ на́ших.

Стих: Се́рдце чи́сто сози́жди во мне Бо́же, и Дух Прав обнови́ во утро́бе мое́й.

Ны́не Уте́шительный Дух на вся́кую плоть излия́ся: / от апо́стольских бо лико́в наче́нший, / от тех по прича́стию ве́рным благода́ть простре́, / и уверя́ет Свое́ держа́вное наи́тие во о́гненном ви́де, / ученико́м раздая́й язы́ки в песнопе́ние и сла́ву Бо́жию. / Те́мже сердцы́ у́мно просвеща́еми, / в ве́ре утверди́вшеся Святы́м Ду́хом, мо́лимся / спасти́ся душа́м на́шим.

Стих: Не отве́ржи мене́ от лица́ Твоего́, и Ду́ха Твоего́ Свята́го не отыми́ от мене́.

Ны́не облача́тся держа́вою Христо́вою с высоты́ апо́столи: / обновля́ет бо их Уте́шитель, / в них обновля́яся та́инственным обновле́нием ра́зума: / и́же стра́нными гла́сы, и высокоглаго́ливыми пропове́дающе / присносу́щное Естество́ же и про́стое, / триипоста́сное почита́ти, / Благоде́теля всех Бо́га. / Те́мже просвети́вшеся о́ных уче́ньми, / Отцу́ поклони́мся с Сы́ном и Ду́хом, / моля́щеся спасти́ся душа́м на́шим.

Слава, и ныне, глас 8: Прииди́те лю́дие, / триипоста́сному Божеству́ поклони́мся, / Сы́ну во Отце́, со Святы́м Ду́хом: / Оте́ц бо безле́тно роди́ / Сы́на соприсносу́щна и сопресто́льна, / и Дух Святы́й бе во Отце́ с Сы́ном прославля́емь: / еди́на си́ла, еди́но существо́, еди́но Божество́. / Ему́же покланя́ющеся вси глаго́лем: / Святы́й Бо́же, вся соде́явый Сы́ном, / соде́йством Свята́го Ду́ха. / Святы́й Кре́пкий, И́мже Отца́ позна́хом, / и Дух Святы́й прии́де в мiр: / Святы́й Безсме́ртный, уте́шительный Ду́ше, / от Отца́ исходя́й, и в Сы́не почива́яй: / Тро́ице Свята́я, сла́ва Тебе́.

Таже, Ны́не отпуща́еши раба́ Твоего́, Влады́ко, / по глаго́лу Твоему́ с ми́ром; / я́ко ви́деста о́чи мои́ спасе́ние Твое́, / е́же еси́ угото́вал пред лице́м всех люде́й, / свет во открове́ние язы́ков, / и сла́ву люде́й Твои́х Изра́иля.

Трисвятое по О́тче наш:

Тропарь, глас 8: Благослове́н еси́, Христе́ Бо́же наш, / И́же прему́дры ловцы́ явле́й, / низпосла́в им Ду́ха Свята́го, / и те́ми уловле́й вселе́нную, / Человеколю́бче, сла́ва Тебе́.

Таже священник творит отпуст сице:

И́же от О́тчих и Боже́ственных недр истощи́вый Себе́, и с небесе́ на зе́млю соше́дый, и на́ше все восприе́мый естество́, и обожи́вый е́, по сих же на небеса́ па́ки возше́дый и одесну́ю се́дый Бо́га и Отца́: Боже́ственнаго же и Свята́го и единосу́щнаго, и единоси́льнаго, и единосла́внаго, и соприсносу́щнаго Ду́ха низпосла́вый на святы́я Своя́ ученики́ и апо́столы, и Сим просвети́вый у́бо их, те́ми же всю вселе́нную: Христо́с и́стинный Бог наш, моли́твами Пречи́стыя и Пренепоро́чныя святы́я Своея́ Ма́тере, святы́х сла́вных, прехва́льных, богопропове́дников, и духоно́сных апо́столов, и всех святы́х, поми́лует и спасе́т нас, я́ко Благ и Человеколю́бец.

Лик: Аминь.

Службы восьмой седмицы по Пасхе

В понедельник восьмой седмицы по Пасхе.

ДЕНЬ СВЯТА́ГО ДУ́ХА

Последование Повечерия в неделю святыя Пятидесятницы вечера

Поем канон Святому Духу. Глас 1. Творение Феофаново. Ирмос по дважды: тропари на 4. Егоже краестрочие: Ду́ха пою́ созда́вшаго всю тварь.

Песнь 1.

Ирмос: Го́рькия рабо́ты изба́влься Изра́иль, / непроходи́мое про́йде я́ко су́шу, / врага́ зря потопля́ема, / песнь я́ко Благоде́телю пое́т Бо́гу, / чудоде́ющему мы́шцею высо́кою, / я́ко просла́вися.

Припев: Сла́ва Тебе́ Бо́же наш, сла́ва Тебе́.

Боже́ственный Ду́ше Святы́й, / И́же всем разделя́яй дарова́ния, и вся творя́й во́лею, / вдохни́ ми светоно́сное Твое́ дарова́ние, / я́ко да сла́влю Тя, Отцу́ и Сы́ну совокупля́ема.

И́же небе́сным си́лам свя́тостнаго дохнове́ния Твоего́ / благода́ть дая́й, Уте́шителю, / моего́ смы́сла, я́ко Благ, скве́рну исчи́стив, / свя́тости Твоея́ покажи́ испо́лнена.

Слава: Исто́чниче жи́зни ве́руемый, / и струя́ есте́ственныя бла́гости, / Ду́ше Бо́жий Святы́й, / ум мой умерщвле́нный оживотвори́в, Твои́м де́йством / возста́ви пе́ти Твое́ Божество́.

И ныне, Богородичен: Храм, Де́во, бы́вши Бо́жий, / наше́ствием Ду́ха, соде́тельною си́лою Его́, / си́лу да́рующа рожде́ственну, Благода́тная, / е́юже родила́ еси́ пло́тию Сло́во безнача́льное.

Катавасия: Го́рькия рабо́ты изба́влься Изра́иль, / непроходи́мое про́йде я́ко су́шу, / врага́ зря потопля́ема, / песнь я́ко Благоде́телю пое́т Бо́гу, / чудоде́ющему мы́шцею высо́кою, / я́ко просла́вися.

Песнь 3.

Ирмос: Пре́жде век от Отца́ рожде́нному нетле́нно Сы́ну, / и в после́дняя от Де́вы / воплоще́нному безсе́менно, / Христу́ Бо́гу возопии́м: / вознесы́й рог наш, Свят еси́ Го́споди.

Припев: Сла́ва Тебе́ Бо́же наш, сла́ва Тебе́.

Име́я по естеству́, хоте́ния си́лу сте́чну, / небе́сныя премірныя, я́ко Бог, соде́тельствуя, / Дух Святы́й непреста́нно учи́т вопи́ти: / Свят еси́, Го́споди.

Пе́сньми немо́лчными, облиста́вшую благода́ть Ду́ха / богоглаго́ливых апо́стол, в дыха́нии бу́рне, / согла́сно сла́вим, со безпло́тными вопию́ще ли́ки: / Свят еси́, Го́споди.

Слава: Еди́ну власть, и Божество́ еди́но, и си́лу, / еди́но нача́ло и Ца́рство Святы́я Тро́ицы, / му́дрствующе пое́м, в трисвято́м гла́се вопию́ще: / Свят еси́, Го́споди.

И ныне, Богородичен: Колесни́це светоно́сная, и све́тлое пребыва́лище, Всечи́стая, / херуви́м вы́шши су́щи, Бо́га бо на руку́ носи́вшая. / Те́мже Ти вси вопие́м, Чи́стая: / ра́дуйся, Всеблаже́нная.

Катавасия: Пре́жде век от Отца́ рожде́нному нетле́нно Сы́ну, / и в после́дняя от Де́вы / воплоще́нному безсе́менно, / Христу́ Бо́гу возопии́м: / вознесы́й рог наш, Свят еси́ Го́споди.

Песнь 4.

Ирмос: Жезл из ко́рене Иессе́ова, / и цвет от него́ Христе́ / от Де́вы прозя́бл еси́, из горы́ хва́льный, / приосене́нныя ча́щи, / прише́л еси́ вопло́щся / от Неискусому́жныя невеще́ственный и Бо́же, / сла́ва си́ле Твое́й Го́споди.

Припев: Сла́ва Тебе́ Бо́же наш, сла́ва Тебе́.

Вели́кая да́руяй нам Дух Всесвяты́й, / на апо́столы на́йде, я́ко Боже́ствен, я́ко Благ, / я́ко исполня́я вся́ческая, я́ко боготворя́, я́ко освяща́я, / я́ко всех твори́телен, влады́ческий, и самовла́стен.

На престо́ле, Христе́, Оте́ческом сед, / низпосла́л еси́ ученико́м Твои́м Уте́шителя, / я́коже обеща́лся еси́, Спа́се, я́ко Бо́га гряду́ща: / посыла́я же несопроти́вна, / я́ко всех Соде́теля, из Отца́ исходя́ща.

Слава: Глаго́лати язы́ки проро́к бу́дущая / научи́ Дух дре́вле Всесвяты́й: / язы́ки же прему́дрых апо́стол веща́ет / вели́чия Бо́жия во гла́се дыха́ния бу́рнейша, / ны́не суще́ственне спребыва́яй.

И ныне, Богородичен: Врата́ у́мнаго све́та имену́ем Тебе́, Богома́ти, / и́миже вни́де к нам Христо́с, / красе́н яви́ся блиста́ньми Божества́, / в пло́тстем одея́нии покрове́н, неви́димь я́ко Бог: / ны́не же по нам ви́димь.

Катавасия: Жезл из ко́рене Иессе́ова, / и цвет от него́ Христе́ / от Де́вы прозя́бл еси́, из горы́ хва́льный, / приосене́нныя ча́щи, / прише́л еси́ вопло́щся / от Неискусому́жныя невеще́ственный и Бо́же, / сла́ва си́ле Твое́й Го́споди.

Песнь 5.

Ирмос: Бог сый ми́ра, Оте́ц щедро́т, / вели́каго сове́та Твоего́ А́нгела, / мир подава́юща посла́л еси́ нам. / Тем богоразу́мия к све́ту наста́вльшеся, / от но́щи у́тренююще, / славосло́вим Тя, Человеколю́бче.

Припев: Сла́ва Тебе́ Бо́же наш, сла́ва Тебе́.

О Ду́ше прему́дрости и стра́ха Бо́жия, / и́стины, сове́та и ра́зума, / мир подава́яй, всели́ся в ны, / я́ко да освяти́вшеся Твои́м вселе́нием, / из но́щи у́тренююще, славосло́вим Тя, Человеколю́бче.

И́же вся содержа́й, и всех сый Госпо́дь, / И́же тварь соблюда́яй непа́даему, / пода́ждь святьбу́ нам и просвеще́ние, / я́ко да насы́тившеся Твоего́ светода́тельства, / из но́щи у́тренююще, славосло́вим Тя, Человеколю́бче.

Слава: И́же дре́вле зако́н начерта́вый Моисе́ю, / но́ваго заве́та веле́ния, / и зако́н благода́ти излага́ет я́сно, / во апо́стольских сердца́х написа́в, / Боже́ственный Уте́шитель наше́д, я́ко Человеколю́бец.

И ныне, Богородичен: Кля́тву Е́вину всех ма́тере, / Твои́м Рождество́м, Де́во, упраздни́ла еси́, / мiру благослове́ние возсия́вши Христа́. / Те́мже ра́дующеся, усты́ и ра́зумом / Богоро́дицу вои́стинну Тя испове́дающе, блажи́м.

Катавасия: Бог сый ми́ра, Оте́ц щедро́т, / вели́каго сове́та Твоего́ А́нгела, / мир подава́юща посла́л еси́ нам. / Тем богоразу́мия к све́ту наста́вльшеся, / от но́щи у́тренююще, / славосло́вим Тя, Человеколю́бче.

Песнь 6.

Ирмос: Из утро́бы Ио́ну младе́нца изблева́ морски́й зверь, / якова́ прия́т: / в Де́ву же все́льшееся Сло́во, / и плоть прие́мшее про́йде сохра́ншее нетле́нну. / Его́же бо не пострада́ истле́ния, / ро́ждшую сохрани́ неврежде́нну.

Припев: Сла́ва Тебе́ Бо́же наш, сла́ва Тебе́.

Твои́м ученико́м исполня́я обеща́ние, / Ду́ха, Христе́, сим посла́л еси́, / де́йство вели́ких чуде́с да́рующа, / и язы́ки огнезра́чныя да́рствующа, / да Твоего́ позна́ния язы́к стада́ испо́лнят.

Прииди́ к нам, Ду́ше Святы́й, / прича́стники Твоея́ содева́я свя́тости, / и све́та невече́рняго, и Боже́ственныя жи́зни, и благоуха́ннейшаго раздая́ния: / Ты бо река́ Божества́, / из Отца́ Сы́ном происходя́щий.

Слава: Спаси́, Уте́шителю, ве́рно пою́щих боголе́пное прише́ствие Твое́, / и очи́сти от вся́кия скве́рны, я́ко благоутро́бен, / и покажи́ досто́йны Твоего́ осия́ния, / и све́том Твои́м богови́днейшим сотвори́ я́ нескве́рненна зерца́ла.

И ныне, Богородичен: Весь лик проро́ческий от Бо́га тайнонаучи́мь, предглаго́ла та́инство / неизрече́ннаго и Боже́ственнаго воплоще́ния Бо́га Сло́ва, / из Тебе́, Де́во Ма́ти: / Ты бо и́стиннейший и дре́вний сове́т яви́ла еси́.

Катавасия: Из утро́бы Ио́ну младе́нца изблева́ морски́й зверь, / якова́ прия́т: / в Де́ву же все́льшееся Сло́во, / и плоть прие́мшее про́йде сохра́ншее нетле́нну. / Его́же бо не пострада́ истле́ния, / ро́ждшую сохрани́ неврежде́нну.

Седален, глас 8. Подобен: Прему́дрости Сло́ва:

Всесвяты́й Дух ны́не соше́д на апо́столы, ви́дом о́гненным, / у́жасом испо́лни язы́ков собра́ния: / язы́ки бо глаго́лющих о́гненными, Человеколю́бче, / свою́ ки́йждо бесе́ду слы́шаше. / Те́мже и чу́до неве́рным, я́ко пия́нство, / ве́рным же спаси́тельное вои́стинну познава́шеся. / Сего́ ра́ди сла́вим держа́ву Твою́, Христе́ Бо́же, / прегреше́ний оставле́ния прося́ще низпосла́ти бога́тно рабо́м Твои́м.

Песнь 7.

Ирмос: О́троцы благоче́стию совоспита́ни, / злочести́ваго веле́ния небре́гше, / о́гненнаго преще́ния не убоя́шася, / но посреди́ пла́мене стоя́ще, поя́ху: / отце́в Бо́же, / благослове́н еси́.

Припев: Сла́ва Тебе́ Бо́же наш, сла́ва Тебе́.

Ны́не обетова́ния предложе́ние Христо́ва исполня́ется: / разделе́ния бо язы́ков Ду́ха прише́ствие показа́ ученико́м, / облиста́вшее от Тро́ицы еди́наго Пребоже́ственнаго.

Дре́вле у́бо раздели́ся согла́сие язы́ков безслове́сное: / ны́не же ко еди́ному сли́честву я́ве собра́шася, / самоде́йствующу Честно́му и Боже́ственному Ду́ху, / от Тро́ицы Пребоже́ственныя еди́ному.

Слава: Свы́ше носи́му дохнове́нию Свята́го Ду́ха, / вели́чия Бо́жия пресла́вно веща́ху апо́столи Христо́вы, согла́сно пою́ще: / отце́в Бо́же благослове́н еси́.

И ныне, Богородичен: О́браз Твоего́ Рождества́ трие́ о́троцы в пещи́ показа́ша: / я́ко бо пребы́ша огне́м невреди́ми, / сохрани́лася еси́ чиста́, / прие́мши во чре́ве огнь нестерпи́мый, / отце́в Бо́га Благослове́ннаго.

Катавасия: О́троцы благоче́стию совоспита́ни, / злочести́ваго веле́ния небре́гше, / о́гненнаго преще́ния не убоя́шася, / но посреди́ пла́мене стоя́ще, поя́ху: / отце́в Бо́же, / благослове́н еси́.

Песнь 8.

Ирмос: Чу́да преесте́ственнаго / росода́тельная изобрази́ пещь о́браз: / не бо я́же прия́т пали́т ю́ныя, / я́ко ниже́ огнь Божества́ Де́вы, / в ню́же вни́де утро́бу. / Тем воспева́юще, воспое́м: / да благослови́т тварь вся Го́спода, / и превозно́сит во вся ве́ки.

Припев: Сла́ва Тебе́ Бо́же наш, сла́ва Тебе́.

Святы́й Ду́ше происходя́й от Бо́га, / свя́тость всем пода́ждь в Тя ве́рующим: / Свят бо, и пода́телен челове́ком свя́тости, Ты еси́. / Тем воспева́юще воспое́м: / да благослови́т тварь вся́кая Го́спода, / и превозно́сит во вся ве́ки.

Дае́ши пода́тельне, я́ко Благоде́тель, дар бла́гости, / Тебе́ пою́щим, Уте́шителю: / благи́х бо пода́телен еси́, и бла́гости пучи́на. / Тем воспева́юще, воспое́м: / да благослови́т тварь вся́кая Го́спода, / и превозно́сит во вся ве́ки.

Слава: Госпо́дь животворя́щь есть Дух, / самодви́жимь, самовла́стен, / разделя́я я́коже хо́щет даро́в раздая́ния, / самовлады́чен, самоповели́телен, безнача́лен. / Тем воспева́юще, воспои́м: / да благослови́т тварь вся́кая Го́спода, / и превозно́сит во вся ве́ки.

И ныне, Богородичен: Кто Твоему́ премно́жеству благоутро́бия не диви́тся, Безнача́льне Сло́ве? / Нас бо ра́ди обнища́л еси́ бога́т сый, / и во чре́ве Де́вы святы́я всели́лся еси́. / Тем воспева́юще, воспои́м: / да благослови́т тварь вся́кая Го́спода, / и превозно́сит во вся ве́ки.

Катавасия: Чу́да преесте́ственнаго / росода́тельная изобрази́ пещь о́браз: / не бо я́же прия́т пали́т ю́ныя, / я́ко ниже́ огнь Божества́ Де́вы, / в ню́же вни́де утро́бу. / Тем воспева́юще, воспое́м: / да благослови́т тварь вся Го́спода, / и превозно́сит во вся ве́ки.

Песнь 9.

Ирмос: Ра́дуйся де́вственная похвало́, / ра́дуйся Ма́ти Пречи́стая, / Ю́же вся тварь / боже́ственными пе́сньми велича́ем.

Припев: Сла́ва Тебе́ Бо́же наш, сла́ва Тебе́.

Се к нам Уте́шителя ино́го низпосла́л еси́, / единосу́щна Тебе́, Сло́ве, / и Отцу́ Твоему́ сопресто́льна.

Спаси́ от искуше́ния, Уте́шителю, Бо́га му́дрствующия Тя, / и славосло́вящия Твое́ преве́чное бытие́.

Слава: Прииди́ к нам, Уте́шителю, Твоего́ утеше́ния исполня́яй, / сла́вою Твое́ю неизрече́нною богосло́вящия.

И ныне, Богородичен: Неве́сто Бо́жия Всенепоро́чная, / славосло́вящия Тя и чту́щия досто́йно, / изба́ви от искуше́ний моли́твами Твои́ми.

Катавасия: Ра́дуйся де́вственная похвало́, / ра́дуйся Ма́ти Пречи́стая, / Ю́же вся тварь / боже́ственными пе́сньми велича́ем.

Вместо Досто́йно: поем ирмос тойже.

По Трисвятом кондак праздника, глас 8:

Егда́ снизше́д язы́ки слия́, / разделя́ше язы́ки Вы́шний, / егда́ же о́гненныя язы́ки раздая́ше, / в соедине́ние вся призва́, / и согла́сно сла́вим Всесвята́го Ду́ха.

НА ПОЛУНОЩНИЦЕ, по 1-м Трисвятом глаголем тропарь праздника. По 2-м Трисвятом глаголем кондак праздника. Го́споди поми́луй, 12. И отпуст. Молитвы же за упокой не глаголем.

Последование Утрени в понедельник Свята́го Ду́ха

На Бог Госпо́дь: тропарь праздника, глас 8:

Благослове́н еси́, Христе́ Бо́же наш, / И́же прему́дры ловцы́ явле́й, / низпосла́в им Ду́ха Свята́го, / и те́ми уловле́й вселе́нную, / Человеколю́бче, сла́ва Тебе́. Трижды.

По 1-м стихословии, седален, глас 4. Подобен: Удиви́ся Ио́сиф:

Попра́зднственный, ве́рнии, и коне́чный пра́здник пра́зднуим све́тло, / сей есть Пятдеся́тница, обеща́ния исполне́ние и предложе́ния: / в сей бо огнь Уте́шителев сни́де на зе́млю, я́ко в ви́де язы́к, / и ученики́ просвети́, / и сия́ неботаи́нники показа́. / Свет прии́де Уте́шителя, и мiр просвети́. Дважды.

По 2-й кафисме седален, глас 8, подобен тойже:

Ду́ха исто́чник прише́д на зе́млю, / во о́гненныя ре́ки разделя́яся мы́сленно, / апо́столы ороша́ше просвеща́я: / и бысть им о́блак ороша́яй огнь, / просвеща́яй тех, и одождя́яй пла́мень, / и́миже мы прия́хом благода́ть, огне́м же и водо́ю. / Свет прии́де Уте́шителя, и мiр просвети́. Дважды.

Таже о́ба кано́на пра́здника 7-го гласа, со ирмосом на 8, и 4-го гласа, со ирмосом на 6. Катавасия: Боже́ственным покрове́н: оба лика вкупе.

Ексапостиларий. Подобен: Не́бо звезда́ми:

Всесвяты́й Ду́ше, исходя́й из Отца́, / и Сы́ном прише́дый к безкни́жным ученико́м, / Тебе́, Бо́га позна́вших, спаси́ и поми́луй всех. Дважды.

Слава, и ныне: другий подобен: Свет Оте́ц, Свет Сло́во, Свет и Святы́й Дух, / И́же во язы́цех о́гненных апо́столом посла́ся, / и Тем весь мiр просвеща́ется Тро́ицу почита́ти Святу́ю.

На хвалитех: Вся́кое дыха́ние: поставим стихи 4. И поем стихиры самогласны, глас 2:

Во проро́цех восвести́л еси́ нам путь спасе́ния, / и во апо́столех возсия́, Спа́се наш, благода́ть Ду́ха Твоего́: / Ты еси́ Бог пе́рвый, Ты и по сих, / и во ве́ки Ты еси́ Бог наш.

Во дво́рех Твои́х воспо́ю Тя, Спа́са мiра, / и прекло́нь коле́на, поклоню́ся Твое́й непобеди́мей си́ле, / ве́чер, и у́тро, и полу́дне, / и на вся́кое вре́мя благословлю́ Тя, Го́споди.

Во дво́рех Твои́х, Го́споди, ве́рнии / коле́на душ и теле́с прекло́нше, / воспева́ем Тя, безнача́льнаго Отца́, / и собезнача́льнаго Сы́на, / и соприсносу́щнаго и Пресвята́го Ду́ха, / просвеща́ющаго и освяща́ющаго ду́ши на́ша.

Слава, и ныне, глас 8: Язы́цы иногда́ размеси́шася, / де́рзости ра́ди столпотворе́ния: / язы́цы же ны́не умудри́шася, / сла́вы ра́ди богове́дения. / Та́мо осуди́ нечести́выя погреше́нием: / зде просвети́л есть Христо́с ры́бари Ду́хом. / Тогда́ упраздни́ся безгла́сие к муче́нию: / ны́не обновля́ется согла́сие / ко спасе́нию душ на́ших.

Славословие великое. Тропарь праздника, ектении.

И отпуст глаголем праздника:

И́же в ви́де о́гненных язы́к, с небесе́ низпосла́вый Пресвята́го Ду́ха на святы́я Своя́ ученики́ и апо́столы, Христо́с и́стинный Бог наш, моли́твами Пречи́стыя Своея́ Ма́тере, святы́х сла́вных и всехва́льных апо́стол, и всех святы́х, поми́лует и спасе́т нас, я́ко Благи́й и Человеколю́бец.

И час 1-й.

Последование Литургии в понедельник Свята́го Ду́ха

Изобразительная. И от канона праздника, песнь 3-я и 6-я. Таже иерей, или диакон: Прему́дрость, про́сти.

И входное: Вознеси́ся Го́споди си́лою Твое́ю, / воспое́м и пое́м си́лы Твоя́.

Тропарь, глас 8: Благослове́н еси́, Христе́ Бо́же наш, / И́же прему́дры ловцы́ явле́й, / низпосла́в им Ду́ха Свята́го, / и те́ми уловле́й вселе́нную, / Человеколю́бче, сла́ва Тебе́.

Слава, и ныне, кондак, глас 8: Егда́ снизше́д язы́ки слия́, / разделя́ше язы́ки Вы́шний, / егда́ же о́гненныя язы́ки раздая́ше, / в соедине́ние вся призва́, / и согла́сно сла́вим Всесвята́го Ду́ха.

Трисвятое.

Прокимен Апостола, глас 6: Спаси́ Го́споди люди Твоя́, / и благослови́ достоя́ние Твое́.

Стих: К Тебе́ Го́споди воззову́, Бо́же мой, да не премолчи́ши от мене́.

Ко Ефесеем послание святого апостола Павла чтение, зачало 229 (Еф. 5:9–19).

Бра́тие, я́ко ча́да све́та ходи́те: [Плод бо Духо́вный eсть во вся́кой благосты́ни и пра́вде и и́стине:] Искуша́юще, что eсть благоуго́дно Бо́гови. И не приoбща́йтеся к дело́м непло́дным тмы, па́че же и облича́йте. Быва́eмая бо отай от них, сра́мно eсть и глаго́лати. Вся же облича́eмая, от све́та явля́ются: все бо явля́емое свет eсть. Сего́ ра́ди глаго́лет: воста́ни, спяй, и воскресни́ от ме́ртвых, и освети́т тя Христо́с. Блюди́те у́бо, ка́ко опа́сно хо́дите, не я́коже нему́дри, но я́коже прему́дри, искупу́юще вре́мя, я́ко дни́е лука́ви суть. Сего́ ра́ди не быва́йте несмы́сленни, но разумева́юще, что eсть во́ля Бо́жия. И не упива́йтеся вино́м, в не́мже eсть блуд, но па́че исполня́йтеся Ду́хом, глаго́люще себе́ во псалме́х и пе́ниих, и пе́снех духо́вных, воспева́юще и пою́ще в сердца́х ва́ших Го́сподеви.

Аллилуиа, глас 2: Поми́луй мя Бо́же, по вели́цей ми́лости Твое́й.

Стих: Не отве́ржи мене́ от лица́ Твоего́ и Ду́ха Твоего́ Свята́го не отыми́ от мене́.

Евангелие от Матфеа, зачало 75 (Мф. 18:10–20).

Рече́ Госпо́дь: блюди́те, да не пре́зрите еди́наго [от] ма́лых сих: глаго́лю бо вам, я́ко а́нгели их на небесе́х вы́ну ви́дят лице́ Отца́ Моего́ Небе́снаго. Прии́де бо Сын Челове́ческий взыска́ти и, спасти́ поги́бшаго. Что вам мни́тся? А́ще бу́дет не́коему челове́ку сто ове́ц, и заблу́дит еди́на от них: не оста́вит ли де́вятьдесят и де́вять в гора́х, и шед и́щет заблу́ждшия? И а́ще бу́дет обрести́ ю́, ами́нь глаго́лю вам, я́ко ра́дуется о ней па́че, не́же о девяти́десятих и девяти́ не заблу́ждших. Та́ко несть во́ля пред Отце́м ва́шим Небе́сным, да поги́бнет еди́н от ма́лых сих. А́ще же согреши́т к тебе́ брат твой, иди́ и обличи́ его́ между́ тобо́ю и тем еди́нем. А́ще тебе́ послу́шает, приобре́л еси́ бра́та твоего́. А́ще ли тебе́ не послу́шает, пойми́ с собо́ю па́ки еди́наго или́ два, да при усте́х двою́ или́ трие́х свиде́телей ста́нет всяк глаго́л. А́ще же не послу́шает их, пове́ждь це́ркви; а́ще же и це́рковь преслу́шает, бу́ди тебе́ я́коже язы́чник и мыта́рь. Ами́нь бо глаго́лю вам: ели́ка а́ще свя́жете на земли́, бу́дут свя́зана на Небеси́, и ели́ка а́ще разрешите́ на земли́, бу́дут разреше́на на Небесе́х. Иде́же бо еста́ два или́ трие́ со́брани во и́мя Мое́, ту есмь посреде́ их.

За Достойно: поем и до отдания:

Апо́столи, соше́ствие Уте́шителя зря́ще, удиви́шася, / ка́ко в ви́де о́гненных язы́к яви́ся Дух Святы́й.

Ирмос, глас 4: Ра́дуйся, Цари́це, / матероде́вственная сла́во, / вся́ка бо удобообраща́тельная / благоглаго́ливая уста́ вити́йствовати не мо́гут, / Тебе́ пе́ти досто́йно, / изумева́ет же ум всяк Твое́ Рождество́ разуме́ти. / Те́мже Тя согла́сно сла́вим.

Причастный: Дух Твой Благи́й наста́вит мя на зе́млю пра́ву. / Аллилу́иа. Трижды.

Ведомо же буди, я́ко седмица сия Святыя Пентикостии разрешаема есть на сыр, рыбы, вино и елей.

Оставляются же и междочасия часов, и иже в Повечериах певаемый канон Пресвятыя Богородицы.

Во вторник восьмой седмицы по Пасхе

Последование Вечерни в понедельник восьмой седмицы по Пасхе вечера

На Го́споди воззва́х: поста́вим стихо́в, 6.

Стихи́ры подо́бны, гла́с 1. Подо́бен: Небе́сных чино́в:

Ны́не обновля́ются язы́цы вели́чии Бо́жиими, иновеща́нными словесы́, я́ко в ви́де о́гненном, во увере́ние все́х су́щих на земли́, пове́дати ясне́йши, ны́не зна́мение язы́ком вои́стинну спасе́ние прише́л еси́.

Ю́же низпосла́ти обеща́л еси́ ученико́м Твои́м Христе́ с высоты́ си́лу, испо́лнивый, посыла́еши Свята́го Твоего́ Ду́ха, показа́вый на́м, я́ко Ты́ еси́ и́стина, и на тя́ упова́ющии бла́же, вои́стинну не посрамля́ются.

Предъобеща́ние Испо́лнивый, Твоего́ Уте́шителя, я́ко во о́гненных язы́цех посла́л еси́ мiру, все́х грехи́ боже́ственным огне́м слия́ти, и да́ти на́м е́же к нему́ обще́ние и́стинное, ве́рно богосло́вящим его́.

И Мине́и, 3.

Сла́ва, и ны́не, гла́с 1: Пятдеся́тницу пра́зднуим, и ду́ха прише́ствие, и предложе́ние обеща́ния, и наде́жды исполне́ние, и та́инство ели́ко, я́ко вели́ко же и че́стно. Те́мже вопие́м Ти́: соде́телю все́х, Го́споди сла́ва Тебе́.

Вхо́д: Све́те ти́хий святы́я сла́вы Безсме́ртнаго Отца́ Небе́снаго, Свята́го, Блаже́ннаго, Иису́се Христе́. Прише́дше на за́пад со́лнца, ви́девше свет вече́рний, пое́м Отца́, Сы́на и Свята́го Ду́ха, Бо́га. Досто́ин еси́ во вся времена́ пет бы́ти гла́сы преподобными. Сы́не Бо́жий, живо́т дая́й, те́мже мiр Тя сла́вит.

На стихо́вне стихи́ры, гла́с 2. Подо́бен: До́ме Евфра́фов:

Де́лом ученико́м, я́коже обеща́л еси́ сло́ве, посла́л еси́ боже́ственнаго и Свята́го Твоего́ Ду́ха, и сия́ просвети́л еси́.

Сти́х: Се́рдце чи́сто сози́жди во мне, Бо́же, и дух прав обнови́ во утро́бе моей.

Внеза́пу с небесе́ апо́столы вся́ боже́ственнаго уте́шителя си́ла, всему́дры и богосло́вны показа́.

Сти́х: Не отве́ржи мене́ от лица́ Твоего́ и Ду́ха Твоего́ Свята́го не отыми́ от мене́.

Ро́д иноро́дных, слы́шаще недоумева́хуся, язы́ки свои́ми, боже́ственныя апо́столы, Тро́ицу велича́ющия.

Сла́ва, и ны́не, гла́с 1: Язы́ками иноро́дных обнови́л еси́ Христе́, Твоя́ ученики́, да те́ми Тя́ пропове́дят безсме́ртнаго Сло́ва и Бо́га, подаю́щаго душа́м на́шим ве́лию ми́лость.

Та́же, Ны́не отпуща́еши: тропа́рь, и отпу́ст.

Последование Утрени во вторник восьмой седмицы по Пасхе

На Бог Госпо́дь: тропарь праздника, глас 8:

Благослове́н еси́, Христе́ Бо́же наш, / И́же прему́дры ловцы́ явле́й, / низпосла́в им Ду́ха Свята́го, / и те́ми уловле́й вселе́нную, / Человеколю́бче, сла́ва Тебе́. Трижды.

По 1-м стихосло́вии седа́лен, гла́с 1. Подо́бен: Гро́б тво́й:

Счиня́ю, своспева́ю, ссла́влю, спочита́ю Отцу́ и Сы́ну Ду́ха Всесвята́го, соединя́я божество́м, разделя́я сво́йствы: си́це бо се́й Христо́вы Апо́столы ны́не оде́яв, во все́м мiре пропове́дати упрему́дри.

Сла́ва, и ны́не: то́йже.

По 2-м стихосло́вии седа́лен, гла́с 4. Подо́бен: Ско́ро предвари́:

Христо́вы ученики́ ду́ха благода́ть, стра́шно с небесе́ соше́дши в ви́де о́гненном, просвети́, и свети́льники показа́ возвеща́ющия Святы́я Тро́ицы еди́ну си́лу, и госпо́дьство еди́но, е́же ве́рою сла́вим.

Сла́ва, и ны́не: то́йже.

Псало́м 50.

И кано́н пра́здника 7-го гла́са, со ирмосы́ на 8: и мине́и на 4. Конда́к, и ексапостила́рий пра́здника.

На стихо́вне стихи́ры, гла́с 2. Подо́бен: До́ме Евфра́фов:

Заре́ю богонача́льною у́м просвети́вше, ученицы́ Твои́ Сло́ве, су́щественно Ду́ха Свята́го прия́ша.

Сти́х: Се́рдце чи́сто сози́жди во мне, Бо́же, и дух прав обнови́ во утро́бе моей.

Язы́цы со огне́м, с высоты́ ви́дими бы́вше, на апо́столы снидо́ша, разделя́еми, просвеща́юще, не опаля́юще.

Сти́х: Не отве́ржи мене́ от лица́ Твоего́ и Ду́ха Твоего́ Свята́го не отыми́ от мене́.

Свы́ше к на́м Уте́шителю прише́д, я́ко пре́жде Апо́столом, освяти́ и спаси́, Тя́ Бо́га пропове́дающия.

Сла́ва и ны́не, гла́с 1: Вся́ подае́т Ду́х Святы́й, то́чит проро́чествия, свяще́нники соверша́ет, некни́жныя му́дрости научи́, ры́бари богосло́вцы показа́, ве́сь собира́ет собо́р церко́вный: единосу́щне и сопресто́льне Отцу́ и Сы́ну, Уте́шителю сла́ва Тебе́.

Та́же ча́с 1-й. И отпу́ст.

Последование Литургии во вторник восьмой седмицы по Пасхе

Блаже́нна от кано́на пра́здника обои́х творцо́в пе́снь 1-я, на 6.

В среду восьмой седмицы по Пасхе

Последование Вечерни во вторник восьмой седмицы по Пасхе вечера

На Го́споди воззва́х: поста́вим стихо́в 6.

Стихи́ры подо́бны, гла́с 1. Подо́бен: Небе́сных чино́в:

Я́ко сра́сленно, я́ко сво́йственно слове́сным небесе́м, огнеобра́зными язы́ки возвеща́ти язы́ком сла́ву Бо́га, огне́м небеса́ украси́вшаго, и озари́вшаго мiр чу́вственный, с Сы́ном же и Ду́хом.

В Сио́не собра́нным ученико́м Христо́вым, я́коже обеща́ние, Ду́х Святы́й на сия́ прише́д ви́дом о́гненным, огнедохнове́нны я́ показа́, веща́нии та́йными уче́ния тро́ическая вити́йствующия.

Небокова́нныя мечи́, свяще́нныя ученики́, Свяще́нный Ду́х прише́д соверши́: зе́млю освяти́ша Бо́гу Творцу́, несвяще́нныя посе́кше, я́ко исче́знути ору́жием лука́ваго, и спасти́ся душа́м на́шим.

И Мине́и, 3.

Сла́ва, и ны́не, гла́с 2: Ви́дехом све́т и́стинный, прия́хом Ду́ха Небе́снаго, обрето́хом ве́ру и́стинную, неразде́льней Тро́ице покла́няемся: та́ бо на́с спасла́ е́сть.

Вхо́д: Све́те ти́хий святы́я сла́вы Безсме́ртнаго Отца́ Небе́снаго, Свята́го, Блаже́ннаго, Иису́се Христе́. Прише́дше на за́пад со́лнца, ви́девше свет вече́рний, пое́м Отца́, Сы́на и Свята́го Ду́ха, Бо́га. Досто́ин еси́ во вся времена́ пет бы́ти гла́сы преподобными. Сы́не Бо́жий, живо́т дая́й, те́мже мiр Тя сла́вит.

На стихо́вне стихи́ры подо́бны, гла́с 4. Подо́бен: Да́л еси́ зна́мение:

Дне́сь на́йде Пресвята́го Твоего́ Ду́ха де́йствие Го́споди на апо́столы Твоя́, и прему́дры показа́в богове́дением, и испо́лни я́ блаже́ннаго уче́ния Твоего́. Те́мже Твое́ спаси́тельное смотре́ние сла́вим, Иису́се Всеси́льне, Спа́се ду́ш на́ших.

Сти́х: Се́рдце чи́сто сози́жди во мне, Бо́же, и дух прав обнови́ во утро́бе моей.

Дне́сь Ду́х тво́й всеси́льный влады́ко, от отца́ посыла́ется, тебе́ единосу́щный, во о́гненных язы́цех, подая́ти же вели́чия Твоя́ глаго́лати, апо́столы твоя́ устро́и. Те́мже спаси́тельное твое́ смотре́ние сла́вим, Иису́се всеси́льне, Спа́се ду́ш на́ших.

Сти́х: Не отве́ржи мене́ от лица́ Твоего́ и Ду́ха Твоего́ Свята́го не отыми́ от мене́.

Дне́сь излия́л еси́ уте́шителя Твоего́ Ду́ха, Спа́се, дарова́ния, пода́в челове́ческому естеству́ проро́чествовати, я́коже ре́кл еси́ сло́ве, и Тро́ице покланя́тися неразде́льно снаказа́л еси́. Те́мже Твое́ спаси́тельное смотре́ние сла́вим, Иису́се всеси́льне, Спа́се ду́ш на́ших.

Сла́ва и ны́не, гла́с 6: Го́споди, Свята́го Ду́ха наше́ствие, апо́столы Твоя́ испо́лнившее, ины́ми язы́ки глаго́лати устро́и: те́мже пресла́вное, неве́рным у́бо пия́нство мня́шеся, ве́рным же хода́тайственно спасе́ния. Его́же сия́ния и на́с сподо́би, мо́лим Ти ся человеколю́бче.

Та́же, Ны́не отпуща́еши: тропа́рь, и отпу́ст.

Последование Утрени в среду восьмой седмицы по Пасхе

На Бог Госпо́дь: тропарь праздника, глас 8:

Благослове́н еси́, Христе́ Бо́же наш, / И́же прему́дры ловцы́ явле́й, / низпосла́в им Ду́ха Свята́го, / и те́ми уловле́й вселе́нную, / Человеколю́бче, сла́ва Тебе́. Трижды.

По 1-й кафи́сме седа́лен, гла́с 5. Подо́бен: Собезнача́льное:

Духо́вная благода́ть, прише́дши от ни́щих лове́ц апо́стол Твои́х, просвети́ Христе́ прему́дрыя и кня́зи: и́хже уче́нием и мы́ пятдеся́тницы пра́здник све́тлый при́сно соверша́ем, со Отце́м Тебе́ пою́ще и боже́ственным Ду́хом.

Сла́ва, и ны́не: то́йже.

По 2-й кафи́сме седа́лен, гла́с 8. Подо́бен: Прему́дрости:

Всесвяты́й Ду́х ны́не соше́д на апо́столы ви́дом огня́, у́жасом испо́лни язы́к собра́ния: язы́ки бо о́гненными Человеколю́бче глаго́лющим, свою́ ки́йждо бесе́ду слы́шаше. Те́мже и чу́до неве́рным, я́ко пия́нство, ве́рным же спасе́ние вои́стинну познава́шеся: сего́ ра́ди сла́вим держа́ву Твою́ Христе́ Бо́же, прегреше́ний оставле́ния прося́ще, низпосла́ти бога́тно рабо́м Твои́м.

Сла́ва, и ны́не: то́йже.

Кано́н пра́здника и мине́и. По 9-й пе́сни, ексапостила́рий пра́здника.

На стихо́вне стихи́ры, гла́с 2. Подо́бен: До́ме Евфра́фов:

Свы́ше к на́м Уте́шителю прише́дый, я́коже пе́рвее ко апо́столом, освяти́ и спаси́ тебе́ бо́га пропове́дающих.

Сти́х: Се́рдце чи́сто сози́жди во мне, Бо́же, и дух прав обнови́ во утро́бе моей.

Внеза́пу с небесе́, Апо́столы вся́, Боже́ственнаго Уте́шителя си́ла, всему́дры и богосло́вцы показа́.

Сти́х: Не отве́ржи мене́ от лица́ Твоего́ и Ду́ха Твоего́ Свята́го не отыми́ от мене́.

Заре́ю богонача́льною у́м просвети́вше, ученицы́ Твои́ Сло́ве, су́щественно Ду́х Святы́й прия́ша.

Сла́ва, и ны́не, гла́с 6: Царю́ Небе́сный, Уте́шителю, Ду́ше и́стины, И́же везде́ сы́й, и вся́ исполня́яй, Cокро́вище благи́х, и жи́зни Пода́телю, прииди́ и всели́ся в ны́, и очи́сти ны́ от вся́кия скве́рны, и спаси́ Бла́же ду́ши на́ша.

Та́же ча́с 1-й. И отпу́ст.

Последование Литургии в среду восьмой седмицы по Пасхе

Блаже́нна от кано́на пра́здника обои́х творцо́в пе́снь 4-я, на 6.

В четверток восьмой седмицы по Пасхе

Последование Вечерни в среду восьмой седмицы по Пасхе вечера

На Го́споди воззва́х: поста́вим стихо́в, 6: пра́здника 3, и Мине́и 3.

Стихи́ры пра́здника, гла́с 4. Подо́бен: Зва́нный свы́ше:

Се́ де́нь ра́дости и весе́лия, свы́ше яви́ся свяще́нным ученико́м Ду́х Святы́й дне́сь, о́гненным ви́дом от отца́, и все́х просвети́: сказа́тели яви́ ры́бари мудрецы́, я́коже Лука́ написа́ богогла́сный, ду́хом ну́жным исполня́яй вся́ческая. Те́мже ве́рою дивя́щеся, восхваля́ем Христа́ Бо́га на́шего мно́гую ми́лость, и кра́йнее снизше́ствие.

Пятдеся́тницу пра́зднуим святу́ю, и Ду́ха си́лу, и и́стинную ра́дость, боже́ственныя наде́жди соверше́ние, и та́инства е́же от ве́ка яви́вшагося на́м. Те́мже и вопие́м Ти́: Соде́телю все́х, не отыми́ Ду́ха Твоего́ от на́с сло́ве, но с небесе́ спа́се посли́, моли́твами святы́х и всесла́вных честны́х Апо́стол Твои́х, ми́р пода́ждь душа́м на́шим, мо́лимся.

Небеса́ одушевле́нная пове́дают дне́сь Спа́сова вели́чия, и ве́сь мiр проидо́ша, я́сно пропове́дати Уте́шителеву боже́ственную си́лу, и просвети́ша всю́ тва́рь уче́ньми, е́же воспева́ти нераздели́мую Тро́ицу еди́ну, в три́ ли́ца неслия́нну. Те́мже ве́рою пра́зднуем Свята́го Ду́ха прише́ствие, свы́ше яви́вшееся, и просвеща́ющее концы́.

И Мине́и, 3.

Сла́ва и ны́не, гла́с 7: Уте́шителя иму́ще ко Отцу́ Христа́ Бо́га, уте́шителю ино́му прише́дшему к на́м на зе́млю дне́сь, ду́ху свято́му ве́рою поклони́мся.

Вхо́д: Све́те ти́хий святы́я сла́вы Безсме́ртнаго Отца́ Небе́снаго, Свята́го, Блаже́ннаго, Иису́се Христе́. Прише́дше на за́пад со́лнца, ви́девше свет вече́рний, пое́м Отца́, Сы́на и Свята́го Ду́ха, Бо́га. Досто́ин еси́ во вся времена́ пет бы́ти гла́сы преподобными. Сы́не Бо́жий, живо́т дая́й, те́мже мiр Тя сла́вит.

На стихо́вне стихи́ры, гла́с 1. Подо́бен: Прехва́льнии му́ченицы:

Ду́ха Свята́го, от отца́ исходя́щаго, и в сы́не прославля́емаго, и́мже и но́сятся и держа́тся вся́, и живото́м содержа́тся, и живу́т, и пребыва́ют, и спаса́ются, богосло́вим: непостижи́мый уте́шителю, ми́р мірови твоему́ да́руй.

Сти́х: Се́рдце чи́сто сози́жди во мне, Бо́же, и дух прав обнови́ во утро́бе моей.

Ду́х Святы́й, исто́чник вся́кия бла́гости, су́щественне прии́де, земны́я концы́ небе́сною си́лою, Апо́стол ра́ди испо́лнити, и боже́ственною бла́гостию. Тому́ возопии́м: несказа́нный уте́шителю, ми́р мірови Твоему́ да́руй.

Сти́х: Не отве́ржи мене́ от лица́ Твоего́ и Ду́ха Твоего́ Свята́го не отыми́ от мене́.

Ду́х Святы́й Бо́г, сра́слен и сопресто́лен Отцу́ и Сло́ву познава́ется, Све́т пресоверше́нный от Све́та просия́вый, от безнача́льнаго соверше́ннаго Отца́, и сы́ном происходя́й. Тому́ возопии́м: жизнода́вче уте́шителю, ми́р мірови Твоему́ да́руй.

Сла́ва, и ны́не, гла́с 8: Егда́ Ду́ха Твоего́ посла́л еси́ Го́споди, седя́щим апо́столом, тогда́ евре́йския де́ти зря́ще ужаса́хуся у́жасом: слы́шаху бо я́ веща́ющя ины́ми стра́нными язы́ки, я́коже Ду́х подава́ше и́м. Неве́жди бо су́ще умудри́шася, и язы́ки в ве́ру улови́вше, боже́ственная вети́йствоваху. Те́мже и мы́ вопие́м Ти́: и́же на земли́ явле́йся, и от пре́лести спасы́й на́с, Го́споди сла́ва Тебе́.

Та́же, Ны́не отпуща́еши: тропа́рь, и отпу́ст.

Последование Утрени в четверток восьмой седмицы по Пасхе

На Бог Госпо́дь: тропарь праздника, глас 8:

Благослове́н еси́, Христе́ Бо́же наш, / И́же прему́дры ловцы́ явле́й, / низпосла́в им Ду́ха Свята́го, / и те́ми уловле́й вселе́нную, / Человеколю́бче, сла́ва Тебе́. Трижды.

По 1-й кафи́сме седа́лен, гла́с 8. Подо́бен: Гро́б тво́й:

Се́ проро́ческая исполня́ются прорече́ния, сия́ бо заря́ми примра́чными покры́вый, в бу́дущих явле́ние, я́ко Бо́г уте́шитель, ны́не излия́ся Апо́столом бога́тно, те́ми же и ве́рно покланя́ющимся Тро́ице несозда́нней.

Сла́ва, и ны́не: то́йже.

По 2-й кафи́сме седа́лен, гла́с 8. Подо́бен: Повеле́нное та́йно:

Спа́совы рачи́телие ра́дости испо́лнишася, и дерзнове́ние прия́ша пре́жде боя́щиися, я́ко Ду́х Святы́й дне́сь свы́ше сни́де на до́м учени́ческий, и и́н ина́я глаго́лаше к лю́дем: язы́цы бо разсе́яшася, ви́дими я́ко о́гнь, и си́х не опали́, но па́че ороси́.

Сла́ва, и ны́не: то́йже.

Кано́н пра́здника гла́с 7, со ирмосо́м на 8. И свята́го в Мине́и на 4. По 9-й пе́сни, ексапостила́рий пра́здника, два́жды.

На стихо́вне стихи́ры, гла́с 6. Подо́бен: Тридне́вно:

Ду́х всесвяты́й, Отцу́ единосу́щен и Сло́ву, наше́д на ученики́, о́гненны бре́нныя соде́ла язы́ки, просвеща́яй боже́ственною благода́тию.

Сти́х: Се́рдце чи́сто сози́жди во мне, Бо́же, и дух прав обнови́ во утро́бе моей.

Ду́х всесвяты́й обнови́ в на́с Бо́же, его́же дре́вле посла́л еси́ ученико́м Твои́м ще́дре, укрепи́л еси́ испо́лнити в мiре Твоя́ спаси́тельная хоте́ния.

Сти́х: Не отве́ржи мене́ от лица́ Твоего́ и Ду́ха Твоего́ Свята́го не отыми́ от мене́.

Глаго́лавый во проро́цех иногда́ уте́шителю, соде́лал еси́ ны́не небеса́, веща́ющия сла́ву Бо́жию, боже́ственныя Апо́столы: и́миже пода́ждь на́м очище́ние и ве́лию ми́лость.

Сла́ва, и ны́не, гла́с 2: Во дво́рех Твои́х Го́споди, ве́рнии коле́на ду́ш и теле́с прекло́нше, воспева́ем Тя́ безнача́льнаго Отца́, и собезнача́льнаго Сы́на, и соприсносу́щнаго и пресвята́го Ду́ха, просвеща́ющаго и освяща́ющаго ду́ши на́ша.

Та́же ча́с 1-й. И отпу́ст.

Последование Литургии в четверток восьмой седмицы по Пасхе

Блаже́нна от кано́на пра́здника обои́х творцо́в пе́снь 5-я, на 6.

В пяток восьмой седмицы по Пасхе

Последование Вечерни в четверток восьмой седмицы по Пасхе вечера

На Го́споди воззва́х: поста́вим стихо́в 6: пра́здника 3, и мине́и, 3.

Стихи́ры пра́здника, гла́с 4. Подо́бен: Да́л еси́ зна́мение:

Дне́сь на́йде пресвята́го Твоего́ Ду́ха де́йствие Го́споди на апо́столы Твоя́, и прему́дры показа́в богове́дением, испо́лни я́ блаже́ннаго уче́ния Твоего́. Те́мже Твое́ спаси́тельное смотре́ние сла́вим, Иису́се всеси́льне, Спа́се ду́ш на́ших.

Дне́сь ду́х Тво́й всеси́льный Влады́ко, от Отца́ посыла́ется, Тебе́ единосу́щный, во о́гненных язы́цех, подая́ти же вели́чия Твоя́ глаго́лати Апо́столы Твоя́ устро́и. Те́мже спаси́тельное Твое́ смотре́ние сла́вим, Иису́се всеси́льне, Спа́се ду́ш на́ших.

Дне́сь излия́л еси́ уте́шителя Твоего́ Ду́ха, Спа́се, дарова́ния, пода́в челове́ческому естеству́ проро́чествовати, я́коже ре́кл еси́ Сло́ве, и Тро́ице покланя́тися неразде́льно наказа́л еси́. Те́мже Твое́ спаси́тельное смотре́ние сла́вим, Иису́се всеси́льне, Спа́се ду́ш на́ших.

И Мине́и, 3.

Сла́ва, и ны́не, гла́с 2: Тро́ицу единосу́щную песносло́вим, Отца́ и Сы́на, со Святы́м Ду́хом: сию́ бо пропове́даша вси́ проро́цы, и апо́столи с му́ченики.

Вхо́д: Све́те ти́хий святы́я сла́вы Безсме́ртнаго Отца́ Небе́снаго, Свята́го, Блаже́ннаго, Иису́се Христе́. Прише́дше на за́пад со́лнца, ви́девше свет вече́рний, пое́м Отца́, Сы́на и Свята́го Ду́ха, Бо́га. Досто́ин еси́ во вся времена́ пет бы́ти гла́сы преподобными. Сы́не Бо́жий, живо́т дая́й, те́мже мiр Тя сла́вит.

На стихо́вне стихи́ры, гла́с 1. Подо́бен: Небе́сных чино́в:

Моисе́й на горе́ су́щаго огне́м ви́де, но и Богови́дцем и му́дрым апо́столом, Ду́х огнезра́чно схо́дит ны́не, а́ки я́вственно просвеща́я, я́коже еди́н Бо́г глаго́лавый тогда́, и ны́не в то́ждестве естества́.

Сти́х: Се́рдце чи́сто сози́жди во мне, Бо́же, и дух прав обнови́ во утро́бе моей.

Огнезра́чными язы́ки богоглаго́ливии, к воде́ креще́ния Боже́ственнаго зову́ще, ри́торов бля́ди {13} безбо́жных огне́м Ду́ха попали́ша: но просвети́ Уте́шителю, и на́с ве́рно богосло́вящих Тя́.

Сти́х: Не отве́ржи мене́ от лица́ Твоего́ и Ду́ха Твоего́ Свята́го не отыми́ от мене́.

И и́же в веществе́ Бо́же мо́й Тебе́ послужи́вшия прие́мшия дебе́лость вещества́ неизрече́нно, я́коже дре́вле невеще́ственных огне́м новотвори́ши пла́менныя ду́ха, я́ко многопева́емь еси́, я́ко чу́ден в де́лех Твои́х Человеколю́бче.

Сла́ва и ны́не, гла́с 6: Уте́шителя иму́ще ко Отцу́ Христа́ Бо́га, Уте́шителю ино́му прише́дшу к на́м на зе́млю дне́сь, Ду́ху Свято́му ве́рою поклони́мся.

Та́же, Ны́не отпуща́еши: тропа́рь, и отпу́ст.

Зна́й и се́, я́ко слу́жбы святы́х, прилучи́вшихся в суббо́ту гряду́щую, и неде́лю все́х святы́х, пое́м еди́наго напреди́, а друга́го в настоя́щий пято́к на повече́рии.

Последование Утрени в пяток восьмой седмицы по Пасхе

На Бог Госпо́дь: тропарь праздника, глас 8:

Благослове́н еси́, Христе́ Бо́же наш, / И́же прему́дры ловцы́ явле́й, / низпосла́в им Ду́ха Свята́го, / и те́ми уловле́й вселе́нную, / Человеколю́бче, сла́ва Тебе́. Трижды.

По 1-й кафи́сме седа́лен, гла́с 1. Подо́бен: Гро́б тво́й:

Се́ проро́ческая исполня́ются прорече́ния, сия́ бо заря́ми примра́чными покры́вый, в бу́дущих явле́ние, я́ко Бо́г Уте́шитель, ны́не излия́ся апо́столом бога́тно, те́ми же и ве́рно покланя́ющимся Тро́ице несозда́нней.

Сла́ва, и ны́не: то́йже.

По 2-й кафи́сме седа́лен, гла́с 8. Подо́бен: Прему́дрости:

Всесвяты́й Ду́х ны́не соше́д на апо́столы ви́дом огня́, у́жасом испо́лни язы́к собра́ния: язы́ки бо о́гненными Человеколю́бче глаго́лющим, свою́ ки́йждо бесе́ду слы́шаше. Те́мже и чу́до неве́рным, я́ко пия́нство, ве́рным же спасе́ние вои́стинну познава́шеся: сего́ ра́ди сла́вим держа́ву Твою́ Христе́ Бо́же, прегреше́ний оставле́ния прося́ще, низпосла́ти бога́тно рабо́м Твои́м.

Сла́ва, и ны́не: то́йже.

Кано́н пра́здника гла́с 4, со ирмосо́м на 8. И свята́го на 4. По 9-й пе́сни ексапостила́рий пра́здника два́жды.

На стихо́вне стихи́ры, гла́с 6. Подо́бен: Тридне́вен:

Ду́ху Всесвято́му, со Отце́м пева́емому, и с Сы́ном же, воспои́м ве́рнии, кла́няющеся непреста́нно: Тро́ицу пресвяту́ю Бо́га лю́дие славосло́вим.

Сти́х: Се́рдце чи́сто сози́жди во мне, Бо́же, и дух прав обнови́ во утро́бе моей.

Тебе́ Ду́ха Уте́шителя ве́рно восхва́лим, со свяще́нными и боже́ственными апо́столы: в тре́тий бо ча́с, я́коже обеща́, Тебе́ от Отца́ све́тов посла́ Христо́с.

Сти́х: Не отве́ржи мене́ от лица́ Твоего́ и Ду́ха Твоего́ Свята́го не отыми́ от мене́.

Тро́ице Свята́я, сла́ва Тебе́, в пе́снех покланя́юся тро́ически, Отцу́, и Ду́ху пра́вому, с Сы́ном: и поя́ Тебе́ Тро́ице боже́ственне, достодо́лжно ве́рно почита́ю.

Сла́ва, и ны́не, гла́с 8: Егда́ ду́ха Твоего́ посла́л еси́ Го́споди, седя́щим апо́столом, тогда́ евре́йския де́ти зря́ще ужаса́хуся у́жасом: слы́шаху бо я́ веща́ющя ины́ми стра́нными язы́ки, я́коже Ду́х подава́ше и́м. Неве́жди бо су́ще умудри́шася, и язы́ки в ве́ру улови́вше, боже́ственная вети́йствоваху. Те́мже и мы́ вопие́м Ти́: и́же на земли́ явле́йся, и от пре́лести спасы́й на́с, Го́споди сла́ва Тебе́.

Та́же ча́с 1-й. И отпу́ст.

Последование Литургии в пяток восьмой седмицы по Пасхе

Блаже́нна от кано́на пра́здника пе́снь 7-я и 8-я на 6.

В субботу восьмой седмицы по Пасхе

Последование Вечерни в пяток восьмой седмицы по Пасхе вечера

Кафи́сма рядова́я. На Го́споди воззва́х: стихи́ры, и слу́жба вся́ пра́здника, кроме́ пареми́й и вхо́да, я́коже указа́ся на отда́ние вознесе́ния Христо́ва.

Последование Утрени в субботу восьмой седмицы по Пасхе

Слу́жба вся́ пра́здника, кроме́ полиеле́а, и степе́нны и ева́нглиа: то́чию на у́трени кано́н пра́здника со ирмосо́м на 8: ирмо́с по два́жды. Други́й кано́н пра́здника со ирмосо́м на 6: ирмо́с по два́жды. Катава́сиа, ирмо́с 2-го кано́на: Боже́ственным покрове́н: о́ба ли́ка вку́пе. Славосло́вие вели́кое, и ектении́ и отпу́ст. На отпу́сте помина́ет иере́й свята́го, его́же е́сть де́нь. И ча́с пе́рвый. На часе́х тропа́рь и конда́к пра́здника. И коне́чный отпу́ст.

Последование Литургии в субботу восьмой седмицы по Пасхе

Блаже́нна пра́здника, пе́снь 9-я обои́х кано́нов на 8. По вхо́де:

Тропарь праздника: Благослове́н еси́, Христе́ Бо́же наш, / И́же прему́дры ловцы́ явле́й, / низпосла́в им Ду́ха Свята́го, / и те́ми уловле́й вселе́нную, / Человеколю́бче, сла́ва Тебе́.

Слава, и ныне, кондак, глас 8: Егда́ снизше́д язы́ки слия́, / разделя́ше язы́ки Вы́шний, / егда́ же о́гненныя язы́ки раздая́ше, / в соедине́ние вся призва́, / и согла́сно сла́вим Всесвята́го Ду́ха.

Трисвято́е, проки́мен, и аллилу́иа пра́здника:

Прокимен, глас 8: Во всю зе́млю изы́де веща́ние их, / и в концы́ вселе́нныя глаго́лы их.

Стих: Небеса́ пове́дают сла́ву Бо́жию, творе́ние же руку́ Его́ возвеща́ет твердь.

К римляном послание святаго Апостола Павла чтение, зача́ло 79 (Рим 1:1–7; 13–17):

Па́вел, раб Иису́с Христо́в, зван Апо́стол, избра́н в благове́стие Бо́жие, е́же пре́жде обеща́ проро́ки Свои́ми в писа́ниих святы́х, о Сы́не Свое́м, бы́вшем от се́мене Дави́дова по пло́ти, нарече́ннем Сы́не Бо́жии в си́ле, по ду́ху святы́ни, из воскресе́ния от ме́ртвых, Иису́са Христа́ Го́спода на́шего, И́мже прия́хом благода́ть и апо́стольство в послуша́ние ве́ры во всех язы́цех, о и́мени Его́. В ни́хже есте́ и вы, зва́ни Иису́су Христу́. Всем су́щым в Ри́ме возлю́бленным Бо́гу, зва́нным святы́м. Благода́ть вам и мир от Бо́га Отца́ на́шего, и Го́спода Иису́са Христа́. Не хощу́ же не ве́дети вам, бра́тие, я́ко мно́жицею восхоте́х приити́ к вам, и возбране́н бых досе́ле, да не́кий плод име́ю и в вас, я́коже и в про́чих язы́цех. Е́ллином же и ва́рваром, му́дрым же и неразу́мным до́лжен есмь. Та́ко есть, е́же по моему́ усе́рдию и вам су́щым в Ри́ме благовести́ти. Не стыжу́ся бо благовествова́нием Христо́вым: си́ла бо Бо́жия есть во спасе́ние вся́кому ве́рующему, Иуде́ови же пре́жде и Е́ллину. Пра́вда бо Бо́жия в нем явля́ется от ве́ры в ве́ру, я́коже есть пи́сано: пра́ведный же от ве́ры жив бу́дет.

Аллилуиа, глас 1: Сло́вом Госпо́дним небеса́ утверди́шася, и Ду́хом уст Его́ вся си́ла их.

Стих: С небесе́ призре́ Госпо́дь, ви́де вся сы́ны челове́ческия.

Ева́нгелие от Матфе́а, зача́ло 15 (Мф. 5:42–48):

Рече́ Госпо́дь: прося́щему у тебе́ дай, и хотя́щаго от тебе́ зая́ти не отврати́. Слы́шасте, я́ко рече́но есть: возлю́биши и́скренняго твоего́ и возненави́диши врага́ твоего́. Аз же глаго́лю вам: люби́те враги́ ва́ша, благослови́те клену́щыя вы, добро́ твори́те ненави́дящым вас, и моли́теся за творя́щих вам напа́сть и изгоня́щыя вы. Я́ко да бу́дете сы́нове Отца́ ва́шего, И́же есть на небесе́х, я́ко со́лнце Свое́ сия́ет на злы́я и благи́я и дожди́т на пра́ведныя и на непра́ведныя. А́ще бо лю́бите лю́бящих вас, ку́ю мзду и́мате? Не и мытари́ ли то́жде творя́т? И а́ще целу́ете дру́ги ва́ша то́кмо, что ли́шше творите́? Не и язы́чницы ли та́кожде творя́т? Бу́дите у́бо вы соверше́ни, я́коже Оте́ц ваш Небе́сный соверше́н есть.

Причастный: Дух Твой Благи́й наста́вит мя на зе́млю пра́ву. / Аллилу́иа, трижды.

Неделя первая по святей Пятидесятнице, всех святых

В субботу вечера, на Малей вечерне

На Го́споди воззва́х: поставим стихи 4. И поем стихиры воскресны, 4, глас 8:

Вече́рнюю песнь, / и слове́сную слу́жбу, / Тебе́, Христе́, прино́сим, / я́ко благоволи́л еси́ / поми́ловати нас Воскресе́нием.

Го́споди, Го́споди, / не отве́ржи нас от Твоего́ лица́, / но благоволи́ поми́ловати нас Воскресе́нием.

Ра́дуйся, Сио́не Святы́й, / ма́ти церкве́й, Бо́жие жили́ще, / Ты бо прия́л еси́ пе́рвый, / оставле́ние грехо́в, Воскресе́нием.

Е́же от Бо́га Отца́ Сло́во, / пре́жде век Ро́ждшееся, / в после́дняя же времена́, / То́ежде от Неискусобра́чныя вопло́щшееся во́лею, / распя́тие сме́ртное претерпе́: / и дре́вле умерщвле́ннаго челове́ка спасе́ / Свои́м Воскресе́нием.

Слава, глас 6: Му́ченик боже́ственный лик, / Це́ркви основа́ние, / благове́стию сконча́ние, / вы де́лом Спа́сова глаго́лания испо́лнисте: / ва́ми бо врата́ а́дова, на Це́рковь отве́рзшаяся, заключи́шася, / кро́ве ва́шея ли́тие и́дольския же́ртвы изсуши́, / закла́ние ва́ше породи́ Церко́вное исполне́ние, / безпло́тных удиви́сте, / Бо́гу венцено́сцы предстоите́: / Его́же непреста́нно моли́те о душа́х на́ших.

И ныне, Богородичен догматик, глас 8: Ка́ко Тя ублажи́м, Богоро́дице? / Ка́ко же воспое́м, Преблагослове́нная, / непостижи́мое та́инство рожде́ния Твоего́? / Веко́в бо Творе́ц, и на́шего Соде́тель естества́, / Свой о́браз уще́дрив, / низведе́ Самого́ Себе́ во истоща́ние неизсле́димое: / сый в невеще́ственных не́дрех О́тчих, / во утро́бе Твое́й, Чи́стая, всели́ся, / и плоть непрело́жно бысть, от Тебе́ Неискусобра́чная, / пребы́в у́бо е́же бе естество́м Бог. / Те́мже Ему́ покланя́емся Бо́гу соверше́нну, и Челове́ку соверше́нну, / Тому́ во обое́м зра́це: / и́бо о́ба естества́ в Нем суть вои́стинну. / Сугу́ба же вся пропове́дуем есте́ственная Его́ сво́йства, по сугу́бому существу́, / два почита́юще де́йства и хоте́ния: / единосу́щен бо сый Бо́гу и Отцу́, / самовла́стно хо́щет и де́йствует, я́ко Бог: / единосу́щен же сый и нам, / самовла́стно хо́щет, и де́йствует я́ко Челове́к. / Того́ моли́, Чи́стая, Всеблаже́нная, / спасти́ся душа́м на́шим.

На стиховне стихира воскресна, глас 8:

Возше́л еси́ на Крест, Иису́се, / снизше́дый с Небесе́, / прише́л еси́ на смерть, Животе́ Безсме́ртный, / к су́щим во тьме Свет и́стинный, / к па́дшим всех Воскресе́ние, / просвеще́ние, и Спа́се наш, сла́ва Тебе́.

Таже Богородичны, подобны 3. Глас 8: О пресла́внаго чудесе́!

Стих: Помяну́ и́мя Твое́ / во вся́ком ро́де и ро́де.

Ра́дуйся, Богоро́дице всепе́тая. / Ра́дуйся, исто́чниче, жизнь ве́рным источа́ющий. / Ра́дуйся, всех Влады́чице и Госпоже́ тва́ри Благослове́нная. / Ра́дуйся, Всенепоро́чная, Препросла́вленная. / Ра́дуйся, Всепречи́стая. / Ра́дуйся, пала́то. / Ра́дуйся, Боже́ственное селе́ние. / Ра́дуйся, Чи́стая. Ра́дуйся, Ма́ти Де́во. / Ра́дуйся Богоневе́сто.

Стих: Слы́ши Дщи и виждь, / и приклони́ у́хо Твое́.

Ра́дуйся, Богома́ти Пречи́стая. / Ра́дуйся, ве́рных наде́жде. / Ра́дуйся, міра очище́ние. / Ра́дуйся, вся́кия ско́рби избавля́ющи рабы́ Твоя́. / Ра́дуйся, челове́ков утеше́ние живоно́сное. / Ра́дуйся, заступле́ние. / Ра́дуйся, предсто́лпие призыва́ющим Тя. / Ра́дуйся, Бо́жие Боже́ственное пребыва́ние, / и горо́ свята́я.

Стих: Лицу́ Твоему́ помо́лятся / бога́тии лю́дстии.

Ра́дуйся, Богоро́дице, Ма́ти Христо́ва. / Ра́дуйся, еди́на наде́жде, / челове́ков заступле́ние. / Ра́дуйся, прибе́жище. / Ра́дуйся, све́щниче све́та све́тлый. / Ра́дуйся, свеще́ освяще́нная. / Ра́дуйся, пала́то. / Ра́дуйся, раю́. / Ра́дуйся, Боже́ственное селе́ние. / Ра́дуйся, исто́чниче, / источа́ющь во́ды притека́ющим к Тебе́.

Слава, и ныне, Богородичен: Его́же не́бо не вмести́, Де́во Богоро́дице, / во чре́ве Твое́м нетесноме́стно вмести́ся, / и пребыла́ еси́, Чи́стая, сло́вом неизрече́нным, / ничи́мже де́вству оскве́рншуся. / Ты бо еди́на была́ еси́ в жена́х, и Ма́ти, и Де́ва: / и Ты, еди́на Пречи́стая, воздои́ла еси́ Сы́на Живода́вца, / и на объя́тиях Твои́х носи́ла еси́ недре́млющее О́ко. / Но не оста́ви не́дра О́тча, / я́коже пре́жде век предбы́сть: / но горе́ весь Бог со а́нгелы, / до́ле весь из Тебе́ с челове́ки, / и везде́ несказа́нно. / Того́ моли́, Всесвята́я Влады́чице, спасти́ся / правосла́вно Богоро́дицу Чи́стую испове́дающим Тя.

Та́же: Ны́не отпуща́еши: Трисвято́е.

Тропарь воскресный, глас 8: С высоты́ снизше́л еси́, Благоутро́бне, / погребе́ние прия́л еси́ тридне́вное, / да нас свободи́ши страсте́й, / Животе́ и Воскресе́ние на́ше, Го́споди, сла́ва Тебе́!

Слава, и ныне, Богородичен: Е́же от ве́ка утае́ное / и А́нгелом несве́домое та́инство, / Тобо́ю, Богоро́дице, су́щим на земли́ яви́ся Бог, / в несли́тном соедине́нии воплоща́емь, / и Крест во́лею нас ра́ди восприи́м, / и́мже воскреси́в первозда́ннаго, / спасе́ от сме́рти ду́ши на́ша.

Ектении. И отпуст.

В субботу вечера, на Велицей вечерне

По обычном псалме первую кафисму всю.

На Го́споди воззва́х: поставим стихов 10. И поем стихиры воскресны 3, и восточны 3, и святых 4.

Стихиры воскресны, глас 8:

Вече́рнюю песнь, / и слове́сную слу́жбу, / Тебе́, Христе́, прино́сим, / я́ко благоволи́л еси́ / поми́ловати нас Воскресе́нием.

Го́споди, Го́споди, / не отве́ржи нас от Твоего́ лица́, / но благоволи́ поми́ловати нас Воскресе́нием.

Ра́дуйся, Сио́не Святы́й, / ма́ти церкве́й, Бо́жие жили́ще, / Ты бо прия́л еси́ пе́рвый, / оставле́ние грехо́в, Воскресе́нием.

Восточны (Анатолиевы):

Е́же от Бо́га Отца́ Сло́во, / пре́жде век Ро́ждшееся, / в после́дняя же времена́, / То́ежде от Неискусобра́чныя вопло́щшееся во́лею, / распя́тие сме́ртное претерпе́: / и дре́вле умерщвле́ннаго челове́ка спасе́ / Свои́м Воскресе́нием.

Е́же из ме́ртвых Твое́ Воскресе́ние славосло́вим Христе́, / и́мже свободи́л еси́ Ада́мский род от а́дова мучи́тельства: / и дарова́л еси́ мiрови я́ко Бог жизнь ве́чную / и ве́лию ми́лость.

Сла́ва Тебе́, Христе́ Спа́се, / Сы́не Бо́жий Единоро́дный, / пригвозди́выйся на Кресте́, / и воскресы́й из гро́ба тридне́вен.

Стихиры всем святым, глас 6. Подобен: Всю отложи́вше:

Духо́внии вети́и, ученицы́ Спа́совы, / Ду́ху орга́ни бы́вше ве́рою, / разсе́яшася в концы́ земли́, / честно́е пропове́дание правосла́вне се́юще: / от ни́хже прозябо́ша боже́ственным земледе́лием, / и благода́тию му́ченик во́инства, / страсть честну́ю образу́юща, / многообра́зными раздробле́ний ра́нами и огне́м, / и со дерзнове́нием мо́лятся о душа́х на́ших.

Огне́м воспаля́еми Госпо́дни любве́, огня́ презре́ша, / и я́ко боже́ственное у́глие возжига́еми / честни́и му́ченицы во Христе́, / попали́ша хвра́стное ле́сти шата́ние: / звере́й же загради́ша уста́ честны́м призыва́нием, / и во главы́ усека́еми, / посеко́ша врага́ вся ополче́ния, / и крове́й пролива́юще пото́ки терпели́вно, / Це́рковь напои́ша ве́рою просвеща́ему.

Со зверьми́ бра́вшеся, бие́ми мече́м, / ноготьми́ растерза́еми, рука́ми отъе́млеми, / и му́чими тве́рдии му́ченицы, / и огне́м веще́ственным неща́дно пали́ми, / и пробода́еми, и соста́вы ссеца́еми, / претерпе́ша тверде́йше: / упокое́ние предви́деша бу́дущее, / и нетле́нныя венцы́, и сла́ву Христа́, / Ему́же со дерзнове́нием мо́лятся о душа́х на́ших.

Во всех конце́х страда́вшия ве́рно / апо́столы, му́ченики, свяще́нники богому́дрыя, / честны́х жен свяще́нное стека́ние, / свяще́нными пе́сньми по до́лгу восхва́лим, / я́ко соедини́шася небе́сным земни́и, / и страстьми́ безстра́стие благода́тию Христо́вою прия́ша: / и ны́не я́ко зве́зды све́тлыя озаря́юще нас, / со дерзнове́нием мо́лятся о душа́х на́ших.

Слава, глас тойже: Му́ченик боже́ственный лик, / Це́ркви основа́ние, / благове́стию сконча́ние, / вы де́лом Спа́сова глаго́лания испо́лнисте: / ва́ми бо врата́ а́дова, на Це́рковь отве́рзшаяся, заключи́шася, / кро́ве ва́шея ли́тие и́дольския же́ртвы изсуши́, / закла́ние ва́ше породи́ Церко́вное исполне́ние, / безпло́тных удиви́сте, / Бо́гу венцено́сцы предстоите́: / Его́же непреста́нно моли́те о душа́х на́ших.

И ныне, Богородичен, глас 8: Царь Небе́сный / за человеколю́бие на земли́ яви́ся, / и с челове́ки поживе́: / от Де́вы бо Чи́стыя плоть прие́мый, / и из Нея́ проше́дый с восприя́тием. / Еди́н есть Сын, сугу́б естество́м, / но не Ипоста́сию. / Те́мже соверше́нна Того́ Бо́га / и соверше́нна Челове́ка вои́стину пропове́дающе, / испове́дуем Христа́ Бо́га на́шего: / Его́же моли́, Ма́ти Безневе́стная, / поми́ловатися душа́м на́шим.

Вхо́д: Све́те ти́хий святы́я сла́вы Безсме́ртнаго Отца́ Небе́снаго, Свята́го, Блаже́ннаго, Иису́се Христе́. Прише́дше на за́пад со́лнца, ви́девше свет вече́рний, пое́м Отца́, Сы́на и Свята́го Ду́ха, Бо́га. Досто́ин еси́ во вся времена́ пет бы́ти гла́сы преподобными. Сы́не Бо́жий, живо́т дая́й, те́мже мiр Тя сла́вит.

Прокимен дне: Госпо́дь воцари́ся: и чтения.

Пророчества Исаиина чтение (Глава 43).

Та́ко глаго́лет Госпо́дь: вси язы́цы собра́шася вку́пе, и соберу́тся кня́зи от них. Кто возвести́т сия́; или́ я́же от нача́ла, кто слы́шана сотвори́т вам? Да приведу́т свиде́тели своя́, и оправдя́тся, и да услы́шат, и да реку́т и́стину. Бу́дите Ми свиде́тели, и Аз свиде́тель, глаго́лет Госпо́дь Бог, и О́трок его́же избра́х: да позна́ете, и ве́руете Ми, и разуме́ете, я́ко Аз есмь: пре́жде Мене́ не бысть ин бог, и по Мне не бу́дет. Аз есмь Бог, и несть ра́зве Мене́ спаса́яй. Аз возвести́х и спасо́х, уничижи́х, и не бе в вас чу́ждий. Вы Мне свиде́тели, и Аз Госпо́дь Бог, и еще́ от нача́ла Аз есмь, и несть от рук Мои́х избавля́яй: сотворю́, и кто отврати́т то? Си́це глаго́лет Госпо́дь Бог, избавля́яй вас Святы́й Изра́илев.

Премудрости Соломони чтение (Глава 3).

Пра́ведных ду́ши в руце́ Бо́жией, и не прико́снется их му́ка. Непщева́ни бы́ша во очесе́х безу́мных умре́ти, и вмени́ся озлобле́ние исхо́д их. И е́же от нас ше́ствие сокруше́ние, они́ же суть в ми́ре. И́бо пред лице́м челове́ческим, а́ще и му́ку прии́мут, упова́ние их безсме́ртия испо́лнено. И в ма́ле нака́зани бы́вше, вели́кими благоде́тельствовани бу́дут: я́ко Бог искуси́ я́, и обре́те их досто́йны Себе́. Я́ко зла́то в горни́ле искуси́ их: и я́ко всепло́дие же́ртвенное прия́т я́. И во вре́мя посеще́ния их возсия́ют, и я́ко и́скры по сте́блию потеку́т. Су́дят язы́ком и облада́ют людьми́, и воцари́тся Госпо́дь в них во ве́ки. Наде́ющиися Нань разуме́ют и́стину, и ве́рнии в любви́ пребу́дут Ему́. Я́ко благода́ть и ми́лость в преподо́бных Его́, и посеще́ние во избра́нных Его́.

Премудрости Соломони чтение (Глава 5).

Пра́ведницы во ве́ки живу́т, и в Го́споде мзда их, попече́ние их у Вы́шняго. Сего́ ра́ди прии́мут ца́рствие благоле́пия, и вене́ц добро́ты от руки́ Госпо́дни: зане́ десни́цею покры́ет я́, и мы́шцею защити́т их. Прии́мет всеору́жие рве́ние Свое́, и вооружи́т тварь в месть враго́м. Облече́тся в броня́ пра́вды, и возложи́т шлем, суд нелицеме́рен. Прии́мет щит непобеди́мый, преподо́бие: поостри́т же напра́сный гнев ору́жие: спобо́рет же с Ним мiр на безу́мныя. По́йдут праволу́чныя стре́лы мо́лниины, и я́ко от благокру́гла лу́ка облако́в, на наме́рение полетя́т. И от каменоме́тныя я́рости, испо́лнь паду́т гра́ды. Вознегоду́ет на них вода́ морска́я, ре́ки же потопя́т я́ на́гло. Сопроти́в ста́нет им дух си́лы, и я́ко ви́хор разве́ет их: и опустоши́т всю зе́млю беззако́ние, и злоде́йство преврати́т престо́лы си́льных. Слы́шите у́бо ца́рие и разуме́йте, навы́кните судии́ конце́в земли́. Внуши́те держа́щии мно́жества, и гордя́щиися о наро́дех язы́к. Я́ко дана́ есть от Го́спода держа́ва вам, и си́ла от Вы́шняго.

На литии стихира храма. Таже самогласны святых всех. Глас 1:

Ве́ры согла́сием мірско́е торжество́, / от ве́ка Бо́гу благоугоди́вших, / патриа́рхов честно́е и проро́ков сосло́вие, / апо́столов удобре́ние, му́чеников собра́ние, по́стников похвалу́, / всех святы́х па́мять духо́вне пра́зднуим: / мо́лят бо ся непреста́нно, / дарова́тися ми́ру мірови, / и душа́м на́шим ве́лией ми́лости.

Прииди́те вси вернии, / святы́х всех всесла́вную па́мять, / во псалме́х, пе́ниих и пе́снех духо́вных восхва́лим: / Крести́теля Спаси́телева, / апо́столы, проро́ки и му́ченики, / священнонача́льники, учи́тели же и преподо́бныя, / по́стники и пра́ведныя, и святы́х жен боголю́бное состоя́ние, / че́стно ублажа́юще, согла́сно возопии́м: / Преблаги́й Христе́ Бо́же наш, / тех моли́твами пода́ждь мир Це́рквам Твои́м, / побе́ды на враги́ христолюби́вым лю́дем, / и душа́м на́шим ве́лию ми́лость.

Прииди́те вси духо́вне возвесели́мся о па́мяти святы́х: / се бо прии́де богатотво́рная нам дарова́ния принося́щи. / Те́мже во гла́се ра́дости, и чи́стей со́вести / возопии́м, глаго́люще: / ра́дуйтеся, проро́ков сосло́вие, / и́же прише́ствие Христо́во мірови пропове́давше, / и я́же издале́ча, я́ко бли́зу предви́девше. / Ра́дуйтеся, апо́стольский ли́че, / язы́ков мре́жницы, и ловцы́ челове́ков. / Ра́дуйтеся, му́чеников собо́ре, / от коне́ц земли́ собра́вшиися во еди́ну ве́ру, / и о той мук томле́ния претерпе́вшии, / и соверше́нне страда́ния вене́ц прие́мшии. / Ра́дуйтеся, отце́в наслажде́ние, / своя́ телеса́ поще́нием иста́явше, / и умертви́вше стра́сти плотски́я, / ум боже́ственным раче́нием впери́сте, / на небеса́ возлете́сте, и со а́нгелы водворя́ющеся, / восприе́млете ве́чная блага́я. / Но о проро́цы, апо́столи, и му́ченицы с по́стники, / вас Венча́вшаго приле́жно моли́те, / изба́витися от враг ви́димых и неви́димых, / в ве́ре и любви́ соверша́ющим при́сно / честну́ю па́мять ва́шу.

Слава, глас 5: Ны́нешнему торжеству́ стеце́мся ве́рнии: / предлага́ется и нам духо́вная трапе́за, / и ча́ша та́инственная от сла́дких бра́шен, / весе́лия испо́лнена му́ченических доброде́телей. / Си́и бо терпеливоду́шнии от коне́ц земли́, / теле́сное всеразли́чным преда́вше ра́нам, / Бо́гу принесо́ша же́ртву слове́сну, вся́кий во́зраст: / о́ви у́бо во главы́ усека́еми, / о́вии же по хребту́ стру́жеми: / друзи́и же рук отсече́ние и всех удо́в, / вси вку́пе святи́и Христо́вым страда́нием о́бщницы бы́ша. / Но венцы́ тем возме́здие мук пода́вый, Го́споди, / во след тех жи́тельствовати сподо́би нас, / я́ко Человеколю́бец.

И ныне, Богородичен, глас тойже: Храм и Дверь еси́, / Пала́та и Престо́л Царе́в, / Де́во Всечестна́я, / Е́юже Изба́витель мой, Христо́с Госпо́дь, / во тьме спя́щим яви́ся, / Со́лнце Сый пра́вды, / просвети́ти хотя́, я́же созда́ по о́бразу Своему́ руко́ю Свое́ю. / Те́мже, Всепе́тая, / я́ко Ма́терне дерзнове́ние к Нему́ стяжа́вшая, / непреста́нно моли́ / спасти́ся душа́м на́шим.

На стиховне стихиры воскресны. Глас 8:

Возше́л еси́ на Крест, Иису́се, / снизше́дый с Небесе́, / прише́л еси́ на смерть, Животе́ Безсме́ртный, / к су́щим во тьме Свет и́стинный, / к па́дшим всех Воскресе́ние, / просвеще́ние, и Спа́се наш, сла́ва Тебе́.

Ины стихиры восточны (Анатолиевы) по алфавиту.

Стих: Госпо́дь воцари́ся, / в ле́поту облече́ся.

Христа́ славосло́вим, воскре́сшаго от ме́ртвых: / ду́шу бо и те́ло прие́м, / стра́сти отъобою́ду отсече́, / пречи́стей у́бо души́ во ад соше́дшей, / его́же и плени́: / во гро́бе же истле́ния не ви́де свято́е те́ло, / Изба́вителя душ на́ших.

Стих: И́бо утверди́ вселе́нную, / я́же не подви́жется.

Псалмы́ и пе́сньми славосло́вим, Христе́, / от ме́ртвых Твое́ Воскресе́ние: / и́мже нас свободи́л еси́ мучи́тельства а́дова, / и я́ко Бог дарова́л еси́ жизнь ве́чную, / и ве́лию ми́лость.

Стих: До́му Твоему́ подоба́ет святы́ня, / Го́споди, в долготу́ дний.

О Влады́ко всех Непостижи́ме, / Тво́рче небесе́ и земли́, / кресто́м пострада́вый, мне безстра́стие источи́л еси́: / погребе́ние же прие́м, и воскре́с во сла́ве, / совоскреси́л еси́ Ада́ма руко́ю всеси́льною. / Сла́ва Твоему́ тридне́вному воста́нию, / и́мже дарова́л еси́ нам ве́чную жизнь, / и очище́ние грехо́в, / я́ко Еди́н Благоутро́бен.

Слава, глас 6: Прииди́те ве́рнии, / днесь лик совокупи́вше, / благоче́стно торжеству́им, / и всех святы́х пресла́вную и честну́ю па́мять / сла́вно почти́м, глаго́люще: / ра́дуйтеся, апо́столи сла́внии, / проро́цы, и му́ченицы, и священнонача́льницы. / Ра́дуйтеся, преподо́бных собо́ре и пра́ведных. / Ра́дуйтеся, честны́х жен ли́че, / и Христа́ о мiре моли́те, / побе́ды на сопроти́вныя дарова́ти, / и душа́м на́шим ве́лию ми́лость.

И ныне, Богородичен: Творе́ц и Изба́витель мой, Пречи́стая, / Христо́с Госпо́дь из Твои́х ложе́сн проше́д, / в мя Оболки́йся, / пе́рвыя кля́твы Ада́ма свободи́. / Те́мже Ти, Всечи́стая, / я́ко Бо́жии Ма́тери же и Де́ве, / вои́стинну вопие́м немо́лчно: / ра́дуйся А́нгельски, ра́дуйся, Влады́чице, / Предста́тельство и Покро́ве, / и Спасе́ние душ на́ших.

По Трисвятом тропарь: Богоро́дице Де́во ра́дуйся: дважды. И святых единощи. И благословение хлебов. И чтение Послания соборнаго Иаковля.

Аще ли убо не творится бдение, на Го́споди воззва́х: воскресны 3: и восточен (анатолиев) един, и святых на 6. Подобен: Отложивше:

По Трисвятом тропарь воскресен: Сла́ва: святым: И ны́не: Богородичен: писаны в начале Утрени. И отпуст. На Полунощнице канон Троичный от Октоиха, гласа.

На утрени

На Бог Госпо́дь: тропарь воскресный, глас 8:

С высоты́ снизше́л еси́, Благоутро́бне, / погребе́ние прия́л еси́ тридне́вное, / да нас свободи́ши страсте́й, / Животе́ и Воскресе́ние на́ше, Го́споди, сла́ва Тебе́! Дважды.

Слава, святым тропарь, глас 4: И́же во всем мiре му́ченик Твои́х, / я́ко багряни́цею и ви́ссом, / кровьми́ Це́рковь Твоя́ украси́вшися, / те́ми вопие́т Ти, Христе́ Бо́же: / лю́дем Твои́м щедро́ты Твоя́ низпосли́, / мир жи́тельству Твоему́ да́руй, / и душа́м на́шим ве́лию ми́лость.

И ныне, Богородичен: Е́же от ве́ка утае́ное / и А́нгелом несве́домое та́инство, / Тобо́ю, Богоро́дице, су́щим на земли́ яви́ся Бог, / в несли́тном соедине́нии воплоща́емь, / и Крест во́лею нас ра́ди восприи́м, / и́мже воскреси́в первозда́ннаго, / спасе́ от сме́рти ду́ши на́ша.

По 1-м стихословии седален воскресен, глас 8:

Воскре́сл еси́ из ме́ртвых, Животе́ всех, / и а́нгел све́тел жена́м вопия́ше: преста́ните от слез, / апо́столом благовести́те, возопи́йте пою́ща: / я́ко воскре́се Христо́с Госпо́дь, / благоволи́вый спасти́, я́ко Бог, род челове́ческий.

Стих: Воскресни́ Го́споди Бо́же мой, да вознесе́тся рука́ Твоя́, / не забу́ди убо́гих Твои́х до конца́.

Челове́цы, Спа́се, гроб Твой запеча́таша: / А́нгел ка́мень от двере́й отвали́: / жены́ ви́деша воста́вша от ме́ртвых, / и ты́я благовести́ша ученико́м Твои́м в Сио́не, / я́ко воскре́сл еси́, Животе́ всех, и разреши́шася у́зы сме́ртныя: / Го́споди сла́ва Тебе́.

Слава, и ныне, Богородичен: И́же нас ра́ди рожде́йся от Де́вы / и распя́тие претерпе́в, Благи́й, / испрове́ргий сме́ртию смерть, / и воскресе́ние явле́й, я́ко Бог, / не пре́зри, я́же созда́л еси́ руко́ю Твое́ю; / яви́ человеколю́бие Твое́, Ми́лостиве, / приими́ ро́ждшую Тя Богоро́дицу, моля́щуюся за ны, / и спаси́, Спа́се наш, лю́ди отча́янныя.

И чтение во Евангелии толковом.

По 2-м стихословии седален, глас 8. Подобен: Повеле́нное та́йно:

Белонося́й Гаврии́л све́тел предста́, / я́ко в ви́де мо́лнии, Христо́ву гро́бу, / и ка́мень отвали́ от гро́ба, / и страх ве́лий содержа́ше Твоя́ стра́жи, / и внеза́пу пребы́ша вси а́ки ме́ртви. / От гро́ба страже́й, и ка́мене печа́ти устыди́теся, пребеззако́ннии, / разуме́йте, я́ко воскре́се Христо́с.

Другий седален. Подобен: Прему́дрости Сло́ва:

Воскре́с от гро́ба я́ко вои́стинну, / преподо́бным повеле́л еси́ жена́м / пропове́дати воста́ние апо́столом, я́коже пи́сано есть: / и ско́рый Петр предста́ гро́бу, и свет во гро́бе зря ужаса́шеся. / Те́мже и ви́дев плащани́цы еди́ны, / кроме́ Боже́ственнаго те́ла, в нем лежа́щия, / со стра́хом возопи́: сла́ва Тебе́ Христе́ Бо́же, / я́ко спаса́еши вся Спа́се наш, О́тчее бо еси́ сия́ние.

Слава, и ныне, Богородичен, (не седяще поем, но стояще и со страхом и благоговением глаголем) настоящий:

О Тебе́ ра́дуется, Благода́тная, вся́кая тварь, / а́нгельский собо́р, и челове́ческий род, / освяще́нный хра́ме, и раю́ слове́сный: де́вственная похвало́, / из Нея́же Бог воплоти́ся, и Младе́нец бысть, / пре́жде век сый Бог наш: / ложесна́ бо Твоя́ престо́л сотвори́, / и чре́во Твое́ простра́ннее небе́с соде́ла. / О Тебе́ ра́дуется, Благода́тная, вся́кая тварь, сла́ва Тебе́.

И чтение во Евангелии толковом.

По Непорочнах тропари: А́нгельский собо́р:

И по них ипакои, глас 8: Мνроно́сицы Жизнода́вца предстоя́ща гро́бу, / Влады́ку иска́ху в ме́ртвых, Безсме́ртнаго, / и ра́дость благове́щения от А́нгела прие́мша, апо́столом возвеща́ху: / я́ко воскре́се Христо́с Бог, / подая́й мірови ве́лию ми́лость.

Степенна, глас 8.

Антифон 1:

От ю́ности моея́ враг мя искуша́ет, сластьми́ пали́т мя: / аз же наде́яся на Тя, Го́споди, побежда́ю сего́.

Ненави́дящии Сио́на, / да бу́дут у́бо пре́жде исторже́ния я́ко трава́: / ссе́чет бо Христо́с вы́я их, усече́нием мук.

Слава: Святы́м Ду́хом, Е́же жи́ти вся́ческим: / Свет от Све́та, Бог Вели́к: / со Отце́м пое́м Ему́, и с Сло́вом.

И ныне, тойже.

Антифон 2:

Се́рдце мое́ стра́хом Твои́м да покры́ется смиренному́дрствующее: / да не возне́сшееся отпаде́т от Тебе́, Всеще́дре.

На Го́спода име́вый наде́жду, не устраши́тся тогда́, / егда́ огне́м вся суди́ти и́мать, и му́кою.

Слава: Святы́м Ду́хом, всяк кто боже́ственный ви́дит, и предглаго́лет, / чудоде́йствует вы́шняя, в Трие́х Еди́наго Бо́га поя́: / а́ще бо и трисия́ет, единонача́льствует Божество́.

И ныне, тойже.

Антифон 3:

Воззва́х Тебе́, Го́споди, вонми́, / приклони́ ми у́хо Твое́, вопию́щу: / и очи́сти, пре́жде да́же не во́змеши мене́ отсю́ду.

К ма́тери свое́й земли́ отходя́й всяк, па́ки разреша́ется, / прия́ти му́ки, или́ по́чести пожи́вших.

Слава: Святы́м Ду́хом, богосло́вие Еди́ница Трисвята́я: / Оте́ц бо безнача́лен, от Него́же роди́ся Сын безле́тно, и Дух сопресто́лен, / сообра́зен, от Отца́ спросия́вший.

И ныне, тойже.

Антифон 4:

Се ны́не что добро, или́ что красно́, но е́же жи́ти бра́тии вку́пе? / В сем бо Госпо́дь обеща́ живо́т ве́чный.

О ри́зе свое́й, И́же кри́ны се́льныя украша́яй повелева́ет, / я́ко не подоба́ет пещи́ся.

Слава: Святы́м Ду́хом, единови́дною вино́ю, вся содержа́тся миропода́тельне: / Бог бо Сей есть, Отцу́ же и Сы́нови единосу́щен госпо́дственне.

И ныне, тойже.

Прокимен, глас 8: Воцари́тся Госпо́дь во век, / Бог твой Сио́не, в род и род.

Стих: Хвали́ душе́ моя́ Го́спода, восхвалю́ Го́спода в животе́ мое́м.

Таже другий прокимен: Вся́кое дыха́ние / да хва́лит Го́спода.

Стих: Хвали́те Бо́га во святы́х Его́, хвали́те Его́ в утверже́нии си́лы Его́.

Евангелие от Матфеа воскресно, 1 утреннее, зачало 116 (Мф. 28:16–20).

Во вре́мя о́но, единиина́десять ученицы́ идо́ша в Галиле́ю, в го́ру, а́може повеле́ им Иису́с: И ви́девше Его́, поклони́шася Ему́: о́ви же усумне́шася. И присту́пль Иису́с, рече́ им, глаго́ля: даде́ся Ми вся́ка власть на небеси́ и на земли́: Ше́дше научи́те вся язы́ки, крестя́ще их во и́мя Отца́, и Сы́на, и Свята́го Ду́ха, уча́ще их блюсти́ вся, ели́ка запове́дах вам. И се, Аз с ва́ми есмь во вся дни, до сконча́ния ве́ка. Ами́нь.

От сего убо дне утренняя Евангелиа воскресна начинаем чести по ряду.

Таже: Воскресе́ние Христо́во ви́девше: Псалом 50.

Слава: Моли́твами апо́столов, / Ми́лостиве, очи́сти / мно́жества согреше́ний на́ших.

И ныне: Моли́твами Богоро́дицы, / Ми́лостиве, очи́сти / мно́жества согреше́ний на́ших.

Стихира, глас 6: Воскре́с Иису́с от гро́ба, / я́коже прорече́, / даде́ нам живо́т ве́чный / и ве́лию ми́лость.

КАНОН

Каноны 4: воскресен со ирмосом на 4, крестовоскресен на два, и Богородице на два, и всем святым на 6.

Канон воскресен, глас 8.

Песнь 1.

Ирмос: Колесницегони́теля фарао́ня погрузи́ / чудотворя́й иногда́ / Моисе́йский жезл, крестообра́зно порази́в, / и раздели́в мо́ре, / Изра́иля же беглеца́, пешехо́дца спасе́, / песнь Бо́гови воспева́юща.

Припев: Сла́ва Го́споди, свято́му Воскресе́нию Твоему́.

Всеси́льну Христо́ву Божеству́ ка́ко не диви́мся; / от страсте́й у́бо всем ве́рным, безстра́стие и нетле́ние точа́щу, / от ребра́ же Свята́го исто́чник безсме́ртия иска́пающу, / и Живо́т из гро́ба Присносу́щный.

Я́ко благоле́пен жена́м А́нгел ны́не яви́ся, / све́тлыя нося́ о́бразы есте́ственныя невеще́ственныя чистоты́, / зра́ком же возвеща́я свет воскресе́ния, зовы́й: воскре́се Госпо́дь.

Припев: Пресвята́я Богоро́дице, спаси́ нас.

Богородичен: Пресла́вная возглаго́лашася о Тебе́ в роде́х родо́в, / Бо́га Сло́ва во чре́ве вме́щшая, / чиста́ же пребы́вши Богоро́дице Мари́е. / Те́мже Тя вси почита́ем, су́щее по Бо́зе заступле́ние на́ше.

Канон крестовоскресен.

Ирмос: Во́ду проше́д я́ко су́шу, и еги́петскаго зла избежáв, изрáильтянин вопия́ше: избáвителю и Бо́гу на́шему пои́м.

Припев: Слава, Господи, Кресту Твоему Честному и Воскресению.

Взя́шася врата́ боле́зненная, / и ужасо́шася вра́тницы а́довы, / зря́ще в преиспо́днейшая Соше́дшаго, / И́же на высоте́ всех превы́ше естества́.

Удиви́шася чи́ни а́нгельстии, / зря́ще на престо́ле посажде́но О́тчи, / отпа́дшее естество́ челове́ческое, / затворе́ное в преиспо́дних земли́.

Ин канон Пресвятей Богородице.

Ирмос: Пои́м Го́сподеви, прове́дшему лю́ди Своя́ сквозе́ Чермно́е мо́ре, я́ко еди́н сла́вно просла́вися.

Припев: Пресвята́я Богоро́дице, спаси́ нас.

Пречи́стая Богоро́дице, / вопло́щшееся Присносу́щное и Пребоже́ственное Сло́во, / па́че естества́ ро́ждши, пое́м Тя.

Грозд Тя Живоно́сен, / всемірнаго иска́пающ сла́дость спасе́ния, / Де́ва, Христе́, роди́.

Канон всем святым. Глас 8. Егоже краестрочие: Святы́х всех многоиме́нныя чи́ны пою́.

Ирмос: Колесницегони́теля фарао́ня погрузи́ / чудотворя́й иногда́ / Моисе́йский жезл, крестообра́зно порази́в, / и раздели́в мо́ре, / Изра́иля же беглеца́, пешехо́дца спасе́, / песнь Бо́гови воспева́юща.

Припев: Вси святи́и моли́те Бо́га о нас.

Твои́х святы́х воспева́я чи́ны, / Твои́м све́том души́ мое́й моли́твами сих озари́тися молю́ся: / Ты бо еси́ свет непристу́пный, неве́дения мрак отгоня́, / Твои́ми светлостьми́, Сло́ве Бо́жий Светода́вче Христе́. Дважды.

Я́ко возвы́сился еси́ на Дре́ве, / привле́кл еси́ к Твоему́ позна́нию / язы́ков все насле́дие, Влады́ко, / и све́том уясни́л еси́ Святы́я Тро́ицы, / апо́столы святы́ми Твои́ми, / и́миже мглу пре́лести отгна́л еси́.

Законоположе́нием Твои́м, Христе́, / увещава́еми Твои́ апо́столи, / я́же на земли́ вся благоче́стно отри́нуша, / и све́том благода́ти освети́ша всю вселе́нную сла́внии, / ева́нгельски Тя пропове́дающе.

Слава: Ра́дующеся му́ченицы, крест Твой взе́мше, / и честну́ю страсть неукло́нно подража́юще, / мучи́тельскаго не убоя́шася преще́ния, до́блии, / ни огня́, ни меча́, ни ран, / но ниже́ гла́да, ниже́ сме́рти.

И ныне, Богородичен: Наме́рение му́жеское де́вы, Всечи́стая, восприе́мше я́ве: / му́ченическая бо страда́ния неукло́нно подража́юще, / и псало́мски в след Тебе́, Сы́ну Твоему́, Де́во, / боже́ственне сра́дующеся, Всецарю́ приведо́шася.

Катавасия: Отве́рзу уста́ моя́, / и напо́лнятся Ду́ха, / и сло́во отры́гну Цари́це Ма́тери, / и явлю́ся, све́тло торжеству́я, / и воспою́, ра́дуяся, Тоя́ чудеса́.

Песнь 3.

Ирмос: Утвержде́й в нача́ле Небеса́ ра́зумом, / и зе́млю на вода́х основа́вый, / на ка́мени мя, Христе́, за́поведей Твои́х утверди́, / я́ко несть свят, па́че Тебе́ / Еди́не Человеколю́бче.

Припев: Сла́ва Го́споди, свято́му Воскресе́нию Твоему́.

Осужде́на бы́вша Ада́ма вкуше́нием греха́, / пло́ти Твоея́ спаси́тельною стра́стию оправда́л еси́, Христе́: / Сам бо непови́нен сме́ртнаго иску́са был еси́, Безгре́шне.

Воскресе́ния свет возсия́ / су́щим во тьме, и се́ни сме́ртней седя́щим, / Бог мой Иису́с, / и Свои́м Божество́м кре́пкаго связа́в, / сего́ сосу́ды расхи́тил есть.

Припев: Пресвята́я Богоро́дице, спаси́ нас.

Богородичен: Херуви́мов и серафи́мов превы́шши яви́лася еси́, Богоро́дице: / Ты бо Еди́на прия́ла еси́ Невмести́маго Бо́га в Твое́м чре́ве, Нескве́рная: / те́мже Тя ве́рнии вси пе́сньми, Чи́стая, ублажа́ем.

Ин. Ирмос: Небе́снаго кру́га Верхотво́рче, Го́споди, и Це́ркве Зижди́телю, Ты мене́ утверди́ в любви́ Твое́й, желáний крáю, ве́рных утвержде́ние, еди́не Человеколю́бче.

Припев: Слава, Господи, Кресту Твоему Честному и Воскресению.

Отве́ргшагося пре́жде за́поведи, Го́споди, / изринове́на мя от Тебе́ сотвори́л еси́, / в него́же вообрази́вся, послуша́нию же навы́к, / Себе́ па́ки назда́л еси́ распя́тием.

Прему́дростию вся проуве́девый, Го́споди, / и ра́зумом Твои́м водрузи́вый преиспо́дняя, / не не сподо́бил еси́ снизхожде́нием Твои́м, Сло́ве Бо́жий, / воскреси́ти, е́же по о́бразу Твоему́.

Ин. Ирмос: Ты еси́ утвержде́ние притека́ющих к Тебе́, Го́споди, Ты еси́ свет омраче́нных, и пое́т Тя дух мой.

Припев: Пресвята́я Богоро́дице, спаси́ нас.

Даждь нам по́мощь Твои́ми моли́твами, Всечи́стая, / прило́ги отража́ющи лю́тых обстоя́ний.

Е́ве прама́тери Ты исправле́ние бы́ла еси́, / Нача́льника жи́зни мірови, Христа́ Богоро́дице, ро́ждши.

Ин. Ирмос: Утвержде́й в нача́ле Небеса́ ра́зумом, / и зе́млю на вода́х основа́вый, / на ка́мени мя, Христе́, за́поведей Твои́х утверди́, / я́ко несть свят, па́че Тебе́ / Еди́не Человеколю́бче.

Припев: Вси святи́и моли́те Бо́га о нас.

Свяще́нством свяще́нным свяще́нницы и па́стырие обле́кшеся, / и то му́дрственно окорми́вше Христу́, / досто́йно украси́ша учи́тельства сло́во, / свы́ше вои́стинну обогати́вшеся. Дважды.

Украси́вшеся удобре́ньми пе́рваго добротворе́ния, / и яви́вшеся я́ко непреле́стная свети́ла, / онебеси́сте Це́рковь Христо́ву, святи́и, / оты́нуду и́наго ту разли́чно украси́вше. Дважды.

Слава: Зако́ну повину́ющеся Твоему́ блаже́нных собо́ри, / многообра́зными доброде́тельми просвети́вшеся: / насле́доваша оби́тели небе́сныя, Влады́ко, ра́дующеся: / и́ную бо и́ный, вси ты́я досто́йно испо́лниша.

И ныне, Богородичен: От чре́ва де́вственна, / И́же от Бо́га Бо́га Сло́ва родила́ еси́ нам, Богома́ти, / Его́же де́вы чи́стыя боголе́пно возлюби́ша, / и в след Тебе́ вся Сему́ я́ве после́доваша.

Катавасия: Твоя́ песносло́вцы, Богоро́дице, / Живы́й и Незави́стный Исто́чниче, / лик себе́ совоку́пльшия, духо́вно утверди́, / в Боже́ственней Твое́й сла́ве / венце́в сла́вы сподо́би.

Седален, глас 8. Подобен: Прему́дрости Сло́ва:

Пра́отец, оте́ц, патриа́рх, / апо́стол, му́ченик, проро́к, / святи́телей, и преподо́бных Твои́х, / по́стников и пра́ведных же, / и вся́каго и́мене пи́саннаго в кни́зе жи́зни, / святу́ю па́мять соверша́юще, Христе́ Бо́же, / всех подвиза́ем на моли́тву, моля́щеся: / умири́ мiр Твой те́ми, я́ко Человеколю́бец, да вси вопие́м Ти: / Бо́же, прославля́емый в сове́те святы́х Твои́х, / Ты еси́ вои́стинну просла́вивый досто́йно па́мять их.

Слава: тойже.

И ныне, Богородичен: Небе́сную дверь и киво́т, пресвяту́ю го́ру, / све́тлый о́блак воспои́м, неопали́мую купину́, слове́сный рай, / Е́вы воззва́ние, вселе́нныя всея́ вели́кое сокро́вище, / я́ко спасе́ние в Ней соде́лася мірови, / и оставле́ние дре́вних согреше́ний. / Сего́ ра́ди вопие́м Ей: / моли́ся Сы́ну Твоему́, прегреше́ний оставле́ние дарова́ти, / благоче́стно покланя́ющимся всесвято́му Рождеству́ Твоему́.

Песнь 4.

Ирмос: Ты моя́ кре́пость Го́споди, / Ты моя́ и си́ла, / Ты мой Бог, Ты мое́ ра́дование, / не оста́вль не́дра О́тча, / и на́шу нищету́ посети́в. / Тем с проро́ком Авваку́мом зову́ Ти: / си́ле Твое́й сла́ва, Человеколю́бче.

Припев: Сла́ва Го́споди, свято́му Воскресе́нию Твоему́.

Ты врага́ су́ща мя зело́ возлюби́л еси́: / Ты истоща́нием стра́нным соше́л еси́ на зе́млю, Благоутро́бне Спа́се, / после́дняго моего́ досажде́ния не отве́ргся, / и пребы́в на высоте́ пречи́стыя Твоея́ сла́вы, / пре́жде безче́ствованнаго просла́вил еси́.

Кто зря, Влады́ко, ны́не не ужаса́ется, / стра́стию смерть разруша́ему; / Кресто́м бежа́щее тле́ние, / и сме́ртию ад бога́тства истощава́емый, / Боже́ственною си́лою Тебе́ распя́таго; / чу́дно де́ло, Человеколю́бче!

Припев: Пресвята́я Богоро́дице, спаси́ нас.

Богородичен: Ты ве́рным похвала́ еси́, Безневе́стная, Ты Предста́тельнице, / Ты и прибе́жище христиа́н, стена́ и приста́нище: / к Сы́ну бо Твоему́ мольбы́ но́сиши, Всенепоро́чная, и спаса́еши от бед, / ве́рою и любо́вию Богоро́дицу Чи́стую Тебе́ зна́ющих.

Ин. Ирмос: Услы́шах, Го́споди, смотре́ния Твоего́ тáинство, разуме́х дела́ Твоя́ и прослáвих Твое́ Божество́.

Припев: Слава, Господи, Кресту Твоему Честному и Воскресению.

На Кресте́ Тя пригвозди́ша законопресту́пных де́ти, Христе́ Бо́же: / и́мже спасл еси́ я́ко Благоутро́бен, сла́вящия Твоя́ страда́ния.

Воскре́с от гро́ба, вся совоскреси́л еси́ су́щия во а́де ме́ртвыя, / и просвети́л еси́ я́ко Благоутро́бен, сла́вящия Твое́ воскресе́ние.

Ин. Ирмос тойже.

Припев: Пресвята́я Богоро́дице, спаси́ нас.

Клас возрасти́вшая животво́рный, неора́нная Ни́во, / подаю́щаго мірови жизнь, Богоро́дице, / спаса́й пою́щия Тя.

Богоро́дицу Тя, Всечи́стая, просве́щшиися вси пропове́дуем: / Со́лнце бо пра́вды родила́ еси́, Присноде́во.

Ин. Ирмос: Ты моя́ кре́пость Го́споди, / Ты моя́ и си́ла, / Ты мой Бог, Ты мое́ ра́дование, / не оста́вль не́дра О́тча, / и на́шу нищету́ посети́в. / Тем с проро́ком Авваку́мом зову́ Ти: / си́ле Твое́й сла́ва, Человеколю́бче.

Припев: Вси святи́и моли́те Бо́га о нас.

Совоку́плься собо́р святы́х Твои́х любо́вию, / и Тебе́ наслажда́яйся, / и́стинно же и чи́сто в ра́дости, / лик неразруша́емый а́нгелом слику́ет, / о Тебе́, Всеви́дче, Бо́зе всех и Го́споде. Дважды.

Ю́ношески сла́внии священному́ченицы, / му́ченическим венце́м увязо́стеся, богоде́тельным пома́занием, / е́же пе́рвее свяще́нства укра́шени пребога́тии. / Те́мже сугу́бы венцы́ досто́йно прие́мше, / со Христо́м ве́чно ра́дуетеся.

Плотско́е мудрова́ние все ду́ху, богоно́снии, вои́стинну повину́сте, / по́стнически сего́ стремле́ния неудержи́мая посто́м увяди́вше: / и ны́не безстра́стия све́том просвети́вшеся, / мзды трудо́в прия́сте.

Слава: Я́ко Христа́, му́ченицы, Первому́ченика, му́ки зело́ претерпе́сте, / терпели́во же и до́блественне, / я́ко в чужди́х страда́льчествующе телесе́х, сла́внии, / и ны́не Ца́рствия насле́дницы показа́вшеся, / ве́рным исцеле́ния источа́ете.

И ныне, Богородичен: Неве́ста Бо́жия была́ еси́, Богороди́тельнице, / Сего́ бо Сло́во преве́чное, теле́сне родила́ еси́ нам: / в Не́мже и жены́ свя́то пожи́вше, / и страда́льчествы всеразли́чными Тобо́ю украси́вшеся, / прама́тернее паде́ние испра́виша.

Катавасия: Седя́й в Сла́ве / на Престо́ле Божества́ / во о́блаце ле́гце, / прии́ди Иису́с Пребоже́ственный, / Нетле́нною Дла́нию / и спасе́ зову́щия: / сла́ва, Христе́, си́ле Твое́й.

Песнь 5.

Ирмос: Вску́ю мя отри́нул еси́ / от лица́ Твоего́, Све́те Незаходи́мый, / и покры́ла мя есть чужда́я тьма, окая́ннаго; / но обрати́ мя, / и к све́ту за́поведей Твои́х / пути́ моя́ напра́ви, молю́ся.

Припев: Сла́ва Го́споди, свято́му Воскресе́нию Твоему́.

Оде́ятися претерпе́л еси́ в багряни́цу / пре́жде стра́сти Твоея́, Спа́се, поруга́емь, / первозда́ннаго покрыва́я безобра́зное обнаже́ние: / и наг пригвозди́лся еси́ на Кресте́ пло́тию, / совлача́я, Христе́, ри́зу умерщвле́ния.

От пе́рсти сме́ртныя, / Ты па́дшее мое́ па́ки назда́л еси́ существо́, воскре́с: / и нестаре́ющееся, Христе́ устро́ил еси́, / яви́в па́ки я́коже ца́рский о́браз, / нетле́ния жизнь блиста́ющ.

Припев: Пресвята́я Богоро́дице, спаси́ нас.

Богородичен: Ма́тернее дерзнове́ние, е́же к Сы́ну Твоему́ иму́щи, Всечи́стая, / сро́днаго промышле́ния, е́же о нас, не пре́зри, мо́лимся: / я́ко Тебе́ и Еди́ну христиа́не ко Влады́це очище́ние ми́лостивно предлага́ем.

Ин. Ирмос: Просвети́ нас повеле́нии Твои́ми, Го́споди, и мы́шцею Твое́ю высо́кою Твой мир подáждь нам, Человеколю́бче.

Припев: Слава, Господи, Кресту Твоему Честному и Воскресению.

Наста́ви нас си́лою Креста́ Твоего́, Христе́: / тем бо Тебе́ припа́даем, / мир пода́ждь нам Человеколю́бче.

Окорми́ живо́т наш, я́ко Преблаги́й, / пою́щих Твое́ воста́ние, / и мир пода́ждь нам, Человеколю́бче.

Ин. Ирмос: У́тренююще вопие́м Ти: Го́споди, спаси́ ны; Ты бо еси́ Бог наш, ра́зве Тебе́ ино́го не ве́мы.

Припев: Пресвята́я Богоро́дице, спаси́ нас.

Утоли́ нестерпи́мую бу́рю страсте́й мои́х, / Я́же Бо́га ро́ждшая, Окорми́теля и Го́спода.

Слу́жат рождеству́ Твоему́, Пречи́стая Богоро́дице, / а́нгельстии чи́нове, и челове́ков собра́ние.

Ин. Ирмос: Вску́ю мя отри́нул еси́ / от лица́ Твоего́, Све́те Незаходи́мый, / и покры́ла мя есть чужда́я тьма, окая́ннаго; / но обрати́ мя, / и к све́ту за́поведей Твои́х / пути́ моя́ напра́ви, молю́ся.

Припев: Вси святи́и моли́те Бо́га о нас.

Предзре́ти, я́коже проро́цы боже́ственнии, / хотя́щая бы́ти сподо́бистеся, / и возжеле́сте благоро́дию души́ / очи́ститися житие́м чи́стым, о богоно́снии, / просвеща́еми си́лою Духо́вною. Дважды.

Лик святы́х ны́не све́тится Боже́ственными дарова́ньми, / и́же пре́жде зако́на вси патриа́рси, проро́цы, / апо́столи, и му́ченик собо́ри, / и по́стников, и учи́телей, / и пра́ведных, со священному́ченики. Дважды.

Слава: Светя́щееся зря́ще Твои́х святы́х днесь собра́ние, / Твое́ю, Спа́се, све́тлостию, и свеща́ми неугаса́емыми благода́ти, / Твое́ Боже́ственное бога́тство благи́х и изоби́лие / воспева́ем непреста́нно, Человеколю́бче.

И ныне, Богородичен: Преди́вное Твое́ Рождество́ возлюби́вше жены́ пречестны́я, / кра́сная жития́ нивочто́же вмени́ша, Всечи́стая, / Его́ еди́ни рачи́тельно жела́юще све́тлости и Боже́ственнаго осия́ния.

Катавасия: Ужасо́шася вся́ческая / о Боже́ственней сла́ве Твое́й: / Ты бо, Неискусобра́чная Де́во, / име́ла еси́ во утро́бе над все́ми Бо́га / и родила́ еси́ Безле́тнаго Сы́на, / всем воспева́ющим Тя / мир подава́ющая.

Песнь 6.

Ирмос: Очи́сти мя, Спа́се, / мно́га бо беззако́ния моя́, / и из глубины́ зол возведи́, молю́ся: / к Тебе́ бо возопи́х, / и услы́ши мя, / Бо́же спасе́ния моего́.

Припев: Сла́ва Го́споди, свято́му Воскресе́нию Твоему́.

Дре́вом кре́пко низложи́ мя началозло́бный: / Ты же, Христе́, возне́сся на Кресте́, / крепча́е низложи́л еси́, посрами́в сего́, / па́дшаго же воскреси́л еси́.

Ты уще́дрил еси́ Сио́на, возсия́вый от гро́ба, / но́ваго вме́сто ве́тхаго соверши́в, я́ко Благоутро́бен, Боже́ственною Твое́ю кро́вию: / и ны́не ца́рствуеши в нем во ве́ки, Христе́.

Припев: Пресвята́я Богоро́дице, спаси́ нас.

Богородичен: Да изба́вимся от лю́тых прегреше́ний, / мольба́ми Твои́ми, Богороди́тельнице Чи́стая, / и да улучи́м, Пречи́стая, Боже́ственное сия́ние, / из Тебе́ неизрече́нно воплоще́ннаго Сы́на Бо́жия.

Ин. Ирмос: Моли́тву пролию́ ко Го́споду, и Тому́ возвещу́ печа́ли моя́, я́ко зол душа́ моя́ испо́лнися, и живо́т мой а́ду прибли́жися, и молю́ся я́ко Ио́на: от тли, Бо́же, возведи́ мя.

Припев: Слава, Господи, Кресту Твоему Честному и Воскресению.

Дла́ни на Кресте́ распросте́рл еси́, / исцеля́яй неудержа́нно просте́ртую во Еде́ме ру́ку первозда́ннаго: / и Твое́ю во́лею же́лчи вкуси́в, / и спасл еси́, Христе́, я́ко Си́лен, / сла́вящия Твоя́ страда́ния.

Сме́рти Изба́витель вкуси́, дре́вняго осужде́ния, / я́ко да и тле́ния ца́рство разруши́т, / и во а́дская сшед, воскре́се Христо́с, / и спасе́, я́ко Си́лен, пою́щия Его́ воскресе́ние.

Ин. Ирмос: Ри́зу мне пода́ждь све́тлу, одея́йся све́том я́ко ри́зою, многоми́лостиве Христе́ Бо́же наш.

Припев: Пресвята́я Богоро́дице, спаси́ нас.

Храм Тя Бо́жий и Ковче́г, / и черто́г одушевле́нный, и дверь Небе́сную, / Богоро́дице, ве́рнии возвеща́ем.

Тре́бищ разруши́тель, я́ко Бог, / бы́вшее рождество́ Твое́, Мари́е Богоневе́сто, / покланя́емо есть со Отце́м и Ду́хом.

Ин. Ирмос: Очи́сти мя, Спа́се, / мно́га бо беззако́ния моя́, / и из глубины́ зол возведи́, молю́ся: / к Тебе́ бо возопи́х, / и услы́ши мя, / Бо́же спасе́ния моего́.

Припев: Вси святи́и моли́те Бо́га о нас.

Я́ко честны́й, избра́нный, положе́нный ка́мень краеуго́льный, / святи́и в Сио́не обре́тше Тя, Влады́ко, основа́ние непоколеби́мое, / избра́нное ка́мение себе́ назда́ша. Дважды.

Пронзе́нным Твои́м ре́бром, / ка́пли кро́ве иска́паша, с водо́ю богоде́тельно, / мiр обнови́ша, / и боже́ственный собо́р святы́х всех Благоде́телю призда́ша. Дважды.

Слава: Пое́м всеблагоче́стно / му́ченик о́блак боже́ственный, благода́тию просвеще́нный, / и возсия́вший светле́е багряни́цею кро́ве, / и червлени́цею их тве́рдаго страда́ния.

И ныне, Богородичен: Ма́терь всеи́стинную Бо́жию Тя вси зна́ем, / Е́юже естество́ же́нское изба́вльшееся, Всенепоро́чная, о Христе́ предпострада́, / доброде́тели же вся́кия благоче́стно бысть испо́лнено.

Катавасия: Боже́ственное сие́ и всечестно́е / соверша́юще пра́зднество, / Богому́дрии, Богома́тере, / прииди́те, рука́ми воспле́щим, / от Нея́ ро́ждшагося Бо́га сла́вим.

Кондак, глас 8: Я́ко нача́тки естества́, Насади́телю тва́ри, / вселе́нная прино́сит Ти, Го́споди, богоно́сныя му́ченики, / тех моли́твами в ми́ре глубо́це / Це́рковь Твою́, жи́тельство Твое́, / Богоро́дицею соблюди́, Многоми́лостиве.

Икос: И́же по всей земли́ му́чившиися, и на небеса́ пресели́вшиися, / и́же стра́сти Христо́вы подража́вшии, и стра́сти на́ша отъе́млющии, / зде днесь собира́ются, перворожде́нных показу́юще Це́рковь, / я́ко го́рния о́браз содержа́щу, и Христу́ вопию́щу: / Бог мой еси́ Ты, Богоро́дицею соблюди́ мя, Многоми́лостиве.

И чтем Пролог. Синаксарь в Неделю всех святых.

Песнь 7.

Ирмос: Бо́жия снизхожде́ния / огнь устыде́ся в Вавило́не иногда́. / Сего́ ра́ди о́троцы в пещи́ ра́дованною ного́ю, / я́ко во цве́тнице лику́юще поя́ху: / благослове́н еси́, Бо́же оте́ц на́ших.

Припев: Сла́ва Го́споди, свято́му Воскресе́нию Твоему́.

Сла́вное истоща́ние, / Боже́ственное бога́тство Твоея́ нищеты́, Христе́, удивля́ет а́нгелы, / на Кресте́ зря́щия Тя пригвожда́ема, / за е́же спасти́ ве́рою зову́щия: / благослове́н еси́ Бо́же оте́ц на́ших.

Боже́ственным Твои́м соше́ствием све́та испо́лнил еси́ преиспо́дняя, / и тьма прогна́на бысть пре́жде гоня́щая. / Отню́дуже воскресо́ша и́же от ве́ка ю́зницы, зову́ще: / благослове́н Бог оте́ц на́ших.

Припев: Пресвята́я Тро́ице, Бо́же наш, сла́ва Тебе́.

Троичен: Всем у́бо Го́спода, / Еди́наго же еди́ному Единоро́дному Сы́ну правосла́вно Отца́, / богосло́вяще Тя возвеща́ем, / и Еди́наго ве́дяще от Тебе́ исходя́ща Ду́ха Пра́ваго, / Соесте́ственна и Соприсносу́щна.

Ин. Ирмос: От Иуде́и доше́дше о́троцы, в Вавило́не иногдá, ве́рою Тро́ическою плáмень пе́щный попрáша, пою́ще: отце́в Бо́же, благослове́н еси́.

Припев: Слава, Господи, Кресту Твоему Честному и Воскресению.

Спасе́ние соде́лал еси́ посреде́ вселе́нныя, проро́чески Бо́же: / на дре́во бо вознесе́н быв, вся призва́л еси́ ве́рою зову́щия: / оте́ц на́ших Бо́же, благослове́н еси́.

Воскре́с от гро́ба, я́коже от сна, Ще́дре, / всех изба́вил еси́ от тли, / тварь же уверя́ется апо́столы пропове́дающими воста́ние: / отце́в Бо́же, благослове́н еси́.

Ин. Ирмос тойже.

Припев: Пресвята́я Богоро́дице, спаси́ нас.

От Де́вственных ложе́сн вопло́щься, / яви́лся еси́ на Спасе́ние на́ше. / Те́мже Твою́ Ма́терь ве́дяще Богоро́дицу, правосла́вно зове́м: / отце́в Бо́же, благослове́н еси́.

Жезл прорасти́ла еси́, Де́во, / от ко́рене Иессе́ова, Всеблаже́нная, / Плод цветонося́щи спаси́тельный, / ве́рою Сы́ну Твоему́ зову́щим: / отце́в Бо́же, благослове́н еси́.

Ин. Ирмос: Бо́жия снизхожде́ния / огнь устыде́ся в Вавило́не иногда́. / Сего́ ра́ди о́троцы в пещи́ ра́дованною ного́ю, / я́ко во цве́тнице лику́юще поя́ху: / благослове́н еси́, Бо́же оте́ц на́ших.

Припев: Вси святи́и моли́те Бо́га о нас.

Святы́х чи́нове, / во святы́х почива́ющаго немо́лчно пою́ще, / сла́дости боже́ственныя ны́не наслажда́ются, / и ра́дующеся, лику́ют пою́ще: / благослове́н Бог оте́ц на́ших.

Боже́ственными сия́ньми трисо́лнечнаго светопроли́тия, / че́стне святы́х собо́ри осия́вшеся, / Еди́ницу тричи́сленную богосло́вят, / Отца́ безнача́льна, и Сы́на благоче́стно, и Ду́ха Свята́го.

Неизрече́нною сла́вою Твое́ю, / егда́ яви́шися, Бо́же, посреде́ бого́в, / досто́йная подая́, и да́ры раздая́, и венцы́ дая́, / тогда́, Спа́се, сподо́би пе́ти Тебе́: / благослове́н Бог оте́ц на́ших.

Слава: Ра́дующеся пои́м святы́х всех собо́р, отвсю́ду собра́вшихся, / и ро́ды вку́пе и досто́инства, и жи́тельства и с ни́ми пое́м: / благослове́н Бог оте́ц на́ших.

И ныне, Богородичен: Мари́ю Пречи́стую, и Пресвяту́ю Богороди́тельницу, / отрокови́цы вся, лик боже́ственный ку́пно соста́вивше, / велегла́сно ра́дующеся возопи́йте: / ра́дуйся, ра́дости исто́чник нам источа́ющая.

Катавасия: Не послужи́ша тва́ри Богому́дрии / па́че Созда́вшаго, / но, о́гненное преще́ние му́жески попра́вше, / ра́довахуся, пою́ще: / препе́тый отце́в Госпо́дь и Бог, благослове́н еси́.

Песнь 8.

Ирмос: Седмери́цею пещь халде́йский мучи́тель / Богочести́вым неи́стовно разжже́, / си́лою же лу́чшею спасе́ны сия́ ви́дев, / Творцу́ и Изба́вителю вопия́ше: / о́троцы, благослови́те, / свяще́нницы, воспо́йте, / лю́дие, превозноси́те во вся ве́ки.

Припев: Сла́ва Го́споди, свято́му Воскресе́нию Твоему́.

Иису́сова Божества́ Пребоже́ственная си́ла, / в нас боголе́пно возсия́ла есть: / пло́тию бо вкуш за всех смерть кре́стную, / разруши́ а́дову кре́пость. / Его́же непреста́нно де́ти благослови́те, свяще́нницы воспо́йте, / лю́дие превозноси́те во вся ве́ки.

Распны́йся воста́, великовы́йный паде́, / пады́й и сокруше́нный испра́вися, / тля отве́ржена бысть, и нетле́ние процвете́: / Жи́знию бо ме́ртвенное поже́рто бысть. Де́ти благослови́те, свяще́нницы воспо́йте, лю́дие превозноси́те во вся ве́ки.

Припев: Пресвята́я Тро́ице, Бо́же наш, сла́ва Тебе́.

Троичен: Трисве́тлое Божество́, / Еди́ну сия́ющее зарю́ от Еди́наго Триипоста́снаго Естества́, Роди́теля Безнача́льна: / Единоесте́ственно же Сло́во Отцу́, и Сца́рствующаго Единосу́щнаго Ду́ха, / де́ти благослови́те, свяще́нницы воспо́йте, / лю́дие превозноси́те во вся ве́ки.

Ин. Ирмос: Победи́тели мучи́теля и пла́мене / благода́тию Твое́ю бы́вше, / за́поведей Твои́м зело́ прилежа́ще, / о́троцы вопия́ху: / благослови́те, вся дела́ Госпо́дня, Го́спода.

Припев: Слава, Господи, Кресту Твоему Честному и Воскресению.

На дре́ве ру́це мне просте́ршаго, обнаже́нному, призыва́юща мя, / Свое́ю благообра́зною согре́яти нагото́ю: / благослови́те вся дела́ Госпо́дня, / и превозноси́те Его́ во ве́ки.

Из преиспо́дняго а́да возне́сша мя, па́дшаго, / и высокопресто́льною сла́вою Роди́теля поче́тшаго: / благослови́те, вся дела́ Госпо́дня, Го́спода, / и превозноси́те Его́ во ве́ки.

Ин. Ирмос: Царя́ Небе́снаго, Его́же пою́т во́и а́нгельстии, хвали́те и превозноси́те во вся ве́ки.

Припев: Пресвята́я Богоро́дице, спаси́ нас.

Сопроти́вных разжже́нныя и пламенови́дныя на нас угаси́ стре́лы: / я́ко да пое́м Тя во вся ве́ки.

Преесте́ственне Соде́теля и Спа́са, / Бо́га Сло́ва родила́ еси́, Де́во: / те́мже Тя пое́м, и превозно́сим во вся ве́ки.

Ин. Ирмос: Седмери́цею пещь халде́йский мучи́тель / Богочести́вым неи́стовно разжже́, / си́лою же лу́чшею спасе́ны сия́ ви́дев, / Творцу́ и Изба́вителю вопия́ше: / о́троцы, благослови́те, / свяще́нницы, воспо́йте, / лю́дие, превозноси́те во вся ве́ки.

Припев: Вси святи́и моли́те Бо́га о нас.

Ра́дуйтеся му́ченицы, проро́цы, апо́столи, / священному́ченик честны́й собо́ре: / пра́ведных, преподо́бных же и учи́телей боже́ственный ли́че, / с мνроно́сицами жена́ми сладкопою́ще: / о́троцы благослови́те, свяще́нницы воспо́йте, / лю́дие превозноси́те во вся ве́ки.

Я́же па́че ума́ све́тлостию, / насыща́еми святи́и боже́ственнаго весе́лия, / и ра́дости исполня́еми, / бо́зи быва́ете, к Бо́гу приближе́нием, / богоде́тельным све́тлостем обща́ющеся, / и сла́вы неизрече́нныя просвети́вшеся луча́ми, / Христа́ превозноси́те во вся ве́ки.

Благослови́м Отца́, и Сы́на, и Свята́го Ду́ха, Го́спода.

Яви́вшеся, святи́и, я́ко зве́зды многосве́тлыя, / церко́вное не́бо уясня́ете разли́чными дарова́ньми и разли́чными добро́тами, / в пра́вде, целому́дрии, му́жестве, ра́зуме: / Влады́ку свяще́нницы воспо́йте, / лю́дие превозноси́те во вся ве́ки.

И ныне: С весе́лием вся жены́ богому́дрыя, сконча́вшияся, / пою́т Ду́хом Де́ву Пречи́стую, / и́стинную Ма́терь Бо́жию, / от кля́твы прама́тере Е́вы нас изба́вившую, / благогове́йно предстоя́ще, / Тоя́ воспо́йте Плод во ве́ки.

Хва́лим, благослови́м, покланя́емся Го́сподеви, пою́ще и превознося́ще во вся ве́ки.

Катавасия: О́троки благочести́выя в пе́щи / Рождество́ Богоро́дичо спасло́ есть; / тогда́ у́бо образу́емое, / ны́не же де́йствуемое, / вселе́нную всю воздвиза́ет пе́ти Тебе́: / Го́спода по́йте, дела́, / и превозноси́те Его́ во вся ве́ки.

Таже поем: Честне́йшую херуви́м:

Песнь 9.

Ирмос: Ужасе́ся о сем Не́бо, / и земли́ удиви́шася концы́, / я́ко Бог яви́ся челове́ком пло́тски, / и чре́во Твое́ бысть простра́ннейшее Небе́с. / Тем Тя, Богоро́дицу, / А́нгелов и челове́к чинонача́лия велича́ют.

Припев: Сла́ва Го́споди, свято́му Воскресе́нию Твоему́.

Боже́ственным и Безнача́льным Естество́м прост сый, / сложи́лся еси́ прия́тием пло́ти, в Тебе́ Само́м Сию́ соста́вив, Сло́ве Бо́жий, / и пострада́в я́ко челове́к, пребы́л еси́ кроме́ страсте́й, я́ко Бог. / Те́мже Тя во Двою́ Существу́ неразде́льно и неслия́нно велича́ем.

Отца́ по Существу́ Боже́ственному, / я́коже естество́м быв челове́к, / рекл еси́ Бо́га Вы́шний, рабо́м снизходя́, / воскре́с от гро́ба, благода́тию Отца́ / земноро́дным поло́ж, и́же по естеству́ Бо́га же и Влады́ку, / с Ни́мже Тя вси велича́ем.

Припев: Пресвята́я Богоро́дице, спаси́ нас.

Богородичен: Яви́лася еси́, о Де́во Ма́ти Бо́жия, / па́че естества́ ро́ждши пло́тию Бо́га Сло́ва, / Его́же Оте́ц отры́гну от се́рдца Своего́ пре́жде всех век, я́ко Благ, / Его́же ны́не и теле́с превы́шша разуме́ем, а́ще и в те́ло облече́ся.

Ин. Ирмос: Устраши́ся вся́к слу́х неизрече́нна Бо́жия снизхожде́ния, я́ко Вы́шний во́лею сни́де да́же и до пло́ти, от деви́ческаго чре́ва бы́в Челове́к. Те́мже Пречи́стую Богоро́дицу, ве́рнии, велича́ем.

Припев: Слава, Господи, Кресту Твоему Честному и Воскресению.

Бо́жия Тя естество́м у́бо Сы́на, / зача́таго во утро́бе све́мы Богома́тере, / и бы́вшаго нас ра́ди Челове́ка, / и зря́ще Тя на Кресте́ естество́м у́бо стра́ждуща челове́ческим, / безстра́стна же, я́ко Бо́га пребыва́юща, велича́ем.

Разруши́ся тьма дря́хлая, / от а́да бо возсия́ Со́лнце Пра́вды Христо́с, / земли́ просвеща́я вся концы́, / сия́я Божества́ све́том, Небе́сный Челове́к, Бог земны́й: / Его́же во двою́ естеству́ велича́ем.

Ин. Ирмос: Вои́стинну Богоро́дицу Тя испове́дуем, спасе́ннии Тобо́ю, Де́во чи́стая, с безпло́тными ли́ки Тя величáюще.

Припев: Пресвята́я Богоро́дице, спаси́ нас.

Ра́дости и весе́лия испо́лнь есть па́мять Твоя́, / приступа́ющим исцеле́ния точа́щи, / и благоче́стно Богоро́дицу Тя возвеща́ющим.

Псалмы́ Тя воспева́ем Благода́тная, / и немо́лчно, е́же ра́дуйся, прино́сим: / Ты бо источи́ла еси́ всем ра́дость.

Ин. Ирмос: Ужасе́ся о сем Не́бо, / и земли́ удиви́шася концы́, / я́ко Бог яви́ся челове́ком пло́тски, / и чре́во Твое́ бысть простра́ннейшее Небе́с. / Тем Тя, Богоро́дицу, / А́нгелов и челове́к чинонача́лия велича́ют.

Припев: Вси святи́и моли́те Бо́га о нас.

Наде́ждею и любо́вию вооруже́нно, / и ве́рно огражде́нно счине́ние избра́нных, / вся мучи́телей преще́ния, му́ки, и ра́ны ра́дующеся претерпе́ша, / благосла́вно от Христа́ обогати́вшеся, / победотворя́щаго в страда́ниих и́стины, первому́ченики.

Приста́нище спасе́ния, / Крести́теля, апо́столы, проро́ки / и му́ченики с по́стники, / боже́ственныя учи́тели и свяще́нники, / патриа́рхов же собра́ние, и священному́ченики благосла́вныя, / жены́ боголюби́выя, преподо́бныя и пра́ведныя / ны́не досто́йно восхва́лим.

Слава: Огне́м искуси́вшеся искуше́ний, / и сластьми́ не прельсти́вшеся, ра́дуетеся чи́сте, / престо́лу Влады́чню светови́дному предстоя́ще, / сла́внии собо́ри святы́х на небесе́х, / разреши́вшимся зерца́лом, / се́ни же мимоше́дшей и́стинными явле́ньми.

И ныне, Богородичен: Яви́лася еси́ разстоя́щимся совокупи́тельная: / Тобо́ю бо а́нгелом единосе́льницы на небесе́х челове́цы бы́ша вои́стинну, / и свиде́тельствуют чи́нове всех святы́х, / ны́не с ни́ми пою́ще Твое́ Рождество́, Де́во Богоро́дице, в ве́чных пе́снех.

Катавасия: Всяк земноро́дный / да взыгра́ется, Ду́хом просвеща́емь, / да торжеству́ет же Безпло́тных умо́в естество́, / почита́ющее свяще́нное торжество́ Богома́тере, / и да вопие́т: / ра́дуйся, Всеблаже́нная, / Богоро́дице, Чи́стая Присноде́во.

Свят Госпо́дь Бог наш: поем по гласу.

Таже експостиларий воскресен:

Со ученики́ взы́дем на го́ру Галиле́йскую, / ве́рою Христа́ ви́дети / глаго́люща власть прия́ти вы́шних и ни́жних, научи́мся: / ка́ко учи́т креща́ти во и́мя Отца́, и Сы́на, и Свята́го Ду́ха, язы́ки вся, / и пребыва́ти с таи́нники, я́коже обеща́ся, до сконча́ния ве́ка.

Слава: светилен всем святым. Подобен:

Крести́теля и Предте́чу, / апо́столы, проро́ки, му́ченики, / священнонача́льники же, по́стники / и преподо́бныя, священному́ченики, / ку́пно боголюби́выя жены́ и пра́ведныя вся, и а́нгелов чи́ны, / до́лжно пе́сньми увязе́м моля́щеся, / сла́ву сих получи́ти от Христа́ Спа́са.

И ныне, Богородичен: И́же горе́ прославля́емый боже́ственне от а́нгелов, / от недр О́тчих, Пречи́стая, не отсту́пль неизрече́нно, с до́льними поживе́: / Ты же Сего́ была́ еси́ спасе́ния хода́таица, / от чи́стых Твои́х крове́й Сему́, Чи́стая, па́че сло́ва плоть заимода́вши. / Его́же моли́ рабо́м Твои́м избавле́ние да́ти прегреше́ний.

На хвалитех, Вся́кое дыха́ние: поставим стихов 8, и поем стихиры воскресны, глас 8:

Го́споди, а́ще и суди́лищу предста́л еси́ от Пила́та суди́мый, / но не отступи́л еси́ от престо́ла со Отце́м седя́: / и воскре́с из ме́ртвых, / мiр свободи́л еси́ от рабо́ты чужда́го, / я́ко Щедр и Человеколю́бец.

Го́споди, а́ще и я́ко ме́ртва / во гро́бе иуде́и положи́ша, / но я́ко Царя́ спя́ща во́ини Тя стрежа́ху, / и я́ко живота́ сокро́вище, печа́тию печа́таша, / но воскре́сл еси́, / и по́дал еси́ нетле́ние душа́м на́шим.

Го́споди, ору́жие на диа́вола / Крест Твой дал еси́ нам: / трепе́щет бо и трясе́тся, не терпя́ взира́ти на си́лу Его́: / я́ко ме́ртвыя возставля́ет, и смерть упраздни́. / Сего́ ра́ди покланя́емся / погребе́нию Твоему́ и воста́нию.

А́нгел Твой, Го́споди, / Воскресе́ние пропове́давый, / стра́жи у́бо устраши́, / жена́м же возгласи́, глаго́ля: / что и́щете Жива́го с ме́ртвыми; / воскре́се Бог сый, / и вселе́нней жизнь дарова́.

Ина стихира восточная (анатолиева) тогожде гласа:

Пострада́л еси́ Кресто́м, Безстра́стный Божество́м, / погребе́ние прия́л еси́ тридне́вное, / да нас свободи́ши от рабо́ты вра́жия, / и обезсме́ртив оживотвори́ши нас Христе́ Бо́же, / воскресе́нием Твои́м, Человеколю́бче.

Ины стихиры всем святым, глас 4. Подобен: Я́ко до́бля:

Святы́я Госпо́дь и́же на земли́ удиви́: / Того́ бо ра́ны и страда́ния в пло́ти восприя́ша, / в сих крася́щеся, / и боже́ственными удобре́ньми явле́нно удобря́еми: / я́же воспои́м я́ко неувяда́ющия цве́ты, / я́ко зве́зды непреле́стныя Це́ркве, / я́ко во́льная заколе́ния.

Стих: Воззва́ша пра́веднии, / и Госпо́дь услы́ша их.

С проро́ки апо́столи, / с преподо́бными учи́телие, / со священному́ченики вси пра́веднии, / и жен пострада́вшее, и любо́вию пости́вшееся святы́х мно́жество, / и пра́ведных чи́нове, / да восхва́лятся свяще́нными пе́сньми, / я́ко го́рняго Ца́рствия насле́дницы, / я́ко рая́ жи́телие.

Стих: Ди́вен Бог во святы́х Свои́х, / Бог Изра́илев.

И́же зе́млю онебеси́вшии доброде́телей све́тлостию, / и́же Христо́ву смерть подража́вшии, / безсме́ртия хода́тайственный путь ше́ствовавшии, / и́же стра́сти челове́ком рукоде́йствием благода́ти очи́стившии, / и́же во всем мiре единоду́шно страда́льчествовавшии, / до́блественне да восхва́лятся му́ченицы.

Слава: стихира утренняя евангельская, 1-я. Глас 1:

На го́ру ученико́м иду́щим за земно́е вознесе́ние, / предста́ Госпо́дь, и поклони́вшеся Ему́, / и да́нныя вла́сти везде́ научи́вшеся, / в поднебе́сную посыла́хуся / пропове́дати е́же из ме́ртвых воскресе́ние, / и е́же на небеса́ возше́ствие: / и́мже и во ве́ки спребыва́ти нело́жный обеща́ся Христо́с Бог, / и Спас душ на́ших.

И ныне: Преблагослове́на еси́, Богоро́дице Де́во, / Вопло́щшим бо ся из Тебе́ ад плени́ся, / Ада́м воззва́ся, / кля́тва потреби́ся, / Е́ва свободи́ся, / смерть умертви́ся, и мы ожи́хом. / Тем воспева́юще вопие́м: / благослове́н Христо́с Бог, / благоволи́вый та́ко, сла́ва Тебе́.

Славословие великое. По Трисвятом тропарь воскресен точию, ектении и отпуст. И час 1-й в притворе, и поучение Студитово, и совершенный отпуст.

На литургии

Блаженна воскресна гласа, на 4. Глас 8:

Помяни́ нас, Христе́ Спа́се мiра, / я́коже разбо́йника помяну́л еси́ на дре́ве: / и сподо́би всех, Еди́не Ще́дре, / Небе́сному Ца́рствию Твоему́.

На дре́ве пригвожде́н быв, Спа́се наш, во́лею, / я́же от дре́ва кля́твы Ада́ма изба́вил еси́, / воздая́, я́ко Щедр, е́же по о́бразу, и ра́йское селе́ние.

Слы́ши, Ада́ме, и ра́дуйся со Е́вою: / я́ко обнажи́вый пре́жде обоя́, / и пре́лестию взем вас пле́нники, / Кресто́м Христо́вым упраздни́ся.

Днесь Христо́с воскре́с от гро́ба, / всем ве́рным подая́ нетле́ние, / и ра́дость обновля́ет мνроно́сицам по стра́сти и Воскресе́нии.

И от канона всех святых песнь 6-я, на 4.

По входе тропарь воскресный, глас 8.

С высоты́ снизше́л еси́, Благоутро́бне, / погребе́ние прия́л еси́ тридне́вное, / да нас свободи́ши страсте́й, / Животе́ и Воскресе́ние на́ше, Го́споди, сла́ва Тебе́!

И святым, тропарь, глас 4:

И́же во всем мiре му́ченик Твои́х, / я́ко багряни́цею и ви́ссом, / кровьми́ Це́рковь Твоя́ украси́вшися, / те́ми вопие́т Ти, Христе́ Бо́же, / лю́дем Твои́м щедро́ты Твоя́ низпосли́, / мир жи́тельству Твоему́ да́руй, / и душа́м на́шим ве́лию ми́лость.

Слава, и ныне, кондак святым, глас 8:

Я́ко нача́тки естества́, Насади́телю тва́ри, / вселе́нная прино́сит Ти, Го́споди, богоно́сныя му́ченики, / тех моли́твами в ми́ре глубо́це / Це́рковь Твою́, жи́тельство Твое́, / Богоро́дицею соблюди́, Многоми́лостиве.

Прокимен, глас 8: Помоли́теся и воздади́те / Го́сподеви Бо́гу на́шему.

Стих: Ве́дом во Иуде́и Бог, во Изра́или ве́лие И́мя Его́.

И святым, глас 4: Ди́вен Бог во святы́х Свои́х, Бог Изра́илев.

Ко Евреом послание святаго Апостола Павла чтение, зачало 330 (Евр. 11:33–12:2).

Бра́тие, святи́и вси ве́рою победи́ша ца́рствия, соде́яша пра́вду, получи́ша обетова́ния, загради́ша уста́ львов, угаси́ша си́лу о́гненную, избего́ша о́стрея меча́, возмого́ша от не́мощи, бы́ша кре́пцы во бране́х, обрати́ша в бе́гство полки́ чужи́х. Прия́ша жены́ от воскресе́ния ме́ртвыя своя́: ини́и же избие́ни бы́ша, не прие́мше избавле́ния, да лу́чшее воскресе́ние улуча́т: друзи́и же руга́нием и ра́нами искуше́ние прия́ша, еще́ же и уз и темни́ц. Ка́мением побие́ни бы́ша, претре́ни бы́ша, искуше́ни бы́ша, уби́йством меча́ умро́ша, проидо́ша в ми́лотех, и в ко́зиях ко́жах, лише́ни, скорбя́ще, озло́блени. И́хже не бе досто́ин [весь] мiр, в пусты́нях скита́ющеся, и в гора́х, и в верте́пах, и в про́пастех земны́х. И си́и вси послу́шествовани бы́вше ве́рою, не прия́ша обетова́ния, Бо́гу лу́чшее что о нас предзре́вшу, да не без нас соверше́нство прии́мут. Те́мже у́бо и мы, толи́к иму́ще облежа́щь нас о́блак свиде́телей, го́рдость вся́ку отло́жше, и удо́бь обстоя́тельный грех, терпе́нием да тече́м на предлежа́щий нам по́двиг, взира́юще на нача́льника ве́ры и соверши́теля Иису́са.

Аллилуиа, глас 4: Воззва́ша пра́веднии, и Госпо́дь услы́ша их.

Стих: Мно́ги ско́рби пра́ведным, и от всех их изба́вит я́ Госпо́дь.

Евангелие от Матфеа, зачало 38 (Мф. 10:32–33, 37–38; 19:27–30).

Рече́ Госпо́дь Свои́м ученико́м: всяк у́бо и́же испове́сть Мя пред челове́ки, испове́м его́ и Аз пред Отце́м Мои́м, и́же на Небесе́х, а и́же отве́ржется мене́ пред челове́ки, отве́ргуся его́ и Аз пред Отце́м Мои́м, и́же на Небесе́х. И́же лю́бит отца́ или́ ма́терь па́че Мене́, несть Мене́ досто́ин: и и́же лю́бит сы́на или́ дщерь па́че Мене́, несть Мене́ досто́ин. И и́же не прии́мет креста́ своего́, и вслед Мене́ гряде́т, несть Мене́ досто́ин. Тогда́ отвеща́в Петр, рече́ Ему́: се, мы оста́вихом вся и вслед Тебе́ идо́хом: что у́бо бу́дет нам? Иису́с же рече́ им: ами́нь глаго́лю вам, я́ко вы ше́дшии по Мне, в пакибытие́, егда́ ся́дет Сын Челове́ческий на престо́ле сла́вы Своея́, ся́дете и вы на двоюна́десяте престо́лу, судя́ще обемана́десяте коле́нома Изра́илевома. И всяк, и́же оста́вит дом, или́ бра́тию, или́ сестры́, или́ отца́, или́ ма́терь, или́ жену́, или́ ча́да, или́ се́ла, и́мене Моего́ ра́ди, стори́цею прии́мет и живо́т ве́чный насле́дит. Мно́зи же бу́дут пе́рви после́днии, и после́дни пе́рвии.

Причастный: Хвали́те Го́спода с Небе́с, хвали́те Его́ в вы́шних.

Другий: Ра́дуйтеся, пра́веднии, о Го́споде, пра́вым подоба́ет похвала́. / Аллилу́иа, трижды.

На трапезе утешение братии, готовящимся к постному подвигу.

Подобает ведати: аще храм всех святых: На Малей и Велицей вечерни, и на Утрени, и на Литургии, подобне поем, якоже случится в Неделю великаго святаго. Емуже бывает бдение. Точию на Утрени поем полиелей.

По полиелеи:

Велича́ем вас / апо́столи, му́ченицы, проро́цы, и вси святи́и, / и чтем святу́ю па́мять ва́шу: / вы бо мо́лите о нас / Христа́ Бо́га на́шего.

Псалом избранный: Блаже́н муж бояйся Го́спода: И седален святым, писан в каноне по 3-й песни. Степенна гласа. Прокимен: Вся́кое дыха́ние: И Евангелие святым. Воскресе́ние Христо́во: и псалом 50. Слава: Моли́твами всех святы́х: И ныне: Моли́твами Богоро́дицы: Вместо Воскре́с Иису́с: стихира всем святым, кую волиши. Канон воскресен со ирмосом на 4, и Богородицы на 2, и святым на 8. И прочее, якоже предписася.

Конец, и Богу слава.

Неделя вторая по святей Пятидесятнице, всех святых, в земли Российстей просиявших [8]

В субботу вечера, на Малей вечерне

На Го́споди воззва́х: стихиры воскресны на 4, глас 1:

Вече́рния на́ша моли́твы / приими́, Святы́й Го́споди, / и пода́ждь нам оставле́ние грехо́в, / я́ко Еди́н еси́ / явле́й в мiре Воскресе́ние. Дважды.

Обыди́те лю́дие Сио́н, / и обыми́те его́, / и дади́те сла́ву в нем Воскре́сшему из ме́ртвых: / я́ко Той есть Бог наш, / избавле́й нас от беззако́ний на́ших.

Прииди́те лю́дие, / воспои́м, и поклони́мся Христу́, / сла́вяще Его́ из ме́ртвых Воскресе́ние: / я́ко Той есть Бог наш, / от пре́лести вра́жия мiр избавле́й.

Слава, святых, глас 4: Боже́ственнии отцы́, / бы́сте цве́ти духо́внии Ру́сския земли́, / похвала́ на́ша и утвержде́ние / и всем благоути́шное приста́нище: / о вас бо земля́ на́ша хва́лится, / стяжа́вши вас, я́ко неистощи́мое сокро́вище, / и ны́не, а́ще теле́сне язы́к ваш умо́лче, / но чудеса́ свиде́тельствуют просла́вльшаго вас Го́спода. / Ему́же моли́теся / дарова́ти душа́м на́шим ве́лию ми́лость.

И ныне, Богородичен догматик, глас 1: Де́вственное торжество́ днесь бра́тие, / да взыгра́ется тварь, да ликовству́ет челове́чество: / созва́ бо нас свята́я Богоро́дица, / нескве́рное сокро́вище де́вства; / слове́сный втора́го Ада́ма рай; / храни́лище соедине́ния дву естеству́; / торжество́ спаси́тельнаго примире́ния; / черто́г, в не́мже Сло́во уневе́стивый плоть вои́стинну; / ле́гкий о́блак, И́же над херуви́мы Су́щаго, с те́лом носи́вший. / Тоя́ моли́твами, Христе́ Бо́же, спаси́ ду́ши на́ша.

На стиховне едина стихира воскресна, глас 1:

Стра́стию Твое́ю, Христе́, / от страсте́й свободи́хомся, / и воскресе́нием Твои́м из истле́ния изба́вихомся, / Го́споди, сла́ва Тебе́.

Стихиры святых на стиховне, глас 8. Подобен: О, пресла́внаго чудесе́:

Стих: Бог нам прибе́жище и си́ла, / Помо́щник в ско́рбех, обре́тших ны зело́.

О, пресла́внаго чудесе́! / На небеси́ и на земли́ ра́дость / днесь возсия́ в па́мять всех ру́сских святы́х: / от А́нгел хвала́ми венча́ются / и от челове́к пе́ния прие́млют. / О, ка́ко в стране́ на́шей подвиза́шася, / ка́ко Бо́гу угоди́ша, / и́миже враг паде́ лука́вый, / Христу́ побе́ждшу того́.

Стих: Госпо́дь сил с на́ми, / Засту́пник наш, Бог Иа́ковль.

О, пресла́внаго чудесе́! / Чуде́с светлостьми́ / со́лнца светле́йше / при́сно святи́и сро́дницы на́ши / све́тят конце́м Ру́сския земли́, / от невече́рняго Све́та облиста́еми, / и́хже сия́нии / о́блацы от страны́ на́шея отгоня́ются ва́рварстии / и де́мони побежда́ются.

Слава, святых, глас тойже: О, пресла́внаго чудесе́! / Христа́ ра́ди подвиза́выйся / треблаже́нный собо́р ру́сских святы́х / ко враго́м Святы́я Руси́ / всегда́ явля́ется ору́жие обоюдуо́строе, / пожина́я сих выше́ния. / Те́мже к нему́ возопии́м: / святи́и сро́дницы на́ши, покры́йте и ны́не нас, / ве́рою почита́ющих вас от любве́ всегда́.

И ныне, Богородичен, глас тойже. Подобен: О, пресла́внаго чудесе́:

О, пресла́внаго чудесе́! / Небесе́ и земли́ Цари́ца, / от святы́х сро́дников на́ших умоля́емая, / до ны́не зе́млю Ру́сскую покрыва́ет / и ли́ка Своего́ изображе́нии ми́лостивно обогаща́ет. / О Влады́чице Держа́вная! / Не преста́ни и на бу́дущее вре́мя / во утвержде́ние на Руси́ правосла́вия / ми́лости и чудеса́ излива́ти до ве́ка. Ами́нь.

Или ин Богородичен, глас 4: При́сно страна́ Росси́йская / о Тебе́ хва́лится и весели́тся, / иму́щи Тя Засту́пницу непосты́дную / и сте́ну неруши́мую, / не оскуде́й и ны́не, Влады́чице, / избавля́ти Твоя́ лю́ди от всех бед.

Та́же: Ны́не отпуща́еши: Трисвято́е.

Тропарь воскресен, глас 1: Ка́мени запеча́тану от иуде́й / и во́ином стрегу́щим Пречи́стое Те́ло Твое́, / воскре́сл еси́ тридне́вный, Спа́се, / да́руяй мірови жизнь. / Сего́ ра́ди Си́лы Небе́сныя вопия́ху Ти, Жизнода́вче: / сла́ва Воскресе́нию Твоему́, Христе́, / сла́ва Ца́рствию Твоему́, / сла́ва смотре́нию Твоему́, еди́не Человеколю́бче.

Слава, тропарь святых, глас 8: Я́коже плод кра́сный Твоего́ спаси́тельнаго се́яния, / земля́ Росси́йская прино́сит Ти, Го́споди, вся святы́я, в той просия́вшия. / Тех моли́твами в ми́ре глубо́це / Це́рковь и страну́ на́шу Богоро́дицею соблюди́, Многоми́лостиве.

И ныне, Богородичен, глас 4: Засту́пнице усе́рдная, / Ма́ти Го́спода Вы́шняго, / за всех мо́лиши Сы́на Твоего́, Христа́ Бо́га на́шего, / и всем твори́ши спасти́ся, / в держа́вный Твой покро́в прибега́ющим, / всех нас заступи́, о Госпоже́ Цари́це и Влады́чице, / и́же в напа́стех, и ско́рбех, и боле́знех обремене́нных грехи́ мно́гими, / предстоя́щих и моля́щихся Тебе́ умиле́нною душе́ю / и сокруше́нным се́рдцем / пред пречи́стым Твои́м о́бразом со слеза́ми / и невозвра́тно наде́жду иму́щих на Тя, / избавле́ния всех зол, / всем поле́зная да́руй / и вся спаси́, Богоро́дице Де́во, / Ты бо еси́ Боже́ственный покро́в рабо́м Твои́м.

Ектении и отпуст.

В субботу вечера, на Велицей вечерне

Блаже́н муж: 1-я кафизма вся.

На Го́споди воззва́х: стихиры на 10, воскресны 3, глас 1:

Вече́рния на́ша моли́твы / приими́, Святы́й Го́споди, / и пода́ждь нам оставле́ние грехо́в, / я́ко Еди́н еси́ / явле́й в мiре Воскресе́ние.

Обыди́те лю́дие Сио́н, / и обыми́те Его́, / и дади́те сла́ву в нем Воскре́сшему из ме́ртвых: / я́ко Той есть Бог наш, / Избавле́й нас от беззако́ний на́ших.

Прииди́те лю́дие, / воспои́м, и поклони́мся Христу́, / сла́вяще Его́ из ме́ртвых Воскресе́ние: / я́ко Той есть Бог наш, / от пре́лести вра́жия мiр Избавле́й.

И стихира Анатолиева едина, глас тойже:

Весели́теся Небеса́, / воструби́те основа́ния земли́, / возопи́йте го́ры весе́лие: / се бо Емману́ил грехи́ на́ша на Кресте́ пригвозди́, / и живо́т дая́й, смерть умертви́, / Ада́ма Воскреси́вый, я́ко Человеколю́бец.

Стихиры святых 6, глас 3. Самогласны:

Прииди́те, собо́ри Росси́йстии, / су́щия в стране́ на́шей святы́я восхва́лим: / преподо́бныя, и иера́рхи, и кня́зи благове́рныя, / му́ченики и священному́ченики, / и Христа́ ра́ди юро́дивыя, и жен святы́х сосло́вие, / вку́пе имену́емыя и неимену́емыя, / си́и бо вои́стинну де́лы и словесы́, и многови́дным житие́м, / и от Бо́га дарова́нии / соде́лашася святи́и / и Руси́ тезоиме́ние свя́тости пода́ша, / и́хже и гро́бы Бог чудесы́ просла́ви, / и ны́не несре́дственне просла́вльшему их Христу́ предстоя́ще, / мо́лятся приле́жно о нас, / любо́вию соверша́ющих све́тлое их торжество́.

Прииди́те, правосла́вия люби́телие, / пе́сненными добро́тами похва́лим богому́дрыя святи́тели Росси́йския, / Христо́вы Це́ркве све́тлое украше́ние, / свяще́нства венцы́, благоче́стия пра́вило, / исто́чники Боже́ственных исцеле́ний неисчерпа́емыя, / проли́тие дарова́ний духо́вных, / ре́ки мно́гих чуде́с, / зе́млю Ру́сскую веселя́щия тече́нием, / благове́рным лю́дем те́плыя посо́бники, / и́хже ра́ди Христо́с враго́в возноше́ния низложи́, / име́яй ве́лию ми́лость.

Земля́ весели́тся и Не́бо ра́дуется, / отцы́ преподо́бнии, / восхваля́юще по́двиги и труды́ ва́ша, / душе́вное благомо́щие и ума́ чистоту́, / зако́ном бо естества́ не победи́стеся. / О собо́ре святы́й и по́лче Боже́ственный, / земли́ на́шея утвержде́ние вы есте́ вои́стинну.

Ины стихиры, глас 8. Самогласны:

Блаже́ннии богому́дрии кня́зие Росси́йстии, / правосла́вною му́дростию сия́ющии, / доброде́телей же све́тлостию блиста́ющии, / озаря́ете ве́рных исполне́ния, / бесо́в тьму отгоня́юще; / те́мже, я́ко прича́стники невече́рния благода́ти / и насле́дия ва́шего храни́тели непосты́дныя, / вас почита́ем, досточу́днии.

Му́ченицы Христо́вы преблаже́ннии, / на во́льное заколе́ние са́ми себе́ преда́сте, / и зе́млю Ру́сскую кровьми́ ва́шими освяти́сте, / и возду́х просвети́сте преставле́нием; / ны́не же живете́ на Небесе́х, / во све́те невече́рнем, / о нас всегда́ моля́щеся, богови́дцы.

Блаже́ннии Христа́ ра́ди юро́дивии и пра́веднии, / в Росси́и просия́вшии, / вы, отверже́нием себе́ Христу́ после́довавше, / мудре́йшим юро́дством прехи́трили есте́ диа́вола, / сего́ связа́вше по́двиги ва́шими, / и, бога́тство нося́ще в души́ некра́домо, / вся Христо́ва уче́ния де́лом испо́лнисте, / и, ны́не на Небесе́х лику́юще, / не преста́йте моли́тися о Ру́сстей земли́ / и о всех почита́ющих вас.

Слава, глас 1: Весели́ся о Го́споде, Русь Правосла́вная, / ра́дуйся и лику́й, ве́рою све́тло оде́явшися, / телеса́ подви́жников ве́ры и свиде́телей и́стины / в не́дрех свои́х иму́щи, я́ко сокро́вище, / наслади́ся чуде́с, от них истека́ющих, / и, ви́дящи полк сей святы́й, / от ви́димых и неви́димых враго́в тя огражда́ющий, / благода́рно Спа́су возопи́й: / Го́споди, сла́ва Тебе́.

И ныне, Богородичен, догматик. Глас тойже: Всемiрную сла́ву, / от челове́к Прозя́бшую, / и Влады́ку Ро́ждшую, / Небе́сную Дверь, / воспои́м Мари́ю Де́ву, / Безпло́тных песнь, и ве́рных удобре́ние: / Сия́ бо яви́ся Не́бо, и Храм Божества́: / Сия́ прегражде́ние вражды́ разруши́вши, / мир введе́, и Ца́рствие отве́рзе. / Сию́ у́бо иму́ще ве́ры Утвержде́ние, / Побо́рника и́мамы из Нея́ Ро́ждшагося Го́спода. / Дерза́йте у́бо, дерза́йте лю́дие Бо́жии: / и́бо Той победи́т враги́, я́ко Всеси́лен.

Вхо́д: Све́те ти́хий святы́я сла́вы Безсме́ртнаго Отца́ Небе́снаго, Свята́го, Блаже́ннаго, Иису́се Христе́. Прише́дше на за́пад со́лнца, ви́девше свет вече́рний, пое́м Отца́, Сы́на и Свята́го Ду́ха, Бо́га. Досто́ин еси́ во вся времена́ пет бы́ти гла́сы преподобными. Сы́не Бо́жий, живо́т дая́й, те́мже мiр Тя сла́вит.

Прокимен дне и чтения три.

Пророчества Исаиина чтение (Ис. 49:8–15):

Та́ко глаго́лет Госпо́дь: во вре́мя прия́тное послу́шах тя и в день спасе́ния помого́х тебе́. / И созда́х тя и дах тя в заве́т язы́ков, / е́же устро́ити зе́млю и насле́дити насле́дие пусты́ни. Глаго́люща су́щим во у́зах: изыди́те! / И су́щим во тьме: откры́йтеся! На всех путе́х пасти́ся бу́дут, и на всех стезя́х па́жить их. Не вза́лчут, ниже́ вжа́ждут, ниже́ порази́т их зной, ниже́ со́лнце, но Ми́луяй их уте́шит я́ и сквозе́ исто́чники вод проведе́т я́. И положу́ вся́кую го́ру в путь и вся́кую стезю́ в па́ству их. Се си́и издале́ча прии́дут, си́и от се́вера и мо́ря, ини́и же от земли́ Пе́рсския. Да веселя́тся Небеса́, и ра́дуется земля́, да отры́гнут го́ры весе́лие и хо́лми пра́вду, я́ко поми́лова Бог лю́ди Своя́ и смире́нныя люде́й уте́ши. Рече́ же Сио́н: оста́ви мя Госпо́дь, и Бог забы́ мя. Еда́ забу́дет жена́ отроча́ свое́? Или́ не поми́лует изча́дия чре́ва своего́? А́ще ли же и сих забу́дет жена́, но Аз не забу́ду тебе́, – глаго́лет Госпо́дь.

Премудрости Иисуса, сына Сирахова, чтение (Сир. 44:1–14):

Восхва́лим у́бо му́жи сла́вны и отцы́ на́ша в бытии́. Мно́гу сла́ву созда́ Госпо́дь в них вели́чием Свои́м от ве́ка. Госпо́дствующе в ца́рствиих свои́х и му́жи, имени́ти си́лою, сове́тующе ра́зумом свои́м, провеща́вшии во проро́чествах; старе́йшины люди́й в сове́тех и в ра́зуме писа́ния люди́й. Прему́драя словеса́ в наказа́нии их; и́щуще гла́са мусики́йска и пове́дающе по́вести во писа́ниих, му́жи бога́тии, обдарова́ни кре́постию, ми́рно живу́ще в жили́щих свои́х. Вси си́и в ро́дех просла́влени бы́ша, и во днех их похвала́. Суть от них и́же оста́виша и́мя, е́же пове́дати хвалы́. И суть, и́хже несть па́мяти, и погибо́ша, я́ко не су́щии, и бы́ша я́ко не бы́вше, и ча́да их по них. Но си́и му́жие ми́лостивии, и́хже пра́вды не забве́ны бы́ша, с се́менем их пребу́дет до́брое насле́дие, изча́дия их в заве́тех. Оста́ся се́мя их и ча́да их по них, до ве́ка пребу́дет се́мя их, и сла́ва их не потреби́тся. Телеса́ их в ми́ре погребе́на бы́ша, а имена́ их живу́т в ро́ды. Прему́дрость их пове́дят лю́дие, и похвалу́ их испове́сть Це́рковь.

Премудрости Соломоновы чтение (Прем. 3:1–9):

Пра́ведных ду́ши в руце́ Бо́жией, и не прико́снется их му́ка. Непщева́ни бы́ша во очесе́х безу́мных умре́ти, и вмени́ся озлобле́ние исхо́д их. И е́же от нас ше́ствие сокруше́ние, они́ же суть в ми́ре. И́бо пред лице́м челове́ческим, а́ще и му́ку прии́мут, упова́ние их безсме́ртия испо́лнено. И в ма́ле нака́зани бы́вше, вели́кими благоде́тельствовани бу́дут: я́ко Бог искуси́ я́, и обре́те их досто́йны Себе́. Я́ко зла́то в горни́ле искуси́ их: и я́ко всепло́дие же́ртвенное прия́т я́. И во вре́мя посеще́ния их возсия́ют, и я́ко и́скры по сте́блию потеку́т. Су́дят язы́ком и облада́ют людьми́, и воцари́тся Госпо́дь в них во ве́ки. Наде́ющиися Нань разуме́ют и́стину, и ве́рнии в любви́ пребу́дут Ему́. Я́ко благода́ть и ми́лость в преподо́бных Его́, и посеще́ние во избра́нных Его́.

На литии стихиры святых вси. Самогласен, глас 8:

Сра́дуйтеся с на́ми, вси ли́цы святы́х / и вся а́нгельская чинонача́лия, / духо́вне совоку́пльшеся, / прии́дем и воспои́м благода́рную песнь Христу́ Бо́гу: / се бо безчи́сленный сонм сро́дников на́ших / предстои́т Царю́ Сла́вы / и моле́бно хода́тайствует о нас. / Си́и суть столпи́ и красота́ ве́ры правосла́вныя; / си́и уче́нии, и де́лы, и крове́й излия́нии / Це́рковь Бо́жию просла́виша; / си́и от всех преде́л земли́ на́шея возсия́ша, / и ве́ру правосла́вную в ней / чудесы́ и зна́мении утверди́ша, / и во ины́я страны́ пронесо́ша, / апо́стольски ревну́юще; / ини́и же пусты́ни и гра́ды оби́тельми святы́ми украси́ша, / а́нгельское житие́ показу́юще; / мно́зи руга́нии, и ра́нами, и лю́тою сме́ртию / от сыно́в ве́ка сего́ искуси́шася, / мно́зи же и ине́ми ви́ды, / во вся́цем чи́не подвиза́вшеся, / нам терпе́ния и злострада́ния о́браз пода́ша, / и вси вку́пе мо́лят ны́не Го́спода / от бед изба́витися оте́честву на́шему / и всем нам спасти́ся.

Ины стихиры, подобны на осмь гласов.

Глас 1. Подобен: О, ди́вное чу́до:

О, ди́вное чу́до! / Исто́чницы благоче́стия / в Росси́и явля́ются, / и путеводи́телие к Небеси́ святи́и сро́дницы нам быва́ют. / Весели́ся, Русь Правосла́вная, / сих оте́чество земно́е. / Возопии́м, ве́рнии, / таковы́я иму́ще в беда́х засту́пники: / блаже́ннии и святи́и, / Бо́га не преста́йте о нас моли́ти, / подаю́щаго ва́ми земли́ на́шей ве́лию ми́лость.

Глас 2. Подобен: Егда́ от Дре́ва:

Све́тите оте́честву ва́шему всегда́, / сла́внии чудотво́рцы ру́сстии, / я́коже зве́зды све́тлыя, / покрыва́ете бо при́сно сие́ от па́губы враго́в / и избавля́ете озлобле́ния и бу́ри вся́кия. / Те́мже ра́достно пра́зднует, / ле́тнюю па́мять, блаже́ннии, соверша́юще, / ве́рою и любо́вию пою́ще Го́спода, / вас просла́вльшаго.

Глас 3. Подобен: Ве́лия му́ченик:

Ве́лия святы́х Твои́х, Христе́, си́ла: / во гробе́х бо лежа́ще, / ду́хи прогоня́ют / и упраздни́ша вра́жию власть, / ве́рою Тро́ическою подви́гшеся / во благоче́стии.

Глас 4. Подобен: Дал еси́:

Дал еси́ зна́мение / боя́щимся Тебе́, Го́споди, / Крест Твой честны́й, / и́мже ти́и, посрами́вше / нача́ла тьмы и вла́сти, / на Святе́й Руси́ правосла́вие утверди́ша. / Те́мже Твое́ человеколю́бное смотре́ние сла́вим, / Иису́се всеси́льне, / Спа́се душ на́ших.

Глас 5. Подобен: Ра́дуйся:

Прииди́те, Небе́снии предста́телие на́ши, к нам, / ва́шего тре́бующим ми́лостивнаго посеще́ния, / и изба́вите озло́бленныя мучи́тельскими преще́нии / и лю́таго неи́стовства неве́рных, / от ни́хже, я́ко пле́нницы и на́зи, гони́ми есмы́, / от ме́ста на ме́сто ча́сто преходя́ще / и заблужда́юще в верте́пех и гора́х. / Уще́дрите у́бо, прехва́льнии, / и да́руйте нам осла́бу, / утоли́те бу́рю / и угаси́те е́же на ны негодова́ние, / Бо́га моля́ще, / подаю́щаго ва́ми земли́ на́шей ве́лию ми́лость.

Глас 6. Подобен: Все отло́жше:

Все отложи́вше / жите́йское томле́ние и сла́дость теку́щую презре́вше, / крест взя́сте, я́ко и́го Боже́ственное, / и Христу́ после́довасте, / и к Небе́сному поко́ю чу́дно всели́стеся. / О дру́зи Христо́ви, сосу́ди честни́и, / святи́и вси, в Росси́и просия́вшии, / прииди́те посреде́ нас неви́димо, / предначина́юще торжество́ и пе́ние / и сподобля́юще даро́в невеще́ственных / ваш пра́здник соверша́ющих светоле́пно.

Глас 7. Подобен: Не ктому́ возбраня́еми:

Не лише́ни есмы́ наде́жди спасе́ния, / святы́я бо сро́дники на́ша и́мамы, / о нас моля́щияся. / Го́споди, сла́ва Тебе́.

Глас 8. Подобен: Го́споди, а́ще и суди́щу:

Го́споди, / а́ще и нам по всему́ подо́бни бы́ша святи́и, / но, пристра́стия земна́го отве́ргшеся, / любо́вию к Тебе́ кре́пко привяза́шася, / и, венча́вшеся ны́не / руко́ю Твое́ю, / предзащища́ют ду́ши на́ша.

Слава, и ныне:

Богородичен воскресен, глас 8: Безневе́стная Де́во, / Я́же Бо́га неизрече́нно заче́нши пло́тию, / Ма́ти Бо́га Вы́шняго, / Твои́х рабо́в мольбы́ приими́, Всенепоро́чная, / всем подаю́щи очище́ние прегреше́ний: / ны́не на́ша моле́ния прие́млющи, / моли́ спасти́ся всем нам.

Или Богородичен минеи, глас тойже. Самогласен: Сра́дуйтеся с на́ми, у́мная чинонача́лия, / духо́вный совоку́пльше лик, / ви́дяще Цари́цу и Влады́чицу всех, / многоиме́нне ве́рными сла́виму: / ра́дуются же и ду́си пра́ведных, / су́щии зри́телие виде́ния, / на возду́се моле́бно простира́ющу всечестне́и Свои́ ру́це, / прося́щу умире́ния мiру, / и стране́ Росси́йстей утвержде́ния, / и спасе́ния душ на́ших.

На литии в молитве Спаси́, Бо́же: поминает диакон избранных русских святых, в молитве же Влады́ко, Многоми́лостиве: поминает предстоятель всех святых, в земли Российстей просиявших.

И входим в храм, поюще стихиры стиховны воскресны, глас 1:

Стра́стию Твое́ю, Христе́, / от страсте́й свободи́хомся, / и воскресе́нием Твои́м из истле́ния изба́вихомся, / Го́споди, сла́ва Тебе́.

Стих: Госпо́дь воцари́ся, / в ле́поту облече́ся.

Да ра́дуется тварь, небеса́ да веселя́тся, / рука́ми да воспле́щут язы́цы с весе́лием: / Христо́с бо Спас наш, на Кресте́ пригвозди́ грехи́ на́ша: / и смерть умертви́в, живо́т нам дарова́, / па́дшаго Ада́ма всеро́днаго Воскреси́вый, / я́ко Человеколю́бец.

Стих: И́бо утверди́ вселе́нную, / я́же не подви́жется.

Царь сый небесе́ и земли́ непостижи́ме, / во́лею распя́лся еси́ за человеколю́бие. / Его́же ад срет до́ле, огорчи́ся, / и пра́ведных ду́ши прие́мша, возра́довашася: / Ада́м же, ви́дев Тя, Зижди́теля в преиспо́дних, воскре́се. / О чудесе́! Ка́ко сме́рти вкуси́ всех жизнь; / но я́коже восхоте́ мiр просвети́ти зову́щий и глаго́лющий: / Воскресы́й из ме́ртвых, Го́споди, сла́ва Тебе́.

Стих: До́му Твоему́ подоба́ет святы́ня, / Го́споди, в долготу́ дний.

Жены́ мνроно́сицы, мν́ра нося́ща, / со тща́нием и рыда́нием гро́ба Твоего́ достиго́ша, / и не обре́тша Пречи́стаго Те́ла Твоего́, / от А́нгела же уве́девша но́вое и пресла́вное чу́до, / Апо́столом глаго́лаху: / воскре́се Госпо́дь, / подая́ мiрови ве́лию ми́лость.

Слава, святых, глас 2: Но́вый до́ме Евфра́фов, / уде́ле избра́нный, / Русь Свята́я, / храни́ ве́ру правосла́вную, / в не́йже тебе́ утвержде́ние.

И ныне:

Богородичен воскресен, глас тойже: О чудесе́ но́ваго всех дре́вних чуде́с! / Кто бо позна́ ма́терь без му́жа ро́ждшую, / и на руку́ нося́щую, всю тварь Содержа́щаго? / Бо́жие есть изволе́ние Ро́ждшееся. / Его́же, я́ко Младе́нца, Пречи́стая, / Твои́ма рука́ма носи́вшая, / и Ма́тернее дерзнове́ние к Нему́ иму́щая, / не преста́й моля́щи о чту́щих Тя, / уще́дрити и спасти́ ду́ши на́ша.

Или Богородичен минеи, глас тойже: Вы́шнии ли́цы, / Богоро́дице Де́во, / пою́т с ни́жними, / сла́вяще непреста́нно / Рождество́ Твое́ Пречи́стое.

Или ин Богородичен, глас 8. Подобен: О, пресла́внаго чудесе́:

О, пресла́внаго чудесе́! / Небесе́ и земли́ Цари́ца, / от святы́х сро́дников на́ших умоля́емая, / до ны́не зе́млю Ру́сскую покрыва́ет / и ли́ка Своего́ изображе́нии ми́лостивно обогаща́ет. / О Влады́чице Держа́вная! / Не преста́ни и на бу́дущее вре́мя / во утвержде́ние на Руси́ правосла́вия / ми́лости и чудеса́ излива́ти до ве́ка. Ами́нь.

На благословении хлебов Богоро́дице Де́во: дважды.

И тропарь святых, глас 8: Я́коже плод кра́сный Твоего́ спаси́тельнаго се́яния, / земля́ Росси́йская прино́сит Ти, Го́споди, вся святы́я, в той просия́вшия. / Тех моли́твами в ми́ре глубо́це / Це́рковь и страну́ на́шу Богоро́дицею соблюди́, Многоми́лостиве. Единожды.

На утрени

На Бог Госпо́дь: тропарь воскресен, глас 1:

Ка́мени запеча́тану от иуде́й / и во́ином стрегу́щим Пречи́стое Те́ло Твое́, / воскре́сл еси́ тридне́вный, Спа́се, / да́руяй мірови жизнь. / Сего́ ра́ди Си́лы Небе́сныя вопия́ху Ти, Жизнода́вче: / сла́ва Воскресе́нию Твоему́, Христе́, / сла́ва Ца́рствию Твоему́, / сла́ва смотре́нию Твоему́, еди́не Человеколю́бче. Дважды.

Слава, тропарь святых, глас 8: Я́коже плод кра́сный Твоего́ спаси́тельнаго се́яния, / земля́ Росси́йская прино́сит Ти, Го́споди, вся святы́я, в той просия́вшия. / Тех моли́твами в ми́ре глубо́це / Це́рковь и страну́ на́шу Богоро́дицею соблюди́, Многоми́лостиве.

И ныне, Богородичен воскресен, глас тойже: И́же нас ра́ди рожде́йся от Де́вы / и распя́тие претерпе́в, Благи́й, / испрове́ргий сме́ртию смерть, / и воскресе́ние явле́й, я́ко Бог, / не пре́зри, я́же созда́л еси́ руко́ю Твое́ю; / яви́ человеколю́бие Твое́, Ми́лостиве, / приими́ ро́ждшую Тя Богоро́дицу, моля́щуюся за ны, / и спаси́, Спа́се наш, лю́ди отча́янныя.

Аще изволит настоятель, на Бог Госпо́дь: тропарь воскресен, глас 1:

Ка́мени запеча́тану от иуде́й / и во́ином стрегу́щим Пречи́стое Те́ло Твое́, / воскре́сл еси́ тридне́вный, Спа́се, / да́руяй мірови жизнь. / Сего́ ра́ди Си́лы Небе́сныя вопия́ху Ти, Жизнода́вче: / сла́ва Воскресе́нию Твоему́, Христе́, / сла́ва Ца́рствию Твоему́, / сла́ва смотре́нию Твоему́, еди́не Человеколю́бче. Единожды.

И святых тропарь, глас 8: Я́коже плод кра́сный Твоего́ спаси́тельнаго се́яния, / земля́ Росси́йская прино́сит Ти, Го́споди, вся святы́я, в той просия́вшия. / Тех моли́твами в ми́ре глубо́це / Це́рковь и страну́ на́шу Богоро́дицею соблюди́, Многоми́лостиве. Единожды.

Слава, ин тропарь, глас 4: Иерусали́ма Вы́шняго гра́жданы, / от земли́ на́шея возсия́вшия / и Бо́гу во вся́цем чину́ и вся́ким по́двигом угоди́вшия, / прииди́те, воспои́м, ве́рнии: / о всеблаже́ннии земли́ Росси́йския засту́пницы, / моли́теся ко Го́споду, / да поми́лует сию́ от гне́ва Своего́, / исцеля́я сокруше́ние ея́, / и ве́рныя лю́ди Своя́ уте́шит.

И ныне, Богородичен, глас тойже: Днесь све́тло красу́ется Правосла́вная Русь, / я́ко зарю́ со́лнечную, восприи́мши, Влады́чице, / чудотво́рную Твою́ ико́ну Влади́мирскую, / к не́йже ны́не мы притека́юще / и моля́щеся Тебе́, взыва́ем си́це: / о пречу́дная Влады́чице Богоро́дице, / моли́ся из Тебе́ воплоще́нному Христу́ Бо́гу на́шему, / да изба́вит зе́млю Ру́сскую и вся страны́ христиа́нския / невреди́мы от всех наве́т вра́жиих / и спасе́т ду́ши на́ша, я́ко Милосе́рд.

Кафизмы 2-я и 3-я. Ектении малые.

По 1-м стихословии седальны воскресны, глас 1:

Гроб Твой, Спа́се, во́ини стрегу́щии, / ме́ртвии от облиста́ния я́вльшагося а́нгела бы́ша, / пропове́дающа жена́м воскресе́ние. / Тебе́ сла́вим тли потреби́теля, / Тебе́ припа́даем, Воскре́сшему из гро́ба, / и Еди́ному Бо́гу на́шему.

Стих: Воскресни́ Го́споди Бо́же мой, да вознесе́тся рука́ Твоя́, / не забу́ди убо́гих Твои́х до конца́.

Ко Кресту́ пригво́ждься во́лею, Ще́дре, / во гро́бе положе́н быв я́ко мертв, Животода́вче, / держа́ву стерл еси́, Си́льне, сме́ртию Твое́ю: / Тебе́ бо вострепета́ша вра́тницы а́довы, / Ты совоздви́гл еси́ от ве́ка уме́ршия, / я́ко Еди́н Человеколю́бец.

Слава, и ныне, Богородичен: Ма́терь Тя Бо́жию све́мы вси Де́ву вои́стинну, и по Рождестве́ я́вльшуюся, / и́же любо́вию прибега́ющии к Твое́й бла́гости: / Тебе́ бо и́мамы гре́шнии предста́тельство, / Тебе́ стяжа́хом в напа́стех Спасе́ние, / Еди́ну Всенепоро́чную.

По 2-м стихословии, седален, глас 1 Подобен: Ка́мени запеча́тану:

Жены́ ко гро́бу приидо́ша ура́нша, / и а́нгельское явле́ние ви́девша, трепета́ху: / гроб облиста́ жизнь, чу́до удивля́ше я́: / сего́ ра́ди ше́дша, ученико́м пропове́даху воста́ние: / ад плени́ Христо́с, я́ко Еди́н кре́пок и си́лен, / и истле́вшия вся совоздви́же, / осужде́ния страх разруши́в Кресто́м.

Стих: Испове́мся Тебе́ Го́споди всем се́рдцем мои́м, / пове́м вся чудеса́ Твоя́.

На Кресте́ пригвозди́лся еси́, Животе́ всех, / и в ме́ртвых вмени́лся еси́, Безсме́ртный Го́споди, / воскре́сл еси́ тридне́вен, Спа́се, / совоздви́г Ада́ма от тле́ния. / Сего́ ра́ди си́лы небе́сныя вопия́ху Тебе́, Жизнода́вче Христе́: / сла́ва Воскресе́нию Твоему́, / сла́ва снизхожде́нию Твоему́, / Еди́не Человеколю́бче.

Слава, и ныне, Богородичен: Мари́е, честно́е Влады́ки Прия́телище, / воскреси́ ны па́дшия в про́пасть лю́таго отча́яния, и прегреше́ний и скорбе́й, / Ты бо еси́ гре́шным Спасе́ние и по́мощь, и кре́пкое Предста́тельство, / и спаса́еши рабы́ Твоя́.

Полиелей.

Аще несть иконы Всех русских святых, поставляем икону Пресвятыя Троицы.

По полиелейных псалмех священницы поют величание Пресвятей Троице:

Велича́ем Тя, / Триипоста́сный Влады́ко, / ве́рою правосла́вною зе́млю Ру́сскую озари́вшаго / и святы́х сро́дников на́ших / сонм ве́лий в ней просла́вльшаго.

И абие священнослужители же поют величание Пресвятей Богородице:

Досто́йно есть велича́ти Тя, / Богоро́дице, / земли́ Ру́сския Цари́цу Небе́сную / и люде́й правосла́вных / Влады́чицу Держа́вную.

Посем стих 1-й псалма избраннаго Бла́го есть: и величание святым к стихам сего псалма, ко всем или токмо к некоторым, якоже указася:

Ублажа́ем вас, / чудотво́рцы на́ши сла́внии, / зе́млю Ру́сскую доброде́тельми ва́шими озари́вшии / и о́браз спасе́ния нам / светоявле́нно показа́вшии.

Величание святым в земли Российстей просиявшим:

Велича́ем вас, / святи́и вси, в земли́ Росси́йстей просия́вшии, / и чтем святу́ю па́мять ва́шу, / вы бо мо́лите за нас / Христа́, Бо́га на́шего.

Псалом избранный, поемый в Неделю 2-ю по Пятидесятнице:

1ликБла́го есть испове́датися Го́сподеви и пе́ти И́мени Твоему́, Вы́шний, возвеща́ти зау́тра ми́лость Твою́ и и́стину Твою́ на вся́ку нощь. / Ублажа́ем вас: 2ликВе́лий Госпо́дь и хва́лен зело́, во гра́де Бо́га на́шего, в горе́ святе́й Его́. 1Род и род восхва́лят дела́ Твоя́ и си́лу Твою́ возвестя́т. 2Великоле́пие сла́вы святы́ни Твоея́ возглаго́лют и чудеса́ Твоя́ пове́дят. 1Па́мять мно́жества бла́гости Твоея́ отры́гнут и пра́вдою Твое́ю возра́дуются. 2Госпо́дь кре́пость лю́дем Свои́м даст, Госпо́дь благослови́т лю́ди Своя́ ми́ром. 1Я́ко благоволи́т Госпо́дь в лю́дех Свои́х и вознесе́т кро́ткия во спасе́ние. 2Возвеселя́тся вси упова́ющии на Тя, во век возра́дуются, и всели́шися в них, и похва́лятся о Тебе́ лю́бящии И́мя Твое́. / Ублажа́ем вас: 1Сей род и́щущих Го́спода, и́щущих лице́ Бо́га Иа́ковля. 2Мне же зело́ че́стни бы́ша дру́зи Твои́, Бо́же, зело́ утверди́шася влады́чествия их. 1Изочту́ их, и па́че песка́ умно́жатся. 2Уве́дите, я́ко Госпо́дь, Той есть Бог наш, Той сотвори́ нас, а не мы, мы же лю́дие Его́ и о́вцы па́жити Его́. 1Ми́лости Твоя́, Го́споди, во век воспою́, в род и род возвещу́ и́стину Твою́ усты́ мои́ми. 2Ми́лость же Госпо́дня от ве́ка и до ве́ка на боя́щихся Его́. 1Боя́щиися Го́спода упова́ша на Го́спода, Помо́щник и Защи́титель им есть. 2Ра́дуйтеся Бо́гу, Помо́щнику на́шему, воскли́кните Бо́гу Иа́ковлю. 1Возра́дуемся о спасе́нии Твое́м и во И́мя Го́спода Бо́га на́шего возвели́чимся. / Ублажа́ем вас: 2Госпо́дь утвержде́ние люде́й Свои́х и Защи́титель спасе́ний Христа́ Своего́ есть. 1О Бо́зе сотвори́м си́лу, и Той уничижи́т стужа́ющия нам. 2Го́споди, си́лою Твое́ю возвесели́тся царь, и о спасе́нии Твое́м возра́дуется зело́. 1О Бо́зе похва́лимся весь день, и о И́мени Твое́м испове́мыся во век. 2Земля́ даде́ плод свой, благослови́ ны, Бо́же, Бо́же наш, благослови́ ны, Бо́же, и да убоя́тся Его́ вси концы́ земли́. 1Спаси́ ны, Го́споди Бо́же наш, и собери́ ны от язы́к испове́датися И́мени Твоему́ свято́му и хвали́тися во хвале́ Твое́й. 2Благослове́н Госпо́дь, Бог Изра́илев, от ве́ка и до ве́ка, и реку́т вси лю́дие: бу́ди, бу́ди. / Ублажа́ем вас:

Посем не певше: Сла́ва, и ны́не: 1 лик поет: Благослове́н еси́, Го́споди, научи́ мя оправда́нием Твои́м. А́нгельский собо́р: и прочии тропари воскресныя по непорочных.

Ипакои воскресен, глас 1: Разбо́йничо покая́ние рай окра́де, / плачь же мνроно́сиц ра́дость возвести́, / я́ко воскре́сл еси́, Христе́ Бо́же, / подая́й мірови ве́лию ми́лость.

И ины седальны святых от 1-го стихословия, глас 3. Подобен: Де́ва днесь:

Мужа́йся, Христо́ва Це́рковь, / и держа́вствуй над всу́е борю́щими! / Христо́ви бо дру́зи о тебе́ пеку́тся, / и предстоя́ще, и обстоя́ще, / и́хже о́бщий пра́здник ны́не / соверша́еши све́тло.

И от 2-го стихословия, глас 1. Подобен: Ка́мени запеча́тану:

А́ще и глаго́лют сы́нове ве́ка сего́: / прииди́те, отста́вим вся пра́здники Бо́жия от земли́, / но Ца́рство Госпо́дне и еще́ держа́вствовати и́мать, / де́рзость враго́в отража́ющее. / Те́мже настоя́щее торжество́ све́тло пра́зднующе, / Еди́ному Царю́ и Бо́гу на́шему возопии́м: / сла́ва Тебе́, Русь Правосла́вием освяти́вшему; / сла́ва Тебе́, святы́я мно́гия в ней просла́вльшему; / сла́ва Тебе́, и доны́не ве́рным кре́пость да́рующему.

Таже седальны святых по полиелеи, глас 5:

Красу́йся, свети́ся, Русь Правосла́вная, луча́ми Креста́, / его́же и́маши всем ве́рным храни́теля, / ты же мно́жество все де́монское, / тьмы испо́лньшееся, отве́ргни.

Слава, глас 3. Подобен: Да веселя́тся:

Све́тло соверша́юще настоя́щее торжество́, / восхва́лим и Андре́я Первозва́ннаго, / я́ко Ру́сския земли́ апо́стола, / пе́рваго ева́нгельским благове́стием сию́ огласи́вшаго, / той бо, я́коже дре́вле пра́отцем на́шим, / та́ко и нам ны́не взыва́ет: / прииди́те, обрето́хом Жела́емаго.

И ныне, Богородичен, глас 4:

Я́ко необори́мую сте́ну и исто́чник чуде́с / стяжа́вше Тя, раби́ Твои́, Богоро́дице Пречи́стая, / сопроти́вных ополче́ния низлага́ем. / Те́мже мо́лим Тя: / мир земли́ Ру́сстей да́руй / и душа́м на́шим ве́лию ми́лость.

Степенна воскресна, глас 1.

Антифон 1. Ихже стихи повторяюще поем:

Внегда́ скорбе́ти ми, услы́ши моя́ боле́зни, / Го́споди, Тебе́ зову́.

Пусты́нным непреста́нное Боже́ственное жела́ние быва́ет, / мiра су́щим су́етнаго кроме́.

Слава: Свято́му Ду́ху честь и сла́ва, / я́коже Отцу́ подоба́ет, ку́пно же и Сы́ну, / сего́ ра́ди да пое́м Тро́ице Единодержа́вие.

И ныне, тойже.

Антифон 2:

На го́ры Твои́х возне́сл еси́ мя зако́нов, / доброде́тельми просвети́, Бо́же, да пою́ Тя.

Десно́ю Твое́ю руко́ю прии́м Ты, Сло́ве, / сохрани́ мя, соблюди́, / да не огнь мене́ опали́т грехо́вный.

Слава: Святы́м Ду́хом вся́кая тварь обновля́ется, / па́ки теку́щи на пе́рвое: / равномо́щен бо есть Отцу́ и Сло́ву.

И ныне, тойже.

Антифон 3:

О ре́кших мне, вни́дем во дворы́ Госпо́дни, / возвесели́ся мой дух, сра́дуется се́рдце.

В дому́ Дави́дове страх вели́к: / та́мо бо престо́лом поста́вленным, / су́дятся вся племена́ земна́я, и язы́цы.

Слава: Свято́му Ду́ху, честь, поклоне́ние, сла́ву и держа́ву, / я́коже Отцу́ досто́ит, и Сы́нови подоба́ет приноси́ти: / Еди́ница бо есть Тро́ица Естество́м, но не Ли́цы.

И ныне, тойже.

Прокимен воскресный, глас 1: Ны́не воскресну́, глаго́лет Госпо́дь, / положу́ся во спасе́ние, не обиню́ся о нем.

Стих: Словеса́ Госпо́дня, словеса́ чи́ста.

Таже другий прокимен: Вся́кое дыха́ние / да хва́лит Го́спода.

Стих: Хвали́те Бо́га во святы́х Его́, хвали́те Его́ в утверже́нии си́лы Его́.

Евангелие от Марка, воскресное 2-е, зачало 70 (Мк 16:1–8):

Во вре́мя о́но, мину́вши суббо́те, Мари́я Магдали́на, и Мари́я Иа́ковля, и Саломи́я купи́ша арома́ты, да прише́дше пома́жут Иису́са. И зело́ зау́тра во еди́ну от суббо́т приидо́ша на гроб, возсия́вшу со́лнцу. И глаго́лаху к себе́: кто отвали́т нам ка́мень от две́рий гро́ба? [И воззре́вше ви́деша, я́ко отвале́н бе ка́мень:] бе бо ве́лий зело́. И вле́зше во гроб, ви́деша ю́ношу седя́ща в десны́х, оде́яна в оде́жду белу́, и ужасо́шася. Он же глаго́ла им: не ужаса́йтеся. Иису́са и́щете Назаряни́на распя́таго: воста́, несть зде; се, ме́сто, иде́же положи́ша Его́. Но иди́те, рцы́те ученико́м Его́ и Петро́ви, я́ко варя́ет вы в Галиле́и; та́мо Его́ ви́дите, я́коже рече́ вам. И изше́дше бежа́ша от гро́ба: имя́ше же их тре́пет и у́жас. И никому́же ничто́же ре́ша, боя́ху бо ся.

Таже: Воскресе́ние Христо́во ви́девше: Псалом 50.

Слава: Моли́твами апо́столов, / Ми́лостиве, очи́сти / мно́жества согреше́ний на́ших.

И ныне: Моли́твами Богоро́дицы, / Ми́лостиве, очи́сти / мно́жества согреше́ний на́ших.

Стихира воскресна, глас 6: Воскре́с Иису́с от гро́ба, / я́коже прорече́, / даде́ нам живо́т ве́чный / и ве́лию ми́лость.

Таже, Спаси́ Бо́же лю́ди Твоя́:

КАНОН

И поем каноны сице: Октоиха – воскресный 1-го гласа со ирмосом на 4 и Богородицы 1-го гласа на 2; канон Всех русских святых, глас 8, на 8.

Канон воскресен.

Песнь 1.

Ирмос: Твоя́ победи́тельная десни́ца / Боголе́пно в кре́пости просла́вися, / та бо, Безсме́ртне, / я́ко всемогу́щая, проти́вныя сотре́, / Изра́ильтяном / путь глубины́ новосоде́лавшая.

Припев: Сла́ва Го́споди, свято́му Воскресе́нию Твоему́.

И́же рука́ма пречи́стыма от пе́рсти / богоде́тельне испе́рва созда́в мя, / ру́це распросте́рл еси́ на кресте́, / от земли́ взыва́я тле́нное мое́ те́ло, / е́же от Де́вы прия́л еси́.

Умерщвле́ние подъя́л еси́ мене́ ра́ди, / и ду́шу сме́рти пре́дал еси́, / И́же вдохнове́нием боже́ственным ду́шу ми вложи́вый, / и отреши́в ве́чных уз, и совоскреси́в / нетле́нием просла́вил еси́.

Припев: Пресвята́я Богоро́дице, спаси́ нас.

Богородичен: Ра́дуйся, благода́ти исто́чниче, / ра́дуйся ле́ствице, и две́ре небе́сная, / ра́дуйся све́щнице, и ру́чко злата́я, и горо́ несеко́мая, / Я́же Жизнода́вца Христа́ мiрови ро́ждшая.

Ин канон, Пресвятей Богородице.

Ирмос: Твоя́ победи́тельная:

Припев: Пресвята́я Богоро́дице, спаси́ нас.

Ку́ю Ти досто́йную песнь на́ше принесе́т неможе́ние? / То́чию обра́довательную, / е́йже нас Гаврии́л та́йно научи́л есть: / ра́дуйся, Богоро́дице Де́во, Ма́ти Неневе́стная.

Присноде́ве и Ма́тери Царя́ вы́шних сил, / от чисте́йша се́рдца, ве́рнии, духо́вне возопии́м: / ра́дуйся, Богоро́дице Де́во, Ма́ти Неневе́стная.

Канон Всем святым, в земли Российстей просиявшим.

Ирмос: В Чермне́м фарао́на с колесни́цами погрузи́л еси́ / и лю́ди Моисе́ом спасл еси́, / пою́щия Тебе́, Го́споди, песнь побе́дную, / я́ко Изба́вителю на́шему Бо́гу.

Припев: Вси святи́и моли́те Бо́га о нас.

Вси в пе́снех духо́вных воспои́м согла́сно / во благоче́стии просия́вшия Боже́ственныя отцы́ на́ша, / я́же изнесе́ Ру́сския земли́ вся́ко ме́сто и страна́ / и я́же Це́рковь Ру́сская воспита́.

Ра́дуйтеся, святи́телие седмочи́сленнии: / Васи́лие, Ефре́ме, Евге́ние, Елпи́дие, Агафодо́ре, Ефе́рие и Капито́не, / в Херсо́не епи́скопствовавшии / и зе́млю на́шу кровьми́ свои́ми освяти́вшии.

Прииди́те, мучениколю́бцы ве́рнии, / пе́сньми почти́м первому́ченики ру́сския, Фео́дора и ю́наго Иоа́нна, / и́долом не послужи́вшия и кро́ви своя́ за Христа́ да́вшия.

Вели́чие на́ше и похвала́ ты еси́, О́льго Богому́драя, / тобо́ю бо свободи́хомся от бесо́вскаго прельще́ния, / не преста́й и ны́не моли́ти за лю́ди, я́же Бо́гу привела́ еси́.

Ра́дуйся и весели́ся, ра́бе Христо́в, / кня́же вели́кий и му́дрый Влади́мире, просвети́телю наш, / тобо́ю бо изба́вихомся от душепа́губнаго идолослуже́ния, / те́мже, ра́дуйся, вопие́м тебе́.

Сия́ет, я́ко звезда́ на небеси́, Бо́жий иера́рх Михаи́л, / зе́млю Ру́сскую просвети́вый све́том позна́ния Боже́ственныя ве́ры / и Влады́це приве́дый лю́ди но́вы, ба́нею креще́ния обновле́нны.

Слава: О блаже́ннии страстоте́рпцы Христо́вы, / кня́зие Бори́се, Гле́бе, и И́горе, и Михаи́ле с боля́рином Фео́дором! / Не забу́дите оте́чества ва́шего, глад и озлобле́ние отгони́те, / от грехопаде́ний междоусо́бий изба́вите ны.

И ныне, Богородичен: С чи́нми а́нгел, Влады́чице, / со проро́ки, и апо́столы, и со все́ми святы́ми / за ны, гре́шныя, Бо́гу помоли́ся, / Твоего́ Покро́ва пра́здник в Росси́йстей земли́ просла́вльшия.

Катавасия: Отве́рзу уста́ моя́, / и напо́лнятся Ду́ха, / и сло́во отры́гну Цари́це Ма́тери, / и явлю́ся, све́тло торжеству́я, / и воспою́, ра́дуяся, Тоя́ чудеса́.

Песнь 3.

Ирмос: Еди́не ве́дый челове́ческаго существа́ не́мощь / и ми́лостивно в не вообра́жся, / препоя́ши мя с высоты́ си́лою, / е́же вопи́ти Тебе́, Святы́й, / одушевле́нный хра́ме / неизрече́нныя сла́вы Твоея́, Человеколю́бче.

Припев: Сла́ва Го́споди, свято́му Воскресе́нию Твоему́.

Бог Сый мне, Бла́же, па́дшаго уще́дрил еси́, / и сни́ти ко мне благоволи́в, возне́сл мя еси́ распя́тием, / е́же вопи́ти Тебе́, Святы́й: / Хра́ме одушевле́нный неизрече́нныя Твоея́ сла́вы, Человеколю́бче.

Живо́т ипоста́сный Христе́ сый, / в истле́вша мя, я́ко Милосе́рдый Бог, обо́лкся, / в персть сме́ртную соше́д, Влады́ко, / сме́ртную держа́ву разруши́л еси́, / и мертв тридне́вен воскре́с, / в нетле́ние мя обле́кл еси́.

Припев: Пресвята́я Богоро́дице, спаси́ нас.

Богородичен: Бо́га заче́нши во чре́ве, Де́во, Ду́хом Пресвяты́м, / пребыла́ еси́ неопали́ма, / поне́же Тя купина́ законополо́жнику Моисе́ю, / пали́мую нежего́мо, я́ве предвозвести́, / огнь нестерпи́мый прие́мшую.

Ин. Ирмос: Еди́не ведый:

Припев: Пресвята́я Богоро́дице, спаси́ нас.

О́блак Тя ле́гкий нело́жно, Де́во, имену́ем, / проро́ческим возсле́дующе рече́нием, / прии́де бо на Тебе́ Госпо́дь / низложи́ти еги́петския пре́лести рукотворе́ния, / и просвети́ти сим служа́щия.

Тя запеча́танный вои́стинну лик проро́ческий исто́чник, / и заключе́нную дверь именова́, де́вства Твоего́, Всепе́тая, / я́вственне зна́мения нам пи́шуще, / е́же сохрани́ла еси́ и по рождестве́.

Ин. Ирмос: Небе́снаго кру́га Верхотво́рче, Го́споди, / и Це́ркве Зижди́телю, / Ты мене́ утверди́ в любви́ Твое́й, / жела́ний кра́ю, ве́рных утвержде́ние, / Еди́не Человеколю́бче.

Припев: Вси святи́и моли́те Бо́га о нас.

Пропове́дует пресла́вно и па́че трубы́ вопие́т / вели́кая Ла́вра Пече́рская, / тобо́ю нача́ло прии́мшая, о́тче преподо́бне, Анто́ние сла́вне, / всех росси́йских мона́хов первонача́льниче.

Воспои́м све́тло мона́шескаго о́бщаго жития́ / в Ру́сстей земли́ устрои́теля, блаже́ннаго Феодо́сия, / с ним и Не́стора, достопа́мятных дея́ний списа́теля, / и Али́пия, живописа́ния в Росси́и нача́льника.

Рай мы́сленный еси́, Пече́рская свята́я горо́, / умно́жившая духо́вная древеса́, блаже́нныя отцы́, / и́хже исчести́ по еди́ному не могу́ще, / о всех вку́пе хвалу́ принесе́м Еди́ному Влады́це.

Анто́ние, Иоа́нне и Евста́фие, тве́рдии испове́дницы правосла́вныя ве́ры, / издре́вле в земли́ Росси́йско-Лито́встей насажде́ннии, / моли́твами ва́шими от зловре́дных инове́рных мудрова́ний / соо́тчичей ва́ших и всех нас огражда́йте.

Хода́таи бу́дите за оте́чество ва́ше земно́е, / Афана́сие преподобному́чениче, и ты, о́троче Гаврии́ле, / научи́те у́бо и нас Правосла́вие дерзнове́нно испове́дати / и стра́ха вра́жия не боя́тися.

Да почти́тся И́ов преподо́бный, Ла́вры Поча́евския украше́ние, / вку́пе со все́ми уго́дники и чудотво́рцы Волы́нскими, / де́лы свои́ми и чудесы́ облиста́вшии пресла́вно земли́ на́шея концы́.

Слава: Пе́сньми свяще́нными восхва́лим Афана́сия, Царегра́дскаго святи́теля, / свое́ благослове́ние земли́ Росси́йстей прине́сшаго / и честны́я своя́ мо́щи, я́ко зало́г едине́ния со Вселе́нскою Це́рковию, нам оста́вльшаго.

И ныне, Богородичен: Се вре́мя заступле́ния Пресвяты́я Богоро́дицы прии́де, / умно́жившимся собла́зном, / се вре́мя на́ших к Ней воздыха́ний, о бра́тие, / рцем у́бо от всего́ се́рдца на́шего: / Влады́чице, Влады́чице, помози́ лю́дем Твои́м.

Катавасия: Твоя́ песносло́вцы, Богоро́дице, / Живы́й и Незави́стный Исто́чниче, / лик себе́ совоку́пльшия, духо́вно утверди́, / в Боже́ственней Твое́й сла́ве / венце́в сла́вы сподо́би.

Кондак святых, глас 3. Подобен: Де́ва днесь:

Днесь лик святы́х, в земли́ на́шей Бо́гу угоди́вших, предстои́т в Це́ркви / и неви́димо за ны моли́тся Бо́гу. / А́нгели с ним славосло́вят, / и вси святи́и Це́ркве Христо́вы ему́ спра́зднуют, / о нас бо мо́лят вси ку́пно / Преве́чнаго Бо́га.

Икос: Еде́мскаго рая́ древеса́ добропло́дная и кра́сная яви́шася святи́и, / цве́ты благово́нныя уче́ний и плоды́ дел творя́щии, / от ни́хже ду́ши на́ша пита́ются и глад наш духо́вный утоля́ется, / прииди́те у́бо, притеце́м под сень их и ублажи́м их, / я́ко страны́ на́шея отра́ду и украше́ние и я́ко жития́ о́браз нам и начерта́ние, / ти́и бо венцы́ прия́ша нетле́нныя от Преве́чнаго Бо́га.

Седален святых, глас 7: Нощне́й тьме огустева́ющей, умножа́ется зве́здный блеск, / и к тому́ о́чи заблу́ждших ра́достно возво́дятся. / Та́ко и умно́жившейся на земли́ грехо́вней тьме, / возведе́м горе́ о́чи на́ши, бра́тие, / и, сия́ние духо́вных звезд, зе́млю на́шу озаря́ющих, узре́вше, / к Небе́сному оте́честву потщи́мся, / его́же да не лиши́т Госпо́дь нас, гре́шных, моли́твами святы́х Свои́х.

Слава, и ныне, глас 4: Притеце́м, ве́рнии, к Боже́ственней и цельбоно́сней ри́зе Спаси́теля на́шего Бо́га, / благоизво́лившаго сию́ пло́тию носи́ти и на Кресте́ Святу́ю Свою́ Кровь излия́ти, / е́юже искупи́ нас от рабо́ты вра́жия. / Те́мже благода́рственно вопие́м Ему́: / спаси́ Первосвяти́теля на́шего и архиере́и, / Оте́чество на́ше и вся лю́ди честно́ю Твое́ю ри́зою защити́ / и спаси́ ду́ши на́ша, я́ко Человеколю́бец.

Песнь 4.

Ирмос: Го́ру Тя благода́тию Бо́жиею приосене́нную, / прозорли́выма Авваку́м / усмотри́в очи́ма, / из Тебе́ изы́ти Изра́илеву провозглаша́ше Свято́му, / во Спасе́ние на́ше / и обновле́ние.

Припев: Сла́ва Го́споди, свято́му Воскресе́нию Твоему́.

Кто сей Спас и́же из Едо́ма и́сходя, вене́ц нося́ терно́вен, / очервле́нну ри́зу имы́й, на дре́ве ви́ся? / Изра́илев есть Сей Святы́й, / во Спасе́ние на́ше и обновле́ние.

Ви́дите лю́дие непокори́вии, и устыди́теся, / Его́же бо я́ко злоде́я вы вознести́ на крест у Пила́та испроси́сте умовре́дне, / сме́рти разруши́в си́лу, боголе́пно воскре́с из гро́ба.

Припев: Пресвята́я Богоро́дице, спаси́ нас.

Богородичен: Дре́во Тя, Де́во, жи́зни ве́мы, / не бо сне́ди плод смертоно́сный челове́ком из Тебе́ прозябе́, / но живота́ присносу́щнаго наслажде́ние, / во Спасе́ние нас пою́щих Тя.

Ин. Ирмос: Го́ру Тя благода́тию:

Припев: Пресвята́я Богоро́дице, спаси́ нас.

Слы́ши чуде́с не́бо, и внуша́й земле́, / я́ко Дщи пе́рстнаго у́бо па́дшаго Ада́ма, Бо́гу нарече́на бысть, / и Своему́ Соде́телю Роди́тельница, / на Спасе́ние на́ше и обновле́ние.

Пое́м вели́кое и стра́шное Твое́ та́инство, / преми́рных бо утаи́вся чинонача́лий, / на Тя И́же сый сни́де я́ко дождь на руно́, Всепе́тая, / на Спасе́ние нас пою́щих Тя.

Ин. Ирмос: Ты моя́ кре́пость, Го́споди, / Ты моя́ и си́ла, / Ты мой Бог, Ты мое́ ра́дование, / не оста́вль не́дра О́тча / и на́шу нищету́ посети́в. / Тем с проро́ком Авваку́мом зову́ Ти: / си́ле Твое́й сла́ва, Человеколю́бче.

Припев: Вси святи́и моли́те Бо́га о нас.

Первонача́льника и устрои́теля гра́да Москвы́, / блаже́нне кня́же Дании́ле, показа́ тя Госпо́дь, / к Нему́ же непреста́нно моля́ся, град твой охраня́й, / зе́млю на́шу от бед спаса́й, / правосла́вныя же ру́сския лю́ди посеща́ти ми́лостивно не преста́й.

Мо́лим вас, святи́телие Христо́вы / Пе́тре, Алекси́е, Ио́но, Фили́ппе и Инноке́нтие, / Фо́тие, Киприа́не и Феогно́сте и вси про́чии Моско́встии чудотво́рцы: / душе́вное смуще́ние и печа́ли на́шея бу́рю разори́те / и тишину́ нам пода́йте ва́шими к Бо́гу моли́твами.

И первопресто́льник Росси́йския Це́ркве, и испове́дник Правосла́вныя ве́ры, / и обличи́тель грехолюби́вых и мяте́жных, / и строи́тель Ру́сския земли́ был еси́, святи́телю Ермоге́не, / и за сие́ темни́цею и гла́дом му́чимь был еси́ и прие́мь от Бо́га неувяда́емый вене́ц, / со святи́тели и му́ченики весели́шися.

Ра́дуется сла́вный град Москва́, и весе́лия исполня́ется вся Росси́я, / на твоя́ моли́твы наде́ющеся, Се́ргие Богоблаже́нне, / оби́тель же твоя́ красу́ется, / храня́щи честны́я твоя́ мо́щи, я́ко сокро́вище свяще́нное.

Пе́сньми свяще́нными восхва́лим преподо́бнаго Ни́кона, послуша́ния рачи́теля, / с ни́мже воспои́м Михе́я, Са́вву и Диони́сия, Стефа́на, Андрони́ка и Са́вву и вся преподо́бныя ученики́ и собесе́дники вели́каго Се́ргия, / и́хже моли́твами сы́нове росси́йстии спаса́ются.

О прему́дрии и блаже́ннии Васи́лие, Макси́ме и Иоа́нне Моско́встии / и вси Христа́ ра́ди юро́дивии Росси́йстии, чу́днии житие́м и ра́зумом, / мо́лим вас приле́жно: / моли́те Христа́ Бо́га на́шего за земно́е оте́чество ва́ше / и всем ве́рным спасе́ние испроси́те.

Слава: Но́вый сто́лпник в де́бри Калу́жстей яви́лся еси́, преподо́бне Ти́хоне, / и ку́пно с преподо́бным Пафну́тием, и́ночества стро́гим ревни́телем, и блаже́нным Лавре́нтием / ко гра́ду Го́рнему в стране́ твое́й путь ве́рный проложи́л еси́, / на не́мже упаси́ и нас моли́твами твои́ми.

И ныне, Богородичен: Подо́бием ико́ны И́верския не то́чию Афо́н просвеща́ется, / но и град Москва́ украша́ется и ини́и гра́ди и ве́си освяща́ются, / от тоя́ чуде́сную по́мощь прие́млюще / и исто́чник утеше́ния в ней обрета́юще, / и нам, Блага́я Врата́рнице, две́ри ра́йския отве́рзи.

Катавасия: Седя́й в Сла́ве / на Престо́ле Божества́ / во о́блаце ле́гце, / прии́ди Иису́с Пребоже́ственный, / Нетле́нною Дла́нию / и спасе́ зову́щия: / сла́ва, Христе́, си́ле Твое́й.

Песнь 5.

Ирмос: Просвети́вый сия́нием прише́ствия Твоего́, Христе́, / и освети́вый Кресто́м Твои́м / міра концы́, / сердца́ просвети́ / све́том Твоего́ Богоразу́мия, / правосла́вно пою́щих Тя.

Припев: Сла́ва Го́споди, свято́му Воскресе́нию Твоему́.

Па́стыря овца́м вели́каго и Го́спода, / иуде́и дре́вом кре́стным умертви́ша, / но Той я́ко о́вцы, ме́ртвыя, во а́де погребе́нныя, / держа́вы сме́ртныя изба́ви.

Кресто́м Твои́м мiр благовести́в, / и пропове́дав пле́нным, Спа́се мой, оставле́ние, / держа́ву иму́щаго посрами́л еси́, Христе:́ / на́га, обнища́вша показа́вый Боже́ственным воста́нием Твои́м.

Припев: Пресвята́я Богоро́дице, спаси́ нас.

Богородичен: Проше́ния ве́рно прося́щих, Всепе́тая, не пре́зри, / но приими́, и сия́ доноша́й Сы́ну Твоему́, Пречи́стая, / Бо́гу Еди́ному Благоде́телю, / Тебе́ бо Предста́тельницу стяжа́хом.

Ин. Ирмос: Просвети́вый сия́нием:

Припев: Пресвята́я Богоро́дице, спаси́ нас.

Веселя́тся небе́сныя си́лы зря́ще Тя, / ра́дуются с ни́ми челове́ков собра́ния, / Рождество́м бо Твои́м совокупи́шася, Де́во Богоро́дице, / е́же досто́йно сла́вим.

Да дви́жатся вси язы́цы челове́честии и мы́сли, / к похвале́ челове́ческаго вои́стинну удобре́ния, / Де́ва предстои́т я́ве сла́вящи, / ве́рою Тоя́ пою́щих чудеса́.

Ин. Ирмос: Вску́ю мя отри́нул еси́ / от лица́ Твоего́, Све́те Незаходи́мый, / и покры́ла мя есть чужда́я тьма, окая́ннаго, / но обрати́ мя и к све́ту за́поведей Твои́х / пути́ моя́ напра́ви, молю́ся.

Припев: Вси святи́и моли́те Бо́га о нас.

Вели́каго Новагра́да первопа́стырие, / Ники́то, Ни́фонте, Иоа́нне, Феокти́сте, / Моисе́е, Евфи́мие, Ио́но и Серапио́не, и про́чии чу́днии святи́телие, / в дому́ Прему́дрости Бо́жия, я́ко фи́никсы, процвели́ есте́, / словесы́ благопло́дными и непоро́чным житие́м.

Све́тло да похва́лятся кня́зие Новгоро́дстии, / Влади́мир, Святы́я Софи́и пречу́дныя устрои́тель, / с ма́терию свое́ю А́нною, и Мстисла́в, и Фео́дор, / с ни́ми же и вси от ро́да князе́й Росси́йских житие́м богоуго́дным просия́вшии, / Боже́ственными да воспою́тся пе́сньми.

Ди́внаго Варлаа́ма, вели́ка Новагра́да сла́ву и украше́ние, всеросси́йскаго моли́твенника, / и Анто́ния сла́внаго, от ве́тхаго Ри́ма на ка́мени по волна́м морски́м преплы́вшаго, / Са́вву же, и Ефре́ма, и Михаи́ла / кто досто́йно просла́вит от земны́х?

Еде́мскаго рая́, прииди́те, ви́дим цве́ты присножи́зненныя и богопрозябе́нныя, / по́двиги оте́ц, в преде́лех Новгоро́дских просия́вших, / и́хже есть еди́н Де́латель Госпо́дь.

Все́волод кро́ткий и Довмо́нт, Пско́ву стена́ необори́мая, / и Нико́ла блаже́нный и Корни́лий преподо́бный, / святы́м креще́нием чудь Ливо́нскую просвети́вый, / пе́сньми да воспою́тся.

Ве́ру правосла́вную пред лати́ны пропове́давшии, / к ве́чным востеко́ша оби́телем Иси́дор пресви́тер / и с ним собо́р му́ченический во Ю́рьеве, гра́де Ливо́нстем, / Царю́ царе́й ны́не предстоя́ще, мо́лятся о нас, почита́ющих па́мять их.

Слава: Авраа́мия Богоно́снаго, Смоле́нска украше́ние, / и Евфроси́нию, ра́дование По́лотское и де́вам сия́ние, / Христе́ мой, Тебе́ приво́дим моли́твенники, / и́хже ра́ди спаси́ нас.

И ныне, Богородичен: Засту́пница те́плая иногда́ вели́кому Новугра́ду была́ еси́ / и ненаде́ющихся наде́жда и люде́й бе́дствующих Помо́щница, / и ны́не о́ком милосе́рдным при́зри на нас / и, ско́рби на́ша ви́девши и воздыха́ние услы́шавши, / зна́мение ми́лости яви́ нам, Пречи́стая.

Катавасия: Ужасо́шася вся́ческая / о Боже́ственней сла́ве Твое́й, / Ты бо, Неискусобра́чная Де́во, / име́ла еси́ во утро́бе над все́ми Бо́га / и родила́ еси́ Безле́тнаго Сы́на, / всем воспева́ющим Тя / мир подава́ющая.

Песнь 6.

Ирмос: Обы́де нас после́дняя бе́здна, / несть избавля́яй, / вмени́хомся, / я́ко о́вцы заколе́ния, / спаси́ лю́ди Твоя́, Бо́же наш, / Ты бо кре́пость немощству́ющих и исправле́ние.

Припев: Сла́ва Го́споди, свято́му Воскресе́нию Твоему́.

Согреше́нием первозда́ннаго, Го́споди, лю́те уязви́хомся, / ра́ною же исцели́хомся Твое́ю, / е́юже за ны уязви́лся еси́, Христе́, / Ты бо кре́пость немощству́ющих и исправле́ние.

Возве́л ны еси́ из а́да, Го́споди, / ки́та уби́в всея́дца, Всеси́льне, / Твое́ю держа́вою низложи́в того́ си́лу, / Ты бо Живо́т, и Свет еси́, и Воскресе́ние.

Припев: Пресвята́я Богоро́дице, спаси́ нас.

Богородичен: Веселя́тся о Тебе́, Де́во Пречи́стая, / ро́да на́шего пра́отцы, Еде́м восприе́мше Тобо́ю, / его́же преступле́нием погуби́ша, / Ты бо, Чи́стая, и пре́жде Рождества́, и по Рождестве́ еси́.

Ин. Ирмос: Обы́де нас:

Припев: Пресвята́я Богоро́дице, спаси́ нас.

Предстоя́т раболе́пне Рождеству́ Твоему́ чи́ни небе́снии, / дивя́щеся досто́йно Твоему́ безсе́менному Рождеству́, Присноде́во, / Ты бо, Чи́стая, и пре́жде Рождества́, и по Рождестве́ еси́.

Воплоти́ся пре́жде сый Безпло́тен, Сло́во из Тебе́, Пречи́стая, / вся́ческая во́лею творя́й, / безтеле́сных во́инства приведы́й от небытия́, я́ко Всеси́лен.

Ин. Ирмос: Во́днаго зве́ря во утро́бе / дла́ни Ио́на крестови́дно распросте́р, / спаси́тельную страсть прообража́ше я́ве; / тем, тридне́вен изше́д, / преми́рное Воскресе́ние прописа́ше / пло́тию пригвожде́ннаго Христа́ Бо́га / и тридне́вным Воскресе́нием мiр просве́щшаго.

Припев: Вси святи́и моли́те Бо́га о нас.

Ева́нгельски Христа́ возлюби́вше, / преподо́бнии Зоси́мо, Савва́тие, Ге́рмане, Ирина́рше, Елеаза́ре и про́чии Солове́цтии чудотво́рцы, / мiра отврати́стеся, в непроходи́мыя и пусты́я о́стровы Солове́цкия заше́дше, / вся́кия доброде́тели о́бразу навыко́сте, / му́дрей пчеле́ подо́бящеся, / и селе́ние, досто́йное прия́ти Ду́ха Свята́го, бы́сте, прему́дрии.

Вели́каго в чудесе́х преподо́бнаго Три́фона воспои́м, Лопа́рскаго просвети́теля, / в после́дних конце́х се́верныя страны́ от го́рькаго ра́бства бесо́вскаго лю́ди изба́вльшаго / и святы́м креще́нием возроди́вшаго.

Ра́дуйся, пусты́не, пре́жде безпло́дная и необита́емая, / по́слежде же, я́ко крин, процве́тшая и и́нок мно́жество возрасти́вшая! / Взыгра́йте, го́ры Валаа́ма и вся древа́ дубра́вная, / хва́ляще с на́ми Се́ргия и Ге́рмана, вку́пе же и Арсе́ния со Алекса́ндром Сви́рским, / отцы́ всехва́льныя.

Жития́ сего́ непостоя́нную пучи́ну немяте́жно преше́л еси́, преподо́бне Кири́лле, / ко́рмчую Ма́терь Бо́жию име́я, / и ты, Ио́сифе, Во́лоцкая похвало́, и Ни́ле нестяжа́телю, / на воде́ поко́йне и на зла́це воздержа́ния учени́к ва́ших стада́ му́дре упасли́ есте́, / и ны́не с ни́ми моли́теся о чту́щих па́мять ва́шу.

Я́ко зве́зды вели́кия, просия́ша в мона́шеских собо́рех / Анто́ний Си́йский и Три́фон Вя́тский, / Дими́трий на Прилу́це, и Амфило́хий, и Диони́сий, похвала́ Глуши́цкая, / Григо́рий Пе́льшемский, Па́вел, и Се́ргий, и Корни́лий Волого́дстии, / я́ко луча́ми, сия́юще доброде́тельми жития́ своего́, преподо́бнии.

Богови́дно пожи́вше, пусты́ни, я́ко гра́ды, сотвори́ли есте́, / Мака́рие, Варна́во и Ти́хоне, Авраа́мие и Генна́дие. / Те́мже вку́пе с про́чими отцы́, в преде́лех Костромски́х и Яросла́вских просия́вшими, / ублажа́ем вас и мо́лим: / моли́те Го́спода, да не лиши́т и нас его́же ны́не наслажда́етеся боговиде́ния / в ве́чнем гра́де Небе́снаго Царя́.

Слава: Лику́й, Фиваи́до Ру́сская, / красу́йтеся, пусты́ни и де́бри Олоне́цкия, Белоезе́рския и Волого́дския, / возрасти́вшия свято́е и сла́вное оте́ц мно́жество, / чу́дным житие́м всех наставля́ющее мiру не прилепля́тися, / крест свой на ра́мена взя́ти и во след Христу́ ше́ствовати.

И ныне, Богородичен: Твое́ю всечестно́ю ико́ною Ти́хвинскою, / ю́же вели́кая Росси́я я́ко не́кий дар Боже́ственный свы́ше благогове́йно прия́т, / при́сно страну́ на́шу, о Госпоже́ Цари́це Богоро́дице, покрыва́й и заступа́й, / спаса́ющи сию́ от всех наве́т вра́жиих.

Катавасия: Боже́ственное сие́ и всечестно́е / соверша́юще пра́зднество, / Богому́дрии, Богома́тере, / прииди́те, рука́ми воспле́щим, / от Нея́ ро́ждшагося Бо́га сла́вим.

По ектении кондак воскресен, глас 1. Подобен: Егда́ прии́деши:

Воскре́сл еси́, я́ко Бог, из гро́ба во сла́ве, / и мiр совоскреси́л еси́; / и естество́ челове́ческое я́ко Бо́га воспева́ет Тя, и смерть исчезе́; / Ада́м же лику́ет, Влады́ко; / Е́ва ны́не от уз избавля́ема ра́дуется, зову́щи: / Ты еси́, И́же всем подая́, Христе́, воскресе́ние.

Икос воскресен: Воскре́сшаго тридне́вно воспои́м я́ко Бо́га Всеси́льна, / и врата́ а́дова сте́ршаго, / и я́же от ве́ка из гро́ба воздви́гшаго, / мνроно́сицам я́вльшагося, я́коже благоизво́лил есть, / пре́жде сим е́же ра́дуйтеся, реки́й, / и апо́столом ра́дость возвеща́я, я́ко Еди́н Жизнода́вец. / Те́мже ве́рою жены́ ученико́м зна́мения побе́ды благовеству́ют, / и ад стене́т, и смерть рыда́ет, / мiр же весели́тся, и вси с ним ра́дуются. / Ты бо по́дал еси́, Христе́, всем Воскресе́ние.

Песнь 7.

Ирмос: Тебе́ у́мную, Богоро́дице, пещь / разсмотря́ем, ве́рнии, / я́коже бо о́троки спасе́ три Превозноси́мый, / мiр обнови́, / во чре́ве Твое́м всеце́л, / хва́льный отце́в Бог и препросла́влен.

Припев: Сла́ва Го́споди, свято́му Воскресе́нию Твоему́.

Убоя́ся земля́, сокры́ся со́лнце, и поме́рче свет, / раздра́ся церко́вная боже́ственная заве́са, / ка́мение же разсе́деся, / на кресте́ бо ви́сит Пра́ведный, / Хва́льный отце́в Бог, и препросла́влен.

Ты быв а́ки безпомо́щен, / и уя́звен в ме́ртвых во́лею нас ра́ди / превозноси́мый, вся свободи́л еси́, / и держа́вною руко́ю совоскреси́л еси́, / хва́льный отце́в Бог, и препросла́влен.

Припев: Пресвята́я Богоро́дице, спаси́ нас.

Богородичен: Ра́дуйся, исто́чниче присноживы́я воды́. / Ра́дуйся, раю́ пи́щный. / Ра́дуйся, стено́ ве́рных. / Ра́дуйся, Неискусобра́чная. / Ра́дуйся, всемiрная Ра́досте, / Е́юже нам возсия́ / Хва́льный отце́в Бог, и препросла́влен.

Ин. Ирмос: Тебе́ у́мную:

Припев: Пресвята́я Богоро́дице, спаси́ нас.

Тя, Богоро́дице, ле́ствицу Иа́ков проро́чески разумева́ет, / Тобо́ю бо Превозноси́мый на земли́ яви́ся, / и с челове́ки поживе́, я́ко благоволи́, / Хва́льный отце́в Бог и Препросла́влен.

Ра́дуйся, Чи́стая, из Тебе́ про́йде Па́стырь, / И́же во Ада́мову ко́жу обо́лкся вои́стинну Превозноси́мый, / во всего́ мя челове́ка, за благоутро́бие непости́жное, / Хва́льный отце́в Бог и Препросла́влен.

Ин. Ирмос: Бо́жия снизхожде́ния / огнь устыде́ся в Вавило́не иногда́. / Сего́ ра́ди о́троцы в пещи́, ра́дованною ного́ю, / я́ко во цве́тнице, лику́юще, поя́ху: / благослове́н еси́, Бо́же оте́ц на́ших.

Припев: Вси святи́и моли́те Бо́га о нас.

Лео́нтий, Иса́ия и Игна́тий, Иа́ков и Фео́дор, / честни́и Ду́ха сосу́ди и Росто́ву украше́ние, / Авраа́мий, и́долом покланя́вшияся ко Христу́ приведы́й, / и Петр царе́вич, и Ирина́рх, самопроизво́льный страда́лец, / Кассиа́н и Паи́сий, князь Рома́н и царе́вич Дими́трий, / и вси Росто́встии и У́гличстии чудотво́рцы Боже́ственными да воспою́тся пе́сньми.

Да велича́ется Не́вский победи́тель, благове́рный князь Алекса́ндр, / да пое́тся Гео́ргий, во́ин хра́брый и страда́лец, / да похва́лится Андре́й, пе́рвый Ру́сския земли́ собира́тель, / вку́пе со Гле́бом, ю́ным сы́ном свои́м, / да воспое́тся же и Авраа́мий му́ченик, / гра́да Влади́мира сла́ва, Святы́я Руси́ засту́пницы / и Це́ркве Правосла́вныя украше́ние.

Фео́дору и Иоа́нну сла́ва, Су́ждальским свети́льником, / Си́мону и Диони́сию! / С ни́ми да пою́тся и Евфи́мий, в по́двизех превысо́кий, / и Евфроси́ния преподо́бная, пресве́тлая Су́ждальская звезда́, / вку́пе же и Косма́, на Я́хроме реце́ подвиза́выйся.

Песнь сто́лпнику Ники́те, покая́ния о́браз яви́вшему, / хвала́ и Дании́лу, ни́щих и безро́дных согрева́телю, / сла́ва и Андре́ю, княже́ние оста́вившему и в ни́щетнем о́бразе житие́ сконча́вшему, / Переясла́вским чудотво́рцем.

Константи́не кня́же, апо́столе и просвети́телю Му́ромския земли́, / с Михаи́лом и Фео́дором, ча́ды твои́ми, / и Пе́тре и Февро́ние, и пра́ведная Иулиани́е ми́лостивая, Му́рома засту́пницы, / вку́пе же и Васи́лие святи́телю и кня́же Рома́не, Ряза́ни сла́во, / о нас Христа́ моли́те.

Тверска́я похвало́, Арсе́ние святи́телю, / Михаи́ле, кня́же и му́чениче, / и А́нно, гра́да Ка́шина сокро́вище, / Ни́ле и Мака́рие преподо́бнии, / Ефре́ме, гра́да Торжка́ просвети́телю, / со Арка́дием и Иулиани́ею, цве́том целому́дрия, / о нас Христа́ моли́те.

Слава: Ору́жием ва́ших моли́тв, благове́рнии кня́зие Фео́доре и Дави́де с Константи́ном / и Васи́лие и Константи́не, Яросла́вля сла́во, / охраня́йте и ны́не оте́чество ва́ше / и люде́й правосла́вных от вся́ких бед и напа́стей.

И ныне, Богородичен: Я́ко благода́тное сокро́вище дарова́ла еси́ Святе́й Руси́ ико́ну Твою́ Влади́мирскую, / е́юже отце́м на́шим многоча́стне и многообра́зне благоде́яла еси́. / Не оскуде́й и ны́не, о Ма́ти Бо́жия, / утоля́ющи лю́тое на нас воста́ние, и зе́млю Ру́сскую спаси́.

Катавасия: Не послужи́ша тва́ри Богому́дрии / па́че Созда́вшаго, / но, о́гненное преще́ние му́жески попра́вше, / ра́довахуся, пою́ще: / препе́тый отце́в Госпо́дь и Бог благослове́н еси́.

Песнь 8.

Ирмос: В пещи́ о́троцы Изра́илевы, / я́коже в горни́ле, / добро́тою благоче́стия чисте́е зла́та блеща́хуся, глаго́люще: / благослови́те, вся дела́ Госпо́дня, Го́спода, / по́йте и превозноси́те во вся ве́ки.

Припев: Сла́ва Го́споди, свято́му Воскресе́нию Твоему́.

И́же во́лею вся творя́й, и претворя́яй, / обраща́яй сень сме́ртную в ве́чную жизнь, / стра́стию Твое́ю, Сло́ве Бо́жий, / Тебе́ непреста́нно вся дела́ Госпо́дня, / Го́спода пои́м, и превозно́сим во вся ве́ки.

Ты разори́л еси́ сокруше́ние, Христе́, и окая́нство, / во врате́х и тверды́нях а́довых, / воскре́с из гро́ба тридне́вен. / Тебе́ непреста́нно вся дела́, я́ко Го́спода, пою́т, / и превозно́сят во вся ве́ки.

Припев: Пресвята́я Богоро́дице, спаси́ нас.

Богородичен: Я́же без се́мене и преесте́ственне от облиста́ния Боже́ственнаго / Ро́ждшую би́сера многоце́ннаго Христа́, воспои́м глаго́люще: / благослови́те вся дела́ Госпо́дня, Го́спода, / по́йте и превозноси́те Его́ во вся ве́ки.

Ин. Ирмос: В пещи́ о́троцы Изра́илевы:

Припев: Пресвята́я Богоро́дице, спаси́ нас.

Черто́г светови́дный, из него́же всех Влады́ка, / я́ко Жени́х произы́де Христо́с, / воспои́м вси вопию́ще: / вся дела́ Госпо́дня, Го́спода по́йте, / и превозноси́те во вся ве́ки.

Ра́дуйся, Престо́ле сла́вный Бо́жий, / ра́дуйся, ве́рных стено́, / Е́юже су́щим во тьме возсия́ свет Христо́с, / Тебе́ блажа́щим, и вопию́щим: / вся дела́ Госпо́дня, Го́спода по́йте, / и превозноси́те во вся ве́ки.

Ин. Ирмос: Победи́тели мучи́теля и пла́мене / благода́тию Твое́ю бы́вше, / за́поведей Твои́м зело́ прилежа́ще, / о́троцы вопия́ху: / благослови́те, вся дела́ Госпо́дня, Го́спода.

Припев: Вси святи́и моли́те Бо́га о нас.

Красу́йся, гра́де Каза́нь, име́я моли́твенники своя́, / преподо́бных святи́телей Гу́рия, Варсоно́фия и Ге́рмана, отгна́вших от тебе́ тьму неве́рия, / и Иоа́нна му́ченика, и Стефа́на, и Петра́, / оте́ческое нече́стие оста́вивших и му́ченически в Небе́сное оте́чество преше́дших.

Свяще́ннаго Писа́ния от ю́ности научи́вся, богоно́се Стефа́не, / ра́лом слове́с твои́х олядене́вшая {14} зыря́нских люде́й сердца́ возде́лал еси́ / и Боже́ственное се́мя в них все́ял еси́. / Ны́не же вку́пе со святы́ми продолжа́тели де́ла твоего́ / Гера́симом, Питири́мом и Ио́ною / па́ству ва́шу и всю Ру́сскую зе́млю моли́твами ва́шими огражда́йте.

Весели́ся, Сиби́рская страно́, / в тебе́ бо Госпо́дь яви́ уго́дники Своя́: / пра́веднаго Симео́на Верхоту́рскаго, и Ирку́тския святи́тели Инноке́нтия и Софро́ния, и Иоа́нна Тобо́льскаго, / но́выя ди́вныя свети́льники и чудотво́рцы.

Ра́дуйся, Иве́рие и вся земле́ Грузи́нская, торжеству́й, Арме́ние, / воспева́ющи равноапо́стольную Ни́ну и Тама́ру, Григо́рия Просвети́теля / и ины́х мно́гих, в страна́х Кавка́зских ве́ру правосла́вную испове́давших / и ны́не о земне́м оте́честве Христу́ моля́щихся.

Иера́рше Богому́дре Дими́трие, / жити́й святы́х списа́телю и подража́телю о́ным ре́вностный, / сла́вы о́ных моли́твами твои́ми соде́лай нас о́бщники.

Святи́телю о́тче Митрофа́не, пе́рвый Воро́нежу па́стырю, / му́жество ве́лие яви́вый, преще́ния царе́ва и сме́рти не убоя́выйся / и в простоте́ ду́шу свою́ спасы́й, моли́ Бо́га о нас.

Благослови́м Отца́ и Сы́на и Свята́го Ду́ха, Го́спода.

Я́ко пчела́, мед сла́дкий от цвето́в скороувяда́ющих собра́л еси́, о́тче Ти́хоне, / от тле́ннаго мiра духо́вное сокро́вище, / и́мже всех нас услажда́еши.

И ныне, Богородичен: Засту́пницу усе́рдную восхва́лим и честно́му Ея́ поклони́мся о́бразу, / и́мже в новопросвеще́нней стране́ правове́рие утверди́ / и в годи́ну лю́тую ма́терь ру́сских градо́в спасе́. / Сей и гра́да свята́го Петра́ вели́кое сокро́вище, / и всея́ земли́ на́шея пресла́вное бога́тство.

Хва́лим, благослови́м, покланя́емся Го́сподеви, пою́ще и превознося́ще во вся ве́ки.

Катавасия: О́троки благочести́выя в пе́щи / Рождество́ Богоро́дичо спасло́ есть; / тогда́ у́бо образу́емое, / ны́не же де́йствуемое, / вселе́нную всю воздвиза́ет пе́ти Тебе́: / Го́спода по́йте, дела́, / и превозноси́те Его́ во вся ве́ки.

Таже поем: Честне́йшую херуви́м:

Песнь 9.

Ирмос: О́браз чи́стаго рождества́ Твоего́, / огнепали́мая купина́ / показа́ неопа́льная; / и ны́не на нас / напа́стей свире́пеющую угаси́ти, мо́лимся, пещь, / да Тя, Богоро́дице, / непреста́нно велича́ем.

Припев: Сла́ва Го́споди, свято́му Воскресе́нию Твоему́.

О ка́ко, лю́дие беззако́ннии и непокори́вии, / лука́вая совеща́вше, / го́рдаго и нечести́ваго оправди́ша, / Пра́веднаго же на дре́ве осуди́ша Го́спода сла́вы, / Его́же досто́йно велича́ем!

Спа́се А́гнче Непоро́чне, / И́же мiра грехи́ взе́мый, / Тебе́ сла́вим воскре́сшаго тридне́вно, / со Отце́м и Боже́ственным Твои́м Ду́хом, / и Го́спода сла́вы, / Его́же богосло́вяще, велича́ем.

Припев: Пресвята́я Богоро́дице, спаси́ нас.

Богородичен: Спаси́ лю́ди Твоя́, Го́споди, / и́хже стяжа́л еси́ честно́ю Твое́ю кро́вию, / це́рквам Твои́м подая́ мир, Человеколю́бче, / Богоро́дицы моли́твами.

Ин. Ирмос: О́браз чи́стаго:

Припев: Пресвята́я Богоро́дице, спаси́ нас.

Из ко́рене Дави́дова прозябла́ еси́ проро́ческаго, Де́во, и богооте́ческаго, / но и Дави́да я́ко вои́стинну Ты просла́вила еси́, / я́ко ро́ждши проро́чествованнаго Го́спода сла́вы, / Его́же досто́йно велича́ем.

Всяк похва́льный, Пречи́стая, зако́н / побежда́ется вели́чеством сла́вы Твоея́. / Но о, Влады́чице, от раб Твои́х недосто́йных, / от любве́ Тебе́ приноси́мое приими́, Богоро́дице, / со усе́рдием пе́ние похва́льное.

Ин. Ирмос: О, де́вства край, Богоро́дице! / Пе́сньми же сла́вными / пра́здники возвыша́ющая благода́тей Твои́х / и ны́не де́вственною Сло́ва Твоего́ па́мятию / наи́тием та́йным украша́ющая в ней / Тя велича́ющия.

Припев: Вси святи́и моли́те Бо́га о нас.

О благи́й просвети́телю и ти́хий а́нгеле Це́ркве Тамбо́вския, святи́телю Питири́ме, / весели́ся о па́стве твое́й и всея́ Руси́, / в ней бо но́вая и ве́чная ра́дость процвете́, преподо́бный Серафи́м, ди́вный тру́дник спасе́ния на́шего.

О святи́телие Богому́дрии Феодо́сие и Иоаса́фе, ди́вным нетле́нием от Го́спода просла́вленнии! / Ва́ми возвели́чени есмы́ и мы, ча́да су́ще Це́ркве Правосла́вныя, / в не́йже и доны́не Госпо́дь чу́дная явля́ет / и рабо́в Свои́х прославля́ет.

О но́вый чудотво́рче, Ио́сифе, святи́телю и му́чениче! / Град А́страхань и вся Пово́лжская страна́ тобо́ю хва́лится / и почита́ет тя, за пра́вду от неве́рных мяте́жников лю́те пострада́вша.

О, па́че сло́ва и превы́ше похва́л святы́х страстоте́рпцев по́двига! / Зло́бу у́бо лю́тых отсту́пников и на́глое иуде́йское неи́стовство претерпе́ша, / ве́ру Христо́ву проти́ву уче́ний мiра сего́, я́ко щит, держа́ще / и нам о́браз терпе́ния и злострада́ний досто́йно явля́юще.

О, тве́рдости и му́жества по́лка му́ченик Христо́вых, / от хи́нов лю́тых за Христа́ убие́нных! / Ти́и бо Це́рковь Правосла́вную украси́ша / и в стране́ свое́й кро́ви своя́, я́ко се́мя ве́ры, да́ша, / и ку́пно со все́ми святы́ми досто́йно да почту́тся.

О вели́цыи сро́дницы на́ши, имено́ваннии и безыме́ннии, явле́ннии и неявле́ннии, / Небе́снаго Сио́на дости́гшии и сла́ву мно́гу от Бо́га прии́мшии, / утеше́ние нам, в ско́рби су́щим, испроси́те, / ве́ру на́шу па́дшую возста́вите и лю́ди расточе́нныя собери́те, / от нас, я́ко дар, песнь благодаре́ния прие́млюще.

Слава, Троичен: О Тро́ице Честна́я, / приими́, я́же Росси́я прино́сит Ти, / я́ко нача́тки и я́ко фимиа́м избра́нный, / вся угоди́вшия и пре́жде, и по́слежде в ней, / зна́емыя и незна́емыя, / и моли́твами их от вся́каго вре́да сию́ сохраня́й.

И ныне, Богородичен: О Де́во Благода́тная, / гра́ды и ве́си на́ша честна́го ли́ка Твоего́ изображе́нии, / я́ко благоволе́ния зна́мении, обогати́вшая, / благодаре́ние на́ше приими́ и от бед лю́тых оте́чество на́ше изба́ви, / вси бо Тя, я́ко Покро́в всемо́щный страны́ на́шея, велича́ем.

Катавасия: Всяк земноро́дный / да взыгра́ется, Ду́хом просвеща́емь, / да торжеству́ет же Безпло́тных умо́в естество́, / почита́ющее свяще́нное торжество́ Богома́тере, / и да вопие́т: / ра́дуйся, Всеблаже́нная, / Богоро́дице, Чи́стая Присноде́во.

По 9-й песни ектения и Свят Госпо́дь Бог наш:

Таже ексапостиларий воскресный 2-й:

Ка́мень узре́вша отвале́н, мνроно́сицы ра́довахуся, / ви́деша бо ю́ношу седя́ща во гро́бе, / и той тем рече́: се Христо́с воста́л есть, / рцы́те с Петро́м ученико́м: / на го́ру приспе́йте Галиле́йскую, та́мо вам яви́тся, / я́коже предрече́ друго́м.

Слава, светилен святых. Подобен: Не́бо звезда́ми:

В пе́снех восхва́лим свети́ла незаходи́мая Росси́йския земли́, / таи́нники Боже́ственнаго Сло́ва, / Христа́ сла́вяще, сих просвети́вшаго и возлюби́вшаго / и помо́щники нам да́вшаго в ско́рби.

И ныне, Богородичен воскреснаго светильна:

А́нгел у́бо принесе́ Де́ве, е́же ра́дуйся, / пре́жде Твоего́ зача́тия, Христе́, / А́нгел же ка́мень отвали́ гро́ба Твоего́, / вме́сто печа́ли ов у́бо ра́дости неизрече́нныя зна́мения, / ов же в сме́рти ме́сто пода́теля Тя жи́зни пропове́дуя и велича́я, / и глаго́ля воскресе́ние жена́м, и таи́нником.

Ин Богородичен минеи: Све́том лица́ Твоего́ огнезра́чную страну́ Ру́сскую озари́в, Го́споди, / и ны́не во святы́х Твои́х, я́ко в луча́х неизче́тных, / не преста́й озаря́ти нас прему́дростию Твое́ю, / я́же есть Софи́я Преимени́тая.

На хвалитех стихиры воскресны 4, глас 1:

Стих: Сотвори́ти в них суд напи́сан: / сла́ва сия́ бу́дет всем преподо́бным Его́.

Пое́м Твою́, Христе́, спаси́тельную страсть, / и сла́вим Твое́ Воскресе́ние.

Стих: Хвали́те Бо́га во святы́х Его́, / хвали́те Его́ в утверже́нии си́лы Его́.

Крест претерпе́вый, и смерть упраздни́вый, / и воскресы́й из ме́ртвых, / умири́ на́шу жизнь, Го́споди, / я́ко еди́н Всеси́лен.

Стих: Хвали́те Его́ на си́лах Его, / хвали́те Его́ по мно́жеству вели́чествия Его́.

А́да плени́вый, и челове́ка воскреси́вый, / Воскресе́нием Твои́м, Христе́, / сподо́би нас чи́стым се́рдцем / Тебе́ пе́ти и сла́вити.

Стих: Хвали́те Его́ во гла́се тру́бнем: / хвали́те Его́ во псалти́ри и гу́слех.

Боголе́пное Твое́ снисхожде́ние сла́вяще, / пое́м Тя, Христе́. / Роди́лся еси́ от Де́вы, / и не разлуче́н был еси́ от Отца́, / пострада́л еси́, я́ко челове́к, / и во́лею претерпе́л еси́ Крест, / воскре́сл еси́ от гро́ба, я́ко от черто́га произше́д, / да спасе́ши мiр, / Го́споди сла́ва Тебе́.

И стихиры святых со славником на 4, глас 5. Подобен: Ра́дуйся:

Стих: Хвали́те Его́ в тимпа́не и ли́це, / хвали́те Его́ во стру́нах и орга́не.

Ра́дуйся, Це́рковь Росси́йская ве́рная, / ра́дуйся, кня́же благове́рный Влади́мире пресла́вный, / ра́дуйся, О́льго избра́нная! / Вы бо есте́ ко Влады́це всех / пе́рвейшии на́ши хода́таи, / и нача́льницы правосла́вия, / и наста́вницы ко и́стинней ве́ре. / Ра́дуйся, вся́ко ме́сто, и страна́, и град, / гра́жданы воспита́вшии Небе́снаго Ца́рствия, / си́и свята́я свети́ла душа́м на́шим яви́шася, / си́и чуде́с заре́ю, и де́лы, и зна́мении просия́ша мы́сленно во вся концы́ / и ны́не Христу́ мо́лятся / пода́ти душа́м на́шим ве́лию ми́лость.

Стих: Хвали́те Его́ в кимва́лех доброгла́сных, хвали́те Его́ в кимва́лех восклица́ния: / вся́кое дыха́ние да хва́лит Го́спода.

Ра́дуйтеся, земли́ Ру́сския украше́ние, / Це́ркве на́шея непоколеби́мое утвержде́ние, / сла́во правосла́вных, / чуде́с исто́чницы, / любве́ струи́ неистощи́мыя, / свети́льницы многосве́тлии, / Ду́ха Свята́го орга́ни, / кро́тцыи и незло́бивии, / доброде́тельми укра́шеннии, / челове́цы небе́снии, / земни́и а́нгели, / Христа́ дру́зи и́скреннии! / Того́ приле́жно моли́те / пода́ти вас чту́щим ве́лию ми́лость.

Стих: Бог нам прибе́жище и си́ла, / Помо́щник в ско́рбех, обре́тших ны зело́.

Прииди́те, Небе́снии предста́телие на́ши к нам, / ва́шего тре́бующим ми́лостивнаго посеще́ния, / и изба́вите озло́бленныя мучи́тельскими преще́нии / лю́таго неи́стовства неве́рных, / от ни́хже, я́ко пле́нницы и на́зи, гони́мы есмы́, / от ме́ста на ме́сто ча́сто преходя́ще / и заблужда́юще в верте́пех и гора́х. / Уще́дрите у́бо, прехва́льнии, / и да́руйте нам осла́бу, / утоли́те бу́рю / и угаси́те е́же на ны негодова́ние, / Бо́га моля́ще, / подаю́щего ва́ми земли́ на́шей ве́лию ми́лость.

Глас 4. Стих: Госпо́дь сил с на́ми, / Засту́пник наш, Бог Иа́ковль.

Глас ева́нгельский услы́шавше / и апо́стольскою ре́вностию распали́вшеся, / в науче́ние неве́рных язы́ков устреми́стеся, / богоблаже́ннии равноапо́стольнии / Ку́кше, Лео́нтие, Стефа́не и Гу́рие, / Ге́рмане Аля́скинский, и святи́телю о́тче Нико́лае Япо́нский, / и досточу́дный Инноке́нтие, / вели́кия Сиби́рския страны́ апо́столе / и просвеще́ния за мо́рем су́щих но́вых стран во Аме́рице первонача́льниче. / Те́мже со все́ми про́чими, / во благове́стии Христо́ве потруди́вшимися, / досто́йно ублажа́етеся.

Слава, стихира евангельская вторая, глас 2: С мν́ры прише́дшим я́же с Мари́ею жена́м, / и недоумева́ющимся, / ка́ко бу́дет им улучи́ти жела́ние, / яви́ся ка́мень взят, / и Боже́ственный ю́ноша утоля́я мяте́ж душ их, / воста́ бо, глаго́лет, Иису́с Госпо́дь. / Те́мже пропове́дите пропове́дником Его́, / ученико́м в Галиле́ю тещи́, / и ви́дети Его́ воскре́сша из ме́ртвых, / я́ко Жизнода́вца и Го́спода.

И ныне, глас тойже: Преблагослове́на еси́, Богоро́дице Де́во, / Вопло́щшим бо ся из Тебе́ ад плени́ся, / Ада́м воззва́ся, / кля́тва потреби́ся, / Е́ва свободи́ся, / смерть умертви́ся, и мы ожи́хом. / Тем воспева́юще вопие́м: / благослове́н Христо́с Бог, / благоволи́вый та́ко, сла́ва Тебе́.

Славословие великое. По Трисвятом Тропарь воскресен:

Днесь cпасе́ние мiру бысть, / пое́м Воскре́сшему из гро́ба, / и Нача́льнику жи́зни на́шея: / разруши́в бо сме́ртию смерть, / побе́ду даде́ нам и ве́лию ми́лость.

Ектении и отпуст.

На литургии

Блаженны воскресны 1-го гласа на 6:

Во Ца́рствии Твое́м помяни́ нас, Го́споди, егда́ прии́деши, во Ца́рствии Твое́м.

Блаже́ни ни́щии ду́хом, я́ко тех есть Ца́рство Небе́сное.

Блаже́ни пла́чущии, я́ко ти́и уте́шатся.

Блаже́ни кро́тции, я́ко ти́и насле́дят зе́млю.

Сне́дию изведе́ из рая́ враг Ада́ма: / Кресто́м же разбо́йника введе́ Христо́с в онь, / помяни́ мя, зову́ща, / егда́ прии́деши во Ца́рствии Твое́м.

Блаже́ни а́лчущии и жа́ждущии пра́вды, я́ко ти́и насы́тятся.

Покланя́юся страсте́м Твои́м, / славосло́влю и Воскресе́ние со Ада́мом и разбо́йником, / со гла́сом све́тлым вопию́ Ти: / помяни́ мя Го́споди, / егда́ прии́деши во Ца́рствии Твое́м.

Блаже́ни ми́лостивии, я́ко ти́и поми́ловани бу́дут.

Распя́лся еси́, безгре́шне, / и во гро́бе положи́лся еси́ во́лею, / но воскре́сл еси́, я́ко Бог, / совоздви́гнувый Себе́ Ада́ма, / помяни́ мя, зову́ща, / егда́ прии́деши во Ца́рствии Твое́м.

Блаже́ни чи́стии се́рдцем, я́ко ти́и Бо́га у́зрят.

Храм Твой теле́сный тридне́вным Воскреси́вый погребе́нием, / со Ада́мом, и и́же от Ада́ма, воскреси́л еси́, Христе́ Бо́же: / помяни́ нас, зову́щих, / егда́ прии́деши во Ца́рствии Твое́м.

Блаже́ни миротво́рцы, я́ко ти́и сы́нове Бо́жии нареку́тся.

Мνроно́сицы приидо́ша, пла́чуща, / на гроб Твой Христе́ Бо́же, зело́ ра́но: / и в бе́лых ри́зах обрето́ша А́нгела седя́ща, / что и́щете; зову́ща. / Воскре́се Христо́с, не рыда́йте про́чее.

Блаже́ни изгна́ни пра́вды ра́ди, я́ко тех есть Ца́рство Небе́сное.

Апосто́ли Твои́, Го́споди / на го́ру, а́може повеле́л еси́ им, прише́дше Спа́се, / и Тя ви́девше, поклони́шася. / И́хже и посла́л еси́ во язы́ки учи́ти и крести́ти я́.

Блаженны святых на 4, глас 8:

Блаже́ни есте́, егда́ поно́сят вам, и изжену́т, и реку́т всяк зол глаго́л на вы лжу́ще Мене́ ра́ди.

Не мече́м на́шим зе́млю на́шу насле́дихом, / но десни́цею Твое́ю и мы́шцею Твое́ю, / и просвеще́нием лица́ Твоего́, / и святы́х Твои́х слеза́ми, / по́двиги и по́ты, / кровьми́ и уче́нии / оте́чество на́ше утверди́ся.

Ра́дуйтеся и весели́теся, я́ко мзда ва́ша мно́га на небесе́х.

Егда́ отступи́хом от Тебе́ / и за́поведи Твоя́ преступи́хом, / тогда́ отри́нул еси́ ны и низложи́л еси́ ны, / и па́че всех язы́к ума́лихомся, / но пощади́ нас, Бо́же, Спаси́телю наш, / святы́х Твои́х мольба́ми.

Слава, Троичен: О Тро́ице Пребоже́ственная, / уврачу́й боле́зни и ско́рби на́ша, / воздви́гни дух наш от ле́ности и сна грехо́внаго, / да досто́йни бу́дем оте́ц и бра́тий на́ших, / по́двиги свои́ми / в земли́ на́шей И́мя Твое́ просла́вльших.

И ныне, Богородичен: Расточе́нныя собери́, / отлуче́нныя возврати́, / отпа́дшия от ве́ры Правосла́вныя обрати́, / пла́чущия и скорбя́щия уте́ши, / земли́ на́шея подви́гшияся сокруше́ние исцели́, Благода́тная, / со святы́ми соо́тчичи на́шими / Бо́га о нас умоля́ющи.

Тропарь воскресен, глас 1:

Ка́мени запеча́тану от иуде́й / и во́ином стрегу́щим Пречи́стое Те́ло Твое́, / воскре́сл еси́ тридне́вный, Спа́се, / да́руяй мірови жизнь. / Сего́ ра́ди Си́лы Небе́сныя вопия́ху Ти, Жизнода́вче: / сла́ва Воскресе́нию Твоему́, Христе́, / сла́ва Ца́рствию Твоему́, / сла́ва смотре́нию Твоему́, еди́не Человеколю́бче.

И святых тропарь, глас 8:

Я́коже плод кра́сный Твоего́ спаси́тельнаго се́яния, / земля́ Росси́йская прино́сит Ти, Го́споди, вся святы́я, в той просия́вшия. / Тех моли́твами в ми́ре глубо́це / Це́рковь и страну́ на́шу Богоро́дицею соблюди́, Многоми́лостиве.

Ин тропарь святых, глас 4:

Иерусали́ма Вы́шняго гра́жданы, / от земли́ на́шея возсия́вшия / и Бо́гу во вся́цем чину́ и вся́ким по́двигом угоди́вшия, / прииди́те, воспои́м, ве́рнии: / о всеблаже́ннии земли́ Росси́йския засту́пницы, / моли́теся ко Го́споду, / да поми́лует сию́ от гне́ва Своего́, / исцеля́я сокруше́ние ея́, / и ве́рныя лю́ди Своя́ уте́шит.

Кондак воскресен, глас 1. Подобен: Егда́ прии́деши:

Воскре́сл еси́, я́ко Бог, из гро́ба во сла́ве, / и мiр совоскреси́л еси́; / и естество́ челове́ческое я́ко Бо́га воспева́ет Тя, и смерть исчезе́; / Ада́м же лику́ет, Влады́ко; / Е́ва ны́не от уз избавля́ема ра́дуется, зову́щи: / Ты еси́, И́же всем подая́, Христе́, воскресе́ние.

Кондак святых, глас 3. Подобен: Де́ва днесь:

Днесь лик святы́х, в земли́ на́шей Бо́гу угоди́вших, предстои́т в Це́ркви / и неви́димо за ны моли́тся Бо́гу. / А́нгели с ним славосло́вят, / и вси святи́и Це́ркве Христо́вы ему́ спра́зднуют, / о нас бо мо́лят вси ку́пно / Преве́чнаго Бо́га.

Прокимен, глас 1: Бу́ди, Го́споди, ми́лость Твоя́ на нас, / я́коже упова́хом на Тя.

Стих: Ра́дуйтеся, пра́веднии, о Го́споде, пра́вым подоба́ет похвала́.

Прокимен святых, глас 4: Святы́м, и́же суть на земли́ Его́, / удиви́ Госпо́дь вся хоте́ния Своя́ в них.

Апостол к Римляном, зачало 81 (от полу) (Рим. 2:10–16):

Бра́тие, сла́ва и честь и мир вся́кому де́лающему благо́е, иуде́еви же пре́жде и е́ллину. Несть бо на лица́ зре́ния у Бо́га. Ели́цы бо беззако́нно согреши́ша, беззако́нно и поги́бнут: и ели́цы в зако́не согреши́ша, зако́ном суд прии́мут. Не слы́шателие бо зако́на пра́ведни пред Бо́гом, но творцы́ зако́на, си́и оправдя́тся. Егда́ бо язы́цы, не иму́ще зако́на, естество́м зако́нная творя́т: си́и, зако́на не иму́ще, са́ми себе́ суть зако́н. И́же явля́ют де́ло зако́нное напи́сано в сердца́х свои́х, спослушеству́ющи им со́вести, и между́ собо́ю помысло́м осужда́ющим или́ отвеща́ющим, в день, егда́ су́дит Бог та́йная челове́ком, по благове́стию моему́, Иису́сом Христо́м.

И святым, Апостол ко Евреом, зачало 330 (Евр. 11:33–12:2):

Бра́тие, святи́и вси ве́рою победи́ша ца́рствия, соде́яша пра́вду, получи́ша обетова́ния, загради́ша уста́ львов, угаси́ша си́лу о́гненную, избего́ша о́стрея меча́, возмого́ша от не́мощи, бы́ша кре́пцы во бране́х, обрати́ша в бе́гство полки́ чужи́х. Прия́ша жены́ от воскресе́ния ме́ртвыя своя́: ини́и же избие́ни бы́ша, не прие́мше избавле́ния, да лу́чшее воскресе́ние улуча́т: друзи́и же руга́нием и ра́нами искуше́ние прия́ша, еще́ же и уз и темни́ц. Ка́мением побие́ни бы́ша, претре́ни бы́ша, искуше́ни бы́ша, уби́йством меча́ умро́ша, проидо́ша в ми́лотех, и в ко́зиях ко́жах, лише́ни, скорбя́ще, озло́блени. И́хже не бе досто́ин [весь] мiр, в пусты́нях скита́ющеся, и в гора́х, и в верте́пах, и в про́пастех земны́х. И си́и вси послу́шествовани бы́вше ве́рою, не прия́ша обетова́ния, Бо́гу лу́чшее что о нас предзре́вшу, да не без нас соверше́нство прии́мут. Те́мже у́бо и мы, толи́к иму́ще облежа́щь нас о́блак свиде́телей, го́рдость вся́ку отло́жше, и удо́бь обстоя́тельный грех, терпе́нием да тече́м на предлежа́щий нам по́двиг, взира́юще на нача́льника ве́ры и соверши́теля Иису́са.

Или ин Апостол святым, к Колоссаем, зачало 256 от полу (Кол. 2:20–3:3):

Бра́тие, а́ще умро́сте со Христо́м от стихи́й мiра, почто́ а́ки живу́ще в мiре стяза́етеся? Не косни́ся, ниже́ вкуси́, ни осяжи́; я́же суть вся во истле́ние употребле́нием, по за́поведем и уче́нием челове́ческим; я́же суть сло́во у́бо иму́ще прему́дрости в самово́льней слу́жбе, и смиреному́дрии и непощаде́нии те́ла, не в че́сти ко́ей к сы́тости пло́ти. А́ще у́бо воскресну́сте со Христо́м, вы́шних ищи́те, иде́же есть Христо́с одесну́ю Бо́га седя́; го́рняя му́дрствуйте, а не земна́я. Умро́сте бо, и живо́т ваш сокрове́н есть со Христо́м в Бо́зе.

Аллилуиа, глас 1: Бог дая́й отмще́ние мне, и покори́вый лю́ди под мя.

Стих: Велича́яй спасе́ния царе́ва, и творя́й ми́лость христу́ своему́ Дави́ду, и се́мени Его́ до ве́ка.

И святых, глас 4: Бо́же, уши́ма на́шима услы́шахом, и отцы́ на́ши возвести́ша нам.

Стих: Спасл еси́ нас от стужа́ющих нам и ненави́дящих нас посрами́л еси́.

Евангелие от Матфея, зачало 9 (Мф. 4:18–23):

Во вре́мя о́но, ходя́ Иису́с при мо́ри Галиле́йстем, ви́де два бра́та, Си́мона глаго́лемаго Петра́, и Андре́я бра́та его́, вмета́юща мре́жи в мо́ре, бе́ста бо ры́баря. И глаго́ла и́ма: гряди́та по Мне, и сотворю́ вы ловца́ челове́ком. О́на же а́бие оста́вльша мре́жи, по Нем идо́ста. И преше́д отту́ду, ви́де и́на два бра́та, Иа́кова Зеведе́ева, и Иоа́нна бра́та его́, в корабли́ с Зеведе́ом отце́м ею́, завязу́юща мре́жи своя́, и воззва́ я́. О́на же а́бие оста́вльша кора́бль и отца́ своего́, по нем идо́ста. И прохожда́ше всю Галиле́ю Иису́с, учя́ на со́нмищах их и пропове́дая Ева́нгелие Ца́рствия, исцеля́я всяк неду́г и вся́ку я́зю в лю́дех.

И святым, Евангелие от Матфея, зачало 10 (Мф. 4:25–5:12):

Во вре́мя о́но, по Иису́се идо́ша наро́ди мно́зи от Галиле́и и десяти́ град, и от Иерусали́ма и Иуде́и, и со óнаго по́лу Иoрда́на. Узре́в же наро́ды, взы́де на гору́: и се́дшу Eму́, приступи́ша к Нему́ ученицы́ Eго́. И отверз уста́ Своя́, уча́ше их, глаго́ля: блаже́ни ни́щии ду́хом, я́ко тех eсть Ца́рствие Небе́сное. Блаже́ни пла́чущии, я́ко ти́и уте́шатся. Блаже́ни кро́тцыи, я́ко ти́и насле́дят зе́млю. Блаже́ни а́лчущии и жа́ждущии пра́вды, я́ко ти́и насы́тятся. Блаже́ни ми́лостивии, я́ко ти́и поми́ловани бу́дут. Блаже́ни чи́стии се́рдцем, я́ко ти́и Бо́га у́зрят. Блаже́ни миротво́рцы, я́ко ти́и сы́нове Бо́жии нареку́тся. Блаже́ни изгна́ни пра́вды ра́ди, я́ко тех eсть Ца́рствие Небе́сное. Блаже́ни eсте́, eгда́ поно́сят вам, и иждену́т, и реку́т всяк зол глаго́л на вы лжу́ще, Менé ра́ди. Ра́дуйтеся и весели́теся, я́ко мзда ва́ша мно́га на небесе́х.

Или ин Евангелие святым, от Луки, зачало 67 (Лк. 12:32–40):

Рече́ Госпо́дь: не бо́йся, ма́лое ста́до, я́ко благоизво́ли Оте́ц ваш да́ти вам Ца́рство. Продади́те име́ния ва́ша и дади́те ми́лостыня; сотвори́те себе́ влага́лища неветша́юща, сокро́вище неоскуде́емо на Небесе́х, иде́же тать не приближа́ется, ни моль растлева́ет. Иде́же бо есть сокро́вище ва́ше, ту и се́рдце ва́ше бу́дет. Да бу́дут чресла́ ва́ша препоя́сана, и свети́льницы горя́щии. И вы подо́бни челове́ком ча́ющим го́спода своего́, когда́ возврати́тся от брак, да прише́дшу и толкну́вшу, а́бие отве́рзут ему́. Блаже́ни раби́ ти́и, и́хже прише́д госпо́дь обря́щет бдя́ща. Ами́нь, глаго́лю вам, я́ко препоя́шется и посади́т их, и мину́в послу́жит им. И а́ще прии́дет во втору́ю стра́жу, лю́бо в тре́тию стра́жу прии́дет, и обря́щет их та́ко, блаже́ни суть раби́ ти́и. Се же ве́дите, я́ко а́ще бы ве́дал господи́н хра́мины, в кий час тать прии́дет, бдел у́бо бы, и не бы дал подкопа́ти до́му своего́. И вы у́бо бу́дите гото́ви, я́ко во́ньже час не мните́, сын челове́ческий прии́дет.

Причастен воскресен: Хвали́те Го́спода с Небе́с, хвали́те Его́ в вы́шних.

И святых: Благоволи́т Госпо́дь в лю́дех Свои́х и вознесе́т кро́ткия во спасе́ние. / Аллилу́иа, трижды.

Неделя вторая по святей Пятидесятнице, всех святых, в земли Российстей просиявших [9]

В субботу вечера, на Велицей вечерне

На Го́споди, воззва́х: стихиры на 10. И поем стихиры воскресны 3, глас 1:

Вече́рния на́ша моли́твы / приими́, Святы́й Го́споди, / и пода́ждь нам оставле́ние грехо́в, / я́ко Еди́н еси́ / явле́й в мiре Воскресе́ние.

Обыди́те лю́дие Сио́н, / и обыми́те его́, / и дади́те сла́ву в нем Воскре́сшему из ме́ртвых: / я́ко Той есть Бог наш, / избавле́й нас от беззако́ний на́ших.

Прииди́те лю́дие, / воспои́м, и поклони́мся Христу́, / сла́вяще Его́ из ме́ртвых Воскресе́ние: / я́ко Той есть Бог наш, / от пре́лести вра́жия мiр избавле́й.

Ина стихира Анатолиева, глас тойже:

Весели́теся Небеса́, / воструби́те основа́ния земли́, / возопи́йте го́ры весе́лие: / се бо Емману́ил грехи́ на́ша на Кресте́ пригвозди́, / и живо́т дая́й, смерть умертви́, / Ада́ма воскреси́вый, я́ко Человеколю́бец.

И стихиры святых 6.

Глас 1: Прииди́те, собо́ри Росси́йстии, / су́щия в стране́ на́шей святы́я восхва́лим: / преподо́бныя, и иера́рхи, и кня́зи благове́рныя, / му́ченики и священному́ченики, / и Христа́ ра́ди юро́дивыя, / и жен святы́х сосло́вие, / вку́пе имену́емыя и неимену́емыя, / си́и бо вои́стинну де́лы и словесы́, и многови́дным житие́м, / и от Бо́га дарова́ньми / соде́лашася свя́ти, / и́хже и гро́бы Бог чудесы́ просла́ви. / И ны́не несре́дственне просла́вльшему их Христу́ предстоя́ще, / мо́лятся приле́жно о нас, / любо́вию соверша́ющих све́тлое их торжество́.

Глас 2: Ки́ими пе́сненными добро́тами / похва́лим Богому́дрыя святи́тели Росси́йския, / Христо́вы Це́ркве све́тлое украше́ние, / свяще́нства венцы́, благоче́стия управле́ние, / исто́чники Боже́ственных исцеле́ний неисчерпа́емыя, / проли́тие дарова́ний духо́вных, / ре́ки мно́гих чуде́с, / зе́млю Росси́йскую веселя́щия тече́нием, / благове́рным лю́дем те́плыя посо́бники, / и́хже ра́ди Христо́с враго́в возноше́ния низложи́, / име́яй ве́лию ми́лость.

Глас 8: Земля́ весели́тся и Не́бо ра́дуется, / отцы́ преподо́бнии, / восхваля́юще по́двиги и труды́ ва́ша, / душе́вное благомо́щие и ума́ чистоту́, / зако́ном бо естества́ не победи́стеся. / О собо́ре святы́й и по́лче Боже́ственный, / земли́ на́шея утвержде́ние вы есте́ вои́стинну.

Глас тойже. Подобен: О, пресла́внаго чудесе́:

Блаже́ннии богому́дрии кня́зи Росси́йстии, / правосла́вною му́дростию сия́ющии, / доброде́телей же све́тлостию блиста́ющии, / озаря́ете ве́рных исполне́ния, / бесо́в тьму отгоня́юще. / Те́мже, я́ко прича́стники невече́рния благода́ти / и насле́дия ва́шего храни́тели непосты́дныя, / вас почита́ем, досточу́днии.

Му́ченицы Христо́вы преблаже́ннии, / на во́льное заколе́ние са́ми себе́ преда́сте, / и зе́млю Ру́сскую кровьми́ ва́шими освяти́сте, / и возду́х просвети́сте преставле́нием; / ны́не же живете́ на Небесе́х, во све́те невече́рнем, / о нас всегда́ моля́щеся, богови́дцы.

Доброде́телей ва́ших исправле́ния / уясни́ша ве́рных сердца́, / Христа́ ра́ди юро́дивии и пра́веднии, в Росси́и просия́вшии; / кто бо слы́ша безме́рное ва́ше смире́ние и терпе́ние, не удиви́тся; / ко всем кро́тость и незло́бие, / к скорбя́щим ми́лование и су́щим в беда́х ско́рое поможе́ние, / пла́вающим немяте́жное приста́нище / и путеше́ствующим благо́е поспеше́ние; / вся благоле́пно предвари́сте, досточу́днии. / И ны́не неувяда́емыми венцы́ венча́лися есте́ / от руки́ Вседержи́теля Бо́га; / Его́же моли́те спасти́ся душа́м на́шим.

Слава, глас 5: Ра́дуйся, держа́во Росси́йская ве́рная, / ра́дуйся, кня́зю благове́рный Влади́мире пребога́тый, / ра́дуйся, О́льго избра́нная! / Вы бо есте́ ко Влады́це всех на́ши хода́таи, / и нача́льницы правосла́вия, / и наста́вницы ко и́стинней ве́ре. / Ра́дуйся, вся́ко ме́сто, и страна́, и град, / гра́жданы воспита́вшии Небе́снаго Ца́рства. / Си́и святи́и свети́ла душа́м на́шим яви́шася, / си́и чуде́с заре́ю, и де́лы, и зна́мении / просия́ша мы́сленно во вся концы́, / и ны́не Христу́ мо́лятся о спасе́нии душ на́ших.

И ныне, Богородичен, догматик. Глас 1: Всемiрную сла́ву, / от челове́к Прозя́бшую, / и Влады́ку Ро́ждшую, / Небе́сную Дверь, / воспои́м Мари́ю Де́ву, / Безпло́тных песнь, и ве́рных удобре́ние: / Сия́ бо яви́ся Не́бо, и Храм Божества́: / Сия́ прегражде́ние вражды́ разруши́вши, / мир введе́, и Ца́рствие отве́рзе. / Сию́ у́бо иму́ще ве́ры утвержде́ние, / Побо́рника и́мамы из Нея́ ро́ждшагося Го́спода. / Дерза́йте у́бо, дерза́йте лю́дие Бо́жии: / и́бо Той победи́т враги́, я́ко всеси́лен.

Вхо́д: Све́те ти́хий святы́я сла́вы Безсме́ртнаго Отца́ Небе́снаго, Свята́го, Блаже́ннаго, Иису́се Христе́. Прише́дше на за́пад со́лнца, ви́девше свет вече́рний, пое́м Отца́, Сы́на и Свята́го Ду́ха, Бо́га. Досто́ин еси́ во вся времена́ пет бы́ти гла́сы преподобными. Сы́не Бо́жий, живо́т дая́й, те́мже мiр Тя сла́вит.

Прокимен дне: Госпо́дь воцари́ся:

Пророчества Исаиина чтение (Глава 43):

Та́ко глаго́лет Госпо́дь: вси язы́цы собра́шася вку́пе, и соберу́тся кня́зи от них. Кто возвести́т сия́; или́ я́же от нача́ла, кто слы́шана сотвори́т вам? Да приведу́т свиде́тели своя́, и оправдя́тся, и да услы́шат, и да реку́т и́стину. Бу́дите Ми свиде́тели, и Аз свиде́тель, глаго́лет Госпо́дь Бог, и О́трок его́же избра́х: да позна́ете, и ве́руете Ми, и разуме́ете, я́ко Аз есмь: пре́жде Мене́ не бысть ин бог, и по Мне не бу́дет. Аз есмь Бог, и несть ра́зве Мене́ спаса́яй. Аз возвести́х и спасо́х, уничижи́х, и не бе в вас чу́ждий. Вы Мне свиде́тели, и Аз Госпо́дь Бог, и еще́ от нача́ла Аз есмь, и несть от рук Мои́х избавля́яй: сотворю́, и кто отврати́т то? Си́це глаго́лет Госпо́дь Бог, избавля́яй вас Святы́й Изра́илев.

Премудрости Соломони чтение (Глава 3):

Пра́ведных ду́ши в руце́ Бо́жией, и не прико́снется их му́ка. Непщева́ни бы́ша во очесе́х безу́мных умре́ти, и вмени́ся озлобле́ние исхо́д их. И е́же от нас ше́ствие сокруше́ние, они́ же суть в ми́ре. И́бо пред лице́м челове́ческим, а́ще и му́ку прии́мут, упова́ние их безсме́ртия испо́лнено. И в ма́ле нака́зани бы́вше, вели́кими благоде́тельствовани бу́дут: я́ко Бог искуси́ я́, и обре́те их досто́йны Себе́. Я́ко зла́то в горни́ле искуси́ их: и я́ко всепло́дие же́ртвенное прия́т я́. И во вре́мя посеще́ния их возсия́ют, и я́ко и́скры по сте́блию потеку́т. Су́дят язы́ком и облада́ют людьми́, и воцари́тся Госпо́дь в них во ве́ки. Наде́ющиися Нань разуме́ют и́стину, и ве́рнии в любви́ пребу́дут Ему́. Я́ко благода́ть и ми́лость в преподо́бных Его́, и посеще́ние во избра́нных Его́.

Премудрости Соломони чтение (Глава 5):

Пра́ведницы во ве́ки живу́т, и в Го́споде мзда их, попече́ние их у Вы́шняго. Сего́ ра́ди прии́мут ца́рствие благоле́пия, и вене́ц добро́ты от руки́ Госпо́дни: зане́ десни́цею покры́ет я́, и мы́шцею защити́т их. Прии́мет всеору́жие рве́ние Свое́, и вооружи́т тварь в месть враго́м. Облече́тся в броня́ пра́вды, и возложи́т шлем, суд нелицеме́рен. Прии́мет щит непобеди́мый, преподо́бие: поостри́т же напра́сный гнев ору́жие: спобо́рет же с Ним мiр на безу́мныя. По́йдут праволу́чныя стре́лы мо́лниины, и я́ко от благокру́гла лу́ка облако́в, на наме́рение полетя́т. И от каменоме́тныя я́рости, испо́лнь паду́т гра́ды. Вознегоду́ет на них вода́ морска́я, ре́ки же потопя́т я́ на́гло. Сопроти́в ста́нет им дух си́лы, и я́ко ви́хор разве́ет их: и опустоши́т всю зе́млю беззако́ние, и злоде́йство преврати́т престо́лы си́льных. Слы́шите у́бо ца́рие и разуме́йте, навы́кните судии́ конце́в земли́. Внуши́те держа́щии мно́жества, и гордя́щиися о наро́дех язы́к. Я́ко дана́ есть от Го́спода держа́ва вам, и си́ла от Вы́шняго.

На литии стихира храма и святых стихира, глас 8:

Сра́дуйтеся с на́ми, вси ли́цы святы́х / и вся а́нгельская чинонача́лия, / духо́вно совоку́пльшеся, прии́дем и воспои́м / благода́рную песнь Христу́ Бо́гу; / се бо безчи́сленный сонм сро́дник на́ших, Бо́гу благоугоди́вших, / предстои́т Царю́ Сла́вы, и моле́бно хода́тайствует о нас. / Си́и суть правосла́вныя ве́ры столпи́ и красота́, / си́и Це́рковь Бо́жию просла́виша по́двиги / и крове́й излия́нии, уче́нии и де́лы; / си́и чудесы́ и зна́мении ве́ру Христо́ву утверди́ша; / си́и от всех преде́л земли́ на́шея возсия́ша, / и ве́ру правосла́вную в них утверди́ша, / и во ины́я страны́ пронесо́ша, апо́стольски ревну́юще; / ини́и же пусты́ни и гра́ды оби́тельми святы́ми украси́ша, / а́нгельское житие́ показу́юще. / Мно́зи от сыно́в ве́ка сего́ руга́нии и ра́нами, / и лю́тою сме́ртию искуси́шася. / Мно́зи же и ине́ми по́двиги / во вся́цем чи́не подвиза́шася, / и вси мо́лятся Го́сподеви, / изба́вити от бед Оте́чество на́ше, / и нам терпе́ния и злострада́ния о́браз подаю́т.

Слава, и ныне, глас тойже: Сра́дуются с на́ми, у́мная чинонача́лия, / духо́вный совоку́пльше лик, / ви́дяще Цари́цу и Влады́чицу всех, / многоиме́нне ве́рными сла́виму; / ра́дуются же и ду́си пра́ведных, / су́щии зри́телие виде́ния, / на возду́се моле́бно простира́ющу всечестне́и Свои́ ру́це, / прося́щу умире́ния мiру, / и стране́ Росси́йстей утвержде́ния, / и спасе́ния душ на́ших.

На стиховне стихиры воскресны, глас 1:

Стра́стию Твое́ю, Христе́, / от страсте́й свободи́хомся, / и воскресе́нием Твои́м / из истле́ния изба́вихомся, / Го́споди, сла́ва Тебе́.

Стих: Госпо́дь воцари́ся, / в ле́поту облече́ся.

Да ра́дуется тварь, небеса́ да веселя́тся, / рука́ми да воспле́щут язы́цы с весе́лием: / Христо́с бо Спас наш, / на Кресте́ пригвозди́ грехи́ на́ша: / и смерть умертви́в, живо́т нам дарова́, / па́дшаго Ада́ма всеро́днаго воскреси́вый, / я́ко Человеколю́бец.

Стих: И́бо утверди́ вселе́нную, / я́же не подви́жется.

Царь сый небесе́ и земли́ Непостижи́ме, / во́лею распя́лся еси́ за человеколю́бие. / Его́же ад срет до́ле, огорчи́ся, / и пра́ведных ду́ши прие́мша, возра́довашася: / Ада́м же, ви́дев Тя, Зижди́теля в преиспо́дних, воскре́се. / О чудесе́! Ка́ко сме́рти вкуси́ всех Жизнь; / но я́коже восхоте́ мiр просвети́ти / зову́щий и глаго́лющий: / Воскресы́й из ме́ртвых, Го́споди, сла́ва Тебе́.

Стих: До́му Твоему́ подоба́ет святы́ня, / Го́споди, в долготу́ дний.

Жены́ мνроно́сицы, мν́ра нося́ща, / со тща́нием и рыда́нием гро́ба Твоего́ достиго́ша, / и не обре́тша Пречи́стаго Те́ла Твоего́, / от А́нгела же уве́девша но́вое и пресла́вное чу́до, / Апо́столом глаго́лаху: / воскре́се Госпо́дь, / подая́ мiрови ве́лию ми́лость.

Слава, глас 4: Ле́тнюю па́мять днесь / святы́х сро́дник на́ших соверша́юще, / досто́йно сия́ да ублажи́м. / Ти́и вои́стинну чрез вся блаже́нства Госпо́дня проидо́ша; / обнища́вше бо, ду́хом обогати́шася; / и кро́тцы бы́вше, зе́млю кро́тких насле́доваша; / пла́кавше, уте́шишася; / алка́вше пра́вды, насы́тишася; / поми́ловавше, поми́ловани бы́ша; / чи́сти се́рдцем, Бо́га, я́коже мо́щно, узре́ша; / миротвори́вше, Боже́ственнаго сподо́бишася сыноположе́ния; / го́ними же и му́чими пра́вды ра́ди и благоче́стия, / на Небесе́х ны́не веселя́тся и ра́дуются; / и приле́жно мо́лятся Го́сподеви / поми́ловатися Оте́честву на́шему.

И ныне, Богородичен, глас 5: Востру́бим трубо́ю пе́сней, / воспои́м согла́сно Засту́пнице страны́ на́шея, / Цари́це Богоро́дице: / ра́дуйся, благоволе́нием Твои́м Оте́чество на́ше от лет дре́вних венча́вшая / и благода́ть Твою́ тому́ источа́ющая. / Те́мже и прече́стный Твой Покро́в / и па́мяти тем чуде́с Твои́х / Це́рковь на́ша Росси́йская све́тло пра́зднует. / Не отыми́ от нас, Влады́чице, и ны́не ми́лости Твоя́; / при́зри на ско́рби и тесноту́ на́шу / и воздви́гни нас держа́вным заступле́нием Твои́м.

На благословении хлебов поем, Богоро́дице Де́во: Дважды.

И святым тропарь, глас 8, единожды:

Я́коже плод кра́сный Твоего́ спаси́тельнаго се́яния, / земля́ Росси́йская прино́сит Ти, Го́споди, вся святы́я, в той просия́вшия. / Тех моли́твами в ми́ре глубо́це / Це́рковь и страну́ на́шу Богоро́дицею соблюди́, Многоми́лостиве.

На утрени

На Бог Господь: тропарь воскресен, глас 1:

Ка́мени запеча́тану от иуде́й / и во́ином стрегу́щим Пречи́стое Те́ло Твое́, / воскре́сл еси́ тридне́вный, Спа́се, / да́руяй мірови жизнь. / Сего́ ра́ди Си́лы Небе́сныя вопия́ху Ти, Жизнода́вче: / сла́ва Воскресе́нию Твоему́, Христе́, / сла́ва Ца́рствию Твоему́, / сла́ва смотре́нию Твоему́, еди́не Человеколю́бче. Дважды.

Слава, тропарь русских святых, глас 8:

Я́коже плод кра́сный Твоего́ спаси́тельнаго се́яния, / земля́ Росси́йская прино́сит Ти, Го́споди, вся святы́я, в той просия́вшия. / Тех моли́твами в ми́ре глубо́це / Це́рковь и страну́ на́шу Богоро́дицею соблюди́, Многоми́лостиве.

И ныне, Богородичен, глас тойже:

И́же нас ра́ди рожде́йся от Де́вы / и распя́тие претерпе́в, Благи́й, / испрове́ргий сме́ртию смерть, / и воскресе́ние явле́й, я́ко Бог, / не пре́зри, я́же созда́л еси́ руко́ю Твое́ю; / яви́ человеколю́бие Твое́, Ми́лостиве, / приими́ ро́ждшую Тя Богоро́дицу, моля́щуюся за ны, / и спаси́, Спа́се наш, лю́ди отча́янныя.

Таже обычное стихословие Псалтира.

По 1-м стихословии седальны воскресны, глас 1:

Гроб Твой, Спа́се, во́ини стрегу́щии, / ме́ртвии от облиста́ния я́вльшагося а́нгела бы́ша, / пропове́дающа жена́м воскресе́ние. / Тебе́ сла́вим тли потреби́теля, / Тебе́ припа́даем, Воскре́сшему из гро́ба, / и Еди́ному Бо́гу на́шему.

Стих: Воскресни́ Го́споди Бо́же мой, да вознесе́тся рука́ Твоя́, / не забу́ди убо́гих Твои́х до конца́.

Ко Кресту́ пригво́ждься во́лею, Ще́дре, / во гро́бе положе́н быв я́ко мертв, Животода́вче, / держа́ву стерл еси́, Си́льне, сме́ртию Твое́ю: / Тебе́ бо вострепета́ша вра́тницы а́довы, / Ты совоздви́гл еси́ от ве́ка уме́ршия, / я́ко Еди́н Человеколю́бец.

Слава, и ныне, Богородичен: Ма́терь Тя Бо́жию све́мы вси Де́ву вои́стинну, и по Рождестве́ я́вльшуюся, / и́же любо́вию прибега́ющии к Твое́й бла́гости: / Тебе́ бо и́мамы гре́шнии предста́тельство, / Тебе́ стяжа́хом в напа́стех Спасе́ние, / Еди́ну Всенепоро́чную.

По 2-м стихословии, седальны воскресны, глас 1. Подобен: Ка́мени запеча́тану:

Жены́ ко гро́бу приидо́ша ура́нша, / и а́нгельское явле́ние ви́девша, трепета́ху: / гроб облиста́ жизнь, чу́до удивля́ше я́: / сего́ ра́ди ше́дша, ученико́м пропове́даху воста́ние: / ад плени́ Христо́с, я́ко Еди́н кре́пок и си́лен, / и истле́вшия вся совоздви́же, / осужде́ния страх разруши́в Кресто́м.

Стих: Испове́мся Тебе́ Го́споди всем се́рдцем мои́м, / пове́м вся чудеса́ Твоя́.

На Кресте́ пригвозди́лся еси́, Животе́ всех, / и в ме́ртвых вмени́лся еси́, Безсме́ртный Го́споди, / воскре́сл еси́ тридне́вен, Спа́се, / совоздви́г Ада́ма от тле́ния. / Сего́ ра́ди си́лы небе́сныя вопия́ху Тебе́, Жизнода́вче Христе́: / сла́ва Воскресе́нию Твоему́, / сла́ва снизхожде́нию Твоему́, / Еди́не Человеколю́бче.

Слава, и ныне, Богородичен: Мари́е, честно́е Влады́ки Прия́телище, / воскреси́ ны па́дшия в про́пасть лю́таго отча́яния, и прегреше́ний и скорбе́й, / Ты бо еси́ гре́шным Спасе́ние и по́мощь, и кре́пкое Предста́тельство, / и спаса́еши рабы́ Твоя́.

Полиелей и величание: Велича́ем вас, / святи́и вси, в земли́ Росси́йстей просия́вшии, / и чтем святу́ю па́мять ва́шу, / вы бо мо́лите за нас / Христа́, Бо́га на́шего.

Псалом избранный:

1ликУслы́шите сия́ вси язы́цы, внуши́те вси́, живу́щии по вселе́нней. 2Уста́ моя́ возглаго́лют прему́дрость, и поуче́ние се́рдца моего́ ра́зум. 1Прииди́те, ча́да, послу́шайте мене́, стра́ху Госпо́дню научу́ вас. 2Благовести́х пра́вду в це́ркви вели́цей. 1И́стину Твою́ и спасе́ние Твое́ рех. 2Пове́м И́мя Твое́ бра́тии мое́й, посреде́ це́ркве воспою́ Тя. 1Услы́шати ми глас хвалы́ Твоея́ и пове́дати вся чудеса́ Твоя́. 2Го́споди, возлюби́х благоле́пие до́му Твоего́, и ме́сто селе́ния сла́вы Твоея́. 1Возненави́дех це́рковь лука́внующих, и с нечести́выми не ся́ду. 2Я́ко сохрани́х пути́ Госпо́дни, и нече́ствовах от Бо́га моего́. 1Уста́ пра́веднаго поуча́тся прему́дрости, и язы́к его́ возглаго́лет суд. 2Пра́вда Его́ пребыва́ет в век ве́ка. 1Свяще́нницы Твои́ облеку́тся пра́вдою, и преподо́бнии Твои́ возра́дуются. 2Блаже́ни живу́щии в дому́ Твое́м, в ве́ки веко́в восхва́лят Тя.

Сла́ва, и ны́не: Аллилу́иа, трижды.

По Непорочных тропари воскресные, глас 5-й: А́нгельский собо́р:

Таже ипакои, глас 1: Разбо́йничо покая́ние рай окра́де, / плачь же мνроно́сиц ра́дость возвести́, / я́ко воскре́сл еси́, Христе́ Бо́же, / подая́й мірови ве́лию ми́лость.

Таже седальны святых. Глас 8. Подобен: Повеле́нное:

Святы́х мо́лниями озари́вшеся, / я́ко в рай кра́сный входя́ще, / сла́дости пото́ка наслади́хомся, / и сих до́блести чу́дно смотря́юще, / поревну́им доброде́телем их, Спа́су взыва́юще: / моли́твами их, Бо́же, / Ца́рствия Твоего́ прича́стники нас сотвори́.

Глас 1. Подобен: Гроб Твой, Спа́се:

Я́ко со́лнце све́тлое, / я́ко блиста́ющая денни́ца, / па́мять честна́я в земли́ Росси́йстей просия́вших святы́х возсия́, / всех нас освеща́ющи / и согрева́ющи сердца́ на́ша / к подража́нию житию́ их Боже́ственному / и к ре́вности о ве́ре.

Слава, глас 8: В па́мяти святы́х Твои́х, Го́споди, / вси ве́рнии лю́дие Росси́йстии пра́зднуют; / Небеса́ ра́дуются, / и земли́ на́шея концы́ веселя́тся. / Тех моли́твами да́руй душа́м на́шим ве́лию ми́лость.

И ныне, глас тойже: С вы́шних призира́я, убо́гия прие́мля, / посети́ ны, озло́бленныя грехи́, Влады́ко Всеми́лостиве, / моли́твами Богоро́дицы и всех святы́х росси́йских / да́руй душа́м на́шим ве́лию ми́лость.

Степенна воскресна, глас 1. Ихже стихи повторяюще поем.

Антифон 1:

Внегда́ скорбе́ти ми, услы́ши моя́ боле́зни, / Го́споди, Тебе́ зову́.

Пусты́нным непреста́нное Боже́ственное жела́ние быва́ет, / мiра су́щим су́етнаго кроме́.

Слава: Свято́му Ду́ху честь и сла́ва, / я́коже Отцу́ подоба́ет, ку́пно же и Сы́ну, / сего́ ра́ди да пое́м Тро́ице Единодержа́вие.

И ныне, тойже.

Антифон 2:

На го́ры Твои́х возне́сл еси́ мя зако́нов, / доброде́тельми просвети́, Бо́же, да пою́ Тя.

Десно́ю Твое́ю руко́ю прии́м Ты, Сло́ве, / сохрани́ мя, соблюди́, / да не огнь мене́ опали́т грехо́вный.

Слава: Святы́м Ду́хом вся́кая тварь обновля́ется, / па́ки теку́щи на пе́рвое: / равномо́щен бо есть Отцу́ и Сло́ву.

И ныне, тойже.

Антифон 3:

О ре́кших мне, вни́дем во дворы́ Госпо́дни, / возвесели́ся мой дух, сра́дуется се́рдце.

В дому́ Дави́дове страх вели́к: / та́мо бо престо́лом поста́вленным, / су́дятся вся племена́ земна́я, и язы́цы.

Слава: Свято́му Ду́ху, честь, поклоне́ние, сла́ву и держа́ву, / я́коже Отцу́ досто́ит, и Сы́нови подоба́ет приноси́ти: / Еди́ница бо есть Тро́ица Естество́м, но не Ли́цы.

И ныне, тойже.

Прокимен воскресный, глас 1: Ны́не воскресну́, глаго́лет Госпо́дь, / положу́ся во спасе́ние, не обиню́ся о нем.

Стих: Словеса́ Госпо́дня, словеса́ чи́ста.

Таже другий прокимен: Вся́кое дыха́ние / да хва́лит Го́спода.

Стих: Хвали́те Бо́га во святы́х Его́, хвали́те Его́ в утверже́нии си́лы Его́.

Евангелие воскресное 2-е, от Марка, зачало 70 (Мк 16:1–8):

Во вре́мя о́но, мину́вши суббо́те, Мари́я Магдали́на, и Мари́я Иа́ковля, и Саломи́я купи́ша арома́ты, да прише́дше пома́жут Иису́са. И зело́ зау́тра во еди́ну от суббо́т приидо́ша на гроб, возсия́вшу со́лнцу. И глаго́лаху к себе́: кто отвали́т нам ка́мень от две́рий гро́ба? [И воззре́вше ви́деша, я́ко отвале́н бе ка́мень:] бе бо ве́лий зело́. И вле́зше во гроб, ви́деша ю́ношу седя́ща в десны́х, оде́яна в оде́жду белу́, и ужасо́шася. Он же глаго́ла им: не ужаса́йтеся. Иису́са и́щете Назаряни́на распя́таго: воста́, несть зде; се, ме́сто, иде́же положи́ша Его́. Но иди́те, рцы́те ученико́м Его́ и Петро́ви, я́ко варя́ет вы в Галиле́и; та́мо Его́ ви́дите, я́коже рече́ вам. И изше́дше бежа́ша от гро́ба: имя́ше же их тре́пет и у́жас. И никому́же ничто́же ре́ша, боя́ху бо ся.

Таже: Воскресе́ние Христо́во ви́девше: Псалом 50.

Слава: Моли́твами апо́столов, / Ми́лостиве, очи́сти / мно́жества согреше́ний на́ших.

И ныне: Моли́твами Богоро́дицы, / Ми́лостиве, очи́сти / мно́жества согреше́ний на́ших.

Стихира воскресна, глас 6: Воскре́с Иису́с от гро́ба, / я́коже прорече́, / даде́ нам живо́т ве́чный / и ве́лию ми́лость.

Таже, Спаси́ Бо́же лю́ди Твоя́:

КАНОН

И поем каноны сице: Октоиха – воскресный 1-го гласа со ирмосом на 4 и Богородицы 1-го гласа на 2; канон Всех русских святых, глас 8, на 8.

Канон воскресен.

Песнь 1.

Ирмос: Твоя́ победи́тельная десни́ца / Боголе́пно в кре́пости просла́вися, / та бо, Безсме́ртне, / я́ко всемогу́щая, проти́вныя сотре́, / Изра́ильтяном / путь глубины́ новосоде́лавшая.

Припев: Сла́ва Го́споди, свято́му Воскресе́нию Твоему́.

И́же рука́ма пречи́стыма от пе́рсти / богоде́тельне испе́рва созда́в мя, / ру́це распросте́рл еси́ на кресте́, / от земли́ взыва́я тле́нное мое́ те́ло, / е́же от Де́вы прия́л еси́.

Умерщвле́ние подъя́л еси́ мене́ ра́ди, / и ду́шу сме́рти пре́дал еси́, / И́же вдохнове́нием боже́ственным ду́шу ми вложи́вый, / и отреши́в ве́чных уз, и совоскреси́в / нетле́нием просла́вил еси́.

Припев: Пресвята́я Богоро́дице, спаси́ нас.

Богородичен: Ра́дуйся, благода́ти исто́чниче, / ра́дуйся ле́ствице, и две́ре небе́сная, / ра́дуйся све́щнице, и ру́чко злата́я, и горо́ несеко́мая, / Я́же Жизнода́вца Христа́ мiрови ро́ждшая.

Ин канон, Пресвятей Богородице.

Ирмос: Твоя́ победи́тельная:

Припев: Пресвята́я Богоро́дице, спаси́ нас.

Ку́ю Ти досто́йную песнь на́ше принесе́т неможе́ние? / То́чию обра́довательную, / е́йже нас Гаврии́л та́йно научи́л есть: / ра́дуйся, Богоро́дице Де́во, Ма́ти Неневе́стная.

Присноде́ве и Ма́тери Царя́ вы́шних сил, / от чисте́йша се́рдца, ве́рнии, духо́вне возопии́м: / ра́дуйся, Богоро́дице Де́во, Ма́ти Неневе́стная.

Канон Всем святым, в земли Российстей просиявшим.

Ирмос: В Чермне́м фарао́на с колесни́цами погрузи́л еси́ / и лю́ди Моисе́ом спасл еси́, / пою́щия Тебе́, Го́споди, песнь побе́дную, / я́ко Изба́вителю на́шему Бо́гу.

Припев: Вси святи́и моли́те Бо́га о нас.

Вси в пе́снех духо́вных воспои́м согла́сно / во благоче́стии просия́вшия Боже́ственныя отцы́ на́ша, / я́же изнесе́ Ру́сския земли́ вся́ко ме́сто и страна́ / и я́же Це́рковь Ру́сская воспита́.

Ра́дуйтеся, святи́телие седмочи́сленнии: / Васи́лие, Ефре́ме, Евге́ние, Елпи́дие, Агафодо́ре, Ефе́рие и Капито́не, / в Херсо́не епи́скопствовавшии / и зе́млю на́шу кровьми́ свои́ми освяти́вшии.

Прииди́те, мучениколю́бцы ве́рнии, / пе́сньми почти́м первому́ченики ру́сския, Фео́дора и ю́наго Иоа́нна, / и́долом не послужи́вшия и кро́ви своя́ за Христа́ да́вшия.

Вели́чие на́ше и похвала́ ты еси́, О́льго Богому́драя, / тобо́ю бо свободи́хомся от бесо́вскаго прельще́ния, / не преста́й и ны́не моли́ти за лю́ди, я́же Бо́гу привела́ еси́.

Ра́дуйся и весели́ся, ра́бе Христо́в, / кня́же вели́кий и му́дрый Влади́мире, просвети́телю наш, / тобо́ю бо изба́вихомся от душепа́губнаго идолослуже́ния, / те́мже, ра́дуйся, вопие́м тебе́.

Сия́ет, я́ко звезда́ на небеси́, Бо́жий иера́рх Михаи́л, / зе́млю Ру́сскую просвети́вый све́том позна́ния Боже́ственныя ве́ры / и Влады́це приве́дый лю́ди но́вы, ба́нею креще́ния обновле́нны.

Слава: О блаже́ннии страстоте́рпцы Христо́вы, / кня́зие Бори́се, Гле́бе, и И́горе, и Михаи́ле с боля́рином Фео́дором! / Не забу́дите оте́чества ва́шего, глад и озлобле́ние отгони́те, / от грехопаде́ний междоусо́бий изба́вите ны.

И ныне, Богородичен: С чи́нми а́нгел, Влады́чице, / со проро́ки, и апо́столы, и со все́ми святы́ми / за ны, гре́шныя, Бо́гу помоли́ся, / Твоего́ Покро́ва пра́здник в Росси́йстей земли́ просла́вльшия.

Катавасия: Отве́рзу уста́ моя́, / и напо́лнятся Ду́ха, / и сло́во отры́гну Цари́це Ма́тери, / и явлю́ся, све́тло торжеству́я, / и воспою́, ра́дуяся, Тоя́ чудеса́.

Песнь 3.

Ирмос: Еди́не ве́дый челове́ческаго существа́ не́мощь / и ми́лостивно в не вообра́жся, / препоя́ши мя с высоты́ си́лою, / е́же вопи́ти Тебе́, Святы́й, / одушевле́нный хра́ме / неизрече́нныя сла́вы Твоея́, Человеколю́бче.

Припев: Сла́ва Го́споди, свято́му Воскресе́нию Твоему́.

Бог Сый мне, Бла́же, па́дшаго уще́дрил еси́, / и сни́ти ко мне благоволи́в, возне́сл мя еси́ распя́тием, / е́же вопи́ти Тебе́, Святы́й: / Хра́ме одушевле́нный неизрече́нныя Твоея́ сла́вы, Человеколю́бче.

Живо́т ипоста́сный Христе́ сый, / в истле́вша мя, я́ко Милосе́рдый Бог, обо́лкся, / в персть сме́ртную соше́д, Влады́ко, / сме́ртную держа́ву разруши́л еси́, / и мертв тридне́вен воскре́с, / в нетле́ние мя обле́кл еси́.

Припев: Пресвята́я Богоро́дице, спаси́ нас.

Богородичен: Бо́га заче́нши во чре́ве, Де́во, Ду́хом Пресвяты́м, / пребыла́ еси́ неопали́ма, / поне́же Тя купина́ законополо́жнику Моисе́ю, / пали́мую нежего́мо, я́ве предвозвести́, / огнь нестерпи́мый прие́мшую.

Ин. Ирмос: Еди́не ведый:

Припев: Пресвята́я Богоро́дице, спаси́ нас.

О́блак Тя ле́гкий нело́жно, Де́во, имену́ем, / проро́ческим возсле́дующе рече́нием, / прии́де бо на Тебе́ Госпо́дь / низложи́ти еги́петския пре́лести рукотворе́ния, / и просвети́ти сим служа́щия.

Тя запеча́танный вои́стинну лик проро́ческий исто́чник, / и заключе́нную дверь именова́, де́вства Твоего́, Всепе́тая, / я́вственне зна́мения нам пи́шуще, / е́же сохрани́ла еси́ и по рождестве́.

Ин. Ирмос: Небе́снаго кру́га Верхотво́рче, Го́споди, / и Це́ркве Зижди́телю, / Ты мене́ утверди́ в любви́ Твое́й, / жела́ний кра́ю, ве́рных утвержде́ние, / Еди́не Человеколю́бче.

Припев: Вси святи́и моли́те Бо́га о нас.

Пропове́дует пресла́вно и па́че трубы́ вопие́т / вели́кая Ла́вра Пече́рская, / тобо́ю нача́ло прии́мшая, о́тче преподо́бне, Анто́ние сла́вне, / всех росси́йских мона́хов первонача́льниче.

Воспои́м све́тло мона́шескаго о́бщаго жития́ / в Ру́сстей земли́ устрои́теля, блаже́ннаго Феодо́сия, / с ним и Не́стора, достопа́мятных дея́ний списа́теля, / и Али́пия, живописа́ния в Росси́и нача́льника.

Рай мы́сленный еси́, Пече́рская свята́я горо́, / умно́жившая духо́вная древеса́, блаже́нныя отцы́, / и́хже исчести́ по еди́ному не могу́ще, / о всех вку́пе хвалу́ принесе́м Еди́ному Влады́це.

Анто́ние, Иоа́нне и Евста́фие, тве́рдии испове́дницы правосла́вныя ве́ры, / издре́вле в земли́ Росси́йско-Лито́встей насажде́ннии, / моли́твами ва́шими от зловре́дных инове́рных мудрова́ний / соо́тчичей ва́ших и всех нас огражда́йте.

Хода́таи бу́дите за оте́чество ва́ше земно́е, / Афана́сие преподобному́чениче, и ты, о́троче Гаврии́ле, / научи́те у́бо и нас Правосла́вие дерзнове́нно испове́дати / и стра́ха вра́жия не боя́тися.

Да почти́тся И́ов преподо́бный, Ла́вры Поча́евския украше́ние, / вку́пе со все́ми уго́дники и чудотво́рцы Волы́нскими, / де́лы свои́ми и чудесы́ облиста́вшии пресла́вно земли́ на́шея концы́.

Слава: Пе́сньми свяще́нными восхва́лим Афана́сия, Царегра́дскаго святи́теля, / свое́ благослове́ние земли́ Росси́йстей прине́сшаго / и честны́я своя́ мо́щи, я́ко зало́г едине́ния со Вселе́нскою Це́рковию, нам оста́вльшаго.

И ныне, Богородичен: Се вре́мя заступле́ния Пресвяты́я Богоро́дицы прии́де, / умно́жившимся собла́зном, / се вре́мя на́ших к Ней воздыха́ний, о бра́тие, / рцем у́бо от всего́ се́рдца на́шего: / Влады́чице, Влады́чице, помози́ лю́дем Твои́м.

Катавасия: Твоя́ песносло́вцы, Богоро́дице, / Живы́й и Незави́стный Исто́чниче, / лик себе́ совоку́пльшия, духо́вно утверди́, / в Боже́ственней Твое́й сла́ве / венце́в сла́вы сподо́би.

Кондак, глас 3. Подобен: Де́ва днесь:

Днесь лик святы́х, в земли́ на́шей Бо́гу угоди́вших, предстои́т в Це́ркви / и неви́димо за ны моли́тся Бо́гу. / А́нгели с ним славосло́вят, / и вси святи́и Це́ркве Христо́вы ему́ спра́зднуют, / о нас бо мо́лят вси ку́пно / Преве́чнаго Бо́га.

Икос: Еде́мскаго рая́ древеса́ добропло́дная и кра́сная яви́шася святи́и, / цве́ты благово́нныя уче́ний и плоды́ дел творя́щии, / от ни́хже ду́ши на́ша пита́ются и глад наш духо́вный утоля́ется. / Прииди́те у́бо, притеце́м под сень их и ублажи́м, / я́ко страны́ на́шея отра́ду и украше́ние, и я́ко жития́ о́браз нам и начерта́ние, / ти́и бо венцы́ прия́ша нетле́нныя от Преве́чнаго Бо́га.

Седален, глас 4. Подобен: Ско́ро предвари́:

Со́лнце пра́вды Христо́с, я́коже лучи́ вас посла́, / просвеща́ющия зе́млю Ру́сскую, уго́дницы Бо́жии, / от ро́да на́шего просия́вшии, / те́мже помраче́нную ду́шу мою́ / Боже́ственными ва́шими моли́твами осия́йте, Богоблаже́ннии.

Слава, и ныне, глас тойже: Притеце́м, ве́рнии, / к Боже́ственней и цельбоно́сней ри́зе Спаси́теля на́шего Бо́га, / благоизво́лившаго сию́ пло́тию носи́ти / и на Кресте́ Святу́ю Свою́ Кровь излия́ти, / е́юже искупи́ нас от рабо́ты вра́жия. / Те́м благода́рственно вопие́м Ему́: / спаси́ святе́йшия патриа́рхи правосла́вныя, и архиере́и, / и гра́ды, и вся лю́ди честно́ю Твое́ю ри́зою защити́, / и спаси́ ду́ши на́ша, я́ко Человеколю́бец.

Песнь 4.

Ирмос: Го́ру Тя благода́тию Бо́жиею приосене́нную, / прозорли́выма Авваку́м / усмотри́в очи́ма, / из Тебе́ изы́ти Изра́илеву провозглаша́ше Свято́му, / во Спасе́ние на́ше / и обновле́ние.

Припев: Сла́ва Го́споди, свято́му Воскресе́нию Твоему́.

Кто сей Спас и́же из Едо́ма и́сходя, вене́ц нося́ терно́вен, / очервле́нну ри́зу имы́й, на дре́ве ви́ся? / Изра́илев есть Сей Святы́й, / во Спасе́ние на́ше и обновле́ние.

Ви́дите лю́дие непокори́вии, и устыди́теся, / Его́же бо я́ко злоде́я вы вознести́ на крест у Пила́та испроси́сте умовре́дне, / сме́рти разруши́в си́лу, боголе́пно воскре́с из гро́ба.

Припев: Пресвята́я Богоро́дице, спаси́ нас.

Богородичен: Дре́во Тя, Де́во, жи́зни ве́мы, / не бо сне́ди плод смертоно́сный челове́ком из Тебе́ прозябе́, / но живота́ присносу́щнаго наслажде́ние, / во Спасе́ние нас пою́щих Тя.

Ин. Ирмос: Го́ру Тя благода́тию:

Припев: Пресвята́я Богоро́дице, спаси́ нас.

Слы́ши чуде́с не́бо, и внуша́й земле́, / я́ко Дщи пе́рстнаго у́бо па́дшаго Ада́ма, Бо́гу нарече́на бысть, / и Своему́ Соде́телю Роди́тельница, / на Спасе́ние на́ше и обновле́ние.

Пое́м вели́кое и стра́шное Твое́ та́инство, / преми́рных бо утаи́вся чинонача́лий, / на Тя И́же сый сни́де я́ко дождь на руно́, Всепе́тая, / на Спасе́ние нас пою́щих Тя.

Ин. Ирмос: Ты моя́ кре́пость, Го́споди, / Ты моя́ и си́ла, / Ты мой Бог, Ты мое́ ра́дование, / не оста́вль не́дра О́тча / и на́шу нищету́ посети́в. / Тем с проро́ком Авваку́мом зову́ Ти: / си́ле Твое́й сла́ва, Человеколю́бче.

Припев: Вси святи́и моли́те Бо́га о нас.

Первонача́льника и устрои́теля гра́да Москвы́, / блаже́нне кня́же Дании́ле, показа́ тя Госпо́дь, / к Нему́ же непреста́нно моля́ся, град твой охраня́й, / зе́млю на́шу от бед спаса́й, / правосла́вныя же ру́сския лю́ди посеща́ти ми́лостивно не преста́й.

Мо́лим вас, святи́телие Христо́вы / Пе́тре, Алекси́е, Ио́но, Фили́ппе и Инноке́нтие, / Фо́тие, Киприа́не и Феогно́сте и вси про́чии Моско́встии чудотво́рцы: / душе́вное смуще́ние и печа́ли на́шея бу́рю разори́те / и тишину́ нам пода́йте ва́шими к Бо́гу моли́твами.

И первопресто́льник Росси́йския Це́ркве, и испове́дник Правосла́вныя ве́ры, / и обличи́тель грехолюби́вых и мяте́жных, / и строи́тель Ру́сския земли́ был еси́, святи́телю Ермоге́не, / и за сие́ темни́цею и гла́дом му́чимь был еси́ и прие́мь от Бо́га неувяда́емый вене́ц, / со святи́тели и му́ченики весели́шися.

Ра́дуется сла́вный град Москва́, и весе́лия исполня́ется вся Росси́я, / на твоя́ моли́твы наде́ющеся, Се́ргие Богоблаже́нне, / оби́тель же твоя́ красу́ется, / храня́щи честны́я твоя́ мо́щи, я́ко сокро́вище свяще́нное.

Пе́сньми свяще́нными восхва́лим преподо́бнаго Ни́кона, послуша́ния рачи́теля, / с ни́мже воспои́м Михе́я, Са́вву и Диони́сия, Стефа́на, Андрони́ка и Са́вву и вся преподо́бныя ученики́ и собесе́дники вели́каго Се́ргия, / и́хже моли́твами сы́нове росси́йстии спаса́ются.

О прему́дрии и блаже́ннии Васи́лие, Макси́ме и Иоа́нне Моско́встии / и вси Христа́ ра́ди юро́дивии Росси́йстии, чу́днии житие́м и ра́зумом, / мо́лим вас приле́жно: / моли́те Христа́ Бо́га на́шего за земно́е оте́чество ва́ше / и всем ве́рным спасе́ние испроси́те.

Слава: Но́вый сто́лпник в де́бри Калу́жстей яви́лся еси́, преподо́бне Ти́хоне, / и ку́пно с преподо́бным Пафну́тием, и́ночества стро́гим ревни́телем, и блаже́нным Лавре́нтием / ко гра́ду Го́рнему в стране́ твое́й путь ве́рный проложи́л еси́, / на не́мже упаси́ и нас моли́твами твои́ми.

И ныне, Богородичен: Подо́бием ико́ны И́верския не то́чию Афо́н просвеща́ется, / но и град Москва́ украша́ется и ини́и гра́ди и ве́си освяща́ются, / от тоя́ чуде́сную по́мощь прие́млюще / и исто́чник утеше́ния в ней обрета́юще, / и нам, Блага́я Врата́рнице, две́ри ра́йския отве́рзи.

Катавасия: Седя́й в Сла́ве / на Престо́ле Божества́ / во о́блаце ле́гце, / прии́ди Иису́с Пребоже́ственный, / Нетле́нною Дла́нию / и спасе́ зову́щия: / сла́ва, Христе́, си́ле Твое́й.

Песнь 5.

Ирмос: Просвети́вый сия́нием прише́ствия Твоего́, Христе́, / и освети́вый Кресто́м Твои́м / міра концы́, / сердца́ просвети́ / све́том Твоего́ Богоразу́мия, / правосла́вно пою́щих Тя.

Припев: Сла́ва Го́споди, свято́му Воскресе́нию Твоему́.

Па́стыря овца́м вели́каго и Го́спода, / иуде́и дре́вом кре́стным умертви́ша, / но Той я́ко о́вцы, ме́ртвыя, во а́де погребе́нныя, / держа́вы сме́ртныя изба́ви.

Кресто́м Твои́м мiр благовести́в, / и пропове́дав пле́нным, Спа́се мой, оставле́ние, / держа́ву иму́щаго посрами́л еси́, Христе:́ / на́га, обнища́вша показа́вый Боже́ственным воста́нием Твои́м.

Припев: Пресвята́я Богоро́дице, спаси́ нас.

Богородичен: Проше́ния ве́рно прося́щих, Всепе́тая, не пре́зри, / но приими́, и сия́ доноша́й Сы́ну Твоему́, Пречи́стая, / Бо́гу Еди́ному Благоде́телю, / Тебе́ бо Предста́тельницу стяжа́хом.

Ин. Ирмос: Просвети́вый сия́нием:

Припев: Пресвята́я Богоро́дице, спаси́ нас.

Веселя́тся небе́сныя си́лы зря́ще Тя, / ра́дуются с ни́ми челове́ков собра́ния, / Рождество́м бо Твои́м совокупи́шася, Де́во Богоро́дице, / е́же досто́йно сла́вим.

Да дви́жатся вси язы́цы челове́честии и мы́сли, / к похвале́ челове́ческаго вои́стинну удобре́ния, / Де́ва предстои́т я́ве сла́вящи, / ве́рою Тоя́ пою́щих чудеса́.

Ин. Ирмос: Вску́ю мя отри́нул еси́ / от лица́ Твоего́, Све́те Незаходи́мый, / и покры́ла мя есть чужда́я тьма, окая́ннаго, / но обрати́ мя и к све́ту за́поведей Твои́х / пути́ моя́ напра́ви, молю́ся.

Припев: Вси святи́и моли́те Бо́га о нас.

Вели́каго Новагра́да первопа́стырие, / Ники́то, Ни́фонте, Иоа́нне, Феокти́сте, / Моисе́е, Евфи́мие, Ио́но и Серапио́не, и про́чии чу́днии святи́телие, / в дому́ Прему́дрости Бо́жия, я́ко фи́никсы, процвели́ есте́, / словесы́ благопло́дными и непоро́чным житие́м.

Све́тло да похва́лятся кня́зие Новгоро́дстии, / Влади́мир, Святы́я Софи́и пречу́дныя устрои́тель, / с ма́терию свое́ю А́нною, и Мстисла́в, и Фео́дор, / с ни́ми же и вси от ро́да князе́й Росси́йских житие́м богоуго́дным просия́вшии, / Боже́ственными да воспою́тся пе́сньми.

Ди́внаго Варлаа́ма, вели́ка Новагра́да сла́ву и украше́ние, всеросси́йскаго моли́твенника, / и Анто́ния сла́внаго, от ве́тхаго Ри́ма на ка́мени по волна́м морски́м преплы́вшаго, / Са́вву же, и Ефре́ма, и Михаи́ла / кто досто́йно просла́вит от земны́х?

Еде́мскаго рая́, прииди́те, ви́дим цве́ты присножи́зненныя и богопрозябе́нныя, / по́двиги оте́ц, в преде́лех Новгоро́дских просия́вших, / и́хже есть еди́н Де́латель Госпо́дь.

Все́волод кро́ткий и Довмо́нт, Пско́ву стена́ необори́мая, / и Нико́ла блаже́нный и Корни́лий преподо́бный, / святы́м креще́нием чудь Ливо́нскую просвети́вый, / пе́сньми да воспою́тся.

Ве́ру правосла́вную пред лати́ны пропове́давшии, / к ве́чным востеко́ша оби́телем Иси́дор пресви́тер / и с ним собо́р му́ченический во Ю́рьеве, гра́де Ливо́нстем, / Царю́ царе́й ны́не предстоя́ще, мо́лятся о нас, почита́ющих па́мять их.

Слава: Авраа́мия Богоно́снаго, Смоле́нска украше́ние, / и Евфроси́нию, ра́дование По́лотское и де́вам сия́ние, / Христе́ мой, Тебе́ приво́дим моли́твенники, / и́хже ра́ди спаси́ нас.

И ныне, Богородичен: Засту́пница те́плая иногда́ вели́кому Новугра́ду была́ еси́ / и ненаде́ющихся наде́жда и люде́й бе́дствующих Помо́щница, / и ны́не о́ком милосе́рдным при́зри на нас / и, ско́рби на́ша ви́девши и воздыха́ние услы́шавши, / зна́мение ми́лости яви́ нам, Пречи́стая.

Катавасия: Ужасо́шася вся́ческая / о Боже́ственней сла́ве Твое́й, / Ты бо, Неискусобра́чная Де́во, / име́ла еси́ во утро́бе над все́ми Бо́га / и родила́ еси́ Безле́тнаго Сы́на, / всем воспева́ющим Тя / мир подава́ющая.

Песнь 6.

Ирмос: Обы́де нас после́дняя бе́здна, / несть избавля́яй, / вмени́хомся, / я́ко о́вцы заколе́ния, / спаси́ лю́ди Твоя́, Бо́же наш, / Ты бо кре́пость немощству́ющих и исправле́ние.

Припев: Сла́ва Го́споди, свято́му Воскресе́нию Твоему́.

Согреше́нием первозда́ннаго, Го́споди, лю́те уязви́хомся, / ра́ною же исцели́хомся Твое́ю, / е́юже за ны уязви́лся еси́, Христе́, / Ты бо кре́пость немощству́ющих и исправле́ние.

Возве́л ны еси́ из а́да, Го́споди, / ки́та уби́в всея́дца, Всеси́льне, / Твое́ю держа́вою низложи́в того́ си́лу, / Ты бо Живо́т, и Свет еси́, и Воскресе́ние.

Припев: Пресвята́я Богоро́дице, спаси́ нас.

Богородичен: Веселя́тся о Тебе́, Де́во Пречи́стая, / ро́да на́шего пра́отцы, Еде́м восприе́мше Тобо́ю, / его́же преступле́нием погуби́ша, / Ты бо, Чи́стая, и пре́жде Рождества́, и по Рождестве́ еси́.

Ин. Ирмос: Обы́де нас:

Припев: Пресвята́я Богоро́дице, спаси́ нас.

Предстоя́т раболе́пне Рождеству́ Твоему́ чи́ни небе́снии, / дивя́щеся досто́йно Твоему́ безсе́менному Рождеству́, Присноде́во, / Ты бо, Чи́стая, и пре́жде Рождества́, и по Рождестве́ еси́.

Воплоти́ся пре́жде сый Безпло́тен, Сло́во из Тебе́, Пречи́стая, / вся́ческая во́лею творя́й, / безтеле́сных во́инства приведы́й от небытия́, я́ко Всеси́лен.

Ин. Ирмос: Во́днаго зве́ря во утро́бе / дла́ни Ио́на крестови́дно распросте́р, / спаси́тельную страсть прообража́ше я́ве; / тем, тридне́вен изше́д, / преми́рное Воскресе́ние прописа́ше / пло́тию пригвожде́ннаго Христа́ Бо́га / и тридне́вным Воскресе́нием мiр просве́щшаго.

Припев: Вси святи́и моли́те Бо́га о нас.

Ева́нгельски Христа́ возлюби́вше, / преподо́бнии Зоси́мо, Савва́тие, Ге́рмане, Ирина́рше, Елеаза́ре и про́чии Солове́цтии чудотво́рцы, / мiра отврати́стеся, в непроходи́мыя и пусты́я о́стровы Солове́цкия заше́дше, / вся́кия доброде́тели о́бразу навыко́сте, / му́дрей пчеле́ подо́бящеся, / и селе́ние, досто́йное прия́ти Ду́ха Свята́го, бы́сте, прему́дрии.

Вели́каго в чудесе́х преподо́бнаго Три́фона воспои́м, Лопа́рскаго просвети́теля, / в после́дних конце́х се́верныя страны́ от го́рькаго ра́бства бесо́вскаго лю́ди изба́вльшаго / и святы́м креще́нием возроди́вшаго.

Ра́дуйся, пусты́не, пре́жде безпло́дная и необита́емая, / по́слежде же, я́ко крин, процве́тшая и и́нок мно́жество возрасти́вшая! / Взыгра́йте, го́ры Валаа́ма и вся древа́ дубра́вная, / хва́ляще с на́ми Се́ргия и Ге́рмана, вку́пе же и Арсе́ния со Алекса́ндром Сви́рским, / отцы́ всехва́льныя.

Жития́ сего́ непостоя́нную пучи́ну немяте́жно преше́л еси́, преподо́бне Кири́лле, / ко́рмчую Ма́терь Бо́жию име́я, / и ты, Ио́сифе, Во́лоцкая похвало́, и Ни́ле нестяжа́телю, / на воде́ поко́йне и на зла́це воздержа́ния учени́к ва́ших стада́ му́дре упасли́ есте́, / и ны́не с ни́ми моли́теся о чту́щих па́мять ва́шу.

Я́ко зве́зды вели́кия, просия́ша в мона́шеских собо́рех / Анто́ний Си́йский и Три́фон Вя́тский, / Дими́трий на Прилу́це, и Амфило́хий, и Диони́сий, похвала́ Глуши́цкая, / Григо́рий Пе́льшемский, Па́вел, и Се́ргий, и Корни́лий Волого́дстии, / я́ко луча́ми, сия́юще доброде́тельми жития́ своего́, преподо́бнии.

Богови́дно пожи́вше, пусты́ни, я́ко гра́ды, сотвори́ли есте́, / Мака́рие, Варна́во и Ти́хоне, Авраа́мие и Генна́дие. / Те́мже вку́пе с про́чими отцы́, в преде́лех Костромски́х и Яросла́вских просия́вшими, / ублажа́ем вас и мо́лим: / моли́те Го́спода, да не лиши́т и нас его́же ны́не наслажда́етеся боговиде́ния / в ве́чнем гра́де Небе́снаго Царя́.

Слава: Лику́й, Фиваи́до Ру́сская, / красу́йтеся, пусты́ни и де́бри Олоне́цкия, Белоезе́рския и Волого́дския, / возрасти́вшия свято́е и сла́вное оте́ц мно́жество, / чу́дным житие́м всех наставля́ющее мiру не прилепля́тися, / крест свой на ра́мена взя́ти и во след Христу́ ше́ствовати.

И ныне, Богородичен: Твое́ю всечестно́ю ико́ною Ти́хвинскою, / ю́же вели́кая Росси́я я́ко не́кий дар Боже́ственный свы́ше благогове́йно прия́т, / при́сно страну́ на́шу, о Госпоже́ Цари́це Богоро́дице, покрыва́й и заступа́й, / спаса́ющи сию́ от всех наве́т вра́жиих.

Катавасия: Боже́ственное сие́ и всечестно́е / соверша́юще пра́зднество, / Богому́дрии, Богома́тере, / прииди́те, рука́ми воспле́щим, / от Нея́ ро́ждшагося Бо́га сла́вим.

По ектении кондак воскресен, глас 1. Подобен: Егда́ прии́деши:

Воскре́сл еси́, я́ко Бог, из гро́ба во сла́ве, / и мiр совоскреси́л еси́; / и естество́ челове́ческое я́ко Бо́га воспева́ет Тя, и смерть исчезе́; / Ада́м же лику́ет, Влады́ко; / Е́ва ны́не от уз избавля́ема ра́дуется, зову́щи: / Ты еси́, И́же всем подая́, Христе́, воскресе́ние.

Икос воскресен: Воскре́сшаго тридне́вно воспои́м я́ко Бо́га Всеси́льна, / и врата́ а́дова сте́ршаго, / и я́же от ве́ка из гро́ба воздви́гшаго, / мνроно́сицам я́вльшагося, я́коже благоизво́лил есть, / пре́жде сим е́же ра́дуйтеся, реки́й, / и апо́столом ра́дость возвеща́я, я́ко Еди́н Жизнода́вец. / Те́мже ве́рою жены́ ученико́м зна́мения побе́ды благовеству́ют, / и ад стене́т, и смерть рыда́ет, / мiр же весели́тся, и вси с ним ра́дуются. / Ты бо по́дал еси́, Христе́, всем Воскресе́ние.

Песнь 7.

Ирмос: Тебе́ у́мную, Богоро́дице, пещь / разсмотря́ем, ве́рнии, / я́коже бо о́троки спасе́ три Превозноси́мый, / мiр обнови́, / во чре́ве Твое́м всеце́л, / хва́льный отце́в Бог и препросла́влен.

Припев: Сла́ва Го́споди, свято́му Воскресе́нию Твоему́.

Убоя́ся земля́, сокры́ся со́лнце, и поме́рче свет, / раздра́ся церко́вная боже́ственная заве́са, / ка́мение же разсе́деся, / на кресте́ бо ви́сит Пра́ведный, / Хва́льный отце́в Бог, и препросла́влен.

Ты быв а́ки безпомо́щен, / и уя́звен в ме́ртвых во́лею нас ра́ди / превозноси́мый, вся свободи́л еси́, / и держа́вною руко́ю совоскреси́л еси́, / хва́льный отце́в Бог, и препросла́влен.

Припев: Пресвята́я Богоро́дице, спаси́ нас.

Богородичен: Ра́дуйся, исто́чниче присноживы́я воды́. / Ра́дуйся, раю́ пи́щный. / Ра́дуйся, стено́ ве́рных. / Ра́дуйся, Неискусобра́чная. / Ра́дуйся, всемiрная Ра́досте, / Е́юже нам возсия́ / Хва́льный отце́в Бог, и препросла́влен.

Ин. Ирмос: Тебе́ у́мную:

Припев: Пресвята́я Богоро́дице, спаси́ нас.

Тя, Богоро́дице, ле́ствицу Иа́ков проро́чески разумева́ет, / Тобо́ю бо Превозноси́мый на земли́ яви́ся, / и с челове́ки поживе́, я́ко благоволи́, / Хва́льный отце́в Бог и Препросла́влен.

Ра́дуйся, Чи́стая, из Тебе́ про́йде Па́стырь, / И́же во Ада́мову ко́жу обо́лкся вои́стинну Превозноси́мый, / во всего́ мя челове́ка, за благоутро́бие непости́жное, / Хва́льный отце́в Бог и Препросла́влен.

Ин. Ирмос: Бо́жия снизхожде́ния / огнь устыде́ся в Вавило́не иногда́. / Сего́ ра́ди о́троцы в пещи́, ра́дованною ного́ю, / я́ко во цве́тнице, лику́юще, поя́ху: / благослове́н еси́, Бо́же оте́ц на́ших.

Припев: Вси святи́и моли́те Бо́га о нас.

Лео́нтий, Иса́ия и Игна́тий, Иа́ков и Фео́дор, / честни́и Ду́ха сосу́ди и Росто́ву украше́ние, / Авраа́мий, и́долом покланя́вшияся ко Христу́ приведы́й, / и Петр царе́вич, и Ирина́рх, самопроизво́льный страда́лец, / Кассиа́н и Паи́сий, князь Рома́н и царе́вич Дими́трий, / и вси Росто́встии и У́гличстии чудотво́рцы Боже́ственными да воспою́тся пе́сньми.

Да велича́ется Не́вский победи́тель, благове́рный князь Алекса́ндр, / да пое́тся Гео́ргий, во́ин хра́брый и страда́лец, / да похва́лится Андре́й, пе́рвый Ру́сския земли́ собира́тель, / вку́пе со Гле́бом, ю́ным сы́ном свои́м, / да воспое́тся же и Авраа́мий му́ченик, / гра́да Влади́мира сла́ва, Святы́я Руси́ засту́пницы / и Це́ркве Правосла́вныя украше́ние.

Фео́дору и Иоа́нну сла́ва, Су́ждальским свети́льником, / Си́мону и Диони́сию! / С ни́ми да пою́тся и Евфи́мий, в по́двизех превысо́кий, / и Евфроси́ния преподо́бная, пресве́тлая Су́ждальская звезда́, / вку́пе же и Косма́, на Я́хроме реце́ подвиза́выйся.

Песнь сто́лпнику Ники́те, покая́ния о́браз яви́вшему, / хвала́ и Дании́лу, ни́щих и безро́дных согрева́телю, / сла́ва и Андре́ю, княже́ние оста́вившему и в ни́щетнем о́бразе житие́ сконча́вшему, / Переясла́вским чудотво́рцем.

Константи́не кня́же, апо́столе и просвети́телю Му́ромския земли́, / с Михаи́лом и Фео́дором, ча́ды твои́ми, / и Пе́тре и Февро́ние, и пра́ведная Иулиани́е ми́лостивая, Му́рома засту́пницы, / вку́пе же и Васи́лие святи́телю и кня́же Рома́не, Ряза́ни сла́во, / о нас Христа́ моли́те.

Тверска́я похвало́, Арсе́ние святи́телю, / Михаи́ле, кня́же и му́чениче, / и А́нно, гра́да Ка́шина сокро́вище, / Ни́ле и Мака́рие преподо́бнии, / Ефре́ме, гра́да Торжка́ просвети́телю, / со Арка́дием и Иулиани́ею, цве́том целому́дрия, / о нас Христа́ моли́те.

Слава: Ору́жием ва́ших моли́тв, благове́рнии кня́зие Фео́доре и Дави́де с Константи́ном / и Васи́лие и Константи́не, Яросла́вля сла́во, / охраня́йте и ны́не оте́чество ва́ше / и люде́й правосла́вных от вся́ких бед и напа́стей.

И ныне, Богородичен: Я́ко благода́тное сокро́вище дарова́ла еси́ Святе́й Руси́ ико́ну Твою́ Влади́мирскую, / е́юже отце́м на́шим многоча́стне и многообра́зне благоде́яла еси́. / Не оскуде́й и ны́не, о Ма́ти Бо́жия, / утоля́ющи лю́тое на нас воста́ние, и зе́млю Ру́сскую спаси́.

Катавасия: Не послужи́ша тва́ри Богому́дрии / па́че Созда́вшаго, / но, о́гненное преще́ние му́жески попра́вше, / ра́довахуся, пою́ще: / препе́тый отце́в Госпо́дь и Бог благослове́н еси́.

Песнь 8.

Ирмос: В пещи́ о́троцы Изра́илевы, / я́коже в горни́ле, / добро́тою благоче́стия чисте́е зла́та блеща́хуся, глаго́люще: / благослови́те, вся дела́ Госпо́дня, Го́спода, / по́йте и превозноси́те во вся ве́ки.

Припев: Сла́ва Го́споди, свято́му Воскресе́нию Твоему́.

И́же во́лею вся творя́й, и претворя́яй, / обраща́яй сень сме́ртную в ве́чную жизнь, / стра́стию Твое́ю, Сло́ве Бо́жий, / Тебе́ непреста́нно вся дела́ Госпо́дня, / Го́спода пои́м, и превозно́сим во вся ве́ки.

Ты разори́л еси́ сокруше́ние, Христе́, и окая́нство, / во врате́х и тверды́нях а́довых, / воскре́с из гро́ба тридне́вен. / Тебе́ непреста́нно вся дела́, я́ко Го́спода, пою́т, / и превозно́сят во вся ве́ки.

Припев: Пресвята́я Богоро́дице, спаси́ нас.

Богородичен: Я́же без се́мене и преесте́ственне от облиста́ния Боже́ственнаго / Ро́ждшую би́сера многоце́ннаго Христа́, воспои́м глаго́люще: / благослови́те вся дела́ Госпо́дня, Го́спода, / по́йте и превозноси́те Его́ во вся ве́ки.

Ин. Ирмос: В пещи́ о́троцы Изра́илевы:

Припев: Пресвята́я Богоро́дице, спаси́ нас.

Черто́г светови́дный, из него́же всех Влады́ка, / я́ко Жени́х произы́де Христо́с, / воспои́м вси вопию́ще: / вся дела́ Госпо́дня, Го́спода по́йте, / и превозноси́те во вся ве́ки.

Ра́дуйся, Престо́ле сла́вный Бо́жий, / ра́дуйся, ве́рных стено́, / Е́юже су́щим во тьме возсия́ свет Христо́с, / Тебе́ блажа́щим, и вопию́щим: / вся дела́ Госпо́дня, Го́спода по́йте, / и превозноси́те во вся ве́ки.

Ин. Ирмос: Победи́тели мучи́теля и пла́мене / благода́тию Твое́ю бы́вше, / за́поведей Твои́м зело́ прилежа́ще, / о́троцы вопия́ху: / благослови́те, вся дела́ Госпо́дня, Го́спода.

Припев: Вси святи́и моли́те Бо́га о нас.

Красу́йся, гра́де Каза́нь, име́я моли́твенники своя́, / преподо́бных святи́телей Гу́рия, Варсоно́фия и Ге́рмана, отгна́вших от тебе́ тьму неве́рия, / и Иоа́нна му́ченика, и Стефа́на, и Петра́, / оте́ческое нече́стие оста́вивших и му́ченически в Небе́сное оте́чество преше́дших.

Свяще́ннаго Писа́ния от ю́ности научи́вся, богоно́се Стефа́не, / ра́лом слове́с твои́х олядене́вшая {15} зыря́нских люде́й сердца́ возде́лал еси́ / и Боже́ственное се́мя в них все́ял еси́. / Ны́не же вку́пе со святы́ми продолжа́тели де́ла твоего́ / Гера́симом, Питири́мом и Ио́ною / па́ству ва́шу и всю Ру́сскую зе́млю моли́твами ва́шими огражда́йте.

Весели́ся, Сиби́рская страно́, / в тебе́ бо Госпо́дь яви́ уго́дники Своя́: / пра́веднаго Симео́на Верхоту́рскаго, и Ирку́тския святи́тели Инноке́нтия и Софро́ния, и Иоа́нна Тобо́льскаго, / но́выя ди́вныя свети́льники и чудотво́рцы.

Ра́дуйся, Иве́рие и вся земле́ Грузи́нская, торжеству́й, Арме́ние, / воспева́ющи равноапо́стольную Ни́ну и Тама́ру, Григо́рия Просвети́теля / и ины́х мно́гих, в страна́х Кавка́зских ве́ру правосла́вную испове́давших / и ны́не о земне́м оте́честве Христу́ моля́щихся.

Иера́рше Богому́дре Дими́трие, / жити́й святы́х списа́телю и подража́телю о́ным ре́вностный, / сла́вы о́ных моли́твами твои́ми соде́лай нас о́бщники.

Святи́телю о́тче Митрофа́не, пе́рвый Воро́нежу па́стырю, / му́жество ве́лие яви́вый, преще́ния царе́ва и сме́рти не убоя́выйся / и в простоте́ ду́шу свою́ спасы́й, моли́ Бо́га о нас.

Благослови́м Отца́ и Сы́на и Свята́го Ду́ха, Го́спода.

Я́ко пчела́, мед сла́дкий от цвето́в скороувяда́ющих собра́л еси́, о́тче Ти́хоне, / от тле́ннаго мiра духо́вное сокро́вище, / и́мже всех нас услажда́еши.

И ныне, Богородичен: Засту́пницу усе́рдную восхва́лим и честно́му Ея́ поклони́мся о́бразу, / и́мже в новопросвеще́нней стране́ правове́рие утверди́ / и в годи́ну лю́тую ма́терь ру́сских градо́в спасе́. / Сей и гра́да свята́го Петра́ вели́кое сокро́вище, / и всея́ земли́ на́шея пресла́вное бога́тство.

Хва́лим, благослови́м, покланя́емся Го́сподеви, пою́ще и превознося́ще во вся ве́ки.

Катавасия: О́троки благочести́выя в пе́щи / Рождество́ Богоро́дичо спасло́ есть; / тогда́ у́бо образу́емое, / ны́не же де́йствуемое, / вселе́нную всю воздвиза́ет пе́ти Тебе́: / Го́спода по́йте, дела́, / и превозноси́те Его́ во вся ве́ки.

Таже поем: Честне́йшую херуви́м:

Песнь 9.

Ирмос: О́браз чи́стаго рождества́ Твоего́, / огнепали́мая купина́ / показа́ неопа́льная; / и ны́не на нас / напа́стей свире́пеющую угаси́ти, мо́лимся, пещь, / да Тя, Богоро́дице, / непреста́нно велича́ем.

Припев: Сла́ва Го́споди, свято́му Воскресе́нию Твоему́.

О ка́ко, лю́дие беззако́ннии и непокори́вии, / лука́вая совеща́вше, / го́рдаго и нечести́ваго оправди́ша, / Пра́веднаго же на дре́ве осуди́ша Го́спода сла́вы, / Его́же досто́йно велича́ем!

Спа́се А́гнче Непоро́чне, / И́же мiра грехи́ взе́мый, / Тебе́ сла́вим воскре́сшаго тридне́вно, / со Отце́м и Боже́ственным Твои́м Ду́хом, / и Го́спода сла́вы, / Его́же богосло́вяще, велича́ем.

Припев: Пресвята́я Богоро́дице, спаси́ нас.

Богородичен: Спаси́ лю́ди Твоя́, Го́споди, / и́хже стяжа́л еси́ честно́ю Твое́ю кро́вию, / це́рквам Твои́м подая́ мир, Человеколю́бче, / Богоро́дицы моли́твами.

Ин. Ирмос: О́браз чи́стаго:

Припев: Пресвята́я Богоро́дице, спаси́ нас.

Из ко́рене Дави́дова прозябла́ еси́ проро́ческаго, Де́во, и богооте́ческаго, / но и Дави́да я́ко вои́стинну Ты просла́вила еси́, / я́ко ро́ждши проро́чествованнаго Го́спода сла́вы, / Его́же досто́йно велича́ем.

Всяк похва́льный, Пречи́стая, зако́н / побежда́ется вели́чеством сла́вы Твоея́. / Но о, Влады́чице, от раб Твои́х недосто́йных, / от любве́ Тебе́ приноси́мое приими́, Богоро́дице, / со усе́рдием пе́ние похва́льное.

Ин. Ирмос: О, де́вства край, Богоро́дице! / Пе́сньми же сла́вными / пра́здники возвыша́ющая благода́тей Твои́х / и ны́не де́вственною Сло́ва Твоего́ па́мятию / наи́тием та́йным украша́ющая в ней / Тя велича́ющия.

Припев: Вси святи́и моли́те Бо́га о нас.

О благи́й просвети́телю и ти́хий а́нгеле Це́ркве Тамбо́вския, святи́телю Питири́ме, / весели́ся о па́стве твое́й и всея́ Руси́, / в ней бо но́вая и ве́чная ра́дость процвете́, преподо́бный Серафи́м, ди́вный тру́дник спасе́ния на́шего.

О святи́телие Богому́дрии Феодо́сие и Иоаса́фе, ди́вным нетле́нием от Го́спода просла́вленнии! / Ва́ми возвели́чени есмы́ и мы, ча́да су́ще Це́ркве Правосла́вныя, / в не́йже и доны́не Госпо́дь чу́дная явля́ет / и рабо́в Свои́х прославля́ет.

О но́вый чудотво́рче, Ио́сифе, святи́телю и му́чениче! / Град А́страхань и вся Пово́лжская страна́ тобо́ю хва́лится / и почита́ет тя, за пра́вду от неве́рных мяте́жников лю́те пострада́вша.

О, па́че сло́ва и превы́ше похва́л святы́х страстоте́рпцев по́двига! / Зло́бу у́бо лю́тых отсту́пников и на́глое иуде́йское неи́стовство претерпе́ша, / ве́ру Христо́ву проти́ву уче́ний мiра сего́, я́ко щит, держа́ще / и нам о́браз терпе́ния и злострада́ний досто́йно явля́юще.

О, тве́рдости и му́жества по́лка му́ченик Христо́вых, / от хи́нов лю́тых за Христа́ убие́нных! / Ти́и бо Це́рковь Правосла́вную украси́ша / и в стране́ свое́й кро́ви своя́, я́ко се́мя ве́ры, да́ша, / и ку́пно со все́ми святы́ми досто́йно да почту́тся.

О вели́цыи сро́дницы на́ши, имено́ваннии и безыме́ннии, явле́ннии и неявле́ннии, / Небе́снаго Сио́на дости́гшии и сла́ву мно́гу от Бо́га прии́мшии, / утеше́ние нам, в ско́рби су́щим, испроси́те, / ве́ру на́шу па́дшую возста́вите и лю́ди расточе́нныя собери́те, / от нас, я́ко дар, песнь благодаре́ния прие́млюще.

Слава, Троичен: О Тро́ице Честна́я, / приими́, я́же Росси́я прино́сит Ти, / я́ко нача́тки и я́ко фимиа́м избра́нный, / вся угоди́вшия и пре́жде, и по́слежде в ней, / зна́емыя и незна́емыя, / и моли́твами их от вся́каго вре́да сию́ сохраня́й.

И ныне, Богородичен: О Де́во Благода́тная, / гра́ды и ве́си на́ша честна́го ли́ка Твоего́ изображе́нии, / я́ко благоволе́ния зна́мении, обогати́вшая, / благодаре́ние на́ше приими́ и от бед лю́тых оте́чество на́ше изба́ви, / вси бо Тя, я́ко Покро́в всемо́щный страны́ на́шея, велича́ем.

Катавасия: Всяк земноро́дный / да взыгра́ется, Ду́хом просвеща́емь, / да торжеству́ет же Безпло́тных умо́в естество́, / почита́ющее свяще́нное торжество́ Богома́тере, / и да вопие́т: / ра́дуйся, Всеблаже́нная, / Богоро́дице, Чи́стая Присноде́во.

По 9-й песни ектения и Свят Госпо́дь Бог наш:

Ексапостила́рий воскресный 2-й: Ка́мень узре́вша отвале́н, мνроно́сицы ра́довахуся, / ви́деша бо ю́ношу седя́ща во гро́бе, / и той тем рече́: се Христо́с воста́л есть, / рцы́те с Петро́м ученико́м: / на го́ру приспе́йте Галиле́йскую, та́мо вам яви́тся, / я́коже предрече́ друго́м.

Слава, светилен святых: В пе́снех восхва́лим свети́ла незаходи́мая земли́ Росси́йския, / таи́нники Боже́ственнаго Сло́ва, Христа́ сла́вяще, / сих просвети́вшаго и возлюби́вшаго, / и помо́щники нам да́вшаго в ско́рби.

И ныне, Богородичен воскресен: А́нгел у́бо принесе́ Де́ве, е́же ра́дуйся, / пре́жде Твоего́ зача́тия, Христе́, / А́нгел же ка́мень отвали́ гро́ба Твоего́, / вме́сто печа́ли ов у́бо ра́дости неизрече́нныя зна́мения, / ов же в сме́рти ме́сто пода́теля Тя жи́зни пропове́дуя и велича́я, / и глаго́ля воскресе́ние жена́м, и таи́нником.

На хвалитех стихиры воскресны 4, глас 1:

Стих: Сотвори́ти в них суд напи́сан: / сла́ва сия́ бу́дет всем преподо́бным Его́.

Пое́м Твою́, Христе́, спаси́тельную страсть, / и сла́вим Твое́ Воскресе́ние.

Стих: Хвали́те Бо́га во святы́х Его́, / хвали́те Его́ в утверже́нии си́лы Его́.

Крест претерпе́вый, и смерть упраздни́вый, / и воскресы́й из ме́ртвых, / умири́ на́шу жизнь, Го́споди, / я́ко еди́н Всеси́лен.

Стих: Хвали́те Его́ на си́лах Его, / хвали́те Его́ по мно́жеству вели́чествия Его́.

А́да плени́вый, и челове́ка воскреси́вый, / Воскресе́нием Твои́м, Христе́, / сподо́би нас чи́стым се́рдцем / Тебе́ пе́ти и сла́вити.

Стих: Хвали́те Его́ во гла́се тру́бнем: / хвали́те Его́ во псалти́ри и гу́слех.

Боголе́пное Твое́ снисхожде́ние сла́вяще, / пое́м Тя, Христе́. / Роди́лся еси́ от Де́вы, / и не разлуче́н был еси́ от Отца́, / пострада́л еси́, я́ко челове́к, / и во́лею претерпе́л еси́ Крест, / воскре́сл еси́ от гро́ба, я́ко от черто́га произше́д, / да спасе́ши мiр, / Го́споди сла́ва Тебе́.

И стихиры святых 4. Глас 1:

Стих: Хвали́те Его́ в тимпа́не и ли́це, / хвали́те Его́ во стру́нах и орга́не.

Ду́ха Твоего́, Го́споди, / посла́л еси́ в разу́мную ду́шу кня́зя Влади́мира / позна́ти Тя, Еди́наго в Тро́ице Бо́га. / Те́мже креще́нием просвети́в избра́нныя своя́, / Тобо́ю поруче́нныя ему́ лю́ди, / приведе́ их ве́рою, / в Це́ркви Твое́й вопию́щия: / Изба́вителю наш, сла́ва Тебе́.

Глас 2:

Стих: Хвали́те Его́ в кимва́лех доброгла́сных, хвали́те Его́ в кимва́лех восклица́ния: / вся́кое дыха́ние да хва́лит Го́спода.

Свети́ла ру́сския земли́, му́ченики прехва́льныя, / святи́тели, просвети́тели на́ша и ве́ры утвержде́ние, / преподо́бныя же гра́жданы пусты́нныя и наста́вники благоче́стия, / соше́дшеся согла́сно ублажи́м, вопию́ще к ним: / преподо́бнии и му́ченицы, и пра́веднии, и вси Росси́йстии святи́и, / моли́те Христа́ Бо́га, / дарова́ти нам ве́лию ми́лость.

Стих: Воззва́ша пра́веднии, / и Госпо́дь услы́ша их.

Преподо́бнии отцы́, / бы́сте цве́ти духо́внии Росси́йстей земли́, / похвала́ на́ша и утвержде́ние, / и всем благоути́шное приста́нище, / о вас бо земля́ на́ша хва́лится, / стяжа́вши вас я́ко неистощи́мое сокро́вище. / И ны́не а́ще теле́сне язы́к ваш умолче́, / оба́че чудеса́ свиде́тельствуют просла́вившаго вас Го́спода. / Ему́же моли́теся, дарова́ти душа́м на́шим ве́лию ми́лость.

Глас 4:

Стих: Блаже́ни вси боя́щиися Го́спода, / ходя́щии в путе́х Eгó.

Глас Ева́нгельский услы́шавше / и апо́стольскою ре́вностию распали́вшеся, / к науче́нию неве́рных язы́ков устреми́стеся, / Богоблаже́ннии и равноапо́стольнии / Ку́кшо, Лео́нтие, Стефа́не и Гу́рие, / и досточу́дный Инноке́нтие, / вели́кия Сиби́рския страны́ апо́столе / и просвеще́ния за мо́рем су́щих, / но́вых стран первонача́льниче. / Те́мже со все́ми про́чими, / в благове́стии Христо́ве потруди́вшимися, / досто́йно ублажа́етеся.

Слава, стихира евангельская вторая, глас 2: С мν́ры прише́дшим я́же с Мари́ею жена́м, / и недоумева́ющимся, / ка́ко бу́дет им улучи́ти жела́ние, / яви́ся ка́мень взят, / и Боже́ственный ю́ноша утоля́я мяте́ж душ их, / воста́ бо, глаго́лет, Иису́с Госпо́дь. / Те́мже пропове́дите пропове́дником Его́, / ученико́м в Галиле́ю тещи́, / и ви́дети Его́ воскре́сша из ме́ртвых, / я́ко Жизнода́вца и Го́спода.

И ныне, глас тойже: Преблагослове́на еси́, Богоро́дице Де́во, / Вопло́щшим бо ся из Тебе́ ад плени́ся, / Ада́м воззва́ся, / кля́тва потреби́ся, / Е́ва свободи́ся, / смерть умертви́ся, и мы ожи́хом. / Тем воспева́юще вопие́м: / благослове́н Христо́с Бог, / благоволи́вый та́ко, сла́ва Тебе́.

Славословие великое. По Трисвятом Тропарь воскресен:

Днесь cпасе́ние мiру бысть, / пое́м Воскре́сшему из гро́ба, / и Нача́льнику жи́зни на́шея: / разруши́в бо сме́ртию смерть, / побе́ду даде́ нам и ве́лию ми́лость.

Ектении и отпуст.

На литургии

Блаженна воскресна 1-го гласа на 6:

Во Ца́рствии Твое́м помяни́ нас, Го́споди, егда́ прии́деши, во Ца́рствии Твое́м.

Блаже́ни ни́щии ду́хом, я́ко тех есть Ца́рство Небе́сное.

Блаже́ни пла́чущии, я́ко ти́и уте́шатся.

Блаже́ни кро́тции, я́ко ти́и насле́дят зе́млю.

Сне́дию изведе́ из рая́ враг Ада́ма: / Кресто́м же разбо́йника введе́ Христо́с в онь, / помяни́ мя, зову́ща, / егда́ прии́деши во Ца́рствии Твое́м.

Блаже́ни а́лчущии и жа́ждущии пра́вды, я́ко ти́и насы́тятся.

Покланя́юся страсте́м Твои́м, / славосло́влю и Воскресе́ние со Ада́мом и разбо́йником, / со гла́сом све́тлым вопию́ Ти: / помяни́ мя Го́споди, / егда́ прии́деши во Ца́рствии Твое́м.

Блаже́ни ми́лостивии, я́ко ти́и поми́ловани бу́дут.

Распя́лся еси́, безгре́шне, / и во гро́бе положи́лся еси́ во́лею, / но воскре́сл еси́, я́ко Бог, / совоздви́гнувый Себе́ Ада́ма, / помяни́ мя, зову́ща, / егда́ прии́деши во Ца́рствии Твое́м.

Блаже́ни чи́стии се́рдцем, я́ко ти́и Бо́га у́зрят.

Храм Твой теле́сный тридне́вным Воскреси́вый погребе́нием, / со Ада́мом, и и́же от Ада́ма, воскреси́л еси́, Христе́ Бо́же: / помяни́ нас, зову́щих, / егда́ прии́деши во Ца́рствии Твое́м.

Блаже́ни миротво́рцы, я́ко ти́и сы́нове Бо́жии нареку́тся.

Мνроно́сицы приидо́ша, пла́чуща, / на гроб Твой Христе́ Бо́же, зело́ ра́но: / и в бе́лых ри́зах обрето́ша А́нгела седя́ща, / что и́щете; зову́ща. / Воскре́се Христо́с, не рыда́йте про́чее.

Блаже́ни изгна́ни пра́вды ра́ди, я́ко тех есть Ца́рство Небе́сное.

Апосто́ли Твои́, Го́споди / на го́ру, а́може повеле́л еси́ им, прише́дше Спа́се, / и Тя ви́девше, поклони́шася. / И́хже и посла́л еси́ во язы́ки учи́ти и крести́ти я́.

Блаженна святых на 4, глас 8:

Блаже́ни есте́, егда́ поно́сят вам, и изжену́т, и реку́т всяк зол глаго́л на вы лжу́ще Мене́ ра́ди.

Не мече́м зе́млю на́шу насле́дихом, / но десни́цею Твое́ю и мы́шцею Твое́ю, / и просвеще́нием лица́ Твоего́, / и святы́х Твои́х слеза́ми, / по́двиги и по́ты, / кровьми́ и уче́нии / оте́чество на́ше утверди́ся.

Ра́дуйтеся и весели́теся, я́ко мзда ва́ша мно́га на небесе́х.

Егда́ отступи́хом от Тебе́ / и за́поведи Твоя́ не сотвори́хом, / тогда́ отри́нул ны еси́ и низложи́л еси́, / и па́че всех язы́к ума́лихомся, / но пощади́ нас, Бо́же, Спаси́телю наш, / святы́х Твои́х мольба́ми.

Слава: О Тро́ице Пребоже́ственная! / Возврати́ плене́ние на́ше, / уврачу́й боле́зни и ско́рби на́ша, / воздви́гни дух наш от ле́ности и сна грехо́внаго, / да досто́йни бу́дем отце́в и бра́тий на́ших, / по́двиги свои́ми / в земли́ на́шей И́мя Твое́ просла́вльших.

И ныне: Расточе́нныя собери́, / отлуче́нныя возврати́, / отпа́дшия от ве́ры Правосла́вныя па́ки обрати́, / пла́чущия и скорбя́щия уте́ши, / земли́ на́шея подви́гшияся сокруше́ние исцели́, Благода́тная, / со святы́ми соо́тчичи на́шими / Бо́га о нас умоля́ющи.

По входе Тропарь воскресен, глас 1:

Ка́мени запеча́тану от иуде́й / и во́ином стрегу́щим Пречи́стое Те́ло Твое́, / воскре́сл еси́ тридне́вный, Спа́се, / да́руяй мірови жизнь. / Сего́ ра́ди Си́лы Небе́сныя вопия́ху Ти, Жизнода́вче: / сла́ва Воскресе́нию Твоему́, Христе́, / сла́ва Ца́рствию Твоему́, / сла́ва смотре́нию Твоему́, еди́не Человеколю́бче.

Тропарь святых, глас 8: Я́коже плод кра́сный Твоего́ спаси́тельнаго се́яния, / земля́ Росси́йская прино́сит Ти, Го́споди, вся святы́я, в той просия́вшия. / Тех моли́твами в ми́ре глубо́це / Це́рковь и страну́ на́шу Богоро́дицею соблюди́, Многоми́лостиве.

Кондак воскресен, глас 1. Подобен: Егда́ прии́деши:

Воскре́сл еси́, я́ко Бог, из гро́ба во сла́ве, / и мiр совоскреси́л еси́; / и естество́ челове́ческое я́ко Бо́га воспева́ет Тя, и смерть исчезе́; / Ада́м же лику́ет, Влады́ко; / Е́ва ны́не от уз избавля́ема ра́дуется, зову́щи: / Ты еси́, И́же всем подая́, Христе́, воскресе́ние.

Кондак святых, глас 3. Подобен: Де́ва днесь:

Днесь лик святы́х, в земли́ на́шей Бо́гу угоди́вших, предстои́т в Це́ркви / и неви́димо за ны моли́тся Бо́гу. / А́нгели с ним славосло́вят, / и вси святи́и Це́ркве Христо́вы ему́ спра́зднуют, / о нас бо мо́лят вси ку́пно / Преве́чнаго Бо́га.

Прокимен, глас 1: Бу́ди, Го́споди, ми́лость Твоя́ на нас, / я́коже упова́хом на Тя.

Стих: Ра́дуйтеся, пра́веднии, о Го́споде, пра́вым подоба́ет похвала́.

Прокимен, глас 7: Честна́ пред Го́сподем / смерть преподо́бных Его́.

К Римляном послания святаго Апостола Павла чтение, зачало 81 от полу (Рим. 2:10–16).

Бра́тие, сла́ва и честь и мир вся́кому де́лающему благо́е, иуде́еви же пре́жде и е́ллину. Несть бо на лица́ зре́ния у Бо́га. Ели́цы бо беззако́нно согреши́ша, беззако́нно и поги́бнут: и ели́цы в зако́не согреши́ша, зако́ном суд прии́мут. Не слы́шателие бо зако́на пра́ведни пред Бо́гом, но творцы́ зако́на, си́и оправдя́тся. Егда́ бо язы́цы, не иму́ще зако́на, естество́м зако́нная творя́т: си́и, зако́на не иму́ще, са́ми себе́ суть зако́н. И́же явля́ют де́ло зако́нное напи́сано в сердца́х свои́х, спослушеству́ющи им со́вести, и между́ собо́ю помысло́м осужда́ющим или́ отвеща́ющим, в день, егда́ су́дит Бог та́йная челове́ком, по благове́стию моему́, Иису́сом Христо́м.

И святых, Апостол ко Евреем, зачало 330 (Евр. 11:33–12:2).

Бра́тие, святи́и вси ве́рою победи́ша ца́рствия, соде́яша пра́вду, получи́ша обетова́ния, загради́ша уста́ львов, угаси́ша си́лу о́гненную, избего́ша о́стрея меча́, возмого́ша от не́мощи, бы́ша кре́пцы во бране́х, обрати́ша в бе́гство полки́ чужи́х. Прия́ша жены́ от воскресе́ния ме́ртвыя своя́: ини́и же избие́ни бы́ша, не прие́мше избавле́ния, да лу́чшее воскресе́ние улуча́т: друзи́и же руга́нием и ра́нами искуше́ние прия́ша, еще́ же и уз и темни́ц. Ка́мением побие́ни бы́ша, претре́ни бы́ша, искуше́ни бы́ша, уби́йством меча́ умро́ша, проидо́ша в ми́лотех, и в ко́зиях ко́жах, лише́ни, скорбя́ще, озло́блени. И́хже не бе досто́ин [весь] мiр, в пусты́нях скита́ющеся, и в гора́х, и в верте́пах, и в про́пастех земны́х. И си́и вси послу́шествовани бы́вше ве́рою, не прия́ша обетова́ния, Бо́гу лу́чшее что о нас предзре́вшу, да не без нас соверше́нство прии́мут. Те́мже у́бо и мы, толи́к иму́ще облежа́щь нас о́блак свиде́телей, го́рдость вся́ку отло́жше, и удо́бь обстоя́тельный грех, терпе́нием да тече́м на предлежа́щий нам по́двиг, взира́юще на нача́льника ве́ры и соверши́теля Иису́са.

Аллилуиа, глас 1: Бог дая́й отмще́ние мне, и покори́вый лю́ди под мя.

Стих: Велича́яй спасе́ния царе́ва, и творя́й ми́лость христу́ своему́ Дави́ду, и се́мени Его́ до ве́ка.

И святых. Стих: Весели́теся о Го́споде, и ра́дуйтеся, пра́веднии.

Евангелие воскресное рядовое, от Матфея, зачало 9 (Мф. 4:18–23).

Во вре́мя о́но, ходя́ Иису́с при мо́ри Галиле́йстем, ви́де два бра́та, Си́мона глаго́лемаго Петра́, и Андре́я бра́та его́, вмета́юща мре́жи в мо́ре, бе́ста бо ры́баря. И глаго́ла и́ма: гряди́та по Мне, и сотворю́ вы ловца́ челове́ком. О́на же а́бие оста́вльша мре́жи, по Нем идо́ста. И преше́д отту́ду, ви́де и́на два бра́та, Иа́кова Зеведе́ева, и Иоа́нна бра́та его́, в корабли́ с Зеведе́ом отце́м ею́, завязу́юща мре́жи своя́, и воззва́ я́. О́на же а́бие оста́вльша кора́бль и отца́ своего́, по нем идо́ста. И прохожда́ше всю Галиле́ю Иису́с, учя́ на со́нмищах их и пропове́дая Ева́нгелие Ца́рствия, исцеля́я всяк неду́г и вся́ку я́зю в лю́дех.

И святых, Евангелие от Матфея, зачало 10 (Мф. 4:25–5:12).

Во вре́мя о́но, по Иису́се идо́ша наро́ди мно́зи от Галиле́и и десяти́ град, и от Иерусали́ма и Иуде́и, и со óнаго по́лу Иoрда́на. Узре́в же наро́ды, взы́де на гору́: и се́дшу Eму́, приступи́ша к Нему́ ученицы́ Eго́. И отверз уста́ Своя́, уча́ше их, глаго́ля: блаже́ни ни́щии ду́хом, я́ко тех eсть Ца́рствие Небе́сное. Блаже́ни пла́чущии, я́ко ти́и уте́шатся. Блаже́ни кро́тцыи, я́ко ти́и насле́дят зе́млю. Блаже́ни а́лчущии и жа́ждущии пра́вды, я́ко ти́и насы́тятся. Блаже́ни ми́лостивии, я́ко ти́и поми́ловани бу́дут. Блаже́ни чи́стии се́рдцем, я́ко ти́и Бо́га у́зрят. Блаже́ни миротво́рцы, я́ко ти́и сы́нове Бо́жии нареку́тся. Блаже́ни изгна́ни пра́вды ра́ди, я́ко тех eсть Ца́рствие Небе́сное. Блаже́ни eсте́, eгда́ поно́сят вам, и иждену́т, и реку́т всяк зол глаго́л на вы лжу́ще, Менé ра́ди. Ра́дуйтеся и весели́теся, я́ко мзда ва́ша мно́га на небесе́х.

Причастен воскресен: Хвали́те Го́спода с Небе́с, хвали́те Его́ в вы́шних.

И святых: Ра́дуйтеся, пра́веднии, о Го́споде, пра́вым подоба́ет похвала́. / Аллилу́иа, трижды.

ТРИПЕСНЦЫ, творение Иосифово [10]

В понедельник второй недели по Пасхе

Трипеснец, егоже краегранесие: Воспоет же тя Иосиф. Глас 1.

Песнь 1.

Ирмос: Твоя́ победи́тельная десни́ца / Боголе́пно в кре́пости просла́вися, / та бо, Безсме́ртне, / я́ко всемогу́щая, проти́вныя сотре́, / Изра́ильтяном / путь глубины́ новосоде́лавшая.

[Α] Воспои́м Бо́гу я́ко победи́телю, низложи́вшему сме́ртию смерть, и воскреси́вшему с Собо́ю род челове́ческий, и нетле́нием пребога́тно поче́тшему.

[Δ] Свя́зан быв, сме́ртныя у́зы я́ко си́лен кре́постию растерза́л еси́; разреши́в же челове́ки от тли, из а́да воскреси́л еси́ воспева́ющия держа́ву Твою́, Многоми́лостиве.

Слава:

[Ε] Благоутро́бне Христе́, мене́ ра́ди да́же до а́да бы́вый во́лею, лежа́ща мя в гро́бе грехо́вном, и в ро́ве преступле́ний, Твои́м присеще́нием воскреси́в поми́луй.

И ныне, Богородичен:

[Ι] Ви́девши Христа́ от ме́ртвых, Богороди́тельнице, пло́тию воста́вша, ра́довалася еси́: испроси́ же и мне радостотво́рный плачь ны́не дарова́ти, я́ко да обря́щу тогда́ Чи́стая, Боже́ственное утеше́ние.

Песнь 8.

Ирмос: В пещи́ о́троцы Изра́илевы, / я́коже в горни́ле, / добро́тою благоче́стия чисте́е зла́та блеща́хуся, глаго́люще: / благослови́те, вся дела́ Госпо́дня, Го́спода, / по́йте и превозноси́те во вся ве́ки.

[Δ] Кресто́м Твои́м разреши́л еси́ кля́тву, положи́вся во гро́бе, и а́дово мра́чное Христе́ мой Иису́се, низложи́в ца́рство, и воскре́с, всю тварь с Собо́ю воскреси́л еси́; те́мже Тя пое́м во вся ве́ки.

[Ε] Возше́дшу Ти на крест со́лнце угасе́, во ад же соше́дшу Ти Человеколю́бче, свет возсия́ душа́м во тьме су́щим, и погребе́нным под го́рькою сме́ртию. Те́мже Тя пое́м во вся ве́ки.

Слава:

[Σ] Свя́зана мя плени́цами грехо́вными, разреши́ Христе́, и осия́й ми покая́ния Боже́ственную све́тлость Спа́се, от тмы ве́чныя избавле́й челове́ки, Твои́м стра́шным воста́нием, е́же воспева́ем во вся ве́ки.

И ныне, Богородичен:

[Ε] На руку́ нося́щая Христа́, из Тебе́ воплоще́нна Де́во, Того́ моли́ прия́ти ны́не и мене́, безпу́тием вся́цем жития́, и согреше́ньми безчи́сленными заблу́ждшаго, срета́ющу ми нра́ву ле́ностному всегда́.

Песнь 9.

Ирмос: О́браз чи́стаго рождества́ Твоего́, / огнепали́мая купина́ / показа́ неопа́льная; / и ны́не на нас / напа́стей свире́пеющую угаси́ти, мо́лимся, пещь, / да Тя, Богоро́дице, / непреста́нно велича́ем.

[Ι] Ви́дя со́лнце распина́ема омрачи́ся, посреде́ разбо́йнику Тя Сло́ве, со́лнца незаходи́маго; го́ры, хо́лми, земля́ и мо́ре уклони́шася; ад вострепета́, ю́зники разреша́я, я́же держа́ше, воспева́ющия Тя.

[Ω] Яви́лся еси́ я́коже вели́кое со́лнце, под зе́млю заше́д, возсия́л же еси́ незаходи́мое свети́ло от ме́ртвых, озари́в пресла́вно земны́я концы́: те́мже тя Животода́вче непреста́нно велича́ем.

[Σ] Спа́се Иису́се, Твое́ю сме́ртию смерть разори́вый, воскреси́вый же вся та́мо держи́мыя, воскреси́ и мене́, в ро́ве преиспо́днем страсте́й смертоно́сных и грехо́в су́ща, зову́ Ти Человеколю́бче.

Слава:

[Η] Приидо́ша мνроно́сицы пла́чуще на гроб ра́но, и не обре́тше Тя, ви́деша в бе́лых ри́зах председя́ща а́нгела, и вопию́ща: воста́ Госпо́дь, спеши́те возвести́ти воста́ние ученико́м его́.

И ныне, Богородичен:

[Φ] Диви́тся вся тварь Влады́чице, е́же па́че ума́ та́инству Рождества́ Твоего́: ражда́еши бо Бо́га Емману́ила, бы́вша нас ра́ди челове́ка Всенепоро́чная, и разруши́вшаго сме́рти мучи́тельства Кресто́м Свои́м.

Во вторник второй недели по Пасхе

Трипеснец, егоже краегранесие: Воспою Богу Иосиф. Глас 1.

Песнь 2.

Ирмос: Ви́дите ви́дите, я́ко Бо́г А́з е́смь, порабоще́ныя лю́ди Изра́илевы, Моисе́ю народоводи́ти в пусты́ни повеле́вый, и спасы́й я́ко си́лен вла́стию Мое́ю.

[Ψ] Пои́м днесь, Го́сподеви, восклица́юще распе́ншемуся нас ра́ди, и низложи́вшему злонача́льного врага́, и поло́жшемуся во гро́бе, и оживи́вшему ме́ртвыя воскресе́нием Свои́м.

[Α] Свят Госпо́дь, из ме́ртвых тридне́вно воскресы́й я́ко си́лен, ученико́м явле́йся боголе́пно, и ра́дости неизглаго́ланныя сих испо́лнивый ду́ши, ско́рби испо́лненныя пре́жде.

Слава:

[Λ] Сло́ве собезнача́льне, Отцу́ безнача́льну сопресто́льне, распны́йся и вмени́выйся в ме́ртвых, и воскресы́й я́ко си́лен, мою́ ду́шу оживотвори́ умерщвле́ную преступле́ньми.

И ныне, Богородичен:

[Ω] О чуде́с Твои́х! О стра́шнаго слы́шания! Ражда́еши бо пло́тию Бо́га, разо́ршаго сме́ртныя у́зы, и от тли челове́ки изме́ншаго, Чи́стая Богоблагода́тная.

Песнь 8.

Ирмо́с: Его́же ужаса́ются а́нгели и вся́ во́инства, я́ко Творца́ и Го́спода, по́йте свяще́нницы, просла́вите о́троцы, благослови́те лю́дие, и превозноси́те во вся́ ве́ки.

[Θ] Рыда́ет вся тварь о Твое́й стра́сти Бла́же, со́лнце поме́рче, Тебе́ заше́дшу на кресте́, и во тме седя́щии вели́кий свет ви́деша, пою́ще Тя ще́дро.

[Ε] Вострепета́ ад, Тя ви́дев с душе́ю к нему́ иду́ща Христе́ Всецарю́, и я́же от ве́ка ме́ртвыя издава́ше, воспева́ющия Твое́ Человеколю́бие.

Слава:

[Ω] Яви́лся еси́ Христе́, от гро́ба воста́в, прине́сшим арома́ты боже́ственным жена́м, и сих рыда́ние претвори́л еси́, утеше́ние всех сый во ве́ки.

И ныне, Богородичен:

[Ι] Ви́девши, Его́же родила́ еси́ Бо́га, из ме́ртвых воста́вша, ра́дости яви́лася еси́ испо́лнена Де́во Мари́е: Того́ у́бо моли́ Чи́стая, вся́кую печа́ль на́шего се́рдца до конца́ потреби́ти.

Песнь 9.

Ирмос: Светоно́сный о́блак, во́ньже всех Влады́ка,/ я́ко дождь с небесе́ на руно́, сни́де/ и воплоти́ся нас ра́ди,/ быв Челове́к, Безнача́льный,/ велича́ем вси я́ко Ма́терь Бо́га на́шего Чи́стую.

[Ω] Я́ко ви́де Тя на дре́ве во́лею распя́та, благоразу́мный разбо́йник, помяни́ мя, вопия́ше, егда́ прии́деши Иису́се во ца́рствии Твоем: и бысть ра́еви жи́тель, ве́рою еди́ною оправда́вся.

[Σ] Тя Спа́се ви́дев в ме́ртвых ад умертви́ся, и издава́ше мертвецы́, я́же пожре́ дре́вле, славосло́вящия Христе́ Твою́ неизглаго́ланную си́лу, и мно́гое благосе́рдие, и́мже спасл еси́ нас Всецарю́.

Слава:

[Η] Приидо́ша нося́щия мν́ра на гроб жены́, и ви́девше Тя Христе́ воста́вша из гро́ба, ра́дости испо́лнишася мно́гия, и апо́столом Твои́м возвести́ша, я́ко воскре́сл и яви́лся еси́, совозста́вль мiр весь с собо́ю.

И ныне, Богородичен:

[Φ] Свет невече́рний, просия́вший из ме́ртвых ви́девши Чи́стая, и ра́дости испо́лнившися мно́гия, ра́довалася еси́ с пресвяты́ми ученики́, с ни́миже и нам испроси́ проще́ние безме́рных прегреше́ний, Богоро́дице засту́пнице ве́рных.

В среду второй недели по Пасхе

Трипеснец, егоже краегранесие: Хвалю Бога, Иосиф. Глас 1.

Песнь 3.

Ирмос: Пре́жде век от Отца́ рожде́нному нетле́нно Сы́ну / и в после́дняя от Де́вы / воплоще́нному безсе́менно, / Христу́ Бо́гу возопии́м: / вознесы́й рог наш, / свят еси́, Го́споди.

[Α] Свя́те святы́х, освяти́ти мiр хотя́, во́лею на дре́во кре́стное возне́слся, и закла́лся еси́ я́ко а́гнец, и кро́вию благода́тельною обновля́еши нас песносло́вящих Тя.

[Ι] Кре́пость отъя́тся вра́жия, плене́на бысть смерть, обезсме́ртися челове́ческое истле́вшее существо́, Христе́ Иису́се умертви́вшуся Тебе́, и обнови́ся мiр вопия́: свят еси́ Го́споди.

Слава:

[Η] Ны́не не удивля́йтеся, жена́м вопия́ше а́нгел, иди́те же па́че усе́рдно, ученико́м скорбя́щим ра́дости глаго́лы возвеща́юще, я́ко воста́ Христо́с живо́т всех и воскресе́ние.

И ныне, Богородичен:

[Ω] Яви́лася еси́ Ты Де́во Чи́стая вы́шши а́нгел, Бо́га вопло́щши распе́ншагося, и погребе́на, и ме́ртвым нетле́ние источи́вшаго: Его́же моли́ спасти́ нас песносло́вящих Тя.

Песнь 8.

Ирмос: Чу́да преесте́ственнаго/ росода́тельная изобрази́ пещь о́браз:/ не бо, я́же прия́т, пали́т ю́ныя,/ я́ко ниже́ огнь Божества́ – Де́вы,/ в Ню́же вни́де утро́бу./ Тем, воспева́юще, воспое́м:/ да благослови́т тварь вся Го́спода/ и превозно́сит во вся ве́ки.

[Θ] Смерть во́лею прия́л еси́, возвыша́емь пло́тию на дре́во, и зря Тя со́лнце угасе́, и церко́вная заве́са раздра́ся всеси́льне. Те́мже воспева́юще Тя зове́м: да благослови́т тварь вся Го́спода, и превозно́сит Его́ во ве́ки.

[Ε] Ви́деша Тя незаходи́мое сия́ние дре́вле седя́щии в се́ни сме́ртней, в ни́хже Тебе́ Го́споди соше́дшу с душе́ю, и уз ве́чных разреши́шася, вельми́ пою́ще Тя, и глаго́люще: да благослови́т тварь вся Го́спода, и превозно́сит Его́ во ве́ки.

Слава:

[Ο] У́тро ко гро́бу прише́дше жены́, блиста́ющася а́нгела ви́деша, и глаго́люща: воскре́се Изба́витель, что жива́го с ме́ртвыми еще́ помышля́ете? Испо́лншеся ра́дости возопи́йте: да благослови́т тварь вся Го́спода, и превозно́сит Его́ во ве́ки.

И ныне, Богородичен:

[Ν] Умерщвле́ние а́ду соде́ла Сын Твой Чи́стая, я́коже пре́жде рече́ из ме́ртвых воста́в, Его́же моли́ тлетво́рного греха́ изба́витися и му́ки, всем ве́рою взыва́ющим: да благослови́т тварь вся Го́спода, и превозно́сит Его́ во ве́ки.

Песнь 9.

Ирмос: Та́инство стра́нное ви́жу и пресла́вное:/ Не́бо – верте́п,/ престо́л Херуви́мский – Де́ву,/ я́сли – вмести́лище,/ в ни́хже возлеже́ Невмести́мый – Христо́с Бог,/ Его́же, воспева́юще, велича́ем.

[Ι] Исцеля́я первозда́ннаго боле́зни, поболе́л еси́ ви́симь Спа́се во́лею на дре́ве: положи́в же ся в ро́ве преиспо́днем, воскреси́л еси́ ме́ртвыя, я́же смерть возмо́же пе́рвее поглоти́ти.

[Ω] Я́ко ви́де Тя дре́вле лик апо́стольский воскре́сша Го́споди, стра́хом же и ра́достию покланя́шеся, к ни́мже возопи́л еси́: се сбытие́ глаго́лом Мои́м, не скорби́те вы, но ра́дуйтеся.

[Σ] Плащани́цею Тебя́ Спа́се обви́в, положи́ Ио́сиф пра́ведный любо́вию в но́вем гро́бе: врата́ же а́дова я́ве и вереи́ сокру́шь, воздви́гл еси́ ме́ртвыя, я́же смерть возмо́же пре́жде поглоти́ти.

Слава:

[Η] Ра́довахуся мνроно́сицы слы́шавше Христо́во воста́ние те́мже апо́столом вопия́ху: те́кше спе́шно, се уже́ не скорби́те, но ра́дуйтеся вы: воста́ бо из ме́ртвых всех Госпо́дь.

И ныне, Богородичен:

[Φ] Светя́щася всего́ в добро́те без сосужде́ния, я́ко жениха́ Христа́ ви́девши Отрокови́це, из гро́бнаго черто́га пло́тию произше́дша, ра́дости испо́лнилася еси́, Его́же моли́ нас изба́вити тли и муче́ния.

В четверток второй недели по Пасхе

Трипеснец, егоже краегранесие: Пение Иосифово. Глас 1.

Песнь 4.

Ирмос: На Боже́ственней стра́жи / богоглаго́ливый Авваку́м / да ста́нет с на́ми, и пока́жет / светоно́сна А́нгела, / я́сно глаго́люща: / днесь спасе́ние мiру, / я́ко воскре́се Христо́с, / я́ко всеси́лен.

[Υ] О нас смире́нных веде́н был еси́ на смерть Христе́, всех Животе́, и плени́в а́дова ца́рствия, ду́ши я́ко о́вцы исхи́тил еси́, с Собо́ю воскреси́в, я́ко Царь держа́вный и всеси́льный.

[Μ] С ме́ртвыми что жизнь и́щете, явле́йся жена́м, блиста́яйся на гро́бе а́нгел рече́: воста́, прииди́те ви́дите лежа́ща погреба́льная еди́на, и его́ ученико́м возвести́ти потщи́теся.

Слава:

[Ν] Мертв ад быв соше́ствием Христо́вым, всех ме́ртвых отдая́ше вся́ко пленя́емь, и до конца́ испраздня́емо сего́ чре́во всея́дное, всеси́льною во́лею Бо́га всех Царя́.

И ныне, Богородичен:

[Ω] Я́ко в красне́йший храм, всели́ся в Тя Чи́стая Де́во, Иису́с всех Царь: сни́тием а́дово жили́ще мра́чное упраздни́, и воскре́се, совоскреси́в челове́ки, я́ко всеси́лен.

Песнь 8.

Ирмос: Сей нарече́нный и святы́й день, / Еди́н суббо́т Царь и Госпо́дь, / пра́здников пра́здник / и торжество́ есть торже́ств, / во́ньже благослови́м Христа́ во ве́ки.

[Δ] Сла́ва Христу́ врага́ низложи́вшему, и плени́вшему а́да, е́же к нему́ сни́тием, и я́же возмо́же поглоти́ти, оживи́вшему ме́ртвыя, песносло́вящия Его́ во ве́ки.

[Ι] Се жена́м мνроно́сицам вопия́ше, явле́йся а́нгел блиста́яйся: ме́сто, в не́мже положи́ся, ви́девше у́бо смерть и ад плени́вшаго си́лою свое́ю, не ктому́ в ме́ртвых жи́зни ищи́те.

Слава:

[Α] Ад огорчи́ся, до́ле срет Тя Сло́ве, не моги́й Тебе́ прибли́житися, и я́же проглоти́ ме́ртвыя, ско́ро отдая́ше повеле́нием Твои́м, песносло́вящия согла́сно держа́ву Твою́.

И ныне, Богородичен:

[Ι] Ви́дела еси́ из ме́ртвых воста́вша Де́во, Его́же пло́тию неизрече́нно родила́ еси́ Сло́ва, и ра́дости ду́шу испо́лнила еси́, Его́ сни́тие песносло́вящи Чи́стая, во вся ве́ки.

Песнь 9.

Ирмос: Свети́ся, свети́ся, / но́вый Иерусали́ме: / сла́ва бо Госпо́дня / на тебе́ возсия́. / Лику́й ны́не / и весели́ся, Сио́не. / Ты же, Чи́стая, красу́йся, Богоро́дице, / о воста́нии Рождества́ Твоего́.

[Ω] Часо́в же и дней соде́тель сый Изба́вителю, в день и час шесты́й, поно́сно хотя́ претерпе́л еси́ распя́тие ще́дре, я́ко да на́ша утоли́ши поноше́ния, и примири́ши нас Отцу́.

[Σ] Стеня́ ад усре́т Тя Изба́вителю, и я́же име́яше ю́зники со ско́ростию отреши́, Боже́ственными гла́сы воспева́ющия Твою́ Сло́ве, е́же па́че ума́ си́лу и стра́шное снисхожде́ние.

Слава:

[Η] Приидо́ша с мν́ром жены́, у́тру глубоку́ со тща́нием, е́же пома́зати те́ло пречи́стое, и к ним безпло́тный рече́: Нача́льник живота́ воста́ ра́дости Боже́ственныя испо́лнитися.

И ныне, Богородичен:

[Φ] Свет роди́вшая, возсия́вший седя́щим во тме и се́ни сме́ртней, я́ко ви́дела еси́ Пренепоро́чная, возсия́вша из ме́ртвых, с жена́ми все́ми мνроно́сицами, славосло́вясте Его́ лику́юще.

В пяток второй недели по Пасхе

Трипеснец, егоже краегранесие: Слава Богу, аминь. Глас 1.

Песнь 5.

Ирмос: Све́тлый на́м возсия́й Све́т Присносу́щный, у́тренюющим о судьба́х за́поведей Твои́х, Влады́ко Человеколю́бче, Христе́, Бо́же на́ш.

[Δ] Собо́р евре́йский Тебе́ долготерпели́ваго сло́ве распя́т: сонм же безчи́сленный язы́ков всех Твои́м распя́тием спасл еси́, Человеколю́бче Христе́ Бо́же наш.

[Ο] Не поколеба́л еси́ ка́мене зна́мения, воскресе́нием Твои́м, я́коже ни отве́рзл еси́ в рождестве́ Твое́м, де́вства ключе́й ро́ждшия Тя, Христе́ Бо́же наш.

Слава:

[Ξ] Стра́нным о́бразом ви́девше, Боже́ственно блиста́ющася безпло́тнаго, жены́ ужа́сни бы́вше, слы́шаху: не пла́чите, воскре́се Госпо́дь.

И ныне, Богородичен:

[Α] Свя́та Го́спода сил Пречи́стая родила́ еси́, истощи́вшаго а́дова ца́рствия, и воскре́сша, и совоскреси́вшаго челове́ческое смеше́ние.

Песнь 8.

Ирмос: Песносло́вцы в пещи́ спа́сшаго де́ти / и громопла́менную прело́жшаго на ро́су, / Христа́ Бо́га по́йте и превозноси́те во вся ве́ки.

[Τ] Во́лею распе́ншагося, и поло́жшагося во гро́бе, и упраздни́вшаго сме́рти держа́ву, Христа́ Бо́га по́йте, и превозноси́те Его́ во ве́ки.

[Ω] Яви́лся еси́ пе́рвее жена́м воста́в из гро́ба, и благове́стницы посла́в их апо́столом Христе́: те́мже Тя хвалосло́вим во вся ве́ки.

[Θ] Разруши́в Ще́дре кре́постию сме́рти си́лу, и а́дова ца́рствия, я́ко сый Царь истощи́л еси́; те́мже Тя хвалосло́вим во вся ве́ки.

Слава:

[Ε] Рекл еси́ ученико́м воста́в, во всем мiре пропове́дати потщи́теся Мою́ си́лу, изыма́юще тму многобо́жия све́том и́стинным.

И ныне, Богородичен:

[Ω] Я́ко небе́с вы́шшая, и херуви́мов лу́чшая, честне́йшая же всесвята́я Де́во тва́ри всея́, моли́ся о ве́рою при́сно Тя сла́вящих.

Песнь 9.

Ирмос: Живоприе́мный исто́чник приснотеку́щий, / светоно́сный свети́льник благода́ти, / храм одушевле́нный, сень пречи́стую, / Небесе́ и земли́ простра́ннейшую, / Богоро́дицу, ве́рнии, велича́ем.

[Α] Ра́дуется земля́ вся днесь, и весе́лие о́блацы да кропя́т: на дре́ве бо Госпо́дь сла́вы распны́йся воста́, тли сме́ртныя нас свободи́в, и нетле́нием просвети́в, я́ко благоутро́бен.

[Μ] Мν́ро иногда́ нося́щим со слеза́ми, свяще́нным жена́м отвещава́ше а́нгел, блиста́яйся све́тло на гро́бе: с ме́ртвыми жива́го почто́ и́щете? Сей воскре́се, просвети́в вся́ческая.

Слава:

[Η] Светоза́рное Бо́га на́шего воста́ние, па́че со́лнечных заре́й освеща́ющее ду́хом ве́рныя, во ве́ки вся просвеща́ет, и наставля́ет ко спасе́нию: е́же чи́стою мы́слию пра́зднуем.

И ныне, Богородичен:

[Ν] Умерщвле́нных нас грехопаде́ньми, живо́т ве́чный роди́вшая Богоро́дице оживи́, и твори́ти поспеши́, к животу́ и́стинному наставля́ющи: я́ко да ве́рою Тя при́сно ублажа́ем.

В субботу второй недели по Пасхе

Четверопеснец, егоже краегранесие се: Первое пою пение. Глас 1.

Песнь 6.

Ирмос: Обы́де нас после́дняя бе́здна, / несть избавля́яй, / вмени́хомся, я́ко о́вцы заколе́ния, / спаси́ лю́ди Твоя́, Бо́же наш, / Ты бо кре́пость немощству́ющих и исправле́ние.

[Π] Пригвозди́ша Тя на кресте́ беззако́ннии евре́и долготерпели́ваго: и́хже де́рзость со́лнце зря и луна́, а́бие свет скры́ша, и ме́ртвии воста́вше, тя Христе́ воспева́ху.

[Ρ] Да то́чат го́ры сла́дость днесь, и лю́дие да ра́дуются: воскре́се бо тридне́вно Христо́с, разре́шь сме́ртныя боле́зни. Те́мже тому́ ве́рнии согла́сно вси хвалу́ принесе́м.

Слава:

[Ω] Я́ко у́треневаша Христе́, на гроб Твой жены́ богому́дрыя, ви́деша а́нгела возвеща́юща им Твое́ светоно́сное воскресе́ние, и возгласи́: мν́ро живо́му что ны́не приноша́ете?

И ныне, Богородичен:

[Τ] Ложесна́ твоя́, Чи́стая, не вреди́в роди́ся, я́коже благоволи́, не разре́шь печа́ти гро́ба, и воскре́се я́коже восхоте́: вся бо блага́я твори́т, я́ко Животода́вец и всеси́лен.

Песнь 7.

Ирмос: Тебе́, у́мную, Богоро́дице, пещь, / разсмотря́ем, ве́рнии, / я́коже бо о́троки спасе́ три Превозноси́мый, / мiр обнови́, во чре́ве Твое́м всеце́л, / хва́льный отце́в Бог и препросла́влен.

[Ο] Распны́йся Влады́ко со двема́ разбо́йникома, и о́цта напое́н быв, и зауше́ние подъе́м нас ра́ди Долготерпели́ве, во́лею вся претерпе́л, и воскре́сл еси́ тридне́вно, прехва́льный отце́в Бог, и препросла́влен.

[Ν] Мертволе́пно Ио́сиф снем от дре́ва, и погребе́нию преда́в любе́зно, те́ло Твое́ пречи́стое любо́вию облобыза́ше, и ра́дуяся вопия́ше Ти: прехва́льный оте́ц на́ших Бо́же, благослове́н еси́.

Слава:

[Μ] С ме́ртвыми жива́го что и́щете, глаго́лаше явле́йся а́нгел пла́чущимся жена́м. Что мν́ро приноша́ете? Но ше́дше ученико́м Его́ рцы́те: умертви́выйся воста́ Христо́с, не ктому́ кры́йтеся.

И ныне, Богородичен:

[Ε] В жена́х еди́на благода́тная, пода́теля бо ра́дости арха́нгеловым гла́сом ра́достно родила́ еси́. Те́мже тя чтим, и Сы́ну твоему́ зове́м: прехва́льный оте́ц на́ших Бо́же, благослове́н еси́.

Песнь 8.

Ирмос: В пещи́ о́троцы Изра́илевы, / я́коже в горни́ле, / добро́тою благоче́стия чисте́е зла́та блеща́хуся, глаго́люще: / благослови́те, вся дела́ Госпо́дня, Го́спода, / по́йте и превозноси́те во вся ве́ки.

[Λ] Лю́дие Тя пре́жде непокори́вии евре́и е́млют, и за́вистию возно́сят на крест неи́стовно, не хотя́ще пе́ти Тебе́: благослови́те вся дела́ Госпо́дня Го́спода, по́йте и превозноси́те Его́ во ве́ки.

[Π] Облобыза́ше любо́вию Ио́сиф, те́ло испроси́в, и во гро́бе полага́ет я́ко ме́ртвое: То́йже сокруши́л есть сме́рти вся ключи́, вереи́ же и врата́, и тридне́вно воскре́сл есть.

Слава:

[Ω] Я́ко сый мν́ро мы́сленное, зело́ ра́но прии́де пома́зати те́ло Твое́ же́нский лик, и обрето́ша а́нгела вопию́ща к ним: вся дела́ Госпо́дня Го́спода по́йте, и превозноси́те Его́ во ве́ки.

И ныне, Богородичен:

[Μ] Непрело́жна родила́ еси́ Сы́на Боже́ственнаго существа́, Мари́е благослове́нная, а́ще и яви́ся нас ра́ди пло́тию, я́коже благоизво́ли, Ему́же вопие́м: вся дела́ Госпо́дня Го́спода по́йте, и превозноси́те Его́ во ве́ки.

Песнь 9.

Ирмос: О́браз чи́стаго рождества́ Твоего́, / огнепали́мая купина́ / показа́ неопа́льная; / и ны́не на нас / напа́стей свире́пеющую угаси́ти, мо́лимся, пещь, / да Тя, Богоро́дице, / непреста́нно велича́ем.

[Ε] Стал еси́ Влады́ко на дре́ве кре́стнем, и вся язы́ки к ра́зуму привле́кл еси́ Го́споди, и рай отве́рзл еси́, его́же затвори́ша пре́жде пра́отцы вкуше́нием дре́ва: те́мже Тя вси велича́ем.

[Λ] В ро́ве я́ко сме́ртна положи́ша Тя, жи́зни пода́теля и строи́теля, и гро́бная Христе́ вся благообра́зный Ио́сиф и Никоди́м, и же́нский собо́р с ни́ми опря́тав, жа́лостно рыда́юще, боголе́пно Тя велича́ху.

Слава:

[Ο] Весь просвеще́ние и жела́ние, весь Спа́се мой утеше́ние и утвержде́ние всем был еси́, благоче́стно пра́зднующим свято́е и тридне́вное воста́ние Твое́, еди́не Ще́дре: его́же ра́ди Тя вси велича́ем.

И ныне, Богородичен:

[Σ] Плоть от Твои́х Всенепоро́чная ложе́сн, во́лею восприя́т всесоверше́нный, разу́мную пои́стинне и одушевле́нную, и посажда́ется оте́ческим насле́дием Пречи́стая в небе́сных, отону́дуже и па́ки прии́дет.

В понедельник третьей недели по Пасхе

Трипеснец, егоже краегранесие: Поет сия Иосиф. Глас 2.

Песнь 1.

Ирмос: Гряди́те, лю́дие, пои́м песнь Христу́ Бо́гу, / разде́льшему мо́ре и наста́вльшему лю́ди, / я́же изведе́ из рабо́ты еги́петския, / я́ко просла́вися.

[Α] Пове́шен на кресте́ во́лею Христе́, тве́рдая ца́рствия а́дова разруши́л еси́, и ве́чныя у́зники изве́л еси́ му́жеством; сла́ва держа́ве Твое́й.

[Δ] Прииди́те, рече́ мνроно́сицам а́нгел, ви́девше ме́сто, иде́же лежа́ше всех Госпо́дь, сего́ воскресе́ние друго́м Его́ пропове́дите.

Слава:

[Ε] В но́вом дре́вле гро́бе Тебе́ положи́ Ио́сиф пра́ведный, новосоде́лавшаго челове́ческое истле́вшее естество́, Животода́вче воскресе́нием Твои́м.

И ныне, Богородичен:

[Ι] Ви́дела еси́ Богоблагода́тная, Христа́ из ме́ртвых возсия́вша, пра́вды со́лнце: Его́же моли́, всех просвети́ти сердца́ воспева́ющих Тя.

Песнь 8.

Ирмос: В пещь о́гненную ко отроко́м евре́йским снизше́дшаго / и пла́мень в ро́су прело́жшаго Бо́га / по́йте, дела́, я́ко Го́спода / и превозноси́те во вся ве́ки.

[Τ] Воздви́женнаго на крест, и погребе́ннаго пло́тию хоте́нием, и сокруши́вшаго врата́ желе́зная, и вереи́ а́довы, просла́вим Го́спода воста́вшаго тридне́вно во сла́ве.

[Α] Да ра́дуется не́бо, да весели́тся и земля́ с челове́ки, Христо́с воскре́се, и свои́м ученико́м яви́ся, и́мже соводворя́яся, сих весе́лия испо́лни сердца́.

[Δ] Слезя́щим жена́м ра́дость провозглаша́ет жизнода́вец, прикосну́вшимся Его́ свяще́нным нога́м, и́хже шу́ма дре́вле убоя́ся прама́ти Е́ва внутрь ра́я.

Слава:

[Ε] Еди́наго Бо́га славосло́вим ипоста́сьми треми́, еди́нем же естество́м, Отца́, и Сло́ва, и Ду́ха Боже́ственна, пра́ва, зову́ще: по́йте Го́спода, и превозноси́те Его́ во ве́ки.

И ныне, Богородичен:

[Ι] Свяще́нными гла́сы Ма́терь Бо́жию песносло́вим, я́ко вы́шних чино́в святе́йшую я́ве, и Боже́ственный мост преводя́й к премiрным ликостоя́нием челове́ки.

Песнь 9.

Ирмос: От Бо́га Бо́га Сло́ва, / неизрече́нною му́дростию прише́дшаго обнови́ти Ада́ма, / я́дию в тле́ние па́дшаго лю́те, / от Святы́я Де́вы неизрече́нно воплоти́вшагося нас ра́ди, / ве́рнии, единому́дренно пе́сньми велича́ем.

[Ω] О евре́йского неи́стовства! Ка́ко на дре́ве без пра́вды осужда́ют умре́ти Христа́, пра́ведна еди́наго су́ща, и ме́ртвым и́же во а́де, вдыха́юща жизнь богонача́льно? Его́же Боже́ственное воскресе́ние согла́сно воспои́м.

[Σ] Печа́тем надлежа́щим, воскре́сл еси́ от гро́ба всех воскресе́ние Христе́, и ученико́м яви́лся еси́ недове́домым сих учя́, и иди́те, вопия́, в мiр пропове́дающе сла́ву Мою́.

Слава:

[Η] Воста́ния сей всесвяты́й день, утеше́ние сый душ, и весе́лие ра́достное, ве́рных созыва́ет Боже́ственно пра́здновати и вопи́ти: О́тче и Сы́не и Боже́ственный Ду́ше, сла́ва Тебе́.

И ныне, Богородичен:

[Φ] Светороди́тельнице Де́во, све́том сим Боже́ственным озари́ на́ша мы́сли и сердца́, моли́твами Твои́ми страсте́й мглу разсыпа́ющи, и всех о́бщники невече́рняго дне содева́ющи благода́тию.

Во вторник третьей недели по Пасхе

Трипеснец, егоже краегранесие: Христе спаси мя. Глас 2.

Песнь 2.

Ирмос: Внемли́те, лю́дие Мои́, зако́ну Моему́, / приклони́те у́хо ва́ше во глаго́лы уст Мои́х, / я́ко И́мя Твое́, Го́споди, призва́х.

[Χ] Рука́ма Твои́ма сотвори́вый челове́ка, ру́це пригвозди́л еси́ Всеси́льне на дре́ве, вра́жия руки́ нас избавля́я.

[Ρ] Разори́в Христе́ а́дову несве́тлую темни́цу, и я́же стяжа́ ю́зники взял еси́, и Сам Себе́ я́ко си́лен воскреси́л еси́.

[Ι] Ви́девше Тя Христе́ апо́столи, поклони́шася Тебе́, из гро́ба тридне́вно воста́вшему, и всю́ду Твое́ воста́ние пропове́даша.

Слава:

[Σ] Стеня́ще и сле́зы пролива́юще, гроб святы́й достиго́ша боже́ственныя жены́, и учи́ми быва́ху Христо́вым воскресе́нием.

И ныне, Богородичен:

[Τ] Всех содержи́теля прия́ла еси́ Всенепоро́чная Влады́чице, сте́ршаго а́дова врата́, и воскре́сшаго, я́коже рече́, тридне́вно.

Песнь 8.

Ирмос: В купине́ Моисе́ю Де́вы чу́до / на Сина́йстей горе́ Прообрази́вшаго иногда́, / по́йте, благослови́те / и превозноси́те во вся ве́ки.

[Ε] На крест возне́сся совозне́сл еси́ мiр, и положи́вся Спа́се во гро́бе, во гробе́х спя́щия возставля́еши, Твою́ славосло́вящия вели́кую си́лу.

[Σ] Ты сшед в ме́ртвых, умертви́л еси́ ад, и сокруши́л еси́ врата́ сме́рти и вереи́, и окова́нныя возве́л еси́ му́жеством, всем во спасе́ние.

Слава:

[Ω] Яви́лся еси́ Ще́дре, Твои́м ученико́м во мно́зех зна́мениих, де́ньми четы́редесятьми: те́ми уверя́емь и пропове́дуемь в весь мiр, Бог воста́вый.

И ныне, Богородичен:

[Σ] Ты еси́ всех жизнь, Ты ме́ртвых же и живы́х утеше́ние Сло́ве, и ра́дость и просвеще́ние, возсия́вый из Де́вы, и воскресы́й из гро́ба тридне́вно во сла́ве.

Песнь 9.

Ирмос: От земноро́дных кто слы́ша таково́е / или́ кто ви́де когда́, я́ко Де́ва обре́теся, во чре́ве иму́щая / и безболе́зненно Младе́нца поро́ждшая? / Таково́е Твое́ чу́до, и Тя, Чи́стая Богоро́дице, велича́ем.

[Ο] Распны́йся тридне́вно воскре́сл еси́, я́коже пре́жде рекл еси́, из ме́ртвых же воста́в, совоскреси́в мiр воскресе́нием Твои́м, и жена́м мνроно́сицам пе́рвее яви́лся еси́, и провеща́в, еже ра́доватися, всех ра́досте, от души́ Тебе́ лю́бящим Многоми́лостиве.

[Ν] Ны́не тля потреби́ся, Христо́с бо нетле́ние и жизнь из ме́ртвых воста́в, и соводворя́ется Свои́м апо́столом, учя́ сих лу́чшим и Боже́ственным, и приглаша́я от Иерусали́ма не отлуча́тися.

Слава:

[Μ] Мν́ро иногда́ со слеза́ми прине́сшим а́нгел рече́ жена́м: с ме́ртвыми что и́щете жива́го днесь? Я́коже пре́жде рече́, воста́: несть зде, истощи́вый гро́бы, и ме́ртвым безсме́ртие вдохну́вый, я́ко Человеколю́бец.

И ныне, Богородичен:

[Ε] Из ме́ртвых ви́девши Богоро́дице, Твоего́ сы́на и Бо́га воста́вша, испо́лнилася еси́ ра́дости, су́щая всех ра́дости же и весе́лия вина́. Те́мже Тя ра́достно вся́кая душа́ восхваля́ет и сла́вит Присноде́во.

В среду третьей недели по Пасхе

Трипеснец, егоже краегранесие: Воста Спас. Глас 2.

Песнь 3.

Ирмос: Процвела́ есть пусты́ня, я́ко крин, Го́споди, / язы́ческая неплодя́щая Це́рковь / прише́ствием Твои́м, / в не́йже утверди́ся мое́ се́рдце.

[Η] Тварь ви́девши Тя на кресте́, стра́ждуща во́лею Го́споди, измени́ся и смуща́шеся, и ме́ртвии от гробо́в воста́ху.

[Γ] Бы́вшу Ти во а́де Животода́вче Го́споди с душе́ю, я́ко ви́де всепа́губная смерть ужасе́ся, отреша́ющи ю́зники, я́же поже́рла.

Слава:

[Ε] Испо́лнися тварь вся ра́дости, ще́дрый Го́споди, из ме́ртвых воста́нием Твои́м, я́ко мiр весь совозста́вил еси́, низло́жь сме́ртное ца́рство.

И ныне, Богородичен:

[Ρ] Ору́жие ду́шу Твою́ про́йде Чи́стая Всенепоро́чная, егда́ Христа́ распина́ема ви́дела еси́: возра́довала же ся еси́, воста́вша из гро́ба Сего́ узре́вши.

Песнь 8.

Ирмос: Пещь иногда́ о́гненная в Вавило́не де́йства разделя́ше, / Бо́жиим веле́нием халде́и опаля́ющая, / ве́рныя же ороша́ющая, пою́щия: / благослови́те, вся дела́ Госпо́дня Го́спода.

[Θ] Умира́еши на кресте́, Живо́т сый всех, и я́ко мертв бездыха́нен во гро́бе положи́лся еси́ Долготерпели́ве, и тридне́вен воста́л еси́ на воста́ние мiру. Те́мже Тя Животода́вче весе́лием сла́вим.

[Η] Услы́ша Сио́н воста́ние Госпо́дне, и весе́лия ны́не испо́лнися, дще́ри же сего́ проявле́нно возра́довашася, и ученико́м пропове́даху глаго́люще: не скорби́те, Животода́вец воста́л есть.

Слава:

[Ο] У́тру бы́вшу, со тща́нием жены́ на гроб приидо́ша, и тре́петом прини́кше, в бе́лых оде́ждах а́нгелы ви́девше, и стра́хом одержи́мы, слы́шаху: не бо́йтеся, Жизнода́вец воста́л есть.

И ныне, Богородичен:

[Σ] Тя све́тлый о́блак со́лнца у́мнаго, Богора́дованная, пою́ще сла́вим: сердца́ на́ша просвети́, тму отгоня́ющи всю уны́ния и страсте́й, Богоневе́сто.

Песнь 9.

Ирмос: Безнача́льна Роди́теля Сын, Бог и Госпо́дь, / вопло́щся от Де́вы, нам яви́ся, / омраче́нная просвети́ти, собра́ти расточе́нная. / Тем Всепе́тую Богоро́дицу велича́ем.

[Ω] Я́ко ви́де Тя со́лнце, пра́веднаго Со́лнца на кресте́ просте́рта, свет скрыва́ше, ка́мение распада́шеся, ад ме́ртвыя ско́ро отдава́ше, пою́щия держа́ву Твою́ Животода́вче всеси́льне.

[Τ] А́дову несы́тую утро́бу, пребоже́ственный пресла́вно истощи́в я́ко всеси́лен, а́бие воскре́с во сла́ве, и ученики́ боже́ственными ви́ден бысть. Тому́ поклони́мся со Отце́м же и Ду́хом.

Слава:

[Η] Воста́ Госпо́дь, мνроно́сицам глаго́лаше, явле́йся во гро́бе святы́й а́нгел: иди́те, и рцы́те сего́ ученико́м, в Галиле́и пла́чущим и рыда́ющим, я́ко да сего́ та́мо у́зрят.

И ныне, Богородичен:

[Ρ] Изба́витися Всенепоро́чная, от напа́стей и скорбе́й, и страсте́й бу́ри и омраче́ния, и многоплете́нных сете́й лука́ваго, моли́ непреста́нно Христа́ Бо́га на́шего, при́сно блажа́щим Тя.

В четверток третьей недели по Пасхе

Трипеснец, егоже краегранесие: Песнь пою Богу. Глас 2.

Песнь 4.

Ирмос: Пою́ Тя, слу́хом бо, Го́споди, услы́шах и ужасо́хся: / до мене́ бо и́деши, мене́ ища́, заблу́ждшаго. / Тем мно́гое Твое́ снизхожде́ние, е́же на мя, / прославля́ю, Многоми́лостив.

[Α] Возше́л еси́ на крест во́лею, Го́споди, си́лою препоя́сан, и соше́д Благоутро́бне с душе́ю во ад, ду́ши ве́чных уз разреши́л еси́, и с Собо́ю Ще́дре совоскреси́л еси́.

[Σ] Сокруши́в стра́шно вереи́ и врата́ а́дова, кре́постию Твое́ю Влады́ко, истощи́л еси́ его́ бога́тство; те́мже мно́гое Твое́ снисхожде́ние и честно́е воскресе́ние сла́вим.

Слава:

[Μ] Пома́зати пречи́стое те́ло Твое́, на гроб приидо́ша жены́, обре́тша же а́нгела на ка́мени седя́ща Христе́, боя́щяся удиви́шася: с ни́ми же песносло́вим Твое́ воста́ние.

И ныне, Богородичен:

[Α] Святы́х Свята́го па́че ума́ родила́ еси́ Богоро́дице, освяще́ние, избавле́ние, и оставле́ние грехо́в ве́рным подаю́ща, хода́тайством Твои́м, Его́ сла́вящим воскресе́ние.

Песнь 8.

Ирмос: Веле́нию мучи́телеву / преподо́бнии трие́ о́троцы не повину́вшеся, / в пещь вве́ржени, Бо́га испове́даху, пою́ще: / благослови́те, дела́ Госпо́дня, Го́спода.

[Α] Возвы́сил еси́ естество́ челове́ческое Христе́, на кресте́ Твои́м возвыше́нием, и с высоты́ па́дшаго врага́ в про́пасть низве́ргл еси́, и погребе́н воста́л еси́, плени́в смерть.

[Σ] Сокруши́л еси́ а́довы вереи́ Христе́, и окова́нныя у́зники в му́жестве изве́л еси́, Твою́ сла́вящия си́лу, и е́же из гро́ба тридне́вно воста́ние.

Слава:

[Ω] Я́ко ви́де Тя дре́вле лик святы́х апо́стол, из гро́ба воста́вша во сла́ве Христе́, весе́лия испо́лнен быв вопия́ше: сла́ва воста́нию Твоему́.

И ныне, Богородичен:

[Τ] Плачь Твой Пречи́стая свята́я, преложи́ся на ра́дость, внегда́ ви́дела еси́ Твоего́ Сы́на и Влады́ку Христа́, из ме́ртвых тридне́вно воскре́сша во сла́ве, и мiр просвети́вша.

Песнь 9.

Ирмос: Я́же пре́жде со́лнца свети́льника Бо́га возсия́вшаго, / пло́тски к нам прише́дшаго из боку́ Деви́чу, / неизрече́нно воплоти́вшая, Благослове́нная Всечи́стая, / Тя, Богоро́дице, велича́ем.

[Ω] Яви́лся еси́ посреде́ двою́ разбо́йнику ра́спят, Многоми́лостиве, и положе́н в ро́ве преиспо́днем, и я́же во тме и се́ни сме́ртней воскреси́л еси́, песносло́вящия благоутро́бне, Твое́ тридне́вное воскресе́ние.

[Θ] Смерть не ктому́ челове́ки облада́ет, я́коже есть пи́сано, отне́лиже Христо́с воскре́се безсме́ртный, а́дова истощи́в несы́тая ца́рствия; да ра́дуется вся вселе́нная пра́зднующи.

Слава:

[Ε] Рече́ мνроно́сицам а́нгел, блиста́яйся пред гро́бом: в ме́ртвых свобо́днаго что пла́чуще и́щете? Я́коже пре́жде рече́, уже́ воста́: иди́те отсю́ду ра́дующеся.

И ныне, Богородичен:

[Ω] Яви́лася еси́ простра́ннее Де́во небе́с, Бо́га вмести́вши, под земле́ю положе́наго бла́гости ра́ди, и сме́ртию безсме́ртие всем дарова́вша: Его́же благоче́стно сла́вяще, Тебе́ по до́лгу ублажа́ем.

В пяток третьей недели по Пасхе

Трипеснец, егоже краегранесие: Слава Богу, аминь. Глас 2.

Песнь 5.

Ирмос: Просвеще́ние во тьме лежа́щих, / спасе́ние отча́янных, Христе́, Спа́се мой, / к Тебе́ у́тренюю, Царю́ ми́ра, / просвети́ мя сия́нием Твои́м, / ино́го бо, ра́зве Тебе́, бо́га не зна́ю.

[Δ] Собо́р иногда́ беззако́ннующих евре́й, Тебе́ Человеколю́бче, на дре́во возвы́сив, умертви́; но во гро́бе положе́н, а́довы у́зы вся разруши́л еси́, и я́же от ве́ка ме́ртвыя воскреси́л еси́.

[Ο] Егда́ тле́ния вкуси́л еси́, всех безсме́ртие, тогда́ му́жески свя́занныя вся изве́л еси́, и воскреси́л еси́ от гро́ба Животода́вче, разори́в смерть, и просвети́в нас воста́нием Твои́м.

Слава:

[Ξ] Стра́нною оде́ждою блиста́ющася дре́вле, на гро́бе ви́девша а́нгела жены́ чудя́хуся, он же к ним вопия́ше: не бо́йтеся, Христо́с воскре́се: иди́те, друго́м Его́ возвести́те.

И ныне, Богородичен:

[Α] Восто́к со́лнца пра́веднаго показа́лася еси́ ма́ти Де́во: Его́же ви́девши воскре́сша из ме́ртвых, я́коже рече́, и мiр весь просве́щша, ра́довалася еси́ пою́щи Чи́стая я́ко Человеколю́бца.

Песнь 8.

Ирмос: О подо́бии зла́те небре́гше треблаже́ннии ю́ноши, / неизме́нный и живы́й Бо́жий о́браз ви́девше, / среди́ огня́ воспева́ху: / осуществова́нная да пое́т Го́спода вся тварь / и превозно́сит во вся ве́ки.

[Θ] Бог сый бла́же, сподо́бился еси́ челове́к бы́ти, и распя́тися на дре́ве во́лею, на спасе́ние ве́рою вопию́щим всегда́: осуществова́нная да пое́т Го́спода вся тварь, и превозно́сит во вся ве́ки.

[Ε] В ро́ве преиспо́днем положи́ Тя Ио́сиф, пови́в поня́вами же и сми́рною и ало́ем, но воскре́сл еси́ спаса́я ве́рно зову́щия: осуществова́нная да пое́т Го́спода вся тварь, и превозно́сит во вся ве́ки.

Слава:

[Ω] Яви́лся еси́ ученико́м всеси́льне воскре́с, и тем рек: иди́те в мiр, пропове́дите Мое́ смотре́ние, пою́ще: осуществова́нная да пое́т Го́спода вся тварь, и превозно́сит во вся ве́ки.

И ныне, Богородичен:

[Α] Освяти́ на́ша сердца́, всесвята́я Де́во Богоневе́сто, ви́девшия всесвята́го Бо́га Сло́ва воста́вша, и в весе́лии зову́щия: осуществова́нная да пое́т Го́спода вся тварь, и превозно́сит во вся ве́ки.

Песнь 9.

Ирмос: Недоуме́ет всяк язы́к благохвали́ти по достоя́нию, / изумева́ет же ум и премiрный пе́ти Тя, Богоро́дице: / оба́че Блага́я су́щи, ве́ру приими́, / и́бо любо́вь ве́си Боже́ственную на́шу, / Ты бо христиа́н еси́ Предста́тельница, Тя велича́ем.

[Μ] То́чию водрузи́ся Спа́се крест Твой на ло́бном, сме́ртное все жили́ще из глубины́ поколеба́ся, и в се́ни седя́щии сме́ртней, уз нереши́мых вои́стинну разреши́шася вси, сла́ва, вопию́ще, держа́ве си́лы Твоея́.

[Η] Земля́ потрясе́ся, ка́мение распаде́ся стра́хом, го́ры и хо́лми вси поколеба́шася, и со́лнце поме́рче, ви́девше Тя на кресте́ пове́шена, вереи́ а́довы и врата́ желе́зная сотро́шася Христе́, егда́ из ме́ртвых Твои́м воста́нием мiр совоздви́гл еси́.

Слава:

[Ν] Ме́ртва Тя Влады́ко ви́дев дре́вле на кресте́, благообра́зный Аримафе́й снят от дре́ва, и поня́вицею {16} тогда́ чи́стою пови́т, и во гро́бе но́ве мно́гим стра́хом положи́ со тща́нием: Ты же я́коже проре́кл, воста́л еси́ Сло́ве, тридне́вно.

И ныне, Богородичен:

Зако́нных кроме́ Влады́чице Всенепоро́чная, родила́ еси́ неизрече́нно Сло́ва, Его́же от беззако́нных сове́том распя́та, и положе́на во гро́бе, и воста́вша из ме́ртвых я́ко ви́девши, испо́лнилася еси́ ра́дости: Сего́ моли́ о нас воспева́ющих Тя.

В субботу третьей недели по Пасхе

Четверопеснец. Глас 2.

Песнь 6.

Ирмос: Из глубины́ возведи́ мя, / Ио́на к Тебе́ возопи́, / о́браз погребе́ния и воскресе́ния сый, / е́же нам дарова́л еси́, Всеси́льне Спа́се.

Мνроно́сицы гро́ба Твоего́ дости́гша слезя́ху, но а́нгел тем ра́дость возвеща́ше, взыва́я: Христо́с воскре́се, мiрови пропове́дите.

На крест вознесе́ну Ти, сия́ние скры со́лнце, но Изра́иль Тебе́ Бо́га и Зижди́теля не позна́, за всех во́лею ду́шу поло́жшаго.

Слава:

Да ра́дуются вся́ческая, я́ко Христо́с из гро́ба воста́, плени́в вся а́дова сокро́вища, и о́бщий весе́лия пра́здник да соверша́ют.

И ныне, Богородичен:

А́ще и младе́нца родила́ еси́, но Де́ва пребыла́ еси́, я́коже была́ еси́ пре́жде рождества́, Чи́стая Богоро́дице Де́во: рожде́йся бо естество́ обнови́, я́ко Бог.

Песнь 7.

Ирмос: Пещь дре́вле всегремя́щую угаси́вый / и о́троки ту́чею духо́вною ороси́вый, / благослове́н еси́, Бо́же оте́ц на́ших.

Неразу́мнии лю́дие иуде́йскаго собо́ра, вме́сто благодея́ний, я́же тем дарова́л еси́, ко кресту́ Христе́ пригвозди́ша Тя.

Исто́чник ми́лости за всех положи́лся еси́, да вси до́лга сме́ртнаго разреши́вшеся, пое́м Тя Человеколю́бче.

Слава:

Тридне́вною сме́ртию, и погребе́нием живоно́сным, су́щим во гробе́х пода́л еси́ жизнь ве́чную, ве́рно Спа́се пою́щим Тя.

И ныне, Богородичен:

Тебе́ и еди́ной хода́таице ра́дости, подоба́ет от а́нгел, е́же ра́дуйся, е́же ве́рнии Тебе́ вопие́м, Мари́е Присноде́во.

Песнь 8.

Ирмос: Устраши́ся отроко́в благочести́вых сообра́знаго души́ нескве́рнаго те́ла / и устрани́ся воспита́нный в безме́рном веществе́ неутружде́н огнь, / присноживу́щу же, изувя́дшу пла́меню, ве́чнующая песнь воспева́шеся: / Го́спода, вся дела́, по́йте / и превозноси́те во вся ве́ки.

Разруша́ется безбо́жный сове́т, и печа́ти вотще́ иуде́ем бы́ша: воста́ погребы́йся, поруга́вся всем: Бог бо во́лею страда́ти прие́млет, но вла́стию свое́ю устроя́ет вся, я́коже хо́щет. Я́ко Го́спода того́ непреста́нно пое́м, и превозно́сим во вся ве́ки.

Иди́те, рече́ жена́м блиста́яйся зра́ком: Христо́с воскре́се, пропове́дите про́чее Того́ воскресе́ние мiрови всему́, и не пла́читеся, несть бо слеза́м вре́мя: не ктому́ бо ца́рствует смерть, не ктому́ облада́ет ад, не ктому́ осужде́ния победи́т грех.

Слава:

Скры́ся Влады́ко Христе́, живо́т наш в Тебе́, пострада́вшем пло́тию, и из ме́ртвых воскре́сшем Сло́ве, и живу́щем при́сно: Ему́же наде́емся христиа́не причасти́тися, на стра́шном второ́м прише́ствии Твое́м, ве́рнии, досто́йно пою́ще Твоя́ стра́сти Боже́ственныя, и е́же из ме́ртвых Твое́ воскресе́ние.

И ныне, Богородичен:

Прия́т разреше́ние Тобо́ю пра́баба дре́вняго осужде́ния: не ктому́ бо сия в печа́лех роди́т, Ты бо родила́ еси́ Богороди́тельнице Христа́. Те́мже Тя досто́йно ублажа́ем, пою́ще из Тебе́ Рожде́ннаго без се́мене, и превознося́ще во вся ве́ки.

Песнь 9.

Ирмос: Возвели́чил еси́, Христе́, ро́ждшую Тя Богоро́дицу, / от Нея́же, Созда́телю наш, в подобостра́стное нам обле́клся еси́ те́ло, / на́ших прегреше́ний реши́тельное: / Сию́ ублажа́юще, вси ро́ди, / Тебе́ велича́ем.

Услы́ши глас жениха́ твоего́ це́ркви, вопие́т боже́ственный Дави́д: тебе́ бо из ребр даров́ася вода́ с кро́вию Боже́ственною, на очище́ние согреше́ний: Той бо изба́вил есть тебе́ от ле́сти и́дольския, я́ко Человеколю́бец.

Ты возсия́л еси́ жизнь, воста́нием тридне́вным, язы́к мно́жеству Христе́: не вопроша́ющим, ни и́щущим Тебе́, явле́н был еси́ тем Боже́ственною сла́вою: люде́й же иуде́йских, Тебе́ неве́ровавших осуди́л еси́.

Слава:

Дре́ва е́же во Еде́ме, пре́лестию прозя́бшую ми кля́тву разреши́л еси́, да́же до креста́ послу́шав Сло́ве, Ты оте́ческим сове́том, самовла́стно: те́мже Твое́ несказа́нное истоща́ние пою́ и велича́ю.

И ныне, Богородичен:

Ты прибли́жил еси́ к Тебе́ язы́к свят, дале́че отстоя́щий, вопло́щся из Де́вы Спа́се, и не Твоя́ лю́ди, наре́кл еси́ лю́ди Твоя́ боже́ственныя: сего́ ра́ди вси ны́не покланя́емся Тебе́ Всеси́льне.

В понедельник четвертой недели по Пасхе

Трипеснец, егоже краегранесие: Воскресе Спас. Глас 3.

Песнь 1.

Ирмос: Пресека́емое мо́ре жезло́м дре́вле / Изра́иль про́йде, я́ко по пусты́ни, / и крестообра́зно я́ве предуготовля́ет стези́. / Сего́ ра́ди пои́м во хвале́нии Чу́дному Бо́гу на́шему, / я́ко просла́вися.

[Α] Восше́д на высоту́, плене́ние во а́де содержи́мое, я́ко кре́пкий прия́л еси́ Спа́се, и совоскреси́л еси́ с Собо́ю, тридне́вен из гро́ба воскре́с Человеколю́бче, я́ко всеси́лен.

[Ν] Умерщвле́нна дре́вле Тебе́ Спа́се, и погребе́нна в но́вом гро́бе ви́дев ад, весь мертв пребы́сть и безде́лен; ме́ртвыя же вси Твои́м воста́нием живоно́сным, ра́дующеся, от уз разреши́шася.

Слава:

[Ε] В ме́ртвых жива́го что и́щете? Мνроно́сицам рече́ у гро́ба светообра́зный а́нгел, иногда́ явля́яся: отше́дше ско́ро, апо́столом возвести́ти потщи́теся сего́ воста́ние.

И ныне, Богородичен:

[Σ] Воплоще́нна Го́спода неизрече́нно из пречи́стых крове́й Твои́х Богоро́дице, и нас ра́ди смерть пло́тию восприи́мша, воскре́сша ви́девши из гро́ба, ра́достно сла́вящи велича́ла еси́.

Песнь 8.

Ирмос: Вавило́нская пещь о́троки не опали́, / ниже́ Божества́ огнь Де́ву растли́. / Тем со о́троки, ве́рнии, возопие́м: / благослови́те, дела́ Госпо́дня Го́спода.

[Τ] Распя́таго Го́спода дре́вле ви́девше, со́лнце сокры́ свет, ка́мение распаде́ся, го́ры поколеба́шася, и земля́ потрепета́, и и́же дре́вле у́зницы от уз разреша́хуся.

[Η] Внегда́ Тя ви́де ад всесме́шный, Сло́ве всеси́льне, я́ве к себе́ иду́ща, потрепета́, и всех ме́ртвых отреша́ше, воспева́ющих держа́ву и благоутро́бие Твое́.

Слава:

[Ο] Госпо́дь воста́, вси воскли́кнем, и рука́ми воспле́щим ве́рно, и ли́ки соста́вим, сего́ си́лу пропове́дающе, и вопию́ще: дела́ по́йте Го́спода, и превозноси́те Его́ во ве́ки.

И ныне, Богородичен:

[Σ] Зачала́ еси́ Всенепоро́чная, вся содержа́щаго, и Того́ родила́ еси́ пло́тию, плени́вша смерть сме́ртию тридне́вною: Его́же умоли́, души́ моея́ стра́сти умертви́ти, и спасти́ мя.

Песнь 9.

Ирмос: Купино́ю и огне́м пропи́санную в Сина́и / законополо́жнику Моисе́ю / и Бо́жий во чре́ве неопа́льно заче́ншую Огнь, / Всесве́тлую и Негаси́мую Свещу́, / су́щую Богоро́дицу пе́сньми, чту́ще, велича́ем.

[Ω] Красне́йший Христе́, ка́ко Ти за́йде на кресте́ добро́ты све́тлое? Ка́ко терпи́т земля́ зря́щи Тя ви́сяща? Ка́ко непра́ведное претерпе́ заколе́ние Твое́? Пое́м мно́гое Твое́ и неизрече́нное сло́ве соше́ствие.

[Τ] Тридне́вным Твои́м погребе́нием плене́н бысть враг, и от а́довых уз отреши́шася мертвецы́, умертви́ся смерть, истощи́шася ца́рства а́дова. Те́мже Тя Животода́вче, в пе́снех чту́ще велича́ем.

Слава:

[Η] Ве́чный Животе́, ка́ко вкуси́л еси́ нас ра́ди сме́рти хотя́ Спа́се? Ка́ко сшел еси́ в ме́ртвыя, всех воскресе́ние, и истощи́л еси́ а́дова сокро́вища? Те́мже Тя благода́рственно в пе́снех чту́ще велича́ем.

И ныне, Богородичен:

[Ρ] Изба́ви град и лю́ди прибега́ющия к Тебе́, Богороди́тельнице Чи́стая, роди́вшая Христа́, от вся́каго сопроти́внаго гне́ва, и плене́ния, и язы́к нахожде́ния, я́ко да Тя по до́лгу в пе́снех велича́ем.

Во вторник четвертой недели по Пасхе

Трипеснец, егоже краегранесие: Пение Иосифово: Глас 3.

Песнь 2.

Ирмос: Я́ко ту́ча на тро́скот {17} / и я́коже и́ней на се́но, / да сни́дут на зе́млю глаго́ли Мои́.

[Ψ] Псалмы́ воскли́кнем, воспле́щим рука́ми ве́село, из ме́ртвых Животода́вец воста́.

[Α] Возше́л еси́ Христе́ на крест Твой, препоя́сався си́лою и воскре́сл еси́ из ме́ртвых, я́коже предре́кл еси́.

[Λ] Белооде́жден а́нгел ви́ден бысть жена́м вопия́й: воскре́се, сый воскресе́ние ве́рных и спасе́ние.

Слава:

[Μ] Пома́зати Тя тща́щеся, идя́ху жены́ ко гро́бу: воскре́сша же ви́девше, покланя́хуся.

И ныне, Богородичен:

[Ω] Я́ко зау́треннее со́лнце, преднося́щи Де́во на руку́ возсия́ла еси́ нам во тме су́щим.

Песнь 8.

Ирмос: А́нгельми немо́лчно в Вы́шних сла́вимаго Бо́га, / Небеса́ небе́с, земля́, и го́ры, и хо́лми, и глубина́, / и весь род челове́ческий, / пе́сньми Того́, я́ко Созда́теля и Изба́вителя, благослови́те / и превозноси́те во вся ве́ки.

[Δ] Собо́р законопресту́пный евре́йский на дре́ве Тебе́ распя́, дре́ва ра́ди челове́ком бы́вший вред, Влады́ко исцеля́юща Боже́ственно. Те́мже Тя гла́сы ра́достными при́сно пое́м.

[Ι] Ра́вен Отцу́ Христе́ и Ду́ху сый, крест претерпел еси́, и вмени́вся в ме́ртвых, ца́рствия а́дова истощи́л еси́ пресла́вно, и воскре́с совоздви́гл еси́ с собо́ю всю тварь.

Слава:

[Α] А́де всея́дче, где жа́ло твое́? Где твоя́ сме́рте побе́да? Воскре́сшим из ме́ртвых умертви́лся еси́, Спаси́телем Христо́м еди́нем Жизнода́вцем. Его́же со Отце́м и Ду́хом ве́рнии воспева́ем.

И ныне, Богородичен:

[Ι] Да обожи́т челове́чество Бог, челове́к бысть из Тебе́ Всенепоро́чная Чи́стая. Его́же из гро́ба красне́йша ви́дела еси́ проше́дша, я́ко победи́теля а́ду, и ра́дости испо́лнилася еси́.

Песнь 9.

Ирмос: На Сина́йстей горе́ ви́де Тя в купине́ Моисе́й, / неопа́льно Огнь Божества́ заче́ншую во чре́ве; / Дании́л же Тя ви́де Го́ру несеко́мую; / Жезл прозя́бший, Иса́ия взыва́ше, / от ко́рене Дави́дова.

[Ω] Я́ко а́гнец к заколе́нию приведе́н был еси́ Влады́ко во́лею Иису́се, не вопия́, ни зовы́й, я́коже пи́шет, сме́ртию Свое́ю Сло́ве нас обезсме́ртив, песносло́вящих Твою́ страсть пречи́стую, и е́же из а́да стра́шное ожи́тие.

[Σ] Сокруше́нных нас обнови́л еси́, Иису́се всех Царю́, честны́м и стра́шным воскресе́нием Твои́м, ученико́м же ви́девся, мир Твой сим пода́л еси́ Человеколю́бче. Его́же нам да́руй песносло́вящим Твое́ Боже́ственное воста́ние.

Слава:

[Η] Честно́е мνроно́сиц собра́ние, прии́де тща́нием ко свято́му Влады́ко, гро́бу Твоему́, е́же пома́зати Тя ве́рно: в бе́лых же ри́зах ви́деша седя́ща а́нгела, и тем веща́юща: что́ с ме́ртвыми жива́го зре́ти хо́щете?

И ныне, Богородичен:

[Φ] Светода́вца родила́ еси́ и Го́спода, две́ри су́щи све́та, Его́же из гро́ба облиста́вша ви́девши, испо́лнилася еси́ ра́дости: но Того́ моли́ Де́во, плачь мне дарова́ти ра́достный, хода́тайствен Чи́стая та́мошняго утеше́ния.

В четверток четвертой недели по Пасхе

Трипеснец, егоже краегранесие: Хвала Господу. Глас 3.

Песнь 4.

Ирмос: Приосене́нную го́ру Авваку́м прозря́ше, / пречи́стую Твою́ утро́бу, Чи́стая. / Тем взыва́ше: от ю́га прии́дет Бог / и Святы́й от горы́ приосене́нныя ча́щи.

[Α] Неизрече́нным соедине́нием уподо́бився челове́ком, еди́н Пресу́щный, крест пло́тию претерпе́в, и вмени́вся в ме́ртвых, тридне́вно воскре́сл еси́ жизнь всех.

[Ι] Иису́се Бо́же наш, вода́ жи́зни сый, ше́ствуеши тружда́яся в пло́ти ко исто́чнику, соседя́ же и самаряны́не жене́, прему́дрости Твоея́ во́ду та́йно пролива́еши.

Слава:

[Ν] Неду́гов разли́чных приходя́щих к Тебе́ Сло́ве, очища́я повеле́нием Твои́м, крест во́лею претерпе́л еси́ во гро́бе положи́вся, воскреси́л еси́ естество́ челове́ческое истле́вшее.

И ныне, Богородичен:

[Ε] На Тя прему́дрость Отца́ безнача́льнаго сни́де, я́ко дождь на руно́ Чи́стая, и вопло́щши кроме́ преложе́ния, пути́ жи́зни показа́ла еси́ нам ве́дущим Тя Де́ву по рождестве́ и ма́терь.

Песнь 8.

Ирмос: В пла́мень ко отроко́м евре́йским / снизше́дшаго Бо́жиею си́лою и я́вльшагося Го́спода, / свяще́нницы, благослови́те / и превозноси́те во вся ве́ки.

[Σ] Ты на кресте́ возне́сся, челове́ческое все естество́ совозне́сл еси́ Сло́ве, и положи́вся во гро́бе, во гробе́х спя́щия воздви́гл еси́ Боже́ственным воста́нием Твои́м Ще́дре.

[Ι] Иерихо́н и Сали́м бли́жняя с вода́ми мно́гими преше́д, к студенцу́ Иа́ковлю прии́де, исто́чник прему́дрости, во́ду спасе́ния самаряны́не дая́.

Слава:

[Σ] Ты слепца́ просвети́вый сло́вом, и разсла́бленных повеле́нием Твои́м стягну́вый, и мертв тридне́вно возсия́вый из гро́ба, умерщвле́нную воскреси́ ду́шу мою́.

И ныне, Богородичен:

[Κ] Мiрови всему́ Богоро́дице Мари́е Ты еси́ прибе́жище, мiрски́х мя собла́зн и страсте́й теле́сных, и ве́чнующия изба́ви гее́нны, я́ко да песносло́влю Тя.

Песнь 9.

Ирмос: Тебе́, Неопали́мую Купину́ и Святу́ю Де́ву, / Ма́терь Све́та и Богоро́дицу, / Наде́жду всех нас, велича́ем.

[Υ] Просте́рл еси́ дла́ни на дре́ве, зле просте́ртых пра́отца рук, к дре́ва сне́ди, потребля́я вред, Христе́ Многоми́лостиве.

[Ρ] Глаго́лом разсла́бленнаго стягну́вый, и хромы́я испра́вивый, распя́лся еси́, Иису́се, и воскре́сл еси́, ученико́м на мно́гия дни явля́яся.

Слава:

[Ι] Ви́де самаряны́ня жена́ Тебе́, прише́дши почерпсти́, и во́ду жи́зни от Тебе́ прии́мши, насы́тися, Христе́ Бо́же, воспева́ющи Тя.

И ныне, Богородичен:

[Ω] О па́че ума́, Твои́х чуде́с Пречи́стая Де́во, Ты бо родила́ еси́ Бо́га воплоще́нна, Боже́ственным воста́нием свои́м всех спа́сшаго.

В пяток четвертой недели по Пасхе

Трипеснец, егоже краегранесие: Слава Тебе Боже. Глас 3.

Песнь 5.

Ирмос: Я́ко ви́де Иса́ия обра́зно / на Престо́ле превознесе́на Бо́га, / от А́нгел Сла́вы дориноси́ма, / о, окая́нный, – вопия́ше, – аз! / прови́дех бо воплоща́ема Бо́га, / Све́та Невече́рня, / и ми́ром вла́дычествующа.

[Δ] Вя́жемь Ще́дре, и во́лею дре́ву пригвожда́емь, свя́занных вся́кими преступле́ньми избавля́еши, положи́в же ся во гро́бе, во гробе́х усну́вшия мертвецы́ воздвиза́еши, пою́щия Твое́ стра́шное воскресе́ние.

[Ο] Госпо́дь воскре́се из ме́ртвых, я́коже рече́, тридне́вен и со апо́столы водворя́яся вопия́ше: в весь мiр ше́дше возвести́те я́сно, я́же ви́дите вели́кая моя́ чудеса́.

Слава:

[Ξ] Диви́тся се́рдце и слух Спа́се, Твоему́ благоутро́бию, и смотре́нию, и снизхожде́нию: пло́тию бо по земли́ ходя́, самаряны́ни же прося́щей жене́, во́ду жи́зни пода́л еси́ Боже́ственнаго ра́зума.

И ныне, Богородичен:

[Α] Свята́я Богоро́дице, во Святы́х Свята́го роди́вшая Сло́во, от Безнача́льнаго Отца́ возсия́вшее, Того́ моли́ непреста́нно, освяти́ти и просвети́ти ду́ши на́ша, и сердца́ любо́вию пою́щих Тя.

Песнь 8.

Ирмос: Нестерпи́мому огню́ соедини́вшеся, / Богоче́стия пред стоя́ще, ю́ноши, / пла́менем же неврежде́ни, Боже́ственную песнь поя́ху: / благослови́те, вся дела́ Госпо́д ня, Го́спода / и превозноси́те во вся ве́ки.

[Σ] На крест возне́сся во́лею, все совозне́сл еси́ челове́ческое существо́, в ме́ртвых же жизнь сый вмени́вся, оживи́л еси́ Спа́се пою́щия смотре́ние Твое́, и е́же со сла́вою восхожде́ние ще́дре.

[Ο] Мiр ра́достию пра́зднует во свято́м Твое́м воста́нии Животода́вче, и́мже всю си́лу а́дову попра́л еси́, и сме́рти жа́ло притупи́л еси́ Сло́ве, и нетле́ние источи́л еси́ челове́ком.

Слава:

[Ι] Ви́девши Тя жена́ самаряны́ня труди́вшася, ще́дре, и прося́ща во́ду пи́ти, безсме́ртия прие́млет во́ды, вопию́щи: даждь ми во́ду живу́ю Го́споди, я́ко да не вжа́жду во все вре́мя живота́ моего́.

И ныне, Богородичен:

[Ο] Дом Бо́жий показа́лася еси́ Пречи́стая Де́во Богоро́дице, сему́ плоть одушевле́нную, от Твои́х крове́й пречи́стых взаи́м да́вши отрокови́це: те́мже Тя почита́ем во вся ве́ки.

Песнь 9.

Ирмос: В зако́не се́ни и писа́ний / о́браз ви́дим, ве́рнии: / всяк му́жеский пол, ложесна́ разверза́я, / свят Бо́гу. / Тем Перворожде́нное Сло́во / Отца́ Безнача́льна, / Сы́на, первородя́щася Ма́терию неискусому́жно, / велича́ем.

[Θ] Диви́тся со́лнце, зря на дре́ве пригвожде́нна Тебе́ Христе́, поколеба́шася концы́, и потрясе́ся вся земля́, и распаде́ся ка́мение, и ад до́ле я́же от ве́ка ю́зники отреши́ воспева́ющия Тя.

[Ε] Положи́лся еси́ Христе́ во гро́бе, жизнь и воскресе́ние: воскре́с же во сла́ве, во днех мно́гих Свои́м соводворя́яся ученико́м, и сих пропове́дники во весь мiр посыла́я стра́шнаго смотре́ния Твоего́.

Слава:

[Ο] Пути́ мне жи́зни показу́еши Ми́лостиве, ми́лостию мно́гою ше́ствуеши, и седи́ши труди́вся от пути́: и жене́ прося́щей во́ды безсме́ртия посыла́еши, пою́щей мно́гое Твое́ смотре́ние.

И ныне, Богородичен:

[Σ] Воплоща́ется Христо́с из Тебе́ па́че сло́ва, Сло́во сый О́тчее, Де́во Богоро́дице, и распина́ется хотя́ нас ра́ди, и тридне́вным воста́нием мiру концы́ освеща́ет: с ни́ми же Тя по до́лгу ублажа́ем.

В субботу четвертой недели по Пасхе

Четверопеснец, егоже краестрочие сие: Третий глас яви. Глас 3.

Песнь 6.

Ирмос: Бе́здна после́дняя грехо́в обы́де мя, / и исчеза́ет дух мой; / но простры́й, Влады́ко, высо́кую Твою́ мы́шцу, / я́ко Петра́, мя, Упра́вителю, спаси́.

[Τ] Пробо́дся копие́м в Боже́ственная ре́бра, уя́звленнаго челове́ка преступле́нием, Животода́вче исцели́л еси́ Боже́ственными Твои́ми страстьми́: те́мже Влады́ко, воспева́ем держа́ву Твою́.

[Ρ] Ударе́ние претерпе́л еси́ Иису́се, разоря́яй а́дова ца́рствия, и вереи́ стерл еси́, руко́ю вседержа́вною Твое́ю спасл всех, и воскре́сл еси́ тридне́вно.

Слава:

[Ι] Стоя́л еси́ пред суди́щем Пила́товым я́ко осу́жденик, земли́ всей судя́й Го́споди, хотя́, его́же созда́л еси́, от а́да изба́вити, соше́л еси́ к нему́ еди́не Милосе́рде.

И ныне, Богородичен:

[Τ] Родила́ еси́ кроме́ боле́зней Сы́на, пре́жде век от Отца́ рожде́ннаго Чи́стая, и о Нем боле́ла еси́, зря́щи пло́тию распина́ема ви́сяща: воскре́сшу же я́ко Бо́гу, ра́довалася еси́ све́тло.

Песнь 7.

Ирмос: Пре́жде о́бразу злато́му, перси́дскому чти́лищу, / о́троцы не поклони́шася, / трие́ пою́ще посреде́ пе́щи: / отце́в Бо́же, благослове́н еси́.

[Ο] Херуви́мом и серафи́мом сый непристу́пен, пло́тию распя́тие претерпе́л еси́ за милосе́рдие ми́лости Твоея́, да спасе́ши Ада́ма истле́вшаго преступле́нием.

[Σ] Ты соше́д с душе́ю ко а́ду, разори́л еси́ держа́ву его́ Влады́ко, и воздви́гл еси́ су́щия в нем свя́занныя, воспева́ющия Твою́ держа́ву Животода́вче.

Слава:

[Η] Отъя́тся печа́ли уны́ние, мνроно́сицы потщи́теся гро́ба дости́гнути, и из гро́ба Христа́ воскре́сша зря́ще, пропове́дите мiру.

И ныне, Богородичен:

[Χ] Христа́, Его́же родила́ еси́ Чи́стая, красу́йся, ви́дящи воскре́сша тридне́вно со сла́вою из ме́ртвых, и я́ко ма́ти умоли́ Его́ о всем мiре.

Песнь 8.

Ирмос: Нестерпи́мому огню́ соедини́вшеся, / Богоче́стия пред стоя́ще, ю́ноши, / пла́менем же неврежде́ни, Боже́ственную песнь поя́ху: / благослови́те, вся дела́ Госпо́дня, Го́спода / и превозноси́те во вся ве́ки.

[Ο] Вся́кое дыха́ние созда́вый сло́вом, от иуде́й пло́тию на дре́ве во́лею пове́шается, и же́лчию напоя́ется, и зря́щи тварь вся возмуща́шеся, безблагода́тных рыда́ющи безу́мие.

[Σ] Тебе́ Нача́льника и Спа́са мiру, я́ко челове́ка всея́дец прие́млет ад, его́же связа́в я́ко Госпо́дь, и и́хже дре́вле имя́ше пови́нныя, взял еси́, и совоскреси́л еси́ тридне́вно из гро́ба.

Слава:

[T] Оте́ческих не отлу́чся недр, плоть нас де́ля от Де́вы прия́т, и смерть во́лею подъя́л еси́, положе́н же во гро́бе, воста́л еси́ Сло́ве Бо́жий тридне́вно: те́мже Тя пое́м еди́наго Жизнода́вца.

И ныне, Богородичен:

[Ε] Родила́ еси́ Чи́стая Сы́на без боле́зни, пре́жде век су́щаго со Отце́м же и Ду́хом Святы́м: Его́же на кресте́ ви́сяща зря́щи, боле́ла у́бо еси́, воста́вша же из гро́ба ви́девши, сра́дуешися во ве́ки.

Песнь 9.

Ирмос: В зако́не се́ни и писа́ний / о́браз ви́дим, ве́рнии: / всяк му́жеский пол, ложесна́ разверза́я, / свят Бо́гу. / Тем Перворожде́нное Сло́во / Отца́ Безнача́льна, / Сы́на, первородя́щася Ма́терию неискусому́жно, / велича́ем.

[Φ] Свети́ла Христе́, ви́девше Тя на кресте́ пло́тию ви́сяща, скры́ша свет, и разбо́йник зря богосло́вствует, земля́ же вся коле́блется, и заве́са раздира́ема, вопие́т: сла́ва долготерпе́нию Твоему́ Влады́ко.

[Η] Твое́ Царю́ сни́тие стра́шное вои́стину бысть в преиспо́дних; а́дова бо врата́ и вереи́ стерл еси́, и вся я́же имя́ше у́зники, плени́л еси́, и воскреси́л еси́ держа́вно, Бо́га Тя пропове́давшия.

Слава:

[Ν] Ме́ртва Тя Христе́ снят Ио́сиф от дре́ва ве́рно, и сми́рною и ма́стию и поня́вицею, любо́вию и ра́достию пома́зав, излива́ет слез мно́жество, и в ме́ртвенном гро́бе положи́: те́мже с ним Тебе́ велича́ем.

И ныне, Богородичен:

[Ε] Весели́ся Чи́стая, зря́щи из ме́ртвых Твоего́ сы́на и Бо́га во сла́ве воста́вша, с мνроно́сицами жена́ми, свяще́нными апо́столы, ку́пно и Ио́сифом сла́вным, и Никоди́мом, и мы велича́ем Тя Пречи́стая.

В понедельник пятой недели по Пасхе

Трипеснец, егоже краегранесие: Слава Богу нашему. Глас 4.

Песнь 1.

Ирмос: Триста́ты кре́пкия, / Рожде́йся от Де́вы, / без стра́стия во глубине́ / души́ трича́стное потопи́, молю́ся, / да Тебе́, я́ко в тимпа́не, / во умерщвле́нии телесе́ / побе́дное воспою́ пе́ние.

[Δ] Связа́в вра́жию губи́тельную держа́ву у́зами, и́миже претерпе́л еси́ нас ра́ди Человеколю́бче: кресто́м Твои́м умири́л еси́ Го́споди расточе́нныя, и вражду́ разори́л еси́ средосте́ния: те́мже воспева́ем Тя.

[Ο] Госпо́дь, я́коже предрече́ пре́жде стра́сти, воскре́се держа́вно, плени́в я́ко Бог а́дова ца́рствия, вся же воздви́г ту спя́щия от ве́ка, Того́ велича́ющия.

Слава:

[Ξ] Дивя́ся виде́нию и о́бразу мνроно́сиц лик Боже́ственнаго служи́теля, от него́ науча́хуся: се Христо́с воскре́се, ше́дше пропове́дите ученико́м, рыда́ющим и пла́чущим.

И ныне, Богородичен:

[Α] Возсия́, Чи́стая, я́ко жени́х красе́н из ме́ртвых, от Твои́х ложе́сн воплоти́выйся, па́че ума́ бла́гостию: те́мже со апо́столы ви́девши, сла́вила еси́ тридне́вное его́ воскресе́ние.

Песнь 8.

Ирмос: Изба́вителю всех, Всеси́льне, / посреде́ пла́мене благоче́ствовавшия, / снизше́д, ороси́л еси́ / и научи́л еси́ пе́ти: / вся дела́, благослови́те, по́йте Го́спода.

[Τ] Пречи́стыя просте́рл еси́ дла́ни Твои́ на кресте́ во́лею Долготерпели́ве, объя́т всех, и от руки́ изба́вив чу́ждаго: сего́ ра́ди Тя со стра́хом сла́вим.

[Ω] Я́коже положи́лся еси́ во́лею во гро́бе, спя́щии дре́вле во гробе́х, е́же из ме́ртвых воста́нием Твои́м совозста́ша, стра́хом вопию́ще: благослови́те вся дела́ Госпо́дня Го́спода.

[Θ] Ди́вна и пресла́вна чудеса́, де́йствуяй Христе́ Твои́м глаго́лом, собо́р евре́йский ви́дев Тя осужда́ет на смерть, жизнь всех су́щую, благоутро́бне Го́споди.

Слава:

[Ε] Во днех Христе́ четы́редесятих, с му́дрыми и честны́ми апо́столы я́ве водворя́яся, вве́рил еси́ Боже́ственное смотре́ние, и́мже спасл еси́ мiр пою́щий Тя.

И ныне, Богородичен:

[Ω] Я́ко стра́шное Твое́ Рождество́ Непоро́чная, и́мже вси стра́шнаго паде́ния изба́влени бы́хом, зову́ще: ра́дуйся всех челове́ков предста́тельнице, ра́дуйся мiра па́дшаго воззва́ние.

Песнь 9.

Ирмос: Е́вa у́бо неду́гом преслуша́ния / кля́тву всели́ла есть; / Ты же, Де́во Богоро́дице, / прозябе́нием чревоноше́ния мiрови Благослове́ние процвела́ еси́. / Тем Тя вси велича́ем.

[Η] Просте́рлся еси́ во́лею на кресте́, и со́лнце зря Тебе́ Преблаги́й, стра́хом скры лучи́, и поколеба́шася земли́ основа́ния, и ка́мение распаде́ся, Влады́ко, и церко́вная заве́са раздра́ся.

[Μ] Пома́зав Тя дре́вле Ио́сиф, и плащани́цею обви́в, положи́ в но́вем гро́бе, жизнь су́щую всех, и воскре́сл еси́ тридне́вно, истощи́в а́дова ца́рствия Боже́ственною си́лою Всемоги́й.

Слава:

[Ω] Ви́ден был еси́ апо́столы, из гро́ба воста́в тридне́вно, и возопи́л еси́: иди́те дру́зи и ученицы́ Мои́, пропове́дите во всех язы́цех, я́же ви́десте чудеса́, и ю́же па́че сло́ва си́лу Мою́.

И ныне, Богородичен:

[Ν] Ме́ртвым вдыха́ющаго жизнь, я́коже ви́де всенепоро́чная, из гро́ба воста́вша со сла́вою, испо́лнися ра́дости, зову́щи: сы́не мой и Бо́же мой, велича́ю Твое́ е́же па́че сло́ва снизхожде́ние.

Во вторник пятой недели по Пасхе

Трипеснец, егоже краестрочие сие: Песнопение Иосифово. Глас 4.

Песнь 2.

Ирмос: Ви́дите, ви́дите, я́ко Аз есмь Бог, / умерщвля́я и животворя́й, / дарова́вый во́ду из ка́мене несеко́ма / и одожди́вый ма́нну на пи́щу лю́дем Изра́илевым, / я́ко си́лен.

[Υ] Воздви́же зми́а Моисе́й, распя́тие Твое́ вообража́я дре́вле на горе́ Сина́йстей, распны́йся нас ра́ди, и змиины́ вражды́ и я́да избавля́яй челове́ки, и сокруши́вый главу́ всегуби́тельную.

[Μ] Мν́ры со слеза́ми нося́ще, теча́ху к Боже́ственному гро́бу со тща́нием мνроно́сицы ра́но зело́, я́коже богогла́сный рече́, и блиста́ющася зра́ком и оде́ждею ви́девше ю́ношу, стра́хом ужаса́хуся.

Слава:

[Ν] Неду́ги исцеля́юща сло́вом, разсла́бленныя исправля́юща и воскреша́юща ме́ртвыя сло́ве, евре́йстии лю́дие осуди́ша умре́ти: но воскре́сл еси́ я́ко Бог си́лен в кре́пости, а́дово разруши́в ца́рствие.

И ныне, Богородичен:

[Ω] Яви́ся воплоща́емь, Всечи́стая, неизрече́нно от Твои́х крове́й, пресуще́ственный Бог, и вмени́вся в мертвеце́х, всех сый жизнь, воскре́се держа́вно: Его́же ви́девши испо́лнилася еси́ ра́дости, сего́ велича́ющи.

Песнь 8.

Ирмос: Во огни́ пла́меннем предстоя́т Тебе́ / Херуви́ми, Серафи́ми, Го́споди, / и вся тварь песнь Тебе́ пое́т кра́сную: / по́йте, благослови́те, лю́дие, превозноси́те Христа́, / Еди́наго Соде́теля, во вся ве́ки.

[Δ] Раздры́й рукописа́ние Ада́мово кресто́м Го́споди, благослове́ние ны́не источи́л еси́ нам, кля́тва во́лею Христе́ быв: те́мже Тя благослови́м при́сно во ве́ки.

[Ι] Ви́де собо́р учени́ческий Го́споди, воста́вша Тя из ме́ртвых, и утеше́ния испо́лнися та́йнаго, к нему́же вопия́л еси́: ви́дяще Бо́га Животода́вца, иди́те, рече́, пропове́дите Мя всех Царя́.

Слава:

[Α] Воспева́ем Твое́ распя́тие честно́е, Иису́се благоутро́бне, славосло́вим погребе́ние, и стра́шное воскресе́ние ве́рою, и́мже от а́довых разреши́хомся нереши́мых уз, Христе́ Бо́же всех.

И ныне, Богородичен:

[Ι] Иису́са, Его́же воплоти́ла еси́ па́че сло́ва Чи́стая Влады́чице, воста́вша ви́девши от ме́ртвых, вопия́ла еси́: что кра́сная добро́та Твоя́ Сы́не мой, ея́же ра́ди к дре́вней Ада́м ны́не взы́де добро́те?

Песнь 9.

Ирмос: Я́ко сотвори́ мне вели́чия Си́льный, / и свя́то И́мя Его́, / и ми́лость Его́ в род и род боя́щимся Его́.

[Ω] Я́ко возне́слся еси́ на дре́во пригвожда́емь на кресте́, свети́ла скры́ша свет, и тряса́шеся земля́, и су́щии во а́довых у́зах свобожда́хуся Спа́се.

[Σ] Сокруши́вый сме́рти врата́ Христе́ и у́зы, воскре́сл еси́ со сла́вою держа́вно, восхи́тив я́же пе́рвее имя́ше у́зники, я́ко Бо́га песносло́вяще Тя.

Слава:

[Η] Земля́ торжеству́ет, и пра́зднует не́бо воста́ние всех Творца́, и́мже спасе́ нас от уз и тли песносло́вящих Его́.

И ныне, Богородичен:

[Φ] Све́та Твоего́ заря́ми Богоро́дице, разори́ моего́ неве́дения мглу, я́ко да ве́рою гла́сы песносло́влю непреста́нно твоя́ чудеса́.

В четверток пятой недели по Пасхе

Трипеснец, егоже краестрочие: Песнь Богу подобает. Глас 4.

Песнь 4.

Ирмос: Любве́ ра́ди, Ще́дре, Твоего́ о́браза / на Кресте́ Твое́м стал еси́, / и раста́яшася язы́цы: / Ты бо еси́, Человеколю́бче, / кре́пость моя́ и хвале́ние.

[Ω] Я́ко воздви́глся еси́ во́лею на дре́во, и земля́ и го́ры и хо́лми поколеба́шася тре́петом, стра́ждуща Тя ви́дяще, Ще́дре Долготерпели́ве.

[Δ] Убоя́вся Твоего́, Спа́се, сни́тия ад, ме́ртвыя я́же имя́ше, подава́ше вско́ре, песносло́вящия Твою́ неизрече́нную си́лу.

Слава:

[Η] Неразу́мный зря Тя евре́йский собо́р Ще́дре, слепы́м о́чи даю́ща, убива́ше су́щаго жизнь и воскресе́ние.

И ныне, Богородичен:

[Θ] Ви́девши из гро́ба воста́вша Твоего́ Сы́на Де́во, со апо́столы о нем ра́довалася еси́ Чи́стая: с ни́ми же Тя сла́вим.

Песнь 8.

Ирмос: Вся дела́ Бо́жия и вся тварь, / благослови́те Го́спода, / я́ко челове́ком от земли́ возсия́ Свет, / и вселе́нную всю просвети́, / и жизнь ве́чную мiру дарова́, / по́йте, лю́дие, / и превозноси́те Его́ во ве́ки.

[Ε] На кресте́ Тя ви́дев разбо́йник благоразу́мный, помяни́ мя, взыва́ше, Влады́ко, удиви́вся си́ле Твое́й, и е́же па́че ума́ Твоему́ стра́шному смотре́нию.

[Ω] Яви́лся еси́ Христе́ жена́м, ра́дуйтеся, глаго́ля, ми́лостивно я́ко Человеколю́бец, скорбь я́ве утоля́я, и радостнотворя́ челове́ки Твои́м воста́нием.

Слава:

[Π] Дре́вле слепо́му от рожде́ния, я́коже дарова́л еси́ свет, светода́вче Иису́се: си́це и мне серде́чныя зе́ницы отве́рзи, разуме́ти свет Твои́х повеле́ний.

И ныне, Богородичен:

[Ρ] Изба́ви мя огня́ гее́нскаго, и ве́чнаго осужде́ния Чи́стая, утиши́ помышле́ний мои́х свире́пое волне́ние, и напра́ви к ти́хому жи́зни приста́нищу.

Песнь 9.

Ирмос: Ка́мень нерукосе́чный / от несеко́мыя горы́, Тебе́, Де́во, / краеуго́льный отсече́ся, / Христо́с, совокупи́вый разстоя́щаяся естества́. / Тем, веселя́щеся, Тя, Богоро́дице, велича́ем.

[Ε] Просте́рл еси́ дла́ни на дре́ве, пе́рвыя сне́ди дре́ва Влады́ко ру́ку просте́ршуюся, душетле́нна вре́да исцеля́я: те́мже непостижи́мое смотре́ние Твое́ сла́вим.

[Π] Врата́ и вереи́ сме́рти сни́тием Твои́м сокру́шь, а́дова ца́рствия вся Твое́ю си́лою Спа́се истощи́л еси́, и воскре́с тридне́вно, вселе́нную просвети́л еси́.

Слава:

[Ε] Рекл еси́ Спа́се, я́влься Твои́м святы́м апо́столом по воскресе́нии: мiр прете́кше ве́рою пропове́дите, я́же во мне ви́десте стра́шная, и неизрече́нная та́инства.

И ныне, Богородичен:

[Ι] Ви́дела еси́ Христа́ воста́вша, с жена́ми мνроно́сицами, и преложи́вши рыда́ние в ра́дость, сего́ сла́вила еси́: те́мже велегла́сно тя Богороди́тельнице велича́ем.

В пяток пятой недели по Пасхе

Трипеснец, егоже краестрочие: Слава Богу, аминь. Глас 4.

Песнь 5.

Ирмос: Ужасо́шася вся́ческая / о честне́м Успе́нии Твое́м: / Ты бо, Неискусобра́чная Де́во, / от земли́ преста́вилася еси́ к Ве́чным Оби́телем / и к Безконе́чней Жи́зни, / всем воспева́ющим Тя / спасе́ние подава́ющая.

[Δ] Связу́емь Влады́ко, и на дре́ве пригвожда́емь, разреши́л мя еси́ уз грехо́вных, и любви́ Твое́й пригвозди́л еси́: те́мже благода́рно Твое́ пою́ вели́чие, и несказа́нную си́лу.

[Ο] Яви́вшуся Тебе́ Спа́се во а́де, дре́вле осужде́нный Ада́м разреши́ся осужде́ния, и многоле́тных уз, вопия́: сла́ва мно́зей Твое́й Сло́ве бла́гости, Иису́се Многоми́лостиве.

Слава:

[Ξ] Стра́нно явля́ется жена́м а́нгел, внутрь седя́ гро́ба, и возгласи́: что́ приидо́сте ра́но иска́ти? Христо́с воскре́се, умертви́в смерть.

И ныне, Богородичен:

[Α] Свята́я Всенепоро́чная, во Святы́х Свята́го препочива́ющаго роди́вшая, Се́го я́ко ви́дела еси́ из гро́ба возсия́вша, я́ко жениха́ из черто́га, пе́сньми велича́ла еси́ Сего́ снизхожде́ние.

Песнь 8.

Ирмос: О́троки благочести́выя в пещи́ / Рождество́ Богоро́дичо спасло́ есть; / тогда́ у́бо образу́емое, / ны́не же де́йствуемое, / вселе́нную всю воздвиза́ет пе́ти Тебе́: / Го́спода по́йте, дела́, / и превозноси́те Его́ во вся ве́ки.

[Τ] Во Ада́ме помраче́нное естество́, Человеколю́бче, назида́я, просте́рл еси́ дла́ни Твоя́ на дре́ве пригвожда́емь, и в ре́бра пречи́стая ископова́емь. Те́мже мно́гое благоутро́бие Твое́ песносло́вим во вся ве́ки.

[Ω] Я́ко ви́де Те́бе до́лу ад, пленя́юща сего́ ца́рствия, я́же дре́вле поглоти́, стра́хом Твои́м умерщвля́емь, ме́ртвыя дая́ше вся Сло́ве, зову́щия: Го́спода по́йте дела́ и превозноси́те Его́ во ве́ки.

[Θ] Рыда́ющим вопия́ше мνроно́сицам на ка́мени седя́й а́нгел: те́кше возвести́те ученико́м воста́ние Жизнода́вца: уже́ бо вои́стинну воста́, а́дово низложи́в мучи́тельство, и диа́волю стер зло́бу.

Слава, Троичен:

[Ε] Еди́наго Тя сла́вя существо́м, Тро́ицу же пропове́дую Ли́цы, еди́но Божество́, Отца́ Пребезнача́льна, Сы́на и Ду́ха Свята́го, вопия́ всегда́: Го́спода по́йте дела́, и превозноси́те Его́ во ве́ки.

И ныне, Богородичен:

[Ω] Я́ко яви́ся Бог из Тебе́ Де́во, не разруши́ вся́ко де́вства зна́мения, та́ко воста́, ка́меню запечатле́ния оста́ви непоколе́блема. Его́же ви́девши ра́дости испо́лнилася еси́, благословя́щи сего́ Боже́ственную си́лу во вся ве́ки.

Песнь 9.

Ирмос: Всяк земноро́дный / да взыгра́ется, Ду́хом просвеща́емь, / да торжеству́ет же Безпло́тных умо́в естество́, / почита́ющее свяще́нное торжество́ Богома́тере, / и да вопие́т: / ра́дуйся, Всеблаже́нная, Богоро́дице, / Чи́стая Присноде́во.

[Α] Горе́ возше́д на высоту́ креста́, во́лею Долготерпели́ве, привле́кл еси́ челове́ка от про́пастей па́губы к све́ту: положи́в же ся во гро́бе жизнь сый Христе́, во гробе́х спя́щия воздви́гл еси́, честны́м и сла́вным воста́нием Твои́м.

[Μ] Мν́ро Тебе́ лик же́нский приноша́ше, жи́зни нача́льнику: и смотри́в Тя воста́вша, благовести́ ученико́м воста́ние, собра́нным вку́пе и пла́чущим, и́же ви́девше Тя, просвеще́ния и ра́дости испо́лнишася.

Слава:

[Η] Со́лнце Христе́, во а́де быв с душе́ю я́ко Бог, та́мо спя́щим окова́нным от ве́ка, Твой свет возсия́л еси́, и воскреси́л еси́ святы́м воскресе́нием Твои́м воспева́ющих Твою́ бла́гость.

И ныне, Богородичен:

[Ν] Ма́нием вся Де́во нося́щаго Бо́га родила́ еси́, челове́ка бы́вша за благоутро́бие Богора́дованная: Его́же приле́жно моли́, просвети́ти на́ша сердца́, блажа́щих Тя вои́стинну, я́ко Чи́стую Богома́терь.

В субботу пятой недели по Пасхе

Четверопеснец. Егоже краестрочие: Пою пение четвертое. Глас 4.

Песнь 6.

Ирмос: Пожру́ Ти со гла́сом хвале́ния, Го́споди, / Це́рковь вопие́т Ти, / от бесо́вския кро́ве очи́щшися / ра́ди ми́лости от ребр Твои́х / исте́кшею Кро́вию.

[Α] Просте́р на кресте́ Пречи́стеи дла́ни Твои́, мы́сленнаго распя́л еси́ Амали́ка Боже́ственною силою Твоею, и мiр избавил еси́ от работы, Христе Боже наш.

[Δ] Сокруши́вый стра́шным сни́тием ад, Христе́, и я́же держа́ше ю́зники Боже́ственною восхи́тив си́лою, воскре́сл еси́ я́ко Бог из гро́ба тридне́вно.

Слава:

[Ω] Я́ко приидо́ша ко гро́бу жены́, пома́зати Тя безце́нное мν́ро, к ним а́нгел вопия́ше: не пла́чите, Его́же и́щете, воста́ Госпо́дь.

И ныне, Богородичен:

[Μ] Не ктому́ Богома́ти Де́во рыда́й, сын бо Твой воскре́се, я́ко Бог, тридне́вно из гро́ба: но ра́дуйся, и моли́ Его́ спасти́ся нам.

Песнь 7.

Ирмос: Спасы́й во огни́ авраа́мския Твоя́ о́троки / и халде́и уби́в, / я́же Пра́вда пра́ведно уловля́ше, / препе́тый Го́споди, Бо́же оте́ц на́ших, / благослове́н еси́.

[Ε] На ло́бнем нас ра́ди, посреде́ разбо́йнику пове́шен быв на кресте́, и вла́сти тмы на сем упраздни́л еси́ всеси́льне Го́споди, Бо́же оте́ц на́ших, благослове́н еси́.

[Λ] Копие́м в ре́бра прободе́н, источи́л еси́ нам Животода́вче, от исто́чника приснотеку́щаго Твоея́ Боже́ственныя кро́ве Христе́, зову́щим: препе́тый Го́споди Бо́же отце́в, благослове́н еси́.

Слава:

[Ο] Блиста́яйся оде́ждою а́нгел, рыда́ющим вопия́ше жена́м: что я́ко ме́ртва со благоуха́ньми и́щете, иму́щаго животу́ власть Христа́? Воскре́се я́ко же рече́ и пре́жде стра́сти.

И ныне, Богородичен:

[Σ] Плоть прия́т из Тебе́ Чи́стая, содержа́й тварь всю, и земли́ концы́, и умре́ти нас ра́ди изво́ли: Его́же зря́щи воскре́сша со сла́вою от гро́ба, возвесели́ся.

Песнь 8.

Ирмос: Ру́це распросте́р, Дании́л / львов зия́ния в ро́ве затче́; / о́гненную же си́лу угаси́ша, / доброде́телию препоя́савшеся, / благоче́стия рачи́тели, / о́троцы, взыва́юще: / благослови́те, вся дела́ Госпо́дня, Го́спода.

[Τ] Я́звою Влады́ко Твое́ю все исцели́л еси́ челове́чество Спа́се, претерпе́в же смерть, сие́ от тле́ния свободи́л еси́ Твое́ю сме́ртию бла́же, и нас обезсме́ртил еси́ вопию́щих: вся дела́ Госпо́дня Го́спода по́йте, и превозноси́те Его́ во ве́ки.

[Ε] Весели́теся вси лю́дие, земна́я вся ра́дуйтеся ны́не и небе́сная: Жизнода́вец бо Госпо́дь воскре́се от гро́ба, совоскреси́в на́ше естество́, зову́щее: благослови́те вся дела́ Госпо́дня Го́спода, по́йте и превозноси́те Его́ во ве́ки.

Слава:

[Τ] Мучи́теля связа́в Христе́ сни́тием Твои́м, положи́вся во гро́бе, мертвецы́ воздви́гл еси́ вся, благода́рно воспева́ющия Тя, Благоде́теля всех и Вседержи́теля: благослови́те вся дела́ Госпо́дня Го́спода, по́йте и превозноси́те Его́ во ве́ки.

И ныне, Богородичен:

[Α] Ада́ма па́дшаго во Еде́ме, разреши́ти смеше́ние Чи́стая хотя́, всеси́льный Госпо́дь воплоти́ся из Тебе́ Пречи́стая, распя́тся же и погребе́ся: воскре́се спаса́яй нас, любо́вию Тебе́ воспева́ющих, Мари́е Богоневе́сто.

Песнь 9.

Ирмос: Е́вa у́бо неду́гом преслуша́ния / кля́тву всели́ла есть; / Ты же, Де́во Богоро́дице, / прозябе́нием чревоноше́ния мiрови Благослове́ние процвела́ еси́. / Тем Тя вси велича́ем.

[Ρ] Раздра́ся Твои́м е́же на крест, Долготерпели́ве, воздви́жением заве́са, и со́лнце сокры́ лучи́, разседа́емо же ка́мение, показа́ше непра́ведное заколе́ние, е́же претерпе́л еси́ Спа́се во́лею за род челове́ческий.

[Τ] Прободе́н копие́м Иису́се Человеколю́бче на дре́ве, исцели́л еси́ уязви́вшагося преступле́нием Ада́ма, в раи́ Долготерпели́ве: положе́н же в ме́ртвых, я́ко безсме́ртен вся изве́л еси́ воспева́ющия Тя.

Слава:

[Ο] Вся дла́нию содержа́й, и ма́нием стро́яй подсо́лнечную, ка́ко в ме́ртвых вмени́лся еси́ безсме́ртен сый, хотя́ изба́вити уя́звенныя угрызе́нием змии́ным? Тебе́ воспева́ем я́ко Человеколю́бца.

И ныне, Богородичен:

[Ν] Ме́ртва и на́га Твоего́ Сы́на, ви́сяща на дре́ве зря́щи, боле́ла еси́: а́бие же сего́ воскре́сша тридне́вно ви́дящи, весели́лася еси́ Всенепоро́чная я́ко ма́ти, моли́ся о ве́рою почита́ющих Тя.

В понедельник шестой недели по Пасхе

Трипеснец, егоже краегранесие: Слава Богу подобает. Глас 5.

Песнь 1.

Ирмос: Пои́м Го́сподеви, / сотво́ршему ди́вная чудеса́ в Чермне́м мо́ри, / песнь побе́дную, / я́ко просла́вися.

[Δ] Твои́м честны́м кресто́м Го́споди, дре́вния кля́твы вси изба́вихомся: те́мже Твою́ сла́вим бла́гость.

[Ο] Распны́йся во́лею воста́, сокро́вища вся плени́ сме́рти, Христо́с Спас наш: Того́ прославля́ем.

Слава:

[Ξ] Стра́нен зрак ви́девше блиста́ющ мνроно́сицы а́нгела, Боже́ственное мня́ху Зижди́теля воскресе́ние, ра́дости исполня́ющеся.

И ныне, Богородичен:

[Α] Восто́к Де́во Пречи́стая была́ еси́ со́лнца пра́вды, и́мже неразу́мия тмы изба́вихомся.

Песнь 8.

Ирмос: Творца́ тва́ри, / Его́же ужаса́ются А́нгели, / по́йте, лю́дие, / и превозноси́те во вся ве́ки.

[Θ] Бо́га пло́тию распина́ема со́лнце ви́девше помрачи́ся, и земля́ поколеба́ся, и ка́мение распаде́ся.

[Ε] Из ме́ртвых тридне́вен Христо́с воста́, и совозста́ви вся, во тме и се́ни сме́ртней седя́щия.

[Ω] Яви́лся еси́ по воста́нии Твое́м апо́столом, и испо́лнил еси́ сих весе́лия неизглаго́ланнаго Ще́дре.

Слава:

[Π] Отца́ пресвята́го, Сло́ва соприсносу́щна, и Ду́ха Бо́жия несозда́нна, Тро́ицу пое́м непреста́нно.

И ныне, Богородичен:

[Ρ] Изба́ви нас му́ки, и ве́чнаго осужде́ния, Тебе́ воспева́ющих, Богороди́тельнице Чи́стая.

Песнь 9.

Ирмос: Тя, блаже́нную в жена́х / и благослове́нную Бо́гом, / челове́ческий род, / пе́сньми велича́ем.

[Ε] Просте́рл еси́ дла́ни на кресте́, просте́ртаго мя мно́гими кова́рствы льсти́ваго, Ще́дре, приобрета́я.

[Π] Вся совоскреси́л еси́ Бла́же, соше́д во а́дская врата́ Христе́, и совоздви́гл еси́ пою́щия Человеколю́бче Твою́ си́лу.

Слава:

[Ε] Источи́л еси́ Христе́ ме́ртвым живо́т, и воскре́с тридне́вен, возне́слся еси́ во сла́ве, зря́щим честны́м ученико́м.

И ныне, Богородичен:

[Ι] Ми́лостива нам соде́лай Пречи́стая Де́во, Твоего́ сы́на и Бо́га всех, ве́рою воспева́ющим Тя.

Во вторник шестой недели по Пасхе

Трипеснец, егоже краестрочие: Песнопение сие Иосифово. Глас 5.

Песнь 2.

Ирмос: Ви́дите, ви́дите, я́ко Аз есмь Бог, / в плоть облеки́йся во́лею Свое́ю, / да спасу́ Ада́ма, / от ле́сти па́дшаго в преступле́ние зми́ем.

[Ω] Я́коже воздви́же дре́вле зми́а Моисе́й, та́ко на дре́во воздви́глся еси́ Ще́дре, льсти́ваго врага́ яд змии́н и зло́бу отгоня́я, и спаса́я нас.

[Δ] Сла́ва сла́ве Твое́й препросла́вленне Иису́се, положи́в бо ся во гро́бе я́ко мертв во́лею, воскре́сл еси́ я́ко Бог, и совоздви́гл еси́ мiр Твои́м воста́нием, я́ко Всеси́лен.

Слава:

[Η] Се воста́ Животода́вец из ме́ртвых, вопия́ше жена́м дре́вле а́нгел блиста́яйся: не пла́читеся у́бо про́чее, но апо́столом сие́ воста́ние возвести́те.

И ныне, Богородичен:

[Α] Святы́й Го́споди, от Де́вы Чи́стыя рожде́йся, распе́нся же и во́лею погребе́н, и воскресы́й из ме́ртвых, Тоя́ мольба́ми Твою́ ми́лость всем низпосли́.

Песнь 8.

Ирмос: Творца́ тва́ри, / Его́же ужаса́ются А́нгели, / по́йте, лю́дие, / и превозноси́те во вся ве́ки.

[Υ] Песносло́вим Твое́ Христе́, тридне́вное погребе́ние, и пресве́тлое воскресе́ние, ве́рою при́сно восхваля́ем.

[Τ] Распе́ншагося нас ра́ди, и положи́вшагося во гро́бе, и свои́м воста́нием просвети́вшаго мiр, Христа́ славосло́вим.

Слава:

[Η] Со́лнце незаходи́мое Христе́, погребы́йся и воскресы́й из ме́ртвых, просвети́ всех нас помышле́ния, сла́вити Тя непреста́нно.

И ныне, Богородичен:

[Ι] Мольбу́ из Тебе́ воплоти́вшемуся Сло́ву, сотвори́ Богоро́дице Де́во, я́ко да нас уще́дрит смире́нных.

Песнь 9.

Ирмос: Велича́ем, Христе́, / Твою́ Всенепоро́чную Ма́терь Чи́стую, / я́ко роди́ Тя преесте́ственно пло́тию, / от вся́кия льсти и тли нас избавля́яй.

[Ω] Я́ко а́гнец на заколе́ние приведе́ся Влады́ко Христе́ Бо́же, и я́звами Твои́ми, я́же во́лею претерпе́л еси́, бесо́в вся́кое лука́вое мно́жество уязви́л еси́.

[Σ] Сокруши́шася вереи́ а́довы прише́ствием Твои́м Христе́, и воста́ша от ве́ка истле́вшии, воспева́юще Тя я́ко Победи́теля, и все́ми владу́щаго.

Слава:

[Η] Свято́е Твое́ Христе́, е́же из гро́ба воста́ние, живо́т есть, вознесе́ние же при́сно и весе́лие, е́же ве́рою вси мы ны́не предпра́зднуем.

И ныне, Богородичен:

[Φ] Свет нам и́же от Све́та Де́во Пречи́стая ро́ждши, разори́ла еси́ безбо́жия тму: те́мже вси земноро́днии ве́рою Тя велича́ем.

В пяток шестой недели по Пасхе

Трипеснец. Глас 4.

Песнь 5.

Ирмос: Нечести́вии не у́зрят сла́вы Твоея́, Христе́, / но мы Тя, Единоро́дне, / Оте́ческия Сла́вы Сия́ние Божества́, / от но́щи у́тренююще, / воспева́ем Тя, Человеколю́бче.

Восходя́ от земли́ к небеси́, не отлуче́н был еси́ Отца́, и соседя́ Влады́ко и Ду́ху, Его́же ученико́м посла́л еси́ с небесе́ Уте́шителя.

Безпло́тных чи́ни, я́ко ви́деша Тебе́ Иису́се с пло́тию на небеса́ возше́дша, ра́дующеся дивля́хуся мно́гому Твоему́ Го́споди, к челове́ком снизхожде́нию.

Слава:

Истле́вшее Влады́ко существо́ на́ше, на престо́ле Оте́честе посади́л и удобри́л еси́ Го́споди, с ни́мже и́маши приити́ суди́ти мiру Всеси́льне.

И ныне, Богородичен:

Чи́стую и Пречи́стую почти́м мы́сленно, добро́ту Иа́ковлю, и Боже́ственными де́тельми удобря́ему благоче́стно пои́м, я́ко ма́терь Бо́га на́шего.

Песнь 8.

Ирмос: Изба́вителю всех, Всеси́льне, / посреде́ пла́мене благоче́ствовавшия, / снизше́д, ороси́л еси́ / и научи́л еси́ пе́ти: / вся дела́, благослови́те, по́йте Го́спода.

На херуви́мску ра́му носи́мь, возне́слся еси́ во сла́ве, зря́щим Тя ученико́м Твои́м Го́споди, и вопию́щим непреста́нно: вся дела́ Госпо́дня Го́спода по́йте, и превозноси́те Его́ во ве́ки.

Низложи́в вражду́ средосте́ния, уме́ршия Отцу́ Твоему́ примири́л еси́, и возше́д соприве́л еси́, ю́же прия́л еси́ плоть безнача́льне Сло́ве превы́ше нача́л и сил.

Слава:

Благословля́я ученики́ возноша́лся еси́ на высоту́ Христе́, Уте́шителя сим посла́в, пою́щим и единому́дренно вопию́щим: вся дела́ Госпо́дня Го́спода по́йте, и превозноси́те Его́ во ве́ки.

И ныне, Богородичен:

О́бщее ве́рных очисти́лище, гото́вую челове́ком по́мощь, и к Зижди́телю мост, преводя́щий всех ко спасе́нию, Бо́жию Ма́терь сла́вим.

Песнь 9.

Ирмос: Е́вa у́бо неду́гом преслуша́ния / кля́тву всели́ла есть; / Ты же, Де́во Богоро́дице, / прозябе́нием чревоноше́ния мiрови Благослове́ние процвела́ еси́. / Тем Тя вси велича́ем.

От горы́ Христе́ Елео́нския, о́блак Тебе́ я́коже престо́л прия́т, всем Боже́ственным Твои́м ученико́м зря́щим, и с тре́петом вопию́щим Ти: не оста́ви си́ры, и́хже возлюби́л еси́ за милосе́рдие несказа́нное.

Соше́л еси́ пе́рвее без пло́ти, возше́л же еси́ плоть нося́, ю́же прия́л еси́: стра́хом же врата́ небе́сная Тебе́ отверзо́шася, и у́ми небе́снии зря́ще дивля́хуся, глаго́люще: сла́ва е́же нас ра́ди Твоему́ Влады́ко соше́ствию.

Слава:

Что́ стоите́ вы, зря́ще возше́ствие стра́шное? Дре́вле реко́ша а́нгели боже́ственным апо́столом: и́мже о́бразом ви́дите восходя́ща, па́ки на зе́млю прии́дет суди́ти всех, со сла́вою неизрече́нною.

И ныне, Богородичен:

Сопрису́тствующи боже́ственным ученико́м Пречи́стая, и зря́щи, Его́же родила́ еси́, от земли́ возноси́ма, вопия́ла еси́: восхо́диши к безнача́льному Отцу́, сла́вою Твое́ю исполня́яй вся́ческая, препросла́вленный еди́не Го́споди.

В субботу шестой недели по Пасхе

Четверопеснец. Глас 8.

Песнь 6.

Ирмос: Моли́тву пролию́ ко Го́споду / и Тому́ возвещу́ печа́ли моя́, / я́ко зол душа́ моя́ испо́лнися / и живо́т мой а́ду прибли́жися, / и молю́ся, я́ко Ио́на: / от тли, Бо́же, возведи́ мя.

Испо́лнив я́же на земли́ сла́вы Твоея́, возне́слся еси́ со сла́вою несказа́нною, и Отцу́ прине́сл еси́ плоть, в ню́же от нас за милосе́рдие обле́клся еси́: и воспе́ша небе́сныя си́лы Тебе́, еди́не Человеколю́бче.

Возми́теся небе́сная врата́, и приими́те Бо́га, плотоно́сца, мы́сленныя вопия́ху силы́ повину́ющимся: кто сей, Его́же глаго́лете, и хвалу́ я́ко Творцу́ вся́ческих непреста́нно прино́сите?

Слава:

Восхо́д стра́шный зря́ще сло́ва ученицы́, вопия́ху: посли́ нам Пресвята́го Ду́ха, и си́ры не оста́ви рабы́ Твоя́, ве́дящия Тя и́стиннаго Бо́га, и челове́ка безгре́шна.

И ныне, Богородичен:

Обожи́л еси́ челове́ческое естество́, неизрече́нно роди́вся от Де́вы, Отца́ единосу́щное Сло́во, и возне́слся еси́ со сла́вою: да́руй мир Твои́м ученико́м, и мiрови бога́тую ми́лость.

Песнь 7.

Ирмос: О́троцы евре́йстии в пещи́ / попра́ша пла́мень дерзнове́нно / и на ро́су огнь преложи́ша, вопию́ще: / благослове́н еси́, Го́споди Бо́же, во ве́ки.

Страсть и смерть претерпе́л, и тридне́вен воста́л еси́, я́коже рекл еси́, и к небе́сным возше́л еси́, пою́щим Тя ученико́м, Го́споди Бо́же во ве́ки.

Ду́ха нам, я́коже обеща́л еси́, Пресвята́го посли́ Ще́дре, му́дрии ученицы́ вопия́ху, умудря́юща и вразумля́юща вся ве́рныя во ве́ки.

Слава:

Рука́ми восплещи́те язы́цы, воскли́кните Бо́гу в весе́лии: вознесе́ся Христо́с, и седи́т во сла́ве одесну́ю, я́ко сопресто́лен Отцу́, во ве́ки.

И ныне, Богородичен:

Не́дра О́тча не истощи́в, в не́дрех твои́х Сло́во восклони́ся, безслове́сия нас избавля́я, Де́во, пою́щих Го́спода Бо́га во ве́ки.

Песнь 8.

Ирмос: Седмери́цею пещь / халде́йский мучитель / Богочести́вым неи́стовно разжже́, / си́лою же лу́чшею спасе́ны, сия́ ви́дев, / Творцу́ и Изба́вителю вопия́ше: / о́троцы, благослови́те, / свяще́нницы, воспо́йте, / лю́дие, превозноси́те во вся ве́ки.

Вообра́жся, я́коже пи́шет, па́че ума́ в чу́ждее, и страстьми́ всем ве́рным безстра́стие я́ве да́руя, от земли́ восхо́дит, ны́не яви́тися Оте́ческому Лицу́: а́нгелом, арха́нгелом, престо́лом и госпо́дьством, Того́ славосло́вящим во вся ве́ки.

Белоно́сцы а́нгели апо́столом предста́ша, недоумышля́ющимся но́вому виде́нию Твоего́ вознесе́ния, Сло́ве Отцу́ безнача́льне, глаго́люще: вы что взира́ете, та́ко чудя́щеся, на высоту́? Иису́с сей па́ки прии́дет суди́ти мiру, и́мже о́бразом ви́дите.

Слава:

Вся соверши́вый Го́споди, я́ко Бог непрело́жен, к небе́сным с пло́тию восте́кл еси́, повину́ющимся Тебе́ а́нгельским си́лам, и ра́достно ученико́м Тебе́ сла́вящим, и со стра́хом пою́щим: свяще́нницы воспо́йте, лю́дие превозноси́те во вся ве́ки.

И ныне, Богородичен:

Богороди́тельнице Пречи́стая, души́ моея́ я́звы, и греха́ моего́ стру́пы очи́сти, исто́чники излива́ющи из ребр рождества́ Твоего́, и и́же из Него́ очища́ющи струя́ми: к Тебе́ бо взыва́ю, и к Тебе́ припа́даю, и Тебе́ призыва́ю еди́ну спаси́тельницу.

Песнь 9.

Ирмос: Устраши́ся всяк слух / неизрече́нна Бо́жия снизхожде́ния, / я́ко Вы́шний во́лею сни́де да́же и до пло́ти, / от деви́ческаго чре́ва быв Челове́к. / Те́мже Пречи́стую Богоро́дицу, ве́рнии, велича́ем.

Возми́те врата́ мы́сленныя, небе́сныя си́лы, прии́де Царь наш, ме́ртвенное существо́ прии́м, и вни́дет Бог сый и челове́к ко Отцу́ своему́, соде́лав стра́шная и пресла́вная.

По́йте вси разу́мно, воскли́кните Бо́гу, сотвори́вшему дела́ пресла́вная, и возше́дшему к небе́сным, и апо́столом Свята́го Ду́ха низпосла́вшему, просвеща́ющему нас сла́вящих Божество́ Его́.

Слава:

Разруши́ся ад погребе́нием, и воста́ние челове́ком дарова́ся воскресе́нием Твои́м, и озари́ся земля́, и небе́сная вознесе́нием Твои́м Христе́, еди́не Непреме́нне и Всеси́льне, Да́телю благи́х, и Спаси́телю наш.

И ныне, Богородичен:

Глас Ти Гаврии́лов со все́ми а́нгелы прино́сим: ра́дуйся пала́то Царя́ возжеле́нная: ра́дуйся земна́я с небе́сными Де́во совокупи́вшая, ея́же ра́ди спаса́емся, ве́дуще Тя Чи́стую Богома́терь.

В понедельник седьмой недели по Пасхе

Трипеснец. Глас 1.

Песнь 1.

Ирмос: Твоя́ победи́тельная десни́ца / Боголе́пно в кре́пости просла́вися, / та бо, Безсме́ртне, / я́ко всемогу́щая, проти́вныя сотре́, / Изра́ильтяном / путь глубины́ новосоде́лавшая.

Твое́ е́же на зе́млю новоле́пное схожде́ние, не разуме́вшим а́нгелом тогда́, восходя́щу Ти ны́не на небеса́ познава́ют, глаго́люще: кто сей есть Царь сил?

Распя́тие во́льное Христе́ претерпе́в, воскре́сл еси́ тридне́вен, та́же возше́л еси́ к небе́сным, ученико́м зря́щим Тя, и дивя́щимся па́че ума́ си́ле Твое́й.

Слава:

О́блаки восхожде́ние Твое́ всеси́льною во́лею полага́яй недомы́сленный, от горы́ Елео́нския ны́не восте́кл еси́ горе́, к высоте́ о́блаком носи́мь.

И ныне, Богородичен:

Чи́ны а́нгел небе́сных вои́стинну Чи́стая превозшла́ еси́, Сло́во воплоти́вши О́тчее: Его́же ны́не приле́жно моли́, дея́ний безслове́сных нам изба́витися Всенепоро́чная.

Песнь 8.

Ирмос: Песносло́вцы в пещи́ спа́сшаго де́ти / и громопла́менную прело́жшаго на ро́су, / Христа́ Бо́га по́йте и превозноси́те во вся ве́ки.

К Безначальносве́тлому Отцу́ возше́дшаго во сла́ве, и низпосла́вшаго апо́столом Дух Святы́й, по́йте, благослови́те и превозноси́те во вся ве́ки.

Воспо́йте, и по́йте Го́сподеви, воскли́кните стра́хом оте́чествия земна́я, вознесе́ бо ся во сла́ве днесь, совокупи́в с небе́сными во вся ве́ки.

Слава:

Му́жие Галиле́йстии, что зря́ще на высоту́ со стра́хом, та́ко стоите́, ученико́м безпло́тнии глаго́лаху? И́мже о́бразом ви́дите, и па́ки Христо́с во сла́ве прии́дет.

И ныне, Богородичен:

Невозде́ланно возрасти́вшая небе́сный клас, пита́ющий Боже́ственною си́лою концы́ Де́во, насы́ти а́лчущую смире́нную ду́шу мою́.

Песнь 9.

Ирмос: О́браз чи́стаго рождества́ Твоего́, / огнепали́мая купина́ / показа́ неопа́льная; / и ны́не на нас / напа́стей свире́пеющую угаси́ти, мо́лимся, пещь, / да Тя, Богоро́дице, / непреста́нно велича́ем.

Страсть и распя́тие и смерть за нас претерпе́л еси́ безгре́шне, и воскре́с боголе́пно, возше́л еси́ к безнача́льному Сло́ве Отцу́ Твоему́: те́мже Тебе́ покланя́емся непостижи́мому Божеству́.

Зове́т Моисе́й ду́хом, а́нгельския си́лы да укрепя́тся, всех Царю́ теле́сно восходя́щу от земли́ к го́рним ца́рствием, и на престо́ле Оте́честем уставля́ющу естество́ отпа́дшее.

Слава:

Врата́ у́мная возми́те, проро́чески вопия́ше Дави́д ду́хом, единоро́дный Сын Бо́жий воцари́ся над все́ми язы́ки, и восхо́дит пло́тию ко Отцу́, Его́же снизходя́ не оста́ви.

И ныне, Богородичен:

Весь сла́дость и жела́ние Твой Сын, Бог и Госпо́дь, Пресвята́я Чи́стая: Его́же приле́жно моли́ с вы́шними и безпло́тными во́инствы, го́рести душетле́нныя грехо́в изба́витися нам.

Во вторник седьмой недели по Пасхе

Трипеснец. Глас 2.

Песнь 2.

Ирмос: Ви́дите, ви́дите, я́ко Аз есмь в мо́ри спасы́й, /и в пусты́ни насы́тивый изра́ильтеския лю́ди, / и во́ду из ка́мене источи́вый челове́ком, / да дре́вле па́дшаго, поне́с, / привлеку́ ко Мне за неизрече́нную ми́лость.

Соводворя́яся ученико́м во днех четы́редесятих, по Боже́ственном из гро́ба Спа́се воста́нии, Ду́ха Боже́ственнаго обещава́я им посла́ти я́ве, возне́слся еси́ во сла́ве, на ра́му херуви́мску стра́шно носи́мый.

Врата́ возми́те, разуме́йте пресла́вная, мы́сленныя си́лы вы́шнейшим вопия́ху: Царь вся́ческих те́ло земле́но нося́, прии́де к нам в поко́й свой, челове́ки обожи́в за милосе́рдие мно́гое и безме́рную ми́лость.

Слава:

Закро́в себе́ тму полага́яй, безпло́тному естеству́ на крилу́ ве́треннюю восходя́й Бог, вопло́щся из Де́вы о́блака све́тлаго, о́блаком све́тлым от земли́ на высоту́ взы́де, зря́щим ученико́м сла́вное вознесе́ние.

И ныне, Богородичен:

Невозде́ланная земле́, возрасти́вшая всех пита́теля отверза́юща ру́ку, и благоволе́нием свои́м насыща́юща вся́кое живо́тное, кре́пости Боже́ственныя: утверди́ хле́бом живо́тным разсла́бленная сердца́ сы́тостию злых на́ших грехопаде́ний.

Песнь 8.

Ирмос: О подо́бии зла́те небре́гше треблаже́ннии ю́ноши, / неизме́нный и живы́й Бо́жий о́браз ви́девше, / среди́ огня́ воспева́ху: / осуществова́нная да пое́т Го́спода вся тварь / и превозно́сит во вся ве́ки.

Естество́ Ада́мово восприи́м, и сие́ обожи́в Сло́ве, к первонача́льнику све́та вознесе́ своему́ Отцу́, удиви́вшимся всем безпло́тным чино́м, и вопию́щим: по́йте Го́спода, и превозноси́те Его́ во ве́ки.

Илиа́ прообразу́я стра́шное Твое́ вознесе́ние Животода́вче, Боже́ственным Ду́хом показа́ся ору́жник, и к высоте́ весь от земли́ ноша́шеся, поя́ Влады́це: да пое́т Го́спода вся тварь, и превозно́сит Его́ во ве́ки.

Слава:

Хвали́те Бо́га, воскли́кните язы́цы, восплещи́те рука́ми, согла́сно по́йте, со сла́вою Христо́с взы́де, отону́дуже к нам прии́де, спасти́ вопию́щия: по́йте и превозноси́те Его́ во ве́ки.

И ныне, Троичен:

Отца́ и Сы́на, и собезнача́льна просла́вим вси Ду́ха, Тро́ицу несозда́нную, естество́м соедине́нну, разделе́нну же ту Ли́цы, пою́ще: осу́щественная да пое́т Го́спода вся тварь, и превозно́сит Его́ во ве́ки.

Песнь 9.

Ирмос: Недоуме́ет всяк язы́к благохвали́ти по достоя́нию, / изумева́ет же ум и премiрный пе́ти Тя, Богоро́дице: / оба́че Блага́я су́щи, ве́ру приими́, / и́бо любо́вь ве́си Боже́ственную на́шу, / Ты бо Христиа́н еси́ Предста́тельница, Тя велича́ем.

Со сла́вою ны́не восходя́й на о́блацех, кто у́бо есть? Реко́ша го́рнейшии чи́нове, вопию́ще им: врата́ у́мная отыми́те, Бог еди́ный я́же на земли́ совокупи́вый небесе́м, сему́ вели́чие, и сла́ву со стра́хом принесе́м.

Зри́те, рекл еси́ Сло́ве ученико́м, скорбя́щим Твои́м восхо́дом: седи́те жду́ще ве́рою, до́ндеже прии́дет к вам Боже́ственный Уте́шитель от вы́шних, даро́в всем незави́стный исто́чник. Сей вас научи́т всему, я́ко Преблаги́й.

Слава:

Отпа́дшее естество́ Ада́мово ви́дится в вы́шних, на престо́ле О́тчи водруже́нно пресла́вно, и покланя́емо всегда́ от а́нгел и арха́нгел, от престо́л, сил и нача́л: сла́ва изво́лившему та́ко, еди́ному Бо́гу на́шему.

И ныне, Богородичен:

Кра́сна добро́тою роди́ Тя кра́сна де́вца, Его́же зря́щи ни ви́да внегда́ страда́ти, ниже́ добро́ты иму́ща, Спа́се, рыда́ющи глаго́лаше: дивлю́ся Твоему́ па́че ума́ сы́не мой смире́нию, и́мже спаса́еши смири́вшееся естество́ челове́ческое.

В среду седьмой недели по Пасхе

Трипеснец. Глас 3.

Песнь 3.

Ирмос: Утвержде́ние на Тя наде́ющихся, / утверди́, Го́споди, Це́рковь, / ю́же стяжа́л еси́ / Честно́ю Твое́ю Кро́вию.

Осужде́нное и преступле́нием истле́вшее естество́ челове́ческое, возве́л еси́ Влады́ко превы́ше а́нгел, я́ко милосе́рд.

Возше́л еси́ на небеса́ со сла́вою, пою́щим Тя Го́споди безпло́тным, я́ко всех Творца́ и Бо́га на́шего.

Слава:

Уте́шителя и́стиннаго Ду́ха посла́л еси́ Влады́ко ученико́м Твои́м, возше́д на небеса́ Преблаги́й.

И ныне, Богородичен:

Воплоще́нное из Тебе́ Чи́стая про́йде Сло́во, паде́ние первозда́нных за милосе́рдие щедро́т исправля́яй.

Песнь 8.

Ирмос: Нестерпи́мому огню́ соедини́вшеся, / Богоче́стия пред стоя́ще, ю́ноши, / пла́менем же неврежде́ни, Боже́ственную песнь поя́ху: / благослови́те, вся дела́ Госпо́дня, Го́спода / и превозноси́те во вся ве́ки.

Все я́ко Бог испо́лнив е́же о нас смотре́ние, возне́слся еси́ зря́щим ученико́м Твои́м, и стра́хом вопию́щим Ти: благослови́те вся дела́ Госпо́дня Го́спода.

Му́жие вои́стинну Галиле́йстии, что взира́ете си́це, Влады́це к небеси́ восходя́щу, глаго́лаху а́нгели? Я́коже ви́дите, па́ки сей и́мать приити́ суди́ти всей тва́ри, Его́же превозно́сим во ве́ки.

Слава:

Ду́ха пра́ваго, Ду́ха Боже́ственнаго, Ду́ха су́щаго с Тобо́ю неразде́льнаго, я́коже обеща́лся еси́, посли́ нам, на о́блацех сла́вы носи́мый, Сло́ве Бо́жий, боже́ственнии апо́столи зовя́ху: я́ко да Тя пое́м и превозно́сим во ве́ки.

И ныне, Богородичен:

Из Тебе́ Бо́жия прему́дрость дом себе́ созда́вши, воплоти́ся неизрече́нным соше́ствием, Отрокови́це неискусобра́чная: Ты бо еди́на во всех роде́х избра́на еси́, бы́ти жили́ще Христу́ Бо́гу.

Песнь 9.

Ирмос: Но́вое чу́до и Боголе́пное: / деви́ческую бо дверь затворе́нную / я́ве прохо́дит Госпо́дь, / наг во вхо́де, / и плотоно́сец яви́ся во исхо́де Бог, / и пребыва́ет Дверь затворе́на; / Сию́ неизрече́нно / я́ко Богома́терь велича́ем.

Со сла́вою в воскликнове́нии восхо́дит, я́коже проро́к дре́вле рече́, сей всех есть Госпо́дь и Влады́ка: по́йте сему́ ве́рою язы́цы, по́йте и с тре́петом Того́ славосло́вите, я́ко соде́ла неизсле́димая и неизрече́нная.

Скорбя́щим рекл еси́ ученико́м: не разлучу́ся во ве́ки от вас, а́ще и к посла́вшему Мя иду́ Отцу́: иди́те, мiр весь научи́те, позна́ти Мя Бо́га и́стиннаго, соде́лавша Мя пресла́вная, я́же ви́десте и слы́шасте.

Слава:

Мир всем рекл еси́ Христе́, и о́блак подъе́м Тя а́бие све́та, всем зря́щим, от земли́ возне́слся еси́, и возше́д превы́ше сел еси́, над вся́ким нача́лом и вла́стию: те́мже сла́вим многопе́тую си́лу Твою́.

И ныне, Богородичен:

Све́та прия́телище яви́лася еси́ вои́стинну, я́ко из Тебе́ непрело́жно вопло́щся неизрече́нно Бог, на кресте́ возвы́сив Ада́мово существо́, и в ме́ртвых перворожде́н быв, и пребыва́я Бог в вы́шних, ку́пно со Отце́м же и Боже́ственным Ду́хом сла́вимый.

В четверток седьмой недели по Пасхе

Трипеснец. Глас 4.

Песнь 4.

Ирмос: Седя́й в Сла́ве на Престо́ле Божества́ / во о́блаце ле́гце, / прии́де Иису́с Пребоже́ственный / Нетле́нною Дла́нию и спасе́ зову́щия: / сла́ва, Христе́, си́ле Твое́й.

Непристу́пный естество́м, присту́пен мне быв, в мене́ оболки́йся, все мое́ естество́ осветли́, и Свои́м вознесе́нием возведе́ превы́ше вся́каго нача́ла и вла́сти.

Колесницее́здник Илиа́ возду́х прохожда́ше, прообразу́я дре́вле Твое́ Сло́ве Бо́жий вознесе́ние: я́ко на колесни́це бо Спа́се носи́мь о́блаком, ко Оте́ческим не́дром до́стигл еси́.

Слава:

Ученико́м взира́ющим стра́шное взя́тие, и дивя́щимся, боже́ственнии провещава́ху а́нгели: му́жие вы Галиле́йстии, я́коже ви́дите, си́це па́ки прии́дет Иису́с суди́ти вся.

И ныне, Богородичен:

Обновля́еши Пречи́стая сокруше́нное челове́ческое естество́, и тли подкло́ншееся, Бо́га воплоти́вши, и па́че естества́ роди́вши неискусобра́чная. Ему́же зове́м: сла́ва Христе́ си́ле Твое́й.

Песнь 8.

Ирмос: О́троки благочести́выя в пещи́ / Рождество́ Богоро́дичо спасло́ есть; / тогда́ у́бо образу́емое, / ны́не же де́йствуемое, / вселе́нную всю воздвиза́ет пе́ти Тебе́: / Го́спода по́йте, дела́, / и превозноси́те Его́ во вся ве́ки.

Ходя́й на крилу́ ве́треннюю о́блаком носи́мь, ны́не восприе́млется в небе́сная, иде́же бя́ше пре́жде, и Уте́шителя посыла́ет ученико́м, хвалосло́вящим и превознося́щим во ве́ки.

Распя́тие и погребе́ние претерпе́в во́лею, воскре́сл еси́ всеси́льне, и лю́бящим Тя в четыредесяти́х днех явля́яся радостотвори́л еси́: та́же сих благослови́в, к Твоему́ Отцу́ возше́л еси́ со сла́вою.

Слава:

Научи́в я́ве, я́же па́че Сло́ва Сло́ву богосло́вцы, и возше́д посла́л еси́ сим, я́коже обеща́ся, вседе́йственнаго и сопресто́льнаго Ду́ха, пою́щим: Го́спода по́йте, и превозноси́те Его́ во ве́ки.

И ныне, Богородичен:

Две́ре Бо́жия затворе́нная, ю́же еди́н про́йде Вы́шний, напра́ви мя к стезя́м Боже́ственным, и отве́рзи спасе́ния две́ри мне, Богоблагода́тная: к Тебе́ бо прибега́ю Де́во, еди́ней засту́пнице ро́да челове́ческаго.

Песнь 9.

Ирмос: Ка́мень нерукосе́чный / от несеко́мыя горы́, Тебе́, Де́во, / краеуго́льный отсече́ся, / Христо́с, совокупи́вый разстоя́щаяся естества́. / Тем, веселя́щеся, Тя, Богоро́дице, велича́ем.

До́ндеже у́бо облече́теся си́лою с высоты́, рекл еси́ ученико́м, седи́те вку́пе со́брани: Аз бо уже́ восприе́млемь есмь, и Отцу́ сопресто́льнаго послю́ вам Уте́шителя.

Прии́дите та́йно, возше́дше вси на высоту́ виде́ния, очи́ма у́зрим у́мныма возне́сшася, и седя́ща одесну́ю, я́ко сопресто́льна Отцу́ Сло́ва соприсносу́щнаго.

Слава:

Со́лнце из гро́ба кра́сно возсия́в Влады́ка, я́коже светоно́сныя лучи́, вселе́нней всей вас распосла́ апо́столы светя́щия и мглу отгоня́ющия.

И ныне, Богородичен:

Пощади́ мя Христе́, егда́ прии́деши суди́ти мiру со сла́вою, разреша́я мглу страсте́й мои́х, моли́твами ро́ждшия Тя, и насле́дника мя сотвори́ Небе́снаго Ца́рствия Твоего́.

В пяток седьмой недели по Пасхе

Трипеснец. Глас 6.

Песнь 5.

Ирмос: К Тебе́ у́тренюю, / милосе́рдия ра́ди Себе́ истощи́вшему непрело́жно / и до страсте́й безстра́стно прекло́ншемуся, / Сло́ве Бо́жий: / мир пода́ждь ми, па́дшему, / Человеколю́бче.

Сме́рти держа́ву Боже́ственною си́лою низложи́в, воскре́сл еси́ тридне́вно Христе́ мой, и к небе́сным со сла́вою возше́л еси́, Твои́м ученико́м воспева́ющим Тя Бо́га и Человеколю́бца.

Нас да не оста́виши си́рых Ще́дре, я́коже обеща́лся еси́, посли́ Свята́го Твоего́ Ду́ха, Твои́ ученицы́ изба́вителю приглаша́ху, внегда́ от земли́ восходя́ща ви́деша Тя Человеколю́бче.

Слава:

Се Дух хо́щет сни́ти на зе́млю в язы́цех о́гненных, я́ко да пока́жет о́гненны я́ве бре́нныя, Сло́ва честны́я ученики́, возвеща́ющя сего́ Человеколю́бное.

И ныне, Богородичен:

В челове́ческое естество́, от неискусому́жныя обле́клся еси́ Сло́ве, кра́йняго ра́ди благоутро́бия, тве́рдую нам ту сте́ну дал еси́ и кров при́сно, ве́дущим Тя Бо́га и челове́ка.

Песнь 8.

Ирмос: За зако́ны оте́ческия / блаже́ннии в Вавило́не ю́ноши, предбе́дствующе, / царю́ющаго оплева́ша повеле́ние безу́мное / и, совоку́плени, и́мже не свари́шася огне́м, / Держа́вствующему досто́йную воспева́ху песнь: / Го́спода по́йте, дела́, и превозноси́те во вся ве́ки.

Разстоя́щаяся совокупи́в бла́гостию, Сло́ве Всепреблаги́й, порази́в супоста́та, стра́стию пло́ти Твоея́, ко Отцу́, Его́же не оста́вил еси́ когда́, со сла́вою восте́кл еси́, ученико́м зря́щим: те́мже Тя с ни́ми благослови́м, и превозноси́м во ве́ки.

Поми́ловав Спа́се, и́хже возлюби́л еси́, озло́бленных вра́жиею лю́тостию, от Ма́сличныя горы́ Влады́ко возне́слся еси́, зря́щим ученико́м Твои́м и дивя́щимся, ка́ко с пло́тию Тя о́блак подъя́т, я́ко херуви́мский престо́л? Те́мже Тя с ни́ми благослови́м, и превозно́сим во ве́ки.

Слава:

Не оста́влю си́рых вас, сы́нове и насле́дницы Ца́рствия Моего́, возше́д же Уте́шителя послю́ с высоты́, вас тайнонауча́юща, па́че постиже́ния и ума́, и о́гненных показу́юща прича́стием бре́нных, вопи́л еси́ ученико́м Твои́м Ще́дре: те́мже с ни́ми Тя пое́м, и превозно́сим во ве́ки.

И ныне, Богородичен:

Зако́нных кроме́ Де́во есте́ств, законода́вца ро́ждши, зако́ну отъе́млющаго сено́вное, и благода́ти да́рующаго све́тлость. Те́мже зако́ном греха́ мя Чи́стая, лю́те ны́не побежда́ема свободи́ пе́ти: Го́спода по́йте вся дела́, и превозноси́те Его́ во ве́ки.

Песнь 9.

Ирмос: Недоуме́ет всяк язы́к благохвали́ти по достоя́нию, / изумева́ет же ум и преми́рный пе́ти Тя, Богоро́дице: / оба́че Блага́я су́щи, ве́ру приими́, / и́бо любо́вь ве́си Боже́ственную на́шу, / Ты бо христиа́н еси́ Предста́тельница, Тя велича́ем.

Отве́рженное и озло́бленное естество́ поми́ловавый, еди́н я́ко сый ми́лостив и Человеколюби́в благоде́телю, плоть челове́ческую восприя́л еси́, и стра́стию кре́пкаго связа́в, восте́кл еси́ Христе́ горе́ ко Отцу́, испо́лнив сла́вы вся́ческая.

Что скорбите́? Что же удивля́етеся? Вопия́ху апо́столом а́нгели, стоя́ще с ни́ми на горе́: сей Иису́с, Его́же ви́дите возне́сшася, си́це во сла́ве мно́зе па́ки прии́дет, суди́ти вселе́нней, и всем да́ти досто́йная.

Слава:

Мир да́вый свяще́нным ученико́м Твои́м, Ду́хом Твои́м всех благослови́в я́ко щедр благоде́телю, от лука́ваго соблюди́ невреди́мы, я́ко да Твою́ сотвори́вше во́лю Христе́, вси Ца́рствию Твоему́ вку́пе сподо́бимся.

И ныне, Богородичен:

Све́та прия́телище, всю просвети́вшаго тварь, показа́лася еси́ еди́на Пречи́стая, Всенепоро́чная Мари́е Богоро́дице. Те́мже молю́ Тя: просвети́ омрачи́вшуся сластьми́ жития́ стра́стную мою́ ду́шу, я́ко да во дни Боже́ственными стезя́ми пойду́.

Во вторник пятдесятныя недели

Трипеснец. Глас 2.

Песнь 2.

Ирмос: Бог, и́стинна дела́ Его́ / и вси путие́ Его́ судьбы́.

Ду́ше пра́вый, на пути́ пра́выя наста́ви, Тебе́ богосло́вящия.

От небе́с прише́дый Уте́шителю, спаси́ Тебе́ пою́щия.

Живо́т жизнотворя́й, и свет сый Уте́шителю, спаси́ Тебе́ пою́щия.

Слава:

Бог сый и́стинный и благода́тель, Уте́шителю, спаси́ Тебе́ пою́щия.

И ныне, Богородичен:

Бо́га и́стинна Де́во ма́ти родила́ еси́, в на́ше спасе́ние: Его́же моли́ о всех нас.

Песнь 8.

Ирмос: В пещь о́гненную ко отроко́м евре́йским снизше́дшаго / и пла́мень в ро́су прело́жшаго Бо́га / по́йте, дела́, я́ко Го́спода / и превозноси́те во вся ве́ки.

В го́рнице собра́нным прему́дрым ученико́м, яви́шася внеза́пу разделя́еми язы́цы, я́ко о́гненни, и дыха́ния бу́рна глас слы́шашеся, превознося́щим Христа́ во ве́ки.

Ино́го Уте́шителя нам, уте́шитель Христо́с благода́тно низпосла́ Ду́ха, во проро́цех глаго́лющаго, и язы́ки о́гненными веща́юща, богогла́сных и прему́дрых апо́стол.

Слава:

Дарова́нием исто́чник, благи́х пода́тель, прише́д Уте́шитель Дух, Христо́вым ученико́м, слия́в их обнови́, свет благоче́стия те́ми облиста́в.

И ныне, Богородичен:

В не́дрех О́тчиих неразлу́чно вку́пе седя́щаго, в ве́щное чре́во Твое́ все́льшася Чи́стая, пое́м Де́во богоневе́сто, и превозно́сим во ве́ки.

Песнь 9.

Ирмос: От Бо́га Бо́га Сло́ва, / неизрече́нною му́дростию прише́дшаго обнови́ти Ада́ма, / я́дию в тле́ние па́дшаго лю́те, / от Святы́я Де́вы неизрече́нно воплоти́вшагося нас ра́ди, / ве́рнии, единому́дренно пе́сньми велича́ем.

А́нгельския ли́ки освяща́яй, и сих чи́ны окормля́яй я́ко благ, сей ны́не прии́де с небесе́ соше́д, Боже́ственными блиста́ньми прему́дрыя апо́столы упрему́дрив, вселе́нней посла́.

Божества́ бога́тство раздава́ет, пребыва́ющее и невзима́емое, я́ве Дух Святы́й, апо́столом в язы́цех о́гненных и пла́мене зе́льнейших, на пре́лесть сих сотвори́, идолобе́сия ти́ну попаля́ющих.

Слава:

Ду́ше и́стины и ра́зума, Ду́ше прему́дрости и кре́пости, и сове́та, из Отца́ исходя́й, Сы́на же ра́ди, тва́ри бога́тно дае́мый, спаса́й нас ве́рою покланя́ющихся держа́ве Твое́й.

И ныне, Богородичен:

Богоблаже́нная Де́во, упова́ние мое́ все усе́рдно возлага́ю на Тя: спаси́ мя Ма́ти су́щия жи́зни, и пи́щи ве́чныя насы́титися сподо́би Чи́стая, да ве́рою и любо́вию в пе́снех велича́ю Тя.

В среду пятдесятныя недели

Трипеснец. Глас 3.

Песнь 3.

Ирмос: Утвержде́ние на Тя наде́ющихся, / утверди́, Го́споди, Це́рковь, / ю́же стяжа́л еси́ / Честно́ю Твое́ю Кро́вию.

Утверди́вый небе́сныя си́лы, показа́ днесь апо́столы небеса́, Дух уте́шительный.

Единосу́щну, равноси́льну же Ду́ху сопресто́льну, и сообра́зну Отцу́ и Сло́ву, покланя́ющеся благоче́стно велича́ем.

Слава:

Нескве́рнаго чисте́йшаго Ду́ха, Уте́шителя пречи́стаго богосло́вим, владе́юща все́ю тва́рию.

И ныне, Богородичен:

Храм святы́й, и ковче́г, и све́щник, Всепречи́стая, была́ еси́ незаходи́маго све́та, су́щим во тме Христа́ возсия́вша.

Песнь 8.

Ирмос: Нестерпи́мому огню́ соедини́вшеся, / Богоче́стия предстоя́ще, ю́ноши, / пла́менем же неврежде́ни, Боже́ственную песнь поя́ху: / благослови́те, вся дела́ Госпо́дня, Го́спода / и превозноси́те во вся ве́ки.

Еди́ному в трие́х Ли́цех, несеко́му, Боже́ственному существу́ покланя́емся, единонача́лие и ца́рство богому́дренно пою́ще: благослови́те вся дела́ Госпо́дня Го́спода.

Живонача́льный и Боже́ственный Дух, соверши́тельный же в Тро́ице позна́вше, трисвяты́ми хвалослове́ньми правосла́вно пое́м: благослови́те вся дела́ Госпо́дня Го́спода.

Слава:

Дух у́мный, Дух Боже́ственный влады́чествуяй, всебога́тно раздава́яй даро́в де́йства, в ве́ре пою́щим: благослови́те вся дела́ Госпо́дня Го́спода.

И ныне, Богородичен:

Иа́ковлю добро́ту, Тебе́ боголе́пнейшую, Богома́ти Пречи́стая, кра́сный па́че всех, избра́ Бог Сло́во, Его́же пое́м: благослови́те вся дела́ Госпо́дня Го́спода.

Песнь 9.

Ирмос: В зако́не се́ни и писа́ний / о́браз ви́дим, ве́рнии: / всяк му́жеский пол, ложесна́ разверза́я, / свят Бо́гу. / Тем Перворожде́нное Сло́во / Отца́ Безнача́льна, / Сы́на, первородя́щася Ма́терию неискусому́жно, / велича́ем.

Многоче́стный, и благодви́жимый Дух богосло́вим, дре́вле во проро́цех предвозвести́вший ны́нешнее просвеще́ние, и всебога́тное излия́ние благи́х даро́в, разделя́емое ученико́м Сло́ва и свиде́телем.

Богонача́льнаго, невре́днаго Ду́ха славосло́вим, всем источа́ющаго и деля́щаго Боже́ственныя да́ры, Ду́ха, Уте́шителя друга́го, из Безнача́льна Отца́ исходя́ща, и Сы́ну Собезнача́льному сразумева́ема.

Слава:

Благоде́тельна и бога́та Ду́ха хвалосло́вим, всех освяща́ющаго, и просвеща́ющаго све́том разу́мным, всеси́льную держа́ву всепосети́тельную, счиня́емую Отцу́, и Сы́ну спрославля́емую.

И ныне, Богородичен:

Зако́на сень мимотече́, и просвеще́ние возсия́ во тме седя́щим, из Тебе́ Де́во воплоти́выйся, за мно́гое благоутро́бие, из безнача́льна Отца́ роди́выйся пре́жде век, ро́ждшему единосу́щен.

В четверток пятдесятныя недели

Трипеснец. Глас 4.

Песнь 4.

Ирмос: Седя́й в Сла́ве на Престо́ле Божества́ / во о́блаце ле́гце, / прии́де Иису́с Пребоже́ственный / Нетле́нною Дла́нию и спасе́ зову́щия: / сла́ва, Христе́, си́ле Твое́й.

И́стиннаго обетова́ния предузаконе́ние испо́лнися, светоно́сная благода́ть пятдеся́тницею прии́де, Уте́шителева сла́ва яви́ся зову́щим: сла́ва Христе́ си́ле Твое́й.

Непостижи́мь есть Дух Всесвяты́й, прехо́дит всяк ум и смы́сла ско́рость, я́ко веко́в всех древне́йший, я́ко Отцу́ и единоро́дному Сы́ну счиня́емь.

Слава:

Неначина́емь е́же бы́ти, и непрестава́емь по́слежде, но при́сно сый пучи́на бога́тства неизме́римая, всеси́льный Дух присносу́щный, Отцу́ и единоро́дному Сы́ну спрославля́ется.

И ныне, Богородичен:

Осени́ на Тя Дух Всесвяты́й, Всесвята́я Отрокови́це, Тебе́ боголе́пное пребыва́лище воплоще́нию Сы́на соде́ловая кра́сно, небе́с вы́шшую.

Песнь 8.

Ирмос: Изба́вителю всех, Всеси́льне, / посреде́ пла́мене благоче́ствовавшия, / снизше́д, ороси́л еси́ / и на учи́л еси́ пе́ти: / вся дела́, благослови́те, по́йте Го́спода.

Печа́ли мглу разсы́пли Преблаги́й, уте́шительством Твои́м, благоче́стно пою́щих Тя, и ве́рно вопию́щих: благослови́те дела́ Госпо́дня Го́спода.

Хоте́нием Твои́м дарова́ния раздава́яй, и́мже хо́щеши Уте́шителю, Тебе́ Бо́га зна́ющим, Твою́ благода́ть пода́ждь ве́рою вопию́щим: благослови́те вся дела́ Госпо́дня Го́спода.

Слава:

Яко Бог и́стинный, Уте́шитель покланя́емь есть ве́рно, и служи́мь благоче́стно сла́вящими, и вопию́щими непреста́нно: благослови́те вся дела́ Госпо́дня Го́спода.

И ныне, Богородичен:

Бо́га воплоще́нна роди́вшая, страсте́й мои́х утоли́ мяте́ж, и ду́шу мою́ просвети́, сподо́бивши пе́ти: благослови́те вся дела́ Госпо́дня Го́спода.

Песнь 9.

Ирмос: Е́вa у́бо неду́гом преслуша́ния / кля́тву всели́ла есть; / Ты же, Де́во Богоро́дице, / прозябе́нием чревоноше́ния мiрови Благослове́ние процвела́ еси́. / Тем Тя вси велича́ем.

Ду́ха Боже́ственный дар излия́ся на вся́кую ве́ровавшую плоть, я́коже дре́вле проро́к зри́тельне ра́дуяся предвозвести́: мы же предрече́нных ны́не сбытие́ зря́ще, просвеща́емся.

Твоя́ богогла́сныя ученики́ испо́лнил еси́, Спа́се, Всесвята́го Ду́ха, мiрови же сих, я́ко лучи́, свет благоче́стия освеща́ющия посла́л еси́, я́ко Влады́ка и Госпо́дь. Те́мже Тя вси велича́ем.

Слава:

Огнь духо́вный, очисти́лище ученико́в ороси́ сердца́: паля́щая роса́ с небесе́, сло́ва самови́дцы просвети́, мiрови богоразу́мие блиста́ющее Тро́ичное посла́вши.

И ныне, Богородичен:

От Свята́го Ду́ха Чи́стая зачала́ еси́, безле́тно возсия́вшаго Сло́ва из нерожде́нна Отца́, и сего́ воплоти́вшася родила́ еси́, ра́ди кра́йняго Человеколю́бия и бла́гости, Богороди́тельнице ма́ти Де́во.

В пяток пятдесятныя недели

Трипеснец. Глас 5.

Песнь 5.

Ирмос: Одея́йся Све́том, я́ко ри́зою, / к Тебе́ у́тренюю и Тебе́ зову́: / ду́шу мою́ просвети́ омраче́нную, Христе́, / я́ко Еди́н Благоутро́бен.

Исходя́щаго от Безнача́льна Отца́ несумне́нно, на Сы́не же почива́ющаго Пресвята́го Ду́ха, ве́рнии славосло́вим.

Обновля́емаго в сердца́х на́ших, и назида́юща и освяща́юща, в ни́хже вселя́ется, со апо́столы све́тло восприи́мем.

Слава:

Неизреченноси́льнаго и всеси́льнаго, пре́жде истле́вшия обновля́ющаго, и просвеща́ющаго всех, Всесвята́го Ду́ха я́сно богосло́вим.

И ныне, Богородичен:

Горо́ я́вственная, горо́ присе́нная, ту́чная горо́ и усыре́нная, ю́же Бог возлюби́, свята́я Де́во, спаси́ рабы́ Твоя́.

Песнь 8.

Ирмос: Тебе́, Вседе́телю, / в пещи́ о́троцы, всемiрный лик спле́тше, поя́ху: / дела́ вся́кая, Го́спода по́йте / и превозноси́те во вся ве́ки.

Пребыва́ние бы́вших всех Ты еси́ Уте́шителю, и соблюде́ние, спаса́й ве́рою Тебе́ пою́щия.

Раздая́ние нетле́нных даро́в, и благода́ти пучи́на, и бога́тство неизглаго́ланное, Ты еси́ Ду́ше Боже́ственный и Святы́й: и Тя пое́м и превозно́сим во ве́ки.

Слава:

Живонача́льную и живоно́сную благода́ть, обновля́ющую нас, дохнове́нием Ду́ха Боже́ственнаго и Свята́го, пое́м и превозно́сим во ве́ки.

И ныне, Богородичен:

Соде́тель, Бо́жия Прему́дрость, те́ла храм из тебе́ Де́во созда́, спаса́й ве́рою Тебе́ Всечи́стая чту́щия, и превознося́щия во вся ве́ки.

Песнь 9.

Ирмос: Иса́ие, лику́й, Де́ва име́ во чре́ве / и роди́ Сы́на Емману́ила, / Бо́га же и Челове́ка, Восто́к и́мя Ему́, / Его́же велича́юще, Де́ву ублажа́ем.

Наш нача́ток Отцу́ Твоему́ Спа́се прине́сл еси́, и естества́ Боже́ственнаго бога́тство возда́в нам, посла́л еси́ благи́й и жизнотвори́вый Дух Святы́й, и собезнача́льный Тебе́ Влады́ко.

Нача́ток Божества́ ны́не да́рует естеству́ пе́рстному Дух О́тчий, и единоро́дному неотчужа́емый, но сбыва́я я́ко единоесте́ствен, и единосу́щен, и единоче́стен, и сопресто́лен.

Слава:

Небеса́ показа́л еси́ Спа́се, боже́ственныя Твоя́ ученики́, глаго́лющия язы́ки о́гненными Твое́ е́же к нам стра́шное схожде́ние, ны́не на них светотво́рное посыла́я де́йство, с небесе́ Уте́шителя.

И ныне, Богородичен:

Свята́го Ду́ха Богоро́дице была́ еси́ черто́г, из нея́же соде́тель Сло́во О́тчее про́йде я́ко челове́к, и в нас пожи́в, ны́не яви́ Тро́ицы позна́ние.

В субботу пятдесятную

Четверопеснец. Глас 6.

Песнь 6.

Ирмос: Жите́йское мо́ре, / воздвиза́емое зря напа́стей бу́рею, / к ти́хому приста́нищу Твоему́ прите́к, вопию́ Ти: / возведи́ от тли живо́т мой, Многоми́лостиве.

Де́йствовал еси́ пе́рвее во а́нгельских во́инствах, свяще́ние да́руя, и просвеща́я божества́ мо́лниями Ду́ше Святы́й, и соблюда́я еди́нственным освяще́нием.

Проро́ки показа́л еси́ могу́щия прозре́ти бу́дущих предве́дение, в сердца́х их я́ко благ, все́лься Уте́шителю, и да́льная прозира́ти устро́ил еси́.

Слава:

От земли́ возноси́ми Боже́ственных ра́ди доброде́телей, Христо́вы апо́столи, с небесе́ Ду́ха Влады́чня прише́дша прия́ша, и Божества́ заре́ю просия́ша.

И ныне, Богородичен:

Дух Святы́й соше́д на Тя, чи́стый де́вства храм соде́ла све́тло, Пречи́стый дом Сы́ну Вы́шняго Всеблаже́нная.

Песнь 7.

Ирмос: Росода́тельну у́бо пещь / соде́ла А́нгел / преподо́бным отроко́м, / халде́и же опаля́ющее веле́ние Бо́жие / мучи́теля увеща́ вопи́ти: / благослове́н еси́, Бо́же оте́ц на́ших.

Всевино́внаго Отца́ и роди́теля, еди́наго пре́жде век Сы́на, и происхо́дна Свята́го Ду́ха, ве́рнии согла́сно сла́вим при́сно: благослове́н Бог оте́ц на́ших.

Уте́шитель сво́йство Божества́ нося́ ны́не прии́де, апо́столом бо во о́гненных язы́цех бесе́дуя Бог, показа́ся я́ве: благослове́н Бог оте́ц на́ших.

Слава:

Небеса́ приснодви́жима единоче́стным Ду́хом Твои́м, утверди́л еси́ учени́ки Твоя́ Тебе́ Христе́ пропове́дати вели́кое со́лнце, нам я́сно возсия́вшее: благослове́н Бог оте́ц на́ших.

И ныне, Богородичен:

Воплоще́нием Сло́ва Боже́ственный сосу́д Чи́стая, Дух Святы́й осени́ на Тя, Боже́ственный ковче́г све́тел соде́ла Пречи́стая: благослове́нна Бо́га пло́тию роди́вшая.

Песнь 8.

Ирмос: Из пла́мене преподо́бным ро́су источи́л еси́ / и пра́веднаго же́ртву водо́ю попали́л еси́: / вся бо твори́ши, Христе́, то́кмо е́же хоте́ти. / Тя превозно́сим во вся ве́ки.

Из Отца́ неизрече́нно исходя́ща, и на Сы́не неслия́нно почи́вающа, Ду́ха честна́го и всеси́льнаго, Тя превозно́сим во ве́ки.

Душе́вных скверн нас очи́сти, грехо́внаго ка́ла нас омы́й, даждь нам Христе́ Дух пра́вый спасе́ния, обновля́ющ во вся ве́ки.

Слава:

Во гробе́х живу́щия призва́вый и лице́ всея́ земли́ обновля́яй, я́же на земли́ у́ды умертви́, Тебе́ покланя́ющимся во вся ве́ки.

И ныне, Богородичен:

Не́бо яви́ся Чи́стая земно́е, небе́сное Сло́во во чре́во вмести́вши, су́щим на земли́ пло́тию прибли́жившася: Его́же превозно́сим во ве́ки.

Песнь 9.

Ирмос: Бо́га челове́ком невозмо́жно ви́дети, / на Него́же не сме́ют чи́ни А́нгельстии взира́ти; / Тобо́ю бо, Всечи́стая, яви́ся челове́ком / Сло́во воплоще́нно, / Его́же велича́юще, / с Небе́сными во́и Тя ублажа́ем.

О́гненными язы́ки я́сно веща́юще ученицы́, лесть и́дольскую попали́ша, ве́рных же ду́ши озари́ша, светле́йшим Боже́ственным де́йством Уте́шителя, проявле́нно прише́дша.

Чи́стая прия́телища Боже́ственныя благода́ти, и Боже́ственныя зари́ нескве́рная зерца́ла, му́дрыя Твоя́ ученики́ показа́л еси́, богонача́льным Ду́ха сия́нием, и сих посла́л еси́ Бла́же, я́ко многоми́лостив.

Слава:

Улучи́ти Боже́ственнаго блаже́нства певце́м Ти, Твои́м прише́ствием Уте́шителю, я́ко исто́чник благи́х, благоволи́, всеору́жных даро́в прича́стие, я́ко благопода́тель подая́, еди́не Человеколю́бче.

И ныне, Богородичен:

Бо́га челове́ком Чи́стая премени́ла еси́ па́че естества́, Его́же и нам исхода́таивши: Тобо́ю бо Пречи́стая совокупи́ во еди́но пре́жде расточе́нныя, и вси небе́снаго Боже́ственнаго насле́дия, и пи́щи сподо́бихомся.

Примечания

1

Пое́м настоя́щее после́дование, бы́вшее от господи́на Ники́фора Калли́ста Ксанфопу́ла. На Пресвяту́ю Госпожу́ Влады́чицу Богоро́дицу Живоприе́мный Исто́чник. Не бо обрето́хом в Ти́пице сицева́го после́дования, но положи́ся любве́ ра́ди Пресвяты́я Богоро́дицы.

2

Еже есть осязание святаго славнаго апостола Фомы. Ведати подобает, я́ко в сей святой второй Недели Антипасхи не поются воскресная, но вся праздника.

3

Сие́ бо глаго́лем нача́ло: Христо́с воскре́се: в часе́х, и Вече́рнях, и Повече́риях, от сея́ Утрени неде́ли Антипа́схи, да́же и до Вознесе́ния Госпо́дня.

Ка́ко у́бо не извести́ся о Полу́нощнице, я́ве я́ко в ке́ллиах мню́ се́й бы́ти пева́емей, поне́же у́бо и та́мо си́це нача́ло быва́ет.

4

Аще храм святых жен мνроносиц, на Малей и Велицей вечерни, и на Утрени, и на Литургии, поем во всем подобне, якоже великомученику Георгию. Точию на Вечерни паремии чтем, писаны в Неделю всех святых.

На Утрени по полиелеи величание поем сице:

Велича́ем вас / святы́я мνроно́сицы, / и чтем святу́ю па́мять ва́шу: / вы бо мо́лите о нас / Христа́ Бо́га на́шего.

Псалом: Блаже́н муж боя́йся Го́спода: и прочая.

5

Тропа́рь: Благообра́зный Ио́сиф: и тропа́рь воскре́сен: Егда́ снизше́л еси́ к сме́рти: в ве́чер глаго́лем их пременя́юще, во всю́ седми́цу, я́коже и пре́жде о сем явле́но е́сть.

6

Па́мять соверша́ем все́х от ве́ка усо́пших благочести́вых христиа́н, оте́ц и бра́тий на́ших.

7

Знаменает последования ради коленопреклонения.

8

В первую неделю по памяти всех святых, сиесть в первую неделю поста святых славных и всехвальных Апостол, память совершаем всех святых, в земли Российстей просиявших.

По изданию: Минея май, часть 3. М., Издательский совет РПЦ, 2002. Творение епископа Афанасия.

9

В первую неделю по памяти всех святых, сиесть в первую неделю поста святых славных и всехвальных Апостол, память совершаем всех святых, в земли Российстей просиявших.

По изданию: Великий сборник. Часть третья. Свято-Троицкий монастырь. Типография пр. Иова Почаевского в Джорданвилле. 1956 г.

10

Ведати подобает, яко сия трипеснцы в прежних печатных триодех печатаны на литургиах пети, у греков же на повечериах глаголются с Богородичным каноном: на литургиах же поют от канона праздника, на кийждо день по единой песни, сице: в неделю, 3 и 6 песнь: в понедельник 1: во вторник 4: в среду 5: в четверток 7: в пяток 8: в субботу 9: сего ради последующе греческому преводу, от негоже и сей пентикостарий преведеся и исправися, на ряду сия трипеснцы не положихом, за еже не порушитися греческому преводу же и чину, положихом же в конец книги сея, пети их с Богородичным каноном на повечерии. Идеже аще будет трипеснец, Богородице песни канона оставляются, на литургиах же от канона праздника, якоже на ряду указано есть.

Комментарии

1

Вре́ющий (цсл.) – кипящий, бьющий ключом. Прим. fblib.com

2

Карки́н (цсл.) – рак (болезнь). Прим. fblib.com

3

Не́гли (цсл.) – может быть, возможно. Прим. fblib.com

4

Олядене́вшее (цсл.) – запущенное, поросшее мелким кустарником или другой травой (о земле). Прим. fblib.com

5

Мирси́на (цсл.) – мирт. Прим. fblib.com

6

Олядене́вшее (цсл.) – запущенное, поросшее мелким кустарником или другой травой (о земле). Прим. fblib.com

7

А́нкира (греч. Άγκνρα) – якорь, или укрепление. Прим. fblib.com

8

Олядене́вшее (цсл.) – запущенное, поросшее мелким кустарником или другой травой (о земле). Прим. fblib.com

9

Не́гли (цсл.) – может быть, возможно. Прим. fblib.com

10

Неускла́бный (цсл.) – печальный, горестный. Прим. fblib.com

11

Иамвический, т. е. ямбический, написанный ямбическим триметром, состоящим из шести стоп. Прим. fblib.com

12

Вре́сноту (цсл.) – поистине, подлинно, по достоинству. Прим. fblib.com

13

Блядь (цсл.) – обман, вздор. Прим. fblib.com

14

Олядене́вшее (цсл.) – запущенное, поросшее мелким кустарником или другой травой (о земле). Прим. fblib.com

15

Олядене́вшее (цсл.) – запущенное, поросшее мелким кустарником или другой травой (о земле). Прим. fblib.com

16

Поня́вьник (цсл.) – покрывало, саван. Прим. fblib.com

17

Тро́скот (цсл.) – молодая трава. Прим. fblib.com

Content

Коллектив авторов Цветная Триодь (на цсл., гражданский шрифт)

Неделя святыя Пасхи

Последование Светлой Пасхальной Заутрени

Последование Часов святыя Пасхи и всея Светлыя седмицы

Последование молебна на святую Пасху

Последование Литургии на святую Пасху

Последование молитв на благословение артоса, брашна мяс, сыра, яиц, куличей и пасох

Последование артоса, в день святыя Пасхи

Службы Светлой седмицы

В понедельник Светлой седмицы

Последование Великой Вечерни во святую и великую Неделю Пасхи вечера

Последование Утрени в понедельник Светлой седмицы

Последование Литургии в понедельник Светлой седмицы

Во вторник Светлой седмицы

Последование Великой Вечерни в понедельник Светлой седмицы вечера

Последование Утрени во вторник Светлой седмицы

Последование Литургии во вторник Светлой седмицы

В среду Светлой седмицы

Последование Великой Вечерни во вторник Светлой седмицы вечера

Последование Утрени в среду Светлой седмицы

Последование Литургии в среду Светлой седмицы

В четверток Светлой седмицы

Последование Великой Вечерни в среду Светлой седмицы вечера

Последование Утрени в четверток Светлой седмицы

Последование Литургии в четверток Светлой седмицы

В пяток Светлой седмицы

Последование Великой Вечерни в четверток Светлой седмицы вечера

Последование Утрени в пяток Светлой седмицы

Последование Литургии в пяток Светлой седмицы

В субботу Светлой седмицы

Последование Великой Вечерни в пяток Светлой седмицы вечера

Последование Утрени в субботу Светлой седмицы

Последование Литургии в субботу Светлой седмицы

Неделя вторая по Пасхе, Антипасха

В субботу вечера, на Малей вечерне

В субботу вечера, на Велицей вечерне

На утрени

На литургии

Службы второй седмицы по Пасхе

В понедельник второй седмицы по Пасхе

Последование Вечерни в Неделю Антипасхи вечера

Последование Утрени в понедельник второй седмицы по Пасхе

Последование Литургии в понедельник второй седмицы по Пасхе

Во вторник второй седмицы по Пасхе

Последование Вечерни в понедельник второй седмицы по Пасхе вечера

Последование Утрени во вторник второй седмицы по Пасхе

В среду второй седмицы по Пасхе

Последование Вечерни во вторник второй седмицы по Пасхе вечера

Последование Утрени в среду второй седмицы по Пасхе

В четверток второй седмицы по Пасхе

Последование Вечерни в среду второй седмицы по Пасхе вечера

Последование Утрени в четверток второй седмицы по Пасхе

В пяток второй седмицы по Пасхе

Последование Вечерни в четверток второй седмицы по Пасхе вечера

Последование Утрени в пяток второй седмицы по Пасхе

В субботу второй седмицы по Пасхе

Последование Вечерни в пяток второй седмицы по Пасхе вечера

Последование Утрени в субботу второй седмицы по Пасхе

Последование Литургии в субботу второй седмицы по Пасхе

Неделя третья по Пасхе, святых жен мνроно́сиц, и Иосифа Праведного

В субботу вечера, на Малей вечерне

В субботу вечера, на Велицей вечерне

На утрени

На литургии

Службы третьей седмицы по Пасхе

В понедельник третьей седмицы по Пасхе

Последование Вечерни в Неделю мνроносиц вечера

Последование Утрени в понедельник третьей седмицы по Пасхе

Последование Литургии в понедельник третьей седмицы по Пасхе

Во вторник третьей седмицы по Пасхе

Последование Вечерни в понедельник третьей седмицы по Пасхе вечера

Последование Утрени во вторник третьей седмицы по Пасхе

В среду третьей седмицы по Пасхе

Последование Вечерни во вторник третьей седмицы по Пасхе вечера

Последование Утрени в среду третьей седмицы по Пасхе

В четверток третьей седмицы по Пасхе

Последование Вечерни в среду третьей седмицы по Пасхе вечера

Последование Утрени в четверток третьей седмицы по Пасхе

В пяток третьей седмицы по Пасхе

Последование Вечерни в четверток третьей седмицы по Пасхе вечера

Последование Утрени в пяток третьей седмицы по Пасхе

В субботу третьей седмицы по Пасхе

Последование Вечерни в пяток третьей седмицы по Пасхе вечера

Последование Утрени в субботу третьей седмицы по Пасхе

Последование Литургии в субботу третьей седмицы по Пасхе

Неделя четвертая по Пасхе, разслабленнаго

В субботу вечера, на Малей вечерне

В субботу вечера, на Велицей вечерне

На утрени

На литургии

Службы четвертой седмицы по Пасхе

В понедельник четвертой седмицы по Пасхе

Последование Вечерни в Неделю расслабленного вечера

Последование Утрени в понедельник четвертой седмицы по Пасхе

Во вторник четвертой седмицы по Пасхе

Последование Вечерни в понедельник четвертой седмицы по Пасхе вечера

Последование Утрени во вторник четвертой седмицы по Пасхе

В среду четвертой седмицы по Пасхе. ПРЕПОЛОВЕ́НИЕ ПЯТИДЕСЯ́ТНИЦЫ

Последование Вечерни во вторник четвертой седмицы по Пасхе вечера

Последование Утрени в среду Преполове́ния

Последование Литургии в среду Преполове́ния

В четверток четвертой седмицы по Пасхе

Последование Вечерни в среду Преполове́ния

Последование Утрени в четверток четвертой седмицы по Пасхе

В пяток четвертой седмицы по Пасхе

Последование Вечерни в четверток четвертой седмицы по Пасхе вечера

Последование Утрени в пяток четвертой седмицы по Пасхе

В субботу четвертой седмицы по Пасхе

Последование Вечерни в пяток четвертой седмицы по Пасхе вечера

Последование Утрени в субботу четвертой седмицы по Пасхе

Последование Литургии в субботу четвертой седмицы по Пасхе

Неделя пятая по Пасхе, самаряныни

В субботу вечера, на Малей вечерне

В субботу вечера, на Велицей вечерне

На утрени

На литургии

Службы пятой седмицы по Пасхе

В понедельник пятой седмицы по Пасхе

Последование Вечерни в Неделю самаряныни вечера

Последование Утрени в понедельник пятой седмицы по Пасхе

Во вторник пятой седмицы по Пасхе

Последование Вечерни в понедельник пятой седмицы по Пасхе вечера

Последование Утрени во вторник пятой седмицы по Пасхе

В среду пятой седмицы по Пасхе

Последование Вечерни во вторник пятой седмицы по Пасхе вечера

Последование Утрени в среду пятой седмицы по Пасхе

Последование Литургии в среду пятой седмицы по Пасхе

В четверток пятой седмицы по Пасхе

Последование Вечерни в среду пятой седмицы по Пасхе вечера

Последование Утрени в четверток пятой седмицы по Пасхе

В пяток пятой седмицы по Пасхе

Последование Вечерни в четверток пятой седмицы по Пасхе вечера

Последование Утрени в пяток пятой седмицы по Пасхе

В субботу пятой седмицы по Пасхе

Последование Вечерни в пяток пятой седмицы по Пасхе вечера

Последование Утрени в субботу пятой седмицы по Пасхе

Последование Литургии в субботу пятой седмицы по Пасхе

Неделя шестая по Пасхе, о слепом

В субботу вечера, на Малей вечерне

В субботу вечера, на Велицей вечерне

На утрени

На литургии

Службы шестой седмицы по Пасхе

В понедельник шестой седмицы по Пасхе

Последование Вечерни в Неделю о слепом вечера

Последование Утрени в понедельник шестой седмицы по Пасхе

Во вторник шестой седмицы по Пасхе

Последование Вечерни в понедельник шестой седмицы по Пасхе вечера

Последование Утрени во вторник шестой седмицы по Пасхе

В среду шестой седмицы по Пасхе. ОТДАНИЕ ПРАЗДНИКА ПАСХИ

Последование Вечерни во вторник шестой седмицы по Пасхе вечера

Последование Утрени в среду шестой седмицы по Пасхе

Последование Литургии в среду шестой седмицы по Пасхе

В четверток шестой седмицы по Пасхе. ВОЗНЕСЕНИЕ ГОСПОДА БОГА И СПАСА НАШЕГО ИИСУСА ХРИСТА

Последование Малой Вечерни в среду шестой седмицы по Пасхе вечера

Последование Великой Вечерни в среду шестой седмицы по Пасхе вечера

Последование Утрени в четверток шестой седмицы по Пасхе

Последование Литургии в четверток шестой седмицы по Пасхе

В пяток шестой седмицы по Пасхе

Последование Вечерни в четверток шестой седмицы по Пасхе вечера

Последование Утрени в пяток шестой седмицы по Пасхе

Последование Литургии в пяток шестой седмицы по Пасхе

В субботу шестой седмицы по Пасхе

Последование Вечерни в пяток шестой седмицы по Пасхе вечера

Последование Утрени в субботу шестой седмицы по Пасхе

Последование Литургии в субботу шестой седмицы по Пасхе

Неделя седьмая по Пасхе, святых 318 богоносных отец иже в Никеи

В субботу вечера, на Малей вечерне

В субботу вечера, на Велицей вечерне

На утрени

На литургии

Службы седьмой седмицы по Пасхе

В понедельник седьмой седмицы по Пасхе

Последование Вечерни в неделю Отцев вечера

Последование Утрени в понедельник седьмой седмицы по Пасхе

Последование Литургии в понедельник седьмой седмицы по Пасхе

Во вторник седьмой седмицы по Пасхе

Последование Вечерни в понедельник седьмой седмицы по Пасхе вечера

Последование Утрени во вторник седьмой седмицы по Пасхе

Последование Литургии во вторник седьмой седмицы по Пасхе

В среду седьмой седмицы по Пасхе

Последование Вечерни во вторник седьмой седмицы по Пасхе вечера

Последование Утрени в среду седьмой седмицы по Пасхе

Последование Литургии в среду седьмой седмицы по Пасхе

В четверток седьмой седмицы по Пасхе

Последование Вечерни в среду седьмой седмицы по Пасхе вечера

Последование Утрени в четверток седьмой седмицы по Пасхе

Последование Литургии в четверток седьмой седмицы по Пасхе

В пяток седьмой седмицы по Пасхе

Последование Вечерни, Утрени и Литургии в четверток седьмой седмицы по Пасхе вечера

В субботу седьмой седмицы по Пасхе. ТРОИЦКАЯ РОДИТЕЛЬСКАЯ СУББОТА

Последование Вечерни в пяток седьмой седмицы по Пасхе вечера

Последование Панихиды за усопших

Последование Утрени в субботу седьмой седмицы по Пасхе

Последование Литургии в субботу седьмой седмицы по Пасхе

Неделя восьмая по Пасхе. ПЯТИДЕСЯТНИЦА

В субботу вечера, на Малей вечерне

В субботу вечера, на Велицей вечерне

На утрени

На литургии

В неде́лю святы́я Пятидеся́тницы на Вели́цей вечерни

Службы восьмой седмицы по Пасхе

В понедельник восьмой седмицы по Пасхе. ДЕНЬ СВЯТА́ГО ДУ́ХА

Последование Повечерия в неделю святыя Пятидесятницы вечера

Последование Утрени в понедельник Свята́го Ду́ха

Последование Литургии в понедельник Свята́го Ду́ха

Во вторник восьмой седмицы по Пасхе

Последование Вечерни в понедельник восьмой седмицы по Пасхе вечера

Последование Утрени во вторник восьмой седмицы по Пасхе

Последование Литургии во вторник восьмой седмицы по Пасхе

В среду восьмой седмицы по Пасхе

Последование Вечерни во вторник восьмой седмицы по Пасхе вечера

Последование Утрени в среду восьмой седмицы по Пасхе

Последование Литургии в среду восьмой седмицы по Пасхе

В четверток восьмой седмицы по Пасхе

Последование Вечерни в среду восьмой седмицы по Пасхе вечера

Последование Утрени в четверток восьмой седмицы по Пасхе

Последование Литургии в четверток восьмой седмицы по Пасхе

В пяток восьмой седмицы по Пасхе

Последование Вечерни в четверток восьмой седмицы по Пасхе вечера

Последование Утрени в пяток восьмой седмицы по Пасхе

Последование Литургии в пяток восьмой седмицы по Пасхе

В субботу восьмой седмицы по Пасхе

Последование Вечерни в пяток восьмой седмицы по Пасхе вечера

Последование Утрени в субботу восьмой седмицы по Пасхе

Последование Литургии в субботу восьмой седмицы по Пасхе

Неделя первая по святей Пятидесятнице, всех святых

В субботу вечера, на Малей вечерне

В субботу вечера, на Велицей вечерне

На утрени

На литургии

Неделя вторая по святей Пятидесятнице, всех святых, в земли Российстей просиявших

В субботу вечера, на Малей вечерне

В субботу вечера, на Велицей вечерне

На утрени

На литургии

Неделя вторая по святей Пятидесятнице, всех святых, в земли Российстей просиявших

В субботу вечера, на Велицей вечерне

На утрени

На литургии

ТРИПЕСНЦЫ, творение Иосифово

В понедельник второй недели по Пасхе

Во вторник второй недели по Пасхе

В среду второй недели по Пасхе

В четверток второй недели по Пасхе

В пяток второй недели по Пасхе

В субботу второй недели по Пасхе

В понедельник третьей недели по Пасхе

Во вторник третьей недели по Пасхе

В среду третьей недели по Пасхе

В четверток третьей недели по Пасхе

В пяток третьей недели по Пасхе

В субботу третьей недели по Пасхе

В понедельник четвертой недели по Пасхе

Во вторник четвертой недели по Пасхе

В четверток четвертой недели по Пасхе

В пяток четвертой недели по Пасхе

В субботу четвертой недели по Пасхе

В понедельник пятой недели по Пасхе

Во вторник пятой недели по Пасхе

В четверток пятой недели по Пасхе

В пяток пятой недели по Пасхе

В субботу пятой недели по Пасхе

В понедельник шестой недели по Пасхе

Во вторник шестой недели по Пасхе

В пяток шестой недели по Пасхе

В субботу шестой недели по Пасхе

В понедельник седьмой недели по Пасхе

Во вторник седьмой недели по Пасхе

В среду седьмой недели по Пасхе

В четверток седьмой недели по Пасхе

В пяток седьмой недели по Пасхе

Во вторник пятдесятныя недели

В среду пятдесятныя недели

В четверток пятдесятныя недели

В пяток пятдесятныя недели

В субботу пятдесятную

Примечания

Комментарии